སྒྲིག་པ་པོའི་གཏམ།

སྤྱིར་དེང་ཆ་འཕྲིན་གྱི་དུས་རབས་དང་བསྟུན་ཏེ་མི་མང་པོ་ཞིག་གིས་སོ་སོའི་བརྡ་དག་དང་ཚིག་སྦྱོར་ལེགས་མིན་ལ་མ་ལྟོས་པར་རྩོམ་ཡིག་གང་མང་ཞིག་དྲ་ལམ་ནས་སྤེལ་དང་སྤེལ་བཞིན་པ་ནི། བོད་མི་རིགས་འདི་ཤེས་ཡོན་གྱི་སྤྱི་ཚོགས་ཞིག་ཏུ་ཁ་ཕྱོགས་པའི་སྔོན་བརྡ་ཞིག་ཡིན་སྟབས་དགའ་འོས་པ་ཞིག་ཀྱང་རེད།

དེ་དང་ཕྱོགས་མཚུངས་སྔོན་མ་བཞིན་བཀའ་དང་བརྟེན་འགྱུར་དང་། བླ་སྤྲུལ་སྐྱེས་ཆེན་ཁག་གི་གསུང་རྩོམ་རྣམས་མཆོད་ཁང་སྦུག་ཏུ་དར་ཐུམ་རྒྱག་ནས་སྦ་མི་འཇོག་པར་རང་རེའི་སྤྱི་ཚོགས་ཁྲོད་དུ་འགྲེམས་སྤེལ་དང་འཆད་ཁྲིད་བྱ་དགོས་པ་ནི་དུས་རབས་ཉེར་གཅིག་པ་འདིར་ཤེས་ཡོན་གྱི་སྣེ་མོར་ཡོད་པ་ཚོའི་གལ་འགང་ཤིན་ཏུ་ཆེ་བའི་འགན་འཁྲི་ཞིག་ཀྱང་རེད་སྙམ།

རྒྱུ་མཚན་དེ་དག་ལ་གཞི་བཅོལ་ཏེ་འདི་ནས་ཞང་བོད་ཀྱི་གལ་ཆེའི་དཔེ་དཀོན་དང་དཔེ་ཚོགས་རིགས་གྲངས་ ༣༠༠༠ ལྷག་ཡོད་པའི་རིན་མེད་དྲ་སྟེང་དཔེ་ཁང་ཞབས་ཞུ་ལྟེ་གནས། (ཞང་བོད་དཔེ་ཁང་ཆེན་མོའི་) ངོས་ནས་མཁོ་གལ་ཆེ་བའི་རྩོམ་ཡིག་རྣམས་ <ཞང་བོད་དཔེ་ཁང་ཆེན་མོའི་བོན་གྱི་འཕྲུལ་དེབ་> ཅེས་པར་ཕབས་ཏེ་རིན་མེད་འགྲེམས་སྤེལ་ཞུས་དང་ཞུ་བཞིན་ཡོད་པས་རྒྱལ་ཕྱི་ནང་གང་སར་བཞུགས་པའི་ཤེས་ལྡན་གང་མང་ཞིག་ལ་ཐུགས་ཕན་གསོ་བཞིན་ཡོད།

< བོན་གྱི་འཕྲུལ་དེབ་> ཀྱི་སྒྲིག་གཞི།

༡) འདི་ནས་བཟོས་པའི་འཕྲུལ་དེབ་རྣམས་ཀྱི་མ་རྩོམ་ཡོང་ཁུངས་གསལ་པོ་ཡོད།

༢) དེ་སྔོན་དྲ་ལམ་དུ་སྤེལ་ཟིན་པ་རྣམས་དྲ་བདག་དང་རྩོམ་བདག་གི་ཆོག་མཆན་མེད་པར་མི་བཟོ།

༣) གལ་ཏེ་མ་རྩོམ་ལ་ཡིག་ནོར་དང་ཆད་ལྷག་ཡོད་ཚེ་དུས་ཚོད་དང་བསྟུན་ཏེ་རང་ནུས་གང་ལྕོག་གིས་ཞུ་དག་གཏོང་བཞིན་ཡོད།

༤) དེབ་པར་བསྐྲུན་ཟིན་པ་བསྐྱར་དུ་འཕྲུལ་དེབ་ཏུ་བཟོ་དགོས་ཚེ་ཁ་བྱང་དང་རྒྱབ་ཤའི་ཇུས་འགོད་རང་འཇགས་སམ། ཡང་ན་སྐབས་བསྟུན་ཁ་ཤོག་མཛེས་བཀོད། དེ་མིན་དགོས་དབང་གིས་རྩོམ་ཡིག་རིགས་དེབ་གཟུགས་སུ་བཅོས་དགོས་ཚེ་ < ཞང་བོད་དཔེ་ཁང་ཆེན་མོའི་བོན་གྱི་འཕྲུལ་དེབ>ཞབས་ཞུ་ལྟེ་གནས་ཀྱིས་རྩོམ་ཡིག་གི་ནང་དོན་དང་འབྲེལ་བའི་རྒྱབ་ཤ་འགོད་བྱེད་བཞིན་ཡོད།

༥) འདི་ནས་མ་རྩོམ་ཡིག་བཏགས་ཅན་རིགས་འཕྲུལ་དེབ་ཏུ་བཟོ་ཚེ་དུས་ཁོམ་དང་བསྟུན་ཏེ་སྟབས་བདེའི་ཡིག་ཆས (PDF) དང་འཕྲུལ་དེབ་ (ePUB) ཅན་གཉིས་ཆར་བཟོ་བཞིན་ཡོད།

སྐུ་ཉིད་ཀྱིས་འདི་ནས་བཟོས་པའི་འཕྲུལ་དེབ་རིགས་གཟིགས་འདོད་ཡོད་ཚེ་(བོན་གྱི་དྲིས་ལན་དྲ་མཛོད་དམ། www.bondilan.org) ཡང་ན་ཐད་ཀར་(ཞང་བོད་དཔེ་ཁང་ཆེན་མོ་དཀར་ནག་བཀྲ་གསལ་)www.library.bondilan.org ནང་དུ་ཕེབས་རོགས།

ཞེས་(ཞང་བོད་དཔེ་ཁང་ཆེན་མོའི་བོན་གྱི་འཕྲུལ་དེབ) བཟོ་བསྐྲུན་པ་དགེ་མིང་ཙམ་འཛིན་པ་འོད་ཟེར་རྒྱལ་མཚན་ནམ་དྲ་མིང་< ཧི་མ་ལ་ཡའི་རྒྱལ་སྲས་> སུ་འབོད་པས་བྲིས། །

དབུ་ལེན།

སངས་རྒྱས་གཡུང་དྲུང་བོན་གྱི་བསྟན་པའི་བྱུང་བ་བརྗོད་པའི་ལེགས་བཤད་སྐལ་པ་བཟང་པོའི་ཚོགས་ཀྱི་མགྲིན་རྒྱན་རབ་གསལ་

ཆུ་ཤེལ་ནོར་བུའི་དོ་ཤལ་བཞུགས་སོ།།

མཛད་པ་པོ།

མཁས་དབང་དཔལ་ལྡན་ཚུལ་ཁྲིམས།

ཡིག་བཏགས་ཞུ་བསྒྲིགས།

ཞང་བོད་དཔེ་ཁང་ཆེན་མོ།

མཆོད་བརྗོད།

ཞང་ཞུང་སྨར་གྱི་སྐད་དུ། མུ་སངས་དྲུང་མུ་གྱེར་གྱི་ཤསྟཱ་པི་ཏིང་འབྱུང་གུ་གེ་སྨྲ་ར་ལི་སྐྱལ་སྨར་པན་ཊི་ཏི་གྷ་ནའི་ཁང་ཨག་ཤོ་ཀང་ཀ་རི་རདྞའི་ག་ར་བྷ་ད་ཡ། སད་ར་མུ་སངས་ཙཀ་ཀོར་ན་ཐ་ཅི་པར་གུ་རུ་ཤེ་རྐྱ་ཐ་ཙེ་ན་མ་ཀྱི་བཞུ་ཅི་པཏ་མོ་ཀ་ཡ་ཨག་ཤོ་ཏྲི་ཏྲི་སུམ་གུ་དུན་ཐ་ཙེས་པ་ཏ་ཡ་གུ་དུན་ཧྲུན།

ཞང་ཞུང་སྨར་གྱི་སྐད་དུ། མུ་སངས་དྲུང་མུ་གྱེར་གྱི་ཤསྟཱ་པི་ཏིང་འབྱུང་གུ་གེ་སྨྲ་ར་ལི་སྐྱལ་སྨར་པན་ཊི་ཏི་གྷ་ནའི་ཁང་ཨག་ཤོ་ཀང་ཀ་རི་རདྞའི་ག་ར་བྷ་ད་ཡ། སད་ར་མུ་སངས་ཙཀ་ཀོར་ན་ཐ་ཅི་པར་གུ་རུ་ཤེ་རྐྱ་ཐ་ཙེ་ན་མ་ཀྱི་བཞུ་ཅི་པཏ་མོ་ཀ་ཡ་ཨག་ཤོ་ཏྲི་ཏྲི་སུམ་གུ་དུན་ཐ་ཙེས་པ་ཏ་ཡ་གུ་དུན་ཧྲུན།

གངས་ཅན་བོད་ཀྱི་སྐད་དུ། སངས་རྒྱས་གཡུང་དྲུང་བོན་གྱི་བསྟན་པའི་བྱུང་བ་བརྗོད་པའི་ལེགས་བཤད་སྐལ་པ་བཟང་པོའི་ཚོགས་ཀྱི་མཁས་པའི་མགུལ་རྒྱན་རབ་གསལ་ཆུ་ཤེལ་ནོར་བུའི་དོ་ཤལ་ཞེས་བྱ་བ། རིགས་བརྒྱའི་ཁྱབ་བདག་འཁོར་ལོའི་མགོན་པོ་རྗེ་བཙུན་བླ་མ་བཀའ་དྲིན་ལྡན་པ་རྣམས་ཀྱི་ཞབས་ཀྱི་པདྨོ་ལ་སྒོ་གསུམ་གུས་པས་ཕྱག་འཚལ་ལོ།།

ཨཱ ཛཱ བྲཱ ཉྩཱ རུ པ ཤ རི རཾ གྻེ ར སྱ

ཨཱ ཛཱ བྲཱ ཉྩཱ རུ པ ཤ རི རཾ གྻེ ར སྱ

སྐྱེ་མེད་སྤྲོས་བྲལ་ཡིན་ངོས་བོན་གྱི་སྐུ། །

རཱུ སཱ ལོ ཀ ༔ ཨ ན རུ དྷ སཾ བྷོ ཀཱ ཡ ༔

རཱུ སཱ ལོ ཀ ༔ ཨ ན རུ དྷ སཾ བྷོ ཀཱ ཡ ༔

འགག་མེད་རང་བཞིན་སྣང་གསལ་ལོངས་སྤྱོད་རྫོགས། །

ཀཱ རུ ཎྱཾ དྱཾ ༔ ཤ ར ཏ ནི ཡཱ ཏཱ པཱུ རྦྦ ༔

ཀཱ རུ ཎྱཾ དྱཾ ༔ ཤ ར ཏ ནི ཡཱ ཏཱ པཱུ རྦྦ ༔

གཉིས་མེད་ཐུགས་རྗེས་ཅིར་ཤར་སྤྲུལ་པ་སྟོན། །

པུ ཎྞཾ ཏྲི ཀྻཱ ༔ གུ རུ ན མ བུ དྡྷོ མ ཏྲཾ

པུ ཎྞཾ ཏྲི ཀྻཱ ༔ གུ རུ ན མ བུ དྡྷོ མ ཏྲཾ

དབྱེར་མེད་སྐུ་གསུམ་ཁྱབ་བདག་བླ་མར་འདུད། །

མཆོད་བརྗོད་དང་གླེང་གཞི།

སངས་རྒྱས་གཡུང་དྲུང་བོན་གྱི་བསྟན་པའི་བྱུང་བ་བརྗོད་པའི་ལེགས་བཤད་སྐལ་པ་བཟང་པོའི་ཚོགས་ཀྱི་མགྲིན་རྒྱན་རབ་གསལ་ཆུ་ཤེལ་ནོར་བུའི་དོ་ཤལ་ཞེས་བྱ་བ། རིགས་བརྒྱའི་ཁྱབ་བདག་འཁོར་ལོའི་མགོན་པོ་རྗེ་བཙུན་བླ་མ་བཀའ་དྲིན་ལྡན་པ་རྣམས་ཀྱི་ཞབས་ཀྱི་པད་མོ་བཞད་པ་ལ་སྒོ་གསུམ་གུས་པ་ཆེན་པོས་ཕྱག་འཚལ་ཞིང་དང་བས་སྐྱབས་སུ་མཆིའོ། །

སྐྱེ་མེད་སྤྲོས་བྲལ་ཡིད་ངོས་བོན་གྱི་སྐུ། །འགགས་མེད་རང་བཞིན་སྣང་གསལ་ལོངས་སྤྱོད་རྫོགས། །གཉིས་མེད་ཐུགས་རྗེས་ཅིར་ཤར་སྤྲུལ་པ་སྟོན། །དབྱེར་མེད་སྐུ་གསུམ་ཁྱབ་བདག་བླ་མར་འདུད། །

རྨད་བྱུང་དགེ་མཚན་བྱེ་བས་མཛེས་པའི་སྐུ། །མཐའ་ཡས་སྐྱེ་དགུའི་རེ་སྐོང་འཕྲུལ་ངག་གསུང་། །ཇི་ལྟ་ཇི་སྙེད་རྣམ་པ་ཀུན་མཁྱེན་ཐུགས། །གཤེན་རྒྱན་སྟོན་པའི་སྒྲོན་མ་ལ་ཕྱག་འཚལ།

དུས་གསུམ་ཕྱོགས་བཅུའི་སངས་རྒྱས་རབ་འབམས་ཀྱི། །མཐའ་ཡས་གསང་གསུམ་བཀོད་པ་ལྷུན་རྫོགས་ཤིང་། །མཁྱེན་རྩེའི་ཕུང་པོ་གཅིག་ཏུ་འདུས་པའི་གཏེར། །ལྷ་གཤེན་སྲིད་པ་གསུམ་གྱིས་དགེ་ལེགས་སྩོལ། །

གང་གསུང་ཙན་དན་ནགས་ལས་ལེགས་འོང་པའི། །ཐེག་དགུའི་འཕྲུལ་ངག་ལྷོ་རླུང་གཞོན་ནུ་ཡིས། །སྐལ་བཟང་སྙིང་ལ་ཐར་པའི་སིམ་སྟེར་བ། །བོན་མཆོག་བདུད་རྩིའི་ཆོ་གས་འགྲོ་འདི་སྲུངས། །

བསླབ་གསུམ་གཙང་མའི་ས་བོན་ལས་འཕྲོས་པའི། །ཐོས་བསམ་མཚར་སྡུག་རྫོགས་པའི་ཨུ་དུམ་ཝར། ། སྒོམ་རྟོགས་འབྲས་བུའི་ཁུར་གྱིས་ཉེས་དུད་པ། །གཡུང་དྲུང་སེམས་དཔའི་ཚོགས་ཀྱིས་ཤིས་པར་མཛོད། །

རྒྱལ་བའི་དགོངས་པ་རིག་འཛིན་བརྡས་བརྒྱུད་བོན། །སྐྱེས་བུ་མཆོག་རྣམས་སྙམ་ནས་སྙན་བརྒྱུད་ཅིང་། །མཐའ་ཡས་འགྲོ་བའི་ལམ་འདྲེན་གདམས་པའི་མཛོད། །བརྒྱུད་གསུམ་བླ་མ་རྣམས་ལ་ཕྱག་འཚལ་ལོ། །

བོན་དབྱིངས་ཡེ་ཤེས་རང་སྣང་ཞི་བའི་སྐུ། །རྟོག་ཚོགས་ཉོན་མོངས་བདུད་འདུལ་ཁྲོ་བོའི་གར། །ཟུང་འཇུག་བདེ་ཆེན་ཕྱག་རྒྱར་མཉམ་རོལ་པ། །ཕྱི་ནང་གསང་གསུམ་ཡི་དམ་རྒྱ་མཚོར་འདུད། །

ཡེ་ཤེས་དབྱིངས་ན་སྐུ་གསུམ་རྒྱལ་ཡུམ་ལྷ། །རྫུ་འཕྲུལ་ཀློང་དུ་མ་ཚོགས་དཔའ་མོའི་གར། །ལས་གྲུབ་མཁའ་ལ་འཇིག་རྟེན་སྨན་བཙུན་ཚུལ། །གནས་གསུམ་མཁའ་འགྲོའི་ཚོགས་ལ་དད་ཕྱག་བརྩེགས། །

མཁྱེན་པའི་སྟོབས་ཀྱིས་ཤེས་བ་མ་ལུས་གཟིགས། །བརྩེ་ཆེན་ཐུགས་རྗེས་འགྲོ་བའི་ཉོན་མོངས་སེལ། །མཛད་པས་རྒྱལ་བསྟན་དར་ཆེན་ཕྱོགས་བརྒྱར་བསྒྲེང་། །སྔོན་བྱོན་མཁས་གྲུབ་ཡོངས་ལ་གུས་ཕྱག་འཚལ། །

རྒྱལ་བའི་ཐུགས་རྗེས་བཤེས་གཉེན་ཚུལ་བཟུང་ནས། །གསུང་གི་སྣང་བས་འབྲེལ་ཚད་ཐར་ལམ་འདྲེན། །གང་ལ་གང་འདུལ་མཛད་པ་མཐའ་ཡས་པ། །རྩ་བའི་བླ་མ་རྣམས་ལ་སྙིང་ནས་འདུད། །

རབ་འབར་བསྐལ་པའི་མེ་འཕྲོས་དུར་ཁྲོད་ཀློང་། །འཇིགས་རུང་ཁྲོ་མོའི་སྒྱུ་འཕྲུལ་གཡོ་རྩལ་གྱིས། །སྲིད་གསུམ་སྐྱོངས་མཛད་མ་མཆོག་དྲེའུ་དམར་ནག །བོན་སྐྱོངས་འཁོར་ཚོགས་བཅས་པས་བསྟན་འདི་སྲུངས། །

ཡོངས་རྫོགས་བསྟན་པའི་ཕྱི་མོ་འཕྲུལ་ངག་གཞུང་། །མན་ངག་སྙིང་པོ་ཚེ་གཅིག་སངས་རྒྱས་བོན། །གྲུབ་མཐའ་རིན་ཆེན་བྱུང་དང་དེ་འཛིན་ཚུལ། །ཇི་ལྟར་བཀའ་ལུང་གཞུང་ལས་བྱུང་བའི་དོན། །མཁས་རྣམས་བློ་གྲོས་ཆུ་གཏེར་ལས་འོངས་པའི། །ལེགས་བཤད་རླབས་ཕྲེང་གཡོ་བ་མང་ཡོད་བཞིན། །རྨོངས་བློ་བ་ཚྭའི་ཁྲོན་པར་འཁྱིལ་བ་ཡི། །ཆུ་ཀླུང་སྐོམ་སེལ་བགྱི་བ་མ་དགོས་ཀྱང་། །སྐབས་སུ་སྐྱེ་འགྲོའི་ལས་རྐྱེན་འཕེན་ཤུགས་ལས། །རྒྱལ་བསྟན་འཕེལ་བྲི་མང་བྱུང་དེ་སླད་འདིར། །གནས་དུས་ཀྱིས་བསྐལ་རྣམ་བཤད་ཕོངས་རྣམས་ལ། །གང་རྟོགས་དགེ་བའི་སེམས་ཀྱིས་གསལ་འདེབས་པ། །ཚིག་གསལ་གོ་བདེ་དོན་ཟབ་རྨད་བྱུང་བ། །སོ་སྐྱེའི་ངག་གིས་བརྗོད་པར་མི་ནུས་ཀྱང་། །མཚུངས་མེད་དམ་པ་རྣམས་ཀྱི་བཀའ་བཞིན་དུ། །བྱིས་བློར་ཇི་ངེས་གཞུང་དོན་དང་འབྲེལ་བཀོད། །

རྩ་གསུམ་ཡི་དམ་དངོས་གྲུབ་བདག་ཉིད་དང་། །བརྒྱུད་གསུམ་བླ་མ་བྱིན་རླབས་མཐུ་ལྡན་པ། །གནས་གསུམ་མཁའ་འགྲོ་བོན་སྐྱོངས་ཚོགས་བཅས་ཀྱིས། །བདག་རྒྱུད་བྱིན་གྱིས་རློབས་ལ་གནང་བའང་སྩོལ། །

དེ་ཡང་དད་མོས་ནོར་ལྡན་བློ་གསར་དང་། །རིས་མེད་དག་སྣང་རྒྱན་མཛེས་སྐལ་བཟང་ལ། །བོན་བསྟན་བྱུང་བ་བརྗོད་པའི་ལེགས་བཤད་ཀྱི། །མཆོད་ཡོན་དྲི་མེད་ཐུགས་དམ་དགྱེས་ཕྱིར་དང་། །སྡེ་སྣོད་གཞུང་དོན་མ་མཐོང་ཕྱོགས་ལྷུང་གི། །རྒན་བུའི་ངག་སྒྲོས་རི་བོང་ཅལ་སྒྲ་ཡིས། །དཀྲོགས་པའི་གང་ཟབ་ངལ་བའི་རི་དྭགས་ལ། །ལེགས་བཤད་སེང་གེའི་གཏམ་གྱིས་ངལ་བསོ་བ། །འོན་ཏེ་དེང་སང་སྙིགས་མར་གྱུར་པའི་དུས། །ཆོས་གཟུགས་ཕལ་ཆེར་ཆོས་ལས་འདྲེན་གྱུར་ནས། །རང་མིན་གཞན་ནི་ལུང་རིགས་ཀྱིས་དབེན་སྙམ། །དཔེ་ལུང་དག་ལ་བལྟ་རྟོག་མི་བྱེད་པར། །ཁ་ཅིག་རང་ཚོད་མི་ལོན་གྲུབ་བརྫུ་མཛད། །ལ་ལ་སྟོང་སྒོམ་འབྲས་སྙམ་སྐུ་ཚེ་བསྐྱལ། །ཕལ་ཆེར་བསྒྲུབས་པའི་ཡུས་བཤད་སྲང་དུ་འབྱོན། །གཞན་དག་དམངས་ཁྲོད་གསུང་བཤད་དབུ་འཕང་མཐོ། །འདི་ལྟ་ཕལ་ལ་ལེགས་བཤད་མི་སྨན་པར། །གལ་ཏེ་མཐོང་ན་ཤངས་སྟེང་གཉེར་མ་འདུ། །དེ་ཕྱིར་གཞན་ལ་ཕན་པར་དཀའ་ན་ཡང་། །རང་གི་ཉེས་སྦྱོང་ཕྱིར་དུ་ངས་འདི་འབྲི། །

དེ་ལ་གཡུང་དྲུང་བོན་ཞེས་བྱ་བ་ཡི། །བསྟན་པ་བྱུང་བའི་ཁུངས་ཚུལ་ཇི་ལྟར་ན། །སངས་རྒྱས་སྟོན་པའི་སྒྲོན་མ་འཇིག་རྟེན་དུ། །བྱོན་ཏེ་འཁོར་བའི་སེམས་ཅན་སྡུག་བསྔལ་བ། །རྣམ་གྲོལ་ཐར་བའི་གོ་འཕང་ལ་སྦྱོར་ཕྱིར། །གང་འདུལ་མཛད་པ་མཐའ་ཀླས་བསྟན་པ་ལ། །བོན་བསྟན་ཞེས་བ་དེ་ཡང་ངེས་པའི་དོན། །སྐྱེ་འགག་གནས་བྲལ་སྤྲོས་མཐའ་ལས་འདས་པ། །བློ་དང་ཚིག་གི་སྤྱོད་ཡུལ་མ་ཡིན་ཅིང་། །ཀུན་རྫོབ་ཏུ་ཡང་བརྗོད་བྱ་ནམ་མཁའི་མཐའ། །གང་ཟག་བློ་ཡིས་བགྲང་བར་མི་ནུས་ལ། །ཁྱད་པར་སྐྱེས་ཐོབ་ཤེས་རབ་ཀྱིས་དབེན་ཁར། །སྦྱངས་ཡོན་ཞན་པས་རྒྱ་ཆེར་མི་རྟོགས་ཡོད། །གང་མཐོང་གང་ཐོས་ཙམ་བསྙད་བྲིས་ན་ཡང་། །གོ་དོན་ལྷག་བསྐྱེད་མེད་ན་ཚིག་རྙོག་ཙམ། །གལ་སྲིད་དོན་མང་ཟབ་རྒྱས་ཤིག་ཡོད་ཀྱང་། །དུས་བབ་གང་ཟབ་བལྟ་གཞིག་རྒྱུན་རིང་དུ། །བྱེད་པའི་ལོང་སྐབས་ཐུང་ཕྱིར་ཕྱོགས་རེ་ལས། །མ་བལྟས་བཏང་སྙོམས་ལུས་ཚེ་བྲིས་ཀྱང་ཅི། །དེ་ཕྱིར་མདོར་བསྡུས་ཚིགས་བཅད་འབྲི་བ་ལ། །

འབྱུང་བ་ཕྱི་སྣོད་འཇིག་རྟེན་ཆགས་ཚུལ་དང་། །སྲིད་པ་ནང་བཅུད་སེམས་ཅན་གྲུབ་ཚུལ་དང་། །བསྐལ་པ་གནས་དུས་སོགས་ཀྱི་བྱེ་བྲག་དང་། །སྟོན་པ་སངས་རྒྱས་མཛད་པ་བསྟན་པའི་ཚུལ། །སྐྱོབ་པ་འཕྲུལ་ངག་བོན་གྱི་རྣམ་འབྱེད་དང་། །འདྲེན་པ་བསྟན་འཛིན་སྐྱེས་བུའི་བྱོན་རབས་དང་། །ཞར་བྱུང་ལོག་སྨྲ་གཞན་གྱི་རྩོད་སྤོང་བཅས། །ལེའུ་གྲངས་བདུན་ཕྲག་གསུམ་དང་གཅིག་ཁོངས་བསྡུས། །

ལེའུ་དང་པོ།

ལེའུ་དང་པོ། སྣང་བའི་ཁམས་འབྱུང་བ་ཕྱི་སྣོད་འཇིག་རྟེན་གྱི་ཆགས་ཚུལ་སྤྱི་དང་བྱེ་བྲག

ཐོག་མར་ཕྱི་སྣོད་སྤྱི་དང་བྱེ་བྲག་གཉིས། །དང་པོ་འཇིག་རྟེན་སྤྱི་ཡི་སྲིད་ཚུལ་དང་། །སྒོས་སུ་མི་མཇེད་འཇིག་རྟེན་ཆགས་ཚུལ་ལོ། །དང་པོ་ཐོག་མའི་མགོན་པོ་ཀུན་ཏུ་བཟང་། །གདོད་མའི་དུས་ནས་མངོན་པར་བྱང་ཆུབ་སྟེ། །ནང་དབྱིངས་རང་གསལ་ཡེ་ཤེས་ཀློང་དུ་བཞུགས། །ངང་ལས་མ་གཡོས་ཡིན་པའི་ངོ་བོར་གྲུབ། །ནང་གདངས་འོད་གསལ་སྣ་ལྔ་ཕྱིར་སྣང་བས། །མི་མཇེད་འབུམ་ཕྲག་བཅུ་ཡི་ཞིང་རྡུལ་གྱི། །གྲངས་མཉམ་ཞིང་གི་བཀོད་པ་ལྷུན་གྲུབ་ཤར། །དེ་དག་རྫོགས་པའི་སྐུར་གསལ་ཀུན་སྣང་ཁྱབ། །མཉམ་བཞག་གཅིག་གིས་ཡོངས་སུ་ཁེབ་པར་བཞུགས། །སྐུ་ཡི་གནས་བཅུར་སྟོང་གསུམ་རེ་རེ་གནས། །དེ་ཡང་དབུ་མ་ཐུགས་ཀྱི་དཀྱིལ་རུམ་དུ། །མུ་ལ་གྲམ་གྱི་སྟོང་གསུམ་འདི་ཉིད་ཆགས། །ཤར་ཕྱོགས་ལྟེ་བར་ཞི་བ་འོད་འབམས་ཞིང་། །བྱང་ཕྱོགས་རྩིབ་གཡོན་རྒྱས་པ་རླུང་འགྱུར་ཚལ། །ནུབ་ཕྱོགས་ཨོག་མར་དབང་ལྡན་མེ་འོད་གསལ། །ལྷོ་ཕྱོགས་རྩིབ་གཡས་ལྕང་ལོ་དྲག་པོ་ཚལ། །ལྷོ་ཤར་དཔྱི་གཡས་བདེ་བ་གཟུགས་བཟང་ཤིང་། །བྱང་ཤར་དཔྱི་གཡོན་འགྲོ་བ་མུན་སངས་ཞིང་། །བྱང་ནུབ་སྒྲོག་གཡོན་ཤིང་ལོ་གྲིབ་བསིལ་ཞིང་། །ལྷོ་ནུབ་སྒྲོག་གཡས་མུ་རྒྱལ་ལམ་སྣང་ཞིང་། །སྟེང་ཕྱོགས་ཞལ་ངད་རིན་ཆེན་གྲམ་བུ་ཚལ། །འོག་ཕྱོགས་གསང་གནས་མུན་མཚོ་ཀློང་འཁྱིལ་ཞིང་། །གཞན་ཡང་སྐུ་ཡི་ཕྱག་སོར་ཞབས་སོར་དང་། །དབུ་སྐྲ་བ་སྤུའི་ཉག་མ་རེ་ཡི་ཁར། །སྟོང་གསུམ་རེ་རེ་ཆགས་ཤིང་སྐུ་ལུས་ཁམས། །གྲངས་མེད་རྒྱལ་བའི་ཞིང་སྐུའི་བཀོད་པ་ལ། །ལ་ལ་ཆགས་ཤིང་ལ་ལ་གནས་པ་དང་། །ལ་ལ་འཇིག་ཅིང་ལ་ལ་སྟོངས་པའོ། །དེ་ཡི་ཐུགས་དཀྱིལ་མུ་ལ་གྲམ་ཞེས་འདིར། །ཚངས་རྒྱུང་ཉི་ཤུ་རྩ་ལྔ་ཡས་མར་བརྩེགས། །ཕན་ཚུན་བཞི་བཅུ་བཞི་བཅུར་བརྡལ་པ་ལ། །བརྩེགས་པའི་དབུ་མ་བཅུ་གསུམ་བར་གྱིཆ། །མུ་རྒྱུང་ཞིང་གི་མཆོག་གྱུར་འདི་ཉིད་ཡིན། །དེ་ལྟའི་ཚངས་རྒྱུང་སྟོང་འདི་སྤྱི་ཕུད་ཀྱི། །འཇིག་རྟེན་ཁམས་བརྗོད་དེ་ཉིད་གཅིག་བརྩིས་པའི། །སྟོང་ལ་སྟོང་གཉིས་བར་མའི་འཇིག་རྟེན་གྲགས། །དེ་འདྲ་སྟོང་ལ་སྟོང་གསུམ་མཐར་ཐུག་ཞིང་། །སྟོང་གསུམ་རང་རང་ཕྱི་རུ་ལྕགས་རི་ནི། །བསམ་གཏན་དང་པོ་གཉིས་པ་གསུམ་པའི་གནས། །སླེབས་པའི་མུ་ཁྱུད་རིམ་པ་གསུམ་གྱིས་བསྐོར། །དེ་ལ་ལྕགས་རི་མཚོ་གླིང་རི་རབ་ནས། །ཚངས་པའི་གཏོས་བར་བྱེ་བ་བརྒྱ་ཕྲག་སྟེ། །ཚངས་རྒྱུང་ཞིང་ནི་སྐར་མ་བཀྲམ་པ་འདྲ། །རི་རབ་ཚོགས་རྣམས་མདུང་རྩེ་བཤིབ་པ་འདྲ། །རྒྱ་མཚོ་རྣམས་ནི་ཐེབ་ཙེ་བཀྲམ་པ་འདྲ། །ལྕགས་རི་ཐམས་ཅད་གཡུ་གུར་ཕུབ་པ་འདྲ། །རི་བདུན་མཚོ་བདུན་དམུ་ཞག་ཁྱུད་མོ་འདྲ། །གླིང་དང་གླིང་ཕྲན་འབྲུ་ཡི་ཕུང་པོ་འདྲ། །ཉི་མ་ཟླ་བ་ཆ་ལང་འཐོར་བ་འདྲ། །གླིང་བར་རྣམས་ནི་ཞིང་གི་རྐ་དང་འདྲ། །སྟེང་འོག་ཡར་མར་དོང་ཙེ་བརྩེགས་པ་འདྲ། །ཕྱོགས་རྣམས་ཕན་ཚུན་ཟ་འོག་ཁ་ཕྱེས་འདྲ། །དེ་དག་མཆོག་སྤྲུལ་གཅིག་གི་གདུང་ཞིང་ངོ་། །དེ་ཉིད་གཅིག་བགྲང་རིམ་པས་སྟོང་ལོངས་ན། །བཀོད་པ་དང་པོའི་འཇིག་རྟེན་ཞེས་སུ་གྲགས། །དེ་དག་སྟོང་ལ་བཀོད་པ་བར་མའི་ཁམས། །དེ་འདྲ་སྟོང་ལ་བཀོད་པ་མཐར་ཐུག་གོ། །དེ་ཉིད་སྟོང་ལ་མུ་ཁྱུད་དང་པོ་དང་། །དེ་འདྲ་སྟོང་ལོངས་མུ་ཁྱུད་བར་མ་དང་། །དེ་སྟོང་མུ་ཁྱུད་མཐར་ཐུག་འཇིག་རྟེན་བརྗོད། །དེ་འདྲ་སྟོང་ལ་དོག་བརྡལ་དང་པོ་དང་། །དེ་སྟོང་དོག་བརྡལ་གཉིས་པ་དེ་སྟོང་ལ། །དོག་བརྡལ་མཐར་ཐུག་འཐུག་པོ་བཀོག་ཞིང་ངམ། །གཞི་སྙིང་མེ་ཏོག་བརྒྱན་པའི་ཞིང་ཁམས་ཏེ། །རྫོགས་སྐུ་གཅིག་གིས་འདུལ་བའི་ཞིང་ཁམས་ཡིན། །དེ་ལྟར་འཐུག་པོ་བཀོད་ཞིང་དེ་འདྲ་བ། །གྲངས་མེད་བརྗོད་འདས་དཔག་ཏུ་མེད་པ་སྟེ། །མཐའ་དང་དབུས་མེད་ཕྱོགས་དང་མཚུམས་ཞེས་མེད། །སྟེང་འོག་མུ་མེད་འབམས་ཡས་སྤྲོ་བསྡུ་དང་། །འདུ་འབྲལ་འཕེལ་འགྲིབ་ཐོག་མཐའ་ཡངས་ངོག་མེད། །ཡངས་ཁྱབ་གདལ་པ་ཆེན་པོ་འདུས་མ་བས། །བོན་སྐུ་ཀུན་ཏུ་བཟང་པོའི་གདུལ་ཞིང་ངོ་། །གཉིས་པ་མི་མཇེད་འཇིག་རྟེན་ཆགས་པའི་ཚུལ། །བརྗོད་བྱ་སྤྱི་དང་བྱེ་བྲག་གཉིས་ཡིན་ཏེ། །དང་པོ་བརྗོད་བྱ་བསྐལ་སྲིད་འབྱུང་བའི་ཁམས། །རྟེན་པ་སྣོད་དང་གཡོ་བ་བཅུད་ཀྱི་འགྲོ། །དོན་དུ་ཡེ་ནས་སྤྲོས་པའི་མཚན་མ་དང་། །བརྗོད་བྱ་རྗོད་བྱེད་ཕན་ཚུན་ཡོངས་མེད་ཀྱང་། །དྲང་དོན་ཀུན་རྫོབ་ཆ་ན་འཇིག་རྟེན་གྱི། །སྲིད་པ་ཆགས་ཚུལ་མདོ་དང་རྒྱུད་ལུང་སོགས། །གདུལ་བའི་སྣང་ངོར་གསུངས་ཚུལ་ཆེས་མང་ཡང་། །འདིར་ནི་དེ་དག་དགོངས་དོན་སྙིང་པོ་དྲིལ། །ཅུང་ཟད་གླེང་ན་མི་མཇེད་འཇིག་རྟེན་ཁམས། །ཆགས་གནས་འཇིག་སྟོང་བསྐལ་པ་རྣམ་བཞི་ལ། །ཐོག་མར་རྟེན་པ་སྣོད་ནི་མས་ནས་ཡར། །འབྱུང་བ་ལྔ་ལ་བརྟེན་ཏེ་རིམ་པར་ཆགས། །གཡོ་བ་བཅུད་དང་ནམ་མཁའ་ལ་བརྟེན་སྣོད། །ཡས་ནས་མས་ལ་སྲིད་པ་དག་ལས་གྲོལ། །དེ་ལ་སྲིད་སྐོས་ཕྱ་ཡིས་སོ་སོར་བསྐལ། །འབྱུང་སྲིད་བསྐལ་པའི་མཚན་མ་བྱུང་བ་ཡིན། །དེ་དོན་དྲི་མེད་གཟི་བརྗིད་མདོ་ལུང་ལས། །སྤྱིར་ཡང་བསྐལ་སྲིད་འབྱུང་བ་གསུམ། །བསྐལ་པ་བས་ཀྱང་སྲིད་པ་སྔ། །སྲིད་པ་བས་ཀྱང་འབྱུང་བ་སྔ། །འབྱུང་བ་མ་གྲུབ་སྔོན་རོལ་དུ། །སྲིད་པ་སྲིད་པའི་རྒྱུ་མ་མཆིས། །སྲིད་པ་མ་ཆགས་སྔོན་རོལ་དུ། །བསྐལ་པས་བསྐལ་པའི་རྒྱུ་མ་མཆིས། །སྣོད་བཅུད་བསྐལ་པས་མ་བསྐལ་ན། །འབྱུང་སྲིད་འཆོལ་བུར་འདྲེས་པ་ལ། །མཐོ་རིས་ངན་སོང་བྱ་བ་མེད། །དཀར་ནག་རྒྱུ་འབྲས་བྱ་བ་དང་། །ཆགས་གནས་འཇིག་སྟོང་བྱ་བ་མེད། །སྣོད་བཅུད་འཐོམ་པོར་གནས་པ་སྟེ། །ཕྱི་སྣོད་གནམ་སའི་དབྱེ་བར་ན། །ནང་བཅུད་འགྲེང་དུད་འཕར་གསུམ་ལ། །དགེ་སྡིག་ལས་ཀྱི་བྱེ་བྲག་མེད། །མཐོརིས་ངན་སོང་ལམ་གནས་མེད། །སོགས་ནས། དེ་ཚེ་དབྱིངས་ནས་བཞུགས་པ་ཡི། །བདེར་གཤེགས་རྒྱལ་བའི་ཐུགས་རྗེ་ལས། །ཀུན་བཟང་ཕྲིན་ལས་མངོན་གྱུར་སྤྲུལ། །ལྷ་ཆེན་དུས་ཀྱི་འཁོར་ལོ་བྱུང་། །བསྐལ་སྲིད་འབྱུང་པ་བསྐོས་ལ་དྲངས། །ཞེས་སོ། །

གཉིས་པ་དེ་ལས་འབྱུང་ལྔ་རི་རབ་དང་། །རི་མཚོ་གླིང་བཞི་མཁའ་ལམ་དང་བཅས་ལྔ། །དང་པོ་དབྱིངས་ཀྱི་བདེ་གཤེགས་ཐུགས་རྗེ་དང་། །སེམས་ཅན་ལས་དང་བསོད་ནམས་སྟོབས་ཤུགས་དང་། །ཐར་པ་རིན་ཆེན་རྒྱུན་ལམ་མི་འགག་ཕྱིར། །དངོས་རྫོགས་ཀུན་སྣང་ཁྱབ་པའི་སྐུའི་ཁམས་ལ། །ཐབས་མཆོག་སྲིད་པ་ཆུ་ལྕམ་ཐུགས་ཀ་ནས། །འོད་ཀྱི་འཁོར་ལོ་འབྱུང་ལྔའི་ས་བོན་ཅན། །སྤྲོས་པས་བསྐལ་སྲིད་འབྱུང་བའི་མཚན་མ་ཤར། །བསྐལ་པ་བས་ཀྱང་སྲིད་པ་སྔ་བ་དང་། །སྲིད་པ་བས་ཀྱང་འབྱུང་བ་སྔ་བས་ན། །འབྱུང་བ་དག་ལ་ཆེ་འབྲིང་ཆུང་ངུ་གསུམ། །དེ་ལས་གསུམ་གསུམ་དབྱེ་བ་དགུར་འབྱུང་ཡང་། །འདིར་ནི་དེ་ནང་ཐུགས་རྗེ་ཀློང་འབྱུང་ཞེས། །འོད་ཀྱི་འཁོར་ལོ་རང་ཤུགས་བསྒྱུར་བའི་སྟོབས། །འབྱུང་བ་ནམ་མཁའ་མཚན་ཉིད་ལྔ་ལྡན་དེ། །འཁོར་ལོས་བསྒྱུར་དང་སྨིན་བྱེད་དྭངས་སྙིགས་ཕྱེད། །སྦུ་གུ་སེལ་དང་འབྱུང་བའི་གོ་ཕྱེ་ལྔ། །ནམ་མཁའ་ལྔ་ཕྲུག་དཀྱིལ་འཁོར་དཀར་གསལ་ནི། །རང་བཞིན་མུ་མེད་འབམས་ཡས་དབྱིངས་སུ་གདལ། །དེ་དབྱིངས་འཛིན་བྱེད་འདེགས་བྱེད་ཁྱབ་བྱེད་དང་། །འབྱེད་བྱེད་སྣ་ཚོགས་རླུང་སྟེ་ལྔ་འདུས་པས། །རླུང་དཀྱིལ་མདོག་ལྗང་རྒྱ་གྲམ་གཞུ་ཡི་དབྱིབས། །བ་དན་ཅན་ཏེ་རྔམས་སུ་དཔག་ཚད་གྲངས། །ས་ཡ་དྲུག་འབུམ་རྒྱ་ཁྱོན་གྲངས་མེད་གཅིག །ཁོར་ཡུག་གྲངས་མེད་གསུམ་ཡོད་ཟླུམ་པོར་ཆགས། །དེ་ཡི་སྟོབས་འཁོར་ཤུགས་ལས་ཚ་བ་མེ། །སྤྲུལ་སྨིན་གྲུབ་གསལ་མེ་ཡི་གསོས་དང་ལྔ། །ལེ་བརྒན་པད་མ་དམར་པོ་ཚ་བསྲེག་ཅན། །དཔག་ཚད་འབུམ་གཅིག་རླུང་གི་དཔངས་ལ་མར། །ཁྱབ་པས་འདེགས་བྱེད་དྲོད་འབེབས་མེ་ཞེས་བ། །གཉིས་འབུམ་ཆུ་ཡི་རུ་མ་ཡར་ལ་ཁྱབ། །སྨིན་པ་རླན་བྱེད་ཆུ་ཡི་མེ་ཞེས་བ། །དམར་གསལ་པད་མ་འདབ་བརྒྱད་དབྱིབས་གྲུ་བཞི། །ནང་དབྱིབས་ཟུར་གསུམ་རྒྱ་ཁྱོན་ཆུ་ལ་ཁྱབ། །དེ་སྟེང་གྲང་བ་རླུང་ངད་ཚ་བ་མེའི། །སྟོབས་ལས་བདུད་རྩིའི་ཟིན་ཆུས་བཙས་པ་དང་། ། ཀུན་གསོས་གསོ་ལ་རླན་བྱེད་ཆུ་ཡིས་བསྐྱེད། །རུ་མས་སྨིན་ལ་རྦ་དྲག་ཤུགས་ཀྱིས་བསྐྱིལ། །མཐོན་མཐིང་ཆུ་དཀྱིལ་ཆགས་པའི་རྔམས་སུནི། །དཔག་ཚད་འབུམ་ཕྲག་བརྒྱད་དུ་ལྡན་པ་ལ། །རྒྱ་ཁྱོན་སུམ་སྟོང་ཕྱེད་དང་ལྔ་བརྒྱས་ལྷག །འབུམཕྲག་བཅུ་གཉིས་ཁོར་ཡུག་ས་ཡ་གསུམ། །དྲུག་འབུམ་ཆིག་ཁྲི་སུམ་བརྒྱ་ལྔ་བཅུ་ཐམ། །སྔོ་གསལ་འཁོར་ལོ་ལྔ་སྐོར་དབྱིབས་ཟླུམ་པོ། །དེ་སྟེང་རླུང་གིས་མེ་བུས་མེ་འོད་དང་། །ཆུ་མདངས་གཉིས་ཀྱིས་གོ་གསལ་ཕྱེད་པ་ཡི། །སྟེང་ཕྱོགས་ནམ་མཁའི་ཁམས་བྱུང་མེ་ཆུའི་རླན། མཁའ་རུ་འཕྱུར་བས་སྤྲིན་ནི་ཏིང་ཡོལ་ཅན། །ཆགས་པས་དེ་ལས་གསེར་རྔུལ་ཕྲ་རབ་རྒྱུ། །ཆར་བབས་ཆུ་བྱུང་ཆུ་ལས་རྡུལ་ལྡེང་བས། །འོ་མ་དག་ལ་སྤྲིས་མ་ཆགས་པ་བཞིན། །དབྱང་ཆེན་གསེར་གྱི་ས་གཞི་ཆགས་པའི་རྔམས། །དཔག་ཚད་སུམ་འབུམ་ཉི་ཁྲི་ཁོར་ཡུག་རྒྱ། །ཆུ་དཀྱིལ་ལྟར་མཚུངས་ས་གཞིའི་དབྱིབས་དང་མདོག། གསེར་མདོག་ནོར་བུ་བཞི་བསྣོལ་ཟླུམ་པོར་གྲུབ། །ཆུ་དང་ས་སྲུབ་རླུང་གི་འབྱེད་སྡུད་ཀྱིས། །སྟོབས་ཤུགས་རབ་འབྲིང་ཐ་རིམ་ལྷུན་པོ་དང་། །གསེར་རི་མུ་ཁྱུད་གླིང་རྣམས་གྱེན་བསིགས་བརྩེགས། །དེ་དག་བར་དུ་མཚོ་ཡི་བྱེ་བྲག་ཀྱང་། །གོང་བཤད་ཏིང་ཡོལསྤྲིན་ལས་ཆར་རིམ་བཞིན། །བར་བསྐལ་གཅིག་རིང་རྒྱུན་མི་ཆད་བབས་པས། །ཡན་ལག་བརྒྱད་ལྡན་ཆུས་གང་ས་ཆེན་འདིར། །རྒྱ་མཚོ་ཆེན་པོ་གཅིག་ཏུ་འཁྱིལ་བར་བས། །གཉིས་པ་རི་བོ་མཆོག་རབ་གྲུ་བཞི་དབུས། །གསེར་ལ་གྲུབ་ཅིང་ཁོང་གསེང་ཅན་དུ་གནས། །ཤར་ཕྱོགས་ཤེལ་དཀརབྱང་ཕྱོགས་ཨིན་དྲ་ལྗང་། །ནུབ་ཕྱོགས་པད་རག་དམར་ལ་ལྷོ་ཕྱོགས་ངོས། །བེ་བཻཌཱུརྱ་སྔོ་ཕྱོགས་བཞིའི་ནམ་མཁའ་ཡང་། །ཕྱོགས་མདོག་དེ་མཚུངས་དཀར་ལྗང་དམར་སྔོར་མངོན། །ཁ་ཅིག་མུན་པའི་ནག་ཆ་གཟའ་སྐར་འོད། །འདྲེས་པའི་སྣང་ཆ་སྔོན་པོར་ཀུན་འདྲ་ཟེར། །ལྷུན་པོའི་བྱང་རིམ་སྟོད་སྨད་བཞེད་གཉིས་ཏེ། །དང་པོས་རི་རབ་ཡར་ཕྱེད་བཞི་ཁྲིའི་མཚམས། །འོག་ནས་རིམ་བཞིན་དཔག་ཚད་སུམ་ཁྲི་དང་། །སྟོང་ཕྲག་ཉེར་བརྒྱད་ཉེར་བཞི་ཁྲི་དྲུག་སྟོང་། ། རི་སྙིང་ལས་འཕགས་དཔངས་ནི་ཁྲི་རེ་གསུངས། །དེ་ཡི་སྲིད་དམ་ཤར་ནུབ་བར་ཐག་ལ། །འོག་ནས་སྟེང་རིམ་ཁྲི་ཕྲག་བཅུ་བཞི་དང་། །ཆིག་འབུམ་སུམ་ཁྲི་དྲུག་སྟོང་སྟོང་ཕྲག་བརྒྱད། །ལྷག་པའི་ཁྲི་ཕྲག་བཅུ་གཉིས་སྟེང་མ་ནི། །ཆིག་འབུམ་ཆིག་ཁྲི་ཉིས་སྟོང་རི་རྩེའི་ཞེང་། །ཆུ་མཚམས་གྱེན་དུ་བཞི་ཁྲི་སྙིང་པོའི་ཚུལ། །(འདི་ནི) གཡུང་དྲུག་ལས་དག་སྲིད་པའི་མཛོད་ཕུག་དོན། །བཀྲལ་བཞེད་མཁས་གྲུབ་(གཉོས་དང་འགྲོ་མགོན་བློ་གྲོས་མཉམ་མེད་ཆེན་པོ་སོགས) ཕལ་གྱི་དགོངས་མཐུན་ཡིན། །ཁ་ཅིག་སྟེང་མའི་གནས་ཚད་དེ་བཞིན་ལ། །འོག་རིམ་བརྒྱད་སྟོང་བཞི་སྟོང་ཉིས་སྟོང་གྲངས། །རི་སྙིང་ལས་འཕགས་ཆུ་མཚམས་གོང་དང་མཐུན། །བཞེད་པ་ཕྱི་མས་ཆུ་མཚམས་བྱང་རིམ་འོག། རྡོ་རྗེ་ཅན་ཏེ་ནང་གི་རི་རབ་ནས། །ཁ་ཞེང་དཔག་ཚད་སྟོང་ཕྲག་བཅུ་དྲུག་ཕྱིར། །འཕགས་ལ་གཉིས་པ་རྣམ་སྤུངས་སྟོང་ཕྲག་བརྒྱད། །གསུམ་པ་ཤེལ་འོད་འབར་བ་བཞི་སྟོང་དང་། །བཞི་པ་འཁོར་ལོ་རྣམ་བརྩེགས་ཉིས་སྟོང་འཕགས། །ཀུན་གྱི་རྩ་ཞུམ་རི་སྙིང་ཐུག་པར་མཚངས། །ཟུར་ནས་ཟུར་རམ་ཤར་ནུབ་ཁྱུད་ཞིང་ལ། ། བྱང་རིམ་དང་པོའི་ཁ་ཁྱེར་དཔག་ཚད་འབུམ། །ཆིག་ཁྲི་ཉིས་སྟོང་གཉིས་པར་དགུ་ཁྲི་དང་། །དྲུག་སྟོང་གསུམ་པར་བརྒྱད་ཁྲི་བརྒྱད་སྟོང་སྟེ། །བཞི་པར་བརྒྱད་ཁྲི་དང་ནི་སྟོང་བཞི་ཡོད། །དཔངས་སུ་བྱང་རིམ་དང་པོ་ཆུ་མཚམས་ནས། །ཁྲི་གཅིག་དེ་བཞིན་ཁྲི་རེ་འཕགས་པས་ན། །ལྷུན་པོའི་ཕྱེད་སླེབས་དེ་ཡན་བཞི་ཁྲི་སྟེ། །ཆུ་ནང་རི་གླིང་ཀུན་མཚུངས་བརྒྱད་ཁྲི་ནུབ། །འདི་ནི་རང་ལུགས་དབུས་གཏེར་མདོ་བཞི་སོགས། །མདོ་རྒྱུད་དགོངས་པ་མཁས་བློས་ཞིབ་བཀྲལ་ཡིན། །གཞན་ལུགས་ཕལ་ཆེ་འདི་དང་ཕྱོགས་མཐུན་ཙམ། །རི་རྒྱལ་སྲིད་དུ་ཆིག་འབུམ་དྲུག་ཁྲི་དང་། །ཁ་ཁྱེར་རྩ་བ་ཐད་ཞེང་བརྒྱད་ཁྲིར་མཚུངས། །ཁ་ཐད་མཚམས་བཞིར་ཅོག་བཞི་རེ་རེ་ལ། །དཔག་ཚད་ལྔ་བརྒྱ་ལྔ་བརྒྱ་ཞེས་སུ་བརྗོད། །རི་རབ་སྟེང་དུ་གསེར་གྱི་ས་གཞིའི་དབུས། །རྣམ་རྒྱལ་ཁང་བཟང་དཔག་ཚད་སྟོང་གིས་བསྐོར། །མཐའ་སྐོར་གཙང་རྫིང་མེ་ཏོག་བཀྲ་བའི་ཕྱི། །བལྟ་ན་སྡུག་གི་གྲོངཁྱེར་ཕྱོགས་མཚམས་བསྐོར། །དེའི་ཕྱི་བདུད་རྩིའི་རྫིང་དང་རིན་ཆེན་འོབ། །ཆུ་བསིལ་མེ་ཏོག་ཤིང་ལོས་མཛེས་པ་ཀུན། །རིན་ཆེན་སྣ་ཚོགས་ལས་གྲུབ་དངོས་སྣང་རྣམས། །སུམ་ཅུ་རྩ་གསུམ་རེ་ཡི་གྲངས་ལྡན་ལ། །གྲུ་བཞི་འཁོར་ཡུག་དཔག་ཚད་ཁྲི་ཕྲག་བསྐོར། །ཕྱི་རིམ་ཕྱོགས་བཞིར་རྩེ་བའི་ཚལ་བའི་སྟེ། །ཤར་ན་ཤིང་རྟ་ལྷོ་ན་རྩུབ་འགྱུར་ཚལ། །ནུབ་ཏུ་འདྲེས་ཚལ་བྱང་དུ་དགའ་བའི་ཚལ། །ཁྱུད་ཞེང་དཔག་ཚད་ཉིས་བརྒྱ་ལྔ་བཅུ་རེ། །དེ་རྒྱབ་རང་མཐུན་ས་གཞི་བཟང་པོ་བཞི། །མཚམས་བཞིར་ལྷོ་ཤར་ཨུ་དུམ་ཝ་ར་ཡི། །མེ་ཏོག་འདབ་མ་སྟོང་ཕྲག་རིམ་གསུམ་ལྡན། །དྲི་བཟང་ཕྱོགས་འཕྲོས་དཔག་ཚད་བཅུ་བཅུར་ཁྱབ། །འཕང་དང་ཁོར་ཡུག་ཚད་ནི་བརྒྱ་བརྒྱའོ། ། བྱང་ཤར་མཚམས་སུ་དཔག་བསམ་ལྗོན་པའི་ཤིང་། །ཡལ་ག་སྟོང་འབམས་རིམ་ལྔ་འབྲས་ཞིམ་ལྡན། ། དྲི་བཟང་གྱེན་དུ་དཔག་ཚད་བརྒྱ་རུ་འཕགས། །འོད་དང་དྲི་བསུང་ཕྱོགས་བཅུར་ཡོངས་སུ་ཁྱབ། །བྱང་ནུབ་ཨར་མོ་ལི་ཀའི་རྡོ་ལེབ་ནི། །མནན་ན་ནེམ་ཞིང་བཏེགས་ནས་འཕར་འགྱུར་བའི། །གྲུ་བཞི་མཛེས་པ་རིན་ཆེན་ཚོན་བརྒྱ་ཡིས། །གཡུང་དྲུང་མིག་མང་རིས་སུ་བྲིས་པ་ལ། ཁྲི་རྐང་བཞིས་བཏེགས་དཔག་ཚད་ཉིས་བརྒྱས་འཁོར། །ལྷོ་ནུབ་མཚལ་རི་ལྷ་ཡི་འདུན་ས་སྟེ། །མཚལ་གྱི་རི་བོ་ཟུར་གསུམ་ངོས་རེ་ལ། །དཔག་ཚད་ཉིས་བརྒྱ་ཁོར་ཡུག་དྲུང་བརྒྱས་བསྐོར། །བྱང་རིམ་གསུམ་ལྡན་རྩེ་མོ་ཤེལ་དཀར་གྱི། །རྡོ་རིང་མངོན་མཐོ་རྩ་བ་ཚལ་བཞིས་མཛེས། །རི་རྐེད་ལྷོ་ཤར་གཡུ་ལུང་ཤེལ་བྲག་ཅེས། །རི་རྒྱུད་དབུས་འབྲེལ་རིན་ཆེན་རི་བོའི་ངོས། །གཡུ་ཡི་ལུང་པ་གསེར་གྱི་མེ་ཏོག་བཀྲ། །ལུང་ཕུ་མཚལ་རི་ཤེལ་གྱི་རྩེ་མོ་དྲུག །རྩ་བ་རིན་ཆེན་གཡུ་སྟེང་ཚལ་སོགས་ཡོད། །བྱང་ཤར་མཚལ་རི་ཟུར་ཆད་མཛེས་པའི་དཀྱིལ། །ལྷ་འདུན་གསང་བའི་བྲག་ཕུག་ཉམས་དགའ་དང་། །བྱང་ནུབ་རི་ནག་འཇོམས་པའི་དབུས་དཀྱིལ་དུ། །བདུད་འཇོམས་གསང་བའི་བྲག་ཕུག་བྱ་བ་དང་། །ལྷོ་ནུབ་དབལ་གྱི་རི་བོ་ཟུར་གསུམ་རོང་། །དབལ་གྱི་བྲག་ཕུག་ཟླ་གམ་གཏིང་རིང་ཡོད། །གསུམ་པ་རི་བདུན་དང་ནི་རོལ་མཚོ་འདུན། །རི་བདུན་གཉའ་ཤིང་འཛིན་དང་བཤོལ་མདའ་འཛིན། །གསེར་མདོག་ཅན་དང་བལྟ་ན་སྡུག་པ་དང་། །རྟ་ན་ཀུན་འདུད་མུ་ཁྱུད་འཛིན་རི་རྣམས། །རིམ་བཞིན་ལྷུན་པོའི་ཕྱི་ནས་གྲུ་བཞིར་བསྐོར། །ཚད་ནི་ནང་མའི་རི་ཕྱེད་ཕྱི་རྩེས་སླེབས། །གསེར་རི་དང་པོ་ཆུ་ལས་བཞི་ཁྲི་འཕགས། །གཉིས་པ་ཉི་ཁྲི་གསུམ་པ་ཆིག་ཁྲི་དང་། །བཞི་པ་ལྔ་སྟོང་ལྔ་པ་སྟོང་ཕྱེད་གསུམ། །དྲུག་པ་ཆིག་སྟོང་ཉིས་བརྒྱ་ལྔ་བཅུ་ཐམ། །བདུན་པ་དྲུག་བརྒྱ་ཉེར་ལྔ་དཔངས་ཀྱི་ཚད། །སོ་སོའི་ཞེང་ནི་ཆུ་ལས་འཕགས་བཞིན་ནོ། །ཁྱུད་དམ་ངོས་རེར་གསེར་རི་དང་པོ་ལ། །ཁྲི་ཕྲག་སོ་གཉིས་གཉིས་པ་ཕྲག་ཞེ་བཞི། །གསུམ་པར་ལྔ་འབུམ་བཞི་པ་ཁྲི་ང་གསུམ། །ལྔ་པར་ལྔ་འབུམ་བཞི་ཁྲི་སྟོང་ཕྲག་ལྔ། །དྲུག་པར་ཁྲི་ཕྲག་ང་ལྔ་ཉིས་སྟོང་དང་། །ལྔ་བརྒྱ་བདུན་པར་ལྔ་འབུམ་ལྔ་ཁྲི་དང་། །དྲུག་སྟོང་ཉིས་བརྒྱ་ལྔ་བཅུ་ཐམ་པ་ཡོད། །ཁོར་ཡུག་རི་ནི་ལྕགས་ལས་གྲུབ་པ་སྟེ། །མུ་ཁྱུད་འཛིན་རིའི་ཕྱེད་དུ་གནམ་འཕང་སླེབས། །དེ་ཡི་ཞེང་ཡང་རང་གི་དཔངས་དང་མཉམ། །གཉིས་པ་དེ་དག་བར་བར་རོལ་མཚོ་བདུན། །ནང་ནས་ཕྱི་རུ་རིམ་བཞིན་མིང་དང་ཚད། །བདེ་མཆོག་མཚོ་དང་གཉའ་མཚོ་མདའ་འཕང་མཚོ། །གསེར་གྱི་མཚོ་དང་མཛེས་མཚོ་སྒྲ་སྙན་མཚོ། །མོས་ལྡན་མཚོ་དང་བདུན་ཏེ་དེ་དག་ཚད། ། རོལ་མཚོ་ནང་མ་གཉའ་ཤིང་འཛིན་རི་ནས། །རི་རབ་བར་ཐད་དཔག་ཚད་བརྒྱད་ཁྲི་ལྡན། །རི་བདུན་དང་པོའི་ཕྱི་རོལ་མཚོ་གཉིས་པའི། །ཞེང་ལ་བཞི་ཁྲི་རི་དེའི་དཔངས་དང་མཉམ། །དེ་བཞིན་ནང་མའི་རི་འཕང་ཕྱི་རོལ་གྱི། །མཚོཞེང་མཉམ་མོ་རོལ་མཚོ་དང་པོ་ལ། །ཕྱོགས་རེའི་ཁྱུད་དུ་ཁྲི་ཕྲག་ཉེར་བཞི་ལ། །གཉིས་པ་བཞི་འབུམ་གསུམ་པ་ཁྲི་ཞེབརྒྱད། །བཞི་པ་ལྔ་འབུམ་ཉི་ཁྲི་ལྔ་པ་ལ། །ཁྲི་ཕྲག་ང་བཞི་དྲུག་པར་ལྔ་འབུམ་དང་། །ལྔ་ཁྲི་བདུན་པར་དེ་སྟེང་ལྔ་སྟོང་འཕེལ། །མུ་ཁྱུད་འཛིན་གྱི་ཕྱི་ནས་ལྕགས་རིའི་བར། །རྒྱ་མཚོ་བ་ཚྭ་ཅན་གྱི་ཞེང་ལ་ནི། །དཔག་ཚད་སུམ་འབུམ་སྟོང་ཕྲག་ཉེར་གསུམ་དང་། །ཉིས་བརྒྱ་ཕྱེད་དང་གྱ་བརྒྱད་ཡོད་པར་བཤད། །ཁ་འབབས་ཆུ་བཞི་དེ་ནས་འབབས་པའོ། །རྔམས་སུ་ཆུ་མཚོ་ཐམས་ཅད་བརྒྱད་ཁྲིར་ངེས། །རི་རབ་ནས་བཟུང་ས་མཐའི་བར་དག་ཏུ། །ཕྱོགས་གཅིག་ཁྱོན་ཚད་བཤད་པ་ཡིན་ནོ་དེས། །ལྷག་མའི་ཕྱོགས་གསུམ་དེ་བཞིན་ཡོད་པར་རྟོགས། །ལ་ལ་རི་མཚོ་འཁོར་མོར་འདོད་པའང་ཡོད། །བཞི་པ་གླིང་ལ་སྤྱི་དང་བྱེ་བྲག་གཉིས། །དང་པོ་བ་ཚྭ་ཅན་གྱི་རྒྱ་མཚོའི་ནང་། །གླིང་རྣམས་འབྲུ་ཡི་ཕུང་པོ་འདྲ་བ་སྟེ། །རྩ་བ་ཆེ་ལ་རྩེ་མོ་ཆུང་ལྡན་པ། དེ་དག་ས་གཞི་ཆུ་དང་ཁད་མཉམ་ལས། །དཔག་ཚད་གཅིག་གིས་ས་གཞི་མཐོ་སྟེ་ཤར། །ལུས་འཕགས་ཟླ་གམ་ངོས་གསུམ་ཉིས་སྟོང་རེ། །དེ་སྟེང་མང་ཆ་སུམ་བརྒྱ་ལྔ་བཅུ་བྱང་། །སྒྲ་མི་སྙན་གླིང་གྲུ་བཞི་ངོས་རེ་ལ། །དཔག་ཚད་ཉིས་སྟོང་ཉིས་སྟོང་རེ་ཡོད་ནུབ། །བ་ལང་སྤྱོད་གླིང་ཟླུམ་པོ་ཁོར་ཡུག་ཏུ། །བདུན་སྟོང་ལྔ་བརྒྱ་ཞིང་ལ་སྟོད་ཕྱེད་གསུམ། །འཛམ་གླིང་སོག་ཁ་ངོས་གསུམ་ཉིས་སྟོང་རེ། །ངོས་གཅིག་དཔག་ཚད་ཕྱེད་དང་བཞི་ལྷོར་བསྟན། ། དེ་ཡི་ཤར་ནུབ་དཔག་ཚད་བཞི་བཞིར་འཁོར། །ཕྱོགས་བཞིའི་རང་གླིང་གཡས་གཡོན་གླིང་ཕྲན་ནི། །གཉིས་རི་ཡོད་པ་གཙོ་བོའི་སུམ་ཆར་སྦྱར། །དབྱིབས་ཀྱང་རང་རང་གླིང་ཆེ་འདྲར་གནས་གསུངས། །གཉིས་པ་བྱེ་བྲག་རང་གནས་ལྷོ་གླིང་གི། །ཆགས་ཚུལ་རྒྱས་པར་བཤད་པ་ཟུར་གསལ་ཀྱང་། །འདི་རུ་མདོར་བསྡུས་བཤད་པ་ལ་ཡང་གཉིས། །འཛམ་གླིང་སྤྱི་བཤད་སྤྲུལ་ཞིང་སྒོས་བཤད་གཉིས། །དང་པོ་འཛམ་གླིང་སྤྱི་ཡི་གནས་ཚུལ་ནི། །འོག་བཞི་དབང་ཆེན་གསེར་གྱི་ས་གཞི་དང་། །འབྲེལ་བའི་ས་འཛིན་ལྷོ་ཕྱོགས་རྒྱ་མཚོའི་ནང་། །དཔག་ཚད་བརྒྱད་ཁྲི་གྱེན་དུ་འཕགས་པའི་སྟོད། །སྒང་གཤོང་རི་ཀླུང་མང་བའི་གཤོང་དབར་རྣམས། །རྒྱ་མཚོས་ཁེངས་པའི་ཕྱི་དབྱིབས་སོག་ཀ་སྟེ། །འཛམ་བུ་ཏྲིཀ་ཁྱ་མཚན་པའི་ལྷོ་གླིང་འདིར། །གླིང་ཆེན་ཤམ་བྷ་ལ་དང་ཨེ་ཤ་ཡ། །ཨ་ཕེ་རི་ཀ་ཡོ་རོབ་ཨམ་རི་ཀ། །ཨ་སེ་ཏྲེལ་ཡ་ཨེན་ཊར་ཀ་ཏྲིར་ཀ། །བདུན་ཏེ་སྔ་མ་སོག་ཁ་བཞི་སོག་སྟེང་། །ཕྱི་གཉིས་སོག་ཡུའི་ཐོག་མཐིལ་ལྷོ་མཐར་གནས། །འཛམ་གླིང་ཤར་དབུས་གཉིས་ནི་ཨེ་ཤ་ཡ། །ལྷོ་ངོས་ཨ་ཕེ་རི་ཀ་ནུབ་ཡོ་རོབ། །བྱང་རྒྱུད་ཨམ་རི་ཀ་དང་ལྷོ་ཤར་མཐར། །ཨ་སེ་ཏྲེལ་ཡ་བྱང་ནུབ་ཤམ་བྷ་ལ། །ཕལ་ཆེར་ས་ཁྱོན་རྒྱ་མཚོ་བཞི་ཡིས་ཁེངས། །གླིང་ཆེན་མཐའ་ཡས་གླིང་ཆུང་མང་འབྲེལ་བ། །ཤར་ཏུ་ཡེ་ཤ་ཡར་འབྲེལ་རྒྱར་པེན་དང་། །ནུབ་ཕྱོགས་ཡོ་རོབ་འབྲེལ་བའི་དབྱིན་ཇིའི་གླིང་། །ལ་སོགས་གྲངས་མང་བརྗོད་དུ་དཀའ་བའོ། །དེ་དག་བར་མཚམས་རྒྱ་མཚོ་ཆེན་པོ་བཞི། །ཞི་བའི་རྒྱ་མཚོ་ཡིད་ཀྱི་རྒྱ་མཚོ་དང་། །མཆོག་གི་རྒྱ་མཚོ་བསིལ་བའི་རྒྱ་མཚོའོ། །རྒྱ་མཚོའི་མཐའ་ལག་རྒྱ་མཚོ་ཆུང་བ་ནི། །ཤར་ཕྱོགས་ཞི་བའི་མཚོ་ལག་རྒྱར་པེན་མཚོ། །རྒྱ་ནག་ཤར་གྱི་རྒྱ་མཚོ་ལྷོ་ཡི་མཚོ། །ལྷོ་ཕྱོགས་ཡིད་ཀྱི་མཚོ་དང་འབྲེལ་བ་ཡི། །རྒྱ་གར་རྒྱ་མཚོ་ཨ་རབ་རྒྱ་མཚོ་སོགས། །མཚོ་གླིང་འབྲེལ་དབར་རྒྱ་མཚོ་ཕྱོགས་ཀུན་དང་། །མཚོ་ཕྲན་ས་ཁུག་འཁྱིལ་པའང་དེ་བཞིན་ནོ། །དེ་ལ་སྤྱིར་བཏང་ཡུལ་མིང་ཆགས་ལུགས་ནི། །ཨེ་ཤ་ཡ་གླིང་ཤར་ཕྱོགས་རྒྱ་སོག་དང་། །ལྷོ་ཕྱོགས་རྒྱ་གར་བྱང་ཕྱོགས་ཕྲོམ་གྲུ་གུ། །ནུབ་ཕྱོགས་ཨོ་རྒྱན་བྲུ་ཤ་དབུས་ཞང་ཞུང་། །བོད་དང་བྱང་ནུབ་ཏ་ཟིག་ལྷོ་ནུབ་ངོས། །ཁ་ཆེའི་རིགས་སོགས་ས་གནས་ཕལ་ཆེར་ཏུ། །བདག་བཟུང་ཡུལ་ཁམས་ཆེ་ཆུང་བརྒྱ་ཕྲག་གྲངས། །སྔོན་ནས་རིམ་ཆགས་འཇིག་རྟེན་ཡུལ་མང་ཡང་། །དུས་གཏན་གཅིག་ཏུ་མི་ངེས་འཕོ་འགྱུར་མོད། །དེ་བཞིན་ཡོ་རོབ་གླིང་དུ་ཨུ་རུ་སུ། །རྒྱར་མེན་ཕ་རན་སི་དང་ཨི་ཏ་ལི། །གཙོས་པའི་རྒྱལ་ཁག་བཅུ་ཕྲག་བཞི་ལྷག་གྲངས། །གླིང་ཆེན་གཞན་ལའང་དེ་བཞིན་མང་གནས་ཏེ། །སྤྱིར་ནི་འཇིག་རྟེན་འཕོ་འགྱུར་ཁྱད་པར་དུ། །རྩོད་དུས་སྤྲིན་གྱི་འདུ་འགོད་བཞིན་འགྱུར་བས། །ཡུལ་གྲངས་གཏན་དུ་གཅིག་གནས་ག་ལ་ངེས། །ས་ཡུལ་མིང་ཡང་སྔ་ཕྱི་སོ་སོར་འགྱུར། །སྔར་གནས་གླིང་སྒྲགས་སོགས་ཀྱི་དགོངས་པའི་དོན། །འཛམ་གླིང་ཆགས་སྟངས་ཡུལ་ཆེན་བཅོ་བརྒྱད་དང་། །ཡུལ་ཕྲན་གོ་གཉིས་མཐའ་འཁོབ་སྟོང་སུམ་བརྒྱ། །ཡོད་པར་གསུངས་པའི་ཡུལ་ཆེན་བཅོ་བརྒྱད་ནི། ། ཤར་ན་རྒྱ་ནག་དང་ནི་ཁྲི་དན་གཉིས། །བྱང་ན་གེ་སར་ཕྲོམ་དང་ཧོར་ཡུལ་གཉིས། །ནུབ་ན་སྟག་སྡེ་དང་ནི་གཟིག་འཕེན་གཉིས། །ལྷོ་ན་རྒྱ་གར་ཡུལ་དང་ཁ་ཆེ་གཉིས། །དབུས་ན་གངས་ཀྱི་ར་བ་ཞང་ཞུང་བོད། །ཤར་མཐའ་རྒྱལ་མོ་ཁྱི་ཁྱོན་ཐོ་གར་གཉིས། །བྱང་མཐའ་སོག་པོ་དང་ནི་སྦལ་ཁ་གཉིས། །ནུབ་མཐའ་ཀེ་ལོ་དང་ནི་ཕུ་ན་གཉིས། །ལྷོ་མཐའ་གྱད་ཡུལ་དང་ནི་ཧུར་ན་གཉིས། །དབུས་གསེང་མུ་ཏི་གནམ་སྟོན་གོ་བཅས་སོ། །ཡུལ་ཕྲན་དགུ་བཅུ་གཉིས་ནི་སྐམ་པོ་རྗེ། །བྲང་མིག་ཅན་དང་འཕྱེ་འོ་ཕག་ལྟོའི་ཡུལ། །རྒུར་འགྲོ་མི་ལུས་གཤོག་ཐོག་སྣ་ལེབ་དང་། །གཅེར་བུ་སྤུ་མེད་སྣ་མེད་ངོ་ལེབ་ཡུལ། །རྣ་ཆེ་ལུས་ལེབ་ཀློ་མོན་ཁ་ཀྲའི་ཡུལ། །ལ་སོགས་ཡུལ་ཆེན་རྣམས་ཀྱི་བར་བར་ཡོད། །ས་ཡི་ཨ་འཕྲག་སྦས་པ་འདྲ་བཞི་ཡོད། །མཐའ་འཁོབ་ཡུལ་གླིང་སྟོང་དང་སུམ་བརྒྱ་ནི། །སྔར་དུས་གནོད་སྦྱིན་སོགས་ཀྱིས་བཟུང་བར་བཤད། །དེ་རྗེས་ལྷ་སྲིན་རིམ་བྱེ་མིར་འཕྲོས་པས། །དེང་ཞག་ཕལ་ཆེར་སྟོབས་ཆེའི་རྒྱལ་ཁམས་ཡོད། །འཛམ་བུ་གླིང་ལ་རི་བོ་ཆེ་ལྔ་ཡོད། །རི་བོ་ཆེན་པོ་པྲ་ཕུད་རྩེ་ལྔ་དང་། །བྲག་དགའ་གཡུ་འབྲུག་འཁྱིལ་འདྲ་རྒྱ་ནག་ཡོད། །རི་བོ་ཆེན་པོ་ཨ་ཡ་ད་ར་དང་། །བྲག་ཆེན་སྦྲུལ་ནག་འཁྱུགས་འདྲ་ཕྲོམ་དུ་ཡོད། །རི་བོ་ཆེན་པོ་ཏ་ལ་ཡ་དང་བྲག།གཡུང་སྤུངས་ཕྱག་ཆེན་འདུར་འདྲ་སྟག་གཟིག་ཡོད། །རི་བོ་ཆེན་པོ་མ་ལ་ཡ་དང་བྲག །བྱ་རྐང་བྱ་རྒོད་སྤུངས་འདྲ་རྒྱ་གར་ཡོད། །རི་བོ་ཆེན་པོ་གངས་ཅན་དང་ནི་བྲག །ཤ་འབལ་སེང་གེ་མཆོང་འདྲ་བོད་དུ་ཡོད། །རི་ཆེན་དེ་ལྔ་སེམས་ཅན་གཟུགས་ཡོད་པས། །འཛམ་གླིང་མི་རྣམས་དུག་ལྔ་ཧྲག་པར་བཤད། །རྒྱ་ནག་ཡུལ་ན་རི་བོ་གླང་ཆེན་ཡོད། །དེ་ན་གཉན་པོ་སྟོབས་ཀྱི་བསམ་གཏན་སྐྱེ། །གེ་སར་ཡུལ་ན་སྤང་ཐང་ཁལ་ཞག་ཡོད། །དེ་ན་རོལ་པ་སྤྱོད་པའི་བསམ་གཏན་སྐྱེ། །སྟག་གཟིག་ཡུལ་ན་གཡུང་དྲུང་གི་གཙུག་རི། །ཡོད་པས་གཡུང་དྲུང་ལྟ་བུའི་བསམ་གཏན་སྐྱེ། །རྒྱ་གར་ཡུལ་ན་རྡོར་རྗེ་གདན་གྱི་ས། །ཡོད་པས་རྡོ་རྗེ་ལྟ་བུའི་བསམ་གཏན་སྐྱེ། །ཞང་ཞུང་བོད་ན་བྱ་སྐྱིབས་ཅན་གྱི་བྲག། ཡོད་པས་ཉི་ཟླ་ལྟ་བུའི་བསམ་གཏན་སྐྱེ། །དེ་རྣམས་བར་དུ་གང་གིས་བཅད་ཅེ་ན། །ཤར་ཕྱོགས་རྒྱ་དང་དབུས་གངས་ར་བའི་བར། །ལ་ཤན་གངས་རྒྱུད་དར་དཀར་ཡོལ་འདྲས་བཅད། །བྱང་གི་ཕྲོམ་དང་དབུས་ཀྱི་གངས་རིའི་བར། །བྱེ་མ་སྒང་རིང་ཉ་ཡི་སྐལ་འདྲས་བཅད། །ནུབ་ཕྱོགས་སྟག་གཟིག་དབུས་ཀྱི་གངས་ཅན་བར། །ལ་མཐོན་དག་ཤ་དུང་གི་སྒོ་འདྲས་བཅད། །ལྷོ་ཕྱོགས་རྒྱ་གར་དབུས་ཕྱོགས་གངས་ཅན་བར། །ཧིམ་ལའི་རི་རྒྱུད་དུག་སྤྲུལ་དཀྱུས་འདྲས་བཅད། །རྒྱ་གར་དང་ནི་རྒྱ་ནག་གཉིས་ཀྱི་བར། །སྤུ་ཟེ་བྲག་རྒྱུད་སྤྲིའུ་རྩེ་བས་བཅད། །རྒྱ་ནག་དང་ནི་གེ་སར་ཡུལ་གྱི་བར། །ཀློང་ཐང་བྱེ་མ་རལ་དྲུག་དག་གིས་བཅད། །གེ་སར་ཕྲོམ་དང་སྟག་གཟིག་དག་གི་བར། །ཉི་གོང་དབྱེན་དམར་ཐང་ཆེན་ཉིད་ཀྱིས་བཅད། །སྟག་གཟིག་དང་ནི་རྒྱ་གར་ཕྱོགས་ཀྱི་བར། །མོན་མཚོ་ནག་པོ་གཏིང་རིང་དག་གིས་བཅད། །རྒྱ་ནག་དང་ནི་བོད་ཀྱི་བར་དག་ནི། །སུམ་གླང་ག་ཅུ་གཡུ་མཚོ་རོང་གིས་བཅད། །སྟག་གཟིག་དང་ནི་ཞང་ཞུང་བར་ཐག་ནི། །རྟག་ཤའི་རྡོ་རྒོད་བྲག་རིང་དག་གིས་བཅད། །རྒྱ་གར་དང་ནི་བོད་ཀྱི་བར་ཐག་ནི། །སེར་རབ་ལྗོན་ཤིང་ཟལ་མོ་རོང་གིས་བཅད། །སྟོད་ཀྱི་ཞང་ཞུང་དང་ནི་བོད་ཀྱི་བར། །ནུབ་ཀྱི་གེ་ཁོད་གཉན་ལུང་རོང་གིས་བཅད། །སྨད་ཀྱི་སུམ་པ་དང་ནི་བོད་ཀྱི་བར། །ཤར་གྱི་གའུའི་ཤེལ་ཚ་རོང་གིས་བཅད། །འ་ཞ་དང་ནི་བོད་ཡུལ་གཉིས་ཀྱི་བར། །བྱང་གི་བྱེ་མ་སྤྱང་འདུར་རོང་གིས་བཅད། །འཇང་ཡུལ་སྟོད་དང་བོད་ཡུལ་སྨད་ཀྱི་བར། །ལྷོ་ཡི་གོར་མ་ཞ་ལ་རོང་གིས་བཅད། དེ་སོགས་བར་མཚམས་ཐམས་ཅད་སྨོས་མི་ལང་། །འདི་དག་ས་མིང་དེང་དང་འདྲ་མིན་ཡོད། །གཞན་ཡང་ཞང་བོད་དབུས་ཀྱི་གངས་རིའི་སྟེང་། །ནམ་མཁར་ཏི་སེའི་གངས་དང་མ་པང་མཚོ། །ཏི་སེའི་རྩ་བ་ཨར་མོ་ལིག་རྡོར་མཉམ། །རྩེ་མོ་བསམ་གཏན་བཞི་པའི་ཐད་ན་འདུག །མ་པང་མཚོ་མཐའ་དཔག་ཚད་ཉིས་བརྒྱས་བསྐོར། །གངས་མཚོ་དེ་གཉིས་བསྐལ་པ་འཇིག་དུས་ན། །མཁའ་ལ་ཟོ་བ་བཏགས་པ་ལྟར་གནས་བཤད། །མ་པང་བྱང་ངོས་ཤིམ་ཕོད་རི་བྱ་བ། །བར་སྣང་ལ་ཡོད་དེ་ཡི་འོག་ཐད་དུ། །ས་ལ་གནས་པའི་སྤོས་རི་ངད་ལྡན་ཡོད། །བར་སྣང་སྤོས་རིའི་བྱང་ཐད་དཔག་ཚད་ནི། །ཉི་ཤུའི་ས་ན་གསེར་བྲག་བྱ་སྐྱིབས་ཅན། །དཔག་ཚད་ལྔ་བཅུས་འཁོར་ཡོད་དེ་ཡི་ཤར། །སྨན་ཤིང་ས་ལེ་ལྗོན་པ་ཡོད་དེ་གཉིས། །མཐའ་རུ་བྲག་ཕྲན་ཤིང་ཕྲན་སྟོང་རེས་བསྐོར། །དེ་ནས་ཤར་དུ་དཔག་ཚད་ཉི་ཤུ་ན། །མཚེའུ་དལ་འབབས་བྱ་བའི་རྫིང་གྲུ་བཞི། །དཔག་ཚད་ཉིས་བརྒྱས་འཁོར་བ་ཡོད་དེའི་མཐར། །མེ་ཏོག་པད་མ་ཧ་ལོ་སོགས་ཀྱིས་བསྐོར། །དེ་ལྟར་བར་སྣང་གནས་པའི་གངས་མཚོ་རི། །བྲག་ཤིང་མཚེའུ་དེ་རྣམས་རྩ་གསུམ་ལྷའི། །ཐད་ན་རླུང་གིས་བཏེགས་སྐྱོར་ཚུལ་དུ་གནས། །སྒྲིབ་བྱང་རྫུ་འཕྲུལ་ཞབས་ལྡན་མ་གཏོགས་པར། །གང་ཟག་གཞན་དག་རྣམས་ཀྱིས་མཐོང་སླེབས་མིན། །དེ་ལྟའི་ནམ་མཁའི་གངས་རི་མཚོ་སོགས་ཀྱི། །ཆུ་རྒྱུན་ས་གཞིའི་མ་པང་མཚོར་འབབས་ཀྱང་། །མི་ཡིས་མི་མཐོང་མཚོ་དེའི་ཕྱོགས་བཞིའི་བྲག །གླང་ཆེན་སེང་གེ་རྟ་མཆོག་རྨ་བྱ་འདྲ། །བཞིའི་ཁར་ཆུ་བོ་བཞི་འབྲུག་ཁ་འབབས་བཞི། །དེ་ཡང་མཚོ་དབུས་ནས་འབབས་སའི་སྦུབས་བརྒྱུད། །བྲག་བཞིའི་ཁར་འབྲུག་ཕྱོགས་བཞིའི་ཀླུང་བརྒྱུད་དེ། །རྒྱ་གར་སར་འབབས་ལྷོ་ཕྱོགས་རྒྱ་མཚོར་འགྲོ། །དེ་བཞིན་གངས་ལྗོངས་མདོ་ཁམས་ཆུ་བོ་བཞི། །རྔུལ་ཆུ་ཟླ་ཆུ་འབྲི་ཆུ་རྨ་ཆུ་བཞི། །སྔ་གཉིས་ལྷོར་འབབས་ཕྱི་ཟུང་རྒྱ་ནག་བརྒྱུད། །ཤར་ཕྱོགས་མཚོ་མགྲོ་དེ་བཞིན་འཛམ་གླིང་ཆུ། །རབ་མང་མིང་དང་དཀྱུས་ཚད་གཞན་དུ་གསལ། །ས་གཞིའི་གངས་དང་མཚོ་ཡི་བྱང་ནུབ་ན། །སྤོས་རི་ངད་ལྡན་ཡོད་ཅིང་དེའི་བྱང་དུ། །རི་ནག་དགུ་ཡོད་དེ་ཡང་ཕྱི་ནས་དབུས། །བགྲང་བའི་འཛམ་གླིང་ཕྱི་ཡི་ཁ་ཁྱེར་ནས། །རྒྱ་མཚོ་དང་ནི་ས་གླིང་འབྱེད་པའི་རི། །བེར་གྱི་རི་ཞེས་གཅན་གཟན་སྣ་ཚོགས་གནས། །དེའི་ལྷོ་གཅན་གཟན་མཐའ་འཁོབ་འབྱེད་པ་ཡི། །རི་པོ་ད་ཤ་བྱ་བའི་གངས་བྲག་ལ། །གནོད་སྦྱིན་ཕོ་མོ་མངོན་སུམ་རྒྱུ་བ་ཡོད། །དེའི་ལྷོ་མཐའ་འཁོབ་ཕྱི་ནང་འབྱེད་པའི་རི། །རི་བོ་ཤ་ཚག་བྱ་བའི་གཡའ་བྲག་ལ། །མི་རྒོད་དང་ནི་ཤ་རྒོད་གནས་པ་ཡོད། །དེའི་ལྷོ་མཐའ་འཁོབ་གེ་(ཀེ་ཤ་)སར་འབྱེད་པའི་རི། །བོ་ཤང་རྩེ་མང་བྱ་བའི་གཡའ་གངས་ཀྱི། །རྩ་བ་རྩི་ཤིང་ནགས་དང་རི་དྭགས་ཡོད། །དེའི་ལྷོ་གེ་སར་དང་ནི་ཁྲོམ་འབྱེད་པའི། །རི་བོ་ཏ་ཤན་བྱ་བའི་རྫས་སྤང་ལ། ཤིང་རྩི་དང་ནི་འདབ་ཆགས་མང་རབ་གནས། དེའི་ལྷོ་ཕྲོམ་དང་ཧོར་གཉིས་འབྱེད་བྱེད་པའི། །རི་བོ་བྱ་གཙུག་གཙུག་རི་བྱ་བ་ཡོད། །དེ་ལ་ཤིང་དང་ནགས་ཚལ་བྱ་གཅན་གནས། །དེའི་ལྷོ་ཧོར་དང་གྲུ་གུ་འབྱེད་པ་ཡི། །ཤ་ལ་ནག་པོའི་རི་ཞེས་བྱ་བ་ཡོད། །ལྕགས་ཟངས་ཐོན་ཁུངས་ཆེ་བའི་རི་ཐང་ཡིན། །དེའི་ལྷོ་གྲུ་གུ་དང་ནི་ཧོར་(ལི་ཡུལ་ཡོད་)སེར་གཉིས། །འབྱེད་པའི་ཀ་ཤན་ཀྱི་རི་བྱ་བ་ཡོད། །དེ་ནི་གངས་བྲག་གཡའ་འཐབ་བ་གཅན་རྒྱུ། །དེའི་ལྷོ་ཧོར་སེར་ཞང་ཞུང་འབྱེད་བྱེད་པའི། །ཞང་ཞུང་གི་རི་བྱ་རྐང་བྱ་བ་ཡོད། །རྫ་གངས་འདྲེན་པར་བྱ་གཅན་རི་དྭགས་འཕྱོ། །དེ་ཡི་ལྷོ་ཤར་སྤོས་རི་ངད་ལྡན་ཡོད། །རི་བོ་དེ་དགུ་གཞན་ལས་མདོག་ནག་པས། །རི་ནག་དགུ་ཞེས་དེའི་ལྷོ་རྣིལ་དང་རང་། །ཞེས་བྱ་ཏི་སེ་དང་ནི་མ་པང་ཡོད། །གཞན་ཡང་ཞང་བོད་གངས་རིའི་ལྗོངས་ཆེན་པོར། །སྟོད་དུ་གངས་རི་དཀྱེལ་ཆེན་ཕུ་ཝེར་དང་། །མུ་ཝེར་མུ་ཐུར་པྲ་ཕུད་ཡོ་ཕྱ་སྟེ། །ཞང་ཞུང་ལྷ་རབས་སྡེ་བཞིའི་གངས་རི་དང་། །ཏི་སེ་གངས་དཀར་རི་བོ་ག་འདའ་དང་། །སྐུ་ལྟ་སྟག་ལ་ན་སྙིལ་ཡེར་རྗེའི་གངས། །ལ་སོགས་ཞང་ཞུང་དབུས་བརྒྱུད་རི་ཆེན་རིགས། །ཅམ་བྷལ་གངས་སོགས་གཡས་རྒྱུད་གངས་རིའི་ཚོགས། །རྫ་རྒྱལ་ཞིང་ཆེན་ལ་སོགས་གཡོན་རིའི་རྒྱུད། །གཙང་མའི་ལྷ་རི་སུམ་བརྒྱ་དྲུག་ཅུ་དང་། །ཤེལ་རྒྱུང་གངས་སོགས་ཞང་བོད་རྒྱུང་དགུ་དང་། །གཙང་ལྷ་ཕུ་དར་ལ་སོགས་བོད་ལྷ་དགུ། །གཉན་ཆེན་ཐང་ལྷ་མགུར་ལྷ་བཅུ་གསུམ་རི། །གངས་དཀར་ཤ་སྨད་བརྟན་མ་བཅུ་གཉིས་གནས། །ཐོན་མཐིང་རྒྱལ་མོ་གནམ་སྨན་མཆེད་ལྔའི་གངས། །རྨ་རྒྱལ་སྤོམ་ར་སྐུ་ལྷ་གེར་མཛོ་དང་། །སྒྱོགས་ཆེན་ལྡོང་ར་ཐོག་ལ་རྨོག་མགོ་དང་། །སྨར་མོ་ངང་འཛོང་གཞའ་བྲག་ལྷ་རྩེ་དང་། །ཁ་བ་གླང་རི་དམུ་རྡོ་ལྷ་གཉན་དང་། །ཙོང་ཀའི་སྐྱེས་རི་ཤར་གྱི་དུང་རི་སོགས། །ཞང་བོད་ཁམས་གསུམ་རི་ཆེན་རབ་མང་དང་། །འཛམ་གླིང་རི་ཆེན་གྲངས་ལས་འདས་པ་རྣམས། །ས་གནམ་མཚོ་བཅས་ཞིབ་ཆ་བརྗོད་མི་ལངས། །ཁ་ཅིག་ལྷོ་གླིང་ཆ་གསུམ་དབུས་མའི་ཕྱེད། །བྱང་མར་དུམ་དྲུག་བགོས་པའི་བྱང་ནས་རིམ། ། གངས་ལྡན་ཀེ་ཤ་རྒྱ་ནག་ལི་ཡུལ་བོད། །རྒྱ་གར་བཅས་ཏེ་ཡུལ་གྱི་དུམ་དྲུག་བཤད། །

གཉིས་པ་སྤྲུལ་པའི་ཞིང་ཁམས་ཤམ་བྷ་ལ། །གཤེན་ཡུལ་འོལ་མོ་ལུང་རིང་ཞེས་བྱ་བ། །དུས་གསུམ་རྒྱལ་བས་རྟག་ཏུ་གཟིགས་པའི་ཡུལ། །རྒྱལ་སྲས་སེམས་དཔའི་གསང་གསུམ་སྤྱོད་ཡུལ་ལས། །ཕལ་པས་མཐོང་བསྒྲོད་ཚད་གཞལ་དཀའ་བའི་གནས། །གང་དེ་འཛམ་གླིང་བྱང་ནུབ་རྒྱ་མཚོའི་ནང་། །རྒྱང་གྲགས་ཉེར་ལྔའི་དཔངས་ལྡན་ས་བྲག་རྩེར། །དཔག་ཚད་སྟོང་དང་ལྔ་བརྒྱས་བསྐོར་བ་ཡི། །ནང་ས་པད་མ་འདབ་བརྒྱད་བཀྲ་བའི་དབུས། །གཡུང་དྲུང་དགུ་བརྩེགས་རིན་ཆེན་རོ་བོ་ནི། །རྡོ་རྗེ་ཕ་ལམ་ཨིན་དྲ་ནི་ལ་དང་། །པད་མ་ར་ག་མར་གད་བཻཌཱུརྱ། །ལས་གྲུབ་མངོན་མཐོ་དཔག་ཚད་ལྔ་བཅུ་མཐའ། །ཕྱོགས་ཞིར་ཁ་འབབས་ཆུ་བོ་ཆེ་བཞི་བབས། །ཕྱི་རིམ་ཚལ་བཞི་རོལ་མཚོས་བསྐོར་བ་ལ། །ཤར་ཕྱོགས་དགའ་ལྡན་བམས་པའི་གྲོང་ཁྱེར་དབུས། །གསས་མཁར་ཕོ་བྲང་ཤམ་པོ་ལྷ་རྩེ་མཛེས། །ལྷོ་ཕྱོགས་ཚད་མེད་ཡངས་པའི་གྲོང་ཁྱེར་དབུས། །གསས་མཁར་ཕོ་བྲང་བར་པོ་སོ་བརྒྱད་མཐོ། །ནུབ་ཕྱོགས་གྲོང་ཁྱེར་ངོ་མཚར་ལྟད་མོ་ཅན། །ཕོ་བྲང་གསས་མཁར་ཁྲི་སྨོན་རྒྱལ་བཞད་གསལ། །བྱང་ཕྱོགས་གྲོང་ཁྱེར་སྒྱུ་འཕྲུལ་དགའ་བའི་དབུས། །གསས་མཁར་རིན་ཆེན་ཁོ་མ་ནེ་ཆུང་བཀྲ། །ལྷོ་ཤར་བདེ་བ་རང་གྲུབ་མཆོད་པའི་གནས། །ལྷོ་ནུབ་ཐུགས་རྗེ་འབྱུང་བ་གྲུབ་མཆོག་ཞིང་། །བྱང་ནུབ་རྣམ་དག་དཀར་པོ་འདུལ་ཁྲིམས་གླིང་། །བྱང་ཤར་སྐུ་ཚད་མཆོད་རྟེན་ཁྱད་པར་འཕགས། །དེ་དག་རིན་ཆེན་སོ་སོར་གྲུབ་པ་སྟེ། །ཕྱི་རིམ་གྲོང་ཁྱེར་ཉམས་དགའ་རེ་རེས་བསྐོར། །དེ་དག་རྒྱལ་ས་ཕོ་བྲང་གླིང་བརྒྱད་ཅེས། །དམུ་རིགས་འཕྲུལ་གྱི་རྒྱལ་པོའི་ཕོ་བྲང་ཡིན། །དེ་རྒྱབ་རིན་ཆེན་སྣ་ལྔ་དྭངས་བསིལ་མཚོ། །མེ་ཏོག་རྩི་ཤིང་མཛེས་པའི་ར་བ་ལ། །ནང་གླིང་བཅུ་གཉིས་གཡུང་དྲུང་བཀོད་པའི་གླིང་། །ཚད་མེད་བྱང་ཆུབ་མི་གཡོ་བསམ་གཏན་གླིང་། །གནོད་སྦྱིན་ནོར་གླིང་དགའ་ལྡན་ལྷ་གླིང་དང་། །འདུལ་བ་ཁྲིམས་གླིང་བདུད་འདུལ་སྔགས་ཀྱི་གླིང་། །སྦྱིན་པ་མཐའ་ཡས་དགེ་རྒྱས་ཡོན་ཏན་གླིང་། །ཚད་མེད་བམས་གླིང་རིན་ཆེན་གྲམ་པའི་གླིང་། །རིན་ཆེན་སྤུངས་གླིང་ལ་སོགས་ལྟར་མི་ངོམས། །དེ་རྒྱབ་མཚོ་གཙང་ལྗོན་ཤིང་སྐྱེད་མོས་ཚལ། །ཕྱི་རིམ་ཤར་ཕྱོགས་རྒྱལ་རིགས་ལྷོ་རྗེ་རིགས། །ནུབ་ཕྱོགས་བྲམ་ཟེ་བྱང་ན་དམངས་རིགས་སོགས། །བར་གླིང་བཅུ་གཉིས་རྒྱལ་ཁབ་སོ་སོར་ཆགས། །དེ་རྒྱབ་འཁོར་མོ་གླིང་མཚོའི་ཕྱི་རོལ་དུ། །ཤར་ཕྱོགས་ཆུ་བོ་ནར་ཛར་འབབས་པའི་རྒྱུད། །དམུ་རྗེ་ཨ་བ་ད་རའི་ཡུལ་ཆེན་དང་། །ཤར་ལྷོར་གསས་རྗེ་ཧོས་ཀྱི་ཞིང་ཁམས་ཆགས། །ལྷོ་ཕྱོགས་ཆུ་བོ་སིན་དྷུ་འབབས་པའི་རྒྱུད། །གནམ་རྗེ་དཔོ་གླིང་ཁྲི་ཐང་འབམས་པ་དང་། །ལྷོ་ནུབ་རྒྱལ་རྨངས་ལྷུན་གྲུབ་བརྡལ་བའི་ཡུལ། །ནུབ་ཕྱོགས་ཆུ་བོ་ཆེན་པོ་གྱིམ་ཤང་རྒྱུད། །རྒོད་རྗེ་རྒྱ་ཡུལ་རྒྱ་ལག་འོད་མའི་གླིང་། ། བྱང་ནུབ་གཉན་ཡུལ་སྣང་ལྡན་འབུམ་གླིང་མཛེས། །བྱང་ཕྱོགས་ཆུ་བོ་པཀྵུ་འབབས་པའི་རྒྱུད། །ཁྲི་རྗེ་གཏོ་ཡུལ་འོ་མ་འབམས་སྐྱ་དང་། །བྱང་ཤར་གར་ཆེན་ཤག་གི་ཡུལ་ཁམས་ཆགས། །དེ་སོགས་ཕྱི་ཡི་གླིང་ཆེན་བཅུ་དྲུག་ཡོད། །དེའི་ཕྱི་མཐའ་གླིང་སུམ་ཅུ་སོ་གཉིས་དང་། །མུ་ཁྱུད་གདལ་མཚོ་སྟག་གཟིག་གཅན་གཟན་གླིང་། །དབལ་སོ་གངས་ཀྱི་ར་བས་མཐའ་རིམ་བསྐོར། །ཞིང་དབུས་ས་གཞི་རིན་ཆེན་ལྔ་ལས་གྲུབ། །གསེར་གྱི་བྱེ་མ་གཡུ་ཡི་སྤང་ལྗོངས་མཛེས། །མར་གད་ཕ་ལམ་ཨིན་དྲ་ནི་ལའི་རི། །པད་རག་ཤེལ་དཀར་བཻཌཱུརྱ་ཡི་བྲག ། དཔག་བསམ་ལྗོན་ཤིང་ཙན་དན་ནགས་ཚལ་དང་། །སྨན་ཤིང་སྡོང་པོ་ཨ་རུ་རྣམ་པར་རྒྱལ། །ཉོན་མོངས་ནད་སེལ་དྲི་བསུང་དཔག་ཚད་ཁྱབ། །ཆུ་བཞིས་སྙན་སྒྲོགས་ཆུ་ཕྲན་འོད་རིས་གསལ། །དྭངས་བསིལ་ཆུ་མཚོ་ཡན་ལག་བརྒྱད་ལྡན་དང་། །སྤོས་ཆུའི་རྫིང་བུ་ཨུཏྤལ་ནགས་ཀླུང་རྒྱས། །པད་མའི་ཚལ་ཆེན་ནེའུ་གསེང་སྨན་ལྗོངས་མཛེས། །བྱ་གཅན་རི་དྭགས་བམས་སེམས་རྩེད་འཇོལ་སྤྱོད། །དེ་ལྟར་རི་མཚོ་ཞིང་སོགས་དངོས་པོ་རྣམས། །སུམ་བརྒྱ་དྲུག་ཅུ་རེ་ཡི་གྲངས་ལྡན་སོགས། །རྒྱས་བཤད་དྲི་མེད་མཛད་མདོ་ཞིང་བཀོད་གཞན། །གཟིགས་དང་གསལ་མོད་འདིར་ན་དེ་ཙམ་མོ། །བཞི་པ་མཁའ་ཁྱོན་ཉི་ཟླ་གཟའ་སྐར་ལམ། །གོ་ལ་བཤད་དང་དེར་བགྲོད་གཟའ་སྐར་ཚུལ། །

དང་པོ་གོ་ལ་ལྷུན་པོའི་ཚངས་ཐིག་ནས། ། ལྕགས་རིའི་བར་དུ་ཆ་མཉམ་བཅུ་གཉིས་བཅད། །ཡར་ངོའི་སྔོན་འགྲོའི་དབང་དུ་བཤད་པ་སྟེ། །ཕྱོགས་ལ་གཉིས་དང་ཟུར་ལ་རེ་བཞག་པས། །དུམ་བུ་བཅུ་གཉིས་ས་ཡི་ཚངས་ཐིག་འགྱུར། །ཕྱོགས་ལ་གཅིག་དང་གཡས་གཡོན་རེ་རེར་བཅད། །མང་ངོའི་སྔོན་འགྲོའི་དབང་སྟེ་བཅུ་གཉིས་ཀྱི། །རང་རང་དུམ་བུའི་ཡུལ་ཁྱོན་སྟོན་པ་ཡིན། །མུ་ཁྱུད་འཛིན་རེའི་ཕྱི་ནས་དཔག་ཚད་ནི། །སུམ་སྟོང་བརྒྱད་བརྒྱ་གྱ་གཅིག་རྒྱང་གྲགས་གཉིས། །ལྷག་པའི་ལྔ་ཁྲི་ནས་གཞལ་ལྕགས་རིའི་ནང་། །ཚུར་ལ་དེ་བཞིན་འཇལ་མཚམས་བར་དུ་ནི། །ཉིས་འབུམ་ཆིག་ཁྲི་ལྔ་སྟོང་ལྔ་བརྒྱ་དང་། །ཉེར་ལྔའི་ཁྱོན་དེ་ཟླུམ་པོ་ཆོས་སྐོར་དུ། །སྐར་ཁྱིམ་རྒྱུ་ལམ་ཞིབ་པར་གོ་ལའི་ཚད། །མཐའ་ཐད་དཔག་ཚད་དགུ་ཁྲི་ལྔ་སྟོང་དང་། །རེ་གཉིས་རྒྱང་གྲགས་བཞིས་ལྷག་འབུམ་ཕྲག་བཅུ། །མཐའ་སྐོར་ས་ཡ་གསུམ་དང་ཉིས་འབུམ་དང་། །བརྒྱད་ཁྲི་ལྔ་སྟོང་ཆིག་བརྒྱ་ཕྱེད་གྱ་བརྒྱད། །ཡོད་ཅིང་ཉི་མ་ལ་སོགས་གཟའ་རྣམས་ཀྱི། །བགྲོད་ལམ་ཟླུམ་བསྐོར་འབུམ་ཕྲག་ཉེར་དྲུག་དང་། །སུམ་ཁྲི་བརྒྱད་སྟོང་དྲུག་བརྒྱ་ཕྱེད་བཅུ་གསུམ། །ཐད་ཀར་བརྒྱད་འབུམ་བདུན་ཁྲི་དགུ་སྟོང་དང་། །ལྔ་བརྒྱ་ཕྱེད་དང་སོ་གཉིས་ཁྱོན་ཚད་དེ། །བགྲོད་པ་གཉིས་རིང་ལྷོ་བྱང་རྒྱུ་བར་བྱེད། །ཇི་ཙམ་རྒྱུ་ན་བྱང་བགྲོད་མཐར་ཐུག་ནས། །ལྷོ་བགྲོད་མཐའ་བར་གོ་ལའི་ལམ་ཚད་དེ། །རགས་པ་དུམ་དྲུག་བགོས་པའི་དུམ་རེ་རེ། །ཁྱིམ་ཟླ་རེས་བགྲོད་ལྷོ་བགྲོད་ཟླ་དྲུག་དང་། །ལུགས་ལས་ལྡོག་རྒྱུ་བྱིང་བགྲོད་ཟླ་བ་དྲུག །ཞིབ་ན་དུམ་བུ་མཁའ་སྐྱོན་ཕྱེ་བའི་ཆར། །ཁྱིམ་ཞག་རེ་ཡིས་བགྲོད་པའི་ཡུལ་ཐིག་ངེས། ཀ) ། ཁྲིཕྲག་སོ་གཉིས་བརྒྱ་ཕྲག་སོ་གཉིས་དང་། ཕྱེད་དང་གྱ་བརྒྱད་ལ་བགོས་ནོར་དེ་ནི། །ཉི་མའི་གདུང་བྱེད་ལྷོ་བྱང་འགྲོ་བའི་ཚད། ཁ) །བཞི་སྟོང་ལ་བགོས་ཐོབ་པ་སྟེང་འོག་ཏུ། ག །རྟ་ལྗང་ཞག་རེར་བགྲོད་པའི་དཔག་ཚད་ཤེས། །བགྲོད་བྱེད་ཉི་མ་མགྱོགས་བུལ་ཚད་དག་ཀྱང་། །འབྱུང་འཇུག་གནས་གསུམ་དབུགས་གྲངས་རེ་རེའི་ཡུན། །དཔག་ཚད་བརྒྱ་དང་ཉེར་གཉིས་རྗེས་འབྲང་བཅས། ང ། འགྲོ་བས་དབྱུག་རེར་དཔག་ཚད་བཞི་ཁྲི་དང་། །སུམ་སྟོང་དགུ་བརྒྱ་དོན་དྲུག་རྒྱང་གྲགས་བདུན། །བགྲོད་དེ་དེ་བས་ཁྱིམ་ཞག་རེ་རེ་ལ། །དཔག་ཚད་ས་ཡ་གཉིས་དང་འབུམ་ཕྲག་དྲུག །སུམ་ཁྲི་བརྒྱད་སྟོང་དྲུག་བརྒྱ་ཕྱེད་བཅུ་གསུམ། །ཡུལ་ཁྱོན་གླིང་བཞིའི་སྲིད་པ་བསྐོར་བར་ནུས། །གོ་ལའི་ཁྱོན་དེ་ལྷུན་པོ་དང་ཉེ་བའི། །བྱང་ངོས་དཔག་ཚད་བཞི་ཁྲི་ཉིས་སྟོང་དང་། །ལྷོ་ངོས་སུམ་ཁྲི་བརྒྱད་སྟོང་ལྷོ་བྱང་གི། །བར་དབུས་ཐད་དུ་བཞི་ཁྲིའི་གྲངས་སུ་ནི། །ས་ལས་འཕགས་ཏེ་མཁའ་དབྱིངས་གུར་ཐབས་ཏེ། །དབུས་མཐོ་མཐའ་དམའ་དེ་བཞིན་ཉི་མ་ཡི། །ལྷོ་བྱང་བགྲོད་ལམ་མཐོ་དམའ་རྟོགས་པར་བྱེད། །རྒྱུ་སྐར་ཉེར་བརྒྱད་ལ་སོགས་སྐར་མ་རྣམས། །གོ་ལར་ཕྲ་བཏབ་བཞིན་དུ་གཡོ་མེད་གནས། །དེ་ལྟར་བགྲོད་བ་ཁྱིམ་སྐར་ཆགས་རྗེས་སུ། །བགྲོད་བྱེད་གཟའ་རྣམས་རིམ་བཞིན་སྐྱེས་པ་སྟེ། །རང་རང་སྐྱེས་པའི་སྐར་མ་དེ་ནས་བཟུང་། །གོ་ལ་ཆོས་སྐོར་ངོས་ན་བོན་སྐོར་རྒྱུ། །སྒྲ་གཅན་རྒྱུ་སོགས་གོ་ལ་དང་མཚུངས་གྱུར། །གོ་ལའི་འཁོར་ཚུལ་ཕྱི་ནང་གྲུབ་མཐའི་ལུགས། །རྨོག་བརྩེགས་ཕྱེད་བསྐྱེད་སྟེང་བསྐྱེད་ལྕགས་སྒྲོག་དང་། །གྲུ་འཛིན་མ་སོགས་བཞེད་པ་མང་ན་ཡང་། །རང་ལུགས་ཕྱི་མ་གྲུ་འཛིན་མར་འདོད་པས། །མཁའ་ལ་བཅུ་གཉིས་ཁྱིམ་དང་ས་གཞི་ལ། །དུས་ཞི་ཆོས་སྐོར་འཁོར་ཚུལ་ཡོངས་སུ་གྲགས། །འཁོར་ཚུལ་དེ་དག་ཞིབ་བཤད་དཔེར་མཚོན་སོགས། །འདི་རུ་ཡིག་ཚོགས་འཇིགས་ནས་མ་བཀོད་དོ། །རྒྱུ་སྐར་ཉེར་བརྒྱད་ཐ་སྐར་བྲ་ཉེ་དང་། །སྨིན་དྲུག་སྣར་མ་མགོ་ལག་ནབ་སོ་རྒྱལ། །ཝ་དང་མཆུ་གྲེ་དབོ་དང་མེ་བཞི་ནག །ས་རི་ས་ག་ལག་སོར་གདུ་གུ་སོག །བྲེ་དང་བོན་སྤུར་བ་གཞུག་མོན་གྲུ་དང་། །སེ་སྟོད་སེ་སྨད་ནམ་གྲུ་བཅས་པ་སྟེ། བོན་དང་སྤུར་གཉིས་རྐང་པ་གཉིས་རེ་ལ། །གཞན་རྣམས་བཞི་རེ་ཁྱིམ་ནི་ལུག་གླང་འཁྲིག །ཀར་ཊ་སེང་གེ་བུ་མོ་སྲང་ཛཱག་གཞུ། །ཆུ་སྲིན་བུམ་པ་ཉ་སྟེ་རྐང་དགུ་རེ། །ཐ་སྐར་ལུག་ཁྱིམ་ཐོག་སྦྱར་མཉམ་པར་འགྱུར། །དེ་ལ་གཟའ་རྣམས་སྐྱེས་པའི་སྐར་མ་ནི། །ནབ་སོའི་བཞི་ཆ་གསུམ་ཐོག་ཉི་མ་སྐྱེས། །ཐ་སྐར་ཐོག་མར་ཟླ་བ་མཆུ་ཕྱེད་ལ། །མིག་དམར་སྐྱེས་ཤིང་ལག་སོར་དབུས་ལྷག་པ། །མེ་བཞི་རྐང་ཐོག་ཕུར་བུ་ནབ་སོའི་ཐོག ། པ་སངས་སྣྲུབས་ཐོག་སྤེན་པ་ནག་ཕྱེད་གདོང་། །ནམ་གྲུའི་མཐར་མཇུག་ཕུལ་ཐོག་མཇུག་རིང་སྐྱེས། །ཁྱིམ་གྱི་མཐོ་བར་བརྟན་པ་རྨེ་བདུན་དག །གོ་ལའི་བྱང་ཕྱོགས་ཏོག་གི་ཚུལ་དུ་གནས། །དམའ་བར་རི་ཁྱི་སྤེན་པ་གནས་པ་སྟེ། །གོ་ལའི་ལྷོ་ཕྱོགས་ཤམ་བུའི་ཚུལ་དུའོ། །ཚད་ནི་ཉི་མ་དཔག་ཚད་ལྔ་བཅུ་གཅིག །ཟླ་བ་ལྔ་བཅུ་སྐར་ཆེན་རྒྱང་གྲགས་གསུམ། །འབྲིང་བ་གཉིས་ལ་ཆུང་བ་རེ་རེ་སྟེ། །གཟའ་ཆེན་རྣམས་ནི་རྒྱང་གྲགས་བཞི་རེར་བཤད། །ཉི་ཕྱེད་ནམ་ཕྱེད་འཆར་ནུབ་དུས་གཅིག་མཉམ། །ལྡོག་མཉམ་དུས་བཟུང་ཉིན་མཚན་རིང་ཐུང་བཟློག ། ཉིན་མཚན་རིང་ཐུང་བར་ཞག་ཐང་གིས་འགྱུར། །ཉི་མ་ལྷོ་བྱང་འགྲོས་ཀྱི་རིང་ཐུང་སྣང་། །དབར་དང་དགུན་གྱི་རླུངས་སུ་ཆུད་པ་ནི། །ལྷ་ནི་ཀུ་ཧྲང་བདུད་ནི་དུག་ཕག་འཚོ། །ཟླ་བའི་འཕེལ་འགྲིམ་ཐང་ཡུད་འགྲོས་བསྣོལ་བས། །ཉི་དང་ཉེ་བས་མདོག་ཤོར་གནམ་སྟོང་འཕྲད། །ཉི་ཟླ་རླུང་གསུམ་འཕུལ་འདེགས་གཡས་གཡོན་འཁོར། །སྐར་ནི་རླུང་བཞི་གོ་ལའི་ཤུགས་མྱུར་འགྲོ། །དྲོ་གྲང་རྫུ་འཕྲུལ་ཆར་དང་ཁ་བ་བྱུང་། །དེ་ལ་ཐོག་སེར་སྒྱུ་འཕྲུལ་བྱེད་པས་བས། །ཕྱོགས་བཞིར་འབྱུང་བཞི་གཡོ་བའི་བྱེད་པ་ནི། །བླ་འོག་སྤོ་དང་གནས་སྤོ་འཐབ་པ་དང་། །དུས་ཀྱི་འབྱུང་བ་ཆ་མི་སྙོམས་པར་སྟོན། །འདི་ནི་སྲིད་པའི་མཛོད་ཕུག་སོགས་ཀྱི་དོན། །མཐུན་པར་མཁས་གྲུབ་གོང་མའི་ལེགས་བཤད་ལས། །བཏུས་པ་ཡིན་ཏེ་བཞེད་པ་ཕལ་དང་མཐུན། །གཞན་དུ་ལྷུན་པོ་ལ་སོགས་ཕྱི་སྣོད་ཀྱི། །ཚད་དང་བཀོད་པ་ཉི་ཟླའི་འཁོར་ཚུལ་སོགས། །ཆགས་ཚུལ་ཕལ་ཆེར་བཤད་ཕྱོགས་མི་མཐུན་ཀྱང་། །རྩོད་པས་སུ་བཞེད་སུས་འགོག་འགྲོ་བའི་ལས། །སྣང་ཚུལ་ཅིར་ཡང་འཆར་ཞིང་ལ་ལ་ཡིས། །ནམ་མཁའ་སར་མཐོང་ས་གཞི་གནམ་དུ་མཐོང་། །ལ་ལས་གཟའ་སྐར་ས་གཞི་ས་གཞི་ཡང་། །གཟའ་སྐར་ལྟར་སྣང་རང་ལུགས་རྒྱུད་ལས་གསུངས། །ཕྱི་རྒྱལ་ཡིག་ཆ་བཤད་ཕྱོགས་ཕལ་ཆེར་ལ། །རི་རབ་དང་ནི་རི་མཚོ་གླིང་གཞན་མེད། །ཉི་མ་མི་འཁོར་ས་གཞིས་བསྐོར་མཐོང་ཟེར། །དེ་ཡི་རྣམ་གཞག་དཔྱད་གཞིར་འཇོག་འདྲི་ན། །ཟླ་བས་ས་བསྐོར་ས་གཞིས་ཉི་བསྐོར་ཏེ། །ཉི་འཁོར་གཟའ་འམ་གླིང་དགུ་རིམ་དགུར་བཞེད། །འདུག་ན་ལྷག་པ་ལ་སོགས་གླིང་གཞན་འཁོར། །ཟླ་བཞིན་གཞན་དག་ཡོད་མེད་མེད་བཞེད་ན། །ས་གཞི་འདི་གཅིག་འཁོར་ཞིག་ཁྲིད་དོན་ཅི། །ཡོད་ན་ཉེ་ཕྱི་ས་སྐྱེས་ནང་དཀར་པོའི། །འཁོར་གྱི་ཟླ་དེ་གླིང་འདིས་མཐོང་མི་མཐོང་། །མཐོང་ན་གང་ལ་ངོས་འཛིན་སངས་ལྷན་དུ། །འབྲལ་མེད་རྒྱུན་འགྲོགས་སྐར་ཞིག་མ་མཐོང་ཕྱིར། །མི་མཐོང་གཞན་གྱིས་བསྒྲིབ་བམ་འོད་བྲལ་ཡིན། །གཞན་གྱིས་བསྒྲིབ་ན་སྒྲིབ་བྱེད་དེ་མངོན་དགོས། །སྣང་བྲལ་མི་འཐད་ཉི་ཆར་ཁས་བླངས་ཕྱིར། །ཡང་ན་ཉི་མ་དགུ་དང་ས་གཞིར་གཅིག །འཆད་ལ་གཞན་མིན་གྲངས་བཀོད་སུ་ཡིས་བྱས། །མ་བྱས་ལྟེས་དབང་ཡིན་ན་རིགས་འདྲོང་དཀའ། །འགའ་རེས་སྐར་གཞན་ཉི་འདྲ་རྒྱང་གནས་ཟེར། །ཡིན་ན་སྐར་རེར་ཉི་ལྟར་འཁོར་ངེས་དགོས། །ངེས་ན་དེ་ཡི་གྲངས་ངོས་སུ་ཡིས་ཤེས། །མ་ངེས་ཉི་འཁོར་གཅིག་པུའི་རྒྱུ་མཚན་ཅི། །ཟླ་བ་ས་ལས་ཆད་པའི་གཏམ་སྨྲ་ཞིང་། །གླིང་གཞན་ཉི་མར་གྲོལ་བའི་མཆི་སྨོས་ལ། །དེ་དག་དེ་ལས་སྐྱེས་སམ་དེའི་དུམ་ཆད། །སྐྱེས་ན་ད་དུང་མི་སྐྱེའི་ངེས་ཅི་ཡོད། །དུམ་བུར་ཆད་ཆད་ནམ་ཞིག་རྡུལ་དུ་འགྲོ། །ཉི་མས་འཕངས་པའི་ས་ཁོག་ཚ་བཞིན་དང་། །ཕྱི་ངོས་རིམ་གྲང་རྒྱུ་ལས་བཅུད་ཆགས་ཟེར། །དེས་ན་ནམ་ཞིག་ཉི་སའི་ཕྱི་ནང་ཀུན། །གྲང་ཚེ་སྐྱེས་འགྲོའི་མཐུན་རྐྱེན་བསྐྲུན་ཐབས་གང་། །ཡང་ན་དེ་དུས་ཉི་དཀྱིལ་མ་ལག་ཀུན། །འཇིག་དགོས་ཐ་མ་འཇིག་ན་ཐོག་མ་ཉི། །ཆགས་ཚུལ་རྒྱུ་རྐྱེན་ཁུངས་དག་འབྲེལ་བ་དགོས། །དེ་མིན་དེང་སང་ཆུ་ལམ་རླུང་ལམ་སོགས། །བསྐོར་བལྟས་ཉེ་མོའི་མིག་མཐོང་གཞིར་འཇོག་ཅིང་། །རིང་ཚུལ་སྒྲིན་པོའི་བློས་དཔྱད་རྗེས་དཔོག་གིས། །ཇི་བཞིན་རྟོགས་དཀའ་བསམ་ན་དཔྱོད་ལྡན་ཡིད། །འཚོམ་པ་བཟློས་དཀའ་དྲིས་ལས་ཡིན་མིན་གྱི། །ཁ་ཚོན་གཅོད་དཀའ་གང་ལྟར་ཡིན་ཀྱང་རུང་། །རང་ལུགས་རྒྱལ་བས་འགྲོ་བློར་ཇི་མཚམས་ཀྱི། །ཐབས་དང་ཐུགས་རྗེ་མ་འགག་པ་ཡི་ངོས། །དྲང་ངེས་སྩལ་བའི་གསུངས་ཀུན་མཐའ་གཉིས་སྤངས། །ཅི་མ་མི་གནས་གང་དང་འགལ་བ་མེད། །གང་གིས་མི་གནོད་ཚུལ་དེ་དཔྱོད་ཤེས་མཛོད། །ཞེས་སངས་རྒྱས་གཡུང་དྲུང་བོན་གྱི་བསྟན་པའི་བྱུང་བ་བརྗོད་པའི་ལེགས་བཤད་སྐལ་པ་བཟང་པོའི་མགྲིན་རྒྱན་ལས། །འབྱུང་བ་ཕྱི་སྣོད་འཇིག་རྟེན་ཆགས་ཚུལ་སྲིད་པའི་མཛོད་ཕུག་སོགས་བཀའ་ལུང་ཐ་དག་ནས་བཏུས་ནས་བཤད་པའི་སྐབས་ཏེ་ལེའུ་དང་པོའོ། །

ལེའུ་གཉིས་པ།

ལེའུ་གཉིས་པ། སྲིད་རྩེ་ན་རག་བར་གྱི་སྲིད་པ་ནང་བཅུད་སེམས་ཅན་གྱི་འགྲོ་བ་དྲུག་གྲུབ་ཚུལ།

ད་ནི་འཇིག་རྟེན་གཡོ་བ་བཅུད་ཀྱི་ཁམས། །སྲིད་པ་ནང་བཅུད་སེམས་ཅན་གྲུབ་པའི་ཚུལ། །སྤྱི་རུ་བསྟན་དང་བྱེ་བྲག་བཤད་པའོ། །དང་པོ་འགྲོ་བ་སེམས་ཅན་སྤྱིར་གྲུབ་ཚུལ། །ཐོག་མར་སྲིད་པ་དག་ལས་འབྱུང་བ་སྟེ། །སྲིད་པ་ལ་ཡང་རྣམ་པ་དགུར་གསུངས་ལས། །ཡེ་ནས་སྲིད་པའི་སྲིད་པས་གཞི་བཟུང་ཞིང་། །མི་སྲིད་པ་ཡི་སྲིད་པས་སྐབས་དོན་མཚོན། །རྒྱུ་མཐུན་སྲིད་པས་བརྡའ་བཀྲོལ་ཁོག་འཁྲོལ་ཏེ། །སྲིད་པ་རྒྱུད་དང་སྐྱེ་འཕེལ་རྒྱུ་མཐུན་ལས། །གྲོལ་ཏེ་དེ་ཡང་དབྱིངས་ཉིད་ཀུན་དང་བཟང་། །གཡོ་མེད་ཀློང་ལས་གཡོ་བའི་གདངས་ཤར་བས། །འོད་ལྔ་རང་བཞིན་ལོངས་སྤྱོད་ལྷུན་ལ་རྫོགས། །དེ་ལས་དེར་སྤྲོས་ཐབས་ཐུགས་མ་འགག་སྒོར། །སངས་པོ་འབུམ་ཁྲི་སྲིད་པའི་རྒྱལ་མོར་བྱུང་། །ཐབས་དང་ཤེས་རབ་སྣ་ཚོགས་ཀུན་ཏུ་སྤྲུལ། །སྲིད་པ་ཡབ་ཡུམ་ཐབས་ཤེས་རོལ་པ་ལས། །སྲས་ནི་ཕོ་དགུ་མོ་དགུ་བཅོ་བརྒྱད་དང་། །དེ་དང་དེ་ལས་རྣམ་པར་སྤྲོས་པ་ལས། །སྲིད་པ་ཕོ་ཁྲི་མོ་འབུམ་ཤར་བ་སྟེ། །གནམ་ལ་ལྷ་གར་རྟེན་དང་གསུམ་དུ་སྲིད། །ལྷ་ནི་འདོད་ཁམས་གཟུགས་ཁམས་གཟུགས་མེད་ཁམས། །གར་ནི་དབལ་གསས་འཐོར་གསས་གདར་གསས་གསུམ། །རྟེན་ནི་ཕྱ་སྲིད་སྐོས་དང་གསུམ་པོའོ། །བར་དུ་མི་སྨྲ་གཤེན་དང་གསུམ་དུ་སྲིད། །མི་ནི་རི་བདུན་དང་ནི་གླིང་བཞིའི་མི། །སྨྲ་ནི་མིའམ་ཅི་སྟེ་གླིང་ཕྲན་སྡེ། །གཤེན་ནི་འགྲོ་བ་འདྲེན་པའི་སྟོན་པའོ། །ས་ལ་འདྲེ་སྲིན་བྱུར་དང་གསུམ་དུ་སྲིད། །འདྲེ་ནི་ལྷ་ལ་འགྲན་དུ་བཙལ་བ་དང་། །སྲིན་ནི་མི་ལ་བདུད་དུ་འབེབས་པ་དང་། །བྱུར་ནི་གཤེན་ལ་བར་ཆད་རྩོམ་པའོ། །གཞན་ཡང་འགྲོ་བའི་ཁམས་ནི་བསམ་མི་ཁྱབ། །ས་འོག་ཀླུ་དང་རི་དྭགས་དམྱལ་བ་དང་། །སྟེང་འོག་ཕྱོགས་བཅུར་ཕྱོགས་སྐྱོང་བཅུ་ལ་སོགས། །སྲིད་པའི་སྒོང་རྒྱར་དུབ་པའི་སྐྱེས་འགྲོ་ཡི། །སྣང་ཚུལ་བརྗོད་འདས་བརྟེན་པའི་སྣོད་ཀུན་ཁྱབ། །དེ་དག་བསྡུ་ན་རིགས་དྲུག་ཁམས་གསུམ་དང་། །འཇིག་རྟེན་གསུམ་དང་སྲིད་པ་གསུམ་ལ་འདུ། །དེ་ལྟར་མོད་སྡེ་དྲི་མེད་གཟི་བརྗིད་ལས། །དེ་ཡང་ཅི་ལྟར་གྲོལ་སྲིད་ན། །དང་པོ་འཁོར་བ་མྱང་འདས་གཉིས། །ཀུན་གཞི་ཕྱེ་བོ་ལུང་མ་བསྟན། །ཡེ་སྲིད་རང་བཞིན་འདུས་མ་བས། །ལུང་མ་བསྟན་པར་གནས་པ་ཡི། །རྟག་དང་ཆད་མཐར་མ་ལྷུང་ཞིང་། །སྟོང་དང་མུ་མཐར་མ་གོལ་པས། །དབྱིངས་དང་ཡེ་ཤེས་རྒྱུ་བག་ལ། །རྟོགས་དང་མ་རྟོགས་ཁྱད་པར་གྱིས། །འཁོར་བ་མྱང་འདས་གཉིས་སུ་སྲིད། །དབྱིངས་དང་རང་བཞིན་ལྷུན་གྱིས་གྲུབ། །བོན་ཉིད་བདེ་བ་ཆེན་པོའི་གནས། །མ་རྟོགས་སེམས་ཅན་ལསཀྱི་འཁྲུལ། །ཞེས་དང་གང་ཡང་མ་སྲིད་སྔོན་རོལ་དུ། །བོན་ཉིད་སྟོང་པ་མུ་མཐའ་བྲལ། །མུ་མེད་སྲིད་པའི་རྨེད་གཞི་སྟེ། །ཀུན་གཞི་ཕྱེ་བོ་ལུང་མ་བསྟན། །འཁོར་བ་མྱང་འདས་ལུང་མ་བསྟན། །དགེ་སྡིག་སྐྱོན་ཡོན་ལུང་མ་བསྟན། །གང་ཡང་ཀླུང་དུ་མ་བསྟན་པས། །གང་གི་མཐར་ཡང་མ་གྲུབ་ཅིང་། །གང་ལ་དངོས་འཛིན་ཚད་མེད་པས། །དོན་ལ་བརྗོད་དུ་མ་མཆིས་ཏེ། །དཔེ་ནི་ནམ་མཁའ་གཏོས་ལྟར་དུ། །སང་ངེ་ཕྱོད་དེ་རྒྱང་ངེ་བ། །དེ་ལ་རྟག་དང་ཆད་དུ་མེད། །བོན་ཉིད་སྟོང་པའི་རང་གདངས་ལས། །རང་བྱུང་ཡེ་ཤེས་འོད་ལྔ་ཤར། །དེ་ལ་རྟོགས་དང་མ་རྟོགས་དང་། །གྲོལ་དང་འཁྲུལ་བའི་མཚན་མ་བྱུང་། །རིག་དང་མ་རིག་ཁྱད་པར་ལས། །སངས་རྒྱས་སེམས་ཅན་གཉིས་སུ་བྱུང་། །ཞེས་སོགས་སོ། །གཉིས་པ་བྱེ་བྲག་འགྲོ་བ་རིགས་དྲུག་པོ། །མཐོ་རིས་ངན་སོང་གཉིས་ཏེ་དང་པོ་ལ། །ལྷ་དང་མི་གཉིས་ལྷ་ལའང་ལྷ་ལྷ་མིན། །དང་པོ་ལྷ་ལ་གཟུགས་མེད་གཟུགས་དང་འདོད། །ཐོག་མར་ངོ་བོ་ལྷན་སྐྱེས་མ་རིག་པ། །བདག་མེད་དོན་མ་རྟོགས་པས་འཛིན་ཤེས་ཀྱི། །ཉེར་བླངས་རླུང་ལྔའི་རྟར་ཞོན་གཡོ་ཞིང་འགྱུས། །མེད་ལ་སྟོང་ཞེན་ཡོད་མིན་མེད་མིན་དང་། །ཅིར་ཡང་མེད་དང་རྣམ་ཤེས་མཐའ་ཡས་དང་། །ནམ་མཁའ་མཐའ་ཡས་བཞི་སྟེ་སྲིད་པའི་རྩེར། །རིམ་པར་གནས་པས་སྐྱེད་མཆེད་མུ་བཞིར་གྲགས། །གནས་པའི་ཚད་ཀྱང་བསྐལ་པ་བརྒྱད་ཁྲི་དང་། །དྲུག་ཁྲི་བཞི་ཁྲི་ཉིས་ཁྲི་རིམ་པར་གནས། །གཉིས་པ་ནམ་མཁའ་ལ་བརྟེན་སྣོད་དང་བཅུད། །རིམ་པར་གཡོ་འགྱུ་རྟོག་འཛིན་ཇེ་རགས་བཞིན། །གཟུགས་ཁམས་བཅུ་བདུན་ཡས་ནས་མིང་དང་གནས། །ལུས་དང་ཚེ་ཚད་བཞི་སྟེ་གཉིས་གཉིས་བསྡེབས། །བཤད་པའི་དང་གཉིས་ཡ་ཐ་འོག་མིན་གནས། །དེ་དབུས་འོག་མིན་ཆེན་པོ་ཞེས་བྱ་བ། །ཡོན་ཏན་བསམ་མི་ཁྱབ་པའི་བཀོད་མཛེས་ན། །སྤྲུལ་པའི་སྟོན་པ་གཤེན་ལྷའི་ཞིང་ཁམས་ཡོད། །སྟོན་པས་འགྲོ་འདུལ་དབང་ལུང་ནོར་པའི་ཞིང་། །དེ་འོག་ཉོན་སྒྲིབ་བྲལ་བས་གཤེན་དགོངས་པ། །རྣམ་དག་མཐོང་བས་ཤིན་ཏུ་མཐོང་བའི་ལྷ། །དེ་ན་མགོན་བཙུན་ཕྱ་ཡི་གྲོང་ཁྱེར་ཡོད། །སྟོན་པས་ཤེས་བསྐྱེད་བློ་རྩལ་སྦྱངས་པའི་གནས། །དེ་འོག་ཆེ་ལོངས་སྒྲིབ་ཞི་གཤེན་དགོངས་པ། །སྟོབས་ཆེན་རྟོགས་པས་གྱ་ནོམ་སྣང་བའི་ལྷ། །དེ་དབུས་བར་ལྷ་འོད་གསལ་ཞིང་ཁམས་ཏེ། །གཡུང་དྲུང་སེམས་དཔས་ཤེས་བའི་སྒྲིབ་སྦྱོང་ཞིང་། །དེ་འོག་གཤེན་གྱི་དགོངས་པ་ཤས་ཆེ་བས། །ཉོན་མོངས་སྒྲིབ་པས་མི་གདུང་ལྷ་ཡི་གནས། །དེ་ན་སྲིད་པ་ཡེ་སངས་བྱ་བའི་ཡུལ། །སྟོན་པས་བྱང་ཆུབ་སེམས་མཆོག་བསྐྱེད་པའི་གནས། །དེ་འོག་ཉོན་མོངས་སྒྲིབ་པས་བསྒྲིབས་ནས་སུ། །གཤེན་གྱི་དགོངས་པ་ཤས་མི་ཆེ་བའི་ལྷ། །དེ་དབུས་སྲིད་པ་གུང་སངས་གནས་མཆོག་ན། །གཤེན་རྣམས་འགྲོ་འདུལ་བཀའ་འགྲོས་མཛད་པའི་གླིང་། །དེ་ཡན་སེམས་ཅན་བསམ་ལས་ཁྱད་ཞུགས་པས། །གཤེན་གྱི་ས་ལྔ་ཞེས་དང་ཉོན་མོངས་དྲི། །འགའ་ཞིག་མེད་པ་གཙང་མ་རིགས་ལྔའི་གནས། །དེ་འོག་བསམ་གཏན་སྐྱོན་བརྒྱད་དང་བྲལ་བས། །བདེན་པས་སྐྱེ་གསུམ་བསམ་གཏན་བཞི་པའི་ལྷ། །ཆེ་འབྲིང་ཆུང་གསུམ་ལྟ་བཅས་རྣམས་ཀྱི་ནི། །འབྲས་བུའི་མཆོག་སྟེ་འབྲས་བུ་ཆེ་བ་དང་། །དགེ་བའི་རྩལ་ཤུགས་ཆེ་བས་བསོད་ནམས་སྐྱེས། །སྤྲིན་བཞིན་འདབ་འབྲེལ་མེད་པས་སྤྲིན་མེད་དོ། །དེ་འོག་མི་དགེའི་དྲི་མ་ཆེ་འབྲིང་མེད། །ཏིང་འཛིན་གྱིས་སྐྱེས་བསམ་གཏན་གསུམ་པའི་ལྷ། །རྣམ་གསུམ་དགེ་སྟོབས་རབ་ཆེས་ཚད་མེད་དགེ། །འོག་ལས་དགེ་སྟོབས་རྒྱས་པས་དགེ་རྒྱས་དང་། །བསོད་ནམས་གོང་མ་ལས་ཆུང་དགེ་ཆུང་ངོ་། །དེ་འོག་ལུས་བརྙན་ཕྱི་ནང་འོད་གཉིས་ཀ། །བདེ་བས་སྐྱེ་གསུམ་བསམ་གཏན་གཉིས་པའི་ལྷ། །རབ་འབྲིང་ཐ་གསུམ་ཤིན་ཏུ་འོད་གསལ་བས། །ཚད་མེད་འོད་དང་འོག་མའི་ལྷ་ཉིད་ལས། །ཆེས་གསལ་ཕྱིར་ན་འོད་གསལ་གོང་མ་ལས། །ལུས་འོད་ཆུང་བས་འོད་ཆུང་དང་གསུམ་མོ། །དེ་འོག་འདོད་པའི་ཉོན་མོངས་དག་ལས་ཚངས། །དགའ་བས་སྐྱེ་བའི་བསམ་གཏན་དང་པོའི་ལྷ། །གསུམ་ཏེ་ཚངས་རྒྱུང་འབུམ་དང་ཁྲི་དག་ལ། །དབང་སྒྱུར་ཕྱིར་ན་ཚངས་པ་འབུམ་ཁྲི་དང་། །གོང་གི་འཁོར་ཕྱིན་ཞབས་ན་འདེགས་པས་ན། །ཚངས་པ་ཀུན་འཁོར་ཉིད་དང་རང་གི་ཉེས། །འབུམ་ཁྲིའི་མདུན་ན་མོས་པས་འདོད་གཤགས་པས། །ཚངས་པ་མདུན་ན་འདོན་ཞེས་བྱ་བའོ། །དེ་ཀུན་བསམ་གཏན་ནུས་ཅན་གྱིས་སྐྱེ་བས། །ལྷས་བསྐྱང་མི་དགོས་ཤེད་ཀུན་རྫོགས་པ་དང་། །ཁྲེལ་ཡོད་ངོ་ཚ་ཤེས་པ་གོས་དང་བཅས། །བརྫུས་ཏེ་སྐྱེ་ཞིང་གཞལ་མེད་ཁང་བཅས་གྲུབ། །ཚངས་འོད་དགེ་གསུམ་གོ་རིམ་བཞིན་དུ་ནི། །སྟོང་གཅིག་གཉིས་གསུམ་འཇིག་རྟེན་རྒྱ་ཁྱོན་མཉམ། །སྤྲིན་མེད་ཡན་ཆད་འོག་ན་འདབ་འབྲེལ་མེད། །གཉིས་པ་དེ་དག་ལུས་དང་ཚེ་བཤད་པ། །མས་ན་ཚངས་རིས་དཔག་ཚད་ཕྱེད་ལུས་ཏེ། །གོང་མ་གཉིས་ནི་གཅིག་དང་ཕྱེད་གཉིས་ལྡན། །འོད་ཆུང་འོད་གསལ་ཚད་མེད་འོད་དང་གསུམ། །རིམ་བཞིན་དཔག་ཚད་གཉིས་དང་བཞི་དང་བརྒྱད། །དགེ་ཆུང་དགེ་རྒྱས་ཚད་མེད་དགེ་གསུམ་ལུས། །བཅུ་དྲུག་སོ་གཉིས་དྲུག་ཅུ་རྩ་བཞིའོ། །སྤྲིན་མེད་བསོད་ནམས་སྐྱེས་དང་འབྲས་བུ་ཆེ། །བརྒྱ་དང་ཉེར་ལྔ་ཉིས་བརྒྱ་ལྔ་བཅུ་ཐམ། །ལྔ་བརྒྱ་དག་གི་དཔག་ཚད་ལྡན་པའོ། །གཙང་མ་རིགས་ལྔ་ཆིག་སྟོང་ཉིས་སྟོང་དང་། །བཞི་སྟོང་བརྒྱད་སྟོང་ཁྲི་དང་དྲུག་སྟོང་ངོ་། །གཟུགས་ཁམས་འོད་ལ་གནས་པའི་ཚེ་ཚད་ཀྱང་། །བར་བསྐལ་བཞི་བཅུ་བསྐལ་པ་རེར་བརྩིས་པའི། །ཚངས་རིས་བསྐལ་ཕྱེད་ཀུན་འཁོར་བསྐལ་པ་གཅིག །ཚངས་ཆེན་བསྐལ་པ་ཕྱེད་དང་གཉིས་གནས་སོ། །འདི་ནས་བསྐལ་ཆེན་བ་བསྐལ་བརྒྱད་ཅུ་ཅན། །འོད་ཆུ་བསྐལ་གཉིས་འོད་ཆེན་བསྐལ་པ་བཞི། །ཚད་མེད་འོད་ནི་བསྐལ་པ་བརྒྱད་དུ་གནས། །དགེ་ཆུང་བཅུ་དྲུག་དགེ་རྒྱས་སོ་གཉིས་དང་། །ཚད་མེད་དགེ་བ་དྲུག་ཅུ་རྩ་བཞིར་གནས། །སྤྲིན་མེད་གཉིས་ལྷག་བརྒྱ་དང་བསོད་ནམས་སྐྱེས། །ཉིས་བརྒྱ་བཞི་སྟེ་འབྲས་ཆེ་བཞི་བརྒྱ་བརྒྱད། །ལྷ་ཚེ་རིང་པོ་གོང་མའི་ཕྱི་མཐར་འདུག །གནས་གཙང་ལྔ་ནི་གྱེན་རིམ་བརྒྱད་བརྒྱ་དང་། །ཆིག་སྟོང་དྲུག་བརྒྱ་བརྒྱ་ཕྲག་སོ་གཉིས་དང་། །དྲུག་སྟོང་བཞི་བརྒྱ་འོག་མིན་ལྷ་ཡི་ཚེ། །བསྐལ་ཆེན་ཆིག་ཁྲི་ཉིས་སྟོང་བརྒྱད་བརྒྱར་གནས། །གསུམ་པ་འདོད་པའི་ལྷ་ནི་གྲོལ་བའི་ཚུལ། །འདི་སྔོན་སྣོད་བཅུད་མེས་ཞིག་རྗེས་ཆགས་པས། །བཅུད་རྣམས་བསམ་གཏན་གཉིས་པ་ལས་ཆད་དེ། །ཚངས་ལས་འདོད་དྲུག་རིམ་པར་ཡས་མར་ཆགས། །དེ་ཡང་མཁར་བརྟེན་བཞི་དང་དོག་བརྟེན་གཉིས། །ཟག་བཅས་བསོད་ནམས་ཆ་མཐུན་དགེ་བའི་རྒྱུར། །ལྷ་གནས་ས་བླར་འཕགས་པ་བཞི་གྲུབ་སྟེ། །གང་འདོད་ལོངས་སྤྱོད་རང་གིས་རྣམ་སྤྲུལ་ཁར། །གཞན་གྱིས་འཕྲུལ་ལ་དབང་བསྒྱུར་ནུས་པ་ཡི། །གཞན་འཕྲུལ་དབང་བྱེད་ལྷ་དང་དེའི་འོག་ཏུ། །འཕྲུལ་ཆའི་འདོད་ཡོན་དཔག་མེད་རང་གིས་སྤྲུལ། །དེ་དག་གྲུབ་ལ་དགའ་བ་འཕྲུལ་དགའི་ལྷ། །དེ་འོག་ཚང་ཟླའི་རྩོད་མེད་ཀུན་ཏུ་དགའ། །དེས་ན་དགའ་ལྡན་ལྷ་སྡེ་གནས་དེ་ནང་། །སྟོན་པ་རྒྱལ་ཚབ་རྣམས་ཀྱིས་བོན་འཁོར་བསྐོར། །དེ་འོག་ལྷ་མ་ཡིན་གྱི་འཐབ་རྩོད་དང་། །བྲལ་བས་འཐབ་བྲལ་ལམ་ནི་མཚེ་མའི་ལྷ། །བུ་དང་བུ་མོ་ཟུང་རེ་མཚེ་མར་སྐྱེ། །དེ་འོག་སར་བརྟེན་རི་དབང་རྩེ་མོ་ན། །གནས་དང་ལོངས་སྤྱོད་བདག་པོ་འཁོར་བཅས་པ། །སུམ་ཅུ་རྩ་གསུམ་རེ་ཡི་གྲངས་ལྡན་ཕྱིར། །རྩ་གསུམ་ལྷ་སྟེ་ལྷ་དབང་བརྒྱ་བྱིན་ལ། །ཉེ་དབང་ཚོགས་བསྐོར་འདི་ན་ཡུམ་སྲས་གཤེན། །རྣམས་ཀྱིས་ལྷ་ཀླུ་མི་ཡི་གཤེན་རྣམས་ལ། །གསང་སྔགས་བོན་གྱི་བསྟན་པ་སྤེལ་བའི་གནས། །གླང་ཆེན་རབ་བརྟན་སྤྲིན་གྱི་ཤུགས་ཅན་རྟ། །འབྲུག་ཁྱུང་སེང་གེ་རི་དྭགས་ཤ་ར་ན། །འདོད་འཇོའི་བ་མོ་ལ་སོགས་བསམ་འདས་ཡོད། །དེ་འབྲེལ་རི་རབ་ཅོག་བཞིར་རྒྱལ་དང་བདུད། །གྱད་དང་ཕྱ་སྲིད་སྐོས་གསུམ་གར་དང་གསས། །ལྷོ་ཤར་ཅོག་ལ་ཉི་པང་རྒྱལ་པོའི་སྡེ། །བྱང་ཤར་ཅོག་ལ་གེ་ཏ་བདུད་ཀྱི་སྡེ། །བྱང་ནུབ་ཅོག་ལ་གནོད་སྦྱིན་གྱད་ཀྱི་རིགས། །ལྷོ་ནུབ་ཁ་རྗེ་ཐང་པོ་སྲིད་སྐོས་ཕ། །དེ་འོག་རི་རབ་བྱང་རིམ་བཞི་པ་ལ། །དྲི་ཟ་གནོད་སྦྱིན་ཀླུ་དང་གྲུལ་འབུམ་གྱི། །རྒྱལ་པོ་ཡུལ་འཁོར་སྲུང་དང་རྣམ་ཐོས་བུ། །སྤྱན་བཟང་བོན་འཕགས་རྗེ་བློན་བཙུན་མོ་འཁོར། །ལ་སོགས་རྒྱལ་ཆེན་རིགས་བཞིའི་ལྷ་རྣམས་གནས། །དེ་ཡན་འདོད་ཆགས་སྐྱེ་བ་དྲུག་པོ་ནི། །གཉིས་གཉིས་འཁྲིག་པས་ཚིམས་དང་གཉིས་འཁྱུད་དང་། །ལག་བཅང་རྒོད་འཛུམ་བལྟས་པས་ཚིམས་པར་འགྱུར། །ཁུ་ཁྲག་མེད་ཅིང་ཁུ་བ་རླུང་བྱུང་བས། །རྫུན་སྐྱེས་གཉིས་གཉིས་ཚིམས་པའི་པང་དག་ལས། །བུ་སྐྱེས་འཛམ་གླིང་བྱིས་པ་ལོ་ལྔ་ནས། །བཅུའི་བར་བོངས་ཚད་མས་ནས་རིམ་སྦྱར་མཉམ། །ལུས་ཚད་རྒྱལ་ཆེན་ནས་བཟུང་གཞན་འཕྲུལ་བར། །རྒྱང་གྲགས་བཞི་ཆ་བཞི་ཆ་བསྐྱེད་པ་དང་། ། ཚེ་ནི་མི་ལོ་ལྔ་བཅུ་ཞག་གཅིག་བརྩིས། །རྒྱལ་ཆེན་ཚེ་ལོ་ལྔ་བརྒྱ་མི་ལོ་བརྒྱ། །ཞག་བརྩིས་ལོ་སྟོང་རྩ་གསུམ་པ་ཡི་ཚེ། །མི་ལོ་ཉིས་བརྒྱ་ཞག་བརྩིས་ལོ་གཉིས་སྟོང་། །འཐབ་བྲལ་ཚེ་སྟེ་མི་ལོ་བཞི་བརྒྱ་ཞག །གཅིག་བརྩིས་ལོ་ནི་བཞི་སྟོང་དགའ་ལྡན་ཚེ། །མི་ལོ་བརྒྱད་བརྒྱ་ཞག་བརྩིས་ལོ་བརྒྱད་སྟོང་། །འཕྲུལ་དགའི་ཚེ་དང་དེ་བཞིན་སྟོང་དྲུག་བརྒྱ། །ཞག་བརྩིས་རང་ལོ་ཁྲི་དང་དྲུག་སྟོང་ནི། །གཞན་འཕྲུལ་དབང་བྱེད་ལྷ་ཡི་ཚེ་ཚད་དོན། །གཉིས་པ་ལྷ་མ་ཡིན་སྡེ་ལ་ཡང་གཉིས། །རི་རབ་གནས་དང་ངེས་མེད་གཡེན་ཁམས་སྡེ། །དང་པོ་རི་རྒྱལ་བྱང་རིམ་གསུམ་དང་བཞིའི། །ཁོང་སེང་ག་འདའ་སླག་ཆེན་སྤྲུགས་པ་དང་། །ཐག་བཟང་རིས་སོགས་ལྷ་མིན་རྒྱལསྡེ་ལྔ། །རྗེ་བློན་བཙུན་མོ་མངའ་འབྱངས་སྡེ་རིས་ཚོགས། །ལུས་དང་ཚེ་ཚད་རྩ་གསུམ་ལྷ་དང་མཉམ། །ལོངས་སྤྱོད་ལྷ་ལ་འགྲན་པའི་ཚུལ་ཡོད་དེ། ། གྲོང་ཁྱེར་གསེར་ལྡན་ཁང་བཟང་ཡིད་འོང་གནས། །ཚལ་བཞི་དགའ་བ་རབ་དགའ་ཀུན་དགའ་དང་། །ཀུན་ཏུ་བདེ་དགའ་ཚལ་བཞི་ས་གཞི་བཞི། །ཡོངས་དུས་ས་བརྟོལ་མུ་ལེ་དྲུམ་ཤིང་དང་། །ཁ་ལེ་སྟོང་འབམས་གཉན་པ་ལྗོན་བཞིའི་ས། །འདུས་པ་ཡས་ལེན་གཏོ་ཤིང་དྲུམ་སྐྱེས་དང་། །ཁབ་ལེན་རྡོ་དང་ཁྲུས་བྱེད་ཀུན་ཚངས་དང་། །གླང་ཆེན་བཟོད་དཀའ་བྲག་རི་ཤུགས་ཆེན་རྟ། །ལ་སོགས་ཐམས་ཅད་རྩ་གསུམ་ལྟར་འགྲན་ཡོད། །གཉིས་པ་གཡེན་ཁམས་སྡེ་རིས་སོ་གསུམ་ནི། །ཡར་གཡེན་བཅུ་གསུམ་བར་གཡེན་སྡེ་དགུ་དང་། །ས་གཡེན་བཅུ་ཅིག་གསུམ་སྟེ་དང་པོ་ནི། །དབལ་ཡོག་ཁྲིན་གསུམ་གཉན་འོ་འཚམས་དང་གསུམ། །སྲིད་སྐོས་ཕྱ་གསུམ་དམུ་བདུད་བཙན་དང་གསུམ། །གཉན་པོ་ལྷ་མིན་ཉིད་དང་བཅུ་གསུམ་སྟེ། །རི་རབ་སྟེང་གི་ནམ་མཁའ་སོགས་ལ་གནས། །གཉིས་པ་བར་གཡེན་ཉི་ཟླ་གསུམ་དང་། །ཟེར་ལོ་རྫི་གསུམ་གཞལ་སྤྲིན་དལ་གསུམ་དགུ། །རི་རྒྱལ་རྐེད་པའི་བར་སྣང་ལ་རྒྱུའོ། །གསུམ་པ་ས་གཡེན་ཀླུ་གཉན་རྒྱལ་གསུམ་དང་། །སྨན་བཟེད་འབྲོག་གསུམ་འདྲེ་སྲིན་བྱུར་གསུམ་དང་། །གཤིན་རྗེ་ཆུད་དང་གཉིས་ཏེ་བཅུ་གཅིག་སྟེ། །རི་རབ་དང་ནི་རེ་བདུན་རྩ་བ་དང་། །གླིང་བཞི་གླིང་ཕྲན་ལྕགས་རི་ལ་སོགས་ལ། །གནས་ཤིང་ལུས་དང་ཚེ་ནི་སྣ་ཚོགས་སོ། །གཞན་ཡང་ལྷུན་པོའི་བྱང་རིམ་དང་པོ་ལ། །གནོད་སྦྱིན་ལག་ན་གཞོང་ཐོགས་འཕེལ་བྱེད་དང་། །དེ་ཡི་ཁོང་གསེང་མུར་ཟང་རི་འཛིན་རྒྱལ། །གཉིས་པར་བགྲང་ཕྲེང་འཛིན་དང་དབྱུག་ཐོགས་གནས། །ཁོང་གསེང་ས་བདག་གཉན་སྡེ་ལྟོ་འཕྱེ་ཆེ། །གསུམ་པ་རྟག་མྱོས་ཀུ་མ་ར་རྫ་དང་། །རི་བདུན་རྩེ་མོར་འཁོར་ལོས་བསྒྱུར་བ་བདུན། །རྩེ་ལྐོག་སྨྲ་མི་གྲོང་བདུན་དཀྱིལ་སྨད་ན། །ཀླུ་གཉན་ས་བདག་ལྷ་ལ་ཕྱོགས་པ་ཡི། །གྲོང་ཁྱེར་དང་གྲོང་ཁྱེར་གྲོང་བརྡལ་གནས་པ་དང་། །ཁོར་ཡུག་རི་ལ་གནོད་སྦྱིན་ཚོགས་གནས་ཤིང་། །རོལ་མཚོ་བརྒྱད་ལ་ཀླུ་བརྒྱད་འདུག་པ་དང་། །རི་རབ་རྩ་བ་གསེར་གྱི་ས་གཞིའི་སྟེང་། །ཁྱབ་པ་དབང་ཆེན་ལ་སོགས་ཕྱོགས་སྐྱོང་དང་། །དཔལ་མགོན་སྡེ་དཔོན་གཞི་བདག་ཡུལ་ལྷ་བཅས། །ལྷ་དང་ལྷ་མིན་མི་དང་ཡི་དྭགས་ཆར། གཏོགས་པའི་འགྲོ་བ་བསམ་འདས་མིང་དང་གནས། །ལུས་དང་ཚེ་བཅས་བརྗོད་ཀྱིས་མི་ལང་ངོ་། །གཉིས་པ་མི་ལའང་མི་དང་མིའམ་ཅི། །གཉིས་ཏེ་དང་པོ་འགྲོ་བ་མི་དག་ལ། །རི་རབ་གནས་དང་གླིང་ལ་གནས་པ་གཉིས། །དང་པོ་རི་དབང་སྐེད་ཁོང་སྟོད་གནས་པ། །སྦྱིན་མཐར་ཕྱིན་པས་དྲུམ་ཤིང་བཅུད་འཐུང་དང་། །ཚུལ་ཁྲིམས་རྣམ་དག་གཡུང་དྲུང་ཁྱིམ་བདུན་མི། །བཟོད་པ་ཐང་ཆོད་མེ་ཏོག་སྦུབས་གནས་དང་། །བརྩོན་འགྲུས་མཐར་ཕྱིན་འཁོར་ལོས་དབང་སྒྱུར་བཞི། །ཚེ་ལུས་ལོངས་སྤྱོད་ཕལ་ཆེར་ལྷ་བཞིན་དཔག །གཉིས་པ་གླིང་བཞིའི་མི་ལ་སྤྱི་སྒོས་གཉིས། །དང་པོར་བྱང་གླིང་པ་ནི་ལུས་ཚད་གྲུ། །སུམ་ཅུ་སོ་གཉིས་ཚེ་ནི་ལོ་སྟོང་སྟེ། །བར་ཆད་མེད་ཅིང་ཟས་སུ་ཤིང་ཐོག་ཟ། །གླིང་གསུམ་ན་ཡོད་ཆར་པ་འབབས་མི་འབབས། །མུ་གེ་སྐྱ་རྒྱལ་ཉོ་ཚོང་རྗེ་དངའབྱངས། །འབྲུ་ནོར་རས་ཆ་དག་རྣམས་འདིར་མ་དར། །ནུབ་གླིང་ལུས་ཚད་ཁྲུ་ནི་བཅུ་དྲུག་སྟེ། །ཚེ་ལོ་ལྔ་བརྒྱ་ཟས་ནོར་ཕྱུག་པ་དང་། །ནོར་བུ་བ་ལང་དག་གི་ཉོ་ཚོང་ཡོད། །ཤར་གླིང་ཚུས་ཚད་ཁྲུ་བརྒྱད་དངལྡན་ཏེ། །ཚེ་ཚད་ཉིས་བརྒྱ་ལྔ་བཅུ་གཟུགས་བཟང་ཞིང་། །བེའུ་རས་དར་ཟབ་རྣམས་དར་ཉོ་ཚོང་ཡོད། །ལྷོ་གླིང་ཁྲུ་བཞི་ཚེ་ནི་དཔག་མེད་ནས། །བཅུ་བར་མ་ངེས་འཕེལ་འགྲིབ་འབྱུང་བ་དང་། །འབྲུ་ནོར་ཟས་སོགས་ཉོ་ཚོང་སྣ་ཚོགས་ཡོད། །རིགས་མང་ཕྱུག་དབུལ་གཟུགས་ནི་མཛེས་མིན་དང་། །དགེ་སྡིག་བཟང་ངན་བཀར་ནག་ལས་ཀུན་འཛོམ། །

གཉིས་པ་སྒོས་སུ་འཛམ་གླིང་མིའི་གྲུབ་ཚུལ། །ཐོག་མར་སྣོད་ཆགས་རྗེས་ཀྱི་ཆགས་བསྐལ་དུས། །འོད་གསལ་ལྷ་ཅིག་བསོད་ནམས་ཟད་པའི་རྗེས། །འདོད་པའི་ཉོན་མོངས་སྐྱེས་ཀྱང་བསམ་གཏན་དང་། །མ་བྲལ་འོད་བཅས་ཇེ་དམས་དོན་བབས་པས། །ཏིང་འཛིན་ཤེད་བྲལ་ཕྱིར་ན་ཤེད་དེ་ཞེས། །དེའི་སེམས་རོགས་ཞིག་འདོད་པས་ཡང་ཅིག་བབས། །ཤེད་ལ་རོགས་ཏེ་དེ་ཉིད་ཡིད་འཕྲེང་བས། །བུ་སྐྱེས་པ་ནི་ཤེད་ལས་སྐྱེས་པ་དང་། །ཤེད་བུ་དེ་སོགས་རྫུས་སྐྱེས་འོད་དང་ལྡན། །ཚེ་ཚད་དཔག་མེད་ཟས་སུ་ས་ཞག་མྱོང་། །རིམ་བཞིན་ལུས་ལྕི་འོད་ཆུང་ས་ཞག་ཡལ། །དེ་བཞིན་ས་ཞག་ས་སྐྱེས་ལྡུམ་བུ་དང་། །རྩི་འབྲས་རིམ་ཟོས་ཟག་ལྡན་མཚན་མ་དོད། །ཕོ་མོ་འཁྲིག་པས་གང་ཟག་བདག་འཛིན་བྱུང་། །འབྲས་ནི་ས་ལུ་མྱུག་ཚལ་ཀོ་ཏ་རྣམས། །རིམ་སྐྱེས་ཟོས་རིམ་རིམ་ཡལ་ཞིང་བཏབ་པས། །གསོག་འཇོག་བརྐུ་རྫུན་སོགས་བྱུང་དེ་སྙོམས་ཕྱིར། །ཤེས་ཆེ་རྣམས་འཚོགས་དཔོན་བསྐོས་མང་བཀུར་རྒྱལ། །དེ་བཞིན་རྗེས་འབྱངས་དགེ་བྱེད་རྣམས་བྱུང་བས། །རྒྱལ་རིགས་རྗེ་རིགས་དམངས་རིགས་བྲམ་ཟེ་སྟེ། །མི་རྣམས་རིམ་བཞིན་དེ་ལས་དེ་གྲོལ་སྲིད། །དེ་ཉིད་འཛམ་གླིང་སྤྱི་ཡི་གྲོལ་ཚུལ་ཡིན། །སྒེར་དུ་རྒྱ་བོད་ཧོར་གསུམ་མིའི་རུ་མ། །གནས་བསྐལ་ཡ་ཐོག་ཚེ་ལོ་བརྒྱད་ཁྲིའི་གོང་། །གནམ་ལྷ་ཕྱ་རྗེ་ཡ་བླ་གདལ་དྲུག་དང་། །དམུ་ལྕམ་གསེར་མཁར་མ་གཉིས་བཤོས་པའི་སྲས། །ཐུགས་དཀར་བུ་དགུའི་ཆུང་བ་དགུ་ཚིག་དེ། །ཕ་སྲས་ཐུགས་དཀར་ལ་ཁྲ་བྱ་བ་ཡིན། །དེ་ཉིད་ཡབ་ཀྱིས་གནམ་ནས་ས་ལ་བཏང་། །མགོ་ནག་སྒོ་བཞི་མི་ཡི་རུ་མར་བསྐོས། །ཡུལ་རྣམས་ཁྱིམ་ཁོངས་ཁྱིམ་རྣམས་མི་ཡི་ཁོངས། །ཕུ་གསུམ་ནོར་སྤེལ་མདའ་གསུམ་འབྲས་བུ་སྐྱེད། །ཅེས་གསུངས་གནམ་ནས་ས་ལ་འོངས་པ་སྟེ། །ཡུལ་ནི་ན་རོ་དབྱེ་བཀྲ་འཛམ་གླིང་སྒང་། །ཞང་བོད་ཡུལ་ཏེ་གོང་པོ་གསེར་འདབ་མཁར། །ཉིད་དུ་སྨྲ་དང་མི་ཡི་མགོན་དུ་གཤེགས། །གཉན་པོ་གངས་ཤག་སྦལ་རུམ་བྱ་བའི་སྲས། ། གཉན་ཟ་སྦལ་ལྕམ་འཕྲུལ་མོ་ཁབ་ཏུ་བཞེས། །སྲས་ནི་རྒྱལ་བུ་འཐིང་གེ་བྱ་བ་འཁྲུངས། །ཞང་པོ་གཉན་དང་བསྡེབས་ཏེ་མགོ་ནག་མིའི། །གཙོ་བོ་བས་ཤིང་ཞི་དྲག་ཐབས་དུ་མས། །མི་ཡི་སྐོས་བས་ལོ་རྒྱུས་ཞིབ་རྒྱས་ཡོང་། །ཁྱད་པར་ཤ་ཁྲག་རིར་སྤུངས་ཀླུ་ཁྲོས་ནས། །སྐྱིན་འདངས་དབབ་པས་རི་རྣམས་སལ་སུལ་སོང་། །ནད་བཏང་རྐང་པ་ཞ་འཐེང་བྱུང་བ་དང་། །ཞང་པོ་གཉན་གྱིས་ཀླུ་དང་འཁྲུགས་བསྡུམས་ཤིང་། །རྒྱལ་བུ་བཅོལ་ཚུལ་སོགས་ཡོད་རྒྱལ་བུ་དེས། །དམུ་ལྕམ་ཁྲུང་ཁྲུང་དཀར་མོ་ཁབ་ཏུ་བཞེས། །སྲས་ནི་རྒྱ་བོད་ཧོར་གསུམ་འཁྲུངས་པ་ལ། །རྒྱ་དང་བོད་གཉིས་དབང་དང་བྱ་བ་ལ། །མ་འཆམས་བོད་ཀྱིས་རྒྱ་ལ་མགོ་བསྐོར་གྱིས། །བྱས་ཚུལ་རབ་ཏུ་མང་ཡང་འདིར་མ་བྲིས། །བོད་ཀྱི་སྲས་ནི་མི་ཡེ་རིང་མོ་བ། །རྒྱ་ལས་རྒྱ་རིགས་མེ་ཉག་ཡུ་གུར་དང་། །ཧོར་ལས་ཧོར་དང་སོག་པོ་གྲུ་གུ་གྲོལ། །བོད་ཀྱི་སྲས་ནི་བོད་རྗེ་གདུང་དཀར་ཡིན། །དེ་སྲས་བོད་འཛོང་ལ་སྲོང་བྱ་བའོ། །དེ་དང་གཉན་ལྕམ་དཀར་མོ་བསྡེབས་པ་ལས། །བོད་མི་གཉན་ཚ་སྤུན་དྲུག་བྱ་བ་བྱུང་། །དེ་ལས་དེ་གྲོལ་ཞང་བོད་ཁམས་གསུམ་གྱི། །མི་རིགས་གྲོལ་ལུགས་ཞིབ་བཤད་གཞན་དུ་ཤེས། །དེ་ལྟར་ཁ་བ་ཅན་གྱི་བོད་ཁམས་འདི། །སྲིད་པ་དང་པོ་ནམ་མཁའི་ལྷས་བཟུངས་ཏེ། །ཐུགས་དཀར་གེ་ཁོད་གཙང་མའི་ལྷ་རིགས་རྣམས། །གཡའ་རི་གངས་དཀར་རྩེ་ལ་གནས་བཅས་ཤིང་། །སྨྲ་དང་མི་ཡི་མགོན་བྱེད་བོན་བསྟན་སྲུང་། །དེ་དུས་སྨྲ་དང་མི་གཉིས་གཅིག་ཏུ་གནས། །ཡུལ་མིང་སྨྲ་འམ་ལྷ་ཡུལ་གུང་ཐང་ཞེས། །མི་ཡིས་དུད་འགྲོར་མི་འཚེ་གཏམ་བརྡ་འཕྲོད། །མི་ལོ་ཁྲི་འབུམ་མང་པོར་དེ་ལྟར་གནས། །དེ་རྗེས་(བསྐལ་པར་)མ་སངས་གཉན་གྱིས་དབང་མཛད་དེ། །རྫ་རི་སྤང་ལྗོངས་ཤིང་ལ་གནས་བཅས་ནས། །འགྲོ་བ་མི་དང་གཉེན་བསྡེབས་དེ་ཕན་བྱེད། །མི་དང་གཉན་དག་མཛའ་བཤེས་ཚུལ་དུ་གནས། །མི་དག་གཉན་གྱི་གནས་སུ་འགྲོ་བ་དང་། །གཉན་ཡང་མི་ཡི་ཁྱིམ་འོང་གཏམ་གླེང་བྱེད། །དེ་དུས་མི་ཡིས་དུད་འགྲོ་གསོད་པ་བྱུང་། །ཡུལ་གྱི་མིང་ནི་གཉན་ཡུལ་གསེར་སྟེང་ཞེས། །དེ་རྗེས་འཕྱེ་བོ་ཀླུ་ཡིས་དབང་བས་ཏེ། །མཚོ་རྫིང་ཆུ་ཀླུང་ནེའུ་གསིང་ལ་གནས་བཅས། །འགྲོ་བ་མི་དང་གྲོགས་བསྡེབས་དཔལ་ཁ་བསྐྱེད། །སྤྲིན་སྡུད་ཆར་འབེབས་རྩི་ཤིང་ལོ་འབྲས་བསྐྱེད། །མི་རྣམས་མནོལ་བཙོག་བས་ཚེ་ཀླུས་གནོད་བྱེད། །དེ་བཅོས་ཀླུ་འབུམ་ཀླུ་ཆོག་ལ་སོགས་དར། །ཡུལ་མིང་ཀླུ་ཡུལ་ན་ར་གསེང་སྔོན་ཞེས། །སྔ་རྟགས་རྟ་ཕྱུགས་ལོངས་སྤྱོད་བྱེད་པ་བྱུང་། །དེ་རྗེས་གནོན་སྦྱིན་བཙན་གྱིས་མངའ་དབང་མཛད། །ཐུགས་དམར་བཙན་དང་གནོད་སྦྱིན་བོད་དུ་གྲོལ། །རྫ་བྲག་ནགས་ཁྲོད་ཤིང་ལ་གནས་བཅས་ཏེ། །འགྲོ་བ་མི་ལ་ཕན་དང་གནོད་པ་བྱེད། །བཙན་བཅོས་ལ་སོགས་མདོས་གླུད་གཏོང་བ་བྱུང་། །ཡུལ་ལྷ་མཆོད་པས་མི་དང་གཏམ་ཡང་སྨྲ། །ཡུལ་མིང་གདོང་དམར་བཙན་གྱི་ཡུལ་ཞེས་བ། །སྔ་རྟགས་གཉན་པོ་བཙན་པ་དེ་ནས་བྱུང་། །དེ་རྗེས་བདུད་དང་སྲིན་མོས་དབང་བས་ཤིང་། །བྲག་རི་དམར་ནག་ནགས་ཁྲོད་ལ་གནས་བཅས། །འགྲོ་བ་མི་ལ་གནོད་བྱེད་དངོས་སུ་ཟ། །མི་རྣམས་སེམས་ཅན་ཤ་ཟ་གདོང་པ་དམར། །ཡུལ་མིང་བདུད་ཡུལ་ནག་པོ་དགུ་སུལ་ལམ། །ཁ་རག་སྒོ་དགུ་ལྷ་སྲིན་གཉིས་ཀྱི་ཡུལ། །མི་དང་སྲིན་འབྲེལ་སྲིན་གྱི་ཚ་བོའང་མང་། །འགལ་རྐྱེན་བྱུང་ན་ཡུལ་ལྷ་དམར་གྱིས་གསོལ། །དེ་རྗེས་མི་ལས་གདོན་གྱུར་བདུད་ཀྱིས་བཟུང་། །རྩི་ཤིང་རྡོ་ཁང་བྲག་ལ་གནས་བཅས་ནས། །བོད་ཀྱི་ཆུ་བོ་བཞི་འདུས་འགོ་མཇུག་བཟུང་། །མི་དང་བསྡོངས་ཏེ་གཤེན་ལ་དོ་རུ་བསྡོ། །བདུད་སྲིན་མི་དང་སྲིད་བསྡེབས་དམག་དཔུང་འདྲེན། །སྟོན་པ་བྱོན་ནས་ཐམས་ཅད་དབང་དུ་བསྡུས། །ལྷ་སྲིན་སྡེ་བརྒྱད་བཀའ་བསྒོས་དམ་ལ་བཞག །མི་ལ་ལྷ་གསོལ་བྱུར་ཕུད་བཀའ་ལུང་ཕོག །འདི་ཡན་ལྷ་སྲིན་མི་དང་མ་བྱེའི་དུས། །བསྐལ་པའི་དུས་རབ་ཆེན་པོ་དྲུག་ཙམ་བྱུང་། །མི་ལོ་འབུམ་ཕྲག་མང་པོའི་ཡུན་དུ་གནས། །མི་ཡི་ཁྱིམ་ཡང་ས་ཁུལ་བྲག་ཕུག་དང་། །བྱུང་བའི་རྡོ་ཁང་བརྩེགས་དབུབ་བྱེད་པ་ལས། །ཤིང་གཅོད་ཐག་ཚེམ་སོགས་ཀྱིལས་མི་ཤེས། །ཟས་ནི་སར་སྐྱེས་ལྡུམ་དང་ཤ་ཟ་ལས། །ཞིང་འདེབས་བཟའ་ཤིང་འཛུགས་པའི་རིག་པ་མེད། །དེ་འོག་བསྐལ་པར་ཞང་ཞུང་བོད་དང་ཁམས། །སོ་སོར་རིམ་བྱེ་མི་རྣམས་ལས་རིམ་ཤེས། །ལྷ་སྲིན་སྡེ་རྣམས་རི་བྲག་ཆུ་སོགས་ལ། །གནས་ཤིང་དངོས་སུ་མི་རྒྱུ་བརྫུས་ཏེ་སྐྱེ། །གདོས་བཅས་ལུས་མིན་མི་ལས་ལྐོག་གྱུར་ཏེ། །མི་དང་ལྷ་འདྲེ་འབྲེལ་བ་ཇེ་ཉུང་སོང་། །ཕན་ཚུན་མི་མཐོང་གནས་དང་རང་བཞིན་བསྐལ། །བོད་ཡུལ་མ་སང་སྤུན་དགུས་དབང་བས་ཏེ། །ཡུལ་མིང་བོད་ཁམས་གཞུང་དྲུག་ཅེས་སུ་གྲགས། །སྔ་རྟགས་མདའ་མདུང་མཚོན་ཆ་བརྩེ་བ་དང་། །བཞོན་པ་ཞོན་དང་དངོས་པོ་ཉོ་ཚོང་བྱུང་། །དེ་རྗེས་ཟ་རམ་སྐྱེས་དྲུག་གིས་དབང་བས། །ཡུལ་མིང་བོད་ཡུལ་སྟོང་སྡེ་བཅོ་བརྒྱད་ཅེས། །སྔ་རྟགས་མགོ་རྒྱན་རྣ་ཆ་འདོགས་པ་དང་། གླུ་གར་རོལ་རྩེད་དགའ་སྟོན་བྱེད་པ་བྱུང་། །དེ་རྗེས་རྒྱལ་ཕྲན་བཅུ་གཉིས་དབང་བས་ཏེ། །ཡུལ་མིང་བོད་ཡུལ་སྦ་ཁ་ཆེ་བརྒྱད་ཅེས། སྔ་རྟགས་ཕྱག་དང་ཞེ་ས་བྱེད་པ་དང་། །སྔར་གྱི་སྒྲུང་གཏམ་ཕྱིས་མིས་བཤད་པ་བྱུང་། །དེ་རྗེས་དེར་གྱེས་རྒྱལ་ཕྲན་སིལ་མ་ནི། །བཞི་བཅུའི་བར་འཕེལ་བོད་ཁམས་གླིང་དགུ་ཞེས། །སྔ་རྟགས་བོན་ལ་སྐྱབས་གསོལ་ཐར་པ་བསྒྲུབ། །ལྷ་རྟེན་བརྩེགས་ཤིང་རྟེན་གསུམ་བཞེངས་པ་བྱུང་། །དུས་རབས་དེ་བཞིའི་རིང་ལ་རིམ་བཞིན་དུ། །ལྕགས་རིགས་རྙེད་ཅིང་རྡོ་བཟོ་ཤིང་གཅོད་ཤེས། །སྤུ་བྲེག་ཐག་ཚེམ་ཞིང་འདེབས་སོགས་ཤེས་དུས། །འབྲོག་དང་ཡུལ་པ་ཞེས་པའི་སྲིད་པ་བྱུང་། །དེ་ནས་སྤུ་རྒྱལ་བཙན་པོས་དབང་མཛད་དེ། །རྗེ་ལ་སྔ་བ་གཉའ་ཁྲི་བཙད་པོ་དང་། །ཡུལ་ལ་སྔ་བ་ཡར་ཀླུང་སོག་ཁ་ཞེས། །ཡུལ་གྱི་མིང་ནི་བོད་ཡུལ་རུ་བཞིར་གྲགས། །ཡང་གཅིག་དྲི་མེད་གཟི་བརྗིད་མདོ་སོགས་ཀྱི། །དགོངས་དོན་འགྲོ་བ་མི་ཡི་གྲོལ་ལུགས་ནི། །མུ་མེད་དབྱིངས་ནས་དབྱིངས་དགུ་འབྱུང་བའི་སྙིང་། །དྲན་བྱེད་བསམ་པའི་རིག་པ་འབྱུང་བ་ལས། །གཟུགས་མེད་ལྷ་སྲིན་དེ་ལས་གཟུགས་ཁམས་བྱུང་། །དེ་ལ་སྲིད་པ་སངས་པོ་འབུམ་ཁྲི་དང་། །ཡུམ་ཆེན་ཆུ་ལྕམ་རྒྱལ་མོ་གཉིས་ཀྱི་སྲས། །སྲིད་གསུམ་རིགས་དྲུག་སེམས་ཅན་སྲིད་པ་ལ། །ཕྱ་སྲིད་སྐོས་ཀྱིས་གླིང་བཞི་སྐྱོབ་པའི་ལྷར། །ནམ་མཁའི་མཐོང་སྤྲུལ་ཁྲི་ལྷ་གང་བུ་བསྐོས། །དེ་དང་དམུ་བཙུན་འཕྲུལ་མོ་བཤོས་པའི་སྲས། །བདེ་ཁྱུང་དཀར་པོ་གཙང་རྩེ་སྒྲ་རྒྱལ་དང་། །ན་ནམ་ཕྱུག་པོ་ཁྲི་ཤེས་དཀར་པོ་བཞི། །གླིང་བཞིའི་སེམས་ཅན་མགོན་སྐྱབས་ལྷ་བཞིས་བྱེད། །ཁྲི་ཤེས་དཀར་པོ་འཛམ་བུའི་གླིང་གཤེགས་པར། །སྣང་བ་འོད་ལྡན་མི་སྨྲ་གཤེན་གསུམ་སྲིད། །དེ་ལས་མི་རྗེ་དབང་པོ་ཀུན་ཁྱབ་དང་། །ལྷ་མོ་སྣང་མ་སྒྲོན་གསལ་གཉིས་ཀྱིས་སྲས། །ཤེད་ཅན་ཤེད་བདག་ཤེད་བུ་ཤེས་ལས་སྐྱེས། །བཞི་བྱུང་ཤེད་ཅན་ལས་ནི་དྲོད་སྐྱེས་ཀྱི། །ཤར་གྱི་ལུས་འཕགས་མིར་གྲོལ་ཤེད་བདག་ལས། །རྫུན་སྐྱེས་བྱང་གི་སྒྲ་མི་སྙན་པ་གྲོལ། །ཤེད་བུར་སྒོང་སྐྱེས་ནུབ་གླིང་བ་ལང་སྤྱོད། །ཤེད་ལས་སྐྱེས་ལས་མངལ་སྐྱེས་ལྷོ་གླིང་གྲོལ། །དེ་ཡང་མི་དབང་ཤེས་ལས་སྐྱེས་པ་དང་། །ལྷ་མོ་ཡིད་གསལ་མ་གཉིས་བསྡེབས་པ་ལས། །རྫུ་འཕྲུལ་ཅན་དང་སྟོབས་ལྡན་འོད་ཅན་དང་། །སྒྲ་གཅན་བཞི་བྱུང་རྫུ་འཕྲུལ་ཅན་ཉིད་ལས། །ཡེ་རྗེ་སྲིད་པ་མི་ཡི་གླིང་ཉིད་དང་། །སྨྲ་མིའམ་ཅི་དང་སྡེར་ཆགས་ཁྲོམ་གླིང་གྲོལ། །སྟོབས་ལྡན་ལས་ནི་གླང་ཆེན་རྟ་མཆོག་སོགས། །བྱོལ་སོང་གླིང་དང་ལྟོ་ཕྱེ་གྲུལ་འབུམ་དང་། །གདོན་ཚོགས་གླིང་གྲོལ་གསུམ་པ་འོད་ཆེན་ལས། །སྤྲེའུའི་གླིང་དང་འདབ་ཆགས་བའི་གླིང་གྲོལ། །སྒྲ་གཅན་ལས་ནི་ཤ་ཟ་སྲིན་པོ་དང་། །གྲོག་མ་དམར་ནག་འབུ་སྲིན་གླིང་དུ་གྲོལ། །དེ་ལས་ཡེ་རྗེ་སྲིད་པ་མི་ཡི་གླིང་། །གཙོ་བོ་སྲིད་པ་ཡེ་སྨོན་རྒྱལ་པོ་དང་། །ཆུ་རླུང་རྫུ་འཕྲུལ་མོ་གཉིས་བསྡེབས་པ་ལས། །སྲས་གསུམ་བྱུང་སྟེ་ཕྱ་རྗེ་སྒམ་པོ་དང་། །དམུ་རྗེ་བཙུན་པོ་གཙུག་རྗེ་ཨོག་ཀོ་གསུམ། །ཕ་རྗེ་སྒམ་པོའི་སྲས་བརྒྱུད་རིམ་པ་རུ། །ཡེ་གཤེན་འཕྲུལ་རྒྱལ་དེ་ཡི་སྲས་པོ་ནི། །སྨོན་མི་དབུ་ནག་དེ་སྲས་ཡེ་རྗེ་ཐང་། །དེ་སྲས་ལྷ་བུ་ལོད་པ་དེ་ཡི་སྲས། །རྫུ་འཕྲུལ་གསེར་གྱི་མི་ཐུར་དེ་སྲས་ནི། །ཕ་རབ་སྟག་ཆ་འལ་འོལ་རྗེ་ཉིད་དང་། །ཕ་ཟ་ཁྱད་ཁྱུད་བཤོས་པར་སྲིད་པ་ཡི། །ཕ་རབ་མཆེད་བཞི་ཡབ་བླ་གདལ་དྲུག་ཆེ། །དེ་འོག་འོད་དེ་གུང་རྒྱལ་དེ་ཡི་འོག །ཁྲི་དེ་གསུམ་པོ་དེ་ཡི་འོག་ཐ་ཆུང་། །ཕ་བླ་ཁྲམ་ཞིང་བཞི་བྱུང་ཆེ་ཕྱ་རྗེ། །ཡ་བླ་གདལ་དྲུག་ལྷ་ལྕམ་དཀར་མོ་གཉིས། །བཤོས་སྲས་ལྷ་རབས་ཐུགས་དཀར་མཆེད་དགུ་གྲོལ། །གཞན་ཡང་སྲིད་པ་གཙང་མའི་ལྷ་རིགས་འཕེལ། །འོད་དེ་གུང་རྒྱལ་ཉིད་ལས་གེ་ཁོད་ཀྱི། །ལྷ་རིགས་དང་ནི་མགུར་ལྷ་བཅུ་གསུམ་གྲོལ། །ཁྲི་དེ་གསུམ་པོར་ཡུལ་ལྷ་གཞི་བདག་སྟེ། །ཡུལ་ས་གཉན་ཁམས་ཐམས་ཅད་གྲོལ་བ་དང་། །ཕ་བླ་ཁྲི་ཞིང་རྒྱུད་ཆད་ཅེས་སུ་གྲགས། །དེ་རྣམས་སྒམ་པོ་ཕྱ་ཡི་བརྒྱུད་པ་སྟེ། །གཡས་ཀྱི་གསེར་རི་གཡུ་ཡི་ལུང་ནས་གྲོལ། །སྒྲ་བླ་གསེར་སེང་གཡུ་ཡི་སྨིན་མ་ཅན། །དམུ་རྗེ་བཙུན་པོའི་བརྒྱུད་པ་དམུ་ཡི་རབས། །ཉིད་དང་ལྷ་མོ་འོད་གསལ་བཤོས་པ་ལས། །སྲས་ནི་རྒྱལ་རྗེ་བྲམ་ཟེ་དམངས་རིགས་བཞི། །རྒྱལ་རིགས་ཉིད་ལས་དཔག་པའི་མི་བཞི་དང་། །གདུང་རྒྱུད་འཛིན་པའི་རྒྱལ་པོ་དྲུག་ཏུ་བྱུང་། །དཔག་པའི་མི་བཞི་འཁོར་ལོས་བསྒྱུར་རྒྱལ་དང་། །དྲུམ་ཤིང་བཅུད་འཐུང་གཡུང་དྲུང་ཁྱིམ་བདུན་མི། །མེ་ཏོག་སྦུབས་གནས་བཞི་སྟེ་འཁོར་བསྒྱུར་ལས། །གདུང་རྒྱུད་རྒྱལ་དྲུག་གྲོལ་ཏེ་དམུ་ཤག་ཧོས། །དཔོ་རྒྱ་གཉན་དྲུག་རྒྱལ་རྒྱུད་རིམ་པར་སྲིད། །རྗེ་རིགས་རྒྱ་དང་ཏ་ཟིག་བལ་པོ་གསུམ། །བྲམ་ཟེར་རྒྱ་གར་ཁྲོམ་དང་ལི་གསུམ་གྲོལ། །དམངས་རིགས་ལས་ནི་མོན་འཇང་གྲུ་གུ་གསུམ། །དེ་རྣམས་བཙུན་པ་དམུ་ཡི་བརྒྱུད་པ་སྟེ། །གཡོན་གྱི་དུང་རི་མཆོང་གི་ལུང་ནས་གྲོལ། །སྒྲ་བླ་དུང་སེང་མཆོང་གི་རལ་པ་ཅན། །གཙུག་རྗེ་ཨོག་ཀོ་ཉིད་ལས་ཨུ་རྒྱན་དང་། །ཡུ་གུར་ཟ་ཧོར་གར་(ཁ་ཆེ)ལོག་ཐོ་གར་བོད། །བྲུ་ཤ་གཙུག་གི་དང་མ་ཉིད་དུ་བཤད། །དེ་དག་རྣམས་ནི་གཙུག་གི་བརྒྱུད་པ་སྟེ། །ཐད་ཀྱི་ཤེལ་བྲག་འོ་མའི་མཚོ་ལས་གྲོལ། །སྒྲ་བླ་གངས་སེང་ལྕགས་ཀྱི་སྡེར་མོ་ཅན། །དེ་དག་མཛད་མདོའི་དགོངས་པ་གྲོལ་ལུགས་སོ། །ཁ་ཅིག་རྒྱ་གར་ལྷ་དང་རྒྱ་ནག་ཀླུ། །ཧོར་སོག་ལྷ་མིན་བོད་ནི་སྤྲེའུ་སྲིན་ལས། །ཆད་ཚུལ་བཤད་སྒྲོས་སྣ་ཚོགས་འབྱུང་མོད་ཀྱང་། །གཞན་འཐད་མི་འགོག་རང་ལུགས་གོང་མར་ཕྱོགས། །འོན་ཏེ་ཆགས་བསྐལ་ཉི་ཤུའི་གཅིག་ལ་སྣོད། །བཅུ་དགུར་བཅུད་ཆགས་རྫོགས་པར་གྲུབ་པ་ནི། །གཞུང་ཀུན་བཞེད་མཐུན་རེ་འགའ་གནས་བསྐལ་རྙེད། །གསར་དུ་སྲིད་ཚུལ་བཤད་པ་དཔྱད་གཞིའི་གནས། །

དེ་ལས་བྱེ་བྲག་སྟག་གཟིག་ཞང་བོད་གསུམ། །རིགས་ཡུལ་དམིགས་བཀར་མདོ་ཙམ་བཤད་པ་ན། །དང་པོ་སྟག་གཟིག་འོལ་མོ་གླིང་ཆེན་དུ། །མི་སྨྲ་གཤེན་དང་ཕྱ་དམུ་གཙུག་གསུམ་དང་། །ཧོས་ཤག་དཔོ་རྒྱ་གཏོ་དཔྱད་གཉན་གྱི་གདུང་། །རྒྱལ་རིགས་རྗེ་རིགས་དམངས་རིགས་བྲམ་ཟེ་བཅས། །རྒྱལ་དང་བློན་འབྱངས་བསམ་འདས་ཡུལ་ཁམས་ནི། །ནང་གླིང་བར་གླིང་ཕྱི་གླིང་མཐའ་གླིང་སོགས། །ཡུལ་ཆེན་དགུ་བཅུ་རྩ་དྲུག་ཡུལ་ཕྲན་བཅས། །མི་རིགས་མི་འདྲ་སུམ་བརྒྱ་དྲུག་ཅུའི་ཞིང་། །མི་རྣམས་དགེ་བཅུ་སྤྱོད་ཅིང་བྱང་སེམས་ལྡན། །སྐད་ནི་ནང་གླིང་གཡུང་དྲུང་ལྷ་ཡི་སྐད། །བར་གླིང་བཅུ་གཉིས་དེ་ལས་བསྒྱུར་བའི་སྐད། །འབབ་ཆུ་བརྒྱད་རྒྱུད་བསྒྱུར་བའི་སྐད་བརྒྱད་ནི། །གཙང་མ་ལྷ་སྐད་ན་ར་ཛ་རའི་རྒྱུད། །དག་པ་ལྷ་སྐད་པཀ་ཆུ་བྱང་གི་རྒྱུད། །སང་ཀྲི་ལྷ་སྐད་གྱིམ་ཤང་ནུབ་ཀྱི་རྒྱུད། །ཁྲི་ཝེར་ལྷ་སྐད་སིན་འདུ་ལྷོ་རྒྱུད་བསྒྱུར། །ཧོ་ཅི་འཕྲུལ་སྐད་ལྟོ་ཤར་གང་གའི་རྒྱུད། །སྤོ་ཅི་འཕྲུལ་སྐད་ལྷོ་ནུབ་སི་ཏའི་རྒྱུད། །ཅི་གུང་འཕྲུལ་སྐད་སེང་ག་བྱང་ནུབ་རྒྱུད། །ཅུ་ཙེ་འཕྲུལ་སྐད་བྱང་ཤར་གསེར་ལྡན་རྒྱུད། །བཅུས་གཙོས་སྐད་རིགས་བརྒྱ་དང་དྲུག་ཅུ་བཞི། །ཡི་གེ་དེ་བཞིན་སྤུངས་སོ་ལ་སོགས་པའི། །འཕྲུལ་ཡིག་བཞི་བཅུ་གཟུགས་དབྱིབས་མི་འདྲ་མང་། །གཉིས་པ་ཞང་ཞུང་མི་ཡི་རིགས་དང་ཡུལ། །རིགས་ནི་སྟག་གཟིག་ཧོས་རིགས་ལས་གྲོལ་དང་། །ཕལ་ཆེའི་མི་རྒྱུད་སྔོན་བཤད་འཐིང་གེའི་རྒྱུད། །ཞང་བོད་གྲོལ་ཁུངས་བཤད་པ་གོང་ལྟར་ལ། །ཡུལ་ནི་ཞང་ཞུང་ཕུག་བར་སྒོ་གསུམ་སྟེ། །ཕུག་པ་སྟག་གཟིག་བར་པ་ཨོ་རྒྱན་ཏེ། །བོན་ཁུངས་ཕྱིར་ན་གསུང་རབ་དགོངས་པ་འགར། །ཞང་ཞུང་ཕུག་བར་ཞེས་བཟུང་དེ་ལྟར་དང་། །ཕྱི་མ་སྒོ་པ་ཞང་ཞུང་དངོས་ཀྱི་ཡུལ། །སྟོད་ན་ཁ་ཆེའི་ཡུལ་མཚམས་སིང་གི་ཕྱིན། །བྱང་ཕྱོགས་ཧོར་གྱི་གངས་རྒྱུད་ཚུན་དང་སྨད། །སུམ་པ་གླང་གི་གྱིམ་ཤོད་ཡན་ཆད་དང་། །ལྷོ་རྒྱུད་རྒྱ་གར་བལ་པོའི་ཡུལ་ཁམས་ཚུན། །སྦལ་ཏེ་རྐང་ཕྲན་ལ་དག་ཟང་གལ་དང་། །གར་ཞ་ཉུང་ཏི་སྤི་ཏི་ཁུ་ནུ་དང་། །ཚང་དྲུག་ཉི་ཏི་ཅོ་ནམ་ཤ་ཁོག་ཀྱང་། །ཝོམ་ཀློ་སེ་རིབ་དོལ་པོ་ཀྲུག་སྐྱེས་དང་། །ཀོར་ཁ་མང་ཡུལ་ཡན་གྱི་ལྷོ་རྒྱུད་དང་། །རུ་ཐོག་གུ་གེ་སྤུ་ཧྲིང་སྐོར་གསུམ་དབུས། །བཟུང་བའི་ཁ་ཡུག་ཁ་སྐྱོར་ཁ་རག་ཡུལ། །ཅི་ཤང་ཅི་ན་གུ་རུབ་ཚོག་ཅུ་དང་། །ར་སངས་ནག་ཙང་ཤང་གྱེར་བྱང་རྒྱུད་བཅས། །ཡུལ་ཁམས་དྲུག་བཅུ་ཁྲི་སྡེ་བརྒྱད་ཅུའི་ཞིང་། །བར་ཐོགས་རྒྱལ་པོ་བཅོ་བརྒྱད་ལ་སོགས་བྱོན། །སྐད་ནི་སྨར་གྱི་སྐད་དང་དར་མའི་སྐད། །དིར་མའི་སྐད་དང་དར་མ་དིར་གྱི་སྒྲ། །གུ་གེའི་སྐད་དང་ཕལ་པོ་གླང་སྐད་བཅས། །སྨར་ནི་སྒོ་པ་སྤྱི་ཡི་མཆོག་སྐད་ཡིན། །གུ་གེའི་སྒྲ་ནི་ཡི་གེའི་སྐད་ཡིན་ཏེ། །དར་མ་ལྷོ་སྐད་དིར་མ་བྱང་རྒྱུད་སྐད། །དར་མ་དིར་ནི་སྟོད་སྨད་ཕལ་སྤྱིའི་སྐད། །ཡི་གེ་སྨར་ཡིག་ཆེ་ཆུང་ལ་སོགས་ཡིན། །རྒྱལ་ས་གྲགས་ཆེ་དབུས་ཕྱོགས་མཁར་བཞི་དང་། །ཕྱོགས་ཀྱི་རྫོང་བཞི་དང་པོ་དབུས་མཁར་ནི། །ཁྱུང་ལུང་དངུལ་མཁར་སྤུ་ཧྲིང་སྟག་ལ་མཁར། །སྨི་ཤང་བྱི་མཁར་མ་པང་སྤོས་མོ་མཁར། །གཞན་ཡང་གད་ཀྱི་བྱི་བ་མཁར་ལ་སོགས། །ཁ་ཡུག་འདམ་མཁར་གུ་གེ་རྩ་ཧྲིང་མཁར། །བྱང་གི་ར་བའི་མཁར་སོགས་རབ་མང་བྱུང་། །ཕྱོགས་རྫོང་བཞི་ནི་དྭང་ར་ཁྱུང་ཆེནརྫོང་། །སེ་རིབ་འབྲུག་རྫོང་རུ་ཐོག་སེང་གེ་རྫོང་། །མང་ཡུལ་སྟག་མོ་རྫོང་དང་བཞིར་བརྩིས་ཏེ། །གཞན་ཡང་སྦལ་ཏི་ཧྲང་རྫོང་ལ་སོགས་མང་། །དེ་ལྟར་རྒྱལ་ཁམས་སྔ་དུས་དར་རྒྱས་ཀྱང་། །ཕྱིས་སུ་དུས་འགྱུར་དབང་གིས་སིལ་བུར་འཐོར། །ལ་ལ་རྒྱ་བལ་ལ་ལ་བོད་ཁོངས་སོང་། །འདས་ལོ་ཆིག་སྟོང་ལྷག་ཚུན་ཞང་ཞུང་དབུས། །བོད་རྗེའི་བརྒྱུད་པ་འཐོར་བས་དབང་སྒྱུར་དེ། །མངས་རིས་སྐོར་གསུམ་ཞེས་པའི་མིང་གསར་འགྱུར། །སྐད་ཡིག་གྲུབ་མཐའ་སོགས་ཀྱང་དེ་བཞིན་ནོ། །ཞང་ཞུང་རྒྱལ་ཁབ་སྒེར་དུ་མ་གནས་ཤིང་། །བར་ཕྱིས་བོད་མི་ཆོས་རྒྱལ་རྗེས་འབྲང་འགས། །བརྡར་བཏགས་པུ་རང་མ་ཡུལ་ཟང་གར་གསུམ། །སྐོར་གཅིག་བྲུ་ཤ་སྦལ་ཏེ་ལི་སྐོར་གཅིག །ཞང་ཞུང་ཁྲི་སྡེ་སྟོད་སྨད་གསུམ་སྐོར་གཅིག །སྟོད་ཀྱི་མངའ་རིས་སྐོར་གསུམ་རྫིང་ལྟར་ཞེས། །མིང་བཏགས་བོད་ཀྱི་ཆོལ་གསུམ་ཁོངས་བརྩིས་ཀྱང་། །བརྟགས་ན་ཕལ་ཆེར་གཟུ་ལུམ་ཉིད་དུ་སྣང་། །ཆོལ་གསུམ་དོན་དེ་བོད་དང་བོད་ཆེན་ཙམ། །འདས་ལོ་ཆིག་སྟོང་ཁོང་ཚུན་མིང་གསར་རོ། །གསུམ་པ་བོད་དང་བོད་ཆེན་ཡུལ་མི་རིགས། །དང་པོ་བོད་ལ་དབུས་གཙང་ཀོང་གསུམ་ནི། །དབུས་ལ་དབུ་རུ་བྱང་རྒྱུད་གཡོ་རུ་ལྷོ། །གཙང་ལ་གཡས་རུ་དང་ནི་རུ་ལག་སྟེ། །ཕྱིས་སུ་དབུས་གཙང་རུ་བཞིར་གྲགས་པ་ཡིན། །གཙང་སྟོད་ལྷོ་བྱང་གཉིས་བཅས་གཙང་ཕྱོགས་བཞི། །ཀོང་ལ་གཡས་རྒྱུད་དག་པོ་གཡོན་སྟོད་ཉང་། །འདུས་སྨད་རོང་ལ་ཀོང་པོ་སྤུ་བོ་བཅས། །བར་གྱི་དབུས་གཙང་རུ་བཞི་ཡུར་བ་ལྟར། །བོད་སྡེ་ཁྲི་སྐོར་བཅུ་གསུམ་ཞེས་གྲགས་པ། །སྔ་དུས་བོད་ཀྱི་རྒྱལ་རིམ་མངའ་འབྱངས་ཡིན། །མི་ཡི་རིགས་རུས་སྔ་རབས་དང་པོའི་དུས། །དབུས་གཙང་ལྷ་དང་དག་ཀོང་བདུད་ལས་ཆད། །ཟེར་བའི་བཤད་སྒྲོས་ཡོད་ཅིང་དོན་དུ་ནི། །ལྷ་ཀླུ་གཉན་དང་བདུད་བཙན་དམུ་སོགས་ཀྱི། །ཚ་བོར་གྱུར་མང་སྤྱིར་བཏང་གཉན་ཚ་ལས། །ཆད་པའི་རུས་ཆེན་སྡེ་བཞི་ལས་འཕེལ་ཏེ། །བར་སྐབས་མིའུ་གདུང་དྲུག་སོགས་ཟེར་བའི། །རུས་རིགས་མི་འདྲ་བརྒྱ་སྟོང་གྲངས་མང་ལ། །མཚེ་ཅོ་སྟོང་སྤེ་སུམ་སྙ་མཐའ་བཞི་ཁྱུང་། །མགར་འགོས་ཡོལ་གཞིར་འབྲོ་སྦས་ངན་ལམ་རྨ། །སེ་སྦ་མཆིང་སེང་གཉན་ལྡེ་ལྕེ་གཟུས་དམུ། །ཅོག་ལ་མེ་ཉག་འབྲི་གཡས་བ་ཚབ་རྔོག །བྲུ་ཤ་སྤ་རྨེའུ་གཉག་གནུབ་སྣ་ནམ་ཞང་། །སོ་ཉང་ཟུར་འཁོན་ཅོག་རོ་ཉང་གཉོས་སོགས། །རུས་མིང་ཤིན་ཏུ་མང་ངོ་རྒྱལ་པོ་ནི། །གནམ་གྱི་ཁྲི་བདུན་བར་གྱི་ལྡེང་གཉིས་དང་། །ས་ཡི་ལེགས་དྲུག་ཆུ་ལ་ལྡེ་བརྒྱད་དང་། །བར་གྱི་བཙན་ལྔ་ཕུན་ཚོགས་བོན་རྒྱལ་བཞི། །སྲོང་བཙན་བརྒྱུད་ལྔ་ཁྲི་སྲོང་བརྒྱུད་དྲུག་བཅས། །རྒྱལ་རབས་ཞེ་གཉིས་བར་དུ་རྒྱལ་བརྒྱུད་བཟུང་། །དེ་རྗེས་སིལ་བུའི་གནས་དང་འགའ་ཞིག་གིས། །བཟུང་ཚུལ་ཞིབ་རྒྱས་ཟུར་གསལ་འདི་རུ་མིན། །སྐད་ནི་བོད་ཡུལ་དབུས་གཙང་རང་སྐད་དེ། །བརྡ་སྐད་ཪྙིང་གསར་ཙམ་ལས་གཞུང་གཅིག་གནས། །ཁམས་ཀྱི་སྐད་ཀྱང་དེ་བཞིན་ཕྱོགས་མཐུན་ཡིན། ། ཡི་གེ་བོད་ཡིག་དབུ་ཅན་དབུ་མེད་གཉིས། །དང་པོ་ཞང་ཡིག་སྨར་ཆུང་སྨར་རྐྱང་ལས། །འགྱུར་བ་ཕྱིས་རིམ་བཟོ་དབྱིབས་ལེགས་བཅོས་སོ། །ངོ་བོ་འཕྲུལ་ཡིག་བཞི་བཅུ་ལ་དྲངས་པའི། །རྫབ་གཤར་དཀར་ནག་ཡི་གེ་གཉིས་སུ་བྱུང་། །

གཉིས་པ་བོད་ཆེན་ཁམས་སམ་མདོ་སྨད་ཡུལ། །ཤར་ངོས་ཆུ་བཞི་སྒང་དྲུག་ལ་ཆགས་ཏེ། །རྔུ་རྫ་སྒང་དང་ཚ་སྒང་སྨར་ཁམས་སྒང་། །སྤོ་བོར་སྒང་དང་རབ་སྒང་རྨ་རྫ་སྒང་། །རྔུལ་ཆུ་ཟླ་ཆུ་འབྲི་ཆུ་རྨ་ཆུའི་རྒྱུད། །ཚ་རོང་ཤར་རོང་ཉག་རོང་རྒྱལ་རོང་སོགས། །རོང་བཞི་ཤོད་བརྒྱད་ཁོག་དགུར་གྲགས་པ་ལ། །མི་རྒྱུད་དབྲ་འགྲུ་ལྡོང་གསུམ་སྒོ་དང་བཞི། །ནུ་བོ་དཔའ་ཟླ་གཉིས་དང་མི་ཚོ་དྲུག །སྟོད་སྨད་མུ་གསེར་འོམ་གསུམ་སྒ་དང་བཞི། །བཙན་པོ་སྟག་གཟིག་གཉིས་དང་མི་ཚོ་དྲུག །གཡོར་པོ་སུམ་པ་འ་ཞ་མེ་ཉག་བཞི། །ཆེན་པོ་ཧོར་སོག་གཉིས་དང་མི་ཚོ་དྲུག །དེ་ལྟར་མི་ཚོ་དྲུག་གསུམ་བཅོ་བརྒྱད་ལས། །ཆད་དེ་དེ་ལས་དེ་གྲོལ་མི་རྒྱུད་རིགས། །གླིང་དང་ཆ་གར་ཟིང་སོགས་བྷ་ཏ་ཧོར། །མེ་ཉག་ག་རུ་སྤུ་གུར་ཡུ་གུར་དང་། །འ་ཞ་གྲུ་གུ་ཆུང་དང་གཡོར་པོའི་ཡུལ། །འཇང་མོ་མིག་རྒུ་རྩ་མི་ཤིང་མི་སོགས། །དེ་རྗེས་སྒོམ་སྡེ་ཏྲེ་ཧོར་སྡེ་དགེ་གླིང་། །མགོ་ལོག་ཨ་མདོ་རྒྱལ་རོང་ལྷོ་མེ་ཉག །སྨར་ཁམས་ཉག་རོང་བྲག་གཡབ་གོ་འཇོ་དང་། །འབའ་ཏང་ལི་ཐང་ཚ་རོང་ལྷོ་ཤོད་ཁམས། །གྲངས་མང་ཡུལ་ལ་རྒྱལ་རྗེའང་སྣ་ཚོགས་བྱུང་། །སྨད་ཀྱི་མདོ་ཁམས་སྒང་དྲུག་ཞིང་ལྟར་ཞེས། །སྐབས་རེར་ཆོལ་ཁ་གསུམ་ཞེས་མདོ་སྟོད་སྨད། །གཉིས་ཕྱེས་བོད་ཀྱི་ཁོངས་སུ་བརྩིས་པའང་འདུག །ཕྱིས་ནི་ཕལ་ཆེ་རྒྱ་སོག་གིས་དབང་བསྒྱུར། །སྐད་ནི་བོད་ཀྱི་ཆ་རུ་ཕལ་ཆེར་གཏོགས། །ཡིག་སྐད་བོད་སྟངས་ཅུང་ལས་གཅིག་ཉིད་དེ། །ཕལ་སྐད་སྤྱི་ཁོག་གཅིག་ཀྱང་ཟེར་ལུགས་མང་། །ཡི་གེ་གོང་བཤད་རྫབ་གཤར་དཀར་ནག་དང་། །ཡིག་གཟུགས་གཟབ་ཆེན་གཟང་ཆུང་འབྲུ་རྗེབ་རིགས། །ཡིག་ངོ་གསལ་བྱེད་སུམ་ཅུ་དབྱངས་བཞི་སོགས། །བུ་ཡིག་བཅུ་བཅས་འཕྲུལ་ཡིག་བཞི་བཅུ་ནི། །སྔར་ནས་ཞང་བོད་ཁམས་གསུམ་རང་ཡིག་ཡིན། །ལ་ལས་གཞན་ལས་དཔེ་བླངས་གསར་བཟོས་སྐད། །བཤད་པ་ང་རྒྱལ་རང་ཆེ་འདོན་རེ་བས། །ཐལ་ཚིག་སྨྲས་པའི་རྗེས་འཇུག་རྨོངས་འཁྲུལ་མང་། །འདི་ལ་ཡང་དག་བདེན་པའི་ཁུངས་བཀྲལ་དོན། །ལེའུ་རྗེས་མར་བཀོད་ལས་བློ་མིག་སྒྲུབས། །དེ་ལྟར་མི་རིགས་སྤྱི་སྒོས་བཤད་ཟིན་ནས། གཉིས་པ་མིའམ་ཅི་ཡི་སྡེ་རིས་ནི། །ལྗོན་པ་སྐྱེས་དྲུག་དིང་བཙུག་མགོ་བརྙན་བཞི། །ལྗོན་པ་མེ་ཏོག་འབྲུ་ཟ་རྒྱ་མཚོ་འཐུང་། །སྐྱེས་དྲུག་དྲོད་ལས་དབར་སྐྱེས་དགུན་ན་འཆི། །ཏིང་ཙུག་མཚོན་ཐོགས་སྲིད་འཐབ་ཤ་ཁྲག་ཟ། །མགོ་བརྙན་དུད་འགྲོའི་མགོ་ཅན་རྩི་ཤིང་ཟ། །གླིང་ཕྲན་རྣམས་གནས་དེ་དག་སོར་བཤད་ན། །རྐོ་རིང་རྔ་མོང་མགོ་ཅན་ཤིང་ཏོག་ཟ། །རྐོ་འཐུང་སྒྱུ་མ་མཁན་དང་བགེགས་ཀྱི་ཚོགས། །གྱག་ཏི་མིག་གསུམ་ར་མགོ་རྩི་ཐོག་ཟ། །གྱོག་ཏི་སྦལ་དང་མི་རུ་བརྫུ་ཞིང་སྤྱོད། །མར་ཞི་གླང་པོའི་མགོ་ཅན་མཐུ་སྟོབས་ཆེ། །ཏིང་ཞི་ཁ་ལ་རག་ཤ་སྲིན་པོའི་ཚོགས། །ཁ་སློན་སྤྲེའུའི་མགོ་ཅན་གཡོ་འགུལ་ཆེ། །སྤྲེའུ་གྱུམ་བྱིས་པ་དབར་ལྡང་སྟོང་ན་འཆི། །དེ་དག་དེ་བཞིན་བསྐལ་པར་གནས་པའོ། །

གཉིས་པ་ངན་སོང་གསུམ་གྱི་གྲུབ་ཚུལ་ནི། །ཆགས་བསྐལ་སྨད་དུ་མི་རྣམས་འབུམ་པའི་སྐབས། །ཉོན་རྒྱས་ཡེ་སྨོན་རྒྱལ་པོས་སྐལ་བསྒོས་ཚེ། །གཅིག་ལ་གཅིག་གིས་བརྐུས་ཏེ་གཅིག་གིས་བདམ། །རྒྱལ་པོས་ཞལ་ལྕེ་ཁྲིམས་ཀྱིས་བཅད་པའི་སྐབས། །རྐུན་མ་སྐྱེངས་ནས་བརྫུན་བསྙོན་བཙུག་པ་ལ། །བདག་པོ་ཁྲོས་པས་མཚོན་བསྣུན་རྐུན་མ་བསད། །ཡེ་སྨོན་སྨོན་པས་ངན་དུ་སོང་ཞེས་སྨྲས། །བདམ་པོ་བྱོལ་སོང་རྐུན་མ་ཡི་དྭགས་གྱུར། །བདག་པོ་དམྱལ་བར་ལྷུང་བས་ངན་འགྲོ་གྲུབ། །ཅེས་བཤད་གཞན་ཡང་གྲུབ་ཚུལ་མི་འདྲ་ཡོད། །དེ་ལ་དང་པོ་བྱོལ་སོང་སྤྱི་ལ་རྒྱུ། །སྐྱེ་བ་ལུས་དང་སྡུག་བསྔལ་བཞིར་ངེས་ཏེ། །རྒྱུ་ནི་གཏི་མུག་ཅན་ཏེ་སྐྱེ་བ་བཞིར། །སྐྱེ་ཞིང་ལུས་ཆེ་རི་རབ་སུམ་དཀྲིས་ལྷག། ཆུང་བ་མིག་གིས་མཐོང་དཀའ་སྡུག་བསྔལ་ནི། །གཅིག་ཤ་གཅིག་ཟ་བཀོལ་སྤྱོད་ཚ་གྲང་བླུན། །གཉིས་པ་བྱེ་བྲག་རྣམ་པ་གསུམ་ཡོད་དེ། །གནས་ན་ལས་ཀྱིས་སྦྱོང་བའི་བྱོལ་སོང་ནི། །ཆུ་དཀྱིལ་ཡར་དང་རྒྱ་མཚོ་ཆེན་པོའི་ནང་། །ཆང་དར་སྦང་མ་བཞིན་དུ་ལྕིག་ལྕིག་གནས། །གཅིག་གིས་གཅིག་ཟ་གནོན་བཙིར་འཕིག་ཅིང་སྦྱོང་། །བར་ན་དུས་ཀྱིས་འཐོམ་པའི་བྱོལ་སོང་ནི། །གླིང་བར་མུན་དང་མུན་པ་ཆེན་པོའི་ནང་། །རྐང་མེད་སྦྲུལ་དང་རྐང་མང་སྡོམ་སྡིག་དང་། །རྐང་གཉིས་བ་དང་རྐང་བཞི་ཕྱུགས་ལ་སོགས། །རྐང་ལག་བརྐྱང་བསྐུམ་མི་མཐོང་འབྲོས་སའང་མེད། །གཅོད་སྦྱང་མེད་པར་ཤིན་ཏུ་འཐོམ་པའོ། །མཁའ་ལ་རྐྱེན་གྱིས་ཐར་བའི་བྱོལ་སོང་ནི། །རྩ་གསུམ་ལྷ་གནས་གླང་ཆེན་སྤྲེའུ་རྒྱལ་བ། །འདབ་ཆགས་གནམ་ལ་འཕུར་ཞིང་ཆགས་ལ་གཟན། །གཅན་གཟན་ཤ་ཁྲག་ལ་དད་གཞན་ལ་འཚེ། །རི་དྭགས་སྣང་གཡེང་རྩྭ་ཟ་གནོད་སྦྱིན་སྤྱོད། །གཡུང་དྭགས་མི་ལ་བརྟེན་ཅིང་བཀོལ་སྤྱོད་བྱེད། །འབུ་རིགས་དྲོད་གཤེར་ལས་སྐྱེ་གཏད་མེད་རྒྱུ། །འཕྱོ་ལྡིང་འགྲེང་དུད་གུག་སྦུབ་འགྲོ་བ་རྣམས། །དབྱང་མེད་སྲོག་གཅོད་ལ་སོགས་སྡུག་བསྔལ་མནར། །དེ་དག་ཚེ་ཚད་ཀླུ་བརྒྱད་བསྐལ་པར་མཉམ། །གཞན་ཡང་གནའ་ཕོ་ལོ་འབུམ་ངུར་བ་ཁྲི། །ཕོ་རོག་སྟོང་དང་ཉ་མོ་ལོ་བརྒྱ་དང་། །ལུག་པོ་ལོ་བཅུ་སྲིན་བྱ་གསུམ་ལ་སོགས། །ཕས་བསྐོས་ཟེར་ཡང་ངེས་མེད་བར་དུ་གཅོད། །ཕྲ་མོ་རྣམས་ནི་རིང་མཐའ་དབར་ཚེ་དང་། །ཐུང་བ་ཉི་ཚེ་ཐུང་མཐའ་ཡུད་ཙམ་མོ། །དེ་དག་མངོན་པ་མཛོད་ཀྱི་དགོངས་དོན་ཏེ། །ཡང་གཅིག་མདོ་སྡེ་དྲི་མེད་དགོངས་པ་ཡི། །ས་བླར་རྐྱེན་ཐར་དུད་འགྲོའི་གྲོལ་ལུགས་ནི། །གོང་བཤད་མི་དབང་ཤེད་ལས་སྐྱེས་ཀྱི་བུ། །སེམས་ཅན་རྒྱལ་པོ་འོད་ཆེན་ཞེས་པ་དང་། །ལྷ་མོ་གཙང་མཛེས་མ་གཉིས་འཚོས་པའི་བུ། །གཅེན་པོ་སྤྲེལ་དང་གཅུང་བ་བྱ་གཉིས་བྱུང་། །གཅེན་ལས་ཧ་ནུ་མ་འདའ་སྤྲེལ་གླིང་གྲོལ། །གཅུང་པོ་འདབ་ཆགས་རྒྱལ་པོ་མཁའ་ལྡིང་དང་། །ཡིད་སྤྲུལ་བྱ་མ་གུང་གཉིས་བཤོས་པ་ལ། །བུ་ནི་ཤ་ཟན་འདམ་ཟན་སྤུ་སྡུག་དང་། །སྐད་སྙན་བཞི་བྱུང་གཅེན་པོ་ཤ་ཟན་ལས། །ཟིལ་གནོན་ཁྱུང་དང་བཙུན་བརྗིད་ཀང་ཀ་རྒོད། །དཔའ་གཏུམ་ཁྲ་གླག་ནེ་ལེན་འོལ་བ་དང་། །བྱ་རོག་འུག་པ་གོ་བོ་སྲིན་བྱ་སོགས། །དེ་འོག་འདམ་ཟན་ཉིད་ལས་ངང་པ་དང་། །བཞད་དཀར་གསེར་བྱ་ཁྲུང་ཁྲུང་ངུར་པ་དང་། །སོ་བྱ་ཏིང་ལེན་ནེ་ཏས་ལ་སོགས་གྲོལ། །དེ་འོག་སྤུ་སྡུག་རྨ་བྱ་རྒྱ་བྱ་དང་། །མཁའ་ལྡིང་ནག་མོ་དུང་སྤྱན་གསེར་མིག་གཉིས། །ཁྱིམ་བྱ་དེ་ཕོ་ལྷ་བྱ་དཀར་མོ་སོགས། །ཆུང་བ་སྐད་སྙན་དག་ལས་ཁུ་བྱུག་དང་། །ནེ་ཙོ་གོང་མོ་མེ་ན་ཤང་ཤང་དང་། །ལྕོ་ག་འཇོལ་མོ་མཐིང་རིལ་བྱེའུ་རིགས་གྲོལ། །དེ་བཞིན་པུ་ཤུད་ཕ་ཝང་ཐེ་བ་དང་། །བྱ་ཝང་ཏིང་ཀྲས་ཟེར་ལྗང་ཁུག་རྟ་དང་། །ཕུག་རོན་སྐྱ་ག་སྐྱར་མོ་སྐྱུང་ཀ་དང་། །སྲག་མཆིལ་བ་མ་བྱེའུ་སོགས་བྱ་རིགས་མང་། །ཡང་གཅིག་གཅན་གཟན་རིགས་གྲོལ་གོང་བཤད་ཀྱི། །སྒྲ་གཅན་གྱི་བུ་ཞེ་སྡང་སྲིན་པོ་དང་། །སྟོབས་ལྡན་བུ་ནི་གླང་ཆེན་རྟ་མཆོག་ཕག །གསུམ་ལས་གཏི་མུག་ཕག་གཉིས་འཚོས་པ་ལས། །སེམས་ཅན་འཇིགས་རུང་གཅན་གཟན་ཞེས་པ་བྱུང་། །དེ་དང་དྲོད་སྐྱེས་བྱི་རྒོད་རྔམ་པ་གཉིས། །འཚོས་ལས་བུ་བཞི་རལ་ཅན་རི་མོ་ཅན། །སྤུ་རིས་ཅན་དང་གྲ་མ་ཅན་བཞི་བྱུང་། །གཅན་གཟན་རལ་པ་ཅན་ལ་བུ་གཉིས་ཏེ། །དཔའ་རྩལ་སེང་གེ་ཁྲོ་གཏུམ་ཁྲོ་བ་གཉིས། །རི་མོ་ཅན་ལས་ཤར་ཅན་སྟག་མོ་དང་། །ཐིག་ལེ་གཟིག་དང་ཝལ་སྤོལ་གུང་དང་གསུམ། །སྤུ་རིས་ཅན་ལས་སྤུ་རུ་ཅན་གྱི་གཡི། །གདུག་ཅན་གསའ་དང་ལ་ཚོམ་ཅན་གྱི་སྤྱང་། །མྱུར་མགྱོགས་འཕར་བཞི་གྲ་མ་ཅན་པ་ལས། །གྲོ་བ་ཝ་དང་རང་མཐོང་ཅན་གྱི་སྤྲེ། །ལུས་མཉེན་ཀྱུར་དང་གྲ་ཅན་སྲམ་བཞི་བྱུང་། །དེ་ལས་དགོས་ཀྱི་ནང་གསེས་སེང་གེ་ལ། །གསེར་སེང་དུང་སེང་འདམ་སེང་གངས་སེང་བཞི། །ཁྱི་ལ་གཟིག་ཚ་སྟག་ཚ་ལ་སོགས་དགུ། །སྟག་ལ་འཛོམ་དྲུག་ཅན་དང་བྱ་རོག་ཅན། །དེ་བཞིན་གཟིག་ལ་རིགས་བཞི་གུང་ལ་གསུམ། །གཡི་གསའ་སྤྱང་འཕར་བཞི་ལ་བཞི་བཞིར་གྲོལ། །ཝ་སྦྲེ་སོགས་ལའང་དེ་བཞིན་རིགས་མང་ངོ་། །གཞན་ཡང་ཁྱི་དང་ཕག་རྒོད་འཚོས་པའི་བུ། །གཏུམ་ཆེན་དོམ་ནག་འཕར་དང་བྱི་ལའི་བུ། །སྲེ་མོང་འོལ་ལྕམ་དོམ་དང་དྲེད་འཚོས་པར། །ངོ་ཁྲོ་གློ་དམར་བ་དང་གཅན་འདྲེས་པར། །བྱ་གཅན་སེ་བོ་དེ་བཞི་འཆོལ་མེད་གཅན། །སྲིན་པོ་རོ་ལང་མི་རྒོད་དྲེད་མོང་བཞི། །མི་མིན་གཅན་མིན་འདྲ་མེན་གཅན་བཞིའོ། །ཡང་གཅིག་སེམས་ཅན་རྒྱལ་པོ་སྟོབས་ལྡན་པས། །རི་དྭགས་གཡུང་དྭགས་སྡེ་གྲོལ་གླང་ཆེན་དང་། །ཁྱུང་གཉིས་འཚོས་པར་དུད་འགྲོ་སྡེ་གསུམ་བྱུང་། །ཐོར་ཚུགས་ཅན་དང་རྭ་ཅན་རྣ་མཆོག་ཅན། །གཙུག་ཅན་ཤ་ར་ན་དང་ཤ་ན་ར། །ཨེ་ན་ཡ་དང་ཨ་ཙུག་སྤུང་དང་བཞི། །ཤ་ན་གླང་ཆེན་འཚོས་བུ་བསེ་རུ་བཞིན། །ཀྲི་སྙ་ཤ་ར་ཁྲི་སྙན་ས་ལེ་སོགས། །ར་ཅོ་ཅན་ལས་ཁྱུང་རུ་མདུང་རུ་བ། །རུ་ལག་མང་དང་ཐུར་ཟུག་ལྡེམ་རུ་ལྔ། །དེ་ལས་ཁྱུང་རུ་བ་ལས་འབྲོང་གཡག་མཛོ། །གླང་སོགས་མདུང་རུར་ཁྲི་སྒྲ་རུ་རིང་དང་། །གཅོད་དགོ་སྐྱིན་དང་རུ་མང་ཤ་བའི་རིགས། །ཐུར་ཟུག་ལྡེམ་རུ་གཉན་གནའ་ར་ལུགས་སོགས། །རྣ་མཆོག་ཅན་ལ་ཡོས་བུ་རྦད་པོ་དང་། །གླ་བ་གསུམ་བྱུང་དེ་སོགས་སྤྱི་སྒོས་ཀྱི། །སེམས་ཅན་རི་གཡུང་དུད་འགྲོ་གྲངས་མེད་དོ། །

གཉིས་པ་ཡི་དྭགས་སྤྱི་ལ་གནས་དང་རྒྱུ། །སྐྱེ་བ་ལུས་དང་ལས་སྤྱོད་ལྔ་ཉིད་དེ། །གནས་ནི་སྤོས་ངད་ལྡན་པའི་རི་འོག་ནས། །དཔག་ཚད་ལྔ་བརྒྱར་སྒྲིབ་གསུམ་རིམ་ལྡོག་གནས། །འབྱུང་དཀྱིལ་གནས་བཞེད་ལྟར་ན་མེ་དཀྱིལ་ཡར། །ནང་སྒྲིབ་ཆུ་དཀྱིལ་སྨད་ལ་ཕྱི་སྒྲིབ་ཅན། །མེ་ཆུའི་བར་དུ་སྒྲིབ་པ་ཅན་གྱི་སྒྲིབ། །རྒྱུ་ནི་འདོད་ཆགས་ལས་ཀྱིས་སྐྱེ་བ་ནི། །ཕལ་ཆེར་བརྫུས་སྐྱེས་འགའ་ཞིག་མངལ་སྐྱེས་ཀྱང་། །ལུས་ནི་རྣམ་སྨིན་དབང་གིས་ཆེ་ཆུང་དང་། །བུ་ག་ཡངས་དོག་ཉིད་དང་དེ་བཞིན་ནོ། །ལས་སྤྱོད་ཟས་སྐོམ་འཚོལ་བ་ཁོ་ནས་ངལ། །གཉིས་པ་བྱེ་བྲག་གསུམ་སྟེ་གནས་ན་འདག། མཁའ་ལ་རྒྱ་དང་རྒྱུ་དྲག་འཁོར་བའོ། །དང་པོ་གསུམ་སྟེ་ཕྱི་ཡི་སྒྲིབ་པ་ཅན། །མཐོང་རྒྱུའི་ཟས་རྣམས་རྣག་ཁྲག་ངན་སྐྱུག་སོགས། །མི་གཙང་བར་མཐོང་ཟས་བཙལ་གཞན་གྱིས་འཕྲོག །གཞན་བསྲུང་དབར་ཟླ་ཚ་འགྱུར་དགུན་ཉི་འཁྱགས། །ལ་སོགས་རྒྱུ་ལྔས་སྒྲིབ་ཕྱིར་མཐོང་སྣང་ལྡོག །ནང་གི་སྒྲིབ་ཅན་ལྟོ་ཆེ་ཁ་མིད་ཆུང་། །ལུས་པོ་ཐལ་ཁ་ཤེད་ཆུང་རྐང་ལག་ཕྲ། །སྒྲིབ་པ་ཅན་གྱི་སྒྲིབ་ཅན་ཟས་སྐོམ་ཅུང་། །ཁར་སོང་དེ་ལས་མེ་འབར་ཁ་རུ་འབྱུང་། །གཉིས་པ་མཁའ་ལ་རྒྱུ་བ་སྡེ་བཅུ་སྟེ། །ལྷ་གླུ་དྲི་ཟ་གནོད་སྦྱིན་ཀླུ་དཔང་གཤིན། །ལས་གྱུར་དང་ནི་གྲུལ་བུམ་ནམ་མཁའ་ལྡིང་། །གཏུམ་བྱེད་སྐེམ་བྱེད་བཅུ་སྟེ་རྒྱུད་སྦྱོར་རྩུབ། །གཞན་ལ་སྡང་འཚེ་རང་ཉིད་སྡུག་ལྔས་གདུང་། །རྒྱུ་དྲུག་བརྒྱུད་པ་ཤིང་རྟའི་འཁོར་ལོ་བཞིན། །གཅིག་ནས་གཅིག་ཏུ་འཁོར་དང་ཟོ་ཆུ་ཡི། །རྒྱུད་མ་བཞིན་དུ་ཁད་ཀྱིས་རྒྱུ་བ་གཉིས། །དེ་རྣམས་ཚེ་ནི་ཕྱི་སྒྲིབ་བསྐལ་པ་གཅིག །ནང་སྒྲིབ་མིའི་ཟླ་ཞིག་མཐུན་ལོ་ལྔ་བརྒྱ། །གཉིས་སྒྲིབ་ཚངས་རྒྱུང་ཚེ་དང་མཉམ་པའོ། །

གསུམ་པ་དམྱལ་བ་མདོ་ལྟར་འབྱུང་དཀྱིལ་དུ། །ཆགས་ཚུལ་རླུང་དཀྱིལ་ནང་དུ་གྲང་དམྱལ་བརྒྱད། །མེ་དཀྱིལ་སྨད་དུ་ཚ་དམྱལ་བརྒྱད་བརྩེགས་གསུངས། །མཛོད་ལྟར་གནས་ནི་མ་དྲོས་གནས་འོག་ནས། །དཔག་ཚད་ཉིས་ཁྲིར་མནར་མེད་དེ་སྟེང་གཞན། །རྒྱུ་ནི་ཞེ་སྡང་ལས་གྱུར་བརྫུས་ཏེ་སྐྱེ། །ལུས་ནི་རྣམ་སྨིན་ཆེ་ཆུང་དབང་གིས་ཏེ། །ལས་སྤྱོད་སྡུག་བསྔལ་ཁོ་ནར་སྤྱོད་པའོ། །གཉིས་པ་བྱེ་བྲག་བའི་སྟེ་ཚ་དམྱལ་དང་། །གྲང་དམྱལ་གཉིས་ཚེ་གཉིས་འཁོར་བཞིར་ངེས་ཏེ། །དང་པོ་གོང་ལྟར་འོག་ནས་མནར་མེད་ཡན། །བརྩེགས་སྟེང་ཡར་སོས་ཕན་ཚུན་མཚོན་འདེབས་པས། །གསོད་ཅིང་ཡང་སོས་ཡང་ཤི་རེས་མོས་བྱེད། །དེ་འོག་ཐིག་ནག་ལུས་ལ་ཐིགབཏབས་ཏེ། །སོག་ལེ་འབར་བས་གཤོག་ཅིང་གཏུབ་པར་བྱེད། །དེ་འོག་བསྡུས་འཇོམས་ལྕགས་ཀྱི་ཐུན་ཁུང་དུ། །མགོ་མཇུག་བསྡུས་ནས་ཐོ་བས་འཇོམས་པ་དང་། །དེ་འོག་ངུ་འབོད་ལྕགས་ཀྱི་ཞུན་ཁང་ནང་། །བསྲེགས་པས་གཉེན་འབྲེལ་དྲན་ནས་ངུ་བཞིན་འབོད། །དེ་འོག་ངུ་འབོད་ཆེན་པོ་ལྕགས་ཁྱིམ་གཉིས། །བསྲེག་ཅིང་ངུ་འབོད་སྐད་གདངས་ཆེར་འབོད་དོ། །དེ་འོག་ཚ་བ་ལྕགས་ཀྱི་ཟངས་ཆེན་དུ། །སྤྱི་བོ་བཅུག་སྟེ་ཉུངས་འབྲུ་བཞིན་དུ་བཙོ། །དེ་འོག་རབ་ཏུ་ཚ་བ་ལྕགས་བསྲེགས་ཀྱི། །གསལ་ཤིང་རྩེ་གསུམ་ལ་བཀྱོན་ཁྲོ་ཆུར་འཚོད། །དེ་འོག་མནར་མེད་རྡོ་རྗེའི་དམྱལ་བ་ནི། །གཏར་ཁང་དགུ་རིམ་བཅུ་གཅིག་མེ་ཡིས་བསྲེག། དེ་དག་ཚེ་ནི་ཡང་སོས་ནས་བཟུང་དྲུག། འདོད་ལྷའི་ཚེ་ཚད་ཉིན་ཞག་མཉམ་པར་རིམ། །རང་ལོ་དེ་བཞིན་གྲངས་སྡོད་རབ་ཏུ་ཚ། །བར་བསྐལ་ཕྱེད་དང་མནར་མེད་བར་བསྐལ་གཅིག །ལུགས་གཅིག་རྟ་བརྒྱས་འཁོར་བའི་དོང་ཉིད་ལ། །ལོ་རེ་རྡེའུ་རེ་བསྐྱུར་བས་ཁེངས་ལ་བཞེད། །ཚ་དམྱལ་དེ་བརྒྱད་རེ་རེའི་ཕྱོགས་བཞི་པོར། །མེ་མ་མུར་གྱི་འོབ་དང་རོ་མྱག་འདམ། །རལ་གྲིའི་ནགས་ཚལ་ཆུ་བོ་རབ་མེད་བཞིས། །བསྐོར་བ་ཉེ་འཁོར་ལྷག་པ་བཅུ་དྲུག་ཅེས། །རལ་གྲིའི་ཚལ་ཁོང་སྤུ་གྲིའི་སོ་ལམ་དང་། །ཤལ་མ་ལི་ཡི་རི་ཡང་གཏོགས་པར་ཡོད། །གཉིས་པ་དེ་སྟེང་གྲང་བའི་དམྱལ་བ་བརྒྱད། །གངས་རི་ཆབ་རོམ་བུ་ཡུག་སྦྲེངས་པའི་ནང་། །གྲང་འཁྱགས་རླུང་གིས་བཏབ་པའི་ཆུ་བུར་ཅན། །དེ་འོག་ཆུ་བུར་བརྡོལ་དང་དེཡི་འོག །ཨ་ཆུ་ཟེར་དང་དེ་འོག་ཀྱེ་ཧུད་འདོན། །དེ་འོག་སོ་འཐམ་དེ་འོག་ལུས་ཁ་བཞིར། །ཨུད་པལ་ལྟར་གས་དེ་འོག་པད་མ་ལྟར། །ཚལ་བརྒྱད་གས་དང་དེ་འོག་པད་མ་ཆེ། །ལྟར་དུ་ཚལ་པ་བཅུ་དྲུག་སོ་གཉིས་གས། །གཅིག་ཏུ་ན་ཡང་ཚ་དམྱལ་བརྒྱད་ཐད་བྱང་། །ཕན་ཚུན་འགྲན་པ་བཞིན་དུ་བརྩེགས་གནས་གསུངས། །ཏིལ་སྦྱང་གང་ནས་ལོ་རེར་ཏིལ་རེ་ཕྱུང་། ཟད་གྱུར་ཆུ་བུར་ཅན་ཚེ་གཞན་དག་ནི། །དེ་ཉིད་ཉི་ཤུ་ཉི་ཤུར་འགྱུར་བ་ཡིན། །གསུམ་པ་གཉིས་ཚེ་རི་འོག་བྲག་སྲུབ་དང་། །རྡོ་ཁུང་འཁྱགས་རོམ་སོགས་གནས་ལ་ལ་ནི། །རོ་སྟོད་མེས་བསྲེག་རོ་སྨད་གངས་ལུང་འཁྱགས། །བཞི་པ་གཉིས་འཁོར་ཚ་གྲང་རེས་མོར་སྦྱོང་། །ཡང་ན་རེ་འགའ་བདེ་སྡུག་རེས་མོར་མྱོང་། །དེ་ལྟར་མདོ་མཛོད་དགོངས་དོན་མ་འཆུག་པར། །བཞེད་པའི་ལེགས་བཤད་རྣམས་ཀྱི་དོན་བཏུས་ཡིན། །གཞན་དུ་ཁ་ཅིག་རིགས་དྲུག་ཞིང་དང་བཅུད། །གཟུགས་ནས་རྒ་ཤི་བར་གྱི་འཇིག་རྟེན་ཀུན། །མེས་པོས་སྤྲུལ་བས་སྤྲུལ་བྱེད་རང་བྱུང་ཞེས། །འགྲོ་བའི་བདེ་སྡུག་ལས་ཀྱིས་མ་ཡིན་པར། །ལྷ་ཆེན་མཉེས་མིན་གྱིས་བྱེད་འདིར་སྣང་གི། །སྐྱིད་སྡུག་བ་བའང་དེ་བཞིན་ལྷས་གནང་ཞིང་། །ཕྱི་མར་དེ་མཉེས་ཐར་པ་བདེ་བར་བཞེད། །ལ་ལས་འགྲོ་བ་སྔོན་ལས་འཕྲོས་མིན་ཏེ། །སར་སྐྱེས་རྩི་ཤིང་དག་ལྟར་རིམ་སྲིད་ཟེར། །ཕལ་ཆེར་སེམས་ཅན་སྔོ་ཚོད་འདྲ་གཅིག་སྟེ། །སྔོ་ཡང་སེམས་ལྡན་གཞན་དག་ཟའོ་སྐད། །སེམས་ནི་གཅིག་ལས་གཉིས་སྐྱེ་ལུས་ལྟར་དང་། །དངོས་པོའི་ནུས་བསྡོམ་ལྟར་དུ་སེམས་ཕྲ་མོ། །མང་བསྡུས་སེམས་ཅན་ཆེན་པོ་འབྱུང་ཞེས་འདོད། །འགའ་རེས་རྟེན་འབྲེལ་མིན་ཞེས་རགས་རིགས་ནས། །ཞིབ་པ་སྣ་རེ་མི་མཐུན་བ་ཡན་གྱི། །བཞེད་སྲོལ་མང་ཞིང་མ་ཟད་ལ་ལ་ཡིས། །མེ་དང་དུད་འགྲོར་ཟད་དེ་གཞན་འགའ་མེད། །དེ་དག་ཤི་ན་སྐྱེ་བའང་རང་རང་ལྟར། །ཡང་ན་ལྗོན་ཤིང་སྐམ་བཞིན་ཡང་སྲིད་མེད། །དེ་དང་དེ་གཞན་སྨྲ་བ་མང་མོད་ཀྱང་། །གཤེན་རབ་རྗེས་འཇུག་དེ་རྗེས་འཚོམ་མི་འཚལ། །སྐྱོན་སྤངས་ཡོན་ཏན་མངོན་རྫོགས་སངས་རྒྱས་བཀའ། །ལུང་དང་རིགས་པས་གྲུབ་ལ་ཡིད་གཞོལ་མཛོད། །ཞེས་སངས་རྒྱས་གཡུང་དྲུང་བོན་གྱི་བསྟན་པའི་བྱུང་བ་བརྗོད་པའི་ལེགས་བཤད་སྐལ་པ་བཟང་པོའི་མགྲིན་རྒྱན་ལས། །སྲིད་པ་ནང་བཅུད་སེམས་ཅན་གྱི་གྲུབ་ཚུལ་མཛོད་དང་མདོ་ཡི་དགོངས་པ་བཏུས་པར་སྔ་རབས་ལོ་རྒྱུས་གཞན་དག་གིས་ཁ་བསྐང་ནས་བཤད་པའི་སྐབས་ཏེ་ལེའུ་གཉིས་པའོ། །

ལེའུ་གསུམ་པ།

ལེའུ་གསུམ་པ། བསྐལ་པ་གནས་དུས་ཚེ་གྲངས་རང་བཞིན་སོགས་ཀྱི་དབྱེ་བཤད་འབྱུང་ཚུལ།

སྔ་ཕྱི་དུས་སོགས་བསྐལ་པའི་བྱེ་བྲག་ནི། །ཕྱི་ནང་སྣོད་བཅུད་ཆགས་ཤིང་གྲུབ་པ་ཡི། །དངོས་པོ་སོ་སོར་བསྐལ་པའི་བྱེ་བྲག་ལ། །གནས་དང་དུས་དང་ཚེ་དང་རང་བཞིན་དང་། །གྲངས་ཀྱི་བསྐལ་པ་བཅས་ཏེ་ལྔའམ་དགུར། །བཤད་ལ་ཐོག་མར་གནས་ཀྱི་བསྐལ་པ་ལ། །ཆེ་འབྲིང་ཆུང་དང་གསུམ་སྟེ་དང་པོ་ནི། །མཐོ་སྟེ་ཡེ་སྲིད་ལྷ་ཡི་རྒྱལ་པོ་དང་། །དམའ་སྟེ་དམྱལ་བའི་རྒྱལ་པོ་སོག་ལེ་ཅན། །འཕྲད་པའི་སྐབས་མེད་གནས་བསྐལ་དང་པོའོ། །བར་མ་སྟོང་གསུམ་འཇིག་རྟེན་སོ་སོའི་བར། །རྒྱ་མཚོ་ཆེ་དང་མུན་པའི་གཡུང་དྲུང་གིས། །བསྐལ་བས་སེམས་ཅན་ཕན་ཚུན་མི་འཕྲད་པའོ། །ཐ་མ་གླིང་བའི་རྒྱ་མཚོས་སོ་སོར་བཅད། །མི་རྣམས་འཕྲད་པའི་སྐབས་མེད་སོགས་ལ་བའོ། །དུས་ཀྱི་བསྐལ་པ་མེ་ཆུ་རླུང་གསུམ་དང་། །ནད་མུག་མཚོན་བསྐལ་བཅས་པ་འོག་ཏུ་གསལ། ། དེ་བཞིན་ཚེ་ཡི་བསྐལ་པའང་འབུམ་པ་ནས། །བཅུ་པའི་བར་དུ་འབྱུང་ལུགས་རྗེས་བཤད་བའིན། །རང་བཞིན་གྱིས་ནི་བསྐལ་པ་འཇིག་རྟེན་གྱི། །ལྷ་སྲིན་སྡེ་བརྒྱད་མི་སོགས་སེམས་ཅན་རྣམས། །ཕྱོགས་གཅིག་གནས་ཀྱང་གཅིག་གིས་གཅིག་མི་མཐོང་། །དེ་སོགས་རང་གི་རང་བཞིན་གྱིས་བསྐལ་མང་། །གྲངས་ཀྱི་བསྐལ་པ་སྤྱིར་དུ་རྣམ་པ་གསུམ། །ཉི་ཁྲི་གྲངས་སུ་བགྲངས་པའི་བསྐལ་པ་དང་། །སྤྱོད་པ་མཐུན་ལ་བབས་པའི་བསྐལ་པ་དང་། །གྲངས་བཟུང་དྲུག་ཅུ་སྐོར་གྱི་བསྐལ་པ་བཅས། །བཤད་ཕྱོགས་ཐ་དག་མདོ་དོན་གཅིག་འདུས་པའི། །སྔ་རྗེས་གྲངས་ཀྱི་བསྐལ་པའི་བྱེ་བྲག་དང་། །འབྲེལ་བའི་སྟོན་པ་སངས་རྒྱས་རིམ་བྱོན་ཚུལ། །དང་པོར་གྲངས་སུ་མི་བཟུང་བཟུང་བ་ཡི། །བསྐལ་པ་གཉིས་ཡོད་དང་པོ་སྲིད་པ་ཉིད། །ཐོག་མཐའ་སྟོང་ཕྱིར་བསྐལ་པའང་དེ་བཞིན་ཏེ། །བརྗོད་བྲལ་གྲངས་སུ་མི་བཟུང་བསྐལ་པ་ཞེས། །དེ་ལས་གཉིས་པ་གྲངས་སུ་བཟུང་བ་ལ། །སངས་རྒྱས་མི་སྣང་སྣང་བས་ཆ་ཕྱེ་བའི། །མུན་དང་སྒྲོན་མའི་བསྐལ་པ་གཉིས་སུ་དབྱེ། །དེ་ཡང་མུན་པ་མང་ལ་སྣང་བ་ཉུང་། །སྨག་རུམ་ཆེ་ལ་སྐད་ཅིག་གློག་འགྱུ་བཞིན། །དེ་དག་རེས་མོར་བརྩིས་པའི་བསྐལ་པ་ལ། །ཆེ་འབྲིང་ཆུང་བ་གསུམ་གསུམ་ཕྱེ་བས་དགུ། །དེ་ཡི་བསྐལ་པ་ཆེན་པོ་(ཆེན་པོའི་ཆེན་པོ་)གཅིག་ལ་ནི། །ཡ་ཐོག་རིང་ནས་མ་ཐོག་རིང་མོ་ཡན། །བར་གྱི་ཁུག་ཆེན་བརྒྱད་ཅུ་ཐམ་པ་ལ། །སྣང་སྟོང་བསྐལ་པ་བརྒྱ་དང་དྲུག་ཅུ་འབྱུང་། །མུན་བསྐལ་བསྡོམས་རྩིས་བས་པའི་དབང་དུ་ཡིན། །རེ་རེར་བགྲང་ན་འབུམ་ཕྲག་དུ་མ་སྟེ། །དེ་ཚེ་སྟོན་པ་འབུམ་ཕྲག་གྲངས་འདས་འབྱོན། །དེ་ཡི་ཀློང་ནས་ཆེ་(ཆེན་པོའི་འབྲིང་པོ་)འབྲིང་བསྐལ་པ་ནི། །འབྲིང་གི་ཡ་ཐོག་རིང་ནས་མ་ཐོག་ཡན། །བར་གྱི་ཁུག་ཆེན་བཞི་བཅུ་ཐམ་པ་ལ། །བསྡོམ་བརྩིས་མུན་སྣང་བསྐལ་པ་བརྒྱད་ཅུ་འབྱུང་། །དེ་ལ་སངས་རྒྱས་ཁྲི་ཕྲག་གྲངས་སུ་འབྱོན། །དེ་ཡི་ཀློང་ནས་བསྐལ་པ་ཆེ་བའི་ཆུང་། །ཡ་ཐོག་ནས་བཟུང་མ་ཐོག་རིང་མོ་ཡན། །བར་གྱི་ཁུག་ཆེན་བཅོ་བརྒྱད་དག་ལ་ཡང་། །ཆགས་འཇིག་བསྐལ་པ་བརྒྱ་བརྒྱར་འབྱུང་ཞེས་བརྗོད། །དེ་ཚེ་སྟོན་པ་སྟོང་ཕྲག་གྲངས་སུ་འབྱུང་། །དེ་ཡི་ཀློང་ནས་འབྲིང་པོའི་ཆེ་འབྲིང་ཆུང་། །བསྐལ་པ་ཆགས་གནས་འཇིག་སྟོང་བཞིའི་ཁོངས་ནས། །གནས་བསྐལ་ཡ་ཐོག་རིང་ནས་མ་ཐོག་རིང་། །བར་གྱི་ཁུག་པ་བཅོ་བརྒྱད་ལྡན་པ་ལ། །བར་བསྐལ་ཆུང་ངུ་ཉི་ཤུ་འབྱུང་བའི་ཚེ། །སངས་རྒྱས་སྟོང་དང་རྩ་གཉིས་རེ་འབྱུང་ངོ་། །དེ་ཀློང་ཆུང་བའི་བསྐལ་པ་ཆེ་འབྲིང་ཆུང་། །མིང་དང་བརྩི་ཚུལ་འོག་ནས་རིམ་པར་གསལ། །ད་ལྟའི་དུས་འདིར་བསྐལ་པ་ཆེན་པོའི་ཀློང་། །འབྲིང་བོ་ཚེ་ཚད་དུས་ཀྱི་བསྐལ་པའམ། །མུན་དང་སྣང་གི་བསྐལ་པའི་ཁོངས་སུ་གཏོགས། །དེ་ཡང་འདས་པ་ཀུན་གྱི་སྔོན་རོལ་ན། །བསྐལ་ཆེན་ཐོག་མར་ཡ་ཐོག་རིང་མོ་ལ། །སྒྲོན་བསྐལ་མུ་ཕྱོད་ཁ་ཡེ་མུ་སངས་ལ། །ལྷ་ནི་ཀུན་བཟང་ནམ་མཁའི་གཟི་མདངས་ཅན། །སྲིད་པ་མུ་སངས་ཀློང་གདལ་ཞེས་པ་དང་། །གཤེན་རབ་མུ་ལ་ཁྱབ་གདལ་(ཆེན་པོའི་ཆུང་བ་)གསུམ་གྱི་བསྟན། །སྟོན་པ་དགུ་ཁྲི་དགུ་སྟོང་འགྲོ་དོན་མཛད། །དེ་འོག་མུན་པའི་བསྐལ་པ་དགུ་སྟོང་བྱུང་། །དེ་ནས་སྒྲོན་བསྐལ་ཁ་ཡེ་གུང་སངས་ལ། །ལྷ་ནི་ཀུན་བཟང་འོད་དཀར་དཔག་མེད་དང་། །སྲིད་པ་ཚེ་དཔག་མེད་དང་གཤེན་རབ་ནི། །མུ་ལ་གཙུག་ཕུད་གསུམ་གྱི་བསྟན་པ་ལ། །སྟོན་པ་བརྒྱད་ཁྲི་བརྒྱད་སྟོང་འགྲོ་དོན་མཛད། །དེ་འོག་མུན་པའི་བསྐལ་པ་བརྒྱད་སྟོང་འབྱུང་། །དེ་ནས་སྒྲོན་བསྐལ་ཁ་ཡེ་ཕྱོད་སངས་ལ། །ལྷ་ནི་ཀུན་བཟང་ཡོན་ཏན་རྨད་འབྱུང་དང་། །སྲིད་པ་ཡོན་ཏན་ལྷུན་རྫོགས་གཤེན་རབ་ནི། །ཡོན་ཏན་དཔག་མེད་གསུམ་གྱི་བསྟན་པ་བྱུང་། །སྟོན་པ་བདུན་ཁྲི་བདུན་སྟོང་འགྲོ་དོན་མཛད། །དེ་འོག་མུན་པའི་བསྐལ་པ་བདུན་སྟོང་བྱུང་། །དེ་ནས་སྒྲོན་བསྐལ་ཁ་ཡེ་ཕྱ་སངས་ལ། །ལྷ་ནི་ཀུན་བཟང་ཀུན་སྣང་ཡོངས་ཁྱབ་དང་། །སྲིད་པ་རྫུ་འཕྲུལ་ཀུན་སྣང་ཤེས་རབ་ནི། །ཀུན་སྣུང་དབང་ལྡན་གསུམ་གྱི་བསྟན་པ་ལ། །སྟོན་པ་དྲུག་ཁྲི་དྲུག་སྟོང་འགྲོ་དོན་མཛད། །དེ་འོག་མུན་པའི་བསྐལ་པ་དྲུག་སྟོང་བྱུང་། །དེ་ནས་སྒྲོན་བསྐལ་ཁ་ཡེ་ཁ་སངས་ལ། །ལྷ་ནི་ཀུན་བཟང་འཕྲིན་ལས་མཐའ་ཡས་དང་། །སྲིད་པ་མུ་མེད་མཐའ་རྒྱས་གཤེན་རབ་ནི། །མུ་ལ་ཡོངས་ཁྱབ་གསུམ་གྱི་བསྟན་པ་དར། །སྟོན་པ་ལྔ་ཁྲི་ལྔ་སྟོང་འགྲོ་དོན་མཛད། །དེ་འོག་མུན་པའི་བསྐལ་པ་ལྔ་སྟོང་བྱུང་། །དེ་འོག་སྒྲོན་བསྐལ་མུ་ཡེ་མུ་སངས་ལ། །ལྷ་ནི་ཀུན་བཟང་ཀུན་སྣང་མེ་འོད་དང་། །སྲིད་པ་ཡེ་ལྷ་སངས་པོ་གཤེན་རབ་ནི། །འཁོར་བ་ཀུན་སྒྲོལ་གསུམ་གྱི་བསྟན་པ་ཤར། །སྟོན་པ་བཞི་ཁྲི་བཞི་སྟོང་འགྲོ་དོན་མཛད། །དེ་འོག་མུན་པའི་བསྐལ་པ་བཞི་སྟོང་བྱུང་། །དེ་ནས་སྒྲོན་བསྐལ་མུ་ཡེ་གུང་སངས་ལ། །ལྷ་ནི་ལྷ་ཆེན་ཀུན་བཟང་སྣང་བ་དང། །སྲིད་པ་ཀུན་སྣང་ཀློང་གདལ་གཤེན་རབ་ནི། །སྣང་བ་འོད་ལྡན་གསུམ་གྱི་བསྟན་པ་ལ། །སྟོན་པ་སུམ་ཁྲི་སུམ་སྟོང་འགྲོ་དོན་མཛད། །དེ་འོག་མུན་པའི་བསྐལ་པ་སུམ་སྟོང་བྱུང་། །དེ་ནས་སྒྲོན་བསྐལ་མུ་ཡེ་ཐེན་སངས་ལ། །ལྷ་ནི་ཀུན་བཟང་མགོན་ལྷ་དཀར་པོ་དང་། །སྲིད་པ་མི་མགོན་སངས་པོ་གཤེན་རབ་ནི། །ཁྲི་རྒྱལ་ཁུག་པ་གསུམ་གྱི་བསྟན་པ་ཤར། །སྟོན་པ་ཉི་ཁྲི་ཉིས་སྟོང་འགྲོ་དོན་མཛད། །དེ་འོག་མུན་པའི་བསྐལ་པ་ཉིས་སྟོང་བྱུང་། །དེ་ནས་སྒྲོན་བསྐལ་མུ་ཡེ་ཕྱོད་སངས་ལ། །ལྷ་ནི་ཀུན་བཟང་མཁའ་འགྱིང་དཀར་པོ་དང་། །སྲིད་པ་ཀུན་སྣང་དྭགས་པ་གཤེན་རབ་ནི། །དཔལ་གྱི་འོད་སྐྱོང་གསུམ་གྱི་བསྟན་པ་དར། །སྟོན་པ་ཆིག་ཁྲི་ཆིག་སྟོང་འགྲོ་དོན་མཛད། །དེ་འོག་མུན་པའི་བསྐལ་པ་ཆིག་སྟོང་བྱུང་། །དེ་ནས་སྒྲོན་བསྐལ་མུ་ཡེ་ཕྱ་སངས་ལ། །ལྷ་ནི་ཀུན་བཟང་དབང་ལྷ་འོད་དཀར་དང་། །སྲིད་པ་དབང་ལྷ་སངས་པོ་གཤེན་རབ་ནི། །དབྱང་གཤེན་རྒྱལ་བ་གསུམ་གྱི་བསྟན་པ་དར། །སྟོན་པ་ཁྲི་དང་དྲུག་སྟོང་འགྲོ་དོན་མཛད། །དེ་འོག་མུན་པའི་བསྐལ་པ་བརྒྱད་བརྒྱ་བྱུང་། །དེ་ནས་སྒྲོན་བསྐལ་ཁུག་ཆེན་དོན་བཟང་ལ། །ལྷ་ནི་ཀུན་བཟང་རྒྱལ་བ་རྒྱ་མཚོ་དང་། །སྲིད་པ་ཡེ་སངས་ཁྲི་འོད་གཤེན་རབ་ནི། །ཁྱབ་གདལ་ཀློང་ཡངས་གསུམ་གྱི་བསྟན་པ་ཤར། །སྟོན་པ་ཁྲི་དང་བདུན་སྟོང་འགྲོ་ངོན་མཛད། །དེ་འོག་མུན་པའི་བསྐལ་པ་བཞི་བཅུ་འབྱུང་། །དེ་ནས་བསྙེན་པ་ཆེན་པོ་ཞེས་བྱ་བའི། །སྒྲོན་བསྐལ་དེ་ལ་སྟོན་པ་ཁྲི་ཕྲག་འབྱོན། །དེ་འོག་མུན་པའི་བསྐལ་པ་བརྒྱད་ཅུ་འབྱུང་། །དེ་འོག་སྐར་མ་ལྟ་བུ་ཞེས་བྱ་བའི། །སྒྲོན་བསྐལ་དེ་ལ་སྟོན་པ་ཆིག་ཁྲི་འབྱོན། །དེ་འོག་མུན་པའི་བསྐལ་པ་སུམ་བརྒྱ་འབྱུང་། །དེ་ནས་ཡོན་ཏན་བཀོད་པ་ཞེས་བྱ་བའི། །སྒྲོན་བསྐལ་དེ་ལ་སངས་རྒྱས་ཁྲི་གཅིག་དང་། །བཞི་སྟོང་འབྱོན་ཞིང་འགྲོ་བ་འདུལ་བར་བྱེད། །དེ་འོག་དེ་བཞིན་རིམ་པར་མུན་སྣང་གི། །བསྐལ་པ་ལྔ་བཅུ་རྩ་གསུམ་རིམ་གྱིས་འབྱུང་། །དེ་མཐར་བསྐལ་པ་ཆེན་པོའི་འབྲིང་གཅིག་རྫོགས། །དེ་བཞིན་བལྡབ་པ་ཆེན་པོའི་ཆེན་པོ་སྟེ། །གྲངས་སུ་བཟུང་བའི་བསྐལ་པ་ཞེས་བའོ། །གོང་གི་འབྲིང་བསྐལ་མུན་སྒྲོན་བརྒྱད་ཅུ་ལས། །འདི་ཡན་མུན་སྣང་བསྐལ་པ་ཉི་ཤུ་འདས། །ད་ལྟར་ངོ་ཐོག་ཉེར་གཅིག་འདི་ཡི་མིང་། །སྒྲོན་བསྐལ་ཁྱད་འཕགས་(ཆེན་པོའི་ཆུང་བ་)ཁུག་ཆེན་དོན་བཟང་ཞེས། །སངས་རྒྱས་ཁྲི་དང་བདུན་སྟོང་འབྱོན་པ་སྟེ། །དེ་ཡི་ཚུལ་ནི་འདས་པ་ཀུན་གྱི་སྔོན། །དབྱིངས་ཀྱི་ཡུམ་ཆེན་ཤེས་རབ་ཕར་ཕྱིན་ཀློང་། །ལྷ་གཤེན་སྲིད་པ་གསུམ་གྱི་ཐུགས་རྗེ་ཤར། །འགྲོ་བ་སེམས་ཅན་ཇི་ལྟར་དོན་མཛད་ན། །ཐོག་མར་དཔག་མེད་ཡོངས་ཁྱབ་བསྐལ་པ་(འབྲིང་པོའི་ཆེ་བ་)ལ། །སྟོན་པ་ཁྱབ་གདལ་ནོར་བུ་བཟང་པོ་སོགས། །དཔག་མེད་སངས་རྒྱས་སྟོང་གིས་འགྲོ་དོན་མཛད། །དེ་འོག་ཚད་མེད་རྣམ་སྣང་བསྐལ་པ་ལ། །སྟོན་པ་ཀུན་འདྲེན་འབུམ་ཁྲི་གློག་འོད་བྱོན། །འགྲོ་འདུལ་སངས་རྒྱས་སྟོང་གིས་འགྲོ་དོན་མཛད། །དེ་འོག་གཞལ་མེད་འོད་སྣང་བསྐལ་པ་ལ། །སྟོན་པ་མུན་སེལ་སྒྲོན་མའི་འོད་ཟུར་བྱོན། །ཏིང་འཛིན་རྒྱལ་པོའི་སངས་རྒྱས་སྟོང་གིས་འདུལ། །དེ་འོག་ཐོགས་མེད་མི་གནས་བསྐལ་པ་ལ། །སྟོན་པ་འགྱུར་མེད་གཡུང་རྒྱལ་གཙུག་ཕུད་བྱོན། །མཐའ་ཡས་རྒྱལ་པོའི་སངས་རྒྱས་སྟོང་གིས་འདུལ། །དེ་འོག་གྲངས་མེད་ལེགས་བཀྲམ་བསྐལ་པ་ལ། །སྟོན་པ་དྲི་མེད་ཨུ་འབར་བྱང་ཆུབ་རྒྱལ། །དྲི་མེད་སངས་རྒྱས་སྟོང་གིས་འགྲོ་དོན་མཛད། །དེ་འོག་མུ་མེད་སྨོན་པའི་བསྐལ་པ་ལ། །སྟོན་པ་ཐུགས་རྗེ་ཀུན་སྙོམས་སྟོབས་མཆོག་སོགས། །དབྱང་ལྡན་སངས་རྒྱས་སྟོང་གིས་འགྲོ་དོན་མཛད། །དེ་འོག་མུ་རྒྱུང་མཐའ་ཡས་བསྐལ་པ་འདིར། །སྟོན་པ་རང་བྱུང་ཐུགས་རྗེ་ཆེན་པོ་སོགས། །སྐལ་བཟང་སངས་རྒྱས་སྟོང་གིས་འགྲོ་དོན་མཛད། །མ་འོངས་མུ་མཐའ་ཡོངས་ཁྱབ་བསྐལ་པ་ལ། །སྟོན་པ་གཟི་བརྗིད་དཔལ་འབར་རྒྱལ་པོ་འབྱོན། །འོད་འཕྲོ་སངས་རྒྱས་སྟོང་གིས་འགྲོ་དོན་མཛད། །དེ་འོག་མཉམ་ལྡན་འགོག་པའི་བསྐལ་པ་ལ། །སྟོན་པ་བཟོད་ཐོབ་མཉམ་པའི་རྒྱལ་པོ་འབྱོན། །གཉིས་མེད་མཉམ་པའི་སངས་རྒྱས་སྟོང་གིས་འདུལ། །དེ་འོག་དགའ་བ་འཕེལ་བྱེད་བསྐལ་པ་ལ། །སྟོན་པ་ཤེས་རབ་ཟབ་མོ་དབང་སྒྱུར་འབྱོན། །བཀོད་པ་ཟབ་མོའི་ས་རྒྱས་སྟོང་གིས་འདུལ། །དེ་འོག་དགའ་ལྡན་བམས་པའི་བསྐལ་པ་ལ། །སྟོན་པ་ཚད་མེད་བམས་ཆེན་འཁོར་ལོ་འབྱོན། །དགའ་ལྡན་བམས་པའི་སངས་རྒྱས་སྟོང་གིས་འདྲེན། །དེ་འོག་རྫོགས་ལྡན་འོད་ཀྱི་བསྐལ་པ་ལ། །སྟོན་པ་ཐོགས་མེད་ཐུགས་རྗེ་ཐབས་ཆེན་རྒྱལ། །ཐོགས་མེད་སངས་རྒྱས་སྟོང་གིས་འགྲོ་བ་འདུལ། །དེ་འོག་རྩོད་ལྡན་དྲག་ཤུགས་བསྐལ་པ་ལ། །སྟོན་པ་བཻཌཱུརྱ་ཉོན་མོངས་དུག་འཇོམས་སོགས། །མཐུ་དབང་ལྡན་པའི་སངས་རྒྱས་སྟོང་གིས་འདུལ། །དེ་འོག་ཡེ་ཤེས་སྒྲོན་མའི་བསྐལ་པ་ལ། །སྟོན་པ་མུན་སེལ་ཀུན་རིག་སྒྲོན་མ་འབྱོན། །མངོན་པར་དགའ་བའི་སངས་རྒྱས་སྟོང་གིས་འདུལ། །དེ་འོག་ཕན་བདེ་དྲག་ཤུགས་བསྐལ་པ་ལ། །སྟོན་པ་བཀྲ་ཤིས་འབྱུང་གནས་དཔལ་གྱིས་རྒྱལ། །བདེ་ལྡན་བཀོད་པའི་སངས་རྒྱས་སྟོང་གིས་འདུལ། །དེ་འོག་མུ་ལེ་ཚོད་ལྡན་བསྐལ་པ་ལ། །སྟོན་པ་འཆི་མེད་བམས་ལྡན་རྣམ་རྒྱལ་སོགས། །ཨུ་དུམ་ཝར་རའི་སངས་རྒྱས་སྟོང་གིས་འདུལ། །དེ་འོག་མུ་མེད་མཐར་རྫོགས་བསྐལ་པ་ལ། །སྟོན་པ་འཁོར་བ་དོང་སྤྲུགས་མཐར་རྫོགས་སོགས། །མཐར་རྫོགས་སངས་རྒྱས་སྟོང་གིས་འགྲོ་དོན་མཛད། །དེ་ལྟར་བསྐལ་བ་བཅུ་བདུན་དག་གི་ནང་། །སྔར་འདས་དྲུག་དང་ད་ལྟ་མུ་རྒྱུང་གི། །བསྐལ་པ་བཟང་པོ་འདི་ཉིད་འགྲོ་འདུལ་གྱི། །སངས་རྒྱས་སྟོང་དང་རྩ་གཉིས་འབྱོན་པའི་ཚུལ། །མུ་རྒྱུང་བསྐལ་པ་དང་པོ་ཆགས་པའི་དུས། །རྒྱ་མཚོ་ཆེན་པོ་ཀླུ་རྒྱལ་གནས་པའི་སྟེང་། །གསེར་གྱི་པད་མ་གཡུང་དྲུང་འདབ་སྟོང་བཀྲ། །བརྡོལ་ལ་གནས་གཙང་ལྷ་ཡི་མངོན་ཤེས་ཀྱིས། །བརྟགས་ཏེ་བསྐལ་པ་འདི་ནི་བཟང་པོ་འོ། །འགྲོ་འདྲེན་སྟོན་པ་སྟོང་རྩ་འབྱུང་ལྟས་བརྗོད། །དེ་རྗེས་ཚེ་ལོ་བདུན་འབུམ་ཐུབ་པའི་དུས། །འཁོར་ལོས་བསྒྱུར་བའི་རྒྱལ་པོ་དུང་འོད་དང་། །ཡུམ་ནི་རིན་ཆེན་གསལ་བའི་འོད་ཟེར་མ། །སྲས་བཞི་དང་བཅས་སྨོན་ལམ་བཏབ་པའི་མཐུས། །མེ་ཏོག་པད་མ་ཧ་སྤུངས་ཁ་བྱེའི་ནང་། །རང་བྱུང་ཁྱེའུ་སྟོང་རྩ་བཞུགས་པ་རྙེད། །འགྲོ་འདུལ་སངས་རྒྱས་སྟོང་རྩའི་སྨོན་ལམ་དང་། །བཅས་ཏེ་མཚན་བྱང་རིན་ཆེན་བུམ་པར་བཅུག །རིམ་བཞིན་ཕྱུངས་ཏེ་འགྲོ་དོན་མཛད་པར་འགྱུར། །དེ་ཡང་མཚན་རབ་དང་པོ་དགུ་བྱུང་བའི། །དང་པོ་སྣང་བ་དགེ་བ་ཀུན་ཤེས་གསུམ། །བར་པ་ལེགས་པ་སྙོམས་པ་བམས་པ་གསུམ། །ཐ་མ་དག་པ་གསལ་བ་ཤེས་པ་གསུམ། །དེ་ལ་ཐོག་མའི་ཚེ་ལོ་དཔག་མེད་ནས། །རིན་བཞིན་བྲི་སྟེ་ཆིག་འབུམ་ཐུབ་པའི་སྐབས། །སྲིད་པ་སྐོས་ཀྱི་ཡུལ་ཞེས་བྱ་བ་རུ། །ཡབ་ནི་ལྷ་ཡི་རྒྱལ་པོ་རབ་གསལ་དང་། །ཡུམ་ནི་ལྷ་མོ་བམས་ཆེན་མ་གཉིས་སྲས། །སངས་རྒྱས་སྟོང་གི་ཐོག་མའི་སྟོན་པ་ནི། །སྣང་བ་རང་བྱུང་ཐུགས་རྗེ་ཆེན་པོ་བྱོན། །མཛད་ཆེན་བཅུ་གཉིས་ལ་སོགས་བསྐྱངས་མཛད་ཅིང་། །བདུད་ནི་འགྲན་དེ་ཡ་བོ་བྱ་བ་བཏུལ། །བསྟན་པའི་གནས་ཚད་ལོ་གྲངས་དགུ་འབུམ་གནས། །དེ་ནས་རིམ་བྲི་བརྒྱད་ཁྲིར་སླེབས་པའི་ཚེ། །སྲིད་པ་ཕྱ་ཡི་ཡུལ་ཞེས་བྱ་བ་ན། །ཕ་རྗེ་གུང་སྟང་དམུ་བཙུན་འཕྲུལ་མོའི་སྲས། །སྟོན་པ་དགེ་བ་འཁོར་བ་ཀུན་འདྲེན་བྱོན། །མཛད་བསྐྱངས་བདུད་ནི་ནག་པོ་གདུག་བྱེད་བཏུལ། །སྐུ་གསུང་ཐུགས་བསྟན་མི་ལོ་དྲུག་འབུམ་གནས། །དེ་འོག་དྲུག་ཁྲིར་སྲིད་པ་དམུ་ཡི་ཡུལ། །ཡབ་ནི་དམུ་ཡི་རྒྱལ་པོ་ཨ་ད་ར། །ཡུམ་ནི་ཕྱ་བཟའ་ངང་འབྲས་གཉིས་ཀྱི་སྲས། །སྟོན་པ་ཀུན་ཤེས་ཉོན་མོངས་དུག་བསྲེགས་བྱོན། །མཛད་སྐབས་བདུད་ནི་བསམ་ངན་གདུག་བྱེད་བཏུལ། །བསྟན་པ་འབུམ་ཕྲག་བཞི་དང་ལྔ་ཁྲིར་གནས། །དེ་རྗེས་ཚེ་ལོ་བཞི་ཁྲི་ཐུབ་པའི་སྐབས། །ཡབ་ནི་རྒྱལ་པོ་འོད་འབར་ཞེས་བྱ་དང་། །ཡུམ་ནི་གསལ་བའི་འོད་ཟེར་གཉིས་ཀྱི་སྲས། །སྟོན་པ་ལེགས་པ་ཚད་མེད་ཐུགས་རྗེ་བྱོན། །མཛད་བསྐྱངས་བདུད་ནི་འདོད་པའི་དུག་མདའ་བཏུལ། །བསྟན་པ་འབུམ་ཕྲག་གསུམ་གནས་འགྲོ་དོན་མཛད། །དེ་འོག་ཉི་ཁྲིའི་དུས་སུ་ཡབ་རྒྱལ་པོ། །ལྷ་འདུས་ཡུམ་ནི་ཀུན་ཤེས་དྲང་མའི་སྲས། །སྟོན་པ་སྙོམས་པ་ཐམས་ཅད་མཁྱེན་གཟིགས་བྱོན། །ཀུ་དུག་ནག་པོ་བདུད་བཏུལ་མཛད་པ་བསྐྱངས། །བསྟན་པ་མི་ལོ་ཁྲི་ཕྲག་བཅོ་ལྔ་གནས། །དེ་འོག་ཚེ་ལོ་ཁྲི་པའི་དུས་ཀྱི་ཚེ། །སྣང་བ་འོད་ཀྱི་ཡུལ་ཞེས་བྱ་བ་ན། །ཡབ་ནི་རྒྱལ་པོ་ཁྲི་རྗེ་ཐང་པོ་དང་། །ཡུམ་ནི་གསས་ཟ་ལྷ་བཙུན་མ་གཉིས་སྲས། །སྟོན་པ་བམས་པ་ཀུན་ཤེས་ཐང་པོ་བྱོན། །བདུད་ནི་སྣང་སྲིད་ཕུང་བྱེད་བཏུལ་བ་དང་། །བསྟན་པ་ལོ་ནི་དགུ་ཁྲིར་གནས་པའོ། །དེ་འོག་ཚེ་ལོ་སྟོང་པའི་དུས་སུ་ནི། །ཡུལ་ནི་གུང་དྲུང་ལྷ་རྩེ་བྱ་བ་རུ། །ཡབ་ནི་ཅང་ཤེས་འཕྲུལ་གྱི་རྒྱལ་པོ་དང་། །ཡུམ་ནི་ཡེ་ལྕམ་ཀུན་གྲགས་མ་གཉིས་སྲས། །སྟོན་པ་དག་པ་གཏོ་རྒྱལ་ཡེ་མཁྱེན་བྱོན། །བདུད་པོ་ལས་ངན་སྡིག་ཏོ་ཅན་བྱ་བཏུལ། །བསྟན་པ་མི་ལོ་དྲུག་ཁྲིར་གནས་པ་འོ། །དེ་འོག་ད་ལྟ་ཚེ་ལོ་བརྒྱ་པའི་སྐབས། །ཡུལ་ནི་གཤེན་ཡུལ་སྟག་གཟིག་འོལ་གླིང་དུ། །ཡབ་ནི་དམུ་རིགས་རྒྱལ་བོན་ཐོད་དཀར་དང་། །ཡུམ་ནི་ཡོ་ཕྱི་རྒྱལ་བཞད་མ་ཡི་སྲས། །སྟོན་པ་གསལ་བའི་གཤེན་རབ་མི་བོ་བྱོན། །མཛད་བསྐྱངས་བདུད་ནི་ཁྱབ་པ་ལག་རིང་བཏུལ། །བསྟན་པ་མི་ལོ་ཁྲི་ཕྲག་གསུམ་དུ་གནས། །འདི་འོག་མ་འོངས་ཚེ་ལོ་བཅུ་པའི་དུས། །ཡུལ་ནི་གསེར་འོད་མུ་ཟེར་བྱ་བ་རུ། །ཡབ་ནི་དུང་དཀར་གསལ་ལྡན་འོད་དཔག་དང་། །ཡུམ་ནི་ཕྱ་བཙུན་མུ་ཟེར་ཐང་མོའི་སྲས། །སྟོན་པ་ཤེས་པ་ཐང་མ་མེ་སྒྲོན་འབྱོན། །བདུད་ནི་སྨྱོན་པ་འཐོམ་བྱེད་བྱ་བ་འདུལ། །བསྟན་པ་མི་ལོ་སུམ་སྟོང་གནས་པར་བཤད། །དེ་ནས་ཡར་འཕེལ་མར་འགྲིབ་བཅོ་བརྒྱད་རིང་། །བསྐལ་བཟང་སངས་རྒྱས་སྟོང་གིས་རིམ་པར་འདུལ། །དེ་ཡང་ཡར་འཕེལ་བརྒྱ་ཡན་བསོད་འཕེལ་གྱིས། །བརྒྱག་ཕྱིར་སྐྱོ་ཤས་ཆུང་བས་འདུལ་མི་ནུས། །དེ་སླད་སངས་རྒྱས་མི་འབྱོན་རང་རྟོགས་གཤེན། །གཞན་དོན་ཕྱོགས་ཙམ་བརྡ་ཡིས་སྟོན་བྱེད་ཅིང་། །སྙིང་རྗེ་ཤས་ཆུང་ཕྱིར་ན་ངེས་མེད་འབྱོན། །མར་འགྲིབ་བརྒྱད་ཁྲི་མན་ལ་སངས་རྒྱས་ནི། །འགྲན་ཟླ་མེད་ཕྱིར་རེ་རེ་ཇེ་མྱུར་དུ། །ཡར་འཕེལ་བར་འབྱོན་འཁོར་ལོས་བསྒྱུར་བའི་རྒྱལ། །བརྒྱད་ཁྲི་ཡན་འབྱུང་དེ་ཡང་རེ་རེའོ། །གཉིས་པ་ཆགས་གནས་འཇིག་སྟོང་བསྐལ་པ་བཞིའི། །དང་པོ་ཆགས་པའི་ཐོག་མ་རླུང་ནས་བརྩམས། །དམྱལ་བ་སྲིད་བར་བར་བསྐལ་ཉི་ཤུའི་ཡུན། །སྣོད་ལ་གཅིག་དང་བཅུད་ཆགས་བཅུ་དགུའི་ཚེ། །སྣོད་ནི་མཁའ་ལ་རླུང་འདུས་སྤྲིན་སེར་ཆར། །མཚོ་འཁྱིལ་མར་མེར་རླུང་བསྐྱོད་དཀྲོགས་པ་ལས། །རྔུལ་བསིག་གྱེན་བརྩེགས་རི་གླིང་སྤྲིན་ཆར་འཁྱིལ། །ཞིབ་པ་གོང་གསལ་དེ་སྟེང་བསམ་གཏན་གནས། །སྔར་ཞིག་གང་ནས་འདབ་འབྲེལ་མཁར་བརྟེན་སྣོད། །མས་ཆགས་བསྐལ་གཅིག་དེ་ནས་བཅུད་ཆགས་ཐོག །ལྷ་གནས་གང་ཡིན་འགོ་བཙུག་མས་རིམ་གྲོལ། །དེ་ཡང་རླུང་ཞིག་རྗེས་སུ་སྤྲིན་མེད་ནས། །ཆུས་རྗེས་དགེ་ཆུང་མེ་རྗེས་འོད་གསལ་ནས། །གྲོལ་ཏེ་ཚངས་གནས་འདོད་ལྷ་བྱང་གླིང་དང་། །ནུབ་ཤར་ལྷོ་བཅས་རིམ་བབས་འཛམ་གླིང་ཚེ། །དཔག་མེད་འབུམ་པ་དགུ་ཁྲི་སོགས་ཐུབ་གོང་། །གཟུགས་བཞིན་འོད་ལྡན་ཏིང་འཛིན་ཟས་ཀྱི་འཚོ། །བདག་གཞན་ཕོ་མོ་རྗེ་བྲན་མེད་དེ་ནས། །རིམ་བཞིན་རོར་ཆགས་ལོ་ལོས་གསོག་འཇོག་བས། །འཛིན་བཅས་རྣམས་ཀྱིས་ཞིང་བཏབ་དཔོན་བསྐོས་སོགས། །ཚེ་ལོ་དགུ་ཁྲིའི་མཇུག་ཏུ་ངན་སོང་གསུམ། །རིམ་གྲོལ་དམྱལ་རྫོགས་སྲིད་ཡན་ཆགས་བསྐལ་རྫོགས། །དེ་ཡི་ཚེ་ལ་འབྱུང་རྫོགས་བསྐལ་པ་ཞེས། །གཉིས་པ་གནས་པའི་བསྐལ་པ་ཞེས་བྱ་བ། །གནས་བསྐལ་ཡ་ཐོག་བརྒྱད་ཁྲིའི་ཐོག་ནས་བཟུང་། །ཡ་ཐོག་རིང་དང་བར་ཁུག་བཅོ་བརྒྱད་དང་། །མ་ཐོག་རིང་བཅས་བར་བསྐལ་ཉི་ཤུ་སྟེ། །འཕེལ་འགྲིབ་ཚུལ་ནི་ཁུག་པ་ལོ་བརྒྱ་ནས། །ལོ་རེ་སྐྱེ་འབྲི་རྐྱང་གཉིས་ཉིས་བརྒྱ་ནས། །དེ་བཞིན་བྱེད་པས་རྐྱང་ཁུག་ཡུན་མཉམ་འགྱུར། །ཞེས་པར་རགས་པའི་ལུང་དུ་བཤད་མོད་ཀྱང་། །མདོ་སྡེའི་དགོངས་པ་ཞིབ་པར་བཀྲལ་བ་ན། །ཁུག་པར་ལོ་བརྒྱ་དྲུག་ཅུ་རེ་དྲུག་དང་། །ཟླ་བརྒྱད་ཡུན་ལ་ལོ་རེ་བསྐྱེད་འབྲི་བྱེད། །རྐྱང་གཉིས་སུམ་བརྒྱ་སུམ་ཅུ་སོ་སུམ་དང་། །ཟླ་བཞིའི་ཚེ་ལ་ལོ་རེ་དེ་བཞིན་ཏེ། །དོན་དུ་རྐྱང་པ་མི་ལོ་སྟོང་རེའི་ཚེ། །གསུམ་རེ་འཕེལ་འབྲི་ཁུག་པར་དྲུག་རེ་སྟེ། །འབྱུང་བའི་འཕོ་འགྱུར་དུས་ཀྱི་འགྲོ་སྟངས་དང་། །འགྲོ་བའི་ལས་སྤྱོད་སོགས་ཀྱང་དེ་བཞིན་ནོ། །དེ་ཡང་ཡ་ཐོག་འདི་ནི་དང་མའི་ཕྱིར། །འགྲིཔ་པ་བུལ་ལ་སྟོན་པའང་དལ་བར་འབྱོན། །མ་ཐོག་བསྐལ་པའི་སྙིགས་མ་ཡིན་ཕྱིར་དུ། །འཕེལ་བ་བུས་བས་ཐོག་གཉིས་རིང་བ་ཡིས། །བར་གྱི་ཁུག་རེར་མཉམ་ཕྱིར་རིང་མོར་བརྗོད། །འགྲིབ་ཁུག་འཕེལ་གསུམ་ཞིབ་པར་བརྗོད་པ་ནི། །དང་པོ་ལོ་གྲངས་དཔག་ཏུ་མེད་ནས་བཟུང་། །རིམ་པར་བྲི་བས་འབུམ་པའི་མཇུག་ཡན་ལ། །འགྲོ་རྣམས་ཉོན་མོངས་རགས་མེད་རང་བཞིན་གྱིས། །དགེ་བཅུ་རྫོགས་པས་རྫོགས་ལྡན་བསྐལ་པར་གྲགས། །ཚེ་ལོ་བརྒྱད་ཁྲིའི་ཐོག་ནས་ལྔ་ཁྲིའི་མཇུག།བར་དུ་ལུས་ངག་མི་དགེ་བར་གྱུར་ལས། །ཡིད་སྡོམ་གསུམ་ལྡན་སུམ་ལྡན་བསྐལ་པ་ཞེས། །དེ་འོག་ཚེ་ལོ་བཞི་ཁྲིའི་ཐོག་ནས་བཟུང་། །དྲུག་བརྒྱ་ཡན་ལ་མངན་སེམས་ཞིག་པ་ལས། །འཕྲོ་གཉིས་ལྡན་པས་གཉིས་ལྡན་བསྐལ་པ་ཞེས། །དེ་ནས་ལྔ་བརྒྱ་ཕྱིན་ནས་ཀུན་ཉམས་པས། །རྩོད་ལྡན་ཞེས་བྱ་ཞིབ་ན་རེ་རེ་ལ། །དུམ་བུ་བཞི་བགོས་རིམ་བཞིན་རྫོགས་ལྡན་དང་། །སུམ་ལྡན་ཉིས་ལྡན་རྩོད་ལྡན་བཞི་རེ་རེར། །དང་པོ་གཉིས་པ་གསུམ་པ་བཞི་རིམ་དམན། །གཉིས་པ་བསྐལ་ཁུག་བཅུད་ཀྱི་རྒུད་ཚུལ་ནི། །མི་རྣམས་གཟུགས་ཆུང་སྤྲེའུའམ་མོང་ཙེའི་བད། །བྱིས་པ་སྲོད་སྐྱེས་ནམ་ལངས་མེ་ཆུ་སློང་། །ཟླ་ལྔ་ལོན་ནས་འཁོར་བར་མཛའ་སྤྲོད་བྱེད། །སྐྲ་ཡི་གོས་གྱོན་འཇག་མའི་འཁྲས་མཁར་བཟོ། །དེ་ཚེ་རང་བྱུང་སྟོན་པ་སྲིད་བུ་ཆུང་། །སྤྲུལ་སྐུ་མགོ་ལྷག་ཁྲུ་གང་མཚན་དཔེ་ཅན། ། འཁོར་བསྒྱུར་ཆས་ལྡན་ཞང་བོད་མཚམས་སུ་འབྱོན། །དེ་ལྟར་བཅུ་པའི་དུས་སུ་བརླག་ལུགས་ནི། །དུས་ངན་སྙིགས་མར་སྡིག་བསགས་ཉེས་སྐྱོན་གྱིས། །ལྷ་སྲིན་སྡེ་བརྒྱད་འཁྲུགས་ཤིང་ཀླུ་གཉན་ཁྲོས། །ནད་མུག་མཚོན་གྱི་བསྐལ་ཕྲན་གསུམ་རིམ་འབྱུང་། །དང་པོ་ནད་ཀྱི་བསྐལ་པ་ཟླ་བདུན་འབྱུང་། །མི་ནད་ལང་དགུ་གཙོས་པའི་ནད་ཀྱི་རིགས། །སུམ་བརྒྱ་དྲུག་ཅུས་མི་རྣམས་ཕལ་ཆེར་འཆི། །གཉིས་པ་ལྷག་མར་ཆར་མེད་ལོ་ཏོག་ཉེས། །དེ་རྐྱེན་མུ་གེའི་བསྐལ་པ་ལོ་བདུན་འབྱུང་། །ག་ཐུར་ནག་པོ་རུས་གོང་དཀར་པོ་དང་། །དམར་ནག་ཉིང་ཤ་ཅན་ཏེ་རིམ་གསུམ་འབྱུང་། །ག་ཐུར་གལ་ཏེ་འབྲུ་རེ་ཙམ་རྙེད་ན། །དེ་ཉིད་ཆུར་བཀོལ་འཐུང་ཞིང་འབྲུ་ངོ་བོ། །ཐུར་མས་ཉབ་ནས་མི་རྣམས་སྣོམ་རེས་བྱེད། །རུང་གོང་ཕ་མེས་རུས་པ་ཕྱེ་ཡི་རོ། །བྲོ་འོ་ཟེར་ཞིང་ཆུ་ནང་བཀོལ་ཏེ་འཐུང་། །ཉིང་ཤ་བཟའ་བའི་ཟས་མེད་གཉེན་འབྲེལ་རྣམས། །ཉིང་ཤ་ཉིང་གི་ཟ་བཞིན་འཆི་བའོ། །གསུམ་པ་དེ་ལྷག་ནམ་མཁར་མཚོན་ཆར་འབེབས། །གསོད་ཅིང་ལག་ཏུ་གང་བླངས་མཚོན་འགྱུར་ཏེ། །ཕན་ཚུན་བརྡེག་འཚོག་བྱེད་པ་ཞག་བདུན་འབྱུང་། །འཛམ་གླིང་མི་རྣམས་ཕལ་ཆེར་བརླག་ཟད་འགྱུར། །གླིང་གསུམ་འཐབ་རྩོད་མེད་ཕྱིར་མཚོན་བསྐལ་མེད། །བྱང་གླིང་མུ་གེ་ཡང་མེད་ནད་ཁོ་ནས། །འཇིག་སྟེ་བསྐལ་ཕྲན་དེ་གསུམ་འབྱུང་བའི་དུས། །ཕྱི་སྣོད་མཐོ་བཅད་ཟུར་བསྙལ་ཙམ་དུ་འགྱུར། །གསུམ་པ་འཕེལ་བའི་ཚུལ་ནི་དགེ་བ་ཅན། །འགའ་རེ་ལུས་རྣམས་འདུས་ནས་མི་ཕུང་བ། །ཅིས་ལན་ཕན་ཚུན་གླེང་པས་སྡིག་སྤྱད་ཉེས། །ཤེས་ཏེ་སྤང་བར་འདོད་ཚེ་བམས་ལྡན་སྤྲུལ། །གཟུགས་དང་སྐྱེ་མཆེད་དེ་དག་ལས་འཕགས་ཤིང་། །མཐོང་ནས་དྲིས་པས་སྲོག་གཅོད་སྤངས་ལས་གསུངས། །དེ་མདུན་དེ་སྤངས་དམ་བཅས་ཚེ་ལོ་ནི། །ཉི་ཤུར་འཕེལ་ཞིང་བསོད་ནམས་ཀྱང་དེ་བཞིན། །དེ་སྟེང་མ་བྱིན་ལེན་སྤངས་ལྔ་བཅུ་དང་། །ལོག་གཡེམ་སྤངས་པས་བརྒྱར་འཕེལ་དེ་བཞིན་དུ། །རྫུས་སྤངས་ཉིས་བརྒྱ་ཕྲ་སྤངས་བཞི་བརྒྱར་འཕེལ། །འཁྱལ་སྤངས་བརྒྱད་བརྒྱ་རྩུབ་སྤངས་ཉིས་སྟོང་འཕེལ། །མངན་སེམས་གདུག་སེམས་ལོག་ལྟ་རིམ་སྤངས་པས། །བཞི་སྟོང་བརྒྱད་སྟོང་ཉི་ཁྲི་རིམ་པར་འཕེལ། །དེ་སྟེང་ལས་སུ་རུང་བས་བཞི་ཁྲི་དང་། །ཚུལ་བཞིན་སྤྱད་པས་བརྒྱད་ཁྲིར་འཕེལ་བའོ། །ཚེ་འཕེལ་བཞིན་དུ་གཟུགས་དང་ལོངས་སྤྱོད་འཕེལ། །སྲོག་གཅོད་སྤངས་འབྲས་འཛམ་གླིང་ཡམ་ཡོམ་གཡོས། །རི་ལུང་སལ་སིལ་བརྡལ་ནས་འཇམ་གྱིས་སྙོམས། །དེ་དུས་གཡུ་དང་གསེར་ཟངས་རྡོ་བཞིན་མོད། །ཉེར་མཁོ་ལོངས་སྤྱོད་གཙིགས་སུ་མི་ཆེར་བཤད། །བརྒྱད་ཁྲིར་རིང་སྡོད་དྲན་ཤེས་མ་ཟིན་པས། །ཉོན་མོངས་སྐྱེ་འགྲིབ་སྔ་མ་བཞིན་དུ་སྟེ། །དེ་བཞིན་བར་ཁུག་བཅོ་བརྒྱད་ཐོག་གཉིས་བཅས། །བར་བསྐལ་རེ་སྟེ་ཉི་ཤུ་གནས་བསྐལ་ལོ། །དེ་ཡི་རིང་ལ་མཉམ་གནས་བསྐལ་པ་བརྗོད། །གསུམ་པ་འཇིག་པའི་བསྐལ་པ་བར་གྱི་བསྐལ། །བཅུ་དགུར་བཅུད་འཕོ་གཅིག་ལ་སྣོད་འཇིག་སྟེ། །དེ་ཡང་འཇིག་པ་དང་པོ་དམྱལ་ནས་བརྩམས། །མ་ཐོག་མི་རྣམས་མི་དགེ་སྤངས་པ་ཡིས། །ངན་འགྲོར་གསར་མི་སྐྱེ་སྟེ་རྙིང་པ་ལས། །ཟད་རྣམས་གླིང་གསུམ་མིར་འཕོ་མ་ཟད་གཞན། །འཕོ་འོ་མི་རྣམས་བསམ་གཏན་རིམ་སྐྱེས་ཏེ། །འོད་གསལ་ལྟར་འཕོ་གླིང་གསུམ་སྟོངས་པར་འགྱུར། །བྱང་གླིང་འདོད་བཅས་རྩ་གསུམ་ལྷར་སྐྱེའོ། །གླིང་ཆུང་རྣམས་ཀྱང་གཙོ་བོའི་གླིང་ཐིམ་སྟོངས། །འདོད་ལྷ་དྲུག་སོགས་ལྔར་གནས་བསམ་གཏན་དང་། །ལྡན་ནས་གོང་འཕོ་ཚངས་གནས་ཀྱང་དེ་བཞིན། །ཚངས་རྒྱུང་ཞིང་ལ་སེམས་ཅན་གཅིག་མེད་སྟོངས། །ད་ལྟར་བཅུད་འཕོའི་བསྐལ་པ་བཅུ་དགུའི་རྗེས། །སྣོད་ནི་མེ་ཆུ་རླུང་གསུམ་གཅིག་གིས་འཇིག། དེ་ལ་ཐོག་མར་མེ་ཡིས་འཇིག་བའི་ཚུལ། །ཉི་མ་གཅིག་ཤར་དོག་མོའི་འོག་གཞི་དྲོས། ། གཉིས་ཤར་རྩི་ཤི་ནགས་ཚལ་ཐམས་ཅད་བསྐམས། །གསུམ་ཤར་ཆུ་རླུང་ལྟེང་ཀ་ཐམས་ཅད་བསྐམས། །བཞི་ཤར་མཚོ་ཆེན་མ་དྲོས་སོགས་ཀྱང་བསྐམས། །ལྔ་དྲུག་ཤར་པས་རྒྱ་མཚོ་ཆེན་པོ་ཡང་། །རིམ་པས་བསྐམས་སྟེ་ཆུ་ཐིགས་ཙམ་མེད་འགྱུར། །བདུན་ཤར་དམྱལ་གནས་ནས་ནི་ཚངས་རིས་བར། །རྫ་སོལ་མེ་བཏང་བཞིན་དུ་རྨེད་མེད་འགྱུར། །དེ་ལྟར་མེ་ཡིས་འཇིག་པ་ལན་བདུན་རྗེས། །ཆུ་ཡིས་འཇིག་ཚུལ་ཟླ་པ་གཅིག་ཤར་བས། །ནམ་མཁའ་བསིལ་བྱེད་གཉིས་ཤར་ཆར་ཟིན་འབབས། །གསུམ་ཤར་ཆར་རྒྱུན་མི་འཆད་བཞི་ཤར་བས། །ཆར་དེ་མདའ་སྙུག་ཙམ་འབབས་ལྔ་ཤར་བས། ། གཉའ་ཤིང་ཙམ་འབབས་དྲུག་ཤར་ཤིང་རྟ་ཡི། །འཕང་ལོ་ཙམ་འབབས་བདུན་ཤར་ནམ་མཁའ་ཆུས། །ཁེངས་ཙམ་བརྒྱད་ཤར་སྣང་སྲིད་ཐལ་བར་གཡེང་། །དགུ་ཤར་བསམ་གཏན་གཉིས་ནས་ཆུ་དཀྱིལ་ཡན། །ལན་ཚྭ་ཆུ་ཕོག་བཞིན་དུ་རོ་མེད་འགྱུར། །དེ་ལྟར་ཆུ་འཇིག་གཅིག་རྗེས་ཡང་སྔར་བཞིན། །མེ་བདུན་ཆུ་གཅིག་ལན་དྲུག་ཡང་མེ་བདུན། །དེ་རྗེས་རླུང་གཅིག་འཇིག་ཚུལ་འོག་གཞི་ཡི། །རླུང་རི་རྡོ་རྗེ་རྒྱ་གྲམ་ཁ་ཞིག་པས། །དང་པོ་རླུང་འཁྱིལ་རླུང་འཚུབ་རླུང་དམར་གསུམ། །ལྡང་བས་དངོས་པོ་ཀུན་བཤིག་བར་བར་དུ། །རླུང་སྐྱ་རླུང་དཀར་འཕྱོ་བའི་རླུང་གསུམ་གྱིས། །འབུད་བྱེད་ཐ་མར་རླུང་ནི་སྔོ་བ་དང་། །རྫི་བ་ངད་པ་གསུམ་གྱིས་གཏོར་བྱེད་དེ། །དཔེར་ན་ག་པུར་རྫི་ཡིས་བསྐྱོད་པ་བཞིན། །བསམ་གཏན་གསུམ་པ་མན་ཆད་བརླག་ནས་སུ། །ནམ་མཁའ་གཅིག་གི་རོལ་པར་བྱེད་པའོ། །དེ་ལྟར་མེ་ཡིས་ང་དྲུག་ཆུ་ཡིས་བདུན། །རླུང་གིས་གཅིག་སྟེ་བསྐལ་ཆེན་དྲུག་ཅུ་བཞི། །རྫོགས་ཚེ་དེ་རྗེས་འཇིག་ཚུལ་གོང་བཞིན་འཁོར། །ད་ལྟའི་མུ་རྒྱུང་འདི་ནི་མེ་ཡིས་འཇིག །དེ་ལ་འཕོ་འགྱུར་ཅན་གྱི་བསྐལ་པ་ཟེར། །བཞི་པ་སྟོང་པའི་བསྐལ་པ་བར་བསྐལ་ནི། །ཉི་ཤུའི་ཡུན་ལ་བསམ་གཏན་གང་ཞིག་ཕྱིན། །ཁམས་ཕྱེད་དང་གཉིས་མྱ་ངན་འདས་པ་ཞེས། །འཁོར་བའི་རྒྱུན་ལམ་ཆད་ཅིང་སྡུག་བསྔལ་གྱི། །གྲོང་སྟོངས་སྲིད་པའི་འཕྲུལ་འཁོར་ཞིག་ཅེས་ཏེ། །འདུས་བས་འདུས་མ་བས་པའི་ཀློངདུ་མཉམ། །དེ་ལ་དྲག་རྩུབ་ཅན་གྱི་བསྐལ་པར་འབོད། །དེ་རྗེས་མུ་མཐའ་ཡོངས་ཁྱབ་བསྐལ་པ་ཡི། །ཆགས་པའི་ཐོག་མ་རིམ་བཞིན་འབྱུང་བར་འགྱུར། །དེ་ཡང་དྲི་མེད་ལས་གསུངས་འདི་ལྟར་ཏེ། །ཕྱི་སྣོདསྟོང་གསུམ་འཇིག་རྟེན་དང་། །ནང་བཅུད་འགྲེང་དུད་འཕར་གསུམ་ལ། །དགེ་སྡིག་ལས་ཀྱི་བྱེ་བྲག་ཕྱེས། །གྲུ་བཞི་བར་ཐག་འབོད་སྐད་ལ། །བསྐལ་པའི་མིང་ཚིག་ཡི་གེ་བཏིང་། །ཕྲ་རབ་རྡུལ་གྱི་དངོས་པོ་ལ། །སྣང་ཡོལ་གཟུགས་ཀྱི་བརྟེན་པ་བཙུག །ཉི་ཟླ་གཟའ་སྐར་འཚོལ་བུར་ལ། །ལོ་ཟླ་ཞག་གི་ཚད་དུ་བཟུང་། །སོགས་ནས་དེ་ལྟར་སོ་སོར་བསྐལ་པ་སྟེ། །དེ་ལས་གྲངས་སུ་བཟུང་ནས་སུ། །ཆགས་གནས་འཇིག་དང་སྟོང་པ་ནི། །ལོ་ཟླ་ཞག་ལ་ཚད་འཛིན་ཏེ། །ཉི་ཟླ་རི་རབ་ལོགས་ལ་འཁོར། །དེ་ལ་ཞག་དུ་བརྩི་བ་སྟེ། །ལོགས་གཉིས་ཉིན་ལ་ལོགས་གཉིས་མཚན། །ཉིན་མཚན་ཟ་མ་ཆ་གཅིག་ཞག། །ཞག་པོ་སུམ་ཅུ་ཟླ་བ་གཅིག། །ཟླ་བ་བཅུ་གཉིས་ལོ་འཁོར་གཅིག །ལོ་འཁོར་བཅུ་གཉིས་ལོ་སྐོར་གཅིག ། ལོ་སྐོར་ལྔ་ལ་ལོ་རྒན་གཅིག །ལོ་རྒན་དྲུག་ཅུ་ལས་བསྐལ་གཅིག །ལས་བསྐལ་དྲུག་ཅུ་དུས་བསྐལ་གཅིག །དུས་བསྐལ་དྲུག་ཅུ་ཚེ་བསྐལ་གཅིག །ཚེ་བསྐལ་དྲུག་ཅུ་བསྐལ་ཕྲན་གཅིག ། བསྐལ་ཕྲན་དྲུག་ཅུ་བར་བསྐལ་གཅིག །བར་བསྐལ་བརྒྱད་ཅུ་བསྐལ་ཆེན་གཅིག །བསྐལ་ཆེན་བརྒྱད་ཅུ་གྲངས་འཛིན་གཅིག །གྲངས་འཛིན་བརྒྱ་སྟེ་གྲངས་མེད་གཅིག །གྲངས་མེད་བརྒྱ་སྟེ་གཞལ་མེད་གཅིག །གཞལ་མེད་བརྒྱ་སྟེ་ཚད་མེད་གཅིག །ཚད་མེད་བརྒྱ་ལ་དཔག་མེད་གཅིག །དཔག་མེད་སྟོང་ལ་ཐོག་མེད་གཅིག །ཐོག་མ་མེད་དང་ཐ་མ་མེད། །དང་པོ་སངས་རྒྱས་རྒྱུ་མེད་པས། །ཐོག་མཐའ་བྱ་བའི་དོན་མ་གྲུབ། །གྲངས་དང་དཔག་ཚད་གཞལ་མི་དཔོག ། གྲངས་དང་རྩིས་ཀྱི་འཛིན་ཚུལ་དང་། །ཚེ་དང་བག་ལ་གཞལ་ཚུལ་ལོ། །ཞེས་ཀྱང་ངོ་། །

དེ་ལྟར་བསྐལ་པ་དག་གིས་བསྡུས་པ་ཡི། །སྲིད་པའི་བྱེ་བྲག་འགྲོ་དྲུག་སྐྱེ་བ་བཞི། །ཁམས་གསུམ་རྒྱུ་དྲུག་ལམ་འབྱུང་ཕུང་པོ་ལྔ། །བཞི་དྲུག་དུས་དང་དངོས་པོ་བཅུ་བདུན་སོགས། །དེ་དག་བསྡུ་ན་གཟུགས་མིང་དུས་གསུམ་འདུ། །དེ་མཐའ་རྡུལ་དང་ཡི་གེ་སྐད་ཅིག་མ། །གཟུགས་མཐའ་ཕྲ་རབ་རྡུལ་དང་རྡུལ་ཕྲན་དང་། །ལྕགས་ཆུ་རི་བོང་ལུག་གླང་ཉི་ཟེར་རྡུལ། །སྲོ་མ་ཤིག་ནས་སོར་ཡན་བདུན་འགྱུར་ཏེ། །སོར་མོ་ཉེར་བཞི་ཁྲུ་གང་ཁྲུ་བཞི་འདོམ། །གཞུ་འདོམ་ལྔ་བརྒྱ་རྒྱང་གྲངས་དེ་བརྒྱད་ལ། །དཔག་ཚད་ཅེས་བརྗོད་དེ་དག་བརྩི་ཚུལ་གཞན། །ནས་ཡན་གོང་ལྟར་ནས་གཉིས་ཕུན་གཅིག་སྟེ། །ཕུན་དོ་སེན་གང་སེན་གཅིག་ཕུན་གཅིག་ལ། །སོར་གང་སོར་གཅིག་ཕུན་གཅིག་མཐེབ་གང་ངོ་། །མཐེབ་གཅིག་ཕུན་གཅིག་ཚོན་གང་ཚོན་གཉིས་དང་། །སེན་གཅིག་ཆང་གང་ཆང་གཅིག་མཐེབ་གཅིག་ལ། །མཛུབ་གང་མཛུབ་གཅིག་སེན་གཅིག་མཁྱིད་གང་ངོ་། །མཁྱིད་གཉིས་མཐོ་གང་མཐོ་གཅིག་ཆང་གཅིག་ལ། (ཕོ་ཏྲུ) །ཆག་གང་ཆག་གཅིག་ཆང་གཉིས་ཁྲུ་གང་སྟེ། །ཁྲུ་གཉིས་མདའ་གང་མདའ་གཉིས་གཞུ་འདོམ་གང་། །འདོམ་གཅིག་ཁྲུ་གཅིག་མདུང་གང་འདོམ་བའི་ལ། །གྱད་འདོམ་གཅིག་སྟེ་གཞུ་འདོམ་བརྒྱ་དང་བཅུར། །(ཕ་ལང་)འབེམ་གང་གཞུ་འདོམ་ལྔ་བརྒྱ་སྐད་ཐོས་གཅིག ། སྐད་བཞི་རྒྱང་གྲགས་དེ་བརྒྱད་དཔག་ཚད་དོ། །ཡང་ན་གཞུ་འདོམ་བརྒྱད་བརྒྱ་བརྒྱད་ཅུ་ལ། །མིལ་གཅིག་ཅེས་ཏེ་རྟ་ཕོའི་བྱང་གང་ཡིན། །ཕྱི་སྣོད་འཇིག་རྟེན་གྱད་ཀྱི་རྩལ་འདོམ་དང་། །ནང་བཅུད་སེམས་ཅན་མི་ཡི་གཞུ་འདོམ་གྱིས། །དངོས་པོ་ཆེ་ཆུང་རིང་ཐུང་ཚད་གཞལ་ལོ། །ཡང་གཅིག་གཟུགས་མཐའ་རྡུལ་གྱི་མཚན་ཉིད་ནི། །དྲི་མེད་ལུང་ལས་བཤད་པ་འདི་ལྟར་ཏེ། །དེ་ལ་ཐོག་མར་རྡུལ་ལ་བརྩེགས། །རྡུལ་ལ་རྣམ་པ་གཉིས་ཡིན་ཏེ། །རྡུལ་མེད་རྡུལ་དང་རྡུལ་ཆེན་རྡུལ། །དེ་ཡང་རྡུལ་ཞེས་བྱ་བ་་ནི། །བོན་ཉིད་སྟོང་པ་མུ་མེད་ལ། །བོན་ཅན་མཚན་མ་འགག་མེད་པ། །དེ་ལ་རྡུལ་ཞེས་མིང་དུ་བཏགས། །སེམས་ཉིད་སྟོང་པ་མུ་མེད་ལ། །སེམས་ཅན་མཚན་མ་དངོས་སུ་གྲུབ། །དེ་ལ་རྡུལ་ཞེས་མིང་དུ་བཏགས། །ནམ་མཁའ་སྟོང་པ་མུ་མེད་ལ། །ས་ཆུ་མེ་རླུང་དངོས་མཚན་གྲུབ། །དེ་ལ་རྡུལ་ཞེས་མིང་དུ་བཏགས། །རྡུལ་མེད་རྡུལ་གྱི་མཚན་ཉིད་ནི། །བོན་ཉིད་སྟོང་པའི་རང་གདངས་ལས། །རང་བྱུང་ཡེ་ཤེས་འོད་ལྔ་ཤར། །བལྟ་རུ་ཡོད་ལ་འཛིན་དུ་མེད། །དེ་ཡི་དངོས་མཚན་རྡུལ་མེད་རྡུལ། །སྐུ་དང་ཞིང་ཁམས་ཕྱོགས་མེད་རྒྱས། །མྱ་ངན་འདས་པའི་ཞིང་དུ་རྫོགས། །ལོངས་སྤྱོད་རྫོགས་སྐུའི་ཞིང་ཁམས་ཏེ། །རྡུལ་ཞེས་མིང་གི་ཐ་སྙད་ཆགས། །དོན་དུ་གྲུབ་པ་མ་མཆིས་ཏེ། །བོན་ཉིད་སྟོང་ཞིང་བདག་མེད་དོ། །རྡུལ་ཆེན་རྡུལ་ཞེས་བྱ་བ་ནི། །ནམ་མཁའ་སྟོང་པའི་དབྱིངས་རུམ་ནས། །དབྱིངས་དང་ཡེ་ཤེས་རྒྱུ་བག་ལས། །དེ་ལ་བག་ཅེས་བྱ་བ་ཆགས། །དངོས་མེད་ནམ་མཁའ་སྟོང་པ་ལ། །འབྱུང་བ་ལྔ་ཡི་བག་ཡོད་པས། །བག་ལ་རྡུལ་ཞེས་དངོས་པོར་གྲུབ། །དེ་དག་བདུན་འགྱུར་བཞི་བཅུ་དགུ། །དེ་ཡི་ནུས་པ་རགས་པ་ལས། །རང་བཞིན་འོད་ལ་རྡུལ་དུ་གྲུབ། །ཡེ་ཤེས་སྤྱན་གྱིས་གཟིགས་པ་སྟེ། །དེ་ལ་ཕྲ་རབ་རྡུལ་ཞེས་བ། །དེ་དག་བདུན་འགྱུར་བཞི་བཅུ་དགུ། །དེ་ཡི་ནུས་པ་རགས་པ་ལས། །ངང་ངམ་ཤུགས་ལས་རྡུལ་དུ་གྲུབ། །བོན་ཀྱི་སྤྱན་གྱིས་གཟིགས་པ་སྟེ། །དེ་ལ་ཕྲ་མོའི་རྡུལ་ཞེས་བ། །དེ་དག་བདུན་འགྱུར་བཞི་བཅུ་དགུ། །དེ་ཡི་ནུས་པ་ཆེ་རགས་ལ། །ཤུགས་ལས་དབུགས་ཀྱི་རྡུལ་དུ་གྲུབ། །ལྟ་མིག་དག་པས་མཐོང་བ་སྟེ། །དེ་ལ་རྡུལ་ཕྲན་ཞེས་ཀྱང་བ། །དེ་དག་བདུན་འགྱུར་བཞི་བཅུ་དགུ། །དེ་ཡི་ནུས་པ་ཆེ་རགས་ལ། །འདེགས་བྱེད་རླུང་གི་རྡུལ་དུ་གྲུབ། །ཆུ་བུར་མིག་གིས་མཐོང་བ་སྟེ། །དེ་ལ་རླུང་རྡུལ་ཞེས་ཀྱང་བ། །རང་བཞིན་དངོས་མཚན་བག་ལས་མཐོང་། །རླུང་རྡུལ་བདུན་འགྱུར་མེ་རྡུལ་གཅིག །མགར་གྱི་ཞུན་ཆེན་དང་ལ་མཐོང་། །མེ་རྡུལ་བདུན་འགྱུར་ཆུ་རྡུལ་གཅིག །ཆུ་ཡི་ལྦུ་བའི་གུར་ལས་མཐོང་། །ཆུ་རྡུལ་བདུན་འགྱུར་བག་རྡུལ་གཅིག །རི་བོང་ལུང་གླང་སྤུ་ལས་མཐོང་། །བག་རྡུལ་བདུན་འགྱུར་ས་རྡུལ་གཅིག །ཉི་ཟེར་སྲབ་མདའི་རྒྱུད་ལས་མཐོང་། །དེ་ལ་རྡུལ་ཆེན་ཞེས་ཀྱང་བ། །རྡུལ་ལས་རྡུལ་བསྐྱེད་རྣམ་པ་དགུ། །ཁམས་གསུམ་འཁོར་བའི་རྒྱུར་གྲུབ་སྟེ། །རྡུལ་གྱི་བརྩི་ལུགས་རྣམ་གྲངས་སོ། །རྡུལ་ཆེན་བདུན་ལ་སྲོ་མ་གཅིག །ཅེས་སོགས་གསུངས། མིང་མཐའ་ཡི་གེ་དེ་འདུས་པ་ལ་མིང་། །མི་ང་འདུས་ཚིག་དང་ཚིག་འདུས་རྐང་པར་གྲུབ། །རྐང་བཞི་ཤོ་ལོ་ཀ་དང་དེ་བསགས་པས། །ལེའུ་འམ་གནས་དང་སྐབས་དང་ས་བཅད་སོགས། །དེ་དག་གྲངས་ལྡན་བཀའ་བརྟེན་ལེགས་བཤད་དང་། །འཇིག་རྟེན་རྣམ་གཞག་ཡོངས་རྫོགས་ལུས་སུ་འགྱུར། །དེ་ལྟར་འདུས་ཚེའང་ཡི་གེའི་རང་བཞིན་ནི། །སིལ་བུ་ཉིད་དེ་ཚོགས་ལས་བྱུང་བ་ནི། །དཔེར་ན་གཡག་རྔ་ཐག་པ་ནེའུ་གསིང་རྣམས། །སྤུ་དང་རྩ་ཡི་ཉག་མ་འདུས་ལྟར་རོ། །དུས་མཐའ་སྐད་ཅིག་མ་ཞེས་སྐད་ཙམ་སྟེ། །དཔེར་ན་ཤ་མོང་བརྒྱ་དང་ཉི་ཤུ་སྤུག །དེ་ལ་མདའ་རྒྱབ་རེ་རེ་ཕུག་པའི་ཡུན། །ཙམ་དེ་བརྒྱ་དང་ཉི་ཤུར་སྐད་ཅིག་གཅིག །སྐད་ཅིག་དྲུག་ཅུ་ཐང་གཅིག་ཐང་སུམ་ཅུ། །ཡུད་ཙམ་ཡུད་ཙམ་སུམ་ཅུ་ཞག་གཅིག་སྟེ། །ཉིན་ཞག་སུམ་ཅུ་ཟླ་གཅིག་ཟླ་བཅུ་གཉིས། །ལོ་གཅིག་གང་པོ་འཕར་ནི་ཕྱེད་ཕྱེད་དེ། །ལོ་ཕྱེད་ཟླ་དྲུག་སུམ་ཅུ་ཞག་ཁ་གང་། །ཟླ་དྲུག་མ་གང་གཅིག་གཉིས་རེ་བོ་བའོ། །ལོ་ནི་ཕྱེད་དང་གསུམ་གྱི་རྗེས་ལ་ནི། །ཟླ་རེ་འཕར་བ་ཞག་ཆད་བསགས་པའོ། །དེ་ནི་མངོན་པའི་བརྩི་ཚུལ་རགས་ཙམ་མོ། །ཞིབ་པར་ཚེས་ཉིན་ཁྱིམ་གྱིས་ལོ་གཞལ་ཚུལ། །ཕྱི་རིག་སྐར་རྩིས་གཞུང་གསལ་མདོ་ཙམ་ནི། །ཉི་མ་ཁྱིམ་རེར་སྤྱོད་ཡུན་སུམ་ཅུའི་ཆར། །ཕྱེ་བ་དག་ལ་ཁྱིམ་གྱི་ཞག་པོར་གྲགས། །ཟླ་བའི་དཀར་ཆ་འཕེལ་དང་འགྲིབ་པའི་ཆ། །ཟུང་རེ་རྫོགས་ཚེ་སུམ་ཅུར་དབྱེ་བ་ལ། །ཚེས་ཀྱི་ཞག་གོ་ནམ་ལངས་ལག་རིས་གསལ། །རྗེས་མའི་ལག་རིས་སྣང་བར་ཉིན་ཞག་གཅིག །ལོ་རེར་ཁྱིམ་ཞག་སུམ་བརྒྱ་དྲུག་ཅུ་དང་། །ཚེས་ཞག་སུམ་བརྒྱ་དོན་གཅིག་རྗེས་ཆ་བཅས། །དེ་བཞིན་ཉིན་ཞག་སུམ་བརྒྱ་རེ་ལྔ་སྟེ། །ཉིན་ཞག་ཕྲུག་གཅིག་སྐྱེས་བུའི་དབུགས་ཀྱི་གྲངས། །ཉི་ཁྲི་ཆིག་སྟོང་དྲུག་བརྒྱ་ཐམ་པའོ། །དབུགས་དྲུག་སྲང་གཅིག་ཆུ་སྲང་དྲུག་ཅུ་ལ། །དབྱུག་གམ་ཆུ་ཚོད་གཅིག་གོ་དེ་དྲུག་ཅུར། །ཟ་མ་གཉིས་སམ་ཉིན་མཚན་ཆ་གཅིག་སྟེ། །དེ་ལ་ཟླ་བ་ལོ་ནི་གོང་བཞིན་ལ། །ལོ་ཞེས་ཉི་མས་རྒྱུ་སྐར་དབྱུ་གུ་ནི། །ཆིག་སྟོང་དྲུག་བརྒྱ་ཉི་ཤུའི་དཀྱིལ་འཁོར་ལ། །བསྐོར་བའི་ཡུན་ཡིན་དེ་ཚུལ་བཞེད་མང་ཡང་། །རང་ལུགས་མཛོད་དང་ཞང་ཞུང་དཔེ་རྒན་དོན། །དང་པོ་དགུན་ཉི་ལྡོག་པ་ནས་བརྩམས་ཏེ། །སྲིད་གསུམ་རྒྱལ་མོའི་ཞལ་ངད་ལྷོ་ནས་བྱང་། །འཕེན་སྐབས་འཛམ་གླིང་དགུན་ཉི་བྱང་དུ་ལྡོག །བྱང་གླིང་དབར་ལྡོག་ནུབ་གླིང་སྟོན་ཉིན་མཉམ། །ཤར་གླིང་དཔྱིད་མཉམ་དེ་བཞིན་གཞན་རིགས་འགྲེ། །དེ་ཉིན་ཡུལ་དྲོ་ནམ་མཁའ་སྐྱ་ཧུད་ཆགས། །རྟ་གླང་སྐད་འདོན་དེ་ཚེ་ཆར་པ་ཆུང་། །གྲང་ལ་སྤྲིན་འཐིབ་རླུང་འཚུབ་ནམ་མཁའ་ལ། །སྣུམ་ཆགས་སྐྱུང་སྐད་སྒྲོགས་ན་ཆར་པ་ཆེ། །དེ་གཉིས་གང་མིན་ཆར་སོགས་འབྲིང་དུ་དཔྱད། །དེ་ལྟར་ཉི་ལྡོག་རྗེས་མའི་ཞག་དེ་ནས། །ཉི་གཟའ་ཞག་པོ་སོ་ལྔ་བགྲང་བ་ནི། །རྐྱེན་ཚེ་ཞག་བདུན་ཀྱེ་སྨན་ཞག་པོ་བདུན། །གུང་ལེན་ཞག་བདུན་ལོག་ཞག་ཉེར་གཅིག་སོང་། །དེ་ཉིད་དབར་གྱི་ཆུང་གསུམ་དོད་དུ་སྦྱར། །དེ་ཡི་མིང་འདོགས་རྣམ་གྲངས་འགའ་ཞིག་གིས། །དྲུག་སུ་གོང་བར་འོག་སྟེ་རེ་རེ་ལ། །བདུན་བདུན་བགྲང་བས་ལོག་ཞག་ཉེར་གཅིག་བརྗོད། །དེ་ནས་སུ་ལུ་ཞག་བདུན་དྲུག་ཤེར་བདུན། །རྫོགས་ཚེ་ཉི་གཟའ་སོ་ལྔ་ཐིམ་པ་ཡིན། །ཉི་གཟའ་དེ་རྣམས་གྲང་རེས་དྲོ་རེས་བྱེད། །དེ་སྐབས་སྲོད་ལ་རྐྱུ་སྐར་ཝ་འཆར་ཡོད། །དེ་ནས་བ་གཟའ་ཞག་པོ་སོ་བརྒྱད་འདྲེན། །ལྷོ་གཤོག་བྱང་གཤོག་བྱ་བར་ཞག་དང་གསུམ། །དང་པོ་ལྷོ་གཤོག་ཞག་པོ་བཅུ་གཅིག་ལ། །དྲུག་གཤོག་ཞག་གསུམ་ཁ་རླུང་འཚུབ་ཉེས་ཡོད། །གཤོག་ངོས་ཞག་པོ་བཞི་ནི་གྲང་བའི་སྒང་། །དཔུང་ཞག་གཅིག་དང་ཁ་གདོང་ཞག་པོ་གསུམ། །ཁ་གདོང་དཀྱིལ་འདི་དགུན་གྱི་སྙིང་པོ་ཞེས། །ཉི་མ་དྲོ་ཡང་ཁ་བ་ཡོང་ཉེན་ཡོད། །གཉིས་པ་བྱང་གཤོག་ཞག་པོ་བཅུ་གཉིས་ཏེ། །མཇིང་རིང་ཞག་གསུམ་མཇིང་ཐུང་ཞག་པོ་གཅིག །མཇིང་རིང་མཇིང་ཐུང་ཉི་མ་དྲོ་ཞེས་ཟེར། །མཇིང་ཐུང་དག་ལ་ཁ་བ་བབས་པ་ན། །བྱ་སྐྱུག་ཟེར་ཏེ་ཁ་བ་ཆུང་བར་འདོད། །དེ་ནས་བྱ་མགོ་ཞག་གསུམ་ཞྭ་མོ་བཞི། །ཀ་སེ་ཀོང་སྙག་ངར་ར་ཚ་ཞེས་ཟེར། །ཁྲག་འཛག་རྣག་འཛག་ཅེས་པ་ཤིན་ཏུ་གྲང་། །རྐང་ཕྲན་ཕྱི་ཁྲ་ཞག་གཅིག་ཁ་དུས་ཡིན། །དེ་ལྟར་ལྷོ་གཤོག་ཅེས་པ་ལྷོ་ཡི་རླུང་། །བྱང་དུ་འགྲོ་སྟེ་རོང་གི་ཤིང་བལ་དང་། །གྲོ་ག་ལ་སོགས་བྱང་དུ་སླེབས་ཀྱང་སྲིད། །བྱང་གཤོག་ཅེས་པ་བྱང་རླུང་ལྷོ་རུ་འུར། །བྱང་གི་སྤུ་བལ་ལྷོ་རོང་འབྱོར་ཅེས་གླིང། །ལྷོ་བྱང་གཤོག་དབར་ཨ་ནུ་ཀུ་ཞེས་པ། །ཞག་གཅིག་ས་གཏོར་རྡོ་གཏོར་རླུང་ཆེན་ལྡང་། །གསུམ་པ་བྱ་བར་ཟླ་ཕྱེད་འདྲེན་ལུགས་ནི། །བྲེ་རྐང་གཡུ་རྐང་ནམ་བར་ཆུ་སོ་དང་། །བྱ་ཕྲུག་ལྔ་སྟེ་རེ་རེར་ཞག་གསུམ་རེ། །དེ་ཡིས་བྱ་གཟའ་སོ་བརྒྱད་རྫོགས་པ་སྟེ། །འདི་སྐབས་དྲོ་གྲང་ཁ་བ་སྣ་ཚོགས་འོང་། །ད་མཐར་བྱ་གཟའ་མ་བུ་གྲོལ་བ་སྟེ། །རྟགས་སུ་སྲོད་དུས་རྒྱུ་སྐར་རྟ་ཆུང་འཆར། །དེ་ནས་སྨལ་ཞག་སོ་བདུན་འདྲེན་པ་ལ། །དང་པོ་སྨད་ཚིགས་ཞག་བརྒྱད་གཤེར་བྱུང་ན། །སྨལ་ངེས་ཞེས་ཏེ་འབྲོག་པའི་ལུག་དཔྱད་བཟང་། །རྨིག་པ་སར་འཐོན་ཁོང་སེལ་ཁ་བ་འབབ། །ཚིག་ངན་ཞག་གཅིག་ཞིང་ལ་སྔ་འདེབས་རན། །སྟོད་སྨད་མཚམས་འདིར་སྨལ་པོའི་རྐེད་པ་ལ། །ལག་ཟོར་ཟང་མའི་ཀོ་ལྷེན་རྒྱབ་པས་ན། །ཁྲག་བརྡོལ་རྣག་བརྡོལ་ཞེས་པ་ཤིན་ཏུ་གྲང་། །དེ་ནས་སྟོད་ཚིགས་དྲུག་གི་ཞག་གཉིས་མཚམས། །བྱ་ལོང་བྱང་བགྲོད་འོང་སྐྱེས་ཁ་བའི་ངོ་། །སྐབས་འདིར་ཉ་མོའི་མགུལ་རླུང་ལྡང་བ་ཡིས། །ཉ་མཁར་རྒྱ་མཚོའི་གཏིང་ན་འཇིག་པར་བྱེད། །དེ་མཚམས་སྨལ་པོའི་སྙིང་ཞག་གཅིག་གི་དུས། །དཔྱིད་ཀྱི་ཉིན་མཚན་མཉམ་མོ་དེའི་ཉི་མར། །དྲོ་ཞིང་རླུང་མེད་འཇམ་ན་སྔ་ཆུ་ལེགས། །ངར་བ་ཚ་ཞིང་སྤྲིན་ཁུག་སྣ་རིང་ཚེ། །བར་ཆུ་ལེགས་ཤིང་སྤྲིན་རྒྱ་བར་མེད་འཐིབས། །ཐལ་རླུང་རླངས་ཆུང་ཕྱི་ཆུ་ལེགས་ལྟས་ཡིན། །ལག་གཡས་ཞག་བདུན་གསུམ་ནི་ཕོ་མཆིན་ན། །གཡུ་ལག་ཞག་བཞིའི་ཐོག་མར་བར་འདེབས་ཚུགས། ། དེ་ནས་སྐེ་སྟོང་ཞག་བཞི་དབུ་ཞག་གསུམ། །གྲང་ངར་བྱུང་ངན་རལ་དཀྲུགས་ཞག་པོ་གསུམ། །ཁ་ཆར་འབབས་ངོ་དེ་ནས་སྨལ་ཞག་སོང་། །སྨལ་ཚེ་བྱང་གི་འབྲོག་པའི་ལུག་དཔྱད་གཙོ། །ཁྱོན་བསྡོམས་དགུན་ཞག་བརྒྱ་དང་བཅུ་ཐམ་རྫོགས། །དེ་ནས་ནུར་ཞག་གཉིས་མཚམས་ཕྱི་འདེབས་ཚུགས། །དབྱུག་ཞག་བཅོ་ལྔ་བབས་ན་འབྲོག་དཔྱད་དགེ། །དེ་ནས་སོན་འཇུག་ཞག་ལྔ་དེ་རྗེས་སུ། །ཞག་བཞིར་ཁུ་བྱུག་བོད་སླེབས་དེ་ཡི་ཉིན། །ཁ་བ་ལྷག་པ་ཆེ་ལ་སྤྲིན་སྣ་ཐུང་། །སྐྱ་ཧུད་འཁོར་ཞིང་སྦས་པས་སྐད་འདོན་ཚེ། །སེར་བ་རྒོད་ཅིང་ནམ་དྭངས་སྤྲིན་པ་མེད། །ས་ལ་སྦྲམ་འདར་འུག་པས་སྐད་སྒྲོགས་ཚེ། །སེར་མེད་ཡར་མར་ཁུ་བྱུག་སྟོང་གསུམ་བགྲང་། །འདི་སྐབས་སྲོད་ལ་ལག་སོར་འཆར་བའི་དུས། །འབྲོག་པའི་ལུག་ཐང་ཆུ་ཡང་བཟང་དུ་འགྲོ། །དེ་ནས་བཅུ་དྲུག་རྫོགས་མཐར་སྣ་རེའུ་སོགས། །སྐྱེ་ཞིང་དེ་རྗེས་བཅོ་ལྔར་ཉི་ཁྱིམ་ཟུག །དེ་ནས་ཞག་བཅུར་ཉི་མའི་དུག་ཆར་དང་། །ལྷག་མ་དྲུག་ནི་ཉི་མ་ལོག་ཆར་བཅས། །བཅོ་ལྔ་བཅུ་དྲུག་གང་རུང་དབར་ཉི་ནི། །སྲིད་གསུམ་རྒྱལ་མོའི་ཞལ་ངད་བ་དན་གྱིས། །ལྷོ་རུ་འཕེན་ཏེ་རྟ་ལྗང་ལྡོག་པར་བྱེད། །དེ་ཡི་ཕྱི་ཉིན་ལོག་ཞག་ཉེར་གཅིག་གམ། །དབར་གྱི་ཆུང་གསུམ་ཞེས་གྲགས་དང་པོ་ནི། །སྒྱེད་པུ་ཞག་བཞི་ནམ་བར་ཞག་པོ་གསུམ། །སྨིན་དྲུག་བཞི་དང་ནམ་གསུམ་བི་རྫི་བཞི། །ནམ་བར་གསུམ་སྟེ་ལོག་ཞག་ཉེར་གཅིག་ཐིམ། །དེ་ནས་སྨལ་ཞག་བཅོ་ལྔར་ཆར་བབས་ལེགས། །སྨན་ཆར་གསེར་སྲང་ཁྲི་རི་ཞེས་ཟེར་ཏེ། །བབས་ན་བཟང་སྟེ་རྒྱལ་གྱི་ཆུ་མར་རྒྱས། །སྨལ་པོ་སྐམ་ན་ཝ་ལ་གཤེར་ཞེས་ཟེར། །དེ་ནས་ནམ་བར་གསུམ་དང་སྲིན་མོ་ཡི། །ཞག་གསུམ་རིང་ལ་སྲིན་མོའི་གདོང་ཆར་འབེབས། །དེ་ནས་གསང་ཕག་ཞག་བདུན་དཀྱིལ་མལ། །ཕག་སྙིང་ཞེས་གྲགས་མར་སོགས་བཅུད་མཆོག་འགྱུར། །ཟེ་ལེ་འབྲི་ཡི་འོ་མའི་དུས་ཀྱང་ཟེར། །སྨལ་ཞོད་ཕག་སྐེམ་ཞིང་ལ་ལོ་ལེགས་ཤིང་། །སྨལ་ཕག་གཉིས་ཀར་བབས་ན་རྩ་དཔུང་སྐྱེ། །དེ་དུས་གྲོག་སྦུར་འབུ་ལ་གཤོག་པ་ཐོགས། །དེ་ནས་ཏུ་ཞག་བཅོ་ལྔ་སྔ་ཞག་ལྔ། །ལྦ་ཕག་འཛིང་ཞེས་ཆར་ཆེན་འབེབས་ཏེ་གཞན། །ཝ་ལྷག་སྐྱེ་སྟེ་སྟོན་སེར་རླུང་གི་འགོ། །ཚུགས་ཤིང་དེ་རྗེས་ནམ་བར་ཞག་པོ་གསུམ། །དེ་ནས་གཞུང་ཞག་ཉེར་གཅིག་གི་དང་པོ། །(རྟ་ཆུང་)བོང་བུ་ཞག་དགུར་གཤེར་ན་སྟོན་རྫི་མེད། །ནམ་བར་ཞག་གསུམ་ཕུག(ཁྲ་)རོན་ཞག་དགུའི་ཚེ། །གཤེར་བྱུང་སྟོན་རྫི་འོང་ངོ་གཞུང་ཞག་ཐིམ། །དེ་རྗེས་དབར་ཤུལ་ཞག་པོ་བཞིའམ་ལྔ། །དེ་མཚམས་སྟོན་གྱི་ཉིན་མཚན་མཉམ་པར་བྱེད། །འདི་ཐོག་བྱ་ལོང་ལྷོར་འགྲོ་ཤུལ་གཤེར་ངོ་། །ཉིན་མཚན་མཉམ་པའི་བརྟགས་པ་དཔྱིད་དང་འདྲ། །འདི་ནས་ལྷོ་སྤྲིན་སྨུག་པོ་མཁའ་རུ་དྭངས། །ས་བཞིའི་དྲོད་ནི་གཏིང་ནས་འཆོར་ཞེས་བརྗོད། །དེ་ནས་ཤ་ངུས་ཞག་ནི་ནམ་སོ་བདུན། །འགའ་ཞིག་སྟོན་གྱི་ལྷོ་སྒོའི་གནམ་སྐས་བརྗོད། །དང་པོ་ཁྲ་སྐོར་ཞག་བཞི་བགྲང་བའི་སྐབས། །ཐོ་རེངས་རྒྱུ་སྐར་ཁྲ་དབོ་འཆར་བ་མངོན། །ཤ་ངུས་ཉིང་པོ་དག་ལ་ཞག་པོ་བརྒྱད། །དེ་ལ་ཤ་ཕོའི་རྭ་སད་འབྱུང་ངོ་ཟེར། །འདི་ཕན་ལོ་ཏོག་བཞག་ཀྱང་སྨིན་མི་འགྱུར། །བཙས་མ་འབད་རན་དེ་ནས་བྱ་བ་ལ། །ཞག་པོ་བཅོ་ལྔ་དེ་ཚེ་ཁ་བབས་ན། །ཡར་ཀྱེན་ཁ་བའི་སྒོ་ལྕགས་ཅེས་གྲགས་པས། །དགུན་ཉི་ལྡོག་བར་ཁ་བ་མི་འོང་བཤད། །དེ་ནས་བྱ་ཕྲུག་ཞག་བཅུར་ཁ་བ་བབས། །སྟོན་བ་སྐྱུགས་སམ་མར་ཀྱེན་ཁ་བ་ཡི། །ལྡེ་མིག་ཅེས་བྱ་དགུན་ཉི་ལྡོག་བར་དུ། །དུས་མིན་ཁ་ཆར་འབྱུང་ངོ་ཤ་འག་ཐིམ། །དེ་ནས་སྡེ་བརྒྱད་མཆེ་ཞག་ཉེར་གཉིས་བརྩི། །དམུ་བདུད་བཙན་གྱི་མཆེ་ཞག་བདུན་བདུན་དང་། །མ་མོའི་མཆེ་ཞག་གཅིག་བཅས་ཉེར་གཉིས་ཏེ། །དེ་ཚེ་བྱ་ལས་དོན་ཆེ་རྔམ་ཆེན་འཛེམ། །དེ་ནས་ཞག་བརྒྱད་བར་དུ་ཐོ་རེངས་དུས། །བྱང་གི་ནམ་མཁར་སྐར་མ་སྣ་རུ་འཆར། །དེ་ཡི་འོད་ལ་ཤིན་ཏུ་བཀའ་གཉན་ཟེར། །དེ་ནས་གཉན་བར་ཞག་ནི་བཅོ་ལྔ་ལ། །གཉན་གྱི་རུ་ཧྲག་ཅེས་པ་ཤིན་ཏུ་གཉན། །དེ་ཡང་སྲོད་ལ་སྨལ་པོའི་གཞུ་གཉན་ཅིང་། །ནམ་ཕྱེད་རྟ་སོའི་དབལ་གཉན་ཐོ་རེངས་སུ། །ལག་སོར་རྩེ་གཉན་ཞེས་གྲགས་བཤད་སྲོལ་གཅིག །སྨལ་པོ་ལག་རིང་ལག་གི་མདའ་གཞུ་བརྡེག །ཟངས་མཆུ་དམར་པོ་ཤ་དང་ཁྲག་ལ་རྔམས། །མ་མོ་ཐང་ཆེན་ས་ལ་མྱུལ་ཞེས་ཟེར། །དེ་ཚེ་བག་མ་གཏོང་ལེན་མི་རུང་ཞིང་། །བུ་ཚ་གང་སྐྱེས་ཅུང་ཟད་ངན་པའི་ལྟས། །འགྲོགས་པའི་ཁྱིམ་མཚེས་སོ་སོར་དབྱེ་བ་མིན། །ཕྱི་ནང་གང་ཡང་ལ་ཆའི་དུད་པ་འཛེམ། །སྦྲ་མི་ཚེམ་ཞིང་རིམ་འགྲོ་འགྱུར་ཆེའོ། །དེ་མཚམས་དགུན་ཉི་ཁྱིམ་ཞུགས་ཞག་བདུན་ཚེ། །ཁ་བ་བྱུང་ན་དགུན་རིང་ཁ་ཆུང་བཞེད་(རགས་ཞག)། །དེ་ནས་དགུན་ཉི་ལྡོག་དང་ས་བདག་སྐྱས། །རིམ་བཞིན་བྱེད་ཅིང་ལྡོག་ཉིན་ཁ་བབས་ན། །དགུན་རིང་གཟའ་མིག་ཁ་བའི་ངོ་ཞེས་གླེང་། །དེ་རྣམས་ཞང་ཞུང་སྔར་གྱི་དུས་རྩིས་ཏེ། །ཉིན་ཞག་གྲངས་ངེས་འགྲིགས་པའི་བཞེད་པ་འོ། །ཡང་གཅིག་དེང་སྐབས་ཡོངས་གྲགས་ཞང་བོད་སྲོལ། །རགས་པ་ཁྱིམ་ཞག་གྲངས་ལ་འདི་ལྟར་བགྲང་། །དགུན་ཉི་ལྡོག་ནས་ཞག་པོ་སོ་བདུན་ཐོག། བ་རོག་ཚང་བརྩེགས་དེ་ནས་སོ་བརྒྱད་ཞག།ངང་པ་སླེབ་ཅིང་དེ་ནས་བཅོ་ལྔ་ན། །དཔྱིད་ཀྱི་ནམ་ཉིན་མཉམ་ལ་ས་དྲོད་འོང་། །འོལ་བ་དག་ཀྱང་བོད་དུ་སླེབ་ཅེས་བ། །དེ་ནས་ཉེར་གཅིག་ཉ་དགྲ་སྐྱར་མོ་འབྱོར། །དྲོད་ཀྱང་ཕེབས་སོ་དེ་ནས་ཞག་བདུན་ལ། །ཞིང་འདེབས་རན་ཅིང་ཉིན་མཚན་མཉམ་པ་ནས། །ཞག་ནི་དགུ་བཅུར་དབར་གྱི་ཉི་མ་ལྡོག །དེ་ནས་ཞག་པོ་དྲུག་ཅུར་བྱ་སྐད་འཆག །དེ་ནས་སུམ་ཅུ་སོང་ཚེ་སྟོན་མཉམ་མོ། །དེ་ནས་ཉེར་གཅིག་ནམ་མཇུག་རྫོགས་ཞེས་བརྗོད། །དེ་ནས་རེ་དགུར་དགུན་ཉི་ལྡོག་པ་ན། །དགུ་གསུམ་རིམ་འདྲེན་བྱ་ཞག་བརྩི་བ་སོགས། །བཞེད་པ་གཞན་དག་རང་རང་གཞུང་ལ་དཔྱོད། །གཞན་ཡང་དུག་ཕག་ཅེས་ནི་མཛོད་ཕུག་ལས། །ཁེ་ཕག་ཡོར་ལྡེ་ཙེ་ཟེ་འཚོ་ཞེས་པ། །བདུད་ཀྱི་སྐར་མ་ལྷོ་ངོས་ཤར་ནས་ནུབ། །རྒྱུ་བའི་དུས་ནི་དབར་ཉི་ལྡོག་པ་ནས། །ཉིན་ཞག་བཅོ་ལྔའི་ཉི་སྐར་ནབ་སོའི་མཇུག །ཞག་བདུན་ལ་འཆར་དེ་ཚེ་ཆུ་ལས་སོགས། །གང་བས་བདུད་ཀྱི་དབང་དུ་འགྱུར་ཞེས་འཛེམས། །དེ་མཚུངས་རི་ཁི་འཆར་ཞེས་རང་ལུགས་དོན། །མཛོད་ལས་ཀུ་བྱི་མང་ཀེ་ཀུ་ཧྲང་འཚོ། །ཞེས་ཏེ་བྱང་ནུབ་ནམ་མཁར་ལྷ་ཡི་ཁྱེའུ། །བཞུགས་གནས་སྐར་དགུ་ཕུར་དབྱིབས་འཆར་དུས་ནི། །གཞུང་ཞག་བཅོ་ལྔའི་སྐབས་ཟིན་ཉི་སྐར་དབོ། །རྐང་བྲལ་ཤར་བ་ནས་བཟུང་ཞག་བདུན་རིང་། །འཆར་ཚེ་ཁྲུས་བས་ཆུ་ཚངས་ནད་གདོན་འཁྲུད། །དེ་སོགས་ལོ་ཟླ་དུས་ཀྱི་དཔྱད་འགྲོས་དང་། །ལྟས་དང་བརྟག་དཔྱད་དུས་ཀྱི་བྱེ་བྲག་རྣམས། །ཞིབ་པར་གཙུག་ལག་སོ་སོའི་གཞུང་ལ་དཔྱོད། །དེ་ལྟར་གནས་དང་དུས་དང་ཚེ་དང་ནི། །རང་བཞིན་གྱིས་དང་གྲངས་ཀྱི་བསྐལ་པ་བཅས། །ནང་གསེས་བྱེ་བྲག་བཤད་དང་དེའི་ཁུངས་གཏོགས། །འགྲོ་དྲུག་སྐྱེ་བཞི་ཁམས་གསུམ་རྒྱུ་དྲུག་སོགས། །དོན་བསྡུས་གཟུགས་མེད་དུས་ཀྱི་དབྱེ་བ་བཅས། །མདོ་རྒྱུད་རིན་ཆེན་དགོངས་དོན་ཞིབ་བཀྲལ་ལས། །མ་དཔྱད་འོལ་ཚོད་སྨྲས་པ་ག་ལ་ཡིན། །འོན་ཏེ་དེང་དུས་ཕལ་ཆེའི་བཞེད་ལྟར་ན། །ལྷ་དང་མི་སོགས་གནས་ཀྱིས་བསྐལ་མིན་ཏེ། །མཐོང་ཐོས་དབེན་པས་ལྷ་སོགས་མེད་པར་སྨྲ། །དུས་ཀྱི་འགྱུར་ཚུལ་མི་གཅིག་གཞན་འཐད་དང་། །ཚེ་ཡང་སྔར་དང་དེང་དུས་མ་འོངས་གཅིག །ལུས་སྐྱོན་ཡོད་མེད་འཕྲོད་བསྟེན་བཟང་ངན་སྨྲ། །རང་གི་རང་བཞིན་གྱིས་འགོག་མ་ཡིན་པར། །ལྷ་འདྲེ་བཙན་བདུད་ལ་སོགས་མེད་པར་འདོད། །གྲངས་བསྐལ་སྔར་འདས་མ་འོངས་བརྩིར་མེད་པར། །གནས་སྐབས་ཐུག་འཕྲད་སོན་ལས་མྱུག་སྐྱེ་ལྟར། །བཞེད་ཚུལ་དེ་ལ་བརྟག་སྟེ་དཔྱད་འདྲི་ན། །ད་ལྟ་མ་མཐོང་དེ་དག་ཡེ་མེད་ན། །སྔར་བྱུང་བཟང་པོ་དྲན་གསོའི་དུས་མཆོད་དེས། །ཕན་ཚུན་སུར་ཕན་ཕ་རོལ་མེད་སྨྲས་ཕྱིར། །དུས་ཀྱང་ཆགས་གནས་འཇིག་སྟོང་རེས་མེད་ན། །ལོ་རིམ་འགྱུར་མཐོང་འདི་དག་རྫོགས་པའི་རྗེས། །ཅང་མེད་སྲིད་པ་མཐའ་ཆད་སྨྲ་འམ་ཅི། །ཚེ་དང་གྲངས་ཀྱི་བསྐལ་པའང་དེ་བཞིན་དུ། །སེམས་ཅན་སྤྱི་མཐུན་ལས་ཀྱིས་མ་བས་ན། །འདིར་སྣང་གཅིག་པུར་བརྟགས་ཚེ་མི་མཐུན་མང། །དེ་བཞིན་མཚུངས་མིན་བཞེད་པ་མང་མོད་ཀྱིས། །བཤད་སྒྲོས་རྗེས་སུ་འཚོམ་ནས་གསུང་རབ་ལུང་། །འགལ་བར་འཛིན་པ་སྲིད་ཀྱང་ཤེས་ལྡན་དག །རང་ཚུལ་རྒྱལ་བའི་བཀའ་ལུང་ཚད་འཛིན་རིགས། །

ཅེས་སངས་རྒྱས་གཡུང་དྲུང་བོན་གྱི་བསྟན་པའི་བྱུང་བ་བརྗོད་པའི་ལེགས་བཤད་སྐལ་པ་བཟང་པོའི་མགྲིན་རྒྱན་ལས། །བསྐལ་པ་གནས་དུས་ཚེ་དང་རང་བཞིན་གྲངས་སོགས་དབྱེ་ཚུལ་དུས་གསུམ་མི་ནུབ་མཚན་གྱི་མདོ་དང་། །སྤྱི་སྤུངས་གཡུང་དྲུང་ཡོངས་སུ་རྫོགས་པ་སོགས་མདོ་སྔགས་ཟབ་རྒྱས་ཀྱི་དགོངས་པ་བཏུས་པ་ལ། །རང་གནས་ཞང་བོད་ཡུལ་གཙོས་དུས་ཀྱི་དཔྱད་པ་སོགས་རིག་གནས་གཙུག་ལག་གཞུང་ལུགས་ཀྱིས་ཟུར་གསལ་དུ་བས་ཏེ་བཀོད་པའི་སྐབས་ཀྱི་ལེའུ་སྟེ་གསུམ་པའོ། །

ལེའུ་བཞི་པ།

ལེའུ་བཞི་པ། བརྒྱ་པའི་དཔལ་མགོན་སངས་རྒྱས་སྟོན་པའི་སྒྲོན་མ་བྱོན་ཏེ་བོན་བསྟན་པ།དེ་ནས་སྟོན་པ་སངས་རྒྱས་བྱོན་པའི་ཚུལ། །

ད་ལྟའི་སྒྲོན་བསྐལ་སངས་རྒྱས་ཁྲི་བདུན་སྟོང་། །དེ་ནང་མུ་རྒྱུང་རྒྱལ་བ་སྟོང་རྩའི་དབུས། །འོ་སྐོལ་སྟོན་པ་རྣམ་འདྲེན་བརྒྱད་པ་ཆེ། །བྱོན་ཚུལ་མཛད་པ་བོན་སྒོ་རིམ་གསུངས་རྣམས། །གཅིག་ཏུ་འབྲེལ་བར་བཤད་པའི་ཐོག་མ་རུ། །དྲང་དོན་ཐེག་པ་ཆེན་པོའི་མདོ་ལྟར་ན། །དང་པོ་འགྲོར་གནས་དམྱལ་བ་གྱད་ཐུང་དུས། །དམྱལ་གནས་སེམས་ཅན་སྡུག་བསྔལ་བདག་ཐོག་ཏུ། །སྨིན་པའི་སྨོན་བས་གྱད་གྲོགས་ཀྱིས་སྨྲས་པས། །དམྱལ་སྲུང་ཁྲོས་པའི་ཐོ་བས་བརྡེག་ནས་བསད། །དེ་ནས་ཡི་དྭགས་བྱོལ་སོང་མིར་རིམ་སྐྱེས། །སེམས་བསྐྱེད་གཞི་བཟུང་ལེགས་བཀྲམ་བསྐལ་བའི་ཚེ། །སྟོན་པ་བསོད་ནམས་དབང་གི་མདུན་དྲུང་དུ། །ཐེག་ཆེན་བྱང་ཆུབ་མཆོག་ཏུ་ཐུགས་བསྐྱེད་དེ། །མདོ་ལས་དང་པོ་གང་ཟག་རིམ་པར་བརྒྱུད། །བརྒྱུད་པའི་དུས་དེར་བསོད་ནམས་ཚོགས་ཤིག་གིས། །སྟོན་པ་བསོད་ལྡན་ཚོགས་ཀྱི་ཞིང་དེར་བྱོན། །དགེ་ལ་སེམས་བསྐྱེད་དད་པའི་སྟོབས་དང་ལྡན། །ཅེས་ཏེ་བྱང་ཆུབ་ཐུགས་བསྐྱེད་གཞན་འདྲེན་པར། །སྨོན་ལམ་བཏབ་པས་ཚོགས་ལམ་རྒྱུད་ལ་འཁྲུངས། །བར་དུ་གྲངས་མེད་གསུམ་དུ་ཚོགས་བསགས་ཚེ། །འོག་ཕྱོགས་འཇིག་རྟེན་རྩོད་པ་ཅན་གྱི་ཞིང་། །མུ་ལ་གྲམ་དུ་ཡབ་ནི་རྒྱལ་པོ་ཆེ། །ཀ་འོད་སླག་ཅན་ཡུམ་ནི་སྦྱིན་པ་ལ། །དགའ་པའི་བཞིན་བཟང་གཉིས་ཀྱི་སྲས་བཞི་ཡི། །དང་འོག་ཤེས་རབ་ལྡན་དུ་སྐུ་སྐྱེ་བཞེས། །དུས་མཐར་བོན་བསྟན་བསྲུང་བར་བྲག་དགོན་དུ། །དགོངས་པ་ཐང་བཅད་དུས་དེར་དུས་ཐ་མ། །དྲག་རྩུབ་བསྐལ་པ་མུ་གེ་ཉིང་ཤ་ཟ། །གྱུར་པས་རྒྱལ་སྲིད་བཤིག་ནས་སྦྱིན་པར་བཏངས། །འབུམ་ཕྲག་མང་པོའི་འགྲོ་བ་སྲོག་བསྲིང་བས། །སྦྱིན་བླངས་མི་རྣམས་གྱེས་ཀར་སྡོམ་པ་དབོག །སྤྲང་པོ་བཟའ་མི་དགུ་ལ་སྐུ་ལུས་ཀྱི། །ཤ་བཅད་ཁྲག་ཕྱུང་བྱིན་ཏེ་གསོས་པ་ཡིས། །རུས་པ་དཀར་ལ་ཐུག་དུས་སྐྱེ་བ་བརྗེས། །དེ་དུས་ཚོགས་ཀྱི་ལྷག་མ་ཀུན་བསྡུས་ཏེ། །སྦྱོར་ལམ་མོས་སྤྱོད་རྣམ་བཞི་ཆིག་རྫོགས་ནས། །རྟེན་དེ་ཉིད་ལ་མཐོང་ལམ་ཡེ་ཤེས་སྐྱེས། །དང་པོ་རབ་དགའི་ས་མཆོག་ཞབས་ཀྱིས་མནན། །དེ་ནས་སྲིད་པ་ཡེ་སངས་ཡུལ་ཉིད་དུ། །ཡབ་ནི་ཁྲི་འོད་ཡུམ་ནི་ཀུན་ཤེས་སྲས། །སྲིད་པའི་ཁྱེའུ་གསལ་བར་སྐྱེ་བཞེས་དུས། །གཉིས་པ་དྲི་མེད་ས་བརྙེས་དེ་ཡི་དུས། །གཏོ་སློབ་འབུམ་ཁྲི་གློག་གི་ལྕེ་ཅན་མཇལ། །ཤེས་རབ་བསྐྱེད་ཅིང་བློ་རྩལ་སྦྱངས་པའི་དུས། །དྲུག་པ་བདེ་ལྡན་རྟོགས་པ་མན་ཆད་རྫོགས། །བདུན་པ་ཡི་བཞིན་གྲུབ་པ་རྒྱུད་ལ་བསྙེམས། །དེ་ནས་འོག་མིན་རྫོགས་སྐུ་གཤེན་ལྷའི་མདུན། །འགྲོ་བ་འདུལ་བའི་བོན་ལུང་མནོས་པ་ན། །མངལ་སྐྱེས་མི་ཡུལ་སྟོན་པར་གཤེགས་ཤིག་སོགས། །ལུང་བསྟན་དུས་སུ་ས་བདུན་མན་རྫོགས་ནས། །བརྒྱད་པ་མ་ཆགས་དག་པ་རྒྱུད་ལ་བསྙེམས། །ལུང་བསྟན་ཐོབ་རྗེས་རྫོགས་སྐུས་བྱིན་བརླབས་ཤིང་། །འགྲོ་བ་འདུལ་བའི་དབང་བསྐུར་ཐོབ་པ་དང་། །སྤྲུལ་པའི་སྡོངས་བཏབ་པ་ལ་སོགས་པའི་དུས། །དགུ་པ་ཡི་གེ་འཁོར་ལོ་མན་རྫོགས་ནས། །ས་བཅུ་བདེ་བ་ཆེན་པོ་རྒྱུད་ལ་བསྙེམས། །དེ་ལྟར་ཚོགས་ལམ་ནས་ནི་མཐོང་ལམ་བར། །བསྐལ་པ་གྲངས་མེད་གཅིག་སྟེ་མཐོང་ལམ་ནས། །ས་བརྒྱད་བར་དུ་གྲངས་མེད་གཅིག་དང་ནི། །དེ་ནས་ས་བཅུ་རྒྱུན་མཐའི་བར་དུ་གཅིག། གྲངས་མེད་གསུམ་རིང་ཚོགས་གཉིས་ཟུང་འཇུག་བསགས། །ས་བདུན་ཕན་ལ་ཉོན་མོངས་སྒྲིབ་པ་སྦྱངས། །དག་པའི་ས་གསུམ་ཤེས་སྒྲིབ་ཡོངས་སྦྱངས་ནས། །བྱང་སེམས་རྒྱུན་མཐའི་རྟོགས་པ་དང་ལྡན་ཚེ། །བློ་གསལ་འཆི་མེད་གཙུག་ཕུད་ཅེས་བར་གྱུར། །ཁྱབ་བདག་ཀུན་ཏུ་བཟང་ལས་གསང་སྔགས་བོན། །གསན་སྒྲུབ་སྒོམ་དགོངས་མཛད་སོགས་སྔགས་ལམ་གྱིས། །རྫོགས་བྱང་འབྲས་བུ་ལྷུན་གྱིས་གྲུབ་པར་བསྒྲུབས། །ངེས་པའི་དོན་དུ་གདོད་ནས་ཡེ་སངས་རྒྱས། །ཐུགས་ཉིད་བོན་གྱི་སྐུ་ལས་མ་གཡོས་པར། །རང་བཞིན་ལྷུན་རྫོགས་རིགས་ལྔའི་སྐུ་དང་ཞིང་། །བསམ་འདས་བཀོད་པས་འཁོར་བ་དོང་ནས་སྤྲུགས། །ལུགས་འབྱུང་བོན་སྐུའི་དབྱིངས་ནས་གཟུགས་སྐུར་བཞེངས། །སྐུ་གསུང་ཐུགས་ཡོན་ཕྲིན་ལས་ཕན་བདེའི་ཆ། །མཐའ་མེད་འགྲོ་ཁམས་སྲིད་དུ་དེ་སྙེད་ལྷག །ལུགས་ལྡོག་འོག་མིན་བདེ་ཆེན་ཀློང་དུ་ཞི། །མི་འདའ་རང་ཤར་ཞིང་རྡུལ་གྲངས་སྙེད་ཀྱི། །འགྲོ་འདུལ་སྤྲུལ་སྐུ་བྱེ་ཕྲག་བརྒྱ་བརྒྱ་སོགས། །ངོ་མཚར་སྤྲོ་བསྡུ་དཔག་མེད་བཀོད་པའི་མཐའ། །བརྩི་དང་གཞལ་བའི་ཡུལ་འདས་གསང་བ་ཆེ། །ཐུན་མིན་གྲོལ་ལམ་བླ་མེད་རྫོགས་ཆེན་དོན། །ཐུན་མོང་མདོ་ལམ་གོང་ལྟར་ས་བཅུ་ཡི། །སེམསདཔར་གནས་ཚེ་སྲིད་པ་ཡེ་སངས་ཞིང་། །ཁྱད་པར་བླ་ན་མེད་པའི་སེམས་མཆོག་བསྐྱེད། །བར་ལྷ་འོད་གསལ་གནས་སུ་ཤེས་སྒྲིབ་ནི། །ཕྲ་བའི་ཕྲ་སྤངས་མགོན་བཙུན་ཕྱ་ཡི་གྲོང་། །ཤེས་རབ་བསྐྱེད་ཅིང་བློ་རྩལ་སྦྱངས་མཛད་ནས། །འོག་མིན་གནས་སུ་སྤངས་རྫོགས་མཐར་ཕྱིན་ཏེ། །མངོན་པར་རྫོགས་པར་ཡོངས་སུ་སངས་རྒྱས་ཀྱང་། །གདུལ་བྱ་ལུས་ཅན་བརྩེ་བས་མི་འདོར་བར། །ཡང་དག་ལམ་དུ་མངོན་པར་བཀྲི་བའི་ཕྱིར། །མཛད་ཆེན་བརྒྱ་རྩས་འགྲོ་བ་འདུལ་ཚུལ་ནི། །དང་པོ་འོག་མིན་རྫོགས་སྐུ་གཤེན་ལྷའི་དྲུང་། །མི་མཇེད་འཇིག་རྟེན་འདུལ་བའི་བོན་ལུང་ནོད། །གཉིས་པར་གུང་དྲུག་ལྷ་རྩེར་སྲིད་པའི་རྒྱལ། །སངས་པོ་འབུམ་ཁྲིར་ཐབས་ཤེས་ཟུང་དུ་སྦྲེལ། །གསུམ་པ་གཙང་རིས་ལྔ་ནས་བསམ་གཏན་བཞིར། །འོད་གསལ་ལྷ་གནས་རིམ་པར་བོན་འཁོར་བསྐོར། །བཞི་པ་དགའ་ལྡན་ལྷ་ཡི་ཕོ་བྲང་དུ། །ལྷ་ཁམས་འདྲེན་པར་ཉེ་དབང་བཟང་སྐྱོང་སྲས། །འཆི་མེད་བམས་མགོན་ལྷ་ཡུལ་རྒྱལ་ཚབ་བསྐོས། །རྫོགས་སྐུའི་ཆས་གཏད་འགྲོ་འདུལ་བཀའ་བསྒོས་མཛད། །ལྔ་པ་ལྷ་གནས་རྣམ་རྒྱལ་ཁང་བཟང་དུ། །རྩ་གསུམ་ལ་སོགས་ལྷ་ལ་བོན་འཁོར་བསྐོར། །ལྷ་བབས་མཆོད་རྟེན་གཡུང་དྲུང་ལྷ་རྩེ་བཞེངས། །ལྷ་བུ་བློ་གྲོས་བརྟན་པ་རབ་བྱུང་སྟེ། །གཡུང་དྲུང་ལེགས་པའི་བློ་གྲོས་མཚན་བཏགས་ནས། །སྐབས་གསུམ་གནས་སུ་བསྟན་པའི་བདག་པོར་བསྐོས། །དྲུག་པ་རྩུབ་འགྱུར་ཚལ་དུ་ལྷ་མིན་སོགས། །སྡེ་བརྒྱད་དྲེགས་ཚོགས་དམ་བཏགས་བསྟན་སྲུང་བསྐོས། །གཡེན་འདུལ་མཆོད་རྟེན་བདུད་འདུལ་སྒྲ་སྒྲགས་བཞེངས། །བདུན་པ་རི་རབ་ལྷོ་ཕྱོགས་འཕགས་སྐྱེས་པོའི། །ཕོ་བྲང་ཛ་ལན་འདའ་རིའི་རྩེ་མོ་ནས། །གཟིགས་ཚད་ལྔ་དང་དགོངས་ཚད་ལྔ་བཀྲམ་ཏེ། །འདབ་ཆགས་གཡུ་བྱ་ཁུ་བྱུག་སྤྲུལ་ཏེ་གཤེགས། །བརྒྱད་པ་རྟ་གཟིགས་འོལ་མོ་ལུང་རིང་དུ། །ཡུལ་དབུས་རྒྱལ་ས་ཚད་མེད་ཡངས་པའི་གྲོང་། །ཕོ་བྲང་བར་པོ་སོ་བརྒྱད་མཁར་གྱི་རྩེར། །རྒྱལ་བཞད་ལྷ་མོ་ཡུམ་གྱི་ལྷུམས་སུ་ཞུགས། །དགུ་པ་ལོ་རྒྱལ་ཤིང་ཕོ་བྱི་བ་ཡི། །དཔྱིད་ར་མེ་སྟག་ཟླ་བའི་ཉ་ཚེས་ཀྱི། །ནམ་ལངས་ཐོག་མ་ལག་རིས་མཐོང་གསལ་དུས། ། ཡུམ་གྱི་གློ་གཡས་གཡང་དྲུང་རིལ་བརྟོལ་ནས། །ངོ་མཚར་བྱེ་བའི་ལྟས་ཀྱིས་མདུན་བསུས་ཏེ། །གཟུགས་སྐུའི་མཚན་དཔེ་རྣམ་པར་བཞད་པ་ནས། །ད་ལྟའི་རབ་རྒྱལ་ཆུ་བྱི་འདི་ཡན་ལ། །མི་ལོ་ཆིག་ཁྲི་བདུན་སྟོང་དགུ་བརྒྱ་དང་། །གྱ་བརྒྱད་འདས་ཏེ་འདི་ཕྱིན་འདས་ལོའི་གྲངས། །རང་རང་སྟེང་གི་ཨང་གྲངས་བཀོད་ལྟར་ཤེས། །དེ་དུས་མེས་ཕྱི་ལ་སོགས་འཇིག་རྟེན་ཁམས། །སྟོངས་པ་ཙམ་གྱི་འགྲོ་བ་མངོན་སངས་རྒྱས། །བཅུ་པ་ནགས་ཚལ་མེ་ཏོག་གླིང་རྣམས་སུ། །གཞོན་ནུ་རོལ་རྩེད་རྒྱལ་བུའི་མཛད་པ་བསྐྱངས། །ལྷ་ཀླུ་མི་ཡི་བྱིས་པའི་འཁོར་རྣམས་ལ། །སྔོན་གྱི་བྱུང་བཤད་སྤྲེའུའི་རོལ་རྩེད་མཛད། །བདུད་ཀྱི་བུ་ཡི་གཡུལ་བཟློག་དགྲ་བླ་བསྟོད། །ཀླུ་ཁྱུང་འཁྲུགས་བསྡུས་ཤ་ཟའི་འཇབ་བུ་བཟློག །འདབ་ཆགས་གཏམ་རྒྱུད་གཅན་གཟན་འབྱུང་ཁུངས་དང་། །རི་གཡུང་ལོ་རྒྱུས་འཁོར་ལ་ལེགས་སྦྱར་གསུངས། །བཅུ་གཅིག་བར་པོ་སོ་བརྒྱད་ཕོ་བྲང་རྩེར། །དམུ་རིགས་འཕྲུལ་གྱི་རྒྱལ་པོའི་རྒྱལ་སར་ཕྱུང་། །སྲིད་གསུམ་ཆེ་རྒུ་ཡོངས་ཀྱི་བླ་རུ་བཏེགས། །ད་དུས་ཡབ་ཡུམ་ལ་སོགས་ཁམས་གསུམ་འགྲོ། །སྟོངས་པ་ཙམ་དུ་མངོན་པར་རྫོགས་སངས་རྒྱས། །བཅུ་གཉིས་བསྟན་པའི་གཞི་མ་བཟོ་རིག་པ། །གཏན་ལ་ཕབས་ཏེ་གར་མ་ལི་ཤོ་སོགས། །འཛམ་གླིང་མཁས་པའི་རྒྱན་དྲུག་དཔལ་ལ་བསྟན། །བཅུ་གསུམ་ལྷ་ཀླུ་མི་ཡི་འཁོར་ཚོགས་ལ། །མངའ་བདག་རྒྱལ་པོའི་བཀའ་ཁྲིམས་ཡོངས་སྩལ་ཏེ། །ཚངས་དང་བརྒྱ་བྱིན་མགྲིན་སྔོན་ཁྱབ་འཇུག་དང་། །ཐག་བཟང་འཁོར་དབང་ཀླུ་དབང་རྒྱལ་ཆེན་སོགས། །མངའ་དབང་བདག་པོ་འཁོར་བཅས་ཁྲིམས་འོག་བཞག །དེ་ཡན་ལོ་མཛོད་གོང་གི་མཛད་པའོ། །འདི་ཡན་མཛད་པ་བཅུ་གཉིས་དབང་ལྟར་ན། །དང་པོ་སྐྱེ་བ་བཞེས་པའི་མཛད་པར་གཏོགས། །རྣམ་པར་སྤྲུལ་པའི་མཛད་པ་ཞེས་ཀྱང་བཞེད། །

གཉིས་པ་དགུང་ལོར་བསྟུན་པའི་མཛད་པ་ནི། །དེ་ནས་མི་ལོ་བརྒྱ་ལོན་གཤེན་ལོ་གཅིག །བཞེས་ཚེ་ལྔ་གསུམ་བཅོ་ལྔ་རྒྱལ་བུའི་ཚད། །དང་པོ་གཤེན་གྱི་དགུང་ལོ་གཅིག་པ་ལ། །ཕ་གཤེན་གཙུག་ཕུད་ལེགས་རྒྱལ་ཐང་པོ་ལ། །ཕ་གཤེན་ཐེག་པ་གཏོ་དཔྱད་ཇུ་ཐིག་དང་། །མོ་པྲ་དབྱངས་འཆར་རྩིས་དང་སྨན་ལ་སོགས། །འགྲོ་ལ་ཉེ་བར་ཕན་ཅིང་གསོ་བ་དང་། །ལྐོག་གྱུར་མངོན་གསལ་བོན་སྡེ་དུ་མ་གསུངས། །དེ་བཞིན་གཉིས་པར་སྣང་གཤེན་གཙུག་ཕུད་ལ། །སྣང་གཤེན་ཐེག་པ་གྱེར་སྒོ་སྐད་གཅོང་དང་། །མདོས་སྐོང་གླུད་སྦྱིན་བརྔན་ཡོན་ཤིང་རྩི་སོགས། །ལྷ་གསོལ་འདྲེ་བཀར་བོན་སྡེ་མཐའ་ཡས་གསུངས། །གསུམ་པར་འཕྲུལ་གཤེན་གཙུག་ཕུད་ལ་སོགས་ལ། །འཕྲུལ་གཤེན་ཐེག་པ་ཇོ་དབལ་རག་ཤ་ཐུན། །ངན་སྔགས་མཐུ་སྐོར་མནན་བསྲེག་འཕང་གསུམ་གྱིས། །བསྟན་དགྲ་སྒྲོལ་བྱེད་བོན་སྡེ་མཐའ་ཡས་གསུངས། །བཞི་པར་སྲིད་གཤེན་གཙུག་ཕུད་ལ་སོགས་སུ། །སྲིད་གཤེན་ཐེག་པ་སྲིད་པའི་གཏོ་རབས་མཁྱེན། །འདུར་ཕུག་སུམ་བརྒྱ་དྲུག་ཅུ་མཁྱེན་བཀྲལ་བས། །སེམས་ཅན་འབུམ་ཕྲག་གྲངས་མེད་འདྲེན་བྱེད་གསུངས། །གཤེན་ལོ་ལྔ་པར་ཚངས་པ་གཙུག་ཕུད་ལ། །དགེ་བསྙེན་ཐེག་པ་ཆུ་གཏོར་ཆོག་སྦྱིན་བསྲེགས། །ས་ལའི་ཡུལ་དུ་ཀུན་དབྱིངས་རྒྱལ་བ་ཡི། །ཆོག་གསུངས་གསས་མཁར་དགུ་ར་དགུ་ཁྱུད་བཞེངས། །གཤེན་ལོ་དྲུག་པར་རྣམ་དག་གཙུག་ཕུད་ལ། །དྲང་སྲོང་ཐེག་པའི་བོན་སྡེ་མཐའ་ཡས་གསུངས། །དེ་བཞིན་བདུན་པར་གསུང་འདུས་ལ་སོགས་ལ། །གསང་སྔགས་ཨ་དཀར་ཐེག་པའི་བོན་སྡེ་གསུངས། །བརྒྱད་པར་ཡེ་གཤེན་གཙུག་ཕུད་སོགས་འཁོར་ལ། །ཡེ་ཤེས་ཐེག་པའི་བོན་སྡེ་མཐའ་ཀླས་གསུངས། །དགུ་པར་བླ་མེད་གཙུག་ཕུད་ལ་སོགས་པའི། །འཁོར་ལ་བླ་མེད་རྫོགས་པའི་ཐེག་པ་གསུངས། །བཅུ་པར་གཡུང་དྲུང་དགུ་བརྩེགས་རི་རྩེར་ཕེབས། །སྒྲ་ཚད་རིག་པ་རྨ་ལོ་གཡུ་ལོར་གསུངས། །བཅུ་གཅིག་རྒྱལ་བུ་ཁྱི་ཁྱོན་ཡུལ་ཕེབས་ནས། །གསས་མཁར་མཆོད་རྟེན་བ་གམ་ལྷ་རྩེ་བཞེངས། །བམས་ལྡན་རྒྱལ་བའི་དཀྱིལ་འཁོར་ཆོ་ག་གསུངས། །བཅུ་གཉིས་ལྷོ་ཕྱོགས་མོན་ཡུལ་སུམ་སྟོད་དུ། །དབྱང་ཆེན་ས་བདག་ཕོ་བྲང་དུས་འཁོར་ལོ། །ལེའུ་སྟོང་ཕྲག་བརྒྱད་གསུངས་གསས་མཁར་ནི། །བ་རབ་ཡོངས་འདུས་བཞེངས་ནས་མངའ་དབུལ་མཛད། །དེ་ཡན་ལོ་མཛོད་བཅུ་གཉིས་མཛད་པ་རྫོགས། །བཅུ་གསུམ་ལྷ་ཀླུ་མི་གསུམ་སློབ་མ་ལ། །འཇིག་རྟེན་ཁམས་སུ་བསྒྲགས་པ་རྣམ་གསུམ་གྱི། །དཔེའུ་རྩེ་བསམ་འདས་བསྟན་པ་སྲིད་གསུམ་སྤེལ། །མཛད་པ་བཅུ་གཉིས་ལྟར་ན་འདི་ཡན་ཆད། །

གཉིས་པ་བསྟན་པ་སྤེལ་བའི་མཛད་པ་ཡི། །རྣམ་པར་སྤེལ་བའི་མཛད་པ་ཞེས་ཀྱང་བ། །བཅུ་བཞི་འཛམ་གླིང་བྱེ་བ་ཕྲག་བརྒྱ་རུ། །སྤྲུལ་སྐུ་བྱེ་ཕྲག་བརྒྱ་དང་རིགས་དྲུག་ཞིང་། །འདུལ་བའི་གཤེན་དྲུག་གླིང་བཞིར་འགྲོ་འདུལ་བཞི། །གཡེན་འདུལ་སོ་གསུམ་ལ་སོགས་སྤྲུལ་པའི་སྐུ། །ཕྱོགས་བཅུར་སྤྲོས་ཏེ་འགྲོ་བ་འདུལ་བར་མཛད། །མཛད་བཅུའི་གསུམ་པ་འགྲོ་འདུལ་མཛད་པའོ། །རྣམ་པར་འདུལ་བའི་མཛད་པ་ཞེས་ཀྱང་བ། །བཅོ་ལྔ་གཏོ་ཡུལ་འོ་མ་འབམས་སྐྱ་རུ། །གཏོ་བུ་དོད་དེ་འདྲེན་ཆོག་ལྷ་གཤེན་བརྒྱ། །རྗེ་རིགས་བཀོད་གླིང་ཁྲི་ཤི་དབང་རྒྱལ་གྱི། །གནས་སྤྱོངས་ཀུན་རིགས་སྒྲོན་མའི་ཆོ་ག་དང་། །རྒྱལ་བུ་ཧ་ལ་ར་ཙའི་སྒྲིབ་སྦྱོང་དུ། །རྒྱལ་བ་རྒྱ་མཚོ་གུ་ཝེར་ར་ཙ་ཡི། །སྒྲིབ་སྦྱོང་མདོ་དང་ཧོས་མོ་གླིང་དྲུག་ཏུ། །ཧོས་རྗེའི་བཙུན་མོ་གུ་ལིང་མ་ཏི་ཡི། །སྒྲིབ་སྦྱོང་མུན་སེལ་སྒྲོན་མའི་ཆོ་ག་རྣམས། །གསུངས་ཤིང་སྡིག་ཅན་འགྲོ་བ་ཐར་པར་དྲངས། །གསས་མཁར་ཆེན་པོ་པད་མ་བཀྲ་ཤིས་བཞེངས། །མཛད་བཅུའི་བཞི་པ་འགྲོ་དྲངས་མཛད་པ་ཡིན། །རྣམ་པར་འདྲེན་པའི་མཛད་པ་ཞེས་ཀྱང་བ། །དེ་ནས་ལྔ་གསུམ་བཅོ་ལྔ་ཁབ་བཞེས་ཚད། །དགུང་ལོ་བཅུ་དྲུག་ལྷ་དབང་བརྒྱ་བྱིན་སོགས། །འཁོར་གྱིས་གསོལ་བ་བཏབ་ངོར་རབ་ཆད་དང་། །མ་ནིང་མངལ་བཅག་ཕྱིར་དུ་བམས་མའི་སྤྲུལ། །ཧོས་བཟའ་རྒྱལ་མེད་དཔོ་བཟའ་ཐང་མོ་སོགས། །ཁབ་ཀྱི་དཔལ་འབར་སུམ་བརྒྱ་དྲུག་ཅུ་བཞེས། །འོལ་གླིང་རྒྱལ་ཁབ་སུམ་བརྒྱ་དྲུག་ཅུར་ཕེབས། །གསས་ཁང་མཆོད་རྟེན་སུམ་བརྒྱ་དྲུག་ཅུ་བཞེངས། །འདི་ཡན་རྣམ་པར་ངེས་པའི་མཛད་པ་བཞེད། །གཏོ་བུ་འབུམ་སངས་དཔྱད་བུ་ཁྲི་ཤེས་ཟུང་། །སྲས་འཁྲུངས་གསས་ཆེན་རུ་བཞི་སྤྱན་དྲངས་ནས། །སྒོ་བཞི་མཛོད་ལྔའི་བོན་བསྟན་ཡོངས་སུ་སྤེལ། །གླིང་བཞིར་ཞབས་བཅག་མཆོད་པའི་གནས་རི་དང་། །སྐྱོབ་པའི་ལྷ་རེ་མཐུ་སྟོབས་གསས་རེ་དང་། །འདྲེན་པའི་གཤེན་རེ་འདུལ་བའི་བོན་རེ་བཅས། །སོ་སོར་བསྐོ་བཞག་བོན་གྱི་འཁོར་ལོ་བསྐོར། །ཁྲི་ཐང་འབམས་པར་དཔོ་རྗེའི་འགྲོ་དོན་ཕེབས། །ཀློང་རྒྱས་བདེ་གཤེགས་སྟོང་གི་མཚན་བརྗོད་གསུངས། །སྡིག་ཅན་མི་དགུའི་འགྲོ་བ་ཐར་པར་དྲངས། །གསས་ཁང་ཆེན་པོ་འོད་ཟེར་འབུམ་གླིང་བཞེངས། །ལུང་འདྲེན་གསལ་བ་རྒྱུད་འདྲེན་སྒྲོན་གཉིས་འཁྲུངས། །དེ་ཡནརྣམ་པར་སྤྲུལ་པའི་མཛད་པར་འདོད། །མཛད་བཅུའི་ལྔ་པ་ཁབ་བཞེས་དྲུག་པ་ནི། །སྲས་སྤྲུལ་གཉིས་ཀའི་མཛད་པ་འདིར་འདུས་སོ། །བཅུ་བདུན་འོལ་མོའི་གླིང་དང་འཛམ་གླིང་གི། །ཡུལ་ཆེན་སོ་སོའི་རྒྱལ་པོ་རྣམས་ལ་དང་། །ལྷ་ཀླུ་མི་ཡི་ཞིང་ཕེབས་བོན་འཁོར་བསྐོར། །སངས་རྒྱས་སྨན་ལྷ་གཡུང་དྲུང་རྣམ་འཇོམས་དང་། །བདེ་གཤེགས་སྨོན་ལམ་མཐའ་ཡས་ལ་སོགས་ཀྱི། །མདོ་ཆོག་གསུངས་ཤིང་བྲམ་ཟེ་རྒྱལ་པོའི་སྲས། །བཙུན་མོ་ཚངས་སྤྱོད་ཚུལ་ལྡན་ཁབ་ཏུ་བཞེས། །བཅོ་བརྒྱད་བདུད་ཀྱི་ཆོ་འཕྲུལ་སྣ་དགུ་བཏུལ། །སྟེང་ཕྱོགས་ཕྱ་ཡུལ་བོན་གྱི་འཁོར་ལོ་བསྐོར། །ཕ་བཟའ་གུང་དྲུག་ཁབ་བཞེས་སྤྲུལ་པའི་སྲས། །གདུང་འཚོབ་མུ་ཆོ་ལྡེམ་དྲུག་སྐུ་བལྟམས་ནས། །བོན་སྒོ་བརྒྱད་ཁྲི་བཞི་སྟོང་དབང་ལུང་བསྩལ། །བཅུ་དགུ་གར་ཆེན་གསས་ཀྱི་ཡུལ་དུ་བྱོན། །གདུལ་བའི་དོན་མཛད་གསས་བཟའ་ངང་དྲུག་མ། །ཁབ་བཞེས་རྒྱལ་སྲས་འོལ་དྲུག་ཐང་པོ་བལྟམས། །ལྷ་རྒྱུད་ཡེ་ཤེས་མཉམ་སྦྱོར་བོན་རྣམས་བསྟན། །ཉི་ཤུ་ཁྱབ་པས་སྤྱན་དྲངས་བོད་དུ་ཕེབས། །བདུད་བཏུལ་བསྟན་པའི་བར་ཆད་བསལ་བ་དང་། །རྒྱལ་བའི་ཐུགས་སྤྲུལ་བོན་རི་ཆེན་པོ་སྤྲུལ། །རྐོང་རྗེའི་དོན་མཛད་བདུད་དམག་དུང་ཕྱུར་གྲོལ། །རྐོང་བཟའ་ཁྲི་ལྕམ་ཁབ་བཞེས་རྒྱལ་བའི་སྲས། །ཀོང་ཚ་གཡུང་དྲུང་དབང་ལྡན་སྐུ་འཁྲུངས་ཤིང་། །མཛད་བཅུའི་བདུན་པ་བདུད་བཏུལ་མཛད་པ་རྫོགས། །རྣམ་པར་འཇོམས་པའི་མཛད་པ་ཞེས་ཀྱང་བ། །ཉེར་གཅིག་ཤག་རིགས་རྒྱལ་པོའི་འགྲོ་དོན་དུ། །བྱོན་ནས་གསས་མཁར་སྒྲོན་མ་དགུ་ཐོག་བཞེངས། །ཐེག་དགུའི་བོན་གྱི་བསྟན་པ་རྗེས་བཞག་སྟེ། །གཤེན་རབ་ཁ་སྟེ་མུ་ཡར་གཏད་གཉེར་མཛད། །རྒྱལ་རིགས་རྒྱལ་བུའི་ཞིང་ཕེབས་གསས་ཁང་ཆེ། །བཀྲ་ཤིས་སྒོ་མང་ཅིར་ཡང་སྤྲུལ་པ་ཡི། །མཆོད་རྟེན་ཉི་ཤུས་ལྟག་པའི་བརྒྱ་བཞེངས་ནས། །སྐུ་གདུང་བསྟན་པ་རྗེས་སུ་བཞག་མཛད་དེ། །གཤེན་རབ་སྤང་ལ་ནམ་གཤེན་ཉིད་ལ་གཏད། །དམངས་རིགས་རྒྱལ་བུར་བླ་མེད་གོ་འཕང་གི། །སྒྲུབ་ཐབས་ཐེག་མཆོག་བོན་བསྟན་གཏད་གཉེར་མཛད། །ཉེར་གཉིས་འོད་ཀྱི་ལྷ་རི་སྤོ་མཐོར་རྩེར། །འབུམ་སྡེ་བྱེ་མ་ཉི་ཁྲི་ཆུ་རྒྱུན་དང་། །ཁམས་བརྒྱད་འབུམ་དང་བོན་ཉིད་གདལ་བའི་འབུམ། །ཐུགས་རྗེ་ཉི་མ་དགུ་ཤར་འབུམ་དང་ནི། ། མངོན་རྟོགས་རིག་པའི་རྩེ་འབུམ་དྲི་མེད་འབུམ། །ཁྲི་གདུག་གདལ་འབུམ་བ་ག་དབྱིངས་འབུམ་དང་། །གུད་དུ་ཕྱུང་བ་ལ་སོགས་འབུམ་སྡེ་ནི། །རྒྱས་འབྲིང་བསྡུས་ཚོགས་བསམ་གྱིས་མི་ཁྱབ་པར། །གཏན་ལ་ཕབས་ཏེ་གསུངས་པར་མཛད་པའོ། །ཉེར་གསུམ་བྲམ་ཟེ་རྒྱལ་པོའི་རྒྱལ་ཁབ་ཏུ། །གསས་ཁང་པད་མ་གླིང་ཆེན་བཞེངས་པའི་ནང་། །འབུམ་སྡེ་ཐམས་ཅད་གླེགས་བམ་དུ་སྦས་ནས། །མངའ་དབུལ་རབ་གནས་བཀྲ་ཤིས་ཞལ་བསྲོ་མཛད། །རྣམ་དག་ཀློང་ཡངས་སྲས་ཡུམ་མདོ་ཆོག་གསུངས། །གནོད་སྦྱིན་ནོར་གྱི་གླིང་དུ་བཻཌཱུརྱ་རྒྱ། །འོད་ཀྱི་རྒྱལ་པོའི་གཟུངས་སྡེ་གསུངས་མཛད་དེ། །མན་ངག་དོན་གྱི་སྙིང་པོ་རྗེས་བཞག་མཛད། །ཉེར་བཞི་གཉན་ཡུལ་སྣང་ལྡན་འབུམ་གླིང་དུ། །གཉན་རིགས་རྒྱལ་བུར་བམས་མ་ཉེར་གཅིག་མདོ། ། ལ་སོགས་བམས་མ་ཆེན་མོའི་མདོ་ཆོག་སྐོར། ། མང་གསུངས་གསས་མཁར་བཀྲ་ཤིས་དཔལ་འབར་བཞེངས། །གཡུང་དྲུང་དགུ་བརྩེགས་རྩེ་དང་རྒྱལ་ས་བརྒྱད། །ནང་གླིང་བརྒྱད་བཅས་བཅུ་བདུན་གནས་ཉིད་དུ། །སངས་རྒྱས་ཁྲི་དང་བདུན་སྟོང་མཚན་མདོ་གསུངས། །ཉེར་ལྔ་རྒྱ་རྗེ་ཀོང་ཙེ་འཕྲུལ་རྒྱས་གྱིས། །གསས་ཁང་དཀར་ནག་བཀྲ་གསལ་ནང་མགོན་དུ། །རྣམ་རྒྱལ་སྐུར་བཞེངས་བདུད་སྲིན་གཡུལ་ངོ་བཟློག །རྒྱུད་ཆེན་སྒྱུ་འཕྲུལ་དྲ་བ་ཡན་ལག་བཅས། །གསུངས་ཤིང་གསས་ཁང་མངའ་དབུལ་རབ་གནས་མཛད། །ཉེར་དྲུག་བོན་འཁོར་དང་པོ་ཐེག་པ་དགུ། །ཉེར་བདུན་གཉིས་པ་སྒོ་བཞི་མཛོད་ལྔ་དང་། །ཉེར་བརྒྱད་གསུམ་པ་ཕྱི་ནང་གསང་གསུམ་གྱི། །བཀའ་ཡི་འཁོར་ལོ་གཤེན་ལོ་རེ་རེར་བསྐོར། །སྲིད་པ་སངས་པོ་ཉིད་དང་ཐབས་ཤེས་སྦྲེལ། །དེ་ལྟར་བཀའ་འཁོར་རིམ་གསུམ་བསྐོར་བའི་བོན། །རིན་ཆེན་སྣ་ལྔའི་གླེག་བམ་བྱེ་ཕྲག་བརྒྱར། །བྲིས་ནས་དཀར་ནག་བཀྲ་གསལ་གནས་སུ་བཞག །གསེར་དངུལ་ལ་སོགས་རིན་ཆེན་སྣ་བདུན་གྱིས། །སྐུ་གཟུགས་མཆོད་རྟེན་བྱེ་བ་དུང་ཕྱུར་གྲངས། །བཞེངས་ནས་གསས་ཁང་རྟེན་དུ་རྗེས་བཞག་མཛད། །ཉེར་དགུ་གཡུང་དྲུང་ཀློང་རྒྱས་དཀྱིལ་འཁོར་ཉིད། །ཞལ་ཕྱེ་རྟེན་གསུམ་རྗེས་བཞག་ཐམས་ཅད་ལ། །མངའ་དབུལ་ཞལ་བསྲོ་རབ་གནས་མཛད་པ་དང་། །སྙན་བརྒྱུད་རིན་ཆེན་སྒྲོན་མའི་མདོ་སྡེ་གསུངས། །ཀོང་ཙེ་རྒྱ་རྗེའི་འགྲོ་དོན་མཐར་ཕྱིན་མཛད། །སུམ་ཅུ་རྒྱ་བཟར་སྲས་འཁྲུངས་ཀོང་ཚ་ནི། །འཕྲུལ་བུ་ཆུང་ལ་དུས་ཀྱི་འཁོར་ལོ་ཡི། །གཙུག་ལག་རྩིས་རྒྱུད་བསྟན་པ་རྗེས་བཞག་མཛད། །དམུ་རིགས་རྒྱལ་པོའི་རྒྱལ་སར་ཚུར་ཕེབས་ནས། །རྒྱུ་འབྲས་བདེན་པའི་བོན་འཁོར་བསྐོར་བར་མཛད། །རྣམ་པར་རྒྱལ་བའི་མཛད་པ་ཞེས་བེ་སྟེ། །མཛད་བཅུའི་བརྒྱད་པ་རྗེས་བཞག་མཛད་པ་རྫོགས། །དེ་ནས་ལྔ་གསུམ་བཅོ་ལྔ་རབ་བྱུང་ཚད། །གཤེན་ལོ་སོ་གཅིག་ཐོག་མར་ཕོ་བྲང་ནི། །གསས་མཁར་ཁྲི་སྨོན་རྒྱལ་བཞད་སྒོ་དྲུང་དུ། །བྱོན་ཏེ་ཕྱོགས་བཞིར་སྐྱེ་རྒ་ན་འཆི་ཡི། །ཆུ་བོ་བཞི་གཟིགས་ངེས་འབྱུང་རྐྱེན་བསྐུལ་ཏེ། ། བྱང་ནུབ་མཆོད་རྟེན་རྣམ་དག་དཀར་པོའི་དྲུང་། །ཁྱིམ་སྤང་རབ་ཏུ་བྱུང་པར་མཛད་པ་དང་། ། ན་བཟའ་བླངས་པའི་གོས་དྲུག་མཁའ་ལས་བབས། །དད་པའི་འཁོར་རྣམས་རབ་ཏུ་བྱུང་མཛད་ནས། །དགེ་བསྙེན་བོན་གསུངས་ཁྲིམས་ཆུང་འདུལ་བ་བསྐྱངས། །དེ་ནས་གཙང་མ་གཙུག་ཕུད་ཁྲིམས་བླངས་ཏེ། །འཁོར་ལ་རབ་བྱུང་འབྲིང་པོའི་ཁྲིམས་ཕོག་ཅིང་། །བླ་མེད་གོང་འཕང་བསྒྲུབ་ཐབས་བོན་རྣམས་གསུངས། །སོ་གཉིས་འདུལ་བ་ཁྲིམས་ཆེན་བཞེས་པའི་ཐོག །མི་ལས་གཤོག་སྐྱེས་མཁའ་ལྡིང་བར་སྤྲུལ་ཏེ། །འོག་མིན་གནས་གཤེགས་ལྷ་ཡི་དྲང་སྲོང་ཆེ། །ལེགས་ལྡན་རྒྱལ་དྲུང་བསྙེན་རྫོགས་ཁྲིམས་ཆེན་མཛད། །རྩ་གསུམ་ལྷ་གནས་དབེན་ཚལ་འདབ་ཆགས་ཀྱི། །ངང་པོའི་རྒྱལ་པོ་དག་དང་ལྷན་གཅིག་ཏུ། །ཆུ་དང་འོ་མ་འབྱེད་པའི་ཐིགས་རེ་དང་། །འབྲས་དཀར་ས་ལེའི་ཉག་མ་རེ་གསོལ་ནས། །བྱ་ཡི་དཀའ་ཐུབ་མི་ལོ་བརྒྱ་རུ་བཞུགས། །སོ་གསུམ་རི་བདུན་གཉའ་ཤིང་འཛིན་གྱི་རྩེར། །དབེན་པའི་གནས་སུ་སྤྲེའུའི་རྒྱལ་པོ་ནི། །ཧ་ནུ་མ་འདའ་དག་དང་ཐབས་གཅིག་ཏུ། །ཤིང་ཐོག་འབྲུ་རེ་ཤིང་ལོའི་སྟེང་ཆགས་པའི། །ཆུ་ཐིགས་རེ་རེ་ཉིན་རེར་གསོལ་མཛད་ནས། །སྤྲེའུའི་དཀའ་ཐུབ་གཤེན་གྱི་ལོ་གཅིག་བཞུགས། །སོ་བཞི་འོལ་གླིང་བྱང་ནུབ་ཟད་པའི་མཚམས། །མེ་ཏོག་གླིང་དུ་འདབ་ཆགས་ཤང་ཤང་དང་། །ཐབས་ཅིག་རྩྭ་མཆོག་ཨུ་མེར་ཉག་རེ་དང་། །ཟིལ་པའི་ཆུ་ཐིགས་རེ་རེ་གསོལ་མཛད་ནས། །མི་ཡི་དཀའ་ཐུབ་གཤེན་གྱི་ལོ་གཅིག་བཞུགས། །དེ་མཐར་སེང་གེ་རྣམ་བརྩེའི་ཏིང་འཛིན་གྱིས། །བདུད་བཞི་བཅོམ་པས་ཁྱབ་པ་རང་སར་གྲོལ། །ནམ་མཁའ་ལྟ་བུའི་ཏིང་འཛིན་མངོན་བས་ཏེ། །མངོན་པར་རྫོགས་སངས་རྒྱས་པའི་ཚུལ་བསྟན་མཛད། །སོ་ལྔ་བོན་གྱི་འཁོར་ལོ་བསྐོར་བར་དགོངས། །སྟོན་པ་ནམ་མཁའ་ལ་འཕུར་ལྷ་ཡི་གནས། །གཡུང་དྲུང་གསལ་བ་འོད་ཀྱི་གླིང་ཉིད་དུ། །གཡུང་དྲུང་གསལ་སྨྲ་ཡོད་ཁམས་རྒྱུད་གསུངས་ཏེ། །ལྷ་ལ་བོན་འཁོར་བསྐོར་སྐབས་བཀྲ་ཤིས་ཀྱིས། །ལྷ་མོ་པད་མས་མེ་ཏོག་པད་མའི་མདངས། །ཕུལ་ཏེ་གདན་ལ་པད་མའི་བཀྲ་ཤིས་གསོལ། །སོ་དྲུག་གནམ་ནས་ས་བབས་རི་རབ་རྩེར། །བྱོན་ནས་ཕྱག་སར་བརྡབ་པས་ས་གཞིའི་དབུས། །བཀྲ་ཤིས་ལྷ་མོ་བུམ་མས་གསེར་གྱི་བུམ། །བཅུད་ལྡན་མགུལ་ཕུལ་མགུལ་ལ་བུམ་པ་ཡི། །བཀྲ་ཤིས་གསོལ་ཏེ་སྐུ་ལུས་གསེར་མདངས་གྱུར། །གཡུང་དྲུང་དག་པ་ལྷ་ཡི་རྒྱུད་བཤད་མཛད། །སོ་བདུན་གསེར་གྱི་རི་བདུན་ཁ་རུ་བྱོན། །གཡུང་དྲུང་ཁྱིམ་བདུན་མིའི་ནང་སངས་པོའི་སྤྲུལ། །སྲིད་པའི་བཀའ་ཐུབ་ཉིད་ཀྱིས་ཞུས་པའི་ངོར། །གཡུང་དྲུང་རྨད་དུ་བྱུང་བའི་རྒྱུད་བཤད་པས། །ཉ་ཅན་ལྷ་མོས་དེ་དུས་གསེར་ཉ་ཟུང་། །ཕུལ་ནས་ཕྱག་ལ་པད་མའི་བཀྲ་ཤིས་གསོལ། །སོ་བརྒྱད་མེ་ཏོག་གླིང་དུ་ཁྱབ་པ་སོགས། །བདུད་སྲིན་མུ་སྟེགས་ཐམས་ཅད་རབ་ཏུ་བྱུང་། །གཡུང་དྲུང་ཕལ་ཆེན་འདུལ་བའི་རྒྱུད་ཀྱང་བཤད། །དེ་དུས་ལྷ་མོ་རྒྱལ་མཚན་མ་ཉིད་ཀྱིས། །བདུད་ལས་རྣམ་པར་རྒྱལ་བའི་རྒྱལ་མཚན་བཙུགས། །སྐུ་ལ་རྒྱལ་མཚན་མཛེས་པའི་བཀྲ་ཤིས་གསོལ། །སོ་དགུ་མཆོད་རྟེན་རྣམ་དག་དཀར་པོའི་དྲུང་། །གཤེན་འཁོར་རྣམས་ལ་སྡེ་རིས་བཞིར་ཕྱེས་ཏེ། །སྟོན་པ་ཁྲི་གཙུག་རྒྱལ་ཉིད་སློབ་དཔོན་མཛད། །གཙུག་གཤེན་རྒྱལ་བ་ཉིད་ཀྱིས་མཁན་པོ་མཛད། །འ་ཞ་གསང་བས་དབང་པོ་མཛད་ནསསུ། །ཐམས་ཅད་མ་ལུས་འདུལ་ཁྲིམས་ཕོག་པར་མཛད། །རི་བོ་གསེར་ལྡན་འོད་ཀྱི་རྩར་བྱོན་ཏེ། །ཆུ་བོ་གྱིམ་ཤང་འགྲམ་གྱི་ནེའུ་ལྗང་ཚལ། །འཆད་རྩོད་རྩོམ་གསུམ་བོན་འཁོར་སྡེ་བཞི་བསྐོར། །བཞི་བཅུ་ནང་གླིང་འདུལ་བ་ཁྲིམས་ཀྱི་གླིང་། །འདུལ་བ་རྒྱུད་དྲུག་འདུལ་ལུང་སྡེ་བཞི་དང་། །མན་ངག་སྡེ་གསུམ་བཅས་པ་འཁོར་ལ་གསུངས། །ཞེ་གཅིག་གསས་མཁར་ཁྲི་སྨོན་ནང་ཉིད་དུ། །གཡུང་དྲུང་ཁྲི་སྨོན་རྒྱལ་བའི་རྒྱུད་འཆད་སྐབས། །བསྟན་པའི་བོན་སྒྲས་འཇིག་རྟེན་ཁྱབ་གྱུར་ནས། །དུང་ཅན་ལྷ་མོས་དུང་དཀར་གཡས་འཁྱིལ་ཕུལ། །གསུང་ལ་འགག་མེད་དུང་གི་བཀྲ་ཤིས་གསོལ། །དེ་ནས་ཁོ་མ་ནེ་ཆུང་གསས་མཁར་དུ། །གཡུང་དྲུང་ཁོང་མ་དག་པའི་རྒྱུད་འཆད་སྐབས། །ཐུགས་ཉིད་གཡོ་མེད་ཡེ་ཤེས་རབ་བཀྲ་བས། །དཔལ་བེའུ་མོ་ཡི་གསེར་གྱི་པ་ཏྲ་ཕུལ། །ཐུགས་ལ་གཡོ་མེད་དཔལ་བེའི་བཀྲ་ཤིས་གསོལ། །ཞེ་གསུམ་ཕོ་མོའི་གླིང་མཚམས་མཆོད་རྟེན་དྲུང་། །ལས་འབྲས་མངོན་སྟོན་སྲིད་པའི་འཁོར་ལོ་དང་། །སྣང་བ་མངོན་སྟོན་ཤེས་བའི་འཁོར་ལོ་དང་། །བྱ་བ་མངོན་སྟོན་དུས་ཀྱི་འཁོར་ལོ་དང་། ཐེག་པ་མངོན་སྟོན་གྲུབ་མཐའི་འཁོར་ལོ་དང་། །སྡེ་བཞིར་ཚིག་བཞི་བོན་གྱི་འཁོར་ལོ་དང་། །ཤེས་གསལ་གདུལ་བར་ཐེག་ཆེན་བཀའ་འཁོར་སོགས། །མངོན་པའི་བོན་འཁོར་བསྐོར་སྐབས་འཁོར་ལོ་མས། །རྩིབས་སྟོང་འཁོར་ལོ་ལྷ་རྒྱལ་ཚངས་པ་སྟོང་། །བསྐྱོན་ནས་བཀའ་འཁོར་བསྐོར་བར་གསོལ་བཏབ་བསྐུལ། །ཞབས་ལ་གསེར་གྱི་འཁོར་ལོའི་བཀྲ་ཤིས་གསོལ། །ཞེ་བཞི་རི་རྒྱལ་ལྷུན་པོའི་ཕོ་བྲང་དང་། །ལྷ་རི་སྤོ་མཐོན་རྩེ་སོགས་གནས་རྣམས་སུ། །མ་རྒྱུད་ཕྱི་ནང་མདོ་དང་སྔགས་ཀྱི་བོན། །བམས་མ་རྩ་བའི་རྒྱུད་འབུམ་ལས་འཕྲོས་པའི། །བྱང་ཆུབ་སེམས་པའི་མདོ་སྡེའི་སྡེ་སྣོད་ནི། །ཁམས་བརྒྱད་གཏན་ཕབས་དགེ་རྒྱས་ཚོགས་ཆེན་འབུམ། །རྣམ་དག་འདུལ་འབུམ་གཡུང་དྲུང་ས་ལམ་འབུམ། །ཡེ་གཤེན་བཀོད་པ་དོན་འབུམ་རྩ་བ་ལྔར། །ཡན་ལག་དང་བཅས་ཡོངས་སུ་རྫོགས་པར་གསུངས། །ཞེ་ལྔ་རྣམ་བཞིའི་འཁོར་ལ་འདུལ་བའི་སྡེ། །མི་འདྲ་ཉི་ཤུ་རྩ་ལྔའི་ཁྲིམས་ཕོག་མཛད། །གཤེན་གྱི་དགེ་སྤྱོད་ཡན་ལག་བརྒྱད་པ་དང་། །རྣམ་དག་འདུལ་བའི་པང་སྐོང་རྒྱལ་པོ་དང་། །ན་རག་སྒྲིབ་པ་སྦྱོང་བའི་གཟུངས་སྡེ་དང་། །གཤེནགྱི་མདོ་སྡེ་པར་ཏི་ཀ་སོགས་གསུངས། །དེ་ཡན་ཐེག་ཆེན་སེམས་དཔའ་རྣམ་གཉིས་ཀྱི། །སྡེ་སྣོད་འདུལ་མངོན་མདོ་འབུམ་བཀའ་འཁོར་རྣམས། །བླ་མེད་ཡོངས་སུ་གྲུབ་པར་བསྐོར་མཛད་དེ། །མཛད་བཅུའི་དགུ་པ་རབ་ཏུ་བྱུང་མཛད་རྫོགས། །ནམ་པར་རིག་པའི་མཛད་པ་ཞེས་ཀྱང་བཞེད། །དེ་ནས་ལྔ་གསུམ་བཅོ་ལྔ་དགོངས་པའི་ཚད། །ཅེས་ཏེ་གཤེན་གྱི་དགུང་ལོ་ཞེ་དྲུག་དུས། །དགོངས་པ་མཛད་དུ་གཤེགས་ཁར་ཁྱབ་པ་སོགས། །ཞུས་ནན་ཆེ་ཕྱིར་མི་ལོ་གསུམ་བཞུགས་ནས། །འདུལ་བའི་བོན་སོགས་དབྱེ་ཤག་ཞིབ་ཏུ་མཛད། །དེ་ནས་འཁོར་རྣམས་དེ་རིས་གཉིས་ཕྱེས་ཏེ། །དབྱང་པོ་རབ་རྣམས་སྟོན་པའི་སྐུར་འཁོར་གཤེགས། །འབྲིང་ཐ་གཉིས་ནི་ཕོ་མོ་གླིང་སོ་སོར། །བོན་གྱི་སྒྲོས་གཅོད་བསླབ་པའི་དོན་ལ་གནས། །སྟོན་པ་གཙོ་འཁོར་གཡུང་དྲུང་དགུ་བརྩེགས་ཀྱི། །ནགས་ཚལ་དུ་གཤེགས་འདུས་པའི་འཁོར་རྣམས་ལ། །ཀུན་གཞི་རྣམ་བྱང་བྱེ་བྲག་དབྱེ་བ་དང་། །བཅུ་གསུམ་གནམ་སྐས་རིམ་གྱིས་གྱེན་བརྩི་བའི། །ས་ལམ་རིམ་པའི་བོན་རྣམས་གཏན་ལ་ཕབས། །ཤེས་པའི་རྒྱུད་སྤྱངས་ཤེས་རབ་ཀྱིས་རྒྱུད་བཀྲལ། །འཁོར་གྱིས་ནང་ནས་ཀུན་ལས་མཆོག་གྱུར་པ། །ཤེས་པའི་རྒྱུད་ཁྲོལ་ཤེས་རབ་ཚད་སླེབས་ནི། །ཕོ་ལས་གཅུག་གཤེན་རྒྱལ་དང་དྲང་སྲོང་རྒྱལ། །མོ་ལས་གཤེན་ཟ་ནེའུ་ཆེན་ཧོས་ཟ་གཉིས། །བཞི་རུ་བྱུང་ཞིང་ཞེ་དྲུག་ཞེ་བདུན་དང་། །ཞེ་བརྒྱད་ལོ་གསུམ་དེར་བཞུགས་བོན་འཁོར་བསྐོར། །ཞེ་དགུའི་ཐོག་མར་དབང་པོ་ཡང་རབ་འཁོར། །དགུ་ཁྲི་བདུན་འབུམ་དང་བཅས་ནུབ་ཕྱོགས་ཀྱི། །མི་གཡོ་བསམ་གཏན་གླིང་དུ་གཤེགས་ནས་ནི། །སྤོས་ཀྱིས་བརྒྱན་པའི་བྱང་ཆུབ་ཤིང་གི་ནགས། །རི་བོ་མ་ལ་ཡ་ཡི་དགོན་པ་རུ། །བྱང་ཆུབ་ཤིང་གི་སྐྱིལ་པོ་ཉམས་དགའ་བར། །གསལ་བའི་ཧོས་གུར་དུ་བཞུགས་འཁོར་རྣམས་ལ། །གཡེང་བའི་ཚོགས་སྤངས་དབེན་པའི་གནས་བརྟེན་ཅིང་། །ཚིག་བོར་དོན་ཞུགས་བྱང་ཆུབ་སེམས་བསྒོམ་སྟེ། །གཞི་ཡི་གནས་ཚུལ་ལམ་གྱི་བགྲོད་ཚུལ་དང་། །འབྲས་བུའི་གྲུབ་ཚུལ་བོན་རྣམས་གཏན་ཕབས་གསུངས། །སོ་སོར་ཤིང་གི་སྐྱིལ་པོར་དོན་ལ་བསྒོམ། །སྟོན་པ་ཉིད་ཀྱང་དགོངས་པ་ཐང་བཅད་དེ། །བཞུགས་པའི་ཐོག་མར་ལྷ་མོ་གདུགས་ཅན་མས། །དབུ་ཡི་མཁའ་ལ་གདུགས་ཆེན་དབུབ་པའི་དཀྱིལ། །དེ་བཞིན་ཉིད་ཀྱི་ཏིང་འཛིན་བརྒྱ་ཉི་ཤུ། །ཀུན་ཏུ་སྣང་གི་ཏིང་འཛིན་བརྒྱ་ཉི་ཤུ། །སྤྲུལ་པ་རྒྱུ་ཡི་ཏིང་འཛིན་བརྒྱ་ཉི་ཤུ། །དེ་ལྟར་དགུང་ལོ་གསུམ་དུ་དོན་བསྒོམ་པས། །འཁོར་རྣམས་གནས་ལུགས་ཐེན་ཆེན་དོན་རྟོགས་ཏེ། །བདེ་སྟོང་གསལ་གསུམ་ཉམས་ཀྱི་དྲོད་ཚད་ལྡན། །རིག་པའི་ཞལ་མཐོང་འཁོར་འདས་རོ་གཅིག་ཏུ། །རྟོགས་པའི་སློབ་མ་འབུམ་ཕྲག་དྲུག་ཅུ་བྱུང་། །གཡེང་སྤངས་དོན་ལ་ཞུགས་པའི་གང་ཟག་ནི། །བྱེ་བ་ས་ཡ་གྲངས་སུ་མེད་པ་བྱུང་། །དེ་དག་དྲི་མེད་གཙོས་པའི་ལུང་དགོངས་ཏེ། །མཛད་མདོ་འབྲིང་བསྡུས་ལ་སོགས་དགོངས་པའི་དོན། །རྣམ་པར་དབེན་པའི་མཛད་པ་ཞེས་བྱ་བ་། །གཡུང་དྲུང་དགུ་བརྩེགས་ནགས་ཚལ་དབེན་གནས་སུ། །གཅིག་པུར་དགོངས་པ་མཛད་དེ་བཞུགས་པའི་དུས། །རྗེས་འབྲང་སྐུ་འཁོར་སྡེ་རིས་གཉིས་སུ་ཕྱེས། །བཙུན་པ་ཁྱབ་པ་གཏོ་བུ་འབུམ་སངས་སོགས། །དབྱང་རབ་རྣམས་ལ་ཚེ་གཅིག་སངས་རྒྱས་ཐབས། །ཐིག་ལེ་ཉག་གཅིག་དོན་དམ་དབྱིངས་བསྟན་ནས། །སྐྱེ་བ་གཅིག་གིས་བླ་མེད་བསྒྲུབ་པའི་བོན། །རྫོགས་པ་ཆེན་པོ་ལྟ་བ་ཡས་དབུབ་རྒྱུད། །ཉི་མ་ཤར་བཞིན་ངེས་དོན་གཅིག་ཆར་ཏུ། །བསྟན་པ་ཤེས་རབ་རིག་པའི་བློ་རྩལ་རྫོགས། །གཤེན་ཟ་ལ་སོགས་དབང་ཐའི་འཁོར་རྣམས་ལ། །རིག་པའི་ཡེ་ཤེས་བསྐྱེད་པའི་ངེས་དོན་རྒྱུད། །སྤྱོད་པ་མས་འཛེགས་ལྷ་མི་རིམ་པར་བགྲོད། །ས་རིམ་དགུ་ལ་ཉོན་མོངས་སྒྲིབ་པ་སྦྱངས། །གནམ་རིམ་བཅུ་གསུམ་ཤེས་བའི་བག་སྒྲིབ་སྤངས། །ཟླ་བ་ཚེས་བཞིན་དུ་མས་ཡར་འཇུག་སྒོའི། །རིམ་པ་རིམ་བསྟན་དབེན་པའི་གནས་རྣམས་སུ། །གཅིག་པུར་ཆུ་བོ་རྒྱུན་གྱི་རྣམ་འབྱོར་ངོས། །ཡེངས་མེད་ཉམས་ལེན་དོན་དམ་རྙེད་པར་བསྟན། །དེ་ཡང་ཚེ་གཅིག་སངས་རྒྱས་བསྒྲུབ་ཕྱིར་རོ། །དེ་ནས་ནགས་ཚལ་དབེན་གནས་སོ་སོ་རུ། །དགོན་པ་མཛད་དེ་སྔགས་སེམས་ཐེག་མཆོག་བོན། །རྫོགས་ཆེན་སྤྱི་སྡེ་ཉི་ཤུ་རྩ་ལྔའི་གྲངས། །དགུང་ལོ་ང་གཉིས་ནས་བཟུང་ང་བདུན་བར། །བློ་རབ་དག་པའི་འཁོར་ལ་རིམ་པར་གསུངས། །དེ་ཚེ་བྲམ་ཟེ་ས་ལའི་བུ་ཉིད་ཀྱིས། །བཀྲ་ཤིས་རྫས་མཆོག་རྩི་བཅུད་འོ་ཞོ་འདྲེན། །སྒྲ་དབྱངས་ལྷ་མོས་ཤེལ་དཀར་མེ་ལོང་འབུལ། །སྤྲེའུའི་རྒྱལ་པོས་ཤིང་ཐོག་བིར་བ་འདྲེན། །ཤང་ཤང་སེར་པོས་རྩྭ་མཆོག་དུར་བ་འབུལ། །བུང་བའི་རྒྱལ་པོས་སྦྲང་རྩིའི་པད་ཕོར་འདྲེན། །སྨན་གྱི་ལྷ་མོས་སྨན་མཆོག་འགི་ཝང་འབུལ། །ངང་པའི་རྒྱལ་པོས་ས་བཅུད་ལི་ཁྲི་འདྲེན། །ཞིང་པའི་བུ་མོས་ཡུངས་ཀར་ཏིལ་མཆོག་འབུལ། །དེ་རྣམས་བཀྲ་ཤིས་རྫས་སུ་བྱིན་བརླབས་བཞེས། །ཐེག་པ་ཆེན་པོའི་རྒྱུད་སྡེ་གཏན་ཕབས་ཏེ། །རྫོགས་པ་ཆེན་པོ་གནས་ལུགས་གཞི་ཡི་རྒྱུད། །ཕྱག་རྒྱ་ཆེན་པོ་སྒོམ་པ་ལམ་གྱི་རྒྱུད། །གཉུག་མ་ཆེན་པོ་བདེ་བ་དོན་གྱི་རྒྱུད། །དབུ་མ་ཆེན་པོའི་མཐའ་བྲལ་དབྱིངས་ཀྱི་རྒྱུད། །དེ་ལས་ཡན་ལག་གི་ནི་རྒྱུད་བཞི་སྟེ། །ལྟ་བ་མཐའ་བྲལ་ནམ་མཁའ་སྤྱི་གཅོད་རྒྱུད། །སྒོམ་པ་འོད་གསལ་ཉི་འོད་སྙིང་པོའི་རྒྱུད། །སྤྱོད་པ་ཤུགས་འབྱུང་སྣ་ཚོགས་རོལ་བའི་རྒྱུད། །འབྲས་བུ་བདག་མེད་ཐིག་ལེ་ཉག་གཅིག་རྒྱུད། །དེ་ཡི་ཉིང་ལག་ཉིད་དུ་གྱུར་པ་ཡི། །ཨ་བ་འདུ་ཏི་རྩ་ཡི་རྒྱུད་དང་གཅིག །ལི་ཡང་འུ་སེག་རླུང་གི་རྒྱུད་དང་གཉིས། །བྱང་སེམས་འཛིན་པ་ཐིག་ལེའི་རྒྱུད་དང་གསུམ། །མཐའ་སྐྱོ་བསལ་བ་གེགས་སེལ་རྒྱུད་དང་བཞི། །དེ་ལྟར་རྒྱུད་སྡེ་ཆེན་པོ་བཅུ་གཉིས་གསུངས། །གཞན་ཡང་རྫོགས་ཆེན་གསེར་གྱི་ཕྲེང་བ་དང་། །རྫོགས་ཆེན་མན་ངག་འཁོར་ལོ་འོད་ཆེན་དང་། །བྱང་ཆུབ་སེམས་ལུང་ཡེ་ཁྲི་དཀར་པོ་དང་། །ཡང་གསང་མན་ངག་ཐིག་ལེ་བཅུད་འདུས་དང་། །རྩ་བའི་དོན་འདྲིལ་སེམས་ཀྱི་ལུང་ཆེན་དང་། །གསང་བ་སེམས་ཀྱི་ལུང་ཆེན་ལུང་ཆུང་དང་། །རྫོགས་པ་ཆེན་པོ་གསེར་གྱི་ཐུར་མ་དང་། །རྫོགས་ཆེན་ལྟ་བ་སྤྱི་གཅོད་སྡེ་དྲུག་དང་། །རྫོགས་ཆེན་མན་ངག་ཅོག་བཞག་ལུང་དྲུག་དང་། །བྱང་ཆུབ་སེམས་དོན་གབ་པ་དགུ་སྐོར་དང་། །བྱང་སེམས་མན་ངག་ལུང་གནོན་སྐོར་བཞི་དང་། །རྫོགས་པ་ཆེན་པོ་ཡེ་ཁྲི་མཐའ་སེལ་དང་། །རྫོགས་པ་ཆེན་པོ་གཡུང་དྲུང་ཀློང་ཡངས་དང་། །བྱང་སེམས་གསལ་བྱེད་སྒྲོན་མ་དགུ་སྐོར་དང་། །རྫོགས་ཆེན་དྲི་མེད་ཤེལ་གྱི་སྙིང་པོ་དང་། །མན་ངག་གསལ་བྱེད་སྒྲོན་མ་འདུས་པ་དང་། །མན་ངག་གཡུང་དྲུང་ཐིག་ལེ་འདུས་པ་དང་། །གཡུང་དྲུང་གསང་བའི་མན་ངག་ལུང་བཅུ་དང་། །རྫོགས་ཆེན་ཀློང་ཡངས་ཐིག་ལེ་སྒྲོན་མ་དང་། །རྫོགས་པ་ཆེན་པོ་ཡངས་ཟབ་ཀློང་ཆེན་དང་། །རྫོགས་པ་ཆེན་པོ་ནམ་མཁའ་ཀློང་ཡངས་དང་། །རྫོགས་པ་ཆེན་པོ་ནམ་མཁའ་ཀློང་མཛོད་དང་། །རྫོགས་ཆེན་མུ་མེད་གདལ་པ་རབ་འབམས་དང་། །གསང་ཆེན་མན་ངག་ཉམས་ཁྲིད་དཀར་པོ་དང་། །རྫོགས་པ་ཆེན་པོ་བསྒྲགས་པ་སྐོར་གསུམ་དང་། །རྫོགས་པ་ཆེན་པོ་སེང་གེ་སྒྲ་སྒྲོགས་བཅས། །གསུངས་ཤིང་བོན་གྱི་འཁོར་ལོ་ལོ་དྲུག་བསྐོར། །ཚེ་གཅིག་སངས་རྒྱས་བསྒྲུབ་ཐབས་གཏན་ཕབས་གསུངས། །ནགས་ཚལ་དགོན་པའི་གནས་བརྟེན་དོན་བསྒོམ་པས། །འཁོར་རྣམས་ཚིག་བརྗོད་བྱེ་མའི་ལ་ཙམ་ཡང་། །དོན་དུ་ཉག་གཅིག་རྟོགས་ཏེ་གྲུབ་པ་ཐོབ། །གཤེན་ལོ་ང་བརྒྱད་ང་དགུ་དྲུག་བཅུ་བར། །ལྟ་སྒོམ་སྤྱོད་པ་ཟུང་དུ་འབྲེལ་བ་ཡི། །བཀའ་འཁོར་ཐ་མ་ཕྱི་ནང་གསང་གསུམ་གྱི། །བོན་གྱི་འཁོར་ལོ་བསྐོར་ཏེ་འཁོར་གྱིས་བསྟོད། །མཛད་བཅུ་ལྟར་གྱི་འཁོར་སྤངས་མཛད་པ་རྫོགས། །དེ་ནས་ལྔ་གསུམ་བཅོ་ལྔ་མཐར་ཕྱིན་ཚད། །དགུང་ལོ་རེ་གཅིག་ནས་ནི་དོན་ལྔ་བར། །བདག་དང་གཞན་མེད་འཁོར་དང་གང་ཟག་རྣམས། །ལྟ་བ་ཡས་ཕུབ་སྤྱོད་པ་མས་འཛེགས་ཤིང་། །སྙིང་རྗེས་གཞི་བླངས་ཕར་ཕྱིན་བཅུ་ལ་སྤྱོད། །ཐེག་པ་གོང་མར་འཛེགས་པའི་རིམ་པ་བསྟན། །བླ་མེད་ཐེག་ཆེན་དོན་ལ་རིམ་བསྒོམ་པས། ། བོན་ཉིད་དོན་རྟོགས་སྐད་ཅིག་དབྱིངས་སུ་གྲོལ། །ཕྱི་ནང་སྣོད་བཅུད་འཁོར་འདས་དབྱེར་མེད་ཅིང་། །སྤངས་པ་མཐར་ཕྱིན་བླངས་པ་གྲུབ་མཐར་ཕྱིན། །ཐེག་སྒོ་མ་འགགས་གང་ལ་མངོན་རོལ་སྤྱོད། །བོན་ཉིད་མཐར་ཕྱིན་སེམས་ཉིད་ཀློང་དུ་བདེ། །སྔོན་དང་མ་འོངས་ད་ལྟའི་དུས་དག་དང་། །དུས་གསུམ་དུས་མིན་མཚན་ཉིད་གཏན་ལ་ཕབས། །བསྐལ་སྲིད་འབྱུང་བའི་ཆགས་གནས་བྱུང་ཚུལ་དང་། །མ་འོངས་བསྟན་པའི་བོན་གྱི་གནས་ཚུལ་དང་། །མཚན་དཔེ་ཡོན་ཏན་རྣམས་ཀྱི་བྱུང་ཚུལ་དང་། །སྦྱངས་ཐོབ་མཐར་ཕྱིན་བོན་རྣམས་བསྟན་པའོ། །དེ་ནས་ཐེག་སྒོ་སོ་སོའི་ཚེ་སྒྲུབ་མཛད། །བདུད་བཞི་བཏུལ་ནས་སྟོང་གསུམ་ཕར་འདས་བསྐྲད། །བརྗོད་འདས་བོན་ཀུན་གཏད་གཉེར་ཡོངས་མཛད་དེ། །ཐེག་དགུ་རང་རང་ཞུ་བའི་གཤེན་རྣམས་དང་། །དཔོན་གསས་ལུང་ནི་བ་རབ་གླིང་བཞིར་གཏད། །ཆབ་ནག་སྲིད་རྒྱུད་བ་རབ་གླིང་རྩོལ་དང་། །འཕན་ཡུལ་རྒྱས་འབུམ་ཁྲི་རྨངས་རྒྱལ་བ་ལ། །ཆབ་དཀར་སྔགས་ནི་ལྡེ་བོ་གསུང་ཆེན་དང་། །མཐོ་མཛོད་མང་གཤེན་རྒྱལ་བ་ཉིད་ལ་གཏད། །ཕྱི་རྒྱུད་འདུལ་བ་གཙུག་གཤེན་རྒྱལ་བ་དང་། །ནང་རྒྱུད་གསང་སྔགས་གསང་བ་དོན་གྲུབ་ལ། །གསང་རྒྱུད་བླ་མེད་བཙུན་པ་ཁྱབ་པར་གཏད། །སྐུ་གདུང་སུམ་བརྒྱ་ཡེ་གཤེན་སུམ་བརྒྱ་དང་། །སྐུ་གཟུགས་ཞལ་སྐྱིན་མཆོད་རྟེན་ས་ཚ་རྣམས། །ཁ་སྟེ་མུ་དང་མཆོད་སྦྱིན་དཀྱིལ་འཁོར་རིམ། །ཚངས་པ་གཙུག་ཕུད་སྤང་ལ་ནམ་གཤེན་ལའོ། །དེ་ལྟར་མཐར་ཕྱིན་དགའ་བ་དགེ་ལྡན་མཛད། །དོན་དྲུག་བསྐལ་པ་བཟང་པོའི་སངས་རྒྱས་ཀྱི། །མདོ་སྡེ་ཕྱི་རུ་བསྟན་པ་རྒྱ་ཆེར་གསུངས། །དོན་བདུན་འདས་དང་མ་འོངས་བྱུང་ཚུལ་དང་། །བྱང་ཆུབ་ལུང་བསྟན་ལ་སོགས་རྒྱས་པར་གསུངས། །དོན་བརྒྱད་སྐྱེས་པ་རབས་ཀྱི་ཕྲེང་བ་རྣམས། །ཞིབ་པར་བྱུང་ཚུལ་བཀྲལ་ཏེ་ཡོངས་སུ་གསུངས། །དོན་དགུ་དུས་གསུམ་ལུང་བསྟན་སྣ་ཚོགས་དང་། །མ་འོངས་འགྲོ་བ་འདུལ་ལུགས་མཐའ་རྒྱས་གསུངས། །བརྒྱད་བཅུ་བདག་འཛིན་རིས་མེད་བདེན་ཉིས་གཅིག །ཁྱབ་གདལ་ནམ་མཁའ་ལྟ་བུའི་རྩོད་སྤངས་གསུངས། །སྐྱེ་འཆི་མེད་པ་ཚེ་ཡི་ངོ་སྤྲོད་གནང། །མཛད་བཅུའི་བཅུ་གཅིག་མཐར་ཕྱིན་མཛད་པ་རྫོགས། །ལུགས་གཅིག་རྣམ་པར་གྲོལ་བའི་མཛད་པ་ཞེས། །གཤེན་རབ་སེམས་དཔའི་འཁོར་ཚོགས་གྲངས་མེད་ལ། །བདག་གཞན་གཉིས་མེད་འགྲོ་བ་གང་ཟག་རྣམས། །ལྟ་བ་ཡས་དབུབ་སྤྱོད་པ་མས་ཡར་འཛེགས། །སྙིང་རྗེས་གཞི་བསླང་ཕྱིན་བཅུའི་ཐབས་ལ་སྤྱོད། །ཐེག་པ་གོང་སྤར་འཇུག་པའི་རིམ་པ་བསྟན། །བླ་མེད་ཐེག་ཆེན་དོན་ལ་བསྒོམ་པ་ཡིས། །བོན་ཉིད་དོན་རྟོགས་སྐད་ཅིག་དབྱིངས་སུ་གྲོལ། །ཕྱི་སྣོད་ནང་བཅུད་འཁོར་འདས་དབྱེར་མེད་ཅིང་། །སྤངས་པ་མཐར་ཕྱིན་བླངས་པ་གྲུབ་མཐར་ཕྱིན། །ཐེག་སྒོ་མ་འགགས་གང་ལ་མངོན་པརསྤྱོད། །བོན་ཉིད་མཐར་ཕྱིན་སེམས་ཉིད་ཀློང་དུ་བདེ། །སྔོན་དང་མ་འོངས་ད་ལྟའི་དུས་རྟག་ཏུ། །དུས་གསུམ་དུས་མེད་མཚན་ཉིད་གཏན་ལ་ཕབས། །བསྐལ་སྲིད་འབྱུང་བའི་ཆགས་གནས་བྱུང་ཚུལ་དང་། །མ་འོངས་བསྟན་པ་བོན་གྱི་གནས་ཚུལ་དང་། །སྦྱངས་ཐོབ་མཐར་ཕྱིན་བོན་རྣམས་རྫོགས་པར་བསྟན། །འཁོར་ཚོགས་ཕྱི་འཁོར་བྱེ་བ་དུང་ཕྱུར་དང་། །བར་འཁོར་འབུམ་ཕྲག་ཉི་ཤུ་ནང་གི་འཁོར། །ཁྲི་དང་དྲུང་སྟོང་གསང་འཁོར་སྟོང་ཕྱེད་བཞི། །སྐུ་འཁོར་སེམས་དཔའ་ལྔ་སྟོང་ལྔ་བརྒྱ་དང་། །ཡེ་གཤེན་སུམ་བརྒྱ་དྲུག་ཅུ་སྲས་ཀྱི་ཚོགས། །མངའ་དབང་བདག་པོ་བཅས་ལ་གཏད་གཉེར་མཛད། །གྱ་གཅིག་བླ་ན་མེད་པའི་བྱང་ཆུབ་ཏུ། །ཡོངས་སུ་བསྔོ་བ་སྨོན་ལམ་རྒྱས་བཏབ་མཛད། །གྱ་གཉིས་རྟག་ཏུ་རེ་བའི་འགྲོ་བ་རྣམས། །སུན་དབྱུང་ཕྱིར་དུ་མྱ་ངན་འདའ་བཞེད་དེ། །འདའ་དཀའི་ཞལ་ཆེམས་རྟོགས་པ་ཆེན་པོའི་དོན། །སྤྲོས་བྲལ་ནམ་མཁའ་ལྟ་བུའི་བོན་བཤད་པས། །བདུད་སྡེ་དུང་ཕྱུར་གྲོལ་ཏེ་ཐར་པར་བཀོད། །བོན་ཉིད་ངང་ལ་སྐྱེ་འཆི་མི་མངའ་ཞིང་། །སེམས་ཉིད་ཡེ་ནས་འཆི་མེད་བདུད་དང་བྲལ། །གཤེན་རབ་མཆོག་ལ་སྐྱེ་འཆི་མི་མངའ་ཡང་། །མི་རྟག་རྟག་ཏུ་རེ་བའི་འགྲོ་བ་རྣམས། །རེ་བ་སུན་དབྱུང་ཕྱིར་དུ་ལན་གཅིག་ལ། །འཁོར་བའི་གནས་ནས་མྱ་ངན་འདའ་ཚུལ་བསྟན། །གཡུང་དྲུང་དགུ་བརྩེགས་རི་ཡི་རྩེ་མོ་ན། །ཆུ་ཡོས་དགུན་རའི་གནམ་གང་ཐོ་རེངས་སུ། ། བོན་ཉིན་དབྱིངས་སུ་ཞི་བར་གཤེགས་པར་མཛད། །རྣམ་པར་གྲུབ་པའི་མཛད་པ་ཞེས་བའོ། །དེ་ཡན་དགུང་ལོར་བསྟུན་པའི་མཛད་པའོ། །

གསུམ་པ་མྱང་འདས་རྗེས་ཀྱི་བཅུ་གསུམ་ནི། །དང་པོ་ཐུགས་སྲས་གསང་བ་མདོ་སྡུད་དང་། །མཚན་ལྡན་ཁྱེའུ་བཞི་བཙུན་པ་ཁྱབ་པ་སོགས། །གཤེན་འཁོར་ཀུན་འདུས་གཤེན་རབ་སྐུ་གདུང་ཉིད། །འཁོར་ལོའི་ཁྲིར་བཀོད་ན་བཟའ་གོས་དྲུག་གསོལ། །མ་གྲོང་ཞལ་བཞུགས་ཚུལ་དུ་མཆོད་ཚོགས་ཕུལ། །ལྷ་ཀླུ་མི་སོགས་ཕྱོགས་བཅུའི་འཁོར་ཚོགས་འདུས། །གདུང་མཇལ་མཆོད་འབུལ་བྱིན་རླབས་གསོལ་གདབ་ཞུས། །གཉིས་པ་རྒྱལ་ས་ཕོ་བྲང་གླིང་བརྒྱད་ཀུན། །ནང་དབུས་སྐུ་གདུང་གདན་དྲངས་མཆོད་འབུལ་དང་། །ཕྱག་བསྐོར་གསོལ་གདབ་རིམ་ཞུས་བྱང་ཤར་དུ། །བཞུགས་གསོལ་གླིང་དེར་ས་བདག་ལྕམ་དྲལ་གྱིས། །ཞལ་བསྟན་སྤུར་སྦྱངས་ས་གནས་ཕུལ་བར་མཛད། །གསུམ་པ་གནས་དེར་སྤུར་སྦྱོང་སྲེག་ཁང་ནི། །བདེ་གཤེགས་སྟོང་གི་དཀྱིལ་འཁོར་ཕོ་བྲང་བཞེངས། །དེའི་དབུས་སྐུ་གདུང་རིན་ཆེན་དང་པོ་ཡི། །མཆོད་སྡོང་ཉི་མ་སྟོང་གི་གཟི་འབར་བ། །བཞུགས་སུ་གསོལ་ཏེ་དགུང་ཞག་ཞེ་དགུའི་བར། །མཆོད་སྤྲིན་རྒྱས་ཕུལ་མདོ་འབུམ་གཟུངས་རྒྱུད་བཀླག །བཞི་པ་གཡུང་དྲུང་ཀློང་རྒྱས་དོན་ལྔའི་ཁོག །དབུབ་ཅིང་ཕྱི་ནང་གསང་བའི་དཀྱིལ་འཁོར་ནི། །ཇི་སྙེད་ཁྱད་པར་ལས་བཞི་རྒྱུན་ལྔའི་སྐབས། །ནམ་མཁར་བདེ་གཤེགས་གཙོ་བོ་བཞི་ཉིད་ཀྱི། །སྐུ་བཞི་མཛེས་པའི་ཞལ་བཞི་བསྟན་པ་ཡི། །ཐུགས་ལས་འོད་འཕྲོས་སྲེག་ཁང་ལ་ཕོགས་པ། །གདུང་མེ་རང་འབར་དྲི་ངད་དུད་པ་ཡིས། །གར་ཁྱབ་འགྲོ་ཁམས་མངོན་པར་སངས་རྒྱས་ཐོབ། །ལྔ་པ་སྐུ་གདུང་ཞུགས་བཞེས་རང་བྱོན་ནི། །ཐུགས་དང་ལྗགས་དང་སྤྱན་གསུམ་ལས་བྱོན་པའི། །ལས་བཞི་རྒྱུན་ལྔའི་ལྷ་ཚོགས་སྐུའི་གཟུགས་བརྙན། །ཁྲི་འབུམ་རིན་ཆེན་སྣ་ལྔའི་འོད་འབར་བ། །བྱོན་རྣམས་གསས་མཁར་མཆོད་རྟེན་སུམ་བརྒྱ་དང་། །དྲུག་ཅུ་སོགས་ལ་བཞུགས་གསོལ་མཆོད་པ་ཕུལ། །དྲུག་པར་དཔའ་བོ་འབྲུ་ལྔ་ལ་སོགས་པའི། །འཕྲུལ་ཆེན་ཡིག་འབྲུ་བཞི་བཅུ་ཞེ་ལྔ་དང་། །ཨ་དཀར་བརྒྱ་དང་རྩ་བརྒྱད་བྱོན་པ་རྣམས། །ཕྱི་རབས་འགྲོ་བ་འདྲེན་པའི་རྟེན་དུ་བཞག །མཆོད་པའི་སྤྲིན་ཕུལ་བཞུགས་པའི་གསས་ཁང་བཞེངས། །བདུན་པར་སྐུ་གདུང་ཞུགས་མེ་རང་འབར་རྗེས། །གདུང་མེའི་ཐལ་བར་རིན་ཆེན་སྣ་ལྔའི་འོད། །འབར་བའི་རིང་བསྲེལ་ཆུང་བ་ཁལ་གཅིག་དང་། །བྲེ་ལྔ་བྱོན་པ་སྟེང་འོག་བར་གསུམ་གྱི། །འགྲོ་བའི་དད་རྟེན་འདྲེན་པའི་དཔལ་དུ་བཀྲམ། །བརྒྱད་པ་གདུང་རུས་རྣམས་ལ་མཆོད་རྟེན་ནི། །གཡུང་དྲུང་བཀོད་ལེགས་སོགས་པའི་བརྒྱ་རྩ་བརྒྱད། །བྱོན་པ་གསས་མཁར་ཕོ་བྲང་བརྒྱད་སོགས་ལ། །གཞུག་གསོལ་མངའ་དབུལ་རབ་ཏུ་གནས་པ་དང་། །ཞལ་བསྲོ་མཆོད་དབུལ་བཀྲ་ཤིས་བྱ་བ་མཛད། །བཅུ་པ་ཚེམས་ལ་དུང་དཀར་གཡས་སུ་འཁྱིལ། །བརྒྱ་དང་རྩ་བརྒྱད་བྱོན་རྣམས་ཕྱོགས་སོ་སོར། །འགྲོ་བ་འདྲེན་པའི་རྟེན་དུ་ཡོངས་སུ་བཀྲམ། །བཅུ་པ་རིན་ཆེན་སྣ་ལྔའི་སྐུ་གདུང་ནི། །ཤ་རི་རམ་ཉིད་ཁ་དོག་སྟོང་ལྡན་ཅིང་། །འོད་ལྔ་འཕྲོ་བ་སྟོང་ཕྲག་རྩ་བརྒྱད་བྱོན། །རང་བྱུང་མཆོད་རྟེན་རྣམས་སུ་བཞུགས་གསོལ་མཛད། །བཅུ་གཅིག་རྒྱལ་ས་ཕོ་བྲང་གླིང་བརྒྱད་དང་། །ནང་གླིང་བར་གླིང་ཕྱི་གླིང་མཐའ་གླིང་ཀུན། །སྐུ་གདུང་རྟེན་ལས་བས་པའི་མཆོད་རྟེན་ནི། །བྱེ་བ་ཕྲག་གཅིག་བཞེངས་ཤིང་མཆོད་སྤྲིན་ཕུལ། །བཅུ་གཉིས་བཀའ་བསྡུ་མཛད་ཚུལ་འོག་ལྟར་དང་། །བཅུ་གསུམ་གཤེན་འཁོར་ཞལ་མཇལ་མ་ལུས་ཀུན། །གྲུབ་པ་ཐོབ་སྟེ་ཕྱིར་མི་འོང་བ་དང་། །དགྲ་བཅོམ་རྒྱུན་ཞུགས་ལ་སོགས་སངས་རྒྱས་ཀྱི། །འབྲས་བུ་མངོན་བརྙེས་ཟག་མེད་འོད་སྐུར་གྲོལ། །དེ་ལྟར་གོང་གི་མཛད་པ་བརྒྱ་རྩ་བརྒྱད། །རིམ་པའི་བཀའ་འཁོར་རྗེས་སུ་རང་རང་གི། །གནས་འཁོད་ཡོན་སྦྱོར་རྒྱལ་བློན་ཁྱིམ་བདག་གཙོས། །འགྲོ་བ་གྲངས་མེད་བརྗོད་ལ་འདས་པ་ཡི། །སྲིད་ཁམས་སྟོངས་པ་ཙམ་ཙམ་ནམ་མཁའ་ལ། །གཞའ་ཚོན་འོད་འཕྲོས་མངོན་པར་སངས་རྒྱས་དང་། །དགྲ་བཅོམ་རྒྱུན་ཞུགས་འབྲས་སོགས་བདེར་གཤེགས་ཀྱི། །ཡོན་ཏན་ཕྲ་རགས་སྣ་ཚོགས་རྒྱུད་བརྙེས་པ། །བཀའ་འཁོར་རེ་རེའི་རྗེས་ལ་རེ་རེའོ། །

དེ་ལྟར་བརྒྱ་པའི་དཔལ་མགོན་གཤེན་རབ་མཆོག །དེ་བཞིན་གཤེགས་པ་བདུད་བཞིའི་དགྲ་བཅོམ་པ། །ཡང་དག་མངོན་པར་རྫོགས་པའི་སངས་རྒྱས་ཉིད། །གཤེན་རྒྱལ་ཆེན་པོ་སྟོན་པ་བདེ་བར་གཤེགས། །འགྲོ་བའི་སྒྲོན་མ་བླ་མེད་ཡེ་ཤེས་མཆོག །ཡེ་ཤེས་དམ་པ་གཡུང་དྲུང་སྙིང་པོར་གྱུར། །སྦྱང་བའི་གནས་དང་བཀུར་བའི་རྟེན་གྱུར་པ། །དབྱང་གྱུར་རྒྱལ་པོ་མཐའ་ཡས་འགྲོ་བའི་དཔལ། །སྐུ་ལ་མཚན་བཟང་སུམ་ཅུ་རྩ་གཉིས་དང་། །དཔེ་བད་བརྒྱད་ཅུ་ཕྱི་ནང་གཉིས་གཉིས་མངའ། །ངེས་པའི་ཐོ་ཡིག་བཞི་བཅུ་རྩ་ལྔ་ལྡན། །སྐུ་ཡི་གནས་ནི་ཉི་ཤུ་རྩ་ལྔ་ལས། །འོད་ཟེར་བྱེ་བ་སྟོང་ཕྲག་དྲུག་ཅུར་འཕྲོ། །གསུང་དབྱངས་ཡན་ལག་དྲུག་ཅུ་དང་ལྡན་ཅིང་། །གསུང་ལས་བོན་སྒོ་བརྒྱད་ཁྲི་བཞི་སྟོང་འབྱུང་། །ཐུགས་ལ་མཁྱེན་པའི་ཡེ་ཤེས་དྲུག་ཅུ་གཅིག་བརྩེ་བའི་ཐུགས་རྗེ་ཕྱོགས་མེད་ཀུན་ལ་སྙོམས། །ཏིང་འཛིན་ཡན་ལག་བརྒྱད་ཅུ་རྩ་གཅིག་ལྡན། །དེ་བཞིན་གཤེགས་པའི་སྤྱན་དྲུག་ཤེས་བཅུ་མངའ། །སྟོབས་བཅུ་དབང་བཅུ་མི་འཇིགས་བཞི་དང་ལྡན། །སངས་རྒྱས་བོན་ནི་མ་འདྲེས་བཅོ་བརྒྱད་རྫོགས། །དེ་ལྟར་མཆོག་གི་སྟོན་པ་འཇིག་རྟེན་དུ། །བྱོན་ཏེ་འགྲོ་ཁམས་ཁ་ལོ་གྱེན་དུ་བསྒྱུར། །ངན་འགྲོ་དམྱལ་བའི་སྲིད་པ་དོང་ནས་སྤྲུགས། །སྔ་ཕྱི་མི་ལོ་ཁྲི་ཕྲག་གསུམ་གྱི་རིང་། །བསྟན་པའི་ཉི་མ་སྲིད་གསུམ་མཁའ་ལ་ཤར། །གསང་གསུམ་སྤྲུལ་པ་བྱེ་བ་ཕྲག་བརྒྱ་ནི། །ཤར་ལྷོ་ནུབ་བྱང་སྟེང་འོག་ཕྱོགས་བཅུའི་ཞིང་། །སྟོང་གསུམ་འཇིག་རྟེན་ཀུན་ཏུ་ཡོངས་སུ་འཕྲུལ། །འདས་དང་མ་འོངས་ད་ལྟ་དུས་གསུམ་ཀུན། །རྒྱུན་མི་འཆད་པར་འགྲོ་དོན་ཡོངས་སུ་མཛད། །འཇིག་རྟེན་སྟོངས་པའི་འགྲོ་བ་ཐར་པར་འདྲེན། །རེ་རེ་བཞིན་དུ་མཛད་ཕྲིན་མ་ངེས་སྟོན། །ལ་ལ་སྟོང་གསུམ་འདྲེན་པའི་སྟོན་མཆོག་རྒྱལ། །ལ་ལ་ཚངས་རྒྱུང་ཞིང་རྡུལ་སྟོན་པ་མཛད། །ལ་ལ་ལྷ་མི་དམྱལ་བ་ཡི་དྭགས་སོགས། །རིགས་དྲུག་ཞིང་ཁམས་རེ་འདུལ་ཐུབ་པའོ། །དེ་བཞིན་ལྷ་གནས་འདོད་གཟུགས་ཁམས་རེ་དང་། །མི་ཡུལ་གླིང་བཞི་འཛམ་གླིང་ཡུལ་ཁམས་རེར། །རང་རང་གང་འདུལ་མོས་པའི་འདྲེན་པར་སྣང། །ཇི་ལྟར་གསུངས་པའི་བཀའ་ཡང་མིང་མཐའ་ཡས། །ཐམས་ཅད་གཤེན་རབ་མཆོག་གི་སྒྱུ་འཕྲུལ་དང་། །འཕྲུལ་ངག་གཡུང་དྲུང་བསྟན་པའི་བྱེ་བྲག་གོ། །འདི་ལྟར་མི་ཤེས་རྨོངས་པ་ཕྱོགས་ཆད་འགའ། །ཆ་རེ་བདག་བཟུང་ཁུངས་ལ་ཐེ་ཚོམ་ཟ། །ཁྲོན་པའི་ལག་འགྲོའི་མངོན་རྟོགས་ངོམས་པ་ནི། །དེང་སང་ཕྱོགས་འདིའི་སྐྱེ་བོ་ཕལ་ཆེར་ཡིན། །དེ་ལས་དམུ་རྒོད་བཤེས་གཉེན་ཚུལ་བཟུང་འགས། །མ་རྟོགས་བཞིན་དུ་གཟུ་ལུམ་འོལ་ཚོད་ཀྱིས། །གཤེན་རབ་སྤངས་རྟོགས་ཡོད་ཏན་མེད་པ་ཡིས། །འགྲོ་སྐྱོབ་མི་ནུས་ཞེས་སྨྲ་ཁ་ཚོན་གཅོད། །གཟུ་བོར་གནས་པའི་བློ་མིག་ལྡོང་བ་རྣམས། །གང་ཚུལ་ཉི་འོད་འབྱུང་པོས་མི་བཟོད་ལྟར། །རང་གི་རང་བཞིན་ཉིད་ཀྱིས་བསྐལ་པའི་ཕྱིར། །འདི་ལ་ལེགས་པར་བཤད་ཀྱང་གོ་བ་དཀའ། །སྐྱེས་བུ་བསྐལ་བཟང་བློ་གསལ་ཁོང་དགེ་བ། །མུ་སྟེགས་གཞུང་ལའང་སྡང་བར་མི་བྱེད་ཅིང་། །དག་སྣང་ཀུན་སྦྱོང་རང་ལུགས་འདྲོང་སྐྱོང་སྟེ། །ཀུན་ཀར་ཆ་མཐུན་ཀུན་དང་འགལ་ཟླ་མིན། །དེ་ཕྱིར་རང་གི་ལུགས་སྲོལ་མ་ཉམས་པར། །འཛིན་ཅིང་གྲུབ་མཐའ་རིས་མེད་གཞན་དག་ལ། །དག་སྣང་བློ་ཡིས་བཀུར་ཞིང་མཐུན་བྱེད་པ། །སྐྱེས་བུ་སྐལ་པ་བཟང་སྟེ་ཀུན་དང་མཐུན། །

ཞེས་སངས་རྒྱས་གཡུང་དྲུང་བོན་གྱི་བསྟན་པའི་བྱུང་བ་བརྗོད་པའི་ལེགས་བཤད་སྐལ་པ་བཟང་པོའི་འགྲིན་རྒྱན་ལས། །སྟོན་པ་སངས་རྒྱས་མཆོག་གི་བྱོན་ཚུལ་མཛད་མདོ་རྒྱས་འབྲིང་བསྡུས་པ་སོགས་རྒྱུད་ལུང་མཐའ་དག་གི་དོན་བསྡུས་ནས་མདོར་བསྡུས་ཙམ་བརྗོད་པའི་སྐབས་ཏེ་ལེའུ་བཞི་པའོ།། །།

ལེའུ་ལྔ་པ།

ལེའུ་ལྔ་པ། རྒྱལ་སྲས་གཡུང་དྲུང་སེམས་དཔའ་རྣམས་བྱོན་རབས་དང་བཀའ་བསྡུ་མཛད་ཚུལ། །

བསྟན་པའི་བོན་རྣམས་བཀའ་བསྡུ་སོགས་མཛད་ཚུལ། །དེ་ཡང་སྟོན་པས་གསུངས་སོ་འཚལ་ཐམས་ཅད། །བཀའ་ཡི་བསྡུ་བ་མཛད་དང་བཀྲལ་བ་དང་། །བརྒྱུད་སྤེལ་གསུམ་མོ་དང་པོ་བསྡུ་བ་ལ། །གཉིས་ཏེ་གཤེན་རབ་ཉིད་ཀྱིས་འོལ་གླིང་སོགས། །གསུངས་དང་བློ་གསལ་འཆི་མེད་གཙུག་ཕུད་དུས། །ཀུན་ཏུ་བཟང་ལས་གསན་སྒྲུབ་ལྷ་གནས་སུ། །གསུངས་ཚུལ་མཛད་པའི་བཀའ་དང་གཉིས་ཡོད་དེ། །དང་པོ་སྟོན་པ་ཉིད་གསུངས་བཀའ་ཉིད་ལ། །བསྡུ་བའི་བཀའ་དང་སྡུད་བྱེད་གཤེན་གཉིས་ཏེ། །དང་པོར་བསྡུ་བ་དངོས་དང་བསྡུ་ཚུལ་ལོ། །བསྡུ་བ་ཐམས་ཅད་མཁྱེན་པའི་སྟོན་པ་མཆོག། །གཤེན་རབ་ཉིད་ཀྱིས་བདེན་གཉིས་ཟུང་འབྲེལ་བའི། །བཀའ་འཁོར་ཐོག་མཐའ་བར་གསུམ་བསྐོར་བ་ལ། །ལོ་མཛོད་བཅུ་གཉིས་ཁོངས་གསུངས་བསྟན་སྤེལ་ཡན། །དྲང་དོན་གཙོར་བཏོན་གསུངས་པའི་བོན་སྡེ་དང་། །དེ་ནས་བསྟན་པ་རྗེས་བཞག་མཛད་གྲུབ་ཡན། །དྲང་ངེས་ཟུང་འབྲེལ་གསུངས་པའི་བོན་སྡེ་དང་། །ཁྱིམ་སྤངས་ཕྱིན་ལ་ངེས་དོན་གནད་ཀྱི་དོན། །གཙོར་བཏོན་གསུངས་པ་དང་བཅས་འཁོར་ལོ་གསུམ། །འགྲོ་བློ་རབ་འབྲིང་ཐ་གསུམ་བསྟུན་ཏེ་གསུངས། །དེ་ལ་འདུལ་བ་མདོ་ཡི་བོན་སྒོ་དང་། །རྒྱས་པ་འབུམ་དང་མངོན་པ་མཛོད་ཀྱི་བོན། །གསང་སེམས་རྒྱུད་ཀྱི་བོན་སྒོ་དེ་བཞི་པོ། །རེ་རེར་ཉི་ཁྲི་ཆིག་སྟོང་རེ་བསྡོམ་པས། །བོན་གྱི་སྒོ་མོ་བརྒྱད་ཁྲི་བཞི་སྟོང་སྟེ། །མདོ་རུ་བསྡུད་པ་མངོ་འབུམ་གཟུངས་གསུམ་དང་། །འདུལ་བ་མངོན་པ་ཕར་ཕྱིན་སྔགས་སེམས་རྒྱུད། །གཏོ་དཔྱད་རྩིས་དང་སྒྲ་ཚད་བཟོ་གནས་སོགས། །གཉིས་པ་དེ་ཉིད་ཇི་ལྟར་བསྡུས་པའི་ཚུལ། །དེ་ཡང་གཤེན་རབ་མྱ་ངན་འདས་རྗེས་ནས། །སྐུ་བསྟན་རྫོགས་བར་གཤེན་ལོ་བཅོ་བརྒྱད་ཁོང་། །བཀའ་ཡི་བསྡུ་བ་སོ་སོར་མཛད་པའི་ཚུལ། །ཤར་ཕྱོགས་གཡུང་དྲུང་བཀོད་པའི་གླིང་ཉིད་དུ། །བཀའ་རྣམས་རང་རང་གནས་ནས་གདན་དྲངས་ཏེ། །མདོ་ཡི་སྡེ་ནི་འ་ཞ་གསང་བས་བསྡུས། །འདུལ་བའི་བོན་སྒོ་ཡིད་ཀྱི་ཁྱེའུ་ཆུང་དང་། །འབུམ་སྡེ་རྣམས་ནི་རྨ་ལོ་དཔྱང་བུས་བསྡུས། །གཟུངས་ཀྱི་བོན་སྡེ་གཡུ་ལོ་ཟུར་ཕུད་དང་། །གཏོ་རྒྱུད་འབུམ་སྡེ་གཏོ་བུ་འབུམ་སངས་ཀྱིས། །དཔྱད་རྒྱུདཉི་ཁྲི་དཔྱད་བུ་ཁྲི་ཤེས་བསྡུས། །མངོན་པ་ཚད་མ་ལུང་ཀུན་ལུང་འདྲེན་བསྡུས། །སྔགས་རྒྱུད་སྡེ་རྣམས་རྒྱུད་འདྲེན་སྒྲོན་མས་དང་། །ལྷ་རྒྱུད་ཡེ་ཤེས་འོལ་དྲུག་ཐང་པོས་བསྡུས། །ཕར་ཕྱིན་མཆོད་སྦྱིན་ཚངས་པ་གཙུག་ཕུད་དང་། །བྱེ་བྲག་ཐེག་ཆེན་སྡོ་སྣོད་འབུམ་ལྔ་ནི། །ཐང་མ་འོད་རྒྱལ་གྱིས་བསྡུས་ཕྱི་རིག་པའི། །སྐར་ནག་རྩིས་རྒྱུད་ཀོང་ཚ་འཕྲུལ་བུས་བསྡུས། །གཙུག་ལག་སྡེ་བཞི་ཆབ་ནག་རྒྱུད་ཀྱི་བོན། །ཕལ་ཞིག་ཀོང་ཚ་གཡུང་དྲུང་དབང་ལྡན་དང་། །གཞན་ཡང་འཕན་ཡུལ་འདོན་མཆོད་ལ་སོགས་པ། །ཚངས་པ་གཙུག་ཕུད་སྤང་ལ་ནམ་གཤེན་དང་། །ཁ་སྟེ་མུ་ཡ་ལ་སོགས་གཉེར་གཏད་གཤེན། །ཉི་ཤུས་རང་རང་གཉེར་གཏད་བོན་རྣམས་ཞུས། །གླེགས་བམ་ཁྲི་དང་དྲུག་སྟོང་གྲངས་སྦམས་ནས། །ཤམ་པོ་ལྷ་རྩེ་དཀར་ནག་བཀྲ་གསལ་སོགས། །གསས་མཁར་རྣམས་སུ་བཞུགས་གསོལ་མཆོད་པར་མཛད། །གཉིས་པ་སྡུད་བྱེད་གཤེན་འཁོར་བྱོན་ཚུལ་ནི། །འཁོར་ལ་ཕྱི་ནང་གསང་བ་སོགས་ལྔ་སྟེ། །ཉེ་སྲས་སྐུ་འཁོར་སྡུད་འཁོར་ཉན་འཁོར་དང་། །ཞུ་འཁོར་བཅས་པའི་ཡེ་གཤེན་སུམ་བརྒྱ་དང་། །དྲུག་ཅུ་སེམས་དཔའ་ལྔ་སྟོང་ལྔ་བརྒྱ་དང་། །གསང་འཁོར་བརྒྱ་ཕྲག་སོ་ལྔ་ནང་གི་འཁོར། །ཁྲི་དང་དྲུག་སྟོང་བར་འཁོར་འབུམ་ཉི་ཤུ། །ཕྱི་འཁོར་བྱེ་བ་དུང་ཕྱུར་ལ་སོགས་ལས། །མཆོག་གྱུར་སྡུད་འཁོར་ཉེ་སྲས་བཅུ་གསུམ་སྟེ། །དང་པོ་མཚན་ལྡན་འ་ཞ་གསང་བ་ནི། །སྟོན་པས་སྒོ་བཞི་མཛོད་ལྔའི་བོན་བསྟན་ཐོག །སྐུ་ལས་འོད་ཟེར་སྤྲོས་ཚེ་སྟོང་གསུམ་འདིའི། །ཕར་འདས་ཤར་ཕྱོགས་ཞི་བ་འོད་འབམས་ཞིང་། །སྟོན་པ་བཀའ་གསང་ཤེས་རབ་རྒྱས་ཀྱི་འཁོར། །རྒྱལ་བའི་ཕྱག་གིས་མི་མཇེད་ཞིང་དུ་བཞག །འོལ་གླིང་གཤེན་རབ་མདུན་འཁོད་ཞལ་མཇལ་བོན། །གནས་བཞེས་གསང་བྲག་སེང་གེ་རྒྱབ་བསྣོལ་ཕུག །གསང་སྒོམ་མཛད་ཅིང་ཐུགས་ཀྱི་སྲས་དམ་རྗེ། །གཤེན་རབ་བཀའ་ཡི་མདོ་རྣམས་ཡོངས་སུ་བསྡུས། །དེ་ནས་གདུང་སོབ་སྟོན་པ་མ་བྱོན་བར། །རང་བྱུང་མཆོད་རྟེན་གནས་བཞུགས་མཆོད་འབུལ་མཛད། །གཉིས་པ་མཚན་ལྡན་ཡིད་ཀྱི་ཁྱེའུ་ཆུང་ནི། །སྟོན་པས་འགྲོ་བ་འདུལ་བའི་བོན་གསུངས་སྐབས། །ཡེ་སངས་གནས་ནས་སངས་པོའི་ཐུགས་ཀྱི་སྲས། །སྲིད་པའི་དཀའ་ཐུབ་ཡིན་ཏེ་འབྲུག་རྟར་བཅིབ། །བླ་རུ་འཁོར་ཅིང་མཁའ་ལས་དོག་ཏུ་བབས། །སྟོན་པའི་མདུན་འཁོར་ཐུགས་སྲས་དམ་པར་གྱུར། །གདུལ་དཀའ་འདུལ་སོགས་མཛད་པའི་བཀའ་འཁོར་ཀུན། །ཞུ་འཁོར་མཆོག་མཛད་ཁྱད་པར་ཧོས་རྒྱལ་གྱི། །མཆོད་གནས་སློབ་དཔོན་འབྱོན་སྐབས་མཚན་གསོལ་བ། །གཡུང་དྲུང་གཙུག་གཤེན་རྒྱལ་བ་ཞེས་ཀྱང་བ། །མདོ་འབུམ་འདུལ་མངོན་ལ་སོགས་བོན་སྒོ་ཀུན། །ཞུ་བའི་མཆོག་མཛད་འདུལ་བའི་བོན་སྡེ་བསྡུས། །གདུང་སོབ་བྱོན་བར་ཤམ་པོ་ལྷ་རྩེ་བཞུགས། །གསུམ་པ་ཐུགས་སྲས་རྨ་ལོ་གཡུ་ལོ་གཉིས། །གཤེན་རབ་ལྷ་གནས་འཁྲུངས་དུས་སྐུའི་གཅུང་པོར། །བྱོན་ཏེ་འོད་གསལ་ལྷ་ལས་བབས་དུས་སུ། །འཁོར་གྱི་ཚུལ་དུ་ལྷན་གཤེགས་སྐུ་འཁྲུངས་ཚེ། །གཡུང་དྲུང་དགུ་བརྩེགས་ནགས་སུ་སྦས་ཏེ་བཞུགས། །གཤེན་རབ་ཐོག་མར་བཀའ་འཁོར་བསྐོར་བའི་དུས། །སྤྱན་སྔར་འཁོར་དེ་འཁོར་གྱི་ཐོག་མ་མཛད། །འབུམ་གཟུངས་སྒྲ་ཚད་ལ་སོགས་ཞུས་ཤིང་བསྡུས། །རབ་ཏུ་བྱུང་དུས་གཙུག་སྲས་རྨ་བོ་དང་། །ཁྲི་ལྡེ་གུང་གྲགས་ཞེས་པར་མཚན་དུ་བཏགས། །གདུང་སོབ་བྱོན་བར་ཤམ་པོ་ལྷ་རྩེར་བཞུགས། །བཞི་པ་རྒྱས་སྲས་གཏོ་བུ་འབུམ་སངས་ནི། །སྟོན་པ་ཁབ་བཞེས་སྲས་སྤྲུལ་མཛད་པའི་དུས། །སྐུ་ལས་བསྐྱེད་པའི་སྲས་ཀྱི་ཐོག་མ་སྟེ། །ཁབ་ཀྱི་དམ་པ་ཧོས་བཟའ་རྒྱལ་མེད་ལས། །ཁྲི་སྨོན་རྒྱལ་བཞད་ཕོ་བྲང་རྩེ་རུ་འཁྲུངས། །ཡབ་ཀྱི་དྲུང་དུ་གཏོང་རྒྱུད་ལ་སོགས་པའི། །བོན་སྒོ་ཡོངས་གསན་གཞན་ཕན་ཐུགས་བསྐྱེད་ཆེ། །གཏོ་རབས་བརྒྱད་ཁྲི་བཞི་སྟོང་ཐུགས་ལ་མཁྱེན། །འབུམ་སྡེ་ཐུགས་གསལ་ཞུ་བའི་གཤེན་པོ་མཛད། །ཚུལ་མཚན་མཚན་ལྡན་དྲང་སྲོང་རྒྱལ་བར་གྲགས། །ལྔ་པ་རྒྱལ་སྲས་དཔྱད་བུ་ཁྲི་ཤེས་ནི། །སྐུ་ལས་བསྐྱེད་པའི་སྲས་ཀྱི་གཉིས་པ་སྟེ། །སྲས་སྤྲུལ་མཛད་སྐབས་ཁྲི་སྨོན་རྒྱལ་བཞེད་དུ། །ཧོས་བཟའ་རྒྱལ་མེད་སྐུ་ལས་འཁྲུངས་པ་སྟེ། །གསོ་དཔྱད་ལ་སོགས་བོན་སྒོ་མ་ལུས་པ། །ཡབ་ཀྱི་དྲུང་དུ་གསན་ཅིང་ཐུགས་རབ་བསྐྱེད། །དཔྱད་རྒྱུད་ཉི་ཁྲི་ཆིག་སྟོང་ཐུགས་ལ་བཀྲ། །སངས་རྒྱས་སྨན་གྱི་བླ་དང་དབྱེར་མེད་གྱུར། །གསོ་དཔྱད་འབུམ་གསུམ་ལ་སོགས་ཞུས་ཤིང་བསྡུས། །ཚུལ་མིན་གཤེན་རབ་ཚུལ་འབར་ཁྲི་ཤེས་གསོལ། །གཏོ་དཔྱད་སྲས་གཉིས་གདུང་སོབ་མ་བྱོན་བར། །ཁྲི་སྨོན་རྒྱལ་བཞད་གནས་བཞུགས་མཆོད་འབུལ་མཛད། །དྲུག་པ་སྐུ་སྲས་ལུང་འདྲེན་གསལ་བ་ནི། །སྐུ་ཡི་སྲས་མཆོག་གསུམ་པ་ཉིད་ཡིན་ཏེ། །གསས་མཁར་ཆེན་པ་ཁོ་མ་ནེ་ཆུང་ནང་། །ཁབ་ཀྱི་དམ་པ་དཔོ་བཟའ་ཐང་མོ་ལས། །ཤིང་སྟག་དཔྱིད་རའི་ཉ་ལ་སྐུ་འཁྲུངས་ཤིང་། །ཡབ་ཀྱི་མདུན་དྲུང་མངོན་པ་ལུང་གི་བོན། །ལ་སོགས་བོན་སྒོ་མཐའ་ཡས་ཞུས་ཏེ་མཁྱེན། །ཚུལ་མཚན་ལུང་ལྡན་ཁྲི་འོད་སྒྲོན་མ་ཞེས། །མངོན་པ་མཛོད་ཀྱི་བོན་སྡེའི་བསྡུ་བ་མཛད། །བདུན་པ་སྐུ་སྲས་རྒྱུད་འདྲེན་སྒྲོན་མ་ནི། །སྐུ་ལས་སྤྲུལ་པའི་སྲས་མཆོག་བཞི་པ་སྟེ། །བཙུན་མོ་དཔོ་ཟ་ཐང་མོའི་སྲས་ཆུང་ཡིན། །ཁོ་མ་ནེ་ཆུང་མཁར་རྩེར་མེ་ཡོས་ལོར། །སྐུ་འཁྲུངས་སྟོན་པ་ཡབ་ཀྱི་མདུན་ཉིད་ནས། །ཐེག་ཆེན་སྔགས་ཀྱི་རྒྱུད་སྡེ་མཐའ་ཡས་གསན། །གསང་བ་ཟབ་ལམ་བོན་ལ་བློ་རྩལ་སྦྱངས། །ཚུལ་མིན་རྒྱུད་ལྡན་གུང་ཁྲི་གསལ་འོད་ཅེས། །ཟབ་གསང་སྔགས་སོགས་རྒྱུད་སྡེའི་བཀའ་བསྡུ་མཛད། །རྒྱུད་ལུང་སྲས་གཉིས་གདུང་སོབ་བྱོན་པའིབར། །ཁོ་མ་ནེའུ་ཆུང་གསན་བཞུགས་མཆོད་ཚོགས་ཕུལ། །བརྒྱད་པ་གདུང་སོབ་མུ་ཆོ་ལྡེམ་དྲུག་ནི། །སྐུ་ལས་སྤྲུལ་སྲས་ལྔ་པ་སྲིད་སྐོས་ཕའི། །ཡུལ་དུ་སྟོན་པས་བོན་གྱི་འཁོར་ལོ་ཆེ། །བསྐོར་དུས་ཕྱ་གཟའ་གུང་དྲུག་བཙུན་མོ་ལས། །སྐུ་འཁྲུངས་ཡབ་ལས་བོན་གསན་འགྲོ་འདུལ་གྱི། །དབྱང་ལུང་ནོད་ཅིང་ལྷ་གནས་སྟོན་པ་ཡི། །གདུང་སོབ་མཛད་དེ་བོན་གྱི་འཁོར་ལོ་བསྐོར། །རྗེས་སུ་གཤེན་རབ་སྐུ་བསྟན་རྫོགས་པའི་རྗེས། །འོལ་གླིང་ཕེབས་ཏེ་གཤེན་འཁོར་སྲས་རྣམས་སོགས། །གདུལ་བའི་འགྲོ་ལ་བོན་འཁོར་ལོ་སུམ་བརྒྱར། །བསྐོར་ཅིང་སླར་ཡང་ལྷ་གནས་གཤེགས་པར་མཛད། །དགུ་པ་ལྷ་སྲས་འོལ་དྲུག་ཐང་པོ་ནི། །སྐུ་སྤྲུལ་སྲས་ཀྱི་དྲུག་པ་ཉིད་ཡིན་ཏེ། །གཤེན་རབ་བཙུན་མོ་གསས་ཟ་ངང་དྲུག་ལས། །འཁྲུངས་ཤིང་སྟོན་པ་ཡབ་ཀྱི་མདུན་ཉིད་ནས། །ལྷ་རྒྱུད་ཡེ་ཤེས་མཉམ་པར་སྦྱོར་བ་སོགས། །བོན་སྒོ་མ་ལུས་གསན་དགོངས་སྒྲོ་འདོགས་ཅན། །རབ་ཏུ་བྱུང་མཚན་ཁྲི་རྒྱལ་ཐང་པོ་ཞེས། །མཉམ་སྦྱོར་ཡེ་ཤེས་བོན་སྒོའི་བཀའ་བསྡུ་མཛད། །སངས་རྒྱས་སྐུ་ཚབ་མདུན་བཞུགས་མཆོད་འབུལ་མཛད། །བཅུ་པ་གདུང་སྲས་གཡུང་དྲུང་དབང་ལྡན་ནི། །གཤེན་གྱི་གདུང་འཛིན་སྐུ་སྲས་བདུན་པ་སྟེ། །རྒྱལ་བའི་བཙུན་མོ་ཀོང་བཟའ་ཁྲི་ལྕམ་ལས། །བར་པོ་སོ་བརྒྱད་གནས་སུ་སྐུ་འཁྲུངས་ཤིང་། །ཡབ་ཀྱི་མདུན་དྲུང་བོན་སྡེ་མཐའ་ཡས་གསན། །རྒྱལ་པོའི་སྲིད་སྐྱོང་བཀའ་ཁྲིམས་གཞུང་ལུགས་ཞུས། །དམུ་རིགས་འཕྲུལ་གྱི་རྒྱལ་པོའི་རྒྱལ་སྲིད་བསྐྱངས། །རྒྱུ་ཡི་བོན་སྒོ་ལ་སོགས་བསྡུ་བ་མཛད། །བར་པོ་སོ་བརྒྱད་མཁར་དུ་བཞུགས་བསྟན་འཛིན། །བཅུ་གཅིག་རྒྱལ་སྲས་ཀོང་ཚ་འཕྲུལ་བུ་ནི། །སྐུ་ཡི་སྲས་གཤེན་བརྒྱད་ཀྱི་ཐ་ཆུང་ཏེ། །བཙུན་མོ་ཆུང་བ་རྒྱ་བཟའ་འཕྲུལ་སྒྱུར་ལས། །རྒོད་རྗེ་རྒྱ་ཡི་ཡུལ་དུ་སྐུ་འཁྲུངས་ཏེ། །སྟོན་པའི་མདུན་དུ་གཙུག་ལག་རྩིས་རྒྱུད་སོགས། །བོན་སྒོ་ཀུན་གསལ་རྩིས་འབུམ་བཀའ་བསྡུ་མཛད། །ཚུལ་མཚན་རྒྱལ་སྲས་གཙུག་སྲས་འཕྲུལ་བུ་ཞེས། །གདུང་སོབ་བྱོན་བར་དཀར་ནག་བཀྲ་གསལ་བཞུགས། །བཅུ་གཉིས་གཤེན་རབ་ཚངས་པ་གཙུག་ཕུད་ནི། །འདས་པའི་བདེར་གཤེགས་རྣམས་ཀྱི་ཐུགས་སྲས་དང་། །ད་ལྟའི་གཤེན་རབ་རྣམས་ཀྱི་འཁོར་དམ་པ། །མ་འོངས་གཤེན་རབ་ཐུགས་བསྟན་མ་རྫོགས་བར། །བསྟན་པའི་གདུང་འཛིན་རྒྱུན་ཞུགས་འབྲས་ཐོབ་གཤེན། །སྟོན་པས་དང་པོ་ཐེག་རྒྱུད་བོན་གསུངས་ནས། །ཐ་མ་འདའ་ཁའི་ཞལ་ཆེམས་གནང་བ་ཡན། །བོན་འཁོར་ཡོངས་ཀྱི་ཞུ་བའི་དམ་པ་མཛད། །མྱང་འདས་རྗེས་སུ་ཕར་ཕྱིན་ལ་སོགས་བསྡུས། །བཀའ་འཁོར་བསྐོར་ཞིང་དཀར་ནག་བཀྲ་གསལ་དུ། །སྟོན་པའི་རྒྱལ་ཚབ་ཏུ་བཞུགས་འགྲོ་དོན་མཛད། །རྒྱལ་བའི་གསུང་སྲས་ཡོངས་ཀྱི་མཆོག་དམ་པ། །གདུང་སོབ་བར་དུ་ཁོ་མ་རུ་རིང་བཞུགས། །གཉིས་པ་ལྷ་གནས་སྔོན་གསུངས་གསང་སྔགས་བོན། །དངོས་དང་གསུངས་བསྡུ་གཉིས་ཏེ་དང་པོ་ལ། །སྟོན་པ་འཕྲུལ་གཤེན་སྣང་ལྡན་བྱིན་རླབས་དང་། །ཡུམ་གཅིག་ལྷ་མོ་བཟང་བཟའ་རིང་བཙུན་གྱི། །སྲས་མཆོག་བློ་གསལ་འཆི་མེད་གཙུག་ཕུད་ཀྱིས། །ཡབ་ལས་གསན་སྟེང་སླར་ཡང་རྫུ་འཕྲུལ་གྱིས། །འོག་མིན་ཀུན་བཟང་མདུན་དུ་གསན་པའི་བོན། །ལྟ་དོན་ཕྱ་རྒྱུད་ལུང་ཆེན་ཀུན་འདུས་དང་། །སྐོམ་དོན་དོན་རྒྱུད་ཐེག་ཆེན་སེམས་ལུང་དང་། །སྤྱོད་དོན་འབུམ་རྒྱུད་རྒྱུད་ཆེན་དབལ་ལུང་དང་། །འབྲས་དོན་འབྲས་རྒྱུད་རྫོགས་ཆེན་སྒོམ་ལུང་དང་། །གསང་སྔགས་མ་རྒྱུད་གསས་མཁར་མཆོག་ལྔ་བཅས། །གསས་མཁར་མཆོག་ལས་གསང་རྒྱུད་ཆེ་ལྔ་སྟེ། །གཙོ་བོ་མ་རྒྱུད་ཐུགས་རྗེ་ཉི་མ་དང་། །གསང་བ་དབྱིངས་རོལ་དབལ་གསས་རྩོད་ཟློག་རྒྱུད། །དབྱང་ཆེན་སྤྱི་སྤུངས་ཕྲིན་ལས་དབལ་ཕུར་བཅས། །དེ་ནས་གསང་སྔགས་སྤྱི་སྤུངས་ཆེ་ལྟར་ན། །ལྟ་བའི་དོན་དུ་སྡོང་པོ་དགུ་འདུས་དང་། །སྤྱོད་པའི་དོན་དུ་ཐིག་ལེ་སུམ་བསྒྲིལ་དང་། །སྒོམ་པའི་དོན་དུ་གབ་པ་དགུ་སྐོར་དང་། །དམ་ཚིག་དོན་དུ་ས་མ་ཡ་འབུམ་སྟེ། །ཕྲིན་ལས་དོན་དུ་གཡུང་དྲུང་ཡོངས་སུ་རྫོགས། །དངོས་གྲུབ་དོན་དུ་གསང་བའི་ལྡེ་མིག་དྲུག །ཆ་ལག་མེ་ལོང་དགུ་སྐོར་སོགས་དང་རྒྱུད། །ལྟ་བ་ཁྱུང་ཆེན་སྒྱུ་འཕྲུལ་དྲ་བ་དང་། །འགུ་ཡ་སྲོག་འཛིན་གསང་བ་དགུ་འཕར་དང་། །དབལ་མོ་ལས་ཐིག་གསང་བ་ཐབས་ཞག་དྲུག །དེ་འབྲེལ་བསྙེན་དང་སྒྲུབ་པའི་རྒྱུད་རིམ་དང་། །གསང་བ་འདུས་པ་ཡབ་སྟེ་སྐུ་ཡི་རྒྱུད། །གསང་བ་བསེན་ཐུབ་ཡུམ་སྟེ་ཐུགས་ཀྱིརྒྱུད། །གསང་བ་དོན་གྲུབ་སྲས་ཏེ་གསུང་གི་རྒྱུད། །ལས་ལ་སྦྱོར་བ་མཆོང་ཆེན་སྡེ་དགུ་དང་། །གཞནཡང་དབལ་ཕུར་ཞང་ཞུང་བོན་སྐོར་སོགས། །གསས་མཁར་སྒོ་དགུ་ཡི་དམ་བཀའ་ཆེན་དགུའི། །བསྡུས་པ་ཟབ་ཅིང་རྒྱ་ཆེའི་རྒྱུད་སྒྲུབ་ཐབས། །ཆ་ལག་དང་བཅས་བསྐྱེད་རྫོགས་རིམ་གཉིས་ཀྱི། །སྒོ་ནས་ལྟ་སྒོམ་སྤྱོད་པ་དམ་ཚིག་དང་། །ཕྲིན་ལས་དངོས་གྲུབ་དྲུག་གི་སྒོ་ནས་མཆོག། བསྒྲུབ་པའི་བོན་སྡེ་བསམ་ལས་འདས་པའོ། །གཉིས་པ་དེ་དག་གསུངས་ཤིང་བསྡུས་ཚུལ་ནི། །བསྐྱེད་རིམ་རྫོགས་རིམ་རྫོགས་པ་ཆེ་དང་གསུམ། །དང་པོ་བསྐྱེད་རིམ་གསས་མཁར་མཆོག་ལྔ་སྤྱི། །ཀུན་བཟང་སྟོན་པས་འོག་མིན་གསུམ་ཞིང་དུ། །གསང་སྔགས་འབྲས་བུའི་རྒྱུད་སྡེ་དེ་དག་བསྟན། །གཡུ་ལུང་ཤེལ་ཕུག་གནས་སུ་འཆི་མེད་ཀྱིས། །དོན་དྲུག་རྒྱུད་དྲུག་ལ་སོགས་བསྐྱར་དུ་གསུངས། །དེ་ཡང་ཅུང་ཙམ་བཀྲལ་ན་འོག་མིན་གསུམ། །ཞེས་པ་འཇིག་རྟེན་གནས་ཀྱི་འོག་མིན་དང་། །རང་སྣང་ལྷུན་གྱིས་གྲུབ་པའི་འོག་མིན་དང་། །ཡང་དག་དོན་གྱི་འོག་མིན་ཉིད་དང་གསུམ། །དང་པོ་དོན་གྱི་འོག་མིན་བོན་ཉིད་དབྱིངས། །སྤྲོས་བྲལ་རང་རིག་ཀུན་ཏུ་བཟང་པོ་བཞུགས། །གདགས་སུ་མེད་པའི་རང་བྱུང་གཤེན་ལྷ་འོད། །གདོད་མའི་མགོན་པོ་འོད་མི་འགྱུར་བའམ། །ཡེ་ཉིད་སྟོན་པ་ཀུན་ཏུ་བཟང་པོ་རྗེ། །དེ་ལ་རང་སྣང་ལྷུན་གྲུབ་འོག་མིན་ནི། །སྟུག་པོ་བཀོད་པའི་ཞིང་ཁམས་ཆེན་པོ་ན། །གདགས་སུ་ཡོད་པའི་གཤེན་ལྷ་འོད་དཀར་རམ། །གཡུང་དྲུང་འཆང་ཆེན་འོད་དཀར་འཆང་དབང་ངམ། །ཐུགས་རྗེའི་སྟོན་པ་ལོངས་སྤྱོད་རྫོགས་པའི་སྐུ། །ཀུན་ཏུ་བཟང་དེས་ཡེ་ཉིད་སྟོན་པ་ཡི། །དགོངས་པའི་རྒྱུད་རྣམས་ཏིང་འཛིན་གྱིས་རྟོགས་གསན། །དེ་ཡིས་གནས་ཀྱི་འོག་མིན་ཞིང་དག་ཏུ། །རྒྱལ་བ་རིགས་ལྔ་ལ་སོགས་ཕྱོགས་དུས་ཀྱི། །ཉིད་ལས་མི་གཞན་རང་སྣང་འཁོར་རྣམས་ལ། །ཐེག་ཆེན་གསང་སྔགས་འབྲས་བུའི་རྒྱུད་ཐམས་ཅད། །གསུང་ངག་སྒྲ་ཚིག་ལས་འདས་གོ་བར་མཛད། །དེ་ནི་དུས་མེད་རྟག་པ་རྒྱུན་འཁོར་དུ། །རང་ལ་རང་ཤར་ཚུལ་གྱིས་སྣང་བའོ། །དེ་ལྟར་འཇིག་རྟེན་གནས་ཀྱི་འོག་མིན་ཏེ། །གཙང་མ་རིགས་ལྔའི་ཡང་གོང་ཞིང་དབུས་སུ། །སྟོན་པ་རྒྱལ་འདུས་གཤེན་ལྟ་འོད་དཀར་བཞུགས། །ས་བཅུའི་དབང་ཕྱུག་བྱང་ཆུབ་སེམས་དཔའ་ཆེས། །བསྐོར་བར་གཤེན་ཆེན་ཚད་མེད་འོད་ལྡན་དང་། །འཕྲུལ་གཤེན་སྣང་ལྡན་འཆི་མེད་གཙུག་ཕུད་ཀྱིས། །ཞུས་གསན་དགའ་ལྡན་ལྷ་ཡི་གནས་མཆོག་དང་། །རྩ་གསུམ་ལྷ་གནས་མཚལ་རིའི་གཡུ་ལུང་དུ། །གསང་སེམས་སྔགས་ཀྱི་བོན་སྡེ་མཐའ་ཡས་གསུངས། །འོལ་མོའི་གནས་སུ་གཤེན་རབ་སྤྲུལ་པའི་སྐུས། །བཀའ་འཁོར་རྗེས་མར་གསང་སེམས་དེ་བཞིན་གསུངས། །དེ་ལ་གཡུ་ལུང་ཤེལ་གྱི་བྲག་ཕུག་ཏུ། །འཛམ་གླིང་མི་རྣམས་ཚེ་ལོ་ཁྲི་པའི་དུས། །སྟོན་པ་འཆི་མེད་ཡེ་གཤེན་གཙུག་ཕུད་ཀྱིས། །རྒྱལ་ཡུམ་བཟང་བཟའ་གཤེན་ཆེན་གསང་བ་འདུས། །སྟག་ལ་མེ་འབར་ལྷ་བོན་ཡོངས་སུ་དག། མི་ལུས་བསམ་ལེགས་ཀླུ་གྲུབ་ཡེ་སྙིང་སོགས། །ལྷ་ཀླུ་གཤེན་གྱི་འཁོར་ལ་གསུངས་ཏེ་བསྟན། །གསང་འདུས་སྟག་ལ་འཆི་མེད་བཟང་བཟའ་བཞི། །གསང་སྔགས་བསྟན་བདག་ཡས་ནས་མར་སྤྲུལ་གཤེན། །བསྒྲུབ་པའི་དངོས་གྲུབ་ལྷ་སྐལ་རེ་བབས་པས། །ཆེ་མཆོག་དབལ་གསས་འཆི་མེད་གཙུག་ཕུད་དང་། །གཙོ་མཆོག་ཁྲོ་བོ་གསང་བ་འདུས་པ་དང་། །ཁྲོ་མཆོག་འབྲུག་གསས་སྟག་ལ་མེ་འབར་དང་། །གསས་མཆོག་དབྱིངས་རོལ་འཕྲུལ་གཤེན་སྣང་ལྡན་དང་། །གསང་མཆོག་མཐར་ཐུག་བཟང་བཟའ་རིང་བཙུན་ལའོ། །དེ་ལྟར་བསྒྲུབ་ནས་བོན་རྣམས་བསྡུས་མཛད་ཅིང་། །རྒྱས་བསྡུས་འབྲིང་གསུམ་ཕྱེས་ཏེ་སོ་སོ་ཡིས། །ལྷ་ཀླུ་རྒྱལ་གཤེན་གསུམ་གསུམ་སྙན་དུ་བསྒྲགས། །རྒྱས་པ་མང་འབྲེལ་གསང་བ་འདུས་པ་ཡིས། །ལྷ་གཤེན་ཡོངས་དག་གཏད་བརྒྱུད་ལྷ་ཡུལ་དར། །འབྲིང་པོ་ཡང་ཁོལ་འཆི་མེད་སྟག་ལ་ནས། །རྒྱལ་གཤེན་མི་ལུས་བསམ་ལེགས་ཉིད་ལ་བརྒྱུད། །དེ་ཡི་སྣང་མདོག་ལ་བརྒྱུད་མི་ཡུལ་དར། །བསྡུས་པ་ཉུང་བསྡུས་ཟབ་པ་བཟང་ཟ་ཡིས། །ཀླུ་གྲུབ་ཡེ་སྙིང་གཏད་རྒྱུད་ཀླུ་ཡུལ་དར། །ལྷ་ཀླུ་མི་ཡི་རིག་འཛིན་གཤེན་གསུམ་ནི། །མཆོག་གི་གྲུབ་ཐོབ་ཡི་དམ་གཉིས་མེད་གྱུར། །བསྒྲག་གསུམ་བཀའ་དང་འབྲེལ་པ་ཟབ་པའི་བོན། །གསང་འདུས་སྟག་ལ་ཡོངས་དག་རྒྱལ་གཤེན་དང་། །ཀླུ་སྒྲུབ་སྣང་མདོག་མུ་ཁྲི་རིམ་བརྒྱུད་དར། །སྣང་མདོག་དུས་སུ་མི་རྣམས་ཚེ་ལོ་སྟོང་། །ཡོན་ཏན་གེ་ཁོད་ཞང་ཞུང་བོན་སྐོར་རྣམས། །ཁྲི་ལྡེམ་ལྕགས་ཀྱི་བ་རུ་ཉིད་ཀྱིས་བསྡུས། །ཕུར་པའི་སྐོར་རྣམས་ཐུགས་རྗེ་བམས་མ་དང་། །དབལ་བོན་ཁ་ཡལ་མེ་འབར་སོགས་ཀྱིས་བསྡུས། །རམ་རོལ་འབུམ་སོགས་གསང་སྔགས་གཞན་རྣམས་ཀྱང་། །གསུངས་དང་བསྡུ་མཛད་སྟོན་འཁོར་གཞན་དུ་གསལ། །གཉིས་པ་རྫོགས་རིམ་མ་བརྒྱུད་ལ་དང་པོ། །གང་གིས་གསུངས་དང་བར་དུ་གང་གིས་བསྡུས། །ཐ་མ་གང་ལ་བརྒྱུད་བཅས་ཕྱོགས་གཅིག་བཤད། །དང་པོ་ལ་ཡང་རྒྱུད་དང་སྒྲུབ་པ་གཉིས། །རྒྱུད་ལའང་རྒྱུད་དང་འགྲེལ་གཉིས་དང་པོ་ནི། །འོག་མིན་གནས་སུ་སྟོན་པ་ཀུན་ཏུ་བཟང་། །གསང་མཆོག་མཐར་ཐུག་རྒྱལ་འཁོར་ཕྱོགས་བཅུ་ཡི། །སངས་རྒྱས་རྣམས་དང་རིགས་ལྔའི་བདེ་བར་གཤེགས། །ས་བཅུའི་སེམས་དཔའ་ཞིང་ལྔའི་མཁའ་འགྲོ་སོགས། །ལྷ་འཁོར་བསམ་མི་ཁྱབ་ལ་རྒྱུད་ཆེན་ལྔ། །ཞལ་བདུན་ནས་གསུངས་རྒྱུད་བདུན་ཁྱད་པར་དུ། །གཞི་ལམ་འབྲས་བུའི་སངས་རྒྱས་རྒྱུད་གསུམ་གསུངས། །དེ་ལ་དབྱེ་བ་ཐིག་ལེ་ཞེ་ལྔ་དང་། །དེ་བསྡུས་གཞི་དྲུག་ལམ་དྲུག་དོན་དྲུག་སོགས། །མ་རྒྱུད་རྩ་ལག་རྒྱུད་ཚོགས་བསམ་འདས་གསུངས། །གཉིས་པ་འགྲེལ་ནི་རྒྱལ་གཤེན་བསམ་ལེགས་ཀྱིས། །རྒྱུ་གསུམ་ཐིག་ལེ་ཞེ་ལྔའི་དོན་དེ་དག།ས་བཅད་ལྔ་རེས་གཏན་ཕབས་གསུངས་ལ་བཞེད། །གཉིས་པ་སྒྲུབ་པ་རྒྱས་འབྲིང་བསྡུས་པ་གསུམ། །རྒྱས་ལྷ་སུམ་བརྒྱ་དྲུག་ཅུའི་དཀྱིལ་འཁོར་དང་། །འབྲིང་པོ་དྲུག་ཅུ་བསྡུས་པ་བཅུའི་དཀྱིལ་འཁོར། །རྣམས་སོགས་མ་རྒྱུད་སྒྲུབ་ཚོགས་བསམ་འདས་ཡོད། །གང་གིས་བསྡུས་ན་བཀའ་རྒྱུད་རིན་ཆེན་འདི། །རྒྱལ་ཡུམ་བཟང་བཟའ་གསང་འདུས་ལ་སོགས་ཀྱིས། །མང་འབྲེལ་ཉུང་འདུས་སོགས་བསྡུས་ལྷ་གཤེན་དང་། །ཀླུ་སྒྲུབ་གཉིས་ལ་བསྟན་ཏེ་ལྷ་ཀླུར་དར། །གང་ལ་བརྒྱུད་ན་རྒྱལ་གཤེན་བསམ་ལེགས་ལ། །དེ་ཡིས་ཁྱད་པར་ཆེན་པོ་ལྟ་བའི་བོན། །ལྷ་གཤེན་ཡོངས་སུ་དག་པ་ཉིད་ལས་གསན། །གསང་སྔགས་བོན་རྣམས་གསང་བ་འདུས་པར་གསན། །རྫུ་འཕྲུལ་བཅུ་གསུམ་སྟག་ལ་མེ་འབར་ལས། །མན་ངག་ཟབ་དོན་ཡེ་ཤེས་སྙིང་པོར་གསན། །མཚན་ཉིད་སྡེ་ལྔ་དྲང་སྲོང་རྒྱལ་བ་ལས། །རིག་པའི་གནས་ལྔ་རྨ་ལོ་དར་དཔྱང་ལས། །གསན་ཏེ་དེ་ཡང་རྒྱལ་གཤེན་ཉིད་འོལ་གླིང་། ། གཡུ་དྲུང་དགུ་རྩེགས་རི་ལ་དགོངས་མཛད་དུས། །ལྷ་མོ་ལྔས་བསྐུལ་རྩ་གསུམ་ལྷ་གནས་ཕྱིན། །ལྷ་ཡི་གཤེན་པོ་རྒྱལ་བ་ཡོངས་དག་མདུན། །མང་འབྲེལ་ལྟ་བའི་བོན་ལ་ལོ་བཅུ་གཉིས། །གསན་སྟེ་རང་གནས་སུ་བྱོན་མ་རྒྱུད་བོན། །རྣམ་དག་པད་མ་ཀློངས་ཡངས་ཕྱི་ཡི་སྐོར། །སྤང་ལ་ནམ་གཤེན་ལ་ཞུས་བསྒྲུབ་པར་མཛད། །ཀུན་གསལ་བམས་མ་ཆེན་མོ་ནང་གི་སྐོར། །ཡེ་གཤེན་སེང་སྒྲ་ལ་ཞུས་དེ་བཞིན་བསྒྲུབ། །གསང་བ་ཐུགས་རྗེ་ཉི་མ་ལྷ་བོན་ལས། །ཞུས་ཏེ་ཐུགས་དམ་མཛད་དེ་ཐུགས་ཆེས་བཞུགས། །སླར་ཡང་བྱ་ར་མ་དྲུག་དང་མཇལ་ཏེ། །མ་རྒྱུད་ཤེས་སམ་ཞུས་པས་ཆེས་མཁས་གསུངས། །དེ་ལ་མ་རྒྱུད་བོན་ནི་རྒྱ་མཚོ་འདྲ། །ཁྱེད་ཀྱིས་ཤེས་པ་སྐུ་ཤའི་རྩེ་ཐིག་འདྲ། །ཟེར་བས་འོ་ན་ཅི་བྱ་གསུངས་པ་ལ། །མ་རྒྱུད་མངའ་བདག་བཟང་བཟའ་རིང་བཙུན་བཞུགས། །དེར་གཤེགས་ཟེར་བཞིན་མཁའ་འགྲོར་འགྲོགས་ཏེ་ཕྱིན། །གཡུ་ལུང་ཤེལ་བྲག་གནས་བྱོན་བཟང་བཟའ་ཡུམ། །ཀྱེ་མ་འོད་མཚོའི་ཆ་བད་ལ་བཞུགས་མདུན། །གསང་མཆོག་ལྷ་རྒྱས་སུམ་བརྒྱ་དྲུག་ཅུ་ཡི། །དཀྱིལ་འཁོར་ཞལ་བསྟན་དབང་བཞི་རྫོགས་པར་བསྐུར། །སངས་རྒྱས་རྒྱུད་གསུམ་ལུང་གནང་ཡིག་བྱང་གཏད། །མ་རྒྱུད་བོན་གྱི་མངའ་བདག་དབང་བྱིན་གསོལ། །དེ་ནས་མི་ཡུལ་ཞང་ཞུང་བར་མའི་ཡུལ། །ཨོ་རྒྱན་རྒྱལ་བ་མཉེས་པའི་ཚལ་བྱ་བར། །ཕྱོགས་བཞི་དབུས་ལྔར་རི་བོ་ཆེན་པོ་ལྔ། །ཁུ་བྱུག་རོལ་པ་རྒྱལ་པོ་ཀུན་སྤྱོད་རི། །ཡེ་ཤེས་མངོན་འགྱུར་གཡུང་དྲུང་བརྟན་རི་བཞི། །ཤར་བྱང་ནུབ་ལྷོར་བརྟན་བརྗིད་གནས་པའི་དབུས། །གསང་བ་མཆོག་རིའི་ཤེལ་བྲག་ཕུག་པ་རུ། །བཞུགས་ཚེ་མ་མོ་མཁའ་འགྲོས་འཇིག་རྟེན་གྱི། །ལྷ་འདྲེའི་དམག་ཚོགས་དྲངས་ཏེ་ཐོག་མཚོན་ཆར། །ཁྲག་གི་སེར་བྱ་མེ་ཡི་གློག་ལྕེ་དང་། །ནད་ཀྱི་བུ་ཡུག་མི་སྙན་སྒྲ་བཅས་བཏངས། ། རྒྱལ་གཤེན་མཁར་འཕུར་གསང་མཆོག་སྐུར་བཞེངས་ནས། །འཁོར་བཅས་ཁྲོ་བོ་ཁྲོ་མོའི་རྔམ་རོལ་གར། །བསྒྱུར་ཅིང་བརྟུལ་ཞུགས་མཁའ་འགྲོའི་གླུ་བླངས་པས། །དམག་ཚོགས་སར་ལྷུང་སྲོག་སྙིང་དམ་བཅའ་ཕུལ། །དེ་ནས་དབུས་རིའི་རྩེ་མོ་ཤེལ་བྲག་དཀྱིལ། །དགོངས་པ་མཛད་བཞུགས་དེ་ལྟར་ད་ཕྱིས་སུ། །རྒྱང་གྲངས་གཅིག་གི་ནམ་མཁའི་དབུས་དཀྱིལདུ། །རྒྱལ་གཤེན་གདན་ཁྲི་ས་ལ་མ་ལྷུང་བ། །ཤར་མཁར་བདུད་ཀྱིས་ཁྲོ་ཆུའི་ཕ་བོང་ཆེ། །འཕངས་པ་དིག་མཛུབ་གཏད་པས་ལམ་ལུས་པ། །བྱང་མཁར་གནོད་སྦྱིན་གྱད་རྡོ་ས་བླར་ལྡིང་། །ནུབ་མཁར་ཀླུ་གཟུགས་ཕུར་པས་བཏབ་པ་དང་། །ལྷོ་མཁར་གཤེན་རྗེའི་རལ་གྲི་ལྡིང་སྐོར་འཁོར། །དེ་དག་དག་པའི་མིག་གིས་མཇལ་བར་ཡོར། །དེ་ལྟར་དགོངས་བཞུགས་མཛད་ཚེ་རྒྱལ་འབྱངས་རྣམས། །སྐྱོབ་པར་རྒྱུད་མཐུན་ཕྱི་ནང་གསང་གསུམ་གྱི། །བཅའ་ཁྲིམས་བསྐྱངས་ཏེ་ཕྱི་ཁམས་རྣམ་དག་མདོའི། །ལུགས་བསྟུན་ཡུལ་སྡེ་སོ་གཉིས་རྒྱལ་ཕྲན་རེ། །ཁྲིམས་ནི་དྲང་སྲོང་ཐེག་ལྟར་མི་དགེ་སྤངས། །ནང་གི་བམས་མ་འབུམ་ལུགས་ཞིང་ཁམས་ཀྱི། །སྤྱི་རྗེ་བཞི་དང་ཁྲིམས་ཀྱི་འདུལ་དཔོན་བརྒྱད། །གཉེར་དཔང་བཅུ་དྲུག་ལས་འཛིན་སོ་གཉིས་དང་། །ལས་འདུལ་ལྔ་བཅུར་བསྐོས་ཤིང་ཁྲིམས་དག་ནི། །གཡུང་དྲུང་སེམས་དཔའི་ལུགས་བསྐྱངས་བདེ་སྐྱེད་འཕེལ། །གསང་དབུས་རྒྱལ་མཁར་གསང་མཆོག་ཐུགས་རྗེ་ཉིའི། །དཀྱིལ་འཁོར་ལུགས་བསྐྱངས་རི་བོ་ཆེན་པོ་ལྔར། །གསས་ཁང་ཆེ་ལྔ་དེ་ལ་བདེ་ཆེན་གྱི། །མཆོད་རྟེན་བཞི་བཞི་འདུ་གནས་མཁར་བརྒྱད་བརྒྱད། །འདོད་ཡོན་འབྱུང་བའི་གྲོང་ཁྱེར་བཅུ་དྲུག་རེ། །དེའི་ཕྱི་བརྩེགས་རིམ་ཉིས་སྦྲག་ནང་ཁྱམས་སུ། །ཁྲིམས་སྐྱོང་ཕོ་བྲང་བརྒྱ་དང་ཉི་ཤུ་དང་། །ཕྱི་ཁྱིམས་འབྱོར་ལྡན་སྡེ་ཆེན་ང་གཉིས་མཁར། །དེ་མཐའི་ལྕགས་རིར་དམག་གི་རྒྱལ་པོ་བའི། །དྲག་དཔོན་བརྒྱད་བཅས་འཁོར་འབྱངས་བྲན་རྣམས་ཀྱི། །མཁར་ཁང་དགུ་བརྒྱ་དགུ་བཅུ་རྩ་དགུ་དང་། །དབུས་ཀྱི་མཁར་ཆེན་བརྒྱད་དང་བཞི་བཅུ་དང་། །སྟོང་རྩ་བརྩེགས་ནས་ཁྲིམས་ནི་སྔགས་ལྟར་བསྐྱངས། །དེ་ལྟའི་གནས་ལ་རྒྱ་མཁར་བ་ཆོད་ཅེས། །སྔགས་ཀྱི་བཤད་གྲྭ་སྒོམ་གྲྭ་ཐེག་ཆེན་གྱི། །སྒྲུབ་གྲྭ་མ་རྒྱུད་ཉམས་ལེན་སྐྱོངས་རྣམས་བཞུགས། །ཤར་ལྷོ་ནུབ་བྱང་ཕྱི་ནང་འཁོར་དྲུག་ལ། །ལྟ་བ་ཆེན་པོ་རྫུ་འཕྲུལ་ཆེན་པོ་དང་། །མཚན་ཉིད་སྡེ་ལྔ་སྒྲུབ་པ་ཆེན་པོ་དང་། །མན་ངག་ཟབ་མོ་རིག་པའི་གནས་ལྔ་དྲུག ། བོན་རྣམས་སོ་སོར་འཆད་ཉན་སྒོམ་སྒྲུབ་བྱེད། །དེ་བཞིན་དགེ་ཚོགས་བླ་མེད་གོང་དུ་འཕེལ། །དེ་ལྟར་རྒྱལ་གཤེན་ལྔ་བཅུ་ཕྲག་གསུམ་ལོར། །གཞི་ལམ་འབྲས་གསུམ་དོན་བསྒོམ་རེ་རེའི་མཐར། །འཁོར་ལ་ཞལ་བསྟན་རྒྱུད་གསུམ་རིམ་པར་བསྟན། །འཁོར་རྣམས་ཕལ་ཆེར་མཆོག་ཐུན་གྲུབ་ཐོབ་སྟེ། །རྫོགས་མཐར་རྒྱལ་མཁར་བ་ཆོད་འགྲོ་བ་ཀུན། །གཟུགས་ལུས་འོད་ཡལ་སེམས་ནི་བོན་སྐུར་གྲོལ། །དེ་ཚེ་གཉེན་གྱི་ཞལ་ནས་མགུར་གསུངས་པ། །བཀའ་རྒྱུད་ཟབ་མོ་ཀུན་གྲགས་ཀུན་ཏུ་བཟང་། །བརྒྱུད་པ་ཉེ་མོ་བཟང་ཟ་ཐུགས་རྗེའི་ཡུམ། །གདམས་ངག་ཟབ་མོ་སངས་རྒྱས་རྒྱུད་གསུམ་བོན། །སྒོམ་སྲན་ཆེན་པོ་མི་ལུས་བསམ་ལེགས་གཤེན། །སྒོམ་ཡུན་རིང་པོ་ལྔ་བཅུ་ཕྲག་གསུམ་བསྲིང་། །སྒོམ་རྟགས་ཐོན་པོ་རྒྱལ་ཁམས་ལྷག་མེད་བསྒྱུར། །མེས་ལ་ཚ་འཁྲུངས་ཀུན་ཏུ་བཟང་པོའི་བརྒྱུད། །ཀུན་ཏུ་ངན་པའི་སྐྱོན་གྱིས་གོས་མ་མྱོང་། །མ་ལས་བུ་སྐྱེས་བཟང་བཟའ་རིང་བཙུན་སྲས། །བཟང་པོའི་ཆོ་རིགས་སངས་རྒྱས་བསྟན་པ་བཞག །རྗེ་ལ་བསླབ་སྦྱངས་གཡུ་དྲུང་སེམས་དཔའི་རིགས། །ཡང་རྒྱལ་འབྲུག་སླག་མིན་པ་གྱོན་མ་མྱོང་། །དཀའ་བ་སྤྱད་པ་གཤེན་རབ་སྟོན་པའི་བུ། །འཕགས་པའི་ས་གསུམ་མིན་པ་སྡོད་མ་མྱོང་། །བྱ་བ་བྱས་པས་རྫོགས་སངས་རྒྱས་པར་ངེས། །སྨིན་གྲོལ་མཆོག་ལ་སེམས་ཅན་མང་པོ་བཀོད། །མི་ལུས་ཐོབ་པ་དོན་ཡོད་རེད་པར་ངེས། །རྒྱལ་ཁྲིམས་བོན་དུ་བསྒྱུར་ན་དགེ་བཅུར་བསྒྱུར། །བསམ་པ་ལེགས་པ་མཐའ་རུ་ཕྱིན་པར་ངེས། །སེམས་བསྐྱེད་འཁོར་བ་མ་སྟོང་བར་དུ་བསྐྱངས། །དགོངས་པའི་ངར་ལ་མཁའ་འགྲོ་མཉེས་པར་ངེས། །རྟགས་དང་མཚན་མ་ཀུན་གྱི་མཐོང་སར་བཞག །ང་བཞིན་བྱེད་ན་ང་བཞིན་འོང་བར་ངེས། །གདམས་པ་ཟབ་མོ་གནད་དུ་བསྣུན་པ་ཡིན། །ཞེས་སོགས་བདེ་ཆེན་རྟོགས་པའི་དགྱེས་གླུ་བླངས། །དེ་མདུན་ནམ་མཁའ་སྣང་མདོག་གིས་ཞུས་བརྒྱུད། །ཞང་ཞུང་བར་མའི་ཕྱི་ཡི་ཡུལ་དཔྱད་དང་། །ནང་གི་བོན་བསྟན་དར་ཚུལ་དེས་འཐུས་སོ། །དེ་ནས་གསང་སྔགས་བསྒྲགས་གསུམ་ལ་སོགས་བོན། །འོལ་མོའི་གླིང་དུ་ཇི་ལྟར་དར་བའི་ཚུལ། །སྟོན་པ་འདས་ནས་མི་ལོ་ཉེར་བརྒྱད་དུས། །ལྷ་ཀླུ་རྒྱལ་གཤེན་གསུམ་གྱིས་འོལ་གླིང་དྲངས། །རྗེས་སུ་གདུང་སོབ་ཆེ་དྲུག་རྒྱན་དྲུག་གིས། །གསན་ཏེ་འཛམ་གླིང་སོ་སོར་སྒྲ་བསྒྱུར་དར། །སྤྱིར་ནི་གསང་སེམས་སྔགས་ཀྱི་རྒྱུད་སྡེ་རྣམས། །འོག་མིན་ཆེན་པོར་ཀུན་བཟང་བྱིན་རླབས་ཀྱིས། །དུས་མེད་རྟག་པར་རང་སྣང་འཁོར་རྣམས་ལ། །རང་བཞིན་གྱིས་སྣང་ཆུ་ལ་མཁའ་ཟླའི་ཚུལ། །འོག་མིན་དགའ་ལྡན་རྩ་གསུམ་ལྷ་གནས་གསུམ། །འཛམ་གླིང་འོལ་གླིང་ཞིང་སོགས་གནས་དག་པར། །གདུའི་བའི་སྣང་མཐུན་འདུལ་བྱེད་སྟོན་རྣམས་ཀྱིས། །གསུངས་པར་གོ་ཞིང་དག་ངོར་རྗེས་སུའང་འབྱུང་། །འདི་དག་ཚད་གསུམ་དག་པའི་ལུང་གིས་སོ། །གཉིས་པ་བཀའ་ཡི་བོན་རྣམས་བཀྲལ་བཤད་ཚུལ། །རྒྱལ་བའི་སྐུ་བསྟན་མི་ལོ་ཆིག་ཁྲི་ཉིད། །རྫོགས་ཚེ་གསུང་བསྟན་ཐོག་མར་དབུ་ཟུག་སྟེ། །གདུང་སོབ་སྟོན་པ་མུ་ཆོ་ལྡེམ་དྲུག་ཉིད། །མཁའ་ལས་དོག་ཕེབས་རྒྱལ་ས་གླིང་བརྒྱད་དབུས། ། བཞུགས་ཤིང་བཀའ་བསྡུ་བས་པའི་བོན་རྣམས་ཀུན། །དགོངས་འགྲེལ་བཀྲལ་བཤད་མཛད་ཅིང་རྒྱལ་བ་ལྟར། །བཀའ་ཡི་འཁོར་ལོ་རིམ་པ་གསུམ་དུ་བསྐོར། །མི་ལོ་སུམ་བརྒྱར་གཤེན་ཡུལ་འགྲོ་དོན་མཛད། །ཞལ་སློབ་འཛམ་གླིང་མཁས་པའི་རྒྱན་དྲུག་བྱུང་། །དེ་ནས་སླར་ཡང་ལྷ་གནས་སྟོན་པར་གཤེགས། ། དེ་རྗེས་རྒྱལ་སྲས་བསྡུ་འཁོར་བཅུ་གཉིས་ཀྱིས། །རང་རང་བསྡུས་པའི་བཀའ་རྣམས་ཐོག་དྲངས་པའི། །བཀའ་རྒྱུད་གསུང་རབ་རྒྱུད་ལུང་མན་ངག་སྦྱར། །དགོངས་འགྲེལ་རྐྱང་བཤད་མི་ལོ་གསུམ་བརྒྱ་རེ། །མཛད་དེ་ཐུགས་སྲས་གསང་བ་མདོ་སྡུད་ཀྱིས། །མདོ་སྡེ་ལ་སོགས་བཀའ་བཤད་གཤེན་ལོ་གསུམ། །དེ་རྗེས་སྲས་བུ་རྨ་ལོས་འབུམ་སྡེ་སོགས། །བཀྲལ་བཤད་མི་ལོ་སུམ་བརྒྱ་དེ་ཡིས་རྗེས། །གཡུ་ལོས་སྒྲ་ཚད་གཟུངས་སོགས་ལོ་སུམ་བརྒྱ། །དེ་བཞིན་གཙུག་གཤེན་རྒྱལ་བས་འདུལ་བ་དང་། །གཏོ་བུ་འབུམ་སངས་གཏོ་དང་འབུམ་ཆེན་སྟེ། །དཔྱད་བུས་གསོ་དཔྱད་རྒྱུད་འབུམ་ལུང་འདྲེན་གྱིས། །མངོན་པའི་སྡེ་སྣོད་སོགས་དང་རྒྱུད་འདྲེན་གྱིས། །སྔགས་རྒྱུད་སྡེ་དང་འོལ་དྲུག་ཐང་པོ་ཡིས། །སེམས་ལུང་ཡེ་ཤེས་བོན་དང་ཀོང་ཚ་ཡིས། །གཙུག་ལག་རྒྱུད་སོགས་ཀོང་ཚ་འཕྲུལ་བུས་རྩིས། །ཚངས་པ་གཙུག་ཕུད་ཕར་ཕྱིན་འཕན་ཡུལ་གྱི། །བོན་སྡེ་ལ་སོགས་གཤེན་ལོ་གསུམ་གསུམ་དུ། །བཀའ་བཤད་བོན་གྱི་འཆད་ཉན་སྤེལ་བར་མཛད། །རྒྱལ་སྲས་དེ་རྣམས་སྟོན་པའི་ལུང་བསྟན་བཞིན། །ཞིང་ཁམས་སོ་སོར་གཤེགས་ཏེ་འ་ཞ་གསང་། །གཤེན་རབ་བསྟན་རིང་གཡུང་དྲུང་དགུ་བརྩེགས་ཀྱི། །ནགས་ཚལ་དུ་བཞུགས་དེ་ནས་ཤར་ཕྱོགས་ཞིང་། །སྟོང་གསུམ་འདུལ་བ་མི་འགྱུར་སྙིང་པོར་འགྱུར། །རྨ་ལོ་གཡུ་ལོ་བསྟན་པའི་མཐའ་རྫོགས་བར། །གཡུང་དྲུང་དགུ་བརྩེགས་གནས་བཞུགས་དེ་ནས་ནི། །གཤེན་རབ་ཉིད་དང་དབྱེར་མེད་དང་དུ་མཉམ། །གཏོ་བུ་ལྷ་རི་སྤོ་མཐོན་གནས་བཞུགས་ཏེ། །གཤེན་བསྟན་རྫོགས་མཐར་འཇིག་རྟེན་འདིའི་ཕར་འདས། །མེ་འོད་ཚལ་ཞེས་འདུལ་བའི་སྟོན་པར་འགྱུར། །དཔྱད་བུ་དེང་སྐབས་དགའ་ལྡན་གནས་བཞུགས་ཏེ། །བསྟན་རྟིང་སྤོས་ཀྱིས་བརྒྱན་པའི་འཇིག་རྟེན་འདུལ། །ལུང་འདྲེན་ཁྲི་སྨོན་རྒྱལ་བཞད་བོན་འཆད་ཅིང་། །བསྟན་མཐར་འོག་མིན་གདལ་པ་ཆེན་པོར་གྲུབ། །རྒྱུད་འདྲེན་འོག་མིན་ལྷ་ཡི་གནས་བཞུགས་ཤིང་། །མཐར་ནི་སྐུ་གསུམ་རྫོགས་པའི་སངས་རྒྱས་འགྲུབ། །འོལ་དྲུག་བར་ལྷ་འོད་གསལ་གནས་བཞུགས་ཤིང་། །བསྟན་རྟིང་རྡུལ་དང་བྲལ་བའི་ཞིང་ཁམས་འདུལ། །འཕྲུལ་བུ་རྩ་གསུམ་ལྷ་རུ་བོན་སྟོན་ཅིང་། །བསྟན་མཐར་བཀོད་པ་བར་མའི་འཇིག་རྟེན་འདུལ། །དབྱང་ལྡན་རྒྱལ་བའི་གདུང་སྤེལ་འཕྲུལ་ངག་བོན། །མཐར་ནི་བོན་ཉིད་དབྱིངས་སུ་མངོན་སངས་རྒྱས། །ཚངས་གཙུག་དཀར་ནག་བཀྲ་གསལ་གནས་སུ་བཞུགས། །བོན་འཁོར་བསྐོར་ཅིང་སྤྲུལ་པ་ཕྱོགས་བཅུར་བཀྱེ། །བསྟན་མཐར་བོན་ཉིད་དབྱིངས་སུ་མངོན་གྲུབ་ནས། །མུ་ཁྱུད་དང་པོའི་འཇིག་རྟེན་ཞིང་ཉིད་དུ། །སྟོང་གསུམ་ཉི་ཤུ་རྩ་ལྔ་འདུལ་བར་འགྱུར། །བཙུན་པ་ཁྱབ་པ་གདུང་སོབ་སྟོན་བྱོན་བར། །མཆོད་རྟེན་རྣམ་དག་དཀར་པོར་མཆོད་པ་མཛད། །དེ་ནས་སྲིད་པ་ཡེ་སངས་གནས་སུ་གཤེགས། །གཡུང་དྲུང་བོན་ལ་ཤེས་རབ་བློ་རྩལ་སྦྱངས། །མ་འོངས་གདུལ་དཀའ་གདུལ་བའི་སྟོན་པར་འགྱུར། །ཡེ་གཤེན་སུམ་བརྒྱ་སོགས་ཀྱང་དེ་མཚུངས་སོ། །གསུམ་པ་བཀའ་རྣམས་མདོར་བསྡུས་བརྒྱུད་སྤེལ་ཚུལ། །སྤྱིར་ན་གཤེན་རབ་བསྟན་པའི་བོན་རྣམས་ནི། །གཉེར་གཏད་འཛིན་པའི་སེམས་དཔའ་ཉི་ཤུ་དང་། །བསྟན་པ་སྤེལ་བའི་གཤེན་པོ་བཅུ་དྲུག་དང་། །བསྟན་བདག་དེ་འཛིན་རྒྱལ་པོ་བཅུ་དྲུག་དང་། །བསྟན་པ་སྐྱོང་མཛད་སྲུང་མ་བཅུ་དྲུག་དང་། །རྒྱལ་བའི་ཚབ་ལྔ་འཛམ་གླིང་རྒྱན་དྲུག་སོགས། །བོན་བསྟན་འཛིན་སྐྱོང་སྤེལ་ཚུལ་མཐའ་ཡས་པ། །སྟོང་གསུམ་ཚངས་རྒྱུང་ལྷ་མིའི་ཡུལ་ཀུན་ཏུ། །སྤེལ་དང་དར་བའི་བརྒྱུད་ཚུལ་མདོ་ཙམ་ནི། །གོང་ལྟར་གདུང་སོབ་མུ་ཆོ་ལ་སོགས་ཀྱིས། །བོན་འཁོར་བསྐོར་ཞིང་ཉན་བཤད་སྲོལ་བཙུགས་ཚེ། །སློབ་མཆོག་འཛམ་གླིང་མཁས་པའི་རྒྱན་དྲུག་བྱུང་། །སྟག་གཟིག་མཁས་པ་དམུ་ཙ་ཏྲ་ཧེ་དང་། །ཞང་ཞུང་མཁས་པ་ཁྲི་ཐོག་སྤུར་ཙ་དང་། །སུམ་པར་མཁས་པ་ཧུ་ལི་སྤར་ཡ་དང་། །རྒྱ་གར་མཁས་པ་ལྷ་བདག་སྔགས་གྲོལ་དང་། །རྒྱ་ནག་མཁས་པ་ལེགས་ཏང་རྨང་པོ་དང་། །ཕྲོམ་ལ་མཁས་པ་གསེར་ཐོག་ལྕེ་འབྱམས་དྲུག །ལོ་ཙཱ་ཆེན་པོ་རྒྱན་དྲུག་དེ་དག་གིས། །གདུང་སོབ་བསྡུ་འཁོར་རྣམས་ཀྱི་ཐུགས་བཅུད་བླངས། །བོན་རྣམས་སྟག་གཟིག་གཡུང་དྲུང་ལྷ་སྐད་ལས། །རང་རང་ཡུལ་དུ་སྒྲ་བསྒྱུར་བསྟན་པ་སྤེལ། །དེ་ལས་དེ་འབྲེལ་ཡུལ་ཕྱོགས་ཀུན་ཏུ་འཕེལ། །ཞང་བོད་སུམ་པ་ཨོ་རྒྱན་བྲུ་ཤ་དང་། །ཁ་ཆེ་ཟ་ཧོར་ལི་བལ་མོན་དང་འཇང་། །གྲུག་ཕྲོམ་ཡུ་གུར་ཧོར་སོག་རྒྱ་དཀར་ནག། སྟག་གཟིག་ལྡོང་ཡུལ་མེ་ཉག་བཅས་ཀུན་ཏུ། །པཎྜི་ཏ་དང་རིག་པ་འཛིན་པའི་གཤེན། །མཁས་གྲུབ་མང་བྱོན་བོན་བསྟན་ཡོངས་སུ་སྤེལ། །

ཁྱད་པར་ཞང་བོད་ལྗོངས་འདིར་བྱུང་ཚུལ་ལ། །མདོ་སྔགས་སེམས་དང་གསུམ་གྱི་དང་པོ་ལ། །འདུལ་མངོན་མདོ་འབུམ་ཟུང་གཉིས་ཐོག་མ་ནི། །འཛམ་གླིང་མཁས་པའི་རྒྱན་དྲུག་དག་གི་ནང་། །སྟག་གཟིག་མཁས་པ་དམུ་རྩ་ཏྲ་ཧེ་ནི། །མཚན་ལྡན་ཁྱེའུ་བཞི་མུ་ཆོ་དང་བཅས་མཇལ། །གཡུང་དྲུང་གཙུག་གཤེན་རྒྱལ་དང་དྲང་སྲོང་རྒྱལ། །རྨ་ལོ་གཡུ་ལོ་མུ་ཆོ་ལྡེམ་དྲུག་རྣམས། །མཁན་སློབ་དཔང་པོ་ལོ་ཙཱ་མཛད་ནས་སུ། །དྲང་སྲོང་སྡོམ་ནོད་དེ་སློབ་ཁྲི་ལྡེ་འོད། །དེ་བཞིན་རིམ་པར་ལྷང་ལྷང་གཙུག་ཕུད་དང་། །དང་བ་ཡིད་རིང་ཐུགས་དཀར་ཡེ་ཤེས་དང་། །གུང་རུམ་ཡེ་ཤེས་འོད་ལྷ་གསལ་འབར་དང་། །དེ་སློབ་རྫུ་འཕྲུལ་ཡེ་ཤེས་སྟག་གཟིག་ཏུ། །འདྲུལ་ཁྲིམས་བསྟེན་སྤེལ་བསླབ་པའི་གཞི་བཟུང་མཛད། །མངོན་པ་འདུལ་བའི་གཞུང་ཊིག་ཕྱག་ལེན་སྤེལ། །དེ་མཐར་རྫུ་འཕྲུལ་ཡེ་ཤེས་བོད་དུ་ཕེབས། །འདི་ཡན་དམུ་རྩ་ཏ་ཧེ་རབ་བྱུང་ཕྱིན། །མི་ལོ་སུམ་སྟོང་ཉིས་བརྒྱ་ཁ་ཡར་སོང་། །ཞང་ཞུང་ཡུལ་དབུས་རྫུ་འཕྲུལ་ཡེ་ཤེས་ཀྱིས། །ཡེ་ཤེས་ཚུལ་ཁྲིམས་ལ་གནང་དེའི་མཁན་བུ། །གཡུང་དྲུང་ཚུལ་ཁྲིམས་དེ་ཡིས་སློབ་མ་ནི། །གཙུག་ཕུད་ཚུལ་ཁྲིམས་དེ་གསུམ་ཞང་ཞུང་སྟེ། །གང་ཟག་བློར་བལྟོས་ཆེ་ཆུང་ཐེག་པར་འབྲེལ། །འདུལ་མངོན་ཚད་མའི་སྡེ་སྣོད་ལེགས་པར་བཤད། །དེ་ཚེ་ཞང་ཞུང་ཡུལ་ན་སྟག་གཟིག་བཞིན། །བཀའ་ལུང་ཉན་བཤད་ཤིང་དྲུག་མི་རྟག་སྡེ། །བྲག་དགོན་བཀའ་ཐུབ་རི་ཁྲོད་ཅོག་པུའི་སྡེ། །དེར་བཞུགས་ཁྲིམས་ཆེན་གཙང་གཙུག་དགེ་བསྙེན་དང་། །བསྙེན་གནས་ཕོ་མོར་ཕྱེ་བའི་སྡེ་རིགས་དང་། །དེ་ཡང་སྡེ་བཞི་རེ་རེར་བཞི་བའི་སྟེ། །མི་ལོ་སུམ་བརྒྱ་ཉེར་ལྔ་ལྷག་རིང་ལ། །ཞང་ཞུང་སྟོད་དུ་འདུལ་བའི་བསྟན་པ་དར། །དེ་ནས་ག་ཅུ་གཙུག་ཕུད་རྒྱལ་བ་དང་། །དེའི་སློབ་ཡ་གོང་ཡེ་ཤེས་རྒྱལ་བ་དང་། །ཕམ་ཤིན་དཔལ་གྱི་དབང་ཕྱུག་གཉིས་བྱུང་སྟེ། །ཡ་གོང་སོ་ཐར་སྡེ་བཟུང་བཟོད་པ་བསྒོམ། །ཚུལ་དང་ཁྲིམས་སྤྱོད་འབྲས་བུ་སོ་ཐར་འདོད། །ཕམ་ཤིན་དུས་ཆེན་སྡེ་བཟུང་སྙོམ་འཇུག་འགོག །ཚུལ་ཁྲིམས་ལ་སྤྱོད་འབྲས་བུ་བསྐལ་རྫོགས་འདོད། །ཡ་གོང་སློབ་མ་སྡེ་བཙུན་རབ་གསལ་དང་། །ཕམ་ཤིན་སློབ་མ་ཅོ་བཙུན་ཡེ་ཤེས་སོ། །ལྡེ་བཙུན་སློབ་མ་མུ་ཟི་གསལ་བཟང་སྟེ། །ཅོ་དང་མུ་ཟི་ཚེ་ལ་དབང་ཐོབ་པས། །ཕམ་ཤིན་བརྒྱུད་པ་སུམ་ཅུ་ཐམ་པ་དང་། །ཡ་གོང་བརྒྱུད་པ་ཉེར་ལྔའི་རིང་ལ་བཞུགས། །འདུལ་མདོ་མངོན་པའི་བསྟན་པའི་གཉེར་འཛིན་མཛད། །དེ་ཚེ་མངའ་རིས་དབུས་གཙང་ལ་སོགས་སུ། །འདུལ་བསྟན་དར་ཞིང་གནས་དགོན་མང་དུ་འཕེལ། །དེ་ཚུལ་ཞིབ་པའི་ལོ་རྒྱུས་འོག་ཏུ་གསལ། །དེ་རྗེས་འདུལ་བསྟན་ནང་འཁྲུག་ཉམས་གྱུར་ཚེ། །མུ་ཟི་བསྟན་པའི་ས་བོན་འགོག་པར་བཞུགས། །འདི་ཡན་མི་ལོ་ཆིག་སྟོང་བཞི་བརྒྱའི་རིང་། །ཞང་ཞུང་དབུས་གཙང་གཉིས་ཀར་འདུལ་བསྟན་དར། །གཉིས་པ་ཐེག་པ་ཆེ་ཆུང་མདོ་འབུམ་དང་། །སེམས་ཕྱོགས་སེམས་ཕྲན་རྫོགས་ཆེན་བོན་སྐོར་རྣམས། །ལོ་ཙཱ་ཆེན་པོ་འཛམ་གླིང་རྒྱན་དྲུག་གིས། །རང་རང་ཡུལ་དུ་བསྟན་པ་སྤེལ་བ་ལ། །ཞང་བོད་མཁས་པ་མི་བཞིས་ཞུས་པ་སྟེ། །ཞང་ཞུང་མཁས་པ་སྟོང་རྒྱུང་མཐུ་ཆེན་དང་། །བོད་ཀྱི་མཁས་པ་སེ་བོན་ཤ་རི་དང་། །ལྡེ་བོན་གྱིམ་ཙ་མེ་ཉག་ལྕེ་ཚ་བཞིས། །ཞང་ཞུང་སྒྲ་ལས་བོད་སྐད་བསྒྱུར་ནས་དར། །ཁྱད་པར་དམུ་གཤེན་དྲན་པ་ནམ་མཁའ་ཡིས། །མཁས་བཞིའི་ཞབས་གཏུགས་སྟག་གཟིག་ཞང་ཞུང་དང་། །ཨོ་རྒྱན་བྲུ་ཤ་དཀར་ནག་རྒྱ་ལ་སོགས། །ཡུལ་ཆེན་ཀུན་ཕེབས་བོན་སྡེ་ཐུགས་བཅུད་བླང་། །ཁྱབ་པར་སྟག་གཟིག་ལན་གྲངས་བཅུ་གསུམ་བྱོན། །ཐེག་ཆེན་མདོ་འབུམ་སྔགས་སེམས་བཅས་པ་ཡི། །གཤེན་རབ་ཞལ་གསུངས་ཐམས་ཅད་བོད་དུ་བསྒྱུར། །གཉིས་པ་གསང་སྔགས་བོན་སྡེ་ཕལ་མོ་ཆེ། །སྐུ་གསུམ་སངས་རྒྱས་ཡུམ་སྲས་གཤེན་གསུམ་དང་། །བླ་མ་ཆེ་དྲུག་ནམ་མཁའ་སྣང་མདོག་དང་། །མུ་ཁྲི་བཙད་པོ་ཧ་ར་ཅི་པར་དང་། །སྟག་ཝེར་ལི་ཝེར་ཨ་ནུ་འཕྲག་ཐག་དང་། །སད་ནེ་ག་འུ་ཐ་མི་ཐད་ཀེ་དང་། །ཤད་པུ་ར་ཁུག་ཟིང་པ་མཐུ་ཆེན་དང་། །སྤེ་བོན་ཐོག་འཕྲུལ་སྤེ་བོན་ཐོག་རྩེ་དང་། །ཧྲིང་ནི་མུ་ཏིང་སུམ་པ་དབུ་དཀར་དང་། །གླང་ཆེན་མུ་ཝེར་གདུང་བརྒྱུད་བཅུ་གསུམ་དང་། །མཁས་པ་མི་བཞི་ལོ་པཎ་གཤེན་པོ་བརྒྱད། །རྔམ་པ་ལྕེ་རིང་ཟ་རང་མེ་འབར་དང་། །མུ་སྤུངས་གསལ་ཏང་ཧྲིས་པ་གྱེར་མེད་དང་། །སྟག་ཆེན་དམུ་ཚ་ཁོད་སྤུངས་དྲན་པ་རྣམས། །བརྒྱུད་ཅིང་བསྒྲུབས་པས་མཆོག་ཐུན་གྲུབ་པ་བརྙེས། །གེ་ཁོད་ཞང་སྐོར་མགོན་པོ་རྣམ་གསུམ་ནས། །སྲིད་པའི་རྒྱལ་པོ་ཞང་ཞུང་མུ་ཝེར་དང་། །སྟག་སྣ་རྒྱལ་པོ་ཁྲི་ལྡེམ་ལྕགས་བྱ་རུ། །ཁྲི་འོད་གསས་དང་གསང་བ་གཏིང་རུམ་དང་། །སད་ནེ་ག་འུ་རྒྱུང་ནེ་ཁོད་སྤུངས་དང་། །ཧྲིས་པ་གྱེར་མེད་ཛོ་མེན་གྱེར་ཆེན་དང་། །ཐིས་དམར་སྤུངས་རྒྱུང་དྲན་པ་ནམ་མཁའ་ལའོ། །ཕུར་པ་ཕྲིན་ལས་བོན་སྐོར་གཤེན་རབ་ནས། །སྟག་ལ་མེ་འབར་ཁ་ཡལ་མེ་འབར་དང་། །གནོད་སྦྱིན་འདུལ་བ་འོད་སྤུངས་ཆེན་པོ་དང་། །དབལ་བོན་ཁྱུང་སླག་དབལ་བོན་སྟག་སླག་ཅན། །གྲུ་གུ་མེ་འབར་འོལ་བོན་མིག་གཅིག་དང་། །བྲམ་ཟེ་མེ་འབར་ཨ་ཀ་རུ་ནག་དང་། །དབལ་བོན་ཙན་ཙན་དབལ་འབར་གྱད་ཏི་གསས། །ལི་བོན་སྤུངས་རྒྱུང་ཞང་ཞུང་ཏིང་གསས་དང་། །རྐོ་ལོང་ལྷ་གསས་ཁ་འབམས་དྲག་པོ་དང་། །དབལ་འབར་ལྷ་གསས་གསས་མཁར་མེ་འབར་དང་། །གྱེར་སྤུངས་དྲན་པ་གྱེར་ཆེན་ཟླ་མེད་སོགས། །བརྒྱུད་ཅིང་རང་རང་ཡུལ་དུ་བསྟན་པ་སྤེལ། །བསྙེན་ཅིང་བསྒྲུབ་པས་གྲུབ་རྩལ་ཐོགས་མེད་བརྙེས། །གཞན་ཡང་རམ་རོལ་འབུམ་སྤྱི་སྤུ་གྲི་སོགས། །རྒྱུད་སྡེ་ཕྱི་ནང་མཐའ་ཡས་བརྒྱུད་དར་ཚུལ། །རྐྱང་བཤད་མི་དཔོག་མདོ་རྩ་འོག་ཏུ་གསལ། །འོན་ཏེ་བརྒྱུད་པ་སོ་སོའི་མདོ་འདུས་པ། །ཕལ་ཆེར་བླ་ཆེན་དྲན་པ་ཉིད་ལ་འདུས། །

གསུམ་པ་སེམས་ཕྱོགས་རྫོགས་ཆེན་བོན་སྡེ་ནི། །སྟོན་པས་ཞལ་གསུང་སེམས་སྡེ་ཉི་ཤུ་ལྔ། །ཞང་ཞུང་རྒྱ་གར་གཉིས་ནས་བརྒྱུད་པ་སྟེ། །ཕལ་ཆེར་ཞང་ཞུང་ནས་རྒྱུད་གོང་ལྟར་དང་། །ཁ་ཅིག་རྒྱ་གར་བོན་སྐོར་ཡེ་ཁྲི་སོགས། །བརྒྱུད་པ་གཤེན་རབ་ནས་ནི་ལྷ་བོན་དྲུག །ཁྱབ་པར་སྣང་ལྡན་ཐང་རྗེ་འཕྲུལ་སྣང་དང་། །ཐང་མ་གྲུབ་ལྡན་གཡུང་དྲུང་ལྷ་གསས་དང་། །འཕྲུལ་གསས་སྒམ་པོ་ཁྲི་རྗེ་ཡོངས་རྫོགས་ཏེ། །དེ་རྗེས་རྒྱ་གར་མཁས་དགུ་བདེ་བ་སྙིང་། །མ་ད་འབི་ཤ་གཡུང་དྲུང་གྲུབ་པ་དང་། །ཁྲོ་གསས་པད་མ་བློ་ལྡན་གཡུང་སེང་དང་། །བོན་ཁྲིམས་ཡོངས་རྫོགས་བདུད་རྩི་ཡོངས་གྲུབ་དང་། །བདེ་བ་གནམ་གསས་གསང་བ་ལྷ་ཡི་སྙིང་། །དེ་རྗེས་སྟག་གཟིག་བྲུ་ཤའི་གཤེན་པོ་བརྒྱད། །དབྱང་གྲུབ་སྨན་རྒྱལ་གཡུང་དྲུང་རྒྱལ་པོ་དང་། །གསས་དྲག་བདུད་རྩི་གར་བ་པྲ་ཏི་བྷར། །ཧོན་རིལ་པ་ཏྲ་པྲ་ཤོ་ཟང་ཧེ་དང་། །ཨ་མོ་སིང་ཧ་མ་ཤ་སེ་ཙ་བརྒྱད། །དེ་དག་ཕལ་ཆེར་ཞལ་མཇལ་གསུང་མྱོང་བ། །དྲན་པ་ནམ་མཁས་མདོ་སྔགས་རྫོགས་ཆེན་རྒྱུད། །སྒྲོན་མ་མུན་སེལ་ནམ་མཁའ་འཕྲུལ་མཛོད་སོགས། །དྲང་ངེས་ཁྲིད་གདམས་རབ་ཏུ་མང་མཛད་རྣམས། །གྲོལ་ཐོབ་གཤེན་བརྒྱད་ཚེ་དབང་རིག་འཛིན་སོགས། །བརྒྱུད་དེ་རིམ་དར་གཞན་ཡང་རྒྱ་གར་བོན། །ཐེག་རིམ་ལ་སོགས་ལོ་ཆེན་བེ་རོས་བསྒྱུར། ། རྫོགས་ཆེན་ཀློང་སྡེ་བསྒྲགས་པ་སྐོར་གསུམ་སོགས། །སྐུ་གསུམ་སངས་རྒྱས་འཆི་མེད་ལྷ་ཀླུ་གཤེན། །གསུམ་བརྒྱུད་སྟག་གཟིག་ཞང་ཞུང་སོ་སོར་དར། །འོད་ཟེར་དཔག་མེད་མུན་པ་ཀུན་གསལ་རྗེས། །འཕྲུལ་གཤེན་སྣང་ལྡན་གསང་བ་འདུས་པ་བཞི། །སྟོང་རྒྱུང་ཤ་རི་ལྕེ་ཚ་གྱིམ་ཙ་དང་། །སྙ་ཆེན་ལི་ཤུ་སྟག་རིང་སོགས་ལ་བརྒྱུད། །ལི་ཤུས་མཛད་པའི་ཡང་རྩེ་ཀློང་ཆེན་སོགས། །རྨད་བྱུང་མཁས་པ་གྲུབ་ཆེན་བཅོ་བརྒྱད་དང་། །མཁའ་འགྲོ་ཅོ་བཟའ་ལ་བརྒྱུད་རིམ་པར་དར། །རྫོགས་ཆེན་མན་ངག་བཀའ་རྒྱུད་བསྐོར་བཞི་སོགས། །ཞང་ཞུང་སྙན་བརྒྱུད་བོན་ནི་ཀུན་བཟང་ནས། །གསང་འདུས་བར་གྱི་དགོངས་བརྒྱུད་སྟོན་པ་དགུར། །དགོངས་པའི་དབྱིངས་བརྒྱུད་ལྷ་བོན་ཡོངས་དག་ནས། །བརྡ་དང་སྙན་བརྒྱུད་རིམ་བཞིན་བརྒྱུད་པའི་གཤེན། །ཀླུ་བོན་བ་ནམ་མི་བོན་ཁྲི་ལྡེ་ཟམ། །བ་ནམ་སྐྱོལ་པོ་དེས་སྲས་ཁྲི་ཤོ་རྒྱལ། །ར་སངས་བསམ་འགྲུབ་དར་མ་ཤེས་རབ་དང་། །དར་མ་འབོ་དེ་ཞུང་ཞག་ཁྲི་འཕེན་དང་། །མུ་ཡེ་ལྷ་རྒྱུང་དམུ་གཤེན་ལེགས་བཟང་དྲུག། གྱེར་གཤེན་སྟག་ལ་ར་སངས་གཡུང་དྲུང་དང་། །སྲས་ཆེན་གཡུང་འཕེན་དགེ་འབར་དོན་གྲུབ་དང་། །གྱེར་སྤུངས་དགེ་འཕེལ་དེ་སྲས་དགེ་རྒྱལ་དང་། །ཞང་ཞུང་རྣམ་རྒྱལ་མུ་རྒྱུང་དཀར་པོ་དང་། །ཧོར་ཏི་ཆེན་པོ་དགུ་དང་དོན་ཀུན་གྲུབ། །ར་སངས་འཕེན་རྒྱལ་གུ་རིབ་གསས་དགའ་དང་། །ཟླ་བ་རྒྱལ་མཚན་བཞི་སྟེ་ཉི་ཤུ་བཞི། །འཕོ་ཆེན་ལུས་བཟུང་གཤེགས་བཞུགས་རང་དབང་ཐོབ། །ཏ་པི་ཧྲི་ཙ་སྣང་གཞེར་ལོད་པོ་སོགས། །རིམ་པར་བརྒྱུད་ཚུལ་རྒྱས་པ་འོག་ཏུ་འབྱུང་། །

དེ་རྣམས་དང་པོ་ཞང་བོད་ལ་ཐོག་མར། །དར་ནས་ད་ལྟའི་ཆུ་བྱི་འདི་ཡན་ལ། །མི་ལོ་སུམ་སྟོང་སུམ་བརྒྱ་བརྒྱད་འདས་ཡིན། །བསྟན་པ་སྔར་དར་མི་ལོ་དྲུག་བརྒྱ་དང་། །ང་གསུམ་ཡུན་གནས་དེ་རྗེས་གྲི་གུམ་དུས། །བོན་བསྟན་ཕལ་ཆེར་གཏེར་དུ་གཤེགས་པ་སྟེ། །གཏེར་གྱི་རྒྱལ་བློན་ཟབ་གཏེར་གཏེར་ཕྲན་བཅས། །གྲངས་མེད་ལྷོ་བྱང་དབུས་སོགས་ཕྱོགས་བཅུར་སྦས། །གྲི་གུམ་འདས་རྗེས་བོན་རྣམས་འཕྲོ་དར་ཐོག། །ཞང་ཞུང་སྟག་གཟིག་སོགས་ནས་བོན་མང་བླངས། །བོད་ཡུལ་དབུས་གཙོས་བསྟན་པ་ཡུན་དུ་གནས། །རྒྱལ་རབས་སུམ་བཅུའི་རིང་ལ་བསྟན་དར་ཏེ། །མི་ལོ་ཆིག་སྟོང་བཞི་བརྒྱ་སོ་གཉིས་གནས། །རྒྱལ་པོའི་མཆོད་གནས་སྐུ་གཤེན་བོན་པོས་མཛད། །བོད་ཡུལ་བདེ་སྐྱིད་རྩ་གསུམ་ལྷ་ལས་དཔག །དེ་མཚམས་བོད་རྒྱལ་ཁྲི་སྲོང་སྐུ་ཚེའི་སྟོད། །ཨོ་རྒྱན་པད་མ་བོ་དྷི་ས་ཏྭ་གཉིས། །བོད་ཕེབས་བོན་ལ་སྡང་ཞིང་ཆོས་ལ་བསྐུལ། །ཆོས་བློན་བཙུན་མོས་རྒྱལ་པོར་སྙན་ཕྲ་བསྐྱལ། །རྒྱལ་པོ་ཐུགས་ལོག་བསྟན་པ་བསྣུབས་པའི་ཚེ། །གསང་གཏེར་ལྔ་དང་གཏེར་ཕྲན་སྟོང་བདུན་བརྒྱ། །ཡང་གཏེར་གྲངས་མེད་རིག་འཛིན་ཚོགས་རྣམས་ཀྱིས། །འཛམ་གླིང་གནས་ཆེན་གནས་ཕྲན་ཀུན་ཏུ་སྦས། །གཏེར་སྲུང་གཉེར་གཏད་རྗེས་དར་སྨོན་ལམ་གདབས། །རིག་འཛིན་ཕལ་ཆེར་དངོས་སྣང་མཁའ་སྤྱོད་གཤེགས། །རྒྱལ་དང་བན་དེ་བེ་རོ་དྲན་རྣམས་ཀྱིས། །བོན་སྡེ་ཕལ་ཞིག་ཆོས་སུ་མཚན་གསོལ་བསྒྱུར། །དེ་རྗེས་ཆོས་དང་བཅས་པ་གཏེར་དུ་སྦས། །འདི་ལྟར་ཞང་བོད་བསྟན་ནུབ་ཕྱིས་དར་ཡན། །མི་ལོ་ཉིས་བརྒྱ་དྲུག་ཅུ་རེ་བརྒྱད་བར། །བསྟན་པ་ཆེར་མེད་སླར་ཡང་རིམ་པར་དར། །འདི་ནི་བསྟན་པ་བརྒྱུད་སྤེལ་དར་ནུབ་རྣམས། །མདོ་ཙམ་བརྗོད་དེ་རྒྱལ་བཤད་མི་དཔོག་ཀྱང་། །འཚམས་པར་བཀྲལ་བ་སླར་ཡང་བསྟུད་དེ་འཆད། །

ཅེས་སངས་རྒྱས་གཡུང་དྲུང་བོན་གྱི་བསྟན་པའི་བྱུང་བ་བརྗོད་པའི་ལེགས་བཤད་སྐལ་པ་བཟང་པོའི་མགྲིན་རྒྱལ་ལས། །རྒྱལ་སྲས་གཡུང་དྲུང་སེམས་པ་རྣམས་ཀྱི་བྱོན་ཚུལ་དང་ཕྱི་ནང་གསང་གསུམ་གྱི་བཀའ་རྣམས་བསྡུ་བཀྲལ་བརྒྱུད་སྤེལ་མཛད་ཚུལ་ལོ་རྒྱུས་ཁུངས་དག་རྣམས་ལས་བཏུས་ཏེ་བཀོད་པའི་ལེའུ་སྟེ་སྐབས་ལྔ་པའོ།། །།

ལེའུ་དྲུག་པ།

ལེའུ་དྲུག་པ། བོན་བསྟན་བཀའ་མདོ་སྔགས་སེམས་གསུམ་ཕྱོགས་བཅུའི་ཞིང་ཁམས་ཀུན་ཏུ་དར་ཚུལ།

ད་ནི་བརྒྱུད་ཚུལ་དེ་ལས་བྱེ་བྲག་གི། །མདོ་སྔགས་བོན་སྡེ་ཡོངས་གྲགས་ཀྱིས་མཚོན་པའི། །བསྟན་པ་ཕྱོགས་བཅུར་དར་ཚུལ་ཞིབ་བཤད་ན། །སྤྱིར་ན་འཇིག་རྟེན་ཁམས་སུ་དར་ཚུལ་དང་། །བྱེ་བྲག་སྟོང་གསུམ་ཞིང་ཀུན་དར་ཁྱབ་ཚུལ། །ཁྱད་པར་འཛམ་བུའི་གླིང་དུ་དར་བ་དང་། །ཡང་སྒོས་བོད་དུ་དར་ཚུལ་བཅས་ཏེ་བཞི། །དང་པོ་འཇིག་རྟེན་སྤྱི་ལ་ནམ་མཁའ་བཞིན། །བསྟན་པའི་བོན་གྱིས་མ་ཁྱབ་མེད་པ་སྟེ། །མདོ་ལས་སྣོད་བཅུད་འཇིག་རྟེན་མཐའ་ཡས་ལ། །ནམ་མཁའ་ཇི་བཞིན་སྟོན་པའི་ཐུགས་རྗེས་ཁྱབ། །དེ་བཞིན་འཕྲུལ་ངག་བོན་གྱིས་ཁྱབ་ཅེས་དང་། །དྲི་མེད་མདོ་རྒྱུད་ཀླུ་འབུམ་ལ་སོགས་ལས། །སེམས་ཅན་ལས་ནི་བསམ་གྱིས་མི་ཁྱབ་ཅིང་། །འདྲེན་པའི་སྟོན་པའང་བསམ་གྱིས་མི་ཁྱབ་བྱོན། །བསྟན་པའི་བོན་ཀྱང་དེ་བཞིན་དར་ཞིང་རྒྱས། །ཞེས་ལྟར་ཕྱོགས་དུས་ཀུན་ཏུ་དར་ཁྱབ་རྒྱས། །གཉིས་པ་སྟོང་གསུམ་ཞིང་དུ་དར་ཚུལ་ནི། །སྟོང་གསུམ་འཛམ་གླིང་བྱེ་བ་ཕྲག་བརྒྱ་རུ། །གཤེན་རབ་སྤྲུལ་སྐུ་བྱེ་བ་ཕྲག་བརྒྱ་ཡིས། །བསྟན་སྤེལ་འགྲོ་དྲངས་དེ་བཞིན་སྟོན་པ་ཡི། །དབྱང་པོ་དྲུག་ལས་འདུལ་བའི་གཤེན་དྲུག་སྤྲུལ། །ཤ་ཁྲག་དྲོད་དབུགས་འབྱུང་བའི་གཤེན་བཞིར་སྦྲུལ། །བསྟན་པ་སྤེལ་བཞིན་འགྲོ་བ་དྲངས་པ་སྟེ། །སེམས་ཅན་ཐ་དད་མང་པོ་འདུལ་བའི་ཕྱིར། །དབྱང་པོ་བཅས་པའི་སྤྲུལ་སྐུ་མཐའ་ཡས་བཀྱེས། །གསུངས་པ་ལྟར་རོ་ཤར་ཕྱོགས་སོགས་གསུམ་ལའང་། །སྤྲུལ་པའི་སྐུ་དང་བསྟན་པའི་བོན་དེ་བཞིན། །སྟོན་པའི་ཆ་ལུགས་བོན་གྱི་སྒྲ་ཚིག་སོགས། །རང་རང་ཁམས་བསྟུན་གང་འདུལ་བསྟན་པ་དར། །ལྷ་ཀླུ་མི་ཡུལ་གཞན་ཡང་དེ་བཞིན་ནོ། །གསུམ་པ་བྱེ་བྲག་འཛམ་གླིང་དར་ཚུལ་ལ། །འདུལ་མདོ་སོགས་དང་སྔགས་སེམས་དར་ཚུལ་གཉིས། །དང་པོ་འདུལ་བ་སྟོན་པས་གསུངས་པའི་བོན། །གཙུག་གཤེན་རྒྱལ་བས་བསྡུས་ཏེ་དམུ་ཙ་སོགས། །སྟག་གཟིག་མཁན་བརྒྱུད་བརྒྱད་མཐར་རྫུ་འཕྲུལ་ཡིས། །ཞང་ཞུང་དུ་ཕེབས་ཁྱེའུ་གེ་ཁོད་དཔལ། །རབ་བྱུང་བསྟན་པ་འཕེལ་ཚུལ་གོང་གཤམ་ལྟར། །གཉིས་པ་མདོ་མངོན་འབུམ་དང་སྔགས་སེམས་བཅས། །འ་ཞ་སོགས་ཀྱིས་བཀའ་བསྡུས་གདུང་སོབ་ཀྱིས། །བཀའ་འཁོར་བསྐོར་བས་དམུ་ཙ་ཏྲ་ཧེ་སོགས། །རྫུ་འཕྲུལ་རྐང་ཐོབ་ལོ་ཙཱ་རྒྱན་དྲུག་གིས། །ཕྱོགས་བཅུར་བསྒྱུར་སྤྲོས་བྱེ་བྲག་དམུ་ཙ་ཏྲས། །སྟག་གཟིག་མཁས་པ་སད་སྤུངས་དུན་ཉིད་དང་། །གྱེར་སངས་གཙུག་ཕུད་དམུ་ཙ་ཏིང་རུབ་དང་། །དམུ་བན་རྟེན་དང་དམུ་མཁའ་ལྡིང་ནམ་དང་། །དམུ་རྗེ་སྤྲུལ་པ་དགུ་འབྱུང་དྲུག་ལ་བཤད། །དེ་ལས་སྟག་གཟིག་ལ་སོགས་ཡུལ་བཞིར་དར། །ཞང་ཞུང་མཁས་པ་ཁྲི་ཐོག་སྤར་ཙ་ཡིས། །ཞང་ཞུང་བོན་པོ་དམུ་གཤེན་ཁོད་སྟངས་དང་། །ཐོ་གར་གཤེན་པོ་འ་བ་ཤང་ཤང་དང་། །བྲུ་ཤའི་གཤེན་པོ་ལྡོ་ཀ་ནེ་སོགས་ལ། །བཤད་དེ་ཡུལ་གྲུ་དེ་དག་རྣམས་སུ་དར། །རྒྱ་གར་མཁས་པ་ལྷ་བདག་སྔགས་གྲོལ་གྱིས། །རྒྱལ་པོ་ཛ་ཏང་ར་ཙ་སྤུངས་པ་དང་། །རྒྱ་གར་གཤེན་པོ་ཁ་ལུ་པ་ཤ་དང་། །ཁ་ཆེའི་མཁན་པོ་པྲ་མི་རི་ཅན་དང་། །ཨོ་རྒྱན་སློབ་དཔོན་དགའ་རབ་དགྱེས་པ་དང་། །ཨོ་རྒྱན་བོན་པོ་དམུ་སྟངས་སོགས་ལ་བཤད། །དེ་ལས་དེ་འཕྲོས་རྒྱལ་ཁམས་ཀུན་ཏུ་དར། །རྒྱ་ནག་མཁས་པ་ལེགས་ཏང་རྨང་པོ་ཡིས། །རྒྱ་ནག་གཙུག་ལག་དཔལ་གྱི་དགེ་བ་དང་། །དཔལ་གྱི་སེང་གེ་ཧ་སངས་དུན་སྤུངས་དང་། །དེར་འཕྲོས་བཻ་རོ་ཙ་ན་སོགས་བརྒྱུད་དེ། །རྒྱ་ནག་ཡུལ་ཆེན་ཡུལ་ཕྲན་སོ་སོར་དར། །ཕྲོམ་གྱི་མཁས་པ་གསེར་ཐོག་ལྕེ་འབམས་ཀྱིས། །གེ་སར་གཤེན་པོ་རྔམ་པ་ལྕེ་རིང་དང་། །ཁྲོམ་བོན་ཀརྨ་མུ་ཕྱོ་སོགས་ལ་བརྒྱུད། །དེ་འཕྲོས་གྲུག་ཁྲོམ་ཧོར་སོགས་ཀུན་ཏུ་དར། །སུམ་པའི་མཁས་པ་ཧུ་ལི་སྤར་ཡ་ཡིས། །སུམ་པའི་བོན་པོ་མུ་སྤངས་གསལ་ཏང་དང་། །སུམ་པའི་གཤེན་པོ་ལི་ཕྱོ་ཧ་ར་དང་། །མེ་ཉག་ལྕེ་ཙ་མཁར་བུ་སོགས་ལ་བཤད། །དེར་འཕྲོས་སུམ་པ་མེ་ཉག་སོགས་ལ་དར། །གཞན་ཡང་སེ་བོན་ཤ་རི་དབུ་ཆེན་དང་། །ལྡེ་བོན་གྱིམ་ཙ་མེ་ཉག་ནེ་རྒྱུང་མཁར། །དཔོན་གསས་དྲན་པ་ལ་སོགས་གཤེན་རྣམས་ཀྱིས། །འཛམ་གླིང་སྐད་རིགས་སུམ་བརྒྱ་དྲུག་ཅུའི་ཡུལ། །བོན་ཐོས་སྤེལ་ཅེས་བཀའ་ལུང་མདོ་ལས་གསུངས། །གཞན་ཡང་གྱེར་མིའི་རྣམ་ཐར་ལས་གསུངས་པ། །སྟངས་ཆེན་དམུ་ཚ་ལྡེ་བོན་གྱིམ་ཙ་དང་། །སྙ་བོན་ལི་ཤུ་བདག་བཞིས་སྟག་གཟིག་ནས། །ཕྱི་ནང་གསང་བོན་རྒྱུད་དང་སྒྲུབ་སྐོར་རྣམས། །བྱ་རྒོད་ཁྲུང་ཁྲུང་འདབ་ཆགས་བརྒྱ་ཉི་ཤུར། །བཀལ་ནས་འང་ཞུང་ཡུལ་འོང་ཕྱོགས་བཅུ་ཡི། །རིག་འཛིན་མཁས་པ་མང་པོས་ཡོངས་ཁྱབ་སྤེལ། །ཕྱི་ནང་ཀུན་ལ་བོན་གྱི་བློ་སྦྱངས་ནས། །སོ་སོའི་གནས་སུ་སྒྲུབ་པའི་རྐང་ཚུགས་ཏེ། །གྲུབ་པ་ཐོབ་པ་བསམ་གྱིས་མི་ཁྱབ་བྱུང་། །གསུངས་ལྟར་ཤས་ཆེ་ཞང་ཞུང་ཉིད་དུ་དར། །

གཉིས་པ་སྔགས་སེམས་བསྟན་པ་དར་ཚུལ་ལ། །ཕལ་ཆེ་བ་ཞིག་མདོ་སྔགས་ལྷན་ཅིག་ཏུ། །སྟག་གཟིག་ཉིད་ནས་ལོ་ཙཱ་རྣམས་ཀྱིས་བསྒྱུར། །འདི་རུ་ལྷ་གནས་ནས་བརྒྱུད་འགའ་ཞིག་གི། །ལོ་རྒྱུས་རགས་རིམ་མདོར་བསྡུས་བཀོད་པ་ལ། །བསྟན་པ་བྱུང་ལུགས་དང་ནི་དར་ཚུལ་གཉིས། །དང་པོ་བྱུང་ཚུལ་ལ་ཡང་གཉིས་ཡོད་དེ། །ཞང་ཞུང་བཞེད་དང་རྒྱ་གར་བཞེད་ལུགས་སོ། །དང་པོ་ཞང་ཞུང་བོན་ལ་གཉིས་འཆད་དེ། །སྤྱི་སྤུངས་ཞི་ཁྲོའི་བཞེད་དང་གེ་ཁོད་ཚུལ། །དང་པོ་ལ་གསུམ་སྟོན་པ་གང་གིས་གསུངས། །གང་གསུང་བོན་གྱི་ཚུལ་དང་གང་ལ་བརྒྱུད། །གསུམ་སྟེ་སྟོན་པ་འཆི་མེད་གཙུག་ཕུད་དང་། །གཤེན་ཆེན་གསང་བདག་གསང་བ་འདུས་པ་དང་། །དབལ་བོན་སྟག་ལ་མེ་འབར་གསུམ་གྱིས་སྟེ། །ཚེ་ལོ་ཁྲི་པར་ལྷ་སྲིན་འཚོལ་འཁྲུགས་ནས། །ནག་ཕྱོགས་འདྲེ་སྲིན་མི་ལ་མངོན་ཟའི་དུས། །ཞི་བའི་སྐུ་ལས་ཁྲོ་བོར་སྤྲུལ་ཏེ་གསུངས། །གཉིས་པ་གང་གསུང་བོན་གྱི་བྱུང་ཚུལ་ནི། །རྒྱུད་ཀྱི་གསུང་ཚུལ་མན་ངག་བསྡུས་ཚུལ་རྣམས། །གོང་བཤད་ལྟར་ལ་མན་ངག་མདོར་བསྡུས་རྩ། །སྟོན་པ་གསང་འདུས་སྟག་ལ་མེ་གཉིས་ལ། །ཡེ་གཤེན་གཙུག་ཕུད་གསང་སྔགས་དབང་བསྐུར་ཏེ། །གོང་མ་ཡེ་ཤེས་ཁྲོ་བོ་དྲུག་ཅུ་གཅིག། །རྩ་ཡི་དྭངས་བཀོད་ཁྲོ་ཚོགས་གོ་རུ་གྱོན། །ལོག་འདྲེན་སྡེར་བཅས་སྟོབས་བཅོམ་གཟི་མདངས་བསྡུས། །སྲོག་འཕྲོག་དམ་བཏགས་འཁོར་བསྡུས་སྒྲོལ་བར་མཛད། །སྟག་ལ་དབལ་གསས་རྔམ་པའི་སྐུར་སྤྲུལ་ནས། །ཡེ་ཤེས་རྫུ་འཕྲུལ་ལས་ཀྱི་མ་ཚོགས་བསྡུས། །འཇིག་རྟེན་སྨན་མོ་གདན་བཏིང་སྔགས་ཀྱིས་གཟིར། །སྲོག་འཕྲོག་སྲིད་པའི་རྒྱལ་མོ་དམ་ལ་བཏགས། །གསང་བའི་ཐིག་ལེ་ཕྱེད་བྱིན་སྲུང་མར་བཀོད། །དེ་ལྟར་གསང་འདུས་ཕོ་རྒྱུད་བསྒྲལ་ནས་བཏུལ། །སྟག་ལས་མོ་རྒྱུད་དྲེགས་ཚོགས་སྦྱོར་ནས་བཏུལ། །སྦྱོར་སྒྲོལ་ཟབ་མོའི་ལམ་ནས་གསང་སྔགས་བསྟན། །གཡུ་ལུང་ཤེལ་བྲག་ཕུག་ཏུ་རིན་ཆེན་སྒྲོམ། །ཞལ་ཕྱེས་དར་དཀར་དྲི་མེད་ལ་བྲིས་ཏེ། །མན་ངག་རྣམ་པ་གསུམ་གྱི་དོན་དུ་བཀོད། །གསང་བ་འདུས་པས་མང་ལ་འབྲེལ་བ་རྣམས། །ལེ་བརྒན་དར་ལ་ཤེལ་གྱི་ཡི་གེར་བྲིས། །ལྷ་གཤེན་ཡོངས་དག་ལ་བསྟན་ལྷ་ཡུལ་དར། །དོན་རྒྱུད་རྒྱས་པ་ཕྲིན་ལས་སྐོར་དུ་གྲགས། །ཡུམ་ཆེན་བཟང་ཟས་ཉུང་ལ་འདུས་པ་རྣམས། །ཆུ་དར་ལ་བྲིས་འོག་ཕྱོགས་ཀླུ་ཡུལ་བསྣམས། །ཀླུ་སྒྲུབ་ཡེ་སྙིང་ལ་བསྟན་ཀླུ་ཡུལ་དར། །མན་ངག་བསྡུས་པ་ངོ་སྤྲོད་སྐོར་དུ་གྲགས། །འཆི་མེད་གཙུག་ཕུད་ཉིད་ཀྱིས་འབྲིང་པོའི་སྐོར། །རྒྱ་ཤོག་དཀར་ལ་གཡུ་ཡི་ཡི་གེར་བྲིས། །རྒྱལ་གཤེན་བསམ་ལེགས་ལ་བསྟན་མི་ཡུལ་དར། །མན་ངག་འབྲིང་པོ་ཡང་ཁོལ་སྐོར་དུ་གྲགས། །དེ་ལྟར་ཁྲི་པའི་དུས་ཀྱི་སྟོན་པ་ཉིད། །བརྒྱ་བའི་གཤེན་རབ་ཉིད་དང་ངོ་གཅིག་གོ། །གསུམ་པ་གང་ལ་བརྒྱུད་པའི་རིམ་པར་གཉིས། །སྔགས་ཀྱི་ཕྱོགས་དང་སེམས་ཕྱོགས་གཉིས་སུའོ། །གོང་མའི་བརྒྱུད་ཚུལ་འོག་ཏུ་གསལ་བཞིན་དང་། །གཉིས་པ་སེམས་ཕྱོགས་དགོངས་བརྒྱུད་ཚིག་གི་བརྒྱུད། །དགོངས་བརྒྱུད་གསང་འདུས་བཟང་བཟའ་གཉིས་ཡིན་ཏེ། །ཚིག་བརྒྱུད་དེ་དག་གཉིས་ཀྱི་ཚིག་ཏུ་གསུངས། །མང་འབྲེལ་ཉུང་འདུས་གཉིས་གྱེས་ལྷ་ཀླུའི་གཤེན། །གཉིས་ལ་བསྟན་ཅིང་ཁྱད་པར་གསང་འདུས་ཀྱིས། །ལྷ་གཤེན་ཡོངས་དག་དེ་ཡིས་ཀླུ་སྒྲུབ་ལ། །བསྟན་ཅིང་དེ་ཡིས་རྒྱལ་གཤེན་ཉིད་ལ་གསུངས། །དེས་ནི་ལྷ་བོན་ཀླུ་སྒྲུབ་གཉིས་ཀ་ལ། །ཞུས་པས་མི་ཡུལ་བོན་སྡེ་ཀུན་ཚང་གྱུར། །དེ་ཡིས་ནམ་མཁའ་སྣང་མདོག་ལ་བསྟན་སྒྲུབས། །དེ་ནས་རིམ་བརྒྱུད་དར་ཚུལ་འོག་ཏུ་གསལ། །གཉིས་པ་གེ་ཁོད་བཞེད་ཀྱང་སྔགས་སེམས་གཉིས། །དང་པོ་སྔགས་ཕྱོགས་ཚེ་ལོ་བརྒྱད་ཁྲིའི་ཚེ། །གཡོ་མེད་བོན་སྐུའི་ཡེ་ཤེས་ཚོ་འཕྲུལ་ལ། །ཨ་ཏི་མུ་ཝེར་སྐུ་སྤྲུལ་དེའི་ངང་ལས། །རྫོགས་སྐུའི་ཚུལ་དུ་རྫུ་འཕྲུལ་ལྷ་ཆེན་པོ། །ཀུ་བྱི་མང་ཀ་དེ་ལས་ལོག་རྟོག་འགྲོ། །འདུལ་དོན་སྤྲུལ་ལྷ་དབལ་ཆེན་གེ་ཁོད་ཀྱིས། །ཙོ་དམར་ཐིས་ལ་སོགས་པའི་རྒྱུད་རྣམས་གསུངས། །ཡང་གཅིག་ཡབ་ལྷ་ཀུན་ཐོག་རིང་ནམ་དང་། །ཡུམ་ཤེས་འཕྲུལ་མོའི་སྲས་སྤྲུལ་གཡེན་དགུ་ཡི། །ལྷ་སྲིན་དྲེགས་ཅན་སྡེ་བརྒྱད་དམ་ལ་བཏགས། །དེ་ནས་སྟོན་པ་གཤེན་གྱིས་ནུབ་ཕྱོགས་ཀྱི། །གཡུང་དྲུང་རི་རྩེར་སྤྲུལ་པའི་གསས་ཁང་དུ། །གསང་བའི་འཁོར་ལོ་མེ་རིའི་རྒྱུད་རྣམས་གསུངས། །དེ་ལ་མང་ཡང་བསྡུས་དོན་རྣམ་པ་གསུམ། །ཙོ་སྐྱ་ཐེ་འུ་འདུལ་བ་ཕྱི་ཡི་རྒྱུད། །ཅོ་དམར་དགྲ་བགེགས་འདུལ་བ་ནང་གི་རྒྱུད། །མེ་རི་གྱད་ཕུར་གསང་བའི་རྒྱུད་དང་གསུམ། །ཞང་ཞུང་ཁྲི་ལྡེམ་ལྕགས་ཀྱི་བར་ཅན་ལའོ། །གཉིས་པ་སེམས་ཕྱོགས་ཡེ་ཉིད་སྟོན་པ་ནས། །ཚེ་སྤུངས་ཟླ་རྒྱལ་ཡན་ཚུལ་འོག་ཏུ་གསལ། །ངེ་མཚམས་ར་སངས་ཏ་པི་ཧྲི་ཙ་ཉིད། །རང་དོན་བོན་སྐུ་གཞན་དོན་གཟུགས་སྐུར་སྤྲུལ། །གྱེར་སྤུངས་སྨེར་ཕྱུག་མཆོད་ཡོན་གྲོལ་གདམས་བཏབས། །དེ་ནས་ད་རོག་མཚོ་གླིང་དོ་སོགས་སུ། །བཀའ་བརྒྱུད་ཕྱི་ནང་གསང་བ་ཡང་གསང་བཞི། །དུང་ཤོག་དཀར་ལ་གཡུ་རིས་ཡི་གེར་བཏབས། །ཏ་པི་ཧྲི་ཙས་སྣང་ཞེར་ལོད་པོར་གདམས། །སྙན་རྒྱུད་རྒྱས་འབྲིང་བསྡུས་པའི་སྐོར་རྣམས་ནི། །བརྒྱུད་རིམ་བླ་མས་བཀའ་བརྒྱུད་ཐུགས་ཉམས་སུ། །བཞེས་པའི་ཉམས་མྱོང་ཟབ་མོ་སྐྱེས་པ་རྣམས། །གཅིག་གིས་གཅིག་བརྒྱུད་འོལ་སྒོམ་ཀུན་འདུལ་གྱིས། །ཡི་གེར་བཏབ་པ་ཉམས་བརྒྱུད་ཅེས་སུ་གྲགས། གཉིས་པ་རྒྱ་གར་བོན་སྐོར་ལ་གཉིས་ཏེ། །སྤྱིར་རྒྱུག་བོན་དང་བྱེ་བྲག་བོན་སྐོར་རོ། །དང་པོ་སྤྱི་ནི་འོག་མིན་གནས་མཆོག་ཏུ། །སྟོན་པ་གཤེན་ལྷས་འཁོར་ནི་རིགས་གསུམ་སྟེ། །རང་བཞིན་གཉིས་མེད་འཁོར་ནི་རིགས་ལྔའི་ལྷ། །ཐུགས་རྗེས་སྤྲུལ་པའི་འཁོར་ནི་སངས་རྒྱས་སྟོང་། །རིག་པ་ཁྱད་པར་ཅན་གྱི་འཁོར་དག་ནི། །གཡུང་དྲུང་སེམས་དཔའ་སེང་གེ་ཟབ་མོ་སོགས། །གསུང་པའི་བོན་ནི་རྫོགས་ཆེན་སྤྱི་སྡེའི་ཚད། །ཁྱད་པར་ཐེག་པ་མངོན་བཤད་མདོ་རྒྱུད་དོ། །གསུང་པའི་དུས་སོགས་སྐུ་གསུམ་དབྱེར་མེད་ཀྱི། །ལོ་རྒྱུས་ཞིབ་གསལ་འོག་ཏུ་གསལ་ལྟར་དང་། །ལོངས་སྐུས་སྤྲུལ་སྐུར་བརྒྱུད་ཚུལ་སྔོན་གྱི་དུས། །རྫོགས་ལྡན་བསྐལ་པའི་ཐོག་མར་བྲམ་ཟེའི་ཡུལ། །བེན་གུང་ཏ་རུ་གཤེན་ལྷ་འོད་དཀར་གྱིས། །ཁྱེའུ་བློ་ལྡན་གཡུང་དྲུང་གཤེན་སྲས་ལ། །རྨི་ལམ་དང་ནི་ཐང་གི་ཚུལ་གྱིས་བཤད། །སྤྲུལ་སྐུ་རིག་པ་ཁྱད་པར་ཅན་གཤེན་གྱིས། །སེམས་དཔར་བཤད་ཚུལ་ད་ལྟ་རྩོད་ལྡན་དུས། །འོལ་མོའི་གླིང་དུ་སྟོན་པ་གཤེན་རབ་ཀྱིས། །ལྷ་བོ་ལྷ་སྲས་ལི་ཤོ་ཐང་པོ་དང་། །ལྡེ་ཐད་འཕྲུལ་ཆེན་གསུམ་ལ་བསྟན་པའོ། །

གཉིས་པ་བྱེ་བྲག་བོན་ལ་སྔགས་སྡེ་གསུམ། །ཕུར་པ་མངོན་རོལ་དབལ་རམ་དང་གསུམ་མོ། །དང་པོ་ཕུར་པ་ལ་ཡང་གང་གིས་གསུངས། །གང་གིས་བསྡུས་དང་གང་ལ་བརྒྱུད་པ་གསུམ། །གང་གིས་གསུང་ན་འོག་མིན་ལྷུན་གྲུབ་པའི། །གནས་སུ་རྩ་རྒྱུད་ཀ་བ་ནག་པོ་དང་། །ཉོན་མོངས་རང་གྲོལ་རི་རོང་ནག་པོ་དང་། །མི་རི་འབར་བ་ཤ་འབལ་ནག་ལྔ་གསུངས། །སྤྲུལ་པ་གྲུབ་པའི་གནས་ན་རུ་བཞིའི་ལྷས། །རྒྱ་མདུད་འབར་བ་ཆུ་སྲིན་རྔམ་པའི་རྒྱུད། །འཇིག་རྟེན་ཕུང་བྱེད་ཁམས་གསུམ་ཀུན་སྒྲོལ་བཞི། ། གསུངས་ཤིང་ཐུགས་རྗེ་བམས་མ་སོགས་ཀྱིས་བསྡུས། །དེ་རྣམས་དོན་བསྡུས་ཉམས་ལེན་ཕྲིན་ལས་སུ། །བཀྲལ་པ་རྣམས་ནི་རྒྱུད་དོན་མི་འགལ་ཕྱིར། །ཡེ་ལྷ་སྟག་ལ་མེ་འབར་གྱིས་གསུངས་ཤིང་། །སྤྲུལ་པའི་སྟག་ལ་མེ་འབར་ཉིད་ཀྱིས་བསྡུས། །གང་ཟག་སྟག་ལ་མེ་འབར་གྱིས་བསྒྲུབས་བརྒྱུད། །དེ་ལ་ཡེ་ཤེས་སྟག་ལ་གང་ཞེ་ན། །དབྱིངས་ལྷ་མཁའ་འགྱིང་ཐུགས་སྤྲུལ་དཀྱིལ་འཁོར་གཙོ། །དེ་ནི་ཡེ་ནས་རང་བཞིན་ལྷུན་གྲུབ་པའོ། །སྤྲུལ་པའི་སྟག་ལ་ལྷ་རྒྱལ་སྟག་ཟའི་སྲས། །སྟོན་པའི་ཐུགས་ལས་སྤྲུལ་ནས་བཏང་བ་དེའོ། །དེ་ལ་ཡེ་ཤེས་སྟག་ལའི་ཐུགས་བཅུད་ཤར། །ལྷ་མོ་ཐུགས་རྗེ་བམས་མས་ལུང་བསྟན་པས། །ལུང་སྒྲུབ་ཐབས་ཀྱིས་བསྡུད་པ་དེ་ཉིད་དོ། །གང་ཟག་སྟག་ལ་དབལ་ཡུལ་ཐང་བརྒྱད་ཀྱི། །དབལ་བོན་ཁ་ཡལ་མེ་འབར་ལ་སོགས་པའི། །དབལ་གཤེན་བཅོ་བརྒྱད་རིམ་བརྒྱུད་གཏན་ལ་ཕབས། །བསྒྲུབ་ཅིང་རྟགས་ཐོན་པ་རྣམས་ཡིན་ཅེས་གསུངས། །གཉིས་པ་ཁྲག་འཐུང་མངོན་པར་རོལ་པ་ནི། །སྔོན་ཚེ་ཐར་པ་ནག་པོ་བྱ་བ་ཞིག །རྫོགས་རིམ་སྟོང་ཉིད་རྩི་ཡིས་མ་ཟིན་པར། །སྦྱོར་སྒྲོལ་རང་ཁར་སྤྱད་པས་ལམ་ལོག་ནས། །ངན་སོང་ཁ་བརྒྱུད་དམྱལ་བ་ཆེན་པོར་སྦྱོང་། །དེ་ཚེ་བསྐྱེད་རིམ་ཐེར་ཟུག་འབྲས་སྨིན་པས། །དམྱལ་བ་ནས་འཕོས་སྨད་འཚོང་མངལ་དུ་ཆགས། །དེའི་མ་ཤི་ནས་དུར་ཁྲོད་དུ་བསྐྱལ་བས། །མངལ་ནས་བུད་དེ་ཤ་ཁྲག་ཟོས་འཐུང་བས། །གཤོག་དྲུག་སྟོབས་རྒྱས་མ་ཊམ་ནག་པོར་གྲགས། །དུར་ཁྲོད་གླིང་དུ་ཤ་ཟན་མཁའ་འགྲོ་འདུས། །སྲིན་མོ་འགིར་ཏི་ཤྭ་རི་ཆུང་མར་བླངས། །ལང་ཀའི་རི་ལ་དུར་ཁྲོད་ཕོ་བྲང་བརྩེགས། །སྲིན་པོ་དྲེགས་པ་སྡེ་བརྒྱད་འཁོར་དུ་བསྐོར། །སྦྱོར་སྒྲོལ་རང་ཁར་སྤྱོད་པས་ལམ་ལོག་གི། །བོན་བསྟན་སྐྱེ་འགྲོའི་སོགས་ལ་འཚེ་བ་བྱས། །ཤ་ཁྲག་ཟས་ཟོས་ཀླད་ཁྲག་སྐོམ་དུ་འཐུང་། །མ་རུང་དྲེགས་པའི་དུར་ཁྲོད་ཆས་འཆང་ལ། །ཁྲོ་གསས་མེ་འབར་ང་རྒྱལ་དགོངས་པས་བཀུག །གཡུང་དྲུང་གདེངས་པས་སྒྲོལ་བ་བཟས་ན་ཡང་། །ཕོ་ལྔ་མོ་དྲུག་རང་དམ་སྲོག་སྙིང་ཕུལ། །དེ་ཚེ་དབལ་གཤེན་ཁྲོ་གསས་མེ་འབར་གྱིས། །ཁྲག་འཐུང་མངོན་སྤྱོད་རོལ་པ་ཞི་ཁྲོ་གཉིས། །གསང་སྔགས་ངན་སྔགས་གཉིས་ཏེ་བཞི་བཤད་པ། །གཤེན་རབ་གསང་འདུས་སྟག་ལ་ཡོངས་དག་དང་། །དབལ་བོན་རོམ་པོ་ལྷ་བདག་སྔགས་གྲོལ་གྱིས། །རིག་པ་གསལ་སོགས་རྒྱ་གར་གཤེན་ལ་བརྒྱུད། །གསུམ་པ་དབལ་ཆེན་འབུམ་པ་རམ་པ་གཉིས། །སྔོན་ཚེ་གཏོ་རྒྱལ་བསྟན་པའི་དུས་ཉིད་དུ། །གཤེན་རབ་ཆེན་པོ་དབང་ལྷ་འབུམ་པ་ཡིས། །རྒྱུད་འདུས་ཆེན་པོ་ལྟ་དགོངས་འདུས་པའི་རྒྱུད། །ཡེ་ཤེས་སྐུ་ལྔ་མན་ངག་ལག་ལེན་ཆ། །བསེ་གཡག་རིན་ཆེན་དམ་ཚིག་དབང་གི་སྡེ། །ཁྲག་འཐུང་རླུང་དམར་བསད་པ་ལས་སྦྱོར་བཞི། །གསུངས་ཤིང་ས་བཅུའི་དབང་ཕྱུག་འཁོར་ལ་བརྒྱུད། །འབུམ་རམ་རྒྱ་གར་བོན་སྒོར་མི་གཏོགས་ཀྱང་། །བལྟ་ཕྱོགས་བདེ་བའི་ཕྱིར་དུ་འདིར་བྲིས་སོ། །

གཉིས་པ་བསྟན་པའི་དར་ཚུལ་དངོས་བཤད་ལ། །ཞང་ཞུང་བོན་དང་རྒྱ་གར་རྒྱ་ནག་གསུམ། །དང་པོ་ཞང་ཞུང་ལ་ཡང་གཉིས་ཡོད་པའི། །སྤྱི་སྤུངས་སྐོར་གྱི་སྔགས་སེམས་སྡེ་གཉིས་ཀ།།ཀུན་བཟང་གཤེན་ལྷ་ཚད་མེད་འོད་ལྡན་དང་། །འཕྲུལ་གཤེན་སྣང་ལྡན་ཡན་ཆད་དགོངས་པས་བརྒྱུད། །དེ་ནས་འཆི་མེད་ལ་སོགས་གོང་ལྟར་ཏེ། །རྒྱལ་གཤེན་གཉིས་ཀྱིས་ནམ་མཁའ་སྣང་མདོག་ལ། །བསྟན་ཏེ་དེ་ཡན་སེམས་དཔའ་བརྡ་ཡིབ་རྒྱུད། །སྣང་མདོག་ཉིད་ཀྱིས་སྔགས་ཕྱོགས་རྒྱལ་པོ་ནི། །མུ་ཁྲི་བཙན་པོར་བསྟན་ཅིང་སེམས་ཕྱོགས་སྐོར། །བོན་མོ་སྟག་ཝེར་ལི་ཝེར་ལ་བསྟན་ཏོ། །མུ་ཁྲི་གྲུབ་བརྙེས་རྒྱལ་པོ་ཞེ་རྔམ་གྱིས། །མི་རབས་གསུམ་དུ་གཞན་ལ་མ་བསྟན་པས། །གསང་བ་རྩ་འགག་ཏུ་སོང་དེའི་ཉེས་སྐྱོན། །རྒྱལ་པོ་ཐུན་མོང་མཐུ་བྱིན་སུམ་ཆ་བྲི། །གསང་བའི་བཀའ་འདི་རྒྱ་མཚམས་མོན་ཡུལ་དུ། །མོན་བོན་ཡེ་ཤེས་བླ་མར་སྨན་བཞི་ཡིས། །རྒྱལ་པོའི་གསང་མཛོད་བསེ་སྒྲོམ་བླངས་ཏེ་བྱིན། །མོན་བོན་ཉིད་ཀྱིས་མ་བསླབ་པར་མཁྱེན་བསྒྲུབ། །རྒྱལ་པོའི་མཐུ་བྱིན་སུམ་ཆ་ཁོང་ལ་ཞུགས། །དེས་ན་མོན་བོན་མཐུ་ཆེ་ཞེས་ཀྱང་བཤད། །མུ་ཁྲི་ཚེ་ཡི་གྲུབ་ཐོབ་རིང་བཞུགས་མཐར། །རྒྱལ་པོ་དང་ནི་མོན་བོན་གཉིས་ཀ་ཡིས། །བོན་མོ་སྟག་ཝེར་ལི་ཝེར་ཉིད་ལ་བསྟན། །འདི་མན་སྔགས་སེམས་བརྒྱུད་ཀ་གཅིག་ཏུ་འདྲིལ། །དེ་ཡིས་ཞང་ཞུང་ཨ་ནུ་འཕྲག་ཐག་དང་། །རིམ་བཞིན་སད་ནེ་ག་འུ་ལ་སོགས་པ། །གྲུབ་པའི་གཤེན་དགུའམ་གདུང་བརྒྱུད་བཅུ་གསུམ་རྣམས། །གོང་མས་འོག་མར་ཚིག་བརྒྱུད་དུ་བསྟན་དར། །དེ་རྣམས་གང་ཟག་སྙན་ཁུང་བརྒྱུད་པ་ཞེས། །དེ་ནས་མཁས་པ་མི་བཞི་སོགས་བརྒྱུད་དེ། །སྟོང་རྒྱུང་མཐུ་ཆེན་རྔམ་པ་ལྕེ་རིང་དང་། །སེ་ལྡེ་མེ་གསུམ་རྣམས་ཀྱིས་སྟག་ཞང་སྐད། །བོད་སྐད་དུ་བསྒྱུར་སྒྲ་བསྒྱུར་ལོ་ཙཱའི་བརྒྱུད། །ཅེས་བྱ་དེ་བཞིན་ཡུལ་ཕྱོགས་ཀུན་ཏུ་དར། །གཉིས་པ་གེ་ཁོད་བོན་སྐོར་མེ་རི་ནི། །གོང་ལྟར་འཐུས་ལ་གསང་བ་དྲག་ཆེན་ནི། །སྟོན་པ་གཤེན་རབ་ཉིད་ཀྱིས་ཞང་ཞུང་དུ། །སྲིད་པའི་རྒྱལ་པོ་ཁྲི་ཝེར་སོགས་ལ་གསུངས། །དེ་ནས་ཁྲི་ལྡེམ་ལྕགས་ཀྱི་བྱ་རུ་ཅན། །ལ་བརྒྱུད་དེ་ཡིས་སྟག་སྣ་རྒྱལ་པོར་བཤད། །དེ་ཡིས་ཞང་ཞུང་བོན་པོ་ཁྲི་འོད་གསས། །དེ་ཡིས་ཞང་ཞུང་གསང་བ་གཏིང་རུམ་དང་། །དེ་ཡིས་སྒོ་པའི་སད་ནེ་ག་འུར་བསྟན། །དེས་བསྒྲུབ་རྒྱུང་ནེ་ཁོད་སྤུངས་ཉིད་ལ་བཤད། །དེ་ཡིས་ཞང་ཞུང་ཧྲིས་པ་གྱེར་མེད་དང་། །དེ་ཡིས་ཛོ་མན་གྱེར་ཆེན་དེ་ཉིད་ཀྱིས། །ཐིས་དམར་སྤུངས་རྒྱུང་དེ་ལ་དྲན་པས་ཞུས། །གཉིས་པ་རྒྱ་གར་བོན་ལ་སྤྱི་སྒོས་གཉིས། །སྤྱིར་ནི་གཤེན་རབ་ཀྱིས་གསུངས་ལྷ་བོན་གསུམ། །བརྒྱུད་དེ་དར་ཚུལ་འོག་ཏུ་བརྒྱུད་པར་གསལ། །དེ་ཡང་ལྷ་བོན་གསུམ་མམ་དྲུག་དང་ནི། །རྒྱ་གར་གཤེན་དགུ་སྟག་གཟིག་གཤེན་གསུམ་སོགས། །ཡང་གཅིག་དེ་ཚེ་ཞང་ཞུང་གི་ཡུལ་ན། །མཁར་ཁྱུང་ཡབ་དང་གསལ་ལྡན་ཡུམ་གཉིས་ལ། །ཆབ་སྲིད་རྨང་འགག་སྲས་མེད་ཞང་ཞུང་གི། །སྦྲང་རྗེ་གསལ་ཐང་ལ་དྲིས་དེས་གསུངས་པ། །ཚེ་སྔོན་གཞུང་ཆུ་བཅད་པའི་རྣམ་སྨིན་ཏེ། །བདག་གིས་དངོས་གྲུབ་སྦྱིན་འབྲེལ་མི་འདུག་པས། །བྲུ་ཤའི་གཤེན་པོ་དབང་ཆེན་གསལ་འཇིགས་ལ། །ཚོགས་གསོག་བས་ན་དངོས་གྲུབ་སྲས་འབྱུང་གསུངས། །དེ་བས་ག་ཁྱུང་སྤུངས་པ་སྲས་སུ་འཁྲུངས། །སྡེ་སྣོད་ཟུང་གསུམ་མ་བསླབ་རང་བརྡོལ་མཁྱེན། །རྫོགས་ཆེན་ཡེ་ཁྲིའི་པོ་ཏི་མཁའ་ལས་བབས། །དེ་དོན་བསྟན་པ་ཞང་ཞུང་ཡུལ་དུ་དར། །དེ་ལ་རྒྱ་གར་ཉིད་ཀྱི་གཤེན་པོ་ནི། །གསལ་འོད་གཡུང་དྲུང་མཆོག་གིས་ལེགས་ཞུས་ཏེ། །རྒྱ་གར་དུ་བསྒྱུར་རྒྱ་གར་བོན་སྐོར་གྲགས། །བྱེ་བྲག་ཕུར་པའི་བོན་ནི་འོག་མིན་དུ། །མཁའ་འགྱིང་ལྷ་ཡིས་ཐུགས་རྗེ་བམས་མ་དང་། །དེ་ཡིས་མཐིང་གུར་གཡུ་འཐིབ་གསས་ཁང་དུ། །སྤྲུལ་སྐུ་སྟོན་པ་གཤེན་རབ་དེ་ཉིད་ཀྱིས། །དྲག་པོ་འོ་མ་ཚལ་དུ་སྟག་ལ་ལ། །བཤད་ཅིང་དེ་ཡིས་དབལ་ཡུལ་ཐང་བརྒྱད་དུ། །དབལ་བོན་ཁ་ཡལ་མེ་འབར་ལ་བཤད་དེས། །སྟག་ཚལ་རྒོད་ཡུལ་གནོད་སྦྱིན་འདུལ་ལ་བཤད། །དེ་ཡིས་དབལ་ལྷའི་ཡུལ་དུ་དབལ་གྱི་བོན། །འོད་སྤུངས་ཆེན་པོ་ལ་བཤད་དེ་ཉིད་ཀྱིས། །སྟག་རྩེ་ལྷ་མཁར་དབལ་བོན་ཁྱུང་སླག་ལ། །བཤད་དེས་དབལ་ཡུལ་འོད་མ་རྒྱལ་ཁམས་སུ། །དབལ་བོན་སྟག་སླག་ལ་བཤད་དེ་ནས་རིམ། །གྲུག་ཡུལ་གྲུག་བོན་ཁ་ཡལ་མེ་འབར་དང་། །འོལ་ཡུལ་མཁར་དུ་འོལ་བོན་མིག་གཅིག་དང་། །མུ་སྟེགས་ཁ་འབར་ཏི་ཏི་མེ་སླག་ཅན། །ཐིབ་གནོན་ཡུལ་དུ་བྲམ་ཟེ་མེ་ལྕེ་ཅན། །རྒྱ་གར་དུར་ཁྲོད་ཨ་ཀ་རུ་ནག་དང་། །བལ་ཡུལ་ཐང་ཤོད་ཙན་རྩེ་ལྕེ་རིང་དང་། ཁ་ཆེའི་ཡུལ་དུ་དབལ་འབར་གྱད་ཏི་གསས། །ལི་ཡུལ་ལྕང་རར་སྤུངས་རྒྱུང་མཐུ་ཆེན་དང་། །ཞང་ཞུང་ཁྱུང་ལུང་ཏིང་གསས་རྔེའུ་ཆུང་ཅན། །བོད་ཡུལ་སྨྲ་བོན་རྐོང་ལོང་ལྷ་གསས་དང་། །དབུས་ཀྱི་འཕན་ཡུལ་འཕན་བོན་ཁ་འབམས་སམ། །གཡས་བོན་ལྕགས་ཀྱི་བྱ་རུ་ཅན་ཞེས་དང་། །རྒྱ་ཡུལ་རྒྱ་བོན་དབལ་འབར་ལྷ་གསས་དང་། །ཡར་ཀླུང་ལྷ་ཐང་གསས་མཁར་མེ་འབར་རྣམས། །གོང་མ་གོང་མས་འོག་མ་འོག་མར་བཤད། །དེ་དག་ཕུར་གཤེན་བཅོ་བརྒྱད་ཅེས་སུ་གྲགས། །དེ་མཚུངས་རོལ་པའི་བོན་སྐོར་ཡོངས་དག་ནས། །དབལ་བོན་རོམ་པོས་ལྷ་བདག་སྔགས་གྲོལ་དང་། །གཡུང་དྲུང་རིག་པ་ནམ་མཁའ་གསལ་གྲུབ་དང་། །མེ་ཡེ་དཀར་གསུམ་གཏི་པི་གྱེར་སྤུངས་ནས། །སྟོང་རྒྱུང་མཐུ་ཆེན་སེ་ལྡེ་མེ་གསུམ་དང་། །དྲན་པ་ལི་ཤུ་བཅས་ནས་རིམ་བརྒྱུད་དར། །གསུམ་ལ་རྒྱ་ནག་ཡུལ་དུ་གསང་སྔགས་ནི། །སྤྱི་སྤུངས་སྐོར་ནི་རྒྱ་བོན་ཟིང་པས་དང་། །ཕུར་པ་དབལ་འབར་ལྷ་གསས་ཉིད་ཀྱིས་སྤེལ། །སེམས་ཕྱོགས་ར་སངས་ཁྲི་ནེ་ཁོད་ཉིད་ཀྱིས། །རྒྱ་དང་སུམ་པར་བརྒྱུད་དེ་རྒྱ་ཡུལ་དུ། །རྒྱ་བོན་གསལ་བ་འོད་ཀྱིས་རྫོགས་ཆེན་སྤེལ། །དེ་དག་ཞང་ཞུང་བོད་ནས་རྒྱ་རུ་བརྒྱུད། །

བཞི་པ་བོད་དུ་དར་ཚུལ་སྔ་ཕྱི་གཉིས། །ཕྱིས་དར་འོག་རིམ་ཞིབ་རྒྱས་འབྱུང་བཞིན་དང་། སྔ་དར་དག་ལ་དར་ནུབ་ཚུལ་གཉིས་ཏེ། དང་པོ་བསྟན་ཉིད་དར་བའི་ཚུལ་ལ་ལྔ། །དུས་ནམ་དར་དང་ས་ཡུལ་གང་དུ་དར། །བོན་གང་དར་བ་རྒྱལ་གཤེན་གང་རིང་དར། །དར་ཚུལ་ཇི་ལྟར་དར་བཅས་ལྔ་ཡིས་བཤད། །དང་པོ་དུས་ནི་སྟོན་པས་བདུད་བཏུལ་གྱི། །མཛད་སྐབས་བོད་ཡུལ་ཞབས་ཀྱི་བཅག་དུས་ཏེ། །མདོ་ལས་བོད་ཀྱི་བོན་པོ་དེ་རྣམས་ལ། །བོན་དུ་ལྷ་གསོལ་ཡུག་ཕུད་ཀྱི་ལུང་ཕོག། །ནམ་ཞིག་ཐེག་པ་དགུར་སྤྱོད་སྨོན་ལམ་བཏབས། །ཅེས་པས་དེ་དུས་རྒྱུ་བོན་ཅུང་ཟད་ཀྱི། །འགོ་ཙམ་ཤེས་ནས་ད་ལྟའི་ཆུ་བྱི་ཡན། །མི་ལོ་ཆིག་ཁྲི་ལྔ་སྟོང་དགུ་བརྒྱ་དང་། །ལྔ་བཅུ་སྐོར་འདས་དྲི་མེད་དགོངས་དོན་ཡིན། །དེ་རྗེས་མྱ་ངན་འདས་རྟིང་གདལ་འབུམ་ལས། །སྟོན་པ་མྱང་འདས་གསུང་རབ་འདི་རྣམས་ཀྱང་། །ལྷོ་ཕྱོགས་སུ་འབྱུང་དེ་ནས་ཤར་ཕྱོགས་དང་། །དེ་བཞིན་བྱང་ཕྱོགས་སུ་ཡང་འབྱུང་བར་འགྱུར། །ཅེས་པ་བོད་དུ་རྒྱུ་འབྲས་བོན་སོ་སོ། །རྒྱལ་བའི་གསུང་བསྟན་ཆིག་ཁྲིའི་སྟོད་དུ་དར། །

གཉིས་པ་ས་གར་དར་ན་དབང་ཆེན་ལས། །མཐོ་བ་སྒོ་གོང་ཁྱུང་ལུང་དངུལ་མཁར་ཏེ། །ཞང་ཞུང་ཁ་ཡུག་སྡེ་ཡི་རུ་སོ་ནས། །དམའ་བ་སྒོ་འོག་ཤེ་ལེ་རྒྱ་སྐར་ཏེ། །སུམ་པ་གླང་གི་གྱིམ་ཤོད་ཡན་ཆད་ཅེས། །འགྲེལ་བཞིར་ལྷོ་ཕྱོགས་དོམ་སྒྲོ་ནག་པོ་ཞེས། །སྙུག་མའི་ཕུབ་བུ་ཁུར་ས་ཕན་ཆད་ནས། །བྱང་གི་ལི་ཕྱི་གངས་རིང་ཚུན་ཆད་ཅེས། །དོན་དུ་རུ་བཞི་བོད་ཀྱི་མངའ་སྐོར་དང་། །ཞང་ཞུང་སྒོ་པའི་ཁྲི་ལྡེ་སྐོར་གསུམ་དང་། །སུམ་གླང་སྟོང་སྡེ་གྱིམ་ཤོད་ཡན་ཆད་ལ། །རྒྱུ་འབྲས་བོན་སྡེ་མདོ་སྔགས་སེམས་གསུམ་ཕལ། །ནགས་ལ་མེ་མཆེད་བཞིན་དུ་དར་བ་རེད། །

གསུམ་པ་བོན་གང་དར་ན་གཤེན་རབ་ཀྱི། །སྨོན་ལམ་གྱི་མཐུས་བོན་ཀུན་བོད་འདིར་དར། །དེ་ཡང་སྔོན་ཆེ་ཡོད་ལུགས་སྒྲ་འགྲེལ་ལས། །བཤོས་ཀྱི་ལྷ་བོན་གྲོང་གི་འདུར་བོན་དང་། །ཡང་དག་སེམས་བོན་དང་གསུམ་ལ་སྤྱོད་བཞུགས། །ཞེས་ཀྱང་མདོ་སྔགས་སེམས་གསུམ་བོན་ཀུན་ཕལ། །སྔ་རྗེས་ཅི་རིགས་སྐབས་ཀྱི་དར་བའོ། །

བཞི་པ་རྒྱལ་གཤེན་གང་རིང་དར་ཞེ་ན། །སྟོན་པས་བཞག་པའི་རྒྱུ་བོན་ཕྲན་ཚེག་དང་། །ཞང་ཞུང་ནས་དར་འདུལ་བའི་སྡེ་གཉིས་ནི། །སྔ་ཡོད་སྟེང་དུ་བོད་ཀྱི་རྗེ་སྔ་བ། །གཉའ་ཁྲི་བཙད་པོ་སྐུ་གཤེན་མཚེ་ཅོ་དང་། །ཡང་ལ་གཤེན་གསུམ་ནམ་མཁའ་སྣང་མདོག་སོགས། །རིག་འཛིན་གོང་མ་རྣམས་བཞུགས་སྐུ་རིང་ལ། །རྒྱུ་བོན་སྒོ་བཞི་ཤེས་ཅན་བཅུ་གཉིས་ནི། །རབ་དར་དེ་མཚུངས་སྔགས་སེམས་སྡེ་རྣམས་ཀྱང་། །རིམ་དརབོད་རྒྱལ་གནམ་གྱི་ཁྲི་བདུན་དང་། །གྲི་གུམ་རྒྱལ་པོའི་ཚེ་སྟོད་ཡན་ཆད་དུ། །གཤེན་ནི་དེ་དག་སྐུ་གཤེན་རིམ་བྱོན་དང་། །རིག་པ་འཛིན་རྣམས་མཁས་བཞིའི་ཚེ་སྟོད་ཡན། །དར་ཅིང་གྲི་གུམ་བཙན་པོ་གླེན་པའི་རིང་། །བསྟན་པ་ཐེངས་གཅིག་བསྣུབས་ཏེ་དེ་ཡི་རྗེས། །རྒྱལ་སྲས་སྤུ་ལྡེ་གུང་རྒྱལ་སྐུ་རིང་ལ། །མེ་བོན་མཚེ་མི་གཉིས་བཏངས་ཞང་ཞུང་ནས། །སྟོན་པ་གཉིས་དྲང་བོན་སྡེ་བསྒྱུར་སྤེལ་མཛད། །དེ་སོགས་རྒྱལ་རབས་རིམ་པའི་སྐུ་རིང་ལ། །བླ་ཆེན་དྲན་པས་སྟག་གཟིག་ཨོ་རྒྱན་དང་། །རྒྱ་གར་ཞང་ཞུང་སོགས་ནས་བོན་བླངས་ཤིང་། །ཁྱད་པར་བོད་རྗེ་ཁྲི་ཐོག་རྗེ་བཙན་དུས། །རྒྱལ་པོས་ཞུས་བཞིན་བླ་ཆེན་སྟག་གཟིག་བྱོན། །སྔགས་སེམས་རྫོགས་ཆེན་སྤྱོང་འདྲེན་བོན་སྡེ་བཞི། ། སྤྱན་དྲངས་གཞན་ཡང་ལོ་པཎ་དུ་མ་ཡིས། །སྟག་གཟིག་ཞང་ཞུང་གཉིས་ནས་བོན་མང་བསྒྱུར། ། ལི་ཤུས་སྟག་གཟིག་བོན་སྡེ་ཁྲི་ཕྲག་གྲངས། །དེ་ལྟར་རྒྱལ་པོ་སྤུ་སྡེ་གུང་རྒྱལ་ནས། །ཁྲི་སྲོང་ལྡེའུ་བཙན་སྐུ་ཚེའི་སྟོད་ཡན་ལ། །རྒྱལ་རབས་སུམ་ཅུའི་རིང་དུ་བོན་བསྟན་དར། །དེ་ཚེ་གཤེན་ནི་སྐུ་གཤེན་རིམ་བྱོན་དང་། །གྲུབ་ཐོབ་དགུ་དང་མཁས་པ་མི་དགུ་དང་། །ལོ་པཎ་གཤེན་བརྒྱད་མཁས་པ་ཉི་ཤུ་དང་། །མཐུ་ཆེན་མི་དགུ་བོན་ཆེན་བཞི་བཅུ་བཅས། །བཞུགས་ཤིང་བཤད་སྒྲུབ་བསྟན་པ་རྒྱས་པར་མཛད། །

ལྔ་བ་ཇི་ལྟར་དར་བ་ལ་གསུམ་སྟེ། །སྤྱིར་དུ་གསུང་རབ་སྒྲ་སྐད་བསྒྱུར་ཚུལ་དང་། །བྱེ་བྲག་བོན་སྒོ་སོ་སོའི་དར་ཚུལ་དང་། །དེ་རྣམས་བཤད་སྒྲུབ་གཏན་ལ་ཕབས་ཚུལ་ལོ། །དང་པོ་སྒྲ་སྐད་བསྒྱུར་ཚུལ་གདལ་འབུམ་ལས། །ཡུལ་ནི་གཙང་སྟོད་བྱེ་མ་གཡུང་དྲུང་དུ། །ཞང་ཞུང་མཁས་པ་སྟོང་རྒྱུང་མཐུ་ཆེན་གྱིས། །བོད་ཀྱི་ལོ་པཎ་ཤ་རི་དབུ་ཆེན་ལ། །བོན་སྡེ་ཁྲི་ཕྲག་བཤད་ཅིང་བསྒྱུར་ཅེས་པས། །ཕལ་ཆེ་སྟག་གཟིག་སྐད་ལས་ཞང་ཞུང་བསྒྱུར། །ཞང་ཞུང་སྐད་ནས་བོད་ལ་སུམ་འགྱུར་བསྒྱུར། །རྩ་འགྲེལ་ལས་ནི་སྒྲ་སྐད་མི་གཅིག་པ། །སུམ་བརྒྱ་དྲུག་ཅུ་བྱེ་བ་ཕྲག་ཁྲི་དང་། །དྲུག་འབུམ་དག་ལས་དང་པོ་ཀ་པི་ཏ། །ལྷ་ཡི་སྐད་ལས་སངས་ཀྲི་ཏ་དག་པ། །སྟག་གཟིག་སྐད་བསྒྱུར་སྟག་སྐད་དབར་དག་ལས། །ཞང་ཞུང་སྐད་བསྒྱུར་ཞང་སྐད་ཏ་ཀ་རྒྱས། །དག་པ་ལས་ནི་བོད་སྐད་མངོན་གསལ་གྱིས། །ཞལ་ཕྱེ་ནས་ཞེས་གསུངས་པ་ལྟ་བུ་སྟེ། །སྟག་གཟིག་ཞང་ཞུང་སློབ་དཔོན་མཁས་རྣམས་ཀྱིས། །བོད་ཀྱི་ལོ་པཎ་རྣམས་ལ་བསྟན་ཅིང་བསྒྱུར། །

ཡི་གེའང་དང་པོ་ཐབས་ཤེས་སྟོན་པ་ཡིས། །བྱིན་རླབས་མཛད་པ་ཡིན་ཏེ་མདོ་ལུང་ལས། །ཡིག་འབྲུ་སུམ་ཅུ་བོན་གྱི་ཁོག་ཀྱང་ཕུབས། །གུག་འགྲེང་རྣ་རུ་ཞབས་ཀྱུ་ཡ་རྟ་དང་། །ར་རྟ་བརྩེགས་འདོགས་ལ་སོགས་སྐབས་ཀྱིས་སྦྱོར། །སྒྲ་ཚིག་དོན་དུ་ཡན་ལག་རྒྱས་པར་བཏགས། །མགོ་ཡིས་ལམ་དྲངས་བཤད་ཀྱི་མདོ་ཡང་བཅད། །ཚེག་གིས་བར་ཕྱེ་མ་འཁྲུག་གསལ་བར་སྙོམས། །ཞེས་གསུངས་དང་པོ་དག་པ་ལྷའི་ཡི་གེ། །སྟག་གཟིག་སྤུངས་ཡིག་ཏུ་བསྒྱུར་དེ་ཉིད་ལས། །ཞང་ཞུང་ཡིག་རྒན་དུ་བསྒྱུར་ཡིག་རྒན་དེ། །སྒྲ་སྒྲོག་ཏུ་བསྒྱུར་དེ་ཉིད་སྨར་ཆེ་ཆུང་། །དེ་ལས་བོད་ཡིག་གཟབ་བཤར་རིམ་པར་འགྱུར། །ངོ་བོ་འཕྲུལ་ཡིག་བཞི་བཅུར་སྣོན་བྲི་མེད། །ཡུལ་གྱི་སྐད་གདངས་དང་བསྟུན་སྒྲའི་འབོད་སྟངས། །དག་ཕྱིར་སྔོན་རྗེས་འཇུག་སོགས་སྐབས་སྦྱོར་བསྒྱུར། །དེ་ལྟར་བོད་ཡིག་འདི་ཕུག་སངས་རྒྱས་གསུང་། །གཞན་དུ་འཛམ་གླིང་ཡིག་རིགས་བརྒྱ་སྟོང་གྲངས། །ཁ་ཅིག་དང་པོ་ཚངས་དང་དབང་ཕྱུག་བས། །འགའ་རེ་མཁའ་འགྲོ་མ་དང་སྲིན་པོ་སོགས། །ཕལ་ཆེར་རང་རང་གནའ་མིའི་བློས་དཔྱད་ཀྱིས། །ཐོ་རིམ་བས་པ་ཕྱིས་མིས་ཚད་བཟུང་ཡིན། །འགྱུར་ནི་ལི་ཤུ་དྲན་པས་རྫུ་འཕྲུལ་གྱིས། །སྟག་གཟིག་ཏུ་གཤེགས་བསྒྱུར་བ་རང་འགྱུར་ལ། །གཞན་གྱི་ཞང་ཞུང་སྟག་གཟིག་རྒྱ་དཀར་ནག །ཨོ་རྒྱན་བྲུ་ཤ་སོགས་ནས་ལོ་པཎ་རྣམས། །ཞལ་འཛོམ་བསྒྱུར་ལ་ཉིས་འགྱུར་སུམ་འགྱུར་ལ། །སྣ་ཚོགས་ཡོད་ཅིང་བོད་དུ་འགྱུར་བའི་གནས། །ཕལ་ཆེར་གོང་ལྟར་སྟག་གཟིག་ཞང་ཞུང་གཉིས། །གཞན་ཡང་ཨོ་རྒྱན་བྲུ་ཤ་དཀར་ནག་རྒྱ། །ཁ་ཆེ་ཕྲོམ་དང་མེ་ཉག་སུམ་པ་ལི། །ཧོར་དང་སྤུ་གུར་ཐོ་གར་ལ་སོགས་པའི། །ཡུལ་དང་སྐད་ལས་འགྱུར་བའང་གྲངས་མང་ཡོད། །

གཉིས་པ་བྱེ་བྲག་སོ་སོའི་དར་ཚུལ་ལ། །དང་པོ་གོང་བཤད་འདུལ་བ་མངོན་པ་སོགས། །བོད་རྒྱལ་ཐོག་མ་གཉའ་ཁྲི་མ་ཕེབས་གོང་། །མི་ལོ་ཆིག་སྟོང་ཆིག་བརྒྱ་ལྷག་གོང་ན། །ཞང་ཞུང་མཁན་པོ་གཙུག་ཕུད་ཚུལ་ཁྲིམས་ཀྱི། །ཞལ་སློབ་ག་ཅུ་གཙུག་ཕུད་རྒྱལ་བ་དང་། །དེ་བཞིན་ཡ་གོང་ཕམ་ཤིན་ལྡེ་བཙུན་བཞིས། །བོད་དུ་འདུལ་བསྟན་རིམ་སྤེལ་འོག་གསལ་ལྟར། །རྒྱུ་ཡི་བོན་བཞི་སྤྱི་ལས་སྔ་དར་བ། །ཤེས་པ་ཅན་གྲངས་བཅུ་གཉིས་སྔོན་རིམ་ལྟར། །ཁྱད་པར་རྒྱལ་པོ་གཉའ་ཁྲིའི་སྐུ་རིང་དར། །དེ་ཡང་ཤེས་པ་ཅན་ཅེས་གང་ཞེ་ན། །མགོན་ཤེས་ལྷ་ཡི་བོན་ཞེས་བྱ་བ་ནི། །ཡར་ལ་ལྷ་གསོལ་ལྷ་ཡིས་མགོན་བྱེད་པ། །གཡང་ཤེས་ཕྱ་ཡི་བོན་ཞེས་བྱ་བ་ནི། །ཚུར་ལ་གཡང་བླངས་ནོར་ཕྱུག་འཕེལ་ངེས་པ། །འགྲོ་ཤེས་གླུད་ཀྱི་བོན་ཞེས་བྱ་བ་ནི། །ཕར་ལ་གླུད་བཏང་ལྷ་འདྲེ་ངེས་ཚིམས་པ། །འདུར་ཤེས་ཤིད་ཀྱི་བོན་ཞེས་བྱ་བ་ནི། །ཤི་བ་འདུར་བས་བདེ་བ་འཐོབ་ངེས་པ། །གཙང་ཤེས་སེལ་གྱི་བོན་ཞེས་བྱ་བ་ནི། །གཙང་སྨེ་ཕྱེ་བས་ལྷ་སྲུང་ཉམས་ཆག་བསྐང་། །སྒྲོལ་ཤེས་ལྟ་བའི་བོན་ཞེས་བྱ་བ་ནི། །དགྲ་བགེགས་བསྒྲལ་བས་གེགས་མེད་གནོད་འཚེ་ཞི། །ཕན་ཤེས་སྨན་དཔྱད་བོན་ཞེས་བྱ་བ་ནི། །བྲོ་ནད་གསོ་བས་ཚེ་ཡི་བར་ཆད་སེལ། །སྐོས་ཤེས་རྩིས་ཀྱི་བོན་ཞེས་བྱ་བ་ནི། །དུས་འཁོར་གཏན་ཕབས་སྔ་ཕྱིའི་ལྟས་འཛིན་ཤེས། །སྨྲ་ཤེས་གཏོ་རྒུའི་བོན་ཞེས་བྱ་བ་ནི། །སོགས་ལྔའི་མདོས་བཏང་ལྷ་འདྲེར་ཤག་འདེབས་ཤེས། །ལྡིང་ཤེས་ཤ་བའི་བོན་ཞེས་བྱ་བ་ནི། །ཤ་བའི་གཟུགས་བསྔོས་བཙན་སོགས་ཡུལ་ལྡིང་ཤེས། །འཕུར་ཤེས་ཇུ་ཐིག་བོན་ཞེས་བྱ་བ་ནི། །ཇུ་ཐིག་ཐག་འཕང་མཁའ་ལ་འཕུར་འབབ་ཤེས། །འགྲོ་ཤེས་འཕྲུལ་གྱི་བོན་ཞེས་བྱ་བ་ནི། །རྩི་ཤིང་བན་བུན་བསྔོས་པས་རང་འགྲོ་ཤེས། །དེ་སོགས་རྒྱུ་བོན་རྣམས་ནི་རིམ་རྫོགས་དར། །འབྲས་བུ་གསང་སྔགས་དར་སྔ་གཉའ་ཁྲིའི་དུས། །སྐུ་གཤེན་མཚེ་ཅོ་གཉིས་ལ་དབལ་རམ་གྱི། །བསྟན་པ་རང་བབས་སུ་བྱུང་ཞུས་ནས་སྤྱད། །རྒྱལ་གྱི་སྐུ་དགྲ་མཐའ་བཞིའི་དམག་ཚོགས་བཏུལ། །རྒྱལ་བོན་རྣམས་བསྒྲུབ་གྲུབ་ཐོབ་མཁའ་སྤྱོད་གཤེགས། །དེ་མཚུངས་དམུ་གཤེན་ནམ་མཁའ་སྣང་མདོག་ཉིད། །བོད་ཡུལ་བསྟན་པ་སྤེལ་བའི་དུས་གཟིགས་ནས། །འབྲུག་ཁྱུང་སེང་གེས་མཐའ་མནན་སྨན་བཞིས་བཏེགས། །མཁའ་ལ་རྫུ་འཕྲུལ་གྱིས་བྱོན་དོག་ལ་ཕེབས། །རྒྱལ་པོ་གཉའ་ཁྲི་བཙད་པོའི་མཆོད་གནས་མཛད། །རྒྱལ་གཤེན་བསྟན་པ་མཉམ་ཆགས་མཛད་པ་ནས། །གསང་སྔགས་སྤྱི་སྤུངས་བོན་སྐོར་ཞུས་ནས་སྤྱོད། །དེ་ལྟར་རི་བོ་ལྷ་རི་གྱང་ཐོའི་རྩེར། །རྗེ་ལ་སྔ་བ་གཉའ་ཁྲི་བཙད་པོ་དང་། །གཤེན་ལ་སྔ་བ་སྣང་བ་མདོག་ཅན་དང་། །བོན་ལ་སྔ་བ་གསང་སྔགས་སྤྱི་སྤུངས་དང་། །མཁར་ལ་སྔ་བ་ཕྱིང་བ་སྟག་རྩེ་ཞེས། །སྔ་རབས་བོད་ཀྱི་གཏམ་དུ་གྲགས་པ་ཡིན། །དེ་རྗེས་རྒྱལ་པོ་མུ་ཁྲི་བཙན་པོའི་དུས། །ཞང་ཞུང་མཁས་པ་བརྒྱ་རྩ་གདན་དྲངས་ནས། །བོད་དུ་བོན་སྡེ་བཞི་བཅུ་རྩ་ལྔ་བཙུགས། །ལྟ་བ་བླ་མེད་ཐེག་པ་བླ་ན་མེད། །སྤྱོད་པ་བླ་མེད་འབྲས་བུ་བླ་ན་མེད། །དོན་དམ་བླ་མེད་ལྔ་ཡི་བོན་རྣམས་དར། །རྒྱལ་སྲས་སྤུ་སྡེས་མེ་ཉག་དཔལ་རྒྱལ་དང་། །མཚེ་མི་རིང་སྐྱོང་གཉིས་བཏང་ཞང་ཞུང་ནས། །སྟོན་པ་མུ་ཁྱུང་རྒྱན་དང་ལྷ་རྒྱུང་གཉིས། །སྤྱན་དྲངས་བོན་སྡེ་འབུམ་ཆེན་སྡེ་ལྔ་དང་། །མདོ་སྒོ་བཅུ་གཉིས་མཛོད་སྒོ་མང་པོ་དང་། །ཕྲ་མོ་བཅུ་གཉིས་ཐེག་སྒོ་ཐ་དད་ཀྱི། །བོན་སྒོ་མང་བསྒྱུར་བསྟན་པ་གསལ་བར་མཛད། །ལྷ་སྲས་ཁྲི་བཙན་ནམ་ལྡེའི་སྐུ་རིང་ལ། །སྟག་སྒྲ་དོག་གཙུག་ལི་ཤུ་སྟག་རིང་སོགས། །ལོ་ཙཱ་མི་བཞི་སྟག་གཟིག་ཞིང་ཁམས་བསྒྲོད། །སྟག་གཟིག་མཁས་པ་སད་སྤུངས་དུན་ལ་སོགས། །དཔོན་གསལ་ལོ་པཎ་མང་པོའི་ཞལ་སྔ་འགྲིམ། །གསེར་གྱི་མན་ཌལ་ཕུལ་ནས་གསང་སྔགས་བོན། །སྤྱི་སྤུངས་རྒྱུད་དང་དབལ་ཕུར་ལྟ་བའི་བོན། །དབལ་རམ་རོལ་པ་འབུམ་པ་གི་ཁོད་དང་། །སྲུང་མའི་སྐོར་བཅས་བོན་སྡེ་ཉི་ཤུ་བརྒྱད། །བྱ་རྒོད་ཀུ་ཧྲང་ཁལ་དགུ་བཀལ་ཏེ་འོང་། །གཙང་དབུས་མདོ་ཁམས་ཀུན་ཏུ་དར་རྒྱས་སྤེལ། །དེ་རྗེས་བླ་ཆེན་དྲན་པས་སྟག་གཟིག་ནས། །བསྒྱུར་བའི་བོན་སྡེ་སྔགས་སྡེ་སེམས་སྡེ་དང་། །རྫོགས་ཆེན་བོན་སྡེ་གནས་སྦྱོང་བོན་བཅས་བཞི། །དར་ཞིང་དེ་རྗེས་ཁྲི་ཐོག་རྗེ་བཙན་དུས། །བོན་པོ་རིག་གསལ་ཁྱུང་པོ་ལྟག་སྒྲ་དང་། །སྙ་བོན་ལི་ཤུ་བེ་བོན་ཤོད་ཁྲམ་དང་། །ཅོ་བོན་ཁྲི་གཙུག་བཞི་ཡིས་ཞང་ཞུང་ནས། །བོན་གྱི་གསང་སྡེ་བཞི་དང་འབུམ་སྡེ་ལྔ། །ཕྱི་ནང་རྒྱས་བསྡུས་བོན་སྡེ་མང་པོ་བཅས། །ཞང་ཞུང་མཁས་པ་བཞིར་ཞུས་བོད་དུ་སྤེལ། །སྙ་ཆེན་ལི་ཤུ་སྟག་གཟིག་ཡུལ་དབུས་སུ། །རྫུ་འཕྲུལ་ཞབས་ཀྱིས་བསྒྲོད་དེ་རྫོགས་ཆེན་སོགས། །བོན་སྡེ་ཁྲི་ཕྲག་བསྣམས་སྤེལ་བོད་དུ་སྤེལ། །ཐེག་རིམ་སོགས་དང་རྫོགས་ཆེན་ཡེ་ཁྲིའི་སྐོར། །བླ་ཆེན་དྲན་པ་བེ་རོ་ཙ་ན་གཉིས། །རྒྱ་གར་བྲུ་ཤ་ནས་བསྒྱུར་དབུས་སུ་སྤེལ། །དེ་སོགས་བོན་སྒོ་བྱེ་བྲག་རིམ་པར་དར། །

གསུམ་པ་གཏན་ལ་ཕབས་ཏེ་བསྒྲུབ་ཚུལ་ནི། །འདུལ་མདོ་དང་ནི་སྔགས་སེམས་གཉིས་ཡིན་ཏེ། །ཐོག་མར་འདུལ་མངོན་མདོ་འབུམ་དབུ་ཚད་སྡེ། །བོད་དུ་དར་ཅིང་ཉན་བཤད་སྒོམ་བསྒྲུབ་ཀྱི། །འདུ་གནས་སོ་བདུན་ཆགས་ཤིང་བོན་གཏན་ལ། །དབབ་ཚུལ་ཞིབ་པར་གོང་དང་འོག་ཏུ་གསལ། །གཉིས་པ་སྔགས་སེམས་བསྒྲུབ་སྤེལ་མཛད་ཚུལ་ལ། །རྒྱལ་པོ་མུ་ཁྲིས་ནམ་མཁའ་སྣང་མདོག་ལས། །ཁྲོ་བོ་དབང་ཆེན་རྒྱུད་གཞུང་ཞུས་ཏེ་བསྒྲུབས། །གྲུབ་རྟགས་བསམ་མི་ཁྱབ་བརྙེས་ཞང་ཞུང་ནས། །ལོ་པཎ་མཁས་ཆེན་བརྒྱ་དང་བརྒྱད་གདན་དྲངས། །སྟག་གཟིག་སྒྲ་སོགས་འཛམ་གླིང་ལོ་ཙཱ་བསྒྱུར། །བོན་གྱི་སྒྲུབ་སྡེ་སུམ་ཅུ་རྩ་བདུན་བཙུགས། །དེ་སྟེ་སོ་བདུན་ཁྱུང་ལུང་དངུལ་མཁར་དང་། །ཏི་སེ་གངས་གནས་སྤོས་རི་ངད་ལྡན་ཤར། །མ་པང་མཚོ་འགྲམ་བྲག་ཕུག་རོང་ཅན་གནས། །མཚལ་རི་ཟུར་སུམ་རྒྱལ་མཁར་ཆོད་དང་། །གད་ཀྱི་བྱི་མཁར་ཆུ་མིག་བརྒྱ་རྩའི་མགོ། །གངས་གཉན་སྟ་སྒོ་མུ་ལེ་ཁྱུད་མཚོའི་གནས། །དྭངས་རའི་མཚོ་འགྲམ་ཁྲི་འོད་ཁྱུང་རྩེ་དང་། །ཁྲི་འོད་རི་ཐང་མང་མཁར་ལྕགས་འཕྲང་ཕུག །ར་ས་གཡུང་རོལ་ལྕིམ་ལུང་བྲག་ཕུག་དང་། །འབྲིག་མཚམས་མཐའ་དཀར་ཟར་གྱི་སྐྱ་ར་སྟག །རྟ་ནག་རྐྱང་ཕུ་གཙང་སྟོད་ཟང་ཟང་རྩེ། །རྩིབ་རི་རྒོད་ཚང་ཉང་རོ་ཏ་ཤལ་དང་། །ཉང་རོ་ཤམ་རྩེ་ཉང་རོ་བྲུམ་སྟག་ཚལ། །ཡར་བཞུད་ཐང་ལྷ་ཡར་ཀླུང་ལྷ་རི་རྩེ། །ཡར་ཀླུང་མཁར་འཕར་བསམ་ཡས་བྲག་དམར་དང་། །འགྲན་གྱི་རི་གོང་འཕན་ཡུལ་འབྲན་ཕུག་མོ། །གནམ་མཚོ་ཕྱུག་མོ་ཟླུམ་ཤོད་སྒང་བུ་ཚལ། །རྐོང་ཡུལ་བྲེ་སྣ་རྐོང་ཡུལ་སེ་མོ་ཐང་། །རྒྱ་གོང་དམེ་རུ་སུམ་གླང་གྱིམ་ཤོད་ཀྱི། །ཤེ་ལེ་རྒྱ་གར་ཡན་གྱི་གནས་རྣམས་སུ། །གྲུབ་པ་མངོན་དུ་ཐོབ་པའི་གཤེན་པོ་དགུ། །ཞང་བོད་སྒྲ་སྐད་བསྒྱུར་བའི་མཁས་པ་དགུ། །རིག་འཛིན་ས་ལ་གནས་པའི་ལོ་པཎ་བརྒྱད། །རྒྱུད་ལུང་མན་ངག་འབྱོང་བའི་མཁས་ཉི་ཤུ། །འཇིག་རྟེན་མངའ་དབང་སྡུད་པའི་མཐུ་ཆེན་དགུ། །བཀའ་བློ་སྣག་མཛད་བོན་ཆེན་བཞི་བཅུ་གཉིས། །ཉི་སྒྲོན་ལས་གསུང་སྒྲུབ་གཤེན་ཞེ་བརྒྱད་དང་། །བོན་ཆེན་ཉེར་བཞི་གཡུ་རྔ་ཅན་བཅུ་གསུམ། །དེ་དག་སྒྲུབ་སྡེ་རྣམས་སུ་བཞུགས་བཤད་ལྟར། །གྲུབ་ཐོབ་དགུ་ནི་མོན་བོན་ཡེ་ཤེས་བླ། །བོན་མོ་སྟག་ཝེར་ཞང་ཞུང་ཨ་ནུ་ཕྲག།སད་ནེ་ག་འུ་ད་མི་ཐད་ཀེ་དང་། །ཟིང་པ་མཐུ་ཆེན་ཤེད་པུ་ར་ཁུག་དང་། །སྤེ་བོན་ཐོག་འཕྲུལ་སྤེ་བོན་ཐོག་རྩེ་དགུ། །སྒྲ་སྒྱུར་ལོ་ཙཱའི་མཁས་པ་མི་དགུ་ནི། །ཞང་ཞུང་མཁས་པ་སྟོང་རྒྱུང་མཐུ་ཆེན་དང་། །སྟག་གཟིག་མཁས་པ་ཟ་རང་མེ་འབར་དང་། །རྒྱ་གར་མཁས་པ་ལྷ་བདག་སྔགས་གྲོལ་དང་། །རྒྱ་ནག་མཁས་པ་ལེག་བཏང་རྨང་པོ་དང་། །ཕྲོམ་ལ་མཁས་གསེར་ཐོག་ལྕེ་འབམས་དང་། །གེ་སར་མཁས་པ་རྔམ་པ་ལྕེ་རིང་དང་། །བོད་ཀྱི་མཁས་པ་ཤ་རི་དབུ་ཅན་དང་། །མེ་ཉག་མཁས་པ་ལྕེ་ཚ་མཁར་བུ་དང་། །སུམ་པའི་མཁས་པ་མུ་སྤུངས་གསལ་ཐང་དགུ། །ཡང་གཅིག་ལྷོ་གཏེར་བཤད་ལྟར་མཁས་པ་དགུ། །རྒྱུད་ལུང་མན་ངག་ལ་མཁས་སེ་ཤ་རི། །སྔགས་གི་གབ་གསང་ལ་མཁས་ལྡེ་གྱིམ་ཙ། །ཚིགས་བཅད་མདོ་སྡེ་ལ་མཁས་ལྕེ་ཚ་མཁར། །འབུམ་གྱི་འགྲེས་མཁས་མཐའ་བཞི་བུམ་པ་ཆུང་། །རིགས་བསྒྲེས་ལ་མཁས་སྤེ་བོན་གཏོ་རྒྱལ་དང་། །དཀྱིལ་འཁོར་ལ་མཁས་རྒྱ་བོན་འབྲིང་ཐང་རྒྱལ། །སྒྲ་སྐད་ལ་མཁས་དམུ་གཤེན་དིར་ལྦེར་དང་། །སྤྲོ་བསྡུའི་དོན་མཁས་འགྲོ་གཤེན་ལྷ་དཔལ་ཀླུ། །ལྟ་སྒོམ་དོན་མཁས་ཁྱུང་པོ་གྱེར་ཟླ་མེད། །ལོ་པཎ་དགུ་ནི་རྔམ་པ་ལྕེ་རིང་དང་། །དམུ་ཚ་གྱེར་མེད་ཟ་རང་མེ་འབར་དང་། །ཧྲིས་པ་གྱེར་མེད་མུ་སྤུངས་གསལ་ཏང་དང་། །རྒྱུང་བོན་མུ་ཁོད་རྗེ་ཆེན་ལྷ་སྒོམ་དང་། །བློན་ཆེན་མུ་ཐུར་ར་སངས་ཁོད་རམ་དགུ། །མཁས་པ་ཉི་ཤུ་སྙ་ཆེན་ཡབ་ཡུམ་དང་། །བླ་ཆེན་དྲན་པ་ལ་སོགས་གྲུབ་ཆེན་ནི། །བཅོ་བརྒྱད་འོག་ལྟར་གཞན་ཡང་མཐུ་ཆེན་དགུ། །བོན་ཆེན་ཞེ་གཉིས་ལ་སོགས་འོག་རིམ་གསལ། །དེ་དག་རྣམས་བཞུགས་བསྟན་འགྲོའི་དོན་མཛད་དེ། །གཞན་ཡང་གཤེན་ཕྲན་གྲངས་ལས་འདས་པར་བཞུགས། །དེ་དུས་རྒྱལ་ཁམས་བོན་གྱི་རྒྱལ་ཁམས་དང་། །མངའ་རིས་རྒྱལ་དང་བོན་གྱི་མངའ་རིས་ཏེ། །བླ་ན་རྒྱལ་ཆེ་གོང་ན་གཤེན་གཉན་པ། །བར་ན་ཁྲིམས་བཟང་འོག་ན་མངའ་འབྱངས་སྐྱིད། །དེ་ལྟར་རྒྱལ་པོ་གནམ་གྱི་ཁྲི་བདུན་རིང་། །བླ་མ་ཆེ་དྲུག་བསྟན་པའི་བོན་དར་སྟེ། །ཕལ་ཆེན་བླ་མེད་ཐེག་པ་བླ་མེད་དང་། །སྤྱོད་པ་བླ་མེད་འབྲས་བུ་བླ་མེད་དང་། །དོན་དམ་བླ་མེད་བོན་རྣམས་དར་བ་ལ། །ལྟ་བ་སྒོམ་པ་འགོག་པ་སྙོམས་འཇུག་གོ། །ས་ལ་ལེགས་དྲུག་ཆུ་ལ་སྡེ་བརྒྱད་རིང་། །གདུང་བརྒྱུད་བཅུ་གསུམ་དག་གི་བོན་དར་ཏེ། །ཕ་རྒྱུད་ལུང་ཆེན་ལྟ་བ་རྫོགས་ཆེན་དང་། །བྱང་སེམས་ཐེག་ཆེན་གསས་མཁར་རྒྱུད་ཆེན་དང་། །ཀུན་གསལ་བམས་ཆེན་འབུམ་ཁོག་དབང་ཆེན་དང་། །རྩེ་འདུས་ཁོག་ཆེན་སྡེ་ལྔ་མདོ་ཆེན་དང་། །གསང་ལུང་དབང་ཆེན་རྒྱས་ལྔ་འབུམ་ཆེན་དང་། །སྡེ་བཞི་གཟུངས་ཆེན་རིག་པ་གནས་ཆེན་དང་། །ཐེག་པ་རིམ་དགུའི་བོན་བཅས་དར་བའོ། །བར་གྱི་བཙན་ལྔའི་རིང་ལ་རྒྱན་དྲུག་བོན། །རིག་གནས་ལྔ་དང་ཁྱད་པར་ནང་རིག་བོན། །ཕྱི་རིག་བོན་དང་གསོ་བ་རིག་པའི་བོན། །སྒྲ་རིག་བོན་དང་སྲིད་པ་རྒྱུད་ཀྱི་བོན། །ཕུན་ཚོགས་བོན་རྒྱལ་བཞིའི་རིང་ངོ་མཚར་བཀའི། །བོན་བཞི་དར་ཏེ་རྒྱས་པ་འབུམ་གྱི་བོན། །འདུལ་བ་རྒྱུད་དྲུག་མངོན་པ་སྡེབཞི་སོགས། །མཚན་ཉིད་སྡེ་ལྔའི་བོན་རྣམས་རབ་དར་རོ། །དེ་ནས་ལྷ་སྲས་སྲོང་བཙན་སྐུ་རིང་ཡང་། །ཐུགས་དམ་བོན་ནི་ཞི་རྒྱས་ཁྲོ་རྒྱས་དང་། །གསེར་ལུང་དྲི་མེད་ཉི་ཁྲི་ཆིག་འབུམ་དང་། །དྲི་མེད་ཤེལ་མདོག་རྣམས་ལ་མཛད་དེ་དར། །དུས་འདིར་ཞང་ཞུང་བོད་ཀྱི་རྒྱལ་ཁབ་གཉིས། །མི་རྗེ་ལྷ་ཡིས་མཛད་པས་མགོན་སྐྱབས་ཆེ། །སྐུ་སྲོག་གཤེན་གྱི་བཙས་པས་སྐུ་ཚེ་བརྟན། །ལས་སྤྱོད་དགེ་ལ་སྤྱད་པས་ལམ་བརྒྱུད་གཙང་། །དམུ་ཐག་གནམ་ནས་དཔྱངས་པས་འཛེགས་སྐས་བཟང་། །ལྷ་རུ་གཙང་རིགས་བརྟེན་པས་སྡོང་གྲོགས་ཆེ། །བློན་པོ་བློ་གྲོས་མཁས་པས་རྒྱལ་སྲིད་བརྟན། །རྒྱལ་པོས་བོན་གཤེན་བཀུར་བས་མངའ་ཐང་འཕེལ། །ལུགས་སྲོལ་གཙང་བས་མཐོ་དམན་སྐྱོང་བཀུར་ལེགས། །གོང་མས་འོག་གཉའ་གཅོག་པའི་བློ་མེད་ཅིང་། །དཔོན་རྣམས་འབྱངས་ལ་བཤུ་གཞོག་འདོད་རྔམས་མེད། །ཆེ་བས་ཆུང་ཟ་དྲག་རྣམས་ཞན་བརྡེག་པའི། །རང་འདོད་མངན་ཧམ་ཆོས་ལུགས་ཕྱོགས་འཐེན་མེད། །རྒྱལ་ཁྲིམས་བོན་ཁྲིམས་ལུགས་གཉིས་ཆབ་སྲིད་བརྟན། །བཤད་དང་སྒྲུབ་པའི་བསྟན་པ་འཕྲིན་ལས་རྒྱས། །གྲུབ་ཐོབ་གཤེན་དགུས་སེམས་ཅན་ཐར་པར་འདྲེན། །མཁས་པ་དགུ་ལུགས་གཉིས་དང་ཉི་ཤུ་ཡིས། །བཤད་སྒྲུབ་རྐང་གཙུག་འཆད་རྩོད་རྩོམ་འཁོར་བསྐོར། །མཐུ་ཆེན་མི་དགུས་རྒྱལ་གཤེན་བསྟན་པ་བསྲུང་། །བོན་ཆེན་བཞི་བཅུས་རྒྱལ་འབྱངས་བདེ་ལ་བཀོད། །དེ་དུས་རྒྱ་གར་ཆོས་དང་རྒྱ་ནག་རྩིས། །ཕྲོམ་ན་སྨན་དཔྱད་བོན་དང་ཞང་ཞུང་ན། །གཡུང་དྲུང་བོན་སྡེ་མདོ་སྔགས་སེམས་གསུམ་དར། །སྨན་དང་གཙུག་ལག་དེའི་ཆ་ལག་ཏུ་ཡོད། །བོན་མཛད་རྣམས་ཀྱང་རིམ་བཞིན་ལྡན་ཡོད་དེ། །རབ་བྱུང་ཚུལ་ཁྲིམས་བསྲུང་ཞིང་ཉེས་སྐྱོན་མེད། །སྒོམ་ཆེན་ཏིང་འཛིན་དོན་བསྒོམ་གཡེང་བ་སྤངས། །སྒྲུབ་པའི་གཤེན་རྣམས་གསང་སྔགས་རིམ་གཉིས་ཀྱི། །བསྙེན་སྒྲུབ་ལས་སྦྱོར་ཕྲིན་ལས་མཐར་ཕྱིན་གྱུར། །དེ་ཚེ་གཤེན་པོ་མཐུ་རྩལ་ཅན་རྣམས་ཀྱི། །གྲུབ་པའི་རྟགས་ལ་རྒྱལ་པོ་དགྱེས་མཉེས་ནས། །རྒྱལ་གོང་གཤེན་བཙུན་རྟགས་སུ་གཙིགས་གསུམ་ཕུལ། །སྐུ་གཙིགས་དབུ་སྐྲ་སིལ་མ་རྩེ་རྒྱལ་ལ། །འབྲེག་དང་བཅད་དུ་མེད་པར་དབུ་ཉིད་དུ། །རྒྱ་དར་ལ་སེང་དཀར་པོའི་འགྱིང་ཐོད་དང་། །བྱ་རྒྱལ་རྒོད་ཀྱི་ལྡེམ་འཕྲུ་ཕོད་བཙུགས་གསོལ། །སྐུ་ལ་གཡི་དཀར་སྤྱང་དཀར་སློག་པ་ལ། །སྟག་གཟིག་གུང་གསུམ་གོང་ལག་བཏགས་པ་ཕུལ། །ཞབས་ལ་ཟ་འོག་འབོལ་ལྷམ་དངུལ་དཀར་གྱི། །ཆབ་སྒྲོག་གདན་ཁར་ཆིབ་ལ་འཛེགས་འབབས་བྱེད། །གསུང་ལ་གཙིགས་བྱིན་གཤེན་ངག་གསུང་ཚིག་གསུམ། །མ་སྨྲས་གོང་དུ་རྒྱལ་པོས་བཀའ་མི་སྩོལ། །འོག་ན་བློན་པོ་རྣམས་ཀྱིས་གྲོས་མི་འཆའ། །ཐུགས་ལ་གཙིགས་ཕུལ་དཔྱ་ཁྲལ་རྒྱལ་དང་མཉམ། །སྟོང་འཇལ་དགུ་བཅུ་གྲལ་གྱི་གཡས་རུ་གནོན། །བདེ་སྐྱིད་ཕུན་ཚོགས་རྒྱལ་གྱི་སྐུ་འཚོ་ཞིང་། །བློན་གྱི་བུ་གསོ་ཤི་བ་གནས་སུ་འདུར། །དད་ཅན་འབྱངས་འཁོར་ལྟ་སྤྱོད་དག་པས་འདྲེན། །ཤིན་ཏུ་རྒྱལ་ཁམས་དར་ཞིང་སྐྱིད་པར་བཞུགས། །བོད་ཡུལ་བདེ་སྐྱིད་ཉི་མས་གསལ་ཁྱབ་སྟེ། །རྫོགས་ལྡན་བསྐལ་བཞིན་དཔལ་འབྱོར་ལྷ་ལ་འགྲན། །ཕུན་ཚོགས་དལ་ཁོམས་ལྡན་པའི་དུས་སྐབས་ཡིན། །གཞན་དུ་གོང་མའི་ལུགས་བཟང་སྐྱོན་བལྟ་ཞིང་། །རང་ཆེའི་དགེ་སྲོལ་བཏོད་ཅེས་རྒྱལ་དམངས་ཀུན། །འཕྲལ་ཡུན་ཕུང་ལ་སྦྱོར་བའི་བློ་ངན་དེ། །དེ་ཡན་རྒྱལ་བློན་རྣམས་ལ་མ་ཤར་ལགས། །

ཞེས་སངས་རྒྱས་གཡུང་དྲུང་བོན་གྱི་བསྟན་པའི་བྱུང་བ་བརྗོད་པའི་ལེགས་བཤད་སྐལ་པ་བཟང་པོའི་མགྲིན་རྒྱན་ལས། །སྔ་རབས་བོན་སྡེ་བྱེ་བྲག་སོ་སོར་བརྒྱུད་ནས་དར་ཚུལ་ཇི་ལྕོགས་རྒྱས་པར་ཕྱེས་ཏེ་བཤད་པའི་ལེའུ་སྟེ་སྐབས་དྲུག་པའོ།། །།

ལེའུ་བདུན་པ།

ལེའུ་བདུན་པ། བོད་ཡུལ་བསྟན་པའི་ཉི་མ་བདུད་སྲིན་ལོག་སྨོན་དབང་གིས་ཐེངས་གཉིས་ནུབ་ཚུལ།

ད་ནི་བསྟན་པ་ནུབ་ཚུལ་སྔ་ཕྱི་གཉིས། །གྲི་གུམ་དང་ནི་ཁྲི་སྲོང་རིང་གཉིས་ལ། །དང་པོ་གྲི་གུམ་དུས་ནུབ་ལ་དྲུག་སྟེ། །དུས་ནམ་ནུབ་དང་ཡུལ་གང་དུ་ནུབ་པ། །བོན་གང་ནུབ་དང་རྒྱལ་གཤེན་གང་རིང་ནུབ། །ནུབ་ཚུལ་ཇི་ལྟར་ནུབ་པའི་ཡུན་བཅས་སོ། །དང་པོ་དུས་ནི་གསུང་བསྟན་དཀྱིལ་སྨད་དེ། །སྐུ་བསྟན་ཁྲི་དང་གསུང་གི་ལོ་ལྔ་སྟོང་། །སུམ་བརྒྱ་ཉག་མ་སོ་གཉིས་འདས་མཚམས་སོ། །གཉིས་པ་ཡུལ་གང་ནུབ་ན་སྒྲག་བྱང་ལས། །གཙང་དུ་ནུབ་ལ་དབུས་མན་མ་ནུབ་སྤྱོད། །ཅེས་དང་སྒྲ་འགྲེལ་ལས་ནི་དབུས་སྐོར་དུ། །མ་ནུབ་པ་སྤྱོད་ཅེས་དང་དབང་ཆེན་ལས། །བོད་ཀྱི་ས་སྐོར་འདི་རུ་སྲིད་པའི་བོན། །ཐེངས་གཅིག་ནུབ་ཅེས་དེ་དག་ལུང་དོན་མདོ། །རྒྱུ་བོན་ཕལ་ལུས་འབྲས་བུའི་བོན་རྣམས་ནི། །རུ་བཞི་བོད་ཀྱི་ས་ཁྱོན་ཁོ་ནར་ནུབ། །གསུམ་པ་བོན་གང་ནུབ་ན་དབང་ཆེན་ལས། །གྱིམ་བུ་ལན་ཚ་མཆིས་མ་འདོད་པ་ལ། །བོན་སྒོ་ཕྱེད་གཉིས་རྒྱུ་བོན་ཟང་མ་བྱིན། །ཅེས་པ་སྣང་གཤེན་ཧྲིལ་པོ་སྲིད་གཤེན་ཕྱེད། །རྫོགས་པ་གསས་མཁར་ལུང་དོན་བོན་བཤོས་ཀྱི། །ལྷ་བོན་མ་ནུབ་གྲོང་གི་འདུར་བོན་ནི། །ཕྱེད་ནུབ་ཡང་དག་སེམས་བོན་ཡོ་ནུབ་ཅེས། །རྣམ་དག་ལས་ཀྱང་འབུམ་སྡེ་ཆེན་པོ་དང་། །གསས་མཁར་སེམས་ཕྱོགས་ཐམས་ཅད་གཏེར་དུ་སྦས། །ཅེས་ལྟར་སྣང་གཤེན་སྲིད་གཤེན་ཙམ་ལས་ནུབ། །བཞི་པ་རྒྱལ་གཤེན་གང་རིང་ནུབ་ཅེ་ན། །གྲི་གུམ་བཙད་པོ་རྒྱལ་པོ་གླེན་པའི་རིང་། །གཤེན་ནི་མཁས་པ་མི་བཞིའི་སྐུ་ཚེའི་སྟོད། །རྒྱལ་དང་གཤེན་བར་སྙན་ཕྲ་ཞུགས་པ་ཡིས། །གྲི་གུམ་དགུང་ལོ་ཉེར་བརྒྱད་དུས་སུ་ནུབ། །དེ་ནི་རྩ་རྒྱུད་ཉི་ཟེར་སྒྲོན་མ་ལས། །དགུང་ལོ་ཉེར་བདུན་ཡན་ལ་བོན་དུ་སྤྱོད། །ཅེས་ལྟར་བསྟན་པ་བསྣུབས་རྟིང་ལོ་བདུན་ཐོག །རྒྱལ་པོ་ལོ་ངམ་རྟ་རྫིས་གྲི་མདས་བཀྲོང་། །བཞི་པ་ཇི་ལྟར་ནུབ་ཚུལ་ལ་གསུམ་སྟེ། །ནུབ་པའི་རྒྱུ་མཚན་ནུབ་ཚུལ་དངོས་དང་གཉིས། །དབུ་ཡོག་བྱུང་བ་གསུམ་ལ་དང་པོ་ནི། །དུས་དང་ལས་དང་རྐྱེན་དབང་གིས་གསུམ་སྟེ། །དུས་ནི་ཚེ་ལོ་མར་འབྲིའི་སྐབས་སྙིགས་མའི། །སེམས་ཅན་སྤྱི་མཐུན་བསོད་ནམས་འབྲི་བ་ཡིས། །གཡུང་དྲུང་བོན་ཟབ་ཐེངས་གཅིག་ནུབ་ཏུ་ཐོ། །ཞེས་པ་ལྟར་རོ་ལས་ནི་སྤྱིར་བོད་དང་། །སྒོས་སུ་རྒྱལ་པོ་བསོད་ནམས་ཟད་པ་དང་། །ཉོན་མོངས་ཆེ་ཞིང་སྡིག་བཅུ་ཚང་སྤྱད་ཀྱིས། །བསྟན་པའི་སྣོད་དུ་མ་རུང་ནུབ་པའོ། །རྐྱེན་ནི་རྒྱལ་པོ་མངའ་ཐང་དྲེགས་པ་ཆེ། །གཤེན་པོ་ཡོན་ཏན་མཐུ་ཡི་དྲེགས་པ་ཆེ། །བློན་པོ་བློ་གྲོས་མཁས་པའི་དྲེགས་ཆེ་སྟེ། །ཆེ་གསུམ་དུག་ལྔའི་མེ་ཆེན་འབར་བའི་ཁར། །བློན་པོ་ཆུང་གསུམ་ཕྲ་མའི་ཤིང་བསྣན་ཏེ། །བསྟན་པའི་ཉི་མ་ཆུ་ལྷའི་ཕང་དུ་བཞུད། །དེ་ཡང་ཆུང་གསུམ་ཕྲ་མ་ཇི་ལྟར་ན། །བློན་པོ་ལི་བཙན་གཞེར་གྱིས་རྗེ་རྒྱལ་ལགས། །བོན་པོ་མགོ་མཐོ་རྗེ་ཡི་མངའ་ཐང་འཁྱེར། །ཞེས་སོགས་བློན་པོ་ཟིང་པ་རད་ན་ཡིས། །གཤེན་རྣམས་མཐར་སྤྱུགས་བཀའ་མཆིད་གསུངས་པར་ཞུ། །སོགས་ཟེར་རྒྱ་སྤྲང་རིན་ཆེན་དངོས་གྲུབ་དེས། །ད་ལྟ་རྒྱལ་གཤེན་དོ་མཉམ་ཙམ་གདའ་སྟེ། །སྲས་དབོན་སྐུ་རིང་རྒྱལ་སྲིད་བོན་པོས་འཁྱེར། །ཞེས་སོགས་ཕྲ་མ་མང་སྨྲས་རྒྱལ་གཤེན་དཀྲུག །གཉིས་པ་ནུབ་ལུགས་དངོས་ནི་དེ་ལྟར་གྱི། །རྒྱུ་རྐྱེན་གསུམ་འཛོམས་རྒྱལ་པོའི་ཐུགས་འགྱུར་ཏེ། །བོན་བསྣུབ་གྲོས་པར་བྲུ་ཤ་གནམ་སྲས་ཀྱིས། །གྲོས་འདི་འདྲེ་ཡིས་བྱེད་པ་འདྲ་ཞིག་འདུག། མ་བས་ན་འཐད་ཀྱིས་ཀྱང་མཛད་པ་ན། །བོན་སྡེ་བཤོས་ཀྱི་ལྷ་བོན་སྒོ་བཞི་དང་། །དེ་སྟོན་གཤེན་ཞིག་མ་བཞག་ཉེན་ཆེ་ཞུས། །དེ་ནས་རྒྱལ་པོས་གཤེན་རྣམས་གསོག་སྟེ་གསུངས། །སྐུ་གཤེན་རྣམས་གསོན་དབུ་ཡི་ཞྭ་ལྕི་ན། །ལུས་པོ་རྔུལ་ཆེ་ཤིག་འཁྱམས་རྐང་འཇུས་ནས། །རིམ་གྱིས་ཐ་མ་མགོ་ཡི་གཙུག་ཟ་བཞིན། །ངའི་བརྒྱུད་རྒྱལ་སྲིད་བོན་པོས་འཕྲོག་ཉེན་སོགས། །ཕྲ་མ་བསྐྱེལ་ཞུས་ཚིག་རྣམས་གསལ་བསྒྲགས་ཏེ། །ང་ཡི་རྒྱལ་སྲིད་ཁྱེད་ཀྱི་བོན་སྲིད་གཉིས། །མངའ་རིས་འདིར་མི་ཤོང་བས་བོན་བཤོས་ཀྱི། །ལྷ་བོན་སྒོ་བཞི་གེ་ཁོད་ཐིས་འཕེན་དང་། །གྱིམ་བུ་ལན་ཚ་གཉིས་ནི་བདག་གི་རྩར། །སྐུ་སྲུང་ཞོགས་ལ་བོན་གཤེན་དེ་བྱིངས་ཀུན། །རུ་བཞི་བོད་ཀྱི་ས་ལས་འདས་པར་གཤེགས། །ཅེས་གསུངས་དེ་ལ་ར་སངས་ཁོད་རམ་གྱིས། །བཟློག་པར་ཞུས་ཀྱང་གསན་དུ་མ་བཞེད་པར། །བླ་ཆེན་དྲན་པས་རྒྱལ་གསུང་གྱེན་བཟློག་མེད། །གཤེན་རྣམས་གཤེགས་འཚལ་གྱིམ་བུའང་གཤེགས་ཤིག་གསུངས། །གྱིམ་བུ་མཆིས་སུ་མ་བཞེད་བཞུགས་པ་ལ། །བོན་སྒོ་ཕྱེད་དང་གཉིས་བྱིན་གོང་ལྟར་རོ། །དེ་ཕྱེད་བྱང་གི་གསང་བྲག་རྒྱ་བོར་ལུས། །གེ་ཁོད་ཐིས་འཕེན་མི་བཞུགས་གསུངས་ནས་གཤེགས། །གཤེན་རྣམས་རྒྱུ་འབྲས་བོན་སྒོ་ཆེན་པོ་དྲུག །ཀུ་ཧྲང་མ་ཧེ་སོགས་ལ་བཀལ་ནས་གཤེགས། །ཞང་ཞུང་ཁ་ཡུག་གི་ནི་རུ་མཚམས་ཀྱི། །གད་ཀྱི་བྱི་བ་མཁར་དུ་འཚོགས་ནས་བགྲོས། །སྐྱེལ་ཆེན་མུ་ཐུར་གྱིས་གསུངས་རྭ་ཅན་དང་། །མཆེ་སྡེར་ཅན་དང་ར་རོ་མཚོན་ཐོགས་པ། །གདོན་གྱིས་བརླམས་དང་བུད་མེད་རྒྱལ་རྣམས་ལ། །བག་དང་ལྡན་པར་མ་བས་གཤེན་པོ་རྣམས། །སྐུ་བཀྲོང་ཡང་སྲིད་བསྟན་པའི་བོན་རྣམས་ཀྱང་། །མེ་ཆུས་འཚལ་སྲིད་བོན་སྡེ་ཆ་གཅིག་ནི། །ཁྱེའུ་དྲན་པ་ཁེ་ནན་ཡོ་ཕས་ཁྱེར། །ཡར་ལུང་སོག་ཁར་གཤེགས་ཤིག་བོན་སྡེ་གཅིག། །མཁས་པ་བཞིས་སྣོམས་དོམ་སྒྲོ་ནག་པོ་ལྷོར། །བསྟན་པ་འཛུགས་གཤེགས་བོན་སྒོ་ཆ་གཅིག་ནི། །དམུ་ཚ་གྱེར་མེད་ར་སངས་ཁོད་རམ་གྱིས། །སྣོམས་ལ་བྱང་འབྲོག་གནམ་དུ་གཤེགས་ལ་སྦོས། །གནམ་ལ་རླུང་གི་འཁོར་ལོ་བསྒྱུར་བ་ཡིས། །ཉི་ཟླ་གཟའ་སྐར་འཆར་ཞིང་ནུབ་པ་བཞིན། །ད་དུང་མཐའ་རྒྱལ་དབུས་སྐྱེས་ཅིག་གི་རིང་། །ནུབ་པར་འགྱུར་ཡང་ཉི་ནུབ་སླར་འཆར་བཞིན། །བོན་ཀྱང་སླད་ནས་དར་བའི་རྒྱུར་འགྱུར་གསུངས། །དེ་ལྟར་མཛད་ཅིང་གཤེན་པོ་ཕྱི་མ་རྣམས། །ལ་ལ་གཡའ་རི་གངས་བྲག་རྫ་ལ་གཤེགས། །ལ་ལ་ནགས་ཁྲོད་མཚོ་ཡི་དོ་ལ་གཤེགས། །ལ་ལ་བྱང་གི་མྱ་ངམ་ཐང་ཉིད་དུ། །དམུ་ཡད་རང་འབས་བསྒྲུབ་ཅིང་བཞུགས་མཛད་དོ། །མཁས་བཞི་ལྷོ་བལ་མོན་གྱི་ཡུལ་དག་ཏུ། །བསྟན་པ་མི་ཚུགས་རྟགས་ཤར་སླར་ལོག་སྟེ། །བོན་རྣམས་འབྲིག་མཚམས་མཐའ་དཀར་ལ་སྦས་སོ། །དྲན་པ་ཡོ་ཕས་ཡར་ལུང་རོམ་པོ་དཔལ། །དམུ་ཚ་ར་སངས་གཉིས་ཀྱིས་ཟང་ཟང་བྲག། །དང་ར་ཁྱུང་རྫོང་རྒྱུང་སྲུབ་བྲག་སོགས་སྦས། །དེ་ནས་སུམ་གླང་གྱིམ་ཤོད་མར་བརྒྱུད་ཅིང་། །རྒྱལ་ལ་དབུ་ཡོག་འབྱུང་བའི་དམོད་བཏབ་ཏེ། །སོག་པོ་འཇང་དང་ཧོར་གྱི་ཡུལ་དུ་གཤེགས། །དེ་རུ་བསྟན་པ་ཚུགས་ཤིང་བོན་གཉན་གྱུར། །གསུམ་པ་དབུ་ཡོག་བྱུང་ཚུལ་གྲི་བཤད་ལས། །རྒྱལ་པོ་གྲི་གུམ་བཙད་པོ་དེ། །འབྱངས་ལོ་ངམ་རྟ་རྫིས་བསད་པ་ཡོད། །རྒྱལ་བླ་གྲི་བོར་སོང་བ་ཡོད། །རྒྱལ་གྱི་ཆབ་སྲིད་ཉམས་པ་ཡོད། །ཅེས་ལྟར་རྒྱལ་པོས་བོན་བསྣུབས་ཞེ་རྔམས་སྐྱེས། །ཐུགས་སུ་གདོན་ཞུགས་ལྷོ་བྲག་ལོ་ངམ་ལ། །འཐབ་ཟླ་བགོས་ཏེ་འཐབ་པས་རྒྱལ་པོ་བསད། །མངའ་རིས་འབྱངས་ཀྱིས་ཁྱེར་ནས་ལོ་ངམ་གྱིས། །རྒྱལ་པུར་ཟགས་སྣོད་བཅུག་སྟེ་ཉང་ཆུར་བསྐྱུར། །རྒྱལ་པོའི་སྲས་གཉིས་དག་རྐོང་གཉིས་སུ་སྤྱུགས། །བློན་པོ་ལ་ལ་བསད་ཅིང་ལ་ལ་སྤྱུགས། །བཙུན་མོ་ལུག་རྫིར་བྱེད་བཅུག་བྲན་དུ་བཀོལ། །སྲས་མོ་ལྷ་ལྕམ་ཁབ་བླངས་ལོ་བཅུ་གཉིས། །ལོ་ངམ་རྟ་རྗིས་རྒྱལ་པོ་བས་པ་ཡིན། །དེ་ཚེ་བཙུན་མོ་ལུག་རྫིར་གཉིད་པའི་དུས། །ཤམ་པོའི་བརྫུས་བུ་ཞུགས་སྐྱེས་རུ་ལས་སྐྱེས། །དེ་ཡིས་གཅེན་པོ་སྤུ་ལྡེ་སྤྱན་དྲངས་ནས། །དབུས་མཁར་ཕྱིང་བ་སྟག་རྩེར་རྒྱལ་སར་བཏོན། །གཙང་དུ་དམག་དྲངས་ལོ་ངམ་འཁོར་བཅས་བསད། །ཉང་རོ་ཤམ་པོ་རྩེར་ཕབས་མངའ་དབང་བསྡུས། །ཡབ་ཀྱིས་སྤུར་བཙལ་བྱང་སོ་གཡའ་ལ་བཏབས། །རྒྱལ་པོའི་གྲི་བཏུལ་རྒྱལ་འདུར་སྔ་བ་དེའོ། །དྲུག་པ་ནུབ་པའི་ཡུན་ནི་གྲི་གུམ་ཉིད། །བོན་བསྣུབས་རྗེས་སུ་ལོ་ངོ་ལྔ་བསྡད་ཅིང་། །དེ་རྗེས་ལོ་ངམ་རྒྱལ་ས་ལོ་བཅུ་གཉིས། །སྤུ་སྡེས་བོན་གཤེན་གདན་དྲངས་བསྟན་སྤེལ་གོང་། །ལོ་གཅིག་བཅས་ཏེ་ལོ་གྲངས་བཅུ་བདུན་དུ། །དབུས་གཙང་ཁུལ་དུ་འབྲས་བུའི་བོན་རྣམས་ནུབ། །

གཉིས་པ་ཁྲི་སྲོང་དུས་ཀྱི་ནུབ་ལུགས་ལ། །སླར་ཡང་དར་བ་དང་ནི་ནུབ་ཚུལ་གཉིས། །དང་པོ་རྒྱལ་སྲས་སྤུ་སྡེས་རྒྱལ་ས་ཉིད། །ཐོབ་ནས་སློབ་དཔོན་སྟོང་རྒྱུང་གནམ་མཚོའི་དོར། །བཞུགས་པ་སྤྱན་དྲངས་བཙད་པོས་ཞུས་པའི་དོན། །མཁས་རྟོགས་དོན་དང་ལྡན་པའི་མཁས་པ་ཆེ། །བདག་ནི་སྔོན་ནས་ལྷ་སྲས་གཉན་གྱི་སྲས། །གཡུང་དྲུང་བོན་གྱི་བརྒྱུད་པ་ཟམ་མ་ཆད། །བདག་གི་ཡབ་ཀྱི་ཐུགས་སུ་གདོན་གསོལ་ཏེ། །བོན་བསྣུབས་གཤེན་པོ་རྣམས་ཀྱང་མཐའ་རུསྤྱུགས། །བཀའ་ཆད་བདག་ཅག་རྒྱལ་བློན་རྣམས་ལ་བྱུང་། །རྒྱལ་པོ་སྐུ་བཀྲོང་རྒྱལ་སྲིད་འབྱངས་ཀྱིས་ཁྱེར། །ཡབ་མེས་གོང་མས་བཞེངས་པའི་གསས་ཁང་བཤིག། །ཉང་རོ་ཤམ་པོའི་ཕོ་བྲང་ཐོག་གིས་བསྒྱེལ། །ལ་ལ་མཐར་སྤྱུགས་ལ་ལ་བྲན་དུ་བཀོལ། །ཁྱེད་ཀྱིས་ཐུགས་རྗེས་བཟུང་ཞིང་བཀར་འདོགས་ཞུ། །ཞེས་ཞུས་རྗེ་ཡིས་བོན་བསྟན་དར་བའི་ཕྱིར། །གཤེན་པོ་བརྒྱ་རྩ་དུས་གཅིག་གདན་དྲངས་ཏེ། །ཀོང་ཡུལ་བྲེ་སྣར་རྒྱལ་གྱི་གྲི་འདུར་མཛད། །གསོན་པོ་བཀྲ་ཤིས་སྤུ་སྡེས་རྒྱལ་ས་ཟིན། །གཤེན་པོ་གནས་སྤར་གྲི་རུམ་ཐར་པ་ཐོབ། །གཤེན་ལ་ཆེ་གཙིགས་སྔར་བཞིན་བྱིན་པ་སོགས། །གོང་གསལ་ལྟར་དུ་བོན་གྱི་བསྟན་པ་དར། །རྒྱལ་པོ་ས་ལ་ལེགས་དྲུག་ཆུ་ལྡེ་བརྒྱད། །བར་གྱི་བཙན་ལྔ་བཅས་རིང་བོན་དར་ཏེ། །ཆོས་ལུགས་གཞན་གྱི་མིང་ཙམ་ཐོས་མ་མྱོང་། །བཙན་ལྔའི་རྗེས་མ་ཐོ་རི་གཉན་བཙན་དུས། །རྒྱ་གར་ནས་ཡོང་ཆོས་ཀྱི་མཆོད་རྟེན་དང་། །པང་སྐོང་ཕྱག་རྒྱ་སོགས་ཁྱེར་སྟོན་པོ་བྱུང་། །རྒྱལ་པོས་ཆོས་ཞེས་བ་བའང་ཡོད་འདུག་གསུངས། །རྒྱལ་བློན་གང་གིས་མ་སྤྱད་སྦས་ཏེ་བཞག །དེ་རྗེས་ཕུན་ཚོགས་བོན་རྒྱལ་བཞིའི་རིང་དང་། །སྲོང་བཙན་སྐུ་ཚེའི་སྟོད་ཡན་བོན་ལས་མེད། །དེ་ནས་ལྷོ་ནས་དམ་ཆོས་ཟ་མ་ཏོག །དཀོན་མཆོག་གསུམ་མདོ་རྡོར་གཅོད་པད་མ་དཀར། །རྣམས་བྱུང་རྒྱལ་པོས་ཞར་དུ་ཐུགས་དམ་མཛད། །དེ་ལན་མགུར་ལྷ་ལྷ་གསས་རྣམས་ཁྲོས་ཏེ། །རྒྱལ་པོ་དགུང་ལོ་སོ་དྲུག་དུས་སུ་གཤེགས། །ཐོག་ལྷུང་ནད་མུག་འཇིགས་ཚོགས་ལྡང་བ་ལ། །བློན་པོས་ཆོས་འདི་མ་བཟང་ཟེར་ནས་བསྣུབས། །དེ་ནས་ཁྲི་རྗེ་གཙུག་བརྟན་ཡན་ལྔ་རིང་། །བོན་སྤྱོད་པ་ལས་ཆོས་བརྩོན་ཆེར་མེད་དེ། །བསྒྲགས་བྱང་དང་ནི་སྲིད་རྒྱུད་ལུང་བསྟན་ལས། །ལྷ་སྲས་ཁྲི་རྗེ་གཙུག་བརྟན་ཡན་ཆད་དུ། །རྒྱལ་སྲིད་གཡུང་དྲུང་བོན་གྱིས་བསྐྱབས་ཅེས་གསལ། །དེ་ལྟར་ཁྲི་སྲོང་ཚེ་སྟོད་ཡན་ཆད་དུ། །འདྲེན་པའི་དཔོན་གསས་མཐུ་ཆེན་མི་དགུ་དང་། །དམུ་གཤེན་དྲན་པ་ཁྲོམ་བོན་མཐུ་ཆེན་དང་། །སྤེ་ནེ་གུ་དང་འབི་བོན་ཤོད་ཏམ་དང་། །རྒྱ་བོན་ལེགས་ཏང་སོགས་ཀྱིས་མཐུ་རྩལ་གྱི། །ནུས་པས་འཇང་དང་ག་གོན་ཕྲོམ་ལི་རྒྱ། །མོན་སོགས་རྒྱལ་ཁབ་མང་པོ་བོད་ཀྱི་ཞབས། །བསྡུས་ཏེ་ཕྱོགས་བཞིའི་དགྲ་ཁ་ཐམས་ཅད་མནན། །ལྷ་ས་ཀླུའི་གླིང་བདེ་གཤེགས་མཆོད་པ་དང་། །གསང་སྔགས་བསྒྲུབ་དང་གསུང་རབ་ཀློག་བཤད་དང་། །སེམས་དོན་བསྒོམ་དང་གསས་ཁང་མཆོད་རྟེན་བཞེངས། །ལ་སོགས་དགེ་བའི་བ་ཆས་ལྷ་ས་བཀང་། །དེ་དུས་གཞན་ཡང་སྙ་བོན་ལི་ཤུ་དང་།སྤུ་དང་ཟུར་ཙེ་གུ་རིབ་བཙན་པོ་དང་། །ར་སངས་རྗེ་རྒྱལ་ཕུ་ལུ་གྲུ་འཛིན་དང་། །འགས་པོ་ཧེ་འདུལ་སྟག་སྒྲ་གྱིམ་ཤང་དང་། །མང་གཉེར་གཞུ་བཙན་རྒྱ་ར་མི་སར་བ། །ལྷ་གཞེར་ཚེ་གསར་བོན་བློན་གསས་ཆེན་དང་། །ཁྲི་གཟུངས་སྟོང་སློད་ལ་སོགས་མཁས་གྲུབ་བསྙེམས། །གྲངས་མེད་བོན་མོ་གྲུབ་ཐོབ་མང་བཅས་བཞུགས། །གཙིགས་དང་ཡིག་ཚང་སྔར་ལྟར་མཚན་ཡིག་ནི། །རྒྱལ་པོའི་སྐུ་འཚོ་བས་ན་སྐུ་གཤེན་དང་། །བློན་གྱི་གྲོས་འཚོ་བས་ན་གཤེན་བློན་དང་། །རྒྱལ་གྱི་བླ་ན་བཀུར་བས་བླ་བོན་ཞེས། །སྲིད་པའི་གྲོལ་ཁུངས་ཤེས་པས་ཀུན་ཤེས་དང་། །སངས་རྒྱས་བོན་བསྟན་སྤེལ་བས་བོན་གཤེན་དང་། །དགེ་སྡིག་རྒྱུ་འབྲས་སྟོན་པས་སྟོན་པ་དང་། །རྒྱལ་གྱི་ཆེ་རྟགས་བྱིན་པས་བོན་ཆེན་ཞེས། །དམན་ལ་ཕ་ལྟར་མགོན་པས་ཕ་བ་དང་། །གཤེན་ཁྲིམས་མཚན་མར་བསྲུང་བས་གཤེན་བཙུན་ཞེས། །ཤི་བ་འདུར་གྱིས་སྐྱོབ་པས་འདུར་གཤེན་དང་། །ཐར་ལམ་མཆོག་སྟོན་འདྲེན་པའི་དཔོན་གསས་ཞེས། །མིང་གི་ཡིག་ཚངས་མཚན་རྟགས་དེ་ལྟར་ལགས། །གཉིས་པ་ནུབ་ལུགས་དངོས་ལ་ཡུལ་གང་ནུབ། །རྒྱལ་གཤེན་གང་རིང་ནུབ་ཚུལ་ཇི་ལྟར་གསུམ། །དང་པོ་ཡུལ་ནི་ཞང་བོད་གཉིས་ཀར་ནུབ། །རྒྱལ་ནི་ཞང་ཞུང་རྒྱལ་པོ་ལིག་མི་སྐྱ། །མོན་གྱི་རྒྱལ་པོ་པཎ་ཏྲ་ལི་ཁ་དང་། །བོད་ན་རྒྱལ་པོ་ཁྲི་སྲོང་ལྡེའུ་བཙན་དུས། །གཤེན་ནི་བླ་ཆེན་དྲན་པ་གནམ་མཁའ་དང་། །སྙ་ཆེན་ལི་ཤུ་སྟག་རིང་བཞུགས་པའི་དུས། །ཞང་ཞུང་གྲུབ་ཐོབ་གཙོ་ཛོ་མེན་གྱེར་ཆེན། །བོད་ཀྱི་གྲུབ་ཐོབ་སྤ་བོན་གྱི་ཁྲོམ་དཀར། །མཁས་པ་མི་བཞི་ལ་སོགས་བཞུགས་པའི་དུས། །གསུམ་པ་ནུབ་ཚུལ་ཇི་ལྟར་ལ་རྒྱུ་རྐྱེན། །གང་བྱུང་ནུབ་ལུགས་དངོས་དང་གཏེར་སྦས་ལུགས། །དབུ་ཡོག་བྱུང་ཚུལ་བཞི་སྟེ་དང་པོ་ལ། །རྒྱུ་དང་རྐྱེན་གཉིས་དང་པོ་རྒྱུ་ལ་ཡང་། །རྒྱ་བལ་སྤྲང་པོས་བོད་ལ་ཕྲག་དོག་སྟེ། །བོད་དུ་ཆོས་བྱུང་སྨོན་ལམ་སྔོན་བཏབ་དང་། །ཕྱིས་ན་གྲི་གུམ་སྨོན་ལམ་ལོག་བཏབ་གཉིས། །དང་པོ་སྔོན་ཚེ་རྒྱ་བལ་སྤྲང་པོ་གསུམ། །སློང་ནོར་བསགས་ནས་མཆོད་རྟེན་བརྩེགས་འཕྲོར་ཤི། །ཤི་སྨོན་སླར་སྐྱེས་མཆོད་རྟེན་མཐར་བཞེངས་སྐབས། །གསུམ་པོས་བོད་དུ་ཆོས་སྤེལ་སྨོན་བཏབ་བཞིན། །ཁྲི་སྲོང་ལྡེའུ་བཙན་པད་མ་འབྱུང་གནས་དང་། །བོ་དྷི་ས་ཏྭ་གསུམ་སྐྱེས་གཉིས་པོ་ནི། །རྒྱལ་པོའི་བུ་དང་གྲུབ་པའི་རིགས་སུ་སྐྱེས། །བཟོ་བོས་བོན་བསྣུབས་སྨོན་པས་དམན་ཕྲུག་སྐྱེས། །གཉིས་པ་གྲི་གུམ་བཙད་པོའི་དམོད་ངན་ནི། །སྔོན་ཚེ་སྟག་ལས་སྲིན་བགེགས་བསྒྲལ་དྲངས་ཀྱིས། །འདའ་ཤ་འགྲི་བ་བྱིན་ན་ཡ་གའི་འཕྲོ། །སྲིན་པོ་ངོ་དམར་སྡིག་ཅན་མངོན་པའི་དགྲ། །མི་མངོན་ཕག་ནས་གནོད་པར་བྱེད་པའི་འདྲེ། །ཤི་བླ་འདྲེ་སྲིན་ཐེའུ་འགོང་རྒྱལ་སྤྲུལ་ཏུ། །བྱུང་བའི་གདོན་འདྲེ་རྒྱལ་པོའི་ཐུགས་གསོལ་ཏེ། །དམོད་པ་ངན་དང་མངོན་དུ་བསྣུབས་བྱེད་པོའོ། །གཉིས་པ་རྐྱེན་ནི་རྒྱལ་པོ་སྔོན་སྨོན་འཕྲོས། །བོན་ལས་ཆོས་ལྷག་དགོངས་ནས་གསང་སྟེ་སྤྱད། །མིས་མ་ཚོར་ཀྱང་ལྷས་ཚོར་སྲིད་པ་ཡི། །ལྷ་རྒོད་གཉན་པོ་རྣམས་འཁྲུག་རྒྱལ་པོ་བསྙུན། །བླ་གཡུ་བདུད་འདྲེས་བརྐུས་ཏེ་ལྷ་ས་རུ། །ནད་ཡམས་འཁྲུགས་པ་ཐོག་སེར་ངན་བྱུང་བར། །ཡུལ་གྱི་མོ་མ་སྤན་ནེ་གུ་བྱ་བར། །རྒྱལ་བློན་མང་འདུས་མོ་བཏབ་མོ་ལུང་ལས། །ཕ་མེད་ནལ་ཕྲུག་ཅིག་གི་ནལ་སྣ་ཕོག །ཟིན་པས་དེ་ནལ་མི་ཟན་སྙིང་དམར་གྱི། །ཚོ་འཕྲུལ་ཡིན་ཟེར་དེ་ལྟའི་ནལ་བུ་དེ། །ངོས་བཟུང་རུས་མི་གཅིག་པའི་བོན་མང་གིས། །སེལ་བས་གླང་ཁམ་ལ་བཀྱོན་ལྷོ་ནུབ་བརྫངས། །ཁྱེའུ་དེ་རྒྱ་བལ་ཡུལ་ཕྱིན་ཆོས་བསླབ་པས། །མཁས་ཤིང་འཕྲུལ་མངའི་མཁས་པ་ཆེ་ཞིག་བྱུང་། །མིང་དུ་བོ་དྷི་ས་ཏྭ་ཞེས་པར་གྲགས། །དེ་ཉིད་སྔར་བོན་བསྣུབ་རྒྱུའི་སྨོན་མཐུ་དང་། །འཕྲལ་དུ་བོན་གྱི་གླུད་བཏངས་བོན་པོ་ལ། །སེམས་བརྣག་རྒྱལ་བློན་སྙན་དུ་བོན་བསྣུབ་དང་། །ཆོས་སྤྱོད་ལྷག་པའི་འཕྲིན་ཡིག་བརྫངས་པ་དང་། །རྒྱལ་པོ་ཆོས་ལ་དད་པ་གཉིས་འཛོམས་ཀྱིས། །བས་ཞེས་གབ་འགྲེལ་སྲིད་རྒྱུད་སོགས་ལས་གསུངས། །གཞན་ཡང་བློན་པོ་གཡུ་སྒྲ་ནེ་ར་ཡིས། །ཡབ་མེས་ལྷ་ཁང་ཐོག་གིས་བཤིག་པ་རྣམས། །གསོས་ཏེ་དེ་ཡིས་ཆ་རྐྱེན་རྒྱ་གར་ནས། །ཆོས་ཞེས་བྱ་སླ་འཁུར་ཡང་ཡོད་འདུག་པས། །དེ་ཉིད་གདན་དྲངས་ལེགས་འཚལ་ཞེས་ཟེར་རོ། །བློན་པོས་མཆིམ་གཞེར་རྡོ་རྗེ་སྤྲེ་ཆུང་གིས། །བོན་འདི་བཀུར་ལྕི་བསླབ་ཏུ་རྒྱ་ཆེ་བཀའ། །བསྒྲུབ་པར་གཏིང་ཟབ་ལྷ་སྲུང་རུ་མཐུར་བས། །བསྣུབ་འཚལ་ཟེར་བ་རྣམས་ཀྱིས་རྐྱེན་བས་དང་། །མོན་རྒྱལ་པཎ་ཏྲ་ལི་ཁའི་རྨི་ལམ་དུ། །གསེར་གྱི་ཉི་མ་ས་གཏིང་ནུབ་པ་དང་། །དུང་གྱིས་ཟླ་བ་ཚེས་པ་ཤར་རྨིས་གཏམ། །བོད་ཀྱི་རྒྱལ་པོས་གསན་པ་སོགས་ཀྱིས་སོ། །གཉིས་པ་ནུབ་ལུགས་དངོས་ལ་ཁྲི་སྲོང་གིས། །ཞང་ཞུང་བཅོམ་དང་བསྟན་པ་དངོས་བསྣུབས་གཉིས། །དང་པོ་ཞང་ཞུང་རྒྱལ་པོ་ལིག་མི་སྐྱ། །མངའ་འབྱངས་རྒྱ་ཆེས་མངོན་པར་མི་ཐུབ་པས། །བོད་རྗེ་ཐུགས་གནག་ངན་པ་གཡོ་སྒྱུ་ཡིས། །ཞང་རྒྱལ་བཀྲོང་བར་དྲན་ཏེ་བཙུན་མོ་ཆུང་། །བོད་བློན་ཞིག་གིས་མགོ་བསྐོར་བཙུན་མོ་དེས། །ཕྱི་ནང་བརྗེས་པས་ཞང་རྒྱལ་སུམ་གླང་དུ། །བསྐྱོད་ལམ་བོད་དམག་གིས་བསྒུགས་སྐུ་བཀྲོངས་ནས། །ཞང་ཞུང་འབུམ་སྡེ་བོད་ཀྱི་ཁྲི་སྡེས་ཕམ། །ཕལ་ཆེར་འབྱངས་བཅུག་ལ་ལ་ཕྱོགས་སུ་འཐོར། །

གཉིས་པ་བོན་བསྟན་བསྣུབ་ཚུལ་རྣམ་འབྱེད་ལས། །ཁྲི་སྲོང་ལྡེའུ་བཙན་དགུང་ལོ་བཅོ་བརྒྱད་དུས། །བློན་པོ་རྣམས་མདུན་གསོག་ནས་འདི་སྐད་གསུངས། །ང་ཡི་བླ་མཆོད་རྒྱ་གར་ཆོས་སྤྱན་འདྲེན། །དགོས་ཟེར་བློན་འགོས་ཁྲི་བཟང་ཡབ་ལྷག་གིས། །རྗེ་ལགས་ལྷ་སྲས་སྐུ་གཞོན་གྱིས་ལགས་ཏེ། །མེས་རྒྱལ་གྲི་གུམ་བཙད་པོས་བོན་བསྣུབས་པས། །སྐུ་ཚེ་ཐུང་སྟེ་སུམ་ཅུ་རྩ་བཞི་ལ། །ལོ་ངམ་འབྱངས་ཀྱིས་སྐུ་བཀྲོངས་ཡབ་མེས་རྗེ། །སྲོང་བཙན་སྒམ་པོ་ཆོས་སྤྱད་སྐུ་ཚེ་ཐུང་། །དགུང་གྲངས་སོ་དྲུག་གཤེགས་ཏེ་གཙུག་ལག་ཁང་། །ཐོག་གིས་བཤིགས་སོ་ད་ལྟ་ལྷ་སྲས་ཀྱང་། །ཡབ་མེས་སྲི་ཁ་ལང་མཆི་ཞེས་ཞུས་ཀྱང་། །ང་ཡིས་ལས་འཕྲོ་ཆོས་ཡིན་ཅིས་ཀྱང་གདན། །འདྲེན་དགོས་གསུངས་ལ་བློན་པོས་དེ་སྔ་ཡན། །གདུང་རབས་སོ་བརྒྱད་རིང་ལ་དམ་ཆོས་ཀྱི། །བཀའ་དྲིན་ཡོད་མ་མྱོང་བས་ངེད་ཀྱིས་ནི། །ཤེས་ཀྱང་མི་ཤེས་སློབ་ཀྱང་མི་སློབ་པར། །ལྷ་སྲས་མངའ་ཆེ་ཕྱིར་ན་ཅི་དགྱེས་མཛོད། །ཟེར་རོ་དེ་ནས་རྒྱལ་པོས་ལོ་ཙཱ་བཏང་། །པད་མ་སམ་བྷ་བོ་དྷི་ས་ཏྭ་དང་། །ཆོས་བཅས་གདན་དྲངས་སྤྱད་ཅིང་ལོ་ཤས་ནས། །ནད་མཚོན་མུ་གེས་མི་ཤིས་སྣ་ཚོགས་བྱུང་། །ཕྱོགས་བཞིའི་དགྲ་ཁ་ལང་བས་ཐུགས་རྟོག་ཟོས། །རྒྱ་གར་ཆོས་དང་བན་དེ་རང་ཡུལ་བཏང་། །བོན་གཤེན་རྣམས་ཀྱིས་རྗེ་ཡི་མགུར་ལྷ་སྐྱབས། །ཕྱོགས་བཞིའི་དགྲ་སྲི་བཅག་སྟེ་ཁ་གནོན་གཤེན། །རེ་བཞུགས་བོན་རྗེ་མངའ་ཐང་དགུང་དང་མཉམ། །རྒྱལ་བློན་ཐམས་ཅད་བོན་དད་ལྷག་པར་བློན། །ཁྲི་(འགོས་)བཟང་ཡབ་ལྷག་ཞང་མ་ཞང་ཁྲོམ་དང་། །སྟག་ར་ཀླུ་གོང་སྐྱེས་སྦས་བཟང་སྟག་སྣ་དང་། །བཙན་(མཆིམས་)གཞེར་ཡ་གཟིགས་ཁྲི་རྨང་རྒྱལ་ཁྱུང་དང་། །སྤུངས་(ཁྱུང་པོ་)དང་ཟུར་ཙེ་མང་གཉེར་གཞུང་བཙན་སོགས། །བློན་པོ་དབང་ཆེན་རྣམས་ནིབོན་ལ་དགྱེས། །བོན་གྱི་གསས་མཁར་མང་བཞེངས་ལོ་བཅུ་སྐོར། །གནས་རྗེས་སླར་ཡང་རྒྱལ་པོ་ཐུགས་འགྱུར་ཏེ། །ཆོས་རང་མཛད་དགོངས་པད་མ་བོ་དྷི་གཉིས། །ཕྱིར་དྲངས་བོན་བཙུན་ལྔ་བརྒྱ་དུས་གཅིགཏུ། །བན་དེར་བསྒྱུར་ཅིང་བན་བོན་གཉིས་གང་ལེགས། །བདེན་རྫུན་རྫུ་འཕྲུལ་མཐུ་རྩལ་ཤག་འགྲན་བཅོལ། །དང་པོ་རྫུ་འཕྲུལ་འགྲན་ཚེ་སྟོང་རྒྱུང་གིས། །རྔ་ལ་ཆིབས་ཏེ་མཁའ་ལ་འཕུར་ཏེ་གཤེགས། །པད་མས་ཉི་མའི་ཟེར་ལ་ཆོས་གོས་བཀལ། །བླ་ཆེན་དྲན་པས་ཉི་ཟླ་ཆ་ལང་བརྡེབས། །བོ་དྷི་ས་ཏྭས་རྡོ་རྗེ་བར་སྣང་གཞག །ལ་སོགས་མང་ཞིང་དེ་བཞིན་རྩལ་འགྲན་པ། །བསད་པ་སློང་ཞིང་འདུར་ཞིང་སྒྲོལ་འདྲེན་པ། །ཤག་འདྲེན་པ་བཅས་རྒྱལ་པོས་བགོས་པ་བཞིན། །བས་ཚེ་བོན་ལྷག་ཚུལ་མང་ཡང་མ་བྲིས། །རྒྱལ་པོས་བོན་བསྣུབས་སྙད་དུ་དེ་ལྟར་བྱེད། །བཅོལ་ཡང་བོན་པོ་ཕམ་དུ་མ་ཉན་པར། །བན་དེ་རྣམས་དང་བློན་པོ་ཆོས་དགའ་རྣམས། །རྒྱལ་དང་བོན་པོའི་བར་དུ་དབྱེན་ཕྲ་བཅུག །མར་འགྲིབ་སེམས་ཅན་བསོད་དམན་སྡིག་སྤྱོད་དང་། །དེ་དུས་བོད་འགྲོ་བསྟན་སྣོད་མ་གྱུར་སོགས། །བསྟན་པའི་ཉི་མ་ལན་གཅིག་ནུབ་ལ་བབས། །བསམ་ཡས་ལ་སོགས་མཐའ་འདུལ་རུ་གནོན་གྱི། །ཆོས་ཀྱི་ལྷ་ཁང་རྣམས་བཞེངས་དེ་ཡི་ཚེ། །རྒྱལ་པོས་སྐུ་གཤེན་རྣམས་གསོག་འདི་ལྟར་སྨྲས། །འདི་ཕྱི་གཉིས་ཀར་དམ་ཆོས་འདི་བཟང་གིས། །བདག་ནི་བོན་བསྣུབས་ཆོས་སྤྱད་འཚལ་ལགས་པས། །ཁྱེད་རྣམས་ཆོས་ལ་ཞུགས་སམ་ཆབ་གསོལ་དང་། །བོད་ཀྱི་ས་ལས་འདས་མཐར་སྤྱུགས་འགྲོ་བ། །གང་དགའ་འདམ་དགོས་ཞེས་མཆིད་དེ་ལ་གཤེན། །དྲན་པ་ནམ་མཁའ་སྐྲ་བྲེག་བན་དེར་མཛད། །བོན་གཤེན་རྣམས་ཀྱིས་ལས་དུས་བབས་དགོངས་ནས། །བརྣག་པའི་ལས་སྤྱོད་མ་མཛད་ཞི་བར་བཞུགས། །མཐའ་བཞི་ཁྲོ་གསས་འོད་ཀྱི་སྦྱིན་བདག་མཛད། །བོན་གཤེན་རྣམས་ཀྱིས་བོན་རྣམས་དར་དཀར་ལ། །མཚལ་གྱི་བྲིས་ཤིང་ལ་ལ་རྒྱ་ཤོག་དང་། །བོད་ཤོག་ཚོས་བསྒྱུར་སྣག་ཚས་བྲིས་པ་དང་། །འབྲི་མ་ཁོམས་རྣམས་ཕལ་ཆེར་རྒྱལ་པོར་གསང་། །གཏེར་དུ་སྦས་ཏེ་བྲིས་ཟིན་དཔེ་འགའ་ཞིག །རྒྱལ་བློན་བཙུན་འབྱངས་ལ་གཏད་ཟབ་པ་རྣམས། །ཁྲོ་ཆུའི་རྒྱས་བཏབ་ཕོ་བྲང་བསེ་སྒོར་སྦས། །བན་དེ་རྣམས་དང་གདུག་ཅན་བློན་རྣམས་ཀྱིས། །བོན་སྡེ་འབུམ་དང་སེམས་ཕྱོགས་སོགས་མང་པོ། །ཆོས་སུ་བསྒྱུར་ཅིང་བཅོས་ཏེ་མཚན་སྤོས་བྲིས། །བོན་གྱི་གསས་ཁང་མཆོད་རྟེན་ལ་ལ་བཤིག། །ལ་ལ་ཉིང་ཞལ་བས་ཏེ་ཆོས་ཁང་བསྒྱུར། །དེ་ཚེ་རྒྱལ་པོ་གཉིད་པའི་རྨི་ལམ་དུ། །བུད་མེད་ནག་མོ་ལྕགས་རལ་ཕལ་ལེ་བ། །མིག་གསུམ་མཆེ་གཙིགས་རྨ་བའི་ཐུལ་ཅན་གྱིས། །ངའི་བོན་མཛོད་སྒོ་གཞུང་འགྲེལ་ཆ་ལག་བཅས། །གལ་ཏེ་ང་ལ་མི་གཏད་བསྒྱུར་བསྣུབ་ན། །ཁེ་གྲགས་དམ་ཆོས་སྤྱོད་ཀྱང་མི་ཁོམས་པར། །ཁྱོད་ཚེ་ཉི་ཐལ་དང་མཉམ་དམྱལ་བར་སྦྱོངས། །ཟེར་ནས་མེད་སོང་རྒྱལ་པོ་སྐྲག་གྱུར་ནས། །དེ་ཕྱིན་བོན་དཔེ་ཆོས་བསྒྱུར་ཕོད་པ་ཆུང་། །ཆོས་ལ་མདོ་སྔགས་རྙིང་མའི་བོན་འདྲ་བ། །ཕལ་ཆེར་མེད་རྣམས་བསྒྱུར་འཕྲོ་ལུས་དེའི་དོན། །དེ་དུས་སྤེ་ནེ་གུ་དང་འབེ་ཤོད་ཁྲམ། །ལྷ་བུ་གསེར་ཡག་ཁུ་བོན་ལྷ་འཛིན་བཞིས། །རྗེ་ལ་བཟློག་པའི་རྐོ་ལོང་གིས་གྲུར་བཅུག །གཙང་པོར་བསྒྱུར་བའི་འབེམ་གང་ཙམ་སླེབས་ནས། །སྤེན་ནི་དགུ་ཡིས་འདན་དཀར་ས་ལ་བཙུགས། །ལྷ་ས་བོས་པས་ཡར་ཆབ་གྱེན་ལ་ལོག །རྒྱལ་ཁམས་ཆུས་གང་དེང་སང་བསམ་ཡས་ཡར། །རྒྱང་རིང་བར་དུ་བྱེ་མས་ཁེངས་པ་ཡོད། །བོན་བཞི་རྔ་གཤང་ཐོགས་ཏེ་ནམ་མཁར་འཕུར། །གཡའ་གངས་ཁྱིམ་གཞུར་ལྷ་རིའི་རྩེ་རུ་བབས། །ཞང་ཞུང་ཝེར་སྟག་ཁུ་བོན་བྱ་ཞུ་གཉིས། །སྟག་ལོ་བ་རུ་སུམ་པ་དབལ་རྒོད་བཞིས། །མགོས་བས་གཤེན་མང་རྫུ་འཕྲུལ་པྲ་རྟགས་ཀྱི། །བོན་རྣམས་སྟག་གཟིག་སྤྱང་སྔོན་ལ་བཀལ་ནས། །ཤར་ཕྱོགས་རྒྱ་འཇང་ཧོར་གསུམ་ཡུལ་དུ་བྱོན། །སུམ་པ་བ་ཐུལ་སུམ་པ་ཁ་ཙེ་སོགས། །འགའ་ཞིག་བོན་རྣམས་ཟངས་ཀྱི་ག་འུར་བཅུག །ཀུ་ཧྲང་ལ་བཀལ་སོག་པོ་སྤྲེ་སླག་ཡུལ། །བྱོན་ཏེ་དེ་དག་རྣམས་སུ་བསྟན་སྤེལ་བས། །དེ་ལས་དེ་འཕྲོས་དེང་སང་དུས་བར་དུ། །རྒྱ་ནག་སོག་པོ་རི་པེན་ཡུལ་རྣམས་བོན། །ཁྱབ་གདལ་དང་ནི་ཁོལ་བུར་དར་བ་ཡོད། །ཧོར་དང་བྱང་ལའང་དུས་ཕྱིས་བར་དུ་དར། །ཞང་ཞུང་རལ་ཅན་མཐའ་བཞི་བུམ་ཆུང་སོགས། །ཁ་ཅིག་ཇུ་ཐིག་ལ་སོགས་བོན་སྡེ་འགའ། །བསྣམས་ཏེ་ཤར་ཕྱོགས་རྒྱལ་མོ་རོང་དུ་བྱོན། །དེ་ཡི་བསྟན་པ་རྒྱལ་རོང་མེ་ཉག་དང་། །ཨ་མདོ་སོགས་ལ་རྒྱུན་ཆགས་དར་བའོ། །མཚེ་བོན་དོན་གྲུབ་སྣང་བོན་སྟག་ཐུལ་ཅན། །སེ་བོན་ཁྱབ་ཙེ་མཚེ་མ་མི་གསུམ་གཤེན། །ལ་སོགས་འདུལ་བའི་ཤོག་དྲིལ་ཕང་རེ་ཁྱེར། །སྟག་གཟིག་ཏུ་བྲོས་ཁ་ཅིག་འགོག་པར་བཞུགས། །དབལ་བོན་ལྷ་ཁྲི་མེ་ཉག་སྟག་གསས་དང་། །ཁྱུང་པོ་ནེ་ཁྲོམ་ལ་སོགས་བོན་གཤེན་འགའ། །བྱང་གི་ས་སྐམ་ཐང་ལ་བྱོན་ནས་སུ། །བདུད་རྩིའི་རྒྱུན་འབབས་དམུ་ཡད་རང་བརྡོལ་བཞུགས། །སྟོང་ཆེན་གྱེར་རྒྱུང་ཉང་བོན་དཔལ་མཐོང་སོགས། །ལྷོ་བྲག་གཏིང་བྱོན་མོན་དུ་བསྟན་པ་སྤེལ། །སྙ་ཆེན་གྱེར་རྒྱུང་ཞང་ཞུང་སྟག་ཐུལ་སོགས། །བལ་གོར་སེ་རིབ་རྣམས་བྱོན་བསྟན་རྒྱུན་བསྐྱངས། །རྫུ་འཕྲུལ་ལྡན་པ་ལ་ལ་གནམ་ལ་འཕུར། །ལ་ལ་མེ་ཆུ་རླུང་གསུམ་བརྫུས་ཏེ་གཤེགས། །ལ་ལ་ཁྱུང་དང་ངང་པ་རྒོད་སྤྲུལ་གཤེགས། །ལ་ལ་ཉིན་མོ་མཚན་དུ་བསྒྱུར་ཏེ་གཤེགས། །དེ་དུས་བོད་དུ་མཁས་པ་མི་བཞི་དང་། །མཐུ་ཆེན་མི་དགུ་ལི་ཤུ་དྲན་པ་ཙམ། །མ་གཏོགས་གཤེན་རྣམས་བོན་སྡེ་དུ་མ་རེ། །ཁྱེར་ཏེ་སོ་སོར་བོད་ལས་འདས་སར་གཤེགས། །གཤེན་རྣམས་ཞལ་ནས་བོན་འདི་དབང་མེད་བསྣུབས། །མི་བདེན་ཡིན་ཚེ་གཏན་དུ་ནུབ་པར་ཤོག །བཀའ་འདི་བདེན་ན་ཀུན་ཏུ་དར་བར་ཤོག །ས་ལ་སྦས་རྣམས་ས་བས་བརྟན་པ་ཤོག །ཆུ་ལ་བསྐྱུར་རྣམས་ཆུ་རྒྱུན་བས་རིང་ཤོག།མེར་བསྲེགས་ནམ་ཞིག་མེ་ལྟར་འབར་བར་ཤོག །རླུང་ལ་བསྐུར་རྣམས་ཕྱོགས་བཅུར་དར་ཁྱབ་ཤོག །ཅེས་གསུངས་སྨོན་བཏབ་སྒྲགས་བྱང་སོགས་ལས་བཤད། །དེ་དུས་པད་འབྱུང་བཻ་རོ་གཉིས་ཀྱིས་བོན། །ནམ་མཁའ་གསེར་ཞུན་ཆོས་ཀློང་ནམ་མཁའ་ཆེར། །བསྒྱུར་ཅིང་གཡུང་དྲུང་ཡེ་ཁྱབ་བོན་ནི་ཆོས། །རྨད་བྱུང་ཉིད་བཅོས་གཡུང་དྲུང་ཀུན་རྫོགས་ནི། །ཆོས་རྒྱུད་སྟོབས་བཅུ་ཞེས་སུ་མཚན་བཏགས་བསྒྱུར། །བོན་ནི་ཀུན་བྱེད་མ་བུ་སྐོར་གསུམ་དེ། །ཆོས་ཀྱི་ཀུན་བྱེད་དུ་བསྒྱུར་དེ་བཞིན་དུ། །སེམས་སྡེ་ཕལ་དང་གསང་སྔགས་རྣམས་ཀྱང་བསྒྱུར། །འབུམ་ཆེན་སྟོང་ཕྲག་བརྒྱ་པའང་ཡུམ་ཞེས་བསྒྱུར། །བྱ་ལམ་རྗེས་མེད་ལ་སོགས་མ་འགྱུར་རོ། །དེ་ལྟར་རྒྱུད་སྡེ་གང་ལ་གང་བསྒྱུར་བའི། །རབ་མང་ཞིབ་བཤད་དཔེ་རྒྱུན་ནང་གསལ་ཀྱང་། །འདི་རུ་ཡི་གེས་འཇིགས་པས་མ་བྲིས་སོ། །

གསུམ་པ་གཏེར་དུ་སྦས་ཚུལ་སྲིད་རྒྱུད་ལས། །དྲན་པ་ནམ་མཁས་རྒྱལ་པོར་བདག་རབ་བྱུང་། །ཆོས་བས་ལག་ན་བོན་འདི་མི་བསྣུབས་པར། །གཏེར་དུ་གཞུག་འཚལ་ཞུས་པས་རྒྱལ་པོས་གནང་། །དེ་ནས་དྲན་པ་མཐུ་ཆེན་མི་དགུ་སོགས། །གླང་ལོའི་དཔྱིད་རར་བོན་སྡེ་སོ་སོར་ཕྱེས། །གཏེར་གྱི་རྒྱལ་གཅིག་བློན་བཞི་ཡང་བློན་གཅིག །གསང་གཏེར་ཆེ་ལྔ་གཏེར་ཕྲན་སྟོང་བདུན་བརྒྱ། །སྦས་ཏེ་རྗེ་ཡི་གཙུག་ལག་ཁང་ཀུན་ཏུ། །བོན་སྡེ་རེ་སྦས་དེ་བཞིན་རི་བྲག་དང་། །མཆོད་རྟེན་སོགས་སུ་གཏེར་ཁ་མང་བ་སྦས། །དེ་ཡང་ནུབ་ཕྱོགས་ཁྱུང་ལུང་དངུལ་མཁར་དང་། །ཤར་ཕྱོགས་གསུམ་པ་གླང་གི་གྱིམ་ཤོད་དང་། །ལྷོ་ཕྱོགས་བལ་མཚམས་སྙུག་མ་བུ་ཁུར་བྲག །བྱང་ཕྱོགས་ཧོར་མཚམས་ལི་བུ་སྒང་རིང་སོགས། །གཏེར་གནས་ཆེན་པོ་བརྒྱད་དུ་གཏེར་ཁ་ནི། །སུམ་བརྒྱ་དྲུག་ཅུ་སྦས་ཏེ་གཏེར་གྱི་རྒྱལ། །བཞི་ནི་བསམ་ཡས་མཆོད་རྟེན་ནག་པོ་དང་། །མཚམས་ཀྱི་ཤན་སྟག་ར་ས་འཕྲུལ་སྣང་དང་། །གཙང་སྟོད་བྱེ་མ་གཡུང་དྲུང་བཞི་ལ་སྦས། །གཏེར་བློན་སོ་བདུན་གློ་ཡུལ་གངས་འཕར་དང་། །ཏི་སེའི་གང་མགུལ་སྤོས་རི་ངད་ལྡན་ཤར། །མང་ནམ་བྲག་ཕུག་མང་ཡུལ་བམས་སྤྲིན་དང་། །ཁྱུང་ལུང་དངུལ་མཁར་སྤྲ་དུམ་དབུ་རྩེ་དང་། །སྤ་གྲོ་སྟག་ཚང་སྐུ་ལྷ་ཐང་ལྷའི་མགུལ། །གཡོན་རུ་ཀ་ཚལ་སྐུ་ལྷ་སྐྱོག་ཕྲོམ་རྩེ། །སྤ་ཤ་གངས་རྩེ་བྱང་གི་སྒྲོ་རྩ་དང་། །ཅོག་རོ་མཐའ་དཀར་ལྷོ་བྲག་ཁོམ་མཐིང་དང་། །གཡས་རུ་གཙང་འཕྲང་གཡོ་རུ་ཁྲ་འབྲུག་དང་། །གསང་བྲག་རྒྱ་བོ་རྟ་སྒོ་གངས་མདུན་དང་། །མང་མཁར་ལྕགས་འཕྲང་ཟང་ཟང་ལྷོ་བྲག་དང་། །ཡར་ལྷ་ཤམ་པོ་རྨ་གཉན་པོམ་རའི་གཡས། །མཚལ་གྱི་ཕུག་ཆེན་ལྷོ་བྲག་མཁར་ཆུ་དང་། །ལྷོ་ནུབ་ཁ་བྱང་གོང་གི་དབུ་རྩེ་དང་། །གསེར་ཐང་ཤ་བ་ཅན་དང་ཚ་རོང་སྙེགས། །ལྕུམ་ནག་བྲག་དང་རྟ་ནག་རྐྱང་ཕུ་དང་། །སྐྱ་རའི་ཕུ་བྲག་དྲུམ་གྱི་གཡའ་སེལ་དང་། །མང་ཡུལ་བྱང་ནམ་སྤ་གྲོ་སྐྱེར་ཆུ་དང་། །བྲག་གུ་གསང་དམར་གཉན་གྱི་སེ་བོ་རི། །རྣམས་ལ་སྦས་ཤིང་གཞན་ཡང་གནམ་མཚོའི་གོང་། །ཕ་བོང་རུ་རྩེའི་ཤར་དང་སེང་གེ་ཁ། །ལ་ཡང་གཏེར་སྦས་རྒྱལ་དང་བཀའ་བགྲོས་ནས། །བསམ་ཡས་ཀ་བ་རྣམས་དང་རྣམ་སྣང་ཐུགས། །བམས་པའི་བྱིན་ཉྭ་གཤིན་རྗེའི་ཐུགས་ཀ་དང་། །རྟ་མགྲིན་ཐུགས་ཁ་སྒོ་ཡི་ཕྱི་ནང་དང་། །གཞན་ཡང་ཁ་ནོན་རུ་ནོན་ལྷ་ཁང་དང་། །ལྷ་དགུ་རྒྱུང་དགུ་འདུ་གནས་བྲག་རྣམས་ལ། །གཏེར་ཁ་བརྒྱ་རྩ་མཆོད་རྟེན་དམར་པོ་དང་། །ཕོ་བྲང་བསེ་སྒོ་ཅན་དང་གྲམ་པ་རྒྱང་། །གད་ཀྱི་བྱི་མཁར་ལང་གྲོ་སྟག་རྫོང་དང་། །ཁྲི་འོད་སྟག་རྩེ་སོགས་ལ་གཏེར་སྦས་ཏེ། །བོན་འདི་གཏེར་སྦས་མི་འགྱུར་གསེར་ལྟར་ཤོག །འདུལ་དུས་བབས་ཚེ་ལས་འཕྲོ་ཅན་དང་ཕྲད། །སེམས་ཅན་ཁ་ལོ་བསྒྱུར་བར་སྨོན་ལམ་བཏབས། །མཁས་བཞི་དྲན་པ་ཁྱུང་གྱེར་ཟླ་མེད་སོགས། །གཤེན་ཆེན་རྫུ་འཕྲུལ་ལྡན་དང་གཤེན་ཕྲན་ནི། །རྐང་མགྱོགས་གྲུབ་རྣམས་སྟོད་སྨད་དུ་ཆས་ཏེ། །ཏི་སེའི་ཤེལ་ཕུག་རྒྱ་སོ་དར་རྩེ་ཡན། །གཏེར་ཁ་ཆེ་ཆུང་གྲངས་ལས་འདས་སྦས་ཏེ། སྨོན་ལམ་དཀར་ནག་བཏབ་ཅིང་གཤེན་རྣམས་ཀྱང་། །རྫུ་འཕྲུལ་རྩལ་གྱིས་ལ་ལ་མཁའ་སྤྱོད་གཤེགས། །ལ་ལ་ས་སྤྱོད་ཞིང་ཁམས་གཞན་དུ་གཤེགས། །ལ་ལ་སྲིད་པའི་ལུགས་དང་བསྟུན་པར་མཛད། །སྔར་གྱི་གཤེན་པོའི་ཆས་རྣམས་བསྒྱུར་མཛད་དེ། །དབུ་ལ་དོམ་ཞུ་དོམ་ར་རེ་རེ་གྱོན། །ལུས་ལ་དུག་པོ་རྩི་བེར་རེ་རེ་མནབ། །ཕྱག་ན་ཁ་ཏམ་སྦ་བེར་རེ་རེ་བཟུང་། །རྒྱབ་ཏུ་བེ་བུམ་པ་ཏ་ཅན་རེ་ཁུར། །སུམ་པ་གླང་གི་གྱིམ་ཤོད་དུ་གཤེགས་སོ། །

བཞི་པ་དབུ་ཡོག་བྱུང་ཚུལ་ལ་གཉིས་ཏེ། །སྙན་བརྒྱུད་ལྟར་དང་བྱང་གཏེར་ལས་བཤད་པ། །དང་པོར་ཞང་རྒྱལ་ཁྲི་སྲོང་གིས་བཀྲོང་རྗེས། །ཞང་རྗེའི་ཁབ་ཆེན་ཁྱུང་བཟའ་མཚོ་རྒྱལ་གྱིས། །གྱེར་སྤུངས་སྣང་གཞེར་ལོད་པོ་སྤྱན་དྲངས་ཞུས། །བོད་རྗེས་ཞང་རྒྱལ་ལིག་མི་ནི་སྐུ་བཀྲོངས། །བོན་ཁྲིམས་མདུད་ཞིག་རྒྱལ་ཁྲིམས་གསེར་ཤིང་ཆག །གཡུང་དྲུང་བསྟན་བསྣུབས་འདི་ལྟའི་དུས་ཤར་བས། །འདི་ལ་ཐུགས་ཀྱིས་བརྣག་པ་ཞིག་ཞུ་འཚལ། །ཞུས་པས་བླ་མས་ང་ལ་གསེར་ཇོའི་མཐུ། །སྤུ་ཞེས་གསེར་སྲང་གང་ལ་ལོ་གསུམ་བསྒྲུབ། །བོད་ཡུལ་རུ་བཞི་ཐལ་བར་བརླག་པ་དང་། །ཁྱུང་ཞེས་བྱ་བ་སྲང་ཕྱེད་ཟླ་གསུམ་བསྒྲུབ། །ཡར་ལུང་སར་འཁོད་ཁྲི་སྲོང་འཁོར་བཅས་བརླག །རྔུབ་ཅེས་གསེར་ཞོ་གང་ལ་ཞག་བདུན་བསྒྲུབ། །རྒྱལ་པོ་ཉིད་བཅོམ་གསུམ་ཡོད་གང་བ་གསུངས། །བཙུན་མོ་སེམས་བཟང་རྔུབ་ཉིད་མཛད་པར་ཞུས། །གྱེར་སྤུངས་ད་རོག་མཚོ་གླིང་ཞག་བདུན་བསྒྲུབ། །གསེར་ནམ་གསུམ་བཅད་སུམ་ནམ་སྲོད་ལ་འཕངས། །སོག་ཀའི་སྤུན་རིར་ཤ་བདུན་ཉལ་བར་ཕོག། །ལྔ་རེངས་ད་ལྟ་ཡར་ལུང་ཤ་རེངས་ཞེས། །སུམ་ནམ་ནམ་གུང་འཕངས་པ་མཚོ་ལ་ཕོག། །མཚོ་སྐམ་ཀླུ་བྲོས་ཡར་ལུང་མཚོ་སྐམས་ཞེས། །སུམ་ནམ་ཐོ་རེངས་འཕངས་པས་རྒྱལ་མཁར་ཕོག །ཕོ་བྲང་མེ་འབར་རྒྱལ་པོ་སྙུན་གྱིས་ཟིན། །དེ་ཚེ་ཞང་རྒྱལ་བཀྲོངས་དང་བོན་བསྣུབས་པའི། །གྱེར་སྤུངས་ཐུགས་ཁྲོས་ཤེས་ཏེ་རྟ་པ་བརྒྱར། །གསེར་ཕྱེ་མང་བསྐུར་གྱེར་སྤུངས་གདན་ཞུར་བརྫངས། །དྲ་ཕྱིའི་ལུང་ཕྱིན་མི་གཅིག་ལ་གསེར་བྱིན། །བླ་མ་གར་བཞུགས་དྲིས་པས་ད་རོག་དོར། །བཞུགས་ཀྱང་སྐུ་ལུས་མ་ངེས་ཅིར་ཡང་སྤྲུལ། །གང་སྣང་དེ་ལ་གསོལ་བ་ཐོབ་ཅིག་ཟེར། །དེ་ནས་མཚོ་ལ་གྲུ་བཙུག་དོར་ཕྱིན་པས། །ཟ་འོག་གདན་ལ་རྣ་རུ་འོད་འཕྲོ་བ། །ཞིག་སྣང་གསོལ་བཏབ་ཞལ་བསྟན་གསེར་ཕྱེ་ཕུལ། །ལོ་རྒྱུས་བསྙད་པར་གྱེར་སྤུངས་ཀྱིས་གསུངས་པ། །བོན་སྐྱོང་རྒྱལ་བཀྲོང་བོན་བསྣུབས་སེམས་བརྣག་ཀྱང་། །བོད་རྒྱལ་བཀྲོངས་ན་བོད་ཁམས་འཕུང་འགྲོ་བས། །རན་ཙམ་བས་ཕྱིན་གསུངས་པས་བོད་མི་རྣམས། །རྒྱལ་སྙུང་འབྱངས་སྡུག་བཀའ་ཆད་དེ་བྱུང་ལ། །འགྲོ་བ་སྐྱོབ་ཕྱིར་མཆོད་གནས་གདན་འདྲེན་ལགས། །ཞུས་པས་འོ་ན་ང་ལ་ཆད་གསུམ་བགོས། །ཞང་རྗེའི་སྐུ་ཚབ་གསེར་གྱི་མཆོད་རྟེན་བཞེངས། །གུ་རིབ་མི་སྡེར་ཁྲལ་མེད་ཡར་ལུང་བྱིན། །ངས་སྤྱོད་ཞང་ཞུང་བོན་རྣམས་མི་བསྣུབ་ཞོག །གསུངས་པས་དེ་ལྟར་ཁས་བླངས་གདན་འདྲེན་ཞུས། །རྗེ་བློན་ཕྱག་འཚལ་སྐྱབས་ཞུས་གྱེར་སྤུངས་ཀྱིས། །གསང་ཐིས་སྔགས་མཛད་རྒྱལ་པོ་བསྙུན་དྭངས་ཏེ། །འབྱངས་རྣམས་སྡུག་བསྔལ་རྒྱ་ལས་གྲོལ་བར་མཛད། །གཉིས་པ་བོན་བསྣུབས་རྗེས་སུ་བན་བཙུན་རྣམས། །བརྒྱག་པས་སྤྱོད་པ་འཆལ་ཏེ་སྒྲུབ་གྲོགས་སུ། །སྙད་བཏགས་འབྱངས་ཀྱི་ཆུང་མ་བུ་སྲིང་བསླད། །ཚོགས་ལ་སྙད་བཏགས་མི་རོ་ཟས་སུ་ཟོས། །དམ་རྫས་བཏགས་ན་མི་གཙང་འཆོལ་ཉོག་སྤྱད། །དེ་ཡིས་རྗེ་ཡི་མགུར་ལྷ་འཕང་སྟེ་འཁྲུགས། །ཤམ་པོས་ནུབ་གཟིགས་ཐང་ལྷས་ཞལ་བྱང་གཟིགས། །པོམ་རས་ཤར་གཟིགས་ལྡོང་ལྷས་ལྷོ་རུ་གཟིགས། །གཙང་རིགས་ལྷ་ཡལ་ཡུལ་ལྷ་ཡུལ་སྨན་རྣམས། །གཞན་བྲོས་མནོལ་ཕོགས་དེ་ཤུལ་རྒྱ་གར་གྱི། །དམ་འགོང་ཞུགས་ཏེ་བན་དེས་ལུང་མེད་འདུར། །བས་པས་མ་ཐུལ་ཀུན་ཚད་འདྲེར་སོང་བས། །བོད་ལ་མི་ཕྱུགས་ནད་རིམས་གོད་ཁ་ལྡང་། །གནམ་ནས་ཆར་མེད་ལྡོང་བོན་སྔགས་རྡོར་གྱིས། །ཐོག་སྨད་བཅོ་བརྒྱད་ཕབས་ཏེ་དཀར་ཆུང་གི། །ལྷ་ཁང་ཐོག་བཤིག་རྒྱལ་པོ་སྙུན་གྱིས་ཟིན། །བན་དེས་ཚེ་ཆོག་བས་ཀྱང་མ་ཕན་པར། །མོ་བཏབ་ལུང་དུ་བོན་པོ་སྤྱུགས་པ་དྲོངས། །མགུར་ལྷ་གསོལ་ཕན་ཞེས་བབས་དེ་ཡི་ཚེ། །བྲག་མཁར་ཅན་ན་ཅོ་ཟ་བཞུགས་ཡོད་པར། ། ཞུས་པས་བདག་གི་མིང་རྣམས་སྤྱན་དྲོངས་གསུངས། །ན་རེ་སྤྱན་འདྲེན་ཞུ་རྒྱུར་བོན་གཤེན་རྣམས། །བྱང་གི་མྱ་ངམ་དུ་ཤི་མེད་ཟེར་བར། །ཅོ་ཟས་གཤེན་རྣམས་བྱང་སྤང་གོང་གི་ཁྱིམ། །བྲག་སྲིན་མིག་དམར་ཁོལ་བས་རི་དྭགས་ཀྱི། །འོ་མ་འཇོ་ཡི་ཡོད་ཟེར་དེ་ཙུག་ན། །ཅོ་ལྕམ་ཉིད་བཞུད་གཤེན་རྣམས་སྤྱན་དྲོངས་ཞུས། །གསེར་དངུལ་བྱ་ཕོ་གང་ཕུལ་བོན་མོ་ཉིད། །དྲེའུ་འཕར་དགུ་རྐང་ཞིག་བཅིབ་ལྷ་གསོལ་གྱིན། །བྱོན་མཇལ་སྤྱན་དྲངས་བསམ་ཡས་སུ་ཕེབས་ཚེ། །ཅོ་གཤེན་ཕྱག་དཀར་ཕྱག་སོར་མཆོད་རྟེན་སྤྲུལ། །ཁུ་བོན་མཐོང་གྲགས་སེ་གོལ་སྒོ་སྲུང་བཤིག །སུམ་པ་མུ་ཕས་བྲང་གཤག་ལྷ་ཞལ་བསྟན། །གྲུབ་རྟགས་རྣམས་ལ་བན་བློན་ཀུན་ངོ་མཚར། །རྒྱལ་པོ་དང་མཇལ་ཞེ་ས་རྩེ་སྤྲོད་མཛད། །དང་པོ་རྒྱལ་འགོང་ཁ་གནོན་མཆོད་རྟེན་ཞིག། བཞེངས་དགོས་གསུངས་ཏེ་བེ་དཀར་གླིང་ཉིད་དུ། །གསས་ཁང་གཅིག་བཞེངས་མཆོད་རྟེན་ནག་པོ་བརྩེགས། །དེ་ཡིས་ནད་ཞི་དེ་ནས་དྲན་པ་ཉིད། །བན་ནས་བཏོན་ཏེ་བོན་གྱི་བླར་བཞུགས་ནས། །རྒྱལ་པོ་ཉིད་ལ་ཚེ་ཡི་དབང་མཆོག་བསྐུར། །དེ་ཡིས་བསྙུན་པ་དྭངས་ཤིང་ཁྲི་སྲོང་རྗེ། །དགུང་ལོ་ཞེ་ལྔ་བཞེས་པའི་དུས་ཚིགས་ཐོག །བོན་པོ་རྣམས་ལ་ཡི་རངས་གཏང་རགས་སུ། །ཡུལ་ལྗོངས་གསུམ་དང་མངའ་འབྱངས་སྡེ་དྲུག་དང་། །སྲིད་པའི་ལྷ་གཉན་གསོལ་བའི་རྟེན་ས་དང་། །བཞུགས་པའི་གནས་བཅས་ཕུལ་ནས་རྗེས་གསུངས་པ། །བོན་ཆོས་གཉིས་ཀ་སྔོན་དུ་ཐེངས་རེ་བསྣུབས། །ད་ལྟ་སྤྱན་དྲངས་གཉིས་ཀ་ལྷན་སྤྱོད་འཚལ། །གསུངས་ནས་མཉམ་སྤྱོད་ཐ་བགོས་ལོ་གསུམ་གནས། །དེ་ནས་ཁྲི་སྲོང་དགུང་ལོ་ཞེ་དགུའི་དུས། །སླར་ཡང་བོ་དྷི་ས་ཏྭས་ཉན་མ་འདོད། །བན་བློན་རྣམས་བསྡོངས་ཕྲ་མ་མང་བས་པས། །རྒྱལ་པོས་ཆད་གསོལ་ཆོས་སྤྱད་བོན་མ་སྤྱད། །དེ་ནས་སྟོང་རྒྱུང་ནམ་མཚོའི་དོ་རུ་བཞུད། །བླ་ཆེན་དྲན་པ་སྲིན་པོའི་ཁ་གནོན་གཤེགས། །ལྕེ་ཚ་མཁར་བུ་སུམ་གླང་གྱིམ་ཤོད་བཞུད། །བཻ་རོ་ཙ་ན་རྒྱལ་མོ་ཚ་རོང་སྤྱུགས། །འགོས་ཁྲི་བཟང་ཡག་ཞང་མ་ཞང་ཕྲོམ་དང་། །སྐྱེས་བཟང་སྟག་སྣ་སྟག་ར་ཀླུ་གོང་དང་། །བཙན་གཞེར་ཡ་གཟིགས་ཁྲི་རྨང་རྒྱལ་ཁྱུང་དང་། །སྤུངས་དང་ཟུར་རྩེ་ལ་སོགས་བོན་བློན་རྣམས། །རང་རང་ཉམས་དགའི་དབེན་ཁྲོད་གནས་སུ་གཤེགས། །དེ་ཚེ་ཡུལ་གྱི་མགུར་ལྷ་བརྟན་མ་འཁྲུགས། །སླར་ཡང་རྒྱལ་ཁམས་མི་བདེ་སྣ་ཚོགས་བྱུང་། །ནད་མཚོན་མུ་གེས་གྱ་ཉེས་ཉམས་ཐག་ཚེ། །ཡང་གཅིག་སྟོང་རྒྱུང་གནམ་མཚོའི་དོ་ནས་སྤྱན། །དྲངས་ཏེ་ལྷ་གསས་གཉན་པོ་བརྔན་བསངས་པས། །རྒྱལ་པོ་ཐུགས་བདེ་འབྱངས་རྣམས་བདེ་ཞིང་སྐྱིད། །དེ་ནས་སྟོང་རྒྱུང་ཉི་མའི་ཟེར་ལ་གཤེགས། །ཆོས་ཀྱི་བསྟན་པ་ཁ་གཉིས་གྱེས་ཏེ་རྩོད། །བོ་དྷི་ས་ཏྭ་རྟ་ཡི་ཕྲ་ཁས་བཀྲོངས། །དེ་ཚེ་སློབ་དཔོན་ཀ་མ་ཤི་ལ་ཉིད། །གདན་དྲངས་ཆོས་ནང་རྩོད་པ་འདུམས་པར་མཛད། །དེ་ནས་ཧ་ཤང་དར་བ་ཀམ་ཤི་ལས། །བཟློག་སྟེ་ཧ་ཤང་རྒྱར་སྤྱུགས་དཔེ་རྣམས་སྦས། །ཧ་ཤང་ཤན་བཞིས་ཀ་མ་ཤི་ལའང་བཀྲོངས། །དེ་རྗེས་ཁྲི་སྲོང་ཉིད་ཀྱང་རིང་མ་བཞུགས། །དགུང་ལོ་ལྔ་དྲུག་གམ་ནི་ང་དགུར་གཤེགས། །དེ་རྗེས་པད་འབྱུང་རྗེ་ཡང་ལྷོ་ནུབ་གཤེགས། །ལོ་རྒྱུས་རྒྱས་པ་ཉིད་ནི་གཞན་དུ་ཤེས། །དེ་ལྟར་བསྟན་པ་བསྣུབས་པའི་འགོ་ཚུགས་ནས། །ལོ་གྲངས་བརྒྱ་ཕྲག་གཉིས་སུ་ཉེ་ཙམ་ལ། །བོད་ཡུལ་རུ་བཞིར་བོན་བསྟན་ཆེར་མེད་ནུབ། །དེ་དག་བྱང་གཏེར་རྣམ་འབྱེད་ལུགས་གཉིས་ཀྱི། །དགོངས་དོན་ཉིད་དོ་གཞན་ཡང་བཤད་སྒྲོས་མང་། །

ཞེས་སངས་རྒྱས་གཡུང་དྲུང་བོན་གྱི་བསྟན་པའི་བྱུང་བ་བརྗོད་པའི་ལེགས་བཤད་སྐལ་པ་བཟང་པོའི་མགྲིན་རྒྱནལས། །འགྲོ་བའི་ལས་རྐྱེན་གྱིས་བར་དུ་བསྟན་པའི་ཉི་མ་ཐེངས་གཉིས་ནུབ་ཚུལ་དང་གཏེར་དུ་སྦས་ལུགས་སོགས་བཤད་པའི་ལེའུ་སྟེ་སྐབས་བདུན་པའོ། །

ལེའུ་བརྒྱད་པ།

ལེའུ་བརྒྱད་པ། འཕྲུལ་ངག་གཡུང་དྲུང་བོན་གྱི་བཀའ་རྣམས་ནངགསེས་བྱེ་བྲག་ཏུ་དབྱེ་བའི་ཚུལ།

བསྟན་པ་འཕྲུལ་ངག་བོན་གྱི་རྣམ་དབྱེ་ནི། །དང་པོ་བོན་ཞེས་བྱ་བ་་ངོས་བཟུང་ལ། །བོན་སྒྲ་གང་འཇུག་ཡུལ་དང་སྒྲ་དོན་དང་། །མཚན་ཉིད་དང་ནི་རབ་ཏུ་དབྱེ་བ་བཞི། །དང་པོ་འཇུག་ཡུལ་ལ་བདུན་ཤེས་བྱ་དང་། །ལམ་དང་འཁོར་བ་མྱང་འདས་ཡིད་ཀྱི་ཡུལ། །དོན་དང་གསུང་རབ་བདུན་ཏེ་རིམ་པ་ལྟར། །ཤེས་བའི་བོན་དང་ལམ་གྱི་བོན་རྣམས་དང་། །དེ་བཞིན་འཁོར་བའི་བོན་དང་མྱང་འདས་བོན། །ཡིད་ཡུལ་བོན་དང་དོན་དམ་གཡུང་དྲུང་བོན། །སྒོ་བཞི་མཛོད་ལྔའི་གསུང་རབ་བོན་བཅས་སོ། །གཉིས་པ་སྒྲ་དོན་སྙན་དུ་བོན་པས་བོན། །ཞེས་དང་བོན་ཞེས་ས་བོན་ལྟ་བུའང་བཤད། །གསུམ་པ་མཚན་ཉིད་མི་གཡོ་སྐྱོབ་པའི་སྒྲ། །མཚན་མར་མི་གཡོ་སྡེ་སྣོད་དགོངས་གཅིག་སྟོན། འགྲོ་བ་སྐྱོབ་པ་ངན་འགྲོ་ཐེག་དམན་དང་། །འབྲས་བུ་ལམ་ཐག་རིང་བཅས་སྐྱོབ་པའོ། །བཞི་པ་རབ་ཏུ་དབྱེ་བའི་རྩ་བ་གཉིས། །བཀའ་དང་བཀའ་རྟེན་གཉིས་ཏེ་དང་པོ་ལ། །ངོ་བོ་མཚན་ཉིད་དབྱེ་བ་སྒྲ་དོན་བཞི། །ངོ་བོ་བཀའ་རྣམས་ཕུན་ཚོགས་ལྔ་ལྡན་གྱི། །གླེང་གཞི་ཅན་ཏེ་སྟོན་པ་གནས་འཁོར་དུས། །བོན་བཅས་ཕུན་གསུམ་ཚོགས་པའི་བདག་ཉིད་དོ། །མཚན་ཉིད་གསུང་རབ་གང་ཞིག་སངས་རྒྱས་ཀྱི། །མཛད་གསུང་རང་སོར་བཞག་པ་ཉིད་ཡིན་ཏེ། །ལུང་ལས་བཀའ་ནི་ཚད་མར་གསུངས་པ་སྟེ། །མ་བཅོས་མ་བསླད་མཚན་ཉིད་འཛིན་ཅེས་པ། །དབྱེ་བ་དག་ལ་དབྱེ་སྒོ་བཅུ་གཉིས་ཏེ། །འཇུག་སྒོའི་སྒོ་ནས་དབྱེ་དང་དེ་བཞིན་དུ། །བསླབ་བའི་སྒོ་དང་སྤྱི་དང་བྱེ་བྲག་སྒོ། །མང་ཉུང་གི་སྒོ་བཀྲིད་ཚུལ་གྱི་སྒོ་དང་། །སྣོད་ཀྱི་སྒོར་དབྱེ་ཕྱོགས་ཀྱི་སྒོར་དབྱེ་བ། །སྡེ་ཚན་གྱི་སྒོ་ཕྱི་ནང་གསང་གསུམ་སྒོ། །ཕན་ཡོན་གྱི་སྒོ་བློ་སྟོབས་ཐེག་པའི་སྒོ། །བདག་རྐྱེན་གྱི་སྒོ་དབྱེ་བ་དང་བཅས་སོ། །དང་པོ་འཇུག་སྒོ་ལ་ཡང་རྣམ་པ་གསུམ། །མཚན་ཉིད་དབྱེ་བ་སྒྲ་དོན་དང་བཅས་ཏེ། །མཚན་ཉིད་ཉོན་མོངས་གང་འདུལ་བོན་སྤྲོ་བ། །དབྱེ་བ་འདོད་ཆགས་གཏི་མུག་ཞེ་སྡང་དང་། །ཆ་མཉམ་བཞིའི་གཉེན་འདུལ་མངོན་མདོ་སྔགས་བཅས། །ཉི་ཁྲི་ཆིག་སྟོང་རེ་ཡི་སྡེ་སྣོད་གསུངས། །སྒྲ་དོན་སྒོ་ནས་འཇུག་པས་ཕུག་ཆོད་དོན། །གཉིས་པ་བསླབ་བའི་སྒོ་དབྱེ་རྣམ་པ་གསུམ། །ཐུན་མོང་གི་དོན་སོ་སོའི་དོན་དང་ནི། །བསླབ་གསུམ་གང་འདུལ་བོན་ངོས་བཟུང་བའོ། །དང་པོ་ཐུན་མོང་དོན་ལའང་མཚན་ཉིད་དང་། །དབྱེ་བ་སྒྲ་དོན་བཅས་གསུམ་མཚན་ཉིད་ནི། །དགེ་སྤྱོད་ལ་འཇུག་དབྱེ་བ་ཚུལ་ཁྲིམས་དང་། །ཏིང་འཛིན་ཤེས་རབ་བསླབ་གསུམ་གོང་མ་ཡིས། །བཅས་ལ་མ་འདའ་སེམས་འཇུག་ཤེས་བྱ་འབྱེད། །སྒྲ་དོན་བསླབ་ལ་འདྲིས་སུ་འཇུག་པས་བསླབ། །གཉིས་པ་སོ་སོའི་དོན་ལ་བཞི་ཡིན་ཏེ། །ཚུལ་ཁྲིམས་ཏིང་འཛིན་ཤེས་རབ་བསླབ་པ་གསུམ། །དེ་དག་ལྷག་པའི་བསླབ་པ་ངོས་བཟུང་བཞི། །དང་པོ་ཚུལ་ཁྲིམས་ལ་ཡང་རྣམ་་པ་བཞི། །ཕྱི་རུ་སོ་སོར་ཐར་པའི་སྡོམ་པ་དང་། ནང་དུ་རིག་འཛིན་སྔགས་ཀྱི་སྡོམ་པ་དང་། །གསང་བ་བྱང་ཆུབ་སེམས་ཀྱི་སྡོམ་པ་དང་། །དེ་གསུམ་ངོ་བོ་གཅིག་དང་ཐ་དད་པའོ། །དང་པོ་སོ་སོར་ཐར་པ་ཉིད་ལ་བཞི། །མཚན་ཉིད་སྒྲ་དོན་དབྱེ་བ་གཏོང་ཐོབ་བོ། །མཚན་ཉིད་གཞན་གནོད་གཞི་བཅས་སྤང་པའི། །སྒྲ་དོན་དྲི་མེད་སྤྱོད་པས་གཞན་སྣང་དག །འདུལ་བའི་ཕྱིར་ན་འདུལ་བ་ཞེས་བྱ་དང་། །མི་དགེ་བག་མེད་བསྡམས་པས་སྡོམ་པ་ཅན། །ཕྱི་ཚུལ་ནང་ཁྲིམས་བསྲུང་བས་ཚུལ་ཁྲིམས་སོ། །དབྱེ་བ་ལ་བཞི་སྡེ་ཚན་སྒོ་ནས་དང་། །རྟེན་གྱི་སྒོ་དང་ངོ་བོའི་སྒོ་ནས་དབྱེ། །ཁྱད་པར་གྱི་སྒོ་དབྱེ་བ་དང་བཅས་ཏེ། །དང་པོ་སྡེ་ཚན་སོ་སོའི་ཐར་པའི་སྡེ། །དུས་ཆེན་པའི་སྡེ་ཕལ་ཆེན་པ་ཡི་སྡེ། །འགོག་པའི་སྡེ་བཅས་བཞིའོ་ཕལ་ཆེན་པ། །རྩ་བཞི་གནང་བཀག་ཅན་ནོ་གཞན་སླ་འོ། །གཉིས་པ་རྟེན་སྒོར་དབྱེ་ན་དུས་ཁྲིམས་དང་། །དགེ་བསྙེན་གཙང་གཙུག་དྲང་སྲོང་བཅས་བཞི་འོ། །གསུམ་པ་ངོ་བོ་སྒོར་དབྱེ་མདོ་གཉིས་ཏེ། །མཁན་པོ་ལས་ཐོབ་ཕྱི་ཡི་ཚུལ་རྣམས་དང་། །སློབ་དཔོན་ལས་ཐོབ་ནང་གི་ཁྲིམས་རྣམས་སོ། །བཞི་པ་ཁྱད་པར་དབྱེ་བ་ལ་གསུམ་སྟེ། །རང་བཞིན་དགེ་དང་བཅས་པའི་ཁྱད་པར་ནི། །རང་བཞིན་དགེ་བ་དུག་ལྔ་སྡིག་བཅུ་སྤོང་། །བཅས་པ་དཔང་པོའི་དྲུང་དུ་དམ་བཅས་པའོ། །འདུ་ཤེས་དངོས་པོ་གང་གཙོའི་ཁྱད་པར་ནི། །རྐུ་རྫུན་སྲོག་གསུམ་འདུ་ཤེས་གཙོ་བོ་སྟེ། །འདུ་ཤེས་མ་འཇུག་སྦྱོར་ཀྱང་བསླབ་མི་གཏོང་། །མི་ཚངས་སྤྱོད་ནི་དངོས་གཙོ་ཤེས་ཞུགས་ཀྱང་། །བདེ་བ་མ་མྱོང་བསླབ་པ་མི་ཉམས་པའོ། །སྐྱེས་པ་དང་ནི་ཉམས་པའི་ཁྱད་པར་ནི། །རྩ་བཞི་གང་རུང་གཅིག་ཉིད་ཉམས་པ་ན། །གཞན་རྣམས་ལྡན་ཀྱང་བཙུན་པའི་གོ་མི་ཆོད། །དཔེར་ན་རྟ་མཆོག་སུག་བཞི་གཅིག་བསྣད་ན། །གསུམ་གྱི་ས་མི་ཆོད་པ་ཇི་བཞིན་ནོ། །གཏོང་ཐོབ་པ་ནི་མངོན་འགྱུར་གནས་འགྱུར་གཉིས། །མངོན་འགྱུར་གཏོང་ཐོབ་བརྒྱལ་དང་གཉིད་པའི་ཚེ། །སྡོམ་པ་མེད་དུ་འགྱུར་བ་དེ་ཡི་དུས། །མངོན་འགྱུར་དུ་མེད་ཡིད་ཤེས་མེད་ཕྱིར་རོ། །དེ་ཉིད་ས་བོན་གཏོང་ཐོབ་ཏུ་བྱེད་ན། །ཉམས་པ་མེད་པས་བླང་མི་དགོས་པ་སྟེ། །ས་བོན་རང་ཆས་ཉིད་དུ་ཡོད་པས་སོ། །གནས་འགྱུར་གཏོང་ཐོབ་འོག་མས་གོང་མ་ལེན། །དེ་ཉིད་མདོ་སྡེ་པས་ནི་གནས་འགྱུར་ལེན། །དཔེར་ན་རྒྱལ་བུ་གནས་འགྱུར་རྒྱལ་པོ་བཞིན། །བྱེ་བྲག་པས་ནི་རྒྱན་ལྟར་བརྩེགས་པའང་འདོད། །གཉིས་པ་རིག་འཛིན་སྔགས་ཀྱི་སྡོམ་ལ་གསུམ། །མཚན་ཉིད་སྒྲ་དོན་དབྱེ་བ་དང་བཅས་ཏེ། །མཚན་ཉིད་དམན་པའི་བྱ་སྤངས་སེམས་དཔའ་སྟེ། །བརྟུལ་ཞུགས་སྤྱོད་པས་སྦྱོར་སྒྲོལ་ལ་འཇུག་གོ། །སྒྲ་དོན་འབྲས་བུར་ཉེ་ལ་བསྔགས་པས་སྔགས། །དམན་བ་སྡོམ་པས་སྡོམ་དང་གསང་སྤྱོད་ཉིད། །ཐུན་མོང་མི་གཏོང་བས་ན་ནང་ཞེས་བ། །ཕྱག་རྒྱ་ཆེན་པོའི་རིག་འཛིན་སར་འཁོད་པ། །སོགས་ཀྱིས་རིག་པ་འཛིན་པ་ཉིད་བའོ། །དབྱེ་བ་དམ་ཚིག་ཐུན་མོང་ཐུན་མིན་གཉིས། །ཐུན་མོང་སྤྱི་ཡི་དམ་ཚིག་སུམ་ཅུ་དང་། །ཐུན་མིན་ཁྱད་པར་དམ་ཚིག་རྩ་བ་ལྔ། །ཡན་ལག་ཉེར་ལྔ་བཅས་རྣམས་བསྲུང་བའོ། །

གསུམ་པ་བྱང་ཆུབ་སེམས་དཔའི་སྡོམ་ལ་གསུམ། །དེ་ཡང་མཚན་ཉིད་སྒྲ་དོན་དབྱེ་བ་གསུམ། །མཚན་ཉིད་གཞན་ཕན་དང་དུ་ལེན་པ་སྟེ། །སྒྲ་དོན་སངས་རྒྱས་ཐོབ་འདོད་བྱང་ཆུབ་སེམས། །གཞན་དོན་མི་གཏོང་ཕྱིར་ན་སྡོམ་པ་དང་། །བློ་ཆུང་བློ་ཡིས་མི་དཔོག་གསང་བའོ། །དབྱེ་བ་ལ་གཉིས་གནང་བཀག་སྒོ་ནས་དབྱེ། །སྤྱོད་ཚུལ་སྒོ་ནས་དབྱེ་བ་གཉིས་ཡོད་དེ། །དང་པོ་སྲོག་གཅོད་གཡེམ་དང་རྐུ་རྫུན་བཞི། །གནང་བཀག་གཉིས་གཉིས་སྒོ་ནས་བསྟན་པ་དང་། །གཉིས་པ་སྤྱོད་ཚུལ་གྱིས་དབྱེ་དམ་ཚིག་སྡོམ། །རྣམ་པ་སོ་གཅིག་བསྲུང་ཚུལ་གཞན་དུ་བལྟ། །བཞི་པ་སྡོམ་གསུམ་གཅིག་གམ་ཐ་དད་ནི། །དེ་གསུམ་སྤྱིར་རིག་ངོ་བོ་གཅིག་པ་སྟེ། །སྡོམ་པ་གསུམ་གྱི་སྤོང་ལེན་ནང་མཐུན་རྣམས། །ཡིད་ཤེས་གཅིག་གི་འཁོར་དུ་ཚང་རུང་པའོ། །གཉིས་པ་ཏིང་འཛིན་བསླབ་པར་དབྱེ་བ་དང་། །སྒྲ་དོན་སྐྱེ་ཚུལ་གསུམ་སྟེ་དང་པོ་ལ། །ངོ་བོའི་སྒོར་དབྱེ་ས་ཡི་སྒོ་ནས་དབྱེ། །མཆོག་དང་དམན་པའི་སྒོ་ནས་དབྱེ་བ་གསུམ། །ངོ་བོའི་སྒོར་དབྱེ་ཞི་གནས་ལྷག་མཐོང་གཉིས། །ཟུང་འཇུག་མི་རྟོག་མཐར་ཕྱིན་མི་གཡོ་སྟེ། །ངོ་བོ་ཞི་གནས་ཏིང་འཛིན་སྡོམ་པས་བདེ། །ལྷག་མཐོང་ཤེས་རབ་སྟོབས་ཀྱིས་གསལ་བའོ། །ས་ཡི་དབྱེ་བ་བསམ་གཏན་རིགས་བཞི་དང་། །སྐྱེ་མཆེད་མུ་བཞི་འགོག་པ་དང་བཅས་དགུ། །མཆོག་དམན་དབྱེ་ན་ཟག་བཅས་ཟག་མེད་གཉིས། །ཟག་བཅས་སྲེད་པ་ཤས་ཆེའི་བསམ་གཏན་ནི། །ཉམས་ལ་ཆགས་ན་བདེན་མེད་མ་མཐོང་བ། །ང་རྒྱལ་ཤས་ཆེའི་བསམ་གཏན་བློ་ཆུང་བས། །མགུ་སླ་ཉམས་ལ་ངོ་བོ་སྐྱེ་བ་དང་། །ཐེ་ཚོམ་ཤས་ཆེའི་བསམ་གཏན་ཐོས་པ་ཉིད། །ཆུང་བས་ཉམས་ལ་ཡིད་མ་ཆེས་པ་དང་། །མ་རིགས་ཤས་ཆེའི་བསམ་གཏན་རྨོངས་པའི་ཤས། །ཆེ་བས་གསལ་མདངས་མ་མཐོན་པ་བཅས་བཞི། །ཟག་མེད་དེ་ལས་བཟློག་སྟེ་མ་ཆགས་པ། །ཞི་དང་ཡིད་ཆེས་པ་དང་ངར་ལྡན་བཞིའོ། །སྒྲ་དོན་ཏིང་ནི་མ་ཡེངས་ངེ་མི་གཡོ། །འཛིན་ནི་གཟེར་གཏབ་མི་གཏོང་བ་ཅེས་སོ། །སྐྱེ་ཚུལ་རིམ་སྐྱེས་པ་དང་གཅིག་ཆར་བ། །ཐོད་རྒལ་དང་ནི་གསུམ་ཡིན་གཅིག་ཆར་མཆོག །གསུམ་པ་ཤེས་རབ་བསླབ་པར་དབྱེ་བ་དང་། །སྒྲ་དོན་གཉིས་ཡིན་དང་པོ་དབྱེ་བ་ལ། །གནས་ཀྱི་སྒོ་དང་བདག་རྐྱེན་སྒོར་དབྱེ་གཉིས། །གནས་ནི་རིག་པའི་གནས་ལྔ་ལྟ་བུ་ལ། །བཟོ་གསོ་སྒྲ་ཚད་ཕྱི་ནང་རིག་པ་ལྔ། །བདག་རྐྱེན་སྒོར་དབྱེ་ཐོས་བསམ་སྒོམ་གསུམ་གྱིས། །ཐོས་པས་སྒྲ་ཟིན་བསམ་པས་དོན་ཉིད་ཟིན། །སྒོམ་པས་ཚིག་དོན་གཉིས་ཀར་ཟུང་ཆུབ་པའོ། །གཉིས་པ་སྒྲ་དོན་ཐ་མལ་ཤེས་པ་དང་། །ལོག་པའི་ཤེས་པ་ལས་འཕགས་ཤེས་རབ་བོ། །དེ་ལ་འཇུག་པར་བསླབ་པས་བསླབ་པའོ། །བཞི་པ་ལྷག་པའི་བསླབ་པ་ངོས་བཟུང་བ། །གོང་བཤད་དེ་རྣམས་བསླབ་པ་ཙམ་ཡིན་གྱིས། །འཁོར་གསུམ་དམིགས་མེད་ཤེས་པ་ལྷག་པའི་བསླབ། །གསུམ་པ་བསླབ་པའི་བོན་སྡེ་ངོས་བཟུང་བ། །ཤེས་བ་གཏན་འབེབས་སྒྲུབ་བ་ཉམས་ལེན་གཉིས། །ཤེས་བ་གཏན་འབེབས་མངོན་པའི་བོན་སྡེ་ནི། །ཤེས་རབ་ཀྱི་ཡིན་སྒྲུབ་བ་ཉམས་ལེན་ལ། །བསྲུང་བ་སྒོམ་བ་གཉིས་ཏེ་བསྲུང་ཁྲིམས་བོན། །འདུལ་བའི་སྡེ་ནི་ཚུལ་ཁྲིམས་བསླབ་ཡིན་ཅིང་། །སྒོམ་བ་མདོ་འབུམ་སྡེ་ནི་ཏིང་འཛིན་གྱིའོ། །

གསུམ་པ་སྤྱི་དང་བྱེ་བྲག་སྒོར་དབྱེ་ལ། །ངོ་བོ་ངོས་བཟུང་དང་ནི་དབྱེ་བ་གཉིས། །དང་པོ་ངོས་བཟུང་རྒྱུད་ལུང་མན་ངག་གསུམ། །རྒྱུད་ནི་བོན་སྡེ་(གཡུང་དྲུང་ལས་དག་ལྟ་བུ་)ཕུན་ཚོགས་སྤྱི་ཡི་གཞུང་། །ལུང་(སེམས་སྨད་སྡེ་དགུ་ལྟ་བུ་)ནི་བྱེ་བྲག་ལྟ་སྤྱོད་ཕྱོགས་གཅིག་སྡེབས། །མན་ངག་ལག་ལེན་ཡང་སྙིང་བཅུད་དྲིལ་བའོ། །དཔེར་ན་རྒྱུད་ནི་འོ་མ་ལུང་མར་གྱུར། །མན་ངག་དེ་དག་བསྣགས་པའི་ཐུད་ལྟར་རོ། །གཉིས་པ་དབྱེ་ན་རེ་རེར་གསུམ་གསུམ་སྟེ། །རྒྱུད་ལ་མཚན་ཉིད་གཏན་ཚིགས་ཕྱི་ཡི་རྒྱུད། །གསང་སྔགས་ཨ་དཀར་བསྙེན་སྒྲུབ་ནང་གི་རྒྱུད། །རྫོགས་ཆེན་ཡང་རྩེ་དགོངས་པ་གསང་བའི་རྒྱུད། །ལུང་ལ་རྒྱལ་སངས་གཏན་ཚིགས་ཆེ་བའི་ལུང་། །ལྷ་སྨན་གྱིས་གསུང་དངོས་གྲུབ་ཆེ་བའི་ལུང་། །རྟོགས་ཚད་ཐ་དད་ཐེག་སྒོ་བྱེ་བྲག་ལུང་། །མན་ངག་མང་འགྲེལ་ཉུང་བསྡུས་དམར་དྲིལ་ཅེས། །མང་ལ་འགྲེལ་བ་དོན་རྒྱུད་རྒྱས་པའི་སྐོར། །དམར་ལ་འདྲིལ་བ་ལུང་དོན་འབྲིང་པོའི་སྐོར། །ཉུང་ལ་འདུས་པས་བསྡུས་པ་ངོ་སྤྲོད་སྐོར། །བཞི་པ་མང་དང་ཉུང་གི་སྒོར་དབྱེ་ན། །མང་འབྲེལ་དང་ནི་ཉུང་འདུས་གཉིས་ཡིན་ཏེ། །མང་འབྲེལ་ཚིག་དོན་ལོ་མར་སྤྲོས་པ་དང་། །ཉུང་འདུས་མདོ་དོན་རྩ་བར་སྡུད་པ་སྟེ། །དཔེར་ན་དབང་ཆེན་ངོ་མཚར་རྒྱས་པ་དང་། །ཁྲོ་བོ་ལྷ་རྒྱན་གཅིག་པ་ལྟ་བུའོ། །ལྔ་པ་དཀྲིད་ཚུལ་གྱི་སྒོ་དབྱེ་ན་གཉིས། །རྒྱུ་འབྲས་མས་འཛེགས་སྟོན་པ་དྲང་དོན་བོན། །སྤྱི་དོན་ལྟ་བ་སྟོན་པ་ངེས་དོན་བོན། །དཔེར་ན་དྲང་དོན་མུན་སེལ་སྒྲོན་མ་དང་། །ངེས་དོན་ནམ་མཁའ་འཕྲུལ་མཛོད་ལྟ་བུའོ། །དྲུག་པ་སྣོད་ཀྱི་སྒོ་ནས་དབྱེ་བ་གསུམ། །དཀའ་སྤྱད་སླ་འགྱུར་གཉིས་ཀ་མ་ཡིན་པའོ། །དཀའ་སྤྱད་སྐལ་ལྡན་དད་ཆེས་ཤིན་སྦྱངས་པས། །གཏན་ལ་འབེབས་པ་དཔོན་གསས་སྒོམ་པའི་སྡེ། །སླ་འགྱུར་དད་ཆུང་བློ་དམན་འཕྲད་ཙམ་གྱིས། །ཤེས་པའི་བོན་སྡེ་ཆབ་ནག་གི་ལོ་རྒྱུས། །གཉིས་ཀ་མ་ཡིན་སྡེ་ནི་བློ་འབྲིང་ལ། །མཁས་པས་བཀྲོལ་བ་གོ་བ་ཙམ་ཡིན་ཏེ། །འཕན་ཡུལ་མདོ་མཆོད་ཆབ་དཀར་བསྙེན་བསྒྲུབ་བོན། །བདུན་པ་ཕྱོགས་ཀྱི་དབྱེ་ན་སྒོ་བཞི་མཛོད། །སོ་སོའི་ངོས་བཟུང་ཁྱད་པར་དབྱེ་བའོ། །དང་པོ་སོ་སོ་ངོས་བཟུང་སྒོ་བཞི་ལ། །འཕན་ཡུལ་བོན་ནི་ཐེག་པ་ཆུང་ངུ་སྟེ། །འཇུག་སྒོ་ཡངས་ཤིང་ཐུན་མོང་སྟོན་རུང་བས། །ཕྱི་རྒྱུད་ཡིན་ལ་དེ་ཡི་མཚན་ཉིད་ནི། །འདུལ་ཁྲིམས་གཙོ་བོར་སྟོན་པའི་བོན་སྡེའོ། །ཆབ་ནག་བོན་ནི་འཕྲལ་ཀྱི་ཕན་འདོགས་ཏེ། །ཚངས་སྤྱོད་སྡེ་རིགས་ལ་སོགས་འབྱེད་མིན་པར། །ཁྱིམ་པ་རྣམས་དང་ཐུན་མོང་སྤྱད་རུང་བས། །ཕྱི་སྟེ་མཚན་ཉིད་སྲིད་པ་ལོ་རྒྱུས་གཙོར། །བཏོན་ཅིང་འཕྲལ་ཕན་སྟོན་པའི་བོན་སྡེའོ། །ཆབ་དཀར་བོན་ནི་ཐག་ཆེན་ནང་རྒྱུད་དེ། །བསྲེ་བསྣན་ལ་བལྟོས་སྦྱོར་སྒྲོལ་ལ་སོགས་པ། །ཁྱད་པར་སྤྱོད་པ་ཐུན་མོང་མི་རུང་ཞིང་། །མཚན་ཉིད་བསྙེན་སྒྲུབ་སྟོན་པའི་བོན་སྡེའོ། །དཔོན་གསས་བོན་ནི་ཐེག་ཆེན་གསང་སྔགས་ཀྱི། །རྒྱུད་སྡེ་རྫོགས་ཆེན་ཡིན་ཏེ་བདག་མེད་ཀྱི། །ལྟ་བ་བློ་ཆུང་དམན་དང་ཐུན་མོང་དུ། །སྟོན་དུ་མི་རུང་བས་ན་ནང་རྒྱུད་དེ། །མཚན་ཉིད་སྙིང་པོ་ཆེན་པོ་ཚིག་བོར་ཅིང་། །དོན་ལ་བསྒོམ་པ་གཙོར་བཏོན་བོན་སྡེའོ། །མཐོ་ཐོག་སྤྱི་རྒྱུག་སྒོ་བཞི་ཀུན་ཀ་དང་། །ཕྱོགས་མཐུན་འབྱུང་བ་དབུ་ཚད་གཉིས་ཡིན་ཏེ། །འཕན་ཡུལ་འདུལ་བའི་ཁྲིམས་ཀྱིས་གཞི་བཟུང་ཞིང་། །ཆབ་ནག་དགེ་སྡིག་ལྟངས་དབྱེ་མི་རྟག་སྦྱོང་། །ཆབ་དཀར་ཞི་རྒྱས་བསྙེན་སྒྲུབ་ཆ་མཐུན་པའི། །རྣམ་རྒྱལ་ཀློང་རྒྱས་ལྟ་བུའི་ཉམས་ལེན་བྱེད། །དཔོན་གསས་རྫོགས་ཆེན་དང་མཐུན་བོན་ཐམས་ཅད། །བདག་མེད་དུ་འཇོག་དབུ་མར་ལ་བཟླའོ། །མཚན་ཉིད་ཀུན་དང་ཆ་མཐུན་བོན་སྡེའོ། །གཉིས་པ་ཁྱད་པར་དབྱེ་ལ་ཕྱི་ཡི་བོན། །འཕན་ཡུལ་རྒྱས་པ་མདོ་ཁུངས་འབུམ་གྱི་བོན། །ཤེས་རབ་རྒྱུད་སྦྱང་འདུལ་ཁྲིམས་སྡོམ་པ་བསྲུང་། །བོན་ནི་འགྲེས་དང་ཚིག་བཤད་གཉིས་ཡིན་ཏེ། །འགྲེས་རྐང་འཁོར་བའི་འགྲེས་དང་མྱང་འདས་འགྲེས། །ཚིག་བཤད་ལ་ཡང་རྣམ་པ་གཉིས་ཡོད་དེ། །གཏན་ཚིགས་འབྱུང་ཁུངས་འདོན་པའི་ཚིག་བཤད་དང་། །མཆོད་སྦྱིན་སེམས་ཅན་དོན་བསྔོའི་ཚིག་བཤད་དོ། །ཕྱིའི་ཆབ་ནག་སྲིད་པ་རྒྱུད་ཀྱི་བོན། །ཤེས་རབ་རྒྱུད་སྦྱོང་ཚིག་གི་ལོ་རྒྱུས་གྱེར། །བོན་ནི་ཕྱི་རྒྱུད་ཤི་ཐབས་འདུར་ཐབས་དང་། །ནང་རྒྱུད་ན་ཐབས་དང་ནི་གླུད་ཐབས་དང་། །བར་རྒྱུད་གཏོ་ཐབས་དང་ནི་དཔྱད་ཐབས་སོ། ། ནང་གི་ཆབ་དཀར་སྔགས་ཀྱི་བོན་དུ་གསུངས། །ཤེས་རབ་རྒྱུད་སྦྱངས་བསྙེན་སྒྲུབ་ཉམས་སུ་ལེན། །སྡེ་ཚན་དབྱེ་བ་ཁྲོ་ཕུར་ཞང་གསུམ་སོགས། །རིགས་ཀྱི་དབྱེ་ན་ཞི་རྒྱས་དབང་དྲག་སྟེ། །འཇུག་ཚུལ་གྱི་དབྱེ་བསྙེན་བསྒྲུབ་ལས་སྦྱོར་རོ། །ནང་གི་ནང་ནི་དཔོན་གསས་མན་ངག་ལུང་། །ཤེས་རབ་རྒྱུད་སྤྱངས་ཚིག་བོར་དོན་ལ་བསྒོམ། །དེ་ལ་ཡང་སྐྱེས་རིམ་སྐྱེས་པ་ཡིས་ནི། །འཇུག་རིམ་གཙོ་བོར་འདོན་ཅིང་གཅིག་ཆར་བས། །ངེས་དོན་གཙོ་བོར་འདོན་ཅིང་བསྒོམ་པའོ། །དེ་བཞི་རྒྱུད་གཅིག་ལ་བསྡུ་ཚང་བས་ན། །ཡོ་ལ་རྒྱུག་པ་མཐོ་ཐོག་སྤྱི་རྒྱུག་མཛོད། །སྒོ་བཞི་ཀུན་ལ་ཤེས་པའི་རྒྱུད་སྤྱངས་ནས། །སྣང་ལ་རང་བཞིན་མེད་པ་ལྟ་བ་ནི། །གཅིག་ཏུ་འཇོག་པ་ཉིད་དེ་ལའང་གཉིས། །བོན་རྣམས་སེམས་སུ་སྨྲ་བའི་སེམས་ཙམ་དང་། །སྤྲོས་བྲལ་ཉིད་དུ་འདོད་པའི་དབུ་མའོ། །བརྒྱད་པ་སྡེ་ཚན་གྱི་སྒོར་དབྱེ་བ་ནི། །མཚན་ཉིད་དང་ནི་སྔགས་སེམས་སྡེར་དབྱེ་དང་། །འབུམ་སྡེ་ཆེན་པོ་བཞི་རུ་དབྱེ་བ་གཉིས། །དང་པོར་མཚན་ཉིད་སྡེ་ལྔ་འབུམ་སྡེ་དང་། །འདུལ་སྡེ་མདོ་སྡེ་མཛོད་སྡེ་དབུ་ཚད་སྡེ། །ལྔ་སྟེ་དང་པོ་ཤེས་རབ་ཟབ་མོའི་དོན། །ཀུན་རྫོབ་སྤྱོད་པའི་བློ་ཡུལ་མ་གྱུར་ཀྱང་། །དེ་ཐབས་ཇི་ལྟ་བུ་ལ་ལེགས་བརྟེན་ཏེ། །ཉམས་སུ་ལེན་དང་བླངས་ནས་མཐར་འབྲས་བུ། །རྫོགས་པའི་སངས་རྒྱས་ཇི་ལྟར་འཐོབ་ཚུལ་སོགས། །སྟོན་པའི་ཚིག་ཆ་ཚིག་བཞི་ཚིགས་སུ་བཅད། །འབུམ་ཕྲག་གྲངས་དང་ལྡན་པའི་འབུམ་སྡེ་དང་། །ཕྱི་ཡི་ལུས་ཀྱི་སྤྱོད་ཚུལ་རྣམ་པ་དང་། །ནང་གི་ཡིད་ཁྲིམས་ཇི་སྙེད་མཆིས་རྣམས་ལ། །སྤང་བླང་ཕྲ་ཞིང་ཕྲ་བས་ལ་བརྟེན་ཏེ། །ཉེས་སྐྱོན་དྲི་མ་འདུལ་བའི་འདུལ་སྡེ་དང་། །དཀར་པོའི་དགེ་བ་ནག་པོ་སྡིག་པ་དང་། །གཉིས་ཀར་ལུང་མ་བསྟན་པའི་ལས་ཕྲ་རགས། །འབྲས་བུ་ཆུད་མི་ཟ་བར་འབྱུང་ངེས་ཚུལ། །སྟོན་ཅིང་སྟོན་ཚུལ་མདོ་རྩའམ་གནད་འགག་ཀུན། །ཞིབ་གསེས་ཀྱི་སྟོན་པ་ཡི་མདོ་སྡེ་དང་། །ཕྱི་སྣོད་ཞིང་བཀོད་ནང་བཅུད་འགྲོའི་ཡིན་ལུགས། །ཆགས་གནས་འཇིག་སྟོང་བསྐལ་པའི་བྱེ་བྲག་ཚུལ། །གཞན་ཡང་དང་པོ་རྟོག་འཁྲུལ་གཡོ་སྟངས་དང་། །དེ་རྗེས་དེ་ལ་སྤྱོད་སྟངས་དེ་ཡི་རྗེས། །དགེ་བའི་ལམ་གྱིས་སྒྲིབ་གཉིས་གཞོམ་པའི་ཚུལ། །མཐར་ཐུག་ཉེས་ཟད་ཡོན་ཏན་ཕུང་པོ་ཉིད། །གྲུབ་ཚུལ་ལ་སོགས་མ་ཚང་མེད་པའི་སྒོ། །མངོན་པར་སྟོན་པས་མངོན་པའི་སྡེ་ཉིད་དམ། །ཐམས་ཅད་ཀུན་འབྱུང་མཛོད་ལྟའི་མཛོད་སྡེ་དང་། །མི་བསླུ་ངེས་པའི་ཚད་མའི་བློས་རྟོགས་བའམ། །གཞལ་བ་དམ་པ་རང་གིས་བཞག་པ་ཡི། །གཞི་ལམ་འབྲས་བུའི་མཐའ་བྲལ་དབུ་མ་དང་། །གསུང་རབ་རྒྱ་མཚོའི་ཚུལ་རྣམས་དྲང་ངེས་ཀྱི། །རྣམ་པ་མ་འདྲེས་དབྱེ་སྟེ་ཀུན་མཁྱེན་ལམ། །བཙལ་བའི་ཐབས་གཅིག་པུ་དང་དྲི་མེད་ཀྱི། །ལམ་ལ་མ་རྟོགས་ལོག་རྟོག་ཐེ་ཚོམ་རྣམས། །འཇོམས་ཚུལ་སྟོན་པའི་ཚད་མ་རིག་པའི་སྡེ། །བཅས་ལ་མཚན་ཉིད་སྡེ་ལྔ་ལུང་ལས་གསུངས། །སྔགས་སེམས་རྒྱུད་ཀྱི་སྡེ་ལ་བཞིའམ་ལྔ། །ཕ་རྒྱུད་ལུང་ཆེན་འབུམ་རྒྱུད་རྒྱུད་ཆེན་དང་། །དོན་རྒྱུད་ཐེག་ཆེན་འབྲས་རྒྱུད་རྫོགས་པ་ཆེ། །མ་རྒྱུད་གསས་མཁར་མཆོག་བཅས་སོ་སོ་ལ། །ནང་གསེས་སྡེ་ཚན་རབ་མང་མཚན་དང་དོན། །འོག་ཏུ་རིམ་པར་གསལ་བས་འདིར་མ་སྤྲོས། །གཉིས་པ་འབུམ་ཆེན་སྡེ་བཞི་གཟུངས་ཀྱི་འབུམ། །མདོ་ཡི་འབུམ་དང་ཤེས་རབ་ཀྱི་འབུམ་དང་། །སྔགས་ཀྱི་འབུམ་སྡེ་བཞི་ལ་གཟུངས་(མདོ་མཆོད་)སྡེ་ནི། །རྒྱུ་འབྲས་མངོན་སློབ་སྟོན་པའི་བོན་སྡེ་སྟེ། །དབྱེ་ན་ཕ་རོལ་ཕྱིན་བཅུ་ཕྱོགས་བཅུ་རུ། །གྲགས་པའི་རྒྱུད་ཁྲི་རེ་སྟེ་འབུམ་དུ་བཤད། །མདོ་སྡེ་མདོ་འགག་བླ་ཁུངས་སྟོན་པ་ཡི། །ཏིང་ངེ་འཛིན་གྱི་ཆ་སྟེ་དབྱེ་ན་བཞི། །ཁམས་གསུམ་སེམས་ཅན་སྐྱེ་འཆིའི་མདོ་སྡེ་ནི། །ལས་མཐའ་དཀར་ནག་རྒྱུ་འབྲས་སྟོན་པའོ། །སྣོད་རྟེན་འབྱུང་བ་ཆགས་འཇིག་མདོ་སྡེ་ནི། །བདེ་སྡུག་ཁྱད་པར་མི་རྟག་མཚན་ཉིད་སྟོན། །དུས་གསུམ་གཤེན་རབ་བྱུང་ཁུངས་མདོ་སྡེ་ནི། །སེམས་བསྐྱེད་དབང་གིས་ཕྲིན་ལས་ཆེ་ཆུང་སྟོན། བླ་མེད་གོ་འཕང་བསྒྲུབ་ཐབས་མདོ་སྡེ་ནི། སྒྲུབ་པ་ཉམས་ལེན་གཞན་ཕན་སྤྱོད་པ་སྟོན། །དབྱེ་ན་དེ་བཞི་རེ་རེར་རྒྱུད་ཀྱི་གྲངས། །ཉི་ཁྲི་ཉིས་སྟོང་ལྔ་བརྒྱ་རེ་ཡོད་དོ། །ཤེས་རབ་བགྲོས་སུ་སྤྲོས་པ་ཏིང་འཛིན་གྱི། །འབུམ་སྡེ་ཉིད་དེ་སྤྱིར་ན་འབུམ་ཆེན་བཞི། །དག་པའི་ལྷ་འབུམ་སྤང་སྐོང་དོ་ཆད་འབུམ། །བྱེ་མ་ཉི་ཁྲི་ཆུ་རྒྱུན་རྒྱས་པའི་འབུམ། །མུ་ཏའི་འཕྱོང་བཞི་བ་བྱེད་ལས་ཀྱི་འབུམ། །ཁམས་བརྒྱད་གཏན་ཕབས་འཁོར་འདས་མཉམ་པའི་འབུམ། །དེ་ལ་ཕར་ཕྱིན་མངོན་རྟོགས་རིམ་པའི་ཆ། །ཉམས་སུ་ལེན་ཐབས་ཆ་ཀུན་མ་ལུས་པ། །ཁམས་ཆེན་བརྒྱད་དང་མཚོན་བྱེད་ཞེ་ལྔའི་སྒོར། །འདོམས་པར་བྱེད་པ་ཉིད་དེ་ཁམས་བརྒྱད་ནི། །སྲིད་པའི་ཁམས་ནི་སྐྱེ་བ་མེད་པ་དང་། །རིན་པོ་ཆེ་ཡི་རྒྱུན་ནི་འགག་པ་མེད། །སྣང་བའི་ཁམས་ནི་ཆད་པ་མེད་པ་དང་། །དེ་བཞིན་སྟོང་བའི་ཁམས་ནི་དངོས་པོ་མེད། །སོ་སོར་གསལ་བའི་ཁམས་ནི་སྒྲིབ་མེད་དེ། །རིག་པའི་ཁམས་ནི་དམིགས་ཡུལ་མེད་པའོ། །མི་འགྱུར་གཡུང་དྲུང་དབྱིངས་ཁམས་གཡོ་རྩོལ་མེད། །མཉམ་པ་ཉིད་ཁམས་ཆེ་ཆུང་མེད་པའོ། །སྔགས་ནི་དོན་ལ་ཉེ་བས་སྔགས་སྡེ་སྟེ། །དབྱེ་ན་རིགས་སྔགས་གསང་སྔགས་གཟུངས་སྔགས་དང་། །དྲག་པོའི་ངན་སྔགས་ཐུགས་རྗེའི་རྒྱུན་སྔགས་དང་། །ཞང་ཞུང་ཐིས་སྔགས་བདུད་རྩིའི་སྨན་གལ་བཅས། །རིགས་སྔགས་ལྷ་རྐྱང་གསང་སྔགས་ཡབ་ཡུམ་འབྲེལ། །གཟུངས་སྔགས་མ་ངེས་གཟུངས་དང་ཐིས་སྔགས་ནི། །ཙོ་དབལ་དྲག་པོ་དྲག་སྔགས་སྡེ་བརྒྱད་ཀྱི། །སྲོག་སྔགས་རྒྱུན་སྔགས་ཕན་བྱེད་འདྲེན་ཆོག་གོ། །བདུད་རྩི་སྨན་ནི་འཆི་མེད་རྣམ་དག་བསྒྲུབ། །གསང་སྔགས་ཀུན་ལ་ཐུན་མོང་སྤྱིར་རྒྱུག་སྟེ། །དེ་དག་རེ་རེ་རྒྱུད་ནི་ཁྲི་ཁྲི་བཅས། །དགུ་པ་ཕྱི་ནང་སྒོ་ནས་དབྱེ་བ་ལ། །གསས་མཁར་བོན་སྒོ་སུམ་བརྒྱ་དྲུག་ཅུ་སྟེ། །གསས་མཁར་ཞེས་པ་ཉོན་མོངས་པ་ཡི་དགྲས། །གནོད་པར་མི་ཚུགས་བསྲུང་བའི་སྐྱོབ་རྗོང་ངོ་། །ནང་གསེས་གསས་མཁར་སུམ་བརྒྱ་དྲུག་ཅུ་ནི། །མཚན་ཉིད་ཕྱི་ཡི་གསས་མཁར་བརྒྱ་ཉི་ཤུ། །གསང་སྔགས་ནང་གི་གསས་མཁར་བརྒྱ་ཉི་ཤུ། །གསང་བ་སེམས་ཕྱོགས་གསས་མཁར་རྒྱ་ཉི་ཤུ། །བཅུ་པ་མཛད་པའི་ཕན་ཡོན་སྒོ་ནས་དབྱེ། །དཔེའུ་ཙེ་གསུམ་སྟེ་བསྟན་པ་སྐུའི་དཔེའུ་ཙེ། །སྐུ་གཟུགས་མཆོད་རྟེན་གསུང་རབ་བཞེངས་བཀུར་བོན། །བསྒྲག་པ་གསུང་གི་དཔེའུ་ཙེ་གསུང་རབ་ལ། །ཐོས་བསམ་ཤེས་སྦྱོང་འཆད་རྩོད་རྩོམ་པའི་བོན། །སྒྲུབ་པ་ཐུགས་ཀྱི་དཔེའུ་ཙེ་ཡང་དག་དོན། །སྒོམ་དང་སྒྲུབ་པའི་རྒྱུད་དོན་ལྟ་སྒོམ་སྤྱོད། །དཔེའུ་ཙེ་ཞེས་པ་མཛད་ཡོན་སྒོར་བཏགས་པ། །ཡང་ན་བྱ་བ་ལས་ཀྱི་འཁོར་ལོ་དང་། །ཀློག་པ་ཐོས་བསམ་སྤོང་བ་བསམ་གཏན་གྱི། །འཁོར་ལོ་རྣམ་གསུམ་དག་དང་དོན་གཅིག་གོ། །བཅུ་གཅིག་བློ་སྟོབས་སྒོར་དབྱེ་ཐེག་པ་སྟེ། །འདི་དག་ཞིབ་རྒྱས་འོག་ཏུ་བཀྲལ་ན་ཡང་། །འདི་ནས་དཔྱད་མིང་ཙམ་དུ་བརྗོད་པས་ན། །ངོ་བོ་སྒྲ་དོན་དབྱེ་བ་གསུམ་དུ་སྟེ། །ངོ་བོ་སྙིང་རྗེ་དང་ནི་ཤེས་རབ་སྟེ། །བརྩེ་བ་དང་ནི་རྣམ་པར་འབྱེད་པའོ། །སྒྲ་དོན་འདེགས་མཁན་འདེགས་ཡུལ་འདི་ཡིས་འདེགས། །གསུམ་སྟེ་འདེགས་མཁན་གང་ཟག་རིགས་ཆེ་ཆུང་། །གང་དུ་འདེགས་ན་འབྲས་བུ་མཐོ་དམན་དུ། །གང་གིས་འདེགས་ན་ཐབས་ཉིད་ཟབ་ཞན་གྱིས། །དཔེར་ན་ཕུལ་གྱིས་བྲེ་འདེགས་བྲེ་ཡིས་ཁལ། །ལྟ་བུ་འོག་མས་འོག་མ་གོང་མས་གོང་། །ཆེ་བ་འབྱིན་པའི་ཚུལ་གྱིས་འདེགས་པས་ཐེག །དབྱེ་བ་ལ་ལྔ་ཕྱི་ནང་སྒོས་དབྱེ་བ། །དེ་བཞིན་ཆེ་ཆུང་རྒྱུ་འབྲས་མདོ་དང་སྔགས། །འཛེགས་རིམ་བཅས་ཀྱི་སྒོ་ནས་དབྱེ་བ་སྟེ། །དང་པོ་ཕྱི་ནང་ཕྱི་པ་མུ་སྟེགས་པ། །ནང་པ་གཤེན་རབ་པ་གཉིས་ཕྱི་པ་ཡིས། །གང་ཟག་བདག་བལྟ་ནང་པས་མ་གྲུབ་འདོད། །གཉིས་པ་ཆེ་ཆུང་ཐག་ཆུང་རང་དོན་གཙོ། །གང་ཟག་བདག་མེད་བོན་ལ་བདག་ཏུ་བལྟ། །ཐེག་ཆེན་གཞན་དོན་གཙོར་བྱེད་བདག་མེད་རྟོགས། །གསུམ་པ་རྒྱུ་འབྲས་མཚན་ཉིད་རྒྱུའི་ཐེག་པས། །ལམ་ཞུགས་འབྲས་བཙལ་འབྲས་བུ་སྔགས་ཐེག་གིས། །འབྲས་བུའི་རྣམ་པ་ལམ་དུ་བྱེད་ནུས་སོ། །བཞི་པ་མདོ་སྔགས་མདོ་ཡི་ཐེག་པས་ནི། །འཇུག་སྒོ་ཡངས་ཤིང་ཐུན་མོང་འཇུག་རུང་ལ། །ཐབས་ཞན་འབྲས་བུ་འཐོབ་པར་རིང་འགོར་དང་། །སྔགས་ཐེག་འཇུག་སྒོ་དོག་ཅིང་ཕལ་གྱི་ནི། །ཐུན་མོང་མ་ཡིན་ཐབས་ཆེ་འབྲས་བུ་མྱུར། །ལྔ་པ་འཛེགས་རིམ་དབྱེ་བ་ཐེག་པ་དགུ། །ལུགས་གསུམ་བྱང་གཏེར་དབུས་གཏེར་ལྷོ་གཏེར་རོ། །བྱང་གཏེར་ལུགས་ནི་སེམས་ཉིད་གཏེར་འབུམ་དང་། །རིན་ཆེན་སྤུངས་འབུམ་ལ་སོགས་འབུམ་དགུའི་དོན། །མཐུན་པར་སྣང་ལྡན་རང་ལྡན་བཞེད་ལྡན་གསུམ། །འདུལ་བའི་ཐེག་པ་ཕྱི་འོ་ཐོ་ཐོ་དང་། །སྤྱི་ཐོ་ཡང་ཐོ་མདོ་སྡེའི་ཐེག་གསུམ་ནང་། །

ལྷ་རྩེ་དང་ནི་སྣང་རྩེ་ཡང་རྩེ་གསུམ། །མངོན་པའི་ཐེག་པ་གསུམ་སྟེ་གསང་བའོ། །དབུས་གཏེར་ཐེག་དགུ་མཚན་ཉིད་རྒྱུའི་ཐེག་བཞི། །ལྷ་མི་གཞན་བརྟེན་རང་རྟོགས་གཤེན་རབ་གཉིས། །ཐེག་ཆུང་ཡིན་ཅིང་ཐུགས་རྗེ་སེམས་དཔའ་དང་། །གཡུང་དྲུང་སེམས་དཔའི་ཐེག་གཉིས་ཐེག་ཆེན་པ། །དེ་རྣམས་མདོ་ཐེག་བཞིའོ་སྔགས་ཐེག་ནི། །རྣམ་པ་ཀུན་ལྡན་མངོན་ཤེས་ཐེག་པ་དང་། །བྱ་བ་གཙང་སྤྱོད་ཡེ་བོན་ཐེག་གཉིས་ཕྱི། །མངོན་སྤྱོད་ཐུགས་རྗེ་རོལ་པའི་ཐེག་པ་དང་། །ཤིན་ཏུ་དོན་ལྡན་ཀུན་རྫོགས་ཐེག་གཉིས་ནང་། །ཡེ་རྫོགས་བླ་མེད་ཐེག་པ་གསང་བའོ། །ལྷོ་གཏེར་ཐེག་དགུ་རྒྱུ་ཡི་ཐེག་པ་བཞི། །འབྲས་བུའི་ཐེག་བཞི་ཁྱད་པར་བ་དང་དགུ། །ཕ་གཤེན་སྣང་གཤེན་འཕྲུལ་གཤེན་སྲིད་གཤེན་བཞི། །རྒྱུ་ཡི་ཐེག་པ་དགེ་བསྙེན་དྲང་སྲོང་གཉིས། །འབྲས་ཐེག་ཆུང་ངོ་ཨ་དཀར་ཡེ་གཤེན་གཉིས། །འབྲས་ཐེག་ཆེ་བ་ཁྱད་པར་བླ་མེད་ཐེག །བཅུ་གཉིས་བདག་རྐྱེན་སྒོ་ནས་དབྱེ་བ་ལ། །བྱིན་གྱིས་བརླབས་དང་ཞལ་ནས་གསུང་པའི་བཀའ། །རྗེས་སུ་གནང་བའི་བཀའ་སྟེ་རྣམ་པ་གསུམ། །དང་པོ་སྐུའི་བྱིན་གྱིས་བརླབས་པ་དང་། །དེ་བཞིན་གསུང་དང་ཐུགས་ཀྱིས་བྱིན་བརླབས་པའོ། །དང་པོ་དཔེར་ན་སྟོན་པ་སྐུ་འཁྲུངས་ཤིང་། །ཞལ་མངོན་བསྟན་པས་ས་གཡོས་སོགས་རྟགས་ཕྱུང་། །འགྲོ་བ་གྲངས་མང་མངོན་སངས་རྒྱས་པ་ལ། །འཁོར་རྣམས་རྟོག་སྐྱེས་བྲམ་ཟེར་རྒྱུ་རྐྱེན་དྲིས། །དེ་ལན་ལྡོན་རྣམས་སྐུ་ཡིན་བྱིན་བརླབས་བཀའ། །གཉིས་པ་ཁམས་བརྒྱད་སོགས་ལས་བོན་རྣམས་ཀྱི། །གཞི་ངས་བཤད་གྱི་ཁྱོད་ཀྱིས་གླེང་སློང་གྱིས། །གསུངས་པ་ཞུ་བ་པོ་ལ་ཚིག་བྱུང་རྣམས། །གསུང་གིས་བྱིན་བརླབས་བཀའ་འོ་གསུམ་པ་ནི། །ཀུན་བཟང་ཐུགས་རྗེའི་འོད་ཟེར་སྤྲོས་པ་ཡིས། །ཚད་མེད་སོགས་ལས་འཆད་དང་འདྲི་བ་ཡི། །སྤོབས་པ་བྱུང་བ་གབ་རྒྱས་ལས་གསལ་ལྟར། །གཉིས་པ་ཞལ་ནས་གསུངས་པའི་བཀའ་ཉིད་ནི། །སྟོན་པས་ཐུགས་ཀྱི་དབལ་བེའུ་ནས་དགོངས་ཤིང་། །མགུལ་གྱི་བུམ་འདྲིལ་ལྗགས་ཀྱི་དབང་པོར་བཀྲམ། །དུང་གི་ཚེམས་བར་ནས་བཏོན་གསུང་རྣམས་སོ། །གསུམ་པ་རྗེས་སུ་གནང་བའི་བཀའ་དག་ནི། །འཁོར་གྱི་གླེང་གཞི་དང་ནི་མཚམས་སྦྱོར་དང་། །མཐུན་གྱུར་ཡིད་རང་རྣམས་ཏེ་མདོ་འདུས་ལས། །ང་ནི་མྱ་ངན་འདས་འོག་ཏུ། །མདོ་འབུམ་རྒྱུད་མཛོད་བཞིར་ཕྱེས་ལ། །འཁོར་རྣམས་བཀའ་ཡི་བསྡུ་བར་གྱིས། །ཞེས་གསུངས་ལྟར་གྱིས་བཀའ་བསྡུ་སོགས་ཀྱི་སྐབས། །གསུང་རབ་དབུ་འདྲེན་མཚམས་སྦྱོར་མཇུག་བསྡུ་སོགས། །གཤེན་རབ་རྣམས་ཀྱིས་བཞག་པའི་ཚིག་རྣམས་སོ། །

ད་ནི་བཞི་པ་བཀའ་ཡི་སྒྲ་དོན་ནི། །སྟོན་པས་གསུང་ཕྱིར་བཙན་པས་བཀའ་ཞེས་ཏེ། །མདོ་ལས། སྔོན་གྱི་སྟོན་པ་ཇི་སྙེད་མན་ཆད་ནས། །ད་ལྟའི་སྟོན་པ་བདག་ཉིད་ཡན་ཆད་ཀྱི། །བཀའ་འདྲི་མ་ནོར་ངེས་པས་བཙན་པར་ཟུངས། །ཞེས་གསུངས་ལྟ་བུར་བཀའ་ཡི་བོན་ཉིད་དོ། །གཉིས་པ་བཀའ་བརྟེན་ཉིད་ལ་བཞི་ཡིན་ཏེ། །ངོ་བོ་མཚན་ཉིད་དབྱེ་བ་ངེས་ཚིག་གོ། །དང་པོ་ངོ་བོར་རྩིས་འགོ་རྣམ་པ་ལྔ། །རྒྱུད་གང་ལས་བཏུས་ཕྱོགས་ནི་གང་ལ་གཏོགས། །ཐེག་པ་གང་བཞེད་དགོས་ཆེད་ཅིའི་ཕྱིར་བརྩམ། །གང་ཟག་སུ་ཡིས་མཛད་པ་དང་བཅས་སོ། །གཉིས་པ་མཚན་ཉིད་བཀའ་ཡི་གསལ་བྱེད་དེ། །སྟོན་པའི་རྗེས་འཇུག་རྩོམ་པོ་ཚད་ལྡན་གྱིས། །བསྡེབས་པ་ཉིད་དོ་ཚད་ལྡན་གང་ཞེ་ན། །ཡི་དམ་ཞལ་གཟིགས་བླ་མའི་ལུང་བསྟན་ཐོབ། །ཤེས་རབ་རྩལ་རྫོགས་སྔ་ཕྱིའི་མངོན་མཁྱེན་ལྡན། །ཆིགདོན་དབང་ཐོབ་གཞན་དོན་ཐུགས་བསྐྱེད་སོགས། །མང་དུ་བཤད་ཀྱང་བཀའ་རྒྱུད་གང་ཉིད་ལ། །འབྱོངས་བ་ཙམ་ཟད་གསལ་བྱེད་ཚད་ལྡན་གསུངས། །གསུང་པ་དབྱེ་ལ་གསུམ་སྟེ་མཆོག་དམན་གྱི། །སྒོ་ནས་དབྱེ་དང་སྡེབས་ལུགས་ཀྱི་སྒོར་དབྱེ། །གསལ་བྱེད་ཀྱི་སྒོ་ནས་དབྱེ་དང་བཅས་ལ། །དང་པོ་མཆོག་དམན་ཉིད་ཀྱི་དབྱེ་དགུར་བཤད། །དོན་མེད་བཀའ་བརྟེན་དོན་ལོག་བཀའ་བརྟེན་དང་། །དོན་དང་ལྡན་པའི་བཀའ་བརྟེན་སྡེ་བཅས་གསུམ། །ངན་གཡོའི་བཀའ་བརྟེན་སྙིང་པོ་མེད་བཀའ་བརྟེན། །སྡུག་བསྔལ་མེད་པའི་བཀའ་བརྟེན་སྡེ་བཅས་གསུམ། །ཐོས་པ་ལྷུར་ལེན་རྩོད་པ་ལྷུར་ལེན་དང་། །སྒྲུབ་པ་ལྷུར་ལེན་བཀའ་བརྟེན་གསུམ་བཅས་དགུ། །དང་གཉིས་རྗེས་མ་ཕྱི་མ་གསུམ་བཅས་ལྔ། །མཆོག་སྟེ་གཞན་བཞི་དམན་པ་ཉིད་དུ་འདོད། །ཁ་ཅིག་ཐོས་རྩོད་གཉིས་ཀྱང་དམན་ཞེས་སྨྲ། །འདི་སྐབས་གཞན་གཞུང་རྙིང་ལུགས་འགའ་ཞིག་ནས། །ཕྱི་གཞུང་རིག་བྱེད་བཞི་དང་བསྟན་བཅོས་དྲུག།སྔ་བཞི་ཡོངས་གྲགས་ཕྱི་མ་དྲུག་པོ་ནི། །རིགས་ལ་བྱེད་སོགས་དོན་མེད་བསྟན་བཅོས་དང་། །རྟག་ཆད་ལྟ་བས་གྲོལ་ཚུལ་དོན་ལོག་གཞུང་། །སྙན་ངག་ལ་སོགས་ཐོས་པས་ལྷུར་ལེན་དང་། །རྟོག་གེའི་ཚིག་དོན་རྩོད་པ་ལྷུར་ལེན་པ། །གཡུལ་རྒྱལ་ལ་སོགས་ངན་གཡོའི་བསྟན་བཅོས་དང་། །བ་ལང་མཆོད་སྦྱིན་འཚེ་བ་ཆོས་སྨྲའི་གཞུང་། །ཞེས་ཏེ་དེ་དག་ཐམས་ཅད་མུ་སྟེགས་ལུགས། །ཁོ་ནར་འདོད་ཅིང་བསྟན་དང་འགལ་བར་བཤད། །གཉིས་པ་སྡེབས་ལུགས་སྒོ་ནས་དབྱེ་ན་གསུམ། །ཟབ་མོའི་དོན་ཉིད་རྣམ་པར་འབྱེད་པའི་གཞུང་། །རྒྱས་པའི་ཚིག་རྣམས་དོན་སྡུད་དུ་བྱེད་དང་། །འཁྲུག་པ་གོ་རིམ་ལྡན་པར་བསྡེབ་པའོ། །གསུམ་པ་གསལ་བྱེད་སྒོར་དབྱེ་གཉིས་ཡིན་ཏེ། །གཞུང་དོན་གསལ་བར་བྱེད་པའི་འགྲེལ་ཊིག་ལ། །འབྲུ་ཚིག་འགྲེལ་དང་དོན་གྱི་འགྲེལ་བའོ། །བཞི་པ་སྒྲ་དོན་ནམ་ནི་ངེས་ཚིག་ནི། །བཀའ་ལ་བརྟེན་ནས་བསྡེབས་པས་བཀའ་བརྟེན་དང་། །བསྟན་པའི་གསལ་བྱེད་བཅོས་པས་བསྟན་བཅོས་སོ། །

དེ་ལྟར་བཀའ་དང་བཀའ་བརྟེན་ཐེག་སྒོ་སྤྱིའི། །བསྟན་པ་བོན་གྱི་རྣམ་འབྱེད་རན་བཤད་ནས། །ད་ནི་བྱེ་བྲག་བོན་སྡེ་དར་རིགས་ཀྱི། །མཚན་དང་གླེགས་བམ་གྲངས་སོགས་རགས་བཀོད་ན། །བཀའ་ཡི་འཁོར་ལོ་ཐོག་མཐའ་བར་གསུམ་ནི། །དང་པོ་དྲང་དོན་ཀུན་རྫོབ་རྒྱུ་འབྲས་ཀྱི། །ཐེག་པ་རིམ་དགུའི་བཀའ་འཁོར་བསྟན་སྤེལ་ན། །གཉིས་པ་བདེན་གཉིས་ཆ་མཉམ་ཚུལ་གསུངས་པའི། །སྒོ་བཞི་མཛོད་ལྔའི་འཁོར་ལོ་རྗེས་བཞག་ཡན། །ཐ་མ་ངེས་དོན་དོན་དམ་གཙོར་བཏོན་གྱི། །ཕྱི་ནང་གསང་བའི་བཀའ་འཁོར་(གཉེར་གཏད་)མྱང་འདས་ཡན། །བཀའ་འཁོར་དེ་གསུམ་ཁོང་དུ་གསུངས་པ་ཡི། །བོན་སྒོ་རབ་འབམས་ཇི་སྙེད་མཐའ་ཡས་པ། །མདོ་སྔགས་སེམས་དང་གསུམ་ལ་འདུས་པ་སྟེ། །དེ་དོན་རྣམ་པར་བགྲང་པ་རྣམ་གསུམ་ལ། །དང་པོ་མདོ་ལ་དངོས་དང་རིག་གནས་གཉིས། །རིག་པའི་གནས་གཞི་སྟོན་པས་སྔོན་གསུངས་ཕྱིར། །ཐོག་མར་སྨོས་དེ་ལ་རྣམ་པ་ལྔ། །དེ་དག་འབྱུང་ཁུངས་ལྷ་དང་བསྟན་བའི་བོན། །བསྟན་པའི་གནས་དང་སྣོད་དང་དགོས་ཆད་རེ། །དང་པོ་ཡེ་སྲིད་སངས་པོ་འབུམ་ཁྲི་ལས། །བྱུང་བའི་བཟོ་གནས་རིག་པ་འབུམ་གསུམ་སྟེ། །བསྐལ་བ་ཕྱི་རྟེན་སྣང་སྲིད་འཁོར་ལོའི་འབུམ། །སྲིད་པ་འགྲོ་བ་མིའུ་རྒྱུད་ཀྱི་འབུམ། །འབྱུང་བ་ཆགས་གནས་འཇིག་སྟོང་འབུམ་དང་གསུམ། །བར་པོ་སོ་བརྒྱད་གནས་སུ་བཟོ་ཡི་རྒྱལ། །གར་མ་ལི་ཤོ་ལ་སོགས་འཁོར་རྣམས་ལ། །བསྟན་པ་ཆགས་གཞི་རྟེན་གསུམ་བཞེངས་པ་དང་། །གཞན་དག་རྗེས་སུ་བཟུང་བའི་ཕྱིར་དུ་གསུངས། །གཉིས་པ་ཡེ་མཁྱེན་སྒྲ་བླའི་རྒྱལ་པོ་ལ། །བྱུང་བ་སྒྲ་ཚད་རིག་པའི་འབུམ་སྡེ་གསུམ། །ལྷ་སྲིན་འཁྲུགས་འབུམ་ནག་པོ་སྒྲ་ཚད་ཀྱི། །རྩོད་འབུམ་ཁྲ་བོ་དག་པའི་ལྷ་འབུམ་དཀར། །སྒྲ་དང་ཚད་མ་ནང་གསེས་དབྱེ་བ་ན། །སྒྲ་ལ་སྐད་འགྱུར་སོ་སོར་བསྟན་པའི་མདོ། །ཚད་མར་ཚད་གསུམ་ཟུང་འབྲེལ་སྡེ་བདུན་མདོ། ། (དྲི་བ་རྟགས་བསལ་སྒྲོན་མའི་སྡེ། །རྩོད་པ་སྒྱུ་འཕྲལ་དྲ་བའི་སྡེ། །སྤང་བ་རྒོལ་བ་ཚར་གཅོད་སྡེ། །བླངས་པ་ཀུན་འབྱུང་ཡངས་པའི་སྡེ། །འགལ་བ་མི་མཐུན་དགག་པའི་སྡེ། །མཐུན་པ་རང་ལུགས་བཞག་པའི་སྡེ། །མཐར་ཕྱིན་བོན་ཉིད་གདར་གཅོད་སྡེ། །) ལྷ་སྲིན་མཚམས་སུ་རྨ་ལོ་གཡུ་ལོ་ལ། །མ་རྟོགས་ལོ་རྟོག་ཐེ་ཚོམ་རྒོལ་བ་ཀུན། །ཚར་གཅོད་ངེས་དོན་ཡང་དག་བསྒྲུབ་ཕྱིར་བསྟན། །གསུམ་པ་ཡེ་རྗེ་སྨན་བླའི་རྒྱལ་པོ་ལས། །བྱུང་བའི་གསོ་བ་རིག་པའི་འབུམ་སྡེ་ནི། །གསོ་བའི་ནད་འབུམ་ནག་དང་འཚོ་བྱེད་ཀྱི། །དཔྱད་འབུམ་ཁྲ་བོ་རྣམ་རྒྱལ་སྨན་འབུམ་དཀར། །འོལ་གླིང་གནས་སུ་དཔྱད་དབུ་ཁྲི་ཤེས་ལ། །འགྲོ་བ་ནད་ཀྱི་ཟུག་རྔུ་བསལ་བ་དང་། །ལུས་སྲོག་གསོ་བར་བྱ་བའི་ཕྱིར་དུ་བསྟན། །བཞི་པ་ཡེ་དབང་ས་ཡི་རྒྱལ་པོ་ལས། །བྱུང་བ་ཕྱི་དུས་རིག་པར་འབུམ་གསུམ་ཡོད། །སྣང་སྲིད་གཏོ་འབུམ་ནག་དང་རིན་ཆེན་གྱི། །ཀུན་འབུམ་ཁྲ་བོ་གཙུག་ལག་དཔལ་འབུམ་དཀར། །རི་རབ་རྩ་བ་ཀོང་ཚ་འཕྲུལ་བུ་ལ། །འགྲོ་བ་ལེགས་ཉེས་རྩིས་ཀྱི་ལུང་སྟོན་ཅིང་། །སྣང་སྲིད་ཞི་བདེར་བཅོས་པའི་ཕྱིར་དུ་བསྟན། །ལྔ་པ་ཡེ་དབལ་མཐུ་སྟོབས་རྒྱལ་པོ་ལས། །བྱུང་བ་ཀླུ་འབུམ་དཀར་ནག་ཁྲ་གསུམ་སོགས། །ཀླུ་གཉན་ས་བདག་གཏོད་ཀྱི་འབུམ་བཞི་རྣམས། །ཀླུ་ཡི་ཡུལ་དུ་ཡེ་ཤེས་སྙིང་པོ་ལ། །བགེགས་གདོན་སྔགས་དང་ཐབས་ཀྱིས་རབ་བཅོམ་སྟེ། །མཆོག་ཐུན་རང་རྒྱུད་ལ་ཐོབ་ཕྱིར་དུ་བསྟན། །དེ་དག་གནས་ལྔ་རིག་པའི་བཀའ་རྣམས་ཏེ། །གླེགས་བམ་གྲངས་ནི་ཉི་ཤུ་ཙམ་བཞུགས་སོ། །

གཉིས་པ་མདོ་ཡི་བོན་ལ་རྣམ་པ་བཞི། །འདུལ་བ་མངོན་པ་མདོ་དང་འབུམ་སྡེའོ། །དང་པོ་དག་པ་འདུལ་ཁྲིམས་བོན་སྡེ་ནི། །གསེར་ལྡན་རི་རྩ་གྱིམ་ཤང་ཆུ་བོའི་འགྲམ། །རྣམ་དག་དཀར་པོ་སོགས་སུ་གཤེན་གྱི་འཁོར། །སྡེ་བཞི་ཡ་བརྒྱད་བདུད་སྲིན་མུ་སྟེགས་ལ། །གསུངས་པའི་བསླབ་གསུམ་ཡོངས་དག་བོན་སྡེ་དང་། །དེ་བཞིན་རྣམ་དག་དཀའ་ཐུབ་བོན་སྡེ་དང་། །དུས་ཁྲིམས་གཙང་མ་བསྲུང་ཁྲིམས་ངོ་བསྟོད་སོགས། །འདུལ་བྱེད་སྡེ་བཅུར་གསུངས་པའི་བོན་སྡེ་དང་། །གཞན་དག་འདུལ་བ་ཁྲིམས་ཀྱིས་གླིང་གསུངས་པའི། །འདུལ་བ་རྒྱུད་དྲུག་འདུལ་ལུང་སྡེ་བཞི་དང་། །མན་ངག་སྡེ་གསུམ་རྣམ་དག་འདུལ་བའི་འབུམ། །གཤེན་གྱི་དགེ་སྤྱོད་འདུལ་ཁྲིམས་སྤང་སྐོང་སོགས། །རྣམ་དག་འདུལ་བའི་བོན་སྒོ་གྲངས་མང་བཞུགས། །གཉིས་པ་མངོན་པ་མཛོད་ཀྱི་བོན་སྡེ་ནི། །སྲིད་པའི་མཛོད་ཕུག་གཡུང་དྲུང་ལས་དག་རྒྱུད། །བསྐལ་སྲིད་ཆགས་གནས་འཇིག་སྟོང་ཕྱིའི་སྣོད་བཅུད། །ཀུན་གཞི་འཁོར་འདས་གྲོལ་འཁྲུལ་ནང་སྣོད་བཅུད། །སྐྱོན་ཡོན་ཕུང་ཁམས་སྐྱེ་མཆེད་གསང་བ་དང་། །བོན་དང་བོན་ཅན་ཡང་གསང་བོན་ཉིད་ཀྱི། །སྣོད་བཅུད་བཅས་ཏེ་སྣོད་བཅུད་བསྐོར་བཞིའམ། །མངོན་པ་སྡེ་བཞི་གཏན་ཚིགས་ཐེག་པ་དང་། །སྦྱང་ཐོབ་མཐར་ཕྱིན་རྒོལ་བ་ཚར་གཅོད་སྡེ། །མུ་བཞི་མཐའ་བསལ་གལ་པོ་རྩོད་སྤངས་སྡེ། །དག་པ་རྣམ་གྲོལ་སྤོབ་པ་མཐར་ཕྱིན་སོགས། །མངོན་པ་མཛོད་ཀྱི་བོན་སྡེ་མཐའ་ཡས་ཡོད། །གསུམ་པ་མདོ་སྡེ་མཛད་མདོ་རྒྱས་པ་ནི། །དྲི་མེད་གཟི་བརྗིད་འབྲིང་པོ་གཟེར་དམིགས་དང་། །བསྡུས་པ་མདོ་འདུས་བསྐལ་བཟང་མདོ་རིགས་ལྔ། །དུས་གསུམ་མི་ནུབ་སངས་རྒྱས་མཚན་མདོ་དང་། །བཀྲ་ཤིས་དཔལ་འབར་ལྷུན་པོ་བརྩེགས་པ་དང་། །སྣོད་རྟེན་འབྱུང་བ་ཆགས་གནས་འཇིག་སྟོང་མདོ། །ཁམས་གསུམ་རིགས་དྲུག་སེམས་ཅན་སྐྱེ་འཆིའི་མདོ། །དུས་གསུམ་སངས་རྒྱས་འབྱུང་ཁུངས་མཛད་དྲུག་ཅུ། །བླ་མེད་གོ་འཕང་བསྒྲུབ་ཐབས་མདོ་རྣམས་དང་། །ཀ་བ་གླིང་དགུ་ལྗོན་པ་བཞིའི་མདོ། །ཕལ་ཆེན་ལུང་བཞི་མདོ་སྡེ་པར་ཏི་ཀ།།གསེར་འོད་དམ་པ་ལྷ་གཤེན་བརྒྱ་ཡི་མདོ། །ལྷ་མོ་སུམ་བརྒྱ་རིགས་དྲུག་ཐར་ལམ་མདོ། །དྲིན་ལན་བསབ་མདོ་ལ་སོགས་མཐའ་ཡས་ཏེ། །འདི་ཡན་འདུལ་བར་བཅུ་དང་མངོན་མཛོད་དྲུག །མདོ་ལ་གླེགས་བམ་དྲུག་ཅུ་རྩ་བཞི་སྟེ། །ཁྱོན་བསྡོམས་མདོ་སྡེ་པུ་སྟི་བརྒྱད་ཅུ་བཞུགས། །བཞི་པ་ཕར་ཕྱིན་རྒྱས་པ་འབུམ་སྡེ་ལ། །ཁམས་བརྒྱད་གཏན་ཕབས་སྟོང་ཕྲག་བརྒྱ་པའི་འབུམ། །རྒྱས་པ་བྱེ་མ་ཉི་ཁྲི་ཆུ་རྒྱུན་འབུམ། །དེ་བཞིན་བམས་མ་འབུམ་ལྔ་ཁམས་འབུམ་དང་། །དགེ་རྒྱས་ཚོགས་འབུམ་རྣམ་དག་འདུལ་བའི་འབུམ། །གཡུང་དྲུང་ལམ་འབུམ་ཡེ་ཤེས་བཀོད་པའི་འབུམ། །གཞན་ཡང་ཁམས་འབྲིང་སྟོང་ཕྲག་ཉེར་ལྔ་པ། །བསྡུས་པ་བཀའ་འདུས་ཁམས་རྩ་རྣམ་ངེས་དང་། །སྡུད་པ་ཚིགས་བཅད་ཉིང་བསྡུས་ཡུམ་མདོ་བཅས། །གུང་དུ་ཕྱུང་བའི་འཕྱོང་འབུམ་ཁམས་ཆུང་དང་། །བོན་ཉིད་སྙིང་པོ་གདལ་བའི་འབུམ་སྡེ་དང་། །ཐུགས་རྗེ་ཉི་མ་དགུ་ཤར་གསང་བའི་འབུམ། །མདོན་རྟོགས་རིག་པའི་རྩེ་མོ་ཤེས་རབ་འབུམ། །བ་ག་དབྱིབས་འབུམ་ཁྲི་གདུགས་གདལ་པའི་འབུམ། །དྲི་མེད་འབུམ་དང་གསུང་འབུམ་རྩ་བ་བཅས། །ཁྱོན་སྡོམས་གླེགས་བམ་བརྒྱ་དང་གོ་དྲུག་ཙམ། །དེ་ལས་རྒྱུད་གསུངས་འབུམ་ལྔའི་ཡན་ལག་ལ། །གླེགས་བམ་ཉིས་བརྒྱ་དོན་གཉིས་ཡོད་པ་སྟེ། །གོང་བཤད་འབུམ་ལྔ་རྩ་བ་ཡན་ལག་བཅས། །པུ་སྟི་སུམ་བརྒྱ་དྲུག་ཅུ་སྟོན་པས་གསུངས། །དེ་ཡང་ཁམས་འབུམ་ལྟ་བུར་དཔེར་མཚོན་ན། །རྩ་བ་བཅུ་དྲུག་ཡན་ལག་རྒྱས་པར་སྤྲོས། །བསྡུས་པར་དྲིལ་དང་སྙིང་པོར་ཕྱུང་བ་སོགས། །གླེགས་བམ་ལྔ་བཅུ་ཡོད་ལྟར་དོན་འབུམ་གྱི། །ཡན་ལག་པུ་སྟི་ང་བཞི་ཡོད་གསུངས་སོགས། །དེ་ལྟར་ཤེས་བ་ད་ལྟ་ཞང་བོད་དུ། །བསྟན་པ་ཕྱིས་དར་གཏེར་དང་སྙན་བརྒྱུད་ལས། །བྱུང་དར་མཐོང་ཐོས་གོང་གི་བརྒྱ་གོ་དྲུག །འདི་ཡན་འདུལ་མཛོད་མདོ་འབུམ་དབུ་ཚད་སྡེ། །མཚན་ཉིད་རིག་གནས་བཅས་པ་གསུང་རབ་བོན། །གླེགས་བམ་ཉིས་བརྒྱ་དགུ་བཅུ་རྩ་དྲུག་གོ། །གཉིས་པ་སྔགས་ལ་ཕྱི་ནང་གཉིས་ཡིན་ཏེ། །ཕྱི་པ་བ་སྤྱོད་གཉིས་དང་ནང་པ་གཉིས། །ཡེ་གཤེན་དང་ནི་ཡེ་གཤེན་ཆེན་པོའོ། །དང་པོ་བ་རྒྱུད་དཀྱིལ་འཁོར་དགུ་གསུངས་པ། ། རྣམ་དག་པད་མ་ཀློང་ཡངས་རྒྱུད་དང་གཞུང་། །དེ་བཞིན་མཆོད་གཏོར་རྒྱུད་གཞུང་ཆ་ལག་དང་། །གནས་བརྟན་ཆོ་ག་སངས་རྒྱས་ཁྲི་བདུན་སྟོང་། །ཕྱག་མཆོད་ལ་སོགས་མཆོད་སྦྱིན་ཆོ་གའི་རིགས། །རྣམས་དང་ཡེ་དབྱིངས་སྐུ་ལྔའི་དཀྱིལ་འཁོར་དང་། །རྣམ་དག་སྲས་ཡུམ་བམས་མ་ཉི་ཤུ་གཅིག ། བམས་ལྡན་དུས་འཁོར་སྨན་ལྷའི་ཆོ་ག་དང་། །གཤེན་གྱི་དགེ་སྤྱོད་འདུལ་ཆོག་སྤང་ཀོང་སོགས། །སྦྱིན་བསྲེགས་གནས་སྦྱོང་མེད་རིགས་ཡིན་པར་གསུངས། །འོན་ཀྱང་ལྷ་བསྒྲུབ་རྣམ་པ་སྣ་ཚོགས་དང་། །གཞུང་དང་ཆ་ལག་དབྱེ་བ་མཐའ་ཡས་ལ། །རྒྱུད་སྡེ་གཅིག་ཏུ་འདི་ཞེས་ངེས་གཅོད་དཀའ། །གཉིས་པ་སྤྱོད་རྒྱུད་དཀྱིལ་འཁོར་བསྲེགས་སྦྱོང་ཅན། །གཡུང་དྲུང་ཀློང་རྒྱས་རྒྱས་པ་ཀུན་སྣང་དང་། །ཀུན་རིག་རྒྱུན་དཀྱིལ་ལྷ་གཤེན་བརྒྱའི་དཀྱིལ་འཁོར། །ལྷ་མོ་སུམ་བརྒྱ་སྒྲིབ་སྦྱོང་མུན་སེལ་སྒྲོན། །གདུང་བསྲེགས་ཆེ་ཆུང་ལྟུང་བཤགས་ཆོ་ག་དང་། །ཆོ་ག་ཀུན་དབྱིངསཀུན་རིགས་སྒྲོན་མ་དང་། རྒྱལ་བ་རྒྱ་མཚོ་སྨོན་ལམ་མཐའ་ཡས་དང་། །རྒྱ་ཆེ་ཀུན་འབུམ་གོ་འབྱེད་ལ་སོགས་པ། །སྦྱོང་རྒྱུད་དཀྱིལ་འཁོར་རིགས་སུ་གཏོགས་པ་སྟེ། །བྱ་སྤྱོད་རྒྱུད་སྡེར་གླེགས་བམ་ལྔ་ལྔ་ཙམ། །གསུམ་པ་ཡེ་གཤེན་པ་ཡི་རྒྱུད་དཀྱིལ་འཁོར། །ཀུན་གསལ་རྒྱས་པ་བམས་མའི་རྒྱུད་གཞུང་དང་། །ཡན་ལག་འཇིགས་པ་བརྒྱད་སྐྱོབ་གདུགས་དཀར་བཅས། །རྣམ་རྒྱལ་རྒྱུད་གཞུང་གཟུངས་དང་ཆ་ལག་བཅས། །གཞན་ཡང་མ་ཏྲི་རིན་ཆེན་སྒྲོན་མ་དང་། རྣམ་འཇོམས་ཁྱུང་དམར་བདེར་གཤེགས་མུན་སེལ་སྒྲོན། །ཤེས་རབ་སྨྲ་སེང་ཕྱ་སྲས་ཀེང་ཙེའི་གཞུང་། །འོད་ཟེར་ཅན་མ་རླུང་ལྕམ་སྒྲོལ་མ་སོགས། །ནང་པ་དངོས་ལས་ཕྱི་པའི་རྣམ་པ་ཅན། །དེ་རྣམས་གསང་སྔགས་ཡེ་གཤེན་པ་རུ་བཞེད། །རྒྱུད་གཞུང་ཆོ་ག་གླེགས་བམ་བཅུ་ཕྲག་གྲངས། །བཞི་པ་ཡེ་ཤེས་ཆེན་པོ་སྔགས་ཀྱི་ཐེག །ཕ་རྒྱུད་མ་རྒྱུད་གཉིས་མེད་རྒྱུད་བཅས་གསུམ། །དང་པོ་ཀུན་བཟང་ཕ་རྒྱུད་ལུང་ཆེན་སྐོར། །དོན་རྒྱུད་ཐེག་ཆེན་འབུམ་རྒྱུད་རྒྱུད་ཆེན་དང་། འབྲས་རྒྱུད་རྫོགས་ཆེན་དང་བཅས་རྒྱུད་ཆེན་བཞི། །ཐབས་ཆེན་མཁའ་རྒྱུད་རིག་པ་ཁུ་བྱུག་དང་། །གསང་བ་འདུས་པ་སྟག་ལ་སྤུ་གྲིའི་སྐོར། །ཉི་མའི་དགོངས་གཏེར་ཡ་ཙ་འཁྱིལ་པ་དང་། །ཁྲོ་བོ་གནམ་གྲངས་ངར་ཆེན་གཞུང་དཀྱིལ་སོགས། །གླེགས་བམ་བཅུ་ཕྲག་གྲངས་སུ་བཞུགས་པ་དང་། །གཉིས་པ་མ་རྒྱུད་བ་ག་ཀློང་ཆེན་རྒྱུད། །ཐུགས་རྗེ་ཉི་མ་གསང་མཆོག་མཐར་ཐུག་གི། །རྒྱུད་འགྲེལ་གཞུང་བཅས་དམུ་རྒྱལ་ཉི་མ་ཡི། །ཐུགས་གཏེར་གསང་བདག་འཁོར་ལོ་རྒྱུད་ཆེན་གཞུང་། །གསང་མཆོག་ཚེས་རྒྱལ་མཁའ་མགྲོ་ཐབས་ཞགས་བཅས། །གཞན་ཡང་གསང་མཆོག་གསང་བ་དབྱིངས་རོལ་རྒྱུད། །མ་རྒྱུད་ཡང་གབ་རིན་ཆེན་ཕྲེང་རྒྱུད་དང་། །ཀྱེ་མ་འོད་མཚོ་སྐལ་པ་བཟང་མོའི་བསྐོར། །ཐུགས་རྗེས་ཀུན་སྒྲོལ་དབྱིངས་ཆེན་མཁའ་འགྲོར་བསྒྲུབ། །མཁའ་འགྲོ་གསང་གཅོད་དྲུང་མུ་གཅོད་ཆེན་དང་། །ཞི་གཅོད་སོགས་ཀྱང་ཕལ་ཆེར་མ་རྒྱུད་མཚུངས། །སྲིད་པའི་རྒྱལ་མོ་ཕྱི་ནང་གསང་གསུམ་དང་། །ཡང་བཅུད་སྲིད་རྒྱལ་དྲེའུ་དམར་ནག་དང་། །དཀར་སྨུག་ནག་གསུམ་གནས་གསུམ་མ་མོའི་སྐོར། །བཅས་པའི་རྒྱུད་གཞུང་ཡན་ལག་པུ་སྟི་ཀ། །བཅུ་ཕྲག་གཉིས་ཀྱི་གྲངས་ལྡན་བཞུགས་པ་དང་། །གསུམ་པ་གཉིས་མེད་སྲས་ཀྱི་རྒྱུད་སྡེ་ལ། །སྤྱི་སྤུངས་ཐུགས་རྒྱུད་རྒྱས་འབྲིང་བསྡུས་པའི་བསྐོར། །རྩ་རྒྱུད་གསང་བ་བསེན་ཐུབ་ལ་སོགས་དང་། །རྒྱུད་དྲུག་དོན་དྲུག་བསྒྲགས་གསུམ་ཆ་ལག་སོགས། །སྔོན་བཤད་ལྟར་དང་ཁྲོ་བོ་དབང་ཆེན་གྱི། །བསྙེན་སྒྲུབ་ཉེར་བདུན་འབྲིང་དང་གསང་ཐུས་བཅས། །གསང་ཕུར་ནག་པོ་དབལ་མོ་གནམ་ལྕགས་དང་། །གསལ་བྱེད་མེ་ལོང་མཁའ་ཀློང་རབ་འབམས་དང་། །དབལ་མོ་ལས་ཐིག་ཉི་ཟེར་ཞགས་པ་དང་། །ལས་བཞི་རྒྱུན་ལྔ་འོད་ཟེར་འཁྱིལ་པ་དང་། །འགུ་ཡ་གཏིང་རྫོགས་ཐིག་ལེ་དགུ་པ་དང་། །ཡེ་ཤེས་རྩེ་རྒྱལ་དང་བཅས་མཆོང་ཆེན་དགུ། །མཁྱེན་བསྐང་མཐུ་འདུར་སྲེགས་སྨན་དབང་དམ་ལྷ། །སྲུང་བཟློག་རྒྱས་པ་ངོ་མཚར་རྒྱས་བཟློག་སྐོར། །སྲུང་བའི་གུར་རྫོང་བཟློག་རྒྱུད་ཆེན་མོ་དང་། །འཁོར་ལོ་སྟོང་ཁེབ་དམར་ཆེན་གཏོར་བཟློག་དང་། །བད་མ་འབུམ་བཟློག་ལྷ་སྲིན་འབེན་བཟློག་དང་། །གཡོས་པ་སྟོང་བཟློག་གཏིང་ཁམ་བྱོ་བཟློག་བཅས། །བཟློག་གཞུང་ཆེ་བདུན་སྙིང་པོ་སྒྲ་བཟློག་དང་། །དབལ་མོ་སྤྱི་བཟློག་གྱད་ཆེན་དཔུང་བཟློག་སོགས། །དེར་རྟེན་དབལ་མོའི་ཁྲག་བསྐང་སྨད་ལས་བསྐོར། །འགུགས་སྒྲོལ་བསྟབ་གསུམ་ལས་མཐའ་རྒྱས་པར་ཡོད། །བསད་པ་གཤིན་འདུར་ཕོ་འདུལ་མོ་འདུར་གཉིས། །གསེར་ལྕགས་སྒྲོམ་གཞུང་གཉིས་དང་བྱང་དམར་སྐོར། །བསད་གཞུང་དངོས་ནི་རིན་ཆེན་ཕྲེང་བ་དང་། །ཤོག་དྲིལ་དམར་ནག་གཞན་ཡང་གྲི་འདུར་བསྐོར། ། ཆུང་སྲི་འདུར་བྱེད་ལ་སོགས་ཆ་ལག་མང་། །དེ་བཞིན་གཙོ་མཆོག་དགྲ་འདུལ་གཞུང་ཆ་དང་། །གཙོ་མཆོག་གཟའ་འཇོམས་ལ་སོགས་རིགས་མང་ཞིང་། །གཞན་ཡང་ཁྲོ་བོ་སྲིད་པ་གཏིང་བཟློག་དང་། །ཨ་དུ་འབར་བ་བོན་ཞིག་ཁྲོ་བོ་སོགས། །ཁྲོ་བོའི་རྒྱུད་གཞུང་ཡན་ལག་བསམ་མཐའ་ཡས། །དབལ་གསས་སྐུ་རྒྱུད་གསང་འདུས་དོན་རྒྱུད་དང་། །ཏིང་མུར་གཡུ་རྩེ་སྟོང་རི་ཐོ་ཆེན་རྒྱུད། །རྩོད་བཟློག་ཞི་བ་རིན་ཆེན་སྤྱི་སྤུངས་དང་། །ཁྲོ་བོ་རྩོད་པ་བཟློག་པའི་འཁོར་ལོ་ཆེ། །ལས་བཞིའི་གཞུང་དང་ཡང་སྙིང་ཆ་ལག་བཅས། །བསྐང་བའི་མདོས་ཆེན་མདོས་བཞི་ཡན་ལག་སོགས། །ཕྱི་ནང་གསང་བསྐང་རྩ་གསུམ་སྲུང་མའི་ཚོགས། །བསྐང་བའི་རིགས་མང་བསྲུང་བཟློག་བསད་པའི་སྐོར། །བཟློག་མདོས་སྦྱིན་བསྲེག་ཞི་ཁྲོའི་དབང་ཆོག་བཅས། །རྒྱས་པར་ཁོལ་ཕྱུང་ལས་རིམ་ཐུན་ལུང་དང་། །སྐུ་རྫོགས་གཞུང་སོགས་རྔམ་བཟློག་དྲག་བཟློག་སོགས། །སྲུང་བཟློག་བསད་པ་དབང་དང་སྦྱིན་བསྲེག་དང་། །གཏད་ཕྱུང་ལ་སོགས་ཆ་ལག་རབ་མང་ཞིང་། །སྡེ་བརྒྱད་བཟློག་མདོས་འབེན་དང་གཟུངས་རིང་ཐུང་། །གླིང་བཞིའི་དམག་བཟློག་སེང་གེ་དགྲ་བཟློག་མདོས། །མ་མོའི་ཡམས་བཟློག་བཅས་པའི་ལས་མཐའ་མང་། །གཞན་ཡང་དྲག་བཟློག་གཞུང་དང་ཆ་ལག་བཅས། །དེ་བཞིན་གསུང་གི་ཁྲོ་བོ་ལྷ་རྒོད་སྐོར། །བསོད་བློའི་སྙན་གཏེར་ཕྱི་ནང་གསང་གསུམ་གཞུང་། །ཕྱི་སྒྲུབ་ཞི་བ་ཤེས་རབ་སྨྲ་སེང་དང་། །ནང་སྒྲུབ་ཁྲོ་བོ་ལྷ་རྒོད་ཐོག་པའི་གཞུང་། །གསང་སྒྲུབ་མཁའ་འགྲོ་ཤེས་རབ་བློ་འཕེལ་བཅས། །དབྱང་སོགས་ཆ་ལག་ལས་མཐའ་ཕུན་ཚོགས་ཡོད། །གཞན་ཡང་སེ་དར་ལྷ་རྒོད་ཅེས་པ་ཡི། །རྒྱུད་གཞུང་སྒྲུབ་པ་རྨད་བྱུང་ཡོད་པར་གྲགས། །དབལ་ཕུར་ནག་པོ་ལུང་དོན་རྒྱས་པའི་སྡེ། །རྒྱུད་དགུ་འགྲེལ་བཅུ་ཐབས་གསུམ་གནད་དང་བཞི། །མཆོང་ལྔ་དོན་དྲུག་སྒྲུབ་ཆུང་ཉེར་གཅིག་བཅས། །དེ་བཞིན་ལས་ཏིག་འགྲེལ་ཆུང་སྐོར་ལ་ཡང་། །བསྙེན་སྒྲུབ་ལས་ཀྱི་སྒྲོན་གསུམ་འཁོར་ལོ་གསུམ། །དབབ་བཅད་བཟློག་གསུམ་ཏི་ཀ་གཉིས་ལ་སོགས། །བརྣག་པ་གསང་དོན་རྩ་བའི་སྒྲུབ་པ་བཞི། །རྒྱན་གྱི་འོད་ལྔ་ལུང་བཞི་ལ་སོགས་དང་། །གཞན་ཡང་ཞི་བ་མ་པང་གཞུང་ཆེ་ཆུང་། །ཁྲོ་བོ་སྨུག་ནག་འཁྱིལ་པ་ལ་སོགས་ཡོད། །བློ་ལྡན་ཕུར་པ་སྟག་ཕུར་སོགས་ཀྱང་བཞུགས། །ཞང་ཞུང་མི་རི་གེ་ཁོད་སྐོར་ལ་ཡང་། །མེ་རི་བཀའ་མ་གསང་སྒྲུབ་འཁོར་ལོའི་རྒྱུད། །འགྱིང་གྱད་ཁྲོ་བོ་གཞུང་ཆེན་འབྲིང་བསྡུས་སྙིང་། །སྒྲུབ་པ་ཞི་སྒྲུབ་བླ་སྒྲུབ་ཆ་ལག་བཅས། །གཏེར་མ་རྒྱུད་གསུམ་སྒྲུབ་གཞུང་ཡན་ལག་དང་། །གེ་ཁོད་གསང་བ་དྲག་ཆེན་རྒྱུད་ཆེན་ལྔ། །སྒྲུབ་པ་གསང་དྲག་ཡང་ཁོལ་ཡང་སྙིང་སོགས། །དབྱང་དང་བསྲུང་བསྐང་བཟློག་བསད་སྦྱིན་བསྲེག་དང་། །རྟོག་འཇོམས་གཞུང་དང་དབལ་ཆུ་རིགས་ལྔ་བཅས། །རྫ་འཛབ་སྐོར་དང་ལྷ་དུག་འཁོན་སྤྱངས་པ། །མ་མོའི་གསང་སྒྲུབ་སྟག་རི་རོང་གི་སྐོར། །གཞན་ཡང་གེ་ཁོད་གནམ་ལྕགས་ཐོག་མདའ་སོགས། །སྤྱི་འདུལ་ཞི་ཁྲོ་ཡི་དམ་རྒྱ་མཚོ་དང་། །རྟ་དབུ་དམར་ཆེན་དམར་ཆུང་སྒྲུབ་བསྐོར་གསུམ། །བློ་ལྡན་གཤེད་དམར་རྫུ་འཕྲུལ་དྲ་བ་དང་། །གཤེད་ནག་ཡག་ཤ་མེ་དབལ་བཅས་རྣམས་ཀྱི། །རྒྱུད་གཞུང་ཆ་ལག་བསྲུང་ཟོག་བསད་སོགས་མང་། །སྔ་རབས་རྒྱལ་བཀའ་དབང་ཆེན་འབུམ་པའི་བསྐོར། །དེ་བཞིན་དབང་རམ་ཁྲོ་བོའི་སྐོར་གཉིས་ཀྱི། །རྒྱུད་སྡེ་སྒྲུབ་ཚོགས་ལས་མཐའ་དུག་འདུལ་སོགས། །ཆ་ལག་གཞན་དང་སྤྱི་འགྲེའི་ཚུལ་དུ་ཡོད། །ཁྲོ་བོ་རོལ་པ་སྐུ་གསུང་ཐུགས་ཡོན་གཞུང་། །རག་ཤ་བམ་ཆེན་ཁུ་བྱུག་རོལ་པ་དང་། །དུག་གསུམ་གཏན་སྤྲུགས་རྣམ་དག་ཁྲོ་བཅུ་དང་། །ཟ་བྱེད་སྟོང་འཇོམས་དར་ནག་འཁྱིལ་པ་སོགས། །གཞུང་དགུ་ཆ་ལག་གཏོར་བཟློག་ལས་སྦྱོར་སྐོར། །དེ་མཚུངས་བློ་ལྡན་རོལ་པའི་སྐོར་སོགས་ཡོད། །གཞན་ཡང་བདུད་རྩི་གཡུང་འབྲང་ཕྱུག་མོ་དང་། །རྟོགས་འཇོམས་རྨ་བ་ཆེན་མོ་སྒྲུབ་སྐོར་སོགས། །གསང་སྔགས་རྒྱུད་གཞུང་ཕས་མཐའ་ཡས་པ་སྟེ། །དེང་སང་ཡོངས་ལ་ཁྱབ་པར་དར་བའི་དཔེ། །གླེགས་བམ་ཆེ་བ་དྲུག་ཅུ་ཁ་ལྷག་མཇལ། །གསང་བ་རིག་འཛིན་མཁའ་འགྲོའི་བོན་སྐོར་ལ། །རིག་འཛིན་འདུས་པ་རྒྱུད་གཞུང་ཆ་ལག་དང་། །སྟོང་རྒྱུང་བསྒྲུབ་པ་ལི་ཤུའི་བསྒྲུབ་སྐོར་དང་། །དྲན་པ་གསང་བསྒྲུབ་ལ་སོགས་དྲན་པའི་སྐོར། །ཚེ་དབང་གཞུང་བཞི་སྙན་རྒྱུད་རིན་ཆེན་སྒྲོན། །ལ་སོགས་ཚེ་དབང་སྐོར་དང་ཡབ་སྲས་གསུམ། །ཆག་དྲིལ་སྒྲུབ་པ་ལ་སོགས་རིག་འཛིན་སྐོར། །མཁའ་འགྲོ་འོད་ལྡན་ཉི་འོད་འབར་མ་གཉིས། །ཐུགས་རྗེ་ཀུན་སྒྲོལ་སོགས་ཀྱི་སྒྲུབ་པ་དང་། །གཞན་ཡང་མཁའ་འགྲོའི་སྒྲུབ་ཚོགས་འགའ་རེ་བཅས། །གླེགས་བམ་བཅུ་ཕྲག་ཉེ་བའི་གྲངས་ཙམ་མོ། །

གསུམ་པ་སེམས་ཕྱོགས་རྫོགས་ཆེན་སྡེ་སྐོར་ལ། །མཚན་མ་བཀའ་ཚིག་རྫོགས་ཆེན་སྡེ་ཚན་གསུམ། །ཀློང་དགུ་བམ་པོ་ཉི་ཁྲི་སུམ་སྟོང་ལ། ཚིགས་བཅད་འབུམ་ཕྲག་དྲུག་ཅུ་ཕྱེད་དང་ལྔ། །གཟེར་བུ་བརྒྱ་དང་བརྒྱད་ཅུ་རྩ་དགུ་དང་། །གེགས་སེལ་སྟོང་དང་བཞི་བརྒྱ་རྩ་དགུ་ལ། །གནད་ཆེན་བརྒྱད་བརྒྱ་སུམ་ཅུ་རྩ་གཉིས་སོ། །ལེའུ་ཁྲི་ཕྲག་གསུམ་དང་སྟོང་ཕྲག་བདུན། །མིང་ཐོག་རྒྱུད་ནི་ཁྲི་ཕྲག་ཕྱེད་ཉིས་སྟོང་། །བརྗོད་བ་དཔག་མེད་མཁའ་འདྲར་བཀའ་སྩལ་གསུངས། །དེ་ལས་འདིར་ན་ཆ་ཙམ་དར་རིགས་ལ། །སྤྱིར་ན་སེམས་ཀློང་མན་ངག་སྡེ་གསུམ་སྟེ། །དང་པོ་སེམས་སྡེ་སེམས་ཕྲན་གབ་པའི་སྐོར། །རྩ་བ་གབ་པ་དགུ་སྐོར་ཡན་ལག་ནི། །སེམས་སྨད་སྡེ་དགུའམ་རྒྱུད་ཕྲན་མེ་ལོང་དགུ། །ཐིག་ལེ་རྐྱང་སྤྲག་གསེར་གྱི་ལུང་ནོན་ཆེ། །ལུང་ནོན་ཆུང་བ་རིག་པའི་ཁུ་བྱུག་དང་། །སེམས་ཉིད་ཅོག་བཞག་རིག་པའི་རྒྱུན་ཐག་དང་། །ལུང་གི་རྒྱུན་ཐག་སེམས་ཀྱི་རྒྱུན་ཐག་དང་། །མན་ངག་ལྷུག་པ་དང་བཅས་སེམས་སྨད་དགུ། །གཉིས་པ་ཀློང་སྡེ་སྒྲགས་པ་སྐོར་གསུམ་ལ། །རྒྱུད་ལུང་མན་ངག་རྩ་བ་ཡན་ལག་སྟེ། །རྒྱས་པ་ལྷ་ཡུལ་བསྒྲགས་པའི་སྐོར་ལ་ནི། །རྩ་བ་རྒྱུད་རྒྱལ་གསེར་གྱི་རུས་སྦལ་དང་། །ཡན་ལག་རྒྱུད་ཆུང་བཅུ་གཉིས་ལུང་ལ་ཡང་། །རྩ་བ་ལུང་དོན་ཉི་མ་དགུ་སྐོར་ལ། །ཡན་ལག་ལུང་དྲུག་རྩ་བྲལ་ཉག་གཅིག་དང་། །ཀུན་བྲལ་ཉག་གཅིག་མན་ངག་ཀུན་འདུས་དང་། །ལ་བཟླ་རྫོགས་ཆེན་སུན་འབྱིན་རྫོགས་པ་ཆེ། །རང་བྱུང་ཉག་གཅིག་ལུང་གི་ཡང་ཞུན་བཅས། །མན་ངག་རྩ་བ་ལེའུ་བརྒྱད་པ་དང་། །ཡན་ལག་ཡིགཆུང་བཞི་དང་དོན་གསུམ་དང་། །ལུང་དྲུག་འགྲེལ་ཆུང་དྲུག་དང་བཤད་ཐབས་ལྔ། །སྟོང་ཐུན་དཔེ་དྲུག་དོན་དྲུག་ལ་སོགས་ཡོད། །འབྲིང་པོ་མི་ཡུལ་བསྒྲགས་པའི་སྐོར་ལ་ནི། །རྒྱུད་ལ་དྲུག་སྟེ་གཡུང་དྲུང་གསང་དབང་དང་། །བ་ག་མངོན་རྫོགས་ཕུན་སུམ་ཚོགས་པ་དང་། །གོལ་སྒྲིབ་རྣམ་ཕྱེ་ཐམས་ཅད་ཀུན་རྫོགས་དང་། །རྩ་བ་གཅིག་ལ་རྣམ་པར་བགྲང་བའི་རྒྱུད། །ལུང་ལ་རྩ་བ་རྫོགས་ཆེན་སྡེ་བཅུ་དང་། །དེ་ཡི་ཡན་ལག་འགྲོ་བའི་འགྲེལ་ཆུང་བཅུ། །མན་ངག་ཐུགས་ཀྱི་བརྣག་པ་སྐོར་གསུམ་རྣམས། །བསྡུས་པ་ཀླུ་ཡུལ་བསྒྲགས་པའི་སྐོར་ལ་གསུམ། །རྒྱུད་ནི་དམར་བྱང་ལེའུ་བཅུ་པ་དང་། །ལུང་གི་སེང་གེ་སྒྲ་སྒྲག་མན་ངག་ནི། །འཁོར་བ་དོང་སྤྲུགས་ཚད་མ་རྩ་འགྲེལ་སོགས། །གསུམ་པ་མན་ངག་བཀའ་རྒྱུད་སྐོར་ལ་གཉིས། །བཀའ་བརྒྱུད་དང་ནི་དེར་འཕྲོས་ཉམས་བརྒྱུད་གཉིས། །དང་པོ་བཀའ་བརྒྱུད་སྐོར་བཞིར་གྲགས་པ་ནི། །ཕྱི་སྐོར་ལྟ་བ་གཅིག་ཆོད་སྐོར་དང་ནི། །ནང་སྐོར་མན་ངག་དམར་ཁྲིད་སྐོར་རྣམས་དང་། །གསང་བ་རིག་པ་གཅེར་མཐོང་སྐོར་ཉིད་དང་། །ཡང་གསང་གནས་ལུགས་ཕུག་ཆོད་སྐོར་རྣམས་སོ། །གཉིས་པ་ཉམས་བརྒྱུད་རྒྱས་འབྲིང་བསྡུས་པ་གསུམ། །རྒྱས་པ་སྨུག་གུ་སྐྱ་གུའི་རྒྱུད་སྐོར་དང་། །འབྲིང་པོ་སོར་བཞག་གདམས་པ་བདུན་ཕྲག་དང་། །བསྡུས་པ་ཉམས་བརྒྱུད་འཐོར་བུའི་སྐོར་རྣམས་སོ། །གཞན་ཡང་རྫོགས་ཆེན་ཡེ་ཁྲི་མཐའ་སེལ་རྒྱུད། །འཕྱོང་དྲུག་ལུང་ནི་བམ་པོ་བཅོ་བརྒྱད་སོགས། །དེ་ཡི་བཀའ་བརྟེན་ནམ་མཁའ་འཕྲུལ་མཛོད་སྐོར། །བསྒྲགས་གསུམ་བཀའ་བརྟེན་ཡང་རྩེ་ཀློང་ཆེན་དང་། །རྫོགས་ཆེན་གསེར་ཐུར་ལྟ་བ་ཐོག་འབེབས་དང་། །རིག་པ་གཅེར་མཐོང་མུ་མེད་གདལ་པ་དང་། །གཡུང་དྲུང་གཏིང་རྫོགས་གཡུང་དྲུང་ཀློང་ཡངས་དང་། །གཡུངདྲུང་ཡོངས་རྫོགས་ཀུན་བཟང་ཡང་ཞུན་དང་། །ནམ་མཁའ་སྤྱི་གཅོད་མན་ངག་གསེར་གདམས་དང་། །ཨ་ཁྲིད་ཐུན་མཚམས་བརྒྱད་ཅུ་བཅོ་ལྔ་སོགས། །སེམས་ཕྱོགས་གླེགས་བམ་བཅོ་ལྔ་ལྷག་སྐོར་བཞུགས། །དེ་ལྟར་མདོ་སྔགས་སེམས་ཀྱི་བོན་སྡེ་རྣམས། །ཞང་བོད་དར་གནས་རིགས་ཀྱི་མཚན་བྱང་དང་། །གླེགས་བམ་གྲངས་བཅས་རགས་ཙམ་བཀོད་པའོ། །

ཞེས་སངས་རྒྱས་གཡུང་དྲུང་བོན་གྱི་བསྟན་པའི་བྱུང་བ་བརྗོད་པའི་ལེགས་བཤད་སྐལ་པ་བཟང་པོའི་མགྲིན་རྒྱན་ལས་བོན་གྱི་རྣམ་པར་དབྱེ་བ་སྤྱིར་བཤད་དང་གསུང་རབ་བཀོད་པའི་བརྗོད་དོན་རྣམས་མཁས་གྲུབ་གོང་མའི་གསུང་རྒྱུན་གཙོར་བཞག་བྲིས་པའི་ལེའུ་སྟེ་སྐབས་བརྒྱད་པའོ། །

ལེའུ་དགུ་པ།

ལེའུ་དགུ་པ། ཕྱི་ནང་གྲུབ་མཐའི་འདོད་ཚུལ་མུ་སྟེགས་རིགས་དང་རང་ལུགས་རྒྱུ་ཐེག་འོག་མ་བཞིའི་འདོད་ཚུལ།

ད་ནི་གསུང་རབ་དེ་དག་དགོངས་པའི་དོན། །ཐེག་རིམ་དང་འབྲེལ་ཕྱི་ནང་གྲུབ་མཐའི་རིགས། །བཞེད་ཕྱོགས་རྣམ་དབྱེ་ཞིབ་གསེས་བསྟན་པ་ལ། །གྲུབ་པའི་མཐའ་ནི་སྤྱིར་བཏང་ཕྱི་ནང་གཉིས། །འདོད་ལྟར་ཕྱི་པ་མུ་སྟེགས་ནང་སངས་རྒྱས། །དེ་ལས་ཕྱི་མར་རྟོག་དཔྱོད་ཅུང་རེའང་མེད། །ཚེ་འདིའི་བདེ་སྐྱིད་ཁོ་ནར་དོན་གཉེར་བ། །དེ་ནི་ཐ་མལ་བ་ཞེས་གྲུབ་མཐའ་མེད། །ཕྱི་པ་ནང་པའི་ཐ་སྙད་ཀྱང་ཅི་ཡོད། །དེ་ལས་གྲུབ་མཐས་བློ་བསྒྱུར་ཤེས་བ་ལ། །རྟོག་དཔྱོད་ཞུགས་ཀྱང་ལོག་པར་གོལ་བ་ཡིས། །སྔ་ཕྱིའི་ཚེ་དང་རྒྱུ་འབྲས་སོགས་ལ་ཡིད། །མི་ཆེས་གང་ཟག་བདག་དང་བདག་གིར་འཛིན། །ལོག་པའི་ལྟ་དེ་ཕྱི་པ་མུ་སྟེགས་པ། །དེ་ལ་བསྡུ་ན་སྔོན་བྱུང་ལྷ་ཡུལ་དུ། །གྲགས་དང་རྗེས་འཇུག་མི་ཡུལ་གྲགས་པ་གཉིས། །ལྷ་ཡུལ་གྲགས་པའི་ལོ་རྒྱུས་གཞན་དུ་ཤེས། །མི་ཡུལ་གྲགས་ལ་གཉིས་ཏེ་ལོག་ལྟ་སྤྱི། །བྱེ་བྲག་སྟོན་པ་བཅུ་གཉིས་བཞེད་གཞུང་ངོ་། །དང་པོར་ལྟ་ལོག་སུམ་བརྒྱ་དྲུག་ཅུ་དང་། །དེ་བསྡུས་རིམ་བཞིན་དགུ་བཅུ་རྩ་དགུ་དང་། །དྲུག་ཅུ་རྩ་གཉིས་རི་བོ་ཉི་ཤུ་དང་། །ལུང་མ་བསྟན་པ་བཅུ་བཞི་བསྟན་བཅུ་གཉིས། །འཇིགས་ཚོགས་ལྟ་བ་ལྔ་དང་རྟག་ཆད་གཉིས། །བྱེ་བྲག་སྟོན་པ་བཅུ་གཉིས་བཞེད་ལུགས་ལ། །རྟག་ལྟ་དགུ་དང་ཆད་ལྟ་གསུམ་ཡིན་ཏེ། །དང་པོར་རིགས་པར་སྨྲ་བ་བཞི་དང་ནི། །དབུ་བར་སྨྲ་བ་གཉིས་དང་སེམས་སྨྲ་གཉིས། །བྱེད་པ་པོ་རུ་སྨྲ་བ་གཅིག་བཅས་དགུ། །གནས་དང་སྟོན་པ་མིང་རྒྱུ་རྒྱུད་གྲུབ་མཐའ། །རྣམ་པ་དྲུག་རེ་དྲུག་རེས་བཤད་པ་ལ། །དང་པོ་རིགས་སྨྲ་བཞི་ལས་བྱེ་བྲག་པ། །གནས་ནི་བྱེ་མ་གཡུང་དྲུང་ལྷ་ཡུལ་ཞེས། །སྟོན་པ་དྲང་སྲོང་སེར་སྐྱའི་བཞེད་གཞུང་སྟེ། །མིང་ནི་རིགས་པ་བའམ་དབྱུག་པ་པ། །གཟིག་གཟན་པའམ་འུག་པ་བ་ཞེས་ཟེར། །རྒྱུ་ཡི་འདོད་ལུགས་དབང་ཕྱུག་ཉིད་ལ་འདོད། །གཞུང་ནི་བཞི་རྒྱུད་གྲུབ་མཐའི་བཞེད་ལུགས་ནི། །རྫས་དང་ཡོན་ཏན་ལས་དང་སྤྱི་བྱེ་བྲག །འདུ་བ་དྲུག་སྟེ་ཤེས་བའི་བྱེ་བྲག་དྲུག །དེ་ཉིད་ཤེས་ཤིང་བསྒོམ་པས་གྲོལ་བར་འདོད། །གཉིས་པ་རིགས་པ་སྨྲ་བའི་གྲངས་ཅན་པ། །གནས་ནི་ཕུ་ལུང་འོད་ལྡན་འོད་ཡུལ་ན། །སྟོན་པ་གཞོན་ནུ་དབང་ཕྱུག་བཞེད་གཞུང་སྟེ། །མིང་ནི་ཤེས་བ་མཚན་ཉིད་རྣམ་པ་གཉིས། །གྲངས་སུ་བཅད་པ་གྲངས་ཅན་པ་རུ་བཞེད། །རྒྱུ་ནི་རང་བཞིན་ལ་ལྟ་རྒྱུད་གཞུང་ནི། །དབྱང་ཕྱུག་ནག་པོ་དང་རྒྱུད་དྲུག་ཅུ་པ། །མཚན་ཉིད་ལྔ་བཅུའི་གཞུང་སོགས་གྲུབ་མཐའི་ལུགས། །ཤེས་བའི་དེ་ཉིད་ཉི་ཤུ་རྩ་ལྔར་ཤེས། །བསྒོམ་ཞིང་སྐྲ་གཙུག་བཅིངས་པས་གྲོལ་བ་སྟེ། །དབྱང་ཕྱུག་ཉིད་དུ་ཐར་པ་འཐོབ་པའམ། །ཀུན་ཏུ་རྒྱུ་ལྟར་གཅིག་པུར་གནས་གྲོལ་འདོད། །གསུམ་པ་ཏརྐ་སྡེ་བཞིའི་གཅེར་བུ་པ། །གནས་ནི་འབར་བ་གཡུང་དྲུང་བདེ་ཡུལ་ན། །སྟོན་པ་དྲང་སྲོང་གོས་མེད་བཞེད་གཞུང་སྟེ། །བྲམ་ཟེ་རྒྱས་པ་དམ་པའི་རིང་ལུགས་སོ། །མིང་ནི་གཅེར་བུ་བའམ་མཁའ་གོས་ཅན། །དཀའ་ཐུབ་སྣ་ཚོགས་བྱེད་པས་དཀའ་ཐུབཅན། །ལུས་ལ་ཐལ་བ་བྱུག་པས་ཐལ་བ་པ། །གནས་ཡུལ་ངེས་མེད་རྒྱུ་བས་ཀུན་ཏུ་རྒྱུ། །རྒྱུ་ནི་ལས་སམ་དགེ་སྡིག་ལ་བལྟ་རྒྱུད། །རྒྱལ་བྱེད་ལ་སོགས་གྲུབ་མཐའ་དེ་ཁོ་ན། །བཅུ་གསུམ་སྙིང་པོར་བཤད་དེ་དེར་སྤྱོད་པས། །ཉོན་སོགས་ཉེས་སྐྱོན་དང་བྲལ་བདག་ཉིད་ནི། །སྲིད་རྩེར་གདུགས་དཀར་བཀན་འདྲའི་གནས་ཉིད་དུ། །གནས་པ་ཐར་པ་ཡིན་པར་རྒྱས་པས་བཞེད། །བཞི་པ་རིགས་སྨྲའམ་ཏརྐའི་རིགས་ཅན་པ། །གནས་ནི་གྱུ་རྣ་པ་རྣ་བཟང་ཡུལ་ན། །སྟོན་པ་ཡེ་མཁྱེན་སྐོས་མཁན་བཞེད་གཞུང་སྟེ། །མིང་ནི་རིགས་པར་སྨྲ་བས་རིགས་ཅན་པ། །དབྱང་ཕྱུག་ལྷ་རུ་འཛིན་པས་དབང་ཕྱུག་པ། །རྒྱུ་ནི་དབང་ཕྱུག་ལ་འདོད་རྒྱུད་གཞུང་ནི། །མུ་སྟེགས་རིགས་གཞུང་ཀུན་ཡིན་གྲུབ་མཐའི་སྲོལ། །དབྱང་ཕྱུག་གི་ནི་རང་བཞིན་ལས་གྲུབ་པའི། །ཚིག་གི་དེ་ཉིད་བཅུ་དྲུག་ཡོན་ཏན་འདོད། །དེ་དག་ཡང་དག་དོན་ཡིན་ཤེས་བ་ཀུན། །དེ་ཡི་སྲང་ལ་བཤལ་བས་ཡང་དག་འགྲུབ། །དེ་རྣམས་རིགས་སྨྲ་བཞིའམ་ཤེས་བ་ལ། །གྲངས་ཚན་གཅོད་པའི་ཏརྐ་སྡེ་བཞིའོ། །གཉིས་པ་དབུ་མར་སྨྲ་བའི་བདེན་སྟོན་པ། །གནས་ནི་རྒྱ་མཚོ་རླབས་ཀྱི་ནོར་གླིང་ན། །སྟོན་པ་གང་ཟག་བདེན་སྟོན་བཞེད་གཞུང་སྟེ། །མིང་ནི་རིགས་ངན་སྡེར་གཏོགས་རྒྱན་མེད་པས། །རྣ་མ་ཕུག་པས་རྣ་མ་ཕུག་པའང་ཟེར། །རྒྱུ་ནི་གང་ཟག་བརྗོད་དུ་མེད་གཅིག་འདོད། །རྒྱུད་ནི་གང་ཟག་བདེན་པར་སྟོན་པའི་གཞུང་། །གྲུབ་མཐའ་དངོས་པོ་བརྗོད་དུ་མེད་པ་ནི། །གང་ཟག་རང་བཞིན་དག་པའི་རྟག་པ་གཅིག། དེ་ཡི་ཡོན་ཏན་སྣ་ཚོགས་སྣང་བ་འདི། །གང་ཟག་དེས་དབང་མངའ་མཛད་དབང་ཕྱུག་ཀྱང་། །དེ་ལྟ་བུ་ནི་ཡང་དག་དོན་ཡིན་ཅེས། །གཉིས་པ་དབུ་སྨྲ་སྣ་ཚོགས་རླབས་སྟོན་པ། །གནས་ནི་སྲིན་པོ་འདུལ་བའི་དྲག་ཡུལ་ན། །སྟོན་པ་བྲམ་ཟེ་རྒྱལ་དཔོག་ཅེས་བའམ། །སྣ་ཚོགས་རླབས་སྟོན་པ་ཡི་བཞེད་གཞུང་སྟེ། །མིང་ནི་རིག་བྱེད་བཞིར་འདོད་རིག་བྱེད་པ། །རིགས་ནི་བྲམ་ཟེ་བཟང་འདོད་བྲམ་ཟེ་པ། །ཁྱབ་འཇུག་ལྷར་འཛིན་ཕྱིར་ན་ཁྱབ་འཇུག་པ། །སྤྱོད་པས་གྲོལ་བར་འདོད་ཕྱིར་སྤྱོད་པ་བའོ། །རྒྱུ་ནི་ཁྱབ་འཇུག་རང་བཞིན་ཉིད་དུ་བལྟ། །རྒྱུད་ནི་རྟོགས་པར་ཕན་པའི་ཡལ་ག་དང་། །དྲང་སྲོང་སྐྱེད་བྱེད་ཡལ་ག་ལ་སོགས་སོ། །གྲུབ་མཐའི་རིག་བྱེད་ངོས་བཟུང་དབྱེ་བ་དང་། །ཁྱབ་འཇུག་གོ་དོན་འཇུག་པ་བཅུའི་ཚུལ་དང་། །ཁྲུས་སོགས་དྲུག་གི་སྤྱོད་པས་གྲོལ་བར་འདོད། །གསུམ་པ་བྱེད་པོར་སྨྲ་གཅིག་ཕྱ་སྲས་པ། །གནས་ནི་ཙན་དན་སྙིང་པོ་གཤིན་ཡུལ་ན། །སྟོན་པ་ཕྱ་སྲས་ཀུན་སྟོན་བཞེད་གཞུང་སྟེ། །མིང་ནི་དབང་ཕྱུག་ཚངས་པ་ལྷར་འཛིན་པས། །ཚངས་པ་བའམ་ཕྱ་སྲས་པ་ཞེས་སོ། །རྒྱུ་ནི་ཚངས་པ་བྱེད་པོ་ཉིད་དུ་བལྟ། །རྒྱུད་ནི་དབང་ཕྱུག་གི་ནི་འཚེ་བ་ཡིས། །མཆོད་སྦྱིན་གཞུང་རྣམས་ཡིན་ཅིང་གྲུབ་པའི་མཐའ། །བདེན་དོན་ཕྱ་འམ་དབང་ཕྱུག་ཚངས་པ་སྟེ། །དེས་བས་སྣ་ཚོགས་གྲུབ་ཕྱིར་མཆོད་ལེགས་དང་། །ལྡོག་ལ་མཐོ་རིས་ངན་སོང་བྱེད་པར་ངེས། །བཞི་པ་སེམས་སྨྲའི་བདག་ཉིད་ཆེ་བཙུན་པ། །གནས་ནི་ཁྲི་ཤོ་མེ་ཏོག་མདངས་ཡུལ་ན། །སྟོན་པ་བདག་ཉིད་ཆེ་བཙུན་བཞེད་གཞུང་སྟེ། །མིང་ནི་གང་ཟག་བདེན་སྟོན་པ་ཞེས་བ། །རྒྱུ་ནི་བདག་ཉིད་ཕྱེད་པ་པོ་རུ་བལྟ། །རྒྱུད་གཞུང་མ་བཤད་གྲུབ་པའི་མཐའ་ཉིད་ནི། །བདག་ནི་རྟག་ལ་གནས་སྐབས་འཕོ་འཇུག་འགྱུར། །རྟག་པའི་དངོས་པོ་སེམས་ཅན་སྙིང་གི་ནང་། །བདག་རྟག་ཞེས་བ་ལྷ་མིར་མཐེ་བོང་ཙམ། སེམས་ཅན་གཞན་ལ་ཉུངས་འབྲུ་ཙམ་ཡོད་དེ། །དཀར་འཚེར་སྣུམ་འདྲིལ་ཤེལ་གོང་ཡོངས་དག་ལྟར། །ཟླུམ་རིལ་ཆ་ཤས་མེད་པ་གཅིག་ཡོད་ཟེར། །ངོ་བོ་མི་འགྱུར་མི་ནི་མི་འགྱུར་བཞིན། །འཕོ་འཇུག་ལུས་ཞིག་ཚེ་ན་རང་བསམ་པའི། །ལུས་གཅིག་ལ་འགྲོ་དེ་ལྟར་གནས་ཤིང་རྟག། གཉིས་པ་སེམས་སྨྲའི་བརྗོད་མེད་གསང་བ་པ། །གནས་ནི་གཡུང་དྲུང་བརྩེགས་པའི་སྲས་ཡུལ་ན། །སྟོན་པ་བརྗོད་མེད་གསང་བའི་བཞེད་གཞུང་སྟེ། །མིང་ནི་རིག་བྱེད་བཞི་ལས་གསང་ཚིག་ཉིད། །གཙོ་བོར་བཏོན་ཕྱིར་གསང་བ་པ་ཞེས་བ། །རྒྱུ་ནི་བདག་ཉིད་ལ་བལྟ་རྒྱུད་གཞུང་ནི། །དྲན་པར་བྱེད་པའི་བསླབ་པའི་འཁོར་ལོ་སོགས། །གྲུབ་མཐའ་ཕྱི་རོལ་ཡུལ་རྣམས་གང་ཡང་མེད། །སྣ་ཚོགས་སྣང་བ་སེམས་སུ་འདུས་པ་སྟེ། །སེམས་དེའི་རང་བཞིན་གཅིག་པུ་རྟག་པ་ལ། །རིག་པའི་རྒྱལ་པོ་ཁྱད་པར་དགུ་དང་ལྡན། །ཉོན་མོངས་ལས་གྲོལ་ཚངས་པའི་རང་བཞིན་ནོ། །སྤྱིར་ནི་རྟག་ལྟ་བ་ལ་ལྷ་གསུམ་སྟེ། །དཔང་ཕྱུག་པས་ནི་སྲིད་ཀྱི་སྦྱོར་བ་དང་། །ལུས་ཤེད་བསྐྱེད་པས་འདོད་ཆགས་ཀྱིས་ལམ་ཚོལ། །དེ་ལས་འབྲས་བུ་མཐོང་བར་འདོད་པ་དང་། །ཚངས་པ་བས་ནི་ལུས་ཤེད་སྨད་པ་དང་། །གདུང་བསྐྱེད་དཀའ་ཐུབ་ཀྱིས་ལམ་ཚོལ་བས་དང་། །ཁྱབ་འཇུག་པས་ནི་འཚེ་བ་བས་པའི་དཔལ། །བདག་ཉིད་ཆེ་ལ་བསྟིམས་ཏེ་ཐར་པར་འདོད། །གཉིས་པ་ཆད་ལྟ་གསུམ་ལ་སྤྱི་སྒོས་གཉིས། །དང་པོ་ཤི་ན་རིག་རྒྱུན་ཆད་འདོད་པས། །ཆད་པ་བ་དང་ཕྱི་མ་རྒྱང་བོར་བས། །རྒྱང་འཕེན་པ་དང་ཚེ་ནི་སྔ་ཕྱི་མེད། །འདི་ཉིད་རྐྱང་པས་རྐྱང་པ་བ་ཞེས་བ། །ལས་འབྲས་དང་ནི་འགྲོ་བ་མ་མཐོང་བས། །མེད་པར་འདོད་པས་མེད་པ་བ་ཉིད་དང་། །ཚུར་འདིར་གང་མཛེས་བསྒྲུབ་པས་ཚུ་རོལ་མཛེས། །དྲང་སྲོང་ཕུར་བུའི་རྗེས་འཇུག་ཕུར་བུ་བའོ། །རྒྱུད་ཀྱང་ཕུར་བུས་བསྟན་པའི་གཞུང་དུ་མངོན། །གཉིས་པ་སྒོས་ཀྱི་སོ་སོའི་དོན་ལ་གསུམ། །དང་པོ་འབྲས་བུ་རྣམ་མཁྱེན་མེད་འདོད་པ། །གནས་ནི་འགིར་ལི་ཁྲི་སྣ་ལྷ་ཕུག་ན། །སྟོན་པ་རྒྱལ་ཆེན་རྗེས་འཇུག་བཞེད་གཞུང་སྟེ། །ཕྱི་འབྲས་རྒྱང་དུ་འཕེན་པས་མིང་རྒྱང་འཕེན། །རྒྱུ་ནི་འབྱུང་བ་ལ་འདོད་གྲུབ་མཐའ་ནི། །སངས་རྒྱས་གཤེན་རབ་མིང་མེད་དེས་གསུང་མེད། །དེ་སྒྲུབ་བོན་མེད་ཡོད་ཀྱང་འབྲས་ཐོབ་མེད། །དེ་ཡི་ཕྱིར་ན་བསྒྲུབ་ཏུ་མེད་པའོ། །གཉིས་པ་དགེ་སྡིག་རྒྱུ་འབྲས་ལས་མེད་འདོད། །གནས་ནི་མང་ཚེ་སྟག་ཚང་སྐར་ཕུག་ན། །སྟོན་པ་ལྷུན་ཆེན་ཉི་མའི་བཞེད་གཞུང་སྟེ། །འབྲས་མེད་ཚེ་འདིར་གང་དག་ཚུ་རོལ་མཛེས། །རྒྱུ་ནི་དུས་དེ་ཐོག་མའི་ས་བོན་ལས། །མི་ཤི་མིར་སྐྱེ་གཞན་དུ་ཅི་ཞིག་འགྲོ། །གྲུབ་མཐའ་ས་བོན་དཀར་ནག་རྒྱུ་འབྲས་ཏེ། །གཞན་དུ་འགའ་མེད་དེ་ཕྱིར་རང་སོ་གནས། །སྲོག་བཅད་ཚེ་ཐུང་ལ་སོགས་སུ་ཡིས་མཐོང་། །ལེགས་ལ་དགེ་བས་ཁུར་འཛིན་མ་མཐོང་ཕྱིར། །མཐོ་རིས་ངན་སོང་དབང་པོས་སྤྱོད་པ་སུ། །འགྲོ་བའང་འདི་ཙམ་ཁོ་ནར་ཟད་ཅེས་ཟེར། །གསུམ་པ་ཚེ་ལ་སྔ་ཕྱི་མེད་འདོད་པ། །གནས་ནི་ངན་ཆེན་ནགས་ཀྱི་སྨན་ལུང་ན། །སྟོན་པ་དྲང་སྲོང་རྒྱལ་ཆེན་བཞེད་གཞུང་སྟེ། །སྐྱེ་བ་སྔ་ཕྱི་མེད་པས་འདིར་རྐྱང་པ། །རྒྱུ་ནི་ངོ་བོ་ཉིད་ལས་གྲུབ་པ་སྟེ། །གྲུབ་མཐའ་སྐྱེ་བ་སྔ་ཕྱི་རྒྱུ་དང་འབྲས། །མེད་ཅིང་ལུས་སེམས་རྫས་ནི་གཅིག་པར་འདོད། །སྔ་མའི་སེམས་ཅན་འདི་རུ་འོང་བ་ན། །བྱིས་པར་གསར་དུ་བརྡ་བསླབ་ཅི་ཕྱིར་དགོས། །རྒྱུ་མེད་འབྲས་བྱུང་གློ་བུར་ཆར་རླུང་བཞིན། །ཉི་ཤར་ཆུ་བོ་ཐུར་དུ་འབབས་པ་དང་། །སྲན་ཟླུམ་ཚེར་རྣོན་རྨ་བའི་མདོངས་ལེགས་ལྟར། །སུས་ཀྱང་མ་བས་ངོ་བོ་ཉིད་ལས་བྱུང་། །ལུས་སེམས་རྫས་གཅིག་ལུས་རྨས་སེམས་ན་ཕྱིར། །གྱང་དང་གྱང་གི་རི་མོ་ལྟར་མཉམ་འཇིག །ཞིག་རྗེས་མེ་ཤིའི་ཐལ་བར་ཤིང་བུ་སླར། །བསྒྲུབ་ཏུ་མེད་བཞིན་ཡང་སྲིད་མེད་པར་འདོད། །དེ་ལྟར་ལོག་པ་ལྟ་བུའི་མུ་སྟེགས་རིགས། །མིང་མཐའ་ཡས་པའི་གྲུབ་མཐའི་འདོད་ཚུལ་ཞིབ། །འདིར་བརྗོད་མི་ལང་མུ་སྟེགས་ཚར་གཅོད་པའི། །གཏན་ཚིགས་ཐེག་པའི་མདོ་རྒྱུད་སོགས་ལ་གཟིགས། །ལོག་པའི་ལམ་གྱི་མཚན་ཉིད་དེ་ཤེས་ན། །ཡང་དག་ལམ་ལས་མི་ནོར་གནད་ཆེན་ཡོད། །གཉིས་པ་ནང་པ་གཤེན་གྱི་ཐེག་པ་ལ། །ལྟ་སྤྱོད་ཡང་དག་འགའ་ཞིག་འདེགས་བྱེད་པའི། །བློ་ཡི་སྟོབས་དེ་ཐེག་པའི་མཚན་ཉིད་ཡིན། །བགྲོད་པའི་གནས་སུ་ཁྱབ་པར་འདེགས་པ་དང་། །བསྐྱེད་པར་བྱེད་པ་ཐག་པའི་ངེས་ཚིག་གོ། །ཐེག་པ་ངོ་བོའི་སྤྲོས་ལུགས་བཤད་ཚུལ་གསུམ། །བྱང་གཏེར་ལྷོ་གཏེར་དབུས་གཏེར་ལས་ཐོན་པའི། །ཐེག་དགུ་ལུགས་གསུམ་དང་པོ་བྱང་གཏེར་ལུགས། །ཕྱི་ནང་གསང་བར་ཐེག་པ་གསུམ་གསུམ་རེ། །ཕྱི་ཐེག་སྣང་ལྡན་རང་ལྡན་བཞེད་ལྡན་གསུམ། །ནང་ཐེག་ཐོ་ཐོ་ཡ་ཐོ་སྤྱི་ཐོ་གསུམ། །གསང་ཐེག་ལྷ་རྩེ་སྣང་རྩེ་ཡང་རྩེ་གསུམ། །གཉིས་པ་ལྷོ་གཏེར་ལས་ཐོན་ཐེག་དགུ་ལ། །སྤྱི་དོན་གཞུང་དོན་གཉིས་ཏེ་དང་པོ་ནི། །སྒོ་མཐོང་བས་ན་ཐེག་པ་རིག་པ་དགུ། །གཏིང་དཔག་བས་ན་བཞི་བཅུ་རྩ་ལྔ་ཡིན། །བཀའ་བཅད་བས་ན་བརྒྱ་དང་རྩ་ལྔར་འགྱུར། །བོན་གྱི་སྒོ་མོ་བརྒྱད་ཁྲི་བཞི་སྟོང་ཡང་། །བསྡུ་ན་ཐེག་པ་རིམ་པ་དགུ་རུ་འདུས། །དང་པོ་རིམ་དགུ་ཕྱ་གཤེན་སྣང་གཤེན་དང་། །འཕྲུལ་གཤེན་སྲིད་གཤེན་དགེ་བསྙེན་དྲང་དྲོང་དང་། །ཨ་དཀར་ཡེ་གཤེན་བླ་མེད་ཐེག་པ་དགུ། །གཉིས་པ་བཞི་བཅུ་རྩ་ལྔར་དབྱེ་བ་ནི། །ཕ་གཤེན་རྣམ་གསལ་གྱི་ནི་ཐེག་པ་ལྔ། །སྣང་གཤེན་ལ་ནི་སྣང་རྩེའི་ཐེག་པ་ལྔ། །འཕྲུལ་གཤེན་ཡེ་སྲིད་ཉིད་གྱི་ཐེག་པ་ལྔ། །སྲིད་གཤེན་མངོན་སྤྱོད་ཀྱི་ནི་ཐེག་ལྔ་སྟེ། །དགེ་བསྙེན་ཉིད་ལ་ཡོངས་རྫོགས་ཐེག་པ་ལྔ། །དྲང་སྲོང་རྣམ་དག་གི་ནི་ཐེག་པ་ལྔ། །ཨ་དཀར་རྣམ་འགྱུར་ཉིད་ཀྱི་ཐེག་པ་ལྔ། །ཡེ་གཤེན་རྣམ་གྲོལ་མཆོག་གི་ཐེག་པ་ལྔ། །བླ་མེད་མཆོག་ལ་སངས་རྒྱས་ཐེག་པ་ལྔ། །དེ་ལྟར་ལྟ་བ་སྤྱོད་པ་སྒོམ་པ་དང་། །དམ་ཚིག་འབྲས་བུ་ལྔ་ལྔས་ཞེ་ལྔའོ། །གསུམ་པ་བརྒྱ་དང་རྩ་ལྔའི་དབྱེ་བ་ནི། །ཕ་སྣང་འཕྲུལ་གསུམ་ལྔ་རེ་བཅོ་ལྔའི་སྟེང་། །ཕྱི་མ་དྲུག་པོའི་ལྔ་ལྔ་སུམ་ཅུ་དེ། །དཀའ་སྤྱད་སླ་འགྱུར་གཉིས་ཀ་མ་ཡིན་ཏེ། །དབྱང་པོ་རབ་འབྲིང་ཐ་མའི་ཆས་ཕྱེ་བས། །དགུ་བཅུ་དང་བཅས་བརྒྱ་དང་རྩ་ལྔ་འོ། །གཉིས་པ་གཞུང་དོན་རྒྱུ་འབྲས་གཉིས་ཕྱེ་ན། །ཕ་སྣང་འཕྲུལ་སྲིད་བཞི་ནི་འཇིག་རྟེན་གྱི། །ཕན་བདེ་བསྒྲུབ་ཆེད་གསུངས་པས་རྒྱུ་ཞེས་སམ། །ཡང་ན་དེ་བཞི་བྱང་སེམས་ཀྱིས་ཟིན་པ། །བྱང་ཆུབ་རྒྱུར་འགྱུར་པས་ན་རྒྱུ་ཞེས་བ། །དགེ་བསྙེན་དྲང་སྲོང་ཨ་དཀར་ཡེ་གཤེན་བཞི། །འཇིག་རྟེན་ལས་འདས་དོན་གྱི་འབྲས་བུ་ཉིད། །བསྒྲུབ་ཆེད་གསུངས་པས་འབྲས་བུའི་ཐེག་བཞི་ཞེས། །དེ་ཡང་སྔ་གཉིས་འབྲས་བུར་ཐག་ཉེ་ཞིང་། །ཨ་ཡེས་འབྲས་བུ་ལམ་བྱེད་འབྲས་བུར་འཇོག །རྒྱུ་ལ་མི་བལྟོས་འབྲས་བུ་རྫོགས་ཆེན་པ། །རང་རང་ལྟ་བའི་ཤུགསཀྱི་རྟ་ལ་ཞོན། །འཁོར་བའི་ས་ནས་ཡང་གོང་གནས་སུ་འདེགས། །བཏེགས་ནས་ཐེག་པའི་བླ་མེད་ས་རུ་སླེབས། །གསུམ་པ་དབུས་གཏེར་ལས་ཐོན་རྒྱ་གར་གྱི། །བོན་སྐོར་ལས་བཤད་ཐེག་དགུའི་རིམ་པ་ནི། །རྒྱུ་ཐེག་བཞི་དང་འབྲས་བུའི་ཐེག་པ་ལྔ། །དེ་ཡང་མཚན་ཉིད་མ་འདྲེས་པར་སྟོན་ཅིང་། །རྒྱུ་ལ་ལམ་བྱེད་ཚན་ཉིད་རྒྱུ་ཐེག་དང་། །ངོ་བོ་གཉིས་སུ་མེད་སྟོན་འབྲས་བུ་ལ། །ལམ་དུ་བྱེད་པ་གསང་སྔགས་འབྲས་བུའི་ཐེག །དང་པོ་རྒྱུ་ཐེག་ལ་ནི་ཆེ་ཆུང་གཉིས། །ཆུང་བ་ལ་ཡང་གཉིས་སུ་དབྱེ་བ་སྟེ། །ལྷ་མི་གཞན་བརྟེན་གྱི་ནི་ཐེག་པ་དང་། །རང་རྟོགས་གཤེན་རབ་པ་ཡི་ཐེག་པ་གཉིས། །རང་རྟོགས་ལ་ཡང་དབྱེ་ན་ནང་གསེས་གཉིས། །རྒྱུ་ཐེག་ཆེ་བ་ལ་ཡང་རྣམ་པ་གཉིས། །ཐུགས་རྗེ་སེམས་དཔའི་ཐེག་པ་ཉིད་དང་ནི། །གཡུང་དྲུང་སེམས་དཔའ་སྤྲོས་མེད་པ་དང་གཉིས། །གཉིས་པ་འབྲས་བུ་སྔགས་ལ་ཕྱི་ནང་གཉིས། །ཕྱི་པ་ལ་ཡང་རྣམ་པ་གཉིས་ཡོད་དེ། །བྱ་གཙང་སྤྱོད་ཡེ་བོན་ཐེག་པ་དང་། །རྣམ་པ་ཀུན་ལྡན་མངོན་ཤེས་ཐེག་པ་གཉིས། །ནང་པ་ཡང་ལ་དེ་བཞིན་རྣམ་པ་གཉིས། །དངོས་བསྐྱེད་ཐུགས་རྗེ་རོལ་པའི་ཐེག་པ་དང་། །ཤིན་ཏུ་དོན་ལྡན་ཀུན་རྫོགས་ཐེག་པའོ། །གསང་བ་ཡེ་རྫོགས་ཡང་རྩེ་བླ་མེད་ཐེག །དེ་ལྟར་ཐེག་པའི་རིམ་པ་དགུ་ཉིད་ལ། །ཡང་ན་ཕྱི་ནང་གསང་གསུམ་ཕྱེ་ལུགས་གཅིག །བསྙེན་སྒྲུབ་མེད་ཅིང་ལམ་འགྱང་པ་ཅན་ནམ། །ཉེས་སྤྱོད་སྤངས་པ་ཙམ་ལས་མེད་པ་ཡི། །སོ་ཐར་སྡོམ་བརྩོན་མཚན་ཉིད་ཐེག་པ་ཕྱི། །གསང་བའི་སྤྱོད་པ་རླབས་ཆེན་མེད་འགྱུར་ཡང་། །ཉེ་ལམ་བསྙེན་སྒྲུབ་མངའ་ཕྱིར་སྔགས་ཕྱི་གཉིས། །ནང་དང་སྦྱོར་སྒྲོལ་སྤྱོད་པ་རླབས་པོ་ཆེ། །བློ་ཆུང་ལ་གསང་ཇི་ལྟའི་ལྟ་བ་མཆོག །ཐེག་དམན་ལ་གབ་པས་ན་སྔགས་ནང་གསུམ། །གསང་བ་ཞེས་བའོ་དེ་རྣམས་འཇུག་ཚུལ་ཡང་། །གཞན་བརྟེན་མ་ངེས་སྤྱོད་པའི་སྒོ་ནས་འཇུག །རང་རྟོགས་བདེན་པ་རྟེན་འབྲེལ་སྒོ་ནས་འཇུག །སེམས་དཔའ་མཚན་ཉིད་གསུམ་གྱི་སྒོ་ནས་འཇུག །སྤྲོས་མེད་བདེན་པ་གཉིས་ཀྱི་སྒོ་ནས་འཇུག །གཙང་སྤྱོད་དག་པ་གསུམ་གྱི་སྒོ་ནས་འཇུག །ཀུན་ལྡན་འབྱོར་བ་གཉིས་ཀྱི་སྒོ་ནས་འཇུག །དངོས་བསྐྱེད་ཐབས་དང་ཤེས་རབ་སྒོ་ནས་འཇུག །དོན་ལྡན་དབྱིངས་དང་ཡེ་ཤེས་སྒོ་ནས་འཇུག །རྫོགས་ཆེན་ཕྱོགས་རིས་གཉིས་མེད་སྒོར་འཇུག་གོ །

ད་ནི་དེ་ལྟར་ཐེག་པ་རིམ་དགུའི་དོན། །སོ་སོའི་ལྟ་སྤྱོད་ལ་སོགས་མདོར་བསྡུས་ཙམ། །བརྗོད་ན་ཐོག་མར་གཞན་བརྟེན་ཐེག་པ་ནི། །དང་པོ་རང་གིས་མ་རྟོགས་ལྷ་མི་ཡི། །སྟོན་པ་གཞན་བརྟེན་མཆོག་གསུམ་སྐྱབས་གནས་འཛིན། །འདི་ལ་ནང་གསེས་འཁྲུལ་པར་ཕྱོགས་པ་དང་། །དགེར་ཕྱོགས་གཉིས་ཡོད་ལྟ་སྤྱོད་ལ་སོགས་བདུན། །རིམ་པར་བཤད་དེ་དང་པོ་ལྟ་མཐུན་པར། །དངོས་པོ་སྣ་ཚོགས་སྣང་བ་བདེན་པར་རྟོགས། །ཡུལ་སེམས་མི་ཕྱེད་འདི་ཀ་ལྟ་བུར་ཤེས། །དམ་ཚིག་འཇིག་རྟེན་ངན་སྤྱོད་ཐམས་ཅད་བསྲུང་། །སྡིག་སྤངས་དགེ་བའི་ལས་སྤྱོད་དག་ལ་ཞུགས། །སྒོམ་པ་མཐོ་བཙན་རང་རང་འདོད་དོན་དང་། །ཕྱི་མར་ལྷ་མིའི་བདེ་འབྲས་འཐོབ་པར་མོས། །སྒྲུབ་ཐབས་སྒོ་གསུམ་རང་འདོད་དོན་ཉིད་དང་། །ལུས་ངག་ཡིད་གསུམ་ངན་སྤངས་བཟློག་སྟེ་བསྒྲུབ། །སྤྱོད་པ་འཐབ་རྩོད་རྐུ་རྫུན་སོ་ནམ་སོགས། །དགེ་བ་ཕྲ་མོ་རང་གི་དོན་དུ་སྤྱོད། །འབྲས་བུ་འཁྲུལ་ཕྱོགས་ངན་འགྲོའི་གནས་སོགས་དང་། །དགེར་ཕྱོགས་ལྷ་མི་སྲིད་རྩེ་མན་འཐོབ་བོ། །ཁྱད་པར་དགེ་ཕྱོགས་ངན་འགྲོ་ལས་ཐར་ཞིང་། །འཁྲུལ་ཕྱོགས་སྐྱབས་ལྡན་ལས་ཟད་ཐར་སྒོར་ཆུད། །གཉིས་པ་ལྷོ་གཏེར་རྒྱུ་ཡི་ཐེག་བཞི་སྤྱིར། །འཇུག་སྒོ་སྐྱབས་འགྲོ་སེམས་བསྐྱེད་རྒྱུ་དང་གསུམ། །དང་པོ་ཡུལ་མཆོག་གནས་བཞིར་སྐྱབས་སུ་འགྲོ། །གཞན་ཕན་བྱང་ཆུབ་སེམས་དང་ལྡན་པ་དང་། །རྒྱུ་ནི་བསླབ་བར་མཁས་ཤིང་དད་པ་དང་། །ཀུན་ཕན་བསམ་པ་བཟང་པོའི་སྙིང་རྗེས་འཇུག ། དེ་ལ་དགོས་སུ་ཕྱ་གཤེན་སྣང་གཤེན་དང་། །འཕྲུལ་གཤེན་སྲིད་གཤེན་བཞི་སྟེ་རེ་རེ་ལ། །ངོ་བོ་ངེས་ཚིག་རྣམ་གྲངས་བོན་དང་ལྷ། །ལྟ་སྒོམ་སྤྱོད་པ་དམ་ཚིག་དགུ་རེས་སོ། །དང་པོ་ཕྱ་གཤེན་ཐེག་པའི་བརྗོད་དོན་དགུ། །ངོ་བོ་སྣང་ཡུལ་ལྷ་འདྲེས་བདེ་སྡུག་རྟོག། ངེས་ཚིག་ཕྱ་ཡིས་མཛད་པས་ཕྱ་གཤེན་ཞེས། །རྣམ་གྲངས་མོ་རྩིས་གཏོ་དཔྱད་རྣམ་པ་བཞི། །པྲ་ལྟས་མོ་ལ་མོ་པྲ་སུམ་བརྒྱ་དང་། །དྲུག་ཅུ་དེ་བཞིན་རྣོ་མཐོང་རྩིས་ལ་ཡང་། །གབ་རྩེ་དེ་བཞིན་ནད་གསོ་གཏོ་ལ་ནི། །གཏོ་ཐབས་དེ་གྲངས་འཆི་བླུ་དཔྱད་ཉིད་ལ། །དཔྱད་ཐབས་ཉི་ཁྲི་ཆིག་སྟོང་མཆིས་པ་རྣམས། །ནད་གདུང་བཟང་ངན་པྲ་ལྟས་མོ་ཡིས་བརྟགས། །ལེགས་ཉེས་རྣོ་མཐོང་རྩིས་ཀྱིས་གཞལ་བ་ཞིང་། །གདོན་ལ་གཏོས་བཅོས་ནད་ནི་དཔྱད་ཀྱིས་མཚོ། །ནང་གསེས་མོ་ལ་སོགས་པ་བཞི་བཞི་སྟེ། །ཡེ་སྲིད་འཕྲུལ་གྱི་ཇུ་ཐིག་འདེབས་པ་དང་། །ཡེ་མཁྱེན་སྒྲ་བླའི་མངོན་ཤེས་བསྒྲུབ་པ་དང་། །ཡེ་རྗེ་སྨོན་པའི་རྨི་ལམ་བསྒུག་པ་དང་། །ཡེ་དབང་ལྷ་ཡི་པྲ་བབས་བརྟགས་པའོ། །རྩིས་ལ་གབ་ཙེ་འཕྲུལ་གྱི་མེ་ལོང་དང་། དུས་ཀྱི་འཁོར་ལོ་མན་ངག་ཙ་ཀྲའི་སྐོར། །ཅི་ཡག་རྟེན་འབྲེལ་ལས་རྩིས་དང་བཅས་བཞི། །གཏོ་ལ་འབྱུང་བ་འཁྲུགས་པའི་ཡོ་བཅོས་གཏོ། །ཧོས་ཆ་རྟེན་འབྲེལ་བརྟགས་པ་གཡང་སྒྲུབ་གཏོ། །གག་གཉན་བཟློག་པ་བསྣུན་གཏོ་འཆི་བ་བླུ། །མཉམ་གཉིས་བསོར་བའི་བརྗེ་གཏོ་སྐུ་གླུད་གཏོང་། །དཔྱད་ལ་རྒྱུ་རྐྱེན་མཐོང་ལ་དཔྱད་པ་དང་། །ངོས་འཛིན་རྩར་དཔྱད་ཕན་གནོད་ཆུ་ལ་དཔྱད། །འཆི་སོས་ཁམས་ལ་དཔྱད་པ་དང་བཞི་འོ། །བཞི་པ་བོན་ནི་མོ་ལ་ཇུ་ཐིག་གི། །སྨན་ཆེན་གཡུ་ཁ་དྲུག་འདུལ་ནག་རིགས་ཀྱི། །སྲིད་པའི་རྒྱུད་འབུམ་དཔྱད་དོན་སྒྱུ་མ་ཡི། །གསེར་འབུམ་མ་སངས་འཁོར་ལོ་མདོ་ཆེན་སོགས། །ཤིན་ཏུ་གྲངས་མང་རྩིས་ལ་དུས་འཁོར་གྱི། །མདོ་རྒྱུད་ལེའུ་སྟོང་ཕྲག་རྩ་གཉིས་གྲངས། །འབྱུང་རྩིས་ཚེ་རྩིས་བག་རྩིས་ཀེགས་རྩིས་དང་། །ནད་རྩིས་ཐང་ཤིང་སྐོར་འགོ་དཔྱད་ལྡིང་སྐོར། ། གཤིན་རྩིས་ས་དཔྱད་བརྟགས་ཕྲན་རིགས་མང་དང་། ། མན་ངག་འཁོར་ལོ་དྲུག་ཅུ་དགུ་སོགས་མང་། །གཏོ་ལ་འཁྲུག་པ་བསལ་དང་མཉམ་པར་བཞག །རྟེན་འབྲེལ་བརྟགས་པ་བབས་ཉེན་གཉེན་པོས་འཇོམས། །པྲ་མཚན་རིག་བསྣུན་མཉམ་གཉིས་གོ་བསོར་བརྗེ། །དྲུག་ཅུ་དྲུག་ཅུ་སུམ་བརྒྱ་དྲུག་ཅུའོ། །དཔྱད་ལ་རླུང་མཁྲིས་བད་ཀན་ཁྲག་བཞིར་གྱེས། །འདུ་བ་བཞི་འདུལ་མཉམ་བྱེད་དཔྱད་ཀྱི་གྲངས། །ཉི་ཁྲི་ཆིག་སྟོང་དག་དང་ལྡན་པའོ། །ལྔ་པ་ལྷ་ནི་རུ་བཞིའི་སྤྲུལ་པ་སྟེ། །དཀྱིལ་ཆེན་ཕུ་ཝེར་དཀར་པོ་ཞེས་བའོ། །ལྟ་བ་ལྷ་དང་འདྲེར་རྟོགས་ལུས་ལྷ་འདྲེས། །བསད་གསོ་སེམས་ཀྱང་དེ་ཡི་བདེ་སྡུག་རྟོག །རྒྱུད་ལས་སྣང་འདི་ལྷ་དང་བགེགས་ཡིན་ཏེ། །ལྷ་འདྲེ་གཞིག་པས་ཕྲ་རབ་རྡུལ་ལྷག་གསུངས། །བདུན་པ་སྒོམ་པ་གཞན་ཕན་སྙིང་རྗེ་བསྒོམ། །བརྒྱད་པ་སྤྱོད་ཚུལ་ལུས་ཀྱིས་ཧོས་ཆ་སྤྱད། །སེམས་ནི་འབྱུང་གཟུགས་ངག་གིས་སྨོན་ལམ་སྤྱོད། །དགུ་པ་དམ་ཚིག་མི་དབང་ཡས་དང་རྫས། །མི་འཁྱེར་མ་མཐོང་ལྷ་དང་འདྲེར་མི་བཟུང་། །སེམས་ཅན་མི་གསོད་ཕུ་ཝེར་ལྷ་མི་སྤང་། །དམིགས་རྟེན་མི་འཆའ་གཞན་གྱི་ཡས་མི་འཁྱེར། །མི་འགྲོའི་ཡས་གླུད་མི་བཏོང་ཚོད་ཡོད་ཀྱི། །སྨན་ཟས་མི་སྦྱར་ཐེ་ཚོམ་གཏར་མི་དཔྱད། །ཁྱད་པར་མ་མཐོང་མཐོང་བའི་རྫུན་བུ་སྤངས། །གཉིས་པ་སྣང་གཤེན་ལ་ཡང་རྣམ་པ་དགུ། །དང་པོ་ངོ་བོ་ལྷ་འདྲེར་ཡོན་ཕུལ་བས། །བདེ་བར་ཤེས་ཉིད་གཉིས་པ་ངེས་ཚིག་ནི། །སྣང་སྲིད་འདུལ་བའི་གཤེན་ན་སྣང་གཤེན་ནོ། །གསུམ་པ་རྣམ་དབྱེ་བཞི་པ་བོན་བཅས་གཉིས། །ཕྱོགས་གཅིག་བསྡུས་བཤད་གྱེར་སྒོ་བཞི་དང་ནི། སྐད་གཅོང་དགུ་དང་གཏང་རག་བཞི་བཅུ་སྟེ། །གྱེར་སྒོ་ཆབ་ནག་ཆུ་བོ་སེལ་གྱི་སྒོ། །ཆབ་དཀར་འདྲེ་དང་སྲི་ཡི་སྒོ་ཉིད་དང་། །འཕེན་ཡུལ་མཉམ་བརྗེ་གླུད་ཀྱི་སྒོ་དག་དང་། །དཔོན་གསས་ཕྱ་གཉན་གཏོ་ཡི་སྒོ་སྟེ་བཞི། །དང་པོ་ཆབ་ནག་ཆུ་བོ་སེལ་སྒོར་བཞི། །སྲིད་པ་སྨྲང་ཆེན་སེལ་གྱི་གཞུང་དག་གཅིག །ཐུགས་དཀར་གཉེན་པོ་ལྷ་ཡི་གཞུང་དག་གཉིས། །དགྲ་བླ་ཝེར་མ་དཔའ་ཁྲོམ་གཞུང་དང་གསུམ། །སྲིད་པ་མིའུ་རྒྱུད་ཀྱི་གཞུང་དང་བཞི། །ཆབ་ནག་ཆུ་བོ་གཞུང་བཞི་བ་བ་ཡིན། །དང་པོ་སེལ་ལ་གྱེས་སྒོ་བཅུ་གཉིས་ཏེ། །རྩ་དཀར་འཕེལ་བའི་ཡར་སེལ་རྣམ་པ་བཞི། །དེ་བཞིན་རྩ་ནག་འགྲིབ་བའི་མར་སེལ་བཞི། །མཉམ་གཉིས་བསོར་བའི་བར་སེལ་བཞི་བས་སོ། །དང་པོ་རྩ་དཀར་འཕེལ་སེལ་མོས་བློར་སྦྱར། །འགྲོ་བ་རྨང་པོ་འཕེན་པར་འདོད་པ་ལ། །གཡུང་དྲུང་རྩ་དཀར་སྲིད་པའི་འཕེལ་སེལ་དང་། །དབུལ་བས་ཉེས་ཏེ་ཕྱུག་ངར་འདོད་རྣམས་ལ། །སྲིད་པ་གར་གྱི་གྱེན་སེལ་བྱ་བ་དང་། །ཁས་ཉེན་དམན་པ་བཙན་པོར་འདོད་དག་ལ། །ཀླུང་རྟ་མཐོན་པོར་དར་བའི་གེགས་སེལ་དང་། །ཆུང་བས་ཉེན་ཏེ་ཆེ་བར་འདོད་རྣམས་ལ། །རྒྱལ་གྱི་ཁྲི་འཕང་འཛེགས་པའི་གོང་སེལ་བཅས། །གཉིས་པ་རྩ་ནག་འགྲིབ་པའི་མར་སེལ་བཞི། །རིགས་ཁུངས་རྨང་སྟེ་འཆད་ལ་ཁད་པ་ལ། །འདྲེ་དགུ་སྲིད་བཅུའི་ཐུར་སེལ་བྱ་བ་དང་། །ནོར་ཉམས་དབུལ་ཏེ་ལྟོགས་ལ་ཁད་པ་ལ། །སྲིད་པ་ས་བདག་ཀླུ་ཡི་ཐུར་སེལ་དང་། །བརླག་སྟོར་འཕུང་སྟེ་ཉེན་ལ་ཁད་པ་ལ། །མ་བླ་བྱུར་དང་ཆུད་ཀྱི་དམན་སེལ་དང་། དམའ་ཞིང་འདྲིལ་ཏེ་ལྷུང་ལ་ཁད་པ་ལ། །མཐོ་རུ་མི་སྟེར་ཉེས་པའི་སྐྱོན་སེལ་བཅས། །གསུམ་པ་མཉམ་གཉིས་བསོར་བའི་བར་སེལ་བཞི། །ལྷ་ཀླུ་གཉན་སོགས་འགྲས་ཏེ་འཁོན་པ་ན། །ལྷ་དང་མི་ཡི་བར་གྱི་དབྱེན་སེལ་བ། །ཤིན་ཏུ་གེགས་ཉེན་རྩུབ་པའི་འགྲོ་བ་ལ། །བ་དམར་མཚལ་བུ་དག་གི་གེགས་སེལ་བ། །སྨེ་མནོལ་མི་གཙང་བཙོག་གྲིབ་འབགས་པ་ལ། །དམེ་མུག་ནལ་གྱི་བཙོག་སེལ་བྱ་བ་དང་། །མི་མཐུན་རྨི་ལམ་པྲ་ལྟས་ངན་པ་ལ། །ལྟས་ངན་བཟློག་པའི་ཐན་སེལ་དང་བཅས་ཏེ། །གཞུང་ཆེན་བཅུ་གཉིས་སྔོན་ཚེ་སྲིད་པའི་དུས། །གང་ལ་གང་གིས་དར་བའི་ཚུལ་རེ་རེ། །རེ་རེར་བཅུ་བཅུ་སྲིད་པའི་དཔེ་དང་སྤྱར། །དཔེ་སྲོལ་རེ་ལ་སེལ་སྒོ་རེ་བྱུང་ཞིང་། །དེ་ལ་སྲིད་པའི་སྨྲང་གཞུང་རེ་རེ་སྟེ། །ཅོ་གའི་ཡར་སེལ་གཙང་མའི་ལྷ་སེལ་དང་། །རུ་བཞིའི་གསས་སེལ་ལྷ་སྲས་དོག་སེལ་སོགས། །སེལ་དཀར་དབྱེ་སྒོ་བརྒྱ་དང་ཉི་ཤུ་དང་། །སྡེ་བརྒྱད་བཟློག་སེལ་ཐེའུ་རང་དམར་སེལ་སོགས། །སེལ་ནག་བརྒྱ་དང་ཉི་ཤུ་མི་བཙང་ཀྱི། །མདའ་སེལ་ལ་སོགས་སེལ་ཁྲ་བརྒྱ་ཉི་ཤུའོ། །

གཉིས་པ་ཐུགས་དཀར་ལྷ་གཞུང་དག་ལ་གསུམ། །ཡེ་སྲིད་ལྷ་གཞུང་དཀར་པོ་དག་དང་གཅིག །ཡེ་དབང་གཉན་གཞུང་ཁྲ་བོ་དག་དང་གཉིས། །ཡེ་འདུལ་དམག་གཞུང་ནག་བཅས་གསུམ་པོ་ལ། །ལྷ་གཞུང་ལྷ་འཁོར་སུམ་བརྒྱ་དྲུག་ཅུ་དང་། །གཉན་གཞུང་ལྷ་འཁོར་ཉིས་བརྒྱ་ལྔ་བཅུ་ཐམ། །དམག་གཞུང་ལྷ་འཁོར་བརྒྱ་དང་རྩ་བརྒྱད་ཡོད། །དེ་དག་གཅིག་དྲིལ་ཐུགས་དཀར་དགུ་ཁྲིའི་མཁར། །དགུ་ཁྲི་གླིང་མཁར་ནམ་མཁའི་རྫོང་ཆེན་པོ། །རང་གྲུབ་རིན་ཆེན་སྤྲུལ་པའི་གསས་མཁར་ཆེ། །ཡོད་པ་ཡེ་དང་ཡོད་ཀྱི་མཚམས་ན་ཡོད། །བཟུང་བ་ཐུགས་དཀར་ལྷ་དམག་དག་གིས་བཟུང་། །མཁར་འདི་སྲིད་ནས་དིང་སང་ཡན་ཆད་ལ། །གཡུང་དྲུང་བོན་གྱི་བསྟན་པ་ཉམས་མ་མྱོང་། །ལྷ་དང་མི་ཡི་དབུ་འཕང་དམའ་མ་མྱོང་། །དགྲས་རྒོལ་བགེགས་གནོད་ཚུགས་མ་མྱོང་པ་སྟེ། །འདི་དག་དགོས་པའི་དོན་ཆེ་དྲི་མེད་ལས། །ཐུགས་དཀར་བུ་དགུ་ཡབ་དང་བཅུ། །དགུང་སྨན་མཆེད་བདུན་ཡུམ་དང་བརྒྱད། །དགུ་ཁྲི་དགུ་འབུམ་དམག་དང་བཅས། །འཕེལ་ཆེན་ཡག་ཀ་བརྗོད་ན་དགོས། །ཤར་ཆེན་དམག་ལ་ཆས་ན་དགོས། །རྒྱུག་ཆེན་བྱང་རྡང་བཀྱགས་ན་དགོས། །ལྷ་དམག་དགྲ་ལ་བཤིབ་ན་དགོས། །རྒྱལ་པོ་རྒྱལ་ས་གནོན་ན་དགོས། །བཙུན་མོ་རྩ་དཀར་སྤེལ་ན་དགོས། །བློན་པོ་དར་སོ་འཛིན་ན་དགོས། །ཡོ་མ་འཕེལ་ཁ་བརྩི་ན་དགོས། །དེ་དགོས་པའི་དོན་གལ་ཆེ་བརྒྱད་ཡིན། །ཞེས་གསུངས་དེ་བཞིན་ཕྲིན་ལས་ལེགས་སྤྱད་ན། །མེད་ལ་ཡོད་སྲིད་སྟོང་ལ་གང་བར་སྲིད། །དབུལ་ལ་ཕྱུག་སྲིད་རྨང་ལ་འཕེན་སྲིད་སོགས། །ཉེས་ཚོགས་ལེགས་འགྱུར་ཐུགས་དཀར་ལྷས་མཛད་དོ། །གསུམ་པ་སྒྲ་བླའི་དཔའ་ཁྲོམ་ལ་བཞི་སྟེ། །དགྲ་བླ་ཝེར་མ་ཅང་སེང་ཤུགས་མགོན་བཞི། །གཞུང་ཆེན་བཞིར་ངེས་དང་པོ་དགྲ་བླ་ལ། །ཡེ་སྲིད་འཕྲུལ་གྱི་དགྲ་བླ་དང་དེ་བཞིན། །ཡེ་རྗེ་སྨོན་པའི་ཡེ་དབང་མཐུའི་དགྲ་བླ། །གསུམ་སྟེ་དང་པོ་ཡེ་སྲིད་དགྲ་བླ་ནི། །ཁྱུང་ནག་རལ་ཆེན་དགྲ་བླའི་དམག་ཚོགས་གྲོལ། །ཡེ་རྗེ་སྨོན་པའི་དགྲ་བླ་སེང་གསུམ་ལས། །མི་རྒྱུད་རེ་འབྲེལ་ལྷ་དམག་ཁ་འཛིན་བཅས། །ཡེ་གཤེན་དབང་རྫོགས་མཐུ་ཡི་དགྲ་བླ་ནི། །དྲ་མ་མཆེད་དགུ་དགྲ་བླའི་གཞུང་ཆེན་བཞི། །རང་བཞིན་སྤྲུལ་པ་འཕྲུལ་གྱི་གཞུང་དང་གཅིག །རང་གྲུབ་རིན་ཆེན་མཁར་གྱི་གཞུང་དང་གཉིས། །རིན་ཆེན་སྨེ་བ་གླིང་གི་གཞུང་དང་གསུམ། །རང་བྱུང་དྲ་མ་ཉག་གཅིག་གཞུང་དང་བཞི། །ཡེ་དབང་མཐུ་རྫོགས་དྲ་མ་གཞུང་བཞི་ཡིན། །གཉིས་པ་ཝེར་མའི་དཔའ་ཁྲོམ་གཞུང་བཞི་ནི། །ལྷ་གསས་དབལ་གསུམ་རྫུ་འཕྲུལ་ལས་བྱུང་བའི། །དཔའ་ཆེན་ཝེར་མ་ཉི་ཉ་ཉིད་ལས་གྲོལ། །ཝེར་མ་ལྷ་དང་བསྡེམས་པ་དག་ལ་ནི། །ལྷ་ཡི་ཝེར་མ་བདུད་འདུལ་ཞེས་པ་སྲིད། །དེ་བཞིན་གཉན་བསྡེབས་གཉན་ཝེར་དགྲ་འདུལ་གྲོལ། །ཝེར་མ་ཁྱུང་བསྡེབས་ཁྱུང་ཝེར་ཀླུ་འདུལ་གྲོལ། །ཝེར་མ་སེང་བསྡེབས་དཔའ་ཝེར་མཆེད་གསུམ་སྲིད། །དེ་དག་ཝེར་མ་དཔའ་བའི་གཞུང་བཞི་ཡིན། །གསུམ་པ་ཅང་སེང་གཉེན་གྱི་གཞུང་བཞི་སྟེ། །བྱེས་ཐུབ་དཔའ་བོ་སྤུན་དྲུག་དག་དང་གཅིག །གཞིས་སྲུང་ཁྲ་མོ་རྗོང་དྲུག་དག་དང་གཉིས། །ཅང་སེང་མགྲོན་ཡག་བཅུ་གསུམ་དང་གསུམ་སྟེ། །ལམལྷ་མཆེད་བརྒྱད་ཅང་སེང་ལྕམ་དྲལ་གཞུང་། །བཞི་པ་ཤུགས་མགོན་རྗིའུ་བཅུ་གསུམ་སྟེ། །ཁས་དྲག་སྲིད་པའི་ཤུགས་མགོན་གཉན་པོ་ལ། །ཤུགས་མགོན་བརྒྱ་དང་རྩ་བརྒྱད་གྲོལ་བའོ། །དེ་ལྟར་དཔའ་ཁྲོམ་དམག་གི་གཞུང་དག་ནི། །འཇིག་རྟེན་བདེར་བཀོད་སྣང་སྲིད་ཁ་ཡོ་སྙོམས། །ཀུན་རྗོབ་བདེན་དོན་བསྟན་པའི་ཆ་ཤས་རྒྱུའོ། །བཞི་པ་སྲིད་པ་མི་འུ་རྒྱུད་གཞུང་ལ། །འགྲོ་དྲུག་སེམས་ཅན་ཕྱི་སྣོད་དང་བཅས་པ། །འཇིག་རྟེན་སྲིད་པ་ཇི་ལྟར་སྲིད་པ་དང་། །བསྐོས་པ་ཅིར་བསྐོས་མི་རྒྱུད་གང་ལྟར་གྲོལ། །སྔོན་གྱི་ཚེ་རབས་བཤད་དང་བདེན་སྨྲང་བཀྲོལ། །ལ་སོགས་གོང་བཤད་ལྟར་ལ་སྲིད་པ་གསུམ། །སྤྱི་སྒོས་ཡེ་སྨོན་རྒྱལ་པོའི་ཚེ་རབས་ལས། །བསྐལ་སྲིད་ཆགས་པའི་གཞུང་ཆེན་དེ་དག་གཅིག །སྨོན་ལམ་མཁར་གྱི་གླིང་གཞི་དག་དང་གཉིས། །སྲིད་པ་ལེ་འུའི་རྒྱུད་འབུམ་དག་དང་གསུམ། །མཚུན་མགོན་དགྲ་བླའི་གཞུང་ཆེན་བཞི་བཅས་པ། །ཆབ་ནག་སྲིད་པ་རྒྱུད་ཀྱི་བོན་ཉིད་དོ། །གཉིས་པ་ཆབ་དཀར་སྲིད་སྒོར་རྣམ་པ་གཉིས། །འདྲེ་དགུ་སྐྱས་འདེབས་སྲི་བཅུ་ཐུར་གནོན་པ། །ཐབས་ཀྱིས་ངོས་བཟུང་ཐུགས་རྗེས་གླུད་ཡས་བསྔོ། །དེ་ཡི་ངོས་འཛིན་སྲིད་པ་སྟངས་དཔྱལ་གཉིས། །ཡོད་མེད་དགེ་སྡིག་ལྷ་བདུད་དཀར་ནག་ཕྱིར། །ཐ་ཆུང་སྒོ་ང་སྐྱ་བོ་བརྡོལ་པ་ལས། །སྒོང་ཤུན་གདོན་དང་དྲི་ཟའི་རྒྱལ་ཁམས་སྲིད། །གདར་ཤ་ལྟས་ངན་བརྒྱད་ཅུ་རྩ་གཅིག་དང་། །ཡེ་འབྲོག་སུམ་བརྒྱ་དྲུག་ཅུ་སྒོང་ཆུ་ལ། །ནད་རིགས་བཞི་བརྒྱ་རྩ་བཞི་སྒོང་སྙིང་ནི། །གདོན་རིགས་སུམ་བརྒྱ་རླངས་པར་རྐྱེན་ཉི་ཁྲི། །ཆིག་སྟོང་སྲིད་ཅིང་སྙིགས་མར་བགེགས་རིགས་ནི། །སྟོང་ཕྲག་དྲུག་ཅུ་ཟེར་མ་འཐོར་བ་ལ། །སྲིད་པའི་འདྲེ་དགུ་སྲི་བཅུ་བྱུང་པ་སྟེ། །འདྲེ་དགུ་ས་གཞིའི་རུམ་གནས་ཕྱོགས་མཚམས་སུ། །མ་བླ་ཆུད་སྡོང་གློ་བུར་ཡེ་འགྲོག་གཏོང་། །དེ་ཡང་མཐོ་རུ་མི་སྟེར་དམའ་བའི་འདྲེ། །དེ་བཞིན་ཡོད་དུ་མི་སྟེར་མེད་པའི་འདྲེ། །ཕྱུག་མིན་དབུལ་འདྲེ་འཕེན་མིན་རྨང་བའི་འདྲེ། །གང་མིན་སྟོང་འདྲེ་ཆགས་བརླག་འཇིག་པའི་འདྲེ། །ཡག་འགེགས་ཉེས་འདྲེ་སྐྱིད་འགོག་སྡུག་འདྲེ་དང་། །འཕེལ་མེད་འགྲིབ་འདྲེ་བཅས་པ་སྲིད་ཆགས་ནས། །སྲིད་ཕྱིར་སྲིད་པའི་འདྲེ་དགུ་བྱ་བ་སྟེ། །དེ་ལས་མས་ཀྱི་ཤིད་སྡང་ཕོ་སྲི་དང་། །མོ་སྲི་ཕོ་མོ་སྟངས་དཔྱལ་ཚོགས་པ་ལས། །ཆེ་སྲི་ཆུང་སྲི་ཐབས་སྲི་ངོ་ནག་དང་། །རྒན་སྲི་གཞོན་སྲི་དར་སྲི་བྱིས་སྲི་དང་། །བྱུར་སྲི་བཅས་ཏེ་འདྲེ་དགུ་སྲི་བཅུའི་དམག །སྣང་སྲིད་ཁམས་འཕྱོ་རྒྱལ་ཁམས་མི་བདེར་བྱེད། །མི་ལ་བདུད་འབེབས་ཕྱུགས་ལ་གནོད་བྱེད་འཚེ། །དེ་དག་ངོས་བཟུང་གཏོས་བཅོས་ཐུགས་རྗེས་འདུལ། །གཏོ་ནི་འདྲེ་དགུ་སྐྱས་འདེབས་སྨྲང་གཏོ་དང་། །སྲི་དགུ་གནོན་པའི་སྲི་གཏོ་ལ་སོགས་སོ། །འདུལ་མཛད་སྔོན་གྱི་ལས་ཅན་སྐལ་ལྡན་རིགས། །སྦྱངས་པ་སྔོན་སོང་ནུས་ལྡན་ཐུགས་རྗེས་འདུལ། །གསུམ་པ་འཕེན་ཡུལ་གླུད་སྒོར་རྣམ་པ་གསུམ། །ཕོ་གླུད་མོ་གླུད་ཆུང་གླུད་གསུམ་ཡིན་ཏེ། །རེ་རེར་བཅུ་བཅུ་དང་པོ་ཕོ་གླུད་ལ། །དབུས་སྟེང་ཕྱོགས་མཚམས་བཅུ་ལ་རིམ་པ་བཞིན། །ལྷ་མེན་འཕྲུལ་མདོས་ཚངས་པའི་ལྷ་མདོས་དང་། །རྒྱལ་པོའི་དར་མདོས་བཙན་གྱི་རུ་མདོས་དང་། །བདུད་ཀྱི་ཁྲམ་མདོས་གཤིན་རྗེའི་བཟློག་མདོས་དང་། །དམུ་ཡི་བཙུན་མདོས་འཚམས་ཀྱི་དལ་མདོས་དང་། །ཀླུ་དབང་གཏད་མདོས་སྲིན་པོའི་མཁར་མདོས་བཅུ། །མོ་གླུད་ཆུད་ཀྱི་དལ་མོའི་གཡང་མདོས་དང་། །འཇིག་རྟེན་མ་ཡམས་རྒྱལ་མོའི་བཟློག་མདོས་དང་། །སྣང་སྲིད་མ་མོ་འཁྲུགས་པའི་བསྐང་མདོས་དང་། །འཇིག་རྟེན་བརྟན་མ་དམག་གི་ཁྲི་མདོས་དང་། །གནས་ཉུལ་སྐྱོང་མ་ཁྲོམ་གྱི་གཟེ་མདོས་དང་། །ཁ་ལ་གངས་དཀར་སྨན་མོའི་མདོས་དང་ནི། །སྨན་གཟེད་ཚང་མདོས་མ་བདུད་རྟེན་མདོས་དང་། །མ་བཙུན་མས་མདོས་མཚོ་སྨན་གུར་མདོས་བཅུ། །ཆུང་གླུད་འདྲེ་དགུ་སྲི་བཅུའི་ཚང་མདོས་གཉིས། །ཚེ་བདུད་བཟློག་མདོས་སྐྱེས་བུའི་གྱང་མདོས་དང་། །བགེགས་ཀྱི་གླུད་མདོས་ས་བདག་སར་མདོས་དང་། །གཙང་སྨེའི་སྐྱོལ་མདོས་མཚུངས་གཉིས་བསོར་མདོས་དང་། །མཉམ་གཉིས་བརྗེ་མདོས་རྩ་དཀར་འཕེལ་མདོས་བཅུ། །དེ་ལས་གྱེས་པའི་གཡེན་ཁམས་སོ་གསུམ་ལ། །རྒྱན་མདོས་སོ་གསུམདང་བཅས་དྲུག་ཅུ་གསུམ། ལས་འཕྲོས་ཆེ་བ་སྣང་སྲིད་རྒྱན་མདོས་ནས། །ཆུང་བ་བྱེའུ་ཆུང་འཕུར་མདོས་ཡན་ཆད་ཀྱི། །མདོས་རིགས་སུམ་བརྒྱ་དྲུག་ཅུར་གྱེས་པའོ། །ཡང་གཅིག་ཕར་གཏོང་སྤྱི་ཡི་གླུད་སྒོར་གྱེར། །རྩ་བ་ལུས་དང་སྤྲོས་པ་ཡན་ལག་སྟེ། །དང་པོར་གླུད་ཁོག་གསར་རྙིང་གཉིས་སུ་མཆི། །གཉིས་པ་ཡན་ལག་གཏོ་སྒོ་བཞི་ཡོད་ནི། །ཤ་བའི་བོན་སྐོར་སྲིད་པ་གཏོ་རྒུའི་སྐོར། །ས་བདག་བསྡུམ་སྐོར་རྒྱལ་པོ་གྲ་སྐོར་བཞི། །དེ་ལས་ཤ་སྐོར་མང་ཡང་དགུ་རུ་འདུ། །མི་བུ་གླུད་ཀྱིས་བསླུ་བའི་ཤ་བ་དང་། །བདུད་ཁ་འབྱངས་སུ་བསྒྱུར་བའི་ཤ་བ་དང་། །ལྟ་ཡི་དལ་ཁ་བསྒྱུར་བའི་ཤ་བ་དང་། །བགེགས་རིགས་བྱོལ་ཁ་བསྒྱུར་བའི་ཤ་བ་དང་། །སྡང་སེམས་བད་ཁ་བཟློག་པའི་ཤ་བ་དང་། །ཀླུང་བུས་ཁྲིམས་ཁ་བསྒྱུར་བའི་ཤ་བ་དང་། །སྲུང་རྟའི་འཕུང་སྲི་བསྒྱུར་བའི་ཤ་བ་དང་། །ལྟས་ངན་དགྲ་ཐན་བཟློག་པའི་ཤ་བ་དང་། །ཀླུ་བཙན་ས་བདག་བཅོས་པའི་ཤ་བ་དགུའོ། །གཏོ་རྒུ་དབྱེ་བ་སུམ་བརྒྱ་དྲུག་ཅུ་སྟེ། །བསྡུ་ན་དཀར་ནག་དམར་གསུམ་ཁྲ་བོ་བཞི། །དཀར་པོ་ལྷ་གཏོ་ཡ་བླ་གདལ་དྲུག་སོགས། །ནག་པོ་ས་བདག་གཉན་གཏོ་མགོ་གསུམ་སོགས། །དམར་པོ་དམེ་མནོལ་ཐོག་གཏོ་རྒྱའུ་མཐིང་སོགས། །ཁྲ་བོ་སྲིད་པ་ཡོ་བཅོས་སྨོན་ལམ་གཏོ། །བསྡུམ་ལ་མང་དུ་ཡོད་ཀྱང་མདོར་བསྔུས་པ། །ཀླུ་གཉན་ས་བདག་གཏོད་དང་(ཉེ་ལམ་སྡེ་བཞི་ལྟ་བུ་)བཞི་ཡི་བཅོས། །སྨན་འབྲོག་གཟེད་དང་གསུམ་གྱི་བཅོས་ཐབས་གཉིས། །རྒྱལ་བོ་གྲ་ཡི་སྐོར་ལ་མང་ཡོད་ཀྱང་། །བསྡུ་ན་གྲ་དཀར་གྲ་དམར་གཉིས་ལ་འདུས། །བཞི་པ་དཔོན་གསས་ཕྱ་གཉན་སྒོ་ལ་བཞི། །དབྱིངས་ཀྱི་ལྷ་ཚོགས་ཚོགས་ཀྱི་འཁོར་ལོས་མཆོད། །མཁའ་ཡི་དབལ་མོ་བསྐང་བའི་མདོས་ཀྱིས་བསྐམ། །ཀློང་གི་དམ་ཅན་རྟེན་གྱི་རྫས་ལ་བརྟེན། །ས་བདག་ཀླུ་གཉན་གཏོ་ཡིས་བཅོས་པའོ། །དང་པོར་སྲིད་པ་རྒྱུད་ཀྱི་བོན་པོ་ཡིས། །སྟོབས་ཆེན་ལྷ་གསས་གར་གྱི་དབལ་ཚོགས་ལ། །གཞི་གཙང་སྟེང་དུ་འབྲུ་ཚོམ་དབལ་བཤོས་བཀོད། །དཀར་མངར་མང་ཐུན་དུ་སམ་བོང་ངེ་བཤོས། །གཟུགས་སྒྲ་དྲི་རོ་རེག་བའི་ཚོགས་ཆེན་བཏེགས། །ལྷ་ལ་མཆོད་ཅིང་དཔལ་གྱི་དངོས་གྲུབ་ཞུ། །གཉིས་པ་མཁའ་ཀློང་དབྱིངས་ཀྱི་དབལ་མོ་རྣམས། །བསྐང་བའི་མདོས་ཆེན་སྲིད་པ་དཔེ་བླངས་ཏེ། །རི་རབ་རི་མཚོ་གླིང་བཞི་གླིང་ཕྲན་དང་། །ལྕགས་རི་ཁྱུད་མོ་དཔག་བསམ་ལྗོན་ཤིང་ཁྱུང་། །རྣམ་རྒྱལ་ཁང་བཟང་རྩ་གསུམ་ལྷ་གནས་དང་། །ཉི་ཟླ་སྐར་གསལ་བཀྲ་ཤིས་རྫས་རྟགས་བཀྲ། །རིན་ཆེན་ནོར་བདུན་ལྷབ་ལྷུབ་ཆུན་འཕང་འཕྲུལ། །ནམ་མཁའ་ཤིང་རིས་རྒྱང་འཕན་གཞའ་ཚོན་བཀྲ། །མདའ་འཕང་རི་གཡུང་བ་གཅན་དཀོར་ནོར་མཛོད། །ཕོ་ཏོང་མོ་ཏོང་གླུད་གཏོར་རྒྱ་ཆེན་བཅས། །བདེན་པའི་སྨྲང་བཀྲོལ་ཏིང་འཛིན་དམིགས་སྤེལ་འབུལ། །དབལ་མོ་མཁར་བསྐངས་འཇིག་རྟེན་ཞི་བདེར་གནས། །སྲིད་གསུམ་ཟིལ་གནོན་སྣང་སྲིད་ཁ་ཡོ་སྙོམས། །གསུམ་པ་ཀློང་གི་དམ་ཅན་རང་མཐུན་པའི། །དམ་རྫས་རྟེན་རྫས་འདོད་ཡོན་མངོན་ཆ་འབུལ། །ཤ་ཁྲག་གཡུ་འབྲང་དཀར་མངར་ཕུད་ཚོགས་དང་། །འབན་ཚོགས་ལྷ་ཡི་གཏོར་མས་མཆོད་ཅིང་བསྐུལ། །ཕྲིན་ལས་བཅོལ་ཞིང་དགྱེས་མཛད་དངོས་གྲུབ་ནོད། །བཞི་པ་ས་བདག་ཀླུ་གཉན་གཏོས་བཅོས་ཏེ། །སྟོང་གསུམ་འཁྲུགས་པའི་ཡོ་བཅོས་ཉིད་དང་གཅིག །འབྱུང་བ་འཁྲུགས་པའི་འགྲམ་བཅོས་དག་དང་གཉིས། །ཡེ་ངམ་འཁྲུགས་པའི་བསྡུམ་བཅོས་དང་གསུམ་ལ། །ས་བདག་སྨེ་བའི་གླིང་བཅོས་བཅས་ཏེ་བཞིའི། །མདོས་ཆེན་སོགས་ལྔའི་ཕུང་པོ་ཤིང་རྩི་དང་། །དར་ཟབ་བལ་ཚོན་ཤོག་ཤོག་ཤེལ་ཚིག་བརྒྱན། །རྒྱུད་ཀྱི་བོན་པོས་དམིགས་སྤེལ་ཡོངས་སུ་བསྔོ། །ད་ནི་གཉིས་པ་སྐད་ཀྱི་གཅོང་དགུ་ནི། །གཡུ་འབྲུག་ངར་སྐད་ལྷ་གསས་དཔུང་ཚོགས་བསྡུ། །ཁྱུང་མོའི་འཚེར་སྐད་དྲག་པོའི་ལྷ་ཚོགས་བདར། །ངང་མོ་བུ་སྟོར་སྐད་ཀྱིས་མིའི་ཕྱ་བླན། །རྨ་བྱའི་སྒྲོ་སྐད་ཕྱུགས་ཀྱི་གཡང་འགུགས་བྱེད། །ཁུ་བྱུག་གསུང་གིས་ལྷ་སྲིན་སྤྲོ་བ་བསྐྱེད། །ལྕོ་གའི་འགྱུར་སྐད་གླུད་ཡས་ལམ་དུ་བསྟན། །ནེ་ཙོའི་གཅོང་སྐད་ལྷ་སྲིན་གོ་བརྡ་སྤྲད། །ཕོ་རོག་ལྟོ་སྐད་སྲི་ཡི་བྱུང་གདབ་སྟེ། །སྟག་སྦྲང་གཅོང་སྐད་སྲི་ཁམས་བྱུར་ཁ་གནོན། །གསུམ་པ་གཏང་རག་བཞི་བཅུ་རྩ་གཉིས་ནི། །གསོལ་བ་ལྷར་བཅུ་སྐྱོབ་པ་ཕྱ་ལ་བཅུ། །གཉེན་པོ་སྤྱིར་བཅུ་གནོན་པ་སྲི་ལ་བཅུ། །ཐར་གླུད་གཉིས་བཅས་ཞིབ་ན་ཕྱ་སྒོ་ལ། །བོན་ལེ་བཞི་བཅུ་རྩ་གཉིས་ཡོད་པ་སྟེ། །གསོན་ཕྱ་སོ་གཉིས་གཤིན་ཕྱ་བཅུ་དང་བཅས། །གསོན་ཕྱ་གཡུང་དྲུང་ཕྱ་དར་ཆེ་ཆུང་དང་། །གཤིན་ཟ་ཉ་མིག་གཡང་ལྷ་དགུ་སྐོར་དང་། དམུ་ཞག་འཁོར་མོ་བཀྲ་ཤིས་འཁྱིལ་པ་སོགས། །གཤིན་ཕྱ་ས་ལུག་ཅང་ཤེས་སྦལ་ཕུ་སོགས། །སྤྱིར་ནི་སྣང་ལེ་བཅུ་གསུམ་ཞེས་པ་ནི། །འོ་མཉེན་བསྡིག་རྟོད་མཚེ་ཐན་ཐབས་ཕྱ་ཐར། །གླུད་ཡས་ཡར་སེལ་མར་སེལ་སྨྲང་དང་ཕུད། །གར་མདུང་བཅས་ཏེ་བོན་གྱི་རྩ་ལག་གོ། །དེ་ཡང་སྣང་གཤེན་གཡུང་དྲུང་གསལ་རྒྱུད་ལས། །སྐུ་ཡི་དོན་དུ་ཡས་སྟག་བསགས། །གསུང་གི་དོན་དུ་སྨྲང་ལ་གྱེར། །ཐུགས་ཀྱི་དོན་དུ་བྱིན་གྱིས་བརླབས། །ཡས་མེད་ཚིག་ལ་རེ་བ་དེ། །ཁང་སྟོང་མགྲོན་པོ་གསོག་པ་འདྲ། །ཚིག་མེད་ཡས་ལ་རེ་བ་དེ། །ལག་སྡུམ་གསེར་གཡུ་མཐོང་བ་འདྲ། །ཡས་དང་སྨྲང་དུ་འཛོམ་ལགས་ཀྱང་། །ཏིང་འཛིན་བྱིན་གྱིས་མ་བརླབས་ན། །ཤར་པ་བྲོ་གླུ་འཁྲབ་པ་འདྲ། །ཞེས་བཤད་དེ་ལྟར་རྣམ་དབྱེ་བོན་བཅས་སོ། །ལྔ་པ་ལྷ་ནི་གར་གསས་བཙན་པོའོ། །དྲུག་པ་ལྟ་བ་ཡས་དང་གླུད་དུ་རྟོགས། །ལྷ་ལ་ཡོན་ཕུལ་དེས་སྐྱོབ་བགེགས་ལ་གླུད། །བཏང་བས་ཞི་ཞིང་ལུས་ལ་བདུད་མེད་པས། །སེམས་ཀྱང་བདེ་བའི་རང་བཞིན་ཤེས་པ་སྟེ། །སྣང་པ་འདི་ནི་གདོན་དང་ཡས་ཡིན་ཏེ། །གདོན་ཡས་བརྟག་པས་ཕྲ་རབ་རྡུལ་གྱི་ཆ། །སྒོམ་པ་གཞན་ཕན་བམས་པ་འབའ་ཞིག་བསྒོམ། །བརྒྱད་པ་སྤྱོད་ཚུལ་ལུས་ཀྱིས་སོག་ཁྲིག་དང་། །ངག་གིས་གྱེར་དབྱངས་ཡིད་ཀྱིས་གཏོ་ཐབས་སོགས། །ནམ་རྒྱང་ཤིང་རིས་ཤོག་བལ་ཁམ་སོགས་སྤྱོད། དགུ་པ་དམ་ཚིག་སྣང་སྣང་ཡས་དང་གླུད། །མི་གསོག་ཐོས་ཐོས་བོན་དང་ཚིག་མི་གྱེར། །འགྲོ་བའི་ཡས་གླུད་མི་བཅས་མི་ཐོབ་ལྷག །ཡས་མི་བསག་ཅིང་ཡས་གདོན་དམིགས་མི་བསྣོལ། །ཡས་ལམ་གླུད་ལམ་མི་དགག་གང་གསས་ལྷ། །མི་སྤངས་ཕྱ་དང་གཏའ་ཡི་སྒོ་མི་དབྱེ། །གཙང་སྨེ་མི་བསྲེ་སོ་སོར་དབྱེ་བར་བ། །ཁྱད་པར་མི་དང་དུད་འགྲོ་གླུད་མི་གཏོང་། །གསུམ་པ་འཕྲུལ་གཤེན་ལ་དགུ་ངོ་བོ་ནི། །གཉེན་པོས་དགྲ་བགེགས་བཏུལ་བས་ལུས་སེམས་བདེ། །རྫུ་འཕྲུལ་བཅུ་གསུམ་སྟོབས་ཀྱི་བརྡ་བསྟན་ནས། །ལུས་དགྲ་བཅོམ་ཞིང་སེམས་འབྲས་ཪྙེད་པར་སྨོན། །ངེས་ཚིག་སྣང་སྲིད་འཕྲུལ་བ་འདུལ་བའི་གཤེན། །གསུམ་པ་རྣམ་དབྱེ་བསྙེན་སྒྲུབ་ལས་སྦྱོར་གསུམ། །བསྙེན་པ་སློབ་དཔོན་ཕ་མ་གྲོགས་མཐུན་གཅེས། །བསྒྲུབ་པ་གནས་དང་རྫས་དང་བཅའ་གཞི་དང་། །ཏིང་འཛིན་ཕྱག་རྒྱ་ཚིག་བཤད་ཕྲིན་ལས་སོ། །ལས་ལ་སྦྱོར་བ་བརྣག་པ་སྒྱུ་འཕྲུལ་དྲ། །སྤྱོད་ལམ་འགལ་ཅིང་དོན་ལ་འབྲེལ་བ་སོགས། །འགལ་དང་འབྲེལ་བའི་ཚོགས་རྣམས་ཟུང་འབྲེལ་ཏེ། །ཕྱི་རྒྱུད་མཁའ་འགྱིང་ནང་རྒྱུད་དབལ་གསས་དྲག །གསང་རྒྱུད་ལས་ཐིག་གསུམ་སྟེ་མཁའ་འགྱིང་ལས། །ཛོ་དབལ་ཐིས་སྔགས་ལྷ་རྒོད་དམོད་བྱེད་སྐོར། །མ་མོའི་ཐུན་སྐོར་བདུད་ཀྱི་ལྟ་བད་བཞི། །དབལ་ལས་དབང་སྡུད་བཟློག་པ་རྫུ་འཕྲུལ་དང་། །ཟིལ་གནོན་དང་བཅས་གསང་བ་ལས་ཐིག་ལས། །ལས་ཀྱི་ཐིག་ལེ་སྲོག་གི་སྤུ་གྲི་དང་། །ལས་ཀྱི་བྱང་བུ་གནམ་ལྕགས་གཟེར་བུ་བཅས། །རྒྱུད་ཆེན་བཅུ་གཉིས་ལས་ཁ་དམོད་བྱང་དང་། །སྔགས་འགྲེལ་བརྒྱ་རྩ་ཡང་འགྲེལ་སྟོང་རྩ་རྣམས། །བཅས་དང་ལག་ལེན་བསྙེན་བསྒྲུབ་མཐར་འཁྱོལ་ནས། །དྲག་པོའི་ལས་སྦྱོར་སྲོག་འཁོར་གནད་དུ་བསྣུན། །སྲོག་ཡིག་ཐིམ་བཀོད་གནད་སྐོར་གཅུན་ལ་བོར། །གཏད་པའི་གཏའ་གཟུགས་དམིགས་པའི་འབེན་ལ་བསྐྱེད། །ཐུན་དང་མཚོན་བསྣུན་འགུགས་བསྟིམ་གསོད་དང་སྒྲོལ། །བསྟབ་དང་རོལ་དང་ཐུགས་དམ་བསྐང་བར་བ། མནན་བསྲེགས་འཕང་གཟིར་དབབ་བཅད་ཆོ་འཕྲུལ་གཏོང་། །བསྐྲད་འཆིང་བཀར་སོགས་བརྣག་པའི་ལས་སྦྱོར་བྱེད། །བསྒྲལ་བ་ཞིང་བཅུ་བླ་མའི་སྐུ་དགྲ་དང་། །སྐྲུབ་གཤེན་སྒོས་དགྲ་བསྟན་པ་ཁྱད་གསོད་པ། །བཀའ་དམ་ལས་འགལ་གཤེན་གྱི་དཀོར་ལས་རློམ། །མ་ཉེས་སྟབ་གཅོད་སྒྲུབ་ལ་བར་གཅོད་པ། །སེམས་ཅན་ལ་གནོད་སྲིད་པའི་གཏོ་ལས་འགལ། །གཡུང་དྲུང་བོན་སྨད་རྣམས་ནི་ཞིང་བཅུའི་སྡེ། །སློབ་བུ་དམ་ལོག་ལེ་འུ་ལྷ་ལོག་དང་། །ཕ་ཚན་སྙིང་ལོག་འཁོར་འཕངས་ངོ་ལོག་དང་། །ཤག་རོག་མནའ་ཟན་ཆུང་མ་སྙིང་རིང་དང་། །ངོ་དགའ་ལྐོག་གཤེ་རྐུན་ཁ་གཏོང་རྣམས་ཀྱང་། །དྲག་མཐུས་གཟིར་བར་འདི་ཡི་ལུགས་ལ་སྤྱོད། །བཞི་པ་བོན་ནི་ཕ་མ་སློབ་དཔོན་དང་། །མཐུན་གྲོགས་གཅེས་པར་བསྙེན་པའི་བོན་རྣམ་སོགས། །གོང་དུ་བཤད་མ་ཐག་པ་ལྟར་འདུས་སོ། །ལྔ་པ་ལྷ་ནི་དབལ་གསས་རྔམ་པ་སྟེ། །དྲུག་པ་ལྟ་བ་དགྲ་དང་གཉེན་པོར་རྟོགས། །ལུས་དགྲ་བཏུལ་བས་སེམས་ཀྱང་དེ་བཞིན་བདེ། །རྒྱུད་ལས་སྣང་འདི་དགྲ་དང་གཉེན་པོ་སྟེ། །གསད་གསོར་བརྟགས་པས་རྡུལ་ཤས་དམིགས་མེད་དང་། །བདུན་པ་སྒོམ་པ་སེམས་བསྐྱེད་དགའ་བ་བསྒོམ། །བརྒྱད་པ་སྤྱོད་པ་ལུས་ཀྱིས་གྱད་སྟངས་དང་། །ངག་གིས་སྔགས་བརྗོད་ཡིད་ཀྱིས་རྫུ་འཕྲུལ་སྤྱོད། །སྲུང་བཟློག་བསད་པ་མནན་བསྲེགས་འཕང་གསུམ་བ། །དགུ་པ་དམ་ཚིག་རྫུ་འཕྲུལ་བཅུ་གསུམ་ལས། །མི་དོར་ཤ་ཁྲག་གཏོར་མའི་འདྲེན་མི་བཅད། །བདུད་རྩི་མི་སྐམ་འབེན་ཐུན་ལས་ཀྱི་དུས། །མི་སྤོང་བསྟབ་མཆོད་རྫས་ཀྱི་དུས་མི་བཅག །ཐུགས་རྗེ་མི་འབྲས་བསྙེན་སྒྲུབ་གོ་མི་བཟློག།ཉེས་མེད་མི་གཅོད་ཚོགས་འཁོར་བྱིན་མི་བསྐྱུར། །ཕ་ཚེ་གཡང་གི་སྒོ་བསྡམ་ཁྱད་པར་དུ། །མ་ཉེས་པ་ལ་མཐུ་བྱེད་བཀག་ཅིང་སྤང་། །བཞི་པ་སྲིད་གཤེན་ལ་དགུ་ངོ་བོ་ནི། །ཚེ་འདས་བླ་ཡིད་སེམས་གསུམ་ཐུགས་རྗེས་བཟུང་། །འདུར་ཅིང་དྲངས་ཏེ་ལུས་སེམས་གཅིག་ཏུ་བསྡུ། །བྱང་ས་བདེ་ལ་ཡངས་པའི་གནས་བཀོད་པ། །ངེས་ཚིག་སྲིད་པ་སྡུག་བསྔལ་འདུར་བའི་གཤེན། །རྣམ་པར་དབྱེ་ལ་ཤི་ཐབས་འདུར་ཐབས་གཉིས། །དང་པོ་ཤི་ཐབས་བརྒྱད་ཅུ་རྩ་གཅིག་སྟེ། །བར་ཆད་གདོན་གྱིས་ཤི་བ་ཉི་ཤུ་དང་། །འདུ་བ་ནད་ཀྱིས་ཤི་བ་ཉི་ཤུ་དང་། །གློ་བུར་རྐྱེན་གྱིས་ཤི་བ་ཉི་ཤུ་དང་། །རྣོ་གཅོད་མཚོན་གྱིས་ཤི་བ་ཉི་ཤུ་དང་། །ཚེ་ཟད་ལས་ཀྱིས་ཤི་བ་གཅིག་བཅས་སོ། །དེ་ལ་འདུར་ཐབས་སུམ་བརྒྱ་དྲུག་ཅུ་སྟེ། །ཕོ་ཤི་ཕོ་འདུར་མོ་ལ་མོ་འདུར་དང་། །རྒན་པ་བཀྲས་འདུར་གཞོན་ལ་སྲི་འདུར་རིགས། །བྱིས་པར་ཆུང་འདུར་གྲིར་ཤི་གྲི་འདུར་(སྲིད་པ་)སོགས། །བོན་ནི་འདུར་བྱེད་སྡེ་བཅུར་ཤེས་པ་སྟེ། །སོ་སོར་དབྱེ་ན་བརྒྱད་ཅུ་རྩ་གཅིག་ལ། །དོན་བརྟག་རྩིས་ཀྱི་བོན་བཅུ་གཏོ་གཉེན་དང་། །གཏོ་བཅོས་བོན་བཅུ་ཤི་རབས་བོན་རྒྱུད་བརྒྱད། །གདོས་པ་ཐག་གཅོད་བོན་རྒྱུད་བཅུ་གཉིས་དང་། །འཁོར་བ་གེགས་སེལ་བོན་བཅུ་དཔེ་དོན་གྱི། །ཤི་རབས་བོན་བདུན་བླ་ཡིད་སེམས་བོན་གསུམ། །ཡུལ་ཤེས་འདོད་ཡོན་བོན་བརྒྱད་གསོན་གཤིན་ཡུལ། །བགོས་པའི་བཅུ་གཉིས་ལོག་གཡང་དབྱེར་བཅས་སོ། །ལྷ་ནི་འདུས་གསས་རྨ་བོ་གཤིན་རྗེ་འདུར། །ལྟ་བ་ཚེ་འདས་བླ་ཡིད་སེམས་དང་གསུམ། །གཅིག་སྡད་ཐུགས་རྗེའི་སྟོབས་ཀྱིས་བདེ་བར་འདྲེན། །དེ་ཡང་བླ་ཡིད་སེམས་གསུམ་བྱ་བ་ནི། །སེམས་ནི་ཀུན་ཁྱབ་མ་འགགས་རང་བཞིན་ཏེ། །ཤུགས་འབྱུང་རྩལ་ལྡན་བཟང་ངན་འཆར་བའི་བདག །ལུས་ཅན་ཡོངས་ཁྱབ་དོན་རྟོགས་ངོ་བོ་ཉིད། །དཔེར་ན་མེ་ཡི་སྙིང་པོ་ལྟ་བུ་རུ། །སྣང་རྐྱེན་གང་འཕྲད་དེ་བཞིན་ཆེ་ཆུང་སྐྱེ། །ཡིད་ནི་ཡུལ་སྣང་བཟང་ངན་རྟོག་དཔྱོད་ཅན། །སྒོ་ལྔའི་ལམ་ནས་ཡུལ་དྲུག་ཚོགས་ལ་སྤྱོད། །སེམས་ལས་རང་འཆར་འཕྲུལ་བའི་རང་བཞིན་ཏེ། །དཔེར་ན་མེ་འབར་འོད་དང་ལྕེ་ཕྲེང་བཞིན། །རྐྱེན་ལ་བལྟོས་པའི་ཕྲ་རགས་རྟོག་ཆོག་འགྱུ། །བླ་ནི་དེ་དག་ལས་འཕྲོས་མཆེད་པ་ཡི། །སེམས་ཡིད་འབྲེལ་བའི་ཆ་ཤས་གཏད་མེད་དུ། །སྣང་བ་གང་འཕྲད་དང་འགྲོགས་ཡན་པར་འཁྱམས། །དཔེར་ན་མེ་ལས་བྱུང་བའི་དུ་བ་བཞིན། །ཡིད་སེམས་ལས་སྐྱེ་དེ་ཡི་སྲོག་ལྡན་ནོ། །སྒོམ་པ་བདག་གཞན་གཉིས་མེད་དོན་དུ་ནི། །བཏང་སྙོམས་ཆེན་པོའི་ཏིང་འཛིན་བསྒོམ་པའོ། །སྤྱོད་པ་རྒན་ལ་བཀྲ་འདུར་གཞོན་སྟག་འདུར། །ཆུང་བར་སྲི་འདུར་གྲི་ཤིར་གྲི་འདུར་བ། །གཤོག་ནག་འདུར་གྱིས་ཚེ་འདས་གཤེད་དང་ཕྲལ། །འདི་ནི་ཆབ་ནག་རྒྱུད་ལས་གྱེས་པ་ཡི། །འདུར་གཤེན་རྨ་དའི་སྨྲང་འདུར་རིགས་རྣམས་ཡིན། །གསུང་རབ་མདོ་ཡིས་རིགས་དྲུག་གནས་སྤྱོང་འདྲེན། །འདི་ནི་འཕེན་ཡུལ་བོན་ལས་གྱེས་པ་ཡི། །གཏོ་བུའི་མདོ་སྤྱོད་ལ་སོགས་གནས་སྦྱོང་རིགས། །གསང་སྔགས་དོན་གྱིས་བོན་ཉིད་དབྱིངས་ལ་བཟླ། །འདི་ཉིད་ཆབ་དཀར་སྔགས་ལས་གྱེས་པ་ཡི། །ཉི་ཟེར་ཞགས་པ་བྱང་དམར་སྐོར་སོགས་སོ། །དམ་ཚིག་གཤིན་རྗེ་སྟབས་ལ་བཅད་མི་བ། །གཡེན་ཁམས་གླེས་ལ་མི་བོར་དཀར་ཐུབ་སྤྱོད། །ཡལ་བར་མི་གཏོང་ཚད་མེད་ཉི་མི་བསྣུབ། །འདོད་ཆེན་མི་བསྐྱོད་དབལ་གསས་རྟེན་མི་དབྲལ། །བཤམ་པ་མི་བཟློག་གཅེས་ལམ་བཞག་མི་བ། །གནས་ལ་དམིགས་པ་མི་བཅའ་ཁྱད་པར་དུ། །ཡོན་བདག་ནོར་འདོད་ཤི་གཤེད་གདུག་སེམས་སྤང་། །དེ་ལྟར་རྒྱུ་ཡི་བོན་རྣམས་ཚད་མེད་བཞིའི། །རྒྱུན་ཞུགས་སེམས་ཅན་འགྲོ་ལ་སྨན་པར་འབྱུང་། །གཞན་དོན་གཙོར་བྱེད་འགྲོ་ལ་ཕན་སེམས་བསྐྱེད། །བམས་དང་སྙིང་རྗེའི་གཞི་ལྡན་འགྲོ་དོན་འགྲུབ། །དོན་གཉིས་མཐར་ཕྱིན་ཁམས་གསུམ་ས་དགུ་བརྒལ། །གཡུང་དྲུང་ས་བཅུ་རིམ་བསྒྲོད་སངས་རྒྱས་བར། །ལུང་གིས་གྲུབ་སྟེ་རིག་པའི་ཁུ་བྱུག་ལས། །ཕ་གཤེན་མོ་ལ་སྒྲོགས་པའི་ཁུ་བྱུག་ཀྱང་། །གཏོ་དཔྱད་མཚན་མ་མེད་དེ་ཅིར་མི་དམིགས། །སྣང་གཤེན་གྱེར་ལ་སྒྲོགས་པའི་ཁུ་བྱུག་ཀྱང་། །གྱེར་སྒོ་མཚན་མ་མེད་དེ་ཅིར་མི་དམིགས། །འཕྲུལ་གཤེན་མཐུ་དབང་སྒྲོགས་པའི་ཁུ་བྱུག་ཀྱང་། །རྫུ་འཕྲུལ་མཚན་མ་མེད་དེ་ཅིར་མི་དམིགས། །སྲིད་གཤེན་འདུར་ལ་སྒྲོགས་པའི་ཁུ་བྱུག་ཀྱང་། །འདུར་སྦྱོང་མཚན་མ་མེད་དེ་ཅིར་མི་དམིགས། །ཞེས་དང་རྒྱུད་རྒྱལ་གསང་བ་བསེན་ཐུབ་ལས། །རང་རང་ལྟ་བའི་ཤུགས་གྱི་རྟ་ལ་ཞོན། །འཁོར་བའི་ས་ལས་ཡང་གོང་གནས་སུ་འདེགས། །བཏེགས་ནས་ཐེག་པས་ཡང་དག་ས་རུ་སླེབས། །ཞེས་དང་གསང་བ་འདུས་པའི་དོན་རྒྱུད་ལས། །རྒྱུ་ཡི་བོན་བཞི་ཆབ་ནག་རྒྱུད། །གཟུང་འཛིན་རྟོག་པ་ཆ་བཞི་སྤང་། །ཞེས་དང་སྲིད་གཤེན་ཐེག་པའི་མདོ་ལས་ཀྱང་། །མཐར་ཡང་དོན་དང་འབྲས་བུ་ནི། །ཁམས་གསུམ་ས་དགུ་ཡར་བརྒལ་ནས། །མོས་པར་སྤྱོད་པའི་ས་ལ་གནས། །ཞེས་ཏེ་ཡུན་སྦྱངས་གཟུང་འཛིན་རྟོག་ཆ་བཞི། །སྤངས་པས་མོས་སྤྱོད་ས་བཞི་འཐོབ་པར་བཤད། །དེས་ན་འདི་དག་ཕྱི་རོལ་མུ་སྟེགས་དང་། །ལྷ་མི་གཞན་བརྟེན་ཐེག་ལས་ཁྱད་པར་འཕགས། །དཀོན་མཆོག་སྐྱབས་གསོལ་བྱང་ཆུབ་སེམས་བསྐྱེད་པས། །རྒྱུ་འབྲས་ཐེག་པ་ཆེན་པོའི་ཡན་ལག་འགྱུར། །

ཞེས་སངས་རྒྱས་གཡུང་དྲུང་བོན་གྱི་བསྟན་པའི་བྱུང་བ་བརྗོད་པའི་ལེགས་བཤད་སྐལ་པ་བཟང་པོའི་མགྲིན་རྒྱན་ལས། །ཕྱི་ནང་གྲུབ་མཐའི་འདོད་ཚུལ་དང་ནང་པའི་ཐེག་སྒོ་སྤྱིར་བཤད་བྱེ་བྲག་རྒྱུ་ཡི་ཐེག་པ་ཆུང་ངུ་བཅས་ཐེག་རིམ་ལུང་དོན་གཙོར་བཞག་དང་། །ལྷོ་གཏེར་རྒྱུ་ཐེག་བཞི་དོན་བཀའ་ལུང་འགའ་ལས་བཏུས་ཏེ་བཀོད་པའི་ལེའུ་སྟེ་སྐབས་དགུ་པའོ། །

ལེའུ་བཅུ་པ།

ལེའུ་བཅུ་པ། ཕྱི་མཚན་ཉིད་ཀྱི་གྲུབ་མཐའ་བྱེ་མདོ་དབུ་སེམས་བཞིའམ་རྣམ་རང་སེམས་དཔའ་གཉིས་ཀྱི་ཚུལ།

མཚན་ཉིད་མདོ་ཐེག་དབུས་གཏེར་རྒྱ་གར་གྱི། །བོན་ལས་གསུངས་ལྟར་རང་རྟོགས་གཤེན་རབ་པའི། །ཐེག་པ་ལ་གཉིས་རྣམ་རྩོད་རང་རྟོགས་ཏེ། །ཕྱི་དངོས་ཡང་དག་འདོད་པའི་རྣམ་རྩོད་དང་། །ཡང་དག་མིན་འདོད་རང་རྟོགས་པ་གཉིས་སོ། །རྣམ་རྩོད་པའམ་ཉན་ཐོས་ལ་ཡང་གཉིས། །རྣམ་མེད་རྫས་ཡོད་འདོད་པའི་བྱེ་སྨྲ་བ། །རྣམ་བཅས་རྗེས་མེད་འདོད་པའི་མདོ་སྡེ་བའོ། །རང་རྟོགས་སམ་ནི་རང་རྒྱལ་ལ་ཡང་གཉིས། །བསེ་རུ་ལྟ་བུར་གཅིག་པུར་གནས་པ་དང་། །ནེ་ཙོ་ལྟ་བུར་ཁྱུ་རུ་སྤྱོད་པ་གཉིས། །དེ་དོན་ལྟ་བ་དམ་ཚིག་སྒོམ་པ་དང་། །སྤྱོད་པ་ཕྲིན་ལས་འབྲས་བུ་ཁྱད་འདོན་བདུན། །དང་པོར་གཉིས་ཏེ་རྣམ་རང་བཞེད་དོན་ནོ། །དང་པོར་མཚན་ཉིད་སྒྲ་དོན་གྲུབ་མཐའ་གསུམ། །ངོ་བོ་ལྟ་སྤྱོད་ཡང་དག་འདེགས་བློ་ལྡན། །བདག་མེད་གང་ཟག་རྟོགས་ཤིང་བོན་མ་རྟོགས། །ངེས་ཚིག་སློབ་དཔོན་ལས་ཐོས་ཉན་ཐོས་སམ། །ཐོས་དོན་རྣམ་པར་རྩོད་པས་རྣམ་རྩོད་པའོ། །གྲུབ་མཐའི་བཞེད་ལུགས་བདེན་དངོས་སྤྱིར་འདོད་ཚུལ། །ཤེས་དོན་གྱི་ནི་རྣམ་པར་གཞག་འཇོག་དང་། །གཞི་ལྔ་རྫས་སུ་ཡོད་མེད་རྒྱུ་དྲུག་དང་། །རྐྱེན་བཞིའི་རྣམ་གཞག་བཅས་བཞི་དང་པོ་ལ། །བདེན་དངོས་སྤྱི་རུ་འདོད་(བྱེ་མདོ་)ལུགས་གཉིས་ཀ་ཡིས། །གང་ཟག་གི་ནི་བདག་མེད་འདོད་པ་སྟེ། །ཤེས་པ་སྐད་ཅིག་མ་ནི་ནང་གི་དོན། །རྡུལ་ཕྲན་ཟབ་མོ་ཕྱི་ཡི་དོན་དམ་འདོད། །རྣམ་ཤེས་ཚོགས་དྲུག་གི་ནི་ཤེས་རྒྱུན་དང་། །བེམ་པོ་རགས་པ་རྣམས་ནི་ཀུན་རྫོབ་འདོད། །གཉིས་པ་ཤེས་དོན་རྣམ་པར་བཞག་འཇོག་ལུགས། །བྱེ་སྨྲ་རྣམ་མེད་པས་ནི་ཡུལ་དང་སེམས། །དུས་མཉམ་ཐུག་འཕྲད་ལྕགས་ཀྱུས་ཉ་འཛིན་འདྲ། །དེ་ཡང་ཤེས་པས་ཡུལ་ལ་འཛིན་པའི་ཚེ། །ཡུལ་ཤེས་གཉིས་པོ་སྔ་ཕྱིའི་རྒྱུ་འབྲས་ཀྱི། །རྣམ་པ་བཞག་འཇོག་མི་དགོས་དུས་མཉམ་འདོད། །ཤེས་པས་ཡུལ་ནི་རྣམ་མེད་རྗེན་ཆེར་འཛིན། །དེ་ཡང་ཡུལ་གྱི་རྣམ་པ་མེད་པ་རུ། །ཡུལ་ཉིད་དངོས་སུ་འཛིན་པར་འདོད་པའོ། །བེམ་པོ་རགས་པ་རྡུལ་ཕྲན་ཟབ་མོའི་ཚོགས། །འདུས་པ་ཡིན་ཅིང་ཕྲ་བ་ཟབ་མོ་དེ། །དབུས་གནས་པ་ལ་ཕྱོགས་དྲུག་རྡུལ་དེས་བསྐོར། །དེ་ཡང་གཅིག་གིས་གཅིག་ལ་མ་འབར་བར། །བར་དང་བཅས་ཏེ་དཔེར་ན་གཡག་རྔ་བཞིན། །མདོ་སྡེ་རྣམ་བཅས་པས་ནི་དབང་ཤེས་ལ། །སྣངབའི་ཡུལ་ནི་དབང་པོ་རང་འདྲ་བའི། །རྣམ་པ་གཏད་པ་ཡིན་གྱི་ཕྱི་རོལ་གྱི། །དོན་ནི་སྣང་འདིའི་ཕག་ན་ཡོད་དེ་ནི། །མཚན་མ་དང་བཅས་(པར་བཤད་)ཞེས་དོན་ལྐོག་ན་མོ། །དེས་ན་ཤེས་པ་དོན་གྱི་རྣམ་པ་ཙམ། །རིག་གི་དོན་ཉིད་དངོས་སུ་རིག་མིན་འདོད། །ཕྲ་བ་ཟབ་མོ་དེས་ནི་རགས་པ་ཉིད། །བཅོམ་ཚེ་མཐའ་སྐོར་རྡུལ་དེ་དབུས་རྡུལ་ལ། །མ་འབར་འབར་ན་འབར་མིན་ཆ་ཅན་འགྱུར། །བར་ཡང་མེད་དེ་ཡོད་ན་སྣང་མུན་གྱི། །རྡུལ་ཆ་དྲུག་ཏུ་སོ་སོར་འགྱུར་ཕྱིར་རོ། །ཡུལ་སེམས་འབྲེལ་བ་ཡོད་མེད་ལ་མི་མཐུན། །རྣམ་མེད་པས་ནི་ཡུལ་སེམས་འབྲེལ་བ་མེད། །མཐོང་དང་ཐོས་པ་ཐུག་འཕྲད་དུ་འདོད་དོ། །རྣམ་བཅས་པས་ནི་འབྲེལ་བ་ཡོད་པ་དེ། །ཤེས་པ་རྣམ་པར་གཞག་བ་ཡུལ་ཉིད་ནི། །རྣམ་པར་འཇོག་བྱེད་དེ་ལྟར་གཞག་འཇོག་གི། །རྒྱུ་འབྲས་ཉིད་དེ་རྒྱུ་འབྲས་འབྲེལ་ཡོད་སྐད། །དེ་ཡང་ཡུལ་གྱིས་རང་འདྲའི་རྣམ་པ་ནི། །དབྱང་པོར་མ་བཞག་ཤེས་པ་སྐྱེ་བ་ན། །སྒྲ་ཡང་མིག་ཤེས་ཀྱིས་ནི་མཐོང་འགྱུར་ཕྱིར། །གསུམ་པ་གཞི་ལྔ་རྫས་སུ་ཡོད་མེད་ལ། །ལྔ་སྟེ་མཚོན་གཞི་གཞི་ལྔའི་རྣམ་གཞག་དང་། །ངོ་བོ་རྫས་སུ་གྲུབ་མིན་མཚན་ཉིད་དང་། །དུས་གསུམ་རྫས་གྲུབ་བརྗོད་མེད་བདག་བཅས་སོ། །དང་པོ་མཚན་གཞི་གཞི་ལྔའི་རྣམ་གཞག་ནི། །གཟུགས་ཀྱི་གཞི་དང་དེ་བཞིན་སེམས་སེམས་འབྱུང་། །ལྡན་མིན་འདུ་བྱེད་འདུས་མ་བས་ལྔ་སྟེ། །དང་པོར་བསྟན་དུ་ཡོད་པ་ཐོགས་བཅས་གཟུགས། །ས་ཆུ་མེ་རླུང་རྡུལ་ཕྲན་ཆ་མེད་པ། །དོན་དམ་དངོས་བསྐོར་བར་དང་བཅས་འདུས་གང་། །བསྟན་མེད་ཐོགས་གཟུགས་མིག་སྣ་སྣ་ལྕེ་ལུས། །སྒྲ་དྲི་རོ་རེག་བཅས་པའི་དབང་ཡུལ་ལོ། །བསྟན་དུ་མེད་ལ་ཐོགས་པ་མེད་པའི་གཟུགས། །ལུས་སྤྱིར་ཁྱབ་གནས་སྡོམ་དང་སྡོམ་མིན་སོགས། །གཉིས་པ་སེམས་ཀྱི་གཞི་ནི་དོན་གྱི་ངོས། །རང་སྟོབས་ཀྱིས་རིག་མིག་རྣ་སྣ་ལྕེ་ལུས། །དབྱང་ཤེས་ལྔ་དང་ཡིད་ཤེས་དང་བཅས་དྲུག །གཙོ་བོ་སེམས་ཀྱི་གཞི་སྟེ་མཐོང་རྟོག་འབྱེད། །གསུམ་པ་འཁོད་སེམས་སེམས་བྱུང་ལྔ་བཅུ་གཅིག །རེག་པ་ཡིད་ལ་བྱེད་དང་ཚོར་བ་དང་། །འདུ་ཤེས་སེམས་པ་དང་བཅས་ཀུན་འགྲོ་ལྔ། །འདུན་མོས་དྲན་འཛིན་ཤེས་རབ་ཡུལ་ངེས་ལྔ། །གསོ་བ་མ་ཆགས་མི་ལེན་བདེན་པར་སྨྲ། །ཀུན་དགའ་ངག་ཞི་ཚིག་འཇམ་ལྷ་སེམས་བམས། །མི་དགའ་དགེ་བ་བཅུ་གཅིག་ཆགས་སྡང་རྨོངས། །ང་རྒྱལ་ཕྲག་དོག་མ་རིག་རྩ་ཉོན་དྲུག །ལྟ་བ་ཐེ་ཚོམ་ཁོང་ཁྲོ་འཁོན་འཛིན་དང་། འཆབ་པ་ཀུན་བརྟག་སེར་སྣ་སྒྱུ་གཡོ་རྒྱགས། །འཚེ་བ་ཁྲེལ་མེད་མནོས་མིན་རྒོད་མ་དད། །ལེ་ལོ་བག་མེད་བརྗེད་ངེས་གཡེང་འཁྲུལ་བཅས། །ཉེ་ཉོན་ཉི་ཤུ་འགྱོད་པ་གཉིད་པ་དང་། །རྟོག་པ་དཔྱོད་པ་གཞན་འགྱུར་བཞི་བཅས་པ། །རང་རང་གཙོ་སེམས་རྣམ་པར་ཤེས་པ་དང་། །ཡུལ་གཅིག་ལ་འཇུག་དམིགས་པ་མཚུངས་པ་དང་། །རྣམ་པ་འདྲར་དཔྱོད་དཔྱོད་པ་མཚུངས་པ་དང་། །དུས་གཅིག་ཏུ་སྐྱེས་དུས་མཚུངས་པ་དང་ནི། །བདག་དབང་གཅིག་ལ་བརྟེན་པས་རྟེན་མཚུངས་དང་། །དུས་གཅིག་གཅིག་ལས་མི་སྐྱེས་རྫས་མཚུངས་ལྔས། །དོན་ཁྱད་གཅིག་རྟོགས་གཙོ་འཁོར་གཉིས་ཀ་ལའང་། །དོན་གྱི་རྣམ་པ་མི་འཆར་དེ་བས་ན། །གཟུང་འཛིན་ཐུག་འཕྲད་དུས་མཉམ་ངེས་སྐྱེ་སྟེ། །ཕྱིར་ལྟོས་མ་གཏོགས་རང་རིག་མེད་པར་སྨྲ། །བཞི་པ་ལྡན་མིན་འདུ་བྱེད་ཐོབ་པ་དང་། །འགོག་དང་འདུ་ཤེས་མེད་པའི་སྙོམས་འཇུག་གཉིས། །འདུ་ཤེས་མེད་དང་སྲོག་དབང་རིས་མཐུན་དང་། །སྐྱེ་བ་རྒ་བ་གནས་པ་མི་རྟག་པ། །མིང་དང་ཚིག་དང་ཡི་གེའི་ཚོགས་རྣམས་དང་། །སོ་སོའི་སྐྱེ་བོ་འཇུག་པ་སོར་ངེས་དང་། །འབྱོར་འབྲེལ་མགྱོགས་པ་གྲངས་དང་གོ་རིམ་དང་། །ཡུལ་དུས་ཚོགས་བཅས་དེ་དག་སེམས་བྱུང་ལྟར། །སེམས་དང་ལྷན་ཅིག་མཚུངས་ལྔ་དམིགས་པ་ལ། །འཇུག་པ་མི་ལྡན་པ་ཡིས་ལྡན་མིན་དང་། །འདུ་བས་གནས་སྐབས་ཡིན་པས་འདུ་བྱེད་དེ། །རྣམ་དབྱེ་ཉེར་གསུམ་སྡེ་ཚན་བརྒྱད་དུ་བསྡུ། །འདུས་མ་བས་ནི་རེག་བྲལ་ནམ་མཁའ་དང་། །སེམས་ཉིད་བོན་ཉིད་གསུམ་སྟེ་ནམ་མཁའ་ནི། །ཐོགས་གཟུགས་སྐྱེ་འཇིག་སོགས་ཀྱི་གོ་འབྱེད་པའོ། །སེམས་ཉིད་ལ་གཉིས་སྤང་བྱ་ཉོན་མོངས་ཀུན། །གཉེན་པོས་བཅོམ་ནས་མེད་པ་སོར་བརྟགས་འགོག །རྐྱེན་མ་ཚང་བས་མ་སྐྱེས་བརྟག་མིན་འགོག །བོན་ཉིད་དེ་བཞིན་ཉིད་ནི་བོན་ཅན་ལ། །ཡོད་པའི་བདག་མེད་རྟོགས་པའི་རིག་ཤེས་སོ། །གཉིས་པ་ངོ་བོ་རྫས་སུ་གྲུབ་མ་གྲུབ། །བྱེ་སྨྲའི་བཞེད་དང་མདོ་སྡེ་བའི་གཉིས་ཏེ། །དང་པོས་གཞི་ལྔ་ཆུ་ཆད་ཉ་བཞིན་དུ། །རྫས་གྲུབ་ཐ་དད་འདོད་དེ་གཟུང་སེམས་གཉིས། །ཐ་དད་བེམ་རིག་གཉིས་པོ་སོ་སོའི་ཕྱིར། །གཙོ་སེམས་ཚོགས་དྲུག་རྣམ་ཤེས་རྫས་ཐ་དད། །བདག་རྐྱེན་དབང་པོ་ཐ་དད་ལས་སྐྱེ་ཕྱིར། །སེམས་དང་སེམས་བྱུང་ཡང་རྫས་ཐ་དད་དེ། །དོན་ཙམ་འཛིན་དང་ཞིབ་མོར་འཛིན་པའི་ཁྱད། །སེམས་བྱུང་རྣམས་ཀྱང་དེ་བཞིན་རྫས་ཐ་དད། །ཀུན་འགྲོ་ཡུལ་ངེས་ལས་གཞན་མ་ཁྱད་ཀྱང་། །ཡུལ་ངེས་ལ་གསལ་དེ་བཞིན་དགེ་བ་རྣམས། །མི་མཐུན་སོ་སོར་ཡོད་དང་ཉོན་མོངས་ཀུན། །རྣམ་པ་ཐ་དད་གཞན་འགྱུར་བཞི་པོ་ཡང་། །འཛིན་སྟངས་ཐ་དད་ཕྱིར་ན་རྫས་མི་གཅིག །དབྱང་གཟུགས་ཡུལ་གཟུགས་ཀྱང་རྫས་ཐ་དད་དེ། །ཡུལ་གྱི་རྣམ་འཆར་ཡོད་མེད་ཡིན་པས་སོ། །ལྡན་མིན་གྱི་ནི་སྐྱེ་རྒ་གནས་མི་རྟག། བཞི་པོ་རྫས་ཐ་དད་དེ་གང་རུང་རེ། །ཡོད་ཀྱང་གང་རུང་རེ་མེད་གསར་བྱུང་བའི། །བྲི་ཡལ་རྒྱུན་ཆགས་རྒྱུན་ཆད་གང་རུང་རེ། །ཡོད་ཀྱང་གང་རུང་རེ་མེད་ཕྱིར་དུའོ། །རང་བཞིན་འདུས་མ་བས་པ་ལ་ཡང་ནི། །ཡུལ་གྱི་དེ་བཞིན་ཉིད་ཀྱང་རྫས་ཐ་དད། །བྲལ་བཞིའི་བོན་ནི་ཐ་དད་ཡིན་པས་སོ། །གཉིས་པ་མདོ་སྡེ་བ་ཡི་བཞེད་ལ་ནི། །གཞི་ལྔ་པོ་དེ་རྫས་སུ་མ་གྲུབ་པར། །བཏགས་པ་ཙམ་འདོད་འཁོར་གྱི་སེམས་བྱུང་རྣམས། །ར་རང་གི་ནི་གཙོ་སེམས་དང་རྫས་གཅིག། གཙོ་འཁོར་མཚུངས་ལྡན་ལྔ་ཡིས་མཚུངས་པས་སོ། །གཟུགས་ལ་རྒྱུ་གཟུགས་མེ་ཆུ་ས་རླུང་བཞི། །ཡུལ་གཟུགས་དང་རྫས་གཅིག་སྟེ་རེག་བའི་ཕྱིར། །སེམས་ཚོགས་དྲུག་ལས་ཡིད་ཤེས་དབང་ཤེས་རྫས། །གཅིག་སྟེ་དབང་ཤེས་ཀྱི་རྗེས་ཡིད་ཤེས་ཉིད། །སྐྱེ་ཞིང་དམིགས་ཡུལ་གཅིག་པའི་ཕྱིར་དུའོ། །སེམས་བྱུང་ཐམས་ཅད་རང་རང་ལྷན་ཅིག་པའི། །ཀུན་འགྲོའི་ཚོར་ཤེས་དང་རྫས་གཅིག་པ་དང་། །དགེ་བ་བཅུ་གཅིག་ཤིན་སྦྱངས་དང་རྫས་གཅིག །ཉེ་ཉོན་རྩ་ཉོན་དྲུག་གི་ཆར་བཏགས་ཤིང་། །དེ་དྲུག་མ་རིག་པ་དང་རྫས་གཅིག་པའོ། །ལྡན་མིན་འདུ་བྱེད་གཟུགས་སེམས་སེམས་བྱུང་གི། །གནས་སྐབས་ལ་བཏགས་དེ་ལས་རྫས་གཞན་མེད། །འདུས་མ་བས་ནི་ངོས་ནས་རྫས་མེད་ཕྱིར། ། བོན་སེམས་གཉིས་ཀྱང་བོན་ཉིད་དང་སེམས་ཉིད། །ཉིད་དུ་རྡུལ་དང་སྐད་ཅིག་སོ་སོ་བྱེར། །མཚོ་ལ་འཁྱག་ཞུ་མཁའ་ལ་སྤྲིན་དེངས་ལྟར། །འདོད་དེ་ངོ་བོ་རྫས་སུ་ཡོད་མེད་དོ། །ཁ་དོག་དང་དབྱིབས་རྫས་སུ་ཡོད་མེད་ནི། །མདོག་དབྱིབས་རྫས་གྲུབ་འདོད་པ་རྣམ་(བྱེ་སྨྲ་)མེད་པ། །རྫས་སུ་མ་གྲུབ་འདོད་པ་རྣམ་(མདོ་སྡེ་)བཅས་པའོ། །ཞེས་ཏེ་ཐིག་འགྲེལ་མེ་ལོང་དགུ་སྐོར་ལུང་། །གསུམ་པ་མཚན་ཉིད་རྫས་སུ་གྲུབ་པ་ནི། བྱེ་བྲག་སྨྲ་བས་སྤྱིར་དུ་འདུས་བས་ཀྱི། །མཚན་ཉིད་བཞི་དང་རྗེས་སུ་མཐུན་པའི་བཞི། །འདུས་བས་ཀྱི་བཞི་སྐྱེ་བ་རྒ་བ་དང་། །གནས་པ་མི་རྟག་པའོ་རྗེས་མཐུན་པའི། །མཚན་ཉིད་བཞི་ནི་སྐྱེ་བའི་སྐྱེ་བ་དང་། །དེ་བཞིན་རྒ་བའི་རྒ་བ་གནས་པའི་གནས། །མི་རྟག་པ་ཡི་མི་རྟག་པ་བཅས་བཞི། །བུམ་པའི་མཚན་བཞི་བུམ་པ་སྐྱེ་བ་དང་། །བུམ་པའི་རྒ་བ་བུམ་པའི་གནས་པ་དང་། །བུམ་པའི་མི་རྟག་པའོ་བུམ་པ་ཡི། །མཚན་ཉིད་ཀྱི་རྗེས་མཐུན་པ་བཞི་དག་ནི། །བུམ་པའི་སྐྱེ་བའི་སྐྱེ་བ་ལ་སོགས་བཞི། །དེ་ལྟར་བཞི་བཞི་བཅུ་དྲུག་པོ་དེ་ནི། །མི་རེང་བཅུ་དྲུག་གཤིབས་ལྟར་རྫས་སོ་སོར། །གནས་ལ་བུམ་པ་ལྟ་བུ་གཅིག་སྐྱེ་ཚེ། །བུམ་པའི་སྐྱེ་བའི་སྐྱེ་བས་བུམ་པ་ཉིད། །མ་འོངས་པ་ནས་ད་ལྟའི་སར་འདྲེན་ལ། །དེ་ཉིད་བུམ་པའི་སྐྱེ་བས་འདྲེན་དང་དེ། །འདུས་བས་ཀྱི་ནི་སྐྱེ་བའི་སྐྱེ་བས་འདྲེན། །འདུས་བས་ཀྱི་ནི་འཇིག་པའི་འཇིག་པས་འཕུལ། །དེ་ནི་འདུས་བས་སྐྱེ་བ་འདྲེན་པའོ། །རྒ་དང་གནས་ལའང་དེ་ལྟར་མཚུངས་པར་བཤད། །བུམ་པ་འཇིག་ཚེ་བུམ་པའི་འཇིག་འཇིག་པས། །ད་ལྟའི་ས་ནས་འདས་པའི་སར་འཕུལ་ལ། །དེ་ཉིད་བུམ་པའི་འཇིག་པས་འཕུལ་ཏེ་དེ། །དེ་ཉིད་འདུ་བས་ཀྱི་འཇིག་པས་འཕུལ་ལོ། །བཞི་པ་དུས་གསུམ་རྫས་སུ་གྲུབ་པ་ནི། །བྱེ་བྲག་སྨྲ་བ་ཁོ་ནའི་འདོད་ལུགས་ཏེ། །འདས་པའི་དངོས་པོ་བུམ་པ་ཆག་སོགས་ཀྱང་། །གཏན་ནས་མ་ཞིག་པ་ཡོད་མ་འོངས་པའི། །དངོས་པོ་ཉི་མ་མེ་བདུན་ལ་སོགས་ཀྱང་། །སྔོན་ནས་རྟག་ཏུ་ཡོད་མདོ་འདས་མ་འོངས། །རང་སར་སོ་སོར་བསྐལ་པས་མ་མཐོང་བའོ། །དེ་ཡང་གོང་བུ་རྣམས་ནི་རྡུལ་ཕྲན་གྱི། །ཚོགས་པ་ལས་ཡིན་རྒྱུན་རྣམས་སྐད་ཅིག་གི། །ཕྲེང་བ་ཡིན་པས་རྡུལ་ཕྲན་སྐད་ཅིག་དག། །བཤིག་ཏུ་མི་རུང་གསར་སྐྱེའང་མི་བཏུབ་སྟེ། །དོན་དམ་ཡིན་པའི་ཕྱིར་རོ་དངོས་པོ་རྣམས། །རྟག་ཏུ་ཡོད་ན་དུས་གསུམ་གྱི་ཁྱད་པར། །གང་དུ་ཞེ་ན་འབྲས་བུ་སྐྱེ་བ་ཡི། །བྱ་བ་བས་ཟིན་འདས་པའོ་མ་བས་པ། །མ་འོངས་པ་དང་བྱེད་བཞིན་པ་ད་ལྟའོ། །ལྔ་པ་བརྗོད་མེད་བདག་ནི་བྱེ་སྨྲ་བས། །ལས་ཉིད་བྱེད་པ་པོ་དང་ལོངས་སྤྱོད་པའི། །གང་ཟག་གི་ནི་བདག་གཅིག་ཡོད་པ་སྟེ། །དེ་མེད་མི་ཡིས་ཁྲིམས་བསྲུངས་ལྷར་སྐྱེས་ཚེ། །མི་ཉིད་འགག་པས་ལས་བས་ཆུད་ཟོས་དང་། །ལྷས་ཁྲིམས་མ་བསྲུངས་འབྲས་བུ་མྱོང་བ་ནི། །མ་བས་པ་དང་ཕྲད་པར་ཐལ་བའི་ཕྱིར། །དེས་ན་བདག་དེ་ཕུང་པོ་འདི་མིན་ལ། །ལོགས་ནའང་མེད་དོ་རྟག་དང་མི་རྟག་པར། །བརྗོད་དུ་མེད་དོ་ཤེས་པས་ཀྱང་མི་རིག །རིག་བ་རིག་བྱེད་གཉིས་སུ་མེད་ཕྱིར་རོ། །དཔེར་ན་རལ་ཀྱུ་ཇི་ལྟར་རྣོ་གྱུར་ཀྱང་། །རང་གིས་རང་མི་གཅོད་པ་ལྟར་ཟེར་རོ། །བཞི་པ་རྒྱུ་དྲུག་རྐྱེན་བཞིའི་བསྐྱེད་ཚུལ་ནི། །རྒྱུ་ནི་འབྲས་བུའི་ངོ་བོ་བསྐྱེད་པ་སྟེ། །སྣམ་བུའི་བལ་ལམ་མྱུ་གུའི་ས་བོན་ལྟར། །རྐྱེན་ནི་འབྲས་བུའི་ཁྱད་པར་བསྐྱེད་པ་སྟེ། །སྣམ་བུའི་ཐག་ཆ་འཐག་མཁན་ལྟ་བུ་དང་། །མྱུ་གུར་ཆུ་ལུད་རྨོ་བཀྲོལ་ལྟ་བུའོ། །རྒྱུ་ལ་རྣམ་རྩོད་པ་ཡི་ལུགས་དྲུག་སྟེ། །བྱེད་པའི་རྒྱུ་ནི་རང་ལས་གཞན་པ་ཡི། །བདག་རྐྱེན་ཀུན་ཏེ་དཔེར་ན་སྣམ་བུ་ཡི། །ཐག་ཆ་དང་ནི་འཐག་མཁན་ལྟ་བུའོ། །ལྷན་ཅིག་འབྱུང་བའི་རྒྱུ་ནི་གང་རུང་ཞིག །ཕན་ཚུན་དུས་མཉམ་གཅིག་གིས་གཅིག་བསྐྱེད་དེ། །ཡི་གེ་དང་ནི་ང་རོ་ལྟ་བུའམ། །མདུང་ཁྱིམ་གཅིག་གིས་གཅིག་བརྟེན་ལྟ་བུའོ། །སྐལ་མཉམ་རྒྱུ་ནི་ཁམས་གསུམ་ས་དགུ་དག །ཕན་ཚུན་རིས་མཐུན་དུ་བསྐྱེད་འདོད་པ་ཡི། །འདོད་པ་ཕྱི་མ་བསྐྱེད་ལྟར་ཕན་ཚུན་བསྐྱེད། །མཚུངས་ལྡན་རྒྱུ་ནི་རང་དང་དམིགས་པ་རྣམས། །མཚུངས་པར་བསྐྱེད་པ་སེམས་དང་སེམས་བྱུང་དག །དམིགས་རྣམས་མཚུངས་པར་བསྐྱེད་པ་ཉིད་དུའོ། །ཀུན་ཏུ་འགྲོ་བའི་རྒྱུ་ནི་འདི་ལྟར་ཏེ། །རྣམ་ཤེས་ཀུན་གྱི་འཁོར་དུ་འབྱུང་བ་ཡི། །སེམས་པ་དང་ནི་ཡིད་ལ་བྱེད་པ་དང་། །རེག་པ་དང་ནི་ཚོར་བ་འདུ་ཤེས་ལྔ། །ཁམས་ཀུན་ཏུ་འབྱུང་དང་ནི་དགེ་དང་སྡིག །ལུང་མེད་ཀུན་ཏུ་འགྲོགས་པའི་ཀུན་འགྲོ་ལྔའོ། །རྣམ་སྨིན་རྒྱུ་ནི་དགེ་དང་མི་དགེ་བ། །ཟག་བཅས་ཁོ་ན་ཡིན་ཏེ་འཕེན་པ་ནི། །མཐོ་རིས་ངན་སོང་གཉིས་སུ་ངེས་ཕྱིར་རོ། །ཟག་མེད་དགེ་བ་སྲིད་ལེན་བརླན་དང་བྲལ། །ལུང་མ་བསྟན་ནི་རྒྱུ་མཐུན་ལས་བསྐྱེད་མིན། །དེ་ཕྱིར་རྣམ་སྨིན་བསྐྱེད་རྒྱུར་མི་རུང་འདོད། །རྐྱེན་ནི་རྒྱུ་ཡི་རྐྱེན་དང་བདག་པོའི་རྐྱེན། །གོ་འབྱེད་རྐྱེན་དང་དམིགས་པའི་རྐྱེན་བཅས་བཞི། །རྒྱུའི་རྐྱེན་ཉེར་ལེན་བ་བར་གྱུར་པ་སྟེ། །འབྲས་བུ་རང་གི་ངོ་བོ་ཅན་དུ་བསྐྱེད། །སྣམ་བུའི་བལ་ལམ་རྫ་བུམ་འཇིམ་པ་ལྟར། །ཡིད་བྱེད་རྐྱེན་ནི་རང་གི་སྔ་ལོགས་སུ། །འགགས་མ་ཐག་པའི་ཤེས་པ་ཉིད་དུ་སྡེ། །རིག་ཙམ་དུ་ནི་བསྐྱེད་པར་གོ་འབྱེད་པའོ། །དམིགས་པའི་རྐྱེན་ནི་ཕྱི་རོལ་ཡུལ་དྲུག་སྟེ། །རང་གི་རྣམ་པ་ཅན་དུ་བསྐྱེད་པའོ། །བདག་རྐྱེན་ལྷན་ཅིག་བྱེད་གྲོགས་པའི་ཉིད་དུ། །འབྲས་བུ་རང་དབང་ཅན་དུ་བསྐྱེད་པའོ། །རྐྱེན་བཞི་དེ་ཡིས་འབྲས་བུ་བསྐྱེད་ཚུལ་ནི། །དོན་སྣང་གི་སེམས་སེམས་བྱུང་ཐམས་ཅད་ལ། །དེ་བཞི་ཚང་དགོས་མ་ཚང་མི་འབྱུང་བའོ། །སྙོམ་འཇུག་གསུམ་ལ་དམིགས་རྐྱེན་མི་དགོས་ཏེ། །དོན་སྣང་མེད་པའི་ཕྱིར་རོ་བེམ་པོ་གཞན། །རྒྱུ་རྐྱེན་བདག་རྐྱེན་གཉིས་ལས་སྐྱེ་བའོ། །སྙོམ་འཇུག་ཏུ་ནི་འཇུག་པའི་ཤེས་པ་དེ། །བསྐལ་པའམ་བསྐལ་པས་ལྷག་ཀྱང་རུངབ་སྟེ། །ལྡང་ཁའི་དེ་མ་ཐག་རྐྱེན་དུ་འདོད་དོ། །རྒྱུ་དྲུག་རྣམ་རྩོད་ཁོ་ནའི་བཞེད་པ་སྟེ། །རྐྱེན་བཞི་བྱང་ཆུབ་སེམས་དཔའི་དང་ཐུན་མོང་། །

གཉིས་པ་རང་རྟོགས་ལ་ནི་མཚན་ཉིད་དང་། །སྒྲ་དོན་དབྱེ་བ་ལྟ་བ་བཞི་ཡོད་དེ། །དང་པོ་གོང་ལྟར་བདག་མེད་ཕྱི་མ་ཡི། །བཟུང་བ་བོན་གྱི་བདག་མེད་རྟོགས་པ་ལས། །འཛིན་པ་བོན་གྱི་བདག་མེད་མ་རྟོགས་མཐུན། །སྒྲ་དོན་སློབ་དཔོན་གཞན་ལ་མི་བལྟོས་པར། །རང་གི་རྟོགས་པས་རང་ཉིད་ལམ་འབྲས་ཉིད། །ཐོབ་ལ་ངེས་ཤེས་དངོས་སུ་འདྲེན་ནུས་པས། །རང་རྟོགས་པའམ་རང་རྒྱལ་རང་སངས་རྒྱས། །དབྱེ་བ་ནེ་ཙོ་ལྟ་བུའི་ཚོགས་སྤྱོད་ནི། །དབྱང་བརྟུལ་ཡོན་ཏན་ཆུང་བས་ལྷན་དུ་འགྲོགས། །བསེ་རུ་ལྟ་བུའི་གཅིག་པུར་གནས་ཉིད་ནི། །དབྱང་རྣོན་སྐྱོ་ཤས་ཆེ་བས་གཅིག་པུར་གནས། །ལྟ་བ་གཉིས་ཀ་མཚུངས་ཏེ་ཕྱི་ཡུལ་ངོས། །ཕྲ་ཟབ་རགས་འདུས་གཉིས་ཀ་ཁས་མི་ལེན། །ཀུན་རྫོབ་ཙམ་དུ་སྣང་བ་མི་འགག་པའོ། །དོན་དམ་འཛིན་བྱེད་ཤེས་པ་ཡང་དག་འདོད། །ཤེས་པ་སྐད་ཅིག་སྔ་མ་གཟུང་ཆ་རྒྱུ། །སྐད་ཅིག་ཕྱི་མ་འཛིན་ཆ་འབྲས་བུར་འདོད། །ད་ནི་གཉིས་པ་དམ་ཚིག་རྣམ་རང་ཀུན། །སྤྱི་ཡི་ཚུལ་ཁྲིམས་ཉིས་བརྒྱ་ལྔ་བཅུ་དང་། །སྒོས་སུ་ཁྲིམས་ཆེན་དགུ་པོ་མ་ཉམས་བསྲུང་། །ཁྱད་པར་རང་རྟོགས་བསྙེན་རྫོགས་ཁོ་ན་འོ། །གསུམ་པ་སྒོམ་པ་དབང་པོ་ཡུལ་ཡེངས་ཀུན། །འགོག་ཅིང་རང་གིས་མཐོང་བའི་དོན་ལ་བསྒོམ། །དེ་ལ་ཉན་རང་སོ་སོར་བསྒོམ་པའི་ལུགས། །དང་པོས་ལུས་ནི་མི་གཙང་མི་སྡུག་བསྒོམ། །ཚོར་བ་ཐམས་ཅད་སྡུག་བསྔལ་གསུམ་དུ་བསྒོམ། །ཕྱི་ནང་དབུགས་རྒྱུར་སེམས་བཟུང་རྣམ་རྟོག་ཉིད། །འགག་སྟེ་སྙོམ་པར་འཇུག་པ་ཡུན་རིང་གནས། །དེ་ལ་ཞི་གནས་ཡན་ལག་བཅུ་གཉིས་ལྡན། །ཕྱི་མས་མ་རིག་ནས་བཟུང་རྒ་ཤི་ལ། །ཐུག་པར་བསྒོམ་ཞིང་སྣང་བ་ཀེང་རུས་བསྒོམ། ཟད་པར་མེ་དང་ཆུར་བསྒོམ་ལ་སོགས་སོ། །བཞི་པ་སྤྱོད་བསྒྲུབ་རྣམ་རང་སོ་སོ་སྟེ། །སྔ་མས་ཡེ་ཤེས་ཆ་ཡིས་ཁམས་གསུམ་གྱི། །ཉོན་མོངས་ཆེ་འབྲིང་ཆུང་གསུམ་འཇོམས་པ་དང་། རྗེས་མས་རྟེན་འབྲེལ་བཅུ་གཉིས་དུར་ཁྲོད་ཀྱི། །རོ་ལ་ལུགས་ལས་ལྡོག་ནས་མ་རིག་སྤངས། །དེ་དོན་ཐག་འགྲེལ་མེ་ལོང་ལས་གསུངས་ལྟར། །ཕྱི་རོལ་ཡང་དག་ཏུ་འདོད་རྣམ་རྩོད་པས། །ཡེ་ཤེས་ཆ་ཡིས་ཁམས་གསུམ་ཉོན་མོངས་འཇོམས། །བདེན་བཞིར་ཡེ་ཤེས་བཅུ་དྲུག་ཕྱེ་སྟེ་བསྒྲུབ། །དེ་ལ་དམིགས་ཡུལ་བདེན་བཞིའི་རྣམ་བཞག་དང་། །དེ་དོན་རྟོགས་པའི་ཡེ་ཤེས་སྐྱེ་ལུགས་དང་། །དེ་ཡིས་ཁམས་གསུམ་སྒྲིབ་པ་སྤོང་ཚུལ་བཅས། །ཕྱི་རོལ་འཁྲུལ་པར་འདོད་པའི་རང་རྟོགས་ལམ། །རྟེན་འབྲེལ་དུར་ཁྲོད་རོ་ལ་བལྟས་ཏེ་བཟློག །དེ་ཡི་སྒོ་ནས་བོན་ཉིད་ཟབ་རྟོགས་བསྒྲུབ། །འདི་ཚུལ་རྒྱས་བཤད་མང་བ་གཞུང་དུ་གཟིགས། །ལྔ་པ་སྤྱོད་པའི་ཕྲིན་ལས་དེ་བཞིན་གཉིས། །ཉན་ཐོས་པས་ནི་སྦྱངས་ཡོན་བཅུ་གཉིས་ཀྱིས། །ལུས་སེམས་སྦྱོང་ཏེ་དེ་ཡང་གང་ཞེ་ན། །གོས་ལ་སྦྱོང་པ་གསུམ་དང་ཐས་ལ་གསུམ། །གནས་ལ་ལྔ་དང་སྤྱོད་ལམ་ལ་གཅིག་གོ། །གོས་ལ་གསུམ་ནི་ཚུལ་གོས་གསུམ་པ་དང་། ཕྱིང་པ་བ་དང་ཕྱག་དར་ཁྲོད་པའོ། །ཟས་ནི་བསོད་སྙོམས་པ་དང་གདན་གཅིག་པ། །ཕྱིས་མི་ལེན་པའམ་སྒོ་གཅིག་སློང་བའོ། །གནས་ནི་དགོན་པ་བ་དང་དུར་ཁྲོད་པ། །ཤིང་དྲུང་པ་དང་བླ་གབ་མེད་པ་དང་། །ངེས་པ་མེད་པ་སྤྱོད་ལམ་ཙོག་པུ་བའོ། །གཞན་ཡང་འཁྲོ་རྡེག་གཤེ་དང་མཚང་བྲུ་བཞིར། །ལན་མི་ལྡོན་ཏེ་དང་དུ་ལེན་པའོ། །གཉིས་པ་རང་རྒྱལ་རྫུ་འཕྲུལ་སྣ་འགའ་ཡིས། །འགྲོ་དོན་ཤས་འགའ་སྤྱོད་ཀྱང་རང་དོན་ནོ། །དྲུག་པ་འབྲས་བུ་རྫུ་འཕྲུལ་ཆེར་སྤྱོད་དང་། །ཤེས་རབ་མགྱོགས་ཆེན་ཡིད་བཞིན་བདེ་མཆོག་སྟེ། །ས་གསུམ་འཐོབ་ཀྱང་དེ་རྒྱུ་སྙིང་རྗེ་དང་། །ཤེས་རབ་ཕྱོགས་རེ་བ་ཡི་འབྲས་ཡིན་ཕྱིར། །རྫུ་འཕྲུལ་ཤེས་རབ་བསམ་གཏན་གསུམ་ཞན་པའོ། །འཐོན་བྱེད་སྐྱེས་བུ་ཐེག་ཆུང་རྒྱུན་ཞུགས་དང་། །ཕྱིར་འོང་ཕྱིར་མི་འོང་དང་དགྲ་བཅོམ་འཐོབ། །འཐོབ་ཚུལ་རྒྱས་བཤད་མདོ་གཞུང་རྣམས་སུ་གསལ། །བདུན་པ་ཐེག་པ་འོག་མར་ཁྱད་འདོན་ནི། །ལྟ་སྤྱོད་སྒོམ་སྒྲུབ་འབྲས་བུ་ཀུན་གྱིས་ནི། །ཕྱི་པ་དང་ནི་རྒྱུ་ཐེག་ཆུང་ངུ་ལས། །འཕགས་ཏེ་འཕགས་ཚུལ་གོང་དང་གཞན་དུ་ཤེས། །མཚན་ཉིད་རྒྱུ་ཐག་ལྷོ་བྱང་གཏེར་ལུགས་སོ། །བཤད་པ་གཉིས་ཏེ་དང་པོར་དགེ་དྲང་གཉིས། །དང་པོ་དགེ་བསྙེན་ལ་དགུ་ངོ་བོ་ནི། །རྒྱུ་འབྲས་སྔ་ཕྱི་ས་བོན་མྱུག་ལྟར་རྟོགས། །ངེས་ཚིག་གནས་གསུམ་དགེར་བསྙེན་དགེ་བསྙེན་ཞེས། །གཞུང་ནི་རྒྱུ་འབྲས་དཀའ་སླ་མདོ་སྡེ་ལས། །དང་པོ་རྒྱུ་འབྲས་རྒྱུ་ལས་འབྲས་འབྱུང་སྟེ། །དད་དང་བརྩོན་འགྲུས་ཤེས་རབ་རྣམ་གསུམ་རིམ། །སྔ་མའི་རྒྱུ་ལས་ཕྱི་མ་འབྲས་རིམ་སྐྱེ། །གཉིས་པ་དཀའ་སླ་བྱང་སེམས་སྐྱེ་དཀའ་ཡང་། །རང་ལ་དམིགས་པའི་སྙིང་རྗེ་སྐྱེས་ན་སླ། །སྦྱིན་པ་ཕྱོགས་མེད་དུ་བཏང་བ་དཀའ་ཡང་། །རྐྱེན་གྱིས་སེར་སྣའི་མདུད་པ་གྲོལ་ན་སླ། །གསུམ་པ་མདོ་སྡེ་མདོ་སྡེའི་གཞུང་སྒོར་འཇུག །ཚད་མེད་བཞི་བརྟེན་རྒྱུ་འབྲས་གཙོར་བྱེད་དོ། །ལྷ་ནི་གཡུང་དྲུང་འཕྲུལ་གྱི་རྒྱལ་པོ་སྟེ། །ཡིད་བཞིན་ནོར་བུ་ཅན་ཞེས་མཆོད་ཅིང་བསྒོམ། །ལྟ་བ་གང་ཟག་བདག་མེད་རྟོགས་པ་སྟེ། །ཡུལ་ལ་མེད་པར་མ་རྟོགས་ཉན་ཐོས་མཐུན། །སྒོམ་པའང་དེར་མཐུན་མཐའ་གསུམ་དོན་དམ་དུ། །བལྟ་ཕྱིར་ཐེག་པ་དམན་པའི་གྲལ་གཏོགས་སོ། །སྤྱོད་པ་བོན་སྤྱོད་བཅུ་གསུམ་ལ་སྤྱོད་དེ། །ཕྱག་བསྐོར་བཟླས་བརྗོད་དད་མོས་སྦྱིན་ (བསང་གསུར་) བསྲེགས་བ། །རླུང་འཁོར་ཆབ་གཏོར་ས་ཚ་མཆོད་རྟེན་བཞེངས། །མཎྜལ་ཕྱག་བརྡར་ཉེའུ་འདོན་ལམ་འཕྲང་བཅོས། །རྟེན་གསུམ་ཞིག་གསོ་དགེ་བ་གང་འགྲུབ་བཅས། །གཞན་ཡང་ཡི་གེ་འབྲི་དང་མཆོད་སྦྱིན་ (ལུས་སྦྱིན་ཀྱང་) དང་། །ཉན་དང་འཛིན་དང་ཀློག་པ་འཆད་ཁ་ཏོན། །སེམས་གཉིས་བསྒོམ་བཅུ་དགེ་བའི་ལས་སྤྱོད་དོ། །དམ་ཚིག་བསྙེན་གནས་དགེ་བསྙེན་གཙང་གཙུག་དང་། །དྲང་སྲོང་བཞི་པོ་ཕོ་མོས་ཕྱེ་བ་ཡི། །ཐོ་ཐར་རིགས་བརྒྱད་གང་རུང་རང་ནུས་དང་། །བསྟུན་ནས་བསྲུང་དགོས་རྣམ་རྩོད་དང་མཐུན་བཤད། །འབྲས་བུ་གྲངས་མེད་རིང་ན་སོ་བདུན་དང་། །མྱུར་ན་བདུན་ལ་དགྲ་བཅོམ་འཐོབ་པའོ། །གཉིས་པ་དྲང་སྲོང་ལ་དགུ་ངོ་བོ་ནི། །རྒྱུད་ལས་དྲང་སྲོང་ལུས་སྒྲིབ་སྟོབས་ཀྱིས་སྦྱོང་། །ལུས་འབྱོང་ཙམ་ན་སེམས་ཀྱི་བག་ཆགས་མེད། །ངེས་ཚིག་ལུས་སེམས་སྐྱོན་བྲལ་དྲང་སྲོང་ངོ་། །གཞུང་ནི་འབུམ་སྡེ་དུ་མ་ལ་འཇུག་ཅིང་། །སྲུང་ཁྲིམས་དག་པའི་བོན་ཉིད་གཙོ་བོར་བཟུང་། །ལྷ་ནི་ཡེ་སྲིད་འཕྲུལ་གྱི་རྒྱལ་པོ་སྟེ། །ལྟ་བ་འཕན་ཡུལ་མཚན་ཉིད་བ་དང་ནི། །བཏགས་པ་བ་གཉིས་ཡོད་དེ་མཚན་ཉིད་པ། །རང་རྟོགས་དང་མཐུན་བདག་མེད་ཕྱེད་གཉིས་རྟོགས། །འཕན་ཡུལ་བཏགས་པས་བདག་མེད་གཉིས་ཀ་རྟོགས། །རྒྱུ་ཡི་ཐེག་ཆེན་པ་དང་ལྟ་སྤྱོད་མཐུན། །སྒོམ་པ་མཚན་ཉིད་པ་ནི་རྣམ་རང་མཐུན། །འཕན་ཡུལ་བཏགས་པ་སེམས་དཔའ་སྤྲོས་མེད་བཞིན། །དེ་གཉིས་བྱང་སེམས་རང་གཞན་དོན་གཉིས་བསྐྱེད། །བླ་མེད་བྱང་ཆུབ་དོན་དུ་གཉེར་བའོ། །སྤྱོད་ཚུལ་ལུས་ནི་གཙང་སྤྱོད་ངག་མཆོད་བསྟོད། །སེམས་ནི་ཚད་མེད་བཞི་ཡི་སྒོ་ནས་སྤྱོད། །དམ་ཚིག་སྡོམ་ཁྲིམས་ཉིས་བརྒྱ་ལྔ་བཅུ་བསྲུང་། །འབྲས་བུ་འཕན་ཡུལ་མཚན་ཉིད་པ་ཉིད་ནི། །རྣམ་རང་དང་མཐུན་གྲངས་མེད་བདུན་ལ་སྟེ། །བཏགས་པ་སྤྲོས་མེད་ལ་མཐུན་གསུམ་ནའོ། །

གཉིས་པ་བྱང་གཏེར་ལས་ཐོན་ཕྱི་ཐེག་གསུམ། །དང་པོ་གཉིས་ནི་རྒྱུ་ཐེག་དམན་ལྟར་ཏེ། །སྣང་ལྡན་འདུལ་ཁྲིམས་རྫོགས་པར་བསྲུང་བ་ཡིས། །ཉོན་མོངས་དུག་ལྔའི་དགྲ་བཅོམ་འཐོབ་པ་དང་། །རང་ལྡན་རྟེན་འབྲེལ་བཅུ་གཉིས་གཞུང་སྤྱོད་ཀྱི། །འཁོར་མེད་གཅིག་པུར་བདེན་དོན་རྟོགས་པར་གསུངས། །གསུམ་པ་བཞེད་ལྡན་ཐེག་པ་བཤད་འགྱུར་གྱི། །སེམས་དཔའ་སྤྲོས་མེད་པ་དང་མཐུན་པ་སྟེ། །ཕར་ཕྱིན་བཅུར་སྤྱོད་ས་བཅུ་རིམ་གྱིས་བསྒྲོད། །དེ་ནས་གསུམ་པ་རྒྱུ་ཐེག་ཆེན་པོ་ཡི། །ཐུགས་རྗེ་སེམས་པའི་འདོད་གཞུང་དབྱེ་ལ་བདུན། །ལྟ་ཁྲིམས་སྒོམ་སྒྲུབ་སྤྱོད་འབྲས་ཁྱད་འདོན་ཏེ། །དང་པོ་ལྟ་བ་ལ་གསུམ་མཚན་ཉིད་དང་། །ངེས་ཚིག་དབྱེ་དོན་རྣམ་པར་བཞག་པའོ། །དང་པོ་ཐེག་ཆེན་དོན་འདེགས་བློ་སྟོབས་དང་། །གཟུང་འཛིན་གཉིས་མེད་དོན་དམ་འདོད་གཞི་མཐུན། །གཉིས་པ་གཞན་དོན་གཙོར་བྱེད་ཐུགས་རྗེ་དང་། །བོན་རྣམས་སེམས་ཙམ་ལྟ་བས་སེམས་པ་ཞེས། །གསུང་པ་ལ་གཉིས་དབྱེ་བ་སྤྱིར་བསྟན་དང་། །གཞུང་ལུགས་བྱེ་བྲག་བཤད་པའོ་དང་པོར་གཉིས། །ཤེས་པའི་སྐྱེ་མཆེད་ཡང་དག་འདོད་པ་དང་། །དེ་ཉིད་འཁྲུལ་པར་འདོད་པ་གཉིས་ཡོད་དེ། །སེམས་ཙམ་རྣམ་བདེན་པ་དང་རྣམ་རྫུན་ཞེས། །དང་པོ་རྣམ་བདེན་པ་ལ་གཉིས་ཡིན་ཏེ། །སྐྱེ་མཆེད་སྣ་ཚོགས་གཅིག་ཏུ་བདེན་པ་ནི། །རྒྱུ་འབྲས་དང་བཅས་འདོད་དང་རྒྱུ་འབྲས་ཉིད། །མེད་པའི་སྐྱེ་མཆེད་ཡང་དག་འདོད་པ་གཉིས། །གཉིས་པ་རྣམ་རྫུན་པ་ལའང་རྣམ་པ་གཉིས། །སྐྱེ་མཆེད་མཐའ་དག་འཁྲུལ་པར་འདོད་པ་དང་། །ཕྱོགས་གཅིག་འཁྲུལ་པར་འདོད་པ་གཉིས་བཅས་བཞི། །གཞན་ཀུན་མཐུན་ལ་ལྟ་བའི་ཕྱོགས་རེའི་ཁྱད། །སེམས་ཙམ་ཡང་དག་པ་འམ་རྣམ་བདེན་པས། །ཡུལ་གྱི་སྐྱེ་མཆེད་གཞན་དབང་དུ་འདོད་ལ། །སེམས་ཙམ་འཁྲུལ་པ་བའམ་རྣམ་རྫུན་པས། །ཡུལ་གྱི་སྐྱེ་མཆེད་ཀུན་བརྟགས་སུ་འདོད་དོ། །སྣ་ཚོགས་གཉིས་མེད་གཅིག་པའི་ཡང་དག་པས། །ཡུལ་གྱི་སྐྱེ་མཆེད་རྣམ་པ་སྣ་ཚོགས་རྣམས། །ཤེས་པ་གཅིག་གི་ངོ་བོར་བདེན་པར་འདོད། །རྒྱུ་འབྲས་མེད་པའི་སྐྱེ་མཆེད་ཡང་དག་པས། །དོན་དམ་ཉིད་ལ་སྐྱེ་མཆེད་མེད་པར་འདོད། །ཕྱོགས་གཅིག་འཁྲུལ་པར་འདོད་པའི་རྣམ་རྫུན་པས། །རེག་པ་བདེ་སྡུག་སྣང་བའི་ཤེས་པ་ཉིད། །བདེན་པར་འདོད་ལ་ཐ་དག་འཁྲུལ་པ་པས། །བརྟག་པ་ཁ་དོག་རེག་པ་བདེ་སྡུག་གི། །སྐྱེ་མཆེད་གཉིས་ཀ་བརྫུན་པར་འདོད་པའོ། །རང་རིག་ཙམ་ནི་བཞི་ཀས་བདེན་སྒྲུབ་འདོད། །གཉིས་པ་གཞུང་ལུགས་བྱེ་བྲག་བཤད་ལ་གསུམ། །གཟུང་འཛིན་གང་ལ་བྲལ་གཞིའི་མཚན་ཉིད་གསུམ། །གང་ཕྱིར་བྲལ་བའི་གཏན་ཚིགས་ཆེན་པོ་བཞི། །གང་ལྟར་བྲལ་བ་གཉིས་མེད་ཤེས་པའི་དོན། །དང་པོ་གང་ལ་བྲལ་གཞིའི་མཚན་ཉིད་གསུམ། །ཀུན་བརྟགས་གཞན་དབང་ཡོངས་སུ་གྲུབ་པའོ། །དེ་ཡང་སེམས་ཙམ་པ་ཡི་ལུགས་དངོས་ལ། །ཕྱི་རོལ་དོན་ལ་མེད་བཞིན་རྟོག་པ་ཡི། །སྒྲོ་བཏགས་པས་ན་ཀུན་བརྟགས་སུ་འདོད་ཅིང་། །ནང་ཁམས་གསུམ་གྱི་སེམས་དང་སེམས་བྱུང་རྣམས། །རྒྱུ་རྐྱེན་བཞི་ལ་རགས་ལས་གཞན་དབང་འདོད། །རང་རིག་གསལ་བློ་གང་གིས་འགྱུར་མེད་པས། ཡོངས་གྲུབ་ཏུ་འདོད་དེ་གསུམ་མཚན་ཉིད་ནི། །རྟོགས་པས་སྒྲོ་བཏགས་བ་བའི་ཡུལ་ཉིད་དུ། །གྱུར་པའི་བོན་དེ་དང་པོའི་མཚན་ཉིད་ཡིན། །མི་རྟོག་ཡེ་ཤེས་ངོ་བོར་མ་གྱུར་པས། །རྒྱུ་རྐྱེན་གཞན་གྱི་དབང་གིས་བྱུང་བའི་བོན། །དེ་ནི་གཉིས་པའི་མཚན་ཉིད་མཁས་པས་སྨྲ། །རྣམ་པར་མི་རྟོག་པ་ཡི་ངོ་བོ་རུ། །ཡོངས་སུ་གྲུབ་པའི་དོན་དམ་འགྱུར་མེད་ཀྱི། །བདེན་པ་གང་དེ་གསུམ་པའི་མཚན་ཉིད་དོ། །མདོར་ན་ཀུན་རྟགས་སྒོ་བཏགས་ངོ་བོར་གྲུབ། །གཞན་དབང་རྣམ་རྟོག་གི་ནི་ངོ་བོ་ཡིན། །ཡོངས་གྲུབ་རང་དབང་མངོན་ཐོབ་འགྱུར་བ་མེད། །ནང་གསེས་དབྱེ་བ་གཉིས་གཉིས་དང་ལྡན་ཏེ། །ཀུན་བརྟགས་ལ་ནི་སྣང་དང་མི་སྣང་གཉིས། །སྣང་བའི་ཀུན་བརྟགས་གཟུང་ཡུལ་(གཟུགས་སོགས་)འཛིན་ཤེས་གཉིས། །མི་སྣང་ཀུན་བརྟགས་རི་བོང་རྭ་སོགས་སོ། །གཞན་དབང་བསྐྱེད་པ་དང་ནི་བལྟོས་པ་གཉིས། །བསྐྱེད་པའི་གཞན་དབང་རྒྱུ་རྐྱེན་གྱིས་བསྐྱེད་པ། །བལྟོས་པའི་གཞན་དབང་འདུས་མ་བས་གཞི་སོགས། །ཡོངས་གྲུབ་འགྱུར་མེད་ཕྱིན་ཅི་མ་ལོག་གཉིས། །འགྱུར་མེད་ཡོངས་གྲུབ་སྟོང་ཉིད་བཅོ་བརྒྱད་བཞིན། །ཕྱིན་ཅི་མ་ལོག་ཡོངས་གྲུབ་ཐེག་ཆེན་གྱི། །འཕགས་རྒྱུད་མཉམ་བཞག་ཡེ་ཤེས་ལྟ་བུའོ། །དེ་དག་ཞིབ་བཤད་འདིར་མིན་གཞན་དུ་གསལ། །དེ་དག་དོན་བསྡུ་དཔེར་ན་རིགས་སྔགས་ཀྱིས། །བཏབས་པའི་རྡེའུ་ཤིང་རྟ་གླང་དུ་སྣང་དུས། །རྡེའུ་དང་ཤིང་བུ་དག་ནི་གཞན་དབང་དང་། །དེ་ལ་རྟ་གླང་སྣང་བ་ཀུན་བརྟགས་ཏེ། །རྟ་གླང་སྣང་ཡང་རྡེའུ་ཤིང་རང་བཞིན་ལས། །རྟ་གླང་གིས་སྟོང་པ་ནི་ཡོངས་གྲུབ་བོ། །དེ་ལ་ཀུན་བརྟགས་ཀུན་རྫོབ་གཞན་དབང་ནི། །བོན་ཅན་དོན་དམ་ཡོངས་གྲུབ་བོན་ཉིད་དོན། །གཉིས་པ་གང་ཕྱིར་བྲལ་བའི་གཏན་ཚིགས་བཞི། །དང་པོ་ཡོད་པ་མ་ཡིན་ལ་དོན་དུ། །སྣང་བ་རང་བཞིན་གྱི་ནི་གཏན་ཚིགས་ནི། །སྣང་བ་ཉམས་སུ་མྱོང་བ་རྣམ་རིག་གི། །ཤེས་པ་ཙམ་ཡིན་ཡོད་པ་མ་ཡིན་ལ། །དོན་དུ་སྣང་ཕྱིར་དུང་ལ་སེར་མཐོང་བཞིན། །གཉིས་པ་ཕྱི་ཡི་དོན་ལ་གནོད་པ་ནི། །གཏོང་བ་གཅིག་དང་དུ་བྲལ་གཏན་ཚིགས་ནི། །ཤེས་(པ་)མིན་ཕྱི་(པའི་)རོལ་སྣང་བ་ཡང་དག་མིན། །ཡང་དག་གཅིག་དང་དུ་མ་བྲལ་བའི་ཕྱིར། །རི་བོང་རྭ་དང་ནམ་མཁའི་སྐྲ་ཤད་བཞིན། །གསུམ་པ་རིག་པའི་གཏན་ཚིགས་དང་བཞི་པ། །ལྷན་ཅིག་དམིགས་པར་ངེས་པའི་གཏན་ཚིགས་གཉིས། །སེམས་ཙམ་ཡང་དག་པ་དང་འཁྲུལ་པ་བའི། །ལུགས་གཉིས་དང་པོ་སྐྱེ་མཆེད་སྣ་ཚོགས་དང་། །ཤེས་རིག་གཉིས་ཀ་ཤེས་པ་ལས་གཞན་མིན། །ཤེས་དང་ངོ་བོ་གཅིག་ལ་ལྷན་ཅིག་ཏུ། །དམིགས་པར་ངེས་པའི་ཕྱིར་གསུངས་དེ་ཡང་ནི། །སྐྱེ་མཆེད་སྣ་ཚོགས་དག་ནི་ཕྱིའི་རྣམ་པ། །ཤེས་རིག་ཉིད་ནི་ནང་གི་མྱོང་བའོ། །སྔོན་པོའི་རྣམ་པ་སྔོ་འཛིན་ཤེས་ཡིན་ལ། །ཤེས་ཉིད་སྔོན་པོའི་རྣམ་པར་ཤར་བར་འདོད། །འདི་ལ་ལྷན་ཅིག་དམིགས་པར་ངེས་པ་ཟེར། །ཡང་གཅིག་སྐྱེ་མཆེད་ཤེས་པ་གཉིས་ཀ་ནི། །ཤེས་པ་རིག་བཅས་ལས་མི་གཞན་པ་སྟེ། །རིག་པར་བྱེད་པ་གཅིག་གིས་རང་ཉིད་ལས། །ཐ་དད་མ་དམིགས་ཕྱིར་རོ་འདི་ལ་ནི། །རིག་པ་གཅིག་གིས་གཞན་དམིགས་གཏན་ཚིགས་ཟེར། །གཉིས་པ་འཁྲུལ་པ་བའམ་རྣམ་རྫུན་ལུགས། །སྐྱེ་མཆེད་ཁ་དོག་སྣ་ཚོགས་གཅིག་པུ་ཉིད། །ཤེས་རིག་ལས་གཞན་མེད་དེ་ཐ་དད་ཀྱིས། །འབྲེལ་བ་མེད་ལ་ལྷན་ཅིག་དམིགས་ངེས་ཕྱིར། །ཡང་ན་ཁ་དོག་སྣ་ཚོགས་སྐྱེ་མཆེད་གཅིག །ཤེས་རིག་ལས་མི་གཞན་ཏེ་དེ་རིག་པར། །བྱེད་པ་གཅིག་གིས་གཞན་དུ་མ་དམིགས་ཕྱིར། །ཞེས་གསུངས་དེ་དག་ལུང་གི་ཚིག་དོན་ནོ། །གསུམ་པ་གང་ལྟར་བྲལ་བ་གཉིས་མེད་ཤེས་པ་ཡི། །གནས་ལུགས་སྤྱིར་གཉིས་རྣམ་བདེན་རྣམ་རྫུན་དང་། །སྒོས་བཞི་སེམས་ཙམ་སྡེ་བཞིའི་འདོད་ལུགས་སོ། །སྤྱི་ཡི་དང་པོ་རྣམ་བདེན་པའི་འདོད་ཚུལ། །གཟུགས་དབྱིབས་ཁ་དོག་སྐྱེ་མཆེད་སྣ་ཚོགས་མེད། །སྣ་ཚོགས་སྣང་བ་ཤེས་པའི་སྐྱེ་མཆེད་ཡིན། །དེ་ཉིད་ཤེས་པའི་ངོ་བོར་བདེན་པར་བལྟ། །སྣ་ཚོགས་སྣང་བའི་ཤེས་པའི་སྐྱེ་མཆེད་དང་། །ཤེས་པ་རང་གི་ངོ་བོར་བདག་གཅིག་ཏུ། །འབྲེལ་བར་འདོད་དེ་དེ་ཉིད་གཞན་དབང་འདོད། །གཉིས་པ་རྣམ་རྫུན་པས་ནི་ཁ་དོག་དབྱིབས། །སྐྱེ་མཆེད་སྣ་ཚོགས་སྣང་བ་བརྫུན་པར་བལྟ། །སྐྱེ་མཆེད་དང་ནི་ཤེས་པ་རང་གི་ངོར། །འབྲེལ་པ་མེད་འདོད་དེ་ལས་གཞན་དུ་ཡང་། །བརྗོད་དུ་མེད་དེ་སྐྱེ་མཆེད་སྣ་ཚོགས་འདི། །ཤེས་པ་རང་གི་ངོ་བོ་ཉིད་ཀྱང་མིན། །དེ་ལས་གཞན་པའང་བརྗོད་དུ་མེད་པ་སྟེ། །སྣ་ཚོགས་སྣང་བ་ཀུན་བརྟགས་འཁྲུལ་པར་འདོད། །སྒོས་ཀྱི་དང་པོ་མཐའ་དག་འཁྲུལ་འདོད་པས། །སྣ་ཚོགས་སྣང་བའི་ཤེས་པའི་སྐྱེ་མཆེད་རྣམས། །འཁྲུལ་རྫུན་ཡིན་ལ་ཤེས་པ་གཉིས་མེད་དེ། །ས་བརྒྱད་མན་ཆད་བདེ་སྡུག་ཏུ་སྣང་ལ། །ཡན་ཆད་བདེ་སྡུག་ཁ་དོག་ཅང་མེད་དེ། །རང་རིག་གི་ཤེས་པ་ཙམ་མྱོང་བ་ཙམ། །ཡོད་དེ་དེ་ཡང་རྒྱུ་འབྲས་དང་བཅས་འདོད། །དེ་ལ་ཤེས་པ་རང་རྐྱང་པ་ཞེས་བསྙད། །གཉིས་པ་སྐྱེ་མཆེད་ཕྱོགས་གཅིག་འཁྲུལ་འདོད་པས། །ཤེས་པའི་སྐྱེ་མཆེད་ལ་རྟོག་(པ་)རིག་པ་གཉིས། །རྟོག་པ་ཁ་དོག་དབྱིབས་ཀྱི་སྐྱེ་མཆེད་བརྫུན། །ཤེས་རིག་རང་ངོས་དེ་སྡུག་ཏུ་སྣང་བ། །སྐྱོན་མེད་སངས་རྒྱས་སར་ཡང་དེ་ཡོད་དེ། །ཁ་དོག་སྣ་ཚོགས་སུ་ཤེས་(པའི་)སྐྱེ་མཆེད་དེར། །གནས་སྐབས་རྣམ་པར་རྟོག་པ་ཞེས་བའོ། །ཤེས་པ་རང་ངོ་རིག་པ་གཉིས་མེད་ངོ། །རང་བཞིན་རྣམ་པར་དག་པ་ཞེས་བར་འདོད། །སྐྱེ་མཆེད་སྣ་ཚོགས་གཅིག་ཏུ་བདེན་པ་ལ། །རྒྱུ་འབྲས་དང་བཅས་འདོད་པས་སྣང་བའི་ངོར། །ཁ་དོག་དབྱིབས་དང་རྣམ་རིག་དུ་མར་སྣང་། །དེ་བཞིན་བདེ་སྡུག་འཇམ་རྩུབ་དྲོ་གྲང་སོགས། །སྣང་ཡང་རིག་པ་ཚད་མའི་ངོ་བོ་དེར། །ཐམས་ཅད་གཅིག་ཏུ་བདེན་ཏེ་གཉིས་དབྱེར་མེད། །ཤེས་རིག་དེ་ཡང་རྒྱུ་འབྲས་སུ་འདོད་དེ། །རྒྱུ་འབྲས་དེ་ཡང་ད་ལྟར་ཁོ་ནར་བརྩིའོ། །རྒྱུ་འབྲས་མེད་པའི་སྐྱེད་མཆེད་འདོད་པ་བས། །བདེན་པ་གཉིས་བལྟོས་ཀུན་རྫོབ་ཀྱི་ཆ་ལ། །ཁ་དོག་དབྱིབས་དང་རིག་བྱེད་སྣ་ཚོགས་ཡོད། །བདེ་སྡུག་ཚ་གྲང་དགག་བསྒྲུབ་ཕན་གནོད་དང་། །བཟློང་ངན་ཆེ་ཆུང་ཀུན་ཡོད་དོན་དམ་ལ། །བལྟོས་ན་མེད་ཅིང་ཤེས་པ་ཙམ་དང་ནི། །མྱོང་བ་ཙམ་ཡོད་རྒྱུ་འབྲས་སུ་བརྗོད་མེད། །ཤེས་པ་རང་རིག་གཉིས་མེད་དུ་འདོད་དོ། །འདི་ཡི་ལྟ་བ་མདོར་ན་ཐེག་རིམ་ལས། །གཏན་ཚིགས་ཆེན་པོའི་སྦྱོར་བ་རྣམས་པ་བཞིས། །ཕྱི་ནང་ལོགས་ན་མེད་དེ་གཟུང་འཛིན་བྲལ་བའི་སེམས། །ཉམས་མྱོང་ཤེས་པས་རྣམ་པ་འདུག་བཅས་བལྟ། །ཞེས་གསུངས་དེ་དོན་རྒྱུ་འབྲས་ཀྱིས་སྟོང་པའི། །ཤེས་པ་རང་རིག་གཉིས་མེད་དུ་འདོད་དོ། །གཉིས་པ་བསྲུང་ཁྲིམས་ཐེག་པའི་རབ་དབྱེའི་དོན། །དམ་ཚིག་ཐུགས་རྗེའི་སྡོམ་པ་ཉི་ཤུ་བསྲུང་། །ཞེས་པ་གཞན་ཤེས་མདོར་ན་སེམས་ཅན་ལ། །ལུས་ངག་ཡིད་ཀྱིས་གནོད་པའི་ལས་སྤྱོད་སྤངས། །དུས་རྒྱུན་དང་ནི་ཁྱད་དུས་དགེ་སྤྱོད་བརྩོན། །སེམས་ཅན་རྣམས་ལ་ཕན་པ་གང་ནུས་བསྒྲུབ། །གསུམ་པ་སྒོམ་པ་སེམས་ཉིད་རང་གསལ་ཏེ། །རྣམ་རིག་ཤེས་པ་གསལ་ལ་ཉམས་མྱོང་བ། །དེ་ལ་སེམས་གཏད་དེ་སྙམ་དུ་དམིགས་བསྒོམ། །རང་བཞིན་ངང་དྭངས་རང་གསལ་གཉིས་མེད་འཇོག །བཞི་པ་སྒྲུབ་ཐབས་ལམ་ལྔར་སྤྱད་པ་ཡིས། །བསོད་ནམས་ཡེ་ཤེས་ཚོགས་རྫོགས་ལམ་ལྔ་ནི། །ཚོགས་སྦྱོར་མཐོང་སྒོམ་མི་སློབ་ལམ་དང་ལྔ། །དེ་ལ་ལམ་བཞི་བགྲོད་ཡོད་མཚན་ཉིད་ཅན། །རྗེས་མ་འབྲས་བུར་ལམ་བཏགས་བཏགས་པ་བའོ། །ཚོགས་ལམ་མན་ལ་བསོད་ནམས་སྦྱོར་ལམ་ཡན། །ཡེ་ཤེས་ཚོགས་འདོད་དེ་དག་རྒྱས་བཤད་ལྔ། ། ལམ་བཞིར་སྤང་གཉེན་སྤྲག་དང་ཕྱི་མ་རྐྱང་། །དང་པོ་ཚོགས་ལམ་གཉེན་པོ་ལམ་ངོའི་དབྱེ། །མོས་པདྲན་པ་ཏེང་ངེ་འཛིན་གསུམ་སྟེ། །མོས་པ་ས་གཞི་དང་འདྲ་དགེ་ཚོགས་སྐྱེ། །ཏིང་འཛིན་གསེར་འདྲ་མི་འགྱུར་སེམས་བསྐྱེད་བརྟན། །དྲན་པ་ཡར་ཟླའི་ངོ་བཞིན་དགེ་སྤྱོད་འཕེལ། །ཚོགས་ལམ་ཆུང་འབྲིང་ཆེ་ཡང་དེས་བསྟན་ཏོ། །སྤང་ཉོན་སྤྱི་དང་ཤས་ཆེར་འདོད་ཉེས་ལྔ། །འདོད་ལ་ལྷག་པར་འདུན་དང་གནོད་སེམས་དང་། །རྒོད་འགྱོད་རྨུགས་གཉིད་ཐེ་ཚོམ་ལྔ་བོ་སྤང་། །གཉིས་པ་སྦྱོར་ལམ་གཉེན་པོ་ཡེ་ཤེས་ནི། །རིགས་བཞི་དྲོད་དང་རྩེ་མོ་བཟོད་པ་དང་། །བོན་མཆོག་བཞིའི་རིམ་སྒོམ་བྱུང་ཤེས་རབ་ཀྱི། །བོན་ཉིད་དོན་སྤྱིར་གསལ་སྣང་ཐོབ་པ་གང་། །མི་མཆེད་པ་དང་མཆེད་པ་མི་བརྟན་པ། །མི་གཡོ་བརྟན་པ་དགག་སྒྲུབ་གཅིག་ཏུ་རྟོགས། །ཉོན་མོངས་བུད་ཤིང་བསྲེགས་པའི་སྔ་ལྟས་དྲོད། །དགེ་བའི་རྩ་བ་གཡོ་བའི་རྩེ་མོ་སྟེ། །དོན་དམ་ཟབ་མོར་མི་སྐྲགས་བཟོད་པ་དང་། །འཇིག་རྟེན་བོན་གྱི་མཆོག་སྣང་དེ་སྐད་ཅེས། །སྤང་བ་རྟོག་པ་ཆ་བཞི་རིམ་པ་བཞིན། །ཉོན་མོངས་སྤང་བར་ཞེན་པ་ཉོན་མོངས་ཀྱི། །གཟུང་རྟོག་ཡེ་ཤེས་གཉེན་པོར་ཞེན་པ་ན། །གཉེན་པོ་རྣམ་བྱང་གི་ནི་གཟུང་རྟོག་དང་། །བདག་ལྟའི་ཞེན་པ་གང་ཟག་རྫས་འཛིན་རྟོག །བདག་ལྟ་ཕྲ་ལ་དངོས་ལྟའི་ཞེན་པ་ནི། །སྐྱེས་བུ་བཏགས་འཛིན་ཉིད་ཀྱི་རྟོག་པའོ། །བཟང་རྟོག་ངན་རྟོག་དཀར་ནག་སྤྲིན་ཉི་བཞིན། །གསུམ་པ་མཐོང་ལམ་གཉེན་པོ་ལམ་ཉིད་ནི། །བདེན་བཞིར་དམིགས་པའི་ཡེ་ཤེས་བཅུ་དྲུག་སྟེ། །མི་རྟག་ཉོན་མོངས་སྟོང་པ་བདག་མེད་པ། །རྒྱུ་དང་གཞི་དངོས་ཉིད་དང་རབ་ཏུ་བསྐྱེད། །རྐྱེན་གྱི་རྣམ་པ་རྣམ་བཅད་ཞི་བ་དང་། །གྱ་ནོམས་ངེས་པ་འབྱུང་བ་འགྲོད་བྱེད་དང་། །རིགས་པ་བསྒྲུབ་པ་ངེས་པ་འབྱིན་པའོ། །ཞིབ་བཤད་གཞན་ཤེས་མཐོང་སྤང་བརྒྱ་བཅུ་གཉིད། །བདེན་བཞིར་དམིགས་པའི་ལོག་ཞུགས་རྣམ་གྲངས་ཏེ། །དེ་དེས་སྤང་ཚུལ་སྐྱེ་འགྱུར་ལམ་གྱིས་སོ། །བཞི་པ་སྒོམ་ལམ་གཉེན་པོ་བསྒོམ་ལམ་ནི། །ས་གཉིས་པ་ནས་བཅུ་པའི་བར་ཡིན་ཏེ། །ཆུང་འབྲིང་ཆེ་གསུམ་རེ་རེར་ཕྱེ་བས་དགུ། །དེ་དག་མཚན་ཉིད་བོན་ཉིད་སྔར་རྟོགས་གྱི། །རྒྱུན་ལ་གོམ་པ་སྒོམ་ལམ་ཆུང་ཆུང་ནས། །ཆེ་ཆེའི་བར་གྱིས་སྒོམ་སྤང་ཆེ་ཆེ་ནས། །ཆུང་ཆུང་བར་དུ་རིམ་སྦྱང་འཛོམས་པར་བྱེད། །སྒོམ་སྤང་བག་ལ་ཉལ་བའི་ཉོན་མོངས་ཏེ། །དབྱེ་ན་ཁམས་གསུམ་ས་དགུ་ལ་དམིགས་པའི། །ཆགས་སྙེམས་མ་རིག་ཐེ་ཚོམ་ལྟ་བ་ལྔར། །མཆེད་པའི་རྣམ་གྲངས་བཞི་བརྒྱ་བཅུ་བཞི་འོ། །སྤང་ཚུལ་སྒོམ་སྤང་ཐམས་ཅད་འགག་འགྱུར་གྱིས། །སྤོང་སྟེ་སྤང་གཉེན་དུས་མཉམ་དུ་ཕྲད་ནས། །དུས་མཉམ་དུ་འགྲོགས་དུས་མཉམ་དུ་འགག་གོ། །ལྔ་པ་མཐར་ལམ་དབྱེ་ན་ཐེར་དམན་དང་། །བྱང་སེམས་ཀྱི་དང་སངས་རྒྱས་དང་གསུམ་སྟེ། །དང་པོ་རྣམ་རང་དགྲ་བཅོམ་གཉིས་པ་ནི། །རྒྱུན་མཐའ་གསུམ་པ་ཀུན་ཏུ་འོད་སྐྱེས་ཐོག །དང་པོ་ལམ་རང་ངོས་ནས་མི་སློབ་པ། །མཚན་ཉིད་པ་སྟེ་རང་གི་སྤང་བ་ནི། །མཐར་ཐུག་པས་ན་ལམ་བཏགས་པ་ཉིད་དོ། །བར་མ་མི་སློབ་བཏགས་པ་བ་ལ་ལམ། །མཚན་ཉིས་པ་སྟེ་སྤངས་པས་མཐར་མ་ཐུག(བས་སོ་)། མཐའ་མ་མི་སློབ་མཚན་ཉིད་པ་སྟེ་དེ། །སྤངས་རྟོགས་མཐར་ཐུག་པས་ན་ལམ་བཏགས་པའོ། །དེ་ལྟར་ལམ་ལྔ་དག་ལ་བསྒོམ་པའི་བོན། །ཐུགས་རྗེ་གཡུང་དྲུང་ཕྱོགས་བོན་སུམ་ཅུ་བདུན། །བསྒོམ་ལུགས་རིམ་པ་ཚོགས་ལམ་ཆུང་ངུའི་དུས། །ལུས་སེམས་ཚོར་བོན་དྲག་པ་ཉེར་བཞག་བཞི། །ལུས་ནི་མི་གཙང་ཚོར་བ་སྡུག་བསྔལ་བསྒོམ། །དེ་གཉིས་འདོད་ཆགས་ཀྱི་ནི་གཉེན་པོ་དང་། །སེམས་ནི་མི་རྟག་བོན་ནི་བདག་མེད་བསྒོམ། །དེ་གཉིས་བདག་ལྟའི་གཉེན་ནོ་ཚོགས་འབྲིང་དུས། །ཡང་དག་སྤོང་བ་བཞི་སྟེ་རིག་ཁམས་ལྟར། །ཡོད་མེད་གཉིས་ཀྱི་རྗེས་སུ་མི་མཐོང་དང་། །རྟག་ཆད་གཉིས་ཀྱི་མུ་ལ་རྗེས་མི་སྤྱོད། །ཕྱིན་ཅི་ལོག་གི་ལྟ་བའི་རྗེས་མི་རྟོག། ཉོན་མོངས་རྒྱུ་ལ་རྗེས་སུ་མི་སེམས་བཞིའོ། །ཚོགས་ལམ་ཆེན་པོར་རྫུ་འཕྲུལ་རྐང་པ་བཞི། །དེ་ཡང་ངེས་པར་སེམས་པའི་འདུན་པ་དང་། ཉེར་བསྒྲུབ་བརྩོན་འགྲུས་རྣམ་འབྱེད་དཔྱད་པ་དང་། །དྲན་ཤེས་བཞིན་གྱི་ས་འཛིན་སེམས་པའོ། །སྦྱོར་ལམ་དྲོད་རྩེ་གཉིས་ལ་དབང་པོ་ལྔ། །དད་པ་བརྩོན་འགྲུས་དྲན་པ་ཏིང་ངེ་འཛིན། །ཤེས་རབ་ལྔ་ཡིས་དོན་རྣམས་དབང་བསྒྱུར་བས། །དབྱང་པོ་ལྔ་བསྒོམ་བཟོད་པ་བོན་མཆོག་ལ། །དེ་ལྔ་ནུས་ཅན་གྱུར་པའི་སྟོབས་ལྔ་བསྒོམ། །མཐོང་ལམ་དུས་སུ་གཡུང་དྲུང་ཡན་ལག་བདུན། །དྲན་པ་བོན་རབ་རྣམ་འབྱེད་བརྩོན་འགྲུས་དང་། །དགའ་བ་ཤིན་སྦྱངས་ཏིང་འཛིན་བཏང་སྙོམས་བཅས། །དེ་དག་མཚན་ཉིད་བདེན་མཐོང་ཆ་རྐྱེན་ནོ། །སྒོམ་པའི་ལམ་དུ་གཤེན་ལམ་ཡན་ལག་བརྒྱད། །ཡང་དག་ལྟ་བ་ཡང་དག་རྟོགས་པ་དང་། །ཡང་དག་སྒོམ་དང་ཡང་དག་ལས་ཀྱི་མཐའ། །ཡང་དག་འཚོ་བ་ཡང་དག་རྩོལ་བ་དང་། །ཡང་དག་དྲན་པ་ཡང་དག་ཏིང་ངེ་འཛིན། །དེ་དག་རྣམས་ཀྱིས་རྟོག་འཛིན་རྟོག་པ་དང་། །གཞན་དབང་ལོག་པའི་ལས་དང་ལོག་འཚོ་དང་། །མ་གྲུབ་མི་གསལ་འཁྲུལ་རྣམས་རིམ་པར་སྤོང་། །ལྔ་པ་སྤྱོད་པའི་ཕྲིན་ལས་ཚད་མེད་བཞིས། །རྩ་བ་བྱང་ཆུབ་མཆོག་ཏུ་སེམས་བསྐྱེད་ནས། །ཤེས་རབ་ཉིད་ཀྱི་ས་འཁོར་པར་མི་གནས་ཤིང་། །ལྟ་བ་ཟབ་མོས་མ་རིག་ཚོགས་བཅོམ་སྟེ། །སྙིང་རྗེས་རང་ཉིད་ཞི་བདེའི་དོན་སྤངས་ནས། །སེམས་ཅན་ཐམས་ཅད་མྱ་ངན་འདས་ལ་བསྒྲལ། །འདི་ཡི་ས་མཚམས་དང་ནི་ངོས་བཟུང་ལུགས། །ངོ་བོ་དབྱེ་བ་བཞི་ནི་གཞན་དུ་ཤེས། །དེ་བཞིན་བྱང་སེམས་བསྡུ་བ་བཞིར་སྤྱོད་དེ། །སྦྱིན་དང་སྙན་སྨྲ་དོན་སྤྱོད་དོན་མཐུན་བསླབ། །དྲུག་པ་འབྲས་བུ་ཡེ་ཤེས་སྐྱེ་མེད་ལ། །ཀུན་ཏུ་འོད་ཀྱི་སའམ་བཅུ་གཅིག་པ། །གཡུང་དྲུང་ལྟ་བུར་སྐུ་གསུམ་ལྷུན་གྲུབ་འཐོབ། །འདི་ལ་དབྱེ་ན་གསུམ་སྟེ་རྟེན་སྐུ་དང་། །བརྟེན་པ་ཡེ་ཤེས་མཛད་པ་ཕྲིན་ལས་སོ། །དང་པོ་སྐུ་ལྔའི་དབྱེ་བ་སྤྱིར་བསྟན་པ། །དཔྱིངས་ཀྱི་རང་བཞིན་རྣམ་པར་དག་པ་ནི། །ངོ་བོ་ཉིད་སྐུའམ་མི་འགྱུར་གཡུང་དྲུང་སྐུ། །དེ་ལ་ཤེས་པ་གློ་བུར་དྲི་མ་ཀུན། །དག་པ་མངོན་པར་བྱང་ཆུབ་པའི་སྐུ་སྟེ། །དོན་ལ་དབྱེར་མེད་དག་པ་གཉིས་ལྡན་པ། །ངོ་བོ་ཡེ་དག་རང་བཞིན་ཡོངས་དག་གམ། །ཡེ་གཞི་ཀ་དག་གློ་བུར་འཕྲལ་དག་ཅེས། །དབྱེར་མེད་བདེ་བ་ཆེན་པོ་བོན་སྐུ་ལ། །ཡེ་ཤེས་སྤངས་རྟོགས་མཐར་ཕྱིན་རིག་པའི་ངོས། །མཚན་ཉིད་ཉེར་གཅིག་མངོན་སུམ་རྫོགས་ཆ་ནས། །ཡེ་ཤེས་བོན་གྱི་སྐུ་ཞེས་ཁྱད་པར་བྱེད། །དེ་ཡང་མཚན་ཉིད་ཉེར་གཅིག་གང་ཞེ་ན། །དང་པོ་ཚད་མེད་བཞི་ནི་སྡུག་བསྔལ་ལ། །དམིགས་པའི་སྙིང་རྗེ་དེ་སྐྱོབ་བམས་པ་དང་། །སྡུག་བསྔལ་བྲལ་ལ་དགའ་བ་དེ་ཀུན་ལ། །སྙོམས་པ་བཏང་སྙོམས་དང་བཅས་ཚད་མེད་བཞི། །གཉིས་པ་གཡུང་དྲུང་གི་བོན་མ་འདྲེས་དགུ། །གཡུང་དྲུང་ལས་དག་རྒྱུད་ལས་གསུངས་ལྟར་ཏེ། །སྐྱེ་འགག་མ་འདྲེས་ཕྱེ་མེད་པས། །སྐྱེ་མེད་གདོད་དག་གཡུང་དྲུང་བོན། །མུན་སྣང་མ་འདྲེས་ཕྱེ་མེད་ས། །སྣང་མེད་དཔེ་འདས་གཡུང་དྲུང་བོན། །ཆེ་ཆུང་མ་འདྲེས་ཕྱེ་མེད་པས། །ཚད་མེད་ལྷུན་རྫོགས་གཡུང་དྲུང་བོན། །གང་སྟོང་མ་འདྲེས་ཕྱེ་མེད་པས། །ཟད་པ་མེད་པ་གཡུང་དྲུང་བོན། །ལས་གྲུབ་མ་འདྲེས་ཕྱེ་མེད་པས། །རྩོལ་མེད་ལྷུན་གྲུབ་གཡུང་དྲུང་བོན། །བརྟེན་འགྱུར་མ་འདྲེས་ཕྱེ་མེད་པས། །ཡེ་ནས་འགྱུར་མེད་གཡུང་དྲུང་བོན། །རྟག་འགྱུར་མ་འདྲེས་ཕྱེ་མེད་པས། །འཆི་མེད་སྐྱེས་བཙན་གཡུང་དྲུང་བོན། །ཆགས་བྲལ་མ་འདྲེས་ཕྱེ་མེད་པས། །ཆགས་མེད་རྣམ་དག་གཡུང་དྲུང་བོན། །སྣང་སྟོང་མ་འདྲེས་ཕྱེ་མེད་པས། །དངོས་མེད་ཡོངས་ཁྱབ་གཡུང་དྲུང་བོན(ཞེས་སོགས་)། །གསུམ་པ་སོ་སོ་ཡང་དག་རིག་པ་བདུན། །ཡོད་མེད་མཐར་འདས་ཤེས་པ་ཡང་དག་རིག །ཡི་གེ་ཨ་ལྟར་གསལ་ཤེས་ཡང་དག་རིག །མཚན་མར་མི་སྤྱད་མི་སྤང་བར་ཤེས་དང་། །མི་སྦྱོར་མི་འབྱེད་པར་ཤེས་ཡང་དག་རིག །བོན་ཅན་ཐམས་ཅད་སྟོང་པར་ཤེས་པ་དང་། །ཡེ་ནས་འདུས་མ་བས་ཤེས་ཡང་དག་རིག །མཁའ་ལྟར་རྒྱ་ཆད་མེད་ཤེས་ཡང་དག་རིག །བཞི་པ་གཤེན་རབ་བདེན་བཞི་རིག་ཁམས་ལས། །དོན་དམ་བདེན་པ་གཏན་ལ་ཕབས་པའི་བདེན། །ཚད་མར་གསུང་བདེན་ངེས་པར་གསུང་བདེན་ནོ། །ལྔ་པ་ཡང་དག་རིག་པ་བཞི་ཉིད་ནི། །བོན་རྣམས་ཐམས་ཅད་སྤྱི་དང་རང་རང་གི། །མཚན་ཉིད་མ་འདྲེས་གསལ་བར་རིག་པ་དང་། །འཇུག་དང་མི་འཇུག་ལམ་ཀུན་གསལ་བར་རིག །མཐོ་དམན་གནས་ཀྱི་བྱེ་བྲག་གསལ་བར་རིག །དགེ་སྡིག་འབྲས་བུ་མ་འདྲེས་སོ་སོར་རིག །དྲུག་པ་མི་བསྙེལ་བ་ཡི་གཟུངས་བདུན་ནི། །ཡེངས་མེད་སྤྱོད་པ་ལྡན་པའི་མི་བསྙེལ་གཟུངས། །མ་སྒྲིབ་རིག་པ་ཤར་བའི་མི་བསྙེལ་གཟུངས། །མ་བཅོས་ཡེ་ཤེས་རང་ལ་ཤར་བ་དང་། །མི་གཡོའི་དགོངས་པ་ངང་གིས་གནས་པ་དང་། །མི་འཁྲུལ་པ་ཡི་ཤེས་བར་དང་ལྡན་པ། །རྣམ་པར་མི་རྟོག་ལྟ་བ་རང་ལ་ཤར། །མི་འགྱུར་འབྲས་བུ་གསལ་བར་རྟོགས་པ་ཡི། །མི་བསྙེལ་གཟུངས་ཐོབ་བོན་ཉིད་རྩོལ་བྲལ་རྟོགས། །བདུན་པ་མཐར་གྱིས་གནས་པའི་སྙོམས་འཇུག་དགུ། །མི་རྟོག་ལྟ་བར་མཐར་གྱིས་སྙོམས་པར་འཇུག །དེ་བཞིན་མི་འགྱུར་མི་ལྡོག་བསམ་གཏན་ལ། །མི་འཁྲུལ་མི་འཆོལ་བ་ཡི་བདེན་པ་ལ། །ཐབས་ཀྱིས་མ་ཆགས་པ་ཡི་སྤྱོད་པ་ལ། །ལྷུན་གྱིས་གྲུབ་པའི་ཕྲིན་ལས་ལ་དང་ནི། །བགྲོད་དུ་མེད་པའི་ལམ་ལ་སྙོམས་འཇུག་དང་། །དམིགས་པ་མེད་པའི་ཤེས་རབ་ལ་སྙོམས་འཇུག །བྱུང་ཚོར་མེད་པའི་བཟོད་པ་ལ་སྙོམས་འཇུག །གཟའ་གཏད་མེད་པའི་དགོངས་པ་ལ་སྙོམས་འཇུག །བརྒྱད་པ་མཚན་མ་མེད་པར་སྙོམས་འཇུག་བཞི། །དངོས་པོ་མེད་ལ་སྙོམས་པར་འཇུག་པ་དང་། །རང་བཞིན་མཚན་མ་མེད་ལ་སྙོམས་པར་འཇུག །རྣམ་པར་རྟོག་པ་མེད་ལ་སྙོམས་པར་འཇུག །བག་ཆགས་ཀྱིས་ནི་མཚན་མ་མེད་སྙོམས་འཇུག། དགུ་པ་རྒྱུན་དུ་གནས་པའི་ཐུགས་རྗེ་བཞི། །རྒྱུན་ཆད་མེད་པའི་ཐུགས་རྗེ་ཆུ་བོ་ལྟར། །ཟད་པ་མེད་པའི་ཐུགས་རྗེ་ས་གཞི་ལྟར། །ཀུན་ལ་སྙོམས་པའི་ཐུགས་རྗེ་ཉི་མ་ལྟར། །དཔག་ཏུ་མེད་པའི་ཐུགས་རྗེ་ནམ་མཁའ་ལྟར། །བཅུ་པ་ཡན་གྱི་འབྲས་རྟགས་བཅུ་གཅིག་སོགས། །འོག་ཏུ་གཡུང་དྲུང་སེམས་དཔའི་སྐབས་སུ་འབྱུང་། །དེ་ལྟར་ངོ་བོ་རང་བཞིན་མེད་བོན་སྐུ། །ཡེ་ཤེས་བོན་སྐུ་དག་ལ་གཉིས་མེད་དེ། །དབྱིངས་ལ་ཡེ་ཤེས་བསམ་གྱིས་མི་ཁྱབ་པའི། །བདག་ཉིད་དུ་ནི་ཐོག་མ་མེད་དུས་ནས། །མཁའ་དང་ཆོ་འཕྲུལ་ཚུལ་གྱིས་དབྱེར་མེད་གནས། །རྫོགས་པའི་སྐུ་ནི་ཡེ་ཤེས་དྲི་མ་མེད། །སྤྲུལ་སྐུ་དེ་སྤྲལ་མོས་པ་སྣ་ཆོགས་ངོར། །དེ་ལྟར་འཆར་ཏེ་སྐུ་ལྔ་སྤྱིར་བསྟན་པའོ། །ཡང་གཅིག་སྐུ་གསུམ་བྱེ་བྲག་ཏུ་བཤད་ན། །བོན་སྐུ་མེད་པ་ལྔ་དང་ལྡན་པ་ཞེས། །སྐུ་དང་འཁོར་དང་དུས་དང་གནས་དང་བཀའ། །ལྔ་ཀ་མེད་དེ་མཚན་མར་མ་གྲུབ་པའོ། །རྫོགས་སྐུ་ངེས་པ་ལྔ་དང་ལྡན་པ་སྟེ། །སྐུ་ངེས་ཡེ་ཤེས་མཚན་དཔེ་རྫོགས་པའི་སྐུ། །འཁོར་ངེས་ས་བཅུའི་གཡུང་དྲུང་སེམས་དཔའི་འཁོར། །བཀའ་ངེས་ཐེག་པ་ཆེན་པོ་སྔགས་སེམས་བོན། །གནས་ངེས་འོག་མིན་ཞིང་ཁམས་ཁོ་ན་དང་། །དུས་ངེས་རྟག་པར་རྒྱུན་གྱི་འཁོར་ལོ་སྟེ། །ཐུན་མོང་མིན་པའི་སྟོན་པ་ཡིན་པས་སོ། །སྤྲུལ་སྐུ་མ་ངེས་ལྔ་རུ་ལྡན་པ་སྟེ། །སྐུ་ནི་ངེས་མེད་གང་མོས་སྣ་ཚོགས་སྟོན། །འཁོར་ཡང་མ་ངེས་སྐྱེ་འཕགས་སྣ་ཚོགས་མང་། །བོན་ནི་མདོ་སྔགས་དྲང་དོན་ངེས་དོན་ཀུན། །གནས་ཀྱང་འདོད་གཟུགས་ཞིང་ཁམས་ངེས་མེད་ལ། །དུས་ནི་དུས་གསུམ་རིང་ཐུང་མ་ངེས་པ། །ཐུན་མོང་འགྲོ་བའི་སྟོན་པ་ཡིན་པས་སོ། །གཞན་ཡང་སྐུ་གསུམ་གཅིག་དང་ཐ་དད་དབྱེ། །འདྲི་བསྙད་དགག་བསྒྲུབ་གཞན་དུ་གསལ་ཕྱིར་རོ། །འདིར་ན་ཡིན་ལུགས་མངོན་པར་འཆད་པ་ལ། །དོན་གྱི་ངོ་བོ་བོན་སྐུར་གནས་པ་ཡིན། །དེ་ཡི་ཡེ་ཤེས་རོལ་པ་རྫོགས་སྐུར་སྣང་། །དེ་སྤྲུལ་གཟུགས་ཅན་འགྲོ་ངོར་སྤྲུལ་སྐུར་ཤར། །དེ་དག་གཟུགས་སྐུ་གཉིས་ནི་ཐ་དད་དེ། །དེ་གཉིས་བོན་སྐུར་ལྡོག་པ་ཐ་དད་ལྟར། །གཉིས་པ་བརྟེན་པ་མཁྱེན་པའི་ཡེ་ཤེས་ཀྱི། །མཚན་ཉིད་ཀུན་གསལ་དོན་རྟོགས་པ་ཡིན་ལ། །དབྱེ་བ་ལ་གསུམ་ངོ་བོས་དབྱེ་ན་ལྔ་། །སྟོང་པ་ཉིད་ཀྱི་ཡེ་ཤེས་བོན་ཐམས་ཅད། ། ངོ་བོ་སྐྱེ་བ་མེད་པར་རྟོགས་པ་དང་། །མེ་ལོང་ལྟ་བུའི་ཡེ་ཤེས་བོན་རྣམས་ཀུན། །རང་བཞིན་མ་སྒྲིབ་རང་ཤར་དུ་རྟོགས་པ། །སོ་སོར་རྟོགས་པའི་ཡེ་ཤེས་ཀྱིས་བོན་རྣམས། །མཚན་ཉིད་མ་འདྲེས་སོ་སོར་རྟོགས་པའོ། །བྱ་བ་ནན་ཏན་ཡེ་ཤེས་བོན་རྣམས་ཀྱི། །རོལ་པ་འགགས་མེད་སྣ་ཚོགས་སུ་འཆར་ཤེས། །མཉམ་པ་ཉིད་ཀྱི་ཡེ་ཤེས་བོན་རྣམས་ཀུན། །དོན་ལ་རོ་གཅིག་མཉམ་ཉིད་དུ་གནས་རྟོགས། །ཡུལ་སྒོས་དབྱེ་ན་དོན་དམ་མཁྱེན་པ་ནི། །སྣང་མེད་ཇི་ལྟ་བ་བཞིན་མཁྱེན་པ་དང་། །ཀུན་རྫོབ་མཁྱེན་པ་སྣང་བཅས་ཇི་སྙེད་པ། །མཁྱེན་ཅིང་གཟིགས་པའི་ཡེ་ཤེས་རྣམ་གཉིས་སོ། །མཐོ་དམན་གྱིས་དབྱེ་ལམ་གྱི་ཡེ་ཤེས་དང་། །འབྲས་བུའི་ཡེ་ཤེས་གཉིས་སུ་ཕྱེ་བ་ཡོད། །དེ་དག་གནས་འགྱུར་རྒྱུ་ནི་དབྱེ་བཤད་ལྟར། །ཀུན་གཞི་སྟོང་ཉིད་ཡེ་ཤེས་དེ་བཞིན་དུ། །རྣམ་ཤེས་མེ་ལོང་ཡིད་ཤེས་སོ་སོར་རྟོགས། །དབྱང་ཤེས་ནན་ཏན་ཉོན་ཡིད་མཉམ་ཉིད་དུ། །གནས་འགྱུར་བཤད་དོ་ཡེ་ལྔ་སྐུ་གང་དུ། །འདུས་ཚུལ་འབུམ་ཉིག་ལས་ནི་གསུངས་པ་ལྟར། །བོན་དབྱིངས་ཡེ་ཤེས་བོན་གྱི་སྐུར་འདུས་ལ། །བྱ་བ་ནན་ཏན་སྤྲུལ་པའི་སྐུར་བསྡུས་ཏེ། །ལྷག་མ་གསུམ་ནི་ལོངས་སྤྱོད་རྫོགས་སྐུར་བསྡུས། །འདི་ཉིད་རྟོགས་པའི་ཚུལ་ལ་རྩོད་སྤང་བ། །དུས་མཉམ་མཁྱེན་དང་མི་མཁྱེན་ཀུན་རྫོབ་ཉིད། །སྣང་དང་མི་སྣང་ཤེས་པ་ཡིན་མིན་ལ། །རྩོད་སྤང་ཡིན་ལུགས་བརྗོད་པ་གཞན་གསལ་ལྟར། །གསུམ་པ་མཛད་པ་ཕྲིན་ལས་ཀྱི་མཚན་ཉིད། །གཞན་དོན་རྩོལ་མེད་ལྷུན་གྱིས་གྲུབ་པའོ། །དབྱེ་བ་བྱེད་སྒོར་དབྱེ་ན་ལྷུན་གྱིས་གྲུབ། །སྣ་ཚོགས་སུ་འབྱུང་རྒྱ་ཆེ་རྒྱུན་མི་འཆད། །རྟེན་གྱི་སྒོར་དབྱེ་སྐུ་གསུང་ཐུགས་གསུམ་གྱི། །ཕྲིན་ལས་གསུམ་མོ་གདུལ་བ་འདུལ་དཀའ་སླའི། །སྒོར་དབྱེ་ཞི་རྒྱས་དབང་དྲག་ལས་བཞིའོ། །འདི་མཛད་ཚུལ་ལའང་རྩོད་སྤོང་འདིར་མ་བྲིས། །གཟིགས་པར་བཞེད་ན་ལམ་རིམ་གཞུང་དུ་གསལ། །བདུན་པ་ཁྱད་འདོན་ཐེག་རིམ་ལས་གསུངས་ལྟར། །རྟོགས་སྤྱོད་ཡེ་ཤེས་བརྩོན་འགྲུས་ཐབས་ཆེན་པོ། །འབྲས་བུ་ཕྲིན་ལས་བདུན་གྱིས་ཁྱད་པར་འཕགས། །

ད་ནི་བཞི་པ་མཚན་ཉིད་རྒྱུའི་ཐེག་པའི། །མཐར་ཐུག་གཡུང་དྲུང་སེམས་དཔའ་སྤྲོས་མེད་པའི། །འདོད་གཞུང་དབྱེ་ལ་ལྔ་སྟེ་ངོ་བོ་དང་། །རྣམ་གྲངས་ངེས་ཚིག་དབྱེ་བ་གཞུང་དོན་ནོ། །དང་པོ་རྒྱུ་ཐེག་ཆེན་དང་བོན་ཐམས་ཅད། །བདེན་མེད་སྤྲོས་བྲལ་འདོད་པའི་གཞི་མཐུན་པའོ། །གཉིས་པ་ཕར་ཕྱིན་སྤྲོས་བྲལ་ཐེག་པ་དང་། །དབུ་མ་པའམ་གཡུང་དྲུང་སེམས་དཔའི་ཐེག །གསུམ་པ་འགྱུར་དང་མཚན་མེད་དོན་གཡུང་དྲུང་། །དེ་ལ་སེམས་སྟོབས་སུ་གྱུར་ཕྱིར་སེམས་དཔའ། །མཐའ་བརྒྱད་སྤྲོས་ལས་བྲལ་(མིང་གི་རྣམ་གྲངས་)ཕྱིར་སྤྲོས་མེད་དོ། །སྤྲོས་པའི་མཐའ་རུ་མ་ལྷུང་དབུ་མ་ཞེས། །བཞི་པ་གཞུང་ལུགས་སྒོ་ནས་གཉིས་ཡིན་ཏེ། །རོལ་པ་སྐྱེ་མཆེད་ལྟར་སྣང་དབུ་མ་དང་། །མཚན་མ་ཀུན་བྲལ་མི་གནས་དབུ་མ་གཉིས། །དང་པོ་གཅིག་དང་དུ་བྲལ་སོགས་རྟགས་ཀྱིས། །སྣང་བར་ཡང་དག་གིས་ནི་སྤྲོས་གཙོད་ཚེ། །ཤུགས་ལ་སྐྱེ་མཆེད་སྒྱུ་མ་རྫུན་དུ་ནི། །བསྒྲུབ་པའི་རང་རྒྱུད་དམ་བཅའ་བཀོད་བྱེད་པ། །དེ་ལ་དབུ་མ་རང་རྒྱུད་པ་ཡང་བ། །དེ་ཚེ་རྣམ་བཅད་ཙམ་གྱི་ཐལ་འགྱུར་བརྗོད། །དམ་བཅའ་མི་བྱེད་དེ་ལ་ཐལ་འགྱུར་བ། །དེ་ལ་མཚན་མ་འགེགས་དང་ཤུགས་སྣང་གཉིས། །དང་པོས་རི་བོང་རྭ་ལྟར་སྣང་བ་འགེགས། །གཉིས་པ་སྒྱུ་ལྟར་སྣང་ཡང་བདེན་མེད་འདོད། །ལྔ་པ་གཞུང་དོན་གཏན་ལ་དབབ་པར་བདུན། །ལྟ་དམ་སྒོར་སྒྲུབ་སྤྱོད་འབྲས་ཁྱད་པར་འདོན། །དང་པོ་ལྟ་བ་ཐེག་རིམ་མངོན་བཤད་ལས། །དོན་ལྔ་རྣམ་པར་གཞག་པའི་ཚད་མ་ཡིས། །དོན་དམ་ཀུན་རྫོབ་གཉིས་འཇལ་ཤེས་པ་དེས། །བོན་རྣམས་བདག་མེད་སྤྲོས་དང་བྲལ་བར་ལྟ། །སྤྲོས་ལ་གནོད་བྱེད་ཚད་མས་དེ་སེམས་བཟློག །ཅེས་པས། དང་པོ་གཏན་ལ་དབབ་བའི་བདེན་པ་གཉིས། །དོན་དམ་བདེན་པ་ཀུན་རྫོབ་བདེན་པའོ། །མཚན་མར་སྣང་བའི་ཡིན་ལུགས་དང་ལྡན་པ། །དེ་ནི་ཀུན་རྫོབ་བདེན་པར་རྗེ་ཡིས་གསུངས། །དེ་བཞིན་མཚན་མར་མ་གྲུབ་པའི་ཡིན་ལུགས། །དང་ལྡན་དེ་ཉིད་དོན་དམ་བདེན་པར་གསུངས། །དང་པོ་ཀུན་རྫོབ་བདེན་པ་ལ་གཉིས་ཏེ། །དག་པའི་ཀུན་རྫོབ་མ་དག་ཀུན་རྫོབ་བོ། །སྔ་མ་བག་ཆགས་ཅི་རིགས་དང་བྲལ་ཞིང་། །མཚན་མར་སྣང་བའི་ཡིན་ལུགས་དང་ལྡན་པ། །རྒྱལ་བའི་སྐུ་དང་ཡེ་ཤེས་ཕྲིན་ལས་དང་། །འཕགས་པའི་རྗེས་ཐོབ་ལ་སྣང་སྣང་བ་རྣམས། །རྗེས་མ་བག་ཆགས་དང་འགྲོགས་པ་གང་ཞིག། མཚན་མར་སྣང་བའི་ཡིན་ལུགས་དང་ལྡན་ཏེ། །དེ་ལ་དབྱེ་ན་ཡང་དག་ཀུན་རྫོབ་དང་། །ལོག་པའི་ཀུན་རྫོབ་གཉིས་ཡོད་དང་པོ་ནི། །ཐ་སྙད་པའི་བློར་མ་འཁྲུལ་བར་གྲུབ་ཅིང་། །མཚན་མར་སྣང་བའི་ཡིན་ལུགས་ལྡན་པ་དེའོ། །དེ་ནི་མངོན་སུམ་སྣང་བའི་ཡུལ་ཡུལ་ཅན། །རང་གཞན་རིགས་པས་བསྡུས་པའི་གཟུགས་སོགས་ཀྱི། །དོན་གྱི་རང་མཚན་བློ་ཡིས་མཐོང་རྣམས་དང་། །དོན་སྤྱི་ཞེས་པ་དོན་དང་མཐུན་པ་དང་། །དོན་ཉིད་རང་མཚན་ལ་བརྟེན་རྟོགས་པ་དང་། །དོན་སྤྱི་ཉིད་དུ་རྟོགས་པ་དེ་རྣམས་ཡིན། །དེ་དག་ཤིན་དུ་མང་བར་གནས་མོད་ཀྱང་། །རང་མཚན་དོན་སྤྱིའི་སྒོ་ནས་གཉིས་སུ་འདུས། །ལོག་པའི་ཀུན་རྫོབ་འཁྲུལ་པའི་ཤེས་ངོ་རུ། །གྲུབ་ཅིང་མཚན་མར་སྣང་བའི་སྣང་ཚུལ་ལྟར། །དོན་བྱེད་ནུས་པས་སྟོང་པ་ཉིད་ཡིན་ཏེ། །དབྱང་ཤེས་འཁྲུལ་ཡུལ་ཟླ་བ་གཉིས་སྣང་དང་། །དུང་མདོག་སེར་པོར་མཐོང་བ་ལ་སོགས་པ། །ཡིད་ཤེས་བསླད་ཡུལ་རྨི་ལམ་སྣང་བ་སོགས། །དེ་ལྟར་ཀུན་རྫོབ་ཅེས་པའི་སྒྲ་དོན་ནི། །ཀུན་ནི་ཤེས་ཡུལ་སྣང་བ་ཇི་སྙེད་པ། །རྫོབ་ནི་མི་བདེན་བསླུ་བ་སྙིང་པོ་མེད། །གཉིས་པ་དོན་དམ་སྤྲོས་དང་བྲལ་བ་ལ། །གྲངས་དང་དབྱེ་སོགས་མེད་ཀྱང་གདུལ་བ་རྣམས། །དྲང་ཕྱིར་གྲངས་དབྱེའི་ཐ་སྙད་བརྡར་གསུངས་པ། །ཟབ་མོ་གཏམ་དང་འཇིག་རྟེན་གྲགས་སྡེ་ཡི། །དོན་དམ་གཉིས་བཤད་དང་པོ་སྟོང་པ་ཉིད། །ཇི་ལྟའི་ཡེ་ཤེས་ཉིད་ལ་མངོན་འཆར་བ། །ཕྱི་མ་མོས་སྤྱོད་དག་ལ་དོན་སྤྱི་རུ། །འཆར་བ་ལྟར་རོ་ཡང་གཅིག་ཉིད་ལྟར་ན། །རྗོད་བྱེད་ཚིག་གི་སྒོ་ནས་རྣམ་གྲངས་དང་། །རྣམ་གྲངས་མ་ཡིན་པ་ཡི་དོན་དམ་གཉིས། །བརྗོད་བྱ་དོན་གྱི་སྒོ་ནས་སྤྲོས་པ་ཡི། །ཕྱོགས་རེ་བཀགས་པ་འཇིག་རྟེན་གྲངས་སྡེའི་དོན། །མཐའ་དག་བཀགས་པ་ཟབ་མོའི་དོན་དམ་མོ། །དོན་དམ་ཞེས་པ་བོན་ཅན་མཐར་ཐུག་པའི། །དོན་དང་དམ་པའི་སྤྱོད་ཡུལ་ཡིན་ཕྱིར་རོ། །བདེན་གཉིས་མཚན་ཉིད་ཐ་དད་པ་མ་ཡིན། །གཅིག་པ་ཡང་མིན་ཡིན་པའི་སྐྱོན་བཞི་བཞིར། ། འདས་ཏེ་དོན་དམ་ཀུན་རྫོབ་ཀྱང་མ་ཡིན། །ཀུན་རྫོབ་ལས་གཞན་པ་ཡང་བརྗོད་དུ་མེད། །གཉིས་པ་གཏན་ལ་འབེབས་བྱེད་གཏན་ཚིགས་ལ། །སྤྲོས་དང་བྲལ་བ་རང་བཞིན་མེད་པའི་དོན། །སྐྱེ་འགག་གིས་སྟོང་མཚན་མ་ལས་གྲོལ་བའི། ། ཡང་དག་དོན་དེ་སྒྲུབ་བྱེད་གཏན་ཚིགས་བརྒྱད། །གཡུང་དྲུང་གཟེགས་ཆེན་མུ་བཞི་སྐྱེ་འགོག་གི། །རྟེན་འབྲེལ་ཆེན་པོའི་ཡོད་མེད་སྐྱེ་འགོག་གི། །གཅིག་དང་དུ་མ་བྲལ་བའི་གཏན་ཚིགས་ལྔ། །དེ་སྟེང་རྟག་འཇིག་མེད་པའི་གཏན་ཚིགས་དང་། །དོན་བྱེད་ནུས་པ་འགོག་པའི་གཏན་ཚིགས་དང་། །འགྱུར་དང་མི་འགྱུར་གྱིས་སྟོང་གཏན་ཚིགས་བརྒྱད། །དེ་དག་གིས་ནི་དགག་བ་སྣང་བ་དང་། །བརྟགས་པ་གཉིས་སུ་ངེས་ལ་སྣང་བ་ནི། །རང་ལུགས་རང་བཞིན་མེད་དེ་བདེན་པས་སྟོང་། །དེ་ལྟ་ན་ཡང་མ་རིག་མ་སྤང་བར། །དེ་སྲིད་ཚོགས་དྲུག་སྣང་འདི་མི་ལྡོག་པས། །དེས་ན་བརྟགས་པ་འབའ་ཞིག་འགོག་པར་བྱེད། །དེ་ནི་ཐག་ཁྲར་སྦྲུལ་བཞིན་བློས་ཞེན་ཙམ། །མ་གཏོགས་དོན་ལ་མིན་ཕྱིར་དགག་ནུས་ཏེ། །དེ་དོན་རྟགས་བཀོད་ཚུལ་བསྒྲུབ་ལ་སོགས་པ། །འདི་རུ་ཡི་གེས་འཇིགས་པས་གཞན་དུ་ཤེས། །གསུམ་པ་ཚུལ་ནི་ཇི་ལྟར་གཏན་དབབ་དོན། །ལྔ་སྟེ་དེ་ཡང་ཐེག་འགྲེལ་མེ་ལོང་ལས། །དོན་ལྔ་རྣམ་པར་གཞག་པའི་ཚད་མ་ཡིས། །ཚད་མིན་སྤྲོས་པ་ཐམས་ཅད་ཡོངས་བཅད་ནས། །དོན་དམ་བདེན་པ་གཏན་ལ་འབེབས་པ་སྟེ། །ལྔ་གང་ཞེ་ན་བོན་ཅན་གྱི་དོན་དང་། །དགག་བའི་དོན་དང་བསྒྲུབ་བའི་དོན་དང་ནི། །གཏན་ཚིགས་ཀྱི་དང་དཔེ་ཡི་དོན་དང་ལྔ་། །ཞེས་ཏེ་དེ་རྣམས་ནང་གསེས་རེ་རེ་ལ། །མཚན་ཉིད་དབྱེ་བ་ཚོགས་དོན་སྒྲ་དོན་དང་། །རྣམ་གཞག་རྟགས་ཁྱབ་བསྒྲུབ་སོགས་དབུ་ཚད་ཀྱི། །སྤྲོས་བཤད་མང་བས་ཞིབ་པར་གཞུང་ལས་སོ། །གཉིས་པ་དམ་ཚིག་སྒོ་གསུམ་ཟོལ་མེད་པས། །སྡོམ་ཁྲིམས་དམ་བསྲུང་ལྟ་བ་ཡས་ཕུབ་དང་། །སྤྱོད་པ་མས་འཛེགས་ལ་སོགས་བསླབ་ཚིགས་བཞིའི། །གཡུང་དྲུང་སེམས་དཔའི་ཐུན་མོང་ཐུན་མིན་དང་། །ཐུགས་རྗེའི་སྡོམ་པ་ཉི་ཤུ་ཡང་བསྲུང་ཞེས། །གཞན་ཡང་ཐེག་འགྲེལ་ལས་གསུངས་དམ་ཚིག་ནི། །ལུས་ཀྱི་སྒོ་ནས་སྡིག་པ་མི་བྱེད་བ། །ངག་གི་སྒོ་ནས་འཁྱལ་པ་མི་སྨྲ་བ། །ཡིད་ཀྱི་སྒོ་ནས་ངན་སེམས་མི་གཏོང་བ། །ལུས་ངག་ཡིད་ཀྱི་ལས་གསུམ་བསྲུང་ཞེས་སོ། །གསུམ་པ་སྒོམ་པ་བོན་རྣམས་སྤྲོས་ཆོད་ནས། །རང་བཞིན་མེད་པས་གཟུང་ཆ་ཅིར་མ་གྲུབ། །འཛིན་ཆ་ཅིར་མི་རྟོག་སྟེ་རྣམ་མི་རྟོག །མཐའ་ལྟར་གནས་དེར་རྩོལ་བ་གློད་ལ་ནི། །བོན་ཇི་བཞིན་པའི་དོན་ལ་བློ་དེ་བཞིན། །བཞག་སྟེ་ཅིར་ཡང་མི་རྟོག་པའི་དོན་ལ། །རིག་པ་མ་གཡོས་ཡེངས་མེད་གསལ་བར་བསྒོམ། །མི་སེམས་སྙམ་པའི་རྟོག་པའང་མི་དམིགས་གནས། །བཞི་པ་བསྒྲུབ་ཐབས་བླ་ན་མེད་པ་ཡི། །ཕ་རོལ་ཕྱིན་བཅུས་ས་བཅུ་རིམ་གྱིས་བགྲོད། །སྦྱིན་དང་ཚུལ་ཁྲིམས་བཟོད་བརྩོན་བསམ་གཏན་སྟོབས། །སྙིང་རྗེ་སྨོན་ལམ་ཐཔས་དང་ཤེས་རབ་བཅུར། །དབྱེ་དོན་ཕྱིན་ཅི་ལོག་བློ་བཅུར་ངེས་ནི། །འཛིན་ཆགས་འཆལ་དང་བྱུང་ཚོར་ལེ་ལོ་དང་། །གཡོ་འཁྲུག་གཡོ་སྒྱུ་རེ་དོགས་ལྟུང་བ་དང་། །མཚན་འཛིན་འཁྲུལ་པ་བཅུ་ཡི་གྲངས་འབྱེད་པའོ། །ཕྱིན་དྲུག་རིགས་དྲུག་བཀྲིད་དྲང་དྲུག་ཏུ་བསྡུ། །དེ་ལ་སྦྱིན་པ་ཟང་ཟིང་སྐྱབས་དང་བོན། །གསུམ་སྤྱད་དང་པོ་རབ་དགའི་ས་ནོན་པའོ། །ཚུལ་ཁྲིམས་སྡིག་སྡོམ་དགེ་སྡུད་གཞན་དོན་བྱེད། །དེ་གསུམ་སྤྱད་པས་གཉིས་པ་དྲི་མེད་ནོན། །བཟོད་པ་སྡུག་བསྔལ་དང་ལེན་གནོད་ལ་བསྲན། །བོན་ལ་ངེས་སེམས་གསུམ་གྱི་འོད་འཕྲོ་ནོན། །བརྩོན་འགྲུས་གོ་ཆ་སྦྱོར་དང་མཐར་ཕྱིན་གསུམ། །སྤྱོད་པས་བཞི་པ་ཕྱག་རྒྱ་ཀུན་བསྒྱུར་ནོན། །བསམ་གཏན་ཡོན་ཏན་མངོན་གྲུབ་མི་གཡོ་བ། །དབྱང་འབྱོར་གསུམ་གྱིས་ལྔ་པ་བོན་སྤྲིན་ནོན། །སྟོབས་ནི་དགེ་ལས་མི་ལྡོག་ཉོན་མོངས་སྤོང་། །བདུད་སོགས་མི་ཚུགས་བདེ་ལྡན་རྟོགས་པ་ནོན། །སྙིང་རྗེ་བམས་པ་དགའ་བ་བཏང་སྙོམས་གསུམ། །སྤྱད་པས་བདུན་པ་ཡི་བཞིན་ཀུན་གྲུབ་ནོན། །སྨོན་ལམ་རང་དང་གཞན་གྱི་ཚོགས་སོགས་འབྲེལ། །ཞིང་དག་སྐྱེ་སྨོན་གསུམ་གྱིས་བརྒྱད་པ་ནོན། །ཐབས་ནི་རང་སྐྱོན་སྤོང་དང་གཞན་དཀྲི་དྲང་། །མྱུར་རྫོགས་ཐབས་གསུམ་ཡི་གེ་འཁོར་ལོའི་ས། །ཤེས་རབ་ཐོས་དང་བསམ་པ་བསྒོམ་པ་ཡིས། །བཅུ་པ་འགྱུར་མེད་གཡུང་དྲུང་ས་ནོན་པའོ། །གཞན་ཡང་ཤེས་བཅུའི་བོན་གྱི་རྫོགས་ཚུལ་ཡང་། །ལམ་གྱི་ཆ་ལ་འཇོག་པས་ཤེས་བཅུ་ནི། །མཉམ་བཞག་རྫེས་ཐོབ་གཞན་གྱི་སེམས་ཤེས་པ། །ཀུན་རྫོབ་སྣ་ཚོགས་ཤེས་དང་ཟག་བཅས་ཤེས། །གཞི་ཤེས་འགོག་ཤེས་ལམ་ཤེས་ཟག་མེད་ཤེས། །དགྲ་བཅོམ་རྒྱུད་ཀྱི་མི་སྐྱེའི་མངོན་ཤེས་སོ། །ལྔ་པ་སྤྱོད་ཚུལ་ཚད་མེད་རྣམ་བཞི་དང་། །བསྡུ་དངོས་བཞིར་སྤྱོད་ཐུགས་རྗེ་སེམས་པར་མཚུངས། །དྲུག་པ་འབྲས་བུས་གཡུང་དྲུང་ལྟ་བུ་ཡི། །ཡེ་ཤེས་འོད་དང་ལྡན་པའི་ས་ནོན་ཏེ། །འདི་ལ་རྫོགས་པའི་ཡེ་ཤེས་རྫོགས་པ་བོན། །གཉིས་ཏེ་རྫོགས་པའི་ཡེ་ཤེས་རྣམ་པ་གཉིས། །མཉམ་བཞག་ནམ་མཁའ་ལྟ་བུའི་ཡེ་ཤེས་དང་། །རྗེས་ཐོབ་སྒྱུ་མ་ལྟ་བུའི་ཡེ་ཤེས་སོ། །དང་པོ་སྣང་བ་མེད་པའི་ཡེ་ཤེས་དང་། །གཉིས་པ་སྣང་བཅས་སྒྱུ་མ་ལྟ་བུའོ། །རྫོགས་པ་བོན་གྱི་རྣམ་དབྱེ་ལ་གཉིས་ཏེ། །འབྲས་བུའི་བོན་བདུན་འབྲས་རྟགས་བཅུ་གཅིག་གོ། །དང་པོ་བདུན་ནི་མ་འདྲེས་བཅོ་བརྒྱད་དང་། །རྣམ་པར་མཐར་བརྒྱད་སྟོབས་བཅུ་མི་འཇིགས་བཞི། །བསྲུང་མེད་གསུམ་དང་དྲན་པ་ཉེར་བཞག་གསུམ། །མི་བསྙེལ་གསུམ་བཅས་དེ་རྣམས་དབྱེ་བཤད་ནི། །མཁས་བཞིའི་མཛོད་འགྲེལ་ལས་གསུངས་ལྟར་དང་པོ། །བོན་མ་འདྲེས་པ་བཅོ་བརྒྱད་མཁྱེན་པ་ནི། །འཁྲུལ་པ་མི་མངའ་ཅ་ཅོ་མེད་པ་དང་། །བསྙེལ་མེད་མཉམ་པར་མ་བཞག་མེད་པ་དང་། །ཐ་དད་པ་ཡི་འདུ་ཤེས་མེད་པ་དང་། །སོ་སོར་མ་བརྟགས་པ་ཡི་བཏང་སྙོམས་མེད། །འདུན་པ་མཉམ་པ་མེད་པ་དེ་བཞིན་དུ། །བརྩོན་འགྲུས་དྲན་པ་ཏིང་འཛིན་ཤེས་རབ་དང་། །རྣམ་པ་གྲོལ་བ་མཉམ་པ་མེད་པ་དང་། དེ་སྟེང་རྣམ་པ་ཐམས་ཅད་ཀྱི་མཆོག་གི། །ཡེ་ཤེས་ལ་དྲུག་སྐུ་གསུང་ཐུགས་གསུམ་གྱི། །ཕྲིན་ལས་ཡེ་ཤེས་སྔོན་འགྲོ་ཡེ་ཤེས་རྗེས། །བྱེད་པ་གསུམ་དང་འདས་སོགས་དུས་གསུམ་ལ། །མ་ཆགས་མ་ཐོགས་པ་ཡི་ཡེ་ཤེས་གསུམ། །གཉིས་པ་རྣམ་པར་ཐར་བ་རྒྱད་སྣ་ཚོགས་སྣང་། །དབྱིངས་དང་ཁ་དོག་ཟིལ་གྱིས་གནོན་པ་ཡི། །སྐྱེ་མཆེད་བཞི་བཞི་རྫོགས་པ་དེ་ལྟར་བརྒྱད། །གསུམ་པ་བདེ་བར་གཤེགས་པའི་སྟོབས་བཅུ་ནི། །གནས་དང་གནས་མ་ཡིན་པ་མཁྱེན་པའི་སྟོབས། །དེ་བཞིན་ལས་ཀྱི་རྣམ་པར་སྨིན་པ་མཁྱེན། །དབྱང་པོ་མཆོག་དང་མཆོག་མིན་ཐམས་ཅད་མཁྱེན། །འཁོར་བའི་ལམ་ཀུན་མཁྱེན་པའི་སྟོབས་ཉིད་དང་། །སྔོན་གྱི་གནས་ཀུན་རྗེས་སུ་དྲན་པའི་སྟོབས། །འཆི་འཕོ་དང་ནི་སྐྱེ་བ་མཁྱེན་པའི་སྟོབས། །མོས་པ་སྣ་ཚོགས་མཁྱེན་དང་ཁམས་རྣམས་མཁྱེན། །འཁོར་འདས་བོན་རྣམས་ཐམས་ཅད་མཁྱེན་པའི་སྟོབས། །ཟག་པ་ཟད་པ་མཁྱེན་པའི་སྟོབས་བཅུའོ། །བཞི་པ་མི་འཇིགས་བཞི་ནི་བྱང་ཆུབ་ཀྱི། །ཡོན་ཏན་ཐམས་ཅད་ལྡན་པར་པྱེད་པ་(མི་འཇིགས་)ལ། །ཟག་བཅས་སྤྲིན་ཀུན་སྤོང་བར་དམ་བཅས་ལ། །ངེས་པར་འབྱུང་བའི་ལམ་མཆོག་བསྟན་པ་ལ། །གང་གི་གཉེན་པོར་འགྱུར་བའི་བོན་བསྟན་པར། །དམ་བཅས་པ་ལ་མི་འཇིགས་པ་སྟེ་བཞིའོ། །ལྔ་པ་བསྲུང་དུ་མེད་གསུམ་ལུས་ངག་ཡིད། །སྤྱོད་པ་མ་དག་པ་གསུམ་མི་མངའ་བས། །བཅའ་བར་དགོངས་པའི་བསྲུང་བ་མི་མངའ་བའོ། །དྲུག་པ་དྲན་པ་ཉེར་བར་བཞག་གསུམ་ནི། །གུས་པས་ཉན་ལ་དགའ་བ་མེད་པར་སྙོམས། །མི་ཉན་པ་ལ་མི་དགའ་མེད་སྙོམས་དང་། །བར་མ་རྣམས་ལ་ཁྲོ་ཆགས་མེད་སྙོམས་སོ། །བདུན་པ་མི་བསྙེལ་གསུམ་ནི་བག་སྒྲིབ་ཀྱི། །བསྙེལ་བ་མི་མངའི་བོན་རྣམས་མཁྱེན་པ་ནི། །བོན་ཅན་བཞིན་དུ་མཛད་པ་ཐམས་ཅད་དང་། །མཛད་པའི་ཐབས་ཀུན་དུས་རྣམས་ཐམས་ཅད་ལ། །བསྙེལ་བ་མི་མངའ་གསུམ་དང་ལྡན་པའོ། །གཉིས་པ་འབྲས་བུའི་རྟགས་ཆེན་བཅུ་གཏིག་ནི། །གོང་བཤད་བོན་སྐུའི་མཚན་ཉིད་ཉེར་གཅིག་པའི། །སྡེ་ཚན་བཅུ་པ་ཡན་ཆད་འདིར་འབྱུང་ལ། །རྟོགས་ཆེན་ལྟ་བ་བསྲུང་མེད་དམ་ཚིག་དང་། །རྩོལ་བྲལ་ལྷུན་གྲུབ་སྤྱོད་པ་རྣམ་པར་དག །ལེགས་པ་ཀུན་འབྱུང་གཡོ་མེད་ངང་ལ་སྙོམས། །འགྱུར་མེད་སྐུ་དང་རང་བཞིན་ཅིར་ཡང་གསུང་། །མཉམ་ཉིད་འཁྲུལ་མེད་ཐུགས་བཅས་བཞི་བཞིར་ལྡན། །དང་པོ་རྟོགས་པ་ཆེན་པོའི་ལྟ་བ་བཞི། །རྣམ་རྟོག་ལས་འདས་གསལ་བ་འཛིན་ཆགས་མེད། །སྣང་སྲིད་མ་སྤངས་རྒྱན་དུ་མཁྱེན་པ་དང་། །དབྱིངས་དང་ཡེ་ཤེས་མ་འགགས་པར་མཁྱེན་པའོ། །དེ་བཞིན་བསྲུང་དུ་མེད་པའི་དམ་ཚིག་བཞི། །བླང་དོར་མེད་པས་བསྲུང་མེད་དེ་བཞིན་དུ། །བདག་གཞན་མི་འཛིན་མི་གཡོ་ངང་ལ་གནས། །སྤྱོད་པ་ཡོངས་སུ་དག་པས་བསྲུང་མེད་པའོ། །ལྷུན་གྲུབ་ཕྲིན་ལས་མ་རྩལ་ལྷུན་གྲུབ་དང་། །རང་བཞིན་ལྷུན་གྲུབ་དབང་ལྡན་ལྷུན་གྱིས་གྲུབ། །ཟབ་མོ་ལྷུན་གྱིས་གྲུབ་པའི་ཕྲིན་ལས་བཞིའོ། །རྣམ་པར་དག་པའི་སྤྱོད་པ་བཞི་ཉིད་ནི། །ཐབས་ཀྱིས་མ་ཆགས་དག་པའི་སྤྱོད་པ་དང་། །མི་གཡོ་ངང་ལས་མ་བཅོས་པའི་སྤྱོད་པ། །མཚན་མར་མི་སྤྱོད་སྤྱད་དུ་མེད་པའི་སྤྱོད། །རང་བཞིན་མ་བཅོས་དག་པའི་སྤྱོད་པའོ། །ལེགས་པར་འབྱུང་བའི་ཡོན་ཏན་བཞི་ལྡན་པ། །ཐམས་ཅད་ཡོངས་སུ་འོད་གསལ་བ་དེ་བཞིན། །ཐམས་ཅད་ཡོངས་སུ་མ་སྤངས་ཡོངས་མ་འགགས། །ཡོངས་སུ་མ་སྒྲིབ་པ་ཡི་ཡོན་ཏན་བཞིའོ། །སྙོམས་པར་གནས་པའི་ངང་ཉིད་བཞི་དག་ནི། །སྐྱེ་མེད་དབྱིངས་ལ་སྙོམས་པར་ངང་གནས་པ། །བདེ་ཆེན་གཞི་ལ་སྙོམས་པར་ངང་གནས་པ། །ཀུན་གསལ་འོད་ལ་སྙོམས་པར་ངང་གནས་པ། །ཐུགས་རྗེའི་རྒྱུན་ལ་སྙོམས་པར་ངང་གནས་པའོ། །འགྱུར་མེད་སྐུ་བཞི་གསལ་བ་ཡོངས་ཁྱབ་སྐུ། །མི་འཇིགས་ལྷུན་གནས་སྲོག་མེད་གཡུང་དྲུང་སྐུ། །བདེ་ཆེན་བོན་ལ་ཐིམས་པའི་སྐུ་བཞིའོ། །རང་བཞིན་མེད་པའི་གསུང་བའི་སྤྲོས་ཐམས་ཅད། །བྲལ་བའི་གསུང་དང་མཐར་གྱིས་མ་འགགས་པའི། །གསུང་དང་སྣང་སྲིད་ཡོངས་སུ་གྲགས་པའི་གསུང་། །གཉིས་མེད་འདུ་འབྲལ་མེད་པའི་གསུང་བཞིའོ། །མཉམ་ཉིད་འཁྲུལ་པ་མེད་པའི་ཐུགས་བཞི་ནི་ ། མི་མཉམ་མཉམ་མཁྱེན་རྗེས་སུ་མི་རྟོག་ཐུགས། །མི་འཁྲུལ་སོ་སོའི་རྗེས་སུ་མི་རྟོག་ཐུགས། །མི་སྐྱེ་མི་འགག་རྗེས་སུ་མི་རྟོག་ཐུགས། །རིག་པ་གདིང་གྱུར་རྗེས་སུ་མི་རྟོག་ཐུགས། །སྡེ་ཚན་བཅུ་དགུའམ་འབྲས་བུའི་རྟགས་བཅུ་པ། །རྣམ་པ་ཐམས་ཅད་མཁྱེན་པའི་ཡེ་ཤེས་ནི། །ཤེས་བ་ཐམས་ཅད་མ་བསྒྲིབས་མངོན་མཁྱེན་པའོ། །སྡེ་ཚན་ཉི་ཤུ་འབྲས་རྟགས་བཅུ་གཅིག་པ། །བླ་ན་མེད་པའི་འབྲས་བུ་མཆོག་ཉིད་ནི། །དེ་ཉིད་མ་བཅོས་དབྱིངས་མཐར་ཐུག་པའོ། །སྡེ་ཚན་ཉེར་གཅིག་དོན་གཉིས་ལྷུན་གྲུབ་ཀྱི། །འབྲས་བུ་ཉིད་ནི་བླ་མེད་གང་དེ་ལ། །སྐུ་དང་ཡེ་ཤེས་སྣང་བ་མི་འགག་པའོ། །དེ་དག་མཛོད་ལས་གསུངས་པའི་དགོངས་དོན་ནོ། །བདུན་པ་ཁྱད་པར་ལྟ་བ་སྒོམ་པ་དང་། །ལམ་མམ་སྒྲུབ་ཐབས་འབྲས་བུ་བཞི་ཡིས་སྒོར། །ཐུགས་རྗེ་སེམས་དཔའ་འོག་ལས་ཁྱད་པར་འཕགས། །དེ་ཡན་མཚན་ཉིད་མདོ་ཡི་ཐེག་པ་ཡི། །བཞེད་ཚུལ་རྣམ་བཤད་རགས་ཐོ་ཙམ་བཀོད་པ། །དབུས་གཏེར་ཐེག་རིམ་དགོངས་དོན་གཙོར་བཞག་ཡིན། །

ཞེས་སངས་རྒྱས་གཡུང་དྲུང་བོན་གྱི་བསྟན་པའི་བྱུང་བ་བརྗོད་པའི་ལེགས་བཤད་སྐལ་པ་བཟང་པོའི་མགྲིན་རྒྱན་ལས། །ཐེག་དགུ་ལུགས་གསུམ་གྱི་རྒྱུ་མཚན་ཉིད་ལུགས་ཀྱི་གྲུབ་མཐའ་འམ་མདོ་ཡི་ཐེག་པའི་རྣམ་བཤད་ཐེག་འགྲེལ་གྱི་དགོངས་དོན་གཙོར་བཏོན་བཀོད་པའི་ལེའུ་སྟེ་སྐབས་བཅུ་པའོ། །། །།

ལེའུ་བཅུ་གཅིག་པ།

ལེའུ་བཅུ་གཅིག་པ། ནང་གསང་སྔགས་ཀྱི་ཐེག་པ་རྒྱུད་སྡེ་རབ་འབམས་ཕྱི་ནང་གསང་བའི་བཞེད་ཚུལ།

ཐེག་དགུའི་འབྲས་བུ་སྔགས་ཀྱི་ཐེག་པ་ལ། །ཕྱི་ནང་གསང་གསུམ་རྒྱ་ཞང་དབྱེ་ལུགས་གཉིས། །དང་པོ་མདོ་སྔགས་ཁྱད་པར་སྔགས་དངོས་ལམ། །གཏན་དབབ་གཉིས་ཏེ་དང་པོ་མདོ་ལམ་རྣམས། །བློ་སྟོབས་ཐེག་དམན་བགྲོད་བུལ་ལམ་རིང་སྟེ། །དགེ་བསྙེན་པའམ་ཉན་ཐོས་རྣམ་རྩོད་པས། །བོན་ཀུན་བདེན་བཞི་ཡོད་གཟུང་སྤང་བླང་དང་། །དྲང་སྲོང་ངམ་ནི་རང་རྒྱལ་རང་རྟོགས་པས། །རྟེན་འབྲེལ་ཕྱི་ནང་རྒྱུ་འབྲས་གཉིས་འཛིན་དང་། །བྱང་སེམས་པ་འམ་སེམས་དཔའ་སྤྲོས་མེད་པས། །མཉམ་ཉིད་མ་ཤེས་བདེན་གཉིས་བཟང་ངན་འབྱེད། །བདག་མེད་གཉིས་ལྟ་དེ་རྣམས་འབྲས་དང་རིང་། །དཔེར་ན་ས་ཆེན་རྐང་པས་བགྲོད་པ་བཞིན། །བསྐལ་པ་གྲངས་མེད་གསུམ་ནས་སོ་བདུན་བར། །དབུ་སེམས་རང་རྟོགས་རྣམ་རྩོད་རིམ་པས་ཏེ། །ཐབས་ཆུང་ཤེས་རབ་ཞན་པས་འགྱངས་པའོ། །སྔགས་ནི་རྒྱུ་མཚན་བཞི་ཡིས་ཁྱད་པར་འཕགས། །དང་པོ་གཅོད་ཙམ་འདྲ་ཡང་རྣོན་པོས་བཞིན། །འབྲས་འཐོབ་འདྲ་ཡང་འདིས་ནི་མྱུར་འཐོབ་བྱེད། །ཚེ་གཅིག་གམ་ནི་གསུམ་ལྔ་བདུན་དགུར་རོ། །གཉིས་པ་མདོ་ཡི་ཉོན་སྤངས་འབྲས་གཟོད་རེ། །སྔགས་ཀྱི་འབྲས་བུ་རྣམ་པ་གཡར་ལམ་བྱེད། །ཕར་ཕྱིན་ལྟ་བུ་ལྷ་དང་ལྷ་མོར་བསྒོམ། །ཐབས་ཀྱིས་རྩིས་ཟིན་དེས་བགྲོད་འབྲས་ཐེག་ཅེས། །གསུམ་པ་ཕུ་ཁམས་སྐྱེ་མཆེད་ལྷ་དཀྱིལ་གསུམ། །མ་ཡིན་ཡིན་པར་བརྟགས་ནས་བསྒོམ་པས་འགྲུབ། །དཔེར་ན་སྒོང་པྲི་རྫས་ཀྱིས་མར་བསྒྱུར་བས། །མར་གྱིས་བྱ་བ་མཐའ་དག་བྱེད་ནུས་འདྲ། །བཞི་པ་ལན་གཅིག་ཐོབ་བའི་འབྲས་བུ་ཉིད། །ལམ་བྱེད་དེ་ཡང་ཡེ་ནས་རྒྱུ་དང་འབྲས། །དབྱེར་མེད་སྔ་ཕྱི་མེད་ཕྱིར་ལམ་གྱུར་ཏེ། །ལམ་རྟོགས་འབྲས་ཐོབ་དུས་གཅིག་མཉམ་པོར་སྦྱོར། །འདི་རྣམས་ཐེག་འགྲེལ་མེ་ལོང་དགོངས་དོན་ཏེ། །གཞན་ཡང་ཁྲོ་བོའི་རྩ་རྒྱུད་འགྲེལ་གསུངས་ལྟར། །བདག་ཏུ་འཛིན་པའི་བློ་སྤངས་བདག་མེད་ཀྱིས། །གཞན་དོན་ལྷུར་ལེན་ཐེག་པ་དམན་ལས་འཕགས། །རྒྱུ་ནི་འདུས་བས་བདག་མེད་རྐྱང་པར་མིན། །གཞི་ཉིད་བདེན་པ་གཉིས་ལ་ལམ་བསྐྱེད་རྫོགས། །ཟུང་འཇུག་འབྲས་བུ་ལམ་དུ་བྱེད་པ་ཡིས། །མཚན་ཉིད་ཐེག་པ་ཆེ་ལས་ཁྱད་པར་འཕགས། །དུག་ལྔ་རྣམ་རྟོག་ལ་སོགས་ཕྱི་ནང་གི། །ཤེས་བྱ་ལམ་དུ་སློང་བས་ཐབས་ཆེ་སྟེ། །ཉོན་མོངས་མ་སྤངས་བསྒྱུར་གྲོལ་དུ་བྱེད་ཅིང་། །སྦྱོར་སྒྲོལ་ཟབ་མོ་ལ་བསྟེན་འཇུག་སྒོ་ཡངས། །གང་ལྟར་བསྒྲུབ་ཀྱང་བྱང་ཆུབ་ལམ་འགྱུར་བའི། །ཐབས་སྣ་མང་མྱུར་ཐེག་པ་གོང་ལས་འཕགས། །དེ་སྟེ་ཚེ་གཅིག་བྱང་ཆུབ་བསྒྲུབ་པ་ལ། །གསང་སྔགས་ཐེག་པ་ཆེན་པོ་འདི་བསྟན་ཞེས། །གཉིས་པ་ལམ་དངོས་གཏན་ལ་དབབ་པར་གཉིས། །ཕྱི་རྒྱུད་ནང་རྒྱུད་གཉིས་ཏེ་དང་པོ་ལ། །བྱ་སྤྱོད་གཉིས་ཏེ་དང་པོ་བྱ་རྒྱུད་དམ། །བྱ་བ་གཙང་སྤྱོད་ཡེ་བོན་ཐེག་པ་ནི། །གཙང་སྦྲ་བསྟེན་པའི་སྤྱོད་པ་རྐྱང་པ་སྟེ། །ནང་གི་དམ་རྫས་བདུད་རྩི་སོགས་མི་སྤྱོད། །འདིའི་རྒྱུད་རྣམ་དག་པད་མ་ཀློང་ཡངས་སོགས། །སྦྱིན་བསྲེགས་མེད་པའི་དཀྱིལ་འཁོར་རྣམས་ཡིན་བཞེད། །ཡན་ལག་ལྟ་བ་དམ་ཚིག་སོགས་བདུན་ལ། །ལྟ་བ་ཕྱི་ནང་མཚན་མར་འཛིན་པའི་བོན། །སྣ་ཚོགས་སྣང་བ་རྒྱུ་འབྲས་དང་བཅས་ཀུན། །རང་སར་བརྟགས་པས་དངོས་མེད་ངོ་བོས་སྟོང་། །ཡང་དག་དྲི་མེད་བོན་ཉིད་དུ་བལྟའོ། །ཀུན་རྫོབ་ལ་བརྟགས་ལྷ་ཡི་གཟུགས་བརྙན་བལྟ། །དེའང་ལྷ་རྗེ་བོ་རང་ཉིད་ཁོལ་པོར་འདོད། །དམ་ཚིག་སེམས་ནི་རྟོག་མེད་ལྷ་སྐུར་གནས། །ངག་ནི་འཛབ་བགྲང་བསྟོད་པ་དག་ལ་འཇུག། །ལུས་ཀྱིས་མི་ཚངས་སྲོག་གཅོད་མ་བྱིན་བསྲུང་། །གཞན་ཡང་རྣམ་དག་རྒྱུད་ལས་འདི་ལྟར་གསུངས། །དགེ་བ་བཅུ་ཡི་སྟོབས་ལྡན་ཚུལ་ཁྲིམས་བསུང་། །བྱང་ཆུབ་སེམས་ནི་ནམ་ཡང་བྲལ་མི་བ། །ཡི་དམ་ལྷ་ནི་རྟག་ཏུ་བརྗེད་མི་རུང་། །སློབ་དཔོན་ཡི་དམ་ལྷ་བཞིན་རྟག་དུ་བཀུར། །མཆེད་གྲོགས་ཀུན་དང་བརྩེ་ཞིང་མཐུན་པར་བ། །མི་ནག་ཉམས་པ་ཀུན་དང་མི་འགྲོགས་ཤིང་། །དམན་པའི་རྫས་རྣམས་ལྷ་ལ་དབུལ་མི་བ། །མཆོད་བསྟོད་བཟླས་བརྗོད་ཟུར་མ་ཆགས་པར་བརྗོད། །ཁྲུས་དང་གཙང་སྦྲ་དུས་སུ་བྱ་བ་དང་། །ཤ་ཆང་སྒོག་བཙོང་དག་གི་ཁ་ཟས་སྤང་། །སྐུ་གཟུགས་གྲིབ་མ་དག་ལ་མི་འགོམ་ཞིང་། །དཔོན་གསས་གདན་དང་ཁྲི་ལ་འདུག་མི་བ། །སྦྱིན་པ་རྣམ་བཞི་རྟག་ཏུ་གཏོང་བར་བ། །འགྲོ་བའི་དོན་ལ་ཕྱོགས་རིས་མེད་པར་སྤྱད། །འདི་ལྟར་སྡོམ་པའི་དོན་ལ་རབ་གནས་པས། །དུས་རྣམས་ཀུན་ཏུ་བཟོད་པ་བསྒོམ་པར་བ། །བཟོད་ཐོབ་ནས་ནི་ངན་སོང་ལྷུང་མི་འགྱུར། །ཞེས་ཏེ་བྱ་རྒྱུད་སྔགས་ཀྱི་དག་ཚིག་གོ། །སྒོམ་པ་དོན་དམ་དག་པའི་བོན་ཉིད་དང་། །ཀུན་རྫོབ་སྣང་བ་ལྷ་ཡི་གཟུགས་བརྙན་བསྒོམ། །བསྒྲུབ་པའི་ཐབས་ནི་གཟའ་སྐར་དུས་བཟང་ལ། །ཁྲུས་དང་གཙང་སྦྲའི་སྒོ་ནས་རྫས་ཡོ་བད། །ཚང་བཅས་བརྐུས་འཕྲོག་རྫས་ཀྱིས་མ་ཡིན་པར། །འཛབ་རྣམས་གྲངས་ཚང་བྱ་སྟེ་ཐབས་དེ་ལྟར། །སེམས་དཔའ་རྣམ་གཉིས་མཆོག་དམན་ཚུལ་དུ་བསྒྲུབ། །སྤྱོད་པའི་ཕྲིན་ལས་སྟོབས་མཆོག་རྣམ་གསུམ་གྱིས། །རང་གཞན་གཉིས་ཀའི་དོན་སྤྱོད་ལྟ་བ་ནི། །བོན་ཉིད་རང་ཉམས་ལེན་ཅིང་གཞན་ལའང་སྟོན། །སྒྲུབ་པས་རང་གཞན་དོན་གཉིས་མཐར་ཕྱིན་བྱེད། །ཐུགས་རྗེས་འདོད་རྫས་ཡས་སྟག་ལྷ་འདྲེར་བསྔོ། །མི་ཡི་ནད་སེལ་གཟུང་མེད་སྦྱིན་པས་ཚིམ། །འབྲས་བུ་བདེར་གཤེགས་ས་མཆོག་བཅུ་གཉིས་ལས། །བཞི་པ་གཡུང་དྲུང་འོད་ནོན་བཅུ་གཉིས་ནི། །ཀུན་ཏུ་འོད་དང་བདུད་རྩི་ནམ་མཁའ་འོད། །གཡུང་དྲུང་འོད་དང་རིན་ཆེན་པད་མ་འོད། །ལས་འོད་དཔེ་མེད་འོད་དང་དཔེ་བྲལ་བ། །ཤེས་རབ་འོད་དང་ཀུན་མཁྱེན་རང་རིག་འོད། །དེ་ལས་འདིས་ནི་གཡུང་དྲུང་འོད་ཕྱིན་ཐོང་། །བདུན་པ་ཁྱད་པར་མདོ་ལུགས་ཐེག་ཆེན་ལས། །ལྟ་བ་རྟེན་དང་ལས་དང་སྒྲུབ་ཐབས་དང་། །འབྲས་བུ་ལྔ་ཡིས་ཁྱད་པར་འཕགས་པའོ། །གཉིས་པ་རྣམ་པ་ཀུན་ལྡན་མངོན་ཤེས་ཀྱི། །ཐེག་པའམ་ནི་སྤྱོད་རྒྱུད་དེ་ལས་གཉིས། །ངོ་བོ་ལས་བཞིའི་རྣམ་པ་ཀུན་ལྡན་པ། །དྲོད་ཚད་པྲ་ལྟས་མངོན་ཤེས་མངའ་བས་ཏེ། །རྒྱུད་སྡེ་གནས་ཆོག་སྦྱིན་བསྲེགས་ཡོད་རྣམས་བཞེད། །གཡུང་དྲུང་ཀློང་རྒྱས་དཀྱིལ་འཁོར་ལ་སོགས་སོ། །ཡན་ལག་གོང་ལྟར་ལྟ་བ་དམ་ཚིག་སོགས། །ལྟ་བ་ཐེག་རིམ་རྒྱུད་ལས་གསུངས་ལྟར་ཏེ། །འདི་ལྟར་སྣོད་བཅུད་སྣ་ཚོགས་སྣང་བ་ཡི། །མཚན་མའི་དངོས་པོ་དག་ལ་ཏིང་འཛིན་གྱི། །དབྱང་བསྐུར་རང་རིག་རྣལ་འབྱོར་ཚད་མེད་བརྟགས། །ལོག་པའི་མ་རིག་ཉོན་མོངས་རྟོག་པ་དག །མཚན་མ་མེད་པའི་བོན་ཉིད་རྟོགས་པ་ཡི། །བྱིན་རླབས་རོལ་པ་མཚན་མ་ལྷ་རུ་བལྟ། །ལྷ་དཀྱིལ་གཞའ་ཚོན་ལྟར་གནས་གྲོགས་ཀྱི་ཚུལ། །ལྷའི་སྐུ་ཕྱག་རྒྱ་བཞི་དང་ལྡན་པ་སྟེ། །སྐུ་དང་རྒྱན་དང་གདན་ཁྲི་འོད་ཟེར་བའི། །དམ་ཚིག་སྤྱི་རུ་སྔགས་ཀྱི་དམ་ཚིག་ནི། །སྤྱི་དམ་བཅུ་ཚན་གསུམ་སྟེ་སུམ་ཅུ་བསྲུང་། །ཁྱད་པར་ཡི་དམ་ལྷ་དང་དཔོན་གསས་དང་། །སྔགས་དང་ཕྱག་རྒྱ་བཞི་ཡིས་བསྲུང་བའོ། །སྒོམ་པའི་ཚུལ་ནི་དབུས་གཏེར་ཐེག་རིམ་ལས། །མངོན་པར་དྲི་མེད་ཡེ་ཤེས་བདལ་པ་ཡི། །གཡུང་དྲུང་སྐྱེ་མཆེད་ཆེན་པོ་རྣམ་ལྔ་བསྒོམ། །ཞེས་ཏེ་སྐུ་ནི་ཕྱག་རྒྱ་གསུང་ཡིག་འབྲུ་ཐུགས་ནི་ཕྱག་མཚན་གདན་ཁྲི་པད་མ་དང་། །རྒྱན་ཉིད་འོད་ཟེར་ལྔ་ལས་གཡུང་དྲུང་གི། །སྐྱེ་མཆེད་ཆེན་པོ་ལྔ་བསྒོམ་དེ་དག་ལ། །ཐུགས་ནི་དམ་ཚིག་ལས་ཉིད་ཐོགས་མེད་པ། །གསུང་ནི་བོན་ལས་མི་འདའ་སྐུ་ཉིད་ནི། །ཕྱག་རྒྱ་ཆེན་པོ་དེ་བཞི་རྫོགས་པར་བསྒོམ། ། སྒྲུབ་ཐབས་རྫས་དང་ཡོ་བད་སྔགས་འཟླབ་དང་། །ཏིང་འཛིན་འཚོགས་ལ་ཕྱག་རྒྱ་བཞིས་བསྒྲུབ་གྲུབ། །དེ་ཡང་རྫས་ནི་ལྷ་རྫས་དགྲ་རྫས་གཉིས། །ཡོ་བད་འཚོ་བ་མཆོད་པའི་ཡོ་བད་གཉིས། །སྔགས་ནི་ས་བོན་བསྐྱེད་སྔགས་བཟླས་སྔགས་དང་། །ཏིང་འཛིན་ཉིད་སྣང་རྒྱུའི་སྡེ་རྣམ་པ་གསུམ། །དེ་ལ་ཕྱག་རྒྱ་བཞི་ནི་དམ་ཚིག་ལས། །བོན་དང་སྐུ་བཞི་དེ་དག་ཐེག་རིམ་ལས། །ཡོ་བད་རྫས་དང་ཏིང་འཛིན་གཉིས་འཚོགས་ལས། །དེ་བསྒྲུབ་ཕྱག་རྒྱ་བཞི་ཡིས་དངོས་གྲུབ་འཐོབ། །ཅེས། སྤྱོད་པ་ལས་བཞི་ཞི་རྒྱལ་དབང་དྲག་བཞིས། །བདག་གཞན་གཉིས་དོན་མཐའ་རུ་ཕྱིན་པར་སྤྱོད། །ཐུགས་རྗེ་ཆེན་པོས་ཚེ་འདས་གཞན་སྒྲིབ་སྦྱོང་།འབྲས་བུ་འཐོབ་ཕྱིར་ཕྱི་འདུར་དཀར་ལ་སྤྱོད། །དེ་ཡང་འདུར་དཀར་ཞེས་པ་གཏོ་བུ་ཡི། །མདོ་སྦྱང་ཀུན་རིགས་གནས་སྦྱོང་ལྟ་བུ་ཡིན། །འབྲས་བུ་བདེ་གཤེགས་ས་མཆོག་བཅུ་གཉིས་ནི། །རང་རིག་འོད་ཡན་རྫོགས་པར་འཐོབ་པའོ། །བདུན་པ་ཁྱད་པར་འོག་ལས་ལྟ་སྤྱོད་དང་། །སྒོམ་འབྲས་ཐོབ་བས་འདི་ཉིད་འཕགས་པའོ། །

གཉིས་པ་གསང་སྔགས་ནང་གི་ཐེག་གཉིས་ལ། །སྤྱི་བྱེ་གཉིས་ཏེ་དང་པོར་རྣམ་པ་གསུམ། །གསང་སྔགས་སྒྲ་དོན་ཕྱི་ནང་རྣམ་གཞག་དང་། །བསྙེན་སྒྲུབ་ལས་ཀྱི་དབྱེ་བ་བསྟན་པའོ། །དང་པོ་སྦྱོར་སྒྲོལ་གང་སྣང་ཐབས་ཀྱི་ཞིང་། །དེ་དོན་མ་གོ་ལོག་ལྟ་རྣམས་ལ་གསང་། །ལས་ཅན་དོན་མི་གཏོང་ལས་སྔགས་ཞེས་གྲགས། །གཉིས་པ་ཕྱི་ནང་རྣམ་གཞག་ལྟ་བ་དང་། །ལྷ་དང་སྤྱོད་པ་འབྲས་བུ་བཞི་ཡི་ཁྱད། །ཕྱི་པས་ཡུལ་དང་ཡུལ་ཅན་དུ་བལྟས་ཏེ། །ཤེས་པས་ཡུལ་ལ་ཡར་བརྟགས་ལྟ་བའི་ཁྱད། །ནང་པས་ལྟ་ཡུལ་སྤྱོད་ཡུལ་དང་བྲལ་ཏེ། །ཤེས་བྱ་ཤེས་བྱེད་གཉིས་མེད་མཉམ་ཉིད་བལྟ། །ལྷ་ནི་ཕྱི་པས་རྗེ་གྲོགས་ཚུལ་དམིགས་ཏེ། །མཆོད་ཅིང་བསྟོད་པས་དངོས་གྲུབ་ཚུར་ལ་རེ། །ནང་པས་སེམས་དཔའ་སུམ་བརྩེགས་རང་ཉིད་ལས། །མི་གཞན་དག་ཉིད་ཆེ་མཆོད་དངོས་གྲུབ་རང་། །སྤྱོད་པ་ཕྱི་ཡིས་གཙང་སྦྲ་ཁོ་ནར་སྟེ། །འདིས་ནི་དམ་རྫས་མི་གཙང་སྦྱོར་སྒྲོལ་སྤྱོད། །འབྲས་བུ་ཕྱི་པས་གཞན་ལས་ཐོབ་པར་འདོད། །ནང་པས་རང་ལས་ཐོབ་སྟེ་སྔོན་མའི་ཁར། །བླ་ན་མེད་པའི་ས་གསུམ་ནོན་པར་གསུངས། །གསུམ་པ་བསྙེན་སྒྲུབ་ལས་ཀྱི་དབྱེ་བ་ནི། །བསྙེན་པའི་གཞི་མ་སྒོ་དགུ་སྒྲུབ་པ་ཡི། །ཡན་ལག་བཅོ་བརྒྱད་ལས་ཀྱི་འཆོང་ཆེན་དགུ། །གསང་བ་སྔགས་ཀྱི་བསྙེན་སྒྲུབ་ལས་གསུམ་གྱི། །ཡན་ལག་སུམ་ཅུ་རྩ་དྲུག་ཏུ་གྲགས་སོ། །ནང་དབྱེར་དང་པོ་བསྙེན་པའི་གཞི་མ་དགུ། །དཔོན་གསས་ལྷར་བསྙེན་མཚན་ལྡན་གྲོགས་ལ་བསྙེན། །རིགས་ལྡན་གནས་ལ་བསྙེན་ཏེ་ཕྱི་བསྙེན་གསུམ། །ཡོ་བད་རྫས་བསྙེན་ཐར་གླུད་སྐོང་ལ་བསྙེན། །ཕྱི་རྟེན་སྐོས་ལ་བསྙེན་བཅས་ནང་བསྙེན་གསུམ། །བསྲུང་བ་མཚམས་བསྙེན་དཀྱིལ་འཁོར་བཅའ་གཞིར་བསྙེན། །སྒོ་དབྱེ་བསྲེ་བསྣུན་བསྙེན་ཏེ་གསང་བསྙེན་གསུམ། །སྔོན་འགྲོ་བསྙེན་པའི་གཞི་མ་སྒོ་དགུའོ། །གཉིས་པ་སྒྲུབ་པའི་ཡན་ལག་བཅོ་བརྒྱད་ནི། །བར་མཚམས་དོན་སྒྲུབ་ཙཀླི་བཀོད་སྒྲུབ། །གདན་འབུལ་བྱིན་སྒྲུབ་སྤྱན་དྲངས་ཡེ་ཤེས་སྒྲུབ། །ཕྱག་འཚལ་མོས་འདུན་གཅུག་དག་བཤགས་པའི་སྒྲུབ། །བཅས་ལ་གཞི་ཡི་སྒྲུབ་པ་དྲུག་ཅེས་བ། །གསང་མཚམས་བྱིན་འབེབས་འཕྲོ་འདུ་གསང་བའི་སྒྲུབ། །ཕྱག་རྒྱ་སྐུ་བསྟོད་ཕོ་ཉ་གཞེན་འདེབས་སྒྲུབ། །ལྷ་ཚོགས་རྟགས་སྒྲུབ་གཞི་སྙིང་དམ་བཅའི་སྒྲུབ། །དྲུག་ལ་ལམ་གྱི་སྒྲུབ་པ་དྲུག་ཏུ་གསུངས། །དངོས་སྒྲུབ་ལྷ་སྙིང་ཕུད་སྤྱོང་གཏའ་ཆེན་སྒྲུབ། །དམར་ལམ་ཟོར་སྒྲུབ་གཟིར་མནན་བྲོ་ཡི་སྒྲུབ། །ཕ་ཚེ་གཡང་སྒྲུབ་དབྱེ་བསྡུ་རྒྱུན་གྱི་སྒྲུབ། །དེ་དག་འབྲས་བུའི་སྒྲུབ་པ་དྲུག་བཅས་སོ། །གསུམ་པ་ལས་ཀྱི་འཆོང་ཆེན་སྡེ་དགུ་ནི། །པྲ་བརྟགས་མེ་ལོང་གསལ་བྱེད་འཆོང་དང་གཅིག །མཁའ་ཀློང་རབ་འཔྱམས་སྐོང་བའི་འཆོང་དང་གཉིས། །དབལ་མོ་ལས་ཐིག་མཐུ་ཡི་འཆོང་དང་གསུམ། །ཉི་ཟེར་ཞགས་པ་འདུར་གྱི་འཆོང་དང་བཞི། །ལས་བཞི་རྒྱུན་ལྔ་སྦྱིན་བསྲེགས་འཆོང་དང་ལྔ། །འོད་ཟེར་འཁྱིལ་པ་སྨན་གྱི་འཆོང་དང་དྲུག།འགུ་ཡ་གཏིང་རྫོགས་དབང་གི་འཆོང་དང་བདུན། །ཐིག་ལེ་དགུ་པ་དམ་ཚིག་མཆོང་དང་བརྒྱད། །ཡེ་ཤེས་རྩེ་རྒྱལ་ལྟ་བའི་འཆོང་དང་དགུའོ། །གོང་མ་ལྔ་ནི་ཕྱ་སྣང་འཕྲུལ་སྲིད་དང་། །དགེ་བསྙེན་ལྔ་རིམ་ཆ་རུའང་གཏོགས་པར་བཞེད། །གཞན་ཡང་བསྙེན་པ་དང་ནི་ཉེ་བར་བསྙེན། །བསྒྲུབ་པ་དང་ནི་བསྒྲུབ་པ་ཆེན་པོ་སྟེ། །གསང་སྔགས་བསྙེན་བསྒྲུབ་ཡན་ལག་བཞིར་འདུས་གསུངས། །དེ་དང་ཕུར་བ་ལྟ་བུར་དཔེར་བཀོད་ན། །དཀྱིལ་འཁོར་བྲིས་ནས་རྒྱན་དགོད་ཡན་བསྙེན་པ། །ཏིང་འཛིན་རྣམ་གསུམ་བསྒོས་ནས་དམ་བཅའ་ཡན། །ཉེ་བར་བསྙེན་དང་ཕྱག་རྒྱ་གཞུང་བསྐྱེདནས། །ཚོགས་ལས་གྲུབ་ཡན་སྒྲུབ་པར་དེ་ཕྱིན་ནས། །ཕོ་ཉ་བཅོལ་བསྐུལ་རྣམས་ནི་སྒྲུབ་ཆེན་ནོ། ། འདི་དོན་རྒྱས་པ་དབྱེ་ཞིབ་གཞུང་དུ་གསལ། །དེ་ལྟར་སྤྱི་ཡི་དབྱེ་བ་བསྟན་ཟིན་ནས། །གཉིས་པ་བྱེ་བྲག་དབུས་གཏེར་ལས་བཤད་ལྟར། །དངོས་བསྐྱེད་ཐུགས་རྗེ་རོལ་པའི་ཐེག་པ་ལ། །ངོ་བོ་ངོས་བཟུང་ཡན་ལག་དབྱེ་བ་གཉིས། །དང་པོ་ཐིག་ལེར་ས་བོན་ས་བོན་ལས། །ཕྱག་མཚན་དེ་ལས་སྐུར་བསྐྱེད་དངོས་བསྐྱེད་ཅེས། །གཞན་དོན་རླབས་ཆེན་མ་འགགས་པས་ཐུགས་རྗེ། །ཐབས་ཀྱིས་སྤྱོར་སྒྲོལ་རོལ་པས་རོལ་པའོ། །གཉིས་པ་ཡན་ལག་ལ་བདུན་དང་པོ་ནི། །ཐབས་དང་ཤེས་རབ་དབྱིངས་དང་ཡེ་ཤེས་དང་། །དོན་དམ་ཀུན་རྫོབ་གཉིས་སུ་མེད་པ་ཡི། །ལྷག་པའི་བདག་ཉིད་ཆེན་པོར་མཉམ་པར་བལྟ། །དེ་ཡང་སེམས་ཉིད་རང་རིག་ཐམས་ཅད་དུ། །རྩལ་མ་འགགས་པར་སྣང་བ་ཉིད་ནི་ཐབས། །སྐུ་དང་ཕྲིན་ལས་སུ་འཆར་དེ་ཉིད་ཀྱང་། །ངོས་སམ་ཕྱོགས་ཀྱིས་སྟོང་པ་གཟུགས་བརྙན་ནམ། །སྒྲ་བརྙན་ལྟ་བུར་ཤེས་པ་ཤེས་རབ་བོ། །དེ་ལས་སྣ་ཚོགས་བོན་རྣམས་ཐམས་ཅད་ཀྱི། །གཞི་རུ་གྲུབ་སྟེ་འབྱུང་བས་དབྱིངས་ཉིད་དང་། །རྟོགས་པར་ཐུགས་རྗེ་མ་རྟོགས་ལ་སྡུག་བསྔལ། །ཤར་བ་དེ་ཉིད་བོན་ཀུན་ཡེ་ནས་རང་། །ཉིད་དུ་ཤེས་ཤིང་སྒྲིབ་པ་ཡེ་བྲལ་བ། །ཡེ་ཤེས་ཉིད་དོ་ཡུལ་དང་ཤེས་པ་ཀུན། །དབྱེར་མེད་དྲི་མ་ཀ་ནས་དག་པ་སྟེ། །དཀོན་བདུན་ལྷུན་གྱིས་གྲུབ་པའི་དོན་དམ་པ། །ཡེ་ཤེས་སྣང་བ་ལྷ་དང་ལྷ་མོ་ཡི། །དཀྱིལ་འཁོར་ཉིད་དུ་ཤར་བས་ཀུན་རྫོབ་ཏེ། །དེ་ལྟར་ཐ་སྙད་དུ་བཏགས་ཐམས་ཅད་ཀུན། །རང་གི་སེམས་ཉིད་ལ་གཅིག་བདག་ཉིད་ཆེ། །གཞན་ཡང་ཐེག་འགྲེལ་མེ་ལོང་ལས་གསུངས་པ། །དེ་ཡི་ཆ་ནས་དོན་དམ་རྣམ་གསུམ་འདོད། །རང་བཞིན་དོན་དམ་ཡེ་ཤེས་དོན་དམ་དང་། །འབྲས་བུའི་དོན་དམ་གསུམ་གསུངས་དང་པོ་ནི། །འཁོར་བ་མྱ་ངན་ལས་འདས་བོན་སྣ་ཚོགས། །ཐམས་ཅད་ཡེ་ནས་སེམས་ཉིད་ཇི་བཞིན་པར། །མ་བཅོས་གཉུག་མའི་ངོ་བོ་ཉིད་ཡིན་པའོ། །དེ་ཡང་རྟོག་ཚོགས་མང་སྣང་སེམས་ཡིན་ལ། །སེམས་ངོ་སྤྲོད་དང་བྲལ་བས་སྟོང་པའོ། །གཉིས་པ་ཡེ་ཤེས་དོན་དམ་དེ་ལྟར་དུ། །ཡིན་པར་སུས་ཤེས་ཤེ་ན་བོན་ཐམས་ཅད། །རང་གིས་ཀྱང་ཤེས་ཐམས་ཅད་སེམས་ཙམ་དུ། །འདུས་ལ་དེ་རང་རིག་པ་མི་གཡོ་བས། །བོན་ཉིད་སེམས་ཉིད་ཀྱིས་ཀྱང་དེ་ལྟར་དུ། །ཡིན་པ་དག་ལ་ཡིན་པར་ཤེས་པས་སོ། །དེ་དོན་སྟོང་པ་ཡོངས་སུ་རྒྱ་མ་ཆད། །ངོ་བོ་སྟོང་ལ་རང་བཞིན་གསལ་བ་སྟེ། །དེའི་ཕྱིར་རིག་པ་བྱང་ཆུབ་སེམས་ཞེས་བའོ། །གསུམ་པ་འབྲས་བུའི་དོན་དམ་དེ་ལྟར་དུ། །ཡིན་ལ་ཡིན་པར་ཤེས་པར་ཙམ་གྱིས་ནི། །རིན་ཆེན་གསེར་གླིང་ཐ་མལ་རྡོ་མེད་ལྟར། །འཁོར་བའི་མཚན་མ་ཞེན་འཛིན་དག་པས་ན། །སྣང་བ་དང་ནི་གཟུགས་རྣམས་ཐམས་ཅད་སྐུ། །སྟོང་པ་དང་ནི་སྒྲ་གྲགས་མ་ལུས་གསུང་། །གཉིས་སུ་མེད་དང་དྲན་རྟོགས་ཐམས་ཅད་ཐུགས། །དེ་ལྟར་གསང་གསུམ་མི་ཟད་རྒྱན་ཉིད་ཀྱི། །འཁོར་ལོར་ཡེ་ནས་ལྷུན་གྱིས་གྲུབ་པའོ། །ཡང་གཅིག་དེ་ཉིད་ལས་གསུངས་དེའི་ཆ་ནས། །ལྷག་པའི་བདེན་པ་གསུམ་དུ་ཡང་འདོད་དེ། །ལྷག་པའི་དོན་དམ་ལྷག་པའི་ཀུན་རྫོབ་དང་། །ལྷག་པའི་དབྱེར་མེད་ཅེས་ཏེ་ཐེག་གཞན་ལས། །གསང་སྔགས་ཁྱད་པར་འཕགས་པའི་གཏན་ཚིགས་གསུམ། དང་པོ་ལྷག་པའི་དོན་དམ་ཐེག་གཞན་ལས། །འདི་ཉིད་ལྷག་པར་འཇོག་པའི་རྒྱུ་མཚན་ནི། །གཞན་གྱི་དོན་དམ་ཞེས་བྱ་རང་བཞིན་མེད། །སྦྲོས་པ་དང་བྲལ་མི་རྟོག་འབའ་ཞིག་འདོད། །འདི་ཡིས་སེམས་ཉིད་རང་བཞིན་མ་བཅོས་པ། །ཅིར་ཡང་མ་གྲུབ་མི་སྣང་བ་མ་ཡིན། །ཅིར་ཡང་མ་ཡིན་བོན་ཉིད་ཐམས་ཅད་ཀྱི། །ངོ་བོ་ཉིད་དུ་རང་སྣང་བ་དང་ནི། །ཅིར་ཡང་བསམ་ན་ཅིར་ཡང་སྣང་བ་དང་། །གང་དུ་བསྒྲུབ་ན་དེ་ལྟར་འགྲུབ་པ་སྟེ། །དཔེར་ན་ཉི་མ་ཉི་འོད་ཟེར་འབྱུང་བཞིན། །དེའི་ཕྱིར་དཀོར་བདུན་ལྷུན་གྱིས་གྲུབ་ཉིད་དོ། །གཉིས་པ་ཀུན་རྫོབ་ལྷག་འཇོག་རྒྱུ་མཚན་ནི། །ཐེག་པ་འོག་མ་བས་ནི་ཀུན་རྫོབ་འདི། །བསླུ་བ་མི་བདེན་རེས་ཤིག་ཚད་མ་ཡིས། །གྲུབ་པ་རེས་ཤིག་དོན་བྱེད་ནུས་པ་ཙམ། །མདོར་ན་སྣང་སྲིད་འདི་དག་ཀུན་རྫོབ་སྟེ། །འཁྲུལ་པར་འདོད་པ་ཉིད་ལས་གཞན་མེད་དོ། །གསང་སྔགས་བཞེད་དོན་ཀུན་རྫོབ་ཏུ་སྣང་སྲིད། །ཡེ་ཤེས་རོལ་པར་རང་སྣང་བ་ཡིན་པས། །ལྷ་དང་ལྷ་མོའི་དཀྱིལ་འཁོར་མཉམ་རྫོགས་བཞེད། །ཕྱི་སྣོད་མ་སྤང་ལྷ་ཡི་གཞལ་ཡས་ཁང་། །ནང་བཅུད་གནས་དག་ལྷ་དང་ལྷ་མོའི་སྐུ། །དེ་ཡི་ངང་ལས་འཁོར་བ་མེད་པར་བཞེད། །གསུམ་པ་དབྱེར་མེད་ལྷག་འཇོག་རྒྱུ་མཚན་ནི། །འོག་མས་བདེནགཉིས་ཕྱོགས་རེ་ཙམ་ལས་མིན། །དོན་དམ་སྤྲོས་བྲལ་རང་བཞིན་མེད་འདོད་ལ། །ཀུན་རྫོབ་མཚན་མ་དངོས་སྣང་དུ་འདོད་ཏེ། །གཉིས་མེད་བཤད་ཀྱང་དོན་ལ་འགལ་འདུས་ཕྱིར། །སྣང་བ་སྐྱོན་དུ་བལྟས་ནས་དེར་བཟུང་བའི། །རྟོག་པ་གཉེན་པོས་འགེགས་པའི་ཕྱིར་དུ་སྟེ། །སྔགས་ཀྱིས་སོ་སོའི་མཚན་ཉིད་དང་མི་ལྡན། །ཅིར་ཡང་མ་ཡིན་པ་ཉིད་ཅིར་ཡང་སྣང་། །ཅིར་ཡང་སྣང་ཉིད་ཅིར་ཡང་མ་ཡིན་སྟེ། །དཔེར་ན་སྨིག་རྒྱུའམ་སྒྱུ་མ་ལྟ་བུའོ། །གཉིས་པ་དམ་ཚིག་རྩ་བ་ཡན་ལག་གཉིས། །རྩ་བ་མཉམ་ཉིད་ལ་གནས་ཡི་དམ་བསྒོམ། །འཛབ་དང་ཕྱག་རྒྱ་མ་བྲལ་མཆེད་ལ་བརྩེ། །ལྟ་སྤྱོད་གསང་ཞིང་ཡན་ལག་དུག་ལྔ་དང་། །དམ་རྫས་ལྔ་དང་སྦྱོར་སྒྲོལ་ལ་སོགས་པ། །མ་སྤང་ཐབས་ཀྱིས་ཟིན་བ་(མདོར་ན་)སྐྱེད་རིམ་པས། །རྩ་བ་ཡན་ལག་གཉིས་བསྡུས་ཀུན་བསྲུང་ངོ་། །གསུམ་པ་སྒོམ་པ་ཅི་ཡང་མ་ཡིན་པ། །དེ་བཞིན་ཉིད་དང་ཀུན་ཏུ་སྣང་དང་རྒྱུ། །ཡོངས་སུ་རྫོགས་བཅས་ལྔ་ཡིས་ཏིང་འཛིན་གྱིས། །ཡང་ན་གོང་དོར་བཞི་འམ་བར་གསུམ་སྒོར། །བདག་ཉིད་ཆེན་པོ་ལྷ་ཡི་དཀྱིལ་འཁོར་བསྒོམ། །ལྷ་བསྐྱེད་དེ་ཡང་ཞི་བ་ཚངས་ཚུལ་དགུ། །ལྡན་པ་ཞི་རྒྱན་བཅུ་གསུམ་གྱིས་སྤྲས་པ། །ཁྲོ་བོ་གར་དགུའི་ཉམས་ལྡན་དུར་ཁྲོད་ཆས། །བསྐྱེད་རིམ་མཚན་མ་མི་འགེགས་ལྷའི་དཀྱིལ་འཁོར། །བསྒོམ་ཞིང་རྫོགས་རིམ་དུས་སུ་རྣམ་རྟོག་གི། །རྗེས་སུ་མི་འབྲེང་སྟོང་པར་བསྒོམ་པ་སྟེ། །གཉིས་མེད་ངོས་ན་སྒྱུ་མ་བདེན་སྟོང་བསྒོམ། །བཞི་པ་སྒྲུབ་ཐབས་ལམ་གྱི་སྐྱེ་ལུགས་དང་། །བསྒྲུབ་ཐབས་ལམ་གསུམ་གཉིས་ཏེ་དང་པོ་ལ། །གསང་སེམས་སྤྱི་ཡི་ལུགས་ཀྱི་ལམ་སྐྱེ་ལུགས། །བརྒྱད་དུ་ཡེ་ཁྲིའི་བམ་པོར་གསུངས་པའི་དོན། །སེམས་སྐྱེའི་ཚུལ་ལམ་ལམ་གྱི་དབྱེ་སྒོ་ཞེས། །གདུལ་བློ་ཐ་དད་དབང་དུ་གྲོལ་ལམ་དང་། །ཐབས་ལམ་ལྟར་གྱིས་སེམས་ནི་སྐྱེ་དང་གཅིག།གདུལ་བློ་ཆེ་ཆུང་དབང་དུ་རིམ་སྐྱེས་དང་། །གཅིག་ཆར་དུ་ནི་སེམས་སྐྱེ་བ་དང་གཉིས། །རིམ་ལས་སྤངས་དང་མ་སྤངས་དེའི་དབང་དུ། །ཐོད་རྒལ་དང་ནི་མཐར་ཆགས་ལྟར་སྐྱེ་གསུམ། །ཞེན་པ་དག་དང་མ་དག་གི་དབང་དུ། །ཟག་བཅས་ཟག་མེད་ལྟར་སེམས་སྐྱེ་དང་བཞི། །ཏིང་འཛིན་གསལ་དང་མི་གསལ་གྱི་དབང་དུ། །མོས་བསྒོམ་ཡོངས་རྫོགས་ལྟར་སེམས་སྐྱེ་དང་ལྔ་། །རང་གཞན་སྟོབས་གཉིས་སྒོ་ནས་ཤེས་རབ་དང་། །གདམས་ངག་ལྟར་གྱིས་སེམས་ནི་སྐྱེ་དང་དྲུག །བོན་ཉིད་ཕྱག་རྒྱ་ལམ་བྱེད་དབང་དུ་ནི། །མཚན་བཅས་མཚན་མེད་ལྟར་སེམས་སྐྱེ་དང་བདུན། །ཐུགག་རྗེས་གདུལ་དང་གདུལ་དཀའ་གཉིས་དབང་དུ། །ཞི་དང་ཁྲོ་ལྟར་སེམས་སྐྱེ་དག་དང་བརྒྱད། །མགོ་སྤྲེལ་ལྟག་སྦྲོད་ཤེས་པར་བྱ་ཞེས་གསུངས། །གཉིས་པ་གྲོལ་ལམ་ཐབས་ལམ་ཐུན་མོང་དོན། །གསུམ་སྟེ་དང་པོ་ཐེག་འགྲེལ་དགོངས་དོན་ལྟར། །དམ་རྫས་ཁྱད་པར་ཅན་གྱི་བདུད་རྩི་ལྔ་། །འཚོ་ཟས་ལྷ་རྟེན་རྫས་སོགས་ཡོ་བད་ལྔ། །ལྡན་པས་ཏིང་འཛིན་རྣམ་དྲུག་སྒོར་བསྒྲུབ་སྟེ། །ངོ་བོ་སྟོང་ཉིད་རྟོགས་པའི་དེ་བཞིན་ཉིད། །དེ་ལས་གཡོ་བའི་ཆོ་འཕྲུལ་ཡེ་ཤེས་ཤར། །དེ་དག་བདེན་མིན་སྒྱུ་མ་ལྟ་བུར་ཤེས། །དེ་དང་འགྲོ་ལ་གདུང་བའི་སྙིང་རྗེ་སྐྱེས། །དེ་ཀུན་རོ་གཅིག་ཏུ་རྟོགས་ཕྱག་རྒྱ་གཅིག །དེ་ལ་སྣོད་བཅུད་ལྷ་དང་གཞལ་ཡས་བསྒོམ། །དེ་ནི་འགྲོ་བའི་ལམ་དུ་བསྒྲུབ་ལུགས་སོ། །གཉིས་པ་ཐབས་ལམ་ཡུམ་མཚན་ལྡན་པ་ལ། །བརྟེན་ནས་རྩ་ཐིག་ཡེ་ཤེས་དཀྱིལ་འཁོར་དུ། །གསལ་བྱེད་ཐབས་ཀྱི་ལམ་དུ་བསྒྲུབ་པ་སྟེ། །རྩ་(སྣོད་)ལ་དབུ་རྐྱང་རོ་གསུམ་འཁོར་ལོ་ལྔ། །(བཅུད་)ཐིག་ལེ་ཐབས་ཤེས་མི་ཤིག་རྣམ་པ་གསུམ། །བསྐྱེད་པ་རླུང་ལ་ཕོ་མོ་མ་ནིང་གསུམ། །འབྲས་བུ་ཡེ་ཤེས་དགའ་བདེ་བཅུ་དྲུག་གིས། །ཐབས་ལམ་བསྒྲུབ་སྟེ་མཁའ་འགྲོ་སྤྱི་རྒྱུད་ལས། །ཐབས་ལམ་གསང་ཆེན་རྒྱལ་པོ་ནི། །རྣམ་དྲུག་རང་གི་ལུས་ལ་ལྡན། །གསུམ་ལྡན་རང་རང་བཅུད་ཐིག་ལེ། །དབབ་བྱ་ཡུམ་ཕྱོགས་མཚན་ལྡན་ལ། །དབབ་བསྐྱིལ་བཟློག་དགྲམ་བཅུ་དྲུག་གོ། །དེ་དེས་འབྲས་བུ་མཐར་ཕྱིན་རྫོགས། །གསུམ་པ་ཐུན་མོང་དོན་ནི་ཡེ་ཁྲི་ལས། །ཉོན་མོངས་ཤས་ཆུང་གང་ཟག་ལ། །ལྟ་བསྟན་ཉོན་མོངས་སྤངས་ལ་བསྒོམ། །ཉོན་མོངས་ཡེ་ཤེས་ལམ་དུ་འགྱུར། །ཉོན་མོངས་ཤས་ཆེར་སྤྱོད་གཙོར་བས། །བོན་ཉིད་དོན་དམ་མི་འབྲལ་བས། །བསྒོམ་པས་ཐབས་ཀྱི་ལམ་དུ་འགྱུར། །ཞེས་དང་གང་ཟག་བློ་ཆེའི་ཤེས་པ་ལ། །ཐིག་ལེ་སྙིང་པོ་ཡེ་རྫོགས་བསྟན། །དེ་ཉིད་དོན་ལ་གནས་པའི་ལམ། །དེ་དོན་མི་ཤེས་གཟུང་པོ་ལ། །བསྐྱེད་རྫོགས་རིམ་པ་གཙོར་བསྒོམ་ནས། །གོང་ནས་གོང་དུ་འཕར་བའི་ལམ། །ཞེས་གསུངས་པ་ལྟར་ཉམས་སུ་ལེན་བསྒྲུབ་བོ། །ལྔ་པ་སྤྱོད་པའི་ཕྲིན་ལས་རྣམ་པ་བཞིས། །བདག་གཞན་དོན་གཉིས་མཐར་ཕྱིན་པར་སྤྱོད་དང་། །སྦྱོར་དང་སྒྲོལ་བའི་སྤྱོད་པས་དོན་གཉིས་སྤྱོད། །ཚེ་འདས་ཐུགས་རྗེས་བཟུང་ནས་འབྲས་བུར་སྦྱོར། །དེ་ཡང་ནང་འདུར་དང་ནི་གནས་ཆོག་ཀྱང་། །འདིར་འབྱུང་ཕྱིར་ན་ཚེ་འདས་ཐར་པར་འདྲེན། །དྲུག་པ་འབྲས་བུ་ཐེག་རིམ་ལས་གསུངས་ལྟར། །དབྱིངས་ཀྱི་ལྷ་ལྔའི་མཚན་དཔེ་ཡོངས་རྫོགས་པའི། །ཡི་གེ་འཁོར་ལོ་ཚོགས་ཆེན་ས་ནོན་པའོ། །དེ་ཡང་ཡི་གེ་དག་ནི་སྒྱུ་འཕྲུལ་གྱི། །གནས་ཏེ་འགྲོ་དོན་འབྱུང་ངོ་ཚོགས་ཉིད་ནི། །ཚོགས་ཀྱི་འཁོར་ལོ་ཡང་ཡང་བསྐོར་བ་ཡིས། །འབྲས་བུ་ཡེ་ཤེས་ཚོགས་ལ་དབང་བསྒྱུར་བའོ། །བདུན་པ་ཁྱད་པར་འོག་མ་ཕྱི་པ་ལས། །ལྟ་སྤྱོད་དབང་དམ་ཕྲིན་ལས་བསྒྲུབ་འབྲས་ཀུན། །ཁྱད་པར་འཕགས་པའི་རྒྱུ་མཚན་དུ་མར་ལྡན། །གསང་སྔགས་ནང་པའི་གཉིས་པ་རྫོགས་རིམ་པ། །ཤིན་ཏུ་དོན་ལྡན་ཀུན་རྫོགས་ཐེག་པ་ལ། །ངོ་བོ་ལྟ་སྒོམ་རྫོགས་ཆེན་ལ་ཉེ་ཞིང་། །ལྷ་ནི་མཁའ་ལ་ཉི་ཟླ་ཤར་བའམ། །ཆུ་ལས་ཉ་ལྡང་ཚུལ་དུ་སྐད་ཅིག་གིས། །དྲན་རྫོགས་ཝལ་གྱིས་བསྒོམ་པས་དེ་སྐད་བརྗོད། །གཉིས་པ་ཡན་ལག་དབྱེ་བ་བདུན་ཉིད་ལ། །ལྟ་བ་རྒྱུ་ནི་དག་པའི་དབྱིངས་ཉིད་ནས། །འབྲས་བུ་ཡེ་ཤེས་དཀྱིལ་འཁོར་རང་ཤར་གནས། །ཡེ་ནས་ལྷུན་གྲུབ་འདུས་མ་བས་པའོ། །དེ་ཡང་སེམས་ཀྱི་བོན་ཉིད་ཡེ་གདོད་ནས། །སྒྲིབ་པ་མི་མངའ་བ་ཡི་ངང་ཉིད་ལ། །ཅིར་ཡང་མ་གྲུབ་དེ་ལས་ཅིར་འབྱུང་བ། །དེ་ནི་རྒྱུ་ཡི་དག་པའི་དབྱིངས་ཉིད་དོ། །དེ་ཡི་ངང་ལས་ཡེ་ཤེས་རོལ་པ་ཡི། །སྐྱེ་མཆེད་རང་སྣང་ཉིད་དུ་རང་ཤར་བ། །དེ་ནི་འབྲས་བུ་ཡེ་ཤེས་དཀྱིལ་འཁོར་རོ། །དེ་ལྟར་ཡང་རྒྱུ་སེམས་ཉིད་ཀྱི་དབྱིངས་དེར། །ཡེ་ཤེས་མ་སྐྱེས་མི་སྐྱེ་སྐྱེ་མེད་དེ། །རང་བཞིན་མ་འགགས་པ་ལས་འབྲས་བུ་ནི། །ཅིར་ཡང་མ་འགགས་རོལ་པ་རང་སྣང་བ། །དཀྱིལ་འཁོར་དང་ནི་ཡོན་ཏན་ཐམས་ཅད་ཀུན། །ཡེ་ནས་རང་ལ་གནས་པ་མ་གཏོགས་པ། །ད་གཟོད་བསྐྱེད་ཅིང་བཙལ་མི་དགོས་པ་སྟེ། །དེ་དག་ཉིད་ཀྱང་གདོད་ནས་འདུས་མ་བས། །ཡེ་ནས་ལྷུན་གྱིས་གྲུབ་པའི་བདག་ཉིད་གནས། །དབྱིངས་ཉིད་ཡེ་ཤེས་སུ་སྣང་ཡེ་ཤེས་ཉིད། །དབྱིངས་སུ་གནས་ཏེ་ངོ་བོ་གཅིག་ཕྱིར་རོ། །དམ་ཚིག་ཡུལ་སྣང་ལྷ་དང་དཀྱིལ་འཁོར་དུ། །རང་རྩལ་སྦྱོར་ཞིང་རིས་མེད་སྙིང་རྗེ་ཡིས། །གདུལ་བའི་དོན་མཐར་ཕྱིན་བྱེད་ཐུག་རྗེའི་ཡུལ། །སར་གནས་འཕགས་ནས་དམྱལ་བའི་ཁམས་ཡན་ཆད། །བསྒྲལ་འོས་གང་ཡིན་འདས་པའི་སར་བཀོད་ཅིང་། །བོན་ཉིད་དགོངས་པར་འབྱེད་པ་མེད་སྦྱོར་རོ། །སྒོམ་པ་ལྷ་དཀྱིལ་ཕྱག་རྒྱ་ཆེ་གང་བསྒོམ། །རྒྱུ་རྐྱེན་མ་བསྐྱེད་མཁའ་ལ་ཉི་ཤར་ལྟར། །དེ་ཡང་བོན་སྐུ་ངོ་བོ་སྟོང་ཉིད་ལ། །ཡུལ་ཤེས་གདོད་ནས་ལྷ་ཡི་དཀྱིལ་འཁོར་དུ། །གནས་པ་དྲན་པས་གསལ་ཐེབས་པ་ཙམ་གྱིས། །མེ་ལོང་ནང་དུ་གཟུགས་བརྙན་ཤར་བཞིན་བསྒོམ། །བསྒྲུབ་ཐབས་འབད་དང་རྩོལ་བས་མ་ཡིན་པར། །ཡེ་ནས་ཡིན་པ་ཡིན་པར་ངོ་ཤེས་ནས། །མཚོ་ལ་གཟིངས་འགྲོའི་ཚུལ་བཞིན་བསྒྲུབ་པར་གསུངས། །ཐེག་པ་འོག་བཞིན་ལམ་དག་ཕུན་ཚོགས་ལ། །བརྟེན་ནས་འབྲས་བུ་བསྒྲུབ་ནས་འཐོབ་དགོས་མིན། །འབྲས་བུར་ལམ་བས་འབྲས་བུ་རང་སར་རྟོགས། །སྤྱོད་པའི་ཕྲིན་ལས་གང་ཡང་མ་འགགས་པར། །ལུས་ངག་སྤྱོད་པ་གང་ཡང་མ་བཀག་ཅིང་། །ཅིལ་ཡང་ཉམ་ང་མེད་པར་ལྷུག་པར་སྤྱོད། །འབྲས་བུ་བླ་ན་མེད་པའི་ས་གསུམ་ལས། །གཉིས་པ་ཡེ་ཤེས་བླ་མེད་ས་ཆེན་ནོན། །ཁྱད་འདོན་ཐེག་རིམ་ལས་ལྟར་འོག་མ་ལས། །ལྟ་སྤྱོད་སྒོམ་སྒྲུབ་རྩལ་གྱིས་ཁྱད་པར་འཕགས། །འབད་རྩོལ་རྒྱུ་རྐྱེན་ཚོགས་ལ་རག་མ་ལས། །རྒྱ་མཚོ་ཆེན་པོའི་གྲུ་བཞིན་ཤུགས་ཀྱིས་འགྲོ། །རྩོལ་མེད་ལྷུན་གྲུབ་ཡེ་ཤེས་དབྱིངས་དང་ལྡན། །དེ་ལྟར་འཕགས་ཚུལ་ཞིབ་བཤད་གཞན་དུ་བལྟ། །གཉིས་པ་ཞང་ཞུང་ལུགས་ཏེ་ལྷོ་བྱང་གཏེར། །གཉིས་ཀྱི་དང་པོ་ལྷོ་གཏེར་ལུགས་ལ་གཉིས། །ཨ་དཀར་དང་ནི་ཡེ་ཤེས་ཐེག་པའོ། །དང་པོར་དགུ་སྟེ་ངོ་བོ་སྣང་བ་དག །ལྷ་དང་གཞལ་ཡས་སུ་རྟོགས་རྩ་རྒྱུད་ལས། །ཨ་དཀར་དབྱིངས་དང་ཡེ་ཤེས་མཁའ་གསང་ལས། །ལྷག་པར་བྱང་ཆུབ་སེམས་ཀྱི་ཐིག་ལེ་བསྐྱེད། །སྣོད་བཅུད་ལྷ་དང་ལྷ་མོར་དངོས་སུ་མཐོང་། །ཞེས་གསུངས་ངེས་ཚིག་ཡི་གེའི་ས་བོན་ལས། །འཕྲོ་འདུས་བག་ཆགས་སྦྱོང་བས་ཨ་དཀར་བ། །གསུམ་པ་གཞུང་ནི་རྒྱུད་ལུང་དུ་མའི་སྒོར། །འཇུག་སྟེ་སྣོད་བཅུད་ལྷ་དང་གཞལ་ཡས་སུ། །གཏན་ཕབས་རིམ་གཉིས་ཟུང་འཇུག་གཙོ་བོར་བཟུང་། །བཞི་པ་ལྷ་ནི་ཁྲོ་བོའི་རྒྱལ་པོ་མཆོག །འཆི་མེད་སྐྱེས་ནས་བཙན་ཞེས་བྱ་བ་་མཆོད། །ལྔ་པ་ལྟ་བ་སྣང་སྲིད་ལྷད་ཀྱིལ་ཀུན། །རང་བཞིན་མེད་པའི་དོན་ཉིད་རྟོགས་པའོ། །དྲུག་པ་སྒོམ་པ་གདོད་ནས་ཡུལ་ཤེས་པ། །ལྷ་དང་ལྷ་མོར་གནས་ངར་རྟོགས་པ་དང་། །ལྟ་བ་ཇི་བཞིན་ཉིད་ཀྱི་སྐྱེ་མཆེད་ལྷའི། །དཀྱིལ་འཁོར་ཉིད་དུ་དྲན་པས་ཟིན་ཙམ་གྱིས། །མེ་ལོང་གཟུགས་བརྙན་ཤར་བ་བཞིན་དུ་བསྒོམ། །བདུན་པ་སྤྱོད་པ་ལུས་ཉིད་ཕྱག་རྒྱ་དང་། །ངག་འཛབ་ཡིད་ནི་འཕྲོ་འདུའི་སྒོ་ནས་སྤྱོད། །བརྒྱད་པ་དམ་ཚིག་བསྐྱེད་རིམ་རྫོགས་རིམ་དང་། །རྫོགས་ཆེན་གྱི་དང་མཉམ་པ་ཆེན་པོ་ཡི། །དམ་ཚིག་བསྲུང་ངོ་བསྲུང་ལུགས་གཞན་(སྡེ་སྣོད་མཛོད་)དུ་གསལ། །དགུ་པ་འབྲས་བུ་སྐྱེ་བ་གཉིས་ཉིད་ན། །རང་བཞིན་ལྷུན་གྲུབ་ལོངས་སྤྱོད་རྫོགས་སྐུ་འཐོབ། །འདི་ལ་ནང་གསེབ་བྱེ་བྲག་རྒྱུད་སྡེ་བཞི། །བྱ་རྒྱུད་སྤྱོད་རྒྱུད་ཡེ་གཤེན་ཡེ་གཤེན་ཆེ། །ཡེ་གཤེན་ཆེ་ལའང་ཕ་རྒྱུད་མ་རྒྱུད་དང་། །གཉིས་མེད་སྲས་རྒྱུད་གསུམ་ཡོད་དེ་དག་ལ། །ལྟ་སྤྱོད་སོགས་དབྱེ་གོང་དང་མཐུན་པར་སྦྱར། །ཐེག་དགུ་ལུགས་གསུམ་སྤྱར་ཚུལ་འོག་ཏུ་འབྱུང་། །གཉིས་པ་ཡེ་ཤེས་ཐེག་པ་ལ་ཡང་དགུ། །ངོ་བོ་ཡུལ་དང་དབྱིངས་ཤེས་གཉིས་སུ་མེད། །རྩ་རྒྱུད་ལས། ཡུལ་གྱི་དབྱིངས་ནས་རིག་པའི་ཡེ་ཤེས་ཤར། །ཏིང་འཛིན་ཡན་ལག་དབྱིངས་ཤེས་གཉིས་མེད་ངང་། །ཞེས་གསུངས་ངེས་ཚིག་སེམས་ལུང་ལས་གསུངས་ལྟར། །ཡེ་ཤེས་སྐྱེ་འགགས་མེད་པས་ཡེ་ཤེས་གསུངས། །གསུམ་པ་གཞུང་ནི་མན་ངག་སེམས་ཀྱི་སྡེ། །དུ་མར་འཇུག་ཅིང་ཏིང་འཛིན་ཟབ་མོ་ལ། །མཉམ་འཇོག་ཉམས་ལེན་ཁོ་ན་གཙོ་བོར་བྱེད། །བཞི་པ་ལྷ་ནི་ཐུགས་རྗེ་སྤྲུལ་པའི་ལྷ། །འོད་དཀར་གནས་འཛིན་ཞེས་བྱ་མཆོད་ཅིང་བསྒོམ། །ལྔ་པ་ལྟ་བ་སྟོང་པའི་དབྱིངས་ཉིད་ལས། །ཡེ་ཤེས་གཉིས་སུ་མེད་པར་རང་ཤར་རྟོགས། །དཔེར་ན་ནམ་མཁའི་དབྱིངས་ནས་ཉི་ཤར་བཞིན། །དྲུག་པ་སྒོམ་པ་དེ་ལྟའི་ལྟ་བ་ཉིད། །མཉམ་གཞག་དང་ནི་རྗེས་ཐོབ་བཟུང་འབྲེལ་བསྒོམ། །བདུན་པ་སྤྱོད་པ་སྒོ་གསུམ་བྱེད་སྤྱོད་ཀུན། །མཉམ་རྗེས་དང་བསྟུན་སྤང་དང་ལམ་དུ་བྱེད། །བརྒྱད་པ་དམ་ཚིག་དག་ནི་རྩ་རྒྱུད་ལས། །ཡེ་གཤེན་ཐེག་པའི་དམ་ཚིག་བསྲུང་བ་ནི། །ཕྱག་རྒྱ་ལུས་དང་མི་འབྲལ་རང་བཞིན་ཆ་ལུགས་བཅའ། །སྙིང་པོ་ངག་དང་མི་འབྲལ་ཆུ་བོའི་གཞུང་ལྟར་བཟླ། །ཏིང་འཛིན་ཡིད་དང་མི་འབྲལ་རྣམ་གསུམ་དེ་བཞིན་ཉིད། །ཀུན་བཟང་ལྷ་དང་མི་འབྲལ་ཀུན་བཟང་སྒྱུ་འཕྲུལ་གསལ། །འདུ་བའི་དབང་དུ་མི་གཏང་ཕྱི་ནང་བར་གསུམ་མཉམ། །སྣང་བའི་གྲོང་ཁྱེར་མི་གཞོམ་གསས་མཁར་ལྷ་རུ་གསལ། །སྟོང་པའི་རྒྱ་མཚོ་མི་སྐམ་ལྷུན་གྲུབ་ངང་ལ་བཞག །ཕྱི་ནང་ཡུལ་ཤེས་མི་འདོར་ལྷག་པའི་བྱང་ཆུབ་སེམས། །དམིགས་མེད་རྫོང་ནས་མི་འབྱུང་ཡོངས་རྫོགས་དེ་བཞིན་ཉིད། །ཞེས་སོ། །དགུ་པ་འབྲས་བུ་ཆེ་གཅིག་མཐར་ཐུག་ཐོབ། །གཉིས་པ་བྱང་གཏེར་ལུགས་ཀྱི་ཐེག་པ་ལ། །གསང་སྔགས་ཕྱི་པ་རྒྱུ་འབྲས་འབྲེལ་ཐེག་གསུམ། །ནང་པ་འབྲས་བུ་ཁོ་ནའི་ཐེག་པ་གཉིས། །དང་གསུམ་ཐོ་ཐོ་སྤྱི་ཐོ་ཡ་ཐོ་གསུམ། །རྒྱུ་འབྲས་བོན་སྡེ་འབྲེལ་མར་ཡོང་པ་སྟེ། །གཙུག་འབུམ་དང་ནི་དཀྱིལ་འཁོར་མཆོད་རྟེན་འབྱུང་། །ཆབ་དཀར་སྔགས་དང་ཆབ་ནག་གྱེར་གཅོང་སོགས། །སྤྱོད་པའི་སྤྱི་ཁོག་བཞེས་མང་གསུངས་ཕྱིར་རོ། །གཉིས་པ་འབྲས་བུ་ཁོ་ནའི་སྔགས་ཐེག་གཉིས། །ལྷ་རྩེ་སྣང་རྩེའི་ཐེག་གཉིས་གཏེར་འབུམ་ལས། །ལྷ་རྩེ་བསྙེན་སྒྲུབ་ཞི་ཁྲོའི་ཕྱག་རྒྱ་ཡིས། །འཁོར་ལོ་གཤེན་ཕྲན་ས་མཆོག་ལ་སྤྱོད་ཅིང་། །ཡེ་སངས་ཡེ་ལྕམ་འདུལ་གཤེན་ལྷ་རུ་གྲུབ། །སྣང་རྩེ་ཐེག་པ་དབྱིངས་དང་ཡེ་ཤེས་ནི། །གཉིས་མེད་རིགས་ལྔ་དབྱིངས་ཀྱི་གསས་སུ་གྲུབ། །གསུམ་པ་གསང་བ་ཡང་རྩེ་བླ་མེད་ཀྱི། །རྫོགས་ཆེན་གྲུབ་མཐའ་གཏན་དུ་དབབ་ལ་གསུམ། །ངོ་བོ་ངོས་བཟུང་ཡན་ལག་རབ་དབྱེ་གཉིས། །ཐེག་པ་འོག་མའི་རྩོད་པ་བཟློག་དང་གསུམ། །དང་པོ་སྤྱི་ལུང་ཁ་འབམས་རྫོགས་ཆེན་དང་། །རིག་པ་རང་གནད་རྫོགས་ཆེན་གཉིས་ལས་སྔ། །བཤེད་རྒྱུད་སྒོམ་རྒྱུད་རྫོགས་ཆེན་གཉིས་ཀྱིའང་སྔ། །འཁོར་འདས་བོན་སྐུར་རྫོགས་པའི་རྫོགས་ཆེན་ནོ། །དེ་ཡང་ཡོད་པའི་མཐའ་རྫོགས་མེད་མཐའ་རྫོགས། །གཅིག་རྫོགས་གཉིས་རྫོགས་ཐམས་ཅད་རྫོགས་པའོ། །ཆེན་པོ་ཐེག་ཀུན་རྩེ་མོར་གྱུར་པས་སོ། །གཉིས་པ་ཡན་ལག་དབྱེ་བ་ལ་བདུན་ཏེ། །ལྟ་བ་དགག་སྒྲུབ་གང་ཡང་མི་བྱེད་པའི། །བོན་ཉིད་ཡུལ་གྱི་མཚན་མ་འདིས་མི་གནོད། །རང་བཞིན་བདུན་ལྡན་གཡུང་དྲུང་སྙིང་པོ་ཅན། །རྒྱལ་བས་མ་མཛད་སེམས་ཅན་བློས་མ་བཅོས། །འཁོར་འདས་གཉིས་སུ་མ་རེག་ཇི་བཞིན་ཉིད། །དེ་ལ་གཉིས་ཏེ་གྲུབ་མཐའི་རྗེས་འཛིན་པར། །གཞི་བདུན་སྐྱོན་ཅན་དུ་ནི་བསྟན་པ་དང་། །ལམ་ཉིད་རྗེས་སུ་འཛིན་པར་བྱེད་པ་ལ། །ཇི་བཞིན་ཉིད་ཀྱི་སྐྱེ་མཆེད་རང་བཞིན་ནི། །བདུན་ལྡན་སྐྱོན་མེད་རང་གཞུང་དུ་བསྒྲུབ་པའོ། །དང་པོ་རྫོགས་ཆེན་ཡེ་ཁྲིའི་བཤད་རྒྱུད་ལས། །གསུངས་ལྟར་གཞི་ནི་ཇི་བཞིན་ལྷུན་གྲུབ་དང་། །མ་ངེས་པ་དང་ངེས་པ་དོན་གྱི་གཞི། །ཅིར་ཡང་ཁས་ལེན་ཉིད་དུ་བཏུབ་པ་དང་། །ཅིར་ཡང་བསྒྱུར་དུ་བཏུབ་དང་སྣ་ཚོགས་སུ། །འདོད་པ་དང་ནི་ཀ་དག་ཏུ་འདོད་བདུན། །གསུངས་པ་དེ་ཡང་རིག་པའི་ངོ་བོ་ལ། །དྲི་མ་ཡེ་ཟད་ཆ་ནས་ཀ་དག་འདོད། །ཡོན་ཏན་རང་ཆས་ཡོད་པས་ལྷུན་གྲུབ་འདོད། །གཅིག་ཏུ་མི་གནས་པས་ན་མ་ངེསཔར། །འཕོ་འགྱུར་མེད་པས་ངེས་པ་ཅན་དུ་འདོད། །ཅིར་ཡང་འཆར་བས་ཅིར་ཡང་བསྒྱུར་བཏུབ་འདོད། །གང་ཡང་སྣང་ཕྱིར་ཅིར་ཡང་ཁས་ལེན་བཏུབ། །སྣང་ཚུལ་གོ་མ་འགགས་པས་སྣ་ཚོགས་འདོད། །ཀ་དག་འདོད་ལུགས་དཔེར་ན་ཆུ་རྙོགས་ཀྱང་། །ཆུ་དྭངས་རང་བཞིན་གང་དུ་ཡང་མ་སོང་། །རྙོགས་མ་དྭངས་ཚེ་ཆུ་དྭངས་གསར་མ་འོང་། །དེ་བཞིན་གཞི་ལ་དྲི་མའང་གློ་བུར་གྱི། །རྟོག་པ་ལངས་ཚེ་སེམས་ཉིད་དག་པ་དེ། །གར་ཡང་མ་ཕྱིན་དྲི་མ་འགགས་པའི་ཚེ། །སེམས་ཉིད་དག་པ་གང་ནས་གསར་མ་སླེབས། །ཡེ་ནས་ཀ་དག་ནམ་མཁའི་སྤྲིན་བཞིན་ནོ། །ཀ་ནས་མ་དག་དྲི་མ་སྤང་མི་རུང་། །སོལ་བ་མ་སྤངས་སོལ་བའི་ནག་པོ་ཉིད། །སྤང་དུ་མི་ཐུབ་པ་བཞིན་གསར་དག་མིན། །ལྷུན་གྲུབ་འདོད་ལུགས་གཞི་ཉིད་མ་རྟོགས་ན། །འགྲོ་བ་རིགས་དྲུག་སྡུག་བསྔལ་དང་བཅས་སྣང་། །རྟོགས་ན་སྐུ་དང་ཡེ་ཤེས་ཐུགས་རྗེ་རུ། །ཤར་བས་ལྷུན་གྲུབ་ལྷུན་གྱིས་མ་གྲུབ་ན། །བོན་སྐུ་རྩོལ་བཅས་སུ་ནི་འགྱུར་བ་དང་། །རང་བྱུང་ཡེ་ཤེས་མ་ཡིན་པར་འགྱུར་རོ། །ཞེས་འདོད་དེ་ལྟ་ན་ཡང་ཐེག་རིམ་ལས། །ཀ་དག་ལྷུན་གྲུབ་དངོས་མི་བདེན། །ཐ་སྙད་དེར་བཏགས་མི་འགལ་ཙམ། །ཞེས་ཏེ་དེ་དག་གཉིས་ཀྱང་ཡང་དག་ཏུ། །འདོད་དུ་མི་རུང་ཅི་ཡི་ཕྱིར་ཞེ་ན། །ཀ་དག་ལྟར་ན་འཁོར་བ་རྒྱུན་མེད་ཐལ། །ཡང་ན་མ་རིག་དང་ནི་ཡེ་ཤེས་གཉིས། །དུས་མཉམ་ཡོད་ན་ཤེས་རྒྱུད་གཉིས་འཆར་འགྱུར། །འདོད་ན་རྫོགས་ཆེན་ཉིད་ལས་འགྲོ་བ་ལ། །ཤེས་རྒྱུད་གཉིས་མི་འཆར་ལ་རྟོག་པ་གཉིས། །གཅིག་ཆར་འཇུག་མི་སྲིད་གསུངས་དང་འགལ་ལོ། །ལྷུན་གྲུབ་ལྟར་ན་ལམ་འབྲས་ཁྱད་མེད་དུ། །འགྱུར་པའམ་སོ་སྐྱེ་འབད་མེད་དུ་གྲོལ་འགྱུར། །དེ་ལྟར་འདོད་པ་ཐ་དད་པ་དེ་ཀུན། །ཐ་སྙད་དུ་བཏགས་ཙམ་ལ་འགལ་མེད་ལ། །ཡང་དག་འདོད་ན་དགག་བའི་གནས་སུ་གསུངས། །གཉིས་པ་ལམ་རྗེས་འཛིན་པ་ཇི་བཞིན་ཉིད། །སྐྱེ་མཆེད་རང་བཞིན་བདུན་ལྡན་སྐྱོན་མེད་པར། །རང་གཞུང་ཉིད་དུ་བསྒྲུབ་པ་ཇི་ལྟར་ན། །ཐེག་འགྲེལ་མེ་ལོང་དགུ་སྐོར་ལས་གསུངས་ལྟར། །འདོད་དེ་དགག་སྒྲུབ་གང་ཡང་མི་བྱེད་པའི། །བོན་ཉིད་དེ་ལ་ཡུལ་གྱི་མཚན་མ་ཡི། །རྣམ་པ་འདི་ཡིས་གནོད་པ་མ་བས་པས། །རང་རྟོགས་གཡུང་ཐེག་ཀ་དག་ལྟར་མི་སྤོང་། །ཕན་པ་མ་བས་པས་ན་སེམས་ཙམ་དང་། །གསང་སྔགས་ཕྱི་ནང་ལྷུན་གྲུབ་ལྟར་མི་བསྒྲུབ། །ཡང་དག་པར་མེད་པས་ན་སོ་སོ་རུ། །ལྷ་མི་གཞན་བརྟེན་ཐེག་པ་ལྟར་མི་ཞེན། །རྒྱུ་ལས་མ་བྱུང་རྐྱེན་གྱིས་མ་བསྐྱེད་པར། །དངོས་པོར་མ་གྲུབ་པ་ཡི་ཕྱིར་དུ་ནི། །སྐྱེ་བ་མེད་པའི་རང་བཞིན་ཡིན་ཏེ་གཅིག །དམིགས་སུ་འཛིན་པ་མེད་པ་རང་རིག་པས། །རང་རིག་འོད་གསལ་ཉིད་ཀྱི་རང་བཞིན་གཉིས། །ངོ་བོ་རྟག་དང་ཆད་པའི་མཐས་མ་རེག། དེ་ཕྱིར་གཉིས་སུ་མེད་པའི་རང་བཞིན་གསུམ། །སྤོང་དང་སྡུད་ཀྱིས་མི་འགྱུར་ཞེན་པ་ཡིས། །མི་བཟློག་བདེ་བ་ཆེན་པོའི་རང་བཞིན་བཞི། །བོན་ཉིད་ཐིག་ལེ་ཉག་གཅིག་ལྷུན་གྲུབ་པས། །འབྲས་བུ་གཞན་ནས་མི་འབྱུང་རང་བཞིན་ལྔ། །སྐྱེ་མཆེད་འོག་གསལ་གྱི་རླབས་ནམ་མཁའ་ལ། །ཉི་མ་ཤར་ལྟར་མ་བཀག་རང་བཞིན་དྲུག །རྣམ་པ་གང་ཡང་མ་བྱུང་སྔོན་གནས་པས། །ཡང་མྱེས་ཆེན་པོར་བཞུགས་པའི་རང་བཞིན་བདུན། །དེ་ལྟར་རང་བཞིན་བདུན་གནས་པའི་བོན་ཉིད། །ཇི་བཞིན་ཉིད་ཀྱི་སྐྱེ་མཆེད་གཡུང་དྲུང་གི། །སྙིང་པོར་འཁྲུངས་པ་སངས་རྒྱས་སྒམ་པོས་ཀྱང་། །མ་མཛད་སེམས་ཅན་སྒྲིན་པོས་མ་བཅོས་པ། །སྲིད་ཞིས་མ་རེག་འབྱུང་བས་མ་བསླད་པ། །ཀུན་རིག་ཇི་བཞིན་གནས་པའི་རྗེ་ཞེས་གསུངས། །དམ་ཚིག་བདག་ཉིད་གཅིག་པུར་གནས་པ་དང་། །གང་ཡང་མ་བཀག་ལྷུན་གྱིས་གྲུབ་པ་དང་། །བསྲུང་བའི་ངོས་འཛིན་ཕྱོགས་ཆར་མ་ལྷུང་བ། །རང་བཞིན་གྱིས་བསྲུང་ཁོ་ནར་གནས་པ་དང་། །ཡེ་ནས་སྲུང་མེད་ཚུལ་གྱིས་བསྲུང་བ་སྟེ། །ཕྱོགས་ཆ་ཅན་དུ་འཛིན་པར་མི་བྱེད་ལྔའོ། །སྒོམ་པ་བོན་ཉིད་མ་བཅོས་ཇི་བཞིན་ལ། །སེམས་ཉིད་མ་བཅོས་པ་ཉིད་དེ་བཞིན་དུ། །གཞན་ནས་བཙལ་བ་མེད་པར་རང་བབས་འཇོག །བྱུང་ཚོར་ཉམས་དང་དྲོད་རྟགས་ལ་མི་དཔྱད། །བསྒྲུབ་ཐབས་བཙལ་མེད་རང་ལ་ལྷུན་གྱིས་གྲུབ། །དེ་ཡང་ཙན་དན་ཉིད་ཀྱི་འབྲས་བུ་ལྟར། །ཡོན་ཏན་ཐམས་ཅད་རང་ལ་འབྱུང་རྫོགས་པའི། །དོན་ཉམས་མྱོང་ལ་ཐ་སྙད་བསྒྲུབ་ཐབས་ཞེས། །སྤྱོད་པ་ཐུགས་རྗེ་ཆེན་པོ་ཕྱོགས་དང་རིས། །མེད་པར་གདལ་ཅིང་ཡོངས་ལ་ཁྱབ་པ་ཡིས། །གང་ཡང་བླང་དོར་མེད་པར་སྤྱོད་པའོ། །དེ་ནི་ཀུན་ཏུ་བཟང་པོའི་སྤྱོད་ཞེས་བའོ། །འབྲས་བུ་དབྱེར་མེད་གཡུང་དྲུང་ཐིག་ལེའི་ས། །ས་རྣམས་ཀུན་གྱི་ཡང་རྩེ་ནོན་པའོ། །འོག་མར་ཁྱད་འདོན་ལྟ་སྤྱོད་འབྲས་བུས་འཕགས། །ཏིང་ངེ་འཛིན་དང་གཏན་ཚིགས་ཆེན་པོས་ཀྱང་། །དང་པོ་ལྟ་བ་ཀ་དག་ལྷུན་གྲུབ་དང་། །ཇི་བཞིན་ཉིད་ཀྱི་སྐྱེ་མཆེད་དེ་གསུམ་གྱི། །ལྟ་བའི་མཚན་ཉིད་འོག་མར་བསྟན་པ་མེད། །གཉིས་པ་སྤྱོད་པ་ཐུགས་རྗེ་གདལ་པ་ཆེ། །བླང་དོར་མེད་པ་འོག་མ་ལ་མེད་དོ། །གསུམ་པ་འབྲས་བུ་དབྱེར་མེད་གཡུང་དྲུང་གི། །ཐིག་ལེའི་ས་རང་ཉིད་ལ་ལྷུན་རྫོགས་པ། །འོག་མར་མེད་དེ་ཡེ་ཤེས་བླ་མེད་པ། །ནོན་བཞེད་བཞི་པ་ཏིང་ངེ་འཛིན་གྱི་རྩལ། །ལྷུན་གྲུབ་ཡེ་ནས་རྫོགས་པ་དེ་འོག་མར། །མེད་དེ་ཤུགས་ཀྱིས་འགྲོ་བར་འདོད་པས་སོ། །ལྔ་པ་གཏན་ཚིགས་རང་བཞིན་སྐྱེ་མེད་དང་། །རོལ་པ་འགགས་མེད་བློ་ངོ་ཉིད་དུ་གྲོལ། །འོག་མར་མེད་པའི་ཕྱིར་ན་ཁྱད་པར་འཕགས། །དེ་ལྟ་བུ་ཡི་ཐེག་པ་དེ་ཉིད་ལ། །སེམས་ཉིད་ཇི་བཞིན་མ་ཡི་ངང་གཤིས་དེ། །རྟོགས་ནས་དེ་ཉིད་ལས་གཞན་ལྟ་བ་དང་། །སྒོམ་པ་འབྲས་བུ་གུད་ནས་བཙལ་དུ་མེད། །ཡེ་ནས་ཆིག་རྫོགས་ཐིག་པ་འོག་མ་ལྟར། །ད་གཟོད་རྩོལ་བས་བསྒྲུབ་མི་དགོས་པའོ། །མཐའ་དང་དབུས་མེད་ཡེ་བརྡལ་ཆེན་པོ་སྟེ། །ཕྱི་ནང་གཉིས་མེད་ཡེ་ཤེས་ཟང་ཐལ་ལོ། །ལྷུན་གྱིས་གྲུབ་སྟེ་སྐྱོན་ཡོན་གཉིས་མེད་ཕྱིར། །དམིགས་གཏད་བྲལ་ཏེ་གཟུང་འཛིན་གཉིས་མེད་ཕྱིར། །རྩོལ་སེམས་མེད་དེ་དགག་བསྒྲུབ་གཉིས་མེད་ཕྱིར། །ཇི་བཞིན་ཉིད་ཀྱི་སྐྱེ་མཆེད་ཡང་དག་སྟེ། །ཅིར་ཡང་མ་ཡིན་ཅིར་ཡང་སྣང་ཕྱིར་རོ། །དེ་ཡང་ཐེག་རིམ་རྒྱུད་ལས་འདི་བཞིན་གསུངས། །ཡེ་ནས་ཡོངས་རྫོགས་ད་གཟོད་བཙལ་དུ་མེད། །མཐའ་དབུས་མེད་པ་ཡེ་གདལ་ཆེན་པོ་ཡིན། །ཕྱི་ནང་མེད་པར་ཡེ་ཤེས་ཟང་ཐལ་ཡིན། །སྐྱོན་ཡོན་མེད་པར་ལྷུན་གྱིས་གྲུབ་པ་ཡིན། །གཟུང་འཛིན་མེད་པར་དམིགས་དང་བྲལ་བ་ཡིན། །དགག་སྒྲུབ་མེད་པར་རྩོལ་སེམས་བྲལ་བ་ཡིན། །དེ་ལྟར་གནས་པའི་དོན་དེ་ཡང་རྩེ་ལ། །ཞེས་སོ། །གསུམ་པ་འོག་མའི་རྩོད་པ་བཟློག་པ་ནི། །ཐེག་རིམ་རྒྱུད་ལས་ཇི་ལྟར་གསུངས་པ་བཞིན། །དང་པོ་སེམས་ཙམ་སྨྲ་བས་འདི་སྐད་སྨྲ། །སྣང་བའི་བོན་རྣམས་སེམས་ལ་མ་གཏོགས་པ། །གཅིག་ཀྱང་མ་མཆིས་དེ་ལས་ཇི་ལྟར་འཕགས། །ཡང་དག་ཏུ་འདོད་སེམས་གསལ་རིག་ཙམ་པ། །དེ་ཉིད་ཀྱང་ནི་མ་གྲུབ་ཁྱད་པར་འཕགས། །གཉིས་པ་དབུ་མ་པ་ཡིས་འདི་སྐད་སྨྲ། །དོན་དམ་ཀུན་རྫོབ་བདེན་འཁྲུལ་ངང་དུ་གནས། །ཡུལ་སེམས་དངོས་པོར་མ་གྲུབ་བོན་ཉིད་ལས། །མ་བྱུང་མ་སྐྱེས་དེ་ལས་ཇི་ལྟར་འཕགས། །ཀུན་རྫོབ་ཡུལ་སེམས་གཉིས་འདོད་དེ་མ་ཡིན། །བདེན་གཉིས་མ་ཕྱེ་སྣང་སྟོང་དབྱེར་མེད་ལ། །སྣང་སྟོང་གི་མཐས་མ་རེག་ཁྱད་པར་འཕགས། །གསུམ་པ་རྣམ་པ་ཀུན་ལྡན་པས་འདི་སྐད། །ཡེ་ཤེས་སེམས་དཔའ་དམ་ཚིག་རྣམ་གཉིས་ལས། །དཔོན་གཡོག་ཚུལ་བཅས་དངོས་གྲུབ་ཀུན་འབྱུང་བའི། །དེ་ལས་དཔག་པའི་ལྟ་སྤྱོད་ཇི་ལྟར་འཕགས། །གཉིས་མེད་མ་ཤེས་རིས་འཇོག་དེ་མེད་འཕགས། །བཞི་པ་དངོས་བསྐྱེད་རོལ་པས་འདི་སྐད་སྨྲ། །ལྟ་བ་རང་རིག་སྤྱོད་པ་བླང་དོར་མེད། །ལྟ་བ་མཉམ་རྟོགས་སྤྱོད་པ་ཡོངས་སུ་གཞོལ། །ཅི་སྐྱེས་ཕྱག་རྒྱའི་ཚོགས་ལས་ཅི་ཕྱིར་འཕགས། །དམིགས་མེད་བཞིན་དུ་འདུ་ཤེས་དེ་མ་བྲལ། །མཚན་མའི་རྟོག་པ་སྣ་ཚོགས་དེ་མེད་འཕགས། །ལྔ་པ་ཤིན་ཏུ་དོན་ལྡན་པས་འདི་སྐད། །རྒྱུ་འབྲས་དབྱིངས་ལས་ཡེ་ཤེས་དཀྱིལ་འཁོར་ཤར། །འཕྲོ་འདུ་རྩོལ་སྒྲུབ་རྟོག་པ་མི་གཡོ་སྟེ། །ཡོན་ཏན་ཡེ་ནས་དེར་གྲུབ་ཇི་ལྟར་འཕགས། །དཀྱིལ་འཁོར་འཇོག་ཕྱིར་རྩོལ་བའི་སེམས་མ་བྲལ། །རྒྱུ་འབྲས་ཁས་བླངས་ཕྱིར་ན་རྩོལ་བས་ཟིན། །རྩོལ་མེད་དབྱིངས་སུ་མ་ཆུད་ཁྱད་པར་འཕགས། །དེ་ཕྱིར་ཡིན་ལ་ཡིན་པར་འཇོག་མ་ཤེས། །ཐེག་པ་འོག་མ་རྩོལ་བའི་ནད་ཀྱིས་ཟིན། །འདི་དོན་རྩོལ་བྲལ་ཐེག་པའི་ཡང་རྩེ་ཡིན། །ཅེས་རྣམས་རྒྱུད་ལས་གསུངས་བཞིན་བཀོད་པའོ། །གཉིས་པ་ལྷོ་བྱང་གཏེར་ལུགས་དང་པོར་དགུ། །ངོ་བོ་འདི་ཞེས་མཐའ་ལས་འདས་རྟོགས་ཏེ། །ཁྱད་པར་ཐིག་ལེ་ཉག་གཅིག་གདལ་པ་ལ། །བྱ་རྩོལ་བཅས་བཅོས་ཐ་སྙད་ཡོངས་དང་བྲལ། །འདི་ཞེས་མཚན་མ་ཡོངས་ཀྱི་ཐ་སྙད་མེད། །ངེས་ཚིག་སྤྱི་ལུང་ཕུན་སུམ་ཚོགས་པ་ཡིས། །ཁྱད་པར་བ་ཞེས་དོན་མིང་ངེས་པ་མེད། །གཞུང་ནི་ལྟ་སྒོམ་བླ་མེད་གཏན་འབེབས་པའི། །རྒྱུད་ལུང་དུ་མར་འཇུག་སྟེ་དེའང་འདི་ཞེས། །དཔྱོད་མེད་དཔྱོད་པས་དགག་སྒྲུབ་བྲལ་བར་རྟོགས། །ལྷ་ནི་སེམས་ཉིད་རང་བྱུང་གཤེན་ལྷ་དཀར། །ལྟ་བ་རང་རིག་སྟོང་པ་སྣང་གསལ་ནི། །རྒྱ་གང་མ་ཆད་ཕྱོགས་གར་མ་ལྷུང་རྟོགས། །སྒོམ་པ་སྣང་སྟོང་དབྱེར་མེད་དོན་ཉིད་ལ། །དམིགས་པ་མེད་པའི་ཚུལ་གྱིས་བསྒོམ་པའོ། །སྤྱོད་པ་འདི་ཞེས་སྤྱོད་ལས་འདས་པ་སྟེ། །གསེར་གླིང་ཕྱིན་ལྟར་རྟོག་སྤྱོད་བླང་དོར་མེད། །དམ་ཚིག་ཡེ་བསྲུང་ཆེན་པོ་གནས་པ་ཡིས། །བསྲུང་མེད་བསྲུང་ཆེན་ཡེ་བསྲུང་རྣམ་པར་དག །འབྲས་བུ་ཚེ་འདིར་བོན་སྐུ་མངོན་གྱུར་ཏོ། །དེ་ལྟར་ཡང་རྩེ་བླ་མེད་ཐེག་འདི་ལ། །ནང་གསེས་དབྱེ་ན་སྤྱི་སྤུངས་ལུང་རྒྱུད་ལྟར། །སེམས་སྡེ་ཀློང་སྡེ་མན་ངག་སྡེ་དང་གསུམ། །མན་ངག་སྡེ་ལའང་ཕྱི་སྐོར་ནང་སྐོར་དང་། །གསང་སྐོར་ཡང་གསང་སྐོར་བཅས་བཞི་རུ་སྟེ། །ལམ་མཆོག་ཇེ་ཟབ་འབྲས་བུ་ཇེ་ཉེ་འོ། །གཉིས་པ་བྱང་གཏེར་ཡང་རྩེའི་ཐེག་པ་ནི། །ཡེ་ནས་རྩོལ་མེད་ལྷུན་གྱིས་གྲུབ་པ་སྟེ། །ཕུང་པོ་ལྷག་མ་མེད་པར་སངས་རྒྱས་གསུངས། །དེ་ལྟར་ལྷོ་བྱང་དབུས་ཀྱི་གཏེར་བོན་ལུགས། །ཐེག་དགུ་ཕྲག་གསུམ་གཅིག་ཁོང་གཅིག་འདུས་ལུགས། །ལྷོ་གཏེར་ཕྱ་སྣང་འཕྲུལ་སྲིད་རྒྱུ་ཐེག་བཞི། །དབུས་གཏེར་གཞན་བརྟེན་ཐེག་པར་ཕྱོགས་ཙམ་འདུ། །དེ་བཞིན་དགེ་བསྙེན་དྲང་སྲོང་གཉིས་པོ་ནི། །རྣམ་རང་དབུ་སེམས་བཞི་ལ་ཅི་རིགས་འདུ། །དགེ་དྲང་བ་སྤྱོད་རྣམ་དག་ཆབ་གཏོར་སོགས། །འགའ་ཞིག་བ་བ་གཙང་སྤྱོད་པ་ལ་འདུ། །ཨ་དཀར་ཐེག་པ་ཀུན་ལྡན་དངོས་བསྐྱེད་དང་། །དོན་ལྡན་གསུམ་ལ་ཅི་རིགས་སུ་འདུ་ཞིང་། །ཡེ་ཤེས་ཉིད་ནི་ངོན་ལྡན་ཁོ་ནར་འདུ། །བླ་མེད་ཐེག་པ་རྫོགས་ཆེན་ཡང་རྩེར་གཅིག །ལུགས་འདི་མཁན་ཆེན་ཉི་མའི་བཞེད་པ་སྟེ། །མཁས་གྲུབ་སྒ་སྟོན་བཞེད་ལ་རྒྱུ་ཐེག་བཞི། །གཉིས་ཕྱེ་ཆབ་ནག་ལ་གྱེས་བཞི་པོ་ནི། །ལྷ་མི་གཞན་བརྟེན་ལ་འདུ་ཆབ་དཀར་གྱི། །བཞི་ནི་ཀུན་ལྡན་དངོས་བསྐྱེད་གང་རིགས་འདུ། །མདོ་ཆོག་ལས་བྱུང་གནས་ཆོག་བ་རྒྱུད་གཏོགས། །དགེ་བསྙེན་པ་ལ་ལྷ་མི་གཞན་བརྟེན་དང་། །བྱ་བ་གཙང་སྤྱོད་གཉིས་ཀ་ཡོད་པ་དང་། །དྲང་སྲོང་རྣམ་རྩོད་པ་དང་རང་རྟོགས་སོ། །སེམས་དཔའ་གཉིས་ནི་ཡེ་ཤེས་ལ་འདུས་གསུངས། །བྱང་གཏེར་ཐེག་དགུ་སྣང་ལྡན་རྣམ་རྩོད་དང་། །རང་ལྡན་རང་རྟོགས་ལ་འདུ་བཞེད་ལྡན་ནི། །སྤྲོས་མེད་པར་འདུ་ཐོ་ཐོ་ཡ་ཐོ་དང་། །སྤྱི་ཐོག་གསུམ་ནི་སྟོད་ལས་གསང་སྔགས་དང་། །སྨད་ལས་ཆབ་ནག་འཕྲུལ་གཤེན་ཕྱོགས་སུ་གཏོགས། །ལྷ་རྩེ་ངོས་བསྐྱེད་སྣང་རྩེ་དོན་ལྡན་དང་། །ཡང་ཅེ་རྫོགས་ཆེན་བླ་མེད་ཉིད་དང་གཅིག། དེ་དོན་ལྟ་རྒྱུད་སྡོང་པོ་དགུ་འདུས་ལས། །སྣང་ལྡན་ཉན་ཐོས་རང་ལྡན་རང་རྟོགས་གཅིག །བཞད་ལྡན་ནམ་ནི་ཡེ་ལྡན་དབུ་མ་འདྲ། །ཐོ་ཐོ་བ་བ་གཙང་སྤྱོད་དག་དང་གཅིག །སྤྱི་ཐོ་རྣམ་པ་ཀུན་ལྡན་པ་དང་མཐུན། །ཡང་ཐོའམ་ནི་ཡེ་ཐོ་ཡེ་གཤེན་པ། །ལྷ་རྩེ་ཨ་དཀར་རམ་ནི་ཡེ་གཤེན་ཆེ། །སྣང་རྩེ་ཡེ་ཤེས་ཡང་རྩེ་རྫོགས་ཆེན་འདྲ། །ཞེས་གསུངས་ཐེག་རྒྱུད་དང་སྦྱར་བཤད་པ་ཡོད། །གཞན་ཡང་ཟུར་ཆོས་ཐེག་རྒྱུད་དང་སྦྱར་ན། །ཉན་ཐོས་རྣམ་རྩོད་པར་གཅིག་རང་རྒྱལ་ནི། །རང་རྟོགས་ཉིད་དེ་སེམས་ཙམ་ཐུགས་རྗེ་སེམས། །དབུ་མ་སྤྲོས་མེད་དང་མཐུན་ཐེག་གསུམ་མོ། །རྒྱུད་སྡེ་བ་རྒྱུད་བ་བ་གཙང་སྤྱོད་དང་། །སྤྱོད་རྒྱུད་རྣམ་པ་ཀུན་ལྡན་དང་མཚུངས་ཤིང་། །རྣལ་འབྱོར་རྒྱུད་ནི་ཡེ་གཤེན་པ་དང་མཚུངས། །བླ་མེད་རྒྱུད་ནི་ཡེ་གཤེན་ཆེན་པོར་མཐུན། །རྙིང་ལུགས་ཨུ་པ་ཀྲི་ཡ་ཡོ་ག་གསུམ། །བྱ་སྤྱོད་ཡེ་གཤེན་གསུམ་ལ་ཟེར་བ་སྟེ། །མ་ཧ་ཡོ་ག་ཡེ་གཤེན་ཆེན་པོ་དང་། །ཨ་ནུ་ཡེ་ཐེག་ཨ་ཏི་རྫོགས་ཆེན་ནོ། །དེ་ལྟར་བཀའ་འཁོར་དང་པོའི་ཐེག་རིམ་དགུ། །བཀའ་འཁོར་བར་མའི་སྒོ་བཞི་མཛོད་དང་ལྔར། །འདུས་ཚུལ་ཕྱ་སྣང་འཕྲུལ་སྲིད་ཆབ་ནག་སོགས། །སྒོ་བཞི་ཀུན་ལ་ཅི་རིགས་སུ་འདུ་ཞིང་། །དགེ་དྲང་གཉིས་ནི་ཕལ་ཆེ་འཕེན་ཡུལ་ལ། །ཨ་དཀར་ཆབ་དཀར་ལ་འདུས་ཡེ་གཤེན་ནི།དཔོན་གསས་མན་ངག་བླ་མེད་མཐོ་ཐོག་ལའོ། དབུས་ཐོག་ལྷ་མི་གཞན་བརྟེན་ཆབ་ནག་དང་། །རྣམ་རང་སེམས་གསུམ་གཙང་སྤྱོད་བཅས་འཕེན་ཡུལ། །སྔགས་ཐེག་འཕྲོ་གསུམ་ཕལ་ཆེ་ཆབ་དཀར་ལ། །དོན་ལྡན་སྒོམ་རིམ་དཔོན་གསས་ལུང་ལ་སྟེ། །རྫོགས་ཆེན་ཡང་རྩེ་མཐོ་ཐོག་མཛོད་ལ་འདུ། །བྱང་གཏེར་ཐེག་པའང་དེ་ཡིས་རིགས་འགྲེ་ཤེས། །བཀའ་འཁོར་བར་པའི་སྒོ་བཞི་མཛོད་དང་ལྔ། །འཁོར་ལོ་ཐ་མའི་ཕྱི་ནང་གསང་གསུམ་ལ། །འདུས་ཚུལ་ཆབ་ནག་ཕྱི་ནང་ཅི་རིགས་དང་། །འཕེན་ཡུལ་ཕྱི་རྒྱུད་སྤང་ལམ་སྤྱོད་པའི་སྡེར། །ཆབ་དཀར་གཏོགས་ཀུན་ནང་རྒྱུད་སྒྲུབ་སྡེ་འམ། །བསྒྱུར་ལམ་ལ་གཏོགས་དཔོན་གསས་ལུང་གི་སྒོ། །གསང་རྒྱུད་སྒོམ་པའི་སྡེ་འམ་གྲོལ་ལམ་གཏོགས། །མཛོད་ནི་ཕྱི་ནང་གསང་གསུམ་སྤྱི་ལ་རྒྱུག །དེ་ལྟར་བོན་སྒོ་མཐའ་ཡས་ཇི་སྙེད་པ། །བཀའ་འཁོར་རིམ་པ་གསུམ་ལ་འདུས་པ་སྟེ། །དབྱེ་སྒོ་རྒྱས་པར་གོང་དུ་བཤད་མཚུངས་ལྟར། །ངོ་བོར་སྒོར་དབྱེ་རྒྱུད་ལུང་མན་ངག་གསུམ། །བདག་རྐྱེན་སྒོར་དབྱེ་ཞལ་ནས་གསུངས་པ་དང་། །བྱིན་གྱིས་བརླབས་དང་རྗེས་སུ་གནང་བ་གསུམ། །སྣོད་ཀྱིས་སྒོར་དབྱེ་སྡེ་སྣོད་གསུམ་ཡིན་ཏེ། །དཀའ་སྤྱད་སླ་འགྱུར་གཉིས་ཀ་མ་ཡིན་གསུམ། །བསླབ་བའི་སྒོ་ནས་ཚུལ་ཁྲིམས་ཏིང་འཛིན་དང་། །ཤེས་རབ་ལྷག་པའི་བསླབ་པ་རྣམ་པ་གསུམ། །བསྲུང་བའི་སྒོ་ནས་སོ་བྱང་སྔགས་དང་གསུམ། །བརྗོད་བའི་སྒོ་ནས་དྲང་དོན་ངེས་དོན་གཉིས། །སྤོང་གཉེན་སྒོ་ནས་སྒོ་བཞི་མཛོད་དང་ལྔ། །ལམ་གྱི་སྒོ་ནས་སྤངས་བསྒྱུར་གྲོལ་བ་གསུམ། །རྒྱུ་འབྲས་སྒོར་དབྱེ་མཚན་ཉིད་གསང་སྔགས་གཉིས། །དུས་སྒོར་དབྱེ་ན་བཀའ་འཁོར་ཐོག་མཐའ་བར། །རྟོགས་ཚད་སྒོ་ནས་ཐེག་པ་རིམ་པ་དགུ། །སྡེ་ཚན་སྒོར་དབྱེ་འདུལ་བ་མདོ་ཡི་སྡེ། །རྒྱས་པ་འབུམ་སྡེ་མངོན་པ་མཛོད་ཀྱི་སྡེ། །གཞལ་བྱ་དབུ་ཚད་རིགས་པའི་སྡེ་རྣམས་དང་། །ཟབ་མོ་སྔགས་སེམས་རྒྱུད་སྡེའི་རྣམ་གྲངས་བཅས། །དབྱེ་སྒོ་བཞེད་ཚུལ་མི་འདྲ་མང་དོན་གཅིག །དེ་ལྟར་དབྱེ་བསྡུའི་སྤྲོས་པ་བསམ་ཡས་པ། །ཚིག་ཏུ་བརྗོད་པ་བྱེ་མའི་ལ་ཙམ་ཡང་། །དོན་དུ་དྲིལ་ན་ངོ་བོ་གཅིག་ལ་སྟེ། །བོན་ཉིད་སྙིང་པོ་ཐིག་ལེ་ཉག་གཅིག་གི། །དོན་ལ་འདུས་པར་མདོ་ལས་གསུངས་པས་སོ། །

ཞེས་སངས་རྒྱས་གཡུང་དྲུང་བོན་གྱི་བསྟན་པའི་བྱུང་བ་བརྗོད་པའི་ལེགས་བཤད་སྐལ་པ་བཟང་པོའི་མགྲིན་རྒྱན་ལས། །གཏེར་འབྱུང་གསུམ་གྱི་ལུགས་དོན་འབྲས་བུ་གསང་སྔགས་ཀྱི་གྲུབ་མཐའ་འམ་སྔགས་སེམས་ཀྱི་ཐེག་པའི་དབྱེ་བཤད་རྒྱུད་དོན་ལྟར་བཀོད་པའི་ལེའུ་སྟེ་སྐབས་བཅུ་གཅིག་པའོ།། །།

ལེའུ་བཅུ་གཉིས་པ།

ལེའུ་བཅུ་གཉིས་པ། བསྟན་འཛིན་སྐྱེས་བུའི་བྱོན་རབས་ལས་ཕྱི་སྤང་ལམ་འདུལ་ཁྲིམས་ཀྱི་བརྒྱུད་པ་སྤྱི།

བསྟན་པ་དེ་དག་དགོངས་པ་ཇི་བཞིན་ཉིད། །འཛིན་སྐྱོངས་སྤེལ་མཛད་དམ་པའི་སྐྱེས་བུ་རྣམས། །བྱོན་ཚུལ་ཕྱི་ནང་གསང་གསུམ་བརྒྱུད་པའི་རིམ། །ནང་གསེས་ལེའུ་བཅུ་ཕྲག་གཅིག་གྲངས་ལས། །དང་པོ་ཕྱི་རྒྱུད་སྤང་ལམ་འདུལ་ཁྲིམས་ཀྱི། །བརྒྱུད་པ་སྤྲུལ་པའི་སྐུ་ལས་བྱུང་བ་ཡི། །མཁན་བརྒྱུད་སྟག་གཟིག་ཞང་ཞུང་མངའ་རིས་དང་། །མདོ་ཁམས་བོད་བཅས་རིམ་པར་བྱུང་ཚུལ་ལ། དང་པོ་གོང་བཤད་མཚན་ལྡན་ཁྱེའུ་བཞི་དང་། །གདུང་སོབ་སྟོན་པ་དང་བཅས་ཞལ་མཇལ་སློབ། །མཁས་པ་ཆེན་པོ་དམུ་ཙ་ཏ་ཧེ་ནི། །གཡུང་དྲུང་གཙུག་གཤེན་རྒྱལ་བས་སློབ་དཔོན་མཛད། །དྲང་སྲོང་རྒྱལ་པ་ཉིད་ཀྱིས་མཁན་པོ་མཛད། །གཙུག་སྲས་རྨ་བོ་ཁྲི་ལྡེ་གུང་གྲགས་གཉིས། །དཔང་པོ་མཛད་དྲུང་དྲང་སྲོང་ཆིག་རྫོགས་ནོད། །འདུལ་བའི་སྡེ་རིགས་བཞི་སོགས་ལུང་མཐའ་དག འཛིན་སྐྱོང་སྤེལ་དང་འཁོར་སྡེ་གྲངས་འདས་བསྐྱངས། །ཁྱད་པར་བྲག་དགོན་དཀའ་ཐུབ་སྡེ་རིས་བཟུང་། །འདུལ་བ་མངོན་པའི་སྡེ་སྣོད་མཐའ་ཡས་བསྐྱངས། །དེ་ཡི་སློབ་མ་ཁྲི་ལྡེ་འོད་པོ་ཡིས། ། བཀའ་ལུང་ཉན་བཤད་སྡེ་བཟུང་འདུལ་ཁྲིམས་བསྐྱངས། །འདུལ་བ་རྒྱུད་དྲུག་མངོན་པ་སྡེ་བཞི་སོགས། ། སྤེལ་བཤད་ཀ་འདའ་ཤེལ་གྱི་ཕུག་པར་བཞུགས། །བཀའ་ཁྲིམས་སྡེ་འཛིན་དྲང་སྲོང་མཚན་ལྡན་པའི། །ཉན་ཐོས་འཁོར་ལ་བོན་འཆད་བར་སྤྲུལ་ནས། །མེ་ཏོག་བཅུད་འཐུང་གཙང་མའི་སྡེ་ཚོགས་འཛིན། །དེ་ཡི་སློབ་མ་ལྷང་ལྷང་གཙུག་ཕུད་ཀྱིས། །རྒྱུད་དྲུག་འགྲེལ་པ་རྣམ་འབྱེད་ལྡེ་མིག་མཛད། །སྐྱེད་མོས་ཚལ་དང་ལྗོན་པའི་གླིང་དུ་བཞུགས། །དྲང་སྲོང་འཁོར་སྐྱོང་ཁྲིམས་ཆེན་བོན་སྡེ་འཆད། །སྤྲུལ་པ་དུ་མས་ཡུལ་གཞན་འགྲོ་དོན་མཛད། །ཏིང་འཛིན་བཅུད་འཚོ་ཟག་མེད་དངོས་གྲུབ་བསྙེམས། །དེ་ཡི་སློབ་མ་ཐང་པ་ཡིད་རིང་གིས། །མངོན་པ་སྡེ་བཞིའི་བཀའ་ཡི་ཊཱིཀྐ་སྟེ། །འགྲེལ་རིང་དྲི་མེད་གསལ་བའི་མེ་ལོང་མཛད། །མཚོ་གླིང་དོ་དང་ཤེལ་བྲག་ཕུག་དུ་བཞུགས། །རང་བྱུང་མཆོད་རྟེན་དྲུང་གནས་དགྲ་བཅོམ་མཛད། །དགྲ་བཅོམ་དྲུག་བརྒྱའི་འཁོར་བཅས་མཆོད་རྟེན་བསྐོར། །ཉན་ཐོས་རྣམ་རྩོད་དགྲ་བཅོམ་མཆོག་ཏུ་གྱུར། །དེ་ཡི་སློབ་མ་ཐུགས་ཀར་ཡེ་ཤེས་ཀྱིས། །ལས་ཁྲིག་བཞི་བཅུའི་ཕྱག་བཞེས་གསལ་སྒྲོན་མཛད། །བྱང་ཆུབ་ལྗོན་པ་སྨན་གྱི་ཤིང་ཚལ་དུ། །དགྲ་བཅོམ་ཁྲིམས་གནས་ཚོགས་ལ་སྡེ་སྣོད་འཆད། །སྤྲུལ་པ་སྣ་ཚོགས་མངོན་སྟོན་ཡེ་ཤེས་མཆོག །བརྙེས་པས་ས་ལམ་གཡུང་དྲུང་ཐེག་རྩེར་ཕྱིན། །དེ་ཡི་སློབ་མ་གུང་རུམ་ཡེ་ཤེས་ནི། །གོང་མའི་རྗེས་བཟུང་སོ་ཐར་འདུལ་བསྟན་སྤེལ། །ནམ་མཁའི་དབྱིངས་སུ་སྤྲིན་དང་འཇའ་ཚོན་གྱི། །འོད་གུར་ལ་བཞུགས་གཙུག་ཕུད་ལྡན་པས་བསྐོར། །རང་རང་རྩེ་ཞིང་འཇའ་སྤྲིན་མེ་ཏོག་འཕྲོ། །ལྷ་རྫས་ཆར་འབེབས་རྩལ་བསྒྱུར་གྲུབ་པ་བསྙེམས། །དེ་ཡི་སློབ་མ་འོད་ལྷ་གསལ་འབར་གྱིས། །དུས་ཆེན་སྡེ་བཟུང་བསྟན་པ་མཐར་རྒྱས་སྤེལ། །སྨན་ཤིང་ལྗོངས་དང་རི་བྲག་ནགས་ཚལ་གནས། །བདུད་རྩིའི་བཅུད་འཐུང་ཚེ་ཡི་གྲུབ་པ་ཐོབ། །ཉན་ཐོས་དགྲ་བཅོམ་ཚོགས་བསྐོར་མཁའ་ལ་འཕུར། །གཡའ་རི་གངས་བྲག་མཚོ་ལ་ཐོགས་མེད་རྒྱུ། །དེ་ཡི་སློབ་མ་རྫུ་འཕྲུལ་ཡེ་ཤེས་ཀྱིས། །རང་བྱུང་མཆོད་རྟེན་བཞི་ལས་སྟོན་པའི་གདུང་། །ཤ་རི་རམ་ནི་ལྔ་བརྒྱ་ཐམ་པ་དང་། །འདུལ་བྱེད་སྡེ་བཅུ་འདུལ་བ་རྒྱུད་དྲུག་དང་། །མངོན་པ་སྡེ་བཞི་མན་ངག་སྡེ་གསུམ་བཅས། །བཀའ་དང་དགོངས་འགྲེལ་འདུལ་མངོན་ཚད་མའི་བོན། །བསྣམས་ཏེ་རྫུ་འཕྲུལ་རྩལ་གྱིས་ཞང་ཞུང་ཕེབས། །སྤོས་རི་ངད་ལྡན་ཤར་ཕྱོགས་རྡོ་གཅལ་སྟེང་། །ཞབས་རྗེས་མཆོག་གསལ་ཞང་བོད་བར་འཕུར་འགྲོ། །རྣམ་དག་གཙང་མའི་ཚུལ་ལྡན་མཆོག་སྐུར་གྲུབ། །གཉིས་པ་ཞང་ཞུང་མཁན་བརྒྱུད་གོང་བཤད་ལྟར། །ཁྱེའུ་གེ་ཁོད་དཔལ་ཞེས་བྱ་བ་་དེས། །གནས་ཆེན་སྤོས་ངད་ལྡན་པའི་ཤར་ཕྱོགས་སུ། །སྟག་གཟིག་མཁན་ཆེན་རྫུ་འཕྲུལ་ཡེ་ཤེས་ལས། །དྲང་སྲོང་ཆིག་རྫོགས་ཁྲིམས་ནོད་ཚུལ་མིང་དུ། །ཡེ་ཤེས་ཚུལ་ཁྲིམས་ཞེས་བྱ་བ་དུད་རྩི་ཡི། །ཤུག་ཚལ་གསེབ་བཞུགས་ཤུག་འབྲུ་ཆུ་གཙང་གསོལ། །དྲང་སྲོང་དཀའ་ཐུབ་སྟོང་དང་དྲུག་ཅུས་བསྐོར། །ཕྱི་ནང་སྒྲིབ་མེད་འོད་སྐུར་གསལ་བར་བཞུགས། །འོད་ཟེར་དུ་མ་སྤྲོས་པས་སྣང་ཁམས་ཁྱབ། །མི་ལོ་བརྒྱ་དང་བཅུ་གསུམ་འགྲོ་དོན་མཛད། །དེ་ཡི་མཁན་བུ་གཡུང་དྲུང་ཚུལ་ཁྲིམས་ནི། །ཞང་ཞུང་སྤོས་ངད་ལྡན་དེའི་ཤར་ཕྱོགས་ཀྱི། །ཤེལ་གྱི་བྲག་དཀར་རྩེ་རྫོང་ཞེས་བྱ་བ་ར། །གཡུང་དྲུང་ལྷ་རྩེའི་གསས་ཁང་བཞེངས་མཛད་ནས། །འདུ་གནས་ཆེན་པོ་རྒྱ་ཁྱོན་བརྡལ་བའི་གླིང་། །དྲང་སྲོང་མཁས་གྲུབ་དུ་མའི་འཁོར་དང་བཅས། །མཆོད་སྤྲིན་འབུས་སོགས་བླ་མེད་ཕྱིན་བཅུར་སྤྱོད། །བཀའ་ལུང་ཉན་བཤད་སྡེ་བཞི་ཡ་བརྒྱད་སྐྱོངས། །དེར་བརྟེན་གནས་སྡེ་ཕྱོགས་བཞིར་ཁག་མང་འཕེལ། །བརྒྱ་དང་རྩ་དགུར་བསྟན་པ་བསྐྱངས་ཏེ་གཤེགས། །དེ་ཡི་མཁན་བུ་གཙུག་ཕུད་ཚུལ་ཁྲིམས་ཏེ། །གངས་ཅན་ཧྲོམ་པོ་དཔལ་གྱི་རི་བོ་ལ། །གཡུང་དྲུང་བརྩེགས་པའི་འདུ་གནས་གསས་ཁང་བཞེངས། །སྡེ་བཞི་ཡ་བརྒྱད་སྟོན་པ་བཞིན་དུ་ཕྱེས། །ཞང་ཞུང་ཁྲི་སྡེ་ཀུན་ལ་འདུ་གནས་ཁྱབ། །ཁྲིམས་ལྡན་གཙང་བཙུན་ཁྲི་ཕྲག་གྲངས་སུ་འཕེལ། །རེས་འགའ་རི་ཁྲོད་སྒོམ་གནས་ཏིང་འཛིན་སྐྱོངས། །སྒོམ་ཆེན་ཁྲིམས་འཛིན་བརྒྱ་སྟོང་དུ་མས་བསྐོར། །དགུང་ལོ་བརྒྱ་རྩར་འདུལ་བསྟན་དར་རྒྱས་མཛད། །དེ་ཡན་ཞང་ཞུང་སྟོད་ཀྱིས་མཁན་བརྒྱུད་དོ། །དེ་ལས་ཞང་ཞུང་མངའ་རིས་དབུས་གཙང་བརྒྱུད། །དེ་སློབ་ག་ཅུ་གཙུག་ཕུད་རྒྱལ་བ་སྟེ། །བྲག་དཀར་རྩེ་མཐོན་ཡང་རྩེར་སྒོམ་ལ་གནས། །ནམ་མཁའ་འཇའ་སྤྲིན་གུར་ན་ཀུན་བཟང་གཟིགས། །དེ་རྗེས་དབུ་རུ་འདམ་ཤོད་སྣར་མོ་རུ། །གཡུང་དྲུང་ཁྲི་འདུས་འོད་ཀྱི་གསས་ཁང་བཞེངས། །རྟ་ནག་རྟ་མགོ་སུམ་ལག་བྱ་བ་རུ། །ཁྲི་འདུས་གསལ་བའི་གསས་ཁང་བཞེངས་པ་དང་། །དེ་ལས་དབུས་གཙང་གནས་སྡེ་བརྒྱད་ཙམ་གྱིས། །སློབ་མ་ཡ་གོང་ཕམ་ཤིན་གཉིས་སུ་བྱུང་། །དགུང་གྲངས་བརྒྱ་ཕྲག་ལྷག་ལ་འགྲོ་དོན་མཛད། །སློབ་མ་ཡ་གོང་ཡེ་ཤེས་རྒྱལ་བ་ནི། །རི་བོ་གངས་ཅན་སྤོས་ངད་ལྡན་རིའི་ངོས། །གྲོང་དང་གྲོང་ཁྱེར་བརྡལ་དབུས་ཁྲིམས་ལྡན་སྡེ། །སོ་ཐར་སྡེ་བཟུང་རྒྱལ་བ་མཆོད་པ་དང་། །མཆོད་རྟེན་ཆེན་པོ་གན་དེ་བཞེངས་བསྐོར་མཛད། །དེ་རྗེས་ཡེར་པའི་རི་དགོན་ལྷ་སའི་གནས། །བདུད་འདུལ་གཡུང་དྲུང་ཁྲིམས་གནས་ལྷ་ཁང་བཞེངས། །བདུད་པོ་པིར་གདོང་ནག་པོ་ཚར་བཅད་ནས། །ཟང་ཟང་གནས་དགོན་ལྷ་རྩེའི་འདུ་གནས་སོགས། །གནས་སྡེ་ཉི་ཤུ་རྩ་ལྔའི་གྲངས་སུ་བཙུག །བགྲང་བྱ་ཆིག་བརྒྱར་འདུལ་ཁྲིམས་བསྟན་སྲོག་བཟུང་། །མཁན་བརྒྱུད་ཉི་ཤུ་རྩ་ལྔའི་རིང་བསྟན་དར། །དེ་མཆེད་ཕམ་ཤིན་དཔལ་གྱི་དབང་ཕྱུག་ནི། །རྒྱ་བོད་མཚམས་ཀྱི་མན་འདའ་བི་ཤའི་རིར། །ཕལ་ཆེར་སྡེ་འཛིན་ཁྲིམས་ལྡན་འཁོར་དང་བཅས། །མཁར་གསིལ་ལྷུང་བཟེད་བསྣམས་ཤིང་མཁའ་ལའཕུར། །ལ་སྟོད་གྲམ་པ་རྒྱང་གི་ས་གནས་སུ། །ཁྲི་འདུས་འོད་ཀྱི་དགོན་གནས་གསས་ཁང་བཞེངས། །གཞན་ཡང་གཡུང་དྲུང་རོལ་པའི་གསས་ཁང་སོགས། །གནས་དགོན་བོན་སྡེ་སུམ་ཅུ་རྩ་བརྒྱད་འཕེལ། །དུས་ཆེན་སྡེ་བཟུང་བགྲང་བྱ་བརྒྱ་ཕྲག་བཞུགས། །བརྒྱུད་པ་མཁན་རབས་སུམ་ཅུར་བསྟན་པ་གནས། །ཡ་གོང་སློབ་མ་ལྡེ་བཙུན་རབ་གསལ་ནི། །འདུལ་ཁྲིམས་སྡེ་བཞི་ཡ་བརྒྱད་འཁོར་ཚོགས་བསྐྱངས། །སྟོན་པའི་བསྟན་པ་མངོན་པ་འདུལ་བའི་སྡེ། །འཆད་ཉན་ཤིང་རྟའི་སྲོལ་ཆེན་བཏོད་ཅིང་སྤེལ། །གཡོན་རུ་རག་ཟ་ཐང་ཟླུམ་འདུ་གནས་སུ། །གཡུང་དྲུང་ཁྲི་སྐོས་རོལ་པའི་གསས་ཁང་བཞེངས། །གཡས་རུའི་རྒྱུད་དུ་འདུ་གནས་བཅུ་གཉིས་བརྩེགས། །དགུང་ལོ་བརྒྱ་ལྷག་བསྟན་པའི་སྲོག་ཤིང་མཛད། །དེ་ལྟར་འདུ་གནས་སུམ་ཅུ་རྩ་བདུན་སོགས། །གནས་དགོན་བོན་སྡེ་བརྒྱད་ཅུ་རྩ་ལྔ་ཆགས། །རབ་བྱུང་ཁྲིམས་ལྡན་ཁྲི་ཕྲག་གྲངས་སུ་འཕེལ། །དེ་དུས་ཟང་ཟང་ལྷ་རྩེའི་འདུ་གནས་སུ། །དྲང་སྲོང་ལྔ་བརྒྱ་སུམ་ཅུ་རྩ་གསུམ་གྱིས། །འཕན་ཡུལ་འདུལ་ཁྲིམས་བོན་སྒོ་གཞུང་བཤིན་དུ། ། སྤྱད་པས་ཕུང་པོ་ལྷག་མེད་དུ་སངས་རྒྱས། །དེ་སྟེ་བོན་གྱི་འདུ་གནས་སོ་བདུན་ཞེས། །ཡོངས་སུ་གྲགས་པ་དབུས་གཙང་ཀོང་གསུམ་ལ། །དབུ་རུ་དབུས་ཀྱི་ཕྱོགས་བུ་བཅུ་གསུམ་སྟེ། །འདམ་ཤོད་སྣར་མོ་ངན་ལམ་རལ་གསུམ་དང་། །འཕན་ཡུལ་བྲག་དཀར་མལ་དྲོ་ར་བ་དང་། །མཆིམས་ཀྱི་བྲག་དམར་ཥས་པོ་རི་ཐང་དང་། །ལྷ་ས་ཡེར་པ་གནམ་གྱི་རེ་གོང་དང་། །གནམ་མཚོ་ངོ་རིང་སྟོད་རོས་ལུང་གསུམ་དང་། །སྐྱིད་ཤོད་ལུང་ནག་རེ་རྐྱང་ཤ་མཐའ་ཁ། །མདོག་གུང་རྒྱལ་མོ་ཁ་དང་བཅུ་གསུམ་མོ། །གཡོ་རུ་ཉང་དག་ཀོང་ལ་བདུན་ཡོད་དེ། །འོལ་ཁ་ཤུག་གཅིག་ཉང་ལུང་ཤིང་ནག་དང་། །གཡེ་ལུང་གོང་བར་ཀོང་ཡུལ་བྲེ་སྣ་དང་། །ཡར་ལུང་སོག་ཁ་ཟླུམ་ཤོད་ཐང་དམར་དང་། །མ་དྲོ་མཚོ་ཤོད་དང་ནི་བདུན་ཡིན་ནོ། །གཡས་རུ་གཙང་གི་ཕྱོགས་ལ་བརྒྱད་ཡོད་དེ། །འོ་ཡུག་ས་ནག་ཤངས་ཀྱི་ཞོང་ཞོང་དང་། །བྲུད་ཀྱི་མཁར་གདོང་རྟ་ནག་རྐྱང་ཕུ་དང་། །འཇེད་ཀྱི་རྒྱང་མཁར་རྟ་ཕུ་དྲོས་ལྷས་དང་། །གཙང་སྟོད་གྱེར་ཕུག་ཟང་ཟང་ལྷ་བྲག་བརྒྱད། །རུ་ལག་ཉང་སྟོད་ཕྱོགས་ལ་དགུ་ཡོད་དེ། །དྲུམ་གྱི་སྟག་ཚལ་ཆུ་འགོ་སྟག་རིང་དང་། །མཁར་ཆེན་བྲག་དཀར་མཚོ་རྔ་དྲིལ་ཆུང་དང་། །གཉན་རྩེ་ཐང་ཤོད་གྲམ་པ་ཁའུ་དང་། །རག་ཟ་ཐང་ཟླུམ་མང་མཁར་མདོ་ཕུག་དང་། །ལྷ་ཡུལ་གུང་ཐང་དང་དགུ་སོ་བདུན་གྲགས། །ཕན་ཤིན་སློབ་མ་ཅོ་བཙུན་ཡེ་ཤེས་དང་། །ལྡེ་བཙུན་མཁན་བུ་མུ་ཟི་གསལ་བཟང་གཉིས། །ཚེ་ལ་དབང་ཐོབ་དགུང་ལོ་སྟོང་ཉིས་བརྒྱར། །ཡ་གོང་མཁན་བརྒྱུད་ཉི་ཤུ་རྩ་ལྔ་དང་། །ཕམ་ཤིན་བརྒྱུད་པ་སུམ་ཅུའི་རིང་ལ་བཞུགས། །གནས་སྡེ་བཞིས་གཙོས་འདུ་གནས་ཐམས་ཅད་ལ། །བསྟན་པའི་གཉེར་འཛིན་མཛད་ཅིང་ཅོ་བཙུན་ནི། །རྫུ་འཕྲུལ་ལྡན་པས་ཞང་བོད་བར་དུ་འཕུར། །སངས་རྒྱས་སྐུ་གདུང་ཤ་རི་རམ་ལྔ་བརྒྱ། །ཆ་ལྔར་བགོས་ཏེ་ཆིག་བརྒྱ་ཐམ་པ་ནི། །འདམ་ཤོད་སྣར་མོའི་ལྷ་ཁང་དུ་སྤྱན་དྲངས། །ཆིག་བརྒྱ་ལྷ་ས་ཡེར་པའི་གནས་སུ་དྲངས། །བརྒྱ་གཅིག་གྲམ་པ་རྒྱང་གི་ལྷ་ཁང་དྲངས། །བརྒྱ་གཅིག་རག་ཟའི་གཙུག་ལག་ཁང་དུ་དྲངས། །ལྔ་བཅུ་ཏི་སེ་སྟ་སྒོ་ཐང་ལྷ་དང་། །ཤམ་པོ་རོམ་པོ་སྤོམ་ར་ཐོག་ལྷ་སོགས། །གངས་བྲག་གནས་ཆེན་ཀུན་ལ་གཏེར་དུ་སྦས། །དེ་ལྟར་ཞང་བོད་བསྟན་པ་རིམ་གནས་ཚེ། །ཐོག་མར་ཞང་ཞུང་འདུལ་བསྟན་ཐོག་དར་ནས། །མི་ལོ་ཆིག་སྟོང་བདུན་བརྒྱ་ལྷག་འདས་མཚམས། །ཞང་ཞུང་རྒྱལ་པོ་མུ་ལ་མུ་སང་དང་། །བོད་རྒྱལ་དེང་ཁྲི་བཙད་པོའི་སྐུ་ཚེའི་སྨད། །འདུལ་བསྟན་ནང་འཁྲུགས་རིམ་བཞིན་ཉམས་གྱུར་ཏེ། །འདུས་གནས་ཁག་ནི་ལོ་རིམ་བཞིན་དུ་ཞིག །སྐུ་གདུང་ཤྭ་རི་རམ་རྣམས་མཁའ་ལ་འཕུར། །ཅོ་བཙུན་ཐུགས་ཆད་སྐུ་གདུང་ལྔ་བཅུ་ཡང་། །བཙའ་རྫི་མི་འོང་བསམ་ཞིང་གདུང་བའི་ཚེ། །རྫུ་འཕྲུལ་ཡེ་ཤེས་ཞལ་གཟིགས་མ་འོངས་དུས། །འདུལ་བསྟན་དར་བའི་ལུང་བསྟན་དབུགས་འབྱུང་ཐོབ། །རྟེན་གསུམ་སྐུ་གདུང་བསྟན་རྩར་གཏེར་དུ་སྦས། །ནམ་ཕུག་དར་བའི་སྨོན་མཛད་མཁའ་སྤྱོད་གཤེགས། །མུ་ཟི་གསལ་བཟང་མ་འོངས་འདུལ་ཁྲིམས་ཀྱི། །བརྒྱུད་པའི་རྩ་བར་མདོ་སྨད་རྨ་རིའི་ཕུག །འགོག་པར་སྙོམ་འཇུག་བསམ་གཏན་སྒོམ་ལ་བཞུགས། །དེ་རྗེས་རྒྱལ་པོ་གྲི་གུམ་བཙད་པོའི་དུས། །གནས་ཆེན་བའི་བཤིག་གནས་ཕྲན་བཅུ་གཉིས་བསྒྱུར། །ཞང་བོད་ལྗོངས་སུ་རབ་བྱུང་རྩ་མེད་གྱུར། །དེ་ཡན་ཞང་བོད་མངའ་རིས་མཁན་བརྒྱུད་དོ། །གསུམ་པ་བསྟན་པ་ཕྱི་དར་མདོ་སྨད་ཀྱི། །མཁན་བརྒྱུད་དག་ནི་མུ་ཟི་གསལ་བཟང་ཉིད། །འགོག་བཞུགས་མི་ལོ་ཆིག་སྟོང་བརྒྱད་བརྒྱའི་མཚམས། །མེ་ཉག་རྒྱལ་པོ་རབ་རྩེ་འདུས་ཀྱི་འབྱངས། །རྟ་རྫི་སོག་པོ་སྤྲེའུ་སླག་ཅན་བྱ་བས། །མཐོང་སྟེ་ཉིན་རིམ་ཡང་ཡང་གསོལ་བཏབ་པས། །རིམ་གྱིས་སྤྱན་གྱི་རྫི་འགུལ་ཞལ་དཀྱིལ་འགུལ། །དེ་རྗེས་གསུང་བྱོན་བར་དུ་གཅོད་པ་ཁྱོད། །མི་དང་མི་མིན་ཅིའི་རྐྱེན་གསུངས་པ་ལ། །རྟ་རྫིས་བདག་ནི་ལུས་ཞན་གཞན་གྱི་དབང་། །གྱུར་པ་ཞིག་ལགས་ཐུགས་ལ་བདོག་ཞུས་པས། །བསྟན་སོན་ནུས་པ་གེགས་སུ་མི་བརྩི་གསུངས། །བསམ་གཏན་ལས་བཞེངས་དྲང་སྲོང་ཆིག་རྫོགས་གནང་། །ཚུལ་མཚན་ཁྲི་འབར་ཚུལ་ཁྲིམས་ཞེས་སུ་གསོལ། །འདུལ་བ་རྒྱུད་དྲུག་ལ་སོགས་གསུངས་མཛད་ནས། །ཕུང་པོ་མ་བོར་བདེ་ཆེན་གནས་སུ་གཤེགས། །དེ་ཡང་འདུལ་བ་གླིང་སྒྲགས་ལུང་བསྟན་ལས། །གཡུང་དྲུང་བཙུག་གཤེད་རྒྱལ་བའི་རྣམ་སྤྲུལ་ནི། །སོག་སྟོན་ཁྲི་འབར་ཚུལ་ཁྲིམས་བྱ་བ་འབྱུང་། །ཞེས་ཏེ་འདུལ་ཁྲིམས་ཕྱི་དར་བསྟན་རྩ་བཟུངས། །དེ་ཡི་མཁན་བུ་རྒྱལ་བ་གཙུག་ཕུད་དེ། །ལུང་ལས་དྲང་སྲོང་རྒྱལ་བའི་སྤྲུལ་པ་ལ། །མདེན་མ་རིན་ཆེན་གཟུངས་ཞེས་བྱ་བ་་འབྱུང་། །ཞེས་གསུངས་ཉོན་མོངས་བདུད་བཅོམ་འདུལ་བསྟན་འཛིན། །དེ་ཡི་མཁན་བུ་གཙུག་ཕུད་ཚུལ་ཁྲིམས་ཏེ། །ལུང་བསྟན་གཙུག་སྲ་རྨ་བོའི་སྤྲུལ་པ་ལ། །གྲུམ་ལ་གཡུང་དྲུང་འབར་ཞེས་བྱ་བ་་འབྱུང་། །ཚུལ་ཁྲིམས་བསྟན་པ་མཐའ་རྒྱས་སྤེལ་བར་མཛད། །དེ་ཡི་མཁན་བུ་བླ་ཆེན་མུ་ཐུར་རྗེ། །ལུང་བསྟན་དམུ་ཙ་ཏ་ཧེའི་སྤྲུལ་པ་ལ། །བླ་མ་ཡ་ཟི་ཁྲོམ་འབར་ཞེས་བའི་བུ། །ཡ་ཟི་བོན་སྟོན་ཞེས་འབྱུང་གསུངས་པ་ནི། །ཚུལ་མཚན་ཤེས་རབ་ཚུལ་ཁྲིམས་ཞེས་སུ་གྲགས། །བླ་མ་ཆེན་པོ་དགོངས་པ་རབ་གསལ་དེར། །བོན་ཆོས་གཉིས་ཀའི་འདུལ་ཕྱིས་བརྒྱུད་ཕུག་སྟེ། །ཆོས་ལུགས་འདུལ་བསྟན་ཕྱི་ཐོག་ཀླུ་མེས་སོགས། །དབུས་གཙང་མི་བཅུས་བསྟེན་ཚུལ་ཟུར་དུ་གསལ། །དེ་ཡི་མཁན་བུའམ་མཆེད་གྲོགས་ཁམས་བཞུགས་པ། །གྲུམ་སྟོན་ཡེ་ཤེས་རྒྱལ་མཚན་ཉིད་ཡིན་ཏེ། །ལུང་བསྟན་ཁྲི་ལྡེ་གུང་གྲགས་སྤྲུལ་པ་ནི། །གྲུམ་བུ་ཡེ་ཤེས་འབར་ཞེས་བྱ་འབྱུང་གསལ། །བླ་ཆེན་གྲུམ་སྟོན་གཉིས་ལས་བརྒྱུད་པ་ཡི། །ཁམས་སྟོན་མཆེད་དྲུག་ལ་སོགས་མི་ཉག་ཧོར། །རྨེ་ཤར་ཆ་གར་འཇང་དང་རྒྱ་ལ་སོགས། །མདོ་སྨད་ལྷོ་བྱང་འདུལ་བརྒྱུད་ཁོལ་བུར་བྱུང་། །དེ་ཡན་མདོ་སྨད་ཕྱོགས་ཀྱི་མཁན་བརྒྱུད་དོ། །བཞི་པ་དབུས་གཙང་བར་གྱི་མཁན་བརྒྱུད་ནི། །ལུང་ལས་ཁྲི་ལྡེ་འོད་པོའི་སྤྲུལ་པ་ནི། །གཉོས་ལ་ཨ་རིན་བྱ་བ་འབྱུང་གསུངས་ཏེ། །གཙང་ནས་དཀའ་སྤྱད་ཁམས་བགྲོད་བླ་ཆེན་དྲུང་། །སྡོམ་ཁྲིམས་ཞུས་ཏེ་རིན་ཆེན་རྒྱལ་མཚན་ཞེས། །སླར་ཡང་དབུས་སུ་བསྐྱོད་ཅིང་འདུལ་བསྟན་སྤེལ། །དེ་སློབ་ལྷང་ལྷང་གཙུག་ཕུད་སྤྲུལ་པ་ལ། །གཉོས་ཀྱི་རིགས་ལ་ཚུལ་ཁྲིམས་མིང་ཅན་དེ། །བྱ་སྤྱོད་ཤིན་ཏུ་རྩུབ་པར་འབྱུང་གསུངས་ནི། །གཉོས་བཙུན་ཀུན་དགའ་ཚུལ་ཁྲིམས་ཉིད་ཡིན་གྱིས། །བརྒྱུད་པའི་རྐང་བཟུང་སོ་ཐར་བསྟན་པ་བསྐྱངས། །དེ་སློབ་ཐང་བ་ཡིད་རིང་སྤྲུལ་པ་ལ། །མགར་ལ་རིན་ཆེན་གྲུབ་པ་ཞེས་འབྱུང་ལྟར། །མགར་བཙུན་རིན་ཆེན་གཙུག་ཕུད་ཅེས་བྱ་བས། །བརྒྱུད་པ་དགོས་འདོད་ཀུན་འབྱུང་གཅེས་སྤྲས་བཟུང་། །དེ་སློབ་ཐུགས་ཀར་ཡེ་ཤེས་(འོད་ལྷ་གསལ་འབར་)སྤྲུལ་པ་སྟེ། །ཤི་ཡི་གདུང་འཛིན་སྤྲུལ་པའི་སྲས་ཞེས་པ། །ཤེ་བཙུན་པྲ་ཕུད་ཚུལ་ཁྲིམས་ཉིད་ཀྱིས་ཀྱང་། །ལོག་ལྟ་ཚར་བཅད་ཚུལ་ཁྲིམས་བསྟན་རྒྱས་མཛད། །དེ་སློབ་ཐུགས་ཀར་ (གུང་རུམ་) ཡེ་ཤེས་སྤྲུལ་པ་ལས། །བྲུ་ན་ག་དཔལ་ཞེས་བྱ་འབྱུང་གསུངས་པ། །མཁན་པོ་ཚུལ་ཡེ་གཉོས་ཀྱི་ལག་དྲུག་ཅེས། ། (འདི་ལ་འདུལ་བ་སྟོད་ལུགས་ཀྱི་སྡོམ་བརྒྱུད་ཡང་བྱུང་ཞེས།) རྣམ་དག་བརྒྱུད་ལ་གཉིས་བཟུང་འཕེལ་བར་མཛད། །དེ་སློབ་གུང་རུམ་ཡེ་ཤེས་སྤྲུལ་པ་ནི། །ཤེར་བཙུན་གཡུང་དྲུང་བྱ་བ་འབྱུང་ཞེས་བཞིན། །ཤེར་བཙུན་གཡུང་དྲུང་ཚུལ་ཁྲིམས་རྒྱལ་མཚན་ཞེས། །རྣམ་དག་འདུལ་བརྒྱུད་ཉམས་མེད་བསྟན་པ་བསྐྱངས། །དེ་མཆེད་རྫུ་འཕྲུལ་ཡེ་ཤེས་སོགས་སྤྲུལ་པ། ། (འདི་གསུམ་གོང་འོག་འདུལ་བ་གླིང་བསྒྲགས་ལ་དཔྱད་དགོས། མཆན།) རྗེ་བཙུན་བྱང་པ་ཁྲོ་ཚང་འབྲུག་ལྷ་སྟེ། །བྱང་འབྲོག་ཕྱོགས་སུ་མེ་ཕོ་འབྲུག་ལོར་འཁྲུངས། །གྲུབ་རྩལ་ཐོག་མེད་ཞིང་ཁམས་ཀུན་ཏུ་གཤེགས། །བྱང་སྟོད་མི་དང་མི་མིན་འགྲོ་དོན་མཛད། །ངོ་མཚར་རྨད་བྱུང་རྫུ་འཕྲུལ་མཐའ་ཀླས་སྟོན། །ཆོས་ཀྱི་ཕ་གཅིག་དམ་པ་སངས་རྒྱས་སོགས། །རང་གཞན་བསྟན་འཛིན་སྐྱེས་བུ་མང་རྗེས་བཟུང་། །ཟར་གྱི་སྟག་སྣར་བསྟན་པའི་གཏེར་སྒོ་འབྱེད། །དེ་ལས་ལོ་རྒྱུས་འགའ་ཞིག་བརྗོད་པ་ན། །དང་པོ་སྐུ་གཞོན་དུས་སུ་ཡབ་འདས་ཚེ། །དྲལ་ལྕམ་གཉིས་ལམ་མེད་པས་ཁང་ཁྱིམ་དང་། །འབྲོག་གི་རུ་བཅས་ཡབ་ཡུམ་དགེ་རྩར་བཏངས། །ལྕམ་མོ་ལྷ་ཕུའི་སྡེ་ལ་བག་མར་བྱིན། །རྗེ་ཉིད་བྱ་བྲལ་ངེས་མེད་བཞུགས་བསྐྱོད་པའི། །སྐབས་ཤིག་བྱང་སྟོད་ཕྱོགས་སུ་འགྲོ་དོན་ལ། །བྱོན་ལམ་བྱང་སྟོད་རི་དྭགས་ཤ་ཟ་ནས། །སྡོད་པ་རི་ཤི་ཞེས་བྱ་རྔོན་པའི་སྡེ། །དུམ་ཞིག་རི་དྭགས་མ་སོད་མུ་གེས་ཉེས། །བཟའ་མི་སུམ་ཅུ་ལྷག་སྐོར་བཀྲེས་འཆིའི་ཚེ། །རྗེ་འབྲུག་བྱང་སྤྱང་དུ་སྤྲུལ་འབྲོང་ཁྱུ་བདག། གཅིག་བཟུང་བསད་དེ་རྣམ་ཤེས་ཐུགས་རྗེས་དྲངས། །ཤ་ཁྲག་ཁོ་པར་ཐོབ་པས་མི་རྣམས་ཀྱི། །སྲོག་འཚོས་ཚེ་ན་རྔོན་པ་མི་འགའ་ཡིས། །བླ་མའི་ཚེམས་བར་འབྲོང་རྩིད་ཉག་འཐོགས་མཐོང་། །འབྲོང་དེ་བླ་མས་བསད་སྙམ་སྙེམ་རྟོག་པས། །རྗེ་ཡིས་མཁྱེན་ནས་ཁྱེད་རྣམས་ཤ་བཀོག་སྟེ། །རུས་པ་ཆ་ཚང་པགས་བཅས་ཁྱེར་ཤོག་གསུངས། །རུས་བསྒྲིག་ཀོ་བ་བཀབས་ཏེ་སེ་གོལ་ཞིག །བཏོག་པས་འབྲོང་ལང་གཡག་ཁྱུའི་ཁྲོད་དུ་སོང་། །ཡང་གཅིག་བྱང་གི་མི་མིན་སྡེ་ཚོགས་རྣམས། །རིས་སུ་བྱེ་ནས་འཁྲུགས་ལང་ལོ་འགའ་རུ། །མ་འདུམ་ཉམ་ཐག་སྡུག་བསྔལ་གདུང་ཡོད་ཚེ། །རྗེ་འབྲུག་དེར་བསྐྱོད་བཞུགས་ནས་བདུན་ཕྲག་གསུམ། །སྦྱིན་བསྔོས་བོན་བཤད་ཡུལ་བཙན་འཁྲུགས་པ་བསྡུམས། །བྱང་གི་སྡེ་བརྒྱད་ཡུལ་བདག་བདེ་བར་བཀོད། །དེ་ཚེ་བཞུགས་གནས་ལྕམ་མོས་རྒྱག་འབུལ་སླེབས། །བསྒུགས་ཏེ་ཡོད་པ་མཁྱེན་ནས་ཕྱིར་ཕེབས་དུས། །ལམ་དུ་ཕེབས་དོན་འགོག་རྐྱེན་དོས་དྲག་གསུམ། །བྱུང་བ་འདུལ་དཀའི་བཤན་པ་བཏུལ་བ་དང་། །བྱ་དཀའི་སྒྲུབ་པ་པོ་ཉིད་བསྐྱངས་པ་དང་། །བཟོད་དཀའི་གཅན་གཟན་དག་ལ་ཕན་པའོ། །དང་པོ་བྱང་སྟོང་མི་མེད་ལུང་པ་རུ། །མི་ནག་ལུག་ཐོང་ནག་པོའི་བཀལ་བ་ཞིག། །ན་རེ་མི་མེད་ཡུལ་ནས་ཁྱོད་བྱུང་བས། །ངའི་ལུག་མ་སྐྲོག་ཟེར་ལ་གཏམ་སྨོད་པས། །ཆུང་ནས་བྱང་ཡུལ་གཅིག་པུར་ལུས་པ་ཡིས། །མི་གར་ཡོད་པའི་ས་ཕྱོགས་ཀྱང་མི་ཤེས། །དཀོར་དུ་ལུག་རྨེད་ཡོད་པ་གཅིག་ལ་ཐུག། །ཟས་གོས་རི་དྭགས་གཅན་ལ་ཁ་བལྟས་པས། །སྡོད་གནས་བྲག་ཏུ་ཤ་རྩེགས་ཚིལ་ཞུན་དང་། །པགས་གོས་གཡི་སྦྱང་རལ་ཐུལ་ཡོད་འབུལ་གྱིས། །ཁྱེད་ཀྱི་ཡུལ་གར་གང་འོང་ཅི་ཟ་ཟེར། །དེ་ལ་སྙིང་རྗེས་ཡིན་ལུགས་བོན་བསྟན་པས། །ཁོ་ཡང་དད་སྐྱེས་བསགས་པའི་ལུག་ལྤགས་དང་། །ཡོད་པའི་ལུག་དང་གྲི་མཚོན་མདའ་གཞུ་རྣམས། །ཕུལ་བས་རྗེ་ཡིས་མ་བཞེས་བོན་མགུར་གསུངས། །ཟས་ཀྱང་མ་བཞེས་ཆ་གཅིག་བཞེས་ཞུ་ཟེར། །དེ་ཡང་མ་བཞེས་གོང་བཞིན་མགུར་གསུངས་པས། །བྱང་ལྟག་གྲང་སྐྱོབ་པགས་གོས་མནབ་གསོལ་ཞུས། །དེ་ཡང་མ་བཞེས་སྔར་བཞིན་མགུར་བླངས་པས། །ཁོ་རང་དམར་བའི་མདའ་གཞུ་གྲི་མཚོན་ཕུལ། །དེ་ཡང་མ་བླངས་གོང་བཞིན་མགུར་གསུངས་ལ། །བླ་མ་འདི་ལ་ཅི་སྤྲད་མི་ལེན་པར། །ཁོ་རང་གཅིག་པུས་ཆོག་སྐད་ཁ་མཁས་འདི། །དོན་ལ་གནས་སམ་སེམས་ནས་ཁྲོས་ཏེ་ལངས། །མདའ་གཞུ་བཀང་སྟེ་བརྒྱབ་པས་མ་ཕོག་པར། །རྗེ་འབྲུག་མཁར་འཕགས་མདའ་གང་ནམ་མཁར་བཞུགས། །མདའ་སོང་ལམ་དུ་མེ་ཏོག་འཕྲུལ་གྱིས་བྱུང་། །ཁོ་ཡིས་ལྷག་དད་ང་ཡང་འདི་ལྟར་བ། །དགོས་སོ་སྙམ་ལ་རྗེ་ཡིས་གདམས་ངག་བསྟན། །ཁོ་ཡང་ལྷག་པའི་དད་དང་ཡེ་ཤེས་སྐྱེས། །བས་བཤགས་དང་བཅས་དོན་དམ་གདམས་པ་ཞུས། །བླ་མ་ཡེ་ཤེས་གཅེར་མཐོང་ཐུག་འཕྲད་གསུངས། །དད་ཐུགས་འཕྲད་པས་རེ་ཞིག་བརྒྱལ་ལྟར་འདུག །དེ་སད་བླ་སློབ་དགོངས་པ་གཅིག་ཏུ་རྟོགས། །གདམས་པའི་ཞུ་ལན་ཞུན་མཐར་རིམ་བཅད་ནས། །སློབ་མ་གཡུང་དྲུང་ཤ་ཝ་རི་ཞེས་གྱུར། །བྱང་ཕྱོགས་རྒྱུང་དགུའི་གསང་ཕུག་རྣམས་བསྒོམས་པས། །མཁའ་སྤྱོད་རིག་འཛིན་ས་ལ་མངོན་པར་བཞུད། །བླ་མ་བྱ་རྒོད་སྤྲུལ་ཏེ་ཕེབས་པའི་ལམ། །བྱང་འབྲོག་ཤང་གི་ཤེལ་རོང་བྲག་རྒྱུད་ན། །ཆོས་རྙིང་སྒོམ་ཆེན་པ་ཞིག་ལམ་རྟགས་ཉམས། །ངོས་མ་ཟིན་པར་བདུད་ཀྱིས་རྒྱུད་དཀྲུགས་ཏེ། །རླུང་ལང་སྨྱོས་ཤིང་བྲག་མཐོན་གཡང་ཁ་ནས། །ལྕེབས་མ་ཐག་པ་ཞིག་འཕྲད་གཤོག་སྟེང་དྲངས། །བྲག་ཐོག་ཕྱི་གན་བསྒྱེལ་ནས་བལྟས་པའི་ཚེ། །རྒོད་ཉིད་ཡི་དམ་དགྱེས་པ་རྡོ་རྗེར་གྱུར། །གདམས་ངག་ངོ་སྤྲོད་གདབ་པས་བདུད་ལས་གྲོལ། །ཞག་ཤས་དེ་ཡི་གནས་བཞུགས་ཟབ་ཁྲིད་གནང་། །སྐྱེ་བ་ཕྱི་མར་བོད་ཡུལ་བོན་སྤྱོད་པའི། །འོར་སྟོན་རྒྱལ་བའི་མཚན་ཅན་དུ་འབྱུང་གསུངས། །དེ་ནས་བྱོན་པར་གཡས་རུའི་བྱང་རྒྱུད་ཀྱི། །བྲག་དཀར་ལྷ་རིའི་ཞོལ་དུ་ཕེབས་པའི་ཚེ། །གཅན་གཟན་གསའ་རྒན་ཞིག་གིས་ལམ་བཀག་ཅིང་། །རྣ་ཞུམ་མཇུག་གཡོ་རྒྱབ་སྟོན་བྱེད་འདུག་པ། །དེ་ལ་བཅིབས་སྟེ་བྲག་གཡང་མཐོར་གཤེགས་ཚེ། །བྲག་རིའི་སྲུབ་གསེང་ཕུག་ཏུ་གསའ་མོ་ཞིག །རྐང་མཐིལ་རུས་པའི་ཐུར་ཟུར་ཆེར་སྐྲངས་ཤིང་། །རྣག་ཁྲག་འཛག་སྟེ་ཟུག་རྔུས་ཆེར་མནར་འདུག །དེ་བཏོན་ལྗགས་མཆིལ་བཏབ་ཤིང་བསྔགས་བཅོས་མཛད། །གཅན་གཟན་ཚོགས་ལ་གདམས་ངག་བོན་ཁྲིད་བསྟན། །དེ་ནས་བྱོན་པས་ཟར་ཕུའི་དབེན་ཕུག་ཏུ། །ལྕམ་མོ་འཚོ་བ་མ་ཟོས་གྲོང་ལ་ཐུག །མིག་ལྷེབ་ཙམ་འདུག་གདམས་ངག་རྒྱུད་བཏབ་ཏེ། །ལྷ་ཡི་ལུས་འཕངས་ལོ་བརྒྱ་དེར་འཚོའི་རྗེས། །མི་རུ་སྐྱེས་པ་གཉན་སྟོན་གཞོན་འབུམ་ཡིན། །ཡང་གཅིག་བྱང་སྨད་སྟག་ལུང་ལ་སོགས་སུ། །རྒྱ་གར་དམ་པ་སངས་རྒྱས་དང་འགྲོགས་ཤིང་། །ཀུན་སྤངས་རྣལ་འབྱོར་ཉིད་དུ་བཞུགས་པའི་ཚེ། །ཞག་རེ་སྔ་མོ་དམ་པས་ཚ་བ་སྐོལ། །རྗེ་འབྲུག་བྱོན་ནས་གཡུང་དྲུང་བཀོད་ལེགས་ཀྱི། །མཆོད་རྟེན་རེ་བཞེངས་ཞག་རེར་རྗེ་འབྲུག་གིས། །ཚ་སྐོལ་དམ་པས་བྱང་ཆུབ་མཆོད་རྟེན་རེ། །བཞེངས་བཞིན་ཉིན་མཚན་མི་དང་མི་མིན་དོན། །མཛད་ཅིང་བཞུགས་དུས་དམ་པར་ཕྱག་རྒྱ་མོ། །གཡུ་ལོ་མ་ཞེས་རྫུ་འཕྲུལ་མཁའ་འགྲོ་ཡོད། །ཞོག་ཅིག་རྗེ་ཡིས་ཚ་བ་སྐོལ་བཞུགས་པས། །དམ་པ་མ་བྱོན་ཇི་སྙམ་བྱོན་བལྟས་པས། །ཐུམ་མེར་བཞུགས་ཏེ་ཅི་ཡང་མི་གསུང་འདུག །དམ་པ་ཚ་བར་བཞུད་འཚལ་གསུངས་པས་ན། །ད་ནངས་གཡུ་ལོ་མ་འཁྲོས་མཁའ་རུ་སོང་། །ཚ་བར་མྱོང་འདོད་མེད་པ་ཞིག་བདོག་གསུངས། །དམ་པ་ལྟ་སྒོམ་སྤྱོད་ཅིག་གནང་འཚལ་ཞུས། །ལྟ་སྒོམ་སྤྱོད་པའང་གཡུ་ལོ་མའི་རྗེས་སོང་། །འདྲར་ཞིག་བདོག་པས་སྐྱོང་བདེ་མི་འཚལ་གསུངས། །དེ་ནས་རྗེ་འབྲུག་ཁྱུང་སྤྲུལ་མཁའ་ལམ་བཞུད། །གཟིགས་པས་གཡུ་ལོ་མ་དེ་སེང་ལྕམ་ཞིག །སྤྲུལ་ནས་འབིག་བྱེད་རིར་འདུག་གཡུ་རལ་ནས། །བསྡུས་ཁྱེར་འོང་སྟེ་དམ་པའི་པང་འཕངས་པས། །དམ་པ་མཉེས་ཏེ་སྔར་བཞིན་མཛད་སྐྱོང་སྐད། །ཡང་གཅིག་གཡས་རུ་གཙང་པོའི་ཁར་ཕེབས་ཚེ། །མཛེ་སྤྲང་དབུལ་བ་མོ་ཞིག་ཆུར་མ་སྒྲོལ། །དེ་ཚེ་གཙང་གི་ཆོས་སྟོན་རབ་བྱུང་པ། །རྟ་པ་དཔོན་གཡོག་ལྔ་བྱུང་ཆུ་བརྒལ་ཚེ། །མཛེ་མོས་ལས་ངན་མོ་ལ་རྟ་རྔ་ཞིག །གཡར་རོག་ཞུས་ཀྱང་མ་གནང་བརྒལ་ཏེ་སོང་། །རྗེ་འབྲུག་ཉིད་བྱིས་མཛེ་མོ་ཁུར་བསྣམས་ནས། །ཆུར་བསྐྱོད་གཙང་པོའི་ཕར་ཁར་བསྐྱལ་ཕོག་སྟེ། །འགྲམ་པར་ཐལ་ལྕག་ཞིག་རྒྱབ་ལས་ངན་མའི། །བག་སྒྲིབ་བྱང་ཤོག་གསུངས་པས་ཁ་སྣ་ནས། །རྣག་ཁྲག་མང་ཐོན་དེ་རྗེས་ཀླུ་སྡོམ་ཡང་། །ཐོན་ཏེ་སོང་བས་མཛེ་མོ་ནད་དྭངས་ཤེས། །རབ་བྱུང་རྣམས་ཀྱིས་དད་དེ་རྗེ་འབྲུག་ལ། །ཕྱག་བཙལ་བྱིན་རླབས་གནང་འཚལ་ཞུས་པའི་ཚེ། །བྱིན་རླབས་རང་གི་སེམས་ལ་ཞུས། །སྙིང་རྗེ་མ་ནུས་པ་ལ་བསྐྱེད། །སྦྱིན་པ་དབུལ་པོ་རྣམས་ལ་ཐོངས། །ལུས་ངག་ཡིད་ཀྱི་དགེ་བ་རྣམས། །རང་བས་གཞན་གྱི་དོན་དུ་སྤྱད། །དེ་བས་བྱིན་རླབས་གཞན་མི་འཚལ། །ཞེས་གསུངས་ཕྱག་འཁར་བསྣམས་ཏེ་བཞུད་ཅིང་གཤེགས། །ཡང་གཅིག་བྲུ་སྟོན་ཁྱུང་གི་རྒྱལ་མཚན་གྱིས། རྗེ་ཉིད་གར་གཤེགས་ཐོགས་མེད་མགྱོགས་ཕྱིན་པའི། །གདམས་པ་དེ་ཉིད་གང་ལགས་གནང་འཚལ་གསུངས། །ང་འཁོར་བའི་གནས་ལ་མ་ཆགས་པས། །རང་གར་འདོད་ས་ལ་འགྲོ་བ་ཡིན། །ཁྱེད་ཀྱང་དེ་བཞིན་གནང་འཛོད་དང་། །གང་འདོད་ས་དེར་ཕྱིན་པས་ཆོག། དེ་བས་གདམས་པ་གཞན་མི་འཚལ། །ཞེས་གསུངས་ཡང་གཅིག་ཤངས་ཀྱི་གུར་ཞོག་ཏུ། །རྨེའུ་རོག་དཔལ་ཡབ་ཡུབ་སྲས་མེད་ཅིང་། །བསྒྲེས་ཉེར་ཡོད་པ་རྗེ་ཡིས་ལྗགས་མཆིལ་ཞིག །གནང་བ་ཡུམ་གྱིས་ཅུང་སྙེམ་འཐུང་བའི་ཚེ། །སྣ་ཉག་ཙམ་ཤོར་ཕྱིས་སུ་སྲས་བལྟམས་པ། །བླ་མ་སྨྲ་བའི་སེང་གེ་གུར་ཞོག་པ། །སྐུ་བོང་ཐུང་ཞིང་ཤངས་གཉག་ཡོད་པར་གསུངས། །དེ་སོགས་ངོ་མཚར་མཛད་པ་མཐའ་ཡས་པ། །འདིར་བརྗོད་མི་ལང་རྣམ་ཐར་རྒྱས་ལས་གསལ། །དེ་བཞིན་ཟར་གྱི་སྟག་སྣའི་གཏེར་གནས་ནས། །བམས་མའི་བོན་རྣམས་ཐོན་ཚུལ་འོག་གསལ་ལ། །གཏེར་དཔེ་སྦྱིན་བདག་ཨ་ད་ལྷ་སྲས་ལ། །བཅོལ་ཅིང་དེ་བརྒྱུད་ལྷ་རྒྱལ་ལྷ་བཙན་དང་། །ལྷ་མགོན་བཅས་ཏེ་མི་རབས་བཞི་ཡི་རིང་། །དེ་དག་གིས་ཉར་དེ་རྗེས་ལུང་གནང་བཞིན། །གཉལ་སྟོན་གཞོན་ནུ་འབུམ་ལ་འཕྲོད་པ་ཡིན། །དེ་ལྟའི་གྲུབ་ཐོབ་རྗེ་བཙུན་ཆེ་དེ་ལ། །ཞལ་སློབ་ཞལ་སྔ་ཟིན་དང་རྗེས་བྱིན་བརླབས། །རིགས་གཉིས་བྱུང་སྟེ་དང་པོ་གཤེན་བྱང་རྒྱལ། །བྲུ་སྟོན་ཁྱུང་རྒྱལ་བྲུ་ཤ་རྗེ་བཙུན་དང་། །ཞུ་གཡས་སྒྲོལ་བ་སྤ་སྟོན་དཔལ་མཆོག་རྒྱལ། །མེ་སྒོམ་དབང་འགྲུབ་རྨེ་སྟོན་རོག་དཔལ་བོན། །ལ་སོགས་གྲངས་མང་གཉིས་པ་བྱིན་བརླབས་བུ། །རྨེ་སྟོན་ལྷ་རི་དམ་པ་རི་ཁྲོད་པ། །གཉལ་སྟོན་གཞོན་ནུ་འབུམ་སོགས་མང་དུ་བྱོན། །དགུང་ལོ་བརྒྱ་དང་ཉི་ཤུ་འགྲོ་དོན་མཛད། །ཤེར་བཙུན་སློབ་མ་ཡེ་ཤེས་ཚུལ་ཁྲིམས་སྤྲུལ། །གུར་བཙུན་གཡུང་དྲུང་རྒྱལ་མཚན་ཞེས་བྱ་འབྱུང་། །གསུངས་པའི་དེ་ཉིད་དག་པ་དྲང་སྲོང་མཛད། །རྣམ་དག་འདུལ་བའི་བསྟན་པ་རྨད་བྱུང་བསྐྱངས། །དེ་ཡི་སློབ་མཆེད་གཡུང་དྲུང་ཚུལ་ཁྲིམས་སྤྲུལ། །འཚོ་ཡི་གདུང་རུས་ནམ་མཁའི་མཚན་ཅན་འབྱུང་། །དྲང་སྲོང་ཚུལ་གནས་དག་པའི་ཁྲིམས་ལེན་ཞེས། །མཁན་པོ་དར་ཡུ་བའམ་སླེའུ་ཁ་བ། །ཞེས་གྲགས་འཚོ་བཙུན་ནམ་མཁའ་རྒྱལ་མཚན་ཏེ། །གངས་ཅན་ཁྲི་གཙུག་བསྟན་པའི་རྒྱལ་ཐེབས་ལགས། །དེ་ཡི་སློབ་མཆེད་གཙུག་ཕུད་ཚུལ་ཁྲིམས་སྤྲུལ། །གཡུང་གི་གདུང་ལ་ཇོ་གདུང་མཚན་ཉིད་ཀྱིས། །བསྲུང་ཁྲིམས་ཚུལ་གནས་གུར་འཚོ་ཉིད་ལས་ལུང་། །བླངས་ནས་ཚུལ་ཁྲིམས་བསྟན་པ་ཀུན་ཏུ་བཙུག །གསུངས་དེ་སློབ་དཔོན་སྒྲོ་ལག་པ་ཞེས་གྲགས། །བོད་ཡུལ་རྣམ་དག་བསླབ་གསུམ་མེ་ཆེན་སྤར། །དེ་རྗེས་གསེར་ཐོག་ལྕེ་འབམས་སྤྲུལ་པ་ལ། །རྨེའུའི་གདུང་འཛིན་དམ་པ་འདུལ་བའི་མཚན། །འཚོ་གཡུང་གཉིས་ལས་ལུང་བླངས་ཚུལ་ཁྲིམས་ཀྱི། །བསྟན་པ་མཐའ་རུ་རྒྱས་པར་བྱེད་གསུངས་པའི། །རྨེ་སྟོན་དམ་པ་འདུལ་བ་འཛིན་པ་ཉིད། །འཚོ་གཡུང་མཁན་སློབ་གཉིས་ལས་ཁྲིམས་བླངས་ཤིང་། །ཚུལ་མཚན་གཡུང་དྲུང་རྒྱལ་མཚན་ཞེས་བྱ་སྟེ། །་སྤངས་ལམ་གྲོལ་ལམ་གཉིས་ཀའི་བརྒྱུད་རྩར་གྱུར། །དཔེའུ་རྩེ་གསུམ་གྱི་དམ་པའི་མཛད་སྤྱོད་ཚུལ། །རྣམ་ཐར་ཞིབ་པ་ཉམས་བརྒྱུད་སྐབས་སུ་གསལ། །དེ་ནས་བརྒྱུད་པ་རྩ་ལག་མང་གྱེས་པའི། །རྩ་བ་མདོ་འདུས་དེང་གྲགས་འདུལ་བརྒྱུད་ཀྱི། །བཤེས་གཉེན་རྣམས་ཀྱི་རྣམ་ཐར་མདོར་བསྡུས་པ། །གོང་མའི་ལུང་ཟིན་སྐྱེ་བ་བཞེས་ཚུལ་དང་། །སྐྱེས་བུ་དམ་པ་རྣམས་ཀྱི་ཞབས་བསྟེན་ཚུལ། །འཁོར་ལོ་གསུམ་གྱི་མཛད་པ་བསྐྱངས་བའི་ཚུལ། །རྗེས་འཇུག་བུ་སློབ་སྨིན་གྲོལ་མཛད་པ་དང་། །བསྟན་འགྲོའི་དོན་གྲུབ་དབྱིངས་སུ་གཤེགས་ཚུལ་བཅས། །མཛད་སྐབས་ལྔ་རེས་ཕལ་ཆེར་བསྟན་པ་ལ། །དམ་པའི་མཁན་བུ་རྗེ་བཙུན་ཡར་འབྲོག་པ། །མེ་སྟོན་ཤེས་རབ་འོད་ཟེར་ཉིད་ཡིན་ཏེ། །ལུང་ལས་དྲན་པ་ནམ་མཁའི་སྤྲུལ་པ་ནི། །མེ་ལ་གནམ་གྲགས་བྱ་བ་འབྱུང་ཞེས་དང་། །རྫུ་འཕྲུལ་ཡེ་ཤེས་རང་སྤྲུལ་ཞལ་གསུང་ལུང་། །ཁ་བོ་གངས་བཟང་ཤར་མགུལ་དུ། །ཤེས་རབ་འོད་ཟེར་བྱ་བ་འོང་། །དེ་ཡང་ང་ཡིས་བྱིན་བརླབས་བུ། །ཞེས་གསུངས་དུ་མའི་ལུང་བསྔགས་སྐྱེས་བུ་དེ། །ཡར་འབྲོག་སྟག་ལུང་ར་བ་དམར་པོ་རུ། །གདུང་རུས་མེ་ཉག་ཡབ་ནི་གཡུང་དྲུང་གཉན། །ཡུམ་ནི་གུར་ཟ་དར་རེ་གཉིས་ཀྱི་སྲས། །མཆེད་གཉིས་གཅུང་པོར་ས་ཕོ་ཁྱི་ལ་འཁྲུངས། །ཆུང་མིང་གནམ་གྲགས་མེས་པོས་གདམས་པ་བསླབ། །བཅུ་གཅིག་ལོ་ལ་ཀློག་བྲིས་ཚད་དུ་མཁྱེན། །བཅུ་གཉིས་བཅུ་གསུམ་ཞིང་བསྲུང་ས་ཉིད་དུ། །དགེ་བཤེས་རྟ་སྟོན་བར་བར་གདམས་པ་གསན། །དེ་ནས་དམ་པ་རྣམས་ཀྱི་ཞབས་བསྟེན་ཚུལ། །བཅུ་དྲུག་དགུང་ལོ་སྐུ་མཆེད་གཉིས་ཀ་གཙང་། །བྱོན་ཅིང་ཞུ་ཆེན་སྐྱེ་སེར་མཆོད་གཏོར་དང་། །རྣམ་དག་ཞུས་ཏེ་ཕྱིར་ལོག་ལོ་བཞི་སོང་། །ཉེར་གཅིག་དགུང་ལ་གཙང་བྱོན་ཞུ་ཆེན་འདས། །བདུན་ཚིག་ལ་བསྟེན་ཞུ་གཡས་སྒྲོལ་བ་ལས། །གབ་པ་སེམས་ཕྲན་མཛོད་བཅས་ཚར་བཅུ་གསུམ། །དབུ་ཞབས་ཚང་གསན་ཕྱེད་ཕྱེད་སུམ་ཅུ་སྐོར། །སྒྲོལ་བའི་མཁྱེན་ཚད་ལོ་གསུམ་ལ་རྟོགས་ཀྱང་། །ཡུན་ཐུང་ཟེར་དོགས་ལོ་བདུན་བར་དུ་བཞུགས། །གྲྭ་སར་ཕྱིན་ནས་ལོ་གཅིག་ནས་བཟུང་སྟེ། །ཁྲི་ཕར་བཙུག་ནས་བཤད་དེ་འཁོར་མང་དུས། །བླ་མ་གསུམ་དང་རང་གིས་དྲུག་རེ་སྟེ། །ཞག་རེར་བོན་ཐུན་དགུ་དགུའི་བཤད་ཉན་བས། །ཞེས་གསུངས་སྒྲོལ་བའི་ཞལ་གསུངས་ཚང་མ་དག །ཡི་གེར་བཏབ་ཏེ་དབུས་གཙང་ཁམས་གསུམ་ཁྱབ། །དགུང་ལོ་ཉེར་བདུན་དུས་སུ་ཆེ་འདོན་མཛད། །དེ་སྔོན་སྐྱེ་སེ་ཆེན་པོའི་འདས་མཆོད་དུས། །རྗེ་བཙུན་དམ་པ་ཕེབས་ལ་རབ་དད་དེ། །དགེ་བསྙེན་ཁྲིམས་དང་གདམས་ངག་གཅིག་ཞུས་ཏེ། །བཙུན་པ་སྤྱོད་ལམ་དགོས་པས་རྒྱལ་ཚབ་ཅན (སྒྲོབ་བ) ། །སྤྱོད་ལམ་བདེ་ཕྱིར་རྣལ་འབྱོར་བྱ་བས་ཏེ། །རེས་སུ་དགོན་པ་དུས་རེར་ལྡོམ་བུ་བ། །གར་བདེ་གར་ཡངས་ངང་ནས་དགེ་སྦྱོར་ཉིད། །འཕེལ་བར་བྱ་དགོངས་ལ་སྟོད་དུ་བྱོན་ལམ། །རྣལ་འབྱོར་བ་འགའ་དང་འགྲུལ་ཕྱིན་པ་ལ། །འཁྲིག་ཆགས་ཟས་གཉིས་ལ་ཞེན་ཆེ་འདུག་པས། །འདིས་མི་འོང་དགོངས་དབུས་པའི་རྣལ་འབྱོར་བ། །བཙུན་པ་ལན་བདུན་བས་ཟེར་ཞིག་འདུག་ལ། །ཁྱོད་ཀྱིས་རྣལ་འབྱོར་བཙུན་པ་གཉིས་ཀ་བས། །འདུག་ན་དགེ་སྦྱོར་གཤའ་མར་གང་དགའ་གསུངས། །ངས་ནི་མ་འབྱོང་མ་གཏོགས་བཙུན་པ་ཉིད། །དགོས་པར་འདུག་ཟེར་དེ་ནས་དམ་པ་ཉིད། །ཤངས་ཀྱི་ཕུག་ལེར་བཞུགས་པའི་མདུན་བྱོན་ཏེ། །གདམས་ངག་ཞུས་བསྐྱང་དོན་དམ་རྒྱུད་ལ་སྐྱེས། །ཉེར་བརྒྱད་དགུང་ལོར་འུ་ཡུག་ཡོན་པོར་བྱོན། །གཙང་གཙུག་ཁྲིམས་བཞེས་ཤེས་རབ་འོད་ཟེར་མཚན། །དེར་བཞུགས་སྒོམ་བསྐྱངས་ལུས་སེམས་བདེ་བ་སྐྱེས། །མི་རྟག་རྒྱུད་ཤར་བློ་སྣ་ཐུང་ཧྲིལ་སོང་། །སྙིང་ཇེ་ཚད་མེད་སྐྱེས་ཤིང་ཉམས་ལེན་བསྐྱངས། །གསུང་ཀུན་ཡི་གེར་བྲིས་པས་བླ་མ་ཡིས། །ཡི་གེ་བས་སམ་གསུངས་པར་བགྱིས་ཞུས་ཚེ། །སྟོན་དང་གསུངས་ལ་ལྟ་རིམ་ཕུལ་བས་ན། །ང་ལའང་གཅིག་བྲིས་བསླང་གསུངས་དེ་བཞིན་ཕུལ། །ཞལ་ནས་ངས་ལོ་བཅུ་གཉིས་བསྒོམ་འབྲས་དེ། ཁྱོད་ཀྱི་ལོ་གཉིས་རྟོགས་གསུངས་ཚོགས་སུ་ཡང་། །ཁོང་རྣམས་ལོ་རེ་ལོ་གཉིས་འདིར་བསྡད་པར། །གདམས་པ་འདི་འདྲ་ཡི་གེར་བཏབ་འགྲོ་འདུག །དུས་གཏན་ངའི་རྩར་སྡོད་ཀུན་ལ་གོ་བ། །མི་འདུག་མོད་དེ་ང་ཡང་གཏན་མི་སྡོད། །གདམས་པའང་གཏན་དུ་མི་འོང་གསུངས་པ་ལ། །ཀུན་གྱིས་ལྷ་རྗེ་དྲང་སྲོང་ལ་ཞུས་ཏེ། །བླ་མའི་གསུང་རྣམས་ཡི་གེར་བཏབ་ཞེས་གླེང་། །དེ་ལྟར་ལྟ་སྤྱོད་སྒོམ་རིམ་སྐོར་གསུམ་དང་། །གསུང་རབ་ཚིག་བཞི་སྐོར་མདོ་ལེའུ་བཅུ་སོགས། །གདམས་པ་མང་མཉན་ལོ་གསུམ་སྤྱན་སྔར་བཞུགས། །བླ་མས་རང་དོན་སྒོམ་དང་གཞན་དོན་ཤོད། །གཉིས་ཀའི་དོན་དུ་བྲིས་ཞེས་ཞལ་གསུང་གནང་། །དེ་ནས་གཞན་དོན་མཛད་པ་བསྐྱངས་ཚུལ་ནི། །བླ་མར་དགོངས་ཞུས་ཡུལ་དུ་ཕྱིར་ཕེབས་ཏེ། །ཡུལ་མིའི་འཁྲུགས་འདུམ་དགྲ་སྡེ་ཚར་ཐག་བཅད། །དེ་རྗེས་ཞིང་ཁང་ཆེ་རྣམས་གཅེན་པོར་སྤྲད། །ཆུང་བ་ཁག་གཅིག་བཟུང་བཞུགས་གཅེན་པོ་ལ། །དཀའ་ལས་ཆེ་བྱུང་འཁོར་བར་བློ་ལྡོག་ཏེ། །བླ་མ་དམ་པ་བྲུ་སྟོན་རྗེ་བཙུན་གཉིས། །མཁན་སློབ་བཞུགས་མདུན་བསྙེན་རྫོགས་དྲང་སྲོང་བསྒྲུབ། །སྐུ་མཆེད་གཉིས་ཀས་སྦོངས་དག་ཐེང་འགའ་མཛད། །རྗེས་འབྲེངས་རྣམས་དོན་མཁན་སློབ་ཏུ་མཛད་ནས། །ར་དམར་བྲག་ལ་སྒྲུབ་གནས་མཛད་དེ་བཞུགས། །སྟག་ལུང་ཉིད་དུ་བོན་འཁོར་ལན་གསུམ་བསྐོར། །དེ་ལྟར་བསྒོམ་བྱུང་ཤེས་རབ་རྩལ་རྫོགས་དང་། །ཚིག་དོན་ཀུན་ལ་དབང་ཐོབ་མངོན་ཤེས་གསལ། །གོང་མའི་ལུང་ཐོབ་གཞན་དོན་ཐུགས་བསྐྱེད་ལྡན། །ལྔ་པོ་རྗེ་བཙུན་འདི་ལ་ཚང་བ་ཡིན། །དེར་བརྟེན་ཀློང་རྒྱས་གཞུང་འགྲེལ་རྣམ་དག་དང་། །ཀུན་རིག་ཀུན་སྣང་སྤྱི་སྤུངས་རབ་གནས་སྐོར། །བཅས་པའི་ཕྱག་བཞེས་ཁམས་འབུམ་རྒྱས་འབྲིང་བསྡུས། །གསུམ་གྱི་ལྟ་སྒོམ་རིམ་པ་བཀའ་བརྟེན་སྡེ། །བྱང་ཆུབ་བསྒྲུབ་ཐབས་འདུལ་བ་ཆེ་ཆུང་གཉིས། །ཚིག་བཞི་བོན་འཁོར་དབུ་མ་བདེན་གཉིས་ལྔ། །འདུལ་བའི་ལས་ཆོག་རི་ཁྲོད་པའི་རྣམ་ཐར། །ལ་སོགས་གཞུང་འགྲེལ་བསྟན་བཅོས་ཟབ་རྒྱས་མཛད། །རྗེས་འཇུག་སྨིན་གྲོལ་བུ་སློབ་རབ་མང་ལས། །འདུས་ལ་སྔ་བ་སུམ་པ་ཇོ་ཚུལ་ཡིན། །གདམས་པའི་བདག་པོ་གཤེན་སྟོན་ནམ་མཁའ་ཉིད། །གཞན་ཡང་ཞུ་ཆེན་ཡེ་ཤེས་རིན་ཆེན་དང་། །མེ་ཟུག་དྲང་སྲོང་གཡུང་དྲུང་འོད་ཟེར་དང་། །སྤ་སྟོན་མཁས་པ་འོད་གསལ་རྒྱལ་མཚན་སོགས། །བསྙན་འགྲོའི་དོན་ནུས་མཁས་གྲུབ་སྐྱེས་བུ་མང་། །དེ་ནས་ཐ་མ་དབྱིངས་སུ་གཤེགས་ཚུལ་ནི། །དུས་ཤིག་གཟིམས་པ་གཞི་ལ་གཤེན་སྟོན་གྱིས། །ཀུ་རེའི་ཚུལ་གྱིས་མ་གཟིམས་རྒྱུ་མ་ངན། །ཞུས་པ་ཉལ་ནས་སེམས་ལ་ལྟ་ལྟ་བ། །རྒྱུ་མ་ངན་རུང་བཟང་རུང་དོན་ཆེན་ཞིག །འགྲུབ་སྟེ་མིས་མ་ཚོར་བས་བློ་རེ་བདེ། །གསུངས་ཤིང་བཞེངས་ནས་སྤྱི་ན་སྤྱོད་ལམ་ཉིད། །འབྱོངས་དགོངས་པ་ཡིན་སྒོས་སུ་ཚེའི་འདུ་བྱེད། །ཉལ་བ་ལ་བྱེད་ཡིན་ཡང་ཉལ་སྒོམ་པས། །གཞན་སྣང་དང་བ་མི་འདྲོང་བར་འདུག་པས། །ཁྱད་གྲགས་མ་སོང་སྤྱོད་ལམ་དོན་མཐུན་བ། །གསུངས་ཤིང་ཐ་མ་དགུང་ལོ་དོན་ལྔའི་དུས། །བོན་འཆད་ངང་དུ་ཞི་བའི་དབྱིངས་གཤེགས་སོ། །དེ་ཡི་མཁན་བུ་གཤེན་སྟོན་ནམ་མཁའ་སྟེ། །ལུང་ལས་ལི་འཕྱོ་ཧ་རིའི་སྤྲུལ་པ་ནི། །ཚུལ་ཁྲིམས་འཛིན་པའི་དམུ་རིགས་གཤེན་གྱི་གདུང་། །ནམ་མཁའི་མཚན་ཅན་དྲང་སྲོང་འབྱུང་ཞེས་ཏེ། །གཡས་རུ་ཡུལ་ནི་གཙང་གི་བོ་དོང་ཁར། །དམུ་གཤེན་ལྷ་རྗེ་ཇོ་བཀྲས་སྲས་གསུམ་གྱི། །བར་མར་ས་ཕོ་འབྲུག་ལོར་སྐུ་འཁྲུངས་ཏེ། །ཆུང་ནས་སྐྱེས་ཐོབ་ཤེས་རབ་རྩལ་འབྱོངས་པས། །ཀློག་འདོན་འབྲི་སོགས་བསྟན་པ་ཙམ་གྱིས་མཁྱེན། །དེ་ནས་དགུང་ལོ་བཅུ་གཉིས་བཞེས་པའི་ཐོག །རྗེ་བཙུན་ཡར་མེའི་དྲུང་བཅར་ཚུལ་ཁྲིམས་རྣམས། །རྫོགས་པར་རིམ་ཞུས་ནམ་མཁའ་རྒྱལ་མཚན་གསོལ། །ལོ་གྲངས་བཅུ་གཉིས་བར་དུ་བླ་མའི་མདུན། །བཞུགས་ཏེ་ཐོས་བསམ་སྒོམ་པའི་སྒྲོ་འདོགས་བཅད། །ཤེས་རབ་གསུམ་གྱི་ཚད་ལོངས་ཡེ་ཤེས་རྒྱས། །འདུལ་བ་ཆེ་ཆུང་གཉིས་ཀྱི་འགྲེལ་རྒྱས་དང་། །ཚིག་བཞི་བོན་གྱི་བཀའ་འཁོར་འགྲེལ་བ་དང་། །ལམ་རིམ་སུམ་བརྒྱའི་ཚིག་དོན་འགྲེལ་དང་དགོངས། །ཁྲོ་བོ་རོལ་པའི་ཕྱག་བཞེས་ལ་སོགས་མཛད། །མེ་སྟོན་འདའ་ཁར་ཡིག་ཆ་ཐམས་ཅད་གནང་། །མཁས་བཙུན་བཟང་འཛོམས་སློབ་གྲྭའི་གཙོ་ཡིན་གསུངས། །ཞུ་སྟོན་ཡེ་རིན་དྲང་སྲོང་ཁྲིམས་གནང་དུས། །སློབ་དཔོན་མཛད་ཅིང་མེ་ལྕམ་བཙུན་མ་ཡིས། །བསྐུལ་ངོར་ཡར་མེ་ཆེན་པོའི་རྣམ་ཐར་མཛད། །བོ་དོང་བོན་གནས་འཇེད་ཀྱི་བཟང་འོར་གཉིས། །གནས་བཟུང་ལྷ་ཁང་ཁྱད་འཕགས་རེ་རེ་བཞེངས། །སྨིན་གྲོལ་བོན་གྱི་བཀའ་འཁོར་རིམ་པར་བསྐོར། །ཞལ་སློབ་གཙོ་བོ་རྒྱལ་མཚན་མཚན་ཐོབ་བརྒྱད། །སྟོད་པ་སྤ་སྟོན་ཡོན་ཏན་རྒྱལ་མཚན་དང་། །ཡ་ངལ་བཀྲ་ཤིས་རྒྱལ་མཚན་གཉིས་སུ་བྱུང་། །གཙང་པ་སྒྲ་སྟོན་ཡོན་ཏན་རྒྱལ་མཚན་དང་། །ཞང་སྟོན་བསོད་ནམས་རྒྱལ་མཚན་གཉིས་སུ་བྱུང་། །དབུས་པ་གཡོར་པོ་དད་པ་རྒྱལ་མཚན་དང་། །མེ་སྟོན་དཔལ་གྱི་རྒྱལ་མཚན་གཉིས་སུ་བྱུང་། །མཁས་པ་གཉོས་སྟོན་ཚུལ་ཁྲིམས་རྒྱལ་མཚན་དང་། །སྐུ་ཚ་ཡེ་ཤེས་རྒྱལ་མཚན་གཉིས་བཅས་བརྒྱད། །ཉེ་གནས་ཏ་མོ་འདུལ་བ་རྒྱལ་མཚན་སོགས། །སྐྱེས་མཆོག་མཁས་གྲུབ་སྐར་ཚོགས་བཀྲ་བཞིན་བྱོན། །ཐ་མ་སྐུ་ཚེ་མཛད་པ་མཐར་ཕྱིན་ནས། །དགུང་ལོ་དོན་ལྔར་འཇའ་འོད་དང་བཅས་གཤེགས། །དེ་ཡི་མཁན་བུ་གཡོར་པོ་མེ་དཔལ་ནི། །སྤྱིར་ནི་ཡར་མེའི་སྐུ་སྐྱ་ཡིན་གསུངས་ཤིང་། །ལུང་བསྟན་དྲན་པའི་སྐོས་ཡིག་སྒྲོན་མེ་ལས། །ང་ཡིས་བྱིན་གྱིས་བརླབས་པའི་བུ། །ཡུལ་དབུས་གཡོར་པོའི་ས་ཆ་རུ། །རུས་པ་མེ་ལ་མིང་དཔལ་ཞེས། །རུ་མཚམས་མགོ་བོར་བསྟན་པ་སྤེལ། །གསུངས་པའི་ཡུལ་དབུས་དབུ་རུ་གཡོ་རུ་གཉིས། །གཡོ་རུ་ལྷོ་ཁ་གཡོར་པོའི་དོལ་ཞེས་པར། །མེ་ཡི་གདུང་ལས་ཤིང་སྟག་ལོར་འཁྲུངས་ཤིང་། །སྔོན་སྦྱངས་འཕྲོ་སད་ཆུང་ནས་འབྲི་ཀློག་མཁྱེན། །ཡར་ཆེར་སྨིན་ནས་བྲུ་སྟོན་ཉི་རྒྱལ་ལས། །གཙང་གཙུག་ཁྲིམས་བླངས་ཐོས་བསམ་སྒྲོ་འདོགས་བཅད། །བཀའ་ལུང་རྒྱུད་སྡེར་མཁས་པ་ཆེན་པོར་གྲགས། །དེ་ནས་གཤེན་སྟོན་ནམ་མཁའ་རྒྱལ་མཚན་ལས། །དྲང་སྲོང་བསྙེན་རྫོགས་ཉམས་དྲིས་མ་གོས་བསྲུང་། །དེ་ནས་ཞང་སྟོན་དམ་པ་ཚུལ་ཤེས་ལས། །ཐེག་ཆེན་དོན་ཞུས་རྩེ་གཅིག་ཉམས་སུ་བླངས། །གཞན་ཡང་གཤེན་སྒོམ་ཞིག་པོའི་ཞབས་ལ་གཏུགས། །རིག་པ་གཅེར་མཐོང་ངོ་སྤྲོད་གདམས་པ་ཞུས། །རྨ་སྟོན་སྲོལ་འཛིན་ཞབས་གཏུགས་བྱང་གཏེར་གྱི། །དྭང་རའི་བོན་སྐོར་ཨ་གསལ་ཁྲིད་བཅས་ཞུས། །སྤྱིར་ནི་བ་གོར་དབེན་ས་ཁར་བཞུགས་ཤིང་། །དབུས་རི་ནག་པོ་ཡར་ལྷ་ཤམ་པོ་སོགས། །དབེན་གནས་རྣམས་སུ་རྩེ་གཅིག་སྒོམ་སྒྲུབ་མཛད། །རིག་པ་མངོན་གྱུར་སངས་རྒྱས་རང་ས་ཟིན། །བུམ་ཆུ་རང་འཁོལ་ཡི་དམ་ལྷ་ཞལ་གཟིགས། །ལྗགས་མཆིལ་བཏབ་པས་གཞན་གྱི་ན་ཚ་ཞི། །རྫུ་འཕྲུལ་གྲུབ་རྟགས་ཐོགས་མེད་མཛོད་འགྲེལ་དང་། །ས་ལམ་འགྲེལ་གཉིས་པོད་རེ་ཨ་ཁྲིད་སྐོར། །པོད་གཅིག་སོགས་པ་བསྟན་བཅོས་མང་མཛད་ཅིང་། །འཆད་ཉན་བསྟན་པའི་བྱ་བ་རྒྱ་ཆེར་མཛད། །སྟོད་སྨད་བར་ཀུན་འགྲོ་ལ་ཕན་ནུས་པའི། །སློབ་མ་མང་ཞིང་ཐུགས་སྲས་གདམས་པའི་བདག །འགྲོ་མགོན་འ་ཞ་བདུད་རྩི་རྒྱལ་མཚན་ལགས། །སྤུ་ཚེ་ཉིད་ཀྱང་རིང་པོར་མ་བཞུགས་པར། །དགུང་ལོ་སོ་ལྔར་སྙི་མོ་རུ་མཚམས་སུ། །འཇའ་འོད་མཁར་ཁེངས་སྒྲ་འོད་ཟེར་བཅས་ཏེ། །དགོངས་པ་བོན་ཉིད་དབྱིངས་གཤེགས་ཕྱི་རབས་རྟེན། །ཐུགས་ལྗགས་རྟེན་གསུམ་རིང་བསྲེལ་མང་དུ་བྱོན། །གཡོར་མེའི་མཁན་བུ་འགྲོ་མགོན་བདུད་རྩི་སྟེ། །ལུང་བསྟན་རྨ་ཡི་ནང་རྒྱུད་གླིང་སྒྲགས་ལས། །ཞང་ཞུང་ལྷ་ཁྲིའི་སྤྲུལ་པ་ནི། །འ་ཞའི་གདུང་འཛིན་བདུད་རྩིའི་མཚན། །དེ་ཡི་བསྟན་པའི་རྒྱུད་འཛིན་མཛད། །ཅེས་གསུངས་ཡུལ་ནི་གཡོར་པོའི་ས་ཆ་རུ། །འ་སྟོན་གཡུང་སེང་སྲས་སུ་མེ་བྱི་ལོར། །སྐུ་འཁྲུངས་སྔོན་སྦྱངས་ལས་ཀྱི་འཕྲོ་སད་དེ། །ཆུང་ནས་བྲིས་ཀློག་སོགས་མཁྱེན་ཤིན་ཏུ་མཁས། །ཆེར་སྐྱེས་གཡས་རུ་དབེན་ས་ཁ་ཉིད་དུ། །མེ་གཉོས་གཉིས་སོགས་མཁས་རྣམས་ཞབས་ལ་བཏུགས། །ཕྱི་ནང་གསང་བའི་བོན་སྒོར་ཐོས་བསམ་སྦྱངས། །སྒྲོ་འདོགས་ལེགས་བཅད་ཁྱད་པར་གཡོར་མེའི་དྲུང་། དྲང་སྲོང་སྡོམ་བླངས་ཁྲིམས་རྣམས་ཉམས་མེད་བསྲུང་། །གསང་སྔགས་དབང་ནོད་བསྙེན་སྒྲུབ་མཐར་ཕྱིན་མཛད། །ཐེག་ཆེན་དོན་ནོད་གཟུང་འཛིན་རང་སར་གྲོལ། །དབེན་སར་བྲུ་ཡི་བསྟན་པའི་རྒྱལ་ཐེབས་མཛད། །དྲང་སྲོང་འཁོར་ལ་འཆད་ཉན་བཀའ་འཁོར་བསྐོར། །མདོར་ན་དབུས་ཕྱོགས་སྐྱིད་ཤོད་ཕུག་རིང་སོགས། །དབེན་གནས་རྣམས་སུ་ཉམས་བཞེས་ཀུན་བཟང་གི། །དགོངས་པ་མངོན་གྱུར་བདེན་གཉིས་དོ་མཉམ་རྟོགས། །འཁོར་འདས་ལམ་གསུམ་ཐིག་ལེ་གཅིག་ཏུ་གྲོལ། །བརྒྱུད་པའི་བྱིན་ཐོབ་ཐུན་མིན་ཉམས་རྟོགས་སྐྱེས། །རྨི་ལམ་འཁྲུལ་སངས་འོད་གསལ་ཁོར་ཡུག་ཤར། །རྟོགས་པ་ཆུ་བོ་རྒྱུན་གྱི་རྣལ་འབྱོར་པ། །བམས་དང་སྙིང་རྗེས་གདུག་ཅན་ཟིལ་གྱིས་གནོན། །རིམ་གཉིས་ལམ་འབྱོངས་ཡི་དམ་མངོན་ཞལ་གཟིགས། །ཏིང་འཛིན་དམིགས་པས་ཕ་རོལ་ནད་དོན་ཞི། །བསྟན་བཅོས་མཛོད་འགྲེལ་དབུ་མའི་འགྲེལ་བ་དང་། །ཀློང་རྒྱས་འགྲེལ་བཅས་པོད་ཆེན་གཉིས་ལོངས་མཛད། །འཆད་རྩོད་རྩོམ་པས་གདུལ་བ་དབྱིངས་སུ་བསྒྲལ། །རྗེས་འཇུག་ཕྱི་ནང་གསང་བའི་བརྒྱུད་འཛིན་པའི། །དགེ་བའི་བཤེས་གཉེན་མང་བྱུང་ཀུན་གྱི་མཆོག །སྐུ་དབོན་མཉམ་མེད་བློ་གྲོས་རྒྱལ་མཚན་ཡིན། །སྐུ་ཚེ་མཐར་ཕྱིན་བསྟན་འགྲོའི་དོན་མཐར་རྫོགས། །འཇའ་འོད་དང་བཅས་དགོངས་པ་དབྱིངས་སུ་གཤེགས། །བདུད་རྩི་རྒྱལ་དང་བྲུ་སྟོན་དར་མ་ཡི། །མཁན་བུ་འ་ཞ་བློ་གྲོས་རྒྱལ་མཚན་ཏེ། །ལུང་བསྟན་རྨ་ཡི་ནང་བརྒྱུད་གླིང་སྒྲགས་ལས། །ཧྲིས་པ་གྱེར་མེད་སྤྲུལ་པ་ལ། །སྨ་ར་ཨག་ཚོམ་རྨོག་ཐག་ཅན། །མཆན་འོག་གཡས་ན་སྨེ་བ་ཡོད། །འ་ཞའི་གདུང་ལ་བློ་གྲོས་མཚན། །ཞེས་སོག་གཡོར་པོའི་ས་ཆ་གོང་ཉིད་དུ། །འགྲོ་མགོན་བདུད་རྩིའི་སྐུ་མཆེད་ཀྱི་སྲས་པོར། །འ་ཞའི་གདུང་བཟུང་ས་ཕོ་རྟ་ལ་འཁྲུངས། །བྲིས་ཀློག་རིག་གནས་བསླབ་ཙམ་ས་ལེར་མཁྱེན། །ཤེས་རབ་གསུམ་གྱི་རྩལ་རྫོགས་སྤྲུལ་པའི་སྐུ། །རྒྱལ་བའི་ཡེ་ཤེས་མི་གཟུགས་སུ་སྣང་བ། །ཕྱི་དར་བསྟན་པའི་རྒྱལ་མཚན་གཅིག་པུར་གྱུར། །དེ་ནས་གཡས་རུ་དབེན་སར་ཨ་ཁུ་རྗེ། །འགྲོ་མགོན་ཆེན་པོ་བདུད་རྩི་རྒྱལ་མཚན་དྲུང་། །གབ་མཛོད་ས་གསུམ་སྤྱི་སྤུངས་སྔགས་སེམས་སོགས། །ཕྱི་ནང་གསང་བའི་ཤེས་སྦྱོང་སྨིན་གྲོལ་ནོད། །འགྲོ་མགོན་བདུད་རྩི་བྲུ་སྟོན་དར་མ་གཉིས། །མཁན་སློབ་མཛད་དྲུང་བསྙེན་རྫོགས་ཁྲིམས་ཆེན་བཞེས། །སྐྱིད་མཁར་སློབ་དཔོན་མེ་སྟོན་ཞི་བ་ལས། །དབལ་ཕུར་སྡེ་སྐོར་དོན་གྱི་དབང་ཁྲིད་ཞུས། །རྨ་སྟོན་ལྕམ་མེ་དབྱིལ་སྟོན་ཁྱུང་རྒོད་ཟུང་། །གཏེར་བོན་ཡོངས་སུ་རྫོགས་པའི་དབང་ཁྲིད་ལུང་། །མན་ངག་བཅས་ནོད་བསྟན་པའི་བོན་བདག་མཛད། །གཞན་ཡང་གཤེན་རྒུར་གཉན་འཐེང་ཁུ་ཚ་དང་། །གཞོད་སྟོན་ལུང་བོན་རྨ་སྲིད་འོལ་སྒོམ་སོགས། །གཏེར་བོན་སྔ་བྱུང་རྒྱ་མཚོ་ལྟ་བུ་ཡི། །གཞུང་དོན་གཟིགས་ཞིབ་ཟབ་མོའི་དོན་ཕྱུངས་ཏེ། །མཁས་དང་གྲུབ་པའི་སྙན་གྲགས་ཕྱོགས་ཀུན་ཁྱབ། །དབྱང་ལུང་རྒྱུན་མཐུད་རྒྱུད་ལུང་མན་ངག་བསྡེབས། །ཕྱག་ལེན་བཅས་པ་ཕྲ་ཟབ་རྒྱས་མཛད་ནས། །དེ་དག་བསྟན་པའི་བོན་བདག་ཉིད་གྱུར་ཏེ། །ཕྱི་རབས་རྗེས་འཇུག་ཀུན་ལ་བཀའ་དྲིན་ཆེ། །གཉན་ཆེན་ཐང་ལྷ་ལ་སོགས་དབེན་གནས་སུ། །ཐེག་ཆེན་ཟབ་དོན་རྩེ་གཅིག་ཉམས་བླངས་པས། །ཉམས་རྟོགས་ཡོན་ཏན་རྒྱ་མཚོ་ཐུགས་མངའ་ཞིང་། །ཁོད་སྤུངས་དྲན་པ་ཞལ་མཇལ་དབང་བྱིན་བརླབས། །རྩ་རླུང་འཕོ་ཁྲིད་གདམས་པ་སྙན་དུ་བརྒྱུད། །ཡེ་ཤེས་དབལ་མོས་བསྐྱེས་རྫོགས་གསང་གདམས་གནང་། །ཡུལ་ཅན་གདས་བཅས་སྣང་བས་མ་སྒྲིབ་པར། །སྣང་སྲིད་ལེགས་ཉེས་ཕ་རོལ་སེམས་རྟོག་མཁྱེན། །ས་ལམ་སྤྱི་དོན་གབ་པའི་འགྲེལ་བ་དང་། །སྲིད་པའི་མཛོད་ཕུག་ཁྲོ་བོའི་རྩ་རྒྱུད་དང་། །རྫོགས་ཆེན་ལུང་དྲུག་ནམ་མཁའ་འཕྲུལ་མཛོད་སོགས། །མདོ་སྔགས་གཞུང་འགྲེལ་ཟབ་རྒྱས་རབ་མང་དང་། །གལ་མདོ་དྲི་མེད་ཚད་མ་ཀུན་བཏུས་དང་། །ཁྲོ་ཕུར་ལ་སོགས་སྒྲུབ་པའི་ཕྱག་བཞེས་རིགས། །ཉམས་མགུར་དང་བཅས་བོད་ཆེན་དགུ་ལོངས་མཛད། །བསྟན་ལ་དཀའ་དྲིན་ལྷག་པར་ཆེ་བ་ཡིན། །དབེན་ས་ཁ་རུ་དབུ་རྩེ་སྤྱི་གཞུང་ཀུན། །རྟེན་དང་བརྟེན་པར་བཅས་པའི་རྟེན་གསུམ་ནི། །བསམ་འདས་བཞེངས་དང་མཆོད་ཚོགས་རྒྱ་ཆེར་བཏེགས། །མདོར་ན་དཔེའུ་ཙེ་གསུམ་གྱི་མཛད་པ་མཆོག། སྐུ་ཚེ་བསྐྱལ་བའི་ཕྲིན་ལས་བསམ་མཐའ་ཡས། །ཞལ་སློབ་མཁས་བཙུན་བཟང་ལྡན་བརྒྱ་སྟོང་ལས། །མཆོག་གྱུར་བྲུ་སྟོན་འདུལ་བ་རྒྱལ་མཚན་དང་། །ལ་སྟོད་བྲུ་སྟོན་ཚུལ་ཁྲིམས་རྒྱལ་མཚན་དང་། །མདོ་ཁམས་ཁྲོ་ཚང་ཚུལ་ཁྲིམས་རྒྱལ་མཚན་དང་། །གཤེན་གྱི་སྟོན་པ་བློ་གྲོས་རྒྱལ་མཚན་བཞི། །སྐུ་ཚེ་མཐར་ཕྱིན་དྲུག་ཅུ་རྩ་དྲུག་དུས། །བསྟན་འགྲོའི་དོན་ཟིན་ཞིང་ཁམས་གཞན་དག་ཏུ། །འགྲོ་དོན་མཛད་པར་ཞལ་བཞེས་ཞི་བར་གཤེགས། །རྗེས་ལ་འཇའ་འོད་གུར་ཕུབ་ཕྱི་རབས་རྟེན། །གདུང་དང་རིང་བསྲེལ་མང་དུ་བྱོན་པའོ། །དེ་དང་སུམ་པ་ལྷ་ཡི་མཁན་བུ་ནི། །གཤེན་སྟོན་ཀུན་མཁྱེན་ཡེ་ཤེས་བློ་གྲོས་ཏེ། །ལུང་ལས་དམུ་རིགས་གཤེན་གྱི་གདུང་བརྒྱུད་ལ། །བློ་གྲོས་རིག་པའི་རྩལ་ཅན་དང་། །རིག་འཛིན་ཚུལ་འཛིན་རྣམ་གསུམ་འབྱུང་། །གསུངས་ལྟར་གཡས་རུ་མཇེད་ཀྱི་དར་ལྡིང་དུ། །དམུ་གཤེན་དཔོན་གསས་ཤེས་རབ་རྒྱལ་གྱི་སྲས། །སྐུ་མཆེད་གསུམ་གྱི་བར་མར་ཆུ་ཕག་ལོར། །སྐུ་འཁྲུངས་ཆུང་ནས་ཤེས་རབ་རྩལ་རྫོགས་པས། །གཞུང་ལུགས་ཐ་དག་ལན་རེ་ཟུང་རེས་མཁྱེན། །གྲུབ་པའི་རྟགས་མཚན་ཞབས་རྗེས་མཁར་འཕུར་སོགས། །ཆུང་ངུའི་དུས་ནས་རྨད་བྱུང་ཡ་མཚན་མང་། །སུམ་སྟོན་བླ་མ་ལྷ་ལས་རབ་ཏུ་བྱུང་། ། ཆེར་བསྐྱེད་འགྲོ་མགོན་བློ་གྲོས་རྒྱལ་མཚན་དང་། །ཞང་ལོ་བཀྲ་ཤིས་བྱང་ཆུབ་ལ་སོགས་པ། །དྲང་སྲོང་ལྔ་བརྒྱའི་དབུས་སུ་བསྙེན་རྫོགས་ཞུས། །བསླབ་གསུམ་སྡོམ་ཁྲིམས་ཉམས་དྲིས་མ་གོས་བསྲུང་། །རིག་པའི་གནས་ལྔར་མཁས་པའི་དབང་ཕྱུག་གྱུར། །གྲུབ་མཐའ་རིས་མེད་ཀུན་མཁྱེན་བློ་གྲོས་རྒྱས། །ཕྱི་ནང་མདོ་སྔགས་གཞུང་འགྲེལ་ཕྱག་ལེན་སོགས། །བསྟན་བཅོས་ལེགས་བཤད་རྨད་བྱུང་མང་དུ་མཛད། །དར་ལྡིང་གསེར་སྒོ་གཤེན་གྱི་གདན་ས་སོགས། །དབུས་གཙང་བྱང་གསུམ་ཁུལ་དུ་དགོན་གནས་སྡེ། །ཆེ་ཆུང་སུམ་ཅུ་སོ་གསུམ་བཏབ་བཀོད་མཛད། །གསེར་སྒོ་ལྷ་ཁང་དབུ་རྩེ་གཙང་ཁང་དང་། །ཁྱམས་དང་ཀ་བ་སྒོ་རྒྱན་ལ་སོགས་པའི། །བཀོད་པ་རྨད་བྱུང་ཡ་མཚན་བསམ་འདས་ལས། །ཁྱད་འཕགས་བཅུ་གསུམ་གྲངས་ལྡན་ལ་སོགས་པའི། །རྟེན་གསུམ་བྱིན་ཅན་རྟེན་དང་བརྟེན་པར་བཅས། ། སྔོན་མེད་ངོ་མཚར་གངས་ལྗོངས་ཡོངས་གྲགས་བཞེངས། །ཞལ་སློབ་མཁན་ཆེན་བསོད་རྒྱལ་དཔལ་ཉིད་དང་། །ཞང་སྟོན་སློབ་དཔོན་བསོད་ནམས་རིན་ཆེན་དང་། །སུམ་སྟོན་མཁན་པོ་འདུལ་བ་བློ་གྲོས་དང་། །ཅོག་སྟོན་ཤེར་དཔལ་སྨོན་ལམ་བློ་གྲོས་(ཡབ་སྲས་)སོགས། །མཁས་བཙུན་སྟོང་ཕྲག་གྲངས་ལྡན་སྨིན་ཅིང་གྲོལ། །དེ་ལྟར་བསྟན་འགྲོའི་དོན་གྲུབ་དབྱིངས་སུ་གཤེགས། །དམུ་གཤེན་བསྟན་ལ་བཀའ་དྲིན་རྨད་བྱུང་ལགས། །དེ་ཡི་མཁན་བུ་འདུལ་བ་བློ་གྲོས་ཏེ། །ཡུལ་ནི་གཡས་རུ་གཙང་གི་ས་ཡི་ཆར། །སུམ་པའི་གདུང་འཁྲུངས་འཇེད་ཀྱི་དར་ལྡིང་དུ། །ཀུན་མཁྱེན་ཡེ་ཤེས་བློ་གྲོས་ཞབས་དྲུང་དུ། །རབ་བྱུང་དྲང་སྲོང་བསླབ་པར་རྫོགས་པར་ཞུས། །ཚུལ་མཚན་འདུལ་བ་བློ་གྲོས་ཞེས་སུ་གྲགས། །གཞན་ཡང་གཤེན་སྟོན་བློ་གྲོས་རྒྱལ་མཚན་དང་། །བྲུ་སྟོན་འདུལ་བ་སོགས་བསྙེན་ཕྱི་ནང་གི། །དབྱང་ལུང་སྡོམ་ནོད་ཤངས་ཀྱི་གུར་ཞོག་དང་། །མཚོ་སྙའི་སྨན་གོང་སོགས་བཞུག་ཉམས་བླངས་བསྒྲུབ། །བཀའ་ཡི་སློབ་མ་མང་དུ་བྱུང་བ་ལས། །འདུལ་ཁྲིམས་རྒྱུན་འཛིན་ཤེས་རབ་བློ་གྲོས་སོ། །དེ་ཡི་མཁན་བུ་སྨན་གོང་ཤེར་བློ་སྙེ། །ཡུལ་དང་རིགས་ནི་ཕལ་ཆེར་གོང་མར་མཚུངས། །ཆེར་བསྐྱེད་དྲང་སྲོང་འདུལ་བ་བློ་གྲོས་ལས། །རབ་བྱུང་སྡོམ་བཞེས་ཕྱིས་སུ་ཁྲིམས་ཆེན་མཛད། །ཚུལ་མིང་ཤེས་རབ་བློ་གྲོས་ཞེས་སུ་གསོལ། །བྲུ་ཡི་དབེན་ས་གཤེན་གྱི་དར་ལྡིང་དང་། །ཤངས་ཀྱི་གུར་ཞོག་བཟང་པོ་རི་བཅས་ཀྱི། །བོན་གྲྭ་འགྲིམ་ཞིང་ཐོས་བསམ་སྒྲོ་འདོགས་བཅད། །མཁས་བཙུན་བཟང་པོའི་དོན་ལྡན་གྲགས་པ་འཕེལ། །བསྟན་འགྲོའི་དོན་ནུས་སློབ་མའང་མང་དུ་བྱོན། །དེ་ཡི་མཁན་བུ་གཡུང་དྲུང་ཡེ་ཤེས་དེ། །ཡུལ་ནི་གཡས་རུ་བཞད་ཀྱི་དགེ་ལྡིང་དུ། །གདུང་རུས་འགྲུ་ཡི་རིགས་སུ་འཁྲུངས་པ་སྟེ། །ཆུང་ནས་མི་དགེ་སྤངས་ཤིང་དགེ་ལ་དད། །ཆེར་བསྐྱེད་སྨན་གོང་མཁན་པོ་ཤེར་བློའི་དྲུང་། །དྲང་སྲོང་བསྙེན་རྫོགས་ཁྲིམས་བཞེས་ཉམས་མེད་བསྲུང་། །བཙུན་པོའི་ཐོག་ཆོད་བསླབ་གསུམ་བསྟན་རྒྱན་གྱུར། །བྲུ་སྟོན་ནམ་རིན་རྣམ་རྒྱལ་ཀ་ར་སོགས། །བསྟེན་ཏེ་ཕྱི་ནང་གསང་བའི་དབང་ལུང་ཞུས། །ཁྱད་པར་སྒོ་ཛུང་ནམ་མཁའ་འོད་ཟེར་ལ། ། (སྙན་བརྒྱུད་ལྟར་གཡུང་ཡེ་དེ་འཁྲུངས་ཡུལ་རྒྱལ་རོང་བ་ཟེར།) ཐིག་ཆེན་དོན་ཞུས་རིག་པ་རྐྱང་དེད་བསྒོམ། །རྟོགས་གྲོལ་མཐར་ཕྱིན་ཀུན་བཟང་དགོངས་པར་བསྙེམས། །སློབ་མ་བ་གོར་རིན་ཆེན་བློ་གྲོས་དང་། །ལ་སྟོད་མཁས་པོ་ཚུལ་ཁྲིམས་ཡེ་ཤེས་དང་། །དམུ་གཤེན་ཉི་མ་རྒྱལ་མཚན་ལ་སོགས་པ། །མཁས་དང་གྲུབ་ཐོབ་བཤེས་གཉེན་མང་དུ་བྱོན། །དེ་ཡི་མཁན་བུ་ཚུལ་ཁྲིམས་ཡེ་ཤེས་ཏེ། །ཡུལ་ནི་ལ་སྟོད་བྲུ་ཡི་རིགས་སུ་འཁྲུངས། །ཆུང་ནས་བློ་གསལ་སློབ་དཔོན་གསལ་ཡེས་སོགས། །བསྙེན་ནས་ཐོས་བསམ་སྒྲོ་འདོགས་ལེགས་པར་བཅད། །ཆེར་སྐྱེས་བྲུ་སྟོན་ཁྲི་གདུང་རྗེ་རྣམས་ལ། །གསང་སྔགས་ཕྱི་ནང་གསང་བའི་དབང་ལུང་ཞུས། །མཁན་པོ་ཆགས་མེད་གཡུང་དྲུང་ཡེ་ཤེས་ལས། །དྲང་སྲོང་རྣམ་དག་ཁྲིམས་ཞུས་ཉམས་མེད་བསྲུང་། །གཡས་རུ་དབེན་སར་མཁན་པོའི་བྱ་བ་མཛད། །འཆད་རྩོད་རྩོམ་པས་བསྟན་འགྲོའི་དོན་ཆེན་བསྐྱངས། །སློབ་མ་བསྟན་འགྲོའི་དོན་ནུས་མང་བྱོན་ཅིང་། །ཁྱད་པར་རྒྱལ་བ་མཉམ་མེད་ཆེན་པོ་ཡིས། །ལོ་གསུམ་བརྒྱུད་པ་ཕྱོགས་བཅུར་ཁྱབ་སྤེལ་ནས། །བསྟན་པ་ཉི་མ་ཤར་བ་ལྟར་མཛད་དོ། །

ཡང་གཅིག་འདུལ་བ་སྟོད་ལུགས་ཞེས་བྱ་བ་། །དང་པོ་བོད་ཀྱི་བཙན་པོ་ཁྲི་རྩེ་འབུམ། །ཞེས་པའི་རིང་ལ་དང་ར་ཁྲི་སྒྲ་ཡིས། །སྟག་གཟིག་ཡུལ་ནས་ཞུས་ཏེ་བོད་ཡུལ་ཕེབས། །རྗེ་ཡི་ཐུགས་དམ་འབྱངས་ཀྱི་གཡར་དམ་དུ། །བསྟན་པ་སྤེལ་ཀྱང་སྣོད་ལྡན་འགའ་ལས་མིན། །ཡར་ལུང་འཕན་ཐང་རྩེ་རུ་གནས་དགོན་བཅས། །གཡུང་དྲུང་ཁྲི་སྐོས་གསས་ཁང་མཆོག་ཉིད་ལ། །གཤེན་པོ་ལྔ་བརྒྱ་སོ་ལྔ་གྲུབ་པ་ཐོབ། །དེ་རྗེས་ཁྲི་སྲོང་རིང་ལ་བོན་བསྣུབ་སྐབས། །སྐ་བ་རྣམ་ཁྲི་རྒྱལ་ཁྲི་བཙན་གསལ་དང་། །མཐའ་བཞི་ཨུ་སངས་གསུམ་གྱིས་འཕན་ཡུལ་གྱི། །བོན་སྡེ་རྟ་དྲེའུ་དྲུག་གི་ཁལ་ཁྱེར་ནས། །སྟག་གཟིག་ཡུལ་དུ་བྲོས་པས་ཐར་ཏེ་སོང་། །དེ་ཡི་རྗེས་སུ་ལ་སྒྲགས་མི་ལྔ་འབྲེངས། །དཀའ་བ་མང་སྤྱད་ལོ་གྲངས་སོ་ལྔ་ན། །མི་གསུམ་ཕྱིར་འཁོར་ཡང་བོན་དོན་གྲུབ་དང་། །སྣ་བོན་སྣང་ལྡན་སྔགས་བོན་མངའ་སྙེམས་གསུམ། །ལ་སྒྲགས་ཡུལ་དུ་འདུལ་བའི་བཀའ་བཟུང་པས། །ལ་སྟོད་འདུལ་བའི་གནས་སྡེ་སུམ་ཅུ་ཆགས། །དེ་དག་མཁན་བུ་བརྒྱུད་པ་ཅོ་གཡུང་དང་། །ལྡེ་བོན་འཕན་བཟང་གཉོས་ཀྱི་དབང་རྒྱལ་དང་། །ཐོ་དཀར་མེ་ཁྲི་མགར་གྱི་ཡེ་ཤེས་དང་། །མཚོ་ན་བསེ་ཁྲི་གསས་ཀྱི་དགུ་ཁྲི་དང་། །ལྷ་བཟང་ཁུ་བྱུག་དེ་ཡི་མཁན་བུ་ནི། །དགེ་འཕེལ་དགེ་བཟང་དགེ་གསུང་རྣམ་གསུམ་བྱུང་། །དེ་ལས་སྨད་ལུགས་འདུལ་བའི་རྐང་འཛིན་པ། །གྲུ་ན་ག་དཔལ་ལམ་ནི་ནག་དྲུག་སྟེ། །ཚུལ་མིང་པྲ་ཕུད་ཚུལ་ཁྲིམས་ཡེ་ཤེས་(ཞེས་པས་)ཞུས། །དེ་ཕྱིན་སྟོད་སྨད་ཕ་རྒྱུད་པ་གཅིག་ཏུ་འདྲིལ། །

ཞེས་སངས་རྒྱས་གཡུང་དྲུང་བོན་གྱི་བསྟན་པའི་བྱུང་བ་བརྗོད་པའི་ལེགས་བཤད་སྐལ་བ་བཟང་པོའི་མགྲིན་རྒྱན་ལས། །བསྟན་འཛིན་སྐྱེས་བུའི་བྱོན་ཚུལ་ཕྱི་འདུལ་ཁྲིམས་ཀྱི་བརྒྱུད་པའི་སྟོད་ཆ་བཤད་པའི་ལེའུ་སྟེ་སྐབས་བཅུ་གཉིས་པའོ།། །།

ལེའུ་བཅུ་གསུམ་པ།

ལེའུ་བཅུ་གསུམ་པ། མཉམ་མེད་ཆེན་པོ་ནས་བཟུང་སྨན་རི་སོགས་གདན་ས་གསུམ་གྱི་མཁན་སློབ་རྣམས།

ད་ནི་ཁ་བ་ཅན་སོགས་འཛམ་བུའི་གླིང་། །འཕྲུལ་ངག་བོན་བསྟན་འཛིན་པའི་གཙུག་གི་རྒྱན། །རྗེ་བཙུན་ཆེན་པོ་དཔལ་ལྡན་སྨན་རི་བ། །ཡབ་སྲས་བརྒྱུད་པར་བཅས་པའི་མཁན་རབས་ཀྱི། །རྣམ་ཐར་རགས་བསྡུས་མདོ་ཙམ་བཀོད་པ་ལ། །དང་པོ་རྒྱལ་བ་མཉམ་མེད་ཆེན་པོ་ནི། །ལུང་བསྟན་བླ་ཆེན་དྲན་པའི་ཁ་བྱང་ལས། །སྟོང་རྒྱུང་སྤྲུལ་པ་ཤེས་རབ་རྒྱལ་མཚན་གྱིས། །དབུས་རུའི་དཀྱིལ་དུ་བསླབ་གསུམ་བསྟན་པ་འཛུགས། །ཅེས་སོགས་ཚད་ལྡན་བཀའ་ལུང་དུ་མ་ནས། །ལན་གཅིག་མིན་པར་བསྔགས་པའི་སྐྱེས་མཆོག་དེ། །ཡུལ་ནི་མདོ་ཁམས་ཤར་ཕྱོགས་རྒྱལ་མོ་རོང་། །རབ་བརྟན་ས་གནས་སྟེགས་ཅོག་ཅེས་པ་རུ། །ཡབ་ནི་རྒྱུ་བོན་བཞི་སོགས་ལ་མཁས་པའི། །དབྲ་རིགས་བོན་པོ་ཀླུ་རྒྱལ་བྱ་བ་དང་། །ཡུམ་ནི་མཁའ་འགྲོའི་མཚན་རྟགས་ཀུན་ལྡན་པ། །རིན་ཆེན་སྨན་ཞེས་བྱ་བའི་སྟངས་དབལ་སྲས། །མེ་ཕོ་སྤྲེལ་ལོ་དཔྱིད་རའི་ཚེས་ལྔ་ཉིན། །འཁྲུངས་ཚེ་ནམ་མཁར་འཇའ་འོད་གུར་ཁྱིམ་འཁྲིགས། །སྤྲིན་གསེབ་ལྷ་སྲས་གར་བསྒྱུར་མེ་ཏོག་འཐོར། །ས་གཞིར་རྩེ་ཏོག་གསར་འཁྲུངས་པད་མ་བཞད། །སྐད་སྙན་བ་རིགས་དབྱངས་སྒྲོགས་གླུ་ཡིས་མཆོད། །དེ་ཚེ་སྔོན་གྱི་མཛད་འཕྲོ་མངོན་སད་ནས། །ཡིག་འབྲུ་སུམ་ཅུ་མ་བསླབ་རང་བརྡོལ་མཁྱེན། །ཆུང་ནས་བམས་དང་སྙིང་རྗེ་ཚད་མེད་ལྡན། །མི་རྟག་ངེས་འབྱུང་དད་བརྩོན་ཤེས་རབ་ཆེ། །དགུང་ལོ་བཅུ་ཐོག་ཕྱ་བླ་གཡུང་རྒྱལ་དྲུང་། །གཙང་གཙུག་ཁྲིམས་བཞེས་ཤེས་རབ་རྒྱལ་མཚན་གསོལ། །དེས་བཟུང་ཤ་ཆང་སྒོག་བཙོང་གཏན་ཏུ་སྤངས། །དགེ་སྤྱོད་ཆབ་གཏོར་སྦྱིན་པ་ཆགས་མེད་མཛད། །གཞན་ཡང་མདོ་གམ་སྨད་ཕྱོགས་དགེ་བའི་བཤེས། །མཐའ་བཞི་བསོད་རྒྱན་ཕོ་ཙེ་ཡེ་ཤེས་རྒྱལ། །ཉག་རོང་བསོད་རྒྱལ་ས་ཝལ་ཤེས་རབ་རྒྱལ། །རྟོགས་ལྡན་ཤེར་རྒྱམ་ལ་སོགས་མང་བསྟེན་ནས། །དབྱང་ལུང་མན་ངག་ཟབ་དོན་མང་དུ་ནོད། །དེ་ནས་དབུས་གཙང་གྲྭ་སར་བྱོན་པའི་ལམ། །ཆ་སྟོད་དུ་མཁས་གྲུབ་རིན་བློ་མཇལ། །རྩེ་གཅིག་མོས་གུས་སྐྱེས་ཏེ་ཕྱག་ཕྱིར་འབྲེངས། །ཕྱི་ནང་གསང་གསུམ་དབང་ལུང་མན་ངག་ཀུན། །རྫོགས་པར་ཞུས་ཤིང་ཁྱད་པར་ཐེག་ཆེན་གྱི། །ལག་ལེན་དམར་ཁྲིད་བུམ་པ་གང་བྱོར་ཞུས། །མདོ་ཁམས་སྟོད་སྨད་ལྷོ་བྱང་གནས་རིར་འགྲིམས། །ཉམས་བཞེས་རྟོགས་པའི་ཡེ་ཤེས་རྒྱུད་ལ་འཁྲུངས། །གཟུང་འཛིན་རང་དག་འཁོར་འདས་རོ་གཅིག་མཉམ། །ས་བཅུ་ཆིག་བསྒྲོད་དུས་གསུམ་སྒྲིབ་མེད་མཁྱེན། །དེ་ནས་དབུས་ཀྱི་གསང་ཕུ་ནེའུ་ཐོག་ཕེབས། །རོང་སྔོན་ཆེན་པོ་ཤེས་བྱ་ཀུན་མཁྱེན་ལས། །དབུ་ཚད་ཕར་ཕྱིན་འདུལ་མངོན་བཅས་པ་ཡི། །མཚན་ཉིད་གཞུང་ལུགས་ཀུན་ལ་ཐོས་བསམ་སྦྱང་། །ལུང་རིགས་སྨྲ་བའི་དབང་ཕྱུག་ཆེན་པོར་གྱུར། །དེ་ནས་དགུང་ལོ་སོ་གཅིག་བཞེས་པའི་དུས། །གཙང་དུ་བྱོན་ནས་གཡས་རུ་དབེན་ས་ཁའི། །སྒྲིགས་བཞུགས་མཁན་པོ་ཚུལ་ཁྲིམས་ཡེ་ཤེས་ལས། །དྲང་སྲོང་ཉིས་བརྒྱ་ལྔ་བཅུའི་སྡོམ་ཁྲིམས་བཞེས། །འདུལ་ཁྲིམས་བསླབ་པ་མིག་གི་འབྲས་བཞིན་བསྲུང་། །མེ་སྟོན་སློབ་དཔོན་ཀུན་བཟང་རྒྱལ་མཚན་མདུན། །དབལ་ཕུར་སྡེ་སྐོར་དོན་གསུམ་ཡོངས་རྫོགས་ཀྱི། །དབྱང་ལུང་ཁྲིད་གསུམ་མན་ངག་བཅས་པ་གསན། །དབྱང་དུས་བླ་མ་དབལ་གཤེན་སྟག་ལ་དང་། །སྲས་ཡུམ་རྣམས་ནི་ལྷ་དང་ལྷ་མོར་གཟིགས། །བླ་མས་ཕུར་པའི་སྐུ་གསུང་རྟེན་རྣམས་ཕུལ། །བོན་བདག་དབོན་གསས་མཆོག་ཏུ་མངའ་གསོལ་མཛད། །གཞན་ཡང་རྟོགས་ལྡན་ནམ་མཁའ་བློ་ལྡན་དང་། །ཞང་སྟོན་བསོད་ནམས་རྒྱལ་མཚན་ལ་སོགས་པ། །མཁས་གྲུབ་རྒྱ་མཚོ་ལྟ་བུའི་དགོངས་བཅུད་བླངས། །དེ་ནས་མཁས་པའི་གྲགས་པ་ཆེར་ཁྱབ་ཅིང་། །རྒྱལ་རིགས་བྲུ་ཡི་གདུང་འཛིན་རྣམ་གཉིས་ཀྱིས། །དབུ་རྩེ་དཀར་དམར་གདན་ས་ཕུལ་བཞེས་ནས། །འཆད་རྩོད་རྩོམ་གསུམ་བསྟན་དོན་རྒྱ་ཆེར་མཛད། །སྐབས་སུ་ཡབ་ཡུམ་མཇལ་འཕྲད་འཁྲུངས་ཡུལ་ཕེབས། །ཡབ་ཡུམ་ལ་སོགས་སྨིན་གྲོལ་ལམ་མཆོག་བཀོད། །སླར་བསྐྱོད་དར་མདོར་ཕེབས་ཚེ་དབེན་ས་ཁ། །འབྱུང་བ་འཁྲུགས་པའི་རྐྱེན་གྱིས་འཇིག་པའི་གཏམ། །གསན་ནས་དེ་ཕྱོགས་དབེན་པའི་རིར་བཞུགས་ཏེ། །ཕ་སྲས་ཀེང་ཙེའི་བསྒྲུབ་པ་དང་འབྲེལ་བའི། །མདོ་ཁམས་སྐལ་ལྡན་གདུལ་བ་སེར་སྐྱ་ཡི། །འགྲོ་དོན་མཛད་ཚེ་དབལ་མོའི་ལུང་བསྟན་གྱིས། །གཙང་ཕེབས་དཀོར་རྟེན་འགའ་ཡི་དངོས་གྲུབ་རྙེད། །བྱིན་ཅན་རྟེན་གསུམ་ཕལ་ཆེ་སྲིད་རྒྱལ་སོགས། །དབལ་མོ་སྲུང་མས་ཕུལ་སོགས་ཕྱག་ཏུ་འབྱོར། །དགུང་ལོ་ལྔ་བཅུ་བཞེས་པའི་ཤིང་བྱ་ལོར། །ཐོབ་རྒྱལ་ཤར་རི་ཕོ་བ་རི་ཡི་མགུལ། །དཔལ་ལྡན་བཀྲ་ཤིས་སྨན་རིའི་དགོན་བཏབ་ཚེ། །འཁར་གསིལ་བཙུགས་པས་ཆུ་མིག་རང་བརྡོལ་དང་། །རྡེའུ་བསྒྲིགས་པར་གྲ་ཁང་རང་གྲུབ་སོགས། །གྲུབ་རྟགས་རྩལ་གྱིས་ལོ་དེར་དགོན་པ་ཉིད། །གཙུག་ཁང་རྟེན་དང་བརྟེན་པར་བཅས་པ་གྲུབ། །སྒྲིགས་ལམ་བཅའ་ཁྲིམས་གོང་བཞིན་གཙང་དག་མཛད། །དབལ་ཕུར་བསྒྲུབ་པས་ཁྲ་གསས་ཁྱུང་རྒོད་ཀྱི། །ཞལ་གཟིགས་ཁྲ་སྤྱང་སྲུང་མས་ཕྲིན་ལས་སྒྲུབ། །དེ་བཞིན་ཤེས་རབ་བམས་མ་སྨྲ་བའི་སེང་། །ཁྲོ་བོ་གཙོ་མཆོག་དཔལ་ཆེན་གེ་ཁོད་སོགས། །གསང་གསུམ་ཡི་དམ་རྒྱ་མཚོའི་ལྷ་ཞལ་གཟིགས། །བཀྲ་ཤིས་ཕྱུག་མོར་ཚེ་དབང་ཞལ་གཟིགས་ནས། །དབྱང་བསྐུར་གཞན་ཡང་སྟོང་རྒྱུང་དྲན་པ་སོགས། །རིག་འཛིན་མཁའ་འགྲོས་ཞལ་སྟོན་དབང་བསྐུར་མཛད། །གཞན་ཡང་དཔལ་ལྡན་མཁར་སྣའི་དགོན་སོགས་པའི། །དབེན་ཁྲོད་རྣམས་སུ་སྒོམ་སྒྲུབ་བསྟན་དོན་བསྐྱངས། །མ་མཆོག་སྲིད་རྒྱལ་དགྲ་བདུད་རྔམ་པ་སོགས། །བོན་སྐྱོང་བསྟན་སྲུང་བྲན་ཁོལ་ཕྲིན་ལས་སྒྲུབ། །དམུ་རྒྱལ་ཉི་མ་ཉིད་དང་གྲུབ་པའི་རྩལ། །འགྲན་ཚུལ་རྟ་བདུན་བགྲོད་ལམ་ལན་གཉིས་འཕུར། །རྩེ་ཞྭ་ཉི་མའི་ཟེར་ལ་བཀལ་བ་དང་། །རྡོ་ལ་ཕྱག་གིས་ཡིག་བྲིས་འཁར་གསིལ་དང་། །ཞབ་རྗེས་གསལ་སོགས་གྲུབ་རྟགས་བརྗོད་མི་ལང་། །གབ་མཛོད་ས་གསུམ་དབུ་ཚད་ཁམས་སྡུད་དང་། །འདུལ་བ་ཆེ་ཆུང་ཐེག་རིམ་དང་བཅས་པའི། །འགྲེལ་གཞུང་དགུ་དང་ས་ལམ་འཕྲུལ་སྒྲོན་དང་། །ཚད་མ་རྣམ་འབྱེད་གསང་སྔགས་རྣམ་འབྱེད་བཅས། །རྩ་གཞུང་ཆེ་གསུམ་གཞན་ཡང་ཕྱི་ནང་གསང་། །སྒྲུབ་པ་ཕྱག་བཞེས་ལ་སོགས་བསྒྲིགས་རྩོམ་གྱི། །གསུང་འབུམ་མཛད་པ་གླེགས་བམ་བཅུ་གྲངས་བཞུགས། །རྗེས་འཇུག་ཞལ་སློབ་བསྟན་འགྲོའི་དོན་ནུས་པ། །མཆོག་ཆེན་བཅུ་ཕྲག་བསླབ་གསུམ་རབ་ལྡན་བརྒྱ། །འདུལ་ཁྲིམས་དོན་ལྡན་སྟོང་ཕྲག་བཀའ་འབྲེལ་སློབ། །གྲངས་ཀྱིས་མི་ཆོད་དེ་ནང་མཆོག་གྱུར་པ། །གཙང་ན་རྒྱལ་ཚབ་རིན་ཆེན་རྒྱལ་མཚན་དང་། །མངའ་རིས་བསོད་ནམས་རྒྱལ་མཚན་ཐུགས་སྲས་གཉིས། །ཁམས་ན་དར་མདོ་ཚུལ་ཁྲིམས་དབང་ལྡན་དང་། །བསོད་ནམས་འོད་ཟེར་གཉིས་བྱུང་རྒྱལ་རོང་ན། །ཡེ་ཤེས་ཚུལ་ཁྲིམས་རིན་ཆེན་ཚུལ་ཁྲིམས་གཉིས། །དེ་བཞིན་སྟོད་སྨད་སྐྱེས་བུ་རབ་ཏུ་མང་། །འགྲོ་དོན་གྲུབ་ནས་དབྱིངས་སུ་གཤེགས་ཚུལ་ནི། །དགུང་ལོ་དྲུག་ཅུར་གཏེར་ཆུ་ཁ་ཉིད་དུ། །གུར་ཕུབ་ཉིན་མོ་བརྒྱུད་འཛིན་གྲྭ་སློབ་དང་། །མཚན་མོ་ལྷ་ཀླུ་གཞི་བདག་ཚོགས་རྣམས་ལ། །ཞང་ཞུང་སྙན་བརྒྱུད་འཆད་སྐབས་དབར་ཟླ་བ། །ཐ་ཆུང་ཚེས་བརྒྱད་ཐོ་རངས་སྐྱ་རེངས་ཁར། །བོན་འཆད་ངང་ནས་དགོངས་པ་བོན་དབྱིངས་གཟིགས། །ཞག་གསུམ་མཚམས་ན་སྐུ་གདུང་ནམ་མཁར་འཕགས། །འཇའ་འོད་ཟེར་བཅས་བཞུགས་ལ་ཐུགས་སྲས་གཉིས། །ལ་སོགས་འཁོར་གྱིས་བསྟན་འགྲོའི་དོན་ཆེད་དུ། །གདུང་རྟེན་བཞུགས་གསོལ་གདབ་པས་གདན་བབས་བཞུགས། །དེ་རྗེས་སྐུ་གདུང་ཞུགས་ཕུལ་ཕྱི་རབས་ཀྱི། །འགྲོ་འདྲེན་རྟེན་དུ་སྐུ་རྟེན་ཀུན་བཟང་སྐུ། །གསུང་རྟེན་སྨྲ་སེང་སྐུ་དང་ཡིག་འབྲུ་དང་། །ཐུགས་རྟེན་རིང་བསྲེལ་ཆེ་བ་ལྕོག་སྒོང་ཙམ། །གསུམ་དང་འབྲིང་ཆུང་གྲངས་མང་ཆེ་གསུམ་གཅིག །སྒྲ་འོད་ཟེར་བཅས་འཕུར་ཏེ་ལྷ་ཡུལ་གཤེགས། །གཅིག་ནི་གཏེར་ཆུའི་ནང་ཕེབས་ཀླུ་ཡུལ་བྱོན། །གཅིག་དེ་སྒྲ་འོད་ཟེར་བཅས་རྡོ་ཞིག་སྟེང་། །བབས་པས་རྒྱལ་ཚབ་ཕྱག་གིས་རྡོར་རེག་པས། །ཕྱག་རྗེས་བཅས་པར་རྡོ་ལ་ཕྲ་བཀོད་ལྟར། །བཞུགས་པ་ད་ལྟ་མི་ཡུལ་འགྲོ་དོན་མཛད། །དེ་ལྟར་རྒྱལ་བ་གཤེན་རབ་མཆོག་ཉིད་དང་། །སྒོ་ཀུན་མཚུངས་ལ་ཚད་གསུམ་གྱིས་གྲུབ་པའི། །རྣམ་ཐར་ཕྱོགས་ཀྱི་འཁོར་ལོའི་རྒྱར་ཀླས་པ། །བྱིས་བློས་བརྗོད་མི་ནུས་ཀྱང་དད་པའི་བློས། །མདོར་བསྡུས་སྔོན་བྱུང་རྣམས་ལས་བཏུས་ཏེ་བཀོད། །དེ་ཡི་མཁན་བུ་རྒྱལ་ཚབ་ཆེན་པོ་ནི། །མ་འོངས་ལུང་བསྟན་རིག་འཛིན་ཁ་བྱང་ལས། །གསང་འདུས་སྤྲུལ་པ་རད་ནའི་མཚན་ཅན་འབྱུང་། །གསུངས་པ་ཉིད་ཡིན་འཁྲུངས་ཡུལ་མདོ་ཁམས་ཤར། །རྒྱལ་མོ་རོང་དུ་གདུང་རུས་སྒོ་ཡི་རིགས། །ལྕགས་ཕོ་བྱི་བའི་ལོ་ལ་སྐུ་འཁྲུངས་ཏེ། །ཆུང་ནས་བྲིས་ཀློག་མཁས་ཤིང་བམས་ཐུགས་ལྡན། །འཁོར་བར་བློ་ལྡོག་ཆེར་སྐྱེས་དབུས་གཙང་བྱོན། །རྒྱལ་བ་མཉམ་མེད་ཆེན་པོ་དང་མཇལ་ཏེ། །དབྱང་ལུང་མན་ངག་བུམ་པ་གང་འབྱོར་ཞུས། །མདོ་མཛོད་འདུལ་བའི་སྡེ་སྣོད་ཐོས་བསམ་སྦྱངས། །དག་པ་དྲང་སྲོང་ཁྲིམས་བླང་ཚུལ་མཚན་དུ། །རིན་ཆེན་རྒྱལ་མཚན་ཞེས་གསོལ་དེ་ནས་བཟུང་། །ཕྱི་ནང་སྡོམ་ཁྲིམས་ཕྲ་ཞིང་ཕྲ་བ་ཡན། །ཉམས་མེད་མིག་གི་འབྲས་བཞིན་གཅེས་སྤྲསབསྲུང་། །གསང་སྔགས་དབང་ནོད་རིམ་གཉིས་མངའ་དབང་འབྱོར། །མན་ངག་ཉམས་བརྒྱུད་གདམས་ནོད་ཉམས་བཞེས་མཛད། །རྟོགས་པ་མངོན་གྱུར་གྲུབ་པའི་མཆོག་ཏུ་བསྙེམས། །དེ་རྗེས་རྗེ་ཉིད་གཤེགས་ཁར་གདན་སར་བཀོད། །ཞལ་གདམས་ལེགས་གསུངས་དེ་དོན་དགོན་སྡེ་ཡི། །སྒྲིགས་ལམ་འཆད་རྩོད་རྩོམ་ལ་སོགས་པ་ཡི། །བསྟན་པའི་བྱ་བ་རྒྱ་ཆེན་མཛད་ནས་བསྐྱངས། ཐལ་ཕྲེང་གཉིས་སོགས་བསྟན་བཅོས་རྣམ་དག་མཛད། །རྗེ་ཡི་སྐུ་གདུང་ལྷ་མིའི་སྤྱི་ནོར་བཞེངས། །རྣམ་པ་ཀློང་ཁྲོ་བོའི་སྨིན་གྲོལ་སྒྲུབ་ཆེན་བཙུགས། །བོན་སྐྱོང་ཁང་དུ་ལོ་རིམ་ཟླ་བཅུ་གཉིས། །སྒྲུབ་པ་བཅུ་གཉིས་ཚུགས་ཏེ་དང་པོ་ནས། །རིམ་བཞིན་དྲན་པ་གསང་སྒྲུབ་དཔལ་གསས་ཚོགས། །བསྐང་འབུམ་རྒྱས་གསུང་མུན་སེལ་སྨྲ་སེང་སྒྲུབ། །བོན་སྐྱོང་སྒྲུབ་པ་རྣམ་རྒྱལ་སྒྲུབ་པ་དང་། །རྣམ་དག་སྒྲུབ་དང་སྤྱི་རིམ་ཁྲོ་ཕུར་དབལ། །གེ་ཁོད་སྒྲུབ་པ་ཕུར་པའི་སྒྲུབ་པ་དང་། །ཚེ་དབང་གཞུང་བཞི་མཁའ་ཀློང་སྒྲུབ་པ་དང་། །སྒྲུབ་ཆེན་ཁྲོ་བོའི་སྒྲུབ་པ་དང་བཅས་པ། །རྗེ་ཡི་ཞལ་གསུང་ཇི་བཞིན་གཏན་རྒྱུན་བཙུགས། །དེ་བཞིན་ཚོགས་ཆེན་དུ་ཡང་ཟླ་རིམ་བཞིན། །བཅོ་ལྔར་ཀློང་རྒྱས་མེ་ཏོག་མཆོད་པ་དང་། །ཉེར་བརྒྱད་ཉེར་དགུར་ཁྲོ་བོའི་དགུ་གཏོར་ཚོགས། །གནམ་སྟོང་ཀུན་ཏུ་འདུལ་ཁྲིམས་གསོ་སྦྱོང་བཅས། །ཇི་སྲིད་གནས་བར་ཆག་མེད་རྒྱུན་འཛུགས་མཛད། །དེ་ལྟར་བསྟན་རྩའི་སྒྲིགས་ལམ་རྣམ་གཞག་སྲོལ། །གཙུགས་ཤིང་བརྒྱུད་འཛིན་རྒྱལ་སྲས་མང་བྱུང་ལ། །མཆོག་གྱུར་མཁན་ཆེན་ནམ་མཁའ་ཡེ་ཤེས་དང་། །བྲུ་སྟོན་ནམ་མཁའ་རིན་ཆེན་གཉིས་ལགས་སོ། །གཞན་ཡང་མཐའ་བཞི་བསོད་ནམས་རྒྱལ་མཚན་སོགས། །བསྟན་འགྲོའི་དོན་མཛད་སྐྱེས་བུ་རབ་མང་ངོ་། །རྗེ་ཡི་བརྒྱུད་འཛིན་རྒྱལ་མཚན་བརྒྱད་འབྱུང་བར། །གསུངས་པའི་ཐོག་མ་འདི་ཉིད་ཡིན་པར་མངོན། །དེ་ཡི་མཁན་བུ་ལུང་བསྟན་ཁ་བྱང་ལས། །ལི་ཤུའི་སྤྲུལ་པ་འགྲོ་བའི་དོན་ཉིད་སླར། །བྱོན་གསུངས་ཡུལ་ནི་རྨ་ཁུག་གཡས་རུས་འགྲུ། །རིགས་དང་ལྡན་པའི་ཡབ་ཡུམ་གཙང་མ་ལས། །སྐུ་འཁྲུངས་ཆུང་ནས་ལས་འཕྲོ་བཟང་སད་པའི། །དད་བརྩོན་ཤེས་རབ་ཆེ་ཞིང་སྙིང་རྗེ་ལྡན། །མི་རྟག་བརྒྱུད་ཤར་ངེས་འབྱུང་སྐྱོ་ཤས་ཆེ། །ཆེར་སྐྱེས་སྟོད་ཕེབས་སྨན་རིར་རྒྱལ་ཚབ་མཇལ། །དེའི་ཞལ་ཁྱོད་སྡོད་ངའི་རྗེས་གདན་ས་ཉིད། །འཛིན་དགོས་གསུངས་བཞིན་བཞུགས་ཏེ་ཕྱི་ནང་བོན། །ཐོས་བསམ་སྦྱངས་པས་མཁས་པའི་གྲགས་ཆེན་ཐོབ། །དྲང་སྲོང་ཁྲིམས་བླངས་ནམ་མཁའ་ཡེ་ཤེས་གསོལ། །དག་པའི་ཚུལ་གནས་དེ་ནས་མེ་སྟག་ལོར། །ལྷ་དང་སྲུང་མའི་རྟགས་བསྒྲིལ་ལུང་བསྐུལ་ཏེ། །གདོང་ལྔས་བཏེགས་པའི་མཉམ་མེད་གསེར་ཁྲིར་ཕེབས། །འཆད་རྩོད་རྩོམ་པས་གཤེན་བསྟན་རྒྱལ་མཚན་བསྒྲེངས། །གསང་སྔགས་བསྙེན་སྒྲུབ་དྲོད་ཚད་ནུས་ལྡན་འབར། །སེམས་ཕྱོགས་ཉམས་བཞེས་ལྟ་བ་གདེངས་དང་ལྡན། །བསྟན་བཞེངས་སྒྲུབ་ཚོགས་མཆོད་སྦྱིན་གོང་བཞིན་མཛད། །ཞལ་སློབ་མང་ཡང་ཐུགས་སྲས་མཆོག་གྱུར་བ། །མཁན་ཆེན་མཁས་གྲུབ་ཀུན་བཟང་རྒྱལ་མཚན་དང་། །ཆགས་མེད་ཁྲ་རྒན་བཀྲ་ཤིས་རྒྱལ་མཚན་དང་། །སྤ་སྟོན་ས་ལེ་འོད་དཀར་དང་གསུམ་ལགས། །སྐུ་ཚེ་མཐར་ཕྱིན་བོན་དབྱིངས་གཤེགས་པའི་རྗེས། །གདུང་ལ་རིང་བསྲེལ་ཤ་རི་རམ་མང་བྱུང་། །རྗེས་མས་གདུང་རྟེན་བཞེངས་པའི་ནང་དུ་བཞུགས། །དེ་ཡི་གདན་འཛིན་དྲན་པའི་ཁ་བྱང་ལས། །དབུས་རུའི་དཀྱིལ་དུ་ཀུན་བཟང་མཚན་ཅན་འབྱུང་། །ཚེ་དབང་ཐུགས་སྤྲུལ་གང་མཇལ་ཐར་ལམ་འདྲེན། །ཞེས་གསུངས་ལུང་གིས་བསྔགས་པའི་སྐྱེས་བུ་དེ། །ཡུལ་ནི་རྟ་འུ་མདོ་སྐྱ་གདུང་རུས་སྒོ། །ཆུང་དུས་བྲུ་ཤའི་གྲུབ་ཐོབ་ཨ་ཏིག་པས། །ངོས་བཟུང་བུ་འདིས་བསྟན་ལ་ཕན་འོང་གསུངས། །རྗེས་སུ་བྲིས་འདོན་ལ་སོགས་བསླབ་ཙམ་མཁྱེན། །ཆེར་སྐྱེས་དབུས་གཙང་སྨན་རིའི་གྲྭ་སར་བྱོན། །འདུལ་མདོ་མངོན་མཛོད་དབུ་ཚད་མཚན་ཉིད་སྦྱངས། །མཁན་ཆེན་མཉམ་མེད་ནམ་མཁའ་ཡེ་ཤེས་མདུན། །དྲང་སྲོང་བསྙེན་རྫོགས་ཀུན་བཟང་རྒྱལ་མཚན་གསོལ། །ཡི་དམ་བསྒྲུབ་མཛད་མཆོག་ཐུན་དངོས་གྲུབ་བརྙེས། །མན་ངག་གདམས་ཟབ་ཉམས་བཞེས་གྲོལ་བ་ཐོབ། །དེ་ནས་ལྷ་སྲུང་ལུང་བསྐུལ་ཤིང་སྤྲེ་ལོར། །གདན་སའི་ཁྲིར་ཕེབས་སྨིན་གྲོལ་བཀའ་འཁོར་བསྐོར། །གདུལ་བ་ཁྲི་འབུམ་ཐར་ལམ་མཆོག་ལ་བཀོད། །སྲ་བརྟན་རྡོ་ལ་ཕྱག་ཞབས་རྗེས་མང་བཞག། །རྗེས་འཇུག་བུ་སློབ་མདོ་དབུས་གཙང་གསུམ་ནས། །མཁས་གྲུབ་མང་བྱོན་ཀུན་ལས་མཆོག་གྱུར་པ། །མཁན་ཆེན་བསྟན་འཛིན་རིན་ཆེན་རྒྱལ་མཚན་དང་། །སྒོ་ཛུང་མཁས་གྲུབ་བློ་གྲོས་རྒྱལ་མཚན་དང་། །མཚུངས་མེད་སློབ་དཔོན་བསྟན་པ་འོད་ཟེར་དང་། །བྱ་བྲལ་ཆེན་མོ་བསྟན་པ་རྒྱལ་མཚན་བཞི། །དེ་ལྟར་གོང་མའི་མཛད་ཕྲིན་མཐར་ཕྱིན་ནས། །འགྲོ་ལ་དཔེར་བསྟན་ཞི་དབྱིངས་མྱ་ངན་འདས། །དེ་ཡི་ཁྲི་འཛིན་གོང་མའི་ལུང་བསྟན་ལས། །སྨན་གྱི་རི་ལ་རིག་འཛིན་མཆོག་སྤྲུལ་ཆེ། །རྒྱལ་མཚན་བརྒྱད་འབྱུང་གསུངས་པའི་གསུམ་པ་ནི། །བསྟན་འཛིན་རིན་ཆེན་རྒྱལ་མཚན་ཉིད་ཡིན་ཏེ། །མདོ་སྨད་ཤར་ཁམས་ཕྱོགས་ཀྱི་བྱེ་བྲག་ཏུ། །ཡབ་ཡུམ་མཚན་དང་ལྡན་པར་སྐུ་འཁྲུངས་ནས། །འབྲི་ཀློག་ཆོ་གའི་ཕྱག་ལེན་ལ་སོགས་པ། །ཚེགས་མེད་བདེར་མཁྱེན་སྐྱེས་སྦྱོང་ཤེས་རབ་ཆེ། །ཆེར་སྐྱེས་འཁྲུངས་ཡུལ་བཞག་སྟེ་གྲྭ་སར་བྱོན། །སྨན་རིར་མཁན་ཆེན་ཀུན་བཟང་རྒྱལ་མཚན་མཇལ། །མཚན་ཉིད་གཞུང་ཆེན་རྣམས་སུ་ཐོས་བསམ་སྦྱངས། །དྲང་སྲོང་ཁྲིམས་བཞེས་གསང་སྔགས་དབང་ལུང་ནོད། །ཐེག་ཆེན་ཉམས་རྒྱུད་ཐུགས་བཞེས་ཉམས་སྦྱངས་པས། །སུམ་ལྡན་བཤེས་གྱུར་སྲུང་མའི་བརྟགས་ལུང་གིས། །ཤིང་མོ་སྦྲུལ་ལོར་སྨན་རིའི་གསེར་ཁྲིར་འཁོད། །སྐལ་ལྡན་འགྲོ་ལ་མདོ་སྔགས་བོན་ཆར་དབབ། །བཤད་སྒྲུབ་བསྟན་པའི་ཕྲིན་ལས་དར་ཆེན་ཕར། །ཕྱོགས་ཀྱི་གདུལ་བའི་ཁ་ལོ་གྱེན་དུ་བསྒྱུར། །མཁན་ཆེན་གོང་མའི་སྐུ་གདུང་རྟེན་བཞེངས་དང་། །ཕྱི་ནང་སྔགས་ཀྱི་སྨིན་གྲོལ་སྒྲུབ་ཆེན་བཅས། །སྔ་རབས་མཛད་སྲོལ་ཉམས་མེད་ཡར་རྒྱས་ཀྱི། །ཕྲིན་ལས་བསྐྱངས་མཛད་གསུང་སྐྱེས་བསྟན་འཛིན་ལས། །ཐུགས་སྲས་དམ་པ་སྐུ་མདུན་ཚུལ་རྒྱན་དང་། །བྲུ་སྟོན་བསམ་གཏན་རྒྱལ་མཚན་ཉིད་ཡིན་ནོ། །དེ་ཡི་མཁན་བུ་ཚེ་དབང་དངོས་བྱོན་རྗེ། །རྒྱལ་མཚན་བཞི་པ་ཚུལ་ཁྲིམས་རྒྱལ་མཚན་ཏེ། །མདོ་སྨད་བོད་ཆེན་ས་ཡི་སྨན་ལྗོངས་སུ། །ཡབ་ཡུམ་རིག་འཛིན་མཁའ་འགྲོའི་རྟགས་ལྡན་བར། །ཕྱི་ནང་དགེ་བའི་མཚན་མ་དང་བཅས་བལྟམས། །ཆུང་ནས་རྒྱུན་དུལ་མི་རྟག་ངེས་འབྱུང་ལྡན། །འཁོར་བར་སྐྱོ་ཤས་དགེ་བའི་ལས་ལ་མོས། །སྡོམ་གསུམ་སྒོར་ཞུགས་དམ་པའི་སྤྱོད་པ་མཛད། །དེས་ནས་གཡས་རུ་གཙང་བྱོན་སྨན་རིར་བཞུགས། །མཁན་ཆེན་རིན་རྒྱན་མཆོག་ལས་མདོ་སྔགས་ཀྱི། །བོན་སྡེ་རྒྱ་མཚོ་ལྟ་བུའི་སྨིན་གྲོལ་གསན། །མཚན་ཉིད་གཞུང་ཆེན་རྣམས་ལ་ཐོས་བསམ་སྦྱངས། །རྣམ་དག་བསླབ་གསུམ་རྫོགས་པའི་དྲང་སྲོང་དང་། །བསྐྱེད་རྫོགས་བསྙེན་སྒྲུབ་མཐར་ཕྱིན་རྣལ་འབྱོར་ཆེ། །ཐེག་ཆེན་བླ་མེད་དོན་རྟོགས་གྲུབ་ཐོབ་མཆོག། ལམ་གསུམ་མཐར་ཕྱིན་རྣམ་འདྲེན་ཆེར་གྱུར་ནས། །ལྕགས་ལུག་རྒྱལ་བ་གཉིས་པའི་གསེར་ཁྲིར་བྱོན། །འཁོར་ལོ་གསུམ་གྱིས་བསྟན་འགྲོའི་དོན་ཆེན་མཛད། །སྨིན་གྲོལ་ཆར་ཆེན་གདུལ་བའི་ཞིང་ཀུན་ཁྱབ། །གོང་མའི་ཕྲིན་ལས་མཛད་སྲོལ་ལུགས་བཞིན་གྲུབ། །རྗེས་འཇུག་བུ་སློབ་ཕྱོགས་བཅུར་མང་བའི་ནང་། །མཆོག་གྱུར་སྐུ་མདུན་བསོད་ནམས་ཡེ་ཤེས་དང་། །ཀུན་མཁྱེན་སྨོན་ལམ་བཀྲ་ཤིས་ལ་སོགས་བྱོན། །མཛད་ཕྲིན་གྲུབ་སྟེ་ཞི་བའི་དབྱིངས་སུ་གཟིགས། །དེ་ཡི་མཁན་བུ་ཁྲི་རབས་བདུན་པ་སྟེ། །སྟག་ལའི་ཐུགས་སྤྲུལ་བསོད་ནམས་ཡེ་ཤེས་ཉིད། །ཁ་བ་ཅན་གྱི་ཤར་ཕྱོགས་མདོ་ཁམས་སུ། །ཉམས་དགའི་ས་གནས་སྨན་ལྗོངས་བདེ་བའི་ཚལ། །ཡབ་ཡུམ་རིགས་རུས་བཟང་ཞིང་རྒྱུད་དགེ་ལས། །རིགས་ཀྱི་མྱུ་གུ་བཟུང་སྟེ་སྐུ་མངོན་བལྟམས། །ཆུང་ནས་སྐྱེས་བུ་དམ་པའི་མཚན་རྟགས་ལྡན། །འཁོར་ལ་བམས་ཤིང་གྲོགས་ལ་བརྩེ་བ་དང་། །ཕ་མ་སློབ་དཔོན་ལ་བཀུར་གུས་འདུད་ཆེ། །སྐྱེས་སྦྱངས་ཤེས་རབ་སྟོབས་ཀྱིས་མཁྱེན་ཡོན་རྒྱས། །དེ་རྗེས་གཙང་བྱོན་སྨན་རིར་སྒྲིགས་ཞུགས་ནས། །མཁན་ཆེན་ཚུལ་ཁྲིམས་རྒྱལ་མཚན་ཞབས་པད་བསྙེན། །ཕྱི་ནང་གསང་བའི་དབང་ལུང་མན་ངག་ཞུས། །མཚན་ཉིད་གཞུང་ཆེན་ཀུན་ལ་ཐོས་བསམ་སྦྱངས། །མཁས་དང་གྲུབ་པའི་བཤེས་གཉེན་ཚེར་གྱུར་ཏེ། །ཆུ་ཕོ་འབྲུག་ལ་གོང་མའི་གདན་སར་བསྐྱོད། །མདོ་སྔགས་བོན་གྱི་བཀའ་འཁོར་ཡོངས་སུ་བསྐོར། །མཛད་པ་སྐུ་ཡི་དཔེའུ་རྩེས་གོང་མ་ཡི། །གསེར་གདུང་བཞེངས་དང་སྨིན་གྲོལ་སྒྲུབ་ཆེན་འཛུགས། །སྒྲགས་པ་གསུང་གི་དཔེའུ་རྩེས་འཆད་རྩོད་རྩོམ། །བཀའ་ཡི་ལེགས་བཤད་སྐལ་ལྡན་རྣ་བར་བསྲིང་། །སྒོམ་པ་ཐུགས་ཀྱི་དཔེའུ་རྩེས་དབེན་གནས་སུ། །ཉམས་བཞེས་སྒོམ་སྒྲུབ་དྲོད་ཚད་རྟོགས་པ་བསྙེམས། །རྗེས་འཇུག་བསྟན་འཛིན་དམ་པ་མང་དུ་བྱོན། །དེ་ཡི་མཁན་བུ་རྗེ་བཙུན་སྨྲ་སེང་དང་། །གཡུ་ལོའི་རྣམ་འཕྲུལ་བསོད་ནམས་གཡུང་དྲུང་སྟེ། །གངས་རི་ཅན་གྱི་ཤར་ཁམས་ཉམས་དགའི་གནས། །གཙང་མའི་རིགས་རུས་འཛོམས་པའི་ཡབ་ཡུམ་ལས། །ལྟས་དང་རྟགས་མཚན་དགེ་བར་སྐུ་འཁྲུངས་ཤིང་། །ཆུང་ནས་ཤེས་རབ་རྩལ་ཆེ་སྦྱང་བ་ཀུན། །བསྟན་དང་གཟིགས་པ་ཙམ་གྱིས་བདེ་བླག་མཁྱེན། །མདོ་སྨད་སྐྱེས་བུ་དམ་པ་དུ་མ་བསྟེན། །མདོ་སྔགས་དབང་ལུང་མན་ངག་ཟབ་རྒྱས་ཞུས། །དེ་ནས་གཙང་སྟོད་སྨན་རིའི་གྲྭ་སར་བྱོན། །མཁན་ཆེན་བསོད་ནམས་ཡོཤེས་མཆོག་ཉིད་ལས། །སྨིན་གྲོལ་གདམས་པའི་བདུད་རྩི་ཡོངས་སུ་བཞེས། །གཞུང་ཆེན་སྡེ་ལྔར་ཐོས་བསམ་ཕྱོགས་མེད་སྦྱངས། །མཁས་དང་གྲུབ་པའི་གོ་འཕང་མཐོར་གཤེགས་ནས། །ཤིང་མོ་ཕག་ལོར་གསེར་ཁྲིར་ཞབས་ཟུང་བཀོད། །འཆད་རྩོད་རྩོམ་གསུམ་བཀའ་འཁོར་རྒྱ་ཆེན་བསྐོར། །གདམས་པའི་བདུད་རྩི་སྨིན་གྲོལ་ཕྱོགས་བཅུར་འཕེལ། །གོང་མའི་མཇད་སྲོལ་ཕྲིན་ལས་གོང་འཕེལ་བསྐྱངས། །གསང་སྔགས་རྒྱུད་སྡེའི་བཀའ་འགྲེལ་ལ་སོགས་པ། །བསྟན་བཅོས་ལེགས་བཤད་དམ་པ་མང་དུ་མཛད། །དེ་ནས་སྐུ་ཚེ་འགྲོ་དོན་མཐར་ཕྱིན་གཤེགས། །རྗེས་འཇུག་བསྟན་པའི་མཛེས་རྒྱན་ཞལ་སློབ་ནི། །ཤེ་ཙུ་དྲུང་མུ་དམ་པ་བློ་གྲོས་རྒྱལ། །བན་ཙ་རྒྱལ་བ་འོད་སོགས་རབ་མང་བྱོན། །དེ་ཡི་མཁན་བུ་ཤེ་ཙུ་དྲུང་མུའི་མཚན། །འབྲུག་གསས་ཡང་སྤྲུལ་ཉིད་དུ་བསྔགས་པ་སྟེ། །མདོ་སྨད་ཉམས་དགའི་ས་གནས་སྨན་གྱི་ཚལ། །རིགས་བཟང་ཁུང་བཙུན་བསོད་ལྡན་ཡབ་ཡུམ་ལས། །གཟའ་སྐར་འཕྲོད་སྦྱོར་ཤིས་པའི་དུས་ཉིད་ལ། །ངོ་མཚར་ལྟས་ཀྱིས་མདུན་བསུས་སྐུ་བལྟམས་ཏེ། །ཆུང་ནས་ཞི་དུལ་བརྩེ་སེམས་སྙིང་རྗེ་ལྡན། །གཞན་ཕན་ཐུགས་བསྐྱེད་བྱང་ཆུབ་ལམ་ལ་གཞོལ། །འབྲི་ཀློག་ལ་སོགས་དགེ་བའི་ལས་ཀུན་མཁྱེན། །དེ་ནས་གྲོགས་དང་བཅས་ཏེ་གཙང་ཕྱོགས་བྱོན། །བཀྲ་ཤིས་སྨན་རིར་སྒྲིགས་ཞུགས་གསན་སྦྱོང་མཛད། །མཚན་ཉིད་གཞུང་ཆེན་ཀུན་ལ་ཐོས་བསམ་སྦྱངས། །བསྐྱེད་རྫོགས་ལུང་དང་མན་ངག་ཡོངས་སུ་ནོད། །དྲང་སྲོང་ཁྲིམས་བླངས་ཚུལ་ཁྲིམས་དྲི་བྲལ་བསྲུང་། །ལྕགས་ཁྱིར་རྒྱལ་བ་གོང་མའི་སྲིད་ཁྲིར་བཟུང་། །སྨིན་གྲོལ་བོན་གྱི་འཁོར་ལོ་ཕྱོགས་བཅུར་བསྐོར། །སྐལ་ལྡན་ཕོ་མོ་ཐར་མཆོག་ལམ་དུ་སྦྱར། །རིམ་གཉིས་ཟབ་མོའི་བསྙེན་སྒྲུབ་མཐར་ཕྱིན་མཛད། །ཡི་དམ་ཞལ་གཟིགས་གྲུབ་རྟགས་མངོན་པར་བསྟན། །རྫོགས་ཆེན་བླ་མེད་སྒོམ་རྟོགས་ཡང་རྩེར་ཕྱིན། །བརྒྱུད་འཛིན་མཆོག་གྱུར་མཁན་ཆེན་ཤེར་འོད་དང་། །གཞན་ཡང་རྒྱལ་རོང་གཡུང་དྲུང་ཡེ་ཤེས་སོགས། །བསྟན་འགྲོའི་དོན་མཐར་རྫོགས་རྟིང་དབྱིངས་སུ་གཤེགས། །དེ་ཡི་མཁན་བུ་ཁོད་སྤུངས་དངོས་བྱོན་འཕྲུལ། །རྒྱལ་སྲས་ཤེས་རབ་འོད་ཟེར་ཉིད་ཡིན་ཏེ། །ཡུལ་ནི་གངས་ཅན་ཤར་ཕྱོགས་མདོ་ཁམས་སུ། །ཡབ་ཡུམ་རིགས་གཙང་དལ་འབྱོར་དགེ་བ་ལས། །དམ་པའི་རིགས་ཀྱི་མྱུ་གུ་བཟུང་བ་སྟེ། །བྱིས་པའི་དུས་ནས་རྒྱུད་དུལ་ཞི་སེམས་ལྡན། །ངེས་འབྱུང་སྐྱོ་ཤས་བློ་སྣ་ཐུང་བ་སྟེ། །བརྩོན་འགྲུས་ཤེས་རབ་གཉིས་ཀ་ཆེ་བ་ཡིས། །ལེགས་བཤད་གདམས་པའི་དོན་ཁྲོལ་ཕྱག་ལེན་མཁས། །དེ་ནས་དབུས་གཙང་དུ་བྱོན་སྨན་རི་རུ། །སྒྲིགས་ཞུགས་རྒྱུད་སྡེའི་ལག་ལེན་གདམས་པ་གཟིགས། །དབྱང་ལུང་ཁྲིད་ཞུས་བསྐྱེད་རྫོགས་དོན་ལ་འབྱོངས། །དེ་ནས་དབུ་ཚད་འདུལ་མཛོད་ས་ལམ་དང་། །ཤེར་ཕྱིན་ལ་སོགས་མཚན་ཉིད་གཞུང་ཆེན་ཀུན། །ཐོས་བསམ་ཕྱོགས་མེད་ཡོངས་ལ་གྲྭ་སྐོར་མཛད། །མཁས་པའི་སྙན་པ་ཡོངས་ཁྱབ་དེ་རྗེས་སུ། །མེ་མོ་ཕག་ལོ་སྨན་རིའི་གསེར་ཁྲིར་ཕེབས། །བཤད་དང་གྲུབ་པའི་བྱ་བ་རྒྱ་ཆེར་སྤེལ། །མདོ་སྔགས་སེམས་གསུམ་སྨིན་གྲོལ་ཆར་ཆེན་དབབས། །སྐལ་ལྡན་འགྲོ་བའི་ཁ་ལོ་གྱེན་དུ་བསྒྱུར། །བརྒྱུད་འཛིན་སྐར་ཚོགས་ལྟར་མང་མཆོག་གྱུར་པ། །སྐུ་མདུན་མཁས་གྲུབ་གཡུང་དྲུང་རྒྱལ་མཚན་དང་། །བྲུ་སྟོན་ནམ་མཁའ་བསོད་ནམས་ལ་སོགས་ཡིན། །འགྲོ་དོན་གྲུབ་ནས་དབྱིངས་སུ་ཞི་བར་བཤེགས། །དེ་ཡི་བརྒྱུད་འཛིན་སྟོང་རྒྱུང་རྗེས་ཆགས་གར། །སླར་ཡང་སྐྱེ་བཞེས་རྒྱལ་མཚན་ལྔ་པ་ནི། །ཕྱ་བཙུན་གཡུང་དྲུང་རྒྱལ་མཚན་མཆོག་ཉིད་སྟེ། །ཡུལ་ནི་དགེ་མཚན་ལྡན་པ་མདོ་ཁམས་ཤར། །གཡུང་དྲུང་བསྟན་པའི་ཉི་མ་ཤར་བའི་གནས། །བསྐྱེད་ཅིང་སྨིན་པའི་ཡབ་ཡུམ་རིགས་ལྡན་ལས། །དུས་བཟང་དགེ་བར་ལྟས་ལེགས་སྐུ་འཁྲུངས་ཤིང་། །ཆུང་ནས་བོན་ལ་མཁས་ཤིང་རིག་བརྩོན་ཆེ། །དད་པ་སྙིང་རྗེ་གའི་བཟང་རྒྱུད་འཇམ་ལྡན། །ངང་རིང་དགེ་ལ་མོས་ཏེ་ཆེར་བསྐྱེད་ནས། །གཙང་ཕྱོགས་གྲྭ་སར་ཕེབས་ནས་སྨན་རིར་བཞུགས། །སྡེ་སྣོད་ཐོས་བསམ་སྒྲོ་འདོགས་ཕྱོགས་ཀུན་བཅད། །མཚན་ཉིད་གཞུང་ཆེན་དྲུག་ལ་རབ་འབམས་མཁས། །ཁྱད་པར་མཁན་ཆེན་སྐུ་མདུན་ཤེར་བློ་ལས། །ཉིས་བརྒྱ་ལྔ་བཅུའི་དྲང་སྲོང་ཁྲིམས་རྫོགས་བཞེས། །འདུལ་ཁྲིམས་དྲི་མེད་བསྲུངས་ཤིང་གསང་སྔགས་ཀྱི། །དབང་ཁྲིད་གདམས་བཞེས་རིམ་གཉིས་ལམ་མཆོག་གྲུབ། །ཐེག་ཆེན་ཉམས་བཞེས་རྟོགས་པ་ཁྱད་པར་ལྡན། །ཆུ་སྟག་ལོ་ལ་མཉམ་མེད་གསེར་ཁྲིར་བྱོན། །བསྟན་པའི་སྒྲོན་སྤར་སྐལ་ལྡན་རྗེས་སུ་བཟུང་། །གསང་སྔགས་ཕྱག་བཞེས་ལ་སོགས་བསྟན་བཅོས་མཛད། །ཞལ་སློབ་སྐུ་མདུན་ཤེས་རབ་བློ་གྲོས་དང་། །ལྡོང་སྒོམ་བསྟན་པ་འོད་ཟེར་ལ་སོགས་སོ། །སྐུ་ཚེ་མཛད་པ་མཐར་ཕྱིན་ཞི་བར་གཟིམ། །དེ་ཡི་མཁན་བུ་ཚི་ལྡེ་འོད་པོའི་འཕྲུལ། །སྐུ་མདུན་མཁན་ཆེན་ཤེས་རབ་བློ་གྲོས་ཏེ། །བསིལ་ལྗོངས་མདོ་སྨད་དགའ་བའི་ཞིང་ཁམས་སུ། །དཔའ་བོ་མཁའ་འགྲོའི་རིགས་ལྡན་ཡབ་ཡུམ་ལས། །རྨད་བྱུང་བཀྲ་ཤིས་ལྟས་ཀྱིས་སྔོན་དྲངས་ཏེ། །མཚན་དཔེའི་མྱུ་གུ་གསར་དུ་འཛུམ་པ་ནས། །དམ་པའི་རིགས་སད་འབྲི་ཀློག་ཐོགས་མེད་མཁྱེན། །དད་དང་གཏོང་དང་ཁྲེལ་ལྡན་ཤེས་བརྩོན་སོགས། །འཕགས་པའི་ཡོན་ཏན་དུ་མས་བརྒྱན་པ་སྟེ། །བསྟན་འཛིན་སྐྱེས་བུ་དུ་མའི་ཞབས་བསྟེན་ནས། །སྨིན་གྲོལ་གདམས་པའི་བདུད་རྩི་ཡོངས་སུ་བཞེས། །ཆེར་སྐྱེས་དབུས་གཙང་གྲྭ་ས་སྨན་རིར་བྱོན། །བཤེས་གཉེན་དུ་མར་བསྟེན་ཏེ་འདུལ་མདོ་མངོན། །དབུ་ཚད་སོགས་སྦྱངས་རབ་འབམས་གཞུང་ལ་མཁས། །མཁན་ཆེན་གཡུང་དྲུང་རྒྱལ་ལས་ཕྱི་ནང་གསང་། །སྡོམ་ཁྲིམས་གདམས་པ་ཡོངས་རྫོགས་ཐུགས་དམ་བཞེས། །མེ་མོ་སྦྲུལ་ལོར་གོང་མའི་ཁྲིར་བཞུགས་ཤིང་། །འཆད་རྩོམ་བཀའ་ཡི་འཁོར་ལོ་རྒྱ་ཆེན་བསྐོར། །གོང་མའི་མཛད་སྲོལ་བཤད་སྒྲུབ་གོང་འཕེལ་བསྐྱངས། །སྐུ་གསུང་ཐུགས་ཀྱི་རྟེན་གསུམ་རྨད་བྱུང་བཞེངས། །བརྒྱུད་འཛིན་ཞལ་སློབ་སྐུ་མདུན་ཤེར་འོད་དང་། །རྒྱལ་རོང་དགེ་བཤེས་གཡུང་དྲུང་བསྟན་འཛིན་སོགས། །སྐྱེས་བུ་མང་བྱོན་རྟག་འཛིན་འདུལ་བ་ལ། །དཔེར་སྟོན་མཛད་ཕྱིར་དགོངས་པ་དབྱིངས་སུ་མནལ། །དེ་ཡི་མཁན་བུ་ཛོ་མེན་གྱེར་རྒྱུང་མཆོག། །སྡོམ་བརྩོན་སྐུར་བསྒྱུར་ཤེས་རབ་ཁི་ཁར་མཚན། །གོང་མ་རྣམས་བཞིན་ཁ་བ་ཅན་ལྗོངས་ཀྱི། །མདོ་ཁམས་སྨད་དུ་དགེ་མཚན་ལྡན་པའི་རིགས། །ཡབ་ཡུམ་མཚན་བཟང་ཉིད་ལས་བལྟམས་པ་སྟེ། །ཆུང་ནས་ཤེས་རབ་རྩལ་དང་དད་བརྩོན་ཆེ། །སྙིང་རྗེ་དང་ལྡན་གཏོང་དང་ཕན་ལ་གོམས། །དགེ་བའི་ལས་འཕྲོ་ཤིན་དུ་བཟང་བས་ན། །བྲིས་ཀློག་ལ་སོགས་ཐོགས་མེད་བདེ་བླག་མཁྱེན། །སྐྱེས་བུ་དུ་མས་མཁྱེན་ཡོན་སྒོ་ཕྱེད་དེ། །སྐུ་ན་གཞོན་པར་དབུས་གཙང་གྲྭ་སར་བྱོན། །སྨན་རིར་སྒྲིགས་ཞུགས་གདམས་ངག་དབང་ཁྲིད་ཞུས། །མཚན་ཉིད་གཞུང་ལ་ཐོས་བསམ་ཕྱོགས་མེད་མཛད། །ཁྱད་པར་མཁན་ཆེན་ཤེས་རབ་བློ་གྲོས་མདུན། །དྲང་སྲོང་ཁྲིམས་རྫོགས་གསང་སྔགས་དབང་དམ་དང་། །སེམས་ལུང་སྒོམ་ཁྲིད་མན་ངག་ཕྱག་ལེན་བཅས། །བུམ་པ་གང་བྱོར་གསན་ཅིང་ཉམས་བཞེས་མཛད། །མེ་སྟག་གོང་མའི་གསེར་ཁྲིར་མངའ་གསོལ་ནས། །སྨིན་གྲོལ་བོན་གྱི་འཁོར་ལོ་ཡོངས་སུ་བསྐོར། །གདུལ་བ་སྤང་བསྒྱུར་གྲོལ་བའི་ལམ་ལ་བཀོད། །འཁོར་ལོ་གསུམ་གྱི་མཛད་པ་རྒྱ་ཆེར་བསྐྱངས། །བརྒྱུད་འཛིན་མཁན་ཆེན་གཙུག་ཕུད་འོད་ཟེར་དང་། །བྲུ་སྟོན་ནམ་མཁའ་གཡུང་དྲུང་ལ་སོགས་མང་། །དེ་ནས་མི་རྟག་དཔེར་བསྟན་ཞི་བར་གཤེགས། །དེ་ཡི་མཁན་བུ་རྨ་ལོ་དར་དཔྱང་འཕྲུལ། །རྒྱལ་སྲས་མཁན་ཆེན་གཙུག་ཕུད་འོད་ཟེར་ནི། །འཁྲུངས་ཡུལ་གངས་ཅན་ཤར་ཕྱོགས་མདོ་ཁམས་སྨད། །ལྗོན་ཤིང་མེ་ཏོག་བཀྲས་པའི་སྨན་ལྗོངས་སུ། །སྐྱེས་བུ་དམ་པའི་གདུང་འོས་རིགས་གཙང་མར། །ཡབ་ཡུམ་མཚན་དང་ལྡན་ལས་བལྟམས་པ་སྟེ། །སྐྱེ་བའི་མེ་ཏོག་བཞད་པ་ནས་བཟུང་སྟེ། །རྒྱལ་སྲས་དམ་པའི་ཚུལ་བཟུང་གཞན་ཕན་ལྡན། །བྱང་ཆུབ་ཐུགས་མངའ་ཤེས་བརྩོན་དད་གུས་ཆེ། །དགེ་བའི་སྤྱོད་ལམ་འབའ་ཞིག་ལ་དགོངས་ནས། །སྐྱེས་བུ་དམ་པ་དུ་མའི་ཞབས་པད་བསྙེན། །མདོ་སྔགས་སྨིན་གྲོལ་གདམས་ཞུས་ཉམས་ལེན་མཛད། །དེ་ནས་ཆེར་བསྐྱེད་གཙང་གནས་སྨན་རིར་བྱོན། །མཛོད་དང་གབ་པ་ལ་སོགས་བཀའ་ཡི་གཞུང་། །དབུ་ཚད་མངོན་རྒྱན་འགྲེལ་བཅས་བཀའ་བསྟེན་གཞུང་། །གཞུང་ལུགས་ཀུན་ལ་ཐོས་བསམ་ཕྱོགས་མེད་སྦྱངས། །མཁས་པའི་གྲགས་པས་ས་གསུམ་སྐལ་བཟང་བས། །དེ་ནས་མེ་མོ་གླང་ལ་གསེར་ཁྲིར་ཕེབས། །སྡེ་སྣོད་རྣམ་གསུམ་སྒོ་བཞི་མཛོད་དང་ལྔ། །ཐེག་པ་དགུར་གཏོགས་བོན་སྒོ་རབ་འབམས་ཀྱི། །བཀའ་ཡི་འཁོར་ལོ་ཕྱོགས་བཅུར་ཡོངས་བསྐོར་ནས། །སྨིན་གྲོལ་བདུད་རྩིའི་ཆར་གྱིས་སྐལ་ལྡན་གསོས། །ཞལ་སློབ་སྐུ་མདུན་གཡུང་དྲུང་ཚུལ་ཁྲིམས་དང་། །རྣལ་འབྱོར་ནམ་ལྷུན་ལ་སོགས་སྐྱེས་བུ་མང་། །དེ་ཡི་ཁྲི་འཛིན་ཤེས་རབ་སྨྲ་བའི་སེང་། །སྡོམ་བརྩོན་དྲང་སྲོང་ཆེན་པོའི་སྐུར་སྤྲུལ་པ། །སྐུ་མདུན་མཁས་གྲུབ་གཡུང་དྲུང་ཚུལ་ཁྲིམས་ཏེ། །གཙང་ཡུལ་ལྡན་མཆོག་གངས་རི་ཅན་གྱི་ཤར། །དམ་པའི་སྐྱེས་ཆེན་རྒྱ་མཚོ་འཁྲུངས་པའི་ཡུལ། །ཤར་རོང་རྣམ་དག་བཀོད་པའི་སྨན་ལྗོངས་སུ། །རིགས་དང་ལྡན་པའི་ཡབ་ཡུམ་གཙང་མ་ལས། །མཚན་དཔེའི་མེ་ཏོག་བཞད་པ་ནས་བརྩམས་ཏེ། །སྐྱེས་ཐོབ་རྩལ་རྫོགས་འབྲི་ཀློག་ལ་སོགས་པ། །ལན་རེ་ཙམ་གཟིགས་ཐོགས་མེད་མཁྱེན་པ་དང་། །ཆེར་བསྐྱེད་གཙང་བྱོན་སྡེ་སྣོད་གཞུང་ལུགས་ཀུན། །ཐོས་བསམ་སྦྱངས་ཤིང་མཁས་པར་སྒྲོ་འདོགས་བཅད། །ཁྱད་པར་མཁན་ཆེན་གཙུག་ཕུད་འོད་ཟེར་ལས། །དྲང་སྲོང་ཁྲིམས་ནོད་ཉིས་བརྒྱ་ལྔ་བཅུ་བསྲུང་། །གསང་སྔགས་བརྒྱུད་སྡེའི་དབང་བཞེས་བསྙེན་སྒྲུབ་བསྐྱངས། །ཐེག་ཆེན་ཁྲིད་ཞུས་དམར་ཁྲིད་ཉམས་བཞེས་རྟོགས། །མེ་ཕོ་ཁྱི་ལ་གསེར་ཁྲིར་མངའ་གསོལ་ནས། །འཆད་རྩོད་རྩོམ་དང་སྨིན་གྲོལ་བཀའ་འཁོར་བསྐོར། །བཤད་སྒྲུབ་རྒྱལ་མཚན་སྲིད་གསུམ་སྤོ་ལ་བསྒྲེངས། །མདོ་སྔགས་བསྟན་བཅོས་མན་ངག་ཕྱག་བཞེས་ཀྱི། །ལེགས་བཤད་བདུད་རྩི་སྐལ་ལྡན་སྤྱོད་ཡུལ་སྤེལ། །རྗེས་འཇུག་ཞལ་སློབ་མཁན་ཆེན་རིན་འོད་དང་། །བྲུ་སྟོན་གཡུང་དྲུང་དབང་རྒྱལ་ལ་སོགས་མང་། །བསྟན་འགྲོའི་དོན་གྲུབ་བོན་ཉིད་དབྱིངས་ཞལ་གཟིགས། །དེ་ཡི་མཁན་བུ་ཞང་ཞུང་ཏིང་གསས་རྗེ། །སླར་ཡང་ཞལ་གཟིགས་རིན་ཆེན་འོད་ཟེར་ཏེ། །བསིལ་ལྗོངས་ཤར་འཁྲུངས་དབུས་གཙང་གྲྭ་སར་བྱོན། །མདོ་སྔགས་གཞུང་སྤྱི་ཁྱད་པར་དབུ་ཕར་སོགས། །མཚན་ཉིད་གཞུང་སྦྱངས་ཕྱོགས་མེད་ཡོངས་སུ་མཛད། །སྨན་རིར་སྐུ་མདུན་གཡུང་དྲུང་ཚུལ་ཁྲིམས་ལས། །ཉིས་བརྒྱ་ལྔ་བཅུའི་དྲང་སྲོང་ཁྲིམས་རྫོགས་ཞུས། །ཕྱི་ནང་རྒྱུད་སྡེ་བསམ་མི་ཁྱབ་པ་ཡི། །དབང་ལུང་ཁྲིད་གསུམ་གདམས་ངག་ཟབ་རྒྱས་གསན། །རིམ་གཉིས་དབང་ཐོབ་བསྙེན་སྒྲུབ་ལྷ་ཞལ་གཟིགས། །ཆུ་ཕོ་སྟག་ལ་ཁྲིར་ཕེབས་བོན་འཁོར་བསྐོར། །བཤད་སྒྲུབ་སྲོལ་བསྐྱངས་བསྟན་དོན་རྒྱ་ཆེན་མཛད། །བརྒྱུད་འཛིན་སྟོད་སྨད་བར་ལས་རབ་མང་ནང་། །མཆོག་གྱུར་མཁན་པོ་རིན་ཆེན་ལྷུན་གྲུབ་དང་། །ཡང་སྟོན་རིན་ཆེན་རྒྱལ་མཚན་ལ་སོགས་སོ། །མཛད་ཕྲིན་མཐར་ཕྱིན་བོན་དབྱིངས་ཞི་བར་གཟིགས། །དེ་ཡི་ཁྲི་འཛིན་གཤེན་རབ་འདོད་འགྱུར་སྤྲུལ། །མཁན་ཆེན་འདོད་འབྱུང་རིན་ཆེན་ལྷུན་གྲུབ་སྟེ། །སྐུ་འཁྲུངས་སྨད་ཁམས་གཞོན་པར་སྟོད་དུ་ཐོན། །བཀྲ་ཤིས་སྨན་རིའི་མཁས་པོ་རིན་འོད་མདུན། །རང་བྱུང་དྲང་སྲོང་བཅས་བསྒྲུབ་མཚན་ཉིད་ཀྱི། །རིག་གཞུང་མཐའ་ཡས་གསན་བསམ་སྒྲོ་འདོགས་བཅད། །རྒྱུད་སྡེ་ཀུན་གྱི་དབང་ལུང་མན་ངག་ནོད། །བསྐྱེད་རྫོགས་མངོན་གྱུར་གྲུབ་ཐོབ་ཤིང་ཡོས་ལོར། །གསེར་ཁྲིར་མངའ་གསོལ་བོན་གྱི་བདུད་རྩི་འགྱེད། །སྡེ་སྣོད་ཤིང་རྟའི་སྲོལ་ཆེན་མངོན་པར་ཕྱེད། །བཤད་སྒྲུབ་དབར་མཚོའི་དཔལ་ཁ་མཁའ་ལ་སྙེགས། །རྒྱལ་བའི་རྟེན་གསུམ་མཐའ་ཡས་བཞེངས་བསྐྲུན་མཛད། །སློབ་མ་བསྟན་འགྲོར་ཕན་མགོན་གྲངས་མང་ནང་། །སྤྱི་ཕུད་སྐུ་མདུན་ཤེས་རབ་བསྟན་འཛིན་དང་། །རྟོགས་ལྡན་ལྷུན་གྲུབ་དབང་ལྡན་ལ་སོགས་པའོ། །སྐུ་ཚེ་མཛད་ཕྲིན་མཐའ་རྒྱས་གྲུབ་སྟེ་གཤེགས། །དེ་ཡི་མཁན་བུ་སྟང་ཆེན་དམུ་ཚའི་འཕྲུལ། སྐུ་མདུན་ཤེས་རབ་བསྟན་འཛིན་མཆོག་ཉིད་དེ། །ཤར་འཁྲུངས་དབུས་ཕེབས་སྨན་རིར་བཞུགས་མཛད་ནས། །མཚན་ཉིད་གཞུང་ཀུན་ཐོས་བསམ་ཕྱོགས་མེད་མཛད། །རབ་འབམས་དགེ་བའི་བཤེས་ཀྱི་མཚན་སྙན་བཟུངས། །སྐུ་མདུན་རིན་ཆེན་ལྷུན་གྲུབ་མཆོག་མདུན་ནས། །དྲང་སྲོང་ཁྲིམས་དང་གསང་སྔགས་ཟབ་ཁྲིད་དང་། །དབྱང་བཞི་བཅས་བཞེས་བསྙེན་སྒྲུབ་ཉམས་ལེན་མཛད། །རིམ་གཉིས་མངའ་བསྙེམས་ཡི་དམ་ཞལ་མང་གཟིགས། །ལྕགས་འབྲུག་གོང་མའི་གསེར་ཁྲིར་ཞབས་བཀོད་ནས། །དཔེའུ་རྩེ་རྣམ་གསུམ་མཛད་པས་གདུལ་བྱ་བསྐྱངས། །གོང་མའི་མཛད་སྲོལ་ཡར་བསྐྱེད་ཕྲིན་ལས་རྒྱས། །ཞལ་སློབ་བསྟན་འཛིན་སྐྱེས་བུ་དུ་མ་བྱོན། །མཆོག་གྱུར་སྐུ་མདུན་ཤེས་རབ་དབང་རྒྱལ་དང་། །ཁྲོ་ཁྱུང་ནམ་མཁའ་དབང་ལྡན་ལ་སོགས་ལགས། །བསྟན་འགྲོའི་དོན་མཐར་གྲུབ་སྟེ་ཞི་བར་གཤེགས། །དེ་ཡི་བརྒྱུད་འཛིན་ཚེ་དབང་རིག་འཛིན་གྱི། གསུང་སྤྲུལ་མཁན་ཆེན་ཤེས་རབ་དབང་གི་རྒྱལ། །མདོ་སྨད་ཆུ་བཞི་སྒང་དྲུག་ཆར་འཁྲུངས་ནས། །ཆུང་ནས་རིག་གསལ་འབྲི་ཀློག་ལ་སོགས་མཁས། །སྐུ་བསྐྱེད་དབུས་གཙང་བྱོན་ཏེ་གྲྭ་སར་བཞུགས། །དབུ་ཚད་འདུལ་མཛོད་ཕར་ཕྱིན་གཞུང་ལུགས་དང་། ། རིག་པའི་གནས་ཆེན་ཀུན་ལ་སྦྱངས་མཐར་ཕྱིན། །མཁན་ཆེན་གོང་མར་འདུལ་བའི་བསྙེན་རྫོགས་དང་། །མདོ་སྔགས་རྒྱུད་སྡེའི་དབང་ཁྲིད་རྫོགས་པར་ཞུས། །མེ་སྤྲེལ་ལོ་ལ་མཉམ་མེད་གསེར་ཁྲིར་བྱོན། །བཤད་སྒྲུབ་བསྟན་པའི་བ་དན་དགུང་ལ་ཕར། །སྨིན་གྲོལ་བཀའ་ཡིས་འགྲོ་ཀུན་བདེ་ལ་བཀོད། །སློབ་མ་མཁན་ཆེན་གཡུང་དྲུང་དབང་རྒྱལ་དང་། །གཤེན་སྟོན་མི་འགྱུར་གཙུག་དབང་ལ་སོགས་མང་། །ཐ་མ་བསྟན་འགྲོའི་དོན་ཟིན་བདེ་བར་གཤེགས། །དེ་ཡི་མཁན་བུ་གནས་བརྟན་རྒྱལ་སྲས་སྤྲུལ། །སྐུ་མདུན་གཡུང་དྲུང་དབང་གི་རྒྱལ་པོ་སྟེ། །མདོ་སྨད་སྐྱེས་བཞེས་གཡས་རུ་གཙང་དུ་བྱོན། །སྨན་གྱི་རིར་བཞུགས་ཐོས་བསམ་ཕྱོགས་མེད་མཛད། །མཚན་ཉིད་སྡེ་ལྔའི་གཞུང་དོན་ཀུན་ལ་མཁས། །མཁན་ཆེན་གོང་མདུན་དྲང་སྲོང་ཁྲིམས་རྫོགས་ནོད། །སྔགས་སེམས་རྒྱུད་སྡེའི་དབང་ལུང་ཁྲིད་རྒྱས་གསན། །ཐེག་ཆེན་ཟབ་ལམ་ཉམས་བཞེས་རྟོགས་པ་མཐོ། །ས་བྱ་ལོ་ལ་གོང་མའི་གསེར་ཁྲིར་ཕེབས། །དགོན་སྡེའི་ཕྱི་ནང་བསྟན་པའི་བདག་པོ་མཛད། །སྨིན་གྲོལ་བོན་གྱི་བདུད་རྩི་འགྲོ་ལ་འགྱེད། །འཆད་རྩོད་རྩོམ་པས་རྒྱལ་བསྟན་ཀ་ཆེན་འདེགས། །བཤད་སྒྲུབ་རྒྱ་མཚོ་རླབས་ཕྲེང་ཕྱོགས་བརྒྱར་གཡོས། །ཞལ་སློབ་མཁན་ཆེན་ཕུན་ཚོགས་དབང་རྒྱལ་དང་། །མཁན་ཆེན་བསོད་ནམས་བློ་གྲོས་ལ་སོགས་བྱོན། །དེ་ལྟར་བསྟན་འགྲོའི་དོན་མཛད་ཞིང་ཁམས་བརྗེས། །དེ་ཡི་མཁན་བུ་མཚན་ལྡན་འ་ཞའི་སྤྲུལ། །སྐུ་མདུན་ཕུན་ཚོགས་རྣམ་རྒྱལ་ཉིད་ཁམས་སུ། །སྐྱེ་སྲིད་བཟུང་ཏེ་ཆེར་བསྐྱེད་དབུས་གཙང་བྱོན། །གྲྭ་ས་སྨན་གྱི་རི་ལ་ཕེབས་བཞུགས་ཏེ། །མཚན་ཉིད་གཞུང་ཆེན་དྲུག་ལ་ཐོས་བསམ་སྦྱངས། །དགེ་བའི་བཤེས་ཀྱི་མཚན་རྟགས་བཞེས་པའི་ཐོགས། །ཕྱི་ལྟར་དྲང་སྲོང་ཉིས་བགྱེ་ལྔ་བཅུའི་ཁྲིམས། །ནང་ལྟར་གསང་བ་སྔགས་ཀྱི་རིག་པ་འཛིན། །གསང་བ་ངེས་དོན་རྫོགས་ཆེན་རྣལ་འབྱོར་བ། །ཤིང་མོ་གླང་ལོར་གོང་མའི་ཁྲི་ལ་ཕེབས། །བསྟན་འགྲོའི་དོན་མཛད་འཆད་ཉན་བཀའ་འཁོར་དང་། །བཤད་སྒྲུབ་སྨིན་གྲོལ་ཕྲིན་ལས་ཕྱོགས་བཅུར་ཁྱབ། །རྗེས་འཇུག་བུ་སློབ་སྟོད་སྨད་མང་བྱོན་ནང་། །ཀུན་ལས་རྨད་བྱུང་སྐུ་མདུན་བསོད་བློ་དང་། །དམུ་གཤེན་གཡུང་དྲུང་བསྟན་པ་དབང་རྒྱལ་སོགས། །ཐ་མ་བསྟན་འགྲོའི་དོན་གྲུབ་དབྱིངས་སུ་གཤེགས། །དེ་ཡི་མཁན་བུ་སྟོང་རྒྱུང་དངོས་བྱོན་པ། །མཁན་ཆེན་ཤེས་རབ་དགོངས་པའི་རྒྱལ་པོའམ། །སྐུ་མདུན་བསོད་ནམས་བློ་གྲོས་དབང་གི་རྒྱལ། །ཞེས་གྲགས་དེ་ཉིད་ཤར་ཕྱོགས་རྒྱལ་མོ་རོང་། །གནམ་བོན་རྒྱ་གར་རྫིའུའི་གདུང་ཉིད་ལས། །ཤིང་ཕོ་འབྲུག་གི་ལོ་ལ་སྐུ་བལྟམས་ཤིང་། །ཆུང་ནས་དགོངས་པའི་རྟོགས་པ་མཁའ་ལྟར་ཡངས། །དག་པའི་སྣང་བ་འགག་མེད་ལུག་བརྒྱུད་འཆར། །ཁུ་བོ་གཙུག་ཕུད་དབང་ལྡན་མདུན་དྲུང་དུ། །འབྲི་ཀློག་སོགས་སྦྱངས་ལན་རེ་ཟུང་རེས་མཁྱེན། །དེ་ནས་སྟོད་བྱོན་སྨན་རིར་སྒྲིགས་ཞུགས་མཛད། །མཚན་ཉིད་གཞུང་ཆེན་ཡོངས་ལ་ཐོས་བསམ་སྦྱངས། །སྐུ་མདུན་གོང་མ་རྣམ་གཉིས་མདུན་དྲུང་དུ། །དྲང་སྲོང་ཁྲིམས་དངགསང་སྔགས་དབང་ཁྲིད་ལུང་། །ཐེག་ཆེན་སེམས་དོན་དགོངས་ཁྲིད་ལ་སོགས་ཀུན། །བུམ་པ་གང་བྱོར་བཞེས་ཤིང་གཞན་དུ་ཡང་། །ཞུ་སྟོན་ཆེན་པོ་རྣམ་རྒྱལ་དབང་གྲགས་དང་། །དམུ་གཤེན་མི་འགྱུར་གཙུག་ཕུད་དབང་རྒྱལ་དང་། །དྲང་སྲོང་ཚུལ་ཁྲིམས་རིན་ཆེན་རྣམས་ཀྱི་མདུན། །མདོ་སྔགས་ཟབ་དོན་དབང་ཁྲིད་རབ་མང་གསན། །ལྕགས་ཕོ་རྟའི་ལོར་མཉམ་མེད་གསེར་ཁྲིར་ཕེབས། །འཆད་རྩོད་རྩོམ་གསུམ་བཀའ་འཁོར་ཕྱོགས་བཅུར་བསྐོར། །དཔེའུ་རྩེ་གསུམ་གྱི་མཛད་པས་བསྟན་འགྲོ་བསྐྱངས། །མཁས་བཙུན་བཟང་པོའི་གྲགས་པས་ས་གསུམ་ཁྱབ། །བཤད་སྒྲུབ་བསྟན་པའི་རྒྱལ་མཚན་སྲིད་རྩེར་བསྒྲེངས། །སྙན་གཏེར་ལྷ་རྒོད་ཕྱི་ནང་གསང་སྒྲུབ་དང་། །སྙན་བརྒྱུད་སྒྲིབ་སྦྱོང་མུན་སེལ་སྒྲོན་མ་སོགས། །དགོངས་གཏེར་སྙན་བརྒྱུད་བོན་སྒོ་མཐའ་ཀླས་བརྡོལ། །ཡི་དམ་ཞལ་གཟིགས་དག་པའི་ཞིང་ཀུན་དང་། །མཁའ་སྤྱོད་ཚོགས་གྲལ་རྣམས་སུ་ལན་མང་ཕེབས། །རིག་འཛིན་མཁའ་འགྲོར་དངོས་སྣང་མི་བཞིན་གཏམ། །གཞུང་འགྲེལ་རིག་གནས་བསྟན་བཅོས་མང་དུ་མཛད། །བརྒྱུད་འཛིན་འལ་སློབ་བསྟན་དང་འགྲོ་བའི་མགོན། །གདན་འཛིན་མཁན་ཆེན་ཉི་མ་བསྟན་འཛིན་དང་། །ཐུགས་སྲས་སྐྱབས་མགོན་ཟླ་བ་རྒྱལ་མཚན་དང་། །གྲུབ་དབང་བསྟན་འཛིན་རིན་ཆེན་རྒྱལ་མཚན་དང་། །སྨན་རིའི་དྲང་སྲོང་བསོད་ནམས་ཚུལ་ཁྲིམས་དང་། །གཤེན་སྟོན་གཡུང་དྲུང་བསྟན་པའི་རྒྱལ་མཚན་དང་། །བོན་བདག་སྒོ་སྟོན་གཡུང་དྲུང་ཉི་རྒྱལ་སོགས། །སྟོད་སྨད་བར་དུ་བརྒྱ་སྟོང་གྲངས་སུ་བྱོན། །མཐར་ནི་བསྟན་འགྲོའི་དོན་ཟིན་དབྱིངས་གཤེགས་རྗེས། །གདུང་ལས་ཤ་རི་རམ་སོགས་རྟེན་མང་བྱོན། །དེ་ཡི་མཁན་བུ་ཉི་ཟླ་རྣམ་གཉིས་ཏེ། །གདན་ས་གོང་འོག་གཉིས་བྱུང་རྗེས་མ་ཡི། །བརྒྱུད་པ་འོག་འབྱུང་སྔོན་མའི་ཁྲི་འཛིན་ནི། །ཚེ་དབང་དངོས་བྱོན་མཁན་ཆེན་ཉི་མ་སྟེ། །མདོ་སྨད་སྤོམ་འབོར་སྒར་དུ་སྐམ་ཚང་གདུང་། །ཆུ་བྱ་ལོར་འཁྲུངས་སྔོན་སྦྱངས་འཕྲོ་སད་པས། །ཤེས་བྱ་ཀུན་ལ་ལན་རེས་གསལ་རྟོགས་མཁྱེན། །ཁུ་བོ་གཡུང་དྲུང་ཉི་རྒྱལ་ཉིད་ཀྱི་དྲུང་། །ཕྱི་ནང་བོན་སྡེའི་དབང་ལུང་ཕྱག་ལེན་གསན། །སྐུ་མདུན་བསོད་བློ་ཁམས་སུ་གདུལ་བསྐྱོད་མཇལ། །བཀའ་ཡིས་བསྐུལ་བཞིན་ཨ་ཁུ་ཉིད་དང་བཅས། །གཙང་བྱོན་བཀྲ་ཤིས་སྨན་རིའི་སྒྲིགས་སུ་ཞུགས། །མདོ་སྔགས་རྒྱུད་སྡེའི་ཚིག་དོན་མཁས་པར་སྦྱངས། །འབྲས་ཡུལ་སྐྱེད་ཚལ་མཚན་ཉིད་པོད་ཆེན་དྲུག། རབ་འབམས་སྦྱངས་མཛད་ས་སྐྱར་མཚན་བཏགས་བཞེས། །དྲང་སྲོང་ཁྲིམས་དང་གསང་སྔགས་དབང་ཁྲིད་སོགས། །མཁན་ཆེན་བསོད་བློའི་ཐུགས་ཀྱི་དགོངས་བཅུད་ཀུན། །བུམ་པ་གང་བྱོར་གསན་བཞེས་མེ་སྤྲེལ་ལོར། །མཉམ་མེད་རྒྱལ་བ་གཉིས་པའི་གསེར་ཁྲིར་ཕེབས། །སྨིན་གྲོལ་བདུད་རྩིས་སྐལ་ལྡན་ཚིམས་པར་མཛད། །མདོ་སྔགས་བསྟན་པའི་གསལ་བྱེད་ཆེན་པོར་གྱུར། །བཤད་སྒྲུབ་བསྟན་པ་དབར་གྱི་མཚོ་བཞིན་བསྐྱེད། །སྐུ་གསུང་ཐུགས་ཀྱི་རྟེན་གསུམ་བགྲང་ཡས་བཞེངས། །གཡུང་དྲུང་གླིང་དུ་མཚན་ཉིད་བཤད་གྲྭ་བཙུགས། །ཡོངས་འཛིན་ཐོག་བཞུགས་ཤེར་ཕྱིན་ལ་སོགས་པའི། །རིག་གནས་ཀུན་ལ་གསལ་བྱེད་ལེགས་བཤད་མཛད། །ཀུན་གསལ་བམས་མ་མདོ་སྔགས་ཡོངས་རྫོགས་ཀྱི། །ཆོག་སྒྲུབ་རྒྱུད་དོན་མན་ངག་ཁྲིགས་སུ་བསྒྲིགས། །རྣམ་བཤད་གཞུང་འགྲེལ་བསྟན་བཅོས་དུ་མ་དང་། །རྩིས་གཞུང་འོད་ཟེར་འབུམ་ལྡན་ལ་སོགས་བརྩམས། །དབྱིལ་གྱི་གདུགས་དཀར་ལ་སོགས་རྒྱུད་སྡེ་ཡི། །ཆོག་བསྒྲིགས་གཞུང་དང་ཆ་ལག་དུ་མ་བཅས། །གསང་སྔགས་ཕྱི་ནང་གསང་བའི་ཕྱག་ལེན་བཀོད། །རྩ་གསུམ་བོན་སྐྱོང་བཞི་སྦྲག་དགོངས་གཏེར་སྩལ། །ཧོར་འབྲོག་ཀླུ་ཕུག་གཡུང་དྲུང་བདེ་གླིང་སོགས། །སྨན་རིའི་སྲོལ་འཛིན་དགོན་ལག་ཕྱག་བཏབ་མཛད། །དེ་ནས་མཁན་པོ་གསར་བསྐོས་ཟུར་བཞུགས་ཤིང་། །བསྙེན་སྒྲུབ་མཐར་ཕྱིན་ཕྱི་ནང་ལྷ་ཞལ་གཟིགས། །ཞལ་སློབ་སྐུ་མདུན་བསོད་ནམས་ཕུན་ཚོགས་དང་། །འགྲོ་མགོན་ཤེར་གཡུང་སྐལ་བཟང་ཉི་རྒྱན་དང་། །སྐུ་གཅུང་སྔགས་འཆང་ཁྲོ་རྒྱལ་བཀྲ་ཤིས་དང་། །རྣམ་རྒྱལ་ཚུལ་ཁྲིམས་མཆེད་སོགས་རབ་ཏུ་མང་། །དེ་ལྟར་ཕྱི་རབས་བཀའ་དྲིན་ཆེན་བསྐྱངས་ཏེ། །བདེ་ཆེན་དབྱིངས་སུ་ཞི་བར་སྐུ་བཀོད་བསྡུས། །དེ་ཡི་མཁན་བུ་རྒྱལ་སྲས་འཕགས་པའི་སྤྲུལ། །མཁན་ཆེན་བསོད་ནམས་ཕུན་ཚོགས་མཆོག་དེ་ཉིད། །ཤར་ཁམས་སྐུ་འཁྲུངས་ཆུང་ནས་དགོངས་བྱིན་ལྡན། །ཡར་བསྐྱེད་གཙང་བྱོན་མཁན་ཆེན་ཉི་མ་དང་། །སྣང་སྟོན་ཟླ་རྒྱན་མཆོག་གཉིས་ཞབས་བསྟེན་ནས། །མདོ་སྔགས་རྒྱུད་སྡེའི་གསན་བསམ་མཐར་ཕྱིན་མཛད། །རྣམ་དག་ཁྲིམས་བཞེས་གོང་མའི་གསེར་ཁྲིར་ཕེབས། །བསྟན་འགྲོའི་དོན་བསྐྱངས་སྨིན་གྲོལ་བཤད་སྒྲུབ་བཙུགས། ། འཁོར་ལོ་གསུམ་གྱི་མཛད་པ་རྒྱ་ཆེན་བསྐྱངས། །ཞལ་སློབ་བསྟན་འགྲོའི་མགོན་གྱུར་མང་དུ་བྱོན། །དེ་ཡི་གདན་འཛིན་མཉམ་མེད་བླ་མ་ཉིད། །སླར་བྱོན་འགྲོ་མགོན་ཤེབ་རབ་གཡུང་དྲུང་ནི། །རབ་བརྟན་ཁྱུང་གི་གདུང་ལས་ས་ཁྱི་ལོར། །འཁྲུངས་ནས་མཁྱེན་རབ་རྩལ་རྫོགས་བོན་ལ་མཁས། །གཞོན་ནུར་གཙང་བྱོན་སྨན་རིར་སྒྲིགས་ཞུགས་ནས། །མཁན་ཆེན་ཉི་མ་སྐྱབས་མགོན་ཟླ་རྒྱན་དང་། །དྲང་སྲོང་བསོད་ཚུལ་གྲུབ་དབང་བསྟན་རིན་རྣམས། །བསྟེན་ཅིང་ཕྱི་ནང་སྡོམ་དམ་དབང་ཁྲིད་ཞུས། །གཡུང་དྲུང་གླིང་དུ་ཡོངས་འཛིན་འདུལ་བློ་དང་། །རིན་ཆེན་ཚུལ་ཁྲིམས་གཉིས་ལས་ཐོས་བསམ་སྦྱངས། །རབ་འབམས་མཚན་བཞེས་སྐུ་མདུན་བསོད་ཕུན་ལས། །དྲང་སྲོང་ཁྲིམས་བཞེས་མཉམ་མེད་ཁྲི་ལ་བཞུགས། །སྨིན་གྲོལ་དོན་གྱི་བླ་མེད་བཀའ་འཁོར་བསྐོར། །བཤད་སྒྲུབ་བསྟན་པའི་མེ་ཆེན་མཁའ་ལ་སྤར། །མཁར་སྣའི་གནས་སུ་ཐེག་ཆེན་སྒྲུབ་སྡེ་བཙུགས། །གདན་ས་གསུམ་དུ་བསྟན་པའི་རྒྱལ་མཚན་བསྒྲེངས། །ཞལ་སློབ་སྟོད་སྨད་སྟོང་ཕྲག་གྲངས་འཕེལ་མཆོག །སྨན་རིར་སྐུ་མདུན་སངས་རྒྱས་བསྟན་འཛིན་དང་།མཁར་སྣར་རྒྱལ་ཚབ་བསོད་ནམས་སེང་གེ་དང་། །གཡུང་གླིང་མཁན་ཆེན་ཕུན་ཚོགས་དབང་རྒྱལ་དང་། །དྲང་སྲོང་འགྲོ་མགོན་ཉི་མ་གྲགས་པ་དང་། །རྒྱལ་རོང་གྲུབ་ཐོབ་ཉི་མ་རྒྱལ་མཚན་དང་། །ལོ་ཙཱ་བློ་གྲོས་རྒྱལ་མཚན་རྣམ་དྲུག་ཡིན། །དེ་ལྟར་བསྟན་འགྲོའི་དོན་གྲུབ་དབྱིངས་སུ་གཤེགས། །དེ་ཡི་མཁན་བུ་རྗེ་བཙུན་བྱང་བའི་འཕྲུལ། །སྐུ་མདུན་སངས་རྒྱས་བསྟན་འཛིན་དབང་གི་རྒྱལ། །མདོ་ཁམས་སྐུར་བལྟམས་ཆེར་བསྐྱེད་སྨན་རིར་བྱོན། །འགྲོ་མགོན་ཆེན་པོའི་ཞལ་སྔར་བོན་ཕྱི་ནང་། ། གསང་གསུམ་དབང་ལུང་ཁྲིད་གདམས་ཟབ་རྒྱས་གསན། །གཡུང་དྲུང་གླིང་དུ་མཚན་ཉིད་གཞུང་བཤད་སྦྱངས། །མཁན་ཆེན་སྐལ་བཟང་བསྟན་པའི་ཉི་མ་དང་། །ཡོངས་འཛིན་གོང་འོག་ལ་སོགས་བཤེས་གཉེན་མང་། །བསྟེན་ཅིང་ཐོས་བསམ་སྒོམ་པའི་སྦྱངས་མཐར་བསྐྱལ། །དེ་མཚམས་སྨན་རིའི་ཁྲིར་བྱོན་བོན་འཁོར་བསྐོར། །བཤད་སྒྲུབ་རྟེན་བཞེངས་གོང་མའི་མཛད་སྲོལ་བསྐྱངས། །བསྙེན་སྒྲུབ་ཟབ་མོས་ཡི་དམ་ལྷ་ཞལ་གཟིགས། །དེ་ཡི་མཁན་བུ་རིག་འཛིན་མཆོག་གི་སྤྲུལ། །སྐྱེས་མཆོག་བསྟན་འཛིན་ཚུལ་ཁྲིམས་དབང་རྒྱལ་ནི། །མདོ་སྨད་སྐྱེས་བཞེས་དེ་རྗེས་གྲྭ་སར་བྱོན། །གདན་སའི་སྒྲིགས་ཞུགས་སྐུ་མདུན་སངས་བསྟན་དང་། །གཡུང་གླིང་མཁན་ཆེན་ཕུན་ཚོགས་དབང་རྒྱལ་དང་། །ཡོངས་འཛིན་རྣམ་གཉིས་ལ་སོགས་བཤེས་གཉེན་རྣམས། །བསྟེན་ཅིང་མདོ་སྔགས་དབང་དམ་ཟབ་རྒྱས་དང་། །མཚན་ཉིད་གཞུང་ཆེན་རྣམས་ཀྱི་བཤད་རྒྱུན་དང་། །རྣམ་དག་འདུལ་ཁྲིམས་བསླབ་པ་ཡོངས་རྫོགས་ཀུན། །གསན་སྦྱངས་ལེགས་མཛད་དེ་མཚམས་གསེར་ཁྲིར་ཕེབས། །སྨིན་གྲོལ་བཀའ་འཁོར་བསྐོར་ཞིང་བསྙེན་སྒྲུབ་དང་། །རྟེན་བཞེངས་བཤད་སྒྲུབ་རྒྱུན་འཛུགས་ལ་སོགས་པ། །བསྟན་པའི་བྱ་བ་གོང་མའི་མཛད་སྲོལ་བསྐྱངས། །དེ་རྗེས་རྒྱལ་བ་གཉིས་པའི་ཕྲིན་ལས་སྤྲུལ། །སྐུ་མདུན་ཕུན་ཚོགས་བློ་གྲོས་དབང་རྒྱལ་ནི། །མདོ་ཁམས་ཚ་བ་རོང་དུ་མེ་བྱི་ལོར། །སྐུ་བལྟམས་དེ་རྗེས་གཙང་བྱོན་གཡུང་གླིང་དུ། །མཚན་ཉིད་གཞུང་སྦྱངས་བླ་མ་གོང་རྣམས་ལས། །མདོ་སྔགས་དབང་ལུང་ཟབ་རྒྱས་གདམས་པ་ཞུས། །དེ་མཚམས་སྨན་རིའི་ཁྲིར་འཁོད་བཀའ་འཁོར་བསྐོར། །ཕྱོགས་སུ་གདུལ་བའི་དོན་མཛད་དགོན་པ་རུ། །གོང་མའི་ལུགས་བཟང་སྨིན་གྲོལ་སྒྲུབ་ཆེན་བཙུགས། །བཤད་སྒྲུབ་འཕེལ་རྒྱས་ཡོངས་གྲགས་མཛད་པ་བསྐྱངས། །གོང་མའི་མཆོད་སྡོང་གཞན་ལས་འཕགས་པར་བཞེངས། །དགོན་པའི་ཕྱི་ནང་བྱ་བ་རྒྱ་ཆེན་གྱི། །འགན་འཁུར་བསྣམས་བཞེས་བསྟན་ལ་བཀའ་དྲིན་ཆེ། །གཞན་ཡང་དགེ་སློང་ཉི་མ་གྲགས་པ་དང་། །དྲང་སྲོང་གཡུང་ཚུལ་རྣལ་འབྱོར་བཟོད་པ་རྒྱལ། །མཚམས་ཆེན་གཡུང་དགའ་སོགས་ལས་གདམས་ཟབ་གསན། །དབེ་པའི་གནས་སུ་དཀའ་སྤྱད་སྒོམ་སྒྲུབ་མཛད། །དེ་ནས་མཁན་པོ་གསར་བཀོད་ཟུར་དུ་བཞུགས། །གཡུང་དྲུང་གླིང་དུ་མཁན་ཆེན་ཚུལ་དབང་གི། །གདུང་རྟེན་གསེར་གདུང་གཙུག་ལག་ཁང་བཅས་བཞེངས། །སྨན་རིར་ཁང་ཚན་ལྷ་ཁང་གསར་བཞེངས་བསྐྲུན། །གཡར་སྐྱར་དགོན་པ་གསར་བཏབ་བསྟན་རྒྱུན་བཙུགས། །མདོར་ན་འཁོར་ལོ་གསུམ་གྱི་མཛད་པ་ཡིས། །རྒྱལ་བའི་བསྟན་པ་ཉིན་མོར་བས་ཏེ་སྤེལ། །ཞལ་སློབ་བསྟན་པ་འཛིན་པའི་སྐྱེས་བུ་ནི། །སྐུ་མདུན་རྒྱལ་བ་བསྟན་པ་བློ་གྲོས་གཉིས། །ལ་སོགས་གདན་ས་གོང་འོག་མཁན་སློབ་དང། །ཕྱོགས་ཀྱི་བསྟན་འཛིན་སྐར་ཚོགས་བཀྲ་བཞིན་བྱོན། །སྐུ་མཛད་མཐར་ཕྱིན་ངོ་མཚར་ལྟས་བཅས་གཤེགས། །ཕྱིས་སུ་རྗེས་ལ་བཀའ་དྲིན་ཆེ་བ་ཡིན། །དེ་རྗེས་སྐུ་མདུན་རྒྱལ་བ་བློ་གྲོས་ནི། །མཉམ་མེད་བླ་མའི་རྣམ་འཕྲུལ་རྒྱལ་རོང་འཁྲུངས། །གཡུང་དྲུང་གླིང་དུ་གསན་སྦྱངས་རབ་འབམས་མཚན། །བཞེས་ཏེ་དེ་མཚམས་སྨན་རིའི་གསེར་ཁྲིར་འཁོད། །མཁན་ཆེན་གོང་མདུན་དྲང་སྲོང་ཁྲིམས་བཞེས་དང་། །མདོ་སྔགས་དབང་ལུང་གསན་སྒོམ་ཉམས་བཞེས་བསྒྲུབ། །གདུལ་བསྐྱོད་བཀའ་འཁོར་བསྐོར་བཞིན་བདེ་བར་གཤེགས། །རྗེས་སུ་ལུགས་བཞིན་སྒྲུབ་དང་རྟེན་བཞེངས་གྲུབ། །དེ་རྗེས་མཁན་ཆེན་བསྟན་པ་བློ་གྲོས་ནི། །སྟག་ལའི་ཐུགས་སྤྲུལ་རྒྱལ་རོང་ཁྲོ་སྐྱབས་འཁྲུངས། །གྲྭ་སར་སྡེ་སྣོད་གཞུང་སྦྱངས་དགེ་བཤེས་མཚན། །བཞེས་ཐོག་ལྷ་སྲུང་ལུང་གིས་གདན་སར་ཕེབས། །སྒྲུབ་དང་རྟེན་བཞེངས་ཕྲིན་ལས་ལུགས་བཞིན་བསྐྱངས། །སྤྱིར་ནི་སྔ་ཕྱིའི་མངོན་མཁྱེན་གྲུབ་རྩལ་ཐོབ། །མཁན་ཆེན་གོང་མདུན་དྲང་སྲོང་ཁྲིམས་ཆེན་དང་། །གསང་སེམས་མན་ངག་གདམས་ཟབ་གསན་མཛད་དེ། ། བསྒོམ་བསྒྲུབ་རྟོགས་པ་རྩེར་སོན་མཆོག་ཐུན་བསྙེམས། །གདན་སའི་མཛད་པ་གྲུབ་སྟེ་མཁན་ཟུར་བཞུགས། །ཞལ་སློབ་བསྟན་འཛིན་སྐྱེས་བུ་དུ་མ་བྱོན། །དེ་རྗེས་སྐུ་མདུན་ཉི་མ་དབང་རྒྱལ་ནི། །སྟག་སླག་སྐྱེ་སྤྲུལ་རྒྱལ་མོ་རོང་འཁྲུངས་ནས། །ཆུང་ནས་གྲྭ་སར་བྱོན་ཞུགས་ཐོས་བསམ་སྦྱངས། །དགེ་བའི་བཤེས་གྲུབ་གསེར་ཁྲིར་ལུང་ཟིན་འཁོད། །འགྲོ་ངོན་བཀའ་འཁོར་ཕྱོགས་བཅུའི་གདུལ་བར་བསྐོར། ། བསྟན་དོན་སྒྲིགས་ལམ་བཤད་སྒྲུབ་སྔར་བཞིན་བསྐྱངས། །ཕྱི་ནང་རྟེན་བཞེངས་ཆེར་བསྐྱེད་མཚན་ཉིད་ཀྱི། །སློབ་བཤད་གསར་འཛུགས་མཁས་ཆེན་མང་དུ་བསྐྲུན། །རིང་ལུགས་བསྟན་པའི་ཆེ་རྒྱན་ཕྲིན་ལས་མཆོག། མཛད་པའི་ངང་ན་མཁའ་སྤྱོད་བདེ་བར་གཤེགས། །དེ་རྗེས་མཁན་ཆེན་ཤེས་རབ་བློ་གྲོས་ཉིད། །སྟག་ལའི་ཐུགས་སྤྲུལ་ཡབ་ཡུལ་ཚ་རོང་སྟེ། །ཤིང་མོ་ཕག་ལ་ཀོང་པོ་གནས་ནང་འཁྲུངས། །སྨན་རིར་མཁན་སློབ་རྣམས་མདུན་མདོ་སྔགས་ཀྱི། །དབྱང་ལུང་ཟབ་གསན་ཡོངས་འཛིན་རྣམ་གཉིས་དྲུང་། །མཚན་ཉིད་གཞུང་ཆེན་རྣམས་ལ་གསན་སྦྱོང་མཛད། །དེ་ནས་ལྷ་སྲུང་ལུང་བསྔགས་གསེར་ཁྲིར་ཕེབས། །སླར་ཡང་ཐེག་ཆེན་ཟབ་གདམས་གསན་བསམ་དང་། །བསྒོམ་བསྒྲུབ་རིམ་གཉིས་ཟབ་དོན་ཉམས་བཞེས་ཏེ། །རྒྱལ་བསྟན་ཕྱོགས་བཅུར་ཡོངས་སུ་དར་བ་དང་། །དགོན་སྡེའི་བསྟན་སྲིད་ཕྱི་ནང་ཀུན་ཁྱབ་ཆེད། །ཕྲིན་ལས་རྨད་བྱུང་དགེ་མཚན་ལྟས་དང་བཅས། །ལྷ་སྲུང་གིས་དྲངས་རྒྱ་བལ་ཡུལ་དུ་ཕེབས། །ལས་ལྡན་འགྲོ་ལ་སྨིན་གྲོལ་བོན་འཁོར་བསྐོར། །ཐུགས་བསྐྱེད་མཛད་པས་བསྟན་རྒྱུན་རྩ་ཚུགས་མཛད། །དེ་ནས་རྟག་འཛིན་ཅན་རྣམས་དགེར་བསྐུལ་གྱི། །ཞལ་གདམས་དང་བཅས་དབྱིངས་སུ་མནལ་མཛད་རྗེས། །དཔའ་བོ་མཁའ་འགྲོ་རླུང་ཞོན་ཚོགས་སྤྲུལ་གྱིས། །འཇའ་སྤྲིན་ལམ་དུ་བྱང་ནུབ་དག་ཞིང་གཤེགས། །འདས་རྗེས་གསེར་གདུང་རྟེན་སོགས་དགོངས་རྫོགས་གྲུབ། །འདི་ཡན་རྒྱལ་བ་གཉིས་པ་ནས་བཟུངས་ཏེ། །སྨན་མཁན་གསེར་ཕྲེང་གཉིས་སྐྱེས་གྲངས་ལྡན་བྱོན། །དེ་རྗེས་དེང་དུས་རང་མགོན་དུ་བཞུགས་པའི། །དཔལ་ལྡན་སྨན་རིའི་མཁན་རབས་སོ་གསུམ་པ། །སྐུ་མདུན་ལུང་རྟོགས་བསྟན་པའི་ཉི་མ་ནི། །འཁྲུངས་ཡུལ་མདོ་ཁམས་ཨ་མདོ་ཤར་པའི་ཁུལ། །ཡབ་ཡུམ་རིགས་བཟང་དག་ལས་སྐུ་འཁྲུངས་ཏེ། །ཆུང་ནས་སྐྱེས་བུའི་རྟགས་མཚན་ཡོན་ཏན་ལྡན། །རབ་ཏུ་བྱུང་ཞིང་དགེ་བའི་བཤེས་ཚོགས་བསྟེན། །མདོ་སྔགས་ཕྱི་ནང་གསང་བའི་ཁྲིད་ལུང་དབང་། །རབ་མང་ཞུས་ཤིང་ཐོས་བསམ་སྒྲོ་འདོགས་བཅད། །རིག་པའི་གནས་དང་གཞུང་ལུགས་ཀུན་ལ་སྦྱངས། །དབུས་གཙང་དུ་བྱོན་རང་གཞན་གྲྭ་སར་བཞུགས། །གསན་བསམ་ཕུལ་ཕྱིན་མཁས་པའི་ཡོན་ཏན་ལྡན། །དགེ་བའི་བཤེས་ཀྱི་མཚན་སྙན་བདག་གིར་བཞེས། །དེ་མཚམས་ཕྱི་ནང་རྟེན་འབྲེལ་ཤར་བའི་སྐབས། །རྒྱ་གར་ཡུལ་བྱོན་བསྟན་འགྲོའི་དོན་ཉིད་དུ། །ཕྱི་རྒྱལ་སྐད་ཡིག་སོགས་སྦྱངས་དབྱིན་ཅིར་ཕེབས། །ལུན་ཏུན་རྒྱལ་སར་ལོ་གསུམ་ཚན་རིག་སོགས། །ཡོན་ཏན་དུ་མས་བརྒྱན་མཛད་སློབ་ཚོགས་བསྐྱངས། །སླར་ཡང་ཡོ་རོབ་ནོར་བེའི་རྒྱལ་ཁབ་བྱོན། །གཞན་དོན་མཛད་སྐབས་ལྷ་སྲུང་རྟགས་སྒྲིལ་གྱི། །ལུང་བསྐུལ་རྒྱལ་བ་གཉིས་པའི་གསེར་ཁྲིར་ཕེབས། །མཁན་ཆེན་ཤེས་རབ་བསྟན་པའི་རྒྱལ་མཚན་མདུན། །དྲང་སྲོང་ཁྲིམས་རྫོགས་ལ་སོགས་ཕྱི་ནང་བོན། །མདོ་སྔགས་སེམས་ཀྱི་དབང་ཁྲིད་ལུང་བཅས་པ། །བུམ་པ་གང་བྱོར་གསན་བཞེས་རབ་གྲུབ་སྟེ། །རང་བསྟན་སླར་གསོའི་མཛད་ཆེན་འཁུར་བཞེས་མཛད། །དགོན་པའི་ཕྱི་རྒྱ་གཙུག་ཁང་ནང་རྟེན་བཞེངས། །གསུང་རབ་འབྲི་སྤེལ་འཆད་རྩོམ་བཤད་སྒྲུབ་བསྟན། །སྐྱོང་བཞིན་བོན་ཚོགས་གཙོ་འཛིན་ཞབས་བརྟན་བཞུགས། །སློབ་དཔོན་ཁྲི་ཐོག་སངས་རྒྱས་བསྟན་འཛིན་རྗེ། །ཚོ་སྤྱི་ཧོར་རྗེའི་མངའ་ཁུལ་འབྲོག་ཤོག་ཏུ། །རྨེའུ་གདུང་སྐྱེ་བླའི་སྲས་སུ་ཆུ་བྱི་ལོར། །འཁྲུངས་ཤིང་མཁས་གྲུབ་དུ་མར་གདམས་ཟབ་གསན། །གཡུང་དྲུང་གླིང་དུ་གཞུང་སྦྱངས་རབ་འབམས་བཞེངས། །འབྲས་སྤུངས་སུ་བཞུགས་དབུ་ཚད་ཕར་ཕྱིན་སོགས། །གཞུང་ཆེན་དུ་མར་སྦྱངས་རྟོགས་ཆེན་སོན་མཛད། །མཁས་པའི་གྲགས་སྙན་ས་ཆེན་ཁྱབ་བཞིན་དུ། །སྐུ་མདུན་ཉི་དབང་ཕྲིན་ལས་ལ་བསྟེན་ནས། །སྨན་རིར་མཚན་ཉིད་བཤད་ཐོག་སློབ་དཔོན་བཞུགས། །མདོ་སྔགས་སེམས་གསུམ་བསྟན་སྲིད་གསོ་སྤེལ་དང་། །མཛད་པ་བསམ་ཡས་གཟིགས་པས་རྒྱ་གར་བྱོན། །དེང་སང་བསྟན་འགྲོའི་དོན་མཛད་ཞབས་པད་བརྟན། །སྨན་སློབ་གཉིས་པ་མཁས་པ་ཆེན་པོ་སྟེ། །བསྟན་འགྲོའི་བཤེས་གཉེན་བསྟན་འཛིན་རྣམ་དག་ནི། །གྱིམ་ཤོད་ཁྱུང་པོ་སྨད་དུ་མེ་སྟག་ལོར། །སྐུ་འཁྲུངས་སྨན་གཡུང་གདན་སར་མཁན་སློབ་ཀུན། །གཙུག་བསྟེན་རིགས་གཞུང་རྒྱ་མཚོར་མངའ་བསྙེམས་སྦྱངས། །སྨན་རིར་སློབ་དཔོན་ཁྲིར་ཕེབས་འཆད་རྩོད་རྩོམ། །བཀའ་འཁོར་རྒྱས་བསྐོར་ཕྲིན་ལས་རྒྱ་ཆེར་མཛད། །རྒྱལ་བསྟན་ས་ཆེན་རྣམས་སུ་དར་རྒྱས་ཆེད། །ཐབས་ཐུགས་མ་འགག་འགོག་མེད་ཕྲིན་ལས་ཀྱིས། །བལ་བསྐྱོད་ཕྱི་རྒྱལ་མཁས་པས་གདན་དྲངས་ཏེ། །ནུབ་གླིང་ཡོ་རོབ་ཨིང་ལེན་དྲའི་རྒྱལ་སར། །ལོ་གསུམ་སྐད་ཡིག་གྲུབ་མཐའ་མཁྱེན་རྟོགས་མཛད། །དེང་སང་འོ་སྐོལ་གདུལ་བྱ་ཉམ་ཐག་མིའི། །མགོ་ཁྲིད་གཟིགས་ངལ་ཆེ་བཞིན་ཞལ་བཞུགས་པའོ། །དེ་རྗེས་སློབ་དཔོན་གསུམ་པ་ཚུལ་ཁྲིམས་དབང་། །རྒྱལ་རོང་བྲག་སྟེང་གནས་འཁྲུངས་སྨན་རི་རུ། །ཐོས་བསམ་ཆེར་གྲུབ་མཁས་པའི་ཁྱུ་མཆོག་གྱུར། །གདན་སར་ཡོངས་འཛིན་ཁྲིར་བྱོན་འཆད་སྤེལ་སོགས། །བསྟན་འགྲོའི་དོན་མཛད་ངང་དུ་དགེ་སྤྱོད་ལ། །བར་ཆད་མ་བྱུང་ད་སྐབས་བོད་ལ་འོ། །ད་ནི་གདན་ས་འོག་མ་འོ་ཡུག་མདའི། །རབ་ལེགས་གཡུང་དྲུང་གླིང་གི་མཁན་རབས་ལ། །དང་པོ་སྐྱབས་མགོན་ཟླ་བ་རྒྱལ་མཚན་ནི། །རྒྱལ་བ་སྲས་བཅས་ཀུན་གྱི་གསང་གསུམ་ངོས། །སངས་རྒྱས་མི་ཡི་གཟུགས་སུ་བྱོན་པ་སྟེ། །བྱེ་བྲག་རིག་འཛིན་གྱེར་མི་ཉི་མ་འོད། །སྡོམ་བརྩོན་སྐྱེས་བུའི་གཟུགས་སུ་བསྒྱུར་པ་ཉིད། །མདོ་སྨད་ཤར་ཕྱོགས་ཨ་མདོའི་ཡུལ་ལྗོངས་ཆེ། །བོན་བསྟན་དར་རྒྱས་ཉམས་དགའི་སྨན་ལྗོངས་སུ། །སྣང་ཞིག་འཕགས་པའི་གདུང་ལས་མེ་འབྲུག་ལོར། །འཁྲུངས་ནས་སྨྲ་བའི་སེང་གེས་རྗེས་བཟུང་སྟེ། །གསལ་བྱེད་དབྱངས་ཡིག་མ་སླབ་རང་བརྡོལ་མཁྱེན། །འབྲི་ཀློག་ལ་སོགས་ལན་རེ་གཟིགས་རེས་མཁྱེན། ། ཁུ་བོ་ལ་སོགས་བླ་མ་མང་བསྟེན་ནས། །མདོ་སྔགས་དབང་ལུང་མན་ངག་རྒྱ་ཆེན་གསན། །དེ་ནས་དབུས་གཙང་སྟོད་ཕེབས་སྨན་རིར་བཞུགས། །སྐུ་མདུན་མཁན་ཆེན་ཤེས་རབ་དགོངས་རྒྱལ་མདུན། །ཉིས་བརྒྱ་ལྔ་བཅུའི་དྲང་སྲོང་སྡོམ་ཁྲིམས་བཞེས། །ཤ་ཆང་སྒོག་བཙོང་དགོང་དྲོ་སོགས་གཏན་སྤངས། །བསྲུང་ཁྲིམས་མིག་གི་འབྲས་བཞིན་གཅེས་པར་མཛད། །གཙང་ལྡན་བསླབ་པས་བཙུན་པའི་གོང་ཐོག་བཅད། །གསང་སྔགས་ཕྱི་ནང་གསང་བའི་དབང་ལུང་གསན། །བསྙེན་སྒྲུབ་ཟབ་མོས་ཡི་དམ་ལྷ་ཞལ་གཟིགས། །རིམ་གཉིས་དབང་ཐོབ་རྒྱུད་སྡེའི་དོན་ཐུགས་ཆུབ། །སྣང་གྲགས་རེག་པ་ལྷ་སྔགས་ཡེ་ཤེས་ཤར། །ཐེག་ཆེན་སེམས་ཕྱོགས་ཉམས་བརྒྱུད་མ་ལུས་ཀུན། །བུམ་པ་གང་བྱོར་གསན་ཏེ་ཉམས་བཞེས་པས། །འཁོར་འདས་ལམ་བཅས་རིག་པའི་ཀློང་གྲོལ་ནས། །ཀུན་ཏུ་བཟང་པོའི་ས་མཆོག་བདག་གིར་བཞེས། །དེ་ལྟ་ན་ཡང་སོ་སྐྱེའི་སྣང་བསྟུན་པའི། །གཞན་ཡང་གཙང་རོང་འབྲས་ཡུལ་སྐྱེད་ཚལ་དུ། །མཚན་ཉིད་གཞུང་ཆེན་དྲུག་ལ་རབ་འབམས་སྦྱངས། །རིག་པའི་མཁྱེན་པས་མཁས་པའི་ཁྱུ་མཆོག་གྱུར། །དེ་རྗེས་མཁན་ཆེན་བསོད་བློའི་ལུང་གིས་བསྐུལ། །ཉིད་ཀྱང་དག་སྣང་གཟིགས་པ་རིམ་ཤར་བཞིན། །གཡས་རུའི་གཙང་འགྲམ་ར་ལག་སྨན་ལྗོངས་རྩེར། །རྣམ་རྒྱལ་ཀུན་གྲགས་གླིང་གི་འདུས་སྡེ་བཏབས། །མདོ་སྔགས་བཤད་སྒྲུབ་བསྟན་པའི་ཆུ་འགོ་བརྡོལ། །འདུལ་མཛོད་དབུ་ཚད་ཤེར་ཕྱིན་ས་ལམ་སོགས། །གཞུང་ལུགས་རབ་འབམས་འཆད་རྩོད་བཤད་གྲྭ་བཙུགས། །མཁས་གྲུབ་འབུམ་ཕྲག་འདུ་བའི་བསྟི་གནས་བསྐྲུན། །མཁན་ཆེན་ཉི་མས་ཡོངས་འཛིན་སློབ་ཐོག་དང་། །རྗེ་ཉིད་མཁན་ཐོག་མཛད་དེ་གདན་ས་བསྐྱངས། །མཁས་པའི་བྱ་བས་ས་ཆེན་དཀར་འབམས་བཏང་། །གྲུབ་རྟགས་ཚུལ་གོས་ཉི་མའི་ཟེར་ལ་བཀལ། །སྲ་མཁྲེགས་རྡོ་ལ་ཞབས་ཕྱག་རྗེས་གསལ་བཀོད། །གནམ་ལྕགས་ཐོག་གིས་མི་བརྫི་རྟེན་དུ་བསྐྲུན། །དེ་ལྟར་འབྱུང་བཞི་དབང་བསྒྱུར་མངོན་མཁྱེན་ལྡན། །གསུང་ལས་སྐྱེས་པའི་བསྟན་འཛིན་རབ་མང་སྟེ། །སྐུ་མདུན་འགྲོ་མགོན་ཤེས་རབ་གཡུང་དྲུང་དང་། །མཁན་ཆེན་སྐལ་བཟང་བསྟན་པའི་ཉི་མ་དང་། །མཁར་སྣའི་རྒྱལ་ཚབ་བསོད་ནམས་སེང་གེ་དང་། །སྨན་རིའི་མཁན་ཆེན་སངས་རྒྱས་བསྟན་འཛིན་དང་། །ཡོངས་འཛིན་འདུལ་བློ་དབལ་འབར་སྟག་སླག་སོགས། །འདུལ་འཛིན་སྔགས་རིགས་སྐྱེས་ཆེན་རབ་མང་བྱོན། །དེ་ལྟར་བསྟན་འགྲོའི་དོན་མཛད་མཐར་ཕྱིན་ནས། །སྐུ་གསུམ་རིག་འཛིན་མཆོག་གི་ས་རུ་གཤེགས། །སྐུ་གདུང་ཕྱི་རབས་རྟེན་དུ་དགོན་པར་བཞུགས། །དེ་རྗེས་ཁྲི་ཐོག་རྒྱལ་མོ་རོང་འཁྲུངས་པའི། །མཁན་ཆེན་གཡུང་དྲུང་བསྟན་འཛིན་དབང་གི་རྒྱལ། །གདན་ས་གོང་མའི་ལམ་བཞིན་རྟགས་སྒྲིལ་ལུང་། །བབས་ཏེ་སྐྱབས་མགོན་རྗེ་ཡི་གདན་སར་བཞུགས། །དེ་རྗེས་སྐྱབས་རྗེ་གོང་མའི་ཐུགས་སྲས་མཆོག། མཁན་ཆེན་སྐལ་བཟང་བསྟན་པའི་ཉི་རྒྱན་ནི། །ཨ་མདོ་ཤར་ཟོང་ཡུལ་དུ་ལྕགས་གླང་ལོར། །སྐུ་འཁྲུངས་ཆུང་ནས་སྐྱེས་སྦྱངས་བོན་ལ་མཁས། །ཆེར་བསྐྱེད་དབུས་གཙང་བྱོན་ཅིང་སྨན་རི་དང་། །གཡུང་དྲུང་གླིང་དུ་སྒྲིགས་བཞུགས་ཐོས་བསམ་སྦྱངས། །མཁན་ཆེན་ཉི་ཟླ་ཟུང་གི་ཞབས་པད་བསྙེན། །མདོ་སྔགས་སེམས་གསུམ་བོན་སྡེ་རྒྱ་མཚོ་གསན། །གཞན་ཡང་དམུ་གཤེན་གཡུང་དྲུང་བསྟན་དབང་དང་། །འགྲོ་མགོན་ཤེས་རབ་གཡུང་དྲུང་ལ་སོགས་པ། །མདོ་སྔགས་བསྟན་འཛིན་སྐྱེས་མཆོག་དུ་མར་བསྟེན། །གཞུང་ཆེན་དྲུག་ལ་རབ་འབམས་མཚན་སྙན་བཞེས། །དེ་ནས་སྣང་སྟོན་རྗེ་ཡི་གསེར་ཁྲིར་ཕེབས། །སྒྲུབ་ཁང་རྩེ་ལ་བསྒྲུབ་པ་བཅུ་གཉིས་དང་། །དགོན་གཞུང་བཅོ་ལྔ་མཆོད་པ་དགུ་གཏོར་སོགས། །སྨན་རི་བཞིན་དང་མཁན་ཐོག་སྒྲུབ་ཆེན་ནི། །ཕུར་པའི་སྒོ་ནས་ཟབ་རྒྱས་རྒྱུན་འཛུགས་མཛད། །སྐྱབས་མགོན་སྐུ་གདུང་ཆེན་མོ་ལ་སོགས་པའི། །སྐུ་གསུང་ཐུགས་ཀྱི་རྟེན་མཆོག་རབ་མང་བཞེངས། །དེ་ལྟར་བཤད་སྒྲུབ་བསྟན་པའི་རྒྱལ་མཚན་བསྒྲེངས། །འཆད་རྩོད་རྩོམ་གསུམ་བཀའ་འཁོར་ཡོངས་སུ་བསྐོར། ། གདན་སར་བསྟན་ལ་བཀའ་དྲིན་རབ་ཆེ་བ། ། སྐྱབས་མགོན་ཉིད་དང་སྒོ་ཀུན་མཚུངས་པར་མཛད། །ཞལ་སློབ་མཁན་ཆེན་ཕུན་ཚོགས་དབང་རྒྱལ་དང་། །ཡོངས་འཛིན་སྨྲ་དབང་རྣམ་དག་འོད་ཟེར་མཆོག །དེ་ལྟའི་ཕྲིན་ལས་རྒྱ་ཆེན་གྲུབ་པ་ལགས། །དེ་སློབ་རྣམ་འདྲེན་ཕུན་ཚོགས་དབང་རྒྱལ་ཏེ། །འཁྲུངས་ཡུལ་རྒྱལ་རོང་བློ་ལྡན་སྤྲུལ་པར་གྲགས། །ཆུང་ན་མཁྱེན་རབ་ཆེ་ཞིང་ཞི་དུལ་ལྡན། །དེ་ནས་གཙང་བྱོན་གདན་ས་གོང་འོག་གི། །མཁན་སློབ་རྣམས་བསྟེན་ཕྱི་ནང་དབང་ལུང་དང་། །གཞུང་ཆེན་ཀུན་གསན་ཐོས་བསམ་སྦྱངས་མཐར་བཅད། །ཁྱད་པར་མཁན་ཆེན་སྐལ་བཟང་ཉི་རྒྱན་དང་། །འགྲོ་མགོན་ཤེར་གཡུང་གཉིས་ལས་དྲང་སྲོང་ཁྲིམས། ། ཉིས་བརྒྱ་ལྔ་བཅུ་གསང་སྔགས་དབང་དམ་སོགས། །མདོ་སྔགས་སེམས་གསུམ་ཟབ་ཁྲིད་ཡོངས་རྫོགས་བཞེས། །དེ་རྗེས་གོང་མའི་གསེར་ཁྲིར་མངའ་གསོལ་ནས། །བཤད་སྒྲུབ་བཀའ་ཡི་འཁོར་ལོ་རྒྱ་ཆེན་བསྐོར། །གོང་མའི་སྐུ་གདུང་ལ་སོགས་རྟེན་མང་བཞེངས། །བསྟན་པའི་བ་དན་ཆེར་བསྒྲེངས་བདེ་བར་གཤེགས། །དེ་རྗེས་མཚུངས་མེད་ཚུལ་ཁྲིམས་དབང་རྒྱལ་ནི། །འཁྲུངས་ཡུལ་ཚ་བ་རོང་ཡིན་གྲྭ་ས་རུ། །མཁན་སློབ་རྣམས་བསྟེན་རབ་འབམས་མཚན་བཏགས་བཞེས། །དེ་ནས་གཡུང་དྲུང་གླིང་གི་གདན་སར་ཕེབས། །མདོ་སྔགས་བོན་སྒོ་གསན་བསམ་ཉམས་ལེན་དང་། །སྨིན་གྲོལ་བཀའ་འཁོར་བསྐོར་ཏེ་བདེ་བར་གཤེགས། །དེ་ནས་དབལ་གཤེན་སྟག་ལ་མེ་འབར་མཆོག །དགེ་སྦྱོངས་དྲང་སྲོང་ཆེན་པོའི་སྐུར་བསྒྱུར་བ། །མཁན་ཆེན་ཀུན་མཁྱེན་ཤེས་རབ་བློ་ལྡན་ནི། །ཨ་མདོ་རྔ་ཡུལ་རབ་དགའི་སྨན་ལྗོངས་སུ། །ཆུ་ཕོ་རྟ་ཡི་ལོ་ལ་མཚན་དཔེ་བཞད། །དེ་ན་རྗེ་བཙུན་ཕ་ཡིས་རྗེས་བཟུངས་ཏེ། །སྐྱེས་སྦྱངས་བློ་སྟོབས་ཤེས་རབ་མཆོག་རྩལ་ལྡན། །ཁུ་བོ་ཡོངས་འཛིན་བློ་གྲོས་རྒྱ་མཚོ་སོགས། །མཁས་གྲུབ་མང་བསྟེན་ཕྱི་ནང་གདམས་ལུང་གསན། །དེ་ནས་གཙང་བྱོན་གདན་སར་སྒྲིགས་ཞུགས་ནས། །མདོ་སྔགས་གཞུང་ཆེན་ཀུན་ལ་མཁས་པར་སྦྱངས། །དགེ་བཤེས་རབ་འབམས་མཚན་གྱི་ཅོད་པན་བཞེས། །རིགས་གཞུང་རྒྱ་མཚོར་སྨྲ་བའི་སེང་གེར་གྱུར། །ཁྱད་པར་མཁན་ཆེན་ཕུན་ཚོགས་དབང་རྒྱལ་དྲུང་། །འདུལ་ཁྲིམས་ཉིས་བརྒྱ་ལྔ་བཅུའི་སྡོམ་ཁྲིམས་དང་། མདོ་སྔགས་སེམས་གསུམ་དབང་ལུང་ཁྲིད་གདམས་ནོད། །མཁས་གྲུབ་སྐྱེས་བུ་ཀུན་གྱི་བཀུར་འོས་གྱུར། །དགུང་ལོ་ཉེར་ལྔར་གོང་མའི་གསེར་ཁྲིར་ཕེབས། །བཤད་སྒྲུབ་སྨིན་གྲོལ་བསྟན་པའི་བ་དན་ཕར། །འཆར་རྩོད་རྩོམ་པས་གྱེར་བསྟན་ཀ་ཆེན་འདེགས། །གདུལ་བྱ་འབུམ་ཕྲག་ཐར་པའི་ཁ་ལོ་བསྒྱུར། །ཁྱད་པར་མཐོང་གྲོལ་གཞལ་མེད་ཁང་ཆེན་སོགས། །སྐུ་གསུང་ཐུགས་རྟེན་ལྷུན་པོའི་གཏོས་མཉམ་བཞེངས། །མདོ་སྔགས་ཕྱག་ལེན་ལེགས་བཤད་དུ་མ་མཛད། །མདོར་ན་དཔེའུ་རྩེ་གསུམ་གྱི་མཛད་པ་ནི། །རྒྱལ་བ་དང་མཚུངས་གཞན་གྱིས་འགྲན་ནུས་དཀའ། །ཞལ་སློབ་མཁན་པོ་ཤེས་རབ་ཉི་མ་དང་། །བློ་གྲོས་རྒྱལ་མཚན་ཡོངས་འཛིན་ཚུལ་རྒྱན་དང་། །སྐལ་བཟང་རྒྱལ་མཚན་ཤེས་རབ་བསྟན་རྒྱས་དང་། །རྒྱལ་ཚབ་གཡུང་དྲུང་རྒྱལ་མཚན་ལ་སོགས་པའི། །མཁས་གྲུབ་སྨྲ་བའི་དབང་ཕྱུག་དུ་མ་བྱོན། །གུས་པ་ལ་ཡང་བཀའ་དྲིན་གསུམ་ལྡན་གྱི། །སྨིན་གྲོལ་གདམས་པ་སྩལ་བའི་དཔོན་གསས་ཡིན། །དེ་ལྟར་གཞན་དོན་མཐར་ཕྱིན་ཞིང་གཞན་གཟིགས། །དེ་སློབ་ཤེས་རབ་བསྟན་པའི་ཉི་མ་ནི། །འཁྲུངས་ཡུལ་ཨ་མདོ་རྔ་པ་གྲྭ་ས་རུ། །མཁན་སློབ་གོང་མར་བསྟན་ཏེ་ཐོས་བསམ་སྦྱངས། །རབ་འབམས་མཚན་བཞེས་དེ་ནས་གདན་སར་ཕེབས། །ཕྱི་ནང་བོན་སྡེའི་དབང་ཁྲིད་གདམས་རྫོགས་དང་། །དྲང་སྲོང་ཁྲིམས་ནོད་གདུལ་བསྐྱོད་བཀའ་འཁོར་བསྐོར། །གདན་སར་བཤད་སྒྲུབ་སྲོལ་བསྐྱངས་དེ་རྗེས་སུ། །མདོ་ཁམས་དུ་བསྐྱོད་ཚེ་ན་ཞི་བར་གཤེགས། །དེ་རྗེས་མཁན་ཆེན་བློ་གྲོས་རྒྱལ་མཚན་ནི། །རྒྱལ་རོང་ཁྲོ་སྐྱབས་རྒྱལ་པོའི་བློན་བརྒྱུད་འཁྲུངས། །གྲྭ་སར་བྱོན་བཞུགས་མཁན་སློབ་གོང་མ་རྣམས། །བསྟེན་ནས་མདོ་སྔགས་ཟབ་ཁྲིད་མཚན་ཉིད་གཞུང་། །ཀུན་ལ་གསན་སྦྱངས་མཐར་སོན་མཁས་གྲུབ་གྱུར། །དེ་མཚམས་ལྷ་སྲུང་ལུང་བསྐུལ་གདན་སར་བྱོན། །བཤད་སྒྲུབ་བཀའ་འཁོར་ཕྲིན་ལས་མཛད་སྐྱོང་ནི། །འགྲན་བྲལ་ངང་དུ་མཛད་པ་འཕྲོ་ཅན་གྱུར། །དེ་རྗེས་རྒྱལ་མོ་རོང་དུ་སྐུ་འཁྲུངས་པའི། །མཁན་པོ་བློ་གྲོས་ཉི་མ་མཆོག་ཉིད་དང་། །གསན་བསམ་ཉམས་བཞེས་མཛད་པའི་ངང་ཉིད་དུ། །རིང་པོར་མ་བཞུགས་རྐྱེན་གྱིས་ཞི་བར་གཤེགས། །དེ་ནས་ད་ལྟར་བདག་ཅག་གཙུག་གི་བླར། །ཞལ་བཞུགས་མཁན་ཆེན་ཤེས་རབ་བསྟན་རྒྱན་ཏེ། །ཨ་མདོ་ཤར་དུ་ལྕགས་མོ་ཕག་ལ་འཁྲུངས། །ཆུང་ན་ཞི་དུལ་ངང་ཚུལ་རྒྱུད་བཟང་ཞིང་། །དགེ་བའི་ལས་བརྩོན་མདོ་སྔགས་རྒྱུད་སྡེ་གསན། །དེ་ནས་གཙང་བྱོན་གཡུང་དྲུང་གླིང་དུ་བཞུགས། །མཁན་སློབ་རྣམས་མདུན་གཞུང་དོན་ཐོས་བསམ་སྦྱངས། །དབུ་ཕར་ལ་སོགས་ཀུན་ལ་མཁས་པར་མཛད། །རབ་འབམས་མཚན་བཞེས་མདོ་སྔགས་སེམས་གསུམ་གྱི། །དབྱང་ཁྲིད་ལུང་དང་མན་ངག་བཅས་གསན་ནས། །དབེན་གནས་རྣམས་སུ་ཉམས་བཞེས་སྒོམ་སྒྲུབ་མཛད། །དེ་མཚམས་ལྷ་སྲུང་ལུང་གིས་གདན་སར་བསྔགས། །ཕན་བདེའི་འབྱུང་གནས་བཤད་སྒྲུབ་སྨིན་གྲོལ་སྤེལ། ། བཀའ་འཁོར་བདུད་རྩིས་སྐལ་ལྡན་གདུལ་བྱ་བསྐྱངས། །གདན་སར་བསྟན་གཙོ་ལ་སོགས་སྐུ་ཡི་རྟེན། །གྲངས་མང་དེ་བཞིན་གསུང་དང་ཐུགས་ཀྱི་རྟེན། །རིན་ཆེན་གསེར་དངུལ་གྱིས་བཞེངས་གཙུག་ལག་ཁང་། །རྒྱ་ཆེན་གཙང་དག་བཞེངས་ཤིང་ཚོགས་ཆེན་སྟེང་། །མར་བཞིའི་རྒྱ་ཕིབས་མངོན་འཕགས་བཙུགས་པ་སོགས། །བསྟན་པའི་བྱ་བ་མཐས་རྒྱས་གྲུབ་ཟིན་ནས། །དབེན་པར་ཉམས་བཞེས་བཞུགས་ཚེ་གནས་དུས་ཀྱི། །འདུ་འཛིའི་ཟིང་ཆ་དུ་མས་རྐྱེན་སྐུལ་དུས། །ཐབས་ཀྱིས་བྱོལ་ཏེ་ཕྱོགས་མེད་བྱ་བཏང་མཛད། །བལ་པོ་ནས་བརྒྱུད་ད་ལྟ་རྒྱ་གར་དུ། །སྐལ་ལྡན་རྣམས་ལ་སྨིན་གྲོལ་སྟོན་བཞིན་བཞུགས། །དེ་ནས་གཡུང་གླིང་ཡོངས་འཛིན་གདན་རབས་ནི། །དང་པོ་ཡོངས་འཛིན་འདུལ་བ་བློ་གྲོས་མཆོག། བཤད་གྲྭའི་དབུ་འཁྲིད་འཆད་སྤེལ་རྒྱ་ཆེན་དང་། །གདན་སར་ཚོགས་ཁང་ཆེ་སོགས་རྟེན་བཞེངས་ཆེ། །དེ་རྗེས་ཡོངས་འཛིན་རིན་ཆེན་ཚུལ་ཁྲིམས་དང་། །དེ་རྗེས་དཔོན་སློབ་རྣམ་དག་འོད་ཟེར་ནི། །འཁྲུངས་ཡུལ་ཨ་མདོ་སྐྱེས་སྦྱངས་བློ་གྲོས་ཆེ། །གཞུང་རིག་ཀུན་མཁྱེན་སྨྲ་བའི་དབང་པོར་གྱུར། །ཤེར་ཕྱིན་ལ་སོགས་བསྟན་བཅོས་མཛད་རྩོམ་མང་། །དེ་རྗེས་ཀླུ་འབུམ་དཔོན་སློབ་ཞེས་པ་བྱུང་། །དེ་རྗེས་ཨ་མདོ་སྣང་ཞིག་གདུང་འཁྲུངས་པའི། །ཡོངས་འཛིན་སྨྲ་དབང་བློ་གྲོས་རྒྱ་མཚོ་ནི། །རང་གཞན་གྲྭ་ས་ཀུན་ཏུ་ཐོས་བསམ་གྱི། །སྒྲོ་འདོགས་ལེགས་བཅད་རྩོད་པའི་དབང་ཕྱུག་གྲགས། །དེ་ནས་གྲ་མ་ལུང་གི་དཔོན་སློབ་དང་། །གྲོ་མོ་ཡོངས་འཛིན་རིམ་བྱོན་བཤད་ཁྲིད་བསྐྱངས། །དེ་ནས་ཚ་རོང་ཡོངས་འཛིན་ཤེར་ཡེ་མཆོག། སྔ་ཕྱི་སློབ་དཔོན་ཁྲི་འཛིན་ལན་གཉིས་མཛད། །གདན་སར་འཁོར་ལོ་གསུམ་གྱི་མཛད་ཕྲིན་ཆེ། །སྐུ་ཚེ་ཡང་ནི་ཤིན་ཏུ་རིང་པོར་བཞུགས། །དེ་བར་སྡེ་དགེ་དཔོན་སློབ་མཁས་གྲུབ་ཆེ། །ལུང་རྟོགས་རྒྱ་མཚོ་བཅུ་ཕྲག་རིག་པ་དང་། །གཞུང་དོན་ཀུན་མཁས་བཤད་གྲྭ་ལེགས་སྐྱོང་དང་། །བསྟན་བཅོས་ལེགས་བཤད་ཅི་རིགས་དུ་མ་མཛད། །དེ་རྗེས་སྨྲ་དབང་ཚུལ་ཁྲིམས་རྒྱལ་མཚན་ནི། །ཁྱུང་སྟོད་སྒང་རུར་སྐུ་འཁྲུངས་གྲྭ་སར་ཕེབས། །རིགས་གཞུང་རྒྱ་མཚོར་སྦྱངས་རྟོགས་ཕུལ་ཕྱིན་ནས། །ཡོངས་འཛིན་ཁྲིར་བཞུགས་བཤད་རྒྱུན་གོང་འཕེལ་བསྐྱངས། །འཆད་རྩོད་རྩོམ་པས་བཤད་གྲྭའི་བསྟན་སྲོག་མཐུད། ། གཞུང་དང་རིག་གནས་བསྟན་བཅོས་རྒྱ་ཆེན་མཛད། །ཞལ་སློབ་བསྟན་འཛིན་མཁས་གྲུབ་མང་དུ་བསྐྲུན། །དབེན་ཁྲོད་ཕེབས་བཞུགས་སྒྲུབ་དང་ཉམས་བཞེས་བསྐྱངས། །གདན་ས་སོགས་སུ་རྟེན་བཞེངས་ཚོགས་སྦྱོར་ཆེ། །ཕྲན་ལའང་དཀའ་གནད་མཛུབ་ཚུགས་ཀྱིས་སྟོན་ཅིང་། །རིག་གཞུང་དུ་མའི་ཁྲིད་ཀྱིས་སྐྱོང་མཛད་པས། །བཤེས་གཉེན་ཀུན་ལས་རྗེ་འདི་བཀའ་དྲིན་ཆེ། །དེ་རྗེས་དཔོན་སློབ་ཤེས་རབ་གྲགས་པའི་མཚན། །གདན་སར་ཚོགས་ཁང་ཆེན་མོ་སྦུག་མཇལ་བཅས། །རྨང་བཏིང་རིམ་བཞེངས་ལ་སོགས་དགེ་ཚོགས་ཀྱི། །བྱ་བ་ལས་ཀྱི་འཁོར་ལོས་བསྟན་པར་བསྐྱངས། །དེ་རྗེས་ཧོར་སློབ་སྐལ་བཟང་རྒྱལ་མཚན་ནི། །མཁན་ཆེན་ཤེར་བློ་ཡོངས་འཛིན་ཚུལ་རྒྱན་སོགས། །བཤེས་གཉེན་མང་བསྟེན་མཚན་ཉིད་གཞུང་ཀུན་སྦྱངས། །རབ་འབམས་མཚན་བཏགས་འབྲས་སྤུངས་རིགས་གྲྭར་བྱོན། །ཐོས་བསམ་གོང་བསྐྱེད་སྤེལ་མཛད་གཡུང་གླིང་དུ། །ཡོངས་འཛིན་བཞུགས་ཤིང་འཆད་ཉན་སྨིན་གྲོལ་བསྐྱངས། ། འོན་ཀྱང་རིང་བར་མ་བཞུགས་ཞིང་གཞན་གཤེགས། །དེ་རྗེས་ཨ་མདོ་ཟོང་ཆུར་སྐུ་འཁྲུངས་པའི། །ཡོངས་འཛིན་ཤེས་རབ་བསྟན་པ་རབ་རྒྱས་ནི། །མཁན་ཆེན་ཤེར་བློ་ཡོངས་འཛིན་ཤེར་ཡེ་སོགས། །བསྟེན་ནས་མདོ་སྔགས་གཞུང་ཀུན་མཁས་པར་སྦྱངས། །དྲང་སྲོང་བསྙེན་རྫོགས་བསྒོམ་སྒྲུབ་ཉམས་ལེན་ཀུན། །རྨད་བྱུང་མཛད་རྗེས་ཡོངས་འཛིན་དུ་བཞུགས་ནས། །འཆད་སྤེལ་བཀའ་འཁོར་རྟེན་བཞེངས་བཅས་པ་ཀུན། །བསྟན་པའི་མིག་རྒྱན་དུ་གྱུར་མཛད་མཐར་ཕྱིན། །དེ་བཞིན་གདན་ས་མཁར་སྣའི་སྒྲུབ་སྡེ་རུ། །འགྲོ་མགོན་དམ་པ་གོང་དུ་སོང་ཟིན་ལ། །གང་གི་རྒྱལ་ཚབ་བསོད་ནམས་སེང་གེ་ནི། །མདོ་གམ་སྨད་འཁྲུངས་གཙང་དབུས་གྲྭ་སར་བྱོན། །སྨན་གཡུང་གདན་ས་གཉིས་སུ་སྨིན་གྲོལ་ནོད། །ཐོས་བསམ་སྒོམ་པས་དམ་པའི་གོ་སར་སྙེགས། །ཁྱད་པར་འགྲོ་མགོན་ཤེབ་རབ་གཡུང་དྲུང་གི། །དགོངས་བཅུད་གདམས་ངག་བུམ་པ་གང་བྱོར་གསན། །མཁས་གྲུབ་མཆོག་གྱུར་གོང་མའི་གདན་ས་བསྐྱངས། །དཀའ་འཁོར་སྨིན་གྲོལ་བདུད་རྩིས་སློབ་བརྒྱུད་བསྐྱངས། །རྟེན་བཞེངས་ཚོགས་བསགས་མཛད་ཕྲིན་རྒྱ་ཆེན་གྲུབ། །དགེ་སློང་འགྲོ་མགོན་ཉི་མ་གྲགས་པ་ནི། །ཧོར་ཚོ་སྤྱི་ཁྱབ་ཆིང་ཧུའི་འབྱངས་བོན་ཐ། །ཚབ་ཞིའི་རིགས་ལས་ཆུ་མོ་གླང་ལ་འཁྲུངས། །ཆུང་ནས་འཇིག་རྟེན་མི་ཡི་ཁྱུང་བུད་པའི། །དམ་པའི་མཛད་སྤྱོད་སྐྱོངས་ཤིང་ནར་སོན་ནས། །འགྲོ་མགོན་ཤེར་གཡུང་མཆོག་གི་ཞབས་བསྙེན་ཏེ། །ཕྱི་ནང་མདོ་སྔགས་དབང་ལུང་ཁྲིད་གདམས་ཀུན། །གསན་ཅིང་དྲང་སྲོང་བསྙེན་རྫོགས་ཁྲིམས་ཆེན་ཞུས། །ཤ་ཆང་དུས་མིན་ཟས་སོགས་ཚེ་གཅིག་སྤངས། །ཐེག་ཆེན་ཉམས་ཁྲིད་བུམ་པ་གང་བྱོར་ནོད། །ཕྱོགས་མེད་དབེན་པའི་རིར་འགྲིམ་ཉམས་བླངས་ཏེ། །ཇོ་མོ་གངས་དཀར་འབར་བའི་སྒྲུབ་གནས་དང་། །འོ་ཡུག་རི་སུལ་ཕོ་སྒོམ་སྒྲུབ་གནས་དང་། །ཤང་གི་དབེན་རི་དམ་པའི་སྒྲུབ་གནས་དང་། །ཕྱུག་མོ་དཔལ་རི་མཉམ་མེད་སྒྲུབ་གནས་སོགས། །གཙང་སྟོད་མངའ་རིས་གངས་རི་མཚོ་གསུམ་དང་། །རྟ་སྒོ་དྭང་ར་གནས་ཆེན་ཀུན་འགྲིམ་ནས། །རིག་པ་རྐྱང་དེད་ཉམས་ལེན་སྒོམ་བསྒྲུ་བསྐྱངས། །ཁྱད་པར་གཡས་རུ་མཁར་སྣའི་འོད་གསལ་ཕུག །ཚེ་དང་སྒྲུབ་མཉམ་གྲུབ་པའི་ས་མཐོར་གཤེགས། །སྐལ་ལྡན་འཁོར་ལ་ཐེག་ཆེན་བོན་ཆར་ཕབས། །སློབ་མཆོག་སྐུ་མདུན་ཕུན་ཚོགས་བློ་གྲོས་དང་། །དྲང་སྲོང་གཡུང་ཚུལ་རྒྱལ་ཚབ་གོང་འོག་སོགས། །གྲུབ་བརྙེས་དམ་པ་བརྒྱ་ཕྲག་གྲངས་ལས་བརྒལ། །མཚུངས་བྲལ་དྲང་སྲོང་གཡུང་དྲུང་ཚུལ་ཁྲིམས་ནི། །ཁྱུང་གསེར་བེ་ཧུའི་མངའ་འབངས་བདེ་པ་ཞེས། །དྲུང་ཡིག་དབུ་མཛད་རིགས་སུ་ས་འབྲུག་ལོར། །འཁྲུངས་ཏེ་དམ་པའི་རིགས་སད་ཁྱུང་དཀར་དུ། །གྲུབ་ཆེན་སྨོན་ལམ་རྒྱལ་མཚན་ཞབས་བཏུད་དེ། །ཕྱི་ནང་སྡོམ་ཁྲིམས་དབང་ལུང་ཁྲིད་གདམས་ཞུས། །ཉམས་ལེན་སྒོམ་སྒྲུབ་མཛད་ཅིང་དེ་འཕྲལ་དུ། །གྲྭ་སར་བྱོན་ཅིང་གདན་ས་གོང་འོག་གི། །མཁན་སློབ་ཀུན་བསྟེན་ཁྱད་པར་མཁར་སྣ་ཡི། །རྒྱལ་ཚབ་བསོད་སེང་འགྲོ་མགོན་ཉི་མ་གྲགས། །ཟུང་བསྟེན་མདོ་སྔགས་ཁྲིད་གདམས་རྒྱ་མཚོ་གསན། །ཡང་ཁྱད་དགེ་སློང་ཉི་མ་གྲགས་པ་ཉིད། །འབྲལ་མེད་ཞབས་བསྙེན་ལྷན་འགྲོགས་དབེན་ཁྲོད་ཀུན། །འགྲིམས་ཤིང་ཉམས་བཞེས་མཁར་སྣར་ལྷན་བཞུགས་ནས། །སྒྲུབ་དང་བོན་འཆད་རྟེན་བཞེངས་ཆབས་ཅིག་མཛད། །མཁར་སྣའི་དགེ་སློང་རྣམ་གཉིས་ཞེས་བྱ་བའི། །གྲགས་སྙན་དམ་པ་ཀུན་གྱིས་བསྟོད་དབྱངས་སྒྲོགས། །དགེ་སློང་ཆེ་བ་གཤེགས་རྗེས་དགོངས་རྫོགས་ཀྱི། །སྒྲུབ་མཆོད་། ཚོགས་བསགས་རྟེན་བཞེངས་རྒྱ་ཆེན་མཛད། །དེ་བཞིན་བསྟན་འགྲོའི་དོན་མཛད་མཐར་ཕྱིན་གཤེགས། །རྒྱལ་ཚབ་གསུམ་པ་རྒྱལ་བ་གཡུང་དྲུང་ནི། །ཐོས་བསམ་སྒོམ་རྟོགས་མཐར་སོན་གྲུབ་པ་བརྙེས། །བཀའ་འགྱུར་བཞེངས་སོགས་རྟེན་བཞེངས་ཕྲིན་ལས་ཆེ། །གོང་མའི་མཛད་ཕྲིན་ཡོངས་གྲུབ་སྒོམ་སྒྲུབ་བཞུགས། །རྒྱལ་ཚབ་ལྔ་པ་གཡུང་དྲུང་རྒྱལ་མཚན་ཡང་། །འཆད་རྩོད་རྩོམ་གསུམ་མཁས་དང་གྲུབ་པའི་དཔལ། །གདན་སར་སྒྲུབ་མཆོད་རྟེན་བཞེངས་བླ་མེད་སོགས། །བསྟན་འགྲོའི་དོན་མཛད་ཐ་དག་མཐའ་རུ་ཕྱིན། །དེ་ལྟར་གདན་ས་གསུམ་གྱི་མཁན་སློབ་ཀུན། །མཁས་དང་གྲུབ་པའི་ཡོན་ཏན་གཅིག་འདྲར་ཏེ། །ཕྱི་ལྟར་དགེ་སློང་ཉིས་བརྒྱ་ལྔ་བཅུ་ཅན། །བསླབ་པའི་སྲུང་ཁྲིམས་དྲི་མེད་ཨུ་འབར་བཞིན། །ནང་དུ་སྔགས་ཀྱི་ཟབ་དོན་དབང་འབྱོར་བས། །གྲུབ་གཉིས་ནོར་བུའི་གཏེར་སྤྱོད་ཁོ་ན་ཉིད། །གསང་བ་སེམས་ཉིད་སྐྱེ་བ་མེད་པའི་དོན། །རྟོགས་པའི་རྫོགས་ཆེན་རྣལ་འབྱོར་འབའ་ཞིག་སྟེ། །རྒྱལ་སྲས་འགྲོ་བའི་དོན་བྱོན་ཤ་སྟག་མོད། །དེ་ལྟ་མ་ཡིན་དམ་པར་ཁས་འཆེ་ཞིང་། །མཁས་གྲྭར་ལུང་རིགས་སྒྲོགས་ལ་སྨྲ་བ་བཅད། །གྲུབ་པའི་རྟགས་མཚན་སྟོན་ན་དབུ་འཕང་དམའ། །གཞན་དུ་གསུང་བདེ་ཁྲི་མཐོའི་བླ་ཆེན་གྱི། །རྣམ་པར་ཐར་དེ་འདི་ཡི་ཚུལ་ལ་མེད། །འདི་ནི་མ་ལུས་མཁས་པའི་གྲགས་ཡོན་ཅན། །འཆད་ཉན་ཚེ་ན་སྡེ་སྣོད་གཞུང་བརྒྱ་འཁྲོལ། །རྩོད་པའི་གྲྭ་རུ་ལོག་སྨྲའི་འགལ་འབྲེལ་གཅོད། །རྩོམ་པའི་ལེགས་བཤད་མཁས་བརྒྱའི་ཡིད་དབང་འགུགས། །དེ་ལྟར་སྐྱོན་སྤངས་ཡོན་ཏན་དང་ལྡན་པའི། །དམ་པའི་རྣམ་ཐར་བྱིས་བློས་མི་དཔོག་ཀྱང་། །དད་པའི་ཡིད་ཀྱིས་མདོ་ཙམ་བརྗོད་པ་ལས། །རང་ཕྱོགས་གཅམ་བུ་སྨྲས་པ་ག་ལ་ཡིན། །

ཞེས་སངས་རྒྱས་གཡུང་དྲུང་བོན་གྱི་བསྟན་པའི་བྱུང་བ་བརྗོད་པའི་ལེགས་བཤད་སྐལ་པ་བཟང་པོའི་མགྲིན་རྒྱན་ལས། ཕྱི་འདུལ་བརྒྱུད་བླ་མའི་རྣམ་ཐར་གྱི་སྨད་ཆར་གཏོགས་པ་ཕྱིས་བྱུང་གདན་ས་གསུམ་གྱི་མཁན་སློབ་རྣམས་བྱོན་ཚུལ་མདོར་བསྡུས་གང་རྟོགས་བཀོད་པའི་ལེའུ་སྟེ་སྐབས་བཅུ་གསུམ་པའོ།། །།

ལེའུ་བཅུ་བཞི་པ།

ལེའུ་བཅུ་བཞི་པ། གཤེན་དང་བྲུ་ཞུ་སྤ་རྨེའུའི་གདུང་འཁྲུངས་འདུལ་འཛིན་སྐྱེས་བུའི་བརྒྱུད་པ་སོ་སོ།

ད་ནི་རྣམ་དག་འདུལ་བའི་བརྒྱུད་པ་དག །ཡན་ལག་ཟུར་གྱེས་བརྒྱུད་ཚུལ་བཤད་པ་ལ། །གཤེན་གྱི་བརྒྱུད་དང་རྨེའུ་སུམ་པའི་བརྒྱུད། །དེ་བཞིན་བྲུ་བརྒྱུད་ཞུ་བརྒྱུད་སྤ་བརྒྱུད་ལྔ། །

དང་པོར་དམུ་རིགས་གཤེན་གྱི་འདུལ་བརྒྱུད་ནི། །ཁྲི་ཐོག་དང་པོ་གཤེན་སྟོན་ནམ་མཁའ་སྟེ། །དེ་ཡི་རྣམ་ཐར་གོང་བཤད་ཟིན་དང་དེའི། །མཁན་བུ་སྐུ་ཚ་ཡེ་ཤེས་རྒྱལ་མཚན་ནི། །ཀླུ་སྒྲུབ་ཡེ་ཤེས་སྙིང་པོའི་སྤྲུལ་པ་སྟེ། །གཤེན་སྟོན་ཇོ་རྩེའི་སྲས་སུ་ལྕགས་བྱི་ལོར། །འཁྲུངས་ཏེ་རིག་པའི་རྩལ་ལྡན་མཁྱེན་སྟོབས་རྒྱས། །ཁུ་བོ་ནམ་མཁའི་དྲུང་དུ་ཐོས་བསམ་སྦྱངས། །རབ་བྱུང་ཁྲིམས་རྣམས་རིམ་ཞུས་དྲང་སྲོང་མཛད། །ཐོས་བསམ་སྒོམ་པའི་ཤེས་རབ་ཚད་རྒྱས་ཏེ། །གཞུང་ལུགས་མ་ལུས་སྨྲ་བའི་དབང་པོར་གྱུར། །འདུལ་བའི་འགྲེལ་རྒྱས་ལ་སོགས་བསྟན་བཅོས་མཛད། །གོང་མའི་རིང་ལུགས་ཉམས་པ་མེད་པར་བསྐྱངས། །འཇེད་དང་བོད་དོང་གཉིས་སུ་བཞུགས་རེས་མཛད། །ཞལ་སློབ་སྐུ་དབོན་བློ་གྲོས་སེང་གེ་སོགས། །མང་ཞིང་དགུང་ལོ་ང་བདུན་ལོ་ལ་གཤེགས། །དེ་ཡི་མཁན་བུ་བློ་གྲོས་སེང་གེ་སྟེ། །ལུང་བསྟན་ཤ་རིའི་གནད་བྱང་དྲུག་ཅུ་པར། །ར་སངས་ཁོད་རམ་སྤྲུལ་པ་ནི། །དེ་ནས་གཤེན་ལ་བློ་གྲོས་མཚན། །དེ་ནས་འཁོན་ལ་རིན་རྒྱལ་མཚན། །ཐ་མ་ཁ་ཆེའི་ཡུལ་དུ་སྐྱ། །འགྲོ་དོན་གྲུབ་ནས་རྫོགས་སངས་རྒྱས། །ཞེས་དེ་གཤེན་ཆེན་ཇོ་རྒྱལ་སྲས་ཆུང་བར། །ཤིང་ཕོ་ཁྱིར་འཁྲུངས་སྐྱེས་ཐོབ་མཁྱེན་རྩལ་རྒྱས། །ཁུ་བོ་དྲང་སྲོང་ཡེ་ཤེས་རྒྱལ་མཚན་མདུན། །འདུལ་ཁྲིམས་རིམ་ཞུས་ཐོས་བསམ་སྒོམ་པར་སྦྱངས། །མེ་སྟོན་མཆོག་གི་བཀའ་རྟེན་ཐམས་ཅད་དང་། །གཤེན་སྟོན་ནམ་མཁའི་ཕྱག་ལེན་ལ་སོགས་པ། །མདོ་སྔགས་ཀུན་ལ་ཐུགས་སྦྱོང་ཕུལ་ཕྱིན་མཛད། །དེ་རྗེས་མདོ་ཁམས་སྨད་དུ་སྤྱན་དྲངས་ཏེ། །དགུང་གྲངས་ཞེ་དྲུག་ལོ་ལ་ཁམས་སུ་གཤེགས། །དེ་ཡི་སྐུ་ཚ་བློ་གྲོས་རྒྱལ་མཚན་དང་། །ཀུན་མཁྱེན་ཡེ་ཤེས་བློ་གྲོས་གཉིས་བྱུང་བའི། །རྗེས་མའི་རྣམ་ཐར་གོང་དུ་བསྟན་ཟིན་ལ། །སྔ་མ་གཤེན་སྟོན་བློ་གྲོས་རྒྱལ་མཚན་ནི། །ལུང་བསྟན་གོང་བཞིན་བློ་གྲོས་ཅན་གསུམ་གྲས། །ཡབ་ནི་དཔོན་གསས་ཤེས་རབ་རྒྱལ་མཚན་སྲས། །མཆེད་གསུམ་གཅུང་པོར་སྐུ་འཁྲུངས་ཆུང་ངུའི་དུས། །སྐུ་མཆེད་དང་ལྷན་སྐུ་རྩེད་མཛད་པའི་ཚེ། །རྡོ་བར་གཉིས་ཀའི་ཞབས་རྗེས་གསལ་དོད་སོགས། །གྲུབ་རྟགས་ངོ་མཚར་མང་ཞིང་དེ་རྗེས་རིམ། །སུམ་སྟོན་ལྷ་འབུམ་བྲུ་སྟོན་དར་མ་དང་། །ཞང་སྟོན་བསོད་ནམས་རྒྱལ་མཚན་ལ་སོགས་ལས། །རབ་བྱུང་རིམ་རྫོགས་བསྒྲུབ་ནས་དྲང་སྲོང་དང་། །གསང་སེམས་རྣལ་འབྱོར་ཟུང་འབྲེལ་འགྲོ་དོན་མཛད། །དེ་རྗེས་གཤེན་སྟོན་བློ་གྲོས་མཆེད་ཀྱི་སློབ། །སྐུ་དབོན་གཤེན་སྟོན་བློ་གྲོས་གྲགས་པ་དང་། །ཡང་དབོན་གཤེན་ཆེན་བསོད་རྒྱལ་དཔལ་གཉིས་ཀ །མཁན་སློབ་དཔང་བཅས་ལྔ་ལྡན་སྒོར་ཁྲིམས་རྫོགསེ། །ཞུས་པའི་སྔ་མ་བློ་གྲོས་གྲགས་པ་ནི། །ལུང་བསྟན་ཚུལ་འཛིན་བློ་གྲོས་ཅན་གསུམ་གཅིག། གཤེན་སྟོན་འོད་འབུམ་མཆེད་ཀྱི་སྲས་སུ་འཁྲུངས། །བསླབ་གསུམ་ཁྲིམས་གཙང་མཛད་སྤྱོད་སྤྲོས་པ་བསྐྱུང་། །ཕྱི་མ་བསོད་རྒྱལ་དཔལ་ཉིད་མཁན་པོ་ཡི། །བྱ་བ་མཛད་རྗེས་ཁྲིར་བབས་སྲས་བསྐྲུན་མཛད། །གོང་མའི་མཁན་བུ་དཔལ་ལྡན་བསོད་ནམས་ནི། །གཤེན་སྟོན་བསོད་རྒྱལ་དཔལ་གྱི་སྲས་གཅེན་ཏེ། །གཤེན་སྟོན་བློ་གྲོས་གྲགས་པ་ལ་སོགས་ལས། །འདུལ་ཁྲིམས་རིམ་ཞུས་བསླབ་གཙང་བསྟན་རྒྱན་གྱུར། །དེ་མཆེད་གཤེན་སྟོན་རྣམ་དག་དྲི་མེད་ཀྱིས། །གཅེན་དང་སྨན་གོང་དབེན་སའི་མཁན་རྣམས་ལས། །རབ་བྱུང་རིམ་ཞུས་དྲང་སྲོང་ཆེ་མཛད་ཅིང་། །བསླབ་ཁྲིམས་མིག་གི་འབྲས་བཞིན་གཅེས་པར་བསྲུང་། །སྐུ་ཚེ་ཡང་ནི་རིང་པོར་བཞུགས་མཛད་དེ། །རྗེས་སུ་གཤེན་གྱི་གདུང་བརྒྱུད་ཉག་ཕྲའི་སྐབས། །སྲས་བསྐྲུན་ཞུས་ཀྱང་བཞེད་དུ་མ་གནང་བར། །ང་ཡི་མིང་ལ་དཔྱོད་དེ་བློ་བསྐོར་གསུངས། །དེ་ཡི་མཁན་བུ་མཚན་ལྡན་བཟང་པོ་དཔལ། །འབྲིག་མཚམས་གཤེན་གྱི་གདུང་ལས་འཁྲུངས་པ་སྟེ། །བཞད་དུ་བྱོན་ནས་དར་ལྡིང་བསྟན་རྒྱུན་བསྐྱངས། །སྐུ་ཚེ་མཐར་ཕྱིན་ཕྲིན་ལས་རྒྱ་ཆེན་བྱུང་། །དེ་ནས་རིམ་བཞིན་རི་རྒྱལ་དགོན་རྩེ་ཡི། །མཁན་བརྒྱུད་ན་རིམ་གཙང་བརྡོལ་མཆེད་བར་དང་། །སློབ་བརྒྱུད་ཞང་(ཀུན་མཁྱེན་ཡེ་བློའི་)སྟོན་བསོད་ནམས་རིན་ཆེན་ནས། །སྒ་སྟོན་ཚུལ་རྒྱལ་རྒྱལ་མཚན་མཆོག་ལེགས་དང་། །རོང་སྟོན་ཤེས་རབ་འོད་ཟེར་ལ་སོགས་པའོ། །དེ་ཡང་སྒ་སྟོན་ཚུལ་ཁྲིམས་རྒྱལ་མཚན་ནི། །གཙོ་ཆེར་བཟང་རིའི་བཞེད་རྒྱུན་ལྟར་སྣང་ཡང་། །འདུལ་བརྒྱུད་གཤེན་གྱི་སློབ་ཕྱིར་འདིར་བརྗོད་ན། །འཁྲུངས་ཡུལ་རྒྱལ་རོང་གདུང་རུས་སྒ་རིགས་ཏེ། །ཆུང་ནས་རིགས་གསལ་ཤེས་རྣོ་བྱིས་པའི་དུས། །ཤིག་ཕྲན་མིག་དང་སྲོ་མའི་གས་སྲུབ་མཐོང་། །དེ་ནས་རིམ་བཞིན་ཐོས་བསམ་སྦྱངས་པ་མཛད། །དབུས་གཙང་སྟོད་བྱོན་བཞད་ཀྱི་དར་ལྡིང་དུ། །ཞང་སྟོན་བསོད་རིན་ལ་བསྟེན་འདུལ་ཁྲིམས་སོགས། །མདོ་སྔགས་བོན་ནོད་གཞུང་བཤད་སྦྱངས་མཐར་བཅད། །དབེན་ས་ཁ་དང་དཔལ་ལྡན་བཟང་པོ་རི། །དབུས་ཀྱི་གསང་ཕུ་གཙང་གི་སྣར་གཏམ་སོགས། །རང་གཞན་གྲྭ་ས་ཀུན་ཏུ་གྲྭ་སྐོར་མཛད། །མཁས་ཆེན་ཐམས་ཅད་རྩོད་པས་ཕམ་པར་བས། །འདུལ་མཛོད་ས་ལམ་ཐེག་རིམ་ཕར་ཕྱིན་སོགས། །གཞུང་དང་འགྲེལ་བ་ཟབ་བཤད་མང་དུ་མཛད། ། བཞེད་པ་ཕྱོགས་འཐེན་གྲུབ་མཐའི་རྩལ་བཏོན་སོགས། །དགག་དང་བཞག་པའི་རྣམ་གཞག་ཤན་འབྱེད་བརྩམ། །དེ་རྗེས་རྫོགས་ཆེན་པོད་གཟིགས་ཉམས་བླངས་ཏེ། །ཀུན་སྤངས་བྱ་བྲལ་མཛད་ཅིང་གཤེགས་བསྐྱོད་ཚེ། །འཁར་གསིལ་གང་ཙམ་ས་བླར་ལྡིང་སོགས་ཀྱི། །ལོ་རྒྱུས་ཡོད་ཅིང་སྐུ་ཚེ་ཐ་མ་ནི། །སྒྲུབ་གནས་ཕུག་པར་བྱ་འཕུར་བཞིན་དུ་གཤེགས། །དེ་རྗེས་མཉམ་མེད་ཆེན་ཆེ་ནས་བརྒྱུད་པའི། །ལྔ་པ་སྐུ་མདུན་རིན་ཆེན་རྒྱལ་མཚན་གྱི། །འདུལ་སློབ་མཁས་གྲུབ་ཚུལ་ཁྲིམས་འོད་ཟེར་ནི། །རྒྱལ་རོང་དུ་འཁྲུངས་དབུས་གཙང་གྲྭ་སར་བྱོན། །གཤེན་གྱི་གདན་སར་རྩེ་ཡི་མཁན་པོ་མཛད། །མདོ་སྔགས་རྒྱུད་གཞུང་དོན་མཁས་ཕྱག་བཞེས་སོགས། །བསྟན་བཅོས་མང་མཛད་གཤེན་བསྟན་དར་རྒྱས་སྤེལ། །དེ་སློབ་མཁན་པོ་རྣམ་དག་འོད་ཟེར་ནི། །གཤེན་སྟོན་གཙུག་ཕུད་འོད་དང་རོང་སྟོན་སོགས། །བསྟེན་ཅིང་མཁས་གྲུབ་བསྟན་པའི་མཛེས་རྒྱན་གྱུར། །དགོན་རྩེའི་མཁན་བཞུགས་བསྟན་བཅོས་ལྗགས་རྩོམ་མང་། །དེ་རྗེས་མཁན་ཆེན་ལྷུན་གྲུབ་འོད་ཟེར་དང་། །དེ་སློབ་རབ་འབམས་ཚེ་དབང་འོད་ཟེར་དང་། །བན་ཙ་རྒྱལ་བ་འོད་ཟེར་ལ་སོགས་པ། །རི་རྒྱལ་དགོན་རྩེའི་བར་སྐབས་མཁན་རིམ་བྱུང་། །གཤེན་གྱི་གདུང་ལ་ལྷུན་གྲུབ་ཚུལ་ཁྲིམས་དང་། །ཁྲི་གཙུག་བསྟན་འཛིན་རྣམ་རྒྱལ་ཚུལ་ཁྲིམས་སོགས། །འདུལ་འཛིན་འགའ་བྱོན་དེ་ནས་དགོན་རྩེའི་མཁན། །རིམ་དང་ཡོངས་འཛིན་ནམ་མཁའ་དབང་གྲུབ་རྗེ། །གཤེན་གྱི་གདུང་ལ་རྒྱལ་དབང་གཙུག་ཕུད་དང་། །དམུ་གཤེན་མི་འགྱུར་གཙུག་ཕུད་དབང་རྒྱལ་དང་། །གཡུང་དྲུང་བསྟན་དབང་རྒྱལ་བ་ཁྲི་བསྟན་དང་། །གཡུང་དྲུང་བསྟན་རྒྱལ་ཚུལ་ཁྲིམས་བསྟན་འཛིན་དབང་། །ཁྲི་གཙུག་བསྟན་དབང་ཚེ་དབང་རྣམ་རྒྱལ་དང་། །ཉི་མ་བསྟན་རྒྱལ་དང་བཅས་མ་ཚང་དང་། །སྐྱིད་གཤོང་གཉིས་གདུང་འདུལ་འཛིན་མང་དུ་བྱོན། །དེ་བཞིན་མཁས་གྲུབ་ཐོས་པ་རང་གྲོལ་ལམ། །ཚུལ་ཁྲིམས་རྒྱལ་མཚན་ཉིད་ནི་གཤེན་སྟོན་ཆེ། །རྗེ་བཙུན་གཙུག་ཕུད་དབང་ལས་རབ་བྱུང་ཁྲིམས། །རིམ་རྫོགས་ལ་སོགས་མདོ་སྔགས་དབང་ཁྲིད་ཀུན། །ཞུས་ཤིང་གསན་སྦྱངས་སྨྲ་བའི་དབང་ཕྱུག་གྱུར། །རིག་པའི་གནས་ཆེན་ཀུན་ལ་གསལ་བྱེད་བརྩམ། །སྐུ་འབུམ་མཆོད་ཁང་མཐོང་གྲོལ་དུ་བཞུགས་ཤིང་། །མདོ་སྔགས་གཤེན་བསྟན་ཉི་མོར་བས་ཏེ་སྤེལ། །དེ་ཡི་ཞལ་སློབ་མཁས་གྲུབ་གཉིས་པ་སྟེ། །གཡུང་དྲུང་རིན་ཆེན་རྒྱལ་མཚན་མཆོག་ཉིད་ཀྱང་། །རིགས་གཞུང་ཀུན་མཁས་སུམ་ལྡན་སློབ་དཔོན་ཆེ། །གོང་མའི་གདན་འཛིན་བཤད་སྒྲུབ་བསྟན་པ་བསྐྱངས། །དེ་སློབ་མཁན་ཆེན་མི་འགྱུར་རྒྱལ་མཚན་དང་། །དེ་རྗེས་རྗེ་བཙུན་ཤེས་རབ་དབང་ལྡན་སོགས། །དགོན་རྩེའི་མཁན་བརྒྱུད་རིམ་པར་བྱོན་པའོ། །

གཉིས་པ་རྨེའུ་སུམ་པའི་འདུལ་བརྒྱུད་ནི། །དང་པོ་རྨེའུ་འདུལ་འཛིན་རི་ཁྲོད་པ། །གོང་འོག་ལ་གསལ་དེ་ཉིད་དུས་མཉམ་དུ། །སུམ་པ་ཚུལ་ཁྲིམས་བླ་མ་ཡིན་ལུང་ལས། །ལེགས་སྟང་རྨང་པོའི་སྤྲུལ་པ་ལས། །སུམ་པའི་གདུང་ལས་ཚུལ་བླའི་མཚན། །འཚོ་གཡུང་གཉིས་ལས་ལུང་བླངས་ནས། །བསྟན་པའི་རུ་དར་འཕར་བར་འབྱུང་། །ཞེས་གསུངས་དབུས་ཕྱོགས་སུམ་པའི་གདུང་ལས་འཁྲུངས། །བཤེས་གཉེན་མང་བསྟེན་མདོ་སྔགས་བོན་རྣམས་གསན། །ཁྱད་པར་མཁན་པོ་འཚོ་བཙུན་ནམ་མཁའ་དང་། །གཡུང་བཙུན་ཇོ་གདུང་ཟུང་ལས་ཁྲིམས་རྫོགས་ཞུས། །བསླབ་གསུམ་བསྟན་པའི་རུ་དར་ཕྱོགས་སུ་བསྒྲེངས། །འཁོར་ལོ་གསུམ་གྱི་མཛད་པས་བསྟན་འགྲོ་བསྐྱངས། །དབུས་ཀྱི་མཁན་པོ་བ་གམ་བྱ་ཞེས་གྲགས། །སློབ་མ་བྲུ་རྗེ་གཡུང་དྲུང་བླ་མ་དང་། །རྨེ་སྟོན་དཔལ་ཆེན་སྤ་སྟོན་འོད་གསལ་དང་། །རྨེ་སྟོན་དྲང་སྲོང་ཡེ་ཤེས་རྒྱལ་མཚན་དང་། །སྨན་གོང་འགྲོ་མགོན་མར་སྟོན་རྒྱལ་ལེགས་དང་། །ཞང་སྟོན་འབྲི་ལུང་དམ་པ་ཚུལ་ཤེས་སོགས། །མང་བྱོན་དབུས་ཀྱི་སྐྱོར་མོ་ལུང་དུ་བཞུགས། །དེ་རྗེས་ལུང་བསྟན་རིག་འཛིན་ཞལ་བྱང་ལས། །མི་ལུས་བསམ་ལེགས་སྤྲུལ་པ་ལས། །རྨེ་སྟོན་དཔལ་ཆེན་མཚན་ཅན་བྱུང་། །ཐུགས་རྗེའི་སྟོབས་ཀྱིས་འགྲོ་བ་འདུལ། །ཞེས་པ་དེ་ཉིད་རྨེ་སྟོན་ལྷ་རིའི་སྲས། །ཤངས་ཀྱི་གུར་ཞོག་ཉིད་དུ་ཆུ་འབྲུག་ལོར། །འཁྲུངས་ཤིང་ཡབ་ལས་རྒྱུད་སྡེའི་དབང་ཁྲིད་དང་། །མདོ་སྔགས་གཞུང་བཤད་ཟབ་རྒྱས་གསན་མཛད་ཅིང་། །དབུས་བྱོན་སུམ་སྟོན་ཚུལ་བླར་རབ་ཏུ་བྱུང་། །ཚུལ་མཚན་ཚུལ་ཁྲིམས་དཔལ་ཆེན་ཞེས་སུ་གྲགས། །དམུ་ཙ་ཏ་ཧེ་ཞལ་མཇལ་བསྙེན་རྫོགས་ནོད། །ཁ་ཅིག་ཡར་མེ་བྱ་ལས་བཞེས་པར་ཤད། །ཉང་སྟོད་གནས་རྙིང་གྲྭ་སར་ཕར་ཕྱིན་སོགས། །གཞུང་ཆེན་ཀུན་ལ་ཐོས་བསམ་ཕུལ་ཕྱིན་སྦྱངས། །དེ་ནས་སྲིད་རྒྱལ་ལུང་བསྟན་ཤངས་སུ་ཕེབས། །འཆད་རྩོད་རྩོམ་པའི་བཀའ་བཤད་འཁོར་ལོ་བསྐོར། །སྙེ་མོར་བྱོན་ཏེ་བཟང་རིར་གྲྭ་ས་བཙུགས། །ཚོགས་པ་སྟོང་ཕྲག་གྲངས་སྐྱོང་བཤད་གྲྭ་སྤེལ། །མཛོད་འགྲེལ་གབ་འགྲེལ་ཁམས་བརྒྱད་འགྲེལ་པ་དང་། །འབུམ་དོན་ཤེར་ཕྱིན་མངོན་རྒྱན་གཞུང་འགྲེལ་སོགས། །བསྟན་བཅོས་རྒྱ་ཆེན་རྩོམ་མཛད་དེ་ནས་སུ། །གདན་ས་སྤ་སྟོན་འོད་གསལ་ལ་གཏད་དེ། །ཤངས་ཀྱི་མཚོ་སྙ་སྨན་གོང་གནས་སུ་ཕེབས། །དེར་བཞུགས་འགྲོ་མགོན་མར་སྟོན་རྒྱལ་ལེགས་དང་། །གཤེན་སྟོན་གསུང་ཆེན་པ་གཉིས་གྱིས་བཀུར་ཏེ། །འབུམ་རྒྱས་ཁམས་ཆེན་ཕྱག་བྲིས་བསྙུན་བཞིན་བྲིས། །བསྙུན་ཆེས་ཕྱག་མཛུབ་ཆད་ཤུལ་རིང་བསྲེལ་འཁྲུངས། །དེ་ཡང་སྐྱེ་སྔོན་པཎ་་གྲུབ་དུ་འགྱུར་སྐབས། །ཚོགས་འཁོར་སྦྱངས་སྤེལ་ལུས་པའི་ལས་དང་འཕྲལ། །རྐྱེན་ནི་བྲུ་རྗེར་འཁོར་བའི་ཐོག་ལ། །རྩོད་སྐབས་རྗེ་ཡིས་དམོད་པས་མཛེ་བསྙུན་ཡིན། །སློབ་མ་བསྟན་འགྲོའི་དོན་མཛད་རབ་མང་ནང་། །མཆོག་གྱུར་སྤ་སྟོན་འོད་གསལ་རྒྱལ་མཚན་དང་། །འགྲོ་འགོན་སྨན་གོང་མར་སྟོན་རྒྱལ་ལེགས་དང་། །གཤེན་སྟོན་གསུང་ཆེན་བསོད་ནམས་རྒྱལ་མཚན་དང་། །རྨེ་སྟོན་སྐུ་དབོན་ཡེ་ཤེས་རྒྱལ་མཚན་བཞི། །ཡིན་ཅིང་དེ་ལྟར་མཛད་མཐར་མཁའ་སྤྱོད་གཤེགས། །དེ་རྗེས་སྤ་སྟོན་འོད་གསལ་རྒྱལ་མཚན་ནི། །སྤ་སྟོན་དར་མའི་མཆེད་དུ་འཁྲུངས་པ་སྟེ། །གཅེན་ལས་མདོ་སྔགས་དབང་ལུང་ཁྲིད་རྒྱས་ཞུས། །དེ་རྗེས་ཉང་སྟོད་གནས་གསར་གྲྭ་སར་ཞུགས། །དབུ་ཚད་ཕར་ཕྱིན་གཞུང་ལ་སྦྱངས་མཐར་བཅད། །མཁས་པའི་དབང་ཕྱུག་རིག་སྨྲའི་སེང་གེར་གྱུར། །དེ་ནས་ཡར་འབྲོག་མེ་སྟོན་ཤེར་འོད་ལས། །རབ་བྱུང་ཁྲིམས་རྫོགས་བཞེས་ཏེ་བཟང་པོ་རིར། །དཔལ་ལ་རྩོད་དུ་བྱོན་པས་སློབ་མར་གྱུར། །དེ་རུ་བཞུགས་ཏེ་བཟང་རིའི་མཁན་པོ་མཛད། །ཞལ་སློབ་རྨེའུ་ཡེ་ཤེས་རྒྱལ་མཚན་དང་། །བ་ཐང་ཞང་སྟོན་ཚུལ་ཁྲིམས་རྒྱལ་མཚན་དང་། །ཞང་སྟོན་ཚུལ་ཁྲིམས་བློ་བསྟན་རྣམ་གསུམ་མཆོག །གཞན་ཡང་སྐར་ཚགས་ལྟ་བུའི་མཁས་ཚོགས་བསྐྱངས། །གཤེན་སྟོན་གསུང་ཆེན་བསོད་ནམས་རྒྱལ་མཚན་ནི། །ཇོ་བཀྲའི་སྲས་ཆུང་ཆེར་བསྐྱེད་དཔལ་ཆེན་མདུན། །རབ་བྱུང་སྡེ་སྣོད་གཞུང་སྦྱངས་མཁས་པར་གྱུར། །ཕལ་ཆེར་མཚོ་སྙའི་སྨན་གོང་དུ་བཞུགས་སོ། །སུམ་པ་ཚུལ་བླ་སྤ་སྟོན་འོད་གསལ་ཟུང་། །མཁན་བུ་རྨེའུ་སྟོན་ཡེ་ཤེས་རྒྱལ་མཚན་ནི། །རྨེའུ་འཁོར་ལོའི་རྒྱལ་པོའི་སྲས་སུ་འཁྲུངས། །བསླབ་རྫོགས་དྲང་སྲོང་མཁས་ཤིང་གྲུབ་བརྙེས་ཡིན། །དཔལ་དང་ཚུལ་བླ་གཉིས་ཀྱི་མཁན་བུ་ནི། །འགྲོ་མགོན་སྨན་གོང་མར་སྟོན་རྒྱལ་ལེགས་ཏེ། །ལུང་ལས་སད་ནེ་གའུའི་སྤྲུལ་པ་ལས། །མར་སྟོན་རྒྱལ་ལེགས་བྱ་བ་འབྱུང་། །གསང་སེམས་དམ་པས་འགྲོ་བ་འདྲེན། །ཞེས་དེ་ཤངས་ཀྱི་འགོས་ཕྱོགས་ཁོང་ང་བྲག་རིང་དུ། །མེར་ཡེར་བོན་པའི་སྲས་སུ་ཆུ་ཡོས་ལོར། །འཁྲུངས་ཤིང་འབྲི་ཀློག་སོགས་མཁས་བཅུ་གཉིས་ལོར། །སློབ་དཔོན་མར་སྟོན་འོད་དེས་རྗེས་སུ་བཟུང་། །རྒྱུ་ཐེག་བཞི་ལ་ཐུགས་འབྱོངས་ཉེར་གཉིས་ལོར། །གྲམ་གྱི་ཤ་ཆག་ཉིད་དུ་སློབ་དཔོན་རྗེ། །པྲ་བ་ལུང་པར་སྐྲ་བཅད་དགེ་བསྙེན་མཛད། །དེ་ནས་བླ་མ་རྩེ་སྟོན་གྲགས་སེའི་མདུན། །གསང་སྔགས་དབང་བཞི་ཞུས་ཤིང་བསྐྱེད་རྫོགས་དོན། །ཐུགས་ཆུད་སྔགས་སེམས་རྒྱུད་སྡེར་སྦྱངས་པ་མཛད། །དེ་ནས་གུར་ཞོག་ན་བཀྲ་རུ་བྱོན་ནས། །བླ་མ་རྨེའུ་དཔལ་ལས་རབ་ཏུ་བྱུང་། །མཚན་ཉིད་སྔགས་སེམས་གསུམ་ལ་ཐོས་བསམ་སྦྱངས། །འཆད་རྩོད་རྩོམ་ལ་ཐོགས་ཆག་མེད་པར་བྱུང་། །དུས་དེར་བླ་མ་རྩི་སྟོན་གྲགས་པ་གཤེགས། །ཐུགས་སྐྱོ་ངེས་འབྱུང་བ་བྲལ་ཚུལ་གྱིས་ཕེབས། །དབུས་སུ་བྱོན་ནས་མཁན་པོ་བ་གམ་བར། །དྲང་སྲོང་ཉིས་བརྒྱ་ལྔ་བཅུའི་ཁྲིམས་རྫོགས་བཞེས། །ཡར་ལམ་སྙི་མོ་ཤ་སྙི་ཕུག་གི་རིར། །སྒོམ་ཆེན་འབར་བར་ཐེག་ཆེན་ངོ་སྤྲོད་ཞུས། །དེ་ག་རང་དུ་རྩེ་གཅིག་སྤྲོས་བྲལ་རྟོགས། །དེ་ནས་ཤངས་བྱོན་ཇོ་མོ་འཕྲང་རིར་བཞུགས། །ཐེག་ཆེན་ཨ་དཀར་ཟབ་མོའི་སྙན་བརྒྱུད་བརྟོལ། །སྙི་མོ་ཆུ་ཕུགས་མཚོ་སྙའི་བྲག་དཀར་པོ། །ཤངས་ཕུ་ཟར་ལུང་ཁ་སེར་བྲག་སོགས་པའི། །ཤངས་དང་རྟ་ནག་འཇེད་དང་ཟང་ཟང་ཕྱིན། །སྒྲུབ་གནས་ཀུན་བྱོན་ལྡོམ་བུ་དགེ་སྦྱོར་མཛད། །རྗེས་མཐར་མཚོ་སྙའི་སྨན་གོང་གནས་སུ་བཞུགས། །བླ་མའི་སྲི་ཞུ་དང་བཅས་ཚེ་སྒྲུབ་མཉམ། །མུར་མཛེས་བསྙུན་ཚེ་སྙེང་རྗེས་ནད་ཞི་དང་། །མཛེ་ཤུ་ནད་པ་གདུག་ཅན་མང་པོའི་གཡོག །མཛད་དེ་བྱིན་གྱིས་བརླབས་ཀྱིས་གསོས་པ་སོགས། །འགྲོ་དོན་མཛད་པ་བརྗོད་ཀྱིས་མི་ལང་ངོ་། །ཞལ་སློབ་བ་ཐང་ཞང་སྟོན་གསུང་ཆེན་པ། །འབྲི་ལུང་བ་དང་སངས་རྒྱས་སྟོན་པ་སོགས། །དེ་ཡི་མཁན་བུ་བླ་མ་བ་ཐང་བ། །ལུང་ལས་ཧྲིང་ནི་མུ་ཏིང་སྤྲུལ་པ་ལ། །ཞང་ལ་ཚུལ་ཁྲིམས་མིང་ཅན་འབྱུང་། །དེས་ཀྱང་འགྲོ་མང་ཐར་བར་འདྲེན། །ཞེས་གསུངས་བ་ཐང་ཞང་སྟོན་ཚུལ་ཁྲིམས་རྒྱལ། །འགྲོ་མགོན་མར་སྟོན་རྗེ་ལས་ཁྲིམས་རྫོགས་བཞེས། །ཚུལ་ཁྲིམས་རྒྱལ་མཚན་ཞེས་གྲགས་སྐུ་གཞོན་ནས། །སྤ་སྟོན་འོད་གསལ་མདུན་དུ་ཐོས་བསམ་སྦྱངས། །བསྟན་འགྲོའི་དོན་དུ་བཀའ་བཤད་ཡོངས་སུ་མཛད། །ཁྱུང་སྒོམ་ཇོ་གཡུང་དྲུང་དུ་ཐེག་ཆེན་གྱི། །ཉམས་ཁྲིད་ཞུས་ཏེ་རྩེ་གཅིག་ཐུགས་ཉམས་བརྟས། །བཟང་རིར་གདན་འཛིན་མཛད་བཞུགས་སློབ་ཚོགས་བསྐྱངས། །ཞལ་སློབ་མཆོག་ནི་སུམ་སྟོན་ལྷ་འབུམ་དང་། །གཞན་ཡང་ཡང་སྟོན་ཀླུ་བྲག་པ་སོགས་བྱུང་། །འདིའམ་ཞང་སྟོན་ཚུལ་ཁྲིམས་བློ་ལྡན་མཚོན། །སྤ་སྟོན་འོད་གསལ་ཉིད་ཀྱི་ཞལ་སློབ་སྟེ། །མདོ་སྔགས་གཞུང་མཁས་རྣམ་བཤད་དུ་མ་མཛད། །བཞུགས་གནས་བཟང་པོ་རིར་མངོན་བཞེད་དེར་གཏོགས། །དོན་དུ་རིགས་གཞུང་སྨྲ་བའི་དབང་ཕྱུག་ཡིན། །འདི་སློབ་ཞང་སྟོན་ལྷ་བཙུན་ཞེས་པ་ཡོད། །དེ་རྗེས་བླ་མ་སུམ་སྟོན་ལྷ་འབུམ་སྟེ། །སྙི་མོ་སྡིག་པ་རུ་འཛིང་བྱ་བ་རུ། །གྲུབ་མཐའ་གཉིས་འཛིན་བྲལ་བ་ཡི། །བཙུན་པ་ལྷ་ཞེས་བྱ་བ་འབྱུང་། །གསང་སེམས་བོན་རྣམས་དར་བར་མཛད། །ཅེས་དང་དག་སློབ་ཞང་སྟོན་གཡུ་བྲག་པའི། །སྐུ་སྐྱེ་ཡིན་པར་གཞན་ལུང་ལས་གསུངས་ཏེ། །སུམ་པའི་གདུང་ལས་ཤིང་ཡོས་ལ་འཁྲུངས་ཤིང་། །འབྲི་ལུང་ཞང་སྟོན་དམ་པ་ཚུལ་ཤེས་དང་། །གཡུང་དྲུང་བླ་མ་སངས་རྒྱས་སྟོན་པ་དང་། །རྨེ་སྟོན་ཡེ་ཤེས་གཡུང་དྲུང་སོགས་བསྟེན་ནས། །གསང་སེམས་རྣལ་འབྱོར་མཆོག་མཛད་ཁྱད་པར་དུ། །བ་ཐང་ཞང་སྟོན་རྗེ་ལས་རབ་བྱུང་ཁྲིམས། །རིམ་རྫོགས་བཞེས་ཤིང་གཙང་ལྡན་དྲང་སྲོང་མཛད། །དཔལ་ལྡན་བཟང་པོ་རིར་བཞུགས་བསྟན་པ་བསྐྱངས། །ཞལ་སློབ་གཤེན་སྟོན་བློ་གྲོས་སྐུ་མཆེད་དང་། །འཇེད་པ་ཞང་སྟོན་སུམ་སྟོན་འདུལ་བཟང་སོགས། །བསྟན་འགྲོའི་དཔལ་མགོན་སྐྱེས་བུ་དུ་མ་བྱོན། །དེ་ཡི་མཁན་བུ་སུམ་སྟོན་འདུལ་བ་བཟང་། །དེ་ཡི་སློབ་མ་སུམ་སྟོན་བཟང་པོ་དཔལ། །སུམ་པ་ཀུན་བཟང་སུམ་པ་ལྷའི་བློ་གྲོས། །དེ་དང་སྒ་སྟོན་ཚུལ་རྒྱལ་གཉིས་ཀྱིས་སློབ། །རོང་སྟོན་ཤེས་རབ་འོད་ཟེར་ཉིད་ཡིན་ཅིང་། །དེའམ་སྒ་སྟོན་ཤེས་རབ་འོད་ཟེར་གྱི། །བླ་མ་མཁས་གྲུབ་རྒྱལ་མཚན་མཆོག་ལེགས་དང་། །བར་དུ་སུམ་པ་གཡུང་དྲུང་རྒྱལ་པོ་དང་། །ངག་དབང་ཕུན་ཚོགས་སོགས་དང་རྨེའུ་ཚང་ནི། །བསོད་ནམས་དབང་གྲགས་ཁུ་དབོན་ལ་སོགས་པ། །བཟང་འཕགས་སྨན་གསུམ་མཁན་བརྒྱུད་རིམ་པར་འཕེལ། །དེ་ལྟར་རྨེའུ་སུམ་པའི་འདུལ་ཁྲིམས་ཀྱི། །བརྒྱུད་པ་མང་གྱེས་ལ་ནི་རགས་རིམ་མོ། །གཞན་ཡང་དེ་ཡི་མདོ་ལུགས་བརྒྱུད་རིམ་གཙོ། །གོང་གི་སུམ་སྟོན་བཟང་པོ་དཔལ་པ་ནས། །སུམ་སྟོན་ཀུན་དགའ་བཟང་དང་ལྷའི་བློ་གྲོས། །ཞང་སྟོན་ཚུལ་འོད་སུམ་སྟོན་གྲགས་པ་བཟང་། །ཞང་སྟོན་གྲགས་རྒྱལ་སུམ་པ་བསོད་ནམས་རྒྱལ། །དེ་བཞིན་ལྷུན་གྲུབ་འོད་ཟེར་རིན་རྣམ་རྒྱལ། །ཀུན་དགའ་ལྷུན་གྲུབ་རིན་ཆེན་མཆོག་ལེགས་དང་། །རིན་ཆེན་རྣམ་རྒྱལ་རྣམ་རྒྱལ་གྲགས་པ་དང་། །ལྷུན་གྲུབ་རྒྱལ་པོ་གཡུང་དྲུང་རྒྱལ་པོ་ཡན། །སུམ་པའི་གདུང་ཡིན་རྗེས་མ་སྨན་རི་ཡི། །སྐུ་མདུན་ཚུལ་ཁྲིམས་རྒྱལ་མཚན་དུས་ཙམ་ཡིན། །དེ་ནས་རྨེ་སྟོན་ངག་དབང་ཕུན་ཚོགས་སོགས། །བརྒྱུད་པའི་བླ་མ་རིམ་པར་བྱུང་བའོ། །

གསུམ་པ་རྒྱལ་རིགས་བྲུ་ཡི་གདུང་བརྒྱུད་ནི། །ཁྲི་ཐོག་བྲུ་རྗེ་གཡུང་དྲུང་བླ་མ་སྟེ། །སུམ་སྟོན་ཚུལ་བླའི་སློབ་ཡིན་འདུལ་ལུང་ལས། །ལི་ཕྱོ་ཧ་རའི་སྤྲུལ་པ་ལ། །བྲུ་ཡི་གདུང་ལས་རྗེ་ཡི་མཚན། །སུམ་པ་དག་ལས་ཚུལ་བླངས་ནས། །མཁས་པས་བསྟན་པ་སྤེལ་བར་བྱེད། །ཅེས་དང་། དབྱིལ་གྱི་ལྡེ་མིག་ལས། དྲང་སྲོང་རྒྱལ་བའི་སྤྲུལ་པ་ལ། །བྲུ་ཤ་རྗེ་བཙུན་མཚན་ཅན་འབྱུང་། །གཡས་རུའི་བརྒྱུད་དུ་ལྷ་ཁང་བརྩེགས། །འཕན་ཡུལ་བོན་རྣམས་རྒྱས་པར་སྤེལ། །ཞེས་དང་། རིག་འཛིན་ཁ་བྱང་ལས། སྣང་བ་མདོག་ཅན་སྤྲུལ་པ་ལ། །བྲུ་ཤ་རྗེ་བཙུན་བ་སོགས་ནས། །འབུམ་ཚོ་བཅུ་གཉིས་འགྲོ་བ་འདྲེན། །ཞེས་གསུངས་གཡས་རུའི་སྨོན་དཀར་དགེ་ལྡིང་དུ། །བྲུ་ཤ་པད་མ་རྒྱལ་གྱི་སྲས་ཉིད་ལ། །ལྕགས་འབྲུག་ལོར་འཁྲུངས་ཆུང་ནས་བྱང་སེམས་དང་། །དད་བརྩོན་ཤེས་རབ་འཛོམས་པས་མཁས་པ་ཆེ། །གཉོས་ཀྱི་ལག་དྲུག་ཉིད་ལས་རབ་ཏུ་བྱུང་། །གཡུང་དྲུང་བླ་མར་མཚན་གསོལ་ཁྲོ་འབྲུག་གཉིས། །གཉོས་ལས་རབ་བྱུང་རྗེ་བཙུན་རྣམ་གཉིས་ཟེར། །དེ་ནས་ལྷ་རྗེ་རྒྱལ་མཚན་མཆོག་ཉིད་ལས། །ཕྱི་ཡི་མཚན་ཉིད་གཞུང་གི་སྒྲོ་འདོགས་བཅད། །ནང་གི་གསང་སེམས་རིམ་གཉིས་མཐར་སོན་ཕྱིར། །བྲག་སྨུག་ག་ར་སོགས་ཕེབས་ཁུ་བོ་དང་། །སྐྱིད་མཁར་དུ་བྱོན་ཞུ་གཡས་སྐྱེ་སེ་བསྟེན། །གབ་པ་སེམས་ཕྲན་རྒྱུད་དྲུག་སོགས་ལ་སྦྱངས། །གཡས་རུར་གདན་དྲངས་ཕུ་ཐག་ཆོད་པར་མཛད། །དེ་ནས་སུམ་སྟོན་ཚུལ་བླར་བསྙེན་རྫོགས་བཞེས། །ཉང་སྟོད་གནས་སུ་དབུ་ཚད་ལ་སྦྱངས་མཛད། །དབེན་ས་ཁ་ཡི་ཀླུ་མོ་དུང་སྐྱོང་མས། །དགོན་ས་ཕུལ་ནས་བཀའ་བཞིན་བསྟན་པ་བསྐྱངས། །ཉ་མོ་བོན་གནས་སྲིན་པོ་རི་སོགས་ལ། །གབ་མཛོད་རྒྱུད་དྲུག་སེམས་སྡེའི་འཆད་ཉན་སྤེལ། །གཉེན་འཐིང་ཤེར་རྡོར་གཏེར་བོན་བོན་བདག་སྤེལ། །དྲང་རྗེའི་གཏེར་བྱུང་མདོ་བཞི་གཟེར་མིག་སོགས། །མར་པ་སྟག་ལ་དབང་གིས་རྗེ་ལ་ཕུལ། །དེ་ནས་དབེན་ས་ཁར་བཞུགས་རྒྱུད་སྡེ་ནི། །མང་པོའི་འགྲེལ་མཛད་དབེན་སའི་གཙུག་ལག་ཁང་། །བཞེངས་ཤིང་བྲུ་ཆེན་ཡབ་སྲས་བླ་འབུམ་ལ། །དཔེ་བླངས་རྒྱས་འབྲིང་རྣམ་གསུམ་གསེར་གྱིས་བཞེངས། །ཁྲོ་འབྲུག་སྤྱན་དྲངས་མངའ་དབུལ་དགྱེས་སྟོན་མཛད། །ཞལ་སློབ་ཡང་སྟོན་ཆེན་སོགས་རབ་བྱུང་རིགས། །སྔགས་སེམས་འཛིན་པ་བྲུ་སྟོན་(ཟླ་བ་རྒྱལ་མཚན་)ཇོ་ཟླ་དང་། །བླ་སྟོན་མུ་ཐུར་དག་པ་ས་སྟོན་དང་། །རྐོང་པོ་ལེགས་པ་ཡ་ངལ་ཐུན་ཐུང་དང་། །བྲག་གསུམ་སྒོམ་རིན་ཞང་ཞུང་གེ་ཁོད་སྐྱབས། །ཏྲེ་ཡི་གཉན་སྟོན་ཤང་གི་(ཤེར་ལྡན་)བྲུ་སྟོན་དང་། །ཉ་མོའི་སུམ་(ཡོན་ཏན་འོད་)སྟོན་རྒྱ་སྟོན་ཉི་རྒྱལ་དང་། །ཞུ་སྟོན་ལྷ་སྲས་ཟིང་པ་ཚུལ་ཁྲིམས་དང་། །གཡོར་པོའི་འཁོར་(དར་རེ་)སྟོན་པན་གྱི་ལི་(རྒྱལ་མཚན་)སྟོན་དང་། །ཁོང་ལམ་(གྱི་ཞུ་)སྐྱེ་སྟོན་ལས་གྲོའི་ཞུ་ཁྲི་འཕན། །བཅས་ཏེ་སྟོན་ཆེན་བཅོ་བརྒྱད་ལ་སོགས་པ། །དབུས་གཙང་ཁམས་གསུམ་ན་མང་བླ་མ་འདིའི། །ཞབས་བཏུད་ཤར་ཕྱོགས་རྒྱ་མོས་དར་འཐག་ཡན། །བྱང་གི་ལི་བུ་སྒང་རིང་འཇག་བསྐྱེད་ཚུན། །ནུབ་ཀྱི་ཁ་ཆེས་རྡོ་ལས་བཟོ་བྱེད་ཕྱིན། །ལྷོ་མོན་སྨྱུག་མའི་ཕུབ་འཁུར་ཚུན་ཆད་ཀྱི། །དག་རྐོང་སྤུ་གསུམ་བལ་པོ་ཞང་ཞུང་དང་། །གུ་གེ་སེ་རིབ་རྐང་ཕྲན་སྦལ་ཏེའུ་དང་། །ལ་དྭགས་རྒྱ་གར་བཅས་ལ་བོན་བཤད་མཛད། །ཐ་མ་གཤེགས་ཚུལ་སྐུ་ལ་བསྙུན་མེད་པར། །དབུ་མའི་དོན་རྟོགས་འབྱུང་བཞི་ཟིལ་གྱིས་མནན། །ལྷ་དང་སེམས་དཔས་བསུས་ཏེ་མཁའ་སྤྱོད་གཤེགས། །མེ་ཏོག་ཆར་བབས་སྐུ་གདུང་རིང་བསྲེལ་མང་། །དེ་སློབ་སྐུ་དབོན་བྲུ་སྟོན་ཉི་མའི་དུས། །འདུལ་རྒྱུན་ཆད་དེ་རྣམ་ཐར་འོག་ཏུ་འབྱུང་། །དེ་རྗེས་གཤེན་སྟོན་ནམ་མཁའི་མདུན་དྲུང་ནས། །མེ་གཉོས་གཉིས་ཀྱི་ཁྲིམས་བླངས་མེ་དཔལ་གྱི། །རྣམ་ཐར་གོང་སོང་གཉོས་ནི་ལུང་ཉིད་ལས། །མཁས་པ་མུ་ཁྱུང་སྤྲུལ་པ་ནི། །མདོ་གམ་སྨད་དུ་སྐུ་འཁྲུངས་ནས། །བསྟན་པ་དབུས་གཙང་གཉིས་སུ་འཛིན། །གཉོས་ཀྱི་གདུང་ལ་ཚུལ་ཁྲིམས་མིང་། །དེ་ཡིས་བསྟན་པ་ཟུར་འཛིན་བྱེད། །ཅེས་དེ་མདོ་ཁམས་དབར་མོ་ཐང་ཞེས་པར། །ཤིང་བྱིར་སྐུ་འཁྲུངས་ཆེར་བསྐྱེད་དབུས་གཙང་བྱོན། །མདོ་སྔགས་གཞུང་ཀུན་ཐོས་བསམ་ཕྱོགས་མེད་མཛད། །ཁྱད་པར་བྲུ་སྟོན་ཉི་རྒྱལ་མདུན་དྲུང་དུ། །རྒྱུས་སྡེ་ཕྱི་ནང་གསང་བའི་ཁྲིད་རྒྱུན་དང་། །དབྱང་ལུང་མན་ངག་བཅས་གསན་མཁྱེན་རྩལ་རྫོགས། །དེ་ནས་གཤེན་སྟོན་ནམ་མཁའི་མདུན་ཉིད་ནས། །ཉིས་བརྒྱ་ལྔ་བཅུའི་དྲང་སྲོང་ཁྲིམས་རྫོགས་བཞེས། །སྡེ་སྣོད་གཞུང་ལ་གཟིགས་བསམ་སྒྲོ་འདོགས་བཅད། །མེ་དཔལ་ལས་ཀྱང་གདམས་ངག་མང་གསན་ནས། །བཀའ་དང་བཀའ་བརྟེན་གབ་མཛོད་སྔགས་སེམས་རྒྱུད། །ལ་སོགས་མདོ་སྔགས་གཞུང་ཀུན་ཐུགས་ཆུབ་རྟོགས། །རབ་འབམས་མཁས་གྲུབ་སྨྲ་བའི་སེང་གེར་གྱུར། །ས་ལམ་གཞུང་དང་གབ་འགྲེལ་མཛོད་འགྲེལ་དང་། །སྣོད་བཅུད་གཞུང་འགྲེལ་ཀློང་རྒྱས་ཁྲོ་བོའི་འགྲེལ། །མཆོང་དགུའི་གསལ་བྱེད་དབང་མོའི་ཕྱག་བཞེས་སོགས། །མདོ་སྔགས་གཞུང་འགྲེལ་བསྟན་བཅོས་རྒྱ་ཆེན་མཛད། །བྲུ་ཡི་གདན་ས་བ་གོར་དབེན་ས་ཁའི། །བསྟན་པ་འཛིན་སྐྱོང་བོན་གྱི་འཁོར་ལོ་བསྐོར། །ལུང་རྟོགས་བཤད་སྒྲུབ་བསྟན་པ་ཉིན་མོར་བས། །ཞལ་སློབ་བྲུ་སྟོན་ནམ་མཁའ་རྒྱལ་མཚན་དང་། །འགྲོ་མགོན་བདུད་རྩི་བྲུ་སྟོན་དར་མ་སོགས། །བསྟན་འཛིན་མང་བྱོན་ཐ་མ་བསྟན་འགྲོའི་དོན། །མཐར་ཕྱིན་བདེ་བར་ཞིང་ཁམས་གཞན་དུ་གཟིགས། །མེ་གཉོས་ཟུང་སློབ་འ་སྟོན་འདུད་རྩི་ནི། །གོང་ལྟར་བྲུ་སྟོན་དར་མ་རྒྱལ་མཚན་ནི། །བ་གོར་ཁམ་ལུང་བྲུ་སྟོན་ནམ་རྒྱལ་ཡབ། །ད་རོག་བཟའ་ཡུམ་སྲས་སུ་སྐུ་འཁྲུངས་ཏེ། །མཚན་དཔལ་མཆོག་ལྡན་འགྲོ་མགོན་བདུད་རྩི་ལས། །བསྙེན་པར་རྫོགས་ཤིང་མདོ་སྔགས་ཐུགས་སྦྱོང་མཛད། །གདན་སའི་བསྟན་སྤེལ་སྐུ་གསུང་ཐུགས་རྟེན་བཞེངས། །ལ་སོགས་དགེ་ཚོགས་རྒྱ་ཆེན་བསྐྱེད་པ་དང་། །འཆད་ཉན་སྲོལ་བསྐྱངས་བུ་སློབ་མང་ཚར་ལས། །མཆོག་གྱུར་གཤེན་སྟོན་བློ་གྲོས་རྒྱལ་མཚན་ལགས། །ཐ་མ་དགུང་ལོ་ང་ལྔར་བྱང་གི་ས། །སྔ་ཚ་དགོན་པར་འཇའ་འོད་ལྟས་བཅས་གཤེགས། །འགྲོ་མགོན་བློ་གྲོས་མཁན་བུ་འདུལ་བ་ནི། །གསང་འདུས་སྤྲུལ་པ་བྲུ་ཤ་འདུལ་བའི་མཚན། །ཕྱོགས་མེད་ཀུན་ཏུ་གནས་ལུགས་སྒོམ་གྲྭ་འཛིན། །ཅེས་ཏེ་སྨོན་དཀར་བྲུ་སྟོན་ནམ་གཡུང་སྲས། །འཁྲུངས་ཤིང་ཆུང་ནས་སྔ་ཕྱིའི་སྐྱེ་གནས་དང་། །བྲིས་ཀློག་སོགས་མཁྱེན་དེ་རྗེས་འགྲོ་མགོན་དྲུང་། །རྒྱུད་སྡེར་ཐོས་བསམ་སྒྲོ་འདོགས་ལེགས་པར་བཅད། །ཞུ་སྟོན་ཁང་གསར་གྲགས་པ་རྒྱལ་མཚན་མདུན། །བྱང་སེམས་གབ་པ་གསན་ཅིང་དགེ་བསྙེན་ཞུས། །གཞན་ཡང་རྨེ་སྟོན་སྐུ་མཆེད་གུར་རྣོན་རྩེ། །དཔོན་གསས་ཁྱུང་རྒོད་མེ་སྟོན་ཞི་བ་དང་། །བྲུ་སྟོན་ནམ་མཁའ་ཤེས་རབ་རྣམས་ལ་ཡང་། །ཞལ་མཇལ་བོན་སྡེའི་བཀའ་ལུང་དབང་ཁྲིད་ནོད། །སླར་ཡང་འགྲོ་མགོན་བློ་གྲོས་རྒྱལ་མཚན་དྲུང་། །རབ་བྱུང་དྲང་སྲོང་བསྙེན་རྫོགས་རིམ་པར་བསྒྲུབ། །གཏེར་ཁ་བཅོ་ལྔའི་བོན་སྡེ་མ་ལུས་དང་། །སྙན་བརྒྱུད་ཐུགས་བཅུད་ཀུན་ཞུས་གསང་སྔགས་ནི། །ཕྱི་ནང་གསང་བའི་དབང་ཁྲིད་ཡོངས་རྫོགས་ནོད། །ལོ་འགར་བླ་མའི་བཀའ་བཞིན་གདན་ས་བསྐྱངས། །དེ་ནས་ཀུན་སྤངས་མཛད་དེ་རྒྱལ་ཁམས་འགྲིམས། །ལྷོ་བྲག་མཁར་ཆུ་ཡར་འབྲོག་ར་དམར་སོགས། །དབེན་གནས་འགྲིམས་ཤིང་རྩེ་གཅིག་ཉམས་བླངས་པས། །མཐའ་བྲལ་ནམ་མཁའ་ལྟ་བུའི་རྣལ་འབྱོར་གྱུར། །སློབ་མ་མཁས་བཙུན་བཟང་ལྡན་མང་བྱུང་མཆོག།གཙང་གི་བྲུ་སྟོན་རྒྱལ་བ་གཡུང་དྲུང་དང་། །ལ་སྟོད་བྲུ་སྟོན་ཚུལ་ཁྲིམས་རྒྱལ་མཚན་སོགས། །ཡིན་ཅིང་གཞན་ཡང་ཆོས་ཀྱི་འབུམ་སྡེ་ལས། །དགེ་སློང་མེ་ཏོག་སྙིང་པོའི་སྐྱེ་བར་གསུངས། །མཐར་ནི་དགུང་ལོ་ལྔ་བཅུ་རྩ་ལྔའི་སྟེང་། །ལྷོ་བྲག་གནས་སུ་འཇའ་འོད་ཟེར་བཅས་གཤེགས། །དེ་ཡི་མཁན་བུ་མཉམ་མེད་རྒྱལ་བ་སྟེ། །ལུང་བསྟན་རྐྱང་འཕགས་གནད་བྱང་དྲུག་ཅུ་པར། །རྒྱལ་བ་གཡུང་དྲུང་རྗེ་བཙུན་སྨིན་བྱེད་པ། །བདེར་གཤེགས་རྣམ་སྤྲུལ་འགྲོ་བའི་དོན་ལ་བྱོན། །འདི་ཞབས་གཏུགས་རྣམས་སྐྱེ་ལྔར་ཐར་ལམ་བཀོད། །འབུམ་ཕྲག་གསུམ་གྱི་ཐར་པའི་ལམ་སྒོ་ཕྱེད། །ཅེས་གསུང་དབེན་སར་བྲུ་ཤ་བསོད་རྒྱལ་གྱི། །སྲས་བཞིའི་ཐ་ལྟག་ཆུ་སྟག་ལ་འཁྲུངས་ཤིང་། །ཆུང་ནས་སྦྱངས་པའི་ཡོན་ཏན་ཤེས་རབ་ལྔན། །དགུང་ལོ་བཞི་ལ་ཡི་གེ་འབྲི་ཀློག་མཁྱེན། །བརྒྱད་ལ་མཛོད་གསན་བཅུ་ལ་རབ་བྱུང་སྒྲུབ། །དེ་ནས་གསང་སྔགས་ཕྱི་ནང་དབང་ཁྲིད་ལུང་། །མན་ངག་བཅས་གསན་བསྙེན་སྒྲུབ་མཐར་ཕྱིན་མཛད། །ཁྲོ་ཕུར་དབུ་ཚད་བཅས་ལ་གསན་སྦྱངས་མཛད། །གདན་སར་བཀའ་བཤད་སྨིན་གྲོལ་བོན་འཁོར་བསྐོར། །འདུལ་བའི་མདུན་དུ་དྲང་སྲོང་ཁྲིམས་རྫོགས་ཞུས། །ཕྱག་ཕྱིར་ལོ་ཤས་རི་ཁྲོད་འགྲིམས་རྗེས་སུ། །གདན་སར་བཤད་སྒྲུབ་རྟེན་བཞེངས་བཀའ་འཁོར་བསྐོར། །གཞན་ཡང་ལུང་བོན་བཀྲ་ཤིས་རྒྱལ་མཚན་དང་། །དབྱིལ་སྟོན་དཔོན་གསས་ནམ་མཁའ་བསོད་ནམས་དང་། །རྨེ་སྟོན་དྲང་སྲོང་སྤྲུལ་སྤུ་རྐྱང་འཕགས་དང་། །རྟོགས་ལྡན་དད་ཤེས་ཞང་སྟོན་བསོད་རིན་རྣམས། །བསྟེན་ནས་གཏེར་ཁ་རྣམས་ཀྱི་བོན་སྡེ་དང་། །ཁྲིད་སྙན་རྫོགས་གསུམ་དབང་ལུང་གདམས་ཁྲིད་ཞུས། །སྣོད་བཅུད་འགྲེལ་དཨ་སྙན་ཁྲིད་རིམ་སོགས། །མངོ་སྔགས་སེམས་གསུམ་ཀུན་ལ་གསལ་བྱེད་མཛད། །གདན་ས་གཅུང་པོ་ནམ་འོད་ཉིད་ལ་གནང་། །གཡས་རུ་མཁར་སྣ་ར་གོང་(ཡར་འབྲོག་)ཡོན་པོ་སོགས། །སྒྲུབ་གནས་རྣམས་སུ་ཉམས་བླངས་ཞལ་སློབ་ནི། །རི་པ་ཤེར་བློ་བོད་སྒོམ་བསོད་གཡུང་དང་། །ཨ་ཐོག་ཡེ་རིན་བྲུ་སྟོན་བསོད་རྒྱལ་དང་། །མཚུངས་མེད་བསོད་བློ་སོགས་མང་དགུང་ཞེ་དགུར། །འཇའ་འོད་ས་གཡོས་དང་བཅས་དབྱིངས་སུ་གཤེགས། །དེ་ཡི་མཁན་བུ་རྟོགས་ལྡན་ནམ་འོད་ཏེ། །ལུང་ནི་སྲིད་པ་རྒྱུད་ཀྱི་ཁ་བྱང་ལས། །ལྷ་ཆེན་ནམ་མཁའ་དྲང་མུའི་སྤྲུལ་པ་ནི། །བྲུ་ཤ་ནམ་མཁའ་འོད་ཟེར་བྱ་བ་འབྱུང་། །ལྟ་བ་ཟིལ་གནོན་གདེང་ལྡན་དགོངས་པ་ཡིས། །སེམས་ཅན་སྟོང་ཕྲག་དྲུག་ཅུ་ཐར་པར་འདྲེན། །ཞེས་གསུང་བྲུ་སྟོན་བསོད་རྒྱལ་སྲས་ཆུང་སྟེ། །རྒྱལ་བའི་མཆེད་གཅུང་ཤིང་མོ་སྦྲུལ་ལ་འཁྲུངས། །ཆུང་ནས་བརྗིད་ཆེ་རིག་པ་ངར་དང་ལྡན། །འདུལ་བར་དབང་བཞི་རྫོགས་ཞུས་རབ་ཏུ་བྱུང་། །མཉམ་མེད་རྒྱལ་བའི་དྲུང་ནས་བསྙེན་རྫོགས་བཞེས། །མཚན་ཉིད་གསང་སྔགས་ཐེག་ཆེན་སེམས་ཕྱོགས་བཅས། །གསན་བསམ་མཐར་ཕྱིན་མཛད་ཅིང་གཞན་ཡང་ནི། །མེ་སྟོན་བསྟན་པ་བླ་མ་དར་མ་དང་། །དཔོན་གསས་ནམ་མཁའ་བསོད་ནམས་བཅས་རྣམས་བསྟེན། །ཕལ་ཆེར་ཉམས་ལེན་བཅད་རྒྱར་འདག་སྦྱར་བཞུགས། །གནས་ལུགས་མངོན་གྱུར་ཟག་མེད་ཡེ་ཤེས་ཐོབ། །ཡི་དམ་ཞལ་གཟིགས་རྫུ་འཕྲུལ་ཐོགས་ཆགས་མེད། །དེ་ནས་སྐུ་རྟེན་གསེར་གྱི་བསྟན་གཙོ་དང་། །ཐུགས་རྟེན་གཡུང་དྲུང་བཀོད་ལེགས་མཆོད་རྟེན་བཞེངས། །མཁར་སྣར་གསས་ཁང་ཟོ་བོ་ཁྱུང་ལག་བརྩེགས། །ཞལ་སློབ་བསོད་རྒྱལ་བསོད་བློ་རྣམ་གཉིས་དང་། །སྒོམ་པ་བསྟན་རྒྱན་དབྲ་སྟོན་རིན་རྒྱན་སོགས། །དགུང་ལོ་དོན་བཞིར་རིག་འཛིན་མཁའ་འགྲོ་ཡི། །བསུ་བ་དང་བཅས་འཇའ་འོད་ལམ་དུ་གཤེགས། །སྐུ་གདུང་ལོ་བརྒྱད་ཙམ་གྱུར་གདུང་རུས་ལས། །དུང་དཀར་གཡས་འཁྱིལ་གཅིག་དང་ཤ་རི་རམ། །མང་བྱོན་འགྲོ་བ་འདྲེན་པའི་རྟེན་དུ་བཞུགས། །རྒྱལ་བ་སྐུ་མཆེད་མཁན་བུ་བྲུ་སྟོན་ཆེ། །མཐའ་བྲལ་བསོད་རྒྱལ་ཡིན་ཏེ་ཁ་བྱང་ལས། །ཚེ་དབང་རིག་འཛིན་བྱིན་རླབས་ལས། །བྲུ་སྟོན་བསོད་ནམས་རྒྱལ་མཚན་ཞེས། །ཕྲིན་ལས་བཞི་ཡིས་འགྲོ་བ་འདྲེན། །ཞེས་དེ་ཡབ་བསྒྲེས་འདུལ་བ་གཡུང་དྲུང་སྲས། །འཁྲུངས་ཤིང་རྟོགས་ལྡན་ནམ་འོད་དབང་སྐྱོབ་མཛད། །ཆེར་བསྐྱེད་རྒྱལ་བ་སྐུ་མཆེད་མཁན་སློབ་མཛད། །དེ་མདུན་རབ་བྱུང་བསྲུང་ཁྲིམས་ཡོངས་རྫོགས་ཞུས། །གསང་སྔགས་ཕྱི་ནང་དབང་ལུང་ཕྱག་ལེན་ནོད། །གབ་མཛོད་ས་ལམ་འདུལ་བ་ཁྲོ་རྒྱུད་སོགས། །མདོ་སྔགས་གང་ལ་ཐོས་བསམ་སྦྱངས་མཐར་ཕྱིན། །གཏེར་ཁ་བཅོ་ལྔའི་བོན་ཀུན་ཐུགས་སུ་ཆུད། །གདན་སར་ལོ་འཁོར་བཅུ་གསུམ་བཞུགས་མཛད་ནས། །ཕྲིན་ལས་བསམ་མཐའ་ཡས་པས་བསྟན་པ་སྤེལ། །མཁར་སྣར་ལོ་བཞི་ཐེག་ཆེན་ཁྲིད་གདམས་གནང་། །ཞལ་སློབ་འདམ་སྟོན་ཚུལ་ཁྲིམས་འོད་ཟེར་སོགས། །རྟོགས་ལྡན་གྲུབ་པ་ཐོབ་པ་གྲངས་སུ་ཚར། །ཐ་མ་དགུང་ལོ་ལྔ་བཅུ་རྩ་དྲུག་ལ། །ཁམས་ཀྱི་རྩི་ཆུ་ཁ་རུ་ཞི་བར་གཤེགས། །འཇའ་ཚོན་ཀ་བ་ཟུག་སོགས་རྟགས་མཚན་ཤར། །ཤ་རི་རམ་སོགས་རིང་སྲེལ་དུ་མར་བྱོན། །དེ་ཡི་མཆེད་པོ་མཚུངས་མེད་བསོད་བློ་སྟེ། །གཏེར་ལུང་སྟོང་རྒྱུང་ཐུགས་ཀྱི་སྤྲུལ། །ལྷ་རི་གནས་ཀྱི་བྱང་གི་ཕྱོགས། །ཤ་མེད་གངས་ཀྱི་ལྷོ་ངོས་བྱོན། །ཁྱི་ར་བ་དང་ཉ་པ་ཡང་། །མངོན་སངས་རྒྱས་པ་ཐེ་ཚོམ་མེད། །ཅེས་གསུངས་ཡུལ་ནི་གཡས་རུའི་ཁམ་ལུང་དུ། །ཡབ་ནི་བྲུ་སྟོན་ནམ་མཁའ་གཡུང་དྲུང་དང་། །ཡུམ་ནི་ས་སྐྱ་མཁའ་འགྲོ་རྒྱན་གཉིས་ལས། །སྐུ་མཆེད་གསུམ་གྱི་བར་མ་ལ་འཁྲུངས་ཤིང་། །ཆུང་ནས་སྐྱེས་ཐོབ་ཤེས་རབ་མཁའ་ལྟར་ཡངས། །དགུང་ལོ་དགུ་ལ་ཉམས་མེད་རྒྱལ་བ་དང་། །རྟོགས་ལྡན་ནམ་འོད་གཉིས་མདུན་རབ་ཏུ་བྱུང་། །བཅུ་ལ་འདུལ་བ་གཞུང་ཆེན་འཆད་ཉན་མཛད། །བཅུ་གཅིག་བཅུ་གཉིས་ཁྲོ་རྒྱུད་རྩ་འགྲེལ་དང་། །བཅུ་གསུམ་འབུམ་སྡེ་བཅུ་བཞིར་གབ་པ་དང་། །བཅོ་ལྔར་ཏིང་མུར་གཡུ་རྩེ་རྣམས་ཀྱི་གཞུང་། །འཆད་ཉན་སྤེལ་ཅིང་བཅུ་དྲུག་ལ་སོགས་ནས། །ཕར་ཕྱིན་མངོན་པ་དབུ་ཚད་རྣམས་ལ་སྦྱངས། །དེ་དག་ཀུན་ལ་འཆད་སྤེལ་རྒྱ་ཆེན་མཛད། །མདོ་སྨད་སྤོམ་ར་ལ་སོགས་མཁས་ཀྱི་གནས། །གངས་རི་མཚོ་གསུམ་ལ་སོགས་སྟོད་ཀྱི་གནས། །སྤ་དྲོ་སྟག་ཚང་ལ་སོགས་ལྷོ་མོན་གནས། །ཀུན་འགྲིམས་སྒོམ་གྲུབ་བཀའ་ཡི་འཁོར་ལོ་བསྐོར། །དགུང་ལོ་ཞེ་ལྔར་མཁར་སྣ་ལ་བཞུགས་མཛད། །བུ་སློབ་མངའ་རིས་མདོ་ཁམས་དབུས་གཙང་ལྷོ། །སྤུ་བོ་དག་རྐོང་རྒྱ་འཇང་ཧོར་བཅས་ནས། །བསམ་ལས་འདས་པར་བྱུང་ཞིང་བོན་གྱི་བསྟན། །ནམ་ལངས་ལྟར་མཛད་བརྒྱུད་འཛིན་མཆོག་གྱུར་པ། །མཁས་གྲུབ་ནམ་བསོད་རྣམ་རྒྱལ་ཀ་ར་སོགས། །སྐུ་མཐར་མཉམ་གཞག་སྐྱིལ་ཀྲུང་ངང་གཤེགས་ཏེ། །གདུང་ལས་ཡིག་འབྲུ་ཤ་རི་རམ་མང་བྱོན། །དེ་ཡི་སྐུ་གཅུང་མཁས་གྲུབ་ནམ་བསོད་དེ། །རྐྱང་འཕགས་དར་དཀར་ལྡེ་མིག་ལས། །སུམ་པ་སྦུ་ཁའི་སྤྲུལ་པ་སྟེ། །བྲུ་ལས་དཔལ་སྐྱེས་མཚན་ཅན་བྱུང་། །མཐུ་སྔགས་བསྐྱེད་རྫོགས་མངའ་བདག་སྟེ། །འབུམ་ཚོ་བཅུ་གཉིས་ཐར་པར་འདྲེན། །ཅེས་པ་ཡུལ་དང་ཡབ་ཡུམ་གོང་ལྟར་གྱི། །མཆེད་གསུམ་གཅུང་པོར་ཆུ་ཕོ་རྟ་ལ་འཁྲུངས། །ཆུང་ཚེ་སློབ་དཔོན་དཔལ་སྐྱེས་ཞེས་སུ་གྲགས། །རྒྱལ་བ་སྐུ་མཆེད་དྲུང་དུ་རབ་ཏུ་བྱུང་། །ནམ་མཁའ་བསོད་ནམས་མཚན་གསོལ་གཅེན་པོའི་མདུན། །གསང་སྔགས་ཕྱི་ནང་གསང་བའི་དབང་ཁྲིད་དང་། །གབ་མཛོད་ས་གསུམ་གཞུང་ཁྲིད་ཕྱག་ལེན་ཞུས། །བླ་བྲང་ཆེན་མོར་ལོ་འཁོར་བཅུ་གསུམ་བཞུགས། །མདོ་ཁམས་སྟོད་སྨད་ཀུན་ཏུ་གདུལ་སྐྱོང་ཕེབས། །གདན་སར་སྐུ་གསུང་ཐུགས་རྟེན་ཚད་ལོངས་བཞེངས། །དེ་རྗེས་མཁར་སྣར་ལོ་ལྔའི་རིང་བཞུགས་ནས། །དབར་ཁྲིད་དགུན་ཁྲིད་ལ་སོགས་བཀའ་འཁོར་བསྐོར། །ཞལ་སློབ་སྐུ་དབོན་རྣམ་རྒྱལ་ཀ་ར་དང་། །མཁས་བཙུན་ནམ་རིན་ལ་སོགས་མང་དུ་བྱོན། །རྗེས་མཐར་སྐུ་ཚེ་འགྲོ་དོན་མཐར་ཕྱིན་ནས། །རེ་དྲུག་དགུང་ལོར་སྒྲ་འོད་དང་བཅས་གཤེགས། །དེ་གཉིས་དབོན་པོ་སྐུ་མཆེད་གཅེན་གྱི་སྲས། །བྲུ་སྟོན་མཁས་བཙུན་ནམ་མཁའ་རིན་ཆེན་དང་། །སྤྲུལ་སྐུ་ཚེ་དབང་རྒྱལ་མཚན་སྐུ་མཆེད་ཀྱང་། །ཁུ་བོ་མཆེད་ཀྱི་དྲུང་དུ་རབ་བྱུང་ཞིང་། །ཕྱི་ནང་བོན་གསན་བསྟན་འགྲོའི་དོན་ཆེར་བསྐྱངས། །དེ་དག་ལུང་ལས་བྲུ་ཤའི་གདུང་འཛིན་པ། །གཡུང་དྲུང་དང་ནི་ནམ་མཁའི་མཚན་ཅན་གྱིས། །རྣམ་དག་བསྟན་པ་སྤེལ་བ་གྲངས་མང་འབྱུང་། །ཞེས་གསུངས་པ་བཞིན་འདི་དག་དེ་ལྟར་ལ། །གདན་སར་བསྟན་པའི་མཛད་ཕྲིན་བླ་མེད་དོ། །དེ་དག་སྐུ་མཆེད་རྣམ་རྒྱལ་ཀ་ར་སྟེ། །ལུང་བསྟན་བླ་ཆེན་དྲན་པའི་ཞལ་བྱང་ལས། །རྣམ་རྒྱལ་མཚན་ཅན་མཁྱེན་པ་ཅན། །གང་འཇལ་བདེ་ཆེན་ས་ལ་ཕྱིན། །ཞེས་གསུངས་བྲུ་ཤ་འོད་ཟེར་རྒྱལ་མཚན་གྱི། །སྲས་སུ་བ་གོར་གནས་སུ་སྐུ་འཁྲུངས་ཏེ། །ཆུང་ནས་བློ་རྩལ་རིག་སྟོབས་ཤིན་ཏུ་ཆེ། །དགུང་བཅུ་བཞེས་དུས་ཁུ་བོ་བསོད་རྒྱལ་དྲུང་། །ཐོས་བསམ་སྦྱངས་ཤིང་མཚན་ཉིད་གཞུང་རྣམས་མཁྱེན། །མཚུངས་མེད་བསོད་བློར་གནས་ལུགས་ངོ་སྤྲོད་བོན། །ཁྲིད་སྙན་རྫོགས་སོགས་ཉམས་བརྒྱུད་མན་ངག་བཅས། །ཞུས་ཤིང་མཁར་སྣ་བཀྲ་ཤིས་རྩེ་བྲག་སོགས། །དབེན་གནས་རྣམས་སུ་ཉམས་ལེན་ཞུན་མཐར་བཅད། །མངོན་ཤེས་རྩལ་ལྡན་སྣང་བ་རང་སར་གྲོལ། །མཁྱེན་རྩེ་སྟོབས་ལྡན་གཞན་སྣང་ཟིལ་གྱིས་ནོན། །ཉན་བཤད་བོན་གྱི་འཁོར་ལོ་རྒྱ་ཆེར་བསྐོར། །གདན་སར་ལོ་བདུན་བཞུགས་ཏེ་བསྟན་པ་སྤེལ། །དབུ་རྩེ་དཀར་པོར་གསེར་འཕྲུ་བཀྲ་ཤིས་འོད། །དམར་པོར་གསེར་ཁམས་ཡི་བཞིན་ནོར་བུ་བཞེངས། །གཡུང་དྲུང་བཀོད་ལེགས་གསེར་གདུང་ཆ་བརྒྱད་བཞེངས། །བུ་སློབ་སྟོད་སྨད་བར་ནས་གྲུབ་ཐོབ་དབང་། །སེང་གེ་འདྲ་བ་མང་བྱུང་དེ་ནང་མཆོག།གཡུང་དྲུང་ཡེ་ཤེས་མཁས་གྲུབ་རིན་བློ་ཟུང་། །དགུང་ལོ་ང་དྲུག་འཇའ་ཚོན་འོད་བཅས་གཤེགས། །བྲུ་བརྒྱུད་འདུལ་འཛིན་མཁས་གྲུབ་རིན་བློ་ནི། །སྟོང་རྒྱུང་སྤྲུལ་པ་རང་ནའི་མཚན་ཅན་འབྱུང་། །ལྷོ་སྟོད་ཡུལ་དུ་གང་འཇལ་བདེ་ཆེན་འདྲེན། །ཞེས་དེ་ཡུལ་ནི་གཡས་རུའི་བ་གོར་དུ། །དབོན་ཚང་ཀུན་དགའ་བྲུ་ཟ་རྒྱན་མ་གཉིས། །སྲས་སུ་སྐུ་འཁྲུངས་ཆུང་ནས་དད་ཤེས་ལྡན། །དགུང་བཅུར་སློབ་དཔོན་གསལ་བ་ཡེ་ཤེས་མདུན། །ཐོས་བསམ་སྦྱངས་ཤིང་སྒྲོ་འདོགས་ལེགས་པར་བཅད། །དེ་ནས་བྲུ་སྟོན་རྣམ་རྒྱལ་ཀ་རའི་མདུན། །གསང་སྔགས་དབང་ལུང་ཐེག་ཆེན་ངོ་སྤྲོད་ཞུས། །དྲིན་ཅན་བླ་མ་གཡུང་དྲུང་ཡེ་ཤེས་ལས། །སེམས་ཕྱོགས་བོན་ཀུན་གདམས་ངག་དམར་ཁྲིད་གསན། །དབུས་གཙང་མངའ་རིས་མདོ་ཁམས་སྟོད་སྨད་ཀུན། །གནས་ཆེན་རྣམས་བྱོན་ཉམས་ལེན་སྒྲུབ་པ་བསྐྱངས། །དབུ་མའི་དོན་རྟོགས་ས་ལམ་ཡོན་ཏན་རྫོགས། །མཆོག་སྐུ་མངོན་མཛད་རྫུ་འཕྲུལ་ཐོགས་པ་མེད། །སྐུ་ལ་གྲིབ་མེད་སྣང་སྲིད་མ་སྒྲིབ་མཁྱེན། །དབེན་སའི་གདན་སར་བཤད་སྒྲུབ་བཀའ་འཁོར་བསྐོར། །རྟེན་བཞེངས་མཆོད་འབུལ་ཚོགས་སྦྱོར་རྒྱ་ཆེན་མཛད། །སྐུ་ཚེ་མཐར་ཕྱིན་དྲུག་བཅུ་རྩ་བཞིར་བཞུགས། །སློབ་མ་དྲང་སྲོང་རིན་ཆེན་རྒྱལ་མཚན་དང་། །མཉམ་མེད་ཆེན་པོ་མཁས་གྲུབ་མུ་ལའི་མཚན། །ལ་སོགས་གྲུབ་ཐོབ་མཁས་པ་མང་དུ་བྱོན། །གཤེགས་རྗེས་གདུང་རྟེན་རྣམ་རྒྱལ་སྐུ་སོགས་བྱུང་། །དེ་རྗེས་གོང་ལྟར་མཉམ་མེད་ཆེན་པོ་ནས། །བཀྲ་ཤིས་སྨན་རིའི་མཁན་བརྒྱུད་ལ་འཐུས་སོ། །

བཞི་པ་དབང་ལྡན་ཞུ་ཡི་འདུལ་བརྒྱུད་ལ། །ཁྲི་ཐོག་དང་པོ་སངས་རྒྱས་ཞུ་ཆེན་ཏེ། །ལུང་ལས་མུ་ཏིག་ཧ་རའི་སྤྲུལ་པ་ཞིག། གཡས་ཀྱི་གདུང་ལ་རད་ནའི་མཚན། ། གསང་བ་སྔགས་ཀྱི་བན་བྱེདའབྱུང་། །སློབ་བུ་དམ་ཚིག་མི་གཙང་ཞིག །དེ་ཡི་ཉེས་སྐྱོན་སྐུ་ཚེ་ཐུང་། །ཞེས་ཏེ་ཉང་སྟོད་སྐྱིད་མཁནརི་ཞིང་དུ། །ཞུ་གཡས་ཇོ་འབར་སྲས་སུ་ཆུ་ཡོས་ལོར། །འཁྲུངས་ཤིང་ཡབ་ཀྱི་དྲུང་དུ་སྔགས་སེམས་ཞུས། །དགུང་ལོ་བརྒྱད་ཐོག་ཡར་མེས་མཁན་པོ་མཛད། །གཤེན་སྟོན་ནམ་མཁས་སློབ་དཔོན་མཛད་པའི་མདུན། །རབ་བྱུང་གཙང་གཙུག་ཁྲིམས་ཞུས་སླར་རྗེས་སུ། །གཤེན་སྟོན་ནམ་མཁའ་རྒྱལ་མཚན་ཉིད་ཀྱི་མདུན། །དྲང་སྲོང་ཁྲིམས་རྫོགས་ཉིས་བརྒྱ་ལྔ་བཅུ་ཞུས། །སྔ་ཕྱིའི་ཚུལ་མཚན་ཡེ་ཤེས་རིན་ཆེན་ཞེས། །འདུལ་ཁྲིམས་མིག་གི་འབྲས་བཞིན་ཉམས་མེད་བསྲུང་། ། མཁས་གྲུབ་རིས་མེད་མང་པོའི་ཞལ་སྔར་གཏུགས། །མདོ་ལུགས་མཚན་ཉིད་གཞུང་ཀུན་སྦྱངས་མཐར་བཅད། །གབ་པ་སེམས་ཕྲན་སོགས་པའི་སྔགས་སེམས་བརྒྱུད། །ཀུན་ལ་ཐོས་བསམ་སྒོམ་པའི་ཞུན་མཐར་ཕུད། །མདོ་སྔགས་ཀུན་ལ་མཁས་པ་ཕུལ་དུ་ཕྱིན། །འཆད་རྩོད་རྩོམ་པས་བསྟན་དང་གདུལ་བ་བསྐྱངས། །རི་ཞིང་གདན་སར་སྐུ་གསུང་ཐུགས་རྟེན་གྱི། །རྟེན་བཞེངས་རྒྱ་ཆེན་མཛད་ཅིང་བཀའ་འཁོར་བསྐོར། །སློབ་མ་མཁས་དང་གྲུབ་པ་གྲངས་མང་བྱོན། །དེ་ཡི་མཁན་བུ་འགྲོ་མགོན་ཤར་པ་སྟེ། །ཁོད་སྤུངས་ང་ཡི་སྤྲུལ་པ་ལ། །ཉང་སྟོད་བྲག་དམར་རྩ་བ་རུ། །ཞུ་གཡས་རྒྱལ་མཚན་དར་ཞེས་འབྱུང་། །དེས་ཀྱང་བསྟན་པ་རྒྱས་པར་བྱེད། །ཅེས་དེ་ཉང་སྟོད་སྐྱིད་མཁར་ཞུ་གཡས་ཀྱི། །བླ་བྲང་ཤར་པར་སྐུ་འཁྲུངས་མཚན་རྟགས་ལྡན། །ཆུང་ནས་ཞི་དལ་སངས་རྒྱས་ཞུ་ཆེན་མདུན། །རབ་ཏུ་བྱུང་ཞིང་མདོ་སྔགས་བོན་ཀུན་གསན། །གཞན་ཡང་མཁས་གྲུབམང་བསྟེན་ཐོས་བསམ་སྦྱངས། །མདོ་སྔགས་གཞུང་དོན་ཀུན་ལ་མཁས་ཆེན་གྱུར། །གདན་སར་བཤད་སྒྲུབ་བསྟན་སྤེལ་རྟེན་གསུམ་བཞེངས། །སྐལ་ལྡན་འགྲོ་ལ་ཐེག་ཆེན་བཀའ་འཁོར་བསྐོར། །སློབ་མ་སྨིན་གྲོལ་ནུས་པའི་སྐྱེས་བུ་མང་། །དེ་ཡི་མཁན་བུ་ཞུ་སྟོན་ཁང་གསར་བ། །གྲགས་པ་རྒྱལ་མཚན་ཡིན་ཏེ་ལུང་དག་ལས། །ཉི་མ་ལྷོ་ཤར་མཚམས་སུ་ནི། །ཞུ་གཡས་གྲགས་པ་མཚན་ཅན་འབྱུང་། །ཞེས་གསུངས་ཉིད་དེ་ཉང་སྟོད་རི་ཞིང་གི། །བླ་བྲང་ནུབ་མ་ཁང་གསར་དུ་འཁྲུངས་ནས། །ཤར་ཆེན་རྒྱལ་མཚན་དར་ལས་རབ་ཏུ་བྱུང་། །གཙང་ཁྲིམས་རྫོགས་ཞུས་བསླབ་སྤྱོད་བཙུན་སར་བཞུགས། །བྱང་སེམས་གབ་པ་ལ་སོགས་གཞུང་རྣམས་ལ། །མཁས་པར་སྦྱངས་ཤིང་བཟང་པོའི་མཛད་པ་བསྐྱངས། །འཆད་རྩོད་རྩོམ་གསུམ་བཤད་སྒྲུབ་བཀའ་འཁོར་བསྐོར། །ཞལ་སློབ་བྲུ་ཞུ་ལ་སོགས་སྐྱེས་མཆོག་མང་། །དེ་ཡི་མཁན་བུ་ནམ་མཁའ་རྒྱལ་མཚན་ནི། །ཁང་གསར་རྒྱལ་མཚན་འབུམ་གྱི་སྲས་སུ་འཁྲུངས། །དེ་མཆེད་ནམ་མཁའ་གཡུང་དྲུང་བླ་བྲང་ཤར། །གྲགས་པ་འབུམ་གྱི་སྲས་ཆུང་དུ་འཁྲུངས་ཤིང་། །གཉིས་ཀ་རིམ་བཞིན་ཁུ་བོ་ཁང་གསར་བ། །གྲགས་པ་རྒྱལ་མཚན་མདུན་ནས་བསླབ་རྫོགས་ཞུས། །ལྷུན་སྒང་གདན་སའི་མཁན་པོ་རིམ་བཞིན་མཛད། །བྱང་སེམས་གབ་པ་ལ་སོགས་སེམས་ལུང་སྐོར། །ཁྲོ་བོ་རྒྱུད་དྲུག་རྩ་རྒྱུད་དང་བཅས་པའི། །སྔགས་སེམས་འཆད་ཉན་སྒོམ་སྒྲུབ་རྒྱ་ཆེན་མཛད། །བསྟན་ལ་བཀའ་དྲིན་ཆེ་ཞིང་བཤད་སྒྲུབ་རྒྱས། །རྗེས་འཛིན་བསྟན་འགྲོའི་དོན་ནུས་ཇེ་རྒྱས་འཕེལ། །དེ་སློབ་འགྲོ་མགོན་ལྷུན་གྲུབ་འོད་ཟེར་ནི། །དབྱང་ལྡན་རི་ཞིང་ཞུ་ཡི་གདུང་འཁྲུངས་ཏེ། ། ཡབ་དང་ཁུ་བོ་སོགས་བསྟེན་དབང་གདམས་གསན། །གསང་སྔགས་ཕྱི་ནང་རྒྱུད་གཞུང་མཁས་པར་སྦྱངས། །ཁུ་བོ་ནམ་མཁའ་སྐུ་མཆེད་མདུན་དྲུང་དུ། །རབ་བྱུང་ཁྲིམས་རྫོགས་མཐོང་སྨོན་གདན་ས་མཛད། ། གཞན་ཡང་རྨེ་སྟོན་དྲང་སྲོང་སྤ་རིན་ལྷུན། །རི་པ་བམས་ཤེས་རྣམས་ལས་གཏེར་སྙན་བོན། །ཟབ་རྒུ་མང་ཞུས་དེ་དག་བཤད་དབང་སྤེལ། །གསང་སྔགས་ཕྱི་ནང་གསང་དང་མདོ་འབུམ་སོགས། །ཞུ་བརྒྱུད་བསྟན་པའི་རྩ་བཟུང་བཀའ་དྲིན་ཆེ། །བུ་སློབ་བསྟན་འཛིན་སྐྱེས་བུ་རབ་མང་བྱོན། །དེ་སློབ་མཁན་ཆེན་ཤེས་རབ་འོད་ཟེར་ཡང་། །རབ་བྱུང་གཙང་ལྡན་བསྟན་འཛིན་སྐྱེས་མཆོག་སྟེ། །སྟོང་ཉིད་དབུ་མའི་དོན་རྟོགས་རྣལ་འབྱོར་ལྡན། །དབྱང་ལྡན་གདན་སར་བཤད་སྒྲུབ་བསྟན་སྤེལ་ཆེ། །དེ་རྗེས་རྒྱལ་སྲས་ཡེ་ཤེས་བློ་གྲོས་ཀྱང་། །རྗེས་སུ་རབ་བྱུང་དྲང་སྲོང་ཆེན་པོར་བཞུགས། །དེ་སློབ་དྲང་སྲོང་ཡེ་ཤེས་རྒྱལ་མཚན་དང་། །མཁས་ཆེན་གྲགས་རྒྱལ་དྲང་སྲོང་རྣམ་རྒྱལ་དང་། །བསོད་ནམས་སེང་གེ་རྣམས་ནི་དུས་མཚུངས་ཙམ། །བྱོན་ཅིང་བསླབ་གསུམ་ལྡན་པའི་དྲང་སྲོང་སྟེ། །ཡེ་རྒྱལ་རྣམ་རྒྱལ་གཉིས་ནི་སྐུ་ཚེ་ཧྲིལ། །སྒོམ་སྒྲུབ་གཙོ་བོ་མཛད་ཅིང་གདུལ་བ་དྲངས། །མཁན་ཆེན་གྲགས་རྒྱལ་གདན་ས་བསྐྱངས་མཛད་ཅིང་། །བསྟན་འགྲོའི་དོན་དུ་ཁམས་ཕེབས་ཕྲིན་ལས་ཆེ། །གྲུབ་པའི་རྩལ་མངའ་གདན་ས་དར་རྒྱས་མཛད། །བསོད་ནམས་སེང་གེ་དེ་འབྲེལ་བསྟན་བསྐྱངས་ཤིང་། །བཤད་སྒྲུབ་སྨིན་གྲོལ་བཀའ་འཁོར་རྒྱ་ཆེན་བསྐོར། །གདན་སའི་སློབ་དཔོན་གསུང་སྐྱེས་མཁས་གྲུབ་མང་། །དེ་སློབ་སྐྱབས་སྟོན་རིན་ཆེན་འོད་ཟེར་ནི། །ཁམས་སུ་སྐུ་འཁྲུངས་མཁྱེན་རབ་རྩལ་སྟོབས་ཆེ། །མཁས་གྲུབ་མང་བསྟེན་ཁྱད་པར་ཉང་སྟོད་ཀྱི། །དབང་ལྡན་གདན་ས་ལྷུན་སྒང་དུ་བྱོན་བཞུགས། །ཞུ་ཡི་ཁྲི་གདུང་སྐྱེས་བུ་བཅུ་ཕྲག་ལྷག། བཞུགས་པ་ཀུན་བསྟེན་མདོ་སྔགས་ཐོས་བསམ་སྦྱངས། །ཁྱད་པར་མཁན་ཆེན་གྲགས་པ་རྒྱལ་མཚན་དང་། །སློབ་དཔོན་བསོད་ནམས་སེང་གེ་མཆོག་ཟུང་ལས། །ཕྱི་ནང་གསང་སྔགས་རྒྱ་མཚོའི་དབང་ཁྲིད་སོགས། །རབ་འབམས་བོན་སྒོ་མ་ལུས་ཐུགས་ཆུབ་གསན། །མདོ་སྔགས་སྨྲ་བའི་མཁས་གྲུབ་ཆེར་གྱུར་ཏེ། །བསྟན་འཛིན་འབུམ་ཕྲག་གཙུག་གི་ནོར་བུར་གྱུར། །གདན་སར་བཤད་སྒྲུབ་སྨིན་གྲོལ་བཀའ་བཤད་བཙུགས། །ཀློང་རྒྱས་བམས་རྣམ་ཀུན་རིག་ཁྲོ་བོ་སོགས། །གསང་སྔགས་ཕྱི་ནང་རྒྱུད་སྡེའི་གཞུང་འགྲེལ་དང་། །མན་ངག་ཕྱག་བཞེས་སྒྲུབ་ཐབས་ཆོག་སྒྲིགས་བཅས། །ཟབ་རྒྱས་མང་བརྩམས་སྤྲིར་ནི་བོན་བསྟན་ཡོངས། །བྱེ་བྲག་ཞུ་ཡི་བསྟན་པ་ཉི་མོར་བས། །ཞལ་སློབ་དཔལ་སྟོན་ཡེ་ཤེས་རྒྱལ་མཚན་དང་། །དད་པ་འོད་ཟེར་ནམ་མཁའ་འོད་ཟེར་དང་། །གྲགས་པ་སེང་གེ་རྒྱ་བོ་རིན་ཆེན་འོད། །རག་ནེ་བསྟན་རྒྱལ་ཁྲོ་ཐུང་རིན་ཆེན་རྒྱལ། །བསོད་ནམས་བཟང་པོ་དོ་ཁོང་བསྟན་རྒྱལ་སོགས། །བསྟན་འཛིན་ནམ་མཁའི་སྐར་ཆེན་ཚོགས་ལྟར་བྱོན། །དེ་སློབ་མཁས་བཙུན་ནམ་མཁའ་འོད་ཟེར་ནི། །མདོ་སྟོད་གཡུང་དྲུང་གླིང་གི་མཁན་པོ་མཛད། །དེ་སློབ་ཁྲ་རྒན་བཀྲ་ཤིས་རྒྱལ་མཚན་གྱིས། །མདོ་སྨད་སེང་སྟག་རྒྱལ་བའི་སྒྲུབ་གྲྭ་བཙུགས། །དེ་སློབ་ཞུ་བཙུན་གཡུང་དྲུང་ཁྲིད་འོད་དང་། །ཞུ་བཙུན་བསྟན་པ་གྲགས་དབང་གཉིས་སུ་བྱོན། །སྔ་མ་ལྕགས་ཟམ་གཡུང་གླིང་མཁན་པོ་སྟེ། །ཕྱི་མས་ཁྲ་རྒན་ཉི་ཕུག་གདན་ས་བཟུང་། །དེ་སློབ་ཞུ་སྟོན་ཚུལ་ཁྲིམས་གྲགས་པ་ཡང་། །ཁྲ་ཕུག་སེང་སྟག་སྒྲུབ་སྡེའི་བསྟན་པ་བསྐྱངས། །དེ་བཞིན་ཞུ་བཙུན་གཡུང་དྲུང་དབང་གྲགས་དང་། །གཡུང་དྲུང་བསོད་ནམས་ཉི་མ་གྲགས་པ་དང་། །ཕུན་ཚོགས་དབང་རྒྱལ་ཚུལ་ཁྲིམས་རྒྱལ་མཚན་དང་། །རྒྱལ་བ་དབང་གྲགས་བསྟན་པ་ལྷུན་གྲུབ་སོགས། །སྟོད་སྨད་བར་དུ་ཞུ་ཚང་གདུང་འཐོབ་ཀྱི། །འདུལ་འཛིན་བརྒྱ་སྟོང་ཕྲག་བརྒལ་བརྗོད་མི་ལང་། །ཕྱིས་སུ་རང་ཕྱོགས་མདོ་སྟོད་ཧོར་འབྲོག་ཏུ། །རབ་བྱུང་བཅུ་བཞིའི་ཤིང་ཕོ་ཁྱིར་འཁྲུངས་པ། །ཞུ་བཙུན་རྒྱལ་མཚན་ཉི་མ་ཞེས་བྱ་བ། །གོང་གི་ཞུ་སྟོན་རྒྱལ་བ་དབང་གྲགས་དང་། །བསྟན་པ་ལྷུན་གྲུབ་ཟུང་ལ་འདུལ་ཁྲིམས་དང་། །གསང་སྔགས་དབང་བཞི་ཐེག་ཆེན་དོན་ཁྲིད་བཅས། །བུམ་པ་གང་བྱོའི་ཚུལ་དུ་ཡོངས་ཞུས་ཏེ། །ཚེ་དང་སྒྲུབ་པ་སྙོམ་པའི་སྐྱེས་བུ་ཆེ། །ལྟ་བ་མཐའ་བྲལ་ཀུན་བཟང་དགོངས་བརྙེས་ཀྱང་། །སྤྱོད་པ་ཕྲ་ཞིབ་ཕྱག་སྐོར་ཁོ་ན་མཛད། །སྒོམ་དོན་ཡེངས་མེད་ཆུ་བོའི་རྒྱུན་ལྟར་སྐྱོང་། །དུས་གསུམ་སྔ་ཕྱི་ཟག་མེད་མངོན་མཁྱེན་ལྡན། །གང་འབྲེལ་ཐར་པའི་ཞིང་དུ་མངོན་འདྲེན་པའི། །རྒྱལ་བའི་སྲས་པོ་སྙིགས་འགྲོའི་མགོན་གཅིག་པུར། །རིས་མེད་སྐྱེས་བུ་ཀུན་གྱིས་བསྟོད་དབྱངས་སྒྲོགས། །དྲང་སྲོང་ཉིས་བརྒྱ་ལྔ་བཅུའི་བསླབ་ཁྲིམས་ཀུན། །གཅེས་སྤྲས་ཤ་ཆང་ལ་སོགས་གཏན་བསྲུང་སྤངས། །འགྲོ་དོན་སྐྱོ་ངལ་མེད་པར་ལྷུར་བཞེས་ཤིང་། །ཐེག་ཆེན་ཟབ་མོའི་བཀའ་འཁོར་རྒྱུན་བསྐོར་མཛད། །སྐུ་ཚེ་རིང་བཞུགས་བདུན་ཅུ་རྩ་གཉིས་ལ། །སྒྲ་འོད་འཇའ་ཟེར་བཅས་ཏེ་ཞི་བར་གཤེགས། །གདུང་ལས་ཡིག་འབྲུ་རིང་བསྲེལ་གྲངས་འདས་བྱོན། །ཞལ་སློབ་སྤ་སྟོན་གསལ་བ་རྣམ་གཉིས་སོགས། །དམ་པའི་སྐྱེས་བུ་གྲངས་མང་བྱུང་བའོ། །དེ་རྗེས་དེ་ཡི་ཞལ་སློབ་ལས་འཕྲོས་པའི། །ཞུ་བཙུན་དམ་པ་མང་པོ་དེང་བར་བྱོན། །

ལྔ་པ་རྒྱལ་སྲས་སྤ་ཡི་འདུལ་བརྒྱུད་ནི། །ཐོག་མར་སྤ་སྟོན་དཔལ་མཆོག་རྒྱལ་བ་ཉིད། །ཁྲོ་འབྲུག་ཉི་མདུན་དབུ་སྐྲའི་ཕུད་ཕུལ་ནས། །རབ་བྱུང་དགོངས་ཚེ་དཔལ་མོ་མི་མཉེས་པས། །དོན་གྱི་རབ་བྱུང་དབུ་སྐྲ་ལྡན་པར་བཞུགས། །རྗེ་བཙུན་གྱིས་གསུང་ཕྱིར་ན་དེ་བཞིན་དང་། །དེ་རྗེས་གོང་བཤད་འོད་གསལ་རྒྱལ་མཚན་ནི། །ལུང་ལས་གཙུག་གཤེན་རྒྱལ་བའི་སྤྲུལ་པ་ལས། །སྤ་ཡི་གདུང་ལས་འོད་གསལ་མཚན་ཅན་འབྱུང་། །ཞེས་དེ་ཡར་འབྲོག་མེ་ལས་ཁྲིམས་བཞེས་ཤིང་། །འདུལ་མཁན་ཆེ་མཛད་དེ་ཡི་མཁན་བུ་ནི། །ཞང་སྟོན་ཚུལ་ཁྲིམས་བློ་ལྡན་ཉིད་ཡིན་ཏེ། །དེ་མཚུངས་བ་ཐང་ཞང་སྟོན་ཉིད་ཀྱང་ངོ་། །དེ་དང་གཤེན་སྟོན་ནམ་མཁའི་མཁན་བུ་ནི། །གདན་སའི་ཁྲི་ཐོག་སྤ་སྟོན་ཡོན་ཏན་ཏེ། །ལུང་ལས་ཐང་མ་འོད་རྒྱལ་སྤྲུལ་པ་ལ། །སྤ་སྟོན་ཡོན་ཏན་རྒྱལ་མཚན་བྱ་བ་འབྱུང་། །ཞེས་དེ་སྟོད་གནས་མངའ་རིས་ས་ཡི་ཆར། །སྤ་སྟོན་གྲུབ་ཆེན་ཁྱུང་འབར་སྲས་སུ་འཁྲུངས། །ཆུང་ནས་དམ་པའི་མཚན་རྟགས་ལྡན་པ་སྟེ། །ཐུགས་རྒྱུད་ཞི་དུལ་རིག་གསལ་བྱང་སེམས་ལྡན། །ཡབ་ཀྱི་དྲུང་དུ་གསང་སྔགས་དབང་ལུང་གསན། །རྒྱུད་སྡེ་ཕྱི་ནང་ལ་མཁས་བསྙེན་སྒྲུབ་རྫོགས། །ལྷ་ཚོགས་ཞལ་གཟིགས་རྟོགས་པ་མཆོག་དང་ལྡན། །དེ་ནས་གཤེན་སྟོན་ནམ་མཁའ་རྒྱལ་མཚན་དང་། །ཞང་སྟོན་བ་ཐང་བ་གཉིས་མདུན་དྲུང་ན། །རིམ་པར་རབ་བྱུང་དྲང་སྲོང་ཁྲིམས་རྫོགས་བཞེས། །འཁོར་ལོ་གསུམ་གྱི་མཛད་པས་བསྟན་འགྲོ་བསྐྱངས། །བུ་སློབ་སྤ་སྟོན་མདོ་སྡེ་ལ་སོགས་པ། །བསྟན་དང་འགྲོ་བའི་དོན་མཛད་མང་དུ་བྱོན། །སྐུ་ཚེ་མཐར་ཕྱིན་ཞི་བའི་དབྱིངས་སུ་གཤེགས། །གདུང་ལས་རྟེན་གསུམ་རིང་བསྲེལ་མང་བྱོན་ནོ། །དེ་ཡི་མཁན་བུ་མདོ་སྡེ་རྒྱལ་མཚན་ནི། །ཚེ་དབང་རིག་འཛིན་སྤྲུལ་པ་ལ། །སྤ་ལ་མདོ་སྡེའི་མཚན་ཅན་བྱུང་། །སྐུ་ཤ་སྨུག་ལ་བྱིན་ཆགས་པ། །སྤྱན་དང་ནུ་མ་ཡོ་བ་བྱུང་། །ཞེས་ཏེ་ཡབ་ནི་གོང་གཅིག་སྲས་འབྲིང་སྟེ། །སྐུ་འཁྲུངས་མཚན་ལྟས་བཟང་ཞིང་སྔོན་སྦྱངས་འཕྲོ། །སད་པས་ཆུང་ནས་བོན་མཁས་བློ་གྲོས་རྒྱས། །མདོ་སྔགས་ཕྱི་ནང་དབང་ལུང་ཁྲིད་བཅས་པ། །ཡོངས་རྫོགས་ཡབ་དང་གཅེན་གྱི་དྲུང་གསན་ཅིང་། །ཁྱད་པར་གཅེན་པོ་ཡོན་ཏན་རྒྱལ་མཚན་ལས། །རབ་བྱུང་གཙང་གཙུག་དགེ་སློང་རིམ་པར་ཞུས། །སྡོམ་གསུམ་མིག་འབྲས་ལྟར་བསྲུང་བཙུན་པར་བཞུགས། །བསྟན་པ་རིན་ཆེན་འཛིན་སྐྱོང་སྤེལ་གསུམ་མཛད། །གང་འབྲེལ་གདུལ་བྱ་བདེ་ཆེན་ལམ་ལ་བཀོད། །རྗེས་འཇུག་བསྟན་འཛིན་སྐྱེས་བུ་མང་དུ་བྱུང་། །དེ་ཡི་མཁན་བུ་བསོད་ནམས་དཔལ་ལྡན་ཏེ། །སྤ་ལ་དྭང་རའི་ཤར་ཕྱོགས་ན། །ལས་ཅན་སྐྱེས་བུས་དངོས་གྲུབ་ལེན། །བསོད་ནམས་དཔལ་ལྡན་བྱ་བ་འབྱུང་། །ཞེས་གསུངས་སྤ་མཆེད་གསུམ་གྱི་སྲས་གོང་བཞིན། །མདོ་སྔགས་རྒྱུད་སྡེའི་དབང་ལུང་མན་ངག་རྫོགས། །བསྙེན་སྒྲུབ་མཐར་ཕྱིན་ལྷ་ཞལ་དུ་མ་གཟིགས། །མཆེད་གཅེན་དྲང་སྲོང་གཉིས་དྲུང་རབ་བྱུང་ནས། །དྲང་སྲོང་ཁྲིམས་རྫོགས་ཞུས་ཤིང་བསྟན་སྤེལ་སོགས། །དོན་གཉིས་མཐར་ཕྱིན་གྲུབ་པའི་གོ་མཐོར་གཤེགས། །དེ་ཡི་མཁན་བུ་སྐུ་མཆེད་གཉིས་བྱུང་སྟེ། །སྤ་སྟོན་མཁན་ཆེན་གཡུང་དྲུང་སེང་གེ་ནི། །ཀུན་རྩེའི་སྲས་འཁྲུངས་མཁས་བཙུན་བཟང་གསུམ་ལྡན། །གཅེན་པོ་སྐུ་མཆེད་ཡབ་དང་ཁུ་བོ་བཅས། །བསྟེན་ནས་མདོ་སྔགས་གདམས་པ་མ་ལུས་ཞུས། །རབ་བྱུང་གཅེན་པོ་རྣམས་ལས་འདུལ་ཁྲིམས་བླངས། །དབྱིལ་སྟོན་ཁྱུང་རྒོད་ཉིད་ཀྱི་བོན་བདག་གྱུར། །སྟོད་ཕྱོགས་བསྟན་པ་སྤེལ་ཅིང་འགྲོ་དོན་མཛད། །གོང་མའི་མཆེད་གཅུང་རྒྱལ་བ་བློ་གྲོས་ནི། །མདོ་སྔགས་སེམས་གསུམ་རྒྱུད་སྡེ་ཀུན་ལ་མཁས། །དངོས་གྲུབ་མཆོག་ཐོབ་གྲུབ་པའི་ཁྱུ་མཆོག་གྱུར། །སྐུ་མཆེད་གོང་མ་རྣམས་ཀྱི་མདུན་དྲུང་ནས། ། རབ་བྱུང་ཁྲིམས་རྫོགས་ཞུས་ཤིང་འགྲོ་དོན་མཛད། །དེ་རྗེས་ཞལ་ནས་ང་ནི་མྱ་ངན་ལས། །འདས་འོག་མདོ་གམ་སྨད་ཀྱི་ས་ཆ་རུ། །ཞང་བོན་དྲུང་མུ་ཧ་རར་སྐྱེ་བ་ལེན། །ཞེས་གསུངས་སོ་བདུན་དགུང་ལོར་ཞི་བར་མནལ། །སྐུ་གདུང་རིང་བསྲེལ་སྲན་ཙམ་སོ་བདུན་བྱུང་། །དེ་རྗེས་གཤེན་སྟོན་བསོད་རྒྱལ་དཔལ་གྱི་དྲུང་། །སྤ་སྟོན་དཔལ་ལྡན་བཟང་པོ་རབ་བྱུང་ཞིང་། །དྲང་སྲོང་ཁྲིམས་བླངས་དེ་ཡང་ལུང་བསྟན་ལས། །ལི་ཁུ་སྟག་རིང་སྤྲུལ་པ་ལ། །སྤ་ལ་དཔལ་ལྡན་བཟང་ཞེས་འབྱུང་། །ཕྱི་མ་རིག་འཛིན་ས་ལ་སླེབས། །ཞེས་ཏེ་སུམ་ལྡན་སློབ་དཔོན་ཆེན་པོར་གྱུར། །བཟའ་བདུད་དམ་བཏགས་ལ་ཕུག་གདན་སར་བཞུགས། །དེ་རྗེས་སྤ་སྟོན་ནམ་མཁའ་བཟང་པོ་ནི། །བསླབ་ལྡན་དགེ་སློང་གཞུང་དང་རིག་གནས་མཁས། ། མདོ་སྔགས་སེམས་ཀྱི་རྒྱུད་སྡེ་རྒྱ་མཚོ་མཁྱེན། །བསྙེན་སྒྲུབ་དྲོད་ཚད་ཐོབ་པའི་སློབ་དཔོན་ཡིན། །དེ་རྗེས་སྤ་སྟོན་བསྟན་རྒྱལ་བཟང་པོ་ནི། །གླེན་སྟོན་བསོད་ནམས་རྒྱལ་ལས་ཁྲིམས་རྫོགས་ཞུས། །མདོ་སྔགས་རྒྱུད་སྡེའི་དོན་རྟོགས་མཁས་བཙུན་ལྡན། །ཕྱི་ལྟར་དྲང་སྲོང་ནང་ནི་རིགས་སྔགས་འཆང་། །གསང་བ་ཉམས་བརྒྱུད་རྒྱ་མཚོའི་མངའ་བདག་སྟེ། །གྲུབ་རྩལ་ཐོགས་མེད་ཀུན་བཟང་དགོངས་པ་རྟོགས། །དེ་སོགས་སྤ་བརྒྱུད་འདུལ་འཛིན་རིམ་བྱོན་དང་། །གཞན་ཡང་གོང་གི་དཔལ་ལྡན་བཟང་པོའི་སློབ། །ཏྲེ་སྟོན་མཁས་པ་རྒྱལ་མཚན་དཔལ་བཟང་དང་། །གླེན་སྟོན་བསོད་ནམས་རྒྱལ་མཚན་ལ་སོགས་པ། །སློབ་བརྒྱུད་མང་འཕེལ་ཁྱད་པར་སྟོད་ཀྱི་ཕྱོགས། །ཏྲེ་དང་ཡང་སྟོན་གཉིས་ཀྱི་འདུལ་བརྒྱུད་ཕྱིས། །ཕལ་ཆེར་སྤ་དང་ཕར་ཁྱབ་ཚུར་ཁྱབ་ལ། །མཚན་ཐོ་ཙམ་ཞིག་འོག་ཏུ་འབྱུང་བའོ། །ཕྱིས་སུ་ཁམས་སྟོད་ཧོར་ཚོ་སྨད་ཀྱི་ཁོང་། །སྤ་དགོན་གཡུང་དྲུང་རབ་བརྟན་གླིང་གི་མཁན། །ཉི་མ་འབུམ་གསལ་ནམ་མཁའ་སྒྲོན་གསལ་དང་། །ནམ་མཁའ་གཡུང་དྲུང་དྲང་སྲོང་སྐུ་མཆེད་གསུམ། །བྱོན་པའི་རྗེ་བཙུན་ཉི་མ་འབུམ་གསལ་ནི། །མཚན་ཐོས་བདེར་འདྲེན་སེམས་དཔའ་ཆེན་པོ་སྟེ། །རབ་ཡིད་ཤིང་ཕོ་སྟག་ལ་སྐུ་འཁྲུངསཤིང་། །ཞུ་སྟོན་རྗེ་བཙུན་རྒྱལ་མཚན་ཉི་མ་དང་། །མཁན་ཆེན་སྐལ་བཟང་བསྟན་པའི་ཉི་མ་ལས། །རབ་བྱུང་འདུལ་ཁྲིམས་ཡོངས་རྫོགས་རིམ་པར་བཞེས། །ཐེག་ཆེན་ངོ་སྤྲོད་མདོ་སྔགས་ཁྲིད་རྒྱུན་གསན། །གཞན་ཡང་མེ་སྟོན་ཉི་མ་རྒྱལ་མཚན་དང་། །འགྲོ་དགོན་ཤེར་གཡུང་གྲུབ་དབང་བསྟན་འཛིན་རིན། །གཏེར་སྟོན་ཚེ་དབང་གྲགས་པ་སོགས་བསྟེན་ནས། །མཁས་དང་གྲུབ་པའི་གོ་འཕང་མཐོན་པོར་གཤེགས། །གདན་སར་སྐུ་རྟེན་ཡི་དམ་མཆོག་ལྔ་དང་། །ཐུགས་རྟེན་མཆོད་སྡོང་གསུམ་སོགས་གསེར་ཟངས་ཀྱིས། །གསུང་རྟེན་བཀའ་འགྱུར་བཀའ་རྟེན་གླེགས་བམ་གྲངས།ལྔ་བརྒྱ་ཙམ་བཅས་གཙང་དག་བཞེངས་པར་མཛད། །བཤད་དང་སྒྲུབ་པའི་སྲོལ་ཆེན་བསྟན་རྒྱུན་བཙུགས། །སྐལ་ལྡན་འཚོ་ལ་བོན་གྱི་འཁོར་ལོ་བསྐོར། །མདོར་ན་སངས་རྒྱས་མིའི་གཟུགས་སྣང་བ་སྟེ། །སྐུ་ཡི་ཟིལ་གྱིས་སྣང་སྲིད་དབང་དུ་འདུས། །གསུང་གི་བོན་སྒྲས་འགྲོ་དྲུག་ཐར་པར་འདྲེན། །ཐུགས་ཀྱི་དགོངས་པ་དུས་གསུམ་སྒྲིབ་མེད་མཁྱེན། །དུས་ཀྱི་ལ་ཚིགས་གསོ་བའི་སྟོན་པ་མངོན། །ཞལ་སློབ་བཀའ་བབས་བུ་བཞི་ལ་སོགས་མང་། །བདག་ཅག་གིས་ཀྱང་དབང་ཁྲིད་བྱིན་རླབས་ཐོབ། །ཐ་མ་བསྟན་འགྲོའི་དོན་གྲུབ་དགུང་རེ་བདུན། །ལོར་གཤེགས་གདུང་ལ་རྟེན་གསུམ་རིང་བསྲེལ་བྱོན། །དེ་ཡི་བརྒྱུད་འཛིན་མཁས་གྲུབ་ཆེན་པོ་སྟེ། །གཡུང་དྲུང་བསྟན་པ་འབྲུག་གྲགས་དཔལ་བཟང་པོ། །རབ་ཚེས་ཆུ་ཕོ་འབྲུག་ལ་བལྟམས་པ་སྟེ། །ཆུང་ནས་ཁུ་བོའི་མདུན་དུ་རབ་བྱུང་ནས། །མདོ་སྔགས་སེམས་ཀྱི་ཁྲིད་ལུང་དབང་ཀ་ཀུན། །ཞུས་ཤིང་ཉམས་བཞེས་ལ་སོགས་ཐོས་བསམ་སྒོམ། །རྩེ་གཅིག་མཛད་པས་བསྟན་འཛིན་རྒྱ་མཚོའི་དབུས། །མངོན་མཐོ་རྒྱུ་སྐར་ཁྲོད་ན་ཟླ་རྒྱས་བཞིན། །མཁས་དང་གྲུབ་པའི་འཁོར་ལོས་བསྒྱུར་བ་ཆེ། །གསུང་བརྩམ་ཤེར་ཕྱིན་བཀའ་འགྲེལ་ཚད་མ་ཡི། །རིགས་ལམ་གསལ་བྱེད་ལ་སོགས་གཞུང་འགྲེལ་དང་། །རིག་གནས་བསྟན་བཅོས་གཞན་ཡང་མདོ་སྔགས་གཞུང་། །གསལ་བྱེད་ཕྱག་ལེན་ཕྲ་རགས་བཅས་པ་ཡི། །གསུམ་འབུམ་གླེགས་བམ་བཅུ་ཕྲག་གྲངས་ལྡན་མཛད། །གཏན་དུ་སྒོམ་སྒྲུབ་ཟབ་མོར་ཉམས་ལེན་། །གསང་སྔགས་ཕྱི་ནང་གསང་བའི་བསྙེན་ཚད་བསྐྱལ། །ཡི་དམ་དུ་མའི་ཞལ་གཟིགས་ལུང་བསྟན་ཐོབ། །ཉམས་རྟོགས་མཐར་ཕྱིན་ཀུན་བཟང་དགོངས་པར་བསྙེམས། །དགོན་པར་མཚན་ཉིད་བཤད་གྲྭ་གསར་འཛུགས་དང་། །ཟབ་ལམ་རྒྱུད་སྡེ་དུ་མའི་སྒྲུབ་ཆེན་བཙུགས། །གཞལ་མེད་ཁང་ཆེན་རྟེན་དང་བརྟེན་པར་བཅས། །ཁྱད་པར་གསེར་གདུང་བཀྲ་ཤིས་སྒོ་མང་དང་། །བདུད་འདུལ་སྒྲ་སྒྲགས་མཆོད་རྟེན་རྣམ་པ་གཉིས། །ལྷུན་པོའི་གཏོས་ལ་འགྲན་པའི་ངོ་མཚར་བཞེངས། །མདོར་ན་དཔེའུ་ཙེ་གསུམ་གྱི་མཛད་པ་ལ། །ཆེན་པོ་གྱུར་པ་རྣམས་ཀྱང་སྨོན་ཙམ་མོ། །གསུང་སྐྱེས་མཁས་གྲུབ་ཚོགས་ཀྱང་ཀུན་ན་མང་། །བདག་ཅག་གིས་ཀྱང་བཀའ་དྲིན་མང་ཐོབ་པའི། །སྐྱབས་ཡུལ་རྩ་བའི་བླ་མར་གྱུར་པ་སྟེ། །ཐ་མ་དགུང་གྲངས་དྲུག་ཅུར་དབྱིངས་སུ་གཤེགས། །དེ་ལས་མཆེད་དང་སྐུ་དབོན་དུ་གྱུར་པའི། །འདུལ་འཛིན་བླ་མ་མང་བྱོན་འོག་ཏུ་གསལ། །

ཞེས་སངས་རྒྱས་གཡུང་དྲུང་བོན་གྱི་བསྟན་པའི་བྱུང་བ་བརྗོད་པའི་ལེགས་བཤད་སྐལ་པ་བཟང་པོའི་མགྲིན་རྒྱན་ལས། གཤེན་དང་བྲུ་ཞུ་སྤ་རྨེའུ་ལྔ་ཡི་འདུལ་བརྒྱུད་བསྟན་འཛིན་དམ་པ་རྣམས་བྱོན་ཚུལ་ཡན་ལག་ཏུ་བཤད་པའི་ལེའུ་སྟེ་སྐབས་བཅུ་བཞི་པའོ།། །།

ལེའུ་བཅོ་ལྔ་པ།

ལེའུ་བཅོ་ལྔ་པ། ནང་བསྒྱུར་ལམ་གསང་སྔགས་བརྒྱུད་པའི་བླ་མ་སྔ་དར་རིག་འཛིན་རྣམས་བྱོན་ཚུལ།

དེ་ནས་ནང་ལྟར་གསང་སྔགས་བརྒྱུད་པ་ཡི། ། དགོངས་བརྡའ་སྙན་བརྒྱུད་རིམ་པར་བྱུང་བའི་ཚུལ། །ཐོག་མར་རྫོགས་པའི་སྐུ་ལས་བརྒྱུད་པ་སྟེ། །རྫོགས་སྐུའི་ངོ་བོ་ཡེ་ཤེས་དྲི་མ་མེད། །རང་བཞིན་ངེས་པ་ལྔ་དང་ལྡན་པ་སྟེ། །མཆོག་སྐུ་ངེས་པ་ཡེ་ཤེས་གསལ་བའི་ཆ། །འཁོར་ངེས་ས་བཅུའི་སེམས་དཔའ་བོན་ངེས་པ། །ཐེག་ཆེན་གསང་སྔགས་གནས་ངེས་འོག་མིན་ཞིང་། །དུས་ངེས་རྟག་པ་རྒྱུན་གྱི་འཁོར་ལོ་འོ། །ཐུགས་རྗེའི་རང་གཟུགས་རིགས་ལྔའི་བདེར་གཤེགས་སོགས། །རིགས་བརྒྱའི་སྤྱི་གཟུགས་རིགས་གསུམ་རྫོགས་པའི་སྐུ། །གཤེན་ལྷ་ཚད་མེད་འཕྲུལ་གཤེན་རྣམ་གསུམ་སྟེ། །དང་པོ་ཀུན་བཟང་གཤེན་ལྷ་འོད་དཀར་ཉིད། །ཨོམ་གྱི་སྙིང་པོ་ཨ་ཡི་རང་བཞིན་ལས། །རྒྱུ་མེད་འོད་ལས་འཕྲུལ་བའི་གཟུགས་ཀྱི་སྐུ། །ཀུན་ཁྱབ་སྤྲོས་བྲལ་ཀུན་ཏུ་བཟང་པོ་སྟེ། །ཀུན་ནས་ཀུན་ཏུ་ངན་མ་མྱོང་བས་བཟང་། །གཤེན་རབ་ཀུན་གྱི་རྩ་བའི་ལྷས་གཤེན་ལྷ། །བག་ཆགས་དྲི་མས་མ་གོས་འོད་དཀར་རོ། །དེ་ཡང་གདགས་མེད་གདམས་བཟུང་གཉིས་སུ་སྟེ། །གདགས་མེད་བྱང་ཆུབ་སེམས་ཉིད་མ་བཅོས་པ། །སེམས་རང་བྱུང་གི་གཤེན་ལྷ་དཀར་པོ་ཞེས། །གདགས་ཡོད་འོག་མིན་གནས་ཀྱི་ལོངས་སྤྱོད་རྫོགས། །ཀུན་བཟང་གཤེན་ལྷ་མཚན་དཔེ་ལྡན་པ་ཉིད། །མི་མངོན་དབྱིངས་ན་ཐུགས་རྗེའི་མངའ་བདག་སྟེ། །ཡེ་ཤེས་སྤྱན་ཅན་འོད་ཟེར་ཡོངས་ལ་ཁྱབ། །སྤྲུལ་པ་ཀུན་སྣང་བཞི་བཅུ་རྩ་ལྔའི་ལྷ། །ཞི་ཁྲོ་རབ་འབམས་དེ་ལས་འཕྲོས་པའོ། །གཉིས་པ་ཚད་མེད་འོད་ལྡན་ཐུགས་རྒྱུད་ལས། །ནམ་མཁའ་གཡུ་འོད་སྤྲུལ་པ་ལ། །ཚ་གྲང་གཉིས་ཀྱིས་རབ་དཀྲུག་པས། །འོད་སྨྲ་རླུང་སྤྲིན་འཁྲུག་པ་ལས། །སེམས་ཀྱི་མི་ལ་འོད་ཀྱི་རྟ། །བརྩེ་སེམས་ཐུགས་རྗེའི་བདག་ཉིད་ཅན། །དེ་ལ་མིང་འདོགས་མི་མེད་ན། །ནམ་མཁའི་དབྱིངས་ནས་མཚན་གསོལ་བ། །ནམ་མཁའི་དབྱིངས་ཀྱི་མི་བོ་ཆེ། །ཚད་མེད་ཐུགས་རྗེས་ཕྱོགས་རིས་མེད། །འོད་ལས་སྤྲུལ་པའི་མིར་གྱུར་པས། །ཚད་མེད་འོད་ལྡན་གཡུང་དྲུང་སྐུ། །ཞེས་གསུངས་གསུམ་པ་འཕྲུལ་གཤེན་སྣང་ལྡན་ནི། །ཀུན་བཟང་བོན་སྐུའི་ཐུགས་རྗེའི་འོད་ཟེར་ལས། །མི་རྟོག་ཐུགས་རྗེའི་བདག་ཉིད་ཅན་གྱི་ལྷ། །བྱུང་བ་དེ་ཡི་ཐུགས་ཀྱི་སྤྲུལ་པ་ལས། །འཕྲུལ་གཤེན་སྣང་བ་འོད་ལྡན་གྲུབ་པའི་གཤེན། །ཐུགས་ལས་སྐུ་གསུམ་སྤྲུལ་པའི་ལྷ་གསུམ་ཤར། །ཞེས་སོགས་གསང་སྔགས་རྒྱུད་ལས་གསུངས་བཞིན་ནོ། །དེ་ལྟར་རྫོགས་པའི་སྐུ་ལས་སྤྲུལ་པ་ནི། །འཆི་མེད་ཡུམ་སྲས་གཤེན་སོགས་རིམ་བྱུང་བ། །ཡུམ་ཆེན་ལྷ་མོ་བཟང་ཟ་རིང་བཙུན་ནི། །ལྷ་གནས་གླིང་དགུའི་རྒྱ་མཚོ་འཁྱིལ་པ་ལ། ་ ། དཔྱིངས་ཡུམ་ཤེས་རབ་ཕར་ཕྱིན་ཐུགས་རྗེའི་ཟེར། །འཕྲོས་པར་ཤེལ་གྱི་ལྦུ་བ་གུར་ཙམ་འཁྲུངས། །དེ་ཡི་བཅུད་ལས་ལྷ་མོ་མཚན་བཟང་སྐུ། །བལྟམས་པ་བཟང་བཟའ་རིང་བཙུན་རྒྱལ་བའི་ཡུམ། །ངོ་བོ་གཅིག་ལ་རྣམ་པ་དུ་མར་འཕྲོ། །གནམ་ཕྱི་གུང་རྒྱལ་ཐུགས་རྗེ་བམས་མ་སོགས། །མཚན་དྲུག་མཚན་བརྒྱ་བདེར་གཤེགས་དགྱེས་པའི་ཡུམ། །མ་རྒྱུད་བོན་གྱི་བརྒྱུད་པའི་འབྱུང་གནས་སོགས། །སྲས་མཆོག་སྟོན་པ་འཆི་མེད་གཙུག་ཕུད་ནི། །རྩ་གསུམ་ལྷ་རུ་ཡུམ་མཆོག་གོང་ཉིད་ལ། འོག་མིན་གནས་ནས་ཁྲི་བཞི་ནམ་ཏིང་ངམ། །འཕྲུལ་གཤེན་སྣང་ལྡན་ཏིང་འཛིན་དགོངས་པའི་ངང་། །དངོས་གྲུབ་སྣོད་མཁྱེན་གསུང་སྤྲུལ་གཡུའི་ཁུ་བྱུག །བཟང་ཟའི་འཕྲག་བབས་དྲོད་བརླན་མཁར་འཕུར་བའི། །ཕྱི་ལོར་སྲས་སྐྱེས་མེ་ཏོག་གླིང་སྦས་ཤིང་། །ཞག་དགུའི་ནང་བལྟས་ཨུ་འབར་ཐོར་ཚུགས་དང་། །གཟི་མདངས་རྒྱས་པས་འཆི་མེད་གཙུག་ཕུད་དུ། །མཚན་གསོལ་གསང་སྔགས་ཐེག་ཆེན་བོན་ཀུན་གསན། །དེ་ཡང་འོག་མིན་ལྷར་གཤེགས་ཡབ་འཕྲུལ་གཤེན། །ཀུན་བཟང་གཤེན་ལྷ་བཅས་ལས་ལེགས་མཉན་ནས། །རྩ་གསུམ་ལྷ་གནས་བོན་གྱི་འཁོར་ལོ་བསྐོར། །ལྷོ་ནུབ་མཚལ་རི་ལྷ་འདུན་རིའི་ལྷོ་ཤར། །གཡུ་ལུང་ཤེལ་བྲག་དུང་ཕུག་གསེར་ཁུང་ཅན། །རྩེ་དྲུག་ལྷུན་སྒང་རིན་ཆེན་གཡུ་སྟེང་ཚལ། །གནས་སུ་གསང་སྔགས་ཟབ་ལམ་ལྟ་སྐུར་བསྒྲུབ། །ཡུམ་ཆེན་བཟང་ཟ་གཤེན་ཆེན་གསང་འདུས་དང་། །དབལ་བོན་སྟག་ལ་ལ་སོགས་འཁོར་རྣམས་ལ། །སྤྱི་སྤུངས་གསང་སྔགས་རྒྱས་འབྲིང་བསྡུས་པ་སོགས། །གསས་མཁར་མཆོག་ལྔའམ་སྒོ་དགུ་རབ་འབམས་ཀྱི། ། རྒྱུད་ལུང་མན་ངག་སྒྱུ་འཕྲུལ་བསམ་འདས་བསྟན། །སྔགས་བདག་གཤེན་ཆེན་གསང་བ་འདུས་པ་ནི། ། སྟོན་པའི་ཐུགས་སྤྲུལ་རྩ་གསུམ་ལྷ་ཡི་གནས། །ལྷ་ཡུལ་ཤོད་མ་གསེར་སྟེང་བྱ་བ་རུ། །(བླ་མ་ཆེ་དྲུག་)ལྷ་མཁར་ལིང་ལིང་བྱང་རྩེའི་ནང་དབུས་སུ། །ཡབ་ནི་ལྷ་ཡི་རྒྱལ་པོ་ཞི་བ་ལྡན། །ཡུམ་ཆེན་བཙུན་མོ་ལྷ་བཞིན་མཛེས་ཉིད་ལས། །དཔྱིད་ཟླ་ར་བའི་བཅོ་ལྔར་སྐུ་འཁྲུངས་ཏེ། །མཚན་དཔེ་ཀུན་ལྡན་ཉི་མའི་འོད་ཟེར་ཅན། །ཞི་བའི་ངང་ལས་ཁྲོ་བོར་སྤྲུལ་མཁྱེན་པ། །འཆི་མེད་སྲས་ཡུམ་ཉིད་ལས་གསང་སྔགས་བོན། །ཞུས་ཏེ་རི་རབ་རྐེད་པར་དགོངས་མཛད་སྐབས། །འཇིག་རྟེན་ཁམས་ན་སྡེ་བརྒྱད་འབྱུང་པོའི་ཚོགས། །གཡོས་ཤིང་ལྷ་མི་གཤེན་ལ་གནོད་འཚེའི་ཚེ། །དེ་དག་འདུལ་གནོན་ཁྲོ་རྒྱལ་ལུང་བསྟན་བཞིན། །གསང་བའི་གནས་དགུར་སྤྲུལ་པ་དགུ་ཀྱེས་ཏེ། །སྡེ་བརྒྱད་མ་རུང་སྤྱི་སྒོས་དམ་ལ་བཏགས། །(མཚལ་རིའི་ལྷོ་ཤར་)གཡུ་ལུང་ཤེལ་བྲག་ཕུག་ཏུ་བསྒྲུབས་མཛད་དེ། །སེམས་ཅན་འགྲོ་བ་ཞི་ཁྲོའི་ལྷ་སྐུར་སྦྱར། །(བྱང་ནུབ་)རི་ནག་འཇོམས་པ་གསང་བའི་བྲག་ཕུག་ཏུ། །བསྒྲུབ་སྟེ་བདུད་ཁམས་དབང་བསྡུས་ཐར་པར་དྲངས། །སེང་ལྡིང་འཛིན་སྨད་ཨ་སུ་རའི་བྲག་ཕུག །བསྒྲུབ་སྟེ་དམུ་རིགས་བཏུལ་ཅིང་བདེ་ལ་བཀོད། །རི་བོ་བཤོལ་མདའ་འཛིན་(སྟག་གཡག་རོལ་པ་)དུ་བསྒྲུབས་མཛད་དེ། །སྡེ་བརྒྱད་གཡེན་སྡེ་མ་ལུས་དམ་ལ་བཏགས། །རིན་(གསེར་མདོག་འཛིན་སྟོད་)ཆེན་གྲང་མའི་གླིང་དུ་བསྒྲུབ་པ་ཡིས། །ཀླུ་གཉན་ས་བདག་གདུག་པ་ཅན་རྣམས་བཏུལ། །ཉ་མེད་(ལྟ་ན་སྡུག་ལྷོ་)འོད་མཚོ་ནམ་མཁའ་མཛོད་བྲག་ཏུ། །བསྒྲུབས་པས་བཙན་སྲི་དར་མ་དབང་དུ་བསྡུས། །རྟ་སྒོ་མ་(ཀུན་འདུད་འཛིན་ལྷོ་)ཕམ་གསེར་བྲག་བྱ་སྐྱིབས་གནས། །བསྒྲུབ་སྟེ་སྲིན་པོ་མི་ཟན་སྡེ་ཚོགས་བཏུལ། །རྟ་རྣ་འཛིན་ཁ་ལྷ་སྲིན་མཚམས་དབེན་དུ། །བསྒྲུབས་པས་གནོད་སྦྱིན་ཐེའུ་སྲི་གདུག་པ་བཏུལ། །བྲག་(མུ་ཁྱུད་འཛིན་རིའི་རྩ་)དམར་འདུས་པ་འགྲན་གྱི་རི་གོང་དུ། །བསྒྲུབས་ཏེ་མིར་གྱུར་སྡིག་པ་སྤུན་གསུམ་བསྒྲལ། །དེ་ལྟར་སྡེ་བརྒྱད་གདུག་རྩུབ་ཀུན་གཞིལ་ནས། །ཡི་དམ་ལྷ་དང་གཉིས་སུ་མེད་པར་བཞུགས། །གསང་བདག་དབལ་གཤེན་སྟག་ལ་མེ་འབར་ནི། །སྟོན་པའི་ཐུགས་སྲས་ལྷ་ཡི་སྲས་སུ་འཁྲུངས། །དེ་ཡང་ལྷ་ཡུལ་གུང་ནམ་ལྟེ་སྟོད་ན། །མཁར་ནི་མང་བ་སྟག་རྩེ་བྱ་བ་རུ། །ཡབ་ནི་ལྷ་རྒྱས་ལེག་ཞི་སད་ཝེར་དང་། །ལྷ་ཟ་གུང་བཙུན་བཤོས་སྲས་མི་ལུས་ལ། །སྟག་གི་ཆ་བད་མེ་འབར་ལུས་འོད་འཕྲོ། །ཁྲོ་བོའི་ཚུལ་ཅན་དབུ་སྐྲ་གཙུག་ཏུ་འཁྱིལ། །འཆི་མེད་ཡུམ་སྲས་གཤེན་ལ་སྔགས་ལུང་ཞུས། །དབལ་གྱི་བྲག་ཕུག་རོང་ཆེན་གནས་སུ་བསྒྲུབ། །གྲུབ་རྟགས་མ་ཚོགས་དབལ་མོ་བྲན་དུ་འཁོལ། །སྔགས་ཀྱི་ཕུར་པ་གནམ་ས་བྲག་ལ་ཐེབས། །མེ་དཔུང་འབར་བས་སྲིན་པོའི་ཡུལ་ཁམས་བསྲེགས། །ཐུན་ཉུངས་འཕངས་པས་ལྷ་སྲིན་གྲོང་ཁྱེར་བརླགས། །སྲིན་པོ་འདའ་ཤ་འདྲི་བ་དངོས་སུ་བསྒྲལ། །བགེགས་ཀྱི་རྒྱལ་པོ་བྱིན་ན་ཡ་ཀ་བཏུལ། །ཕུང་པོ་ལྷ་ལྔར་གྲུབ་སྟེ་མཁའ་འགྱིང་དང་། །གཉིས་མེད་ཕྱག་རྒྱ་ཆེན་པོར་གྲུབ་པ་ཡིན། །ལྷ་ཡི་གཤེན་པོ་ཡོངས་སུ་དག་པ་ནི། །ལྷ་རབ་འོད་དཀར་སྲས་སུ་སྐུ་འཁྲུངས་ཤིང་། །ཡུམ་སྲས་གཤེན་དབལ་བཅས་ལ་ལུང་ནོད་མཛད། །གསང་འདུས་གཤེན་མདུན་གསང་སྔགས་ལུང་རྒྱས་གསན། །མཚལ་རི་ལྷ་འདུན་གནས་བསྒྲུབས་གྲུབ་པ་ཐོབ། །ཐུན་མོང་སེ་གོལ་བརྡབ་པས་བར་སྣང་ལ། །ཁྲུང་ཁྲུང་དུ་སྤྲུལ་ལྗགས་མཆིལ་གཏོར་བ་ཡིས། །ས་ལ་མེ་ཏོག་པད་མ་འཁྲུངས་པར་ནུས། །མཁའ་ལ་བྱ་ལྟར་འཕུར་ཞིང་མེ་སྤར་བས། །ལྷ་དང་ལྷ་མིན་གཡུལ་འགྱེད་བཟློག་པར་ནུས། །མཆོག་གི་ངོ་བོ་སྐུ་ཉིད་དངོས་སུ་ནི། །མཁའ་འགྱིང་ལྷ་རུ་གཉིས་མེད་གྲོལ་ཐིམ་མོ། །རྒྱལ་གཤེན་ཆེན་པོ་མི་ལུས་བསམ་ལེགས་ནི། །མི་རྗེ་ཁྲི་རྒྱལ་འོད་ཀྱི་སྲས་སུ་འཁྲུངས། །མི་ལུས་ལྷར་ཕེབས་ཡུམ་སྲས་གཤེན་གསུམ་དང་། །སྟག་ལ་ལྷ་བོན་རྨ་ལོ་དྲང་སྲོང་རྒྱལ། །ཀླུ་སྒྲུབ་རྣམས་བསྟེན་ཞལ་བསྡུར་བོན་སྤྱི་དང་། །ཁྱད་པར་གསང་སྔགས་རྒྱུད་གསུམ་ཐེག་རྩེའི་ལུང་། །ཞུས་ཏེ་རྒྱལ་མཁར་བ་ཆོད་དུ་བསྒྲུབས་པས། །དགུན་དུ་མེ་ཏོག་ཆར་འབེབས་འཇའ་འོད་འཁྱིམ། །རྒྱ་མཚོ་གཏིང་དུ་མཆོད་རྟེན་བརྩེགས་པ་དང་། །ཏིང་འཛིན་མེ་ཡིས་ལོག་རྟོག་བསྲེགས་ནུས་ཤིང་། །སྐུ་ལུས་ཟག་མེད་ཡི་དམ་ཉིད་དུ་འཕོས། །རྒྱལ་ཁམས་གདུལ་བ་མ་ལུས་འོད་དུ་དེངས། །བྲམ་ཟེ་ལྷ་སྦྱིན་གཉན་ལྕམ་གཟི་བརྗིད་སྲས། །ཀླུ་སྒྲུབ་ཡེ་ཤེས་སྙིང་པོས་བཟང་ཟ་དང་། །གསང་འདུས་སྟག་ལ་ལྷ་མིའི་གཤེན་རྣམས་ལས། །ལུང་ནོད་ཆུ་མིག་བརྒྱད་ཅུའི་མགོར་བསྒྲུབས་པས། །ཀླུ་རྣམས་དབང་བསྡུས་ཀླུ་ལ་བོན་འཆད་ཅིང་། །ཀླུ་ཡིས་འཚོ་སྦྱར་རྒྱ་མཚོར་མི་བྱིང་རྒྱུ། །ནམ་མཁར་མེ་ཏོག་ཆར་འབེབས་སྐུ་ལུས་ཉིད། །འོད་ཟེར་དུ་བས་ཡི་དམ་ལྷ་སྐུར་གྲུབ། །དམུ་གཤེན་ནམ་མཁའ་སྣང་བ་མདོག་ཅན་ནི། །སྟག་གཟིག་དམུ་རྒྱལ་སྲས་ཆེའི་བརྒྱུད་པར་འཁྲུངས། །ལྷ་ཀླུ་མི་གཤེན་བསྟེན་ནས་སྔགས་ལུང་ནོད། །རི་རྒྱལ་ལྷུན་པོར་བསྒྲུབས་པས་གྲུབ་པ་བསྙེམས། །བོད་ཡུལ་དོན་དུ་ལྷ་རི་གྱང་ཐོར་བབས། །རྒྱལ་པོ་གཉའ་ཁྲིའི་བླ་མཛད་གསང་སྔགས་བསྟན། །ལྷ་སྲིན་དབང་བསྡུས་དམ་ལ་བཏགས་པ་དང་། །ལྷ་རྣམས་ཀྱིས་མཆོད་གསོལ་ཟས་འདྲེན་པ་དང་། །མེ་ཏོག་ཆར་འབེབས་འགྲོ་དྲུག་བདེ་ལ་བཀོད། །སྐུ་ལུས་ཡེ་ཤེས་ལྷ་དང་གཉིས་མེད་གྱུར། །རྒྱལ་པོ་མུ་ཁྲི་བཙན་ཉིད་སྣང་མདོག་ལས། །གསང་སྔགས་ལུང་ནོད་ལྷ་རི་གྱང་ཐོར་བསྒྲུབས། །ཐུན་མོང་མཁའ་ལ་བྱ་བཞིན་འཕུར་བ་དང་། །ཆུ་ལ་མི་བྱིང་བར་སྣང་ཁམས་ཉིད་དུ། །འབྲུག་ཁྱུང་སེང་གེ་སྤྲུལ་ཅིང་ཞོན་ནས་རྒྱུག །མྱ་ངམ་ཐང་དུ་མེ་ཏོག་པད་རྫིང་འཁྲུངས། ལུང་སྐམ་ཆུ་བརྡོལ་ལྗགས་མཆིལ་མེ་འབར་བས། །གནམ་ལྕགས་ཕབས་ཏེ་བདུད་རི་བཤིགས་པ་དང་། །ཉི་ཟླ་མེ་ཏོག་ཏུ་བཀོད་མཎྜལ་བྱེད། །ལྷ་སྲིན་བྲན་འཁོལ་སྨན་བཞི་བཀའ་འཁོར་གཞུག། །མཆོག་ཐོབ་ཏིང་འཛིན་ཟས་གསོལ་ཟས་གཞན་མིན། །དབལ་གསས་རྔམས་པའི་སྐུ་དང་གཉིས་མེད་དོ། །ཧ་ར་ཅི་པར་ལྷོ་མོན་བོན་པོ་སྟེ། །རི་གསུམ་འདུས་རྩེར་རྫུ་འཕྲུལ་སྨན་བཞི་ཡིས། །གསང་བའི་བོན་བྱིན་བསྒྲུབ་པས་གྲུབ་པ་ཐོབ། །ཐུན་མོང་བྲག་ཕུག་འཇལ་ཡི་ཞགས་པ་འདྲེན། མི་རྒོད་སྲིན་པོ་གུར་འཐུམ་འཆི་བ་དང་། །གྱི་ལིང་རྟར་ཞོན་ཐེའུ་རང་ལས་ལ་འཁོལ། །ཆུ་བོ་གྱེན་བསྒྱུར་ལྷོ་བལ་དབང་དུ་བསྡུད། །མཆོག་དངོས་ཡི་དམ་ཞལ་གཟིགས་གྲན་བལྟས་འཆི། །སྐུ་ལུས་ཁྲོ་སྤྲུལ་རི་བོ་ཟོར་དུ་འཕེན། །རི་བོ་རྟར་ཞོན་འོད་ཀྱི་སྐུར་དེངས་སོ། །སྟག་ཝེར་ལི་ཝེར་པད་མོར་རྫུས་སྐྱེས་འཁྲུངས། །མུ་ལེ་ཁྱུད་མཚོའི་གནས་བསྒྲུབས་གྲུབ་པའི་རྟགས། །སྟག་གཟིག་དོམ་དྲེད་བེའུ་ལུག་ལྟར་དུ་སྐྱོང་། །ལུས་ལས་སྤྲུ་འགྱེད་ཀླུ་དང་མི་སྐད་གཏམ། །ཀླུ་གཉན་ས་བདག་གཏོད་རྣམས་བྲན་ཏུ་བཀོལ། །མཆོག་ནི་དགུང་ལོ་སུམ་བརྒྱ་དྲུག་ཅུར་བཞུགས། །བོན་འཁོར་བསྐོར་རྗེས་མཁའ་ལ་ཁྱུང་སྤྲུལ་གཤེགས། །ཨ་ནུ་འཕྲག་ཐག་ཞང་ཞུང་དབུས་ཀྱི་གཤེན། །ཏི་སེ་གངས་ལ་བསྒྲུབས་པས་གྲུབ་པ་ཐོབ། །ཐུན་མོང་གསེར་ཛོ་འཕངས་པས་སྲིན་ཡུལ་བསྲེགས། །ཤིག་ཙོ་འཕངས་པས་གྲན་ལུས་ཧྲེང་ནས་ཤི། དུག་ཙོ་འཕངས་པས་དགྲ་ལུས་ཞིག་ནས་ཤི། །དུག་ལ་སྨན་དུ་བསྒྱུར་ནས་གསོལ་བ་དང་། །ཐུན་མོང་གྲུབ་ལྔ་དངོས་སུ་སྟོན་པར་ནུས། །མཆོག་དངོས་ཏིང་འཛིན་ཟས་གསོལ་མི་མིན་བཏུལ། །དགུང་ལོ་ཉིས་བརྒྱ་ལྔ་བཅུ་རྩ་ལྔ་ནས། །ནམ་མཁར་འཕུར་ཏེ་འོད་ལུས་སངས་རྒྱས་སོ། །སད་ནེ་ག་འུ་ཞང་ཞུང་སྒོ་པའི་གཤེན། །དྭང་ར་སེང་རྫོང་བྲག་ཕུག་གནམ་སྐས་འདབས། །ཡབ་ནི་ཞང་ཞུང་རྒྱལ་མཚན་བདེ་བ་དང་། །ཡུམ་ནི་རྒྱལ་བཟའ་ཀློང་ཡངས་གཉིས་ཀྱི་སྲས། །ཆུ་མོ་ཕག་གི་ལོ་ལ་སྐུ་འཁྲུངས་ཤིང་། །ཞང་ཞུང་མཁས་པ་སེ་སད་ནེ་གུ་དང་། །དཔོན་གསས་ཆེན་པོ་ཨ་ནུ་ཕྲག་ཐག་སོགས། །མཁས་གྲུབ་རྒྱ་མཚོ་ལྟ་བུའི་ཐུགས་བཅུད་བླངས། །དྭང་ར་གཡུ་བུན་དུ་བསྒྲུབས་གྲུབ་པའི་རྟགས། །ཁ་བ་བུ་ཡུག་རླུང་དམར་དམག་སྣ་དང་། །ཤྭ་སྣ་ཆུ་སྣ་རུད་སྣ་བད་སྣ་བཟློག་མུར་མཛེ་མིག་གིས་བལྟས་པས་སོས་པ་དང་། །གདུག་ཅན་བྲན་ཁོལ་མཆོག་གི་དངོས་གྲུབ་ནི། །ཏིང་འཛིན་ཟས་གསོལ་སྐུ་ལས་མེསྟག་འབར། །སྐུ་ཡང་ནམ་མཁར་འཇའ་ཚོན་དྭངས་ལྟར་སོང་། །ཞང་ཞུང་དཔོན་གསས་ད་མི་ཐད་ཀེ་ནི། །སྤོས་རི་ངད་ལྡན་གནས་བསྒྲུབས་གྲུབ་པ་ཐོབ། །བོན་གྱི་བསྟན་དགོངས་སྒྲུབ་པར་བཞུགས་པའི་དུས། །ཞང་ཞུང་ཁྲི་སྡེ་བདུན་གྱི་དམག་ཚོགས་དཔུང་། །ཁྲི་དང་དྲུག་སྟོང་དུས་གཅིག་འདུས་པ་ལ། །ཏིང་འཛིན་སྤྲུལ་པ་བསྟན་པས་དམག་རྣམས་བརྒྱལ། །ཁྱུང་ལུང་དངུལ་མཁར་ནང་དུ་མེ་མཆེད་པ། །མཆིལ་མ་ཐེབ་གསུམ་སྔགས་ཀྱིས་བསད་པ་དང་། །དབུ་ཞྭ་གནམ་འཕངས་གླག་གྱུར་འགྲན་ལ་འདེབས། །ཆག་ལྷམ་བོང་བུར་སྤྲུལ་ཏེ་ཐེའུ་རང་བསྒྲལ། །ལྷ་སྲིན་བྲན་ཁོལ་མཆོག་གི་དངོས་གྲུབ་ནི། །དགུང་ལོ་ཉིས་བརྒྱ་བདུན་ཅུར་སྐུ་ལུས་ཉིད། །འབྲུག་ཏུ་སྤྲུལ་ནས་ལྷོ་སྤྲིན་ཡལ་བའམ། །འཇའ་ཚོན་ལྟར་དྭངས་མངོན་སངས་རྒྱས་པའོ། །རྣལ་འབྱོར་ཆེན་པོ་ཤད་པུ་ར་ཁུགས་ནི། །ཉང་སྟོད་དྲུམ་གྱི་སྟག་ཚལ་གནས་སུ་བསྒྲུབས། །གྲུབ་བསྙེམས་ཐུན་མོང་སྟག་གཟིག་ཏུ་སྤྲུལ་ནས། །དགྲ་བསྒྲལ་བྱ་རྒོད་དུ་སྤྲུལ་མཁའ་ལ་འཕུར། །དབལ་མོ་བྲན་བཀོལ་ཤ་ཁྲག་གསོལ་སྟེར་ནུས། །ཏིང་འཛིན་དངོས་གྲུབ་ཕ་རོལ་སེམས་ཤེས་དང་། །ལུས་སེམས་བདེ་བ་བསྐྱེད་ནུས་དགུང་ཉིས་བརྒྱར། །འཇའ་ཚོན་འོད་དུ་ཡལ་ཏེ་སངས་རྒྱས་སོ། །རྒྱ་བོན་ཆེན་པོ་ཟིང་པ་མཐུ་ཆེན་ནི། །རྒྱ་སོ་དར་རྩེར་བསྒྲུབས་པས་དངོས་གྲུབ་བསྙེམས། །གྲུབ་རྟགས་སྐུ་ལུས་སྤྱང་སྤྲུལ་གྱི་གྲན་བླ། །དངོས་སུ་འགུགས་དང་རི་སྐམ་ཆུ་མིག་འདོན། །ཚེ་མཐར་མ་ཕྱིན་པ་རྣམས་ཚེ་བསྲིང་བྱེད། །ཉི་ཟེར་རྒྱུད་ལ་ན་བཟའ་འགེལ་བར་ནུས། །མཆོག་གི་གྲུབ་རྟགས་ཡི་དམ་ལྷ་ཉིད་དང་། །གཉིས་སུ་མེད་པར་གཅིག་ཏུ་སངས་རྒྱས་སོ། །བོད་ཀྱི་གྲུབ་ཐོབ་སྤེ་བོན་ཐོག་འཕྲུལ་ནི། །ཡར་ལྷ་ཤམ་པོ་གངས་ཀྱི་རི་ལ་བསྒྲུབས། །ཐུན་མོང་གྲུབ་རྟགས་མཚོ་སྨན་བྲན་དུ་འཁོལ། །ཉི་ཟེར་ཞོན་ནས་འཛམ་གླིང་བསྐོར་བ་དང་། །ཞང་ཞུང་ཁ་ཡུག་མཚོ་ཆེན་གཡུ་རི་ཞེས། །སྨར་ཞི་ཧྲང་གིས་ཉིན་གསུམ་དུ་འཁོར་བ། །གཡུ་རུ་བསྒྱུར་ཏེ་ལྟག་གཡུར་གདགས་པ་དང་། །མེ་ཏོག་སྣ་ཚོགས་ཆར་བཞིན་འབེབས་པ་དང་། །སྐུ་ལས་འོད་སྤྲུལ་མང་པོར་སྤྲུལ་ནུས་ཤིང་། །མཆོག་གི་དངོས་གྲུབ་ལོ་བརྒྱ་དྲུག་ཅུ་ནས། །ཕུང་པོ་ལྷག་མེད་འོད་དུ་མངོན་སངས་རྒྱས། །གྲུབ་ཆེན་གཤེན་པོ་སྤེ་བོན་ཐོག་རྩེ་ནི། །འཕན་ཡུལ་བྲག་དཀར་གནས་བསྒྲུབས་གྲུབ་པ་ཐོབ། །གཡག་རྒོད་ཆུ་སྲིན་བཀོལ་ཏེ་ཞོན་པ་དང་། །དམུ་བདུད་བཙན་གསུམ་བྲན་དུ་འཁོལ་བ་དང་། །སྤྲུལ་པ་ཕྱོགས་བཅུར་དུས་གཅིག་འགྱེད་པར་བྱེད། །མཆོག་གི་དངོས་གྲུབ་ཏིང་འཛིན་གྱིས་འཚོ་ཞིང་། །དགུང་ལོ་བརྒྱ་དང་སུམ་ཅུ་རྩ་ལྔ་ནས། །ཕུང་པོ་ལྷག་མ་མེད་པར་སངས་རྒྱས་སོ། །གྲུབ་མཆོག་ཐིས་ཆེན་ཧྲིང་ནི་མུ་ཏིང་ནི། །དུག་མཚོའི་དོ་གླིང་ཚལ་ཆེན་རྒྱས་པར་བསྒྲུབས། །གྲུབ་བརྙེས་ཀླུ་བདུད་མཚོ་ནང་འདྲེན་ཅིང་གསོལ། །ཁྱུང་དུ་སྤྲུལ་ནས་ནམ་མཁར་ལྡིང་མཛད་ཅིང་། །མཚོ་ནང་བདུད་རྩིའི་ཆུ་མིག་ཕྱེ་སྟེ་གསོལ། །རླུང་སེམས་རྩལ་འབྱོངས་རྡོ་རྗེས་བྲག་རི་བསྙིལ། །མཆོག་ཐོབ་སྐུ་གསུམ་ཡོན་ཏན་ལྷུན་རྫོགས་ནས། ། སྐུ་ལུས་ཟག་མེད་འོད་ཀྱི་རང་བཞིན་གྱུར། །སུམ་པའི་རིག་འཛིན་སྦུ་ཁ་ཞེས་བྱ་བ། །ལྗོན་ཤིང་ནགས་ཚལ་གླིང་དུ་བསྒྲུབས་ཏེ་གྲུབ། །བར་སྣང་ཁམས་སུ་ཀུན་བཟང་སྐུ་དངོས་གཟིགས། །སྐུ་ལུས་འབུར་བཤིག་བུང་བར་གྱུར་པའི་ཚེ། །མཁའ་ལ་རྒོད་ལྕམ་བྱེ་བ་འབུམ་དུ་གྲོལ། །ཡང་གཅིག་མེ་དཔུང་དུ་གནས་རླུང་དབང་ལྡན། །མཆོག་གྱུར་ཀུན་བཟང་ཉིད་དང་དབྱེར་མེད་པར། །ཕྱག་རྒྱ་ཆེན་པོར་ལྷུན་གྱིས་གྲུབ་པའོ། །ཞང་ཞུང་རིག་འཛིན་གླང་

ཆེན་མུ་ཐུར་ནི། །དུར་ཁྲོད་རོ་ཁྲིར་བཞུགས་ཏེ་བསྒྲུབས་པས་གྲུབ། །གྲུབ་རྟགས་བམ་རོ་དུང་དུ་འབུད་པ་དང་། །མཁའ་འགྲོ་ལས་བྱེད་མར་རོལ་རོ་ཚོགས་ཟ། །གཡང་གཞི་གྱོན་ཅིང་ནམ་མཁར་འཕུར་བ་སོགས། །གསང་བདག་དཔའ་བོའི་ཚུལ་ཅན་མཆོག་གི་དོན། །ཏིང་འཛིན་ཟས་གསོལ་བདེ་ཆེན་གཡོ་མེད་ངང་། །ཡི་དམ་ལྷ་དང་གཉིས་མེད་མངོན་སངས་རྒྱས། །དེ་དག་གོང་མ་གོང་མས་འོག་མར་བརྒྱུད། །བར་གྱི་གདུང་བརྒྱུད་བཅུ་གསུམ་ཞེས་པའོ། །འདི་ཕྱིན་མཁས་བཞི་ལ་སོགས་རིག་འཛིན་ཕལ། །ཚེ་ལ་དབང་ཐོབ་དགུང་ལོ་ཉིས་སྟོང་སྐོར། །བཞུགས་ཤིང་བསྟན་འགྲོའི་དོན་མཛད་མང་བ་སྟེ། །སོ་སོར་ལོ་ཚད་འདི་བཞུགས་བརྗོད་མི་དཔོག །ཞང་ཞུང་མཁས་པ་སྟོང་རྒྱུང་མཐུ་ཆེན་ནི། །གནམ་མཚོ་ཕྱུག་མོའི་དོ་རིང་ལ་སོགས་པར། །བསྒྲུབས་པས་གྲུབ་ཐོབ་ཉི་མའི་ཟེར་ཆིབ་གཤེགས། །རྔ་ལ་ཞོན་ནས་མཁའ་ལ་འཕུར་བ་དང་། །ཐུན་ཉུངས་འཕངས་པས་དགྲ་བགེགས་གནས་སུ་བསྒྲལ། །གནམ་མཚོ་དར་དཀར་གྱིས་བཏུམས་མཁའ་ལ་འཁྱེར། །རི་བོ་ཟོར་འཕེན་གསེར་ཛོས་གྲན་ཁམས་བསྲེགས། །མཆོག་དངོས་ཁོག་བཀྲལ་རིགས་ལྔའི་ལྷ་ཞལ་སྟོན། །ཏིང་འཛིན་ཟས་གསོལ་མཐར་ནི་དབལ་གསས་སྐུར། །འོད་ཟེར་དུ་འཕྲོས་ཐིམ་སྟེ་དབྱེར་མེད་དོ། །མཁས་མཆོག་སེ་བོན་ཤྭ་རི་དབུ་ཆེན་ནི། །གངས་བྲག་ནགས་ཚལ་མང་མཁར་བོན་གནས་སོགས། །བསྒྲུབས་པས་གྲུབ་རྟགས་ཐུན་མོང་ནམ་མཁར་འཕུར། །ཆུ་ལ་མི་བྱིང་རི་བྲག་རྟར་ཞོན་འགྲོ། །ཆུ་ཀ་གྱེན་བསྒྱུར་སྤྲིན་གྱི་ན་བཟའ་གྱོན། །ཆུ་རྟ་ཞོན་ནས་གཡུ་བུན་མཚོ་ནང་དུ། །དྲོ་རེ་ཙམ་སྟོར་གདུགས་ཚོད་མཚོ་སྨན་འདྲེན། །རིགས་སྒྲ་སྒྲོགས་ཤིང་ཐལ་བརྡེབས་ཕས་རྒོལ་གཞིལ། །རྒྱུད་ལུང་བོན་འཆད་སྡེ་སྣོད་ཟབ་བརྒྱ་བཀྲོལ། །མཆོག་གྲུབ་ཕུང་པོ་ལྷག་མེད་སངས་རྒྱས་སོ། །ལྡེ་བོན་མཁས་པ་གྱིམ་ཚ་རྨ་ཆུང་ནི། །མང་མཁར་བོན་གྱི་གནས་ཆེན་ལ་བསྒྲུབས་ནས། །ཕ་བོང་རྟར་ཞོན་གཅན་གཟན་གདུག་པ་འགེལ། །གྲུབ་པ་ཐོབ་པས་ཉམས་དང་རྟོགས་པའི་དབང་། །སྡེ་སྣོད་ལུང་རིག་རྒྱ་མཚོ་ཐུགས་ལ་གསལ། །བསྒྲུབ་པའི་བུམ་པར་མེ་ཏོག་བདུད་རྩི་འབེབས། །གཙུག་ལག་སྡེ་བཞིས་གདུལ་བའི་རྒུད་པ་བསལ། །སྲིད་རྒྱལ་དབལ་མོའི་ཞལ་གཟིགས་མཐུ་བྱིན་ལྡན། །མཆོག་ཐུན་གྲུབ་་བརྙེས་་མཁར་འཕུར་ལྷག་མེད་གཤེགས། །མེ་ཉག་མཁས་པ་ལྕེ་ཚ་མཁར་བུ་ནི། །གསེར་གྱི་བྲག་ཕུག་གསང་བའི་གནས་སུ་བསྒྲུབ། ། ཐུན་མོང་ལྕགས་ཕུར་འདྲེ་སྲིན་སྙིང་ལ་བརྡེག། ཐལ་སྦྱར་ཕྱེས་པས་ཉི་ཟླ་མཁའ་ལ་བཀྲོལ། །མཚོན་ཆ་བཏགས་པ་ལྗགས་ཀྱི་མཆིལ་མས་བཤིག །སྐུ་ལུས་གསེར་གྱི་མི་རྟ་རུ་སྤྲུལ་ནས། །སྐྱི་ཆུ་རྨ་ཆུ་གལ་དུ་བསྒྱུར་བར་ནུས། །བྲག་རིར་ལྗུར་འབུད་རིག་པ་རང་དབང་ཐོབ། །མཆོག་དངོས་གྲུབ་སྟེ་ཕུང་པོ་ལྷག་མེད་བར། །ནམ་མཁར་འཕུར་ཏེ་འོད་དང་ཟེར་དུ་གཤེགས། །ཁྲོམ་གཤེན་ཆེན་པོ་ངམ་པ་ལྕེ་རིང་ནི། །ལ་ཤང་རིའི་རྩེར་བསྒྲུབས་ཏེ་གྲུབ་མཆོག་བརྙེས། །གནོད་སྦྱིན་བྲན་འཁོལ་ཙོ་དམར་གྲན་ལ་བརྡེག །སྐུ་ལུས་འོད་ཟེར་དུ་མཛད་ལྷག་མེད་གཤེགས། །ཏ་ཟིག་ལོ་པཎ་ཟ་རང་མེ་འབར་ནི། །གངས་དཀར་མཐོ་དང་གཡའ་རི་ཉམས་དགའ་རུ། །བསྒྲུབས་པས་མཆོག་ཐུན་གྲུབ་བརྙེས་ལོག་ལྟའི་སྡེ། །མེས་བསྲེགས་སྡེ་བརྒྱད་བྲན་དུ་བཀོལ་བའོ། །ཞང་ཞུང་མཁས་གྲུབ་ཧྲིས་པ་གྱེར་མེད་ནི། །ཟང་ཟང་ལྷ་བྲག་ཏིང་མུར་གཡུ་རྩེར་བསྒྲུབས། །ལྷ་སྲིན་མཐུས་བཅོམ་མཚོ་སྨན་ལས་ལ་བཀོལ། །སྐུ་གཟུགས་འོད་ཕུང་བསྒྱུར་ཏེ་མཁའ་ལ་གཤེགས། །མཁས་མཆོག་སུམ་པ་མུ་སྤུངས་གསལ་ཏང་ནི། །གཡའ་རི་གངས་བྲག་བདེ་བར་གྲུབ་པ་བསྙེམས། །དབལ་མོ་བྲན་ཁོལ་མཐུ་བྱིན་མེ་དཔུང་འབར། །ཚེ་ལ་དབང་ཐོབ་འོད་ཀྱི་རང་བཞིན་ནོ། །སྟང་ཆེན་གྲུབ་ཐོབ་དམུ་ཚ་གྱེར་མེད་ནི། །རྒྱུང་སྲུབ་གསང་བའི་བྲག་ལ་གྲུབ་རྩལ་བརྙེས། །ཉི་ཟླ་རྟོད་གནོན་རི་དྭགས་རྟ་རུ་ཞོན། །ཕུང་པོ་གཞའ་ལྟར་དྭངས་ཏེ་སངས་རྒྱས་སོ། །ལོ་པཎ་གྲུབ་བརྙེས་ར་སངས་ཁོད་རམ་ནི། །གསང་བའི་གནས་མཆོག་དབེན་པར་གྲུབ་པ་བསྙེམས། །ཕ་རོལ་ལུས་སེམས་བདེ་བསྐྱེད་རྫུ་འཕྲུལ་ལྡན། །བྱ་ལྟར་མཁར་འཕུར་འོད་ལུས་སུ་གཤེགས་སོ། །རྒྱལ་བའི་ཡབ་མཆོག་རྒྱུང་ཡར་མུ་ཁོད་ནི། །ཞང་ཞུང་ཁྱུང་ལུང་དངུལ་མཁར་དུ་བསྒྲུབས་པས། །གྲུབ་བརྙེས་འབྱུང་ལྔ་དབང་ཐོབ་ལྷ་ཞལ་གཟིགས། །སྐྱེ་མེད་དོན་ལྡན་མཁའ་ལྟར་དྭངས་སངས་རྒྱས། །རིག་འཛིན་ཆེན་པོ་རྗེ་ཆེན་ལྷ་སྒོམ་ནི། །རྣམ་དག་བདེ་ཆེན་གནས་སུ་བསྒྲུབས་པ་ཡིས། །ཐུན་མོང་འབྱུང་བཞི་དབང་ཐོབ་ཐོགས་ཆགས་མེད། །མཆོག་དངོས་བདེ་བ་ཆེན་པོར་སངས་རྒྱས་སོ། །གྲུབ་པའི་དབང་ཕྱུག་བློན་ཆེན་མུ་ཐུར་ཡང་། །དབེན་གནས་ཉམས་དགའི་ཁང་བཟང་དུ་བསྒྲུབས་ཏེ། །གྲུབ་རྟགས་རྫུ་འཕྲུལ་ནུས་སྟོབས་རང་དབང་བསྒྱུར། །མཐར་ཐུག་བདེ་ཆེན་ཕྱག་རྒྱར་ལྷུན་གྱིས་གྲུབ། །སྟག་གཟིག་མཁས་པ་དམུ་ཙ་ཏ་ཧེ་ནི། །གོང་ལྟར་གདུང་སོབ་ཁྱིའུ་བཞིའི་ཐུགས་བཅུད་མྱོང་། །གསེར་གྱི་སྟེགས་བུར་མདོ་སྔགས་བོན་སྒོ་འཆད། །གངས་དཀར་རྩེར་གནས་གྲུབ་རྟགས་མཁའ་ལ་འཕུར། །ཞང་ཞུང་མཁས་པ་ཁྲི་ཐོག་སྤར་རྩ་ནི། །རྒྱུད་སྡེ་འཆད་ལ་ལྷ་སྲས་ཕོ་མོ་ཡིས། །མེ་ཏོག་ཆར་འབེབས་སྤྲིན་གསེབ་རོལ་མོས་མཆོད། །བོན་སྒོ་བརྒྱད་ཁྲིར་མངའ་མཛད་འཆད་རྩོམ་སྤེལ། །སུམ་པའི་མཁས་པ་ཧུ་ལི་སྤར་ཡ་ཞེས། །ཚུལ་གོས་རྨད་དྲུག་སྐུར་མཛེས་དགྲ་བཅོམ་གྱི། །མཆོག་ལྡན་སྐྱེད་ཚལ་གླིང་བཞུགས་ཐུགས་དམ་མཆོག །འཆང་ཞིང་ཤེས་རབ་ལྷ་ཞལ་སྒྲིབ་མེད་གཟིགས། །རྒྱ་གར་མཁས་པ་ལྷ་བདག་སྔགས་གྲོལ་ནི། །རྒྱུད་སྡེའི་བོན་སྒོ་རབ་འབམས་འཁོར་ལ་འཆད། །སྔགས་འཆང་མཆོག་སྟེ་ཤེས་རབ་ཆེ་མངའི་བདག །ལོ་མའི་ལྡིང་ཁང་སོགས་བཞུགས་བཀའ་འཁོར་བསྐོར། །རྒྱ་ནག་མཁས་པ་ལེགས་ཏང་རྨང་པོ་ནི། །གསོ་དཔྱད་རིག་གནས་རྒྱུད་གཞུང་རྩོམ་འཆད་སྤེལ། །སེང་ཆིབས་སྤྲིན་གསེབ་གནས་ཤིང་བདེ་ཉམས་སྐྱོང་། །ལོ་པཎ་འབུམ་ཕྲག་འཁོར་སྐྱོང་བོན་འཁོར་བསྐོར། །ཕྲོམ་ལ་མཁས་པ་གསེར་ཐོག་ལྕེ་འབམས་ནི། །བསླབ་གསུམ་ཚུལ་འཛིན་སྒྲ་ཚད་རིག་དབང་བསྒྱུར། །རེས་འགའ་རྣལ་འབྱོར་རེས་འགའ་སྔགས་འཆང་ཆས། །ཕྱི་ནང་བོན་སྒོ་ཡོངས་ཀྱི་བརྒྱུད་པ་འཛིན། །ཛོ་མེན་གྱེར་རྒྱུང་གསང་བྲག་རི་ལ་བཞུགས། །གསང་བདག་སྔགས་འཆང་རྣལ་འབྱོར་ཉམས་དབང་ཅན། །ཛོ་འཕེན་སེར་བཟློག་ཆུ་བོ་གལ་དུ་བསྒྱུར། །སྣང་ཁམས་ལྷ་སྲིན་དྲེགས་ཚོགས་འདུལ་བར་མཛད། །རྣལ་འབྱོར་མཁས་པ་རྐོང་བུ་མར་མེ་ཞེས། །གངས་རིའི་ཞོལ་མཚོ་རྟག་ངུའི་རྩི་མཆོག་ཚལ། །བཞུགས་ཤིང་གར་རོལ་རྩེ་བསྒྱུར་གདུལ་བ་འདྲེན། །ཉི་དཀྱིལ་ཀུན་བཟང་ཞལ་གཟིགས་གྲུབ་པ་བརྙེས། །གྲུབ་དབང་མཁས་མཆོག་ནམ་ར་རྩེ་སྐུ་ཞེས། །ས་དང་ལྗོན་པ་ཆུ་གླིང་ཡུལ་ལྗོངས་སུ། །བྱ་རུ་དབལ་སླག་ལྡན་བཞུགས་ཐལ་སྦྱོར་བརྡེབས། །རྔ་ཆིབས་མཁར་འཕུར་ཡས་སྟག་རང་འགྲོ་བྱེད། །ལི་བོན་སྤུངས་རྒྱུད་ལི་ཡུལ་ལྕང་ར་སྨུག །ལ་སོགས་བྲག་རི་ཤིང་ལྗོངས་དབེན་པར་བསྒྲུབས། །ཛོ་འཕེན་རལ་གྲི་འཕར་ནས་མཁའ་ལ་འཕུར། །གྲན་སྙིང་ཕུར་བརྡེག་བདུད་རི་ཕྱག་རྒྱས་བཤིག །སྙ་ཆེན་ལི་ཤུ་པད་སྡོང་ལས་འཁྲུངས་ཤིང་། །ཤེལ་གྱི་བྲག་དཀར་རྩེ་རྫོང་རིར་བསྒྲུབས་རེད། །བྲག་རི་ལྗུར་ཕུད་འཇའ་ཚོན་སྤྲིན་ལ་ཆིབས། །རྫུ་འཕྲུལ་རྩལ་འཆང་ཕྱག་རྒྱ་ཆེན་པོར་བཞུད། །མུ་ལི་མུ་གྱུར་གྲོང་ཁྱེར་མཐར་རུ་གནས། །རིགས་དམན་བཤན་གླིང་ཡུམ་སྦྱོར་ཚོགས་འཁོར་བསྐོར། །རིགས་ངན་བཤན་སྡེ་གྲོལ་ཅིང་གྲོང་ཁྱེར་འདུལ། །སྦྱོར་སྒྲོལ་ཡེ་ཤེས་མཆོག་བརྙེས་ལྷ་སྐུར་གཤེགས། །ཕུ་ལི་ཡ་དོར་དམན་པའི་གྲོང་ཁྱེར་རྒྱུ། །བརྟུལ་ཞུགས་ཉམས་སྐྱོང་རེ་འགའ་གཅེར་བུ་རུ། །རི་ཁྲོད་འགྲིམ་ཞིང་སྐུ་ལུས་ཉར་སྤྲུལ་ནས། །སེམས་ཅན་གཞན་གསོ་ཚོགས་བདག་རོལ་པའི་མཆོག །རྣལ་འབྱོར་ཟ་རང་ལྷོ་རོང་ནགས་སུ་བསྒྲུབས། །མཆོག་ཐུན་གྲུབ་བརྙེས་ཞལ་ནས་དབལ་མེ་འབར། །གནམ་ཐེའུ་ཕུར་པས་བརྡེག་ཅིང་ཐུན་རྡོ་ཡིས། །དུར་ཁྲོད་དུག་སྤྲུལ་སྤྱང་སྒྲོལ་ཏིང་འཛིན་སྐྱོང་། །ལྡེ་རོ་ཉམས་འཕེལ་དུར་ཁྲོད་ནང་དུ་བཞུགས། །དུར་ཁྲོད་རོ་གཏུམ་བམ་ཆེན་ཐོད་ཁྲག་གསོལ། །བརྟུལ་ཞུགས་མཆོག་སྐྱོང་ཤུགས་ཆེན་ཕྱག་རྒྱར་སྦྱོར། །ནམ་མཁར་འཕུར་རྒྱུ་དུར་ཁྲོད་དབེན་གནས་འཛིན། །བྲུ་ཤ་གནམ་བོན་རྒྱལ་མཁར་གསང་བའི་རྩེར། །བསྒྲུབས་ཏེ་གྲོལ་ཐོབ་མཁའ་འགྱིང་ལྷ་ཞལ་གཟིགས། །མ་ཆོགས་དབལ་མོ་བྲན་ཁོལ་བཀའ་ཉན་བསྒྲུབ། །རེས་འགའ་དཔའ་བོའི་ཆས་བྱེད་མཆོག་སྐུར་གྲུབ། །ཐོ་ལེ་རྒྱང་གྲགས་ཐོ་གར་རྣལ་འབྱོར་ཏེ། །བྲག་རི་གསང་ཕུག་ཉི་མ་རིས་སུ་བསྒྲུབས། །འཇའ་འོད་ཉི་མའི་ཟེར་ཆིབས་སྐྱེད་ཚལ་རྒྱུ། སྦྲང་ཚོགས་མཁའ་འགྲོར་བསྒྱུར་ཅིང་བར་སྒོམ་འདེབས། །ཉི་མ་འོད་གསལ་རྨ་རྒྱལ་ཆུ་གླིང་བཞུགས། །ཆུ་བྲག་རི་ལ་བསྒྲུབས་མཛད་གྲུབ་པ་ཐོབ། །ཤུག་འབྲུའི་བཅུད་ཟ་ཆུ་སྲིན་རྟར་ཞོན་རྒྱུ། །བྲག་རྩེར་རྒོད་རྩེ་ཉི་མའི་འཁོར་ལོ་བསྒྱུར། །ལི་བོན་མུ་ཕྱ་གངས་དཀར་ཏི་སེར་བཞུགས། །གངས་རི་ཕྱག་སོར་རི་ཕྲན་སོར་མོས་འཕེན། །ལྕགས་རྡོ་མཁར་བསྒྱུར་སོར་རྩེར་སེར་བ་འབེབས། །གངས་ཆུས་འཚོ་ཞིང་རི་ཡི་མཆོག་ཅན་མཛད། །ཅོ་བོན་གྱིམ་བུ་ཡར་ལུང་སོག་ཁར་བསྒྲུབས། །ནགས་ཚལ་བལྟས་པས་བུད་ཤིང་རབ་འདུས་བྱེད། །ཤིང་སྐམ་གཟིར་བས་བྲག་འབྲུལ་ཤིང་བཅུད་འཐུང་། །བརྟུལ་ཞུགས་གྲུབ་ཐོབ་རིག་འཛིན་མངའ་བདག་གྱུར། །ཞང་ཞུང་རལ་འཁྱུད་ངེས་མེད་དབེན་སར་བསྒྲུབ། །ཐུགས་རྗེའི་ཕོ་ཉས་འདྲེ་བགེགས་མངོན་པར་བཀུག །དམིགས་པའི་གཟེར་གྱིས་འབྱུང་པོ་དམྱལ་ཐག་གཅོད། །བྱིན་མཐུས་བསྟན་དང་དེ་འཛིན་རྒྱལ་བློན་སྐྱོང་། །སུམ་པ་མུ་ཕྱ་རྒྱ་མཚོའི་དོ་གླིང་བསྒྲུབས། །རྒྱ་མཚོ་ཕྱག་གིས་མཁར་འཛིན་ཡར་ཆབ་ཆུ། །གྱེན་འཁྲིད་མཁའ་ལ་སྤྲིན་སྡུད་ཆར་པ་འབེབས། །བདུད་རྩིའི་བཅུད་གསོལ་སྤྲིན་གསེབ་ཏིང་འཛིན་སྐྱོང་། །ཁུ་བོན་མཐོང་གྲགས་ཥས་པོ་རི་ཡི་རྩེར། །མཁར་འཕུར་མེ་ཞགས་བསྒྱུར་ཅིང་རི་རྩེ་རྣམས། །མེ་ཞགས་ཀྱིས་སྦྲེལ་འབྲུག་ཞོན་མཁའ་ལ་འགྲོ། །གློག་གི་ཞགས་བསྒྲེངས་སྲིན་དམར་ཐུན་རྡོས་བཅོམ། །ཞང་ཞུང་མུ་ཕྱོ་ཁ་རག་ཡུལ་ཤད་བསྒྲུབས། །ཕུར་པས་སྲིན་བསྒྲལ་ཐུན་རྡོས་གནམ་བདུད་འདུལ། །ཏིང་འཛིན་ཞགས་པས་འབྱུང་པོ་དྲི་ཟ་འགུགས། །སྦྱིན་བསྲེགས་མེ་ཡིས་དངོས་སྣང་མི་མཐུན་བཅོམ། །བ་གོར་དོད་དེ་ཡར་ཆབ་གཙང་འགྲམ་གནས། །མཛུབ་རིས་གཙང་པོ་གྱེན་འཁྲིད་ཆུ་སྟེང་དུ། །དར་དཀར་གྲུར་བཞུགས་གསང་ཡིག་བརྡ་ཡིག་འབྲི། །ཀླུ་དབང་དཔལ་འཛིན་གཏེར་གྱི་དཔལ་དབང་བསྒྱུར། །ལྗང་ཚ་འཕན་སྣང་བྲག་དཀར་སྐྱིལ་བུར་བཞུགས། །ཐུགས་དམ་དབྱིངས་སྐྱོང་བུམ་རྩེར་ལྷ་མཆོག་གསལ། །ཐུགས་ལ་འོད་འགེངས་བྲག་རི་རྡོ་རྗེས་བསྙིལ། །མཆོག་གྲུབ་ཕྱག་རྒྱ་ཆེན་པོར་མངའ་དབང་རོལ། །རྨ་བོན་ཐུགས་དཀར་ཡར་ཆབ་གཡས་འགྲམ་བསྒྲུབ། །ཕ་བོང་དཀར་པོར་གཡུང་དྲུང་ཞབས་རྗེས་འཇོག། ཆུ་ལས་མེ་ཏོག་བྱེད་ཅིང་ལྟ་ལ་འཐོར། །ཆུ་གསེར་མེ་ཏོག་ཆར་འབེབས་གཏུམ་དབང་འཆང་། །སྣང་ཞེར་ལོད་པོ་ད་རོག་མཚོ་གླིང་བསྒྲུབས། །གསེར་ཛོ་འཕེན་ཅིང་རི་བྲག་ཐོགས་མེད་རྒྱུ། །ཏིང་འཛིན་ཉམས་སྐྱོང་སྐུ་ལུས་ཅིར་ཡང་སྣང་། །རོལ་པའི་དབང་ཕྱུག་ཟུང་འཇུག་འོད་སྐུར་གྲུབ། །གཙང་གཤེན་སྙན་ངག་གཡས་རུའི་གངས་ཁྲོད་བཞུགས། །བརྟུལ་ཞུགས་ཉམས་མྱོང་སྐད་རིགས་དུ་མ་སྨྲ། །ཚིག་སྙན་སྒྲ་བསྡེབ་པི་ཝང་གླིང་བུ་བསྒྱུར། །སྨྲ་བའི་དབང་ཕྱུག་རིག་འཛིན་གྲུབ་པ་བསྙེམས། །ཡར་གཤེན་ལྡེམ་བུ་རྒྱལ་མཁར་རིའི་ཁོང་གསེང་། །བྲག་ཕུག་དགུ་རིམ་གསང་བར་བསྒྲུབ་མཛད་ནས། །ཅོང་ཞིའི་ཁུ་འཐུང་མཚོན་ཆའི་ཟོར་འཕེན་པས། །སྲིད་པའི་འདྲེ་བདུད་དངོས་སྒྲོལ་བདེ་ཆེན་སྦྱོར། །ཐང་གཤེན་ཕྱག་དཀར་དབུས་ཀྱི་མང་རའི་གོང་། །གོས་སྔོན་གོན་ཅིང་བཙུན་པ་འཕྲེང་བ་འདྲེན། །རི་བོའི་རྩེར་གཟིགས་བརྟུལ་ཞུགས་སྤྱོད་པ་སྐྱོང་། །ཉམས་དབང་མགུར་ལེན་རྣལ་འབྱོར་གྲོལ་བ་ཐོབ། །ཁྱུང་ཡེར་དཀར་པོ་ཞང་ཞུང་ཁྱུང་ཆེན་རིར། །བསྒྲུབ་པས་ཁྱུང་སྤྲུལ་ཀླུ་བདུད་མཚོ་ལས་འདྲེན། །བགེགས་ལ་ཛོ་འཕེན་ཐང་སྐམ་ཆུ་མིག་འདོན། །རྩལ་ཆེན་ཤུགས་ལྡན་སྔགས་འཆང་དཔའ་བོར་གྲུབ། །མ་འདའ་འབི་ཤ་རྒྱ་གར་རི་བོར་གནས། །གར་སྟབས་འགྱིང་ཚུལ་མེ་ཏོག་ཆར་པ་འབེབས། །རྡོ་རྗེའི་མདའ་གཞུས་མུ་སྟེགས་རིག་སྨྲའི་ཚོགས། །ཀླད་འགེམས་རྒོལ་བ་འཇོམས་བྱེད་མཆོག་སྐུར་ཐོབ། །འདུལ་བྱེད་སྙིང་པོ་བལ་ཡུལ་མཚོ་ནང་ན། །རྡོ་རྒྱུས་བྲག་ཕུག་ནང་བཞུགས་བསྒྲུབས་མཛད་ཅིང་། །ངན་སྔགས་དུག་ཐུན་འབར་བས་ལོག་བྱེད་བསྒྲལ། །སྒོམ་ཆེན་གཉེར་འཛིན་རིང་རྟགས་ལྷ་སྐུར་གྲོལ། །ལྗང་བོན་ཡེ་མཁྱེན་ལྗང་ཡུལ་གཡུ་རིའི་གནས། །མཚོ་གླིང་གཡུ་ཡི་གྲམ་པར་བསྒྲུབས་པས་གྲུབ། །སྔགས་འཆང་ཐོད་ཞལ་འཛིན་ཅིང་ཁྲིམས་སྡེར་སྤྱོད། །ཉི་མ་རྟོད་གནོན་འདུ་ཏི་རང་གྲོལ་གྲུབ། །ཧྭ་ཤང་རྒྱ་བོན་ཏ་ཧུའི་ཤར་ཕྱོགས་སུ། །མ་རུང་འགྲོ་འདུལ་རྒྱ་ཤིང་ཐོག་བཅུད་འཐུང་། །རྒྱ་བོན་འཁོར་ལ་བོན་འཆད་སྨིན་གྲོལ་མཛད། །ཉིན་སྣང་མཆོག་སྒོམ་དོན་གྱི་བདག་ཉིད་རོལ། །མུ་ཟི་གསལ་བཟང་གད་པ་བྱ་སྐྱིབས་ནང་། །ཏིང་འཛིན་རོལ་སྐྱོང་ཚེ་ཡི་དབང་ཕྱུག་ཆེ། །སྒོམ་ངང་རྣམ་གྲོལ་དག་པའི་ཞིང་ཁམས་སྐྱོང་། །མངོ་ཁམས་འགྲོ་འདུལ་མ་རུང་སྡེ་ཁ་གནོན། །བཀའ་འཛིན་ཆེ་དགུ་འདུལ་བརྒྱུད་སྐབས་ལྟར་ལ། །མཁའ་འགྲོ་མཆོག་སྤྱོད་རྫུ་འཕྲུལ་མ་དགུ་ནི། །(རྫུ་འཕྲུལ་མ་དགུ་)ལི་ཟ་སྟག་རིང་ཤེལ་བྲག་རྩེ་རྒྱལ་གནས། །འཇའ་སྤྲིན་ནང་གནས་མི་རྟོག་ཏིང་འཛིན་སྐྱོང་། །ཇོ་མི་བོན་མོ་ཡང་དབེན་ཚོགས་འཁོར་བསྐོར། །ལྷ་སྲིན་གཏོར་ལེན་གྲུབ་རྟགས་བསམ་འདས་འགྱེད། །འབི་ཤོ་མགྲིན་དཀར་དུར་ཁྲོད་རུས་ཁྲིར་གནས། །གནམ་ཞལ་མགུར་ལེན་རྡུལ་འཛགས་མཁའ་འགྲོར་སྤྲུལ། །ཕུ་ལི་གྲུ་འཛིན་རག་ཤ་སྲིན་ཡུལ་འདུལ། །ཁྱུང་སྤྲུལ་ཀླུ་བདུད་མཚོར་འདྲེན་མཚོ་བདུད་འདུལ། །རྨུ་ཏང་གཡུལ་འཛིན་འཇའ་དཀར་སྤྲིན་གསེབ་འཕྱོ། །ཆར་ཟིམ་མེ་ཏོག་སྤྲུལ་པ་བརྒྱ་ཕྲག་སྤྲོ། །དཔའ་མོ་ཁྲི་སངས་མེ་ཏོག་ཚལ་དུ་རྒྱུགས། །ཤང་ཤང་དང་ནི་རྒོད་སྤྲུལ་མཁའ་གླིང་བགྲོད། །དོད་དེ་རྒྱ་ལྕམ་རྩེ་ལྔའི་རི་གསེབ་གནས། །མཚོ་ནང་པད་འཛིན་ཆུ་རྟ་ཆུ་གླང་འགེལ། །ཁྱུང་ཟ་གར་དཔོན་ཁྱུང་ལུང་དངུལ་མཁར་ན། །གཤོག་རྒྱས་མཁར་འཕུར་མཆོད་རྟེན་བརྒྱ་རྩ་སྤྲུལ། །དཔའ་མོ་སྒྲོན་གསལ་འཇའ་འོད་ཉི་ཟེར་འཁྲུག། །རྩ་གསུམ་འོད་ཟེར་ལྷ་སྐུ་གྲངས་མེད་གསལ། །དེ་དག་མཁའ་སྤྱོད་རྫུ་འཕྲུལ་རྩལ་འགྱེད་ཀྱི། །མིར་གྱུར་གྲུབ་ཐོབ་མཁའ་འགྲོ་མ་དགུའོ། །དེ་ནས་ཞང་བོད་རིག་འཛིན་བརྒྱད་ཅུ་ལས། །འཁྲུངས་ཕྱི་གྲགས་སྔ་མཁས་གྲུབ་རྒྱ་མཚོའི་གཙུག། །ཁོད་སྤུངས་བླ་ཆེན་དྲན་པ་ནམ་མཁའ་ནི། །བདེར་གཤེགས་ཀུན་བཟང་ཚད་མེད་འོད་ལྡན་དང་། །འཆི་མེད་གཙུག་ཕུད་ཐུགས་ཀྱི་སྤྲུལ་པ་སྟེ། །ཡུལ་ནི་ཞང་ཞུང་གྲོང་ཁྱེར་ཡངས་པ་ཅན། །ཕྱི་ཁྲི་ནང་ཁྲི་བར་ཁྲི་ཞེས་བ་སྟེ། །ཁྱིམ་བདག་སྟོང་ཕྲག་སུམ་ཅུའི་དབུས་རྩེ་ན། །མཁར་ནི་ཁྱུང་ལུང་དངུལ་མཁར་གཡུ་བད་ཅན། །རྒྱལ་བ་མཉེས་པའི་ཕོ་བྲང་ཞེས་བྱ་བ་། །ཞང་ཞུང་རྒྱལ་མཁར་ལྔ་ཡི་དང་མ་ན། །ཡབ་ནི་རྒྱུང་ཡར་མུ་ཁོད་ཅེས་བྱ་བ། །དམུ་རྒྱལ་གཤེན་གྱི་འབྲིང་བརྒྱུད་ལས་གྲོལ་བའི། །མཆོག་ཐུན་གྲུབ་་བརྙེས་་གྲུབ་པ་ཐོབ་པའི་གཤེན། །ཡུམ་ནི་ཕྱ་བཙུན་གུང་མ་ཞེས་བྱ་བ། །རིགས་བཟང་ཁུངས་བཙུན་གྲུབ་བདག་སྲས་མོ་སྟེ། །རྒོད་ལྕམ་རྟགས་མཚན་སུམ་ཅུ་ལྡན་པ་གཉིས། །ཚེ་སྟོད་སྲས་མེད་དེ་ཚེ་ཡབ་ཡུམ་དང་། །བློན་འབྱངས་ཤེས་ལྡན་ཀུན་འཛོམ་དུས་བཟང་ལ། །སློབ་དཔོན་མཁས་པ་ཉིད་ལ་རྟགས་ལུང་ཞུས། །རྒྱལ་བ་ཞི་ཁྲོ་རྩ་གསུམ་ལྷ་ཚོགས་མཆོད། །སྲས་ཀྱི་དངོས་གྲུབ་སྩོལ་བར་གསོལ་སྨོན་གདབ། །དེ་ནས་ནུབ་ཅིག་ཡུམ་གྱི་རྨི་ལམ་དུ། །ནམ་མཁར་ཉི་ཟླ་མང་ཤར་ལུས་ཐིམ་རྨིས། །ནང་པར་ཉི་ཤར་ཁྱུ་བྱུག་སྨྲ་མཁན་གྱིས། །བཙུན་མོའི་མངལ་དུ་བདེར་གཤེགས་གདུང་སོབ་ཚུད། །ཟླ་དགུ་ངོ་བཅུ་ཚེས་ནས་སྨིན་གྱུར་འབྱོན། །གཡུང་དྲུང་བོན་གྱི་བསྟན་པ་དར་རྒྱས་སྤེལ། །ཞེས་ཟེར་འཕུར་ཐལ་དེ་རྗེས་ཕྱི་མའི་ལོ། །ཟིལ་གནོན་མེ་རྟ་རྟ་ཟླའི་ཚེས་བཅུ་ལ། །འཇའ་སྤྲིན་མེ་ཏོག་བཞད་སོགས་བཀྲ་ཤིས་ཀྱི། །རྟགས་མཚན་བཅས་ཏེ་སྐུ་བལྟམས་འཁྲུངས་མ་ཐག། །གསུང་བྱོན་བདེ་བར་གཤེགས་པའི་འཛབ་སྙིང་གསུངས། །འཁོར་ལ་དཀར་ནག་དགེ་སྡིག་རྒྱུ་འབྲས་བཤད། །རང་བཞིན་ཞི་དལ་རྒྱུད་བཟང་དགེ་ལ་མོས། །དབེན་པའི་གནས་བཞུགས་སྒྲུབ་པ་མཛད་པ་ལ། །ཡབ་ཀྱིས་བཙུན་མོ་བཞེས་ཞུས་མ་གནང་སྟེ། །བདག་གི་འཁོར་བར་སྐྱོ་བས་སྒྱུ་མ་ཡི། །རྒྱལ་སྲིད་རྨི་ལམ་དང་འདྲ་སྙིང་པོ་མེད། །དབེན་པའི་གནས་སུ་ཡང་དག་བསྒོམ་དུ་འགྲོ། །ཡབ་ཉིད་ཐུགས་ཀྱིས་དགོངས་ལ་བཀའ་གནང་འཚལ། །ཅེས་གསུངས་ཡབ་ཀྱི་བཀའ་གནང་མཛད་ནས་སུ། །གཡུང་དྲུང་རིན་ཆེན་འབར་བའི་བྲག་ཕུག་ཏུ། །འཕྲུལ་གྱི་མེ་ལོང་ཅན་ཏུ་ཏིང་འཛིན་ལ། །བཞུགས་པས་ཞི་ཁྲོའི་ལྷ་ཚོགས་ཀུན་དང་མཇལ། །མཆོག་ཐུན་དངོས་གྲུབ་ཐོབ་སྟེ་བདེ་གཤེགས་ཀྱིས། །མིང་བཏགས་དྲན་པ་ནམ་མཁའ་ཞེས་སུ་གྲགས། །དགུང་ལོ་ལྔ་ནས་གར་སྐྱེས་གར་བཞུགས་དང་། །འགྲོ་དོན་གང་མཛད་སྐྱེ་བ་ལྔ་བརྒྱ་ཚུན། །མ་སྒྲིབ་གསལ་བར་ཡབ་ཡུམ་འཁོར་ལ་གསུངས། །བཅུ་གསུམ་ལོན་ན་སྐད་རིགས་ཉེར་གཅིག་མཁྱེན། །ལོ་ཙཱའི་བརྡ་ཀུན་ཐོགས་པ་མེད་པར་བསྒྱུར། །སྔོན་སྦྱངས་བོན་ཀུན་ཐུགས་ལ་ས་ལེར་གསལ། །མཆོག་སྤྲུལ་བདེར་གཤེགས་འདུས་སྐུའི་མཚན་རྟགས་ལ། །ཐུགས་ཀར་གསེར་གྱི་པད་མ་གཡུང་དྲུང་བཀྲ། །སྐུ་མདོག་ནམ་མཁའ་དྭངས་པའི་གཟི་མདངས་ལྡན། །སྤྱན་གསུམ་ལྡན་ཅིང་ཕྱག་གཉིས་གདེངས་ཤིང་འཁྱིལ། །སྐུ་ཤ་བརྗིད་ཆེ་ཞབས་གཡོན་མཐིལ་སྤྱན་གཅིག །མི་དང་མི་མིན་ཀུན་བཏུད་རྫུ་འཕྲུལ་འགྱེད། །མཁའ་འགྲོས་འཚོ་འདྲེན་རི་གཅན་བསྐོར་བ་བྱེད། །ཚད་མེད་འོད་ལྡན་སྐྱེ་བ་མིར་སྤྲུལ་གཤེན། །དེ་ཉིད་སྔོན་གྱི་ལས་འཕྲོ་བླང་བའི་ཕྱིར། །མཁས་པ་ཆེན་པོ་ད་མི་ཐད་ཀེར་ལས། །སྲིད་པ་མཛོད་སྐོར་རྒྱུད་ལུང་མན་ངག་དང་། །ཐ་སྙད་སྒྲ་ཚད་རིག་པའི་གནས་བཅས་གསན། །སློབ་དཔོན་ཆེན་པོ་སྟོང་རྒྱུང་མཐུ་ཆེན་ལས། །རྫུ་འཕྲུལ་བཅུ་གསུམ་རྐང་མགྱོགས་གདམས་པ་དང་། །གསང་སྔགས་དྲག་རྩལ་མཐུ་ཡི་སྐོར་རྣམས་ཞུས། །ལོ་པཎ་མཁས་མཆོག་སེ་ལྡེ་མེ་གསུམ་དང་། །སྟོང་ཆེན་དམུ་རྩ་གྱེར་མེད་ལ་སོགས་ལས། །སྤྱི་སྤུངས་ཞི་ཁྲོ་རོལ་པ་ལ་སོགས་གསན། །ལི་བོན་སྤུངས་རྒྱུང་གཡས་བོན་བྱ་རུ་དང་། །གསས་མཁར་མེ་འབར་རྣམས་ལས་དབལ་ཕུར་གྱི། །སྡེ་སྐོར་དོན་སོགས་རྒྱུད་སྡེ་མང་དུ་གསན། །ཧྲིས་པ་གྱེར་མེད་ཛོ་མིན་གྱེར་རྒྱུང་དང་། །ཐིས་དམར་སྤུངས་རྒྱུང་བཅས་ལ་གསང་དྲག་སོགས། །ཞང་ཞུང་གེ་ཁོད་བོན་སྐོར་མ་ལུས་གསན། །དབལ་བུ་ཆེན་པོ་ང་ཚ་སྐྱོལ་པོ་དང་། །དྲག་རྩལ་མཐུ་ལྡན་མེ་ལྕེ་གཙུག་ཕུད་ལས། །གེ་ཤན་བད་མ་ཚར་གཅོད་བོན་ཀུན་ཞུས། །དེ་ནས་སྟག་གཟིག་འོལ་གླིང་དུ་བྱོན་ཏེ། །མཁས་པ་ཆེན་པོ་གཡུང་དྲུང་བློ་གསལ་ལས། །འདུལ་མངོན་མདོ་འབུམ་དབུ་ཚད་ལ་སོགས་གསན། །མཚན་ཉིད་རྒྱུད་སྡེ་རྒྱ་མཚོའི་སྤྲོས་མཐའ་བཅད། །དེ་ནས་ལྷོ་ཤར་སྔགས་ཀྱི་གླིང་དུ་བྱོན། །སློབ་དཔོན་གཡུང་དྲུང་བདུད་འདུལ་གཤེན་གྱི་དྲུང་། །སྔགས་སེམས་རྒྱུད་སྡེ་ཁྲི་འབུམ་གྲངས་གསན་ནས། །གཡུང་དྲུང་སྤུངས་པའི་རི་ལ་སྒྲུབ་པ་མཛད། །ཀུན་བཟང་བདེར་གཤེགས་རབ་འབམསལྷ་ཞལ་གཟིགས། །དབྱང་བཞིའི་མཆོག་ཐོབ་གྲུབ་པའི་རྩལ་ཀུན་རྫོགས། །སྤྱིར་ན་སྟག་གཟིག་ལན་ལྔ་རྒྱ་གར་བདུན། །དེ་མཚུངས་ཨོ་རྒྱན་བྲུ་ཤ་སོགས་ཡུལ་ཀུན། །བྱོན་ཅིང་འཛམ་གླིང་རྒྱན་དྲུག་ལ་སོགས་པ། །མཁས་དང་རིག་པ་འཛིན་ཀུན་ཞབས་ལ་གཏུགས། །དགུང་ལོ་བརྒྱ་དུས་བོན་བསྟན་དར་ནུབ་བྱུང་། ། (བརྒྱ་དང་ང་བདུན་དུས་སློབ་དཔོན་སྤུར་སྦྱངས། །སྲིན་པོ་དབང་བསྡུས་ཞེས།) ང་བདུན་དུས་སུ་ཉི་མ་རྟོད་ལ་མནན། །བརྒྱ་དུས་རིག་འཛིན་མཁའ་འགྲོའི་སྒྲུབ་པ་མཛད། །བརྒྱ་དང་གོ་བདུན་གཡུང་དྲུང་སྤུངས་པའི་རིར། །འཇིག་རྟེན་མི་མེན་ལྷ་འདྲེ་ཀུན་དབང་བསྡུས། །ཕྱེད་དང་སུམ་བརྒྱར་བསྟན་པ་མ་འོངས་དུས། །སྤེལ་བར་དགོངས་ཏེ་དགོངས་ཚད་གསུམ་བཏང་བ། །མངོན་སྤྲུལ་རིག་འཛིན་རྣམས་ལ་བྱིན་རླབས་དང་། །ཐུགས་རྗེའི་འོད་ཟེར་སྤྲུལ་པ་བཀྱེ་བ་དང་། །སྐུ་ལས་སྲས་སྤྲུལ་བསྟན་པ་སྤེལ་བར་མཛད། །རིག་འཛིན་གཏེར་སྟོན་བྱིན་རླབས་ལུང་བསྟན་དང་། །ཐུགས་སྤྲུལ་བྱིན་རླབས་རིག་འཛིན་འབྱུང་ཚུལ་གསུངས། །དེ་ལྟར་དགུང་ལོ་སུམ་བརྒྱ་བཞེས་པའི་དུས། །ཡེ་ཤེས་མཁའ་འགྲོ་ཐུགས་རྗེས་ཀུན་སྒྲོལ་གྱིས། །ལུང་བསྟན་རྒྱ་གར་གྲོང་ཁྱེར་རྒྱལ་པོ་ཡི། །བུ་མོ་གཙང་མཛེས་ཡིད་འོང་མཁའ་འགྲོའི་སྤྲུལ། །ཉི་ཟླ་འོད་འབར་སྒྲོན་མ་ཞེས་བྱ་ཡོད། །དེ་བཞུགས་ཚེ་ཡི་རིག་འཛིན་དངོས་གྲུབ་ཐོབ། །འགྲོ་དོན་སྤྲུལ་སྐུ་འབྱུང་ཞིང་འཕྲོ་བར་འགྱུར། །ཞེས་སོགས་ལུང་བསྟན་མང་དུ་བྱུང་བ་ལྟར། །རྒྱ་གར་ཤར་ནུབ་ཀུན་བྱོན་ནུབ་ཕྱོགས་ན། །ཏུར་ལང་ཁྱེ་ཁྲིའི་གྲོང་ཁྱེར་རྒྱལ་པོ་ཉིད། །བཟང་ལྡན་སྲས་མོ་རྒོད་ལྕམ་མཁའ་འགྲོའི་རྟགས། །སུམ་ཅུ་རྩ་དྲུག་ལྡན་དེ་དབང་སྡུད་ཀྱི། །ཕྱག་རྒྱས་བཀུགས་ཏེ་དམ་བཏགས་སླར་བྱོན་ནས། ། གཡུང་དྲུང་སྲ་བརྟན་རིན་ཆེན་འབར་བར་བཞུགས། ། དགོངས་མཛད་བསྒྲུབས་པས་ཚེ་ཡི་རིག་འཛིན་ཐོབ། །རྫུ་འཕྲུལ་མངའ་བསྙེམས་དབང་དང་ལྡན་པའི་ཚེ། །མཁའ་འགྲོ་ཉི་མ་འོད་འབར་རྨི་ལམ་དུ། །སྲོད་ལ་མེ་སྤུང་འབར་བས་འཇིག་རྟེན་ཚིག། ནམ་གུང་གཡུང་དྲུང་འོད་འབར་ཁོང་པར་ཚུད། །ཐོ་རེངས་ཉི་ཟླས་མཁར་གང་ལུས་ལ་ཐིམ། །ལུས་འོད་མཁར་གང་འཇིག་རྟེན་གསལ་བ་རྨིས། །སྔ་དྲོར་བྱ་རྗེ་ཁུ་བྱུག་འཕྲག་པར་བབས། །བདེར་གཤེགས་ཀུན་འདུས་རིག་འཛིན་སྤྲུལ་པའི་སྐུ། །ཉི་ཟླ་ཟུང་བཞིན་འགྲོ་དྲུག་ཐར་ལམ་སྣང་། །ཞེས་ལྟར་སྤྲེལ་ལོ་སྤྲེལ་ཟླའི་ཚེས་བཅུ་ལ། །སྲས་གཉིས་དུས་གཅིག་འཁྲུངས་ཤིང་ཁྱེའུ་ནི། །ལྟ་སྡུག་ཡིད་འོང་ཐུགས་རྗེ་ལྡན་པ་བྱུང་། །མཁའ་ནས་ལྷ་བྲན་ཁྲུས་དང་རོལ་མོ་འབུལ། །དེ་ལྟར་ཡབ་ཡུམ་སྲས་བཅས་འགྲོ་དོན་འཕེལ། །ཡབ་ཀྱིས་ཤེས་བྱ་རྣམ་འབྱེད་ལྡེ་མིག་དང་། །སྒྲ་ཚད་འཕྲུལ་འགྲེལ་རྩོད་ཟློག་ཐོ་ཆེན་དང་། དབང་ཆེན་ཁྲོ་བོ་རིན་ཆེན་སྤྱི་སྤུངས་བཅས།གསང་བ་ཐུགས་ཀྱི་སྒྲུབ་ཐབས་ཡང་ཞུན་རྣམས། །མཛད་ཅིང་གོཙོ་མཆོག་མཁའ་འགྱིང་ལྷ་ཞལ་གཟིགས། །སྲས་གཉིས་ལ་ནི་ཡབ་ཀྱིས་ལུང་བསྟན་པ། །གཅེན་པོ་མི་ཡུལ་ཡེ་ཤེས་སྒྲོན་མ་ཐེགས། །ནུ་བོ་སྲིན་པོ་འདུལ་བའི་ལས་གྱིས་གསུངས། །ཚེ་དང་མཐུ་ཡི་དངོས་གྲུབ་སོ་སོར་བྱིན། །ནམ་མཁའ་འཕྲུལ་མཛོད་མན་ངག་གསེར་གདམས་སོགས། །རྫོགས་ཆེན་སྡེ་གསུམ་གསལ་བྱེད་དུ་མ་མཛད། །སྤྲུལ་བསྒྱུར་སྒྱུ་འཕྲུལ་གར་གྱིས་འགྲོ་འདུལ་ཚེ། །སློབ་དཔོན་དགའ་རབ་དགྱེས་པ་རྡོ་རྗེ་ཞེས། །རྣམ་འཕྲུལ་མ་ངེས་འགྲོ་བ་འདུལ་མཛད་སྐབས། །གྲུབ་ཐོབ་ཆེན་པོ་བི་རྦ་པ་ཞེས་གྲགས། །དེ་ལྟར་བླ་ཆེན་རྒྱལ་བ་གཉིས་པ་དེ། །ཀུན་ཏུ་བཟང་པོ་འཕྲུལ་གཤེན་སྣང་ལྡན་ནམ། །ཁྲི་བཞི་ནམ་ཏིང་ལྷ་རྒོད་ཐོག་པའམ། །ཁྲོ་བོ་ཆེན་པོ་འཆི་མེད་སྐྱེས་བཙན་ཞེས། །འཆི་མེད་གཙུག་ཕུད་ཐུགས་ཀྱི་སྤྲུལ་པ་སྟེ། །སྟོང་རྒྱུང་སེ་ལྡེ་མེ་གསུམ་ལ་སོགས་པ། །རིག་འཛིན་མཁས་གྲུབ་བརྒྱ་རྩའི་ཐུགས་བཅུད་བླངས། །ཐོས་བསམ་སྒོམ་པའི་ཤེས་རབ་ཚད་རྒྱས་ཏེ། །སྒྲ་ཚད་ལུང་རིགས་སྨྲ་བའི་སེང་གེར་གྱུར། །མུ་སྟེགས་སྟོན་པ་ལྔ་བརྒྱའི་རྩོད་པ་ཟློག །སྐད་རིགས་མི་གཅིག་བརྒྱ་དང་རྩ་དགུ་མཁྱེན། །ཐུན་མོང་དངོས་གྲུབ་ཤེས་རབ་ནམ་མཁར་མཉམ། །རྫུ་འཕྲུལ་སྣ་ཚོགས་སྒྱུ་མ་མཁན་ལྟར་མཁྱེན། །མཆོག་གྲུབ་ཡི་དམ་རིགས་བརྒྱའི་ལྷ་ཞལ་མཇལ། །བདེ་གཤེགས་སྟོང་གི་དགྱེས་ཞལ་མངོན་གསུམ་མཐོང་། །སྡེ་བརྒྱད་བྲན་བཀོལ་ལས་བཙུད་དམ་ལ་བཞག །སྲིན་པོ་མུ་སྟེགས་དངོས་སུ་བཏུལ་བར་མཛད། །སྐྱེ་བ་ལྔ་བརྒྱའི་ཚེ་རབས་མངོན་པར་དྲན། །དེ་ལྟར་ཕྱོགས་བཅུར་བརྟུལ་ཞུགས་འགྲོ་དོན་ཚེ། །གནས་བརྒྱད་བསྒྲུབས་པས་མཚན་བརྒྱད་སྤྲུལ་འཁོར་བཅས། །མཁའ་འགྲོའི་ཚོགས་སྡུད་དཔའ་བོའི་རྒྱལ་པོ་སྟེ། །སྟག་གཟིག་ལྷོ་ཤར་གཡུང་དྲུང་སྤུངས་པའི་གནས། །བསྒྲུབས་ཚེ་གཡུང་དྲུང་མི་འགྱུར་རྒྱལ་པོ་ཞེས། །ཨོ་རྒྱན་ནུབ་ཕྱོགས་མེ་ཏོག་སྤུངས་མཛེས་གནས། །མཁའ་འགྲོའི་དབང་ཕྱུག་གཡུང་དྲུང་དཔའ་བོ་གསལ། །རྒྱ་གར་ཤར་ཕྱོགས་གཡུ་ལོ་བཀོད་པའི་གནས། །ཌ་ཀིའི་ཚོགས་དཔོན་འཆི་མེད་རྡོ་རྗེ་ཞེས། །ཟ་ཧོར་རྒྱལ་ཁབ་བདུད་འཇོམས་དཔལ་གྱིས་གནས། །རིག་འཛིན་ཆེན་པོ་བདུད་འདུལ་དཔའ་བོ་ཞེས། །ཐོ་གར་བྱང་ཕྱོགས་རྟ་མཆོག་འཛིན་གྱི་གནས། །ཕྲིན་ལས་ཀུན་གྲུབ་དབང་སྒྱུར་ཐོགས་མེད་ཅེས། །ཞང་ཞུང་བྱང་ནུབ་བྱ་རི་གཙུག་ལྡན་གནས། །རྒོད་ལྕམ་གཙོ་མཆོག་གྱེར་ཆེན་དཔའ་བོ་ཞེས། །རྒྱ་ནག་བྱང་ཤར་པྲ་ཕུད་རྩེ་ལྔའི་གནས། །རིག་འཛིན་རྒྱལ་པོ་གཡུང་དྲུང་འོད་ཆེན་མཚན། །བོད་ཡུལ་རུ་བཞིའི་ཁ་བ་གངས་བཟང་གནས། །བླ་མ་ཆེན་པོ་དྲན་པ་ནམ་མཁའ་གླིང་། །དཔོན་གསས་ཆེན་པོ་གཡུང་དྲུང་ཐོགས་མེད་ཅེས། །གཞན་ཡང་གནས་ཆེན་ཁྱུང་ལུང་དངུལ་མཁར་དང་། །རོམ་པོ་དཔལ་རི་ལ་སོགས་ཞང་བོད་གནས། །ཀུན་ཏུ་བརྟུལ་ཞུགས་སྒྱུ་འཕྲུལ་མ་ངེས་སྟོན། །ཚེ་ཡི་རིག་འཛིན་སྐྱེ་འཆི་མི་མངའ་བར། །སྤྲུལ་པ་དུ་མས་སྦས་མངོན་འགྲོ་དོན་མཛད། །དེ་ལྟར་བླ་ཆེན་རྒྱལ་བའི་དབང་པོ་ཡི། །གསང་གསུམ་བཀོད་པ་རྒྱ་མཚོའི་མཐའ་ཀླས་ཀྱི། །རྣམ་ཐར་མ་ངེས་གཅིག་ཏུ་བརྗོད་དཀའ་ཡང་། །བཞེད་ཕྱོགས་ཕལ་མཐུན་རྣམས་ལས་དད་པའི་བློས། །མདོར་བསྡུས་ཆུ་ཐིགས་ཙམ་དུ་བཏུས་བ་ལགས། །སྲས་མཆོག་འགྲོ་མགོན་ཚེ་དབང་རིག་འཛིན་ནི། །རི་ཁྲོད་ཆེན་པོ་ནམ་མཁའ་སྒྲོན་གསལ་མཚན། །གོང་ལྟར་བླ་ཆེན་ཡབ་ཡུམ་སྲས་འཁྲུངས་ཤིང་། །སྤྱིར་ནི་འཛམ་གླིང་ཀུན་ཏུ་ཁྱབ་པར་བྱོན། །རྒྱ་གར་ཞང་ཞུང་སྟག་གཟིག་ཨོ་རྒྱན་དང་། །རྒྱ་ནག་བོད་ཡུལ་སོགས་ཀྱི་གནས་ཆེན་རི། །གཡུ་ལོ་མཛེས་བརྗིད་ཁྱུང་ཆེན་སྤུངས་པའི་རི། །སེང་གེ་མཆོང་རི་རྨ་བྱ་མཛེས་པའི་རི། །གླང་ཆེན་འགྱིང་རི་ཏི་སེ་གངས་ཀྱི་རི། །སྤོས་རི་ངད་ལྡན་གཡུང་དྲུང་སྲ་བརྟན་རི། །གཤེན་རི་བདེ་ལྡན་ཕྱུག་མོ་དཔལ་རི་སོགས། །ཁྱད་པར་ཨོ་རྒྱན་དུར་ཁྲོད་གནས་བརྒྱད་བཅས། །ཀུན་ཉུལ་གསང་སྤྱོད་བརྟུལ་ཞུགས་འགྲོ་ཁམས་བསྒྲལ། །ཐུགས་རྗེས་ཀུན་སྒྲོལ་གནས་གསུམ་སྒྱུ་འཕྲུལ་གྱིས། །སྐད་ཅིག་མི་འབྲལ་ཕྱག་རྒྱའི་གྲོགས་སུ་མཛད། །བཀའ་བརྒྱུད་གདམས་པ་མ་ལུས་རང་བརྡོལ་ཤར། །སྤྱན་ལྔ་སྒྲིབ་མེད་ཤེས་རབ་མངོན་པར་གསལ། །ལྷ་འདྲེ་རི་དྭགས་གཅན་གཟན་དུད་འགྲོ་ཀུན། །སྐུ་གྲིབ་ལ་འཁོར་འབྱུང་ལྔ་དབང་དུ་འདུས། །ཐོགས་མེད་མཁར་རྒྱུ་ཟས་སྐོམ་སྲེད་པ་མེད། །གླིང་བཞི་ཐོགས་ཆགས་མེད་པ་བསྐོར་མཛད་ཅིང་། །མཁས་པ་ལོ་པཎ་མང་པོའི་ཐུགས་བཅུད་བླངས། །བདེ་གཤེགས་རིག་འཛིན་འབུམ་དང་ཞལ་མཇལ་ནས། །གསུང་གླེང་སྒྲོག་མཛད་རྒྱུད་ལུང་བོན་གྱི་སྒོ། །རབ་འབམས་ནམ་མཁའ་མཛོད་ལ་མངས་བསྙེམས་ཏེ། །གསང་འདུས་ཉིད་དང་འདུ་འབྲལ་མེད་པར་གྱུར། །ཁྱད་པར་བོད་ཡུལ་གངས་ཀྱི་ར་བ་ན། །བོན་གྱི་འདུ་གནས་སྒྲུབ་གནས་ཀུན་ཉུལ་ནས། །ཕྱི་རབས་དོན་དུ་ཟབ་གཏེར་རབ་མང་སྦས། །བྱེ་བྲག་ཉང་སྟོད་ཕྱུག་མོ་དཔལ་རིའི་རྩེར། །བདེ་གཤེགས་ཀུན་གྱི་བྱིན་གྱིས་བརླབས་པའི་གནས། །རིག་འཛིན་འདུ་གནས་རྒོད་ལྕམ་ཚོགས་པའི་ས། །གཏོར་བཤོས་འབར་བ་འདྲ་བའི་རིའི་ལྷོ་ཤར། །རིན་ཆེན་ལྔ་ལྡན་བྲག་ཕུག་ཏུ་བཞུགས་ཚེ། །གསང་འདུས་ཞལ་མཇལ་སྙན་བརྒྱུད་གཅེར་མཐོང་གི། །ངོས་སྤྲོད་བཏབ་ཅིང་རིག་པ་གཡོ་མེད་བཞུགས། །དེ་ཚེ་དྲི་ཟ་གནོད་སྦྱིན་ལྷ་ཀླུ་མིའི། །བུ་མོ་རྣམས་ཀྱིས་སྔ་དགོང་གུང་གཉིས་བཞིར། །བདུད་རྩིའི་སྐྱེམས་འདྲེན་འགྲོ་དོན་འཕེལ་བར་བཞུགས། །དེ་ལྟར་སྦས་པའི་ཚུལ་གྱིས་འགྲོ་དོན་མཛད། །ལྷ་འདྲེ་མི་མིན་འབྱུང་པོའི་ཁ་ལོ་བསྒྱུར། །འཆི་མེད་ཚེ་ཡི་རིག་འཛིན་མངོན་པར་གྲུབ། །ནུ་བོ་གུ་རུ་པད་མ་འབྱུང་གནས་ནི། །ཨོ་རྒྱན་ཆེན་པོའམ་གཡུང་དྲུང་མཐོང་གྲོལ་ཞེས། །ཡབ་ཡུམ་གོང་ལྟར་འཁྲུངས་ཏེ་ཡབ་ཉིད་ཀྱིས། །མཐུ་དང་རྩལ་གྱི་དབང་བསྐུར་སྲིན་པོའི་ཚོགས། །འདུལ་བར་བགོས་མཛད་དེ་སྐབས་དུས་ཤིག་ལ། །བྲམ་ཟེ་མྱ་ངན་མེ་དཔལ་ཞེས་གྲུབ་ཐོབ། །དེའི་སྤུར་དུར་ཁྲོད་བསྐྱལ་བར་སྤུར་ཧྲིལ་པོ། །ཐོབ་ཚེ་དངོས་གྲུབ་ཀུན་འབྱུང་ཕྱིར་ཡུམ་གྱི། །ཡབ་ལ་ལྷ་སྲིན་གདུག་པ་ཟིལ་ནོན་ཅིག །བདག་གིས་དངོས་གྲུབ་སྤུར་དེ་ལེན་འོང་གིས། །དེ་བར་མཁའ་འགྲོའི་འདུ་བྱེད་ལྷ་མི་ཡི། །མཆོད་པར་མ་ཡེངས་ཞུས་པས་འོང་གི་གསུངས། །ཡུམ་ཉིད་ཕེབས་ཚེ་ཡབ་ཐུགས་འདོད་ཡོན་ལ། །གཡེང་ནས་ལྷ་སྲིན་ཟིལ་གྱིས་མ་ནོན་པར། །སྤུར་ཁྱེར་ཚར་བས་ཡུམ་གྱིས་སྲིན་ལག་གཅིག །ཙམ་ལས་མ་ཐོབ་ཐུགས་ཆད་ཡབ་ལ་ཁྲོས། །བདག་ནི་ཆོས་སྐྱོང་རྒྱལ་པོའི་རིགས་ཡིན་ཅིང་། །ཁྱེད་ནི་གཡུང་དྲུང་བོན་གྱི་གཤེན་པོ་ལགས། །སྨོན་ལམ་དབང་གིས་འབྲེལ་པས་སྲས་འཁྲུངས་པ། །བསྐྱེད་བྱེད་ཡབ་ཀྱང་སྨིན་བྱེད་ཡུམ་ཡིན་ཕྱིར། །ཕོ་བོ་ཡབ་ཀྱི་རྗེས་འབྲེངས་ནུ་བོ་ནི། །བདག་གི་ཕྱིར་གཤེགས་དགོངས་པར་ཐམས་ཅད་བཞུགས། །འདུས་བས་ཐམས་ཅད་མི་རྟག་གྱེས་ཚུལ་སྟོན། །ཅེས་གསུངས་ནུ་བོ་ཕྲག་པ་ལ་བཀལ་ཏེ། །ནམ་མཁར་གློག་ལྟར་གཤེགས་ནས་ལྷོ་ནུབ་ཀྱི། །ཨོ་རྒྱན་ཡུལ་མཚོ་དྲི་མེད་མདངས་ལྡན་ནང་། །མེ་ཏོག་པད་མའི་སྡོང་པོ་ཟེའུ་འབྲུ་ཁ། །བྱེ་ལ་ཁད་དུ་སྲས་བཅུག་འགྲོ་དོན་ཕེབས། །ཤུལ་དུ་རྒྱལ་པོ་ཨེན་ཏ་བོ་དྷི་ལ། །སྲས་མེད་མཆོད་བཤམས་མེ་ཏོག་འཐུར་འོང་འཛོམས། །རྙེད་པས་སྲས་སུ་མངའ་གསོལ་རྒྱལ་བློན་དགའ། །པད་མ་རྒྱལ་པོའམ་པད་མ་འབྱུང་གནས་ཞེས། །མཚན་གསོལ་མི་དང་སྲིན་པོའི་འགྲོ་དོན་མཛད། །སྟག་ལ་མེ་འབར་ཐུགས་ཀྱི་བྱིན་རླབས་སྤྲུལ། །ཨོ་རྒྱན་རྒྱ་གར་བོད་ཡུལ་གནས་བརྒྱད་དུ། །མཚན་བརྒྱད་བརྟུལ་ཞུགས་འགྲོ་བ་འདུལ་བར་མཛད། །རྫོགས་ཆེན་ཟབ་ལམ་སྔགས་བསྟན་ཕྱོགས་བཅུར་སྤེལ། །སྡེ་བརྒྱད་བྲན་བཀོལ་འཆི་མེད་རིག་འཛིན་གྱུར། །ལྷོ་ནུབ་གདུག་པ་སྲིན་པོའི་ཁ་གནོན་གཤེགས། །དུས་གསུམ་འཕོ་འགྱུར་མེད་པར་འགྲོ་དོན་མཛད། །ཡུམ་ཆེན་མཁའ་འགྲོ་ཉི་མ་འོད་འབར་དེ། །ཀུན་ཏུ་བཟང་མོ་ས་ཏྲིག་ཨེར་སངས་ཡིན། །ཡེ་ཤེས་མཁའ་འགྲོ་སྐལ་པ་བཟང་མོའང་ཡིན། །སྲིད་རྒྱལ་འགྲན་གྱི་ཟླ་མེད་མ་ཡང་ཡིན། །ཐུགས་རྗེ་བམས་མ་བཟང་ཟ་རིང་བཙུན་ཏེ། །མཁའ་འགྲོ་འོད་ཀྱི་བདེ་ལྡན་ཞེས་ཀྱང་བ། །སྣང་ཁམས་ལྷ་འདྲེ་མི་ཡི་འགྲོ་དོན་མཛད། །དོན་དུ་བླ་ཆེན་ཡབ་དང་འདུ་བྲལ་མེད། །ཐབས་ཤེས་ཟུང་སྦྲེལ་གདུལ་བའི་དོན་མཛད་ཅིང་། །བསྟན་འཛིན་སྐྱེས་བུར་ལུང་སྟོན་བྱིན་རླབས་མཛད། །འགྲོ་ཁམས་ཇི་སྲིད་བར་དུ་དེ་སྲིད་ཀྱི། །ཐུགས་རྗེའི་རྒྱུན་བསྲིང་བསྟན་འགྲོའི་དོན་སྐྱོང་ངོ་། །ཡང་གཅིག་བོད་ཀྱི་ཡུལ་དུ་སྐུ་འཁྲུངས་པའི། །བླ་ཆེན་དྲན་པ་ནམ་མཁའ་ཞེས་པ་ནི། །གོང་བཤད་རྒྱུང་ཡར་བླ་ཆེན་ཁོད་སྤུངས་ཀྱི། །ལུང་ལས་ང་ཡིས་བྱིན་གྱིས་བརླབས་པའི་བུ། །དམུ་གཤེན་དྲན་པ་ནམ་མཁའ་འབྱུང་ཞེས་དང་། །རྒྱུང་ཡར་བླ་ཆེན་ཁོད་སྤུངས་བདག །ཀུན་བཟང་བདག་ཞལ་བཀའ་ཐོབ་ནས། །རྟོགས་སྤྱོད་སྒོམ་པའི་དངོས་གྲུབ་ཏུ། །མངོན་ཤེས་ཚེ་ཡི་རིག་འཛིན་ཐོབ། །ཡི་དམ་ལྷ་དང་ཁོད་སྤུངས་གཉིས། །ཉ་དང་བཅོ་བརྒྱད་ཟླ་བ་ལྟར། །ཆུ་མཉམ་ཞེང་མཉམ་ཁྱབ་མཉམ་ཡང་། །བཅོ་བརྒྱད་ཉ་ཆེན་མ་ཡིན་ལྟར། །ད་དུང་མངོན་པར་སངས་མ་རྒྱས། །བོན་གྱི་བསྟན་པ་མཐར་རྒྱས་ཕྱིར། །ད་སྟེ་གདུང་རྒྱུད་བཅུ་དྲུག་ན། །ཁོད་སྤུངས་དྲན་པ་ནམ་མཁར་འགྱུར། །ཞེས་པའི་དམུ་གཤེན་དྲན་པ་ནམ་མཁའ་ནི། །ཡུལ་ནི་བོད་ཡུལ་དག་པོའི་ས་ཆ་རུ། །ཡབ་ནི་དམུ་གཤེན་གྱེར་བོན་དག་པ་དང་། །ཡུམ་ནི་བདའ་བཟའ་མཁར་ལྕམ་གཉིས་ཀྱི་སྲས། །སྐུར་འཁྲུངས་དེ་ཡང་མ་ཡི་ཁོང་ཉིད་དུ། །ཨ་དང་ཧཱུཾ་གི་སྒྲ་སྒྲོགས་བཙས་པའི་དུས། །གནོད་སྦྱིན་མི་མིན་ཚོགས་ཀྱིས་བསྐོར་བ་བྱེད། །ཐུགས་ཀྱི་དང་གོང་པད་མ་འདབ་བརྒྱད་གསལ། །དགུང་ལོ་ལྔ་ལོན་དད་པའི་སེམས་དང་ལྡན། །དྲང་སྲོང་དགའ་རྒྱལ་ཉིད་ལས་སེམས་བསྐྱེད་ནོས། །ལོ་དགུ་ལོན་ནས་འབྲི་ཀློག་ཚད་དུ་ཕྱིན། །བཅུ་བདུན་ལོ་ལ་རྒྱ་གར་དུ་བྱོན་ནས། །ལོ་ཙཱའི་སྒྲ་སྦྱངས་བཞིན་དུ་རྒྱ་གར་གྱི། །མཁས་པ་བདེ་བ་སྙིང་པོ་ལ་སོགས་ལས། །སྔགས་སེམས་བོན་དང་ཡང་སྒོས་རྒྱ་གར་གྱི། །བོན་བཀའ་ཡེ་ཕྱིའི་བོན་སྡེ་མ་ལུས་བསླབས། །དབང་བཞི་ཡོངས་རྫོགས་ནོད་ཅིང་རིམ་གཉིས་རྫོགས། །མ་འདའ་བི་ཤྭ་ཉིད་ལས་མཚན་ཉིད་ཀྱི། །བོན་སྡེ་རྣམས་བསླབས་སྟོང་རྒྱུང་མཐུ་ཆེན་ལས། །རྫ་འཕྲུལ་བཅུ་གསུམ་བོན་སྡེ་མ་ལུས་ཞུས། །འོད་འཕྲོ་སེང་གེ་འབར་བའི་ཚལ་ཉིད་དུ། །ལོ་གསུམ་ཉམས་བཞེས་རིག་པ་གཅིག་རྫོགས་སོགས། །རྫུ་འཕྲུལ་ཞབས་ཀྱིས་བོད་དུ་ལན་གསུམ་བྱོན། །བསམ་ཡས་མཆིམས་ཕུར་བཅུད་ལེན་རྐང་མགྱོགས་གྲུབ། །དགུང་ལོ་ཞེ་བདུན་གསེར་ཕྱེ་བྲེ་གསུམ་ཁྱེར། །བདེ་བ་གཡུང་དྲུང་ལྷུན་པོའི་ཚལ་ཉིད་དུ། །བླ་མར་གསེར་གྱི་མཎྜལ་ཕུལ་ནས་སུ། །རྟོག་པའི་འཕྲོ་བཅད་ཚེ་ཡི་དངོས་གྲུབ་ཐོབ། །དེ་ནས་བོད་དུ་ལོ་བདུན་བཞུགས་མཛད་དེ། །ཆོས་དར་བོན་བསྣུབ་ཚེ་ན་བོན་གཏེར་སྦས། །རྫུ་འཕྲུལ་སྟོབས་ལྡན་གཤེན་ལ་དར་ནུབ་མེད། །བོད་རྒྱལ་ཁྲི་སྲོང་ལྡེའུ་བཙན་བླ་མཛད་ནས། །བཻ་རོ་དང་བཅས་བོན་རྣམས་ཆོས་སུའང་བསྒྱུར། །དེ་དུས་མུ་སྟེགས་སྡེ་རིགས་ཕལ་ཞིག་གིས། །ནང་པར་རྩོད་པ་བྱེད་དུས་དྲུག་སྡེ་ཡི། །སྟོན་པ་ཐམས་ཅད་ནུས་པས་ཚར་བཅད་མཛད། །དེ་ཡང་མུ་སྟེགས་སྟོན་པས་ཉི་མ་གཟར། །གཏད་པས་གཟའ་བདུད་བརྟོད་ལ་མནན་པ་དང་། །ཉི་མ་མཁར་བཏང་སེམས་ཅན་བདེ་ལ་བཀོད། །ཁོ་ཡིས་ཀླུ་དཀྲུགས་ཁ་ཆར་ཆེན་ཕེབས་ཚེ། །དྲན་པས་ཀླུ་གསོས་གནམ་ས་བར་སྣང་ཀུན། །ཉི་འོད་དཀྱིལ་འཁོར་སྣང་བས་ཁྱབ་པར་མཛད། །ཁོ་ཡིས་བདུད་སྲིན་སྤྲུལ་པ་བཀྱེས་ནས་སུ། །མི་རྣམས་ཐམས་ཅད་སྨྱོས་ཀྱིན་བརྒྱལ་དུ་བཅུག །དྲན་པས་ཁོ་ཡི་སྟོན་པ་དམིགས་པས་བཅིངས། །བདུད་རྣམས་གཉིད་བཏང་མི་རྣམས་བདེ་བར་བཀྲལ། །དེ་ནས་དངོས་སུ་རྩོད་པ་མེད་པའི་ཚེ། །ནང་པ་ཕམ་ཞིང་སྒྱུ་རྩལ་འགྲན་པས་ཀྱང་། །ཁོ་མ་ཐུབ་ཚེ་དྲན་པ་ནམ་མཁའ་ནི། །བོད་ཕྲུག་བསྟན་དར་ཞེས་སུ་ཡོད་པའི་ཚེ། །ང་ལ་ཁྲི་གདན་མཐོན་པོ་ཞིག་བརྩེགས་ཟེར། །བཀའ་སྟེགས་སྣམ་བུ་དར་ཟབ་མཐོ་བརྩེགས་བས། །མུ་སྟེགས་ལ་སོགས་མི་མང་ཚོགས་འདུས་ཏེ། །འདི་ཐོག་སུ་ཞིག་སྟོན་པར་འོང་ཞེས་གླེང་། །བལྟས་པས་བོད་ཕྲུག་ཐལ་ཁྱེར་དེ་བྱུང་ངོ། །མུ་སྟེགས་པ་ཁོས་གད་མོ་བཏབ་ནས་སྨྲས། །ཁོ་ཡི་སྟོན་པ་བྱུང་ཟེར་བོད་ཕྲུག་དེས། །ཚིགས་བཅད་བརྩམས་ནས་ངག་ཏུ་འདི་ལྟར་བརྗོད། །རང་སྣང་འཁྲུལ་པ་འཁོར་བའི་དུག་འདམ་རྒྱུ། །བག་ཆགས་ངན་པ་རང་རང་བསླུ་བའི་རྒྱུ། །ཕྱི་རོལ་མུ་སྟེགས་ཚར་ཐག་གཅོད་པ་དང་། །རང་འཁྲུལ་བདུད་ཀྱི་དཔུང་རྣམས་བཟློག་པ་དང་། །ལོག་ལྟ་ཚར་གཅོད་མདོ་འདི་འདོན་པར་བ། །ཞེས་བརྗོད་ཁྲི་རྩར་བྱོན་པས་ཁྲི་ཉིད་ཀྱང་། །གོམ་པ་གང་སོང་ཁྲོམ་རྣམས་ཡ་ཡིས་བཏབས། །ལ་ལས་བོན་གྱི་དྲན་པ་ནམ་མཁའ་ཡི། །སྤྲུལ་པ་བྱུང་ཟེར་ལ་ལས་ཁྱེའུ་ཆུང་། །ཀུན་དགའ་ཤེས་རབ་བྱོན་ཟེར་དེ་ཉིད་ཀྱིས། །ཅི་ཟེར་ཉན་པས་ཚིག་ཏུ་འདི་ལྟར་གསུངས། །སྟོན་པའི་རྒྱལ་པོ་འཁོར་བ་འདྲེན་པའི་དཔལ། །མུན་པའི་ཚོགས་རྣམས་འཇོམས་མཛད་སྒྲོན་མའི་འོད། །ཅེས་པ་ལ་སོགས་སྒྲོན་མ་མུན་སེལ་གསུངས། །མུ་སྟེགས་སྟོན་པ་ཐམས་ཅད་སྤ་བཀོངས་ནས། །ཁྲི་ཡང་ཇེ་མཐོར་འདོམ་པ་བཅུ་གསུམ་འཕར། །དེ་ནས་བྱང་ཆུབ་སེམས་སྦྱོང་གི་སྐབས་སུ། །སྐྱབས་འགྲོའི་དོན་མཐོང་བྱང་ཆུབ་སེམས་ཀྱང་སྐྱེ། །ཞེས་སོགས་གསུངས་པའི་ཐུགས་རྗེ་བྱིན་རླབས་ཀྱིས། །མུ་སྟེགས་སྤྲུལ་པ་སྲིན་པོའི་དམག་བཅས་པ། །ལྷ་ཕྲུག་མཚན་ལྡན་རྒྱན་དང་ཆས་པར་གྱུར། །ཁྲི་ཡང་འདོམ་ནི་ཉི་ཤུ་རྩ་བདུན་འཕར། །དེ་ནས་མཚན་ནི་རྣམ་པར་བཤད་པའི་སྐབས། །འདི་ལྟ་བུ་ལ་སྤྱོད་ཅིང་དོན་ལྡན་ན། །ཞེས་སོགས་གསུང་ཚེ་ཁྲི་སྟེང་མི་གནས་པར། །ཇེ་མཐོ་ཇེ་མཐོར་མཁའ་དང་དབྱེར་མེད་སོང་། །སྐུ་ཉིད་མི་སྣང་སྒྲ་ནི་ཀུན་ཐོས་པར། །ཐར་པ་ཆེན་པོ་མ་ཐོབ་དུས་རྟག་ཏུ། །ཞེས་སོགས་སྨོན་ལམ་སྒྲ་གསུངས་གསལ་བར་ཐོས། །དུས་དེར་སྒྲ་ཐོས་སེམས་ཅན་ཐམས་ཅད་ཀྱི། ། རྒྱུད་ལས་ཏིང་འཛིན་ཁྱད་པར་ཅན་སྐྱེས་སོགས། །དེ་དུས་ཁྲོམ་རྣམས་ན་རེ་ཞལ་གསུང་གི། །མདོའི་འདི་དྲན་པ་ཙམ་གྱིས་ཆོག་པར་འདུག།ཁོང་ཉིད་ཀྱང་ནི་ནམ་མཁའ་དང་མཉམ་མོ། །ཞེས་ཟེར་མཚན་ཡང་དྲན་པ་ནམ་མཁར་གྲགས། །དེ་སྐབས་སློབ་དཔོན་སྟོང་རྒྱུང་གཤེགས་པའི་མདངས། །ལན་ཅིག་བསྙེགས་ནས་སྤུར་སྦྱངས་ལ་སོགས་མཛད། །དེ་ཡང་བྱང་སེམས་གབ་པའི་འགྲེལ་བཞི་དང་། །དོན་འདུས་རྩ་བའི་འགྲེལ་ཆེན་སོགས་ཀྱི་ལུང་། །ལྟར་དུ་དྲན་པ་དགུང་ལོ་ཞེ་བརྒྱད་ནས། །ཁྲི་སྲོང་ལྡེའུ་བཙན་བོན་བསྣུབས་འགོ་ཚུགས་ཏེ། །ལོ་གྲངས་སུམ་ཅུ་རྩ་བདུན་བར་དག་ཏུ། །རྒྱལ་པོའི་བཀའ་ནན་གྱིས་ནི་བན་དེར་བཅུག །དེའི་རིང་ཆོས་ཀྱི་འཆད་རྩོད་བརྩམས་པ་མཛད། །གཞན་གཞུང་པད་མའི་རྗེ་འབྱངས་ཉེར་ལྔའི་གྲལ། །བཀོད་པ་དེའོ་ཞང་ཞུང་བོད་གཉིས་སུ། །སྔ་ཕྱིར་བྱོན་པའི་དྲན་པ་ནམ་མཁའ་གཉིས། །རྒྱལ་བསྟན་སྤྱི་དང་ཁྱད་པར་གཡུང་དྲུང་བོན། །བསྟན་ལ་ཕྱག་རྗེས་མཛད་པ་མཐའ་ཡས་ཤིང་། །སྙིགས་དུས་འགྲོ་བའི་དམིགས་བུར་གྱུར་པའོ། །དེ་བཞིན་རྒྱ་གར་མཁའ་འགྲོ་མཛེས་ལྡན་མ། །ཕམ་མཐིང་མཐུ་ཆེན་ཤེལ་ཝེར་འོད་འཕྲོ་མ། །ཉི་མ་སྟོང་ཁྱབ་མེ་ཏོག་མདངས་ལྡན་ལྕམ། །མཁའ་འགྲོ་ཆེན་མོ་བདེ་ཆེན་དངོས་གྲུབ་ཡུམ། །ཨོ་རྒྱན་མཁའ་འགྲོ་དཔལ་བཟའ་འོད་ཀྱི་རྒྱལ། །བདུད་རྩི་སྐྱོང་དང་གནམ་ལྕགས་འོད་འཕྲོ་མ། །སྟག་གཟིག་མཁའ་འགྲོ་མང་བྱེད་གསལ་བྱེད་འོད། །ཞང་ཞུང་མཁའ་འགྲོ་འོད་ཀྱི་བླ་མ་དང་། །གྱེར་བཟའ་གྲགས་ཆེན་ཕྱ་བཙུན་གུང་ནམ་མ། །རྒྱ་ནག་མཁའ་འགྲོ་གསལ་བའི་འོད་སྒྲོན་མ། །རག་ཤའི་མཁའ་འགྲོ་གསལ་བའི་དབྱིངས་ཕྱུག་མ། །ལྡོང་གི་མཁའ་འགྲོ་ལྡོང་ལྕམ་འཁོར་ལོ་སྐྱོང་། །གཡོར་བཟའ་དྲི་མེད་གསལ་བའི་མདངས་ལྡན་མ། །བྲུ་ཤའི་མཁའ་འགྲོ་རྫུ་འཕྲུལ་སྣ་ཚོགས་ཅན། །མཁའ་འགྲོ་ལུང་རྒྱན་སྣང་བའི་བརྡའ་སྟོན་མ། །མེ་ཉག་མཁའ་འགྲོ་ཐོག་འབེབས་འོད་ཟེར་ཅན། །ཅོ་ཟ་བོན་ཅིག་འོད་ཀྱི་རྫུ་འཕྲུལ་ཅན། །ཁ་ཆེའི་མཁའ་འགྲོ་སྣང་བའི་རྒྱན་ལྡན་དང་། །བོད་ཀྱི་བོན་མོ་གོང་ང་གོང་ཆུང་དང་། །འབྱོར་ར་འབྱོར་རྫོང་ཞིམ་ཤང་རྔུལ་མོ་ཆེ། །བྱ་ཟ་ལྡོང་གྲགས་གཤེན་ཟ་མཚོ་རྒྱལ་མ། །སྔགས་ཟ་ཏི་སངས་ཁུ་ཟ་རྡེའུ་ཆུང་རྒྱལ། །ར་ལྕག་གཡང་རྒྱལ་སྣ་ནམ་བོན་འཚལ་མ། །ཅོ་ཟ་བོན་མོ་ལ་སོགས་བསམ་འདས་སོ། །དེ་ཡང་ཅོ་བཟའ་བོན་མོ་ཞེས་པ་ནི། །འཁྲུངས་ཡུལ་དྭགས་པོ་རྩ་ཤོར་པ་ཡིན་ཏེ། །ཕ་ནི་ཅོ་སྟེ་གྱིམ་བུ་ལན་ཙ་དང་། །མ་ཡུམ་རྒྱ་མོ་སྐྱིད་ལྕམ་གཉིས་ཀྱི་སྲས། །ཆུང་ན་ཆགས་ཆུང་དད་དང་ཤེས་རབ་ཆེ། །གཞན་དང་མི་འདྲའི་ཁྱད་པར་གསུམ་མངའ་སྟེ། །ནང་ནུབ་བྱེ་འུས་ལྷ་སྐད་རྐྱེན་བསྐུལ་དང་། །གནམ་མཐོང་གཟུགས་མེད་བོན་སྒྲ་ཐོས་པ་དང་། །གཉིད་དུས་ལྷ་མིར་མཆོད་སྦྱིན་བྱེད་རྨིས་པའོ། །དེ་ནས་དམུ་གཤེན་དྲན་པས་བྱིན་རླབས་མཛད། །བག་མར་བཏང་ལ་མ་སོང་སྨྱོ་སྤྱོད་ཀྱིས། །བསམ་ཡས་བྲག་དམར་དུ་བྲོས་མ་ཞུགས་པར། །བླ་མ་སྙན་ཆེན་ལི་ཤུ་སྟག་རིང་ལས། །རྫོགས་ཆེན་ལུང་དྲུག་བོན་སོགས་ཤེས་ཉན་སྦྱངས། །དྲན་པ་ནམ་མཁར་སྙན་བརྒྱུད་དགོངས་པ་བླངས། །ཥས་པོ་རིར་བསྒོམས་ཏིང་འཛིན་རྩལ་རྫོགས་ཏེ། །ཐུན་མོང་འདུ་བ་སྣ་ཚོགས་ཚོགས་སུ་བསྒྱུར། །གཤེགས་བཞུད་ཐོགས་མེད་མཁའ་ལ་བྱ་ལྟར་འཕུར། །ཕུང་པོ་ལྷག་མེད་མངོན་པར་སངས་རྒྱས་སོ། །དེ་ལྟར་སྔ་རབས་རིག་འཛིན་མཁའ་འགྲོའི་ཚོགས། །བརྒྱ་སྟོང་ཁྲི་འབུམ་གྲངས་བྱོན་ཐམས་ཅད་ཀྱི། །མཛད་རྣམ་ལྟ་ཅི་མཚན་ཙམ་བརྗོད་མི་ལང་། །འོན་ཏེ་གོང་འོག་རྣམས་སུ་ཡོངས་གྲགས་ཕལ། །མཚན་རྣམས་ཅི་རིགས་གསལ་བཞིན་དཔྱོད་འཚལ་ལོ། །

ཞེས་སངས་རྒྱས་གཡུང་དྲུང་བོན་གྱི་བསྟན་པའི་བྱུང་བ་བརྗོད་པའི་ལེགས་བཤད་སྐལ་པ་བཟང་པོའི་མགྲིན་རྒྱན་ལས། །ནང་གསང་བ་སྔགས་ཀྱི་བརྒྱུད་པའི་རིམ་པ་ལས་སྔ་དར་རིག་འཛིན་གྲུབ་ཐོབ་རྣམས་ཀྱི་བྱོན་ཚུལ་མདོ་ཙམ་བརྗོད་པའི་ལེའུ་སྟེ་སྐབས་བཅོ་ལྔ་པའོ།། །།

ལེའུ་བཅུ་དྲུག་པ།

ལེའུ་བཅུ་དྲུག་པ། བསྟན་པ་ཕྱི་དར་གྱི་སྤྲུལ་སྐུ་གཤེན་གྱེར་རྨ་དབྱིལ་སོགས་གཏེར་སྟོན་རྣམས་བྱོན་ཚུལ།

དེ་ནས་སྔགས་བསྟན་ཕྱི་དར་དུས་ཀྱི་ཚེ། །ཟབ་མོ་གཏེར་སྟོན་རིག་པ་འཛིན་རྣམས་ཀྱི། །ལོ་རྒྱུས་རྣམ་ཐར་གཙོ་ཆེ་འགའ་ཞིག་ལ། །ཐོག་མར་དྲན་པ་ནམ་མཁའི་སྐུ་ཚེའི་སྨད། །མངའི་བདག་ཁྲི་སྲོང་ལྡེའུ་བཙན་རྒྱལ་པོ་དང་། །གཤེན་གྱི་བར་དུ་བན་བཙུན་བློན་པོ་འགའ། །སྙན་ཕྲ་གསོལ་ཞིང་དེ་རྗེས་ཨ་ཙ་ར། །ཅོག་རོ་ཀླུ་རྒྱལ་རྨ་བན་རིན་ཆེན་མཆོག །རླངས་ཀྱི་བྱང་གཞོན་སྐ་བ་དཔལ་རྩེགས་བཞིས། །བོན་ལ་སྐུར་བཏབ་རྗེ་ལ་ལོག་ཞུས་རྐྱེན། །བོན་གཤེན་རྣམས་ནི་གཡའ་གངས་དབེན་སོགས་གཤེགས། །དྲན་པ་ནམ་མཁའ་གྱེར་ཆེན་ཟླ་མེད་ཟུང་། །ཆོས་རྫུས་སྐྲ་བཅད་དེ་དང་བཻ་རོ་བཅས། །སེམས་ཕྱོགས་ལ་སོགས་བོན་རྣམས་ཆོས་སུ་བསྒྱུར། །བོན་སྡེ་བྱིངས་ནི་སྡེ་ཚན་ཁག་བགོས་ཏེ། །བསམ་ཡས་ལྷ་ཁང་མཆོད་རྟེན་ལ་སོགས་པར། །གཏེར་ཁ་སོ་སོར་གཏེར་སྦས་གཉེར་གཏད་བཅོལ། །དེ་དག་ཞིབ་པར་གོང་དུ་བཤད་ལྟར་ལ། །དེ་དུས་བོན་བསྟན་བསྣུབས་ནས་ལོ་ཡི་གྲངས། །ཆིག་བརྒྱ་རེ་བཞི་འདས་པའི་ཆུ་བྱ་ལོར་ (ད་ལྟའི་ཤིང་འབྲུག་ཡན་ལོ་ ༡༠༥༡ འདས)། །ལྷོ་བལ་ཨ་ཙར་དཀོན་མཆོག་གྲགས་པ་དང་། །ཉ་མོ་མགོན་པོ་སད་ཀུན་རད་ན་གསུམ། །བོད་དུ་གསེར་འཚོལ་འོང་སྟེ་བསམ་ཡས་སླེབས། །ལྷ་མཇལ་སྒྲོམ་མཐོང་གསེར་སྙམ་ཁྱེར་བྲོས་ཕྱིན། །སྒྲོམ་ཕྱེས་བལྟས་པས་སྟག་གཟིག་ངོམ་སྒྲོ་གསུམ། །བོན་གྱིས་ཁེངས་པ་ཁྱེར་ཏེ་སྟོད་ལུང་སླེབས། །བརྒྱག་བཙལ་སོང་བས་མཐའ་བཞི་འཕྲུལ་གསས་འཕྲད། །རྒྱག་རིན་དོམ་སྒྲོའི་པོད་གཅིག་བྱིན་པ་ལས། །ནག་པོ་རྒྱུད་གསུམ་སྒྲུབ་ཐབས་རྩ་འགྲེལ་བཅས། །བྱུང་བ་མཐའ་བཞི་ཉིད་ལ་འུ་ཡུག་གི། །རྒྱ་སྟོན་སྒྲོ་འཕན་གྱིས་ཞུས་དེ་ནས་རིམ། །ཟུག་སྟོན་ (ཡར་འབྲོག་) ར་འཕན་རྟ་སྟོན་ (ཤངས་པ་) ཀླུ་བཙན་དང་། །རྟ་སྟོན་ར་འཕན་ལྷ་རྗེ་བར་སྒོམ་ནས། །བྲུ་སྟོན་ནམ་གཡུང་ལ་བརྒྱུད་རིམ་དར་བ། །སྨད་ཀྱི་མཐའ་བཞི་བརྒྱུད་པ་ཞེས་སུ་གྲགས། །དེ་འཕྲོས་མི་གསུམ་གྱིས་ཁྱེར་སྟོད་ལུང་ནས། །ཡར་ཐོན་བྱང་སོང་ནམ་རའི་འགྲམ་སླེབས་དུས། །སྟོད་འོང་འདར་བན་དྨཀྱ་མུ་ནེ་དང་། །མཆིམ་གྱི་ཤཀ་བྲ་འོ་མ་བྱང་སེང་གསུམ། །རྟ་ཁལ་དང་བཅས་བསམ་ཡས་ཆོས་ལེན་ཕྱིར། །འོངས་པ་དང་འཕྲད་ལོ་རྒྱུས་གཏམ་གླེང་མཐར། །བོན་རྣམས་ཆོས་གཏེར་བས་ཏེ་ནོར་དང་བརྗེས། །གཏེར་སྒྲོ་བན་དེ་གསུམ་གྱིས་ཁྱེར་སོང་སྟེ། །བྱང་སྟོད་མདོག་གི་སྨན་གོང་དུ་སླེབས་དུས། །གཟེ་བན་ཤེས་རྒྱལ་ཁྱིམ་བསྡད་ཁ་ཕྱེས་པས། །བོན་དུ་སོང་ཕྱིར་གཉིས་ཀྱིས་བསྲེགས་བརྩམས་ཀྱང་། །ཆོ་འཕྲུལ་ཆེ་བྱུང་མ་ཕོད་འདར་གྱིས་ཉར། །གཟེ་བན་ཚ་བོ་བོན་པོ་གཟེ་རྒུར་ཞེས། །ཕྱུག་པོར་ཡོད་པ་དེར་བཙོང་ནོར་དང་བརྗེས། །གཟེ་རྒུར་གྱིས་བལྟས་སྟག་སྒྲོར་འདུལ་མདོའི་སྐོར། །གཟིག་སྒྲོར་འབུམ་དང་མངོན་པའི་སྐོར་རྣམས་དང་། །དོམ་སྒྲོར་ཕུར་པ་ལ་སོགས་ཡང་ཟབ་བོན། །གསང་སྔགས་ཕྱི་ནང་གསང་གསུམ་རྫོགས་ཆེན་བཅས། །བོན་སྡེ་མི་འདྲ་སུམ་བརྒྱ་བཞི་བཅུ་བྱུང་། །གཟེ་ལ་སློབ་མ་བཀའ་བབས་མི་བཞི་དང་། །གསང་བ་པོ་གཅིག་དང་བཅས་ལྔ་རུ་བྱུང་། །བཀའ་བབས་བཞི་ནི་ས་སྟོན་འབྲུག་ལྷ་དང་། །སྟོང་འབམས་སྒྲ་བླ་དབང་དང་སྣ་རོ་བཞི། །གསང་བ་པོ་གཅིག་གཤེན་གྱི་རྣེལ་བྱིད་ཡིན། །རྣེལ་བྱིད་ཉིད་ལ་ཕུར་པའི་བོན་སྐོར་རྣམས། །ཞང་གི་ལྷ་སྒོམ་རིང་མོ་བྱ་བས་ཞུས། །དེ་ལ་རྨེའུ་རོག་དབལ་གྱིས་ཞུས་ཏེ། །དེ་ནི་ཕུར་ནག་བོན་གྱི་གྲུབ་ཐོབ་པས། །གུར་ཞོག་ན་བཀྲའི་བྲག་ལ་ཕུར་པ་གདབ། །དེ་ནས་ལྷ་རི་གཉེན་པོར་བརྒྱུད་དེ་དར། །ས་སྟོན་འབྲུག་ལྷའི་སློབ་མ་བྱང་གི་ཞུ། །དྲང་ར་བོན་པོ་ཡིན་ཏེ་དེ་ཉིད་ལ། །ཞུ་སྒོམ་ལེགས་པོ་དེ་ལ་སྲས་གཉིས་དང་། །ཟུག་སྟོན་ར་འཕན་བཅས་པས་ཞུས་ཏེ་དར། །དེ་ལ་སྟོད་ཀྱི་གཟིའམ་ས་སྟོན་བརྒྱུད། །སྟོད་སྨད་གཉིས་ཀའི་འདུས་སོ་ཟུག་ཉིད་དེ། །ཟུག་བོན་ར་འཕན་ཕུར་པའི་མཁས་གྲུབ་ཆེ། །བོན་འདི་བྱང་དུ་དར་བས་བྱང་གཏེར་ཞེས། །དེ་རྗེས་སྒྲགས་བྱང་དྲན་པའི་ལུང་བསྟན་ལས། །ང་ཡས་བྱིན་རླབས་གསས་ཆེན་བུ། །ས་སྟོན་འབྲུག་ལྷ་བྱ་བ་འབྱུང་། །དེས་ཀྱང་བསྟན་པའི་གཏེར་སྒོ་འབྱེད། །བོན་གྱི་བསྟན་པ་དར་བར་བྱེད། །ཅེས་ཏེ་ས་སྟོན་འབྲུག་ལྷ་རང་ཉིད་ཀྱིས། །ཡར་ལུང་བྲག་དམར་ནས་ཐོན་བོན་སྡེ་ནི། །རྒྱུད་ཆེན་བཅོ་བརྒྱད་ལྷ་ཁུག་བོན་སྐོར་གཉིས། །ཞུ་སྟོན་དྲང་ར་བོན་པོ་ལ་བརྒྱུད་དར། །དེ་ནས་གསང་བདག་ཏྲེའུ་རྒྱ་ར་ཛ་དང་། །སད་གུ་རིན་ཆེན་གྲགས་པ་རྣམ་གཉིས་ཀྱིས། །གཏེར་ཐོན་ཅ་ཏི་མ་ཡི་ལོ་རྒྱུས་ནི། །དབྱིལ་ལྡེར་ཏྲེ་དང་སད་གུ་བྱ་བ་ཡིས། །བསམ་ཡས་བོན་གྱི་དངོས་གྲུབ་ལེན། །དེ་ཡང་ང་ཡི་སྤྲུལ་བ་ཡིན། །ལི་ཤུ་བཻ་རོ་གཉིས་ཀྱིས་བསམ་ཡས་གླིང་། །ལྷོ་ནུབ་ཁྲི་ཐང་དུར་ཁྲོད་སྲིན་པོའི་གཉེན། །ཅ་ཏི་སྒོ་མང་མཆོད་རྟེན་དམར་པོ་རུ། །སྦས་པ་ལྕགས་མོ་བྱ་ལོར་སོ་ཕག་འགའ། །གོག་ཤུལ་སྒྲོམ་ཐོན་ལྷ་ཁང་རྒྱབ་སྦས་པ། །གོང་མི་གཉིས་ཀྱིས་བཏོན་ཏེ་ཁམས་ལྷོར་ཁྱེར། །དེ་ལས་བྱེ་མ་ཉི་ཁྲི་རྒྱུན་འབུམ་དང་། །མདོ་བཞི་དུས་གསུམ་བདེར་གཤེགས་བྱུང་ཁུངས་མདོ། །རིགས་དྲུགས་སྐྱེ་འཆི་སྣོད་རྟེན་ཆགས་འཇིག་མདོ། །བླ་མེད་བསྒྲུབ་ཐབས་མདོ་ཕྲན་ཉེར་གཅིག་བཅས། ། (སྔགས་ལ) ཁྲོ་གསས་མཁའ་འགྱིང་རི་རབ་གཡོ་འགུལ་རྒྱུད། །རྔམ་གསས་མཁས་འགྱིང་རླུང་ནག་འཚུབ་མའི་རྒྱུད། །དབལ་གསས་མཁའ་འགྱིང་མི་དཔུང་འབར་བའི་རྒྱུད། །གཏུམ་གསས་མཁའ་འགྱིང་ཆུ་བོ་རྦ་འཁྲུག་རྒྱུད། །གཙོ་མཆོག་མཁའ་འགྱིང་ནམ་མཁའ་གསལ་བྱེད་རྒྱུད། །སྒྲུབ་ཐབས་རེ་བཅས་ཨུ་འབར་ཁྲོ་རྐྱུད་གསུམ། །ཕུར་པའི་རྒྱུད་དགུ་སྒྲུབ་ཐབས་རེ་རེ་སྦྲེལ། །གེ་ཁོད་རྒྱུད་གསུམ་གནམ་ལྕགས་ཐོག་མདའ་དང་། །མུ་མར་གསེར་ཛོ་མེ་ལྕེ་ཕྲེང་བ་གསུམ། །གཞན་ཡང་གསོ་དཔྱད་ལ་སོགས་མང་དུ་བྱུང་། །དེ་རྣམས་ཁྱེར་ནས་རྐོང་བརྒྱུད་ལྷོ་ཁམས་ཕྱིན། །དེ་དུས་ཁམས་ནས་དབུས་གཙང་སློབ་གཉེར་བྱེད། །སྔ་བ་ཞུ་སློབ་དིར་གྱི་དབུ་སྟོན་ཞེས། །ཡོད་ལ་བསྟན་ཀྱང་དེ་ཡིད་མ་ཆེས་པས། །གུར་ཞོག་པའི་སློབ་སུམ་པ་གཏོ་སྟོན་ལ། །བསྟན་ཏེ་དེ་ཡིས་ཡོན་བདག་ཞིག་སར་བཅོལ། །དེ་མཚམས་གཏོ་སྟོན་འདས་རྗེས་ཡོན་བདག་མོ། །མགོ་ཆག་དབུ་མཆོད་ཕུར་བ་འབར་གྱིས་བཅོས། །སོས་ཏེ་སྨན་ཡོན་གཏེར་སྒྲོ་ཁོང་གིས་ཁྱེར། །་དེ་རྗེས་ཅུང་ནས་དིར་གྱི་དབུ་སྟོན་སྲས། །དིར་གྱི་སྟོན་བཙུན་ཞེས་པས་ཞུས་པ་སྟེ། །དབུ་མཆོད་དིར་སྟོན་གཉིས་ལ་ཁུངས་སུ་བྱེད། །དིར་ལ་སློབ་དཔོན་སུམ་སྒོམ་གྱིས་ཞུས་དར། །ཁྲག་འཐུང་རོལ་སྐོར་སྙ་ཆེན་ལི་ཤུ་ཡིས། །བསམ་ཡས་ཅ་ཏི་དམར་པོར་སྦས་ཏེ་ཕྱིས། །ཏྲེའུ་རྒྱ་ར་ཙ་སད་ཀུ་དཀོན་མཆོག་གཉིས། །བཏོན་ཏེ་འགྲུ་བཙུན་ཡོན་སྒོམ་ཐར་མོར་བརྒྱུད། །དེ་ཡིས་སློབ་དཔོན་དབུ་རྣམ་ལ་བརྒྱུད་དར། །དེ་ནས་ཀོ་པོ་ཡོན་སྒོམ་ཐར་མོ་ཡིས། །བསམ་ཡས་དབུས་ཀྱི་ཀ་བ་ཁྲ་མོ་ནས། །དྲན་པ་ཡེ་ཤེས་ཁྲི་སྲོང་ལྡེའུ་བཙན་གཉིས། །བཀས་བགྲོས་སྦས་པའི་གཏེར་སྒྲོམ་ཆུ་བྱི་ལོར། །ཐོན་བོན་ཕུར་དམར་ཀུན་བཟང་མཁའ་འགྲོ་སོགས། །ཀོ་བས་ཤར་ཕྱོགས་བུ་འབོར་སྒང་སྤེལ་བས། །ཕྱིས་སུ་ཡོན་སྒོམ་ཤར་པ་གཏེར་སྟོན་གྲགས། །ལི་ཤུའི་རྣམ་རོལ་མཐའ་བཞི་ཡེ་བློ་ཡིས། །བསམ་ཡས་དབུ་རྩེ་ནས་བཏོན་བོན་གྱི་སྡེ། །གྲོགས་བྱང་རིན་ཆེན་ལ་སོགས་བཅུ་གཉིས་བྱོན། །དེ་རྣམས་དབུས་ཀྱི་འཕན་ཡུལ་དྲབ་དཀར་དུ། །བྱོན་ཏེ་སྟོན་པ་ཡེ་ཤེས་རྒྱལ་མཚན་ལ། །ས་ཁྱི་ལོར་གནང་དེ་ནས་བརྒྱུད་དེ་དར། །འཕྲང་ལྷའི་དབང་ཕྱུགས་བྱ་བས་ཏི་སེ་ནས། །སྲིད་པའི་འབུམ་དགུ་ལ་སོགས་བོན་མང་བཏོན། །མར་པ་འཕན་བཟང་ལ་སོགས་རྔོན་གསུམ་གྱིས། །སྤུ་རང་ཤེལ་མཚེ་མུ་ལེ་ཧྲེད་འགྲམ་ན། །ཤིང་སྡོང་རྩར་ཕྱུང་ཤིང་སྒྲོམ་གསུམ་གྱི་ནང་། །ཤོག་དྲིལ་མང་བྱུང་ཤུ་བོན་དགེ་བསྙེན་ལ། །བཙོང་པར་ཀླུ་འབུམ་དཀར་ནག་ཁྲ་གསུམ་སོགས། །ཀླུ་གཉན་ས་བདག་གཏོད་ཀྱི་འབུམ་བཞི་བྱུང་། །བྱང་གི་གསེར་ཐང་ཤ་བ་ཅན་པ་ནས། །ཁྲམས་བཟློག་ལ་སོགས་རྒྱུ་ཡི་བོན་མང་རྙེད། །ཤེལ་གྱི་ཕ་བོང་གཡུ་རིས་ཅན་པ་ནས། །གཉན་རྗེའི་སྒྲུབ་ཐབས་ལ་སོགས་མང་དུ་བྱུང་། །ཡང་གཅིག་དྲན་པའི་སྒྲགས་བྱང་དུ། །འདམ་སྟོད་བྱང་གི་ས་ཆ་རུ། །ཁྲོ་ཚང་འབྲུག་ལྷ་བྱ་བ་འབྱུང་། །དེས་ཀྱང་གྲུབ་ཐོབ་མང་བར་སྨིན། །བསྟན་པའི་གཏེར་སྒོ་འབྱེད་པར་འོང་། །ལི་ཤུ་དྲན་པའི་ངོ་བོ་གཅིག་བསྡུས་སྐུ། །རྗེས་བཙུན་དམ་པ་ཁྲོ་ཚང་འབྲུག་ལྷ་ཡིས། །བྱང་གི་གསང་བྲག་རྒྱ་བོ་ནས་བཏོན་པའི། །ཕྱི་སྒྲུབ་གཉེན་རྗེ་ནང་སྒྲུབ་ཨ་མ་དྲེད། །གསང་སྒྲུབ་ཨ་དཀར་སྙིང་བཅོས་དཀར་ནག་(གཉན་གྱི་)དང་། །སྲོག་གི་སེག་གདར་(ཆེ་ཆུང་)དབལ་ཁྱུང་དམར་མོའི་སྐོར། །སྙན་བརྒྱུད་འཇམ་དབྱངས་དཀར་པོའི་རྒྱུད་སྐོར་དང་། །ཀོང་རྩེའི་སྒྲུབ་སྐོར་ཆ་ལག་བཅས་པ་དང་། །རྐང་མགྱོགས་མན་ངག་རྣམས་བྱུང་ཡང་གཅིག་ལ། །ཤངས་གཡོན་ཟར་གྱི་སྟག་སྣ་ནས་ཐོན་པའི། །མ་རྒྱུད་བམས་མ་མདོ་འབུམ་རྒྱུད་གཟུངས་བཞི། །ཀུན་གསལ་རྒྱས་པའི་སྒྲུབ་སྐོར་སྐྱོབ་བརྒྱད་བཅས། །བྱོན་པ་ཨ་ད་ལྷ་གསས་མི་རབས་བཞིས། །གཉལ་སྟོན་གཞོན་འབུམ་ལ་སྤྲད་དེ་ནས་དར། །དེ་ནས་དྲང་ངའི་བོད་གྱི་ལོ་རྒྱུས་ནི། །སྤྱིར་ནི་ཞང་ཞུང་ལི་མུར་གཙུག་ཕུད་ལ། །བཻ་རོ་ཙ་ནས་ཞུས་ཏེ་བོད་དུ་བསྒྱུར། །ཁྲི་སྲོང་རྗེར་གཏད་རྒྱལ་པོས་གསང་སྟེ་སྤྱད། །འདའ་ཁར་རྒྱལ་སྲས་མུ་ཏིག་བཙན་པོར་གཏད། །དེ་ཡིས་མངའ་བདག་རལ་བ་ཅན་ལ་བཞག། དེ་ནས་དར་མའི་སྲས་པོ་འོད་སྲུང་དང་། །ཡུམ་བརྟེན་གཉིས་ལ་དེ་གཉིས་མ་འདུམ་དུས། །སྐུ་སྲུང་དྲང་ང་དཔལ་གྱི་ཡོན་ཏན་ལ། །གཏད་དེ་དེ་ཡིས་དཔལ་གྱི་གྲགས་པར་གཏད། །དེས་སྲས་རིན་ཆེན་དཔལ་ལ་གཏད་པ་སྟེ། །དེ་ལ་སྲས་མེད་ཚེ་སྨད་ཆུན་མ་ཞིག །བླངས་པར་དྲང་ང་མདོ་ལ་སྐྱེས་བུ་འཁྲུངས། །ལོ་བཞིའི་དུས་སུ་ཡབ་གྲོངས་ཞལ་ཆེམས་དུ། ། ཚ་བ་དྲང་རྗེ་བཙུན་པ་དད་ཚུལ་དང་། ། བུ་ཡི་ཞང་པོ་ར་ཤག་འབྲེ་ཆུང་གཉིས། །བོས་ཏེ་བུ་ཆུང་བཅུ་གསུམ་ལོ་ལོན་པར། །བོན་རྣམས་གཏེར་སྦོས་དེ་ནས་ཁྱེད་གཉིས་སྤྱོད། །ང་ཡི་བུ་ལ་ཡང་བྱིན་གསུངས་པ་ལ། །དེ་བཞིན་བས་ཏེ་དེ་ཡང་གཏེར་སྟོན་ནི། །སྒྲགས་བྱང་དྲན་པའི་ལུང་བསྟན་ལ། །ཁྲི་རྗེ་ལུང་སྟོན་སྤྲུལ་པ་ནི། །དྲང་རྗེ་བཙུན་པ་གསེར་མིག་ཅན། །བསམ་ཡས་བསྟན་པའི་གཏེར་སྒོ་འབྱེད། །དེ་དུས་ང་ཡིས་དེ་བྱིན་བརླབས། །ཞེས་ཏེ་དེ་ཡི་ལོ་རྒྱུས་དང་པོ་རུ། །མར་པ་སྟག་ལ་དབང་གིས་འོ་ཡུག་ས། །འཛིན་དུས་མུ་གེ་བྱུང་བས་སྤྲང་མོའི་བུ། །གསོས་ཤིང་རུས་གང་དྲིས་པས་དྲང་རྗེ་ཟེར། །ཟས་མེད་མུ་གེས་མིག་སེར་སོང་འདུག་པས། །གསེར་མིག་ཅེས་བཏགས་ཕྱིས་སུ་བསམ་ཡས་ཀྱི། །བཙུན་པ་བས་པས་དྲང་རྗེ་བཙུན་པར་གྲགས། །དེ་ནས་དྲང་ང་མདོ་སྐྱེས་བཅུ་གསུམ་ལོངས། །དྲང་རྗེ་ར་ཤག་གཉིས་ཀྱིས་གཏེར་བཏོན་ནས། །ཁོང་གསུམ་བགོས་པ་གཟེར་མིག་མདོ་བཞི་སོགས། །དྲང་རྗེས་ཁྱེར་ཏེ་མར་པ་སྟག་ལར་ཕུལ། །མར་པས་བྱ་འོང་རིན་ཆེན་དཔལ་ཉིད་དར། །གཡུང་བཙུན་ཇོ་གདུང་བྲུ་རྗེ་གསུམ་ལ་བསྟན། །བྱ་འོང་རིན་དཔལ་བྲུ་རྗེ་གཉིས་ཀ་ལ། །རྨེའུ་སྒོམ་ལྷ་རིས་ཞུས་ཏེ་རིམ་པ་དར། །གཡུང་ལ་དམ་པ་རི་ཁྲོད་པས་ཞུས་ཏེ། །དེ་ནས་ཡར་མེ་ཞུ་ཆེན་རིམ་བརྒྱུད་དང་། །སྔགས་ནང་གསོན་གཤིན་བོན་གྱི་ཤོག་སེར་རྣམས། །དྲང་ང་མདོ་སྐྱེས་ཀྱིས་ཁྱེར་ཉང་སྟོད་བྱོན། །གཉན་སྟོན་ཁྱེའུ་གྲགས་དང་འཕྲད་དེ་ཡིས་ཞུས། །དྲང་ང་མདོ་ལ་སྐྱེས་སྲས་སེང་གེ་རྒྱལ། །དེ་ལ་སྲས་མེད་ཆུན་མ་དྲེ་མོ་བླངས། །དེ་ཉིད་ཆེན་མས་སྡོད་དུ་མ་སྟེར་བར། །དྲེ་མོས་ཤོག་སེར་བརྐུས་ཏེ་དབྱིལ་ལ་བཙོང་། །དེ་ལ་གསོན་གཤིན་བོན་དང་འདུར་ལུང་སྐོར། །སེལ་ལུང་སྔགས་རྒྱུད་སྤྱི་སྤུངས་ཞི་ཁྲོ་ཕུར། །ལ་སོགས་བོན་སྡེ་མང་བྱུང་དབྱིལ་སྟོན་སྲས། །ཤེས་རབ་སེང་གེ་ཡར་འབྲོག་རྒྱ་བླ་མ། །ཡར་འབྲོག་མེ་གཉན་སྨན་ཐང་འང་སྟོན་གྲགས། །མགར་སྟོན་ཤེར་བླ་རྣམས་བརྒྱུད་རིམ་པར་དར། །རྒྱུད་སྨད་བཅོ་བརྒྱད་པ་ཡི་སེམས་ཕྱོགས་རྣམས། །གཏེར་སྟོན་ར་ཤག་འབྲེ་ཚུང་གིས་ཁྱེར་ཏེ། །ཡར་འབྲོག་ར་སྟོན་དངོས་གྲུབ་འབར་བ་དང་། །ར་སྒོམ་གཡུ་ཕོ་གཉིས་ལ་བཀའ་བབས་སོ། །དེ་སྟེ་ར་ལྗག་བོན་གྱི་ལོ་རྒྱུས་ནི། །གྲུབ་ཐོབ་ར་ཤག་སྐྱིད་རྒྱལ་གྱི་བརྒྱུད་པ། །ར་སྟོན་དངོས་གྲུབ་ར་སྒོམ་གཡུ་ཕོ་གཉིས། །ཡར་འབྲོག་ཡུལ་དུ་ཟུག་སྟོན་ར་འཕན་ལས། །བོན་ཞུ་ཡོད་ཚེ་ཟུག་གི་ཇོ་མོ་ཡིས། །ར་ལྗག་བོན་གཉིས་བཙུན་པས་སྒོར་ལྟོས་ཟེར། །དེ་ལྟར་ཕྱིན་པས་བཙུན་པ་གཉིས་ཀྱིས་ནི། །བོན་སྒྲོ་གང་བྱིན་བཙུན་པ་བྱོན་ཏེ་ཐལ། །ཁོང་གཉིས་སྒྲོ་བ་ཁ་ཕྱེས་བལྟས་པའི་ནང་། །སེམས་ཕྱོགས་སྡེ་བཅུ་དེ་ཉིད་མང་གསེས་ལ། །མན་ངག་སྡེ་བཞི་དོན་དང་ལྔ་རུ་སྣང་། །མདོ་བའི་རྒྱུད་ལྔ་རྒྱུ་ཡི་བོན་བཅས་བྱུང་། །ཁོང་གཉིས་བགོས་པས་རིག་པ་དཀར་པོའི་སྐོར། །སེམས་སྨད་(རྙིང་མའི་རྒྱུད་སེམས་སྡེ་བཅོ་བརྒྱད་འདི་ཡིན་)བཅོ་བརྒྱད་གབ་སྐོར་ར་སྟོན་ཁྱེར། །གསང་བ་ཡང་གཏེར་རྒྱུད་སྡེ་མ་བུའི་སྐོར། །རྒྱུད་སྨད་(མན་ངག་རྒྱུད་བཅུ་བདུན་ཡིན་)བཅུ་བདུན་ལྟ་སྒོམ་སྤྱོད་པའི་ལུང་། །ར་སྒོམ་གྱི་ཐོབ་སོ་སོར་དག་པར་བྲིས། །བར་དུ་ར་སྟོན་སྲས་ཇོ་ཁ་པོ་དང་། །ར་སྒོམ་སྲས་པོ་སྙིང་པོ་གཉིས་མ་དུམ། །དམ་ཚིག་སེལ་ཞུགས་དཔེ་འཐོར་བརྒྱུད་པ་ཉམས། །དེ་དུས་བྲུ་སྟོན་ཉི་མས་ར་ཤག་གི། །ཡིག་ཆ་གབ་པ་རྩལ་འགྲེལ་བཀྲལ་ཏེ་བཤད། །དེ་གོང་ལྷོ་གཏེར་གབ་པ་མ་ཁྲོལ་སར། །ར་ཤག་གཏེར་མ་འདི་ཉིད་ཟབ་པར་བརྩི། །གཏེར་སྟོན་ར་ཤག་འབུམ་རྗེ་བྱ་བ་ཡིས། །གཉན་གྱི་སེ་བོ་རིར་ཐོན་ལོ་རྒྱུས་ནི། །དང་པོ་མངའ་བདག་ཁྲི་སྲོང་ལྡེའུ་བཙན་གྱིས། །བཻ་རོ་ཙ་ནར་གསེར་ཕྱེ་བྲེ་གང་བསྐུར། །ཞང་ཞུང་ཡུལ་དུ་བོན་འཚོལ་བཏངས་ཏེ་དེས། །ཞང་ཞུང་སྟོན་པ་གེ་ཁོད་གཡུ་གཞེར་ལས། །ལྟ་སྤྱོད་སྔགས་སྲུང་བོན་སྡེ་མཐའ་ཡས་ཞུས། །རྒྱལ་པོར་བསྟན་ཅིང་དེ་རྗེས་ཚ་རོང་དུ། །གཤེགས་ཁར་སེམས་ཕྱོགས་བོན་དང་བསྟན་སྲུང་སྐོར། །གཉན་གྱི་སེ་བོ་རི་ལ་གཏེར་དུ་སྦས། །ཕྱིས་སུ་ར་ལྕག་འབུམ་རྗེས་ཁ་བྱང་ཞིག །འབྱོར་བཞིན་བཙལ་བས་གཉན་གྱི་སེ་བོ་རིའི། །པུས་མོ་གོང་མའི་རྫ་ཡི་བྲག་སྐྱིབས་ནས། །བསེ་སྒྲོམ་ཞིག་ཐོན་དེ་ནང་བོན་སྡེ་ལ། །སེམས་ཕྱོགས་མན་ངག་བཅོ་བརྒྱད་རྒྱུད་སྒྲོན་གཉིས། །བསྟན་སྲུང་སྲོག་སྒྲུབ་སྲུང་ཟློག་ལ་སོགས་བྱུང་། །མེ་སྦྲུལ་ལོར་བཏོན་ལོ་བཞི་གབ་ནས་བཤད། །གཙང་གི་བན་དེ་མི་གསུམ་གྱིས་ཐོན་པའི། །ཡེར་རྫོང་མ་ཡི་ལོ་རྒྱུས་ཁྲི་སྲོང་དུས། །དྲན་པ་བཻ་རོས་རྒྱ་གར་བོན་སྐོར་རྣམས། །ལྷ་ས་ཡེར་པའི་རྫོང་ལ་གཏེར་དུ་སྦས། །ཕྱིས་སུ་གཙང་བན་སུམ་པ་དབང་ཚུལ་དང་། །འབྲེ་སྟོན་ཚུལ་སེང་གཅེར་བུ་དབང་ཕྱུག་གསུམ། །བསམ་ཡས་ཆོས་གཏེར་འཚོལ་ཕྱིན་མ་ཪྙེད་པས། །ཡེར་པར་བཙལ་ཚེ་རྙེད་ཀྱང་བོན་གཏེར་ཕྱིར། །གཉན་སྟོན་ལྷ་འབར་ལ་གཏད་དེ་ཡི་སྲས། །གཉན་སྟོན་གཟི་བརྗིད་ཀྱིས་བཀྲོལ་དེ་ཉིད་དར། །བོན་ཉིད་སྙིང་པོ་གདལ་འབུམ་རྩ་བ་བཅས། །མངོན་རྟོགས་རིག་པ་རྩེ་མོའི་འབུམ་ཉིད་དང་། །པད་མ་དཀར་པོ་དྲི་མ་མེད་པའི་འབུམ། །ཐེག་རིམ་འགྲེལ་བཅས་ཚད་མ་སྨྲ་སེང་སོགས། །མཆོད་གཏོར་འགྲེལ་བཅས་མདོ་ཡི་སྐོར་རྣམས་དང་། ཞི་ཁྲོ་ཡང་གབ་ཕུར་བ་ཤ་འབལ་སྐོར། །ཁྲོ་རོལ་ཡང་གསང་སྔགས་ཀྱི་སྐོར་རྣམས་དང་། །ལི་ཤུའི་སྒྲུབ་གསུམ་རྫོགས་ཆེན་རྒྱུད་སྐོར་དང་། །ངན་སྔགས་སྐོར་དང་གཏེར་བདག་ (ཧས་པོ་རིའི་དུར་བདུད་བདུད་ནག་པོ། བསམ་ཡས་བྲག་བཙན་དམར་པོ། ལྷ་སའི་ཀླུ་མོ་དཀར་མོ་གསུམ།) གསུམ་སྒྲུབ་བཅག །གཉན་སྟོན་ཉིད་ལ་གྱེར་སྟོན་དབང་འགྲུབ་ཀྱིས། །ཞུས་ཤིང་དེ་སྲས་གྱེར་སྟོན་ནམ་གཡུང་ལ། །ལུང་བོན་ལྷ་གཉེན་གྱིས་ཞུས་ཁ་ཅིག་ཏུ། །གཉན་སྟོན་ཉིད་ལ་གྱེར་སྟོན་ཁྲོ་གསས་ཞུས། །དེ་ལ་ལུང་བོན་ལྷ་གཉེན་གྱིས་ཞུས་ཟེར། །ཡང་གཅིག་གཟེ་སྟོན་སྦུ་གུ་རྒྱལ་མཚན་གྱིས། །ལ་སྟོད་གཙང་པོའི་གཏེར་ཐོན་ཞང་ཞུང་བོན། །ཐོག་མར་ཞང་བོན་ཁྱུང་ལ་དགྲ་འདུལ་སོགས། །གདུང་རབས་གོ་གཉིས་བར་དུ་རིམ་བརྒྱུད་དར། །དེ་རྗེས་སྒྲོམ་བཅུག་ཏི་སེའི་རྩེ་མོར་སྦྲུམས། །རྗེས་སུ་འང་བོན་ལུ་གུ་དགྲ་འདུལ་གྱིས། །རྙེད་དེ་དར་ཞིང་རིམ་པར་བརྒྱུད་པ་ན། །ཞང་ཞུང་ལྷ་ཐོ་དཀར་པོས་བསྟན་སྣུབ་སྐབས། །ལ་སྟོད་གཙང་པོར་གཏེར་སྦས་ཕྱིས་ཀྱི་དུས། །ཆོས་པའི་གཟེ་སྟོན་སྤུ་གུ་རྒྱལ་མཚན་གྱིས། །གཙང་པོར་ལོ་གསུམ་བསྒོམས་རྗེས་རྨི་ལམ་དུ། །ལུང་བསྟན་བྱུང་བཞིན་བརྐོས་པས་ཆོ་འཕྲུལ་བྱུང་། །བཞག་སྟེ་བསྒོམ་པ་བསྐྱར་དུ་ལུང་གསལ་བཞིན། །བས་པས་ཟངས་སྒྲོམ་ཞིག་བྱུང་དེ་ནང་ན། །ཞང་ཞུང་བོན་སྡེ་ཐིས་དཀར་གསོ་རྒྱུད་བཞི། །ཐིས་དམར་ཟློག་རྒྱུད་གསུམ་དང་ཐིས་ནག་གི། །བསད་རྒྱུད་གཉིས་དང་འཛབ་ཐིས་དང་བཅས་བཅུ། །གཟེ་སྟོན་ཉིད་ཀྱིས་བྲུ་སྟོན་རྗེ་བཙུན་ཕུལ། །བྲུ་རྗེར་དོད་ཅི་རྒྱ་བོན་གྱིས་ཞུས་དང་། །གཟེ་ཡིས་ཞང་གྲགས་བོན་པོ་ལ་ཡང་བསྟན། །

ད་ནི་ལྷོ་གཏེར་གཤེན་གྱི་ལོ་རྒྱུས་ནི། །བོད་རྒྱལ་གྲི་གུམ་བཙན་པོ་གླེན་པའི་རིང་། །རྒྱལ་དང་གཤེན་གྱི་བར་དུ་སྙན་ཕྲ་ཞུགས། །ཆེ་གཉིས་ནང་མ་མཐུན་རྐྱེན་ལྡེ་གྱིམ་ཙ། །མཐུ་ཆེས་རྒྱལ་པོ་གླེན་པ་དང་འགྲས་ཏེ། །གཤེན་རྣམས་བོད་དུ་བཞུགས་པར་ཐུགས་མ་བདེ། །ལྷོ་བལ་དུ་གཟིགས་གཤེགས་པས་དེར་བསྟན་པ། །མི་ཚུགས་རྟགས་ཤར་སླར་ལྡོག་བོན་སྡེ་རྣམས། །འབྲིག་མཚམས་མཐའ་དཀར་བྲག་ལ་གཏེར་དུ་སྦས། །དེ་ནས་བསྟན་པ་ཕྱི་དར་དུས་ཀྱི་ཚེ། །གཏེར་ནས་ཐོན་ཚུལ་སྲིད་རྒྱུད་ཁ་བྱང་ལས། །སྟོང་རྒྱུང་ང་ཡི་སྤྲུལ་པ་ལ། །འཆི་མེད་གཙུག་ཕུད་དང་མཚུངས་པའི། །གཤེན་ལ་ཀླུ་དགའི་མཚན་ཅན་འབྱུང་། །མཚོ་རྔ་བྲག་ལས་གཏེར་སྒོ་འབྱེད། །ཅེས་དང་། དྲན་པའི་སྒྲགས་བྱང་ལས། །དམུ་ཚ་གྱེར་མེད་རྣམ་སྤྲུལ་པ། །གཤེན་ལ་ཀླུ་དགའ་བྱ་བ་འབྱུང་། །མཚོ་རྔ་བྲག་ལ་བསྒྲུབ་དུས་སུ། །ང་ཡིས་བྱིན་རླབས་གཏེར་སྒོ་འབྱེད། །ཉི་མ་ཕྱོགས་བཞིར་འཕེལ་བར་འགྱུར། །ཞེས་གསུངས་སྤྲུལ་པའི་སྐུ་མཆོག་གཤེན་འདི་ནི། །དམུ་གཤེན་དཔལ་མགོན་གསས་ཀྱི་སྲས་གསུམ་གཅེན། །མེ་སྤྲེལ་ལོར་འཁྲུངས་དགུང་ལོ་བཅུ་གསུམ་དུས། །ཡབ་ཀྱིས་སྤྲ་བ་འཐུར་བཏང་མཐའ་ལུང་གི། །བྲག་ལ་ཕྱིན་དུས་ནམ་མཁར་གཟུགས་མེད་སྒྲས། །ཀླུ་དགའ་བོན་གྱི་དངོས་གྲུབ་སྟེར་ཅེས་ཐོས། །བལྟས་པས་ཕ་བོང་ཞིག་སྟེ་མར་ཁུས་ཁེངས། །དངོས་གྲུབ་ཏུ་བཞེད་གཞན་ལ་གསང་བ་མཛད། །བྲག་དེར་བཞུགས་པར་དགོངས་ཀྱང་འཕྲལ་མ་གྲུབ། །དེ་རྗེས་དབུས་གཙང་དམག་བར་ཀླུ་རྩེ་འདས། །དེ་ཡི་སྟོང་བསྡུའི་ཕྱིར་དུ་ལོ་གཅིག་འགྱངས། །སྤུར་ཡ་གྱང་པས་མགོ་གཡག་སྟེར་མ་འདོད། །དེ་ཕྱིར་བསྡུར་བས་ཕོ་ཤེད་ཅན་དུ་གྲགས། །སྒོ་ནག་ཡེ་མཁྱེན་བྱ་བར་རྩལ་འགྲན་གྱིས། །སོ་མཚམས་མཁར་དཔེ་བརྩེགས་པར་འབྲིག་མཚམས་པའི། །ན་ཕག་བཅོ་ལྔ་ཁུར་ནས་སྐྲས་འཛེགས་པས། །མཁལ་རྩ་འགྲམས་ནས་སྐུ་གཟུགས་རྒུར་པོར་སོང་། །བཅུ་དགུའི་ལོ་ལ་ར་ལྕག་བླ་ཆེན་ལས། གཡུང་དྲུང་ཞི་ཁྲོ་ཆབ་གཏོར་ཤོག་གཅིག་བཅས། །ཞུས་ཏེ་མཐའ་དཀར་བྲག་ལ་སྒྲུབ་པ་མཛད། །འཕྲལ་དུ་མུ་མད་འཁྱིལ་སོགས་རྟགས་མཚན་བཟང་། །དེ་ནས་ཡབ་གཤེགས་མཚམས་གྲོལ་དགེ་རྩ་མཛད། །འབྲུག་ལོ་བར་འགྱངས་དེ་ལོ་ལྕམ་བཞེས་འགྱངས། །མེ་མོ་སྦྲུལ་ཏེ་དགུང་ལོ་ཉེར་གཉིས་དུས། །སྲོད་ཅིག་བུད་མེད་ནག་མོ་རལ་ཅན་ཞིག །མཆེ་གཙིགས་ཟ་ཚུལ་བསྟན་ཀྱང་མ་སྐྲག་བཞུགས། །དེ་ནུབ་རྫ་སྐྱ་སང་ངེའི་ཐོད་བསྐྱལ་སྣང་། །ནང་པར་དགོན་དུ་ཡོང་བས་བྲག་དཀར་མདོར། །སླེབས་མཚམས་ཁྱེའུ་བུད་མེད་མང་པོ་ཡིས། །མེ་ཏོག་མཆོད་བྱེད་དེ་ལའང་དགྱེས་མེད་བཞུགས། །ཡང་གཅིག་སྲོད་ལ་རྒྱ་ཕྱག་ཆེན་པོ་ཞིག །བྱུང་ནས་ཟ་འོ་ཟེར་ཡང་མ་འཇིགས་བཞུགས། །དེ་ནུབ་མདུན་རི་ཆེན་པོའི་རྩེར་བསྐྱལ་སྣང་། །ནང་པར་གནས་སུ་འབྱོན་ཚེ་བོན་པོ་ནི། །སྟག་སླག་རྔ་གཤང་ཅན་མང་བསུ་བར་གཟིགས། །སྲོད་གཅིག་སྤལ་བ་ཆེན་པོ་ཞིག་གིས་ནི། །སྤྲུལ་པ་སྣ་ཚོགས་བསྟན་ཅིང་དེ་ནུབ་མཚན། །གནས་ཀྱི་བྱང་རྒྱབ་བསྐྱལ་སྣང་ནང་པར་ཚུར། །བསྐྱོད་པར་བྲག་ལས་ཆུ་དཀར་ཟིལ་ཐིགས་འབབས། །བཟེད་པས་ནར་ནར་བྱུང་སྟེ་ཟངས་གཞོང་ཁེངས། །རོ་བརྒྱ་ལྡན་པར་འདུག་པས་ལན་གཅིག་བཞེས། །ཉིན་པར་ཆབ་གཏོར་བཏང་རྗེས་ཟངས་ཐེབ་ནི། །གནམ་ལ་འཕར་ཞིང་ལྡིང་ནས་ས་ལ་བབས། །བར་སྣང་ལམ་དུ་ཤེལ་འོད་འདྲ་མང་འཕྲོས། །དེ་ནས་སྒྲ་ཆེན་གསུམ་གྲགས་དེ་རྟིང་ལ། །མཁའ་ནས་འབྲུག་ཁྱུང་སེང་སྟག་བཞིར་ཞོན་པའི། །བུད་མེད་དཀར་མོ་དར་དཀར་གྱོན་པ་བཞིས། །ཀླུ་དགའ་བོན་གྱི་དངོས་གྲུབ་སྟེར་བས་ན། །བསླབ་ན་སྒྲོགས་ཤེས་བསྟན་ན་སྒོམ་ནུས་སམ། །ཟེར་བས་ཤེས་ནུས་བས་ཏེ་ཞོ་ཡིས་མཆོད། །དེ་ལ་འོ་ན་ཁྱོད་ནི་སྤྲུལ་པའི་སྐུར། །འདུག་པས་ཤེལ་ཕུར་སོར་བརྒྱད་འདི་ཁྱེར་ལ། །ལོ་སྐོར་གཅིག་སོང་ཟེར་ནས་མཁའ་ལ་གཤེགས། །ཕུར་པར་གཟིགས་པས་ཁ་བྱང་གསལ་བར་འདུག །དེ་བཞིན་བཙལ་བས་རྙེད་དེ་ཕ་བོང་ཉིད། །བཟློག་པར་ཇོ་མོ་དཔལ་སྒྲོན་ཕྱིར་བཏང་ནས། །གེ་ཁོད་ཏོག་ཙེ་ཁྱེར་ལ་ཤོག་བས་པས། །དེ་བཞིན་སླེབས་ཏེ་བཟློག་པས་མ་བཏུབ་སྟེ། །ཁ་བ་རླུང་དམར་བྱུང་བས་བཤོལ་ཏེ་བཞག །དེ་ནུབ་གེ་ཁོད་བསྟན་པའི་སྣོད་མིན་པས། །ཁྱོད་རང་ཚོལ་ཞིག་ཟེར་བ་རྨིས་པ་ལ། །ཕྱིར་ཉིན་གེ་ཁོད་ལྡོག་པས་དེ་ན་རེ། །རྒུར་པོ་ཁྱོད་འདྲར་བོན་ལས་ཟན་གཏེར་མཁོ། །ཟེར་ནས་སོང་རྗེས་མེ་མོ་སྦྲུལ་གྱི་ལོའི། །དགུན་ཟླ་འབྲིང་པོའི་ཉེར་བཞི་ཁྲ་ཡི་གདུགས། །ཕ་བོང་བཟློག་པས་ཁམས་ས་སྔོན་པོའི་འོག །རྡོ་ཡི་རེ་བཞི་བས་པའི་སྒོ་ཕྱེས་ནང་། །ཕ་བོང་གྲུ་བཞི་མཚལ་དང་ཤེལ་གཉིས་ཀྱིས། །གཡུང་དྲུང་བྲིས་པ་ཞིག་འདུག་དེའི་འོག་ན། །བོན་གཏེར་གླ་བའི་ཤིང་སྒམ་བཅུ་བདུན་འདུག །དེ་ལས་སྒམ་གཉིས་ཕྱེ་སྟེ་བལྟས་པ་ན། །གཅིག་ན་ཁམས་བརྒྱད་སྐོར་དང་གཅིག་གི་ནང་། །སྔགས་གཙོ་རྣམས་དང་སེམས་དོན་བོན་རྣམས་བྱུང་། །འཕྲོས་སྒམ་བཅོ་ལྔ་གཏེར་ཁུང་དུ་ལུས་གསུངས། །ལུང་གཅིག་གཏེར་ཁང་ཤེལ་བྲག་ཕུག་པའི་དབུས། །ཡི་དམ་དཀྱིལ་འཁོར་བུམ་པ་དང་བཅས་འདུག །ལོགས་ལ་དཔེ་སྒམ་སོ་བདུན་བརྩེགས་གདའ་བའི། །སྒམ་གཉིས་སྒོར་བཏོན་ནང་དུ་ཕེབས་པའི་མཚམས། །གེ་ཁོད་སྤྱང་སྦྲུལ་ལུག་དེད་ལུག་རྫིས་ཀི། །བཏབས་པ་གསན་པས་གཟིགས་ལ་སྒོར་བྱོན་ཚེ། །བྲག་སྒོམ་རུབ་ནས་དེ་ལས་མ་ཐོན་པས། །ནང་ནས་ཕྱག་འཁར་བཏོན་ཤུལ་དམིག་ཁུང་ཞིག །བྲག་ལ་དོད་པར་ཡོད་ཅེས་བཞེད་པའང་འདུག །དེ་ལྟར་སྒམ་གཉིས་ལས་བྱུང་བོན་ཐེམ་གྲངས། །ཁམས་བརྒྱད་གླེགས་བམ་བཅུ་དྲུག་གུད་བཀོལ་བཞི། །སྲིད་པའི་མཛོད་ཕུག་ཆེན་མོ་འགྲེལ་ཆུང་བཅས། །མཆོད་གཏོར་རྩ་འགྲེལ་མུ་ཏ་ལྷའི་ཕྱག་རྒྱ། །རབ་གནས་སྐོར་གསུམ་ལྡེར་སོའི་སྤྱན་དབྱེ་དང་། །ཀུན་སྣང་ཁྱབ་པའི་དཀྱིལ་འཁོར་རྣམ་དག་གཞུང་། །ཀུན་རིག་རྒྱས་རྒྱུན་སྤྱི་ཁོག་མདེལ་ཐུང་བཅས། །གསང་སྔགས་ནང་མ་གཡུང་དྲུང་ཡོངས་རྫོགས་སྟོད། །མན་ངག་ཐིག་ལེ་དབྱིངས་འཆད་རྩ་འགྲེལ་བཅས། །ཁྲོ་བོ་དབང་ཆེན་རྩ་རྒྱུད་རྒྱུད་དྲུག་བཅས། །དབྱང་གི་ཆུ་བོ་རབ་འབམས་ཆེ་ཆུང་དང་། །དུས་དྲུག་མ་མོའི་སྒྲུབ་དང་དྲེལ་དམར་སྐོར། །མ་མོ་འདུས་པའི་ཡང་སྙིང་རྒྱུད་དང་བཅས། །སེམས་ཕྱོགས་གབ་པ་ལ་སོགས་སེམས་ཕྲན་དགུ། ངན་སྔགས་ཨ་མུ་ཁ་ཕུང་རྒྱུད་སོགས་བྱུང་། །དེ་ལས་སྲིད་རྒྱལ་དུས་དྲུག་སྒྲུབ་ཚུལ་ནི། །ཤངས་ཀྱི་ཁྱུང་བྱིད་ཉི་རྒྱལ་ལ་དཔེ་ཤོག གསེར་ཛོར་བརྗེས་དང་གཡུང་དྲུང་སྐབས་ཕྲིན་ནི། །རོང་ཁུ་གཙུག་ཕུད་ལ་བཅོལ་གསང་བས་དང་། །ཀུན་སྣང་ཁྱབ་པའི་སྐོར་ནི་གབ་ཏུ་སོང་། །གཞན་རྣམས་ལས་ཅན་སློབ་མར་བརྒྱུད་དེ་དར། །དེ་ལས་ཞུ་སྔ་མེ་ཉག་ནེ་གུ་ཡིས། །རྟ་དང་ཇ་སེག་བཅས་ཕུལ་བོན་ཞུས་པས། །ལས་ཅན་དུ་དགོངས་ཁྲོ་བོ་དབང་ཆེན་གནང་། །དེ་ནས་ཞུ་གཡས་ལེགས་པོས་སྒོར་ཉལ་གྱིས། །སེམས་ཕྱོགས་ལ་སོགས་བོན་སྡེ་མང་དུ་ཞུས། །དེ་རྗེས་འཇག་རུང་གསས་མཁར་སྤྲུལ་པ་ལས། །ཅོག་ལ་གཡུ་སྐྱིད་བྱ་བ་འབྱུང་ཞེས་པའི། །བུ་ཆེན་དམ་པ་དེ་ཉིད་མདུན་བྱུང་སྟེ། །ཁམས་བརྒྱད་འབུམ་སྡེའི་གསུང་རབ་ལ་སོགས་ཞུས། །བྲིས་སྤེལ་གཡུ་སྒྲ་ལེགས་པ་སོགས་ལ་བརྒྱུད། །དེ་བཞིན་མཚེ་མི་དྨཀྱ་འབར་གྱིས་ཞུས། །དེ་བཞིར་ཉང་སྟོད་དཔོན་བཞིར་གྲགས་པའོ། །ཉང་སྨད་གདུང་མ་བརྒྱད་ཀྱིས་ཞུས་པ་ནི། །རོང་ཁུ་གཡུང་གཙུག་རོང་བུ་ཨ་ཙ་ར། །ཕུག་པ་རྒོད་གསས་སྟག་སྒོམ་གཙང་པོ་འབར། །ར་ཤག་འཕན་སྐྱབས་ར་ཤག་སྐྱིད་དཔལ་འདུས། །ར་ལྕག་སྨོན་སྐྱིད་བྲུ་ཤ་ལྷ་གསས་བརྒྱད། །རྒྱལ་མཚན་བཞི་ནི་ཇོ་སྒོ་གཡུང་དྲུང་རྒྱལ། །བྲུ་སྟོན་ཁྱུང་རྒྱལ་མར་པ་ཤེས་རབ་རྒྱལ། །འཇི་སྟོན་དབང་གི་རྒྱལ་མཚན་བཞི་ཡིས་ཞུས། །ར་ཤག་མུ་མཁར་ཏྲེ་སྟོན་ཡེ་ཤེས་ཟླ། །འཇི་བོན་འཕན་འབར་ཤུ་ཀེ་སྐྱིད་འབྲུག་དང་། །ཅོམ་ཟི་ལྷ་རྩེ་ཅོག་རོའི་མི་ལྔ་ཞེས། །གཟུ་བོན་ཡེ་བླ་གཟུ་བོན་མགོན་ཆེན་དང་། །རྒྱ་བོན་དགེ་གཙུག་དད་ཅན་མི་གསུམ་མོ། །གཞན་ཡང་ལ་སྟོད་སུམ་བོན་སྟག་སླག་ཅན། །ཤབ་ཀྱི་རྔོག་བོན་རྒོད་པོ་སྙིང་ཤང་གི། །འདྲ་མི་ཤཀྱ་གསུམ་ནི་ལ་སྟོད་པ། །ག་མི་གཙུག་ཕུད་ག་མི་ཨ་ཙ་ར། །ཟུར་ཚང་སྐྱིད་དཔལ་གསུམ་ནི་འབྲིག་མཚམས་པ། །མཆོག་གྱུར་བཀའ་བབས་བུ་ཆེན་ཀ་བ་བཞི། །མཚན་ཉིད་དཀའ་བབས་བྲུ་ཆེན་ནམ་མཁའ་གཡུང་། །སེམས་ཕྱོགས་བཀའ་བབས་ཞུ་གཡས་ལེགས་པོ་དང་། །ཁམས་འབུམ་བཀའ་བབས་ཅོག་ལ་གཡུ་སྐྱིད་དང་། །གསང་སྔགས་བཀའ་བབས་སྤ་སྟོན་དཔལ་མཆོག་རྒྱལ། །སྐུ་སྲས་རིན་ཆེན་རྒྱལ་མཚན་མཆོག་བཅས་ལས། །སོ་སོར་རིམ་པར་བརྒྱུད་དེ་དར་བའོ། །དེ་ནས་ལྷོ་གཏེར་སྤ་དྲོ་མའི་ལོ་རྒྱུས། །དང་པོ་ཁྲི་སྲོང་རྒྱལ་བློན་བོན་བསྣུབ་སྐབས། །བླ་ཆེན་དྲན་པས་དབལ་ཕུང་སྡེ་གསུམ་ཕྱེས། །རྒྱས་སྡེ་(བསམ་ཡས་)ཕོ་བྲང་བསེ་སྒོ་ཅན་དུ་སྦས། །འགྲེལ་སྐོར་དབུས་ཀྱི་ཕོ་བྲང་ཨང་རྩེར་སྦས། །བརྣག་དོན་ཁྲ་ཁང་ཁྲོ་བོའི་ཐུགས་ཀར་སྦས། །དེ་རྗེས་ལྷ་སྲས་མུ་ཐུག་བཙད་པོ་དང་། །ཁྱུང་པོ་གྱེར་ཆེན་ཟླ་མེད་གཉིས་ཀྱིས་བཏོན། །སྤ་གྲོ་གཅལ་གྱི་གཡོན་ངོས་བྲག་རིའི་སྐེད། །སྦས་ཏེ་ཡར་ལྷ་ཐང་ལྷ་སྐུ་ལྷ་སོགས། །གཏེར་སྲུང་དྲུག་ལ་གཉེར་གཏད་རྒྱས་བཏབ་བཞག །དེ་ནས་གཏེར་དུ་ཐོན་ཚུལ་སྒྲགས་བྱང་ལས། །ཁོད་སྤུངས་གྱེར་ཆེན་རྣམ་སྤྲུལ་པ། །ཀུ་ས་སྨན་པ་བྱ་བ་འབྱུང་། །སྤ་གྲོ་གཅལ་བྲག་སྡིག་རུ་རུ། །ང་ཡི་སྨོན་ལམ་གཏེར་སྒོ་འབྱེད། །དེ་ལྟར་གཙང་འཇད་རྟ་ནག་བཙན་པོ་ཞིག །བསམ་ཡས་ཕྱག་སྐོར་ཕྱིན་པའི་ལམ་ཁ་རུ། །ཉང་རོ་སྟག་ཚལ་ཁུ་ཡེ་བྱ་བའི་ཁྱིམ། །ཞག་བཞུགས་དེ་ཡི་བུ་མོར་བཤོས་པའི་བུ། །ལྕགས་ཕོ་སྤྲེ་ལོ་བཅོ་ལྔའི་ཟླ་ཤར་སྐྱེས། །ཁུ་ཚ་བླ་མ་ཟླ་འོད་འབར་ཞེས་བཏགས། །བཙན་པོ་བསམ་ཡས་ལ་བྱོན་ཁ་བྱང་བསྣམས། །གཙང་ཕེབས་དེ་རྗེས་བུ་ཡིས་ཞིབ་རྩད་བཅད། །ཆོད་པས་ཡབ་ཀྱི་སྤ་གྲོའི་ཁ་བྱང་སྤྲད། །ཡུམ་གྱི་རྩར་བཞུགས་བཅོ་བརྒྱད་ལོན་པའི་ལོར། །བན་དེ་ཞིག་བསྡེབས་གཏེར་འདོན་དུ་བྱོན་ཏེ། །ཟླ་ཕྱེད་ཙམ་བཙལ་མ་རྙེད་བན་དེ་ལོག། །ཁུ་ཚས་སླར་ཡང་བཙལ་བས་ན་བཟའི་སྣེ། །ཕ་བོང་ཞིག་འཐོགས་གཟིགས་པས་སྡིག་རུ་འདྲ། །འདུག་པས་དེར་ཡོད་སྙམ་སྟེ་ཁ་བྱང་གི། །ཆགས་ཚད་གཞལ་ནས་བརྐོས་པས་བྲག་ཕུག་ན། །སྒོ་ཆུང་བཞི་ཡོད་གཅིག་འདུག་སྒོ་གོང་མར། །གཤང་ཆུང་ཞིག་བཏགས་དེ་འོག་དྲིལ་བུ་དང་། །དེ་འོག་གཙག་ཆ་འོག་མར་གབ་ཙེ་འདུག །སྒོ་ཕྱེ་བལྟས་ནང་བོན་ཆོས་སྨན་རྩིས་རིམ། །གཏེར་ཤོག་རྣམས་རྙེད་དེ་ནས་བན་དེའང་བྱུང་། །ཆོས་རྣམས་དེར་གཏད་དེ་ནས་ཉང་ཆུའི་འགྲམ། །ལ་བྱོན་ཉང་སྟོད་རི་ནང་མར་བྱོན་ཏེ། །གཙང་རོང་གྲང་མར་མགར་གྱི་འབུམ་ཆུང་ལ། །གཏེར་སྒྲོ་བཅོལ་ཏེ་ཕར་ཁའི་དགོན་པར་བཞུགས། །མགར་གྱིས་རྟ་དང་ན་བཟའ་ཡོན་ཡུལ་ཏེ། །གཏེར་ཤོག་གཟེར་ཕུར་སྐོར་ཞུས་དགོན་པར་བྲིས། །དེ་ཚེ་ཁུ་ཉིད་སྨན་ལ་མཁས་ཆེས་ཕྱིར། །བྲང་ཏི་སྨན་པས་ཕྲག་དོག་ཉང་བཞུད་ལམ། །མི་ལྔས་བསྒུགས་ཚེ་ཁུས་དོགས་རྟ་རྒྱུག་བྲོས། །རོག་ཅིག་མདས་ཕོག་གསུས་བཀྲལ་རྒྱུ་ལུགས་ཀྱང་། །འོ་བཀྲུས་སྨན་བཏབ་བཅོལ་པར་ཞག་འགར་སོས། །དེ་ནས་མགར་གྱི་སར་བྱོན་འདིར་འདུག་པར། །བྲང་ཏི་འདི་ཉིད་མི་དགའ་དེ་ཡི་ཕྱིར། །ལྟོ་བྲག་ཏུ་འགྲོ་གསུངས་པས་མགར་ནག་གིས། །པོན་ཡོ་ཞུ་དགོས་བས་ཏེ་རྟ་ཕོ་དང་། །ཁམས་བརྒྱད་བེར་དང་རེ་འཕྲུག་ཞིང་ཁལ་གཉིས། །བཅས་ཕུལ་ཞུས་པས་ནོར་དང་གསུང་རབ་རྣམས། །མི་དགོས་བོན་རྣམས་འབྲི་ཆོག་ང་སོང་ཤུལ། །བྲིས་མཁན་ཤོག་སྣག་རྣམས་ཚོལ་གྲབ་གྱིས་གསུངས། །གཏེར་སྒྲོ་རྣམས་ལ་ལ་ཆའི་རྒྱས་བཏབ་བཞག །ང་མ་བྱུང་གི་བར་དུ་ཁ་མ་ཕྱེ། །གལ་ཏེ་ང་ཤི་ཟེར་ན་སྤྱོད་ཆོག་གསུངས། །སྨན་གྱི་གཏེར་དཔེ་རྣམས་ཁྱེར་ལྷོ་བྲག་གཤེགས། །དེ་རྗེས་མགར་གྱིས་ཁུ་ཚ་གྲོངས་ཟེར་ཐོས། །མགར་སྲས་ཁྲོ་རྒྱལ་པདེན་མིན་བལྟ་རུ་བཞུད། །དེ་བཞིན་བདེན་གཟིགས་སླར་ལོག་གཏེར་སྲུང་མཆོད། །སྒྲོ་བ་ཁ་ཕྱེས་བལྟས་པས་བོན་ཐེམ་གྲངས། །དྲང་དོན་རྒྱུ་བོན་ངེས་དོན་འབྲས་བུའི་བོན། །རྒྱུ་འབྲས་དབྱེར་མེད་དང་བཅས་སྡེ་གསུམ་ལས། །བར་པ་ངེས་དོན་འབྲས་བུའི་བོན་ལ་གསུམ། །རྫོགས་ཆེན་སེམས་ཕྱོགས་འབྲས་བུའི་བོན་སྡེ་དང་། །གསང་སྔགས་ཐམས་ལམ་འབྲས་བུའི་བོན་སྡེ་དང་། །སེམས་དོན་སྒོམ་ལུང་འབྲས་བུའི་བོན་སྡེའོ། །རྫོགས་ཆེན་བོན་ལ་ལྟ་དོན་གསལ་བྱེད་དང་། །ཕྲིན་ལས་དོན་གསལ་བྱེད་པ་གཉིས་སུ་བྱུང་། །གསང་སྔགས་ཐབས་ལམ་སྡེ་ལ་རྣམ་པ་གསུམ། །བདག་ཉིད་རོལ་པ་སྔགས་ཀྱི་སྡེ་དང་གཅིག མཐུ་སྟོབས་བསྟན་སྲུང་སྔགས་ཀྱི་སྡེ་དང་གཉིས། གཉིས་མེད་གསང་སྔགས་ཀུན་འདུས་སྡེ་དང་གསུམ། །བདག་ཉིད་རོལ་པའི་སྔགས་སྡེ་རྣམ་པ་བཞི། །ཕུང་པོ་གནས་འགྱུར་གསང་བ་ཞི་ཁྲོའི་སྡེ། །བདག་གཞན་རྒྱུད་སྒྲོལ་གསང་བ་དབལ་ཕུར་སྡེ། །ཡོན་ཏན་ཀུན་འབྱུང་གསང་བ་བདུད་རྩིའི་སྡེ། །དམོད་པ་མཐར་ཕྱིན་གསང་ཕུར་ནག་པོའི་སྡེ། །མཐུ་སྟོབས་བསྟན་སྲུང་སྡེ་ལ་སྐོར་བཞི་སྟེ། །གཙང་མ་ཞང་ཞུང་སྲིད་པ་གཉན་གྱི་སྐོར། །ལྷ་རྒྱུད་དྲེགས་སྐོར་དམ་ཅན་མ་མོའི་སྐོར། །གཉིས་མེད་ཀུན་འབྱུང་སྡེ་ལ་སུམ་ཅུ་གསུམ། །རྩ་བ་ཀུན་འདུས་དོན་དྲུག་ལམ་ལྔ་དང་། །འབྲས་ལྔ་གབ་པའི་མན་ངག་གསུམ་དང་ནི། །ཆ་རྐྱེན་མན་(ངག་)བདུན་གཏད་རྒྱའི་ལྡེ་མིག་གསུམ། །ཡིག་ཆུང་གཉིས་ཏེ་སུམ་ཅུ་རྩ་གསུམ་མོ། །སེམས་དོན་སྒོམ་ལུང་འབྲས་བུའི་བོན་སྡེ་ལ། །ཀུན་བཟང་ཕྱི་སྐོར་ནང་སྐོར་བར་སྐོར་རོ། །དེ་ལྟར་གསང་བ་ཞི་ཁྲོའི་སྡེ་ཉིད་ལ། །ཁྲོ་བོ་རྒྱས་འབྲིང་བསྡུས་པ་རྒྱུད་དྲུག་བཅས། །དབལ་ཕུར་སྡེ་ལ་སྡེ་སྐོར་དོན་གསུམ་སྡེ། །ལུང་དོན་རྒྱས་སྡེར་རྒྱུད་དགུ་འགྲེལ་དང་བཅུ། །ཐབས་གསུམ་གནད་(དང་)བཞི་མཆོང་ལྔ་དོན་དང་དྲུག །སྒྲུབ་ཆུང་ཉེར་གཅིག་མན་ངག་རྣོ་དང་བཅས། །ལས་ཏིག་འགྲེལ་ཆུང་སྐོར་ལ་རྩ་འགྲེལ་གཉིས། །ལས་བྱང་གསུམ་དང་བསྐང་གསུམ་མདོས་གསུམ་དང་། །འཁོར་ལོ་གསུམ་དང་དབབ་བཅད་བཟློག་པ་གསུམ། །བཅུད་བོར་གདམས་དྲུག་གབ་གསང་བཅུ་གཉིས་བཅས། །བརྣག་པ་གསང་དོན་འོད་ལྡ་ལུང་བཞི་དང་། །མན་ངག་བཞི་དང་ཐབས་བཞི་རྩ་སྒྲུབ་བཞི། །འགྲེལ་ཆུང་བཅུ་གཉིས་ས་གཅོད་བཅུ་གཉིས་དང་། །ཆ་རྐྱེན་དྲུག་བཅས་ཐེམ་ཡིག་རྩིས་བྱང་སྦྲག །བདུད་རྩིའི་སྡེ་ལ་ཐབས་ཤེས་རྒྱུད་བཅུ་གཅིག། ཁོག་དབུབ་བཞི་དང་ལས་བྱང་ཟུང་གསུམ་དང་། །ཡན་ལག་བཅུ་དྲུག་བཅས་པ་བྱུང་བའོ། །དྲག་སྔགས་གཟེར་ཕུར་རམ་ནི་གསང་ཕུར་སྐོར། །རྒྱུད་གསུམ་སྒྲུབ་གཞུང་གཉིས་དང་དོན་ལྔ་དང་། །ལས་ཁ་དྲུག་དང་སྒྲུབ་ཆུང་བཅོ་བརྒྱད་སོགས། །གཙང་མ་ཞང་ཞུང་སྐོར་ལ་མེ་རི་ཡི། །གསང་བ་གྱད་ཕུར་སྒྲུབ་ཐབས་རྒྱུད་གསུམ་དང་། །མན་ངག་དཀར་ནག་ངན་སྔགས་ལ་སོགས་སོ། །སྲིད་པ་གཉན་སྐོར་དམ་ཅན་མ་སྐོར་གཉིས། །ཕོ་མོའི་རྒྱུད་ནི་ལྡ་ལྡ་སྒྲུབ་ཐབས་བཅས། །ལྷ་རྒྱུད་དྲེགས་སྐོར་བསྐང་ཟློག་མདོས་སོགས་བྱུང་། །གཞན་ཡང་རྒྱུ་འབྲས་དབྱེར་མེད་བོན་སྡེ་ལས། །གནས་ལུགས་ཉམས་ལེན་བོན་སྡེ་ལྔ་ཉིད་དང་། །ལྟ་བ་གཏན་འབེབས་གཡུང་དྲུང་ཡེ་ཁྱབ་དང་། །སེམས་དོན་གཏན་འབེབས་བྱང་སེམས་གབ་པའི་སྐོར། །ཤེས་རབ་ཕར་ཕྱིན་ཁམས་རྩ་རྣམ་དག་དང་། །ཕྱི་རྒྱུད་གཡུང་དྲུང་ལས་རྣམ་དག་པའི་རྒྱུད། །སྒྲུབ་ཐབས་རྒྱས་འབྲིང་བསྡུས་གསུམ་ལ་སོགས་པའོ། །དེ་རྣམས་མགར་སྟོན་ཡབ་སྲས་ལ་བཀའ་བབས། །སྤྱིར་ན་མགར་ལ་སློབ་མ་བུ་ཆེན་བཞི། །མདོ་ཁམས་ཇོ་སྟོན་སྐལ་ལྡན་ཤེས་རབ་དང་། །ལ་སྟོད་ཕྱོགས་ཀྱི་གླེན་སྟོན་ཏི་སེ་བ། རྔོད་ཀྱི་ཡང་ལ་ཐུགས་རྗེ་ཆེན་པོ་དང་། །སྟག་སྡེའི་གཉན་སྟོན་ཐུགས་རྗེ་འོད་དང་བཞི། །བྱེ་བྲག་དབལ་ཕུར་དཔེ་དང་ཕུར་སྐུ་གཉིས། །ལས་ཕུར་བཅས་བ་མགར་གྱིས་མེ་ལ་གནང་། །ཁྲོ་བོ་རྒྱུད་དྲུག་མགར་སྟོན་ཁྲོ་རྒྱལ་ནས། །མགར་སྟོན་ཇོ་རྩེ་གཤེན་སྟོན་དམ་རྒྱལ་སོགས། །ཡང་གཅིག་མགར་ནས་བྲུ་ཆེན་ཡབ་སྲས་ལའོ། །མགར་སྟོན་ཁྲོ་རྒྱལ་འབུམ་གྱི་རང་གཏེར་ནི། །སྤ་གྲོ་སྐྱེར་ཆུ་ནས་ཐོན་རྫོགས་པ་ཆེ། །ལྟ་བ་ཀློང་བརྡོལ་ཕུར་པའི་སྒྲུབ་ཕྲན་སོགས། །ཟབ་པའི་གདམས་ངག་མང་དུ་ཡོད་པར་བཤད། །དེ་ནས་ཤེལ་བྲག་མ་ཡི་ལོ་རྒྱུས་ནི། །སྒྲགས་བྱང་དྲན་པའི་ལུང་བསྟན་ལས། །བདག་གིས་བྱིན་རླབས་ཉང་སྟོད་དུ། །གཉན་གྱི་རེ་ངན་བྱ་བ་འབྱུང་། །ཉང་སྟོད་སྙ་ལུང་ཤེལ་བྲག་ནས། །ལུང་བསྟན་བྱིན་རླབས་གཏེར་སྒོ་འབྱེད། །ཞེས་པ་གཉན་སྟོན་ཤེས་རབ་རྡོ་རྗེ་ཡིས། །གཙང་གི་ཉང་སྟོད་ནུབ་གླིང་ཤེལ་བྲག་ནས། ཐོན་པའི་བོན་སྐོར་ལྡེ་བོན་གྱིམ་ཚ་ཡིས། །གཏེར་བདག་ལྡོང་བཙན་དཀར་པོར་གཉེར་གཏད་སྦས། །ཕྱིས་སུ་ཉང་སྟོད་གཉའ་ལུང་བྲག་ར་རུ། །སྤེ་ནེ་གུ་སྤྲུལ་གཉན་སྟོན་ཤེར་རྡོར་ཞེས། །རྐང་པ་འཐེང་བས་གཉན་འཐེང་རེ་ངན་ཟེར། །དེ་ཉིད་ར་ལུག་འཚོར་ཕྱིན་འོད་དཀར་ཞིག །རྩར་བྱུང་དེད་པར་བྲག་རྩར་སྟོར་ཏེ་མེད། །བྲག་ལ་བལྟས་པས་སྒོ་འདུག་ཕྱེས་འཛུལ་བས། །བྲག་ཕུག་ལོག་རྣམས་པོ་ཏིས་གང་ནས་འདུག །དེ་ནས་དཔེ་བླངས་རིམ་པར་བྲིས་པའི་བོན། །ལུགས་ལྔ་བྱུང་སྟེ་སྒྲུབ་པ་སྔགས་ཀྱི་ལུགས། །བསྟན་པ་མདོའི་ལུགས་ཁྱད་པར་སེམས་ཕྱོགས་ལུགས། །འཕན་སྔགས་གསོན་ལུགས་གནས་སྦྱོང་འདུར་གྱི་ལུགས། །དེ་རྣམས་ནང་གསེས་སོ་སོར་བོན་སྡེ་མང་། །ཁ་ཅིག་བོན་སྡེ་ཆེན་པོ་བཅུ་བཞུགས་ཏེ། །གསོན་གཤིན་དོན་བྱེད་རྐང་པ་ལྟ་བུའི་སྟེ། །ལ་སོགས་རྣམ་པ་བཅུ་རུ་བཤད་པའང་སྣང་། །དེ་རྣམས་གཉའ་སྟོན་རྡོར་རྗེ་བྱ་བས་བྲིས། །དེ་ཡིས་ད་སྟེ་ཇི་ཙམ་འདུག་དྲིས་པས། །ད་དུང་པོ་ཏིས་བྲག་ཕུག་གང་འདུག་གསུངས། །འོ་ན་དེ་ཙམ་འབྲི་ཚོད་མི་འདུག་པས། །གང་དགོས་འགའ་འབྲི་བས་ཏེ་ཆས་པ་ན། །གཏེར་སྒོ་རུབ་སྟེ་དེ་ཕྱིས་མ་ཐོན་ནོ། །གཉའ་སྟོན་རྡོ་རྗེས་བོན་འགའ་ཆོས་བཅོས་པས། །དེ་ཉིད་མཛེས་འདས་དེ་ཡི་གཏེར་བོན་ལ། །མིག་དམར་གཟའ་ཡིས་བར་ཆད་བས་པས་ན། །ལྐུགས་པའི་བོན་ཞེས་ཕལ་ཆེར་མ་དར་སྐད། །འོན་ཏེ་གཏེར་དཔེ་འཐོར་བུས་དབུས་གཙང་ཁམས། །གསུམ་དུ་ཁྱབ་སྟེ་མང་ཙམ་དར་བ་སྟེ། །གཏེར་བོན་རྣམས་ནི་བྲུ་རྗེའི་ཕྱག་འབྱོར་ལས། །དེ་ནས་བརྒྱུད་དེ་རིམ་པར་དར་བའོ། །དེ་ཡང་གཏེར་སྟོན་གཉན་འཐེང་ཤེར་རྡོར་གྱིས། །ར་སྒོམ་གཡུང་དྲུང་འོད་ཟེར་ལ་ཛརྒྱུད་དེ། །དེ་ཡིས་བྲུ་སྟོན་རྗེ་བཙུན་གཡུང་དྲུང་ལ། །དེ་ཡིས་བྲུ་སྟོན་ཉི་རྒྱལ་ཡར་མེ་གཉིས། །དེ་གཉིས་བྲུ་གཤེན་སོ་སོར་བརྒྱུད་དེ་དར། །ལྷོ་བྲག་སྟོད་ཀྱི་ལུང་གསང་དུ། །གཞོད་ཀྱི་དངོས་གྲུབ་གྲགས་པ་འབྱུང་། །སྤང་སྟོད་ཕྱུག་མོའི་སྒོ་རྩ་རུ། །ང་ཡིས་བྱིན་གྱིས་བརླབས་པར་འགྱུར། །ལི་ཤུ་སྟག་རིང་བོན་སྐལ་གྱི། །རྫོགས་ཆེན་ཆིངས་མའི་བོན་སྐོར་ཡོད། །དེ་ཡི་གཏེར་སྒོ་འབྱེད་པར་བྱེད། །བསྟན་པ་སྣ་གཅིག་དེས་ཀྱང་འཛིན། །ཞེས་པར་དྲན་པས་སྒྲགས་བྱང་དུ་གསུངས་པའི། །ལྷོ་བྲག་ཁམ་མཐིང་གཏེར་གྱི་ལོ་རྒྱུས་ནི། །བསྟན་པ་སྣུབ་སྐབས་སྙ་ཆེན་ལི་ཤུ་ཡིས། །ཁམ་མཐིང་ལྷ་ཁང་རྣམ་སྣང་སྐུ་རྒྱབ་སྦས། །གཏེར་བདག་བྱ་ར་མ་གསུམ་ལ་གཉེར་གཏད། །རྗེས་སུ་ལྷོ་བྲག་སྨན་ཐང་ལུང་པ་རུ། །གཞོད་སྟོན་ལྷ་ཐོ་དྨཀྱ་ལྕམ་གཉིས་སྲས། །འཁྲུངས་པའི་གཞོད་སྟོན་དངོས་གྲུབ་གྲགས་འབར་ནི། །ཆུང་དུས་དབང་ལྡན་རི་འིང་དགོན་པ་རུ། །རབ་ཏུ་བྱུང་ཞིང་སློབ་གཉེར་མཛད་པའི་ཚེ། །ཞུ་ཡི་དངོས་སློབ་ཀུན་ལས་མཁས་པར་གྲགས། །མཁར་ཆུའི་བྲག་ལ་བཞུགས་ཏེ་གབ་པ་སོགས། །སློབ་བཤད་མཛད་པས་མཁས་པ་མང་དུ་འཕེལ། །སྐབས་ཤིག་གཏེར་བདག་ལུང་གིས་རྫོགས་ཆེན་གཏེར། །ཁམ་མཐིང་ལྷ་ཁང་དཀོར་མཛོད་དབུས་མ་ན། །ཡོད་པ་ཐོན་ཅིག་ཟེར་བས་དེར་བྱོན་ཏེ། །མཛོད་ཕུག་དབུས་སྒོ་ཕྱེ་ནང་ཁྲི་སྲོང་གི། །སེང་ལྡེང་སྒ་དང་གསེར་སྲབ་གསེར་ཡོབ་དང་། །གཡུ་མཐུར་དངུལ་གྱི་ཆབ་སྒྲོགས་སྦ་ལྕག་སོགས། །ནོར་སྣ་མང་འདུག་བཞག་སྟེ་གཏེར་ཤོག་ནི། །སྔགས་པའི་ཕོད་ཁ་གང་ཡོད་པ་དེ་ཁྱེར། །བལྟས་པས་ཆོས་སུ་འདུག་ཅིང་དེ་ཡི་རྗེས། །མཛོད་སྒོ་བཅོ་ལྔའི་ཐོག་མའི་དབུས་ཕྱེས་པས། །ཤོག་དྲིལ་མང་འདུག་ཐམས་ཅད་བོན་འདུག་པས། །ཁྱེར་ཏེ་ལོ་གསུམ་མཚམས་བཅད་ཚོགས་འཁོར་མཛད། །གཟིགས་པས་མན་ངག་བསྒྲགས་པ་སྐོར་གསུམ་ནི། །ཚད་མེད་འོད་ཀྱིས་ཀུན་བཟང་ལ་ཞུས་པའི། །ལྷ་ཡུལ་བསྒྲགས་པ་ལུང་དྲུག་མན་ངག་བརྒྱད། །ཡིག་ཆུང་བཞི་དང་དོན་གསུམ་སྟོང་ཐུན་སོགས། །མི་ཡུལ་བསྒྲགས་པ་རྫོགས་ཆེན་རྩ་བ་བཅུ། །འགྲེལ་ཆུང་བཅུ་དང་གལ་དམིགས་སོ་གཉིས་སོགས། །ཀླུ་ཡུལ་བསྒྲགས་ལུང་སེང་གེ་སྒྲ་སྒྲོགས་དང་། །མན་ངག་འཁོར་བ་དོང་སྤྲུགས་སོགས་དང་གཞན། །མན་ངག་ལུང་གི་ཚད་མ་རྩ་འགྲེལ་བཅས། །རིག་འགྲོས་རྣམས་དང་རྒྱུད་ལྔ་ས་བཅད་ལྔ། །ཀློང་ལྔ་བརྣག་པ་གསུམ་དང་ཐིག་ལེ་དྲུག །སྔགས་ལ་རྒྱུད་གསུམ་བསྐྱེད་རྫོགས་རྣམ་པ་གསུམ། །ཞི་ཁྲོ་ཕུར་གསུམ་ཡང་ཞུན་མ་གསུམ་གྱི། །ཕྱི་ནང་གསང་བའི་སྒྲུབ་པ་དང་བཅས་སོ། །རྫོགས་ཆེན་མན་ངག་ཡང་རྩེ་ཀློང་ཆེན་ལ། །ཐུན་མོང་དྲང་དོན་ཐུན་མིན་ངེས་དོན་གྱི། །གདམས་སྐོར་ཀླད་དོན་མན་ངག་དབང་ཁྲིད་དང་། །སྒྲོན་ལྔ་ལི་ཤུའི་སྐོར་སོགས་མང་དུ་བཞུགས། །དེ་རྣམས་བརྒྱུད་པ་སློབ་མའི་གྱེས་ཚུལ་ནི། །ཐུགས་སྲས་བཞི་དང་མཁས་བཙུན་བཞི་ལ་རྒྱུད། །སྲས་བཞི་ཡར་འབྲོག་འོར་སྟོན་མཆེད་གཉིས་དང་། །གཏམ་ཤུལ་མེས་སྟོན་ལ་སྟོད་འབུམ་ཁྲི་འོད། །ཐུགས་ཟིན་བཞི་ཡིན་མཁས་བཙུན་རྣམ་བཞི་ནི། །གཏམ་ཤུལ་ཉི་སྟོན་ལ་སྟོད་བཀྲ་ཤིས་འོད། །ཞང་སྟོན་ནམ་མཁའ་དབུ་རུ་ཇོ་ལྡེ་བཞི། །བླ་མའི་གསུང་བཞིན་མཁྱེན་པས་མཁས་པར་གྲགས། །དེ་ནང་མཁའ་འགྲོའི་ལུང་ཟིན་དབུ་རུ་ཡི། །རྒྱ་སྟོན་ཇོ་ལྡེ་ཡིན་ཏེ་དེ་ཉིད་ལ། །དབལ་མོས་ལུང་བསྟན་གཞོན་སྟོན་མཇལ་ཏེ་ཞུས། །ཤོག་དྲིལ་བཅུ་གཅིག་གནང་བ་ཞལ་བཤུས་ཏེ། །བདུད་འདུལ་ལྷ་ཁང་དུ་སྦས་རྒྱ་སྟོན་ལ། །བླ་མ་གནམ་ལྕགས་ཀྱིས་ཞུས་དེ་ཉིད་ནས། །གཡོ་སྟོན་ལྷུན་དཔལ་བར་བརྒྱུད་དར་བ་དང་། །སྙན་བརྒྱུད་ཆེ་བ་བླ་མ་ཇོ་ལྡེ་ནས། །ཞིག་པོ་སྣང་སེང་ལ་སོགས་འོག་ལྟར་རོ། །སྙན་བརྒྱུད་ཆུང་བ་རྒྱ་སྟོན་གཉག་ཆུང་ནས། །ཨ་བོ་སྔོན་པོ་ཆོས་སྟོན་ཞིག་པོ་དང་། །ལྕེ་སྟོན་གཟུངས་གྲགས་དེ་ནས་ཆོས་བླར་བརྒྱུད། །ཆོས་བསྒྱུར་ཐུགས་ཀྱི་མེ་ལོང་ཞེས་གྲགས་སོ། །བླ་ཆེན་མུ་ཐུར་རྣམ་སྤྲུལ་པ། །ཞང་ཞུང་གྱེར་ཆེན་ཉི་འོད་འབྱུང་། །བདག་གིས་དབང་བསྐུར་ལུང་སྦྱིན་ནས། །བསྟན་པའི་གཏེར་སྒོ་འབྱེད་པར་འགྱུར། །ཞེས་པ་བྱང་གཏེར་གྱེར་མིའི་ལོ་རྒྱུས་ནི། །ཉང་སྟོད་སེ་དཀར་ཁྲི་ཐུང་བྱ་བ་དེ། །མུས་ཀྱི་ཕུག་ཆུང་ར་མོ་ཆེར་བཞུགས་སྐབས། །རྣལ་འབྱོར་གཡུ་ཐུལ་བྱ་ཞུ་གྱོན་པ་ཞིག །གམ་དུ་བྱུང་བར་གང་ནས་བྱོན་བས་པས། །འདི་ནས་འོང་གི་གཏད་སོ་མི་གདའ་གསུངས། །སྐྱེ་ཡུལ་གང་བདོག་བས་པས་འདི་སྐད་དུ། །སྟོང་གསུམ་འཇིག་རྟེན་བོན་དབྱིངས་རང་བཞིན་ལ། །རང་དང་གུད་པའི་ཡུལ་འདོད་སེམས་ཅན་བློ། །དེ་ལྟར་སྐྱེས་པ་ཞང་ཞུང་ཡུལ་སྐྱེས་གསུངས། །རུས་ཅི་དྲིས་པས་ཀུན་གྱི་གཞི་སངས་རྒྱས། །དེ་ལ་རུས་རིགས་རྟོག་པ་སེམས་ཅན་བློ། །བདག་གི་ཕ་ཡི་རུས་ལ་གྱེར་མི་ཟེར། །ཞེས་གསུངས་མིང་ལ་ཇི་སྐད་བགྱི་བས་པས། །དོན་ལ་ངེས་པ་མེད་པས་ན། །བདག་གིས་མིང་ལ་ངེས་པ་མེད། །ལ་ལས་ཉི་མ་འོད་ཟེར་ཟེར། །ལ་ལས་བོན་ཞིག་ནག་པོ་ཟེར། །ལ་ལས་གཡུ་ལུས་བྱ་མགོ་ཟེར། །ཞེས་གསུངས་ལོ་གྲངས་ཇི་ཙམ་སླེབས་ཞུས་པས། །དུས་ལ་སྔ་ཕྱི་མེད་པས་ན། །ལོ་དུས་འཛིན་པ་སེམས་ཅན་བློ། །ལོ་ཡང་མང་བ་ལོངས་ཏེ་མཆི། །ཞེས་གསུངས་བེར་ག་འདི་ལ་འདི་ཙམ་གྱི། །ཛར་ཛོར་བཏགས་པས་ཅི་བགྱིད་བས་པ་ལ། །འདོད་སྤྱོད་སྣ་ཚོགས་རིན་ཆེན་གཏེར། །འདོད་ན་བཙལ་ཀྱང་མི་རྙེད་ལ། །མི་འདོད་སྤངས་ཀྱང་མི་སྤོངས་ཏེ། །སྣ་ཚོགས་སྣང་ལ་མངོན་ཞེན་མེད། །འཛིན་མེད་ཆགས་བྲལ་འདི་ཀ་ཡིན། །ཞེས་གསུངས་བོན་པོ་ཆོས་པ་གང་ལགས་ཞུས། །གསེར་གྱི་རི་ལ་ཉི་ཤར་ན། །གསེར་ཡང་རི་ལ་རི་ཡང་གསེར། །གཉིས་སུ་བཟུང་ན་མཐའ་ལྷུང་གསུངས། །སྔོན་དུ་གར་ཕྱིན་ད་ནི་གང་འགྲོ་ཞུས། །འགྲོ་འོང་གཉིས་སུ་མེད་མོད་ཀྱང་། །འོང་བ་ཞང་ཞུང་སྟོད་ནས་འོང་། །འགྲིམ་པ་བྱང་ལམ་དབུ་མར་འགྲིམ། །ཕྱིན་པ་སློབ་དཔོན་ཅན་དུ་ཕྱིན། །ཞེས་གསུངས་གདམས་ངག་ཅི་ཞུ་བས་པ་ལ། །འོ་ན་སྐྱེས་པ་མི་འཆི་མི་སྲིད་ལ། །ཤི་བ་གང་ཡིན་མི་སྐྱེ་ག་ལ་སྲིད། །སྐྱེས་ན་འཁོར་བར་མི་འཁོར་མི་སྲིད་པ། །འཁོར་བར་བདེ་བ་མི་སྲིད་ཤེས་སམ་གསུངས། །དེ་ནས་ཞག་འགའ་འདི་གར་བཞུགས་ཞུས་པས། །རི་མཐོ་ས་གཙང་བདེ་ཉམས་སྐྱེ། །དེས་ན་གྲོང་ཡུལ་སྤངས་ཡིན་གསུངས། །འོ་ན་སྔོ་ཐུལ་འདི་གྱོན་ཞུས་པ་ལ། །གོས་སུ་སྤྲིན་དང་ལྷག་རླུང་གྱོན། །གྱོན་པ་དྲོ་ལ་ཟད་པ་མེད། །ཅེས་གསུངས་ཅི་འཚལ་རྒྱག་སྦྱར་རིར་བཞུགས་ཞུས། །ཨ་བྱིས་འཇིགས་ལ་ཆགས་ཞེན་སྐྱེ། །ཁ་ཟས་མི་མ་ཡིན་གྱིས་སྟེར། །ཞེས་གསུངས་ཞག་འགའ་བདག་ཕྱིར་འབྲང་ཞུས་པས། །བདག་ཉིན་མོ་མཐིང་གི་རི་རྩེ་འགྲིམ། །ནུབ་མོ་འཕུར་གྱིན་མཁའ་ཀློང་ཉུལ། །ཁྱེད་རང་དགེ་བ་ལུགས་བཞིན་སྡོད། ད་ཉི་འོད་ནམ་མཁར་སྡུད་ལས་ཆེ། །ཞེས་གསུངས་དེ་ནས་གཤེགས་ཏེ་ལ་སྟོད་བྱོན། །འདོག་ཆུའི་གཙང་པོར་ཀོ་མེད་བརྒལ་ཐལ་ལ། །མི་རྣམས་ངོ་མཚར་ཆེ་མཐོང་དད་བས་པས། །འཁོར་བའི་ཆུ་བོ་མ་བརྒལ་ན། །གཙང་ཆུ་བརྒལ་བས་མི་ཕན་གསུངས། །མཆོད་རྟེན་ཞིག་རྩར་བཞུགས་ཚེ་མི་ཀུན་གྱིས། །གྲུབ་ཐོབ་ཅེས་དད་དུས་རེར་འཇར་རེ་ཉལ། །མི་འཕྲད་ཚེ་ན་བདུད་གཤེན་འཐབ་མོ་དེ། །འཆམ་ནས་འདུག་གི་གསུངས་ལ་ཆ་མེད་ཞུས། །མཉམ་པར་མ་བཞག་འཆམ་པར་མི་འོང་གསུངས། །དུས་རེར་མིར་གཏུག་བླ་མ་སྐྱེ་མེད་ཀྱིས། །སྐྱེ་མེད་ཨེ་རྟོགས་གསུངས་ནས་ཨ་ས་མ། །སྐྱེ་མེད་གྱིས་ནི་སྐྱེ་མེད་རྟོགས་དཀའ་གསུངས། །རེས་འགའ་མར་སྣུམ་རུས་པའི་གསུར་གཞོབ་བཏང་། །ཟས་བྱིན་མི་འདོད་མ་བྱིན་པ་འདོད་གསུངས། །དེ་ཉིད་སྤྲད་ན་གཏོར་ནས་བཏང་སྐད་དོ། །བླ་མ་དེ་ནི་དྲན་པའི་ཐུགས་སྤྲུལ་ཏེ། །དགུང་ལོ་སུམ་བརྒྱ་མི་ཡུལ་འགྲོ་དོན་མཛད། །ཁྱུང་པོ་གྱེར་ཟླ་མེད་ཀྱི་སྲས་སུའང་བཞེད། །གཏེར་བཞིས་སྤྱིར་ནི་དེ་ཉིད་རྣམ་ཐར་ལས། །དགུང་ལོ་ཉི་ཤུ་རྩ་གཉིས་ལོངས་པའི་དུས། །བྱ་རྒོད་གསང་བ་གཏེར་གྱི་ཞལ་ཡང་ཕྱེས། །ཞེས་སོགས་ལོ་རྒྱུས་མང་ཞིང་བྱེ་བྲག་འདིར། །བརྒྱུད་པའི་བོན་ལ་སྙན་བརྒྱུད་གཏེར་བྱུང་གཉིས། །དང་པོ་ཨ་གསལ་ཉམས་ལེན་ལྔ་སྐོར་དང་། །མན་ངག་ཚིག་བཞི་ལྡེ་མིག་དགུ་སྐོར་དང་། །ཨ་གསལ་ཕྲིན་ལས་བཅས་པ་དྲན་པ་ཡིས། །སྙན་དུ་བརྒྱུད་ཅིང་སེ་ཀར་སྟོན་པ་ལ། །ཉམས་ཀྱི་མན་ངག་བཅས་པའི་གདམས་པ་གནང་། །དེ་ཡིས་རྨ་ལ་བརྒྱུད་དེ་ཡི་གེར་བཀོད། །གཏེར་ནི་ས་ཕོ་བྱི་ལོར་དང་རྭ་ཡི། །ཁྱུང་རྫོང་བྲག་ནས་གཏེར་བཞེས་བོན་སྡེ་ལ། །རྩ་རྐྱུད་གསང་བ་བསེན་ཐུབ་ལ་སོགས་པ། །ཞི་ཁྲོའི་རྒྱུད་དང་ཆ་ལག་དང་བཅས་དང་། །གཡུང་དྲུང་ལས་དག་རྒྱུད་སོགས་བོན་ཟབ་རྣམས། །རྨ་སྟོན་སྲོལ་འཛིན་ཉིད་ལ་དངོས་གྲུབ་གནང་། །ཕྱིས་སུ་ལ་སྟོད་ཕྱོགས་ནས་མཁའ་སྤྱོད་གཤེགས། །རྨ་ཡིས་བྲུ་སྟོན་ཉི་རྒྱལ་ལ་བརྒྱུད་ཅིང་། །དེ་ནས་མེ་གཉོས་གཉིས་སོགས་རིམ་པར་དར། །ཡང་གཅིག་རྨ་སྟོན་སྲོལ་འཛིན་མཆོག་ཉིད་ཀྱིས། །རྨ་སྲས་ལྕམ་མེ་ཤེར་སེང་དྲང་སྲོང་ནས། །ཞུ་སྟོན་ལྷུན་འོད་ལ་སོགས་ཞུ་བརྒྱུད་དར། །ཟ་རང་མེ་འབར་སྤྲུལ་པ་ལ། །རྨ་ཡི་སྲིད་འཛིན་བྱ་བ་འབྱུང་། །སྟོང་རྒྱུང་སྨུག་པོའི་ལྷོ་ངོས་སུ། །བདག་དང་གྱེར་ཆེན་གཉིས་མེད་ཀྱིས། །དབང་བཞི་བསྐུར་ནས་དངོས་གྲུབ་སྟེར། །ཞེས་པ་རྨ་གཏེར་དྭང་ར་མའི་ལོ་རྒྱུས། །གཡས་རུ་གཙང་གི་འཇེད་ཆུའི་འོག་འཁྲུངས་པ། །ཞང་ཞུང་སད་ནེ་ག་འུའི་སྤྲུལ་པ་སྟེ། །བླ་མ་རྨ་སྟོན་སྲིད་འཛིན་ཞེས་བྱ་བ། །ལོངས་སྤྱོད་འབྱོར་ཆུང་ཞིག་ཡོད་དེ་ཉིད་ནི། །བཅུ་བདུན་དགུང་ལོར་མུས་ཀྱི་གྲོང་པོ་ཆེར། །བཞུགས་ཚེ་བོན་པོ་ཟངས་མའི་ཞྭ་གོན་པ། །དྲེའུ་ཞིག་ཁལ་བཀལ་ཞིག་འཕྲད་འདིར་ཤོག་ཟེར། །རྩ་རུ་བྱོན་པས་གདམས་ངག་སྣ་ཚོགས་གསུངས། །ཞག་གཅིག་ལྷན་བཞུགས་དེ་ནས་བྲོས་ལྟར་ཡལ། །དེ་རྗེས་དགུང་ལོ་ཉེར་ལྔ་བཞེས་པའི་དུས། །བྱང་བགྲོད་ཁྱུང་པོ་ཇོ་ཡེའི་མཆོད་གནས་དུས། །ཉི་ཕྱེད་གུང་བསང་ས་ན་མི་སྔོན་པོ། །གོས་ནག་གཡི་ཐུལ་རས་སྔོན་བརྒྱན་ཅིག་གྱོན། །བེ་རྒ་སྣ་ཚོགས་བཏགས་པ་བསྣམས་པ་ཞིག། །ཀྲོང་ངེ་བྱུང་ནས་ཞུས་ལན་མང་དུ་གསུངས། །སྙན་བརྒྱུད་ཨ་གསལ་འཕྲུལ་གྱི་གདམས་པ་གནང་། །ཕྱག་བེར་མགོ་ལ་བཞག་ནས་དབང་བཞི་བསྐུར། །ཕེབས་གྲབ་འདུག་པས་གར་གཤེགས་ཞུས་པའི་ཚེ། །ཕོག་ཅིག་གནམ་མཚོའི་དོར་འགྲོ་དེ་ཡི་རྗེས། །རི་བོ་རྩེ་ལྔ་ཕྱུག་མོ་དཔལ་རི་སོགས། །བོན་གྱི་སྒྲུབ་གནས་འགའ་ལ་བལྟ་དགོས་གསུངས། །བེར་ག་དེ་ལ་ཞོན་པ་ལྟར་བས་གཤེགས། །དེ་རྗེས་དགུང་ལོ་ཉེར་དགུ་སུམ་ཅུའི་དུས། །བྱང་དུ་རྙེད་འཚོལ་ཕྱིན་པས་ས་ཞིག་ན། །རྣལ་འབྱོར་གཡུ་ཐུལ་ཅན་ཞིག་གཟིམ་ནས་འདུག །ཁྱེད་འདིར་ཅི་མཛད་དྲིས་པས་ང་དུམ་ཅིག། །ན་བས་ཁྱོད་ལ་གཙག་ཆ་འདུག་པས་ན། །གཏར་ཁའི་རོགས་དགོས་གསུངས་པས་ཕྱག་རྩ་གཏར། །འོ་མ་བབས་པས་གྲུབ་ཐོབ་ཡིན་པར་ཤེས། །ཕྱག་བཙལ་སྐྱེས་བུ་ཁྱོད་ཀྱི་མཚན་ཅི་ཞུས། །བོན་ཞིག་ནག་པོ་བླ་མ་བསམ་ཆིལ་དང་། །གཡུ་ལུས་བྱ་མགོ་སོགས་ཟེར་ངེས་པ་མེད། །ཞང་ཞུང་ཡུལ་དུ་གྱེར་མི་ཉི་འོད་ཟེར། །གསུངས་ནས་སྨན་དཔེ་ཡིན་ཚུལ་རྩ་རྒྱུད་གནང་། །འདིའི་ཟླ་དགོས་ན་དང་རྭ་ཁྱུང་རྫོང་གི། །བྲག་ལ་འདུག་པས་ཐོན་ཅིག་ང་ཉིད་ནི། །མི་སྡོད་སློབ་དཔོན་ཅན་འགྲོ་གསུངས་ནས་གཤེགས། །སློབ་དཔོན་གང་ལགས་ཞུས་པས་དྲན་པ་གསུངས། །དེ་ལྟར་གྱེར་མི་ལན་གསུམ་མཇལ་བའི་རྗེས། །རྨ་སྟོན་ཉིད་ཀྱིས་བླ་མའི་ལུང་བསྟན་བཞིན། །བཙལ་བས་ས་ཕོ་བྱི་ལོར་གཏེར་སྒོ་ཕྱེ། །དེ་ཡང་སྔོན་དུས་གཤེན་རྣམས་བྱང་བྱོན་དུས། །སྒྲོམ་གཅིག་དང་རྭར་ལུས་པ་དེ་གྱེར་མིས། །གཏེར་དུ་སྦས་ཏེ་དང་རྭའི་མཚོ་སྨན་དང་། །རྟ་སྒོའི་ལྷ་བཙན་གཉིས་ལ་གཉེར་གཏད་བཅོལ། །གཏེར་ཐོན་བོན་ལ་ཕྱི་རྒྱུད་ནང་རྒྱུད་གཉིས། །དང་པོར་རྒྱུད་ལུང་མན་ངག་གསུམ་ཡོད་དེ། །རྒྱུད་ནི་གཡུང་དྲུང་ལས་རྣམ་དག་པའི་རྒྱུད། །ལུང་ནི་ཀུན་སྣང་ཁྱབ་པ་རྩ་བའི་དཀྱིལ། །མན་ངག་རྣམ་དག་ལམ་སྒྲོན་འགྲེལ་དང་བཅས། །ནང་རྒྱུད་ཞི་བ་དོན་དྲུག་སྒྲོན་མ་དགུ། །ཡང་གབ་དགུ་སྐོར་ཐིག་ལེ་དབྱིངས་དགུ་དང་། །སྙན་བརྒྱུད་ལྡེ་མིག་དགུ་སྐོར་ཁྲོ་བོ་ལ། །རྩ་རྒྱུད་བསེན་ཐུབ་ཡན་ལག་རྒྱུད་དྲུག་དང་། །གཞུང་སྐབས་རྒྱས་པ་ཞི་ཁྲོ་ཡང་ཁོལ་དང་། །དབལ་མོ་ལས་ཐིག་སྟོད་འགྲེལ་སྨད་འགྲེལ་བཅས། །ཁྲོ་བོ་གསང་ཐུས་དབལ་གསས་ལས་རིམ་དང་། །སྔགས་སྒྲུབ་སྐུ་རྫོགས་བཅས་དང་འཆོང་ཆེན་དགུ། །བསྟན་སྲུང་བདུད་བཙན་དྲ་བ་དམར་ནག་སྐོར། །ཕ་ཚེ་གཡང་གསུམ་སྒྲུབ་པ་ཆ་ལག་བཅས། །སྙིང་བཅོས་དཀར་ནག་སེག་བརྡར་ཆེ་ཆུང་སྐོར། །ཡུམ་སྲས་ལྔ་སྒྲུབ་དང་རྭའི་སྒྲུབ་པ་བཅས། །རྨ་སྟོན་ཉིད་ཀྱིས་བྲུ་སྟོན་ཉི་རྒྱལ་དང་། །ཞུ་ཆེན་ཡེ་ཤེས་རིན་ཆེན་གཉིས་ལ་གཏད། །དེ་ནས་བྲུ་ཞུ་སོ་སོར་བརྒྱུད་དེ་དར། །དེ་ནས་ཡང་གཅིག་སྒྲགས་བྱང་དྲན་པའི་ལུང་། །མུ་སྤྲུངས་གསལ་ཏང་རྣམ་སྤྲུལ་ནི། །རྨ་ཡི་ཤེར་འབུམ་བྱ་བ་འབྱུང་། །འཕྱོས་མ་བྲག་དཀར་ཡང་དབེན་དུ། །བདག་སྤྲང་རྒན་སེར་སྤྲུལ་ནས་ནི། །ལུང་ཚིག་བརྡ་ཡི་དབང་བསྐུར་ནས། །བསྟན་པའི་གཏེར་སྒོ་འབྱེད་པར་འགྱུར། །ཞེས་པ་རྨ་སྟོན་ཤེས་རབ་འབུམ་ཉིད་ཀྱིས། །སྟ་ཕུ་རྒྱུང་སྲུབ་ཤེལ་བྲག་དཀར་པོ་ནས། །གཏེར་བོན་མང་ཐོན་དེ་ཡང་སྔོན་གྱི་དུས། །དམུ་ཚ་གྱེར་མེད་ར་སངས་ཁོད་རམ་གཉིས། །སྟོད་ནས་མར་བྱོན་གཡས་རུའི་གཙང་སྟོད་བྱང་། །རྟ་ཕུའི་ཤེལ་དཀར་བྲག་ལ་གཏེར་སྦས་ཏེ། །གཏེར་སྲུང་རྒྱུང་སྲུབ་ལྷ་བཙན་དཀར་པོ་དང་། །གསང་བྲག་བདུད་ནག་འབར་བ་ལ་གཉེར་གཏད། །གཏེར་དུ་ཐོན་པའི་བོན་ལ་སྤྱི་སྤུངས་ཀྱི། །བསྙེན་སྒྲུབ་ཞི་དོན་སྡོང་པོ་དགུ་འདུས་རྒྱུད། །སྒོམ་ལུང་གབ་སྐོར་མན་ངག་དབྱིངས་ཐིག་བཅས། །ཁྲོ་བོ་གསང་བ་དོན་འགྲེལ་འབྲིང་བསྡུས་སྐོར། །མཆོང་ཆེན་སྡེ་དགུའི་རྒྱུད་དང་མན་ངག་བཅས། །དབལ་མོ་གནམ་ལྕགས་ཆེ་ཆུང་རྣོ་མདེལ་སོགས། །དབྱང་ཆེན་ངོ་མཚར་རྒྱས་པའི་སྲུང་ཟློག་གཞུང་། །བཟློག་ཆེན་དགུ་དང་ཡན་ལག་བཟློག་སྣའི་སྐོར། །མདེལ་ཁའི་ཏན་ཏ་དབལ་མོའི་སྨད་ཆོག་སོགས། །འགུགས་སྒྲོལ་བསྟབ་པའི་ལས་ཕྲན་དུ་མ་བཅས། །དབལ་གསས་ལས་རིམ་གསང་བའི་ཐུན་ལུང་དང་། །རྔམ་འབེན་གྲི་གསུམ་ཟློག་པ་བསྲུང་བསད་བཅས། །དབལ་གསས་དྲག་ཟློག་རྒྱས་འབྲིང་སྡུས་པའི་སྐོར། །སྒྲུབ་གཞུང་འ་མོ་ཆེ་ཆུང་ལ་སོགས་དང་། །མ་མོ་སྲིད་རྒྱལ་ཕྱི་ནང་གསང་བའི་སྐོར། །ཁྱད་པར་ནང་སྒྲུབ་དྲེལ་ནག་མའི་སྐོར་དང་། །གཞན་ཡང་བདུད་བཙན་ལ་སོགས་བསྟན་སྲུང་སྐོར། །མང་དུ་བཏོན་ཏེ་མེ་དཔལ་ལ་བརྒྱུད་ཅིང་། །གཉོས་སོགས་ཡང་ཅིག་རྨ་ཡི་ལྕམ་མེ་དང་། །ལྷ་རྒོད་ལ་སོགས་བརྒྱུད་ནས་བྲུ་ཞུ་གཉིས། །སོ་སོར་བརྒྱུད་དེ་རིམ་པར་དར་བའོ། །འདི་ནི་ཁ་ཅིག་སྲིད་འཛིན་ཉིད་རང་བཞེད། །བོན་སྡེའི་གཏེར་བྱང་ཕལ་ཡང་དེ་ལྟར་སྣང་། །འོན་ཏེ་ལུང་དང་མཚན་སོགས་ཐ་དད་དོ། །ཡང་གཅིག་སྐྱིད་མཁར་སྔོ་ཕུག་བྲག་ནག་ནས། །རིག་འཛིན་སུམ་པ་མུ་ཕའི་སྤྲུལ་པ་སྟེ། །མཚོ་བོན་ཁྱུང་གསས་ཉིད་ཀྱིས་གཏེར་ཐོན་པའི། །བདུད་རྩི་གཡུ་འབྲང་ཕྱུག་མོའི་སྒྲུབ་སྐོར་དང་། །སྨན་སྒྲུབ་ཨ་མ་ར་ཡི་སྐོར་རྣམས་དང་། །བདུད་རྩི་ནེའུ་ལེའི་རྒྱུད་བོན་བཅུ་གཉིས་དང་། །གསང་སྔགས་ནང་མའི་རྒྱུད་བཞི་ཕྱིའི་རྒྱུད་གཉིས། །དེ་རྣམས་ཞུ་གཡས་སྒྲོལ་བ་གཤེན་རྒྱལ་ལ། །བརྒྱུད་ཅིང་དེ་ནས་ཇོ་ཐོག་ཇོ་འབར་སོགས། །ཞུ་བླ་རིམ་བརྒྱུད་བསྒྲུབ་ཅིང་འཕེལ་བ་དང་། །ཨ་མ་ར་སྐོར་སྒྲོལ་བས་གཤེན་དམ་པར། །བརྒྱུད་ཅིང་གཤེན་ཚང་ནས་བརྒྱུད་བསྒྲུབ་འཕེལ་ལོ། །ཡང་གཅིག་གཙང་སྟོད་རྡོ་རྗེ་གསང་ཕུག་ནས། །བུ་འཚོ་སྲིད་པའི་རྒྱལ་པོས་གཏེར་ཐོན་པ། །སྨན་སྒྲུབ་བདུད་རྩི་ཕུམ་ཕུམ་དགུ་པ་དང་། །བདུད་རྩི་སྨན་གྱི་རྒྱུད་དགུ་དང་བཅས་པ། །གཤེན་སྟོན་དམ་པ་རྒྱལ་ཚབ་ལ་བརྒྱུད་དར། །དེ་ནས་སྲིད་རྒྱུད་དྲན་པའི་ཁ་བྱང་ལས། །ང་ཡིས་བྱིན་གྱིས་བརླབས་པའི་བུ། །རྨ་སྟོན་ལྕམ་མེ་བྱ་བ་འབྱུང་། །དེས་ཀྱང་བསྟན་པའི་གཏེར་སྒོ་འབྱེད། །ཅེས་པ་བྱང་གི་གསང་བྲག་རྒྱ་བོ་ནས། །སྐུ་གཤེན་པྲ་ཕུད་ཉིད་ཀྱིས་སྦས་པའི་བོན། །གཏེར་དུ་འདོན་མཛད་རྨ་སྟོན་སྲིད་འཛིན་སྲས། །དྲན་པས་བྱིན་རླབས་རྨ་སྟོན་ལྕམ་མེ་ཡིས། །བོན་ནི་གཏན་ཚིགས་ངེས་པའི་གལ་མདོ་དང་། །ཕྱི་ནང་གསང་བ་བོན་གྱི་སྒྲགས་བྱང་དང་། །རྩོད་ཟློག་རག་ཤ་སྤྱི་ཆིངས་ཞི་ཁྲོའི་གཟུངས། །བསྟན་སྲུང་དམག་དཔོན་བཙན་རྗེ་མཆེད་གསུམ་སྐོར། །རྣམ་དག་སྒྲོན་མ་རྣམ་དག་རྒྱུན་མཆོད་སོགས། །བོན་སྡེ་མང་བཏོན་རྨ་སྟོན་ཤེར་སེང་དང་། །རྨ་སྟོན་དྲང་སྲོང་ཞུ་སྟོན་ལྷུན་འོད་སོགས། །རིམ་པར་བརྒྱུད་དེ་ཀུན་ཏུ་དར་བའོ། །ཡང་དབྱིལ་ལྡེ་མིག་འབྲིང་པོ་ལས། །རྨ་ཡི་ཤེར་སེང་བྱ་བ་ཡིས། །ཡར་ལྷ་ཤམ་པོའི་དངོས་གྲུབ་ལེན། །ཞེས་པ་ཤམ་པོའི་གངས་ཀྱི་ར་བ་ནས། །རྨ་སྟོན་ལྷ་རྒོད་ཤེས་རབ་སེང་གེ་ཡིས། །འདུལ་བ་གསང་ལུང་མུན་སེལ་སྒྲོན་མའི་མདོ། །ལྷ་གཤེན་མཆེད་སྐོར་རབ་གནས་མུན་སྒྲོན་དང་། །ཁོད་སྤུང་སྒྲུབ་སྐོར་ཞི་ཁྲོ་སྦྲག་སྒྲུབ་དང་། །མཎྜལ་གསང་སྐོར་བོན་སྤྱོད་བཅུ་དགུའི་རིམ། །ཞི་བ་གཡུང་དྲུང་ཡོངས་རྫོགས་རྒྱུད་སྒྲུབ་ཕྲིན། །ཞི་ཁྲོ་སྤྱི་བསྐུལ་དམ་ཅན་གནད་བསྐུལ་སོགས། །ཞི་དབང་དྲག་གསུམ་སྦྱིན་བསྲེགས་མདེལ་ཐུང་བཅས། །རིག་འཛིན་འདུས་པ་གསང་བ་དོན་འགྲེལ་དང་། །ཐིས་དམར་གསང་རྒྱུད་གསང་ཐིས་སྐོར་བཅས་དང་། །སྲིད་རྒྱལ་བདུད་བཙན་བོན་སྐྱོང་སྐོར་བཅས་པ། །སྤ་སྟོན་རིན་ཆེན་ལྷུན་གྲུབ་ལ་བརྒྱུད་ཅིང་། ། (འདི་ནས་གཤེན་ཡེ་བློ་སོགས་གཤེན་བརྒྱུད།) དེ་ནས་རིམ་དར་ཡང་གཅིག་གཏེར་སྟོན་ནས། །དབྱིལ་སྟོན་དཔོན་གསས་ཁྱུང་རྒོད་སོགས་ལ་བརྒྱུད། །ཡང་གཅིག་འཇེད་ཀྱི་འོལ་སྒོམ་ཕུག་པ་ལ། །རྨ་སྟོན་ཤེས་རབ་སེང་གེས་ལུང་བསྟན་ནས། །རྒྱུང་སྲུབ་གསང་བའི་བྲག་ནས་གཏེར་ཐོན་པ། །ཀུན་བཟང་ཨ་དཀར་ཐིག་ལེའི་སྒྲུབ་སྐོར་དང་། །ཞི་ཁྲོ་ཡང་སྙིང་གནམ་ལྕགས་སྲོག་འཁོར་དང་། །མཁའ་ཀློང་གསང་མདོས་སྡེ་བརྒྱད་བཟློག་མདོས་གཟུགས། །སེང་གེའི་མདོས་དང་ན་རག་པང་སྐོང་དང་། །ཡུམ་སྲས་བྲག་བཙན་གཉིས་ཀྱི་གཏེར་བསྐང་བཅས། །འོར་སྒོམ་ཉིད་ཀྱིས་སྤ་སྟོན་རིན་ལྷུན་དང་། །དེ་ནས་ཀུན་མཁྱེན་ཡེ་བློ་གཤེན་ཚང་བརྒྱུད། །ཡང་གཅིག་དབྱིལ་སྟོན་ཁྱུང་རྒོད་སྤ་རྒྱལ་ཤེས། །སོགས་ནས་སྤ་བརྒྱུད་ལ་སོགས་དར་བའོ། །ཡང་གཅིག་ཤམ་པོའི་གཡའ་མ་དམར་པོ་ནས། །བལ་ཞོ་སྒོམ་ཆེན་ཉིད་ཀྱིས་གཏེར་ཐོན་པའི། །གསང་སྔགས་རིན་ཆེན་གངས་རི་བརྩེགས་པའི་རྒྱུད། །མདོ་སྤྱིའི་རྒྱུད་ལྔ་མན་ངག་རྒྱུད་བཅུ་གཅིག །གསང་རྒྱུད་དྲུག་དང་ཞི་བ་སྐུའི་སྒྲུབ་པ། །གཡུང་དྲུང་ཡོངས་རྫོགས་ཐིག་ལེ་དབྱིངས་འཆད་བཅས། །ཁྲོ་བོ་གསུང་གི་སྒྲུབ་པ་ཟླ་གམ་སྐོར། །དབྱང་ཆེན་ཐུགས་སྒྲུབ་ལ་སོགས་སྒྲུབ་ཁག་ལྔ། །མི་བདུད་སྟོང་བདུད་སྐོར་སོགས་མང་ཐོན་ཀྱང་། །ཆེ་བར་མ་དར་བར་མངོན་དེ་ལ་སོགས། །བ་རང་སྒོམ་ཆེན་གཡུང་དྲུང་གྲགས་པ་ཡིས། །སྟ་སྒོའི་གངས་ནས་རྒྱུད་སྡེ་མང་པོ་བཏོན། །འཇིང་སྟོན་ལྷ་དྭགས་འགོག་པོ་གསེར་རྫོང་བྲག །ནས་ཐོན་གེ་ཁོད་སྒྲ་བླ་གསས་མཁར་བོན། །སྣང་གཤེན་རྩ་མདོ་གླུད་ཁོག་ལ་སོགས་བཏོན། །ཡང་གཅིག་གླང་ཆེན་མུ་ཝེར་སྤྲུལ་པ་སྟེ། །ཆུ་ས་སྐྱོ་སྟོན་ཁྱུང་པོ་ལེགས་བློ་གཉིས། །གེ་ཁོད་གཉན་ལུང་ནས་ཐོན་གེ་ཁོད་སྐོར། །གྱེར་མིའི་སྤྲུལ་པ་རྐྱང་འཕགས་ནམ་གཡུང་གིས། །ཐེབ་ཆུ་བྲག་དཀར་བྱ་རྒོད་ནས་བཏོན་པའི། །གཡུང་དྲུང་ཆུ་འབུམ་ལ་སོགས་འབུམ་བཞི་ཡོད། །རིག་འཛིན་ཐུགས་སྤྲུལ་གཡུ་ལོ་དཀར་པོ་ཡིས། །རྨ་རྒྱལ་གྱལ་ནས་རིགས་དྲུག་ཐར་ལམ་མདོ། །ལ་སོགས་གདམས་པ་ཟབ་མོ་འགའ་ཞིག་ཐོན། །ཡང་གཅིག་སློབ་དཔོན་ག་ཞུགས་ཐོག་རྒྱལ་གྱིས། །མང་མཁར་ལྕགས་འཕྲང་ནས་བཏོན་ཕྱི་རྒྱུད་མཆོད། །བྱ་གདང་ཐུགས་དཀར་རིན་ཆེན་གླིང་གྲགས་སོགས། །རྒྱུད་སྡེ་ལྔ་བཅུ་ཐམ་པ་བྱུང་ཞེས་གླེང་། །སྤྲུལ་སྐུ་ཉང་སྟོན་བྱ་བས་ཀོང་འཕྲང་ནས། །མ་གེ་དཀར་ནག་བོན་སྡེ་ལྔ་ལྔ་བཅུ། །སེལ་གཏོ་ཡར་བོན་སྡེ་ལྔ་ལ་སོགས་བྱུང་། །དེ་ནས་དུང་ཕོར་གཏེར་གྱི་ལོ་རྒྱུས་ལ། །དབྱིལ་གྱི་ལྡེ་མིག་འབྲིང་པོའི་ལུང་བསྟན་ལས། །གུ་རུ་རྩེ་མོ་བྱ་བ་ཡིས། །རྟ་ནག་དུང་ཕོར་དངོས་གྲུབ་ལེན། །ཞང་ཞུང་ད་མི་ཐད་ཀེའི་སྤྲུལ་པ་ནི། །གཏེར་སྟོན་གུ་རུ་རྣོན་རྩེ་ཞེས་བྱ་བ། །འགྲོ་དོན་འབུམ་ཕྲག་གྲངས་འདྲེན་ལུང་ཟིན་པའི། །དཔའ་བོ་ཆེན་པོ་དེ་ལ་ལོ་གསུམ་གོང་། །མཁའ་འགྲོས་ཡང་ཡང་ལུང་བསྟན་མཛད་པ་བཞིན། །གཡས་རུ་གཙང་གི་རྟ་ནག་དུང་ཕོར་ནས། །འདུལ་བ་རྒྱུད་དྲུག་ཞི་ཁྲོ་རྩ་འགྲེལ་དང་། །མཐོ་ཐོག་མཛོད་དང་ཁྲོ་བོ་གསང་སྔགས་སྐོར། །གེ་ཁོད་མེ་རིའི་སྐོར་གྱི་རྒྱུད་ཁྲིད་རིམ། །མ་རྒྱུད་ཐུགས་རྗེ་ཉི་མའི་རྒྱུད་གཞུང་འགྲེལ། །ཐུགས་ཀྱི་ཡང་གབ་གསང་བ་དབྱིངས་རོལ་དང་། །བརྒྱ་བཞི་ཆེན་མོ་ལ་སོགས་མང་བྱོན་དང་། །རྫས་གཏེར་གསེར་རྔ་སྟོང་རི་ཆེམ་སོགས་བྱུང་། །གང་གིས་ཞུས་ན་གཉལ་སྟོན་གཞོན་ནུ་འབུམ། །ཁམས་སུ་ཡོད་དུས་མཁའ་འགྲོས་ལུང་བསྟན་ཏེ། །གུ་རུ་ཅན་ནས་བོན་སྐལ་ལོན་ཟེར་ཕྱིན། །དབྱང་དང་ཁྲིད་སོགས་གདམས་ལུང་མང་དུ་ཞུས། །དར་དཀར་ཡུག་ཅིག་འབྲི་སྐལ་ཡིན་གསུངས་གནང་། །གསུང་བཞིན་སུས་མ་མཐོང་བར་བས་ཏེ་བྲིས། །དེ་ལྟར་མ་རྒྱུད་བོན་སྐོར་ཐམས་ཅད་གནང་། །དེ་ཡིས་སྒོམ་པ་གཡུང་དྲུང་རིན་ཆེན་གཉིས། །བཀའ་གདམས་ཡེ་རྒྱལ་ཞང་སྟོན་ཁུ་དབོན་དང་། །དམུ་རྒྱལ་ཉི་མ་ལ་སོགས་བརྒྱུད་ཅིང་དར། །དེ་ནས་ལྷ་གཞེར་གཡུང་དྲུང་བླ་མ་དང་། །བྲ་བོ་རྒྱལ་བ་གྲགས་པ་རྣམ་གཉིས་ཀྱིས། །གནས་ཆེན་ཐོག་ལ་རྨོག་མགོའི་གཏེར་གནས་ནས། །དཔོན་གསས་རིག་འཛིན་དག་གི་སྐོར་ཚོམ་སོགས། །སྐོར་ཚོམ་མི་འདྲ་བཅུ་གཅིག་གཏེར་དུ་བཞེས། །ཡང་གཅིག་དྲན་པས་ལུང་བསྟན་སྒྲགས་བྱང་ལས། །མདོ་སྨད་རྨ་ཀླུང་ཕུ་སྟོད་ན། །ང་ཡིས་བྱིན་གྱིས་བརླབས་པའི་བུ། །བྲ་སྒོམ་གཏིང་གསལ་བ་བ་འབྱུང་། །སྤོམ་ར་གངས་ཀྱི་གཡས་ཕྱོགས་ནས། །རྫོགས་ཆེན་ཉི་མའི་སྙིང་པོ་དང་། །དབལ་ཕུར་རག་ཤ་བདུད་འདུལ་དང་། །ཁྲོ་བོ་དབང་ཆེན་རོལ་པ་དང་། །མ་མོ་སྲིད་པ་སྤྱི་འདུལ་སོགས། །བོན་སྡེ་ཉི་ཤུ་བདུན་ཡོད་དེ། །སུམ་པ་ལི་ཕྱོ་ཧ་ར་དང་། །ཞང་ཞུང་དཀྱེལ་ཆེན་མུ་ཐུར་དང་། །སེ་བོན་ཀརྨ་མུ་ཕྱོ་རྣམས། །ཧོར་གྱི་ཡུལ་དུ་འགྲོ་བའི་དུས། །གཏེར་དུ་སྦས་པའི་བོན་སྡེ་ཡིན། །དེ་ཡི་གཏེར་སྒོ་འབྱེད་པར་འོང་། །ཞེས་ལྟར་གཏེར་སྟོན་བྲ་བོ་སྒོམ་སྙག་གིས། །ཙོང་ཀའི་མཚོ་གཉན་ནས་ཐོན་རྫོགས་ཆེན་དང་། །དབལ་ཕུར་ཁྲོ་བོ་དབལ་མོ་བཅས་གོང་ལྟར། །རིགས་དྲུག་ཐར་མདོ་དྲན་པའི་སྒྲུབ་སྐོར་དང་། །རྩ་རྒྱུད་ཉི་ཟེར་སྒྲོན་མའི་ལེའུ་དང་། །ཁྲོ་བོ་སྲིད་པ་གཏིང་ཟློག་སྐོར་སོགས་བཏོན། །དོ་ཁོང་ཕྱོགས་མེད་ཁྲོ་རྒྱལ་རིན་ཆེན་དང་། །ཤེས་རབ་འབུམ་སོགས་བརྒྱུད་དེ་དར་བའོ། །དབྱིལ་གཏེར་ཞལ་བཟང་སོགས་ཀྱི་ལོ་རྒྱུས་ནི། །དང་པོ་གཏེར་སྟོན་དྲན་པའི་ལུང་བསྟན་ལས། །ང་ཡི་མཆོག་གི་སྤྲུལ་པ་དཔོན་གསས་རྗེ། །དབྱིལ་སྟོན་ཧེ་རུ་ཀ་ཞེས་བྱ་བ་་འབྱུང་། །ཕྱིས་དུས་ཁྱུང་རྒོད་རྩལ་ཞེས་གྲགས་པ་དེས། །གསང་གཏེར་བཅུ་སུམ་བོན་གྱི་གཏེར་ཕུད་ལེན། །ཞེས་གསུངས་ལ་སྟོད་བྱང་གི་སྤྱི་སྨད་ན། །དབྱིལ་བོན་རྡོར་སེང་བྱ་བའི་སྲས་སུ་འཁྲུངས། །ཆུང་ནས་དད་དང་ཤེས་ལྡན་ཚེ་སྟོད་དུ། །བོན་ཆོས་གཉིས་ཀ་སྤྱད་ཅིང་ཉེར་གསུམ་ལོར། བསྙུན་ཚབ་ཆེ་བྱུང་ཞག་བདུན་རིགས་དྲུག་གི། །མཐོང་སྣང་བར་དོའི་སྦྱོང་ཚད་སྣ་ཚོགས་ཤར། །དེ་རྗེས་ཏི་སེ་གངས་ཀྱི་ཤེལ་ཕུག་ན། །དྲན་པ་ལ་སོགས་རིག་འཛིན་དགུས་དབང་བསྐུར། །བྱིན་རླབས་གསང་མཚན་ཁྱུང་རྒོད་རྩལ་ཞེས་བཏགས། །དགུང་ལོ་ཉེར་བཞིའི་ལོ་ན་གཏེར་ཐོན་ཏེ། །དང་པོ་ཞལ་བཟང་བྲག་ཕྱིན་བྲག་རིའི་རྐེད། །མཎྜལ་འདྲ་བའི་རྡོ་བ་གྲུབ་བཞི་ལ། །ཤེལ་ཀྱི་གཡུང་དྲུང་དོད་པ་གཟོང་གིས་བརྐོས། །སྒོ་བྱུང་དེ་ནང་རྡོ་ནག་གྲུ་བཞིའི་སྟེང་། །རྫ་བུམ་ཏི་ཚས་སྔོ་ལྗང་མདོག་བསྒྱུར་ལྔའི། །ཁ་རྒྱན་ཕུར་པ་རིགས་རྟགས་བྲིས་ལྔ་འདུག །ཁ་ཕྱེས་ཤོག་དྲིལ་རྣམས་བླངས་སྨན་འབྲུས་བཀང་། །སྔར་བཞིན་སྒོ་རྒྱབ་ལོ་གཅིག་གསང་ནས་སྤྱོད། །དེ་ནས་རྒྱ་བཀྲོལ་སོ་སོའི་ཐེམ་བྱང་ནི། །དེར་བྱུང་དང་པོ་རྫོགས་ཆེན་བོན་སྡེ་ལ། །གཡུང་དྲུང་ཀློང་ཡངས་ཉི་མ་རབ་གསལ་དང་། །ཐིག་ལེ་འདུས་པ་སྒྲོན་མ་དགུ་སྐོར་དང་། །དྲི་མེད་སྙིང་པོ་ཐིག་ལེ་དགུ་སྐོར་དང་། །གཡུང་དྲུང་ལུང་བཅུ་དྲི་མེད་འོད་འབར་དང་། །དྲང་དོན་མདོ་དགུ་ངེས་དོན་མདོ་དགུ་བཅས། །ཕུར་པ་ཤ་འབལ་ཀུན་བཟང་རྒྱལ་འདུས་སྐོར། །དྲན་པ་ཕྱི་ནང་གསང་གསུམ་དེ་བཞིན་དུ། །ཚེ་དབང་སྐལ་བཟང་ཕྱི་ནང་གསང་གསུམ་གསུམ། །རིགས་ལྔ་མཁའ་འགྲོའི་བསྒྲུབ་པ་གེ་ཁོད་སྐོར། །བསྟན་སྲུང་ཡུམ་སྲས་རྐྱང་དྲིལ་སྒྲུབ་བཅས་བྱུང་། །རྒྱང་གི་ལྷ་ཁང་རྟ་མགྲིན་ཐུགས་ཁ་ནས། །བོན་ལ་ཕུར་པ་དྲག་སྒྲུབ་སྒྲུབ་ཆུང་བཅས། །དྲན་པའི་ལུང་བསྟན་ཆེ་འབྲིང་ཆུང་གསུམ་དང་། །ཆོས་ལ་རྡོ་སེམས་མངོན་རྟོགས་ཕྱག་རྡོར་སྒྲུབ། །གུ་རུ་དྲག་སྒྲུབ་བྲོ་ནད་གསོ་སོགས་བྱུང་། །རྒྱང་གི་ཡོན་པོ་ལུང་ནས་ཐོག་སེར་བ། །མ་བུ་ལ་སོགས་དྲག་སྔགས་མང་དུ་བྱོན། །ཟང་ཟང་ལྷ་བྲག་གནས་ནས་སྙན་བརྒྱུད་ཀྱི། །ཆོག་དྲུག་ཡང་གསང་རྩོད་ཟློག་ཚེ་གཟུངས་དང་། །དྲན་པ་རྫུས་སྐྱེས་ཚེ་དབང་ཞང་ཞུང་མ། །ཡེ་དབང་ཆེན་མོ་གཏེར་བདག་མཆོད་ཐབས་རྣམས། །མང་མཁར་འཕྲང་ནས་ཀུན་རིགས་རྒྱས་བསྡུས་སྐོར། །ཞི་ཁྲོ་སྒྲོན་མ་སྡེ་བརྒྱད་གཟུངས་རིང་དང་། །ཏིང་མུར་གཡུ་རྩེའི་རྒྱུད་དང་དབལ་གསས་སྐོར། །སྟག་ལྷ་སྤྲུ་གྲི་དམར་ནག་གཉིས་ཀྱི་སྐོར། །དྲག་པོ་སྐོར་གསུམ་སྦྱིན་བསྲེགས་སྟོང་རྒྱུང་གི། །སྒྲུབ་སྐོར་མི་བདུད་མདོས་དང་གཏེར་བདག་ནི། །བདུད་བཙན་མཆེད་བདུན་མཆོད་ཐབས་བཅས་རྣམས་བྱོན། །པྲ་དུམ་གནས་ནས་རྟ་མགྲིན་སྒྲུབ་སྐོར་དང་། །གསོ་དཔྱད་གཟའ་བཅོས་ཆུང་དཔྱད་ལ་སོགས་པའི། །ཆོས་གཏེར་བྱུང་བ་ཆོས་དབང་ལ་སྤྲད་སྐད། །བུ་ལའི་གངས་ནས་གཡུ་དང་ཤེལ་གོང་དང་། །བོན་སྡེ་འགའ་བཅས་གཏེར་དུ་ཐོན་པ་དང་། །ཏི་སེ་གངས་ནས་ཉེ་ལམ་སྡེ་བཞི་དང་། །གཙུག་ཏོར་གདུགས་དཀར་གདུགས་ནག་སོགས་ཀྱི་སྐོར། །གཤེན་རབ་ཆགས་ཤིང་རྣམས་ཐོན་མདོར་ན་ནི། །གཏེར་ཁ་བཅུ་གསུམ་བོན་ལ་དབང་བར་བཤད། །གཏེར་སློབ་བུ་ཆེན་སྟོན་པ་བཞི་ཡོད་པ། །རྔོད་ཀྱི་ཡ་ངལ་དྲང་སྲོང་རྗེ་ཉིད་དང་། །ལྷོ་སྟོད་ཕྱོགས་ཀྱི་སློབ་དཔོན་མགོན་ནེ་དང་། །སྟག་ལུང་སྒོམ་པ་དྲང་སྲོང་ལྷ་རྗེ་དང་། །གཉན་གསེབ་སྟོན་པ་ཀུན་དགའ་འོད་དང་བཞི། །བཀའ་བབས་སློབ་བཞི་སྨད་དུ་དར་བྱེད་པ། །འ་ཞ་བློ་གྲོས་བྲུ་སྟོན་འདུལ་བ་གཉིས། །སྟོད་དུ་དར་མཛད་སྤ་སྟོན་རྒྱལ་ཤེས་དང་། །སྤ་སྟོན་མཁན་ཆེན་གཡུང་དྲུང་སེང་གེ་གཉིས། །ཕྱོགས་བཞི་རང་ལྷག་བོན་བདག་བུ་བཞི་དང་། །འབྲེལ་ཟབ་སྔགས་པ་གཉིས་དང་དྲང་སྲོང་གཉིས། །དེ་དག་ལ་གཏུགས་སློབ་མ་ཤིན་ཏུ་མང་། །ཁམས་ཀྱི་རག་ཕྲོམ་བྲག་དང་རྒྱ་ནག་གི། །མཆོད་རྟེན་ཀ་རུ་ནས་ཐོན་རྣམ་རྒྱལ་སྐོར། །དང་པོ་ཞང་ཞུང་མ་ནི་ལྡེ་གྱིམ་ཙས། །རྡོ་ཏི་རག་ཕྲོམ་གནས་སྦས་རྒྱ་ནག་མ། །ལེགས་ཏང་རྨང་པོས་མཆོད་རྟེན་ཀ་རུར་སྦས། །ཕྱིས་སུ་གཏེར་གནས་གཉིས་ནས་གོ་འཕགས་སམ། །དབྱང་ལྡན་གཤེན་སྲས་ལྷ་རྗེར་གྲགས་པ་ཡི། །གཉོས་ཀྱི་ཉི་མ་ཤེས་རབ་ཅེས་བྱ་བ། །དྲན་པའི་མཆོག་སྤྲུལ་ལུང་བསྔགས་སྐྲེས་བུ་དེས། །གཏེར་ལུགས་གཉིས་ཀྱི་གཟུངས་ཆེན་མདོ་ཐུང་དང་། །ཆོག་གཞུང་གཡང་སྒྲུབ་རྣམ་རྒྱལ་རྩ་སྒྲུབ་སྐོར། །གཙོ་མཆོག་རྣམ་འཇོམས་རྒྱུད་སྡེ་མི་འདྲ་བཅུ། །རྫས་གཏེར་གསེར་གཤང་ཁྲི་ལོ་གནམ་གྲགས་དང་། །གོ་ཡི་ཕ་བོང་བྲག་ནས་སྐལ་བཟང་གི། །མདོ་དང་ས་བདག་འཁྲུགས་བཅོས་ལ་སོགས་བཏོན། །གཞན་ཡང་གཙང་གི་བྱང་ཕྱོགས་འཕྱོང་བྲག་ནས། །བླ་མེད་གོ་འཕང་སྒྲུབ་ཐབས་མདོ་རྒྱུད་དང་། །གཡུང་དྲུང་ཀློང་རྒྱས་ལེའུ་ཉེར་བརྒྱད་པ། །ཀུན་རིག་གཤེན་གྱི་དཀའ་ཐུབ་ལ་སོགས་བྱོན། །དེ་རྣམས་ཁྱུང་པོ་སྣང་ཆེན་གྲགས་པར་བརྒྱུད། །དེས་དབོན་དབོན་དགེ་དཔོན་འུད་རྣམ་གཉིས་དང་། །ཁྱུང་པོ་བསོད་ནམས་རྒྱལ་མཚན་ནས་བརྒྱུད་དར། །སྤོམ་རའི་བྲག་ནས་ཀྱུ་ར་རྣལ་འབྱོར་གྱི། །གཏེར་ཐོན་བོན་ལ་རག་ཤ་སྤྱི་འདུལ་སྐོར། །ཕྱི་ནང་གསང་བའི་རྒྱུད་གསུམ་དེར་ཕྱེས་པའི། །སྐུ་གསུང་ཐུགས་ཡོན་ཕྲིན་ལས་ལས་བཞི་སྟེ། །རྒྱུད་ཆེན་དགུ་དང་སྒྲུབ་པ་ཆ་ལག་བཅས། །ཆིག་སྒྲུབ་ཡང་གསང་རྟ་དབུ་དམར་ཆུང་དང་། །དམར་ཆེན་སྐོར་དང་སྟག་ལ་སྤྲུ་གྲིའི་སྐོར། །རྒྱུད་གཞུང་ཕྱི་ནང་ཆ་ལག་བཅས་མང་བྱོན། །སློབ་མ་བཀའ་བབས་ཐུགས་ཀྱི་བུ་བཞི་སྟེ། །ཙོང་ཀའི་དགེ་བཤེས་བདེན་མ་རི་པ་དང་། །ཀོ་སྟོན་གཡུང་དྲུང་ཁྲོམ་གྱི་ཨ་དཔལ་བཞི། །སོ་སོར་སྤེལ་ཅིང་ཁྱད་པར་གཏེར་སྟོན་གྱི། །དབོན་པོ་ཤེས་རབ་འོད་ཟེར་མཆོག་ཉིད་ལ། །རྒྱ་རུ་ཁྲོ་བོ་རྒྱལ་མཚན་སོགས་ཞུས་དར། །ཡང་གཅིག་བོན་ཞིག་གཡུང་དྲུང་གླིང་པ་ཡིས། །དགུང་ལོ་ཉེར་གསུམ་དུས་སུ་སྤ་གྲོའི་གནས། །སྟག་ཚང་བྲག་ནས་བཻ་རོས་སྦས་པ་ཡི། །རྫོགས་ཆེན་གསེར་ཐུར་དྲན་པ་ཡབ་སྲས་སྐོར། །སྤོམ་རའི་སྐོར་བཅས་གཏེར་དུ་བཏོན་པ་དང་། །ཕྱུག་མོ་དཔལ་རིར་ཚེ་དབང་བོད་ཡུལ་སྐོར། །བྱང་གི་ཤ་བ་བྲག་ནས་ཀུན་བཟང་གི། །ཁྲིད་ཡིག་སྲུང་མ་སྲིད་རྒྱལ་དྲེལ་དཀར་མ། །ལོངས་སྐུ་རིགས་ལྔའི་ཁྲིད་དང་དྲེལ་དམར་མ། །སྤྲུལ་སྐུ་གཤེན་རབ་ཁྲིད་དང་དྲེལ་ནག་བཅས། །བཻ་རོའི་རྣམ་ཐར་མ་འོངས་ལུང་བསྟན་དང་། །རེ་རྐྱང་ཤང་མཐའི་བྲག་ནས་ལྷ་དང་ཀླུའི། །ནོར་བུ་ནེའུ་ཆུང་རྣ་གཡུ་དཀར་ཆག་བཅས། །གཙང་འཕྲག་ལྷ་ཁང་ཐེམ་འོག་གཤེན་རབ་སྐུ། །བོ་དྷི་ས་ཏྭས་མནན་པའི་གཡུ་སྐུ་རྣམས། །གཏེར་ཐོན་དྲན་པ་རྫོགས་ཆེན་སྐོར་རྣམས་ནི། །བྲུ་སྟོན་མཚུངས་མེད་བསོད་བློར་བརྒྱུད་དེ་དར། །ཚེ་དབང་མཐའ་བཞི་ཡེ་ཤེས་རང་ཤར་ལ། །གནང་སྟེ་དེ་ནས་ལུང་ཟིན་བུ་དགུར་བརྒྱུད། །ཡང་གཅིག་རྒྱལ་རོང་སེ་གཉན་ཞིག་པོ་ཡིས། །དམུ་རྡོ་གཡུང་དྲུང་སྤུངས་རྩེའི་གཡས་ཟུར་ནས། །བསེ་སྒྲོམ་གསུམ་བཏོན་གཅིག་ལ་འདུལ་འབུམ་སོགས། །འབུམ་སྡེ་ཁུ་བྱུག་མདོ་སོགས་མདོ་ཡི་སྡེ། །རྫོགས་ཆེན་མུ་མེད་གདལ་སོགས་རྒྱུད་སུམ་ཅུ། །བསེ་སྒྲོམ་གཅིག་ལ་གསས་མཁར་འབྱུང་ཁུངས་སོགས། །བོན་སྡེ་བཅོ་ལྔ་གཅིག་ལ་གཏོ་འདུར་སེལ། །སྦྱངས་རྒྱུད་བདུན་སྐོར་ལ་སོགས་སྣ་ཚོགས་ཀྱི། །བོན་སྡེ་ཉི་ཤུ་རྩ་གསུམ་བྱུང་བར་བཤད། །ཡང་གཅིག་གཏེར་སྟོན་གུ་རུ་བན་ཆུང་གིས། །ཟངས་འབྲུག་(རྒྱལ་རོང་)འཁྱིལ་དང་འབྲུག་རི་ཁྱུང་མགོ་ནས། །གཏེར་ཐོན་ལྗོན་པ་བཞི་ཡི་མདོ་སོགས་དང་། །གཏེར་སྟོན་ལྷུན་གྲུབ་ཐོགས་མེད་བྱ་བ་ཡིས། །རྡོ་ཐི་གངས་ནས་སྐྱེ་སྒོ་གཅོད་མདོ་སོགས། །ཟབ་པའི་བོན་སྡེ་འགའ་ཞིག་བཏོན་ཏེ་དར། །དེ་ནས་སྦ་ཞབས་གཏེར་གྱི་ལོ་རྒྱུས་ནི། །དང་པོ་ལེགས་ཏང་རྨང་པོས་བོན་སྡེ་མང་། །མདོ་སྨད་སྦ་འབས་བྲག་གི་ཕྲག་གཡས་གོང་། །གཏེར་སྦས་ཕྱིས་སུ་ཟླ་བ་རྒྱལ་མཚན་སྤྲུལ། །དབྲ་རིགས་ཁོད་སྤུངས་བློ་གྲོས་ཐོགས་མེད་ཀྱིས། །གཏེར་ཐོན་སྐོར་ལ་རྩ་བ་ཡན་ལག་གཉིས། །རྩ་བ་སྦ་ཞབས་ནས་ཐོན་བོན་སྡེ་ལ། །ཤར་རྫོང་གསང་འབུམ་འཁོར་བ་དོང་སྤྲུགས་མདོ། །གསེར་འོད་མདོ་གཟུངས་རྫོགས་ཆེན་ལྟ་བའི་རྒྱལ། །སྲིད་པ་རྒྱུད་ཀྱི་སྒྲགས་བྱང་ཆེན་པོ་དང་། །གཏད་སྤྲུགས་ཆེན་མོ་དབལ་ཁྱུང་དམར་པོ་སོགས། །གསང་སྔགས་སྒྲུབ་ཐབས་མན་ངག་རབ་མང་བཏོན། །ཡན་ལག་རྟ་གཉན་ཕ་བོང་བོན་མོ་ནས། །སྲིད་པ་རྒྱུད་ཀྱི་ཁ་བྱང་གཏད་སྤྲུགས་ཀྱི། །ཆ་ལག་རིག་འཛིན་མཁའ་འགྲོའི་ཕོ་མོའི་བྱང་། །ཚེ་སྒྲུབ་ལ་སོགས་ཉི་ཤུ་རྩ་གཅིག་བཏོན། །དེ་དག་བཀའ་བབས་ཆེ་བཞི་སོགས་བརྒྱུད་དར། །གཞན་ཡང་གཏེར་སྟོན་གྲུབ་ཐོབ་ཡོན་རྒྱལ་དང་། །གྲུབ་ཆེན་དབུ་རྒྱན་གཉིས་ལ་དགོངས་གཏེར་དང་། །གང་སྟོན་ཀླུ་སྟོན་གཉིས་ཀྱི་ཡེར་རྫོང་གཏེར། །དྲང་སྲོང་སྒོམ་རིན་ཉིད་ཀྱིས་སྤོམ་ར་ནས། །རྫོགས་ཆེན་ཉི་སྙིང་དབལ་ཕུར་ཁྲོ་རོལ་སོགས། །ཀོང་གཏེར་གུང་གྲགས་སྐུ་བླའི་གངས་བྲག་ནས། །མདོ་སྡེ་བསྐལ་བཟང་པོད་གཉིས་ལ་སོགས་བཏོན། །སྤ་བོན་ཁྱུང་ཐོག་རྒྱུད་སྟོན་ར་ཛ་གཉིས། །ཁམ་མཐིང་ལྷ་ཁང་རྒྱུའི་བོན་མང་པོ་བཏོན། །བུ་ཅི་བུ་ནམ་བྱ་བས་བསམ་ཡས་ནས། །ཨ་བསེ་བྲག་བཙན་སྒྲུབ་སྐོར་ལས་ཚོགས་བཏོན། །ཁྱུང་པོ་ནང་ཆེན་གྲགས་དང་བསོད་ནམས་རྒྱལ། །སྦས་གྱི་ངང་འབམས་ཁྱུང་པོ་ཀླུ་མགོན་གཉིས། །ལྷ་སའི་ཤར་ནས་མགོན་ལྷའི་སྒྲུབ་སོགས་བཏོན། །ཁུ་འཛིན་མཇིང་ནག་ལྷོ་རི་ནག་པོ་ནས། །བདུད་བཙན་སྒྲུབ་པ་གསས་མཁར་བོན་སོགས་བཏོན། །ལ་བྱི་ཆོས་ཀྱིས་ཨ་བསེའི་སྒྲུབ་པ་དང་། །ལས་ཚོགས་དྲུག་པ་སོགས་འགའ་གཏེར་ཐོན་དང་། །ལོ་པའི་རྔོན་པས་བྲག་དམར་རྩེ་གསུམ་ནས། །གཤེན་རབ་ལྷ་མཛོད་རྒྱུད་སོགས་འགའ་ཞིག་བཏོན། །གཏེར་སྟོན་འཚོ་སྤྲུལ་ལྕི་ཡི་ར་རྫོང་ནས། །གེ་ཁོད་ཀུན་བཟང་སྒྲུབ་སྐོར་ལ་སོགས་བཏོན། །ཨུ་གོ་གཡུང་དྲུང་ཁ་ཤུ་ར་འདྲ་ནས། །ཁྲོ་བོ་དབང་དྲག་གསང་གཅོད་གསང་འབུམ་སོགས། །ཕོ་ཆེ་ནམ་འོད་གར་ཚ་བསོད་རྒྱལ་གཉིས། །འཛིང་གི་ཕ་བོང་གྲུ་བཞི་ནས་ཐོན་པ། །ཁྲོ་ཀློང་རྣམ་གསུམ་སྤོམ་རའི་སྐོར་སོགས་ཡོད། །མཐའ་བཞི་གཡུང་རྒྱལ་བྲག་དམར་ཀེ་རུའི་གཏེར། །བྱ་ར་མ་སོགས་བོན་སྡེ་བཅོ་བརྒྱད་ཐོན། །འུ་ཟ་ཉི་མས་བྲག་དཀར་ཡང་དབེན་གནས། །བསྐལ་བཟང་མདོ་སྡེ་ལྡེ་མིག་སྐོར་ཚོམ་གསུམ། །ཨ་ཐང་ཡོན་རིན་འཛིང་ཁ་ལྗོང་ཁྲོམ་གཏེར། །ཞང་ཞུང་སྒྲ་བླ་མ་ཡི་བོན་སྐོར་གསུམ། །རོང་བོན་གཡུང་འོད་དངོས་གྲུབ་བབས་པའི་གཏེར། །སྟག་ལ་སྤུ་གྲི་དཀར་ནག་དམར་གསུམ་སོགས། །གུ་རུ་ཡོན་སེང་གབ་ཏོག་བྲག་རིང་ནས། །ཆར་འབེབས་གཡུ་མཚོ་མེར་བ་ལ་སོགས་ཐོན། །སེ་དོར་སྟོན་པ་དངོས་གྲུབ་བཀའ་བབས་གཏེར། །ལྷ་རྒོད་ཐོག་པ་ཞི་ཁྲོའི་སྒྲུབ་ཐབས་རྒྱུད། །ཁྱུང་པོ་བཀྲས་རྒྱལ་ཁ་བ་དཀར་པོའི་གཏེར། །དྲན་པའི་ཨ་དཀར་དགོངས་འདུལ་ལ་སོགས་དང་། །ཤེལ་ཞིག་ཚེ་རྒྱལ་ཚེ་སྤུངས་གསང་བྲག་ནས། །རྫོགས་ཆེན་གསེར་གྱི་ཡང་ཞུན་ལ་སོགས་བཏོན། །སྔགས་འཆང་ལྷ་རྒྱལ་ཀོང་པོ་བྲེ་སྣ་ནས། །རིགས་སྔགས་བད་བསྟིམ་བཟློག་པའི་རྒྱུད་གཟུངས་ཐོན། །དེ་མཚུངས་སྙན་བརྒྱུད་བོན་རྣམས་བྱུང་བའི་ཚུལ། །ཕལ་ཞིག་རང་རང་ནམ་ཐར་བརྗོད་ཁོངས་གསལ། །འདིར་ན་དེ་ལས་ཕྱོགས་ཙམ་བཀོད་པ་ནི། །ཐོག་མར་བསྟན་པ་ཕྱིས་དར་ཐོག་ཙམ་ན། །བ་རང་སྒོམ་པ་གཡུང་དྲུང་གྲགས་པ་ལ། །ཀུན་བཟང་ཉིད་གྱིས་ལུང་བསྟན་བོན་སྡེ་ནི། །ཀུན་བཟང་ཨ་སྐོར་སྙན་བརྒྱུད་ཕྲིན་ལས་རྣམས། །གུར་སྒོམ་དར་རེ་ཉིད་ལ་བརྒྱུད་དེ་དར། །དེ་རྗེས་སེ་དཀར་སྟོན་པ་ཁྲི་ཐུང་ལ། །རིག་འཛིན་གྱེར་མི་ཉི་འོད་ཀྱིས་གནང་བའི། །སྙན་བརྒྱུད་ཨ་གསལ་ཉམས་ལེན་མན་ངག་སྟེ། །ཕྲིན་ལས་བཅས་པ་རྨ་སྲིད་ལ་བརྒྱུད་དར། །དེ་རྗེས་གྲུབ་ཐོབ་བོན་ཞིག་ཁྱུང་ནག་ལ། །སྲིད་པ་རྒྱལ་མོས་སྙན་དུ་བརྒྱུད་པའི་བོན། །དྲི་མེད་ལྷན་སྐྱེས་ཁྲིད་སྐོར་ཆ་ལག་དངོ་། །ཁྲོ་བོ་བཀའ་སྲུང་བཅས་པ་འཁྲུལ་ཞིག་ལའོ། །དེ་དང་དུས་མཚུངས་མར་སྟོན་རྒྱལ་ལེགས་ལ། །མཁའ་འགྲོ་དཀར་མོ་སྤྱན་གཅིག་མས་སྙན་དུ། །བརྒྱུད་པ་ཨ་དཀར་ཞི་གཅོད་གདམས་རྒྱུད་རྣམས། །རྣལ་འབྱོར་རྟོགས་པའི་སེང་གེ་ལ་བརྒྱུད་དར། །དེ་རྗེས་སྤྲུལ་སྐུ་ལུང་བོན་ལྷ་གཉན་ལ། །ཚེ་དབང་རི་ཁྲོད་ཆེན་པོས་སྙན་བརྒྱུད་པའི། །རྫོགས་པ་ཆེན་པོ་དྲང་དོན་ངེས་ངོན་སྐོར། །ལུང་སྟོན་འཁོར་ལོ་རྒྱལ་པོ་ལ་བརྒྱུད་དར། །དེ་རྗེས་དབྱིལ་སྟོན་དཔོན་གསས་ཁྱུང་རྒོད་ལ། །ཚེ་དབང་ཉིད་ཀྱིས་སྙན་དུ་བརྒྱུད་པའི་བོན། །རྟོག་འཇོམས་ཡེ་ཤེས་མེ་དཔུང་སྒྲུབ་པའི་སྐོར། །སྤ་སྟོན་རྒྱལ་བ་བློ་གྲོས་ཀྱིས་བཀྲོལ་དར། །དེ་རྗེས་སྨོན་རྒྱལ་དམ་པ་རང་གྲོལ་ལ། །ཚེ་དབང་རིག་འཛིན་སྙན་བརྒྱུད་ཕུན་ཚོགས་མདོ། །ཁྲོ་རྒྱལ་སྨེ་རྩེགས་ཞི་ཁྲོ་ཐོས་གྲོལ་སྐོར། །ཀླུ་མཆོད་ཆར་འབེབས་སྣང་ཞི་སྨྲ་སེང་དམར། །གཙོ་མཆོག་དགྲ་བྲུབ་ལྟུང་བཤགས་ལ་སོགས་པ། །དམ་པ་རྒྱ་ཞིག་ཤར་ཆུང་སོགས་བརྒྱུད་དང་། །དེ་ནས་གྲུབ་ཐོབ་ཤར་པ་རྣལ་འབྱོར་ལ། །ཚེ་དབང་སྙན་བརྒྱུད་དོན་དྲིལ་ཟབ་མོ་དང་། །ཕྱི་ནང་དགེ་སྤྱོད་ཡན་ལག་ལ་སོགས་པ། །ཤར་ཆུང་རིན་ཆེན་རྒྱལ་མཚན་ལ་བརྒྱུད་དར། །དེ་ནས་དབང་ལྡན་གཤེན་སྲས་ལྷ་རྗེ་ལ། །ཚེ་དབང་ཡབ་ཡུམ་ཟུང་གིས་སྙན་བརྒྱུད་པ། །རྫོགས་ཆེན་མན་ངག་དྲན་པ་གསེར་གདམས་སོགས། །གདམས་སྐོར་ཁྱུང་པོ་ནང་ཆེན་གྲགས་སོགས་བརྒྱུད། །དེ་རྫེས་མཚན་ལྡན་དྲུང་མུ་ཧ་ར་ལ། །སྟོང་རྒྱུང་ཉིད་ཀྱིས་སྙན་བརྒྱུད་བསྐལ་བཟང་མདོ། །གསང་སྔགས་ཡིད་བཞིན་ནོར་བུའི་རྒྱུད་གཞུང་སྐོར། །རྩ་གསུམ་སྒྲུབ་པ་མན་ངག་ཆ་ལག་བཅས། །བོན་གཅོད་ཆེན་མོ་གཞན་ཡང་བརྔན་བསང་དང་། །མདོ་འབུམ་རྒྱུད་གཟུངས་ཉེར་གཅིག་ཚན་གསུམ་དང་། །ལྟ་སྒོམ་སྤྱོད་པའི་ཁྲིད་སོགས་རྒྱ་ཆེའི་བོན། །ཀྱུ་ར་འོད་ཟེར་རྒྱལ་མཚན་ལ་བརྒྱུད་དར། །དེ་རྗེས་བོན་ཞིག་གཡུང་དྲུང་གླིང་པ་ལ། །ཚེ་དབང་སྙན་བརྒྱུད་རིན་ཆེན་སྒྲོན་གསལ་གྱི། །རྒྱུད་དང་གདམས་པའི་ཁྲིད་བཅས་ལུང་ཟིན་གྱི། །བུ་དགུ་རིམ་པར་བརྒྱུད་དེ་དར་བའོ། །དེ་རྗེས་ཁོད་པོ་བློ་གྲོས་ཐོགས་མེད་ལ། །རིག་འཛིན་སྙན་བརྒྱུད་མདོ་སྡེ་བསྐལ་བཟང་དང་། །ཚེ་དབང་བྱ་རི་མ་ཡི་སྐོར་སོགས་པ། །ཁོད་སྤུངས་བློ་གྲོས་རྒྱལ་མཚན་སོགས་བརྒྱུད་དར། །དེ་རྗེས་གླིང་གཤེན་ནམ་མཁའ་ཐོགས་མེད་ལ། །སྟོང་རྒྱུང་གིས་བརྒྱུད་བསྐལ་བཟང་མདོ་སྡེ་དང་། །གསེར་འོད་ནོར་བུ་འོད་འབར་མདོ་གཟུངས་དང་། །ཆར་འབེབས་ཀླུ་བསྒྲུབ་སྒྲ་བླའི་སྐོར་སོགས་ཡོད། །དེ་མཚུངས་རྫི་བོ་རིག་པ་རང་ཤར་ལ། །ཚེ་དབང་རིག་འཛིན་ཉིད་ཀྱིས་སྙན་བརྒྱུད་པ། །རྫོགས་ཆེན་ལྟ་བ་ཐོག་འབེབས་གཞུང་འགྲེལ་དང་། །གསང་འདུས་ཁྱུང་སྤྲུལ་སད་སེར་བསྲུང་སོགས་ཡོད། །དེ་རྗེས་སྤྲུལ་སྐུ་ཁྲོ་གཉན་རྒྱལ་མཚན་ལ། །མཁའ་འགྲོས་སྙན་བརྒྱུད་གསང་གཅོད་ཟབ་མོའི་སྐོར། །བསྐལ་པ་བཟང་པོའི་མདོ་སྡེ་པོད་གཉིས་སོགས། །ཁྲོ་གཉན་རྒྱལ་བ་བློ་གྲོས་ལ་བརྒྱུད་དར། །དེ་རྗེས་མཆོག་སྤྲུལ་མུ་ལ་རིན་ཆེན་ལ། །སྟང་ཆེན་དམུ་ཚ་མཆོག་གིས་སྙན་བརྒྱུད་པ། །མཛད་མདོ་དྲི་མེད་ལ་སོགས་མདོ་ཆེན་བཞི། །དབལ་གསས་རྩོད་ཟློག་ལ་སོགས་སྔགས་རྒྱས་བཞི། །གཞན་ཡང་མདོ་འབུམ་རྒྱུད་སྡེ་བསམ་འདས་དང་། །རྫོགས་ཆེན་ནམ་མཁའ་སྤྱི་གཅོད་ལ་སོགས་པ། །ཞལ་སློབ་སྒོ་རིགས་རྒྱལ་མཚན་འོད་ཟེར་དང་། །འབེ་ཚ་གྲགས་པ་རྒྱལ་མཚན་གཉིས་ལ་བརྒྱུད། །ཡང་གཅིག་སྟག་ཟ་རིན་ཆེན་མཚོ་མོ་ཡི། །སྙན་བརྒྱུད་མ་རྒྱུད་རྒྱུད་གསུམ་རྩ་གསུམ་སྐོར། །ལས་ཚོགས་གཏེར་ཕྲེང་ཚེ་དབང་སྐོར་རྣམས་དང་། །བཀའ་སྲུང་ཡུམ་སྲས་འཕོ་བའི་མན་ངག་སོགས། །དབུ་ཟ་རིན་ཆེན་གསལ་གྱི་སྙན་བརྒྱུད་བོན། །གཅོད་ཀྱི་གདམས་པ་ལ་སོགས་མང་དུ་ཡོད། །གླིང་གཤེན་བསོད་ནམས་བློ་གྲོས་སྙན་བརྒྱུད་ལ། །མ་གསུམ་གཅོད་དང་སྒྲུབ་ཕྲན་འགའ་ཞིག་ཡོད། །རྣལ་འབྱོར་ནམ་མཁའ་ལྷུན་གྲུབ་དགོངས་སྙན་བརྒྱུད། །བར་དོ་ངོ་སྤྲོད་གདམས་པ་ཟབ་རྒྱས་ཡོད། །སྐུ་མདུན་ཤེས་རབ་དགོངས་རྒྱལ་སྙན་གཏེར་ལ། །ལྷ་རྒོད་སྒྲུབ་སྐོར་སྒྲིབ་སྦྱོར་མུན་སྒྲོན་སོགས། །དེ་སློབ་གྲུབ་དབང་བསྟན་རིན་དགོངས་གཏེར་བོན། །བླ་མ་མཆོད་པའི་རྩ་སྒྲུབ་ཁྲིད་གཞུང་སྐོར། །དེ་ལྟར་གཏེར་དང་སྙན་བརྒྱུད་ཡོངས་གྲགས་རྣམས། །ལོ་རྒྱུས་མདོ་ཙམ་བཤད་ཟིན་དེ་དག་ལ། །ལྷོ་གཏེར་བྱང་གཏེར་དབུས་གཏེར་ཁམས་གཏེར་ཞེས། །སྔ་རབས་ཁ་ཅིག་བརྗོད་སྲོལ་ལྟར་བྱེད་ན། །ལྷོ་གཏེར་གཙོ་བོ་གཤེན་གཏེར་དེར་གཏོགས་པ། །སྤ་གྲོ་ཤེལ་བྲག་ལྷོ་བྲག་ཁམ་མཐིང་གསུམ། །གཞན་ཡང་ས་འབྲུག་ར་ལྗག་བྲ་སྒོམ་དང་། །འཇིང་སྟོན་བུ་འཚོ་མཚེ་མི་གསས་ཁྱུང་དང་། །ཁུ་འཛིན་འཇིང་ནག་ཤེར་སེང་གཡུང་གླིང་སོགས། །བྱང་གཏེར་དངོས་ནི་ཨ་ཙར་མི་གསུམ་གཏེར། །དེར་གཏོགས་འཕྲང་ལྟའི་དབང་ཕྱུག་མར་འཕན་བཟང་། །ཁྲོ་འབྲུག་གཟེ་སྟོན་གྱེར་མི་རྨ་སྲོལ་འཛིན། །གསང་བྲག་རྒྱ་བོ་རྒྱུང་སྲུབ་ཤེལ་བྲག་དང་། །རྟ་ཕུ་ཤེལ་དཀར་རྟ་ནག་དུང་ཕོར་གཏེར། །ཞལ་བཟང་བྲག་དང་ཟང་ཟང་ལྷོ་བྲག་གཏེར། །ཏི་སེ་གངས་དང་གཡུང་དྲུང་སེང་འཚོང་སོགས། །དབུས་གཏེར་ཡེར་རྫོང་བན་དེ་མི་གསུམ་གཏེར། །བསམ་ཡས་ཅ་ཏི་མ་དང་བཀའ་ཁོལ་མ། །གཏེར་བཀའ་དྲང་ང་མ་དང་ར་ཤག་མ། །གཉན་གྱི་སེ་བོ་རི་ཡི་གཏེར་སོགས་སོ། །ཁམས་གཏེར་ཁོད་པོ་བློ་གྲོས་གུར་བན་ཆུང་། །དབྱང་ལྟན་གཤེན་གསས་སྤྲུལ་སྐུ་རྐྱང་འཕགས་ཆེ། །བྲ་བོ་སྒོམ་སྙག་ཀྱུ་ར་རྣལ་འབྱོར་དང་། ། སེ་གཉན་ཞིག་པོ་སོགས་ལ་བཞེད་པའོ། །

ད་ནི་ཕྱིས་བྱུང་གསར་བོན་གཏེར་སྙན་བརྒྱུད། །གྲགས་ཆེ་འགའ་ཞིག་ལོ་རྒྱུས་མདོ་ཙམ་ནི། །དང་པོ་ཁྱུང་ཡུལ་སྟོད་དུ་བྱོན་པ་ཡི། །ཤེལ་ཞིག་སྤྲུལ་སྐུ་གཡུང་དྲུང་རྒྱལ་པོ་ལ། །རིག་འཛིན་མཁའ་འགྲོས་སྙན་དུ་བརྒྱུད་པའི་བོན། །ཞི་ཁྲོ་དགོངས་འདུས་སྨྲ་སེང་སྐོར་རྣམས་དང་། །ཁྲོ་བོ་ཛོ་འཁྱིལ་ཡབ་སྲས་དྲིལ་རྐྱང་སྒྲུབ། །དྲན་པ་གསང་སྒྲུབ་ཚེ་དབང་ཡང་ཞུན་དང་། །དྲག་གཅོད་དཔའ་བདུན་རོལ་པ་བམ་ཆེན་སྐོར། །རྫོགས་ཆེན་གསེར་ཞུན་བླ་མ་ཞི་དྲག་སྐོར། །གེ་ཁོད་གསང་ཐིས་ཉམས་ཡིག་ཆེ་ཆུང་དང་། །ཨ་དཀར་དགོངས་འདུས་བཅས་ཏེ་བྱོན་པའོ། །ཁྱུང་སྨད་གྱིམ་ཤོད་ཕྱོགས་སུ་བྱོན་འཁྲུངས་པའི། །སྤྲུལ་སྐུ་སངས་རྒྱས་གླིང་པར་བཀའ་གཏེར་གཉིས། །དང་པོ་སྙན་བརྒྱུད་བཀའ་ལ་གནས་བརྟན་ཆོག །གསང་མཆོག་རོལ་པ་སྟག་ལ་གཏེར་རྫོང་དང་། །དྲན་པ་བདུད་འདུལ་ཚེ་དབང་གཡུང་དྲུང་གུར། །ཐུགས་རྗེ་ཀུན་སྒྲོལ་ཛོང་འཕྲང་ལེའུ་གསུམ་སོགས། །གཉིས་པ་གཏེར་ལ་ཚེ་སྒྲུབ་རྡོ་རྗེའི་ཁྲབ། །བཀའ་ཐང་ཟབ་དོན་བླ་མ་དགོངས་འདུས་སྐོར། །དྲན་པ་དྲག་པོ་ཚེ་དབང་གའུ་དམར་ནག །དོན་ཞགས་སྐོར་དང་འོད་དཔག་མེད་སྐོར་སོགས། །རྫས་གཏེར་མཐིང་སྐུ་པད་མ་འོད་འབར་དང་། །བྲམ་ཟེའི་ཐོད་པ་ལ་སོགས་མང་དུ་བྱོན། །གྱིམ་ཤོད་དུ་འཁྲུངས་ཕྱོགས་མེད་དོན་མཛད་པ། །སྤུལ་སྐུ་རིག་འཛིན་ཀུན་སྒྲོལ་གྲགས་པ་ལ། །ས་གཏེར་མ་མོ་རྦོད་གཏོང་རྒྱུད་གཞུང་སྐོར། །རྩ་རླུང་མཁའ་འགྲོའི་གསང་མཛོད་ཁྲིད་སྐོར་བཅས། །དགོངས་གཏེར་ཕྱོགས་གཏོགས་ཞི་ཁྲོ་དགོངས་འདུས་དང་། །མཁའ་འགྲོ་དགོངས་འདུས་བླ་མ་དགོངས་འདུས་དང་། །དམར་ཁྲིད་དགོངས་འདུས་གཞན་ཡང་དག་སྣང་སྐོར། །ཁྲིད་གདམས་མན་ངག་རབ་ཏུ་མང་བར་བྱོན། །འདི་གསུམ་གསར་མའི་སྤྲུལ་སྐུ་རྣམ་གསུམ་ཞེས། །གོང་འོག་གཉིས་ནི་རིགས་སྔགས་འཆང་བ་སྟེ། །བར་པ་སུམ་ལྡན་རྣལ་འབྱོར་དྲང་སྲོང་ཡིན། །འདི་རྣམས་ཕྱི་ནང་གསང་བའི་རྣམ་ཐར་དུ། །མཆོག་ཐུན་གྲུབ་ཚུལ་ངོ་མཚར་དུ་མ་ཡོད། །འདི་དང་ཕྱོགས་མཚུངས་ཕྱིས་ཀྱི་གཏེར་སྙན་ཕལ། །གསར་རྙིང་འདྲེས་མའི་ཚུལ་གྱིས་བྱོན་པ་སྟེ། །རྙིང་བོན་དང་མཐུན་ཁྱུང་ནག་གདུང་འཁྲུངས་པའི། །སྟག་ལའི་ཐུགས་སྤྲུལ་དབལ་འབར་སྟག་སླག་ཅན། །གྲུབ་རྩལ་མཆོག་ཐོབ་རིགས་སྔགས་འཆང་དེ་ལ། །སྤོམ་རའི་ཐུགས་ཀ་ལ་སོགས་སྒྲུབ་གནས་ནས། །གཏེར་དང་སྙན་བརྒྱུད་ཟབ་བྱུང་བོན་སྐོར་ལ། །ཞི་ཁྲོ་རྩ་གསུམ་ཕུར་བ་གཏེར་སྙན་གཉིས། །སྟག་ལ་མེ་དཔུང་དྲག་སྔགས་དབལ་མོའི་སྐོར། །སྲིད་རྒྱལ་དཀར་སྨུག་ནག་སོགས་སྲུང་མའི་སྐོར། །སྔ་ཕྱི་དུས་འགྱུར་མ་འོངས་ལུང་བསྟན་སོགས། །གསང་སྔགས་བོན་སྡེ་མང་པོ་ཕབས་ཏེ་གཤེགས། །འཕགས་སྤུ་རྨེ་འུའི་གདུང་འཁྲུངས་བདེ་ཆེན་གླིང་། །མི་འགྱུར་ཚེ་དབང་གསང་སྔགས་གྲགས་པ་ཉིད། །བཀའ་གཏེར་ཕྱི་ནང་གསང་བ་ཡང་གསང་བཞི། །རེ་རེར་རྒྱུད་ལུང་མན་ངག་གསུམ་གསུམ་དང་། །སྤྱི་སྡོམ་གཅིག་བཅས་བཅུ་གསུམ་གཏེར་ལ་དབང་། །དེ་ཡང་ཀུན་བཟང་རྣམ་རྒྱལ་རྒྱུད་ཀྱི་མདོ། །མཐར་ཕྱིན་དགའ་བ་དགེ་ལྡན་ལུང་གི་མདོ། །དུས་འཁོར་འབྱུང་བ་མན་ངག་མདོ་གསུམ་ཕྱི། །བདེར་གཤེགས་བཀའ་བརྒྱད་གསང་འདུས་རྒྱུད་ཀྱི་སྔགས། །དབལ་ཕུར་ཐུགས་ཀྱི་གཟེར་བུ་ལུང་གི་སྔགས། །དགོངས་འདུས་ཐུགས་སྒྲུབ་མན་ངག་སྔགས་གསུམ་ནང་། །དབྱིངས་ཆེན་མཁའ་འགྲོ་ཤེར་གསང་བ་གའི་རྒྱུད། །མཁའ་གསང་གབ་པ་སྒྲོན་མ་ལུང་གི་སྡེ། །སྲིད་པ་ཀློང་གི་མན་ངག་སྐོར་གསུམ་གསང་། །མ་མོ་ཡང་སྙིང་འདུས་པ་རྦོད་གཏོང་སྐོར། །(གསང་རོལ། རིག་འཛིན་ཐབས་སྐོར། གསང་སྒྲུབ། )དུག་མཚོ་ཁོལ་མ་འཇིགས་བྱེད་གཤིན་རྗེའི་སྐོར། །གསེར་འོད་ནོར་བུ་མཆོག་རྒྱལ་ཐབས་སྐོར་གསུམ། །རྫོགས་ཆེན་ཕྱི་ནང་རྫོང་འཕྲང་གསུམ་དང་བཅས། །གཞན་ཡང་སྙན་བརྒྱུད་སྐོར་སོགས་བོན་སྡེ་མང་། །འདི་རྣམས་ཕལ་ཆེར་གསར་བོན་ཚུལ་དུ་ཡོད། །ཡང་གཅིག་མདོ་ཁམས་ཉག་རོང་དབལ་ཁྱུང་གདུང་། །འཁྲུངས་པའི་གཏེར་ཆེན་གསང་སྔགས་གླིང་པ་ནི། །འགྲོ་དོན་གནས་ཆེན་བཞི་ལ་གཏེར་སྒོ་འབྱེད། །ཉི་ཤུ་རྩ་ལྔའི་ཟབ་གཏེར་དངོས་གྲུབ་འབྱུང་། །ཞེས་འི་ལུང་མཐུན་ཀླུ་ཆོག་ཆར་འབེབས་སྐོར། །མེ་རི་ཛོ་ཐིས་སྟག་ལ་གྲི་སྲི་འདུར། །གཤིན་རྗེ་ཞི་དྲག་དྲེལ་དམར་དྲེལ་ནག་སྐོར། །གཏད་སྤྲུགས་མན་ངག་སྤྱི་སྤུངས་གསང་འདུས་རྒྱུད། །ཚེ་སྒྲུབ་སྐོར་མང་གུ་རུ་ཞི་དྲག་སེང་། །སྐུ་གསུམ་ཕུར་སྒྲུབ་ཀུན་སྒྲོལ་གཅོད་གདམས་སྐོར། །ཐུན་མིན་དྲན་པ་ཚེ་དབང་རྣམ་ཐར་གཉིས། །གཏེར་གྲོགས་མཁའ་འགྲོ་ཀྱེ་མའི་ཟབ་གཅོད་སོགས། །སྙིང་ཐིག་ཟབ་མོ་བཅུ་གསུམ་གཏེར་ལ་དབང་། །དེ་ལྟར་གཏེར་སྟོན་ཡབ་ཡུམ་བཀའ་ཕྲིན་དང་། །སྐུ་ཚེ་འགྲོ་དོན་ཟབ་རྒྱས་མཐར་ཕྱིན་ནས། །རིམ་བཞིན་གཉིས་ཀ་འཇའ་ལུས་མཁའ་སྤྱོད་གཤེགས། །ཡང་གཅིག་ཤེལ་སྟོན་ཚེ་དབང་བདེ་ཆེན་སྙིང་། །རིག་འཛིན་སྙན་བརྒྱུད་གསས་མཁར་སྒོ་དགུ་དང་། །གསང་འདུས་སྟོང་རྒྱུང་ཕུར་པ་བདུད་འཇོམས་སྐོར། །མཁའ་འགྲོ་རྒྱ་མཚོ་མ་ཏྲི་སོགས་མང་ཡོད། །དེང་དུས་ཉེ་བར་གྲུབ་ཐོབ་སྤ་ཡི་གདུང་། །གཏེར་ཆེན་ཡེ་ཤེས་གཡུང་དྲུང་རོལ་རྩལ་གྱིས། །ཟབ་གཏེར་ཐོན་བོན་བླ་མེད་བམས་འབུམ་ལྔའི། །འབུམ་སྡེ་གླེགས་བམ་བརྒྱ་ཕྲག་གྲངས་ཉེ་དང་། །གསང་སྔགས་རྩ་གསུམ་ཕུར་པ་ལ་སོགས་པའི། །ཟབ་ཅིང་རྒྱས་པའི་བོན་སྡེ་མང་ཡོད་ཀྱང་། །རེ་ཞིག་དཔེ་ལུང་མ་མཐོང་བརྗོད་མ་ཤེས། །རྫས་གཏེར་སྐུ་གཟུགས་མཆོད་རྟེན་ཕྱག་མཚན་དང་། །དམ་རྫས་བྱིན་ཅན་ནོར་གཏེར་ལ་སོགས་བྱོན། །གཞན་ཡང་འདིར་མ་བཤད་པའི་ཕྱིས་བྱུང་གི། །བཀའ་གཏེར་གསར་རྙིང་སྙན་བརྒྱུད་སོགས་མང་ཡང་། །རེ་ཞིག་དཀར་ཆག་མ་འཛོམ་པ་དང་ནི། །ཡི་གེས་འཇིགས་སོགས་རྐྱེན་པས་དེ་ཙམ་མོ། །སྤྱིར་ན་མདོ་སྔགས་སེམས་གསུམ་སྔ་རབས་བྱོན། །ཚིག་གི་འབྱུང་སྟངས་དོན་ལ་གཞལ་རླབས་སོགས། །གཞན་དང་མི་འདྲ་གཞན་གྱི་རྗེས་ཟློས་མིན། །རང་བྱུང་རང་རྐང་ཚུགས་པའི་གྲུབ་སྲོལ་ཡིན། །དེ་ལས་འདས་ལོ་སུམ་རྒྱ་ཙམ་ཕྱིན་གྱི། །གཏེར་བོན་ཕལ་ཞིག་དོན་དང་ཚིག་སྒྲོས་སོགས། །སྲོལ་གསར་གཏོད་པས་རྙིང་དང་ཅུང་མི་འདྲ། །གཞན་དུ་བྱུང་ཕྱི་ཙམ་གྱིས་གསར་བོན་ཞེས། །གྲུབ་སྲོལ་ཐ་དད་ཁ་ཚོན་སུ་ཡིས་གཅོད། །ཕྱིས་བྱུང་ལ་ཡང་རྙིང་བོན་ཡང་ཡོད་ཆོག། །འདིར་བཀོད་རྣམས་ནི་ཚད་ལྡན་སྟོན་པ་སྟེ། །རྣམ་གསུམ་ཤེས་རབ་སྤྱན་ལྡན་གཟུར་གནས་ཀྱི། །སྐྱེས་བུ་དམ་པ་རྣམས་ཀྱིས་བསྟན་འབྱུང་དུ། །སྔོན་བཀོད་བཞིན་ལས་ཐོས་ཚད་བྲིས་པ་མེད། །

ཅེས་སངས་རྒྱས་གཡུང་དྲུང་བོན་གྱི་བསྟན་པའི་བྱུང་བ་བརྗོད་པའི་ལེགས་བཤད་སྐལ་པ་བཟང་པོའི་མགྲིན་རྒྱན་ལས། །བསྟན་པ་ཕྱི་དར་གྱི་གཏེར་སྟོན་བྱུང་ཚུལ་མདོར་བསྡུས་བཤད་པའི་སྐབས་ཏེ་ལེའུ་བཅུ་དྲུག་པའོ།། །།

ལེའུ་བཅུ་བདུན་པ།

ལེའུ་བཅུ་བདུན་པ། གཤེན་དང་བྲུ་ཞུ་སྤ་རྨེའུ་ཁྱུང་དྲུག་གི་གདུང་རབས་གདུང་འཛིན་དམ་པ་ཅི་རིགས་བྱོན་ཚུལ། །

དེ་ནས་བསྟན་པ་སྔ་ཕྱི་འཛིན་སྤེལ་བ། །སྐྱེས་བུ་དམ་པའི་གདུང་བརྒྱུད་ཆེ་དྲུག་སྟེ། །གཤེན་དང་བྲུ་ཞུ་སྤ་རྨེའུ་ཁྱུང་དྲུག་གི། །གདུང་རབས་བྱུང་ཚུལ་དེར་བྱོན་རྣམ་ཐར་བཅས། །མདོར་བསྡུས་བཀོད་ལས་ཐོག་མར་བོད་ཡུལ་དུ། །རྒྱ་རིགས་གཤེན་གྱི་གདུང་རབས་འབྱུང་ཁུངས་ནི། །སྟག་གཟིག་གཤེན་སྲས་རྐོང་ཚ་དབང་ལྡན་ལ། །སྲས་བཞི་འོད་ཀྱི་རྒྱལ་དང་ཐོག་གི་རྒྱལ། །འབྲུག་གི་རྒྱལ་པོ་འགར་བུ་ཆུང་དང་བཞི། །འོད་ཀྱི་རྒྱལ་ལས་དམུ་བོན་ཨ་རུ་རིང་། །དམུ་རྗེ་ཐུམ་ཐུམ་དམུ་རྗེ་རྒྱལ་གསུམ་ནས། །ནམ་མཁའ་སྣང་མདོག་ལ་སོགས་ཆེ་བརྒྱུད་བྱོན། །ཐོག་གི་རྒྱལ་པོར་འབྲིང་བརྒྱུད་དྲན་པ་ཡན། །ཆུང་གོང་འབྲུག་གི་རྒྱལ་ལས་བོད་ཡུལ་གྱི། །དམུ་གཤེན་གདུང་བྱུང་དེ་ཡང་འབྲུག་རྒྱལ་སྲས། །དམུ་བོན་ཡོའུ་བརྟན་དེ་སྲས་དམུ་ཐང་ལྷ། །དེའི་སྲས་དམུ་བོན་སྐྱེས་ཚལ་དེ་ཡི་སྲས། །དམུ་གཤེན་གྲོལ་བ་ཁ་སྤོ་མི་སྤོ་དང་། །ཁ་ཡེ་མུ་ཡེ་དམུ་ལེ་ཡོལ་བ་དང་། །དམུ་ལྟེ་འབྲུམ་བུ་རྣམས་བྱུང་དེ་ཡི་ཚེ། །བོད་རྒྱལ་མུ་ཁྲིས་སྤྱི་སྤུངས་པོན་བསྒྲུབས་ཏེ། །མཆོག་ཐུན་གྲུབ་བརྙེས་ཚེ་ན་ཞང་ཞུང་ནས། །ཁ་སྤོ་མི་སྤོ་དམུ་རྗེ་ཡང་རྒྱལ་གཉིས། །སྤྱན་དྲངས་མཆོད་མཛད་དེ་གཉིས་ཚེའི་རིག་འཛིན། །བརྙེས་པས་བོད་རྒྱལ་ཁྲི་བདུན་རིང་བླར་བཞུགས། །གྲི་གུམ་དུས་སུ་ཤར་ཕྱོགས་ཙོང་ཀར་གཤེགས། །དེར་གདུང་ཆགས་ནས་བླ་རབས་མང་པོའི་བར། །དེ་ཕྱོགས་བོན་བསྟན་སྤེལ་ཅིང་འགྲོ་དོན་མཛད། །ཕྱིས་སུ་བཀྲ་གསལ་ཀླུ་ཡི་རྒྱལ་པོའི་རིང་། །ཁམས་ནས་ཡར་བྱོན་འདམ་གྱི་ཅོག་རོ་ནས། །ལྷོ་གནས་འབྲིག་མཚམས་གཉན་རྩེ་གད་དམར་དུ། །བཞུགས་ཤིང་ལྷ་རྒྱན་བཙུན་མོ་ཁབ་བཞེས་སྲས། །མི་གཡོ་མགོན་པོ་རྡོ་རྗེ་མགོན་པོ་དང་། །དབྱང་ཕྱུག་མགོན་གསུམ་འཁྲུངས་པའི་ཆེ་བ་ལས། །བོན་བརྒྱུད་བྱུང་ཞིང་འབྲིང་བར་སྔགས་རྒྱུད་གྲོལ། །ཆུང་བ་སྐྱེ་བོའི་རྒྱུད་དུ་བགྱིས་པ་སྐད། །དེ་སྟེ་མི་གཡོ་མགོན་གྱིས་བོན་པོ་ཡི། །བུ་མོ་ཁབ་བཞེས་དེ་ལ་སྲས་གསུམ་འཁྲུངས། །དཔལ་མགོན་གསས་དང་འབྲུག་གསས་རྒོད་གསས་ཏེ། །ཆུང་བ་གཉིས་ལ་གདུང་མེད་འབྲུག་གསས་ཀྱིས། །སྲིད་སྒྲུབ་མཛད་པས་གཅེན་ལས་སྲས་གསུམ་བལྟམས། །གཅེན་གཉིས་ཀླུ་འབུམ་ལ་བརྟེན་གསོས་པས་ན། །ཀླུ་དགའ་ཀླུ་རྩེགས་ཞེས་བཏགས་གཅུང་གེ་ཁོད། །ལྷ་བདར་བས་པས་གེ་ཁོད་ཅེས་སུ་བཏགས། །གཅེན་གཉིས་སྟོན་ཚོ་གཅུང་ལ་སྐྱ་ཚོའི་གཤེན། །དཔལ་མགོན་གསས་ལ་བོན་སྲིད་བབས་ཤེས་གྲགས། །དེ་ལྟར་བླ་མ་གཤེན་ཆེན་ཀླུ་དགའ་ཉིད། །མེ་སྤྲེལ་ལོ་འཁྲུངས་ཞེ་གསུམ་སྟག་ལོར་གཤེགས། །རྣམ་ཐར་གོང་ལྟར་དེ་ལ་སྲས་གཉིས་ཏེ། །རིན་ཆེན་རྒྱལ་མཚན་བྱང་ཆུབ་རྒྱལ་མཚན་གཉིས། །རིན་རྒྱལ་མཁས་བཞིན་རྣམ་སྤྲུལ་ས་རྟར་འཁྲུངས། །ཡབ་ལས་གསང་སྔགས་མཆོག་ནོད་དངོས་གྲུབ་བརྙེས། །བྱང་ཆུབ་རྒྱལ་མཚན་སྦས་པའི་གྲུབ་ཐོབ་ཆེ། །ཚེ་གཅིག་གདོད་མའི་སེ་རུ་གཤེགས་པ་ཡིན། །རིན་རྒྱལ་སྲས་པོ་སྨན་རྒོད་ཐ་རུ་གཉིས། །ཐ་རུའི་སྲས་པོ་ཁྱུང་རྒོད་དེ་ཡི་སྲས། །ཇོ་འཁོར་དེ་སྲས་ཇོ་བོ་བླ་མ་འོད། །དེ་མཆེད་གཤེན་སྒོམ་བོན་ཞིག་ཁྱུང་ནག་གོ། །སྨན་རྒོད་གྲུབ་བརྙེས་ཤིང་ཕོ་ཁྱི་ལ་འཁྲུངས། །གཤེན་ཆེན་ཐང་རྗེ་འཕྲུལ་སྣང་སྤྲུལ་པར་གྲགས། །དེ་སྲས་དམ་པ་རྒྱལ་ཚབ་ལྕགས་སྟག་འཁྲུངས། །སྟོང་རྒྱུང་མཐུ་ཆེན་མཆོག་གི་སྤྲུལ་པ་སྟེ། །དགུང་ལོ་བཅོ་ལྔ་ནས་ནི་བཅུ་དགུ་བར། །བྲུ་སྟོན་ཁྱུང་གི་རྒྱལ་མཚན་ཞབས་བསྟེན་ནས། །མཚན་ཉིད་མཛོད་ཕུག་སོགས་སྦྱངས་དེ་ཡི་རྗེས། །ཉང་སྟོད་དུ་བྱོན་ལྷ་རྗེ་སྒྲོལ་བ་ལས། །སྔགས་སེམས་བོན་གསན་དེ་ནས་སྟོད་བྱོན་ཏེ། །སྙེ་ནམ་དྭགས་ཀྱི་ཡང་དཔེན་དགོན་པ་ན། །བླ་མ་སྤ་སྟོན་དཔལ་མཆོག་རྒྱལ་བ་མཇལ། །གསང་སྔགས་ཞི་ཁྲོ་ལ་སོགས་དབང་བཞི་ཞུས། །དེ་ནས་ཚུར་བྱོན་ཚ་མོ་ཁུད་ཀྱི་རོང་། །རླུང་གི་བྲག་ལ་གསང་སྔགས་བསྙེན་སྒྲུབ་མཛད། །ཡི་དམ་ཞལ་གཟིགས་མཆོག་ཐུན་གྲུབ་པ་སྙེམས། །འགྲོ་དོན་རྒྱ་ཆེན་མཛད་ཅིང་བཀའ་འཁོར་བསྐོར། །ཕྱིས་སུ་བོ་དོང་ཁ་རུ་གདན་ས་བཏབས། །བསྟན་དང་འགྲོ་བའི་དོན་ཆེན་རིང་མཛད་ནས། །དགུང་ལོ་བརྒྱད་ཅུ་གྱ་དགུར་དབྱིངས་སུ་གཤེགས། །དེ་ལ་སྲས་བཞི་ལྷ་རྗེ་ཇོ་བཀྲ་དང་། །ཇོ་འབྲུག་གཉིས་ལ་ལྷ་རྗེ་རྣམ་གཉིས་ཟེར། །མཆོག་གི་རིག་འཛིན་མི་རུ་སྣང་བ་ཡིན། །དེ་གཉིས་འོག་མ་འབུམ་མེ་ནག་པོ་དང་། །ཐ་ཆུང་རྩང་མོ་ཆེ་བ་འོད་རྒྱལ་ཞེས། །ཇོ་བཀྲ་སྟོང་རྒྱུང་ཐུགས་སྤྲུལ་ལྕགས་ཁྱིར་འཁྲུངས། །འཇད་ཀྱི་འོར་མོ་སྟག་གྲོང་གདན་གནས་བཟུང་། །དགུང་ལོ་གྱ་གཅིག་བསྟན་འགྲོའི་དོན་གྲུབ་གཤེགས། །ཇོ་འབྲུག་ཚ་མོ་རོང་གི་གནས་སུ་བཞུགས། །བསྟན་དང་འགྲོ་བའི་དོན་མཛད་འབུམ་མེ་ཡིས། །འབྲིག་མཚམས་མང་ལ་རྩེ་ཡི་དགོན་པ་བཟུང་། །འོད་རྒྱལ་ཡབ་ཡུམ་གཉན་རྩེའི་ལྷ་ཁང་བཟུང་། །འགྲོ་དོན་མཛད་ཅིང་དེ་ཕྱིན་གདུང་བརྒྱུད་ཡལ། །ལྷ་རྗེ་ཇོ་བཀྲའི་སྲས་གསུམ་ཆེ་བ་ནི། །ལྷ་རྗེ་ཇོ་རྩེ་མེ་སྟག་ལ་འཁྲུངས་ཤིང་། །གསང་སྔགས་བསྙེན་སྒྲུབ་མཆོག་ཐུན་གྲུབ་པ་བསྙེམས། །ཕུད་ཆང་ལོ་ཟླའི་བར་དུ་ཞིམ་སྡོད་དང་། །དབལ་མོ་རྣམས་ཀྱིས་ཞལ་མདངས་གཟིགས་པ་སོགས། །གྲུབ་རྟགས་བྱིན་ཆེ་དགུང་ལོ་དོན་ལྔ་བཞུགས། །སྐུ་མཆེད་བར་པ་ནམ་མཁའ་རྒྱལ་མཚན་དང་། །གསུང་ཆེན་པ་གཉིས་རབ་བྱུང་གོང་ལྟར་རོ། །ཇོ་རྩེའི་སྲས་གཉིས་ཆེ་བ་ཡེ་ཤེས་རྒྱལ། །འདུལ་འཛིན་གོང་ལྟར་ཆུང་བ་ལྷ་རྗེ་རྒྱལ། །ཇོ་རྒྱལ་ཤིང་འབྲུག་ལ་འཁྲུངས་སྤྲུལ་བའི་སྐུ། །ཉིན་གཅིག་ངོ་ལ་ཀློག་འདོན་ཚང་མར་མཁྱེན། །རིག་པའི་གནས་དང་གསང་སེམས་དོན་ལ་མཁས། །དགུང་ལོ་བའི་བཅུ་ཐམ་པར་དབྱིངས་སུ་གཤེགས། །དེ་སྲས་ཆེ་བ་དཔོན་གསས་ཤེས་རབ་རྒྱལ། །འཛམ་གླིང་འོད་ཁེངས་ཞེས་གྲགས་ལྕགས་ལུག་འཁྲུངས། །བླ་མ་ཁུ་དབོན་སོགས་ཀྱིས་དབང་བྱིན་བསྐུར། །བཀའ་བརྒྱུད་མན་ངག་བདག་པོ་ཆེན་པོ་གྱུར། །བདག་འཛིན་མཚན་དག་གཞན་སྣང་ཟིལ་གྱིས་གནོན། །གཅུང་པོ་བློ་གྲོས་སེང་གེ་གོང་ལྟར་རོ། །དཔོན་གསས་ཤེར་རྒྱན་ཉིད་ལ་གསང་ཡུམ་གཉིས། །བྲམ་ཟ་མེ་ཏོག་རྒྱན་ལས་སྲས་གསུམ་འཁྲུངས། །འོད་འབུམ་འབུམ་དར་རིན་ཆེན་འབུམ་དང་གསུམ། །རིན་འབུམ་རབ་བྱུང་བློ་གྲོས་རྒྱལ་མཚན་ཏོ། །གཅེན་གཉིས་གཞིས་བཞུགས་སྲས་པོ་བློ་གྲོས་གྲགས། །གོང་ལྟར་རབ་བྱུང་དེ་ཕྱིན་གདུང་བརྒྱུད་མེད། །ལྕམ་གཅིག་ཞུ་ཟ་ཉིད་ལའང་སྲས་གསུམ་འཁྲུངས། །ཁྲོ་འབུམ་ཁྲི་སྐྱོང་དར་པོ་ཁྲི་རྗེ་འབུམ། །ཁྲི་དར་རབ་བྱུང་ཀུན་མཁྱེན་ཡེ་བློ་ཡིན། །ཆེ་བ་དཔོན་གསས་ཁྲོ་འབུམ་སྲས་པོ་ནི། །དཔོན་གསས་སེང་གེ་གྲགས་པ་ཉིད་ཡིན་ཏེ། །དེ་སྲས་བསོད་རྒྱལ་དཔལ་དང་དཔལ་འོད་དར། །གཉིས་བྱོན་གཤེན་སྟོན་བསོད་རྒྱལ་དཔལ་ཉིད་ནི། །སྟོང་རྒྱུང་བྱིན་རླབས་མཆོག་གི་སྤྲུལ་སྐུ་སྟེ། །སྐུ་གསུང་ཐུགས་དང་ཡོན་ཏན་ཕྲིན་ལས་ཀྱི། །མཛད་པ་མཐའ་ཀླས་སྐུ་ཚེའི་སྟོད་ཉིད་དུ། །རབ་བྱུང་མཁས་བཙུན་བཟང་ལྡན་མཁན་པོ་མཛད། །རྗེས་སུ་བསྟན་འགྲོའི་དོན་དུ་སྲས་བསྐྲུན་པ། །དཔལ་ལྡན་བསོད་ནམས་རྣམ་དག་དྲི་མེད་གཉིས། །དྲང་སྲོང་བསྙེན་རྫོགས་རྣམ་ཐར་གོང་བཞིན་ནོ། །དཔལ་འོད་དར་གྱི་སྲས་གཅེན་བདག་པོ་བ། །གུ་རུའི་རྣམ་སྤྲུལ་དཔལ་ལྡན་རྣམ་རྒྱལ་ཏེ། །འདི་ནི་ཤར་ཕྱོགས་རྒྱ་ནག་འགྲོ་དོན་ཕེབས། །གོང་མའི་མདུན་ནས་ཡིག་ཚང་ཐམ་ག་བླངས། །དགེ་ལྟིང་ཕོ་བྲང་ལྕགས་རི་དང་བཅས་པ། །གསར་བསྐྲུན་མཛད་སོགས་རྗེས་ལ་བཀའ་དྲིན་ཆེ། །དེ་མཆེད་གཅུང་པོ་ཀུན་དགའ་དཔལ་ལྡན་ཡང་། །བྱང་ཆུབ་སེམས་དཔའ་གཞན་ཕན་འགྲོ་དོན་ཆེ། །དེ་སྲས་ཀུན་བཟང་རྣམ་སྤྲུལ་ཨ་སྐྱིད་དཔལ། །གསང་སེམས་རྣལ་འབྱོར་མཆོག་ཐུན་གྲུབ་པ་བརྙེས། །དེ་ལ་སྲས་མེད་གདུང་བརྒྱུད་དབྱིངས་སུ་བསྡུས། །གོང་གི་འབྲིག་མཚམས་གནས་བཞུགས་འབུམ་མེའི་སྲས། །བྱང་ཆུབ་བློ་གྲོས་དེ་སྲས་ལེགས་བྱང་ཆུབ། །དེ་སྲས་མགོན་པོ་དེ་སྲས་རིན་དཔལ་བཟང་། །དེ་སྲས་མཁས་བཙུན་བཟང་པོ་དཔལ་ཉིད་དེ། །དེ་ནས་དེ་ཡི་གདུང་ཡང་རྒྱུན་ཆད་དོ། །ཡང་གཅིག་ལྷ་རྗེ་ཇོ་འབྲུག་ཉིད་ཀྱི་སྲས། །དོན་འབྲུག་འབུམ་དང་དེའི་སྲས་འབུམ་དར་ཏེ། །དེ་སྲས་གཡུང་དྲུང་ཁྲོ་རྒྱལ་དེའི་སྲས་གཉིས། །རྒྱལ་མཚན་གྲགས་པ་དང་ནི་གཟི་བརྗིད་དོ། །གོང་མའི་སྲས་པོ་གྲགས་པ་སེང་གེ་སྟེ། །དེ་སྲས་དབང་གྲུབ་རྒྱལ་མཚན་སྟོད་གནས་ནས། །གདན་ས་ཆེན་པོར་སྤྱན་དྲངས་དེ་ཡི་སྲས། །དམུ་གཤེན་མཆོག་ལེགས་རྒྱལ་མཚན་ཉིད་ཡིན་ནོ། །དེ་སྲས་གངས་ཅན་སྟོན་པའི་རྒྱལ་ཚཔ་ཆེ། །དམུ་རྒྱལ་མཆོག་སྤྲུལ་ཉི་མ་རྒྱལ་མཚན་ཏེ། །དར་ལྡིང་གཤེན་གྱི་ཕོ་བྲང་ཉམས་དགའ་རུ། །ལྕགས་ཕོ་བྱི་བའི་ལོ་ལ་སྐུ་འཁྲུངས་ཤིང་། །འབྲི་ཀློག་པ་སོགས་བསྟན་པ་ཙམ་གྱིས་མཁྱེན། །ཆུང་ནས་ཀུན་བཟང་དགོངས་པར་གཡོ་མེད་ཅིང་། །དངོས་སྣང་རིག་འཛིན་མཁའ་འགྲོས་འབྲལ་མེད་བཀུར། །དགུང་ལོ་གསུམ་ན་གྲུབ་རྟགས་ངོ་མཚར་བསྟན། །ཕྱི་ནང་རིག་གནས་མདོ་སྔགས་གཞུང་བརྒྱར་མཁས། །གསང་མཆོག་མཐར་ཐུག་སྐྱེས་བུའི་གཟུགས་བསྒྱུར་བ། །དགོངས་གཏེར་ནམ་མཁའི་མཛོད་ལ་མངའ་དབང་སྒྱུར། །དཀྱིལ་འཁོར་སྟོང་དང་དྲུག་བརྒྱའི་དེ་ཉིད་གཟིགས། །མ་རྒྱུད་གསང་མཆོག་གཞུང་འགྲེལ་གསལ་བྱེད་སོགས། །དཀྱིལ་འཁོར་ཆེན་པོ་བཅུ་དྲུག་ཆོག་སྒྲུབ་སྐོར། །དགོངས་གཏེར་གླེགས་བམ་ཆེན་མོ་བཅུ་གཉིས་སྩལ། །ཁྲི་བརྟན་ནོར་བུ་རྩེ་ཡི་གཙུག་ལག་ཁང་། །རྟེན་དང་བརྟེན་པར་བཅས་པ་གསར་བཀོད་བཞེངས། །ཐུན་མོང་མཁའ་ལ་བ་རྒོད་ལྟར་དུ་གཤེགས། །སྣ་ཚོགས་སྤྲུལ་པས་གདུལ་བ་ཐར་གླིང་འདྲེན། །མཆོག་དངོས་ཡི་དམ་ལྷ་དང་གཉིས་སུ་མེད། །ཡེ་ཤེས་རྫུ་འཕྲུལ་བསྟན་སྐྱོང་བྲན་དུ་ཁོལ། །བསྟན་དགྲ་གེ་ཤན་དུན་ཙེ་མངོན་པར་བསྒྲལ། །རྒྱལ་བའི་བསྟན་པ་ཉིན་མོར་མཛད་པའོ། །དེ་སྲས་གཤིན་སྟོན་ཁྲི་འོད་རྒྱལ་མཚན་ནི། །རིམ་གཉིས་མཐར་སོན་བསྟན་འགྲོའི་དོན་ཆེན་མཛད། །དེ་མཆེད་རྒྱལ་ཚབ་ཆེན་པོ་ཉི་འོད་མཚན། །ནམ་མཁའི་རྣལ་འབྱོར་དབྱིངས་རིག་འདུ་འབྲལ་མེད། །གསང་བ་མཆོག་གི་ལྷ་ཞལ་མངོན་པར་གཟིགས། །སྟོན་པ་ཆེན་པོ་བསྟན་འགྲོའི་དཔལ་མགོན་གྱུར། །དེའི་མཆེད་ནམ་མཁའ་རྒྱལ་མཚན་གསང་བདག་མཆོག །སྔགས་སེམས་ཟབ་མོའི་ལམ་མཆོག་མངོན་བརྙེས་ཤིང་། །ཡི་དམ་རིགས་བརྒྱའི་ལྷ་ཞལ་མངོན་གཟིགས་ནས། །གྲུབ་རྩལ་ཐོགས་མེད་འགྲོ་དོན་ཕྱོགས་མེད་མཛད། །དེ་སྲས་དམུ་རྒྱལ་ཉི་མའི་རྒྱལ་པོ་ཡིན། །མཆོག་ཐུན་གྲུབ་བརྙེས་དཔའ་བོ་ཆེན་པོ་སྟེ། །དཔལ་རིའི་རྩེ་ལ་འཕུར་ཞིང་ཞབས་རྗེས་བཞག། །གསང་བའི་ལྷ་ཞལ་གཟིགས་ཤིང་གཉིས་མེད་གྱུར། །དེ་སྲས་གསང་བདག་ཆེན་པོ་བསྟན་འགྲོའི་མགོན། །དམུ་གཤེན་རྒྱལ་བ་ལྷུན་གྲུབ་དཔལ་བཟང་ཞེས། །འཆི་མེད་གཙུག་ཕུད་བསམ་བཞིན་མིར་སྤྲུལ་བའི། །གསང་བའི་སྔགས་འཆང་དཔའ་བོ་ཆེན་པོ་ཉིད། །བསྙེན་སྒྲུབ་མཐར་ཕྱིན་དཀྱིལ་འཁོར་ལྟ་ཞལ་གཟིགས། །མཁས་གྲུབ་སྐྱེས་བུ་དུ་མའི་གཙུག་གི་རྒྱན། །བསྟན་དང་འགྲོ་བའི་དོན་མཛད་བསམ་བརྗོད་བྲལ། །འཛམ་གླིང་རིག་པ་འཛིན་པའི་ཁྱུ་མཆོག་ཡིན། །དེ་སྲས་ལྷུན་གྲུབ་གྲགས་པ་དབང་རྒྱལ་ཞེས། །ཁྲོ་བོ་སྟག་འགྲོས་རྒྱལ་པོའི་སྤྲུལ་པར་གྲགས། །དེ་སྲས་གཡུང་དྲུང་བསྟན་པའི་རྒྱལ་མཚན་ནི། །དྲན་པའི་ཐུགས་སྤྲུལ་ལོག་རྟོག་བསྟན་དགྲ་བཅོམ། །དེ་མཆེད་གཤེན་སྟོན་ལྷུན་གྲུབ་ཚུལ་ཁྲིམས་ཞེས། །མདོ་སྔགས་བསྟན་པའི་གསལ་བྱེད་དམ་པ་དང་། །དེ་མཆེད་དམུ་གཤེན་གཙུག་ཕུད་འོད་ཟེར་ནི། །འགྲོ་འདུལ་ཐུགས་རྗེ་རྒྱལ་བ་ཉིད་དང་མཉམ། །བསྟན་སྤེལ་ཕྲིན་ལས་ནམ་མཁའི་རྒྱ་རུ་སྙེགས། །གསང་མཆོག་ཞལ་གཟིགས་གྲུབ་བརྙེས་དཔའ་བོ་ཡིན། །དེ་དབོན་ཁྲི་འོད་ཏོག་གི་རྒྱལ་མཚན་ནམ། །ཚུལ་མིང་རྒྱལ་བ་ཁྲི་གཙུག་བསྟན་འཛིན་གྲགས། །དེ་མཆེད་གཤེན་སྟོན་རྣམ་པར་རྒྱལ་བ་ནི། །གུ་རུ་རྣོན་རྩེའི་སྤྲུལ་པ་ལུང་ཟིན་དང་། །དམུ་གཤེན་རྣམ་རྒྱལ་ཚུལ་ཁྲིམས་མཆོག་ཉིད་ཀྱང་། །མཆོག་སྤྲུལ་བསྟན་པའི་གསལ་བྱེད་ཆེན་པོར་གྱུར། །དེ་མཆེད་རྒྱལ་བ་ཚེ་དབང་ལྷུན་གྲུབ་ཅེས། །བཀའ་རྒྱུད་ཐེག་པའི་བདག་ཉིད་འགྲོ་བའི་མགོན། །དེ་སྲས་གཡུང་དྲུང་ཉི་མའི་རྒྱལ་པོ་ནི། །ཕྲིན་ལས་སྦྱངས་རྟོགས་གདུལ་བ་མངོན་པར་འདྲེན། །ལོག་བྱེད་རྒོལ་ཚོགས་མཐུ་སྟོབས་ནུས་པས་གཟིར། །གསང་བའི་སྔགས་འཆང་གྲུབ་པའི་བཀའ་འཁོར་བསྐོར། །དེ་མཆེད་གཤེན་སྟོན་ལྷུན་གྲུབ་དཔལ་བཟང་ནི། །ཁྲོ་བོའི་མཚན་རྟགས་ཕྲིན་ལས་རྣམ་བཞིའི་བདག །འདི་ཉིད་ཟླ་བྲང་ཟུར་བཞུགས་སྐྱིད་གཤོང་ཞེས། །དེ་ཡི་གདུང་རབས་བྱོན་ཚུལ་འོག་ཏུ་འཆད། །གཡུང་དྲུང་ཉི་རྒྱལ་སྲས་པོ་ལུག་ལོ་བ། །དྲན་པའི་སྤྲུལ་པ་བསྟན་འཛིན་དབང་རྒྱལ་ནི། །སྔགས་སེམས་བསྟན་པ་འཛིན་སྐྱོང་རིགས་སྔགས་འཆང་། །གདུལ་བ་འབུམ་ཕྲག་ཐར་འདྲེན་དེད་དཔོན་ཡིན། །དེ་སྲས་ཚེ་དབང་མཆོག་ལེགས་རྣམ་རྒྱལ་ནི། །འགྲོ་ཀུན་བརྩེ་སྐྱོངས་རྒྱལ་བསྟན་ཕྱོགས་བཅུར་སྤེལ། །དེ་སྲས་མི་འགྱུར་གཙུག་ཕུད་དབང་རྒྱལ་མཚན། །བཅུ་ཕྲག་རིམ་སྨྲའི་དབང་ཕྱུག་མདོ་སྔགས་བདག།།གཤེན་བསྟན་རྨ་མེད་བསྐྱངས་ཤིང་བཤད་སྲོལ་བཙུགས། །སྐལ་ལྡན་ཐར་སྨིན་གྲོལ་བའི་ལམ་ལ་བཀོད། །དེ་མཆེད་བསོད་ནམས་ཕུན་ཚོགས་དབང་རྒྱལ་ནི། །གསང་སྔགས་གྲུབ་ཐོབ་གཤེན་བསྟན་འཛིན་པའི་བདག།།དེ་སྲས་ཚེ་དབང་པསོད་ནམས་བསྟན་རྒྱལ་ནི། །ཚེ་དབང་དངོས་སྤྲུལ་རི་ཁྲོད་ཆེན་བོའང་ཟེར། །དབེན་པར་སྐུ་ཚེ་བསྒྲིབ་ཅིང་འགྲོ་ཀུན་བསྐྱབས། །གསང་སེམས་རིམ་གཉིས་མངའ་སྙེམས་གྲུབ་མཐོར་གཤེགས། །དེ་མཆེད་གཅུང་པོ་རྒྱལ་བའི་སྲས་པོ་ཆེ། །གཡུང་དྲུང་བསྟན་པ་དབང་གི་རྒྱལ་པོ་ཞེས། །འགྲོ་དོན་ཕྱོགས་བཅུར་མཛད་ཅིང་བཀའ་འཁོར་བསྐོར། །རྒྱལ་གཤེན་བསྟན་པའི་བདག་ཉིད་ཆེན་པོར་གྱུར། །དེ་མཆེད་གཡུང་དྲུང་ཕུན་ཚོགས་བསྟན་དར་ནི། །གཤེན་གྱི་གདུང་འཛིན་གསང་སེམས་རྣལ་འབྱོར་མཆོག །དེ་ལ་སྲས་གསུམ་གཅེན་པོ་དྲང་སྲོང་ཆེ། །གཡུང་དྲུང་བསྟན་པའི་རྒྱལ་མཚན་མཆོག་ཉིད་ཡིན། །དེ་འོག་ཚུལ་ཁྲིམས་བསྟན་འཛིན་དབང་རྒྱལ་ཏེ། །མཁར་ཐོག་སྤྲུལ་སྐུ་ཞེས་གྲགས་རབ་བྱུང་ཡིན། །གཅུང་པོ་ཕུན་ཚོགས་དབང་རྒྱལ་སྐུ་ཚེའི་སྟོད། །གདུང་འཛིན་མཛད་རྗེས་དགེ་སློང་བསྒྲུབ་པའི་མཚན། །མི་འགྱུར་ཕུན་ཚོགས་བསྟན་པའི་རྒྱལ་མཚན་ནམ། །ཁྲི་གཙུག་བསྟན་འཛིན་དབང་རྒྱལ་དུ་ཡང་གྲགས། །དེ་སྲས་གཤེན་སྟོན་དཔལ་ལྡན་རྣམ་རྒྱལ་ནི། །རྒྱལ་གཤེན་བསྟན་འཛིན་དཔོན་གསས་ཆེན་པོར་གྱུར། །དེ་སྲས་གྲུབ་ཐོབ་སྦས་པའི་རྣལ་འབྱོར་ཅིག།།བྱོན་ཏེ་བསྟན་འགྲོའི་དོན་མངོན་སྤྲོས་པ་བསྐྱུངས། །དེ་ནས་དེ་ཡི་གདུང་བརྒྱུད་བོན་དབྱིངས་བསྡུས། །དེ་ཡན་དམུ་གཤེན་མ་ཚང་གདུང་རབས་སོ། །དེ་མཚམས་སྟོད་ཀྱི་གཤེན་ཚང་གོང་བཤད་ཀྱི། །གདུང་བྱོན་ཉི་ཟླ་ཚེ་དཔང་མཆོག་གི་སྲས། །འཛམ་གླིང་ཉི་མ་དབང་འདུས་སྤྱན་དྲངས་ཏེ། །གཤེན་གྱི་ཕོ་བྲང་ཆེན་པོར་མངའ་གསོལ་མཛད། །དེ་སྲས་རྒྱལ་བ་ཉི་མའི་དབང་པོ་ནི། །བར་ཐ་ཇི་གིར་དཔོན་གྱི་སྐུ་ཚར་འཁྲུངས། །འགྲོ་དོན་ཐོག་མེད་གྲུབ་བརྒྱའི་གཙུག་རྒྱན་གྱུར། །དེ་སྲས་སྤྲུལ་སྐུ་ཉི་ཟླ་དབང་གྲགས་མཚན། །རིགས་སྲས་དམ་པ་རྒྱལ་བའི་མྱུ་གུ་སྟེ། །ད་ལྟ་གཤེན་གྱི་ཕོ་བྲང་ཉིད་དུ་བཞུགས། །གོང་བཤད་ཟུར་གྱི་སྐྱིད་གཤོང་གདུང་རབས་ནི། །གཤེན་སྟོན་ལྷུན་གྲུབ་དཔལ་བཟང་ཉིད་ཀྱི་སྲས། །དྲན་པའི་རྣམ་སྤྲུལ་ལྷུན་གྲུབ་རྒྱ་མཚོ་དང་། །དེ་སྲས་ཀུན་དགའ་ཕུན་ཚོགས་དབང་རྒྱལ་ཏེ། །ཚུལ་མིང་རྒྱལ་དབང་གཙུག་ཕུད་ཅེས་གྲགས་སོ། །དེ་མཆེད་གཅེན་པོ་གདུང་འཛིན་ཉིད་ཀྱི་སྲས། །བསྟན་འཛིན་ཚེ་དབང་ལྷུན་གྲུབ་ཕུན་ཚོགས་ཞེས། །དེ་སྲས་རྒྱལ་བ་ཁྲི་གཙུག་བསྟན་འཛིན་དང་། །སྐུ་མཆེད་གཅུང་པོ་གདུང་འཛིན་ཆེ་གཉིས་བྱོན། །དེ་སྲས་ཚེ་དབང་བསྟན་འཛིན་ནོར་བུ་སྟེ། །ཇོ་ཆེན་ཞེས་གྲགས་སྨན་ཕེབས་ཧོར་རྗེའི་ཁུལ། །གཡམ་གྱི་ན་བཀྲ་ཞེས་སར་སྒར་ཆགས་བཞུགས། །འདི་ལ་གདུང་སྲས་སྐུ་མཆེད་གསུམ་འཁྲུངས་ཏེ། །ཆེ་བ་དམུ་གཤེན་ཚེ་དབང་རྣམ་རྒྱལ་དང་། །དེ་འོག་རྗེ་བཙུན་ཉི་མ་བསྟན་རྒྱལ་གཉིས། །གཙང་གི་བླ་བྲང་སྐྱིད་གཤོང་སོགས་ལ་བཞུགས། །གཅུང་པོ་ལུག་ལོ་བསྟན་འཛིན་བཀྲ་ཤིས་ནི། །ཁམས་ཀྱི་གཤེན་སྒར་གདུང་འཛིན་དུ་བཞུགས་ལ། །སྲས་མེད་སྲས་མོ་གཅིག་ལས་མ་བྱོན་ཏེ། །དེ་མཚན་རྗེ་བཙུན་ཚུལ་ཁྲིམས་དོན་གསལ་ཞེས། །སྡོམ་གསུམ་ཚུལ་ལྡན་མངོན་མཁྱེན་ཐུགས་རྗེའི་བདག །བསྟན་འགྲོའི་དོན་མཛད་དེ་ལྟར་གཤེན་སྟོན་རིམ། །བྱོན་པའི་རྗེས་མ་བསྟན་འཛིན་བཀྲ་ཤིས་ཀྱི། །ཡང་སྲིད་དེ་མ་ཐག་པ་སྐམ་ཆང་དུ། །འཁྲུངས་པ་གཤེན་སྤྲུལ་ཐུགས་རྗེ་ཉི་མ་ཞེས། །མཁས་གྲུབ་ཆེན་པོ་འཁོར་འདས་མ་སྒྲིབ་མཁྱེན། །དགོངས་གཏེར་སྙན་བརྒྱུད་ས་གཏེར་དུ་མའི་བདག །སྐུ་ཡི་གཟི་མདངས་གདུལ་བའི་དང་བ་འདྲེན། །གསུང་གི་སྙན་དབྱངས་ངན་སོང་སྡུག་བསྔལ་བཅོམ། །ཐུགས་ཀྱི་མཁྱེན་བརྩེས་སྲིད་གསུམ་བདེ་ལ་འགོད། །མཚན་ཐོས་ཙམ་གྱིས་བག་སྒྲིབ་གཞོམ་མཛད་པའི། །བདག་ཅག་འདྲེན་མཆོག་དམ་པས་བརྒྱུད་པ་བཟུང་། །དེ་ཡན་དམུ་རྒྱལ་གཤེན་གྱི་གདུང་རབས་སོ། །

གཉིས་པ་དཔལ་ལྡན་བྲུ་ཡི་གདུང་རབས་ནི། །བདེར་གཤེགས་ཐུགས་སྤྲུལ་ལྷ་བུ་འོད་ཟེར་མདངས། །ལྷ་གནས་རིམ་བབས་རི་རབ་རྩེར་གཟིགས་ནས། །འཛམ་བུའི་གླིང་དུ་བདུད་པོ་ངམ་ལེན་ནག །འདུལ་དགོངས་རྔ་ལ་ཆིབས་བས་དོག་ཏུ་ཕེབས། །ཨོ་རྒྱན་བྲུ་ཤ་ཐོ་གར་ཡུལ་རྣམས་བྱོན། །ཐོ་གར་རྒྱལ་པོ་སད་ཝེར་གསལ་འབར་གྱིས། །དང་བཀུར་གདན་དྲངས་བྲམ་ཟེར་མཚན་བརྟགས་བཅོལ། །གནམ་ནས་སར་བྲུལ་ལྷ་ཕྲུག་ཤ་མ་སྟེ། །ཚངས་བུག་དབྱིངས་དོད་བཅས་པའི་བརྡར་སྤྲད་ནས། །མཚན་དུ་བྲུ་ཤ་གནམ་སྲས་སྤྱི་བརྡོལ་གསོལ། །དེ་ཡིས་བདུད་པོ་ངམ་ལེན་ནག་པོ་བསྒྲལ། །བདུད་འཁོར་དམ་བཏགས་ཡུལ་ལ་བོན་འཁོར་བསྐོར། །གྲུབ་ཐོབ་མང་བྱུང་བྲུ་ཤའི་རྒྱལ་པོ་ཡིས། །རྒྱལ་སྲིད་ཕུལ་བསྐྱངས་ཡུལ་སྡེའི་རྗེ་དབང་མཛད། །དེ་སྲས་ལྷ་བུ་གསས་ཁྱུང་བྱ་བ་བྱུང་། །དེ་སྲས་སྟག་དར་མ་ཞེས་དེ་ཡི་སྲས། །ལོ་པཎ་ཆེན་པོ་ཆེ་བཙན་སྐྱེས་ལ་སོགས། །མཆེད་དགུ་འཁྲུངས་ཏེ་གཅེན་ལྔ་བྲུ་ཤར་བཞུགས། །གཅུང་བཞི་བཙན་པོ་རྩོད་སྡེས་མངའ་རིས་དྲངས། །མངའ་རིས་སྐོར་གསུམ་བླ་ཡི་མཆོད་གནས་བཀུར། །དེ་བཞིའི་ཡ་གྱལ་གཡུང་དྲུང་རྒྱལ་མཚན་ཉིད། །གཙང་དུ་བྱོན་བཞུགས་སྲས་གཉིས་འཁྲུངས་པ་ཡི། །གཅེན་པོ་ཁྱུང་ལག་འཛིན་ཏེ་དེ་ཡི་སྲས། །གཡུང་དྲུང་སེང་གེ་དེ་ལ་སྲས་གསུམ་བྱོན། །གཅེན་པོ་བྲུ་ཆེན་ནམ་མཁའ་གཡུང་དྲུང་དང་། །གཅུང་གཉིས་ལྷ་གསས་རྒྱལ་དང་ཤེས་རབ་རྒྱལ། །བླ་མ་བྲུ་ཆེན་ནམ་མཁའ་གཡུང་དྲུང་ནི། །ལུང་ལས་བྲུ་ཤ་ནམ་མཁའ་གཡུང་དྲུང་ཞེས། །སྟོང་རྒྱུང་མཐུ་ཆེན་དངོས་དང་འདྲ་བ་སྟེ། །བསྟན་པ་ཉི་མ་ཕྱོགས་བཞིར་སྤེལ་གསུངས་པ། །འཁྲུངས་ཡུལ་གཙང་གི་རུ་ལག་གྲོམ་པའི་ཆར། །ག་ར་ངོ་མང་བྱ་བར་བྲུ་ཚང་དུ། །གཡུང་དྲུང་སེང་གེ་བུ་སངས་བདེ་ལྡན་སྲས། །ཤིང་ཕོར་རྟར་འཁྲུངས་དགུང་ལོ་གསུམ་པའི་དུས། །ཡིག་རྩིས་མ་བསླབ་རང་མཁྱེན་བཅུ་གཅིག་ལོར། །ཡབ་མེས་བོན་སྐོར་བཀའ་མ་ཀུན་ཐུགས་ཆུབ། །བཅོ་ལྔར་མཐའ་བཞི་འཕྲུལ་གསས་ནས་བརྒྱུད་པའི། །དབལ་ཕུར་ཞུས་ནས་བསྒྲུབ་པས་གྲུབ་པ་བསྙེམས། །དེ་ནས་བླ་མ་གཤེན་གྱི་གཏེར་ཐོན་གསན། །སྔོན་ལས་མཐུ་སད་འཕྲལ་བྱོན་བཀའ་རྣམས་ཞུས། །མཛོད་ཕུག་བོན་བདག་ལུང་ཐོབ་བློ་སྦྱངས་མཛད། །ག་རར་གདན་དྲངས་སྲས་པོ་ཁྱུང་རྒྱལ་མཇལ། །དེ་རྗེས་བླ་མ་གཤེན་འདས་བུ་སློབ་རྣམས། །འབྲིག་མཚམས་སུ་འདུས་གདུང་སྦྱངས་ཞུ་བའི་དུས། །མཁས་བཞིའི་ཐུན་དུང་བུས་ནས་མཛོད་ཕུག་གི། །བཤད་ཉན་སྲོལ་བཙུག་གཤེན་གྱི་ཇོ་མོ་ཡི། །བླ་མའི་ཞལ་ཆེམས་ཇི་ལྟར་བཀའ་རྟགས་ཀྱིས། །གཤེན་སྐུ་རྣམ་གཉིས་ཁམས་འབུམ་ཤོག་སེར་དང་། །མཛོད་ཀྱི་བླ་དཔེ་མཁས་བཞིའི་ཐུན་དུང་དང་། །ཕྱག་བཤང་བཅས་པ་བྲུ་ཆེན་ཉིད་ལ་ཕུལ། །དེ་ནས་གཡས་རུ་ལ་བྱོན་སྲིན་པོ་རིའི། །གཞི་བདག་བཙན་དམར་ཡམ་ཤུད་དམ་ལ་བཏགས། །དེ་དུས་རོང་པ་མགར་སྟོན་ཡབ་སྲས་ཀྱི། །ཁུ་ཚའི་དབལ་ཕུར་སྡེ་སྐོར་དོན་གསུམ་དང་། །དྲན་པའི་ཕྱག་ཕུར་ཁྲོ་བོ་འབྲུག་གསས་སྐུ། །མཐིང་ཕུར་ཆེན་མོ་ཁྲ་གསས་མེ་གསས་སྐུ། །རྣམས་གཏད་དབང་མཛད་དེ་བཞིན་ཞལ་སློབ་ཀྱང་། །ཟིང་པ་གསས་བུ་མེ་སྟོན་རྒྱལ་མཚན་དང་། །ཤུ་ཀེ་ནམ་གཡུང་བྲུ་སྟོན་ལྷ་ཕྱུག་སོགས། །མདོ་དབུས་གཙང་གསུམ་མང་དུ་བྱུང་བ་དང་། །སྐུ་ཡི་སྲས་ནི་སྔ་ལྕམ་ར་ཤག་བཟར། །ཁྱུང་གི་རྒྱལ་མཚན་ཕྱིས་ལྕམ་གནམ་ཁའུ་མར། །པད་མ་རྒྱལ་མཚན་རིན་ཆེན་རྒྱལ་མཚན་དང་། །ཤེས་རབ་རྒྱལ་མཚན་གསུམ་བྱོན་དེ་རྣམས་ལ། །སྐུ་གསུང་ཐུགས་ཀྱི་སྲས་བཞིར་བྱིན་བརླབས་ཏེ། །གཞན་དོན་སྐྱོངས་གྲུབ་ལུང་བསྟན་བླ་མ་འདི། །སྔགས་ཀྱི་གྲུབ་ཐོབ་ལྷ་སྲིན་བྲན་དུ་ཁོལ། །རྫུ་འཕྲུལ་རྩལ་གྱིས་རྔར་ཆིབས་བར་སྣང་འཕུར། །སྲིན་པོ་རིར་བསྐོར་ཡི་དམ་ལྷ་ཞལ་ཁུམས། །རྟེན་ཕུར་བཞད་ཅིང་ཕོ་བྲང་ལ་བསྐོར་མཛད། །དེ་ལྟར་བསྟན་འགྲོའི་དོན་གྲུབ་དགུང་རེ་གཅིག། ཤིང་ཕོ་རྟ་ལོར་བོན་ཉིད་དབྱིངས་སུ་གཤེགས། །སྐུ་གཅུང་ལྷ་གསས་རྒྱལ་ནི་གཤེན་གྱི་སློབ། །ཉང་སྨད་གདུང་མ་བརྒྱད་ཀྱི་ཡ་གྱལ་ཡིན། །དེ་ཡི་སྲས་ནི་བྲུ་སྟོན་ལྷ་ཕྱུག་གོ། །འདི་ཡི་གདུང་ལ་ཤུ་གེ་ཞེས་བྱ་བ། །དབུས་ཀྱི་གསང་ཕུ་ནེའུ་ཐོག་ཆོས་གྲྭ་རུ། །རྗེ་བཙུན་ཕྱ་པའི་དྲུང་དུ་ལོ་བཅུ་གསུམ། །ཐོས་བསམ་སྦྱངས་པས་མཁས་ཆེན་ཉིད་གྱུར་ཏེ། །ཐུགས་སྲས་སེང་ཆེན་བརྒྱད་ཀྱི་ཡ་གྱལ་ཡིན། །ཤེས་རབ་རྒྱལ་ནི་སྦས་པའི་རྣལ་འབྱོར་ཆེ། །དེ་སྲས་བྲུ་སྟོན་སྤུངས་པ་བྱ་བ་ནི། །གྲུབ་ཐོབ་དེ་སྲས་བྲུ་སྟོན་ནམ་མཁའ་སོགས། །གདུང་བརྒྱུད་འགའ་ཞིག་ཤངས་ཀྱི་གནས་སུ་བྱོན། །བྲུ་སྟོན་ཆེན་པོ་ཁྱུང་གི་རྒྱལ་མཚན་ནི། །ལུང་ལས་སྟོང་རྒྱུང་ཐུགས་ཀྱི་སྤྲུལ་པ་ལས། །བྲུ་སྟོན་ཁྱུང་གི་མཚན་ཅན་འབྱུང་། །བསྟན་པ་ཉི་མ་ཕྱོགས་བཞིར་རྒྱས། །བཀའ་བཤད་བོན་གྱི་འགྲོ་དོན་མཛད། །ཅེས་སུ་འཁྲུངས་ཡུལ་ཡབ་ཡུམ་གོང་ལྟར་ལ། །བླ་མ་གཤེན་སློབ་རྒྱལ་མཚན་བཞིའི་གཅིག་སྟེ། །མཚན་ཉིད་དང་ནི་གསང་སེམས་བཀའ་ལུང་གསན། །ཡབ་ལས་གསང་སྔགས་ཁྲོ་ཕུར་དབང་གདམས་ཞུས། །གཞན་ཡང་དབུ་ཚད་ཕར་ཕྱིན་སོགས་ལའང་སྦྱངས། །དེ་ནས་ཡབ་ལས་ལུང་ཞུས་མཛོད་ཕུག་དང་། །བྱང་སེམས་གབ་པ་དབང་ཆེན་རྒྱུད་གཞུང་དང་། །སྐུ་གདུང་རྒྱས་པ་གསུང་རབ་བཀའ་བཤད་ཆེ། །སེམས་སྨད་སྡེ་དགུ་རྣམས་ལ་འགྲེལ་བཤད་མཛད། །ག་ར་ངོ་མང་ཉིད་དུ་གསས་ཁང་བཞེངས། །གཡས་རུང་བཀའ་འཁོར་བསྐོར་ཏེ་སྙན་གྲགས་འཕེལ། །ཆོས་མ་བྲག་ཕུག་ག་ར་བོན་གནས་དང་། །དུག་གདོང་བྲག་རིང་ཤང་རྫོང་བྲག་རྣམས་སུ། །གབ་པ་དང་ནི་རིག་པ་ཁུ་བྱུག་བཤད། །རྟོགས་ལྡན་ཕོ་མོ་བརྒྱ་སྟོང་གྲོལ་བ་ཐོབ། །དེ་ནས་མངའ་རིས་སྟོད་དུ་གདན་ཞུས་ཏེ། །སེ་རིབ་རྒྱལ་པོ་ཤང་པའི་རྒྱལ་པོ་དང་། །སྤུ་རང་རྒྱལ་པོ་རྣམས་ཀྱི་དབུ་བླ་མཛད། །ཡ་ངལ་རུ་ཐོག་གུ་རིབ་ལ་སོགས་པའི། །བུ་སློབ་གྲྭ་སྡེ་གྲངས་འདས་སྨིན་གྲོལ་མཛད། །སྐུ་རྟེན་ལྷ་ཁང་གསུང་རྟེན་རྒྱས་འབྲིང་འབུམ། །བཀའ་བཤད་གབ་མཛོད་ཞི་ཁྲོ་ཕུར་གསུམ་གྱི། །བཤད་རྒྱུད་སྒྲུབ་པ་ལ་སོགས་བཞེངས་སུ་གསོལ། །བུ་སློབ་གཤེན་སྟོན་དམ་པ་རྒྱལ་ཚབ་དང་། །ཡ་ངལ་ཚར་བཞད་གཤོང་སྟོན་དངོས་གྲུབ་དང་། །ཟིང་པ་གསས་བུ་མེ་སྟོན་བདུད་རྩི་དང་། །མེ་ནང་ཇོ་གཟུང་རྒྱ་སྟོན་ཁྲི་པ་དང་། །བྲག་གསུམ་སྟོན་པ་ཤངས་སྟོན་བ་རུ་བ། །མངའ་ཆེ་སྟོན་རྒོད་ལ་སོགས་དབུས་གཙང་པ། །ཡ་ངལ་རུ་ཐོགས་སྐྱོ་སྟོན་ནར་མ་སོགས། །མངའ་རིས་པ་དང་མདོ་ཁམས་ན་ཡང་མང་། །སྟོན་པ་གཞན་དོན་ནུས་པ་གྲངས་ལས་བརྒལ། །ཐ་མ་དགུང་ལོ་བདུན་ཅུར་ག་ར་རུ། །དཔའ་བོ་མཁའ་འགྲོས་མདུན་བསུས་སྒྲ་འོད་བཅས། །གཤེགས་རྗེས་གདུང་ལས་ཀུན་བཟང་གཤེན་ལྷའི་སྐུ། །གཙོ་མཆོག་ཡབ་ཡུམ་ཐུགས་རྗེ་བམས་མའི་སྐུ། །རིང་བསྲེལ་ཤ་རི་རམ་མང་བྱོན་པ་འོ། །སྐུ་མཆེད་དེ་འོག་པད་མ་རྒྱལ་མཚན་གྱིས། །ཡབ་ཀྱི་གདན་ས་སྨོན་དཀར་དགེ་ལྡིང་བཟུང་། །དེ་འོག་སློབ་དཔོན་རིན་ཆེན་རྒྱལ་མཚན་ནི། །ག་རའི་གདན་ས་བཟུངས་ཤིང་བསྟན་པ་བསྐྱངས། །ཐ་ཆུང་ཤེས་རབ་རྒྱལ་ཀྱང་སྨོན་དཀར་གནས། །བཞུགས་པའི་སྲས་པོ་ཨེ་ཤེས་གྲུབ་པ་ལགས། །གཅེན་པོ་པད་མའི་སྲས་པོ་བྲུ་རྗེ་བཙུན། །མཆོག་ཉིད་ཡིན་ཏེ་རྣམ་ཐར་གོང་དུ་སོང་། །བླ་མ་རྗེ་བཙུན་ཉིད་ཀྱི་སྐུའི་དབོན་པོ། །གསུང་གི་ཞལ་སློབ་ཐུགས་ཀྱི་སྲས་མཆོག་ནི། །བྲུ་སྟོན་ཉི་མ་རྒྱལ་མཚན་ཞེས་བྱ་བ་། །སྨྲ་བའི་སེང་གེ་ལྟ་བའི་ཁྱུང་ཆེན་རྒྱལ། །སྒོམ་པའི་རུལ་སྦལ་སྤྱོད་པའི་གླང་ཆེན་མཆོག །དམ་ཚིག་གསེར་སྦྲམ་ཕྲིན་ལས་འཁོར་ལོ་ཆེ། །འབྲས་བུ་ཡིད་བཞིན་ནོར་བུ་མི་མཆོག་དེ། །ལུང་ལས་སྟོང་རྒྱུང་མཐུ་ཆེན་སྤྲུལ་པ་ལས། །བྲུ་ཤ་ཉི་མ་རྒྱལ་མཚན་ཞེས། །འགྲོས་ནི་ངང་པ་ལྟར་དུ་འགྲོ། །དེ་ཡིས་བསྟན་པ་མཐར་རྒྱས་བྱེད། །ཅེས་གསུངས་བྲུ་སྟོན་ཡེ་ཤེས་གྲུབ་པའི་སྲས། །ཆེ་བ་ཟླ་བ་རྒྱལ་མཚན་ཆུང་བ་ནི། །བླ་མ་ཉིད་ཡིན་མ་ཡི་ལུས་གནས་ཚེ། །ཉི་ཟླ་ཤར་དང་འཇའདཀྱིལ་འདུག་གནས་སོགས། །ལྟས་བཟང་ལུས་ཁོང་གནས་མལ་ཡང་བ་དང་། །འཇའ་སྤྲིན་འཐིབ་སོགས་ཡོན་ཏན་དུ་མ་མངའ། །ཉི་ཤར་དུས་འཁྲུངས་ཉི་མ་རྒྱལ་མཚན་གསོལ། །ཞང་བོད་ཡི་གེ་འབྲི་ཀློག་མ་བསླབ་མཁྱེན། །དབེན་སར་ཁུ་བོའི་དྲུང་དུ་སློབ་སྦྱོང་མཛད། །རྗེ་བཙུན་བྱང་པས་མཁན་པོ་བྲུ་རྗེ་ཉིད། །སློབ་དཔོན་མཛད་པའི་མདུན་དྲུང་རབ་ཏུ་བྱུང་། །གོང་མའི་ཁྲོ་ཕུར་རྣམས་ལ་འགྲེལ་བཤད་མཛད། །དེ་ནས་བླ་མ་རྨ་སྟོན་སྲིད་འཛིན་ལ། །གྱེར་མིས་གནང་བའི་ཤོག་སེར་ཁ་བྱང་དང་། །ལུང་བསྟན་བྱུང་རྣམས་བླ་མས་གདན་དྲངས་ཏེ། །དབེན་ས་ཁ་རུ་ཞུས་པས་བརྒྱུད་བསེན་ཐུབ། །གཡུང་དྲུང་ལས་དག་སྤྱི་སྤུངས་བསྙེན་སྒྲུབ་སྐོར། །མཆོང་དགུ་མདེལ་ཁ་བསྙན་བརྒྱུད་ཨ་གསལ་བཅས། །དབྱང་ལུང་དཔེ་ཁྲིད་རྗེས་གནང་བཅས་པ་ཞུས། །གཞན་དག་སྟོད་སྨད་ཕྱོགས་བཅུར་དར་རྒྱས་སྤེལ། །ཚོགས་པ་སྤྲིན་འཐིབ་བཞིན་ལ་བོན་འཁོར་བསྐོར། །བར་དུ་གདུང་ཕྱིར་ལྕམ་བཞེས་སྲས་བསྐྲུན་ནས། །བ་གོར་ཁམ་ལུང་གནས་སུ་གདུང་གཞིས་ཆགས། །ཀུན་བཟང་ཆེན་མོ་བྲུ་ཆེན་རྟེན་དུ་བཞེངས། །སྐུ་གདུང་ཆེན་མོ་བྲུ་རྗེའི་གདུང་རྟེན་བཞེངས། །གསུང་རྟེན་དེ་ཡན་མདོ་འབུམ་རྒྱུད་གཞུང་འགྲེལ། །བླ་མ་གོང་མའི་འགྲེལ་ཊིག་ཐམས་ཅད་བཞེངས། །དབུ་རྩེ་ཁྲ་མོ་ཁྱམས་ཁང་བཅས་བཞེངས་ནས། །བསྟན་པ་ཉི་མ་ཤར་བ་ལྟར་དུ་མཛད། །དགུང་ལོ་བརྒྱད་ཅུར་སྒྲ་འོད་ཟེར་དང་བཅས། །མཁའ་སྤྱོད་བདེ་བ་ཆེན་པོར་སྐུ་གཤེགས་སོ། །བླ་མའི་ཐུགས་སྲས་དམ་པ་མེ་གཉོས་གཉིས། །དམ་པ་འབུམ་རྗེ་ཀླུ་བྲག་པ་མཆེད་གཉིས། །གཞན་ཡང་སྟོད་སྨད་དབུས་གཙང་མདོ་ཁམས་ནས། །བུ་སློབ་གནམ་གྱི་སྐར་མ་ལྟ་བུར་བྱུང་། །གཅེན་པོ་ཟླ་བ་རྒྱལ་མཚན་མཆོག་ཉིད་ནི། །ཡབ་གཞིས་སྨོན་དཀར་གནས་བཞུགས་དེ་ཡི་སྲས། །ཡེ་ཤེས་རྒྱལ་མཚན་དེ་སྲས་ནམ་མཁའ་རྒྱལ། །ནམ་མཁའ་གཡུང་དྲུང་གཉིས་བྱུང་གོང་མའི་སྲས། །འདུལ་བ་གཡུང་དྲུང་རྗེས་མ་ནམ་གཡུང་སྲས། །མཉམ་མེད་འདུལ་བ་ཉིད་དེ་གོང་ལྟར་དང་། །དེ་རྗེས་དེ་བཞིན་རིམ་པར་ཉ་སྨོན་གྱི། །གདུང་བརྒྱུད་ཁམ་ལུང་དབེན་སའི་གདུང་ལ་བསྡུས། །བླ་མ་ཉི་རྒྱལ་མཆོག་གི་སྲས་པོ་ནི། །བྲུ་སྟོན་ནམ་མཁའ་རྒྱལ་མཚན་ཉིད་ཡིན་ཏེ། །འདི་ནི་རྨ་ཡི་ལུང་བསྟན་གླིང་སྒྲགས་ལས། །མི་རྒྱལ་ཁྲི་པའི་སྤྲུལ་པ་ལ། །བྲུ་ཡི་གདུང་ལ་ནམ་མཁའི་མཚན། །མི་རྒྱལ་བརྒྱུད་པའི་མཚན་རྟགས་ཅན། །སྦས་པའི་ཚུལ་གྱིས་འགྲོ་དོན་མཛད། །འདིའི་དབང་ཆུ་ལ་གང་འཐུང་བ། །སྐྱེ་བ་དེ་ལ་མངོན་སངས་རྒྱས། །ཞེས་ཏེ་ཡབ་ནི་གོང་བཤད་ཉི་རྒྱལ་དང་། །ཡུམ་ནི་རྗེ་རིགས་མགུར་མོ་བོན་གནས་པ། །ལགས་ཏེ་རང་བཞིན་དལ་ཞིང་རྒྱུད་དུལ་བ། །ངང་རིང་ཞི་དལ་མཚན་བཟང་ལྡན་པ་ཅན། །དད་པ་ཆེ་བ་ཞིག་ཡོད་དེ་ལས་འཁྲུངས། །སྨྲ་བའི་སེང་གེ་གཉོས་ལས་ཐུགས་སྦྱངས་མཛད། །མཚན་ཉིད་མཛོད་ཕུག་སོགས་ལ་བཤད་ཉན་མཛད། །མཁས་གྲུབ་མེ་གཉོས་རྣམ་གཉིས་བླར་བཏེགས་ནས། །བཀའ་བཤད་བོན་འཁོར་བསྟན་པའི་སྲོལ་ཆེན་བཙུགས། །གཉོས་རྒྱལ་གཤེགས་རྗེས་འགྲོ་མགོན་བདུད་རྩི་བཏེགས། །བསྟན་པའི་གནས་གཞི་གྲྭ་སློབ་ཚུལ་བཞིན་བསྐྱངས། །བླ་མ་རྣམས་ཀྱི་ཞབས་ཏོག་རྒྱ་ཆེན་ཞུས། །དེ་ནས་སྟག་གཟིག་འོལ་མོ་གླིང་ཆེན་དུ། །འཇའ་འོད་མེ་ཏོག་བཅས་ཏེ་སྐུ་གཤེགས་སོ། །བླ་མ་དེ་ལ་སྐུའི་སྲས་བཞི་བྱོན་ཏེ། །རྗེ་ཡུམ་ད་རོག་བཟའ་ལས་དར་མ་དང་། །ལྷ་ཡི་གཡུང་དྲུང་གཉིས་འཁྲུངས་ལྕམ་ཆུན་མ། ། ལྷ་འོད་ཅེས་ལས་བསོད་རྒྱལ་ཡོན་རྒྱལ་གཉིས། །དེ་ལས་དར་མ་ཉིད་ནི་དྲང་སྲོང་སྟེ། །འདུལ་བརྒྱུད་སྐབས་སུ་རྣམ་ཐར་གོང་བཤད་ལྟར། །ལྷ་ཡི་གཡུང་དྲུང་ཉིད་ནི་གསང་སྔགས་ལ། །མཁས་པར་གྱུར་ཀྱང་སྐུ་ཚེ་གཞོན་པར་འདས། །ཡོན་རྒྱལ་ཉིད་ནི་སྦས་པའི་རྣལ་འབྱོར་ཆེ། །སྐུ་ཚེ་དེ་ཉིད་དུ་ནི་མངོན་སངས་རྒྱས། །བྲུ་སྟོན་བསོད་ནམས་རྒྱལ་མཚན་དམ་པ་ནི། །ལུང་ལས་སྟོང་རྒྱུང་ཐུགས་ཀྱི་སྤྲུལ་པ་ལ། །བྲུ་སྟོན་བསོད་ནམས་རྒྱལ་མཚན་ཞེས། །མཚན་ལྡན་སྤྲུལ་སྐུའི་མཚན་རྟགས་ཅན། །འགྲོ་བ་མང་ཞིག་དེ་ཡིས་འདྲེན། །ཞེས་གསུངས་ཡབ་ཡུམ་གོང་ལྟར་སྐུ་འཁྲུངས་ནས། །འགྲོ་མགོན་བདུད་རྩི་སོགས་བསྟེན་ཐུགས་སྦྱོང་མཛད། །ཡབ་མྱེས་བཀའ་རྒྱུད་ཀུན་ལ་སྒྲོ་འདོགས་བཅད། །བཤད་ཉན་བཀའ་འཁོར་བསྐོར་ཞིང་བསྟན་པ་བསྐྱངས། །རྟེན་གསུམ་དགོན་པའི་ཞབས་ཏོག་རྒྱ་ཆེན་བསྒྲུབ། །འགྲོ་དགོན་བློ་གྲོས་རྒྱལ་མཚན་བླར་བཏེགས་ནས། །གཡུང་དྲུང་བོན་བསྟན་ཉི་མ་ཤར་ལྟར་མཛད། །མེ་སྟོན་ཞི་བ་ངང་ལྡན་ཡང་བཀུར་ནས། །མཉེས་པར་མཛད་ཅིང་གསུང་རབ་མང་བཞེངས་སོགས། །གདན་སར་བཀའ་དྲིན་ཆེ་མཛད་དགུང་གྱ་གཉིས། །བཞེས་ལོར་བདེ་བ་ཆེན་པོར་སྐུ་གཤེགས་སོ། །བླ་མ་དེ་སྲས་སྐུ་མཆེད་དྲུག་འཁྲུངས་པའི། །ཆེ་བ་བྲུ་སྟོན་ནམ་མཁའ་གཡུང་དྲུང་ནི། །བ་གོར་བྲུ་ཡི་གདུང་འཛིན་སྔགས་འཆང་ཆེ། །དེ་འོག་བྲུ་སྟོན་ནམ་མཁའ་ཤེས་རབ་ནི། །མཁས་གྲུབ་ཆེན་པོ་བསྟན་འགྲོར་བཀའ་དྲིན་ཆེ། །དེ་འོག་ཉི་མ་དང་ནི་གྲུབ་པ་གཉིས། །སྦས་པའི་རྣལ་འབྱོར་སྐུ་ཚེ་དགེ་ལ་བསྒྲིལ། །དེ་འོག་མཉམ་མེད་རྒྱལ་བ་གཡུང་དྲུང་དང་། །ཐ་ཆུང་རྟོགས་ལྡན་ནམ་མཁའ་འོད་ཟེར་ཏེ། །རྣམ་ཐར་གོང་གི་འདུལ་བརྒྱུད་སྐབས་སུ་གསལ། །གཅེན་པོ་བྲུ་ཤ་ནམ་མཁའ་གཡུང་དྲུང་དང་། །ཡུམ་ནི་ས་སྐྱ་མཁའ་འགྲོ་རྒྱན་གཉིས་ལ། །སྲས་པོ་སྐུ་མཆེད་གསུམ་འཁྲུངས་ཆེ་བ་ནི། །ནམ་མཁའ་རྒྱལ་མཚན་གདུང་འཛིན་དཔོན་གསས་ཆེ། །དེ་འོག་མཚུངས་མེད་བསོད་ནམས་བློ་གྲོས་དང་། །ཆུང་བ་མཁས་གྲུབ་ནམ་མཁའ་བསོད་ནམས་སོ། །ནམ་རྒྱལ་སྲས་པོ་མཁས་བཙུན་ནམ་རིན་དང་། །སྤྲུལ་སྐུ་ཚེ་དབང་རྒྱལ་མཚན་སོགས་རིམ་བྱོན། །དེ་དག་འདུལ་འཛིན་གོང་དུ་བཤད་ལྟར་རོ། །ཡང་གཅིག་གོང་གི་འདུལ་བ་གཡུང་དྲུང་སྲས། །མཐའ་བྲལ་བསོད་རྒྱལ་འོད་ཟེར་རྒྱལ་མཚན་གཉིས། །རྗེས་མའི་སྲས་པོ་རྣམ་རྒྱལ་ཀ་ར་འོ། །དེ་རྗེས་བྲུ་སྟོན་ཡེ་ཤེས་རྒྱལ་མཚན་དང་། །དྲང་སྲོང་བ་དང་བསྟན་པ་རྒྱལ་མཚན་དང་། །ཀུན་རྒྱལ་བ་དང་གྲགས་པ་རྒྱལ་སོགས་བྱོན། །གཞན་ཡང་ག་རའི་གདུང་ལས་འཕོས་པ་ཡི། །ལ་སྟོད་བྲུ་ཚང་དང་ནི་གོང་བཤད་ནི། །ཤངས་ཀྱི་བྲུ་དང་ཉང་སྨད་བྲུ་རྣམས་ལས། །སྐྱེས་བུ་རིམ་བྱོན་བཅས་ལས་དེ་རྗེས་རིམ། །ཐོག་མར་མཉམ་མེད་ཆེན་པོའི་ཞལ་སློབ་བྲུ། །ཤེས་རབ་སེང་གེ་དེ་སློབ་དེ་དུས་སུ། །ནམ་མཁའ་རྒྱལ་པོ་ཀུན་དགའ་དབང་ལྡན་དང་། །རྒྱལ་ཚབ་དུས་སུ་ནམ་མཁའ་རིན་ཆེན་དང་། །དེ་སློབ་གཡུང་དྲུང་ནམ་མཁའ་དེ་རྗེས་རིམ། །བསམ་གཏན་རྒྱལ་མཚན་འོད་ཟེར་རྒྱལ་མཚན་དང་། །ནམ་མཁའ་བསོད་ནམས་བསོད་ནམས་དབང་གྲགས་དང་། །བསྟན་པ་རྒྱལ་མཚན་གཡུང་དྲུང་དབང་རྒྱལ་དང་། །ནམ་མཁའ་གཡུང་དྲུང་ཁྲི་ཆེན་གཡུང་ཕུན་ཚོགས། །རིན་ཆེན་རྣམ་རྒྱལ་བསོད་ནམས་ནོར་བུ་དང་། །བསྟན་པ་རྒྱལ་པོ་ལ་སོགས་རིམ་བྱོན་ཅིང་། །གདུང་བརྒྱུད་རྣམས་ནི་ཇེ་ཕྲར་རིམ་རྒྱུན་ཆད། །གདན་ས་ཐོབ་རྒྱལ་གནམ་མཐོང་ཕོ་བྲང་དུའང་། །གདུང་འདི་ཤིན་ཏུ་དཀོན་ཅིང་རྨང་བ་སྟེ། །རེའམ་གཉིས་ལས་མི་འབྱོན་ཉག་ཕྲའི་སྐབས། །ཐ་མ་བཀྲས་ལྷུན་པཎ་ཆེན་ལྔ་པ་རྗེ། །འདིར་འཁྲུངས་དེ་ནས་གདུང་མཐའ་དབྱིངས་སུ་བསྡུས། །

གསུམ་པ་དབང་ལྡན་ཞུ་ཡི་གདུང་རབས་ནི། །ཐོག་མར་སྨུག་པོ་གདོང་གི་ནང་ཚན་དུ། །སྟོད་དུ་བ་ཚབ་འབྲི་གཡས་གཉིས་ཡོད་པའི། །འབྲི་གཡས་གདུང་འཁྲུངས་འདུར་གསས་ལ་སྔ་བ། །གྲི་གུམ་འདུར་འདྲེན་གཤེན་མང་སྤྱན་དྲངས་སྐབས། །འདུར་ཕུག་སུམ་བརྒྱ་དྲུག་བཅུ་ཐུགས་མཁྱེན་པའི། །འཕན་ཡུལ་ཕུར་གཤེན་ཁ་འབམས་དྲག་པོ་འམ། །གཡས་བོན་ལྕགས་ཀྱི་བྱ་རུ་ཅན་བ་བའི། །གདུང་ལས་གྲོལ་བའི་རིགས་དེ་ཞུ་གཡས་གདུང་། །དེ་ནས་མི་རབས་རིམ་པར་བོད་རྒྱལ་བློན། །རྣམས་ཀྱི་སྐུ་དྲུང་བླ་མཆོད་རིམ་པར་མཛད། །གདུང་རབས་ཤེལ་དཀར་ཕྲེང་བ་རིམ་བྱོན་རྗེས། །དབལ་བོན་མཐུ་ཆེན་སྲི་རྒོད་བྱ་བ་བྱོན། །དེ་ནས་སྨན་རྒོད་དེ་ནས་དྲི་རྒོད་དང་། །དེ་ནས་སྲི་གཤེན་སྐལ་པ་བཟང་པོ་བྱོན། །དེ་སྲས་མེས་པོ་དཔལ་གྱི་ཐར་པ་ཞེས། །དེ་རྣམས་གཙང་ཡུལ་ཞུ་ཡི་བ་མོ་སར། །ཆགས་པས་ཞུ་ཚང་ཞེས་སུ་བླ་དྭགས་གྲགས། །དེ་ལྟར་མེས་དཔལ་ཐར་པ་བྱང་ཆུབ་ལ། །སྲས་གསུམ་བྱོན་ཏེ་ལྷ་འབུམ་ལྷ་ལེགས་དང་། །ལྷ་རྒྱུང་གསུམ་མོ་དེ་ལས་བར་པ་ནི། །དཔོན་གསས་ཆེན་པོ་ཞུ་གཡས་ལེགས་པོ་སྟེ། །ལུང་བསྟན་དབྱིལ་གྱི་ལྡེ་མིག་འབྲིང་བོ་ལས། །ལྕེ་ཚ་མཁར་བུའི་བྱིན་རླབས་བ། །ཞུ་གཡས་ལེགས་པོ་བྱ་བ་འབྱུང་། །བསྟན་པ་ཉི་མ་ཤར་ལྟར་སྤེལ། །ཞེས་དེ་གོང་ལྟར་ཞུ་གཡས་ཐར་པའི་སྲས། །ཆུ་ཕོ་སྟག་ལ་འཁྲུངས་ཤིང་ཆུང་ངུ་ནས། །དད་པ་སྙིང་རྗེའི་གཞི་ཆེ་ངང་ཐག་རིང་། །མཚན་དུ་ཁྲོ་ཚོགས་ཞེས་ཟེར་དེ་དུས་ཀྱི། །བཀའ་བརྒྱུད་ཀུན་ལ་ཐོས་བསམ་ཐུགས་སྦྱོང་མཛད། །ཁྱད་པར་ས་སྟོན་འབྲུག་ལྷའི་ཐུགས་སྲས་པ། །བྱང་གི་ཞུ་སྟོན་དྲང་ར་བོན་པོ་ལས། །ས་སྟོན་ནས་བརྒྱུད་མདོ་སྔགས་བོན་ཀུན་ཞུས། །རྟག་ཏུ་རང་དོན་བོར་ཏེ་གཞན་དོན་མཛད། །དེ་རྗེས་བླ་མ་གཤེན་གྱི་གཏེར་ཐོན་པའི། །སྙན་པ་ཐོས་ནས་འབྲིག་མཚམས་སུ་ཕྱིན་ཏེ། །བླ་མ་མཇལ་ཞིང་སྒོར་ཉལ་བོན་ཞུས་པས། །བླ་མས་སྣོད་ལྡན་མཆོག་ཏུ་མཁྱེན་གསལ་ཡང་། །བརྒྱུད་འཛིན་བླ་སློབ་དག་ལ་དཔེར་སྟོན་ཕྱིར། །སློབ་རྒྱུད་རྟགས་ཚད་ཉུལ་བའི་ཚུལ་མཛད་དེ། །ལོ་བརྒྱད་རིང་ལ་རྩྭ་ཤིང་བྲེག་པ་དང་། །ཞིང་ལ་ལུད་སྐྱེལ་ཚེར་མ་སྐྱེལ་འདྲེན་སོགས། །དཀའ་ཚེགས་དཔག་མེད་ལས་བཀོལ་བྱེད་བཅུག་ཀྱང་། །ལེགས་པོའི་དད་པ་འགྱུར་མེད་གསེར་ལྟར་དང་། །ཡིད་ཆེས་གཞུ་རྒྱུད་བཞིན་དུ་ཐང་ལྷོད་མེད། །དེ་ལྟར་གཟིགས་ནས་བོན་སྡེ་དུ་མ་གནང་། །ཁྱད་པར་བྱང་སེམས་གབ་པ་ལ་སོགས་པ། །སེམས་སྨད་སྡེ་དགུའི་དབང་ལུང་ཞལ་ཁྲིད་དང་། །མན་ངག་ཉམས་མྱོང་བཅས་པ་མ་ལུས་པར། །བུམ་པ་གང་བྱོའི་ཚུལ་གནང་བོན་བདག་བསྐུར། །དེ་ནས་ཕྱིར་བྱོན་ཉང་སྟོད་སྐྱིད་མཁར་གནས། །སྔོ་ཕུག་བྲག་ནག་སོགས་ལ་སྒོམ་བསྒྲུབ་པས། །གསང་སེམས་ཟབ་མོའི་དོན་ལ་རང་བན་ཆུབ། །ཡི་དམ་ཞལ་གཟིགས་སྣང་བ་ལྷ་སྐུ་ཤར། །བཀའ་སྐྱོང་བྲན་ཁོལ་སྲིད་རྒྱལ་བཀའ་བཞིན་བསྒྲུབ། །དེ་ལྟར་སྐུ་ཚེ་སྒོམ་སྒྲུབ་ལ་སྒྲིལ་བས། །སྒོམ་ལེགས་དང་ནི་ཞུ་སྒོམ་ཁྲོག་བོའང་ཟེར། །ཞལ་སློབ་མཆོག་གྱུར་སྐུ་ཡི་སྲས་གཉིས་དང་། །ཟུག་སྟོན་ར་འཕན་རྨེའུ་རོག་དཔལ་བཞི། །མཐར་ནི་ཕྱག་རྒྱ་ཆེན་པོའི་སྐུར་གཤེགས་སོ། །བླ་མ་དེ་ལ་སྐུ་སྲས་གཉིས་བྱོན་པའི། །བྱང་ཆུབ་སེམས་དཔའ་ལྷ་རྗེ་སྐྱིད་པོ་ནི། །ཡབ་ཀྱི་དགོངས་བཅུད་གདམས་པ་ཀུན་ནོད་ཅིང་། །གསང་སེམས་དོན་ལ་རང་དབང་མངོན་འབྱོར་ནས། །གབ་པ་སེམས་ཕྲན་སོགས་ལ་ཏི་ཀ་བཏབས། །བསྐྱེད་རྫོགས་སྒོམ་རྟོགས་རྩེར་ཕྱིན་ལྷ་སྐུར་སྒྲུབ། །སྨྲ་བའི་སེང་གེ་སྐྱེ་སེ་ཆེན་པོ་ནི། །ཆུང་ནས་སྐྱེས་སྦྱངས་ཤེས་རབ་ཕུན་སུམ་ཚོགས། །བློ་རབ་ནམ་མཁའ་ལྟ་བུའི་དགོངས་དབྱིངས་ནས། །མཁྱེན་རྟོགས་ཉི་མ་བརྒྱ་བའི་གཟི་འབར་བས། །མི་ཤེས་རྨོངས་པའི་མུན་སྒྲིབ་ཟིལ་མནན་ཏེ། །ཡབ་ལ་སོགས་པའི་མཁས་གྲུབ་དུ་མ་བསྟེན། །གཞུང་ལུགས་ཐ་དག་ལེན་རེ་ཟུང་རེས་མཁྱེན། །མཁས་པའི་གྲགས་སྙན་ས་གསུམ་ཡོངས་ལ་ཁྱབ། །ཡབ་མྱེས་བཀའ་རྒྱུད་ཀུན་ལ་གསལ་དག་མཛད། །སེམས་སྨད་སྡེ་དགུ་གབ་པ་ལ་སོགས་པའི། །གསང་སེམས་རྒྱུད་སྡེའི་བཀའ་འཁོར་རྒྱུན་དུ་བསྐོར། །རྩེ་གཅིག་གཉུག་མའི་དོན་ལས་མི་གཡོ་བའི། །སྒོམ་སྒྲུབ་ཟབ་མོས་གསང་སྔགས་ལྷ་ཞལ་ཁུམས། །གྲུབ་པའི་རྟོགས་པས་སྐུ་གསུམ་གོ་འཕང་སྙེགས། །བརྒྱུད་འཛིན་བུ་སློབ་སྐུ་ཡི་སྲས་བཞི་ནི། །སྒྲོལ་བ་གཤེན་རྒྱལ་ལྷ་རྗེ་ཇོ་མཁར་དང་། །མཁས་པ་ཇོ་ཐོག་ཞུ་སྒོམ་འཁྲུལ་ཞིག་བཞི། །གསུང་གི་སྲས་ནི་རྨེའུ་སྟོན་ལྷ་རི་གཉེན། །བྲུ་སྟོན་རྗེ་བཙུན་གཤེན་སྟོན་སྨན་རྒོད་དང་། །གཙང་པ་རབ་སྟོན་བཞིའོ་ཐུགས་ཀྱི་སྲས། །ཁྲོ་ཚང་འབྲུག་ལྷ་གྲུབ་ཐོབ་ཉི་མ་སེང་། །དམ་པ་དགོངས་མཛད་རྟོགས་ལྡན་སེ་བོ་བཞི། །ཡོན་ཏན་སྲས་ནི་སྨན་སྟོན་དར་མ་མཁས། །སྨན་སྟོན་ཇོ་རྩེ་གཉིས་ཡིན་ཕྲིན་ལས་སྲས། །ཟུག་སྟོན་དངོས་གྲུབ་ཡར་མེ་ཆེན་པོ་གཉིས། །གཞན་ཡང་བསྟན་འགྲོའི་དོན་ནུས་སྟོན་པ་ནི། །ཤིན་ཏུ་མང་བྱོན་དེ་ལྟར་མཛད་གྲུབ་མཐར། །དགུང་ལོ་བརྒྱད་ཅུར་འཇའ་འོད་ཟེར་བཅས་གཤེགས། །དེ་སྲས་ལྷ་རྗེ་སྒྲོལ་བ་གཤེན་རྒྱལ་ནི། །ལུང་བསྟན་དབྱིལ་གྱི་ལྡེ་མིག་འབྲིང་པོ་ལས། །ཉང་རོ་སྟོད་ཀྱི་ས་ཆ་ན། །ཞུ་གཡས་གཤེན་རྒྱལ་བྱ་བ་འོང་། །ཧྲིས་པ་གྱེར་མེད་རྣམ་སྤྲུལ་ཡིན། །ཞེས་ཏེ་ཆུང་ནས་ཤེས་རབ་རྩལ་རྫོགས་པས། ། བཀའ་རྒྱུད་དགོངས་དོན་མ་ལུས་བདེ་བླག་རྟོགས། །ཡབ་དང་ཁུ་བོའི་དགོངས་བཅུད་གསང་སེམས་བོན། །ཡོངས་རྫོགས་ཞུས་མཁྱེན་རྒྱུད་སྡེའི་དཀའ་གནད་ཁྲོལ། །གཞན་ཡང་ཉང་སྟོད་སྟག་པ་ཁ་ཆེ་ལས། །དབུ་ཚད་ཕར་གསུམ་མཚན་ཉིད་སྒྲོ་འདོགས་བཅད། །མཁས་གྲུབ་རྒྱ་མཚོའི་ཁྱུ་མཆོག་སློབ་དཔོན་གྱུར། །གཏེར་སྟོན་དཔོན་གསས་མཚེ་མི་གསས་ཆུང་ལས། །གཡུ་འབྲང་ཕྱུག་མོ་ཞུས་ཤིང་བོན་བདག་གྱུར། །བཤད་སྒྲུབ་བསྟན་པའི་སྲོལ་བཙུགས་བོན་འཁོར་བསྐོར། །དབྱང་ལྡན་རི་ཞིང་བསྟན་པའི་གནས་གཞི་བཙུགས། །ཟོ་བོ་ཁྱུང་ལག་གཡུང་དྲུང་བརྩེགས་པ་ཡི། །གཙུག་ལག་ཁང་བཟང་རྟེན་དང་བཅས་པ་བཞེངས། །སྟོད་སྨད་བུ་སློབ་སྤྲིན་སྤུངས་བཞིན་དུ་འདུས། །ཉིན་ཞག་རེ་ལ་བོན་ཐུན་དགུ་དགུར་འཆད། །བཤད་སྒྲུབ་བསྟན་པའི་རྒྱ་མཚོ་ཆེན་པོར་གྱུར། །བསྟན་འགྲོའི་དོན་ནུས་སྟོན་ཆེན་བརྒྱ་སྟོང་འཕེལ། །ཀུན་གྱི་ནང་ནས་མཆོག་གྱུར་ཐུགས་སྲས་བཞི། །རྨེའུ་སྟོན་དགོངས་མཛད་རི་ཁྲོད་ཆེན་པོ་དང་། །གཤེན་སྟོན་ཆེན་པོ་དམ་པ་རྒྱལ་ཚབ་དང་། །རྗེ་བཙུན་ཡར་འབྲོག་མེ་སྟོན་ཤེར་འོད་དང་། །སྐུ་མཆེད་གཅུང་པོ་ཞུ་སྒོམ་འཁྲུལ་ཞིག་གོ། །བསྟན་དང་འགྲོ་དོན་མཐར་ཕྱིན་རིང་དུ་བཞུགས། །དེ་མཆེད་འོག་མ་ཇོ་མཁར་བླ་བྲང་གི། །དགུང་གཞིས་མཁར་དུ་བཞུགས་ཤིང་འཁོར་གཡོག་བསྐྱངས། །ཡི་དམ་བསྙེན་སྒྲུབ་ཚོགས་བསགས་མཆོད་སྦྱིན་དང་། །མཆེད་རྣམས་བཏེགས་ཏེ་བསྟན་པའི་གཞི་མ་བཟུང་། །མཁས་པ་ཇོ་ཐོག་མདོ་སྔགས་རིག་གནས་གཞུང་། །ཀུན་མཁས་ཕལ་ཆེར་བསྙེན་སྒྲུབ་ཁོ་ནར་བཞུགས། །ཡི་དམ་ཀུན་བསྒྲུབས་ལྷ་ཞལ་དུ་མ་གཟིགས། །སྔགས་སེམས་དོན་ལྡན་རིག་འཛིན་མཆོག་ཏུ་གྲུབ། །སྐུ་ཚེ་སྒྲུབ་མཉམ་སྔོ་ཕུག་བྲག་ཏུ་བཞུགས། །མཚན་དུ་ལྷ་རྗེ་བྲག་ནག་པ་ཞེས་གྲགས། །ཞུ་སྒོམ་འཁྲུལ་ཞིག་སྐྱིད་མཁར་ཚོགས་ཁང་དུ། །སྐྱེ་སེ་ཆེན་པོ་དགུང་ལོ་དོན་གསུམ་དུས། །ཉེ་གནས་ཇོ་མོ་རྒྱན་ཆུང་དང་བཤོས་སྲས། །འཁྲུངས་ཚེ་མགོ་དཀར་ཕ་ལ་རྐང་དམར་བུ། །ངོ་ཚ་གསུངས་ནས་ཇོ་མཁར་བུ་རུ་བཅོལ། །མཚན་དུ་འབུམ་མེ་དགུབ་ལོ་བརྒྱད་ལོངས་དུས། །ཡབ་ཀྱིས་སྨན་མར་གསོལ་འཕྲོ་ཞིག་གནང་ཞིང་། །ཞི་ཁྲོ་བདུད་རྩི་སོགས་པའི་དབང་བསྐུར་སྐབས། །བྱིན་རླབས་མང་མཛད་གཏོར་དབང་ཞིག་བསྐུར་ནས། །སྒོང་ནང་གཤོག་རྩལ་རྒྱས་པ་ཞིག་ཤོག་ཅིག།།ཚིག་བོར་དོན་ལ་ཞུགས་པ་ཞིག་ཤོག་ཅིག།།རང་ངོ་རང་གིས་ཤེས་པ་ཞིག་ཤོག་ཅིག །སེམས་ཅན་འདྲེན་སྟོན་ནུས་པ་ཞིག་ཤོག་ཅིག །གསུངས་ཏེ་ཡབ་གཤེགས་དེ་དུས་ཇོ་མཁར་ལ། །སྒོམ་ཞུ་མང་བས་དེ་གྲལ་ཉན་མཛད་ཅིང་། །རི་ཁར་གཡམ་པའི་སྒྲོམ་བས་དགོངས་པ་མཛད། །དགུང་ལོ་བཅུ་བཞི་བར་དུ་དེ་རུ་བཞུགས། །དེ་དུས་མཐུ་བ་བརྡེབས་པས་སེར་བ་ཁོག །དེ་ཚེ་ཡུལ་མི་གཙོ་རྒན་ཞིག་ན་རེ། །ཇོ་སྲས་ཁྱེད་ལ་གྲོས་གཉིས་ལས་མེད་དེ། །ཡང་ན་ཕ་ཁུ་གཅེན་བཞིན་སྟོན་ཆེན་ཡིན། །ཡང་ན་ཐམས་ཅད་སྤངས་ནས་སྒོམ་ཆེན་བྱེད། །ཟེར་བ་དེ་ལ་ང་ཡི་ཕོ་རྒོད་ཀྱིས། །སྟོན་ཆེན་མི་འོང་སྒོམ་ཆེན་བྱེད་ཡིན་གསུངས། །བཅུ་བཞིའི་དགུང་ལོར་བྱང་དུ་བོན་འཁོར་ཅིག།།བྱུང་བར་གཅེན་ཀུན་གདན་འདྲེན་ཞུ་བ་ལ། །ཇོ་མཁར་ཞལ་ནས་ཨ་ཅོ་རང་ཡང་མཉམ། །འགྲོ་ན་ཆོས་གསུངས་ཐུགས་མཉེས་དེར་ཕྱིན་པས། །ར་རྡོག་བཅུ་དང་ཤ་མར་འགའ་ཙམ་ཕུལ། །དེ་ལ་རྒྱགས་བས་ཇོ་གཤེན་མདུན་བྱོན་ནས། །ཉེར་བཞི་ལོངས་བར་སློབ་གཉེར་ཐོས་བསམ་སྦྱངས། །ཟོ་བོ་ཁྱུང་ལག་ཅན་གྱི་ལྷ་ཁང་དུ། །ཀུན་བཟང་སྐུ་ལ་ཕྱག་འཚལ་དཀའ་སྤྱད་མཛད། །ཆུ་ངན་ཕྱེ་བྲུལ་དྲི་ཆེན་བླངས་ཀྱིས་གསོལ། །བློ་སྣ་མི་དང་མ་བསྟུན་ཕོངས་པར་བྱུང་། །ཇོ་ལྕམ་དབང་མོས་ལོ་ཚོད་ཕོར་གང་དྲང་། །དེས་མ་བཟློག་སྟེ་གང་བས་སྡུག་མནོ་འཕངས། །ཀུན་བཟང་སྐུར་ཕོག་གཅེར་བཞེངས་ཕྱག་འཚལ་ཕྱིས། །ནང་ཅིག་ལྷ་རྗེ་གཤེན་རྒྱལ་ཉིད་བྱོན་ནས། །ཨ་ཅོ་རྒྱགས་མ་ཟད་དམ་གསུངས་པ་ལ། །བདུད་རྩི་འདྲ་ཟོས་ཁ་ནས་མ་ཚུགས་ཟེར། །ནས་ཁལ་བརྒྱད་གནང་ཁལ་གཅིག་ཇོ་ལྕམ་གྱིས། །ཕྱེ་བས་གཏད་པས་གསོལ་ནས་ཞིམ་བྱུང་ཚེ། །འཁྲི་བ་བཅད་ནས་བྲང་པང་ཐང་ཀུན་གཏོར། །ཇོ་མོས་ཚོར་ཏེ་ཇོ་གཤེན་སྦྲན་ནས་བྱོན། །རྒྱགས་མེད་པ་ལ་ཕྱེ་གཏོར་ཙུག་ཡིན་གསུངས། །ཞིབ་དྲག་སྙིང་ན་ནས་ཟ་མ་ཚུགས་ཟེར། །དེ་ནས་ཕྱག་བཙལ་ངག་འདོན་སྒྲ་དྲག་པས། །དེར་གནས་གྲྭ་ཀུན་ངེད་ཀྱི་ཐོས་བསམ་ལ། །གནོད་པས་གཤོལ་ཟེར་མ་ཉན་སྒོས་ཕུད་བཅད། །ནང་སླེབས་ཡང་ཕུད་ཡང་སླེབས་བར་མ་བཏུབ། །སྐབས་ཅིག་སྐྱིད་ཁར་བྲལ་ལ་ཇོ་མཁར་གྱིས། །སྨན་སྒྲུབ་མཛད་དུས་སྨན་ཉེས་པ་ཞིག་སྐབས། །སྐྱག་སྐམ་སྟུག་རློན་བདུད་རྩི་བསོ་ཐ་ཟེར། །འཁྲབ་པས་སྨན་ལེགས་དེའི་རྗེས་བོ་དོང་དུ། །ལྷ་རྗེ་ཇོ་བཀྲའི་ཆེ་འདོན་ཞིག་སར་བྱོན། །ཚོགས་དབུས་བོན་གསུངས་དེ་ཐོས་ལ་སྟོད་ཀྱི། །སྟག་ཚལ་ཇོ་ལྕམ་ཕྱག་མོས་མཆོད་གནས་སུ། །གདན་དྲངས་སྟག་ཚལ་རྩེ་སྨན་རིར་བཞུགས་བསྒོམ། །སྐབས་ཅིག་ཡུལ་བྱོན་སྔར་གྱི་དཔེ་ཆ་དང་། །ཡབ་ཀྱི་ཕོག་པའི་ཞིང་ཁང་སེར་ཐོ་བཅས། །ཇོ་གཤེན་ལ་ཕུལ་ཡར་བྱོན་རྩེ་སྨན་རིར། །ལོ་ལྔ་ཚིག་བོར་དོན་ཞུགས་སྒྲུབ་པ་མཛད། །ཀུན་བཟང་ཚད་མེད་འོད་ལྡན་ཉིད་ཞལ་མཇལ། །ཤངས་ནས་རྣག་ཐོན་རྣག་བས་ཁྲག་ཐོན་ཀྱང་། །ཕྱག་འཚལ་དགོས་གསུངས་དཀའ་སྤྱད་ཕྱག་འཚལ་བསྒོམ། །དེ་ནས་ལོ་ལྔར་རིག་པའི་ཡེ་ཤེས་ཉིད། །ཀུན་བཟང་ཞལ་མཐོང་འཁྲུལ་པ་དབྱིངས་སུ་ཞིག །བདེ་གསལ་རྒྱུད་རྟོགས་དགོངས་རྒྱ་མཁའ་ལྟར་རལ། །ཆག་མོ་སྒོམ་མ་པད་མ་རྒྱན་བྱ་བར། །རོལ་པའི་བདེ་ཆེན་ཡེ་ཤེས་ལྷན་སྐྱེས་ཤར། །ཆག་མོའི་སྒོམ་མ་ར་མོ་བཀྲ་ཤིས་སྐྱིད། །ཕྱག་རྒྱ་མོ་བགྱིས་དགུང་ལོ་སོ་བཞི་བར། །སྟོད་བཞུགས་ཐུགས་ཀློང་བརྡོལ་བའི་གདམས་མགུར་གསུངས། །སྐལ་ལྡན་ཕོ་མོ་མང་པོ་སྨིན་གྲོལ་མཛད། །དེ་ནས་ཇོ་མོ་སྦྲུམ་བཅས་སྐྱིད་མཁར་བྱོན། །ལྷ་རྗེ་ཇོ་ཐོག་ཞལ་ནས་ཨ་ཅོ་ལ། །སྒོམ་མ་ཅིག་ཀྱང་འདུག་ཟེར་བདེན་ནམ་གསུངས། །འདུག་ཞུས་གཟུགས་པོའང་མཐོ་འདུག་མི་ཟེར་རམ། །གསུངས་པས་འདུག་ཞུས་ཨ་ཅོའི་ལུགས་དེ་མིན། །འདི་ན་བཙུན་རྗེ་ཕྱུག་མོ་གང་བླངས་ལ། །ཐ་མོ་ཞིག་ཁྲིད་ཞུ་ཡི་བླ་བཙོང་གསུངས། །བཀྱོན་ཚེ་འགགས་མེད་རོལ་བའི་མགུར་བླངས་པས། །ཨ་ཅོ་མིར་མི་འདུག་གསུངས་ཐུགས་དགྱེས་མཛད། །དེ་ནས་ཚོགས་ཁ་ལ་ཁང་དུ་བཞུགས་ཏེ། །སྣང་བ་འདུལ་ཅིང་སྐུ་བསོད་འགྲོ་དོན་རྒྱས། །སློབ་མ་སྒོམ་ཆེན་ཉ་མ་མང་དུ་འདུས། །སྐབས་ཤིག་ལ་སྟོད་བྱོན་ལམ་གཙང་འཇད་དུ། །མཁའ་འགྲོ་ཉ་ཉ་དང་མཇལ་གདམས་རྩལ་ནོད། །ཡུལ་དུ་བྱོན་ནས་གདམས་ངག་མང་པོ་གསུངས། །ཐ་མ་འདའ་ཁར་སྲས་པོ་ལྷ་འབུམ་ལ། །ན་དགའ་ཤི་སྐྱིད་གདམས་མགུར་ལེགས་གསུངས་རྗེས། །སྔོ་ཕུག་བྲག་ལ་བྱོན་ཏེ་སྐུ་གཤེགས་སོ། །དེ་བཞིན་ལྷ་རྗེ་ཇོ་ཐོག་གི་སྲས་པོ། །རྒྱལ་སྲས་ཇོ་འབར་ཉིད་ཡིན་རྗེ་དེ་ཉིད། །མཁས་དང་གྲུབ་པའི་ཁྱུ་མཆོག་དམ་པ་སྟེ། །མཁའ་ལ་ཐོགས་མེད་གཤེགས་ཤིང་སྒྲུབ་ཁང་བསྐོར། །བྲག་ལ་རྗེས་བཏོད་ཕྱི་ནང་ཟང་ཐལ་བགྲོད། །སྐྱེས་ཆེན་འབུམ་གྱི་བསྟི་གནས་དམ་པའོ། །གན་ཡང་ཇོ་མཁར་སྲས་སོགས་དེ་ཡི་མཆེད། །གདུང་བླ་གཅེན་དང་གཅུང་པོ་མང་ཙམ་བྱུང་། །དེ་རྗེས་དེ་རྣམས་སྲས་པོ་སྐུ་མཆེད་གསུམ། །གཅེན་པོ་ཁྲོ་རྒྱལ་འབར་ནི་རབ་བྱུང་སྟེ། །སངས་རྒྱས་ཞུ་ཆེན་ཞེས་གྲགས་གོང་ལྟར་དང་། །འབྲིང་པོ་རྟོགས་ལྡན་ཆེན་པོ་ཤེས་རབ་འབུམ། །གནས་ལུགས་མངོན་གྱུར་འགྲོ་དོན་མཛད་མཐར་ཕྱིན། །གཅུང་པོ་མགར་སྒོམ་དམ་པ་ལྷུན་གྲུབ་འབར། །གདན་སའི་འཁུར་བཞེས་ལྷུན་གྲུབ་རྒྱལ་མཚན་ཞེས། །དེ་དག་སྲས་གཉིས་ཞུ་སྨྲང་བོན་སྟོན་དང་། །ཞུ་སྨྲང་ཇོ་བདེ་གཉིས་ཡིན་རྗེས་མའི་སྲས། །རྒྱལ་མཚན་དར་དེ་འདུལ་བརྒྱུད་སྐབས་ལྟར་ལ། །མཆེད་པོ་གྲགས་པ་འབུམ་ནི་གསང་སྔགས་ཀྱི། །རིག་འཛིན་ཆེན་པོ་ཕལ་ཆེར་སྐྱིད་མཁར་ཕུག བསྒྲུབ་བཞུགས་སྒྲུབ་ཆེན་བྲག་ཕུག་པ་ཡང་ཟེར། །རིམ་གཉིས་རྣལ་འབྱོར་མཆོག་ཡིན་སྨྲང་བོན་སྟོན། །ཟུར་བྱོན་གཟིམས་ཁང་གསར་བཟུང་སྲས་གཉིས་ཀྱི། །རྒྱལ་མཚན་འབུམ་ནི་མཁས་གྲུབ་དོན་ལྡན་གཤེན། །ཁང་གསར་ཆེན་པོ་ཞེས་ཀྱང་མཚན་དུ་བརྗོད། །གཅུང་པོར་གྲགས་རྒྱལ་འདུལ་འཛིན་གོང་ལྟར་རོ། །དེ་རྗེས་ཞུ་གཡས་སློབ་དཔོན་ཁྲོ་རྒྱལ་དང་། །ཁྲོ་གསས་སྐུ་མཆེད་བྱོན་ཅིང་དེ་ཡི་མཆེད། །ནམ་རྒྱལ་ནམ་གཡུང་གཉིས་ནི་འདུལ་བརྒྱུད་ལྟར། །དེ་རྣམས་སྲས་དབོན་འགྲོ་མགོན་ལྷུན་འོད་དང་། །མཁན་ཆེན་ཤེར་འོད་རྒྱལ་ཐེབས་མཁས་གྲུབ་རྣམས། །དེ་རྗེས་སྲས་དབོན་རྒྱལ་སྲས་ཡེ་བློ་དང་། །མཁན་ཆེན་གྲགས་རྒྱལ་བློ་གྲོས་བསྟན་རྒྱལ་དང་། །བསོད་ནམས་སེང་གེ་བློ་གྲོས་ཆེན་པོ་བཅས། །དེ་ལས་རྒྱལ་སྲས་ཡེ་ཤེས་བློ་གྲོས་དང་། །མཁན་ཆེན་གྲགས་པ་རྒྱལ་མཚན་མཆོག་གཉིས་ནི། །སྔགས་སེམས་ཟང་མོའི་དོན་ལ་དབང་ཐོབ་སྟེ། །ལྷ་སྲིན་བྲན་ཁོལ་དབང་ལྔ་རང་འབྱུང་བསྒྱུར། །སྡེ་བརྒྱད་དམ་འདོགས་མཆོག་གི་གྲུབ་བསྙེམས་ཤིང་། །བསླབ་གསུམ་སྡོམ་ཁྲིམས་སུམ་ལྡན་དཔོན་གསས་ཆེ། །ཀུན་སྤངས་རི་ལ་བསྒོམ་པའི་རྣལ་འབྱོར་ཡང་། །དེ་དག་དུས་མཚུངས་ཡེ་ཤེས་རྒྱལ་མཚན་དང་། །དྲང་སྲོང་རྣམ་རྒྱལ་ཀུན་བཟང་འོད་ཟེར་རྣམས། །འདི་དུས་ཡང་གཅིག་ཞུ་སྒོམ་འཁྲུལ་ཞིག་ཅེས། །བརྟུལ་བཞུགས་གྲུབ་པའི་དབང་ཕྱུག་འཁོར་ལོས་བསྒྱུར། །རིགས་སྔགས་འཆང་དབང་དཔའ་བོ་ཆེན་པོ་དེ། །སྟོད་སྨད་ཀུན་བྱོན་བརྟུལ་ཞུགས་འགྲོ་དོན་མཛད། །མི་དང་མི་མིན་ལྷ་འདྲེ་དབང་དུ་བསྡུས། །ཁྱད་པར་མདོ་སྨད་རྨ་ཡུལ་ཕྱོགས་བྱོན་ཏེ། །བཞུགས་ནས་ལྷ་ཀླུ་གཞི་བདག་ཀུན་གྱི་བཀུར། །མངོན་དང་སྦས་པའི་ཚུལ་གྱི་འགྲོ་དོན་མཛད། །ཤར་ཙོང་ཡུལ་དུ་སྦས་ཐབས་བྱིན་རླབས་སྲས། །དབལ་རམ་ཐུགས་སྤྲུལ་བློ་བཟང་གྲགས་པ་སོགས། །གདུང་རྒྱུད་ཞུ་ལ་གྲགས་པ་བཅོ་བརྒྱད་དང་། །ཞལ་སློབ་མདོ་ཁམས་ཞིག་པོ་བཅོ་བརྒྱད་དང་། །བྱིན་རླབས་སྤྲུལ་པའི་སྐྱེས་འཕགས་བཅོ་བརྒྱད་བྱོན། །འདི་དག་གང་མཇལ་འཁོར་བར་མི་ལྷུང་གསུངས། །དེ་ནས་ཞུ་སྟོན་བློ་གྲོས་ནམ་མཁའ་དང་། །ལྷུན་གྲུབ་རྒྱལ་པོ་རིན་ཆེན་རྒྱལ་མཚན་དང་། །བློ་གྲོས་བཟང་པོ་མཚན་ལྡན་གྲགས་རྒྱལ་དང་། །ལྷུན་གྲུབ་རྒྱལ་མཚན་ལྷུན་གྲུབ་དཔལ་བཟང་དང་། །བསོད་ནམས་དབང་རྒྱལ་ནམ་མཁའ་གྲགས་པ་བཅས། །དུས་མཉམ་དུ་བྱོན་འདི་ཡན་ཉང་སྟོད་སོགས། །གཙང་ཕྱོགས་སུ་བྱོན་དེ་རྗེས་རིམ་བཞིན་དུ། །ཁྲི་སྐྱོང་ནམ་རྒྱལ་ཁྲི་བཙུན་རབ་འབམས་དང་། །རྒྱལ་མཚན་མཆོག་ལེགས་གཡུང་དྲུང་ཁྲི་འོད་དང་། །ལྷུན་གྲུབ་དབང་ལྡན་བློ་གྲོས་དབང་རྒྱལ་དང་། །ནམ་མཁའ་རྒྱལ་མཚན་ནམ་མཁའ་ཡེ་ཤེས་དང་། །རྣམ་རྒྱལ་གྲགས་པ་བསྟན་པ་ཚུལ་ཁྲིམས་དང་། །བསྟན་པ་གྲགས་དབང་བསོད་ནམས་གྲགས་དབང་དང་། །དབྱང་ལྡན་གྲགས་པ་ཚུལ་ཁྲིམས་གྲགས་པ་དང་། །གཡུང་དྲུང་དབང་གྲགས་གཡུང་དྲུང་བསོད་ནམས་དང་། །བློ་གྲོས་རྣམ་རྒྱལ་བསྟན་པ་དཔང་རྒྱལ་དང་། །བསྟན་པ་རྣམ་རྒྱལ་གཡུང་དྲུང་བློ་གྲོས་དང་། །ཟླ་བ་གྲགས་པ་ཉི་མ་གྲགས་པ་དང་། །ཕུན་ཚོགས་རྣམ་རྒྱལ་བསོད་ནམས་དབང་རྒྱལ་དང་། །རྣམ་རྒྱལ་དབང་གྲགས་བསྟན་འཛིན་གྲགས་པ་དང་། །བསོད་ནམས་དབང་ལྡན་ཚུལ་ཁྲིམས་རྒྱལ་མཚན་དང་། །གཙུག་ཕུད་རྣམ་རྒྱལ་བསྟན་འཛིན་རིན་ཆེན་དང་། །བམས་མ་ལྷུན་གྲུབ་བསོད་ནམས་བསྟན་རྒྱལ་དང་། །བསྟན་པ་བཀྲ་ཤིས་ཚེ་བརྟན་རྣམ་རྒྱལ་དང་། །རྒྱལ་བ་དབང་གྲགས་བསྟན་པ་ལྷུན་གྲུབ་དང་། །རྒྱལ་མཚན་ཉི་མ་བཀྲ་ཤིས་བམས་མ་དང་། །བསྟན་འཛིན་གྲགས་པ་ཡོན་ཏན་གྲགས་པ་དང་། སངས་རྒྱས་གྲགས་པ་ནམ་མཁའ་ཁྲི་སྐྱོང་དང་། །གཡུང་དྲུང་མཐོང་གྲོལ་ཀུན་སྐྱོང་གྲགས་པ་དང་། །ཉི་མ་རྒྱལ་མཚན་ཉི་མ་གྲགས་པ་སོགས། །གདུང་བརྒྱུད་ནོར་བུའི་ཕྲེང་ལྟར་བྱོན་པ་རྣམས། །སྟོད་ན་དབུས་གཙང་སྐྱིད་མཁར་རི་ཞིང་སོགས། །སྨད་ཀྱི་ཆུ་སྒང་ཁྲ་རྒན་ཉི་ཕུག་སོགས། །བར་ན་ཧོར་སོག་ལྕགས་ཟབ་གཡུང་དྲུང་གླིང་། །གྲུ་ཁུག་ཞུ་ཚང་སོགས་ལ་བྱོན་པའོ། །

བཞི་པ་གྲུབ་ཐོབ་སྤ་ཡི་གདུང་རབས་ནི། །འོད་གསལ་ལྷ་གནས་སངས་པོ་ཆུ་ལྕམ་སྲས། །ལས་གྲོལ་ལྷ་བུ་སྤ་བ་སྤ་ཐོག་ཅེས། །རྩ་གསུམ་ལྷར་བབས་ལྷ་ལ་བོན་འཁོར་སྐོར། །འཛམ་གླིང་ཞང་ཞུང་རྣམ་རྒྱལ་ལྷ་རྩེར་བབས། །སྤྲུལ་པ་མང་བསྟན་ཏི་སེའི་ཤེལ་ཕུག་ཏུ། །ལོ་གསུམ་མེ་རེའི་བསྒྲུབ་མཛད་ལྷ་སྐུར་གྲུབ། །ཁྲི་མན་ལྕགས་ཀྱི་བྱ་རུ་ཅན་ཞེས་གྲགས། །དེ་དུས་ས་ལ་ཞང་ཞུང་རྒྱལ་པོ་ཆེ། །གནམ་ལ་ལྷ་བུ་སྤ་ལ་མཛེས་ཞེང་གླེང་། །དེ་ཡི་གདུང་ལ་གྲུབ་ཐོབ་སྤ་ཚང་ཞེས། །གདུང་བརྒྱུད་མཐའ་དག་བོད་རྒྱལ་རིམ་བྱོན་གྱི། །མཆོད་གནས་བཀུར་ཞིང་བོད་རྗེ་ཁྲི་སྲོང་དུས། །བླ་ཡི་མཆོད་གནས་གྱི་ཁྲོམ་དཀར་པོར་བཞུགས། །དེ་རྗེས་བསྟན་པ་ཕྱིས་དར་དུས་ཀྱི་ཚེ། །སྤ་སྟོན་དཔལ་མཆོག་རྒྱལ་བ་ཞེས་བྱ་བ། །བླ་མ་གཤེན་གྱི་གསང་སྔགས་བོན་བདག་ཆེ། །རིག་འཛིན་དཔའ་བོ་དེ་ཉིད་ཇི་ཙམ་ན། །སྙེ་ནམ་དྭགས་ཀྱི་ཡང་དབེན་དུ་བཞུགས་དུས། །བླ་མ་གཤེན་གྱིས་བོན་གཏེར་ཐོན་གསན་ཏེ། །འབྲིག་མཚམས་སུ་བྱོན་བླ་མ་གཤེན་མཇལ་ཚེ། །སྙུན་པོ་དམ་པོས་ཟིན་ནས་གཤེགས་ཁར་ཐུག །ལས་ཅན་གསང་སྔགས་བདག་པོ་ཞིག་འདུག་གི། །གསུངས་ནས་ཁྲོ་བོ་དབང་ཆེན་ལ་སོགས་པའི། །བོན་མང་བཀའ་དབང་ཆུ་བོ་རབ་འབམས་སོགས། །ཤོག་སེར་དབང་ལུང་བཅས་གནང་བྱིན་རླབས་ཀྱི། །དམ་རྫས་རྣམས་དང་ཆ་ལག་བཀྲོལ་བྱང་ཞིབ། །འཛི་སྟོན་ལ་ནོས་གསུངས་ནས་ལུང་བསྟན་མཛད། །དེ་ནས་སྲད་ཀྱི་དགོན་ལུང་དུ་བྱོན་ནས། །འཛི་སྟོན་དབང་གི་རྒྱལ་མཚན་ལ་ཞུས་པས། །ཞི་བའི་དོན་སྐོར་འགྲེལ་དང་བཅས་པ་དང་། །འཆི་མེད་གཙུག་ཕུད་མན་ནས་མཁས་བཞི་ཡན། །རིག་འཛིན་རྣམས་ཀྱི་ཕུད་གཏའ་སྨན་ཕབས་དང་། །གར་མདུང་བསེ་ཡི་ག་འུ་ཡན་ཆད་ཀུན། །ཕ་ནོར་བུ་ལ་གཏད་དོ་གསུངས་ནས་གནང་། །དེ་ནས་ཡར་བྱོན་སྔར་གྱི་སྒྲུབ་པའི་གནས། །ཡང་དབེན་དགོན་པར་ཁྲོ་བོ་བསྒྲུབ་མཛད་ཚེ། །སྲིད་རྒྱལ་གཞུང་བཞིན་ལན་དྲུག་ཞལ་གཟིགས་ཀྱི། །ཕྱི་མར་དྲག་པོའི་ཚུལ་གྱིས་བྲང་གཤགས་པས། །རྩ་གསུམ་འཁོར་དྲུག་ཇི་བཞིན་གསལ་བ་ཡི། །ཐུགས་འཁོར་དབུས་ན་གཙོ་མཆོག་སྐུ་གསལ་གཟིགས། །ཕུམ་དགུའི་སྨན་ལ་བདུད་རྩིའི་ཟིལ་ཐིག་བབས། །དབལ་མོས་དཀྱིལ་འཁོར་བསྐོར་ཞིང་ལུང་དབྱངས་བྱེད། །བེ་དཀར་ལྷ་སྲིན་མི་མིན་རྣམས་གུས་ནས། །ན་མོ་དབང་ཆེན་གཞལ་ཡས་འབར་བ་ན། །ཟེར་གྱིས་ཕྱག་འཚལ་གཞན་ཡང་གྲུབ་རྟགས་མང་། །ཐིག་ལེ་དབྱིངས་འཆད་ལ་སོགས་བོན་ཀ་ནི། །གྲགས་མང་པོ་ལ་འགྲེལ་བ་ཏི་ཀ་བཏབས། །ཁྲོ་བོའི་གཞུང་བཤད་རྐང་བཙུགས་གཞན་རྒྱུད་ཁྲོལ། །ཕྱོགས་མཚམས་ཀུན་ཏུ་གྲགས་འཕེལ་བུ་སློབ་འདུས། །སྐུ་ཚེའི་སྨད་ལ་རབ་ཏུ་བྱུང་དགོངས་ཏེ། །རྗེ་བཙུན་བྱང་པའི་མདུན་བྱོན་ཁྲོ་འབྲུག་གིས། །དབུ་སྐྲ་བཞར་བ་བརྩམ་ཚེ་སྐྲ་ཉག་རེར། །ཁྲོ་བོ་ཡབ་ཡུམ་རེ་གནས་གཟིགས་ཏེ་འཕྲལ། །སྤུ་གྲི་དར་བཅིབ་སྤ་ལ་ཕུལ་མཛད་ནས། །རྗེ་ཁྱེད་རབ་བྱུང་མ་ཚོགས་དབལ་མོ་རྣམས། །རྐོ་ལོང་སྡོམ་པར་འདུག་པས་སྔགས་སྒོམ་གྱིས། །བསྟན་པ་སྤེལ་མཛོད་གསུངས་པས་དེ་ལྟར་མཛད། །བླ་མ་དེ་ལ་སྟོད་སྨད་བར་གསུམ་ནས། །སློབ་མ་མང་བྱུང་དེ་ནང་ཁྱད་འཕགས་བཞི། །དམ་པ་རྒྱལ་ཚབ་ལྷ་རི་གཉེན་པོ་དང་། །རི་ཁྲོད་ཆེན་པོ་དབོན་པོ་དར་མ་བཅས། །དེ་ལྟར་རྨེའུ་སྒོམ་གཉིས་དང་གཤེན་སྟོན་གསུམ། །དབང་ལུང་རྫོགས་ཞུས་དབུས་གཙང་དུ་བྱོན་དུས། །བླ་མས་གསུངས་བཞིན་དིར་རིར་ཕ་དམ་པར། །ཞུས་ཏེ་རྟེན་འབྲེལ་རེ་རེ་བརྟགས་ཚུལ་ཡོད། །ཞིབ་པར་ཡི་གེས་འཇིགས་ཏེ་མ་བྲིས་སོ། །དེ་ཡི་སྐུ་དབོན་སྤ་སྟོན་དར་མ་ནི། །ཁུ་བོའི་མདུན་ནས་ཁྲོ་བོ་དབང་ཆེན་སོགས། །གསང་སྔགས་ཕྱི་ནང་གསང་གསུམ་དབང་ལུང་ཁྲིད། །མན་ངག་དང་བཅས་རྫོགས་པར་ཞུས་མཛད་ནས། །རྒྱུད་ལུང་མན་ངག་གཞུང་དོན་རྒྱས་པར་བཀྲལ། །གཞན་དོན་དུ་བཤད་རང་དོན་བསྒྲུབ་མཛད་པས། །གྲུབ་པ་མངོན་ཐོབ་གདུལ་བ་སྨིན་ཅིང་གྲོལ། །མཆོག་བཀོད་གསང་སྔགས་བསྟན་པ་དར་བར་མཛད། །དེ་སློབ་སྐུའི་སྲས་སྤ་སྟོན་ཁྱུང་འབར་ཏེ། །དེ་ནི་གསང་སྔགས་དོན་ལ་གྲུབ་བརྙེས་པས། །ཁྲོ་བོ་སྤྲུལ་ནས་ལོག་ལྟ་འདུལ་བ་དང་། །ཁྱུང་དུ་སྤྲུལ་ནས་ཀླུ་རྣམས་བྲན་དུ་བཀོལ། །སྣང་སྲིད་མེ་རུ་འབར་བ་ལ་སོགས་པའི། །གྲུབ་རྟགས་བསམ་དུ་མེད་པ་མངའ་བའོ། །དེ་སློབ་མཆེད་གྱུར་ཞིག་པོ་ཀུན་རྩེ་ནི། །བློ་རྩོལ་འགྲོ་འོང་གཞི་དབྱིངས་ལ་དག་ནས། །རང་བྱུང་གཉུག་མའི་གནས་ལུགས་རང་ས་ཟིན། །དགག་སྒྲུབ་འཁྲུལ་པ་ཞིག་བའི་རྣལ་འབྱོར་རོ། །དེ་དང་ཁྱུང་འབར་ཟུང་སློབ་ཁྲོ་ཆུ་འབར། །དེ་ནི་ཐོགས་མེད་རྩལ་ལྡན་གྲུབ་ཐོབ་སྟེ། །ནམ་མཁར་འཕུར་ནས་ལྷ་ལ་བོན་སྟོན་ཅིང་། །ཆུ་ལ་བཞུད་ནས་ཀླུ་ཁམས་བདེ་ལ་བཀོད། །དེ་སློབ་མཆེད་གཅུང་སངས་རྒྱས་ཇོ་རྒྱལ་ཏེ། །སྣང་ཚད་སྐར་ཤར་གྲགས་ཚད་གསུང་དུ་སྒྲོགས། །དྲན་ཚད་ཐུགས་བརྡོལ་མ་དག་གཟུགས་སྒྲ་སོགས། །དག་པ་ལོངས་སྐུའི་ཞིང་དུ་སངས་རྒྱས་སོ། །བླ་མ་དེ་བཞི་སྐུ་མཆེད་དུ་བྱོན་ཏེ། །ཀུན་རྩེ་ཟུར་བྱོན་གཞན་གསུམ་ལྷན་ཅིག་བཞུགས། །ཁྱུང་འབར་སོགས་ལ་སྲས་བདུན་བྱོན་པ་སྟེ། །ཆེ་བ་གྲུབ་ཐོབ་ཤེས་རབ་རྒྱལ་མཚན་ཡིན། །དེ་ནི་ཚེ་ལ་དབང་བའི་རིག་འཛིན་ཐོབ། །དགུང་ལོ་བརྒྱ་དང་ལྔ་བཅུར་སྐུ་བཞུགས་ཤིང་། །འབྱུང་ལྔ་དབང་བསྒྱུར་སྣང་སྲིད་ཟིལ་གྱིས་གནོན། །མཆོག་གི་དངོས་གྲུབ་རྣམ་དག་ཡུམ་གྱི་ཞལ། །གཟིགས་ཤིང་བསྟན་འགྲོའི་དོན་མཛད་ཕྲིན་ལས་ཆེ། །སྐུ་མཆེད་གསུམ་པ་རྟོགས་ལྡན་དྲང་སྲོང་ནི། །ལྟ་བའི་འཕང་མཐོ་སྤྱོད་པའི་རྒྱུན་གཙང་བས། །ཀླུ་ཡིས་སྲོག་ཕུལ་ཕྱི་རབས་སྤ་གདུང་ལ། །མུར་མཛེ་མི་འབྱུང་བླ་མ་དེ་ཡི་དྲིན། །དེ་འོག་བཞི་པ་སངས་རྒྱས་གཡང་འབུམ་ནི། །གོང་མའི་བརྒྱུད་འཛིན་རང་དོན་བསྒོམ་ཞིང་བསྒྲུབ། །འོག་མའི་ལམ་འདྲེན་གཞན་དོན་བསྟན་ཅིང་བཤད། །སྨིན་གྲོལ་ཟབ་མོའི་དོན་གཉིས་མཐར་ཕྱིན་ཏེ། །མཆེད་གཞན་ཡོན་ཏན་མདོ་སྡེ་བསོད་ནམས་དཔལ། །རྒྱལ་བ་བློ་གྲོས་བཞི་ནི་འདུལ་བརྒྱུད་ལྟར། །ཀུན་རྩེའི་སྲས་གཅེན་རིན་ཆེན་ལྷུན་གྲུབ་ནི། །དབུས་གཙང་དུ་ཕེབས་བསྟན་འཛིན་མཁས་གྲུབ་ཆེ། །རྨ་སྟོན་ཤེར་སེང་འོལ་སྒོམ་ཕུག་པ་གཉིས། །བོན་བདག་མཛད་དེ་བསྟན་སྤེལ་འགྲོ་དོན་ཆེ། །གཅུང་པོ་གཡུང་དྲུང་སེང་གེ་གོང་ལྟར་དང་། །གྲུབ་ཐོབ་ཤེས་རབ་རྒྱལ་གྱི་སྲས་པོ་ནི། །སྤ་སྟོན་རྒྱལ་བ་ཤེས་རབ་ཅེས་བྱ་བ། །བླ་ཆེན་དངོས་འདྲའི་དཔོན་གསས་ཆེན་པོ་ཉིད། །ཚེ་དབང་རིག་འཛིན་གར་འདུད་སར་སྤྲུལ་ནས། །མཆོག་ཐུན་དངོས་གྲུབ་སྩལ་ཐོབ་རིན་སྒང་གནས། །བསྒྲུབ་པས་ཅིར་སྣང་ལྷ་སྐུའི་རོལ་པ་སོགས། །སྣང་གྲགས་དྲན་རེག་ལྷ་སྔགས་ཡེ་ཤེས་ཤར། །ཁྱུང་རྒོད་རྩལ་གྱི་བོན་བདག་ཉིད་གྱུར་ཏེ། །གསང་སྔགས་བསྟན་པའི་བདག་ཉིད་བཀའ་དྲིན་ཆེ། །དེ་སྲས་སྤ་སྟོན་དོན་སྒྲུབ་འབུམ་བཟང་ནི། །སྐུ་གསུང་ཐུགས་གསུམ་ཚེ་དབང་གིས་བྱིན་བརླབས། །འགྲོ་དོན་ཐོག་མེད་མོ་གཤམ་བུ་སྐྱེ་སོགས། །གྲུབ་རྟགས་རྨད་བྱུང་ལྷ་སྤང་སྒྲུབ་གནས་སུ། །བསྙེན་སྒྲུབ་མཛད་པས་བསྐྱེད་རྫོགས་མངོན་གྱུར་ཏེ། །ཡི་དམ་ཉིད་གྱུར་འགྲོ་བའི་བར་ཆད་བསལ། །དེ་མཆེད་སྤྲུལ་སྐུ་དཔལ་ལྡན་བཟང་པོ་ནི། །རི་ཁུད་གནས་བསྒྲུབ་སྔ་ཕྱི་སྒྲིབ་མེད་མཁྱེན། །རྩ་གསུམ་བོན་སྐྱོང་གྲངས་མེད་ལྷ་ཞལ་གཟིགས། །གཟའ་བདུད་དམ་བཏགས་ལ་སོགས་གོང་དུ་གསལ། །དེ་སློབ་སྤ་སྟོན་ཉི་དཔལ་བཟང་པོ་ནི། །དོན་གྲུབ་འབུམ་གྱི་སྲས་འཁྲུངས་ཐོག་མ་ནས། །ཏྲེ་སྟོན་རྒྱལ་མཚན་དཔལ་ལས་མཛོད་ཕུག་དང་། །རྫོགས་ཆེན་ཡང་རྩེ་གསང་སྔགས་ལ་སོགས་པའི། །ཐོས་བསམ་ལེགས་སྦྱངས་དཔལ་ལྡན་བཟང་པོའི་མདུན། །དབྱང་ལུང་བཟང་ནོད་སྒྲུབ་པར་མཐར་ཕྱིན་མཛད། །མཆོག་མཐུན་གྲུབ་སྙེམས་འགྲོ་དོན་བཀའ་བཙན་ནུས། །ཡི་དམ་ཞལ་གཟིགས་མཆོག་གི་སྐུར་གཤེགས་སོ། །དེ་སྲས་སྤ་སྟོན་ཟླ་རྒྱལ་བཟང་པོ་དང་། །སྟོབས་ཆེན་བཟང་པོ་བསྟན་རྒྱལ་བཟང་གསུམ་ཡིན། །དེ་ལས་མཁས་གྲུབ་བསྟན་རྒྱལ་བཟང་པོ་ནི། །གྲངས་མེད་ཚོགས་བསགས་སྤངས་རྟོགས་མངོན་དུ་གྱུར། །དུས་གསུམ་ཀུན་མཁྱེན་རྒྱུད་ལུང་རྒྱ་མཚོ་ཆེར། །ཐོས་བསམ་གྲུར་ཞུགས་འཆད་རྩོམ་ནོར་བླངས་ཏེ། །རང་གཞན་རེ་སྐོང་སྒྲུབ་པའི་རྒྱལ་མཚན་བཙུགས། །སྒོམ་རྟོགས་རིན་ཆེན་གཏེར་ལ་སྤྱོད་པ་ཡིན། །དེ་ཡི་དཔོན་པོ་དཔལ་མཆོག་བཟང་པོ་དང་། །དཔལ་འབར་བཟང་པོ་སྐུ་མཆེད་གཉིས་བྱོན་ཏེ། །དེ་སྲས་སྤ་སྟོན་རིན་ཆེན་རྣམ་རྒྱལ་དང་། །ལྷུན་གྲུབ་དཔལ་བཟང་སྐུ་མཆེད་བྱོན་པ་སྟེ། །དེ་སྲས་སྤ་སྟོན་ས་ལེ་འོད་དཀར་རོ། །ཡང་གཅིག་གོང་གི་སངས་རྒྱས་གཡང་འབུམ་ནས། །སྲས་རྒྱུད་མི་རབས་ཟུང་ཞིག་སོང་བའི་རྗེས། །སྤ་སྟོན་མཁས་གྲུབ་ནམ་མཁའ་བཟང་པོ་དང་། །དེ་རྗེས་དེའི་དབོན་དཔལ་ཆེན་བཟང་པོ་དང་། །དེ་སྲས་རིན་ཆེན་དཔལ་བཟང་དེའི་དབོན་པོ། །གཡུང་དྲུང་བཟང་པོ་སོགས་བྱོན་འདི་ཡན་ལ། །བཟང་པོའི་མཚན་ཅན་བཅུ་གསུམ་ལ་ཕུག་བྱོན། ། དེ་རྗེས་དབུས་གཙང་ལ་སོགས་ཡར་མར་དུ། ། ལྷུན་གྲུབ་དབང་ལྡན་ཟླ་བ་གྲགས་པ་དང་། །ལྷུན་གྲུབ་དབང་རྒྱལ་ཚེ་དབང་འོད་ཟེར་སོགས། །བསྟན་འཛིན་སྐྱེས་སུ་འགའ་བྱོན་དེ་ཙམ་ན། །གཙང་སྟོད་ལ་ཕུག་ཕྱོགས་ཀྱི་གདུང་རྒྱུད་ཕྲ། །བར་སྐབས་གདུང་འཛིན་ཁ་ཅིག་མདོ་སྨད་ཕྱོགས། །བྱོན་བརྒྱུད་སྤ་སྟོན་གཡུང་དྲུང་རྒྱལ་པོའི་སྲས། །དགྲ་འདུལ་བསྟན་རྒྱལ་བསོད་ནམས་དབང་གྲགས་བཅས། །འདི་དུས་ཡར་བྱོན་ཧོར་སྡེ་ཡེ་ཐའི་ནང་། །གཞིས་ཆགས་བཞུགས་ཤིང་དེ་དག་གི་སྲས་དབོན། །གཡུང་དྲུང་ནམ་བཟང་ལྷུན་གྲུབ་གྲགས་པ་དང་། །ཤེས་རབ་གྲགས་པ་ཡོན་ཏན་དང་བཅས་བཞི། །གཡུང་དྲུང་ནམ་བཟང་ཧོར་རྗེའི་དབུ་བླ་མཛད། །སྤ་དགོན་གཡུང་དྲུང་རབ་བརྟན་གླིང་ཆགས་བཏབས། །ཡོན་ཏན་སྲས་པོ་ནམ་མཁའི་ཏིང་འཛིན་དང་། །ཁྱུང་གི་རྒྱལ་པོ་གཉིས་ཡིན་གོང་མའི་སྲས། །ནམ་མཁའ་གཡུང་དྲུང་ནམ་མཁའ་སྒྲོན་གསལ་དང་། །ཉི་མ་འབུམ་གསལ་སྐུ་མཆེད་གསུམ་དྲང་སྲོང་། །གཅེན་པོ་ནམ་གཡུང་དྲུང་སྦས་པའི་རྣལ་འབྱོར་ཆེ། །གཅུང་གཉིས་ཞུ་སྟོན་རྒྱལ་མཚན་ཉི་མ་སོགས། །བསྟེན་ནས་བསྟན་འགྲོའི་རྒུད་པ་གསོས་མཛད་དེ། །རྣམ་ཐར་མདོ་ཙམ་འདུལ་རྒྱུད་སྐབས་སུ་སོང་། །ཁྱུང་ཆེན་སྲས་པོ་གཡུང་དྲུང་ཕུན་ཚོགས་དང་། །བསོད་ནམས་བསྟན་འཛིན་གཉིས་བྱོན་རྗེས་མ་ནི། །བསྟན་འགྲོའི་དཔལ་མགོན་གྱུར་ཀྱང་སྐུ་གཞོན་གཤེགས། །གོང་མར་གསང་ཡུམ་སྔ་ཕྱི་གཉིས་བྱུང་བའི། །སྔ་མ་ཡབ་གཞིས་སུ་བཞུགས་སྒང་ཟའི་སྲས། །འཆི་མེད་ཚེ་དབང་ཉིད་ཡིན་དེ་ཡི་རྫེས། །ཟུར་བྱོན་གེབ་ཟ་ལྕམ་བཞེས་སྲས་ལྕམ་དྲལ། །མང་འཁྲུངས་སྲས་གཅེན་བསྟན་པ་འབྲུག་གྲགས་དང་། །དབྱང་གི་རྒྱལ་པོ་ཡེ་ཤེས་དཔལ་བཟང་དང་། ། འཆི་མེད་རྣམ་རྒྱལ་ཨ་ཀུན་རྒྱལ་པོ་དང་། ། ཀུན་བཟང་རྣམ་རྒྱལ་ཡེ་ཤེས་གཡུང་དྲུང་དང་། །བསོད་ནམས་ཕུན་ཚོགས་བཅས་ཏེ་མཆེད་བརྒྱད་བྱོན། །ཡང་གཅིག་དེ་གོང་ཟུར་བྱོན་སྲས་གཅིག་བྱོན། །གྲུབ་ཐོབ་དྲང་སྲོང་སྐལ་བཟང་གཡུང་དྲུང་ཡིན། །འདི་དག་ཐམས་ཅད་མཆོག་སྲས་བསྟན་འགྲོའི་མགོན། །ཤ་སྟག་ཡིན་ཅིང་བླ་ཡི་བླར་གྱུར་པ། །མཁས་བཙུན་གཡུང་དྲུང་བསྟན་པ་འབྲུག་གྲགས་དང་། །གཏེར་ཆེན་ཡེ་ཤེས་གཡུང་དྲུང་རྣམ་གཉིས་ཡིན། །སྦྲ་ནག་ཡབ་གཞིས་འཆི་མེད་ཚེ་དབང་ལ། །སྲས་བདུན་བྱོན་པའི་དགའ་བ་ལྷུན་རྒྱལ་དང་། །ནམ་འགྲུབ་ཚེ་དབང་ཟླ་རྒྱལ་མཆོག་སྲས་བཅས། །དེའི་སྲས་གདུང་རབས་མ་ཆད་དེང་དུས་གནས། །ལྔ་པ་ཉི་འབུམ་ཡང་སྲིད་སྤ་སྤྲུལ་ཞེས། །བསྟན་པ་རྒྱལ་མཚན་སྟོད་སྨད་འགྲོ་དོན་མཛད། །དུས་འགྱུར་སྐབས་སུ་རྒྱ་བལ་དུ་ཕེབས་ཏེ། །རེ་ཞིག་མཛད་མཐའ་བསྐྱུང་སྟེ་དབྱིངས་སུ་གཤེགས། །ཡང་གཅིག་གོང་གི་ཡབ་མེས་ཤེར་གྲགས་ཀྱི། །སྲས་བརྒྱུད་གདུང་རབས་གཉིས་མཚམས་ནམ་རྒྱལ་དང་། །ཉི་རྒྱལ་གཉིས་བྱོན་སོ་སོར་གདུང་རྒྱུད་དང་། །གོང་གི་ཡབ་ཚང་གདུང་འཛིན་གཏེར་ཆེན་དང་། །ཡེ་དཔལ་འཆི་མེད་རྣམ་རྒྱལ་རྣམས་ཀྱི་སྲས། །སྐྱེས་བུ་དམ་པའི་བརྒྱུད་པ་དེང་སང་བཞུགས། །དེ་ལས་གོང་གི་ཀུན་བཟང་རྣམ་རྒྱལ་དང་། །རྣམ་རྒྱལ་སྲས་པོ་བསོད་ནམས་རྒྱལ་མཚན་ཟུང་། །རྒྱ་གར་དུ་ཕེབས་དེང་སྐབས་བཞུགས་འཇགས་ཏེ། །བསྟན་འགྲོའི་དོན་མཛད་དགེ་ཚོགས་བླ་མེད་དོ། །

ལྔ་པ་མཁས་པ་རྨེའུའི་གདུང་རབས་ནི། །སྲིད་པ་ཡབ་ཡུམ་ལས་གྲོལ་ལྷ་ཡི་སྲས། །ཁྱེའུ་དཀར་པོ་འོད་གསལ་ལྷ་ནས་བབས། །འཛམ་གླིང་ཡིག་ཚང་ཅན་གྱི་གདུང་ལས་ཆད། །སྲས་ནི་རྨ་དང་རྨེ་འུ་གཉིས་སུ་བྱུང་། །རྨེ་འུ་ངམ་ལེན་སྐྱོལ་པོ་ཞེས་བྱ་བ། །ཞང་ཞུང་ལྷ་རིར་དབལ་ཕུར་བསྒྲུབ་པ་ཡིས། །ལྷ་ཞལ་གཟིགས་ཤིང་གཡུ་འབྲུག་རྟ་རུ་ཞོན། །ཏི་སེ་གངས་ནས་ལྷ་རི་གྱང་ཐོར་གཤེགས། །བོད་རྒྱལ་གཉའ་ཁྲིའི་བླ་བོན་ཉིད་དུ་བཀུར། །དེ་རྗེས་དུང་གི་བ་རྒོད་གཉིས་སྤྲུལ་ཏེ། །གཡས་རུ་ཤངས་ཀྱི་རི་རྩེར་འཕུར་འཕུར་ལྡིང་། །བསྐོར་མཐར་ཤུན་གྱི་སྨན་མོ་གཡུ་མཁར་རྩེ། །བབས་ཏེ་དུང་སྒོང་འོད་འབར་གཉིས་སུ་གྱུར། །དེ་བརྡོལ་གཅིག་ལས་རྨེའུ་འདུལ་བ་བརྩོན། །གཅིག་ལས་གཡུ་གཤེན་ཐོད་དཀར་བ་བ་གཉིས། །འཁྲུངས་པས་ཞོག་ལ་སྟོད་སྨད་གཉིས་སུ་ཆད། །སྟོད་པ་ཉིད་ལ་སྨིན་གྲོལ་རྒྱ་ཆེར་འཕེལ། །སྨད་པ་གཡུ་གཤེན་ཐོད་དཀར་ཀྱི་སྲས་པོ། །རྒྱལ་གྱི་ལྷུན་པོ་དེ་སྲས་སྐྱིད་གསུམ་འཛོམ། །དེ་སྲས་སྟོང་ཚབ་དང་ནི་པད་སྟོང་གཉིས། །པད་སྟོང་སྲས་པོ་རྨེ་འུ་མ་ར་སྙ། །སྟོན་ཚབ་སྲས་གསུམ་ཆེ་བ་སྟོན་རྩེ་དང་། །འབྲིང་བ་རོག་དཔལ་ཆུང་བ་དྨཀྱ་བརྟན། །རྨེའུ་རོག་དབལ་བོན་ཉིད་ནི་ཕུར་པ་ཡི། །གྲུབ་ཐོབ་རྣལ་འབྱོར་ཡི་དམ་ལྷ་ཞལ་གཟིགས། །གུར་ཞོག་ན་བཀྲའི་བྲག་ལ་ཕུར་བ་བཏབས། །དེ་ཡི་སྲས་པོ་ལྷ་རི་གཉེན་པོ་སྟེ། །དེ་ནི་དབྱིལ་གྱི་ལྡེ་མིག་འབྲིང་པོ་ལས། །རྔམ་པ་ལྕེ་རིང་སྤྲུལ་པ་ལ། །རྨེའུ་ལྷ་གཉེན་བྱ་བ་བྱུང་། །དེས་ཀྱང་བསྟན་པ་རྒྱས་པར་བྱེད། །ཅེས་དེ་རྨེའུ་རོག་དཔལ་ཡབ་ཡུམ་ལ། །རྗེ་བཙུན་བྱང་པས་བྱིན་བརླབས་ལུང་བསྟན་བཞིན། །ཤིང་ཕོ་བྱི་ལོར་སྐུ་འཁྲུངས་ཆུང་ནས་ནི། །ཤེས་རིག་རྩལ་རྫོགས་བོན་ཀུན་བདེ་བླག་མཁྱེན། །ཡབ་ལས་གསང་སྔགས་བརྒྱུད་གདམས་དབང་ལུང་གསན། །གཤེན་གྱི་ཐུགས་སྲས་བྲུ་ཆེན་ནམ་གཡུང་དང་། །ཁྱད་པར་དེ་སྲས་ཁྱུང་གི་རྒྱལ་མཚན་ལས། །མཚན་ཉིད་མཛོད་ཕུག་རིག་པ་ཁུ་བྱུག་སོགས། །མདོ་སྔགས་མང་གསན་ལྕོག་ལ་གཡུ་སྐྱིད་དང་། །གཡུ་སྒྲ་ལེགས་པར་ཁམས་བརྒྱད་འབུམ་རྒྱས་འབྲིང་། །ལུང་ཁྲིད་མན་ངག་རྫོགས་ནོད་མཁས་པར་སྦྱངས། །ཉང་སྟོད་ཞུ་སྒོམ་ལེགས་པོ་ཡབ་སྲས་དང་། །ཁྱད་པར་མཁས་མཆོག་སྐྱེ་སེ་ཆེན་པོའི་མདུན། །གབ་པ་སེམས་ཕྲན་ལ་སོགས་གསང་སེམས་བོན། །ཟབ་རྒྱས་ཞུས་ཤིང་སྙེ་ནམ་ཡང་དབེན་ན། །སྤ་སྟོན་ཆེན་པོ་དཔལ་མཆོག་རྒྱལ་བ་ལ། །གསང་སྔགས་ཞི་ཁྲོ་སོགས་ཀྱི་དབང་ལུང་དང་། །གདམས་ཁྲིད་མན་ངག་ཕགས་ལེན་བཅས་པ་ཞུས། །གཞན་ཡང་རྗེ་བཙུན་ཁྲོ་འབྲུག་བྲུ་རྗེ་བཙུན། །སངས་རྒྱས་དབུ་ནལ་བ་འོང་རིན་ཆེན་དཔལ། །གཤེན་སྟོན་སྨན་རྒོད་ལ་སོགས་མདོ་སྔགས་ཀྱི། །མཁས་གྲུབ་རྒྱ་མཚོ་ལྟ་བུའི་ཐུགས་བཅུད་བླངས། །ཞལ་ཁྲིད་མན་ངག་ཕྱག་ལེན་བཅས་ཐ་དག། མཁས་ཤིང་གྲུབ་པའི་རྩེར་སོན་མདོ་འབུམ་དང་། །སྔགས་སེམས་གཞུང་ལུགས་ཀུན་ལ་རབ་འབམས་ཀྱི། །སྨྲ་བའི་སེང་གེ་ཉིད་གྱུར་གུར་ཞོག་ཏུ། །མཚན་ཉིད་སྔགས་སེམས་བཤད་པའི་བཀའ་འཁོར་བསྐོར། །འདུས་གྲྭ་སྟོང་ཕྲག་གྲངས་འཛོམས་འཆད་རྩོད་རྩོམ། །ཐོས་བསམ་སྒོམ་སྒྲུབ་བྱེད་པའི་གདན་སར་གྱུར། །མདོ་སྔགས་གཞུང་ཆེན་མང་ལ་ཏི་ཀ་བཏབས། །གསུང་སྐྱེས་སྲས་སློབ་སྟོད་ན་རྩི་གཉལ་གཉིས། །མཁས་བཙུན་ཇོ་སྲས་དང་གསུམ་ཞེས་པ་སྟེ། །རྩི་སྟོན་གྲགས་སེ་གཉལ་སྟོན་ལྷང་ངེ་གཉིས། །ཇོ་སྲས་སྤྲ་བ་ལུང་པ་དང་གསུམ་མོ། །སྨད་ན་གཉའ་ཁྱུང་གཉིས་དང་མཐའ་བཞི་གསུམ། །གཉའ་སྟོན་ཕར་ཕྱིན་ཁྱུང་འཕགས་སེ་བོ་གཉིས། །མཐའ་བཞི་མི་སྒོམ་གཡུང་དྲུང་དང་གསུམ་མོ། །བར་ན་དབུས་པའི་མི་བཞི་བྱ་བ་ནི། །བདག་གི་གཟི་སྒོམ་སྟོན་པ་སྟོད་ལུང་གི། །དར་མ་གཡུང་དྲུང་ནག་ཤོད་བརྒྱ་དྲུག་སྐྱིད། །ཉང་སྒོའི་འབྲོ་ལ་སྟོན་པ་དང་བཞི་འོ། །གཞན་ཡང་དབུས་གཙང་སྟོན་པ་མི་ལྔ་ནི། །གཙང་གི་གཉའ་སྟོན་ཉག་པོ་ཞེསདང་གཅིག །གཡས་རུའི་གུར་སྟོན་ཁྲོག་པོ་དེ་དང་གཉིས། །སྟོད་ལུང་ནང་གི་སྒོམ་པ་ཐུགས་རྗེ་འོད། །འཕན་ཡུལ་དབུས་ཀྱི་གུ་རིབ་སྟོན་པ་བཞི། །གཡས་རུའི་ཤངས་པ་ཇོ་གཤེན་དང་ལྔའོ། །དེ་ནང་མཆོག་གྱུར་ཐུགས་ཀྱི་སྲས་བཞི་ནི། །རྨེ་སྒོམ་འདུལ་འཛིན་རྩི་སྟོན་གྲགས་པ་རྒྱལ། །གཉལ་སྟོན་ལྷང་གཙུག་སྐུ་སྲས་དཔལ་ཆེན་བཞི། །གཞན་ཡང་སྟོན་པ་གྲངས་ལས་འདས་པ་བྱོན། །བླ་མ་དེ་ལ་སྐུ་སྲས་གསུམ་བྱོན་ཏེ། །ཆེ་བ་རྨེའུ་སྟོན་འཁོར་ལོ་རྒྱལ་པོ་ནི། །གསང་སྔགས་ཟབ་མོའི་གྲུབ་བརྙེས་ལྷ་སྐུར་གྲོལ། །འབྲིང་པ་མཁས་མཆོག་ཚུལ་ཁྲིམས་དཔལ་ཆེན་ནི། །གོང་དུ་འདུལ་བརྒྱུད་སྐབས་ལྟར་ཆུང་བ་ནི། །གསས་མཁར་བླ་མ་ཞེས་ཏེ་མདོ་སྔགས་ཀྱི། །གཞུང་དོན་ཀུན་གཟིགས་བསྟན་པའི་བདག་པོར་གྱུར། །འཁོར་ལོ་རྒྱལ་པོའི་སྲས་གཅེན་ཡེ་ཤེས་རྒྱལ། །འདུལ་འཛིན་མཁས་གྲུབ་ཉིད་དེ་གོང་ལྟར་དང་། །དེ་འོག་རྨེའུ་ཡེ་ཤེས་གཡུང་དྲུང་དང་། །ཆུང་པ་གྲགས་པ་རྒྱལ་ཏེ་གྲགས་པོ་ཞེས། །རྨེའུ་ཤཱཀྱ་བསྟན་ལ་སྲས་བཞི་སྟེ། །ཆེ་བ་དམ་པ་འདུལ་བ་འཛིན་པ་ནི། །གོང་འོག་འདུལ་བརྒྱུད་ཉམས་བརྒྱུད་སྐབས་སུ་གསལ། །དེ་མཆེད་རྨེ་སྟོན་ལྷ་རྗེ་བདུད་འདུལ་ཞེས། །སྔགས་ཀྱི་གྲུབ་ཐོབ་ཆེན་པོ་ཉིད་དུ་གྱུར། །དེ་མཆེད་གཉིས་ཀྱང་སྐྱེས་བུ་དེ་བཞིན་ནོ། །གོང་གི་རྨེའུ་སྟོན་ཡེ་ཤེས་གཡུང་དྲུང་ཉིད། །སྙེ་མོ་བཟང་རིའི་ཕྱོགས་བྱོན་དེར་བཞུགས་པའི། །གདུང་བརྒྱུད་བླ་བྲང་དེར་ཆགས་ད་ལྟའི་སྐབས། །བཟང་རི་རྨེའུ་ཚང་ཞེས་སུ་གྲགས་པ་ལས། །གདུང་བརྐྱུད་ཤེལ་དཀར་ཕྲེང་ལྟར་བྱོན་པ་དང་། དེ་ལས་འཕྲོས་པའི་སྙེ་མོ་འཕགས་ཕུ་ཡི། །རྨེའུ་ཚང་གདུང་དང་དེར་འཕྲོས་མདོ་སྨད་དུ། །སྡེ་དགེ་ཞེ་གཤོང་སོགས་དང་ཧོར་སྟོད་ཁུལ། །བྱང་གི་རྫ་དམར་རྨེ་ཚང་བླ་བྲང་བཅས། །ད་ལྟའི་བར་དུ་མཁས་དང་གྲུབ་བརྙེས་པའི། །སྐྱེས་བུ་དམ་པ་གྲངས་ལས་འདས་པར་བྱོན། །སྒེར་གྱི་མཚན་དང་ལོ་རྒྱུས་རིམ་མི་གསལ། །གདུང་རབས་ཡིག་ཆ་ཪྙེད་ན་དེར་དཔྱོད་འཚལ། །

དྲུག་པ་དམ་པ་ཁྱུང་གི་གདུང་རབས་ནི། །ཀུན་བཟང་རྣམ་སྤྲུལ་རིག་སྣང་འོད་ཀྱི་རྒྱལ། །འགྲོ་དོན་བྱ་ཁྱུང་གསུམ་སྤྲུལ་ཡས་མར་འཕུར། །ཞང་ཞུང་ཁ་ཡུག་མེ་ཏོག་མཛེས་ཚལ་བབས། །ཞང་ཞུང་མི་རྣམས་ཡ་མཚན་ངོ་མཚར་སྐྱེས། །མཐོང་མ་མྱོང་བའི་འདབ་ཆགས་ཟེར་བ་ལ། །རྒན་པོ་ཁ་ཅིག་རྭ་འདུག་ཁྱུང་ཡིན་ཟེར། །བྱ་ཁྱུང་གསུམ་པོ་དབྱིངས་སུ་འཕུར་བའི་ཤུལ། །སྤར་མོས་སར་རེག་དྲོད་རླངས་ལས་སྨིན་པའི། །སྒོ་ང་དཀར་ནག་སེར་ཁྲ་བཞི་འདྲིལ་ལ། །དེ་བརྡོལ་ཁྱེའུ་རེ་བྱུང་ཁྱུང་པོ་བཏགས། །ཆེ་རིམ་ཁྱུང་དཀར་ཐོག་ལ་འབར་ཉིད་དང་། ཁྱུང་སེར་ལྷ་ཁྱུང་ཁྱུང་འཕགས་ཁྲ་བོ་དང་། །ཆུང་བ་ཁྱུང་ནག་མུ་ཁྱུང་རྒྱན་ཞེས་གྲགས། །དེ་དག་རིན་ཆེན་བླ་རྡོའི་ཕ་བོང་རེ། །མ་བརྩེགས་རིན་ཆེན་མཛེས་པའི་སྐུ་མཁར་རེ། །མ་བསྐྱིལ་གཡུ་ཡི་མཚོ་མོ་རེ་རེ་རྣམས། །མངའ་མཛད་སྐྱིད་ཀྱི་ལྷ་མཁར་རེ་རེ་བཞེངས། །ཆེ་བས་གཡུང་དྲུང་འོད་འཕྲོའི་གསས་ཁང་བཞེངས། །དེ་འོག་ཟོ་བོ་ཁྱུང་ལག་གསས་ཁང་བཞེངས། །ཐ་ལྟག་ལྷ་རྩེ་གུང་ནམ་གསས་ཁང་བཞེངས། །ཆུང་བས་གསས་མཁར་མཆོད་རྟེན་ཆ་བརྒྱད་བཞེངས། །ཚེ་ལ་དབང་ཐོབ་ཞང་ཞུང་རྒྱལ་རབས་རིམ། །མཆོད་གནས་མཛད་ཅིང་བོད་རྒྱལ་གཉའ་ཁྲི་ནས། །བླ་རུ་བཀུར་ཅིང་གྲི་གུམ་བོན་བསྣུབ་རྗེས། །རྒྱལ་སྲས་སྤུ་ལྡེས་མུ་ཁྱུང་ལྷ་ཁྱུང་གཉིས། །གཙོས་པའི་གཤེན་མང་གདན་དྲངས་བླ་མར་བཀུར། །ཚེ་ལ་དབང་ཐོབ་གསང་སྔགས་གྲུབ་བརྙེས་ཡིན། །བསྟན་པ་ཆེར་སྤེལ་མུ་ཁྱུང་རྒྱན་ཉིད་ལ། །སྲས་གཉིས་འཁྲུངས་ཏེ་སྟག་སྐྲ་དུན་གཙུག་དང་། །དཔལ་གྱི་གིར་ཏི་སྟག་སྒྲ་དོན་གཙུག་ནི། །སྟག་གཟིག་ཏུ་ཕྱིན་བོན་སྡེ་མང་པོ་དྲངས། །ཞང་ཞུང་བོད་དུ་སྒྲ་བསྒྱུར་བསྟན་པ་སྤེལ། །ཁྲི་སྲོང་གཡོ་སྒྱུས་ཞང་ཞུང་རྒྱལ་བཀྲོང་རྗེས། །ཁྱུང་པོ་སྟག་སྒྲས་ཞང་ཞུང་རྒྱལ་ས་བསྐྱངས། །དེ་སྲས་བཙན་སྒྲ་དོན་གཙུག་དེ་ཡི་སྲས། །གྱེར་ནམ་ཟུར་རྩེ་དེ་སྲས་སྟོང་རྒྱུང་རིང་། །དེ་སྲས་ཁྱུང་རྒྱལ་སྟག་ལས་སྐྱེས་པའོ། །སྟག་སྒྲ་དོན་གཙུག་ཞང་ཞུང་རྒྱལ་བཟུང་ཤུལ། །སྟོང་རྒྱུང་རིང་མོས་བཟུང་བ་ཞང་ཞུང་སྡེས། །མ་རང་དམག་གིས་བདས་ཏེ་བྲོས་པའི་ཤུལ། །ཞབས་གཉིས་སྦ་མཁར་གསུམ་པོ་གར་རེག་སར། །མེ་ཏོག་གསུམ་རེ་སྐྱེས་ཤིང་རྡོ་བྲག་གར། །བརྫིས་རྗེས་དོད་པས་དམག་གིས་དེ་བལྟས་དེད། །མདོ་ཁམས་རྨ་བཀྲའི་ལྷ་མཚོར་སླེབས་པའི་ཚེ། །ཆུ་རུ་བརྫུས་པས་རྗེས་བོར་དམག་ལས་ཐར། །དཔལ་གྱི་གིར་ཏིའི་སྲས་མཆོག་དཔུང་སྒྲ་ཟུར། །དེ་སྲས་བཀྲ་རྒྱལ་དེ་སྲས་ལེགས་མགོན་དང་། །དེ་ཡི་སྲས་གཉིས་ར་སངས་ཁྲི་ནེ་དང་། །ར་སངས་ཁོད་རམ་དེ་སྲས་གྱེར་ཟླ་མེད། །དེ་མཆེད་ར་སངས་ཀླུ་རྒྱལ་ཉིད་ཡིན་ནོ། །དེ་རྣམས་ཁྱུང་ནག་མུ་ཁྱུང་བརྒྱུད་པ་འོ། །འདི་རྒྱུད་ཁྱུང་པོ་རྣལ་འབྱོར་མི་ལ་སོགས(ཡིན་སྐད་)། །ཁྱུང་སེར་ལྷ་ཁྱུང་བརྒྱུད་པ་བོད་རྒྱལ་གྱི། །སྐུ་གསུང་གཤེན་དང་བློན་རབས་རིམ་བྱོན་པ། །ཟུར་གྱི་རྒྱལ་རབས་སོགས་ལ་གསལ་ལྟར་རོ། །ཁྱུང་དཀར་ཐོག་འབར་བརྒྱུད་པ་ཞང་ཞུང་ནས། །སུམ་གླང་གྱིམ་ཤོད་སྟོད་སྨད་དུ་གྲོལ་ཏེ། །བར་གྱི་ཁྱུང་པོ་དཀར་ནག་གསེར་གསུམ་ཞེས། །རྗེ་བོའི་བརྒྱུད་དང་དམ་པའི་བརྒྱུད་པ་སོགས། །མང་དུ་བྱུང་བའི་གདུང་རབས་རྒྱས་པར་ཡོད། །ཐ་སྟག་ཁྱུང་འཕགས་ཁྲོ་བོ་ཚོའི་རིག་འཛིན། །ཞང་བོད་རྒྱལ་རིམ་བླ་བོན་མཛད་པའི་མཐར། །གཡུ་འབྲུག་ཆིབས་ནས་མདོ་སྨད་རྒྱལ་རོང་ཕྱོགས། །བྱོན་ཏེ་ལྷ་མོ་མདངས་ལྡན་ཁབ་བཞེས་པས། །བུ་འབོར་གཡུང་དྲུང་བུ་བཞི་སོགས་གྲོལ་ཏེ། །རྒྱལ་རོང་མེ་ཉག་རེབ་གོང་ཉག་རོང་སོགས། །མདོ་ཁམས་ཁྱུང་པོའི་གདུང་རིགས་དུ་མར་གྲོལ། །དེ་དག་གདུང་རབས་རྒྱས་པ་སོ་སོ་རུ། །མང་ཡོད་འདིར་བཀོད་དཔེ་མ་འཛོམས་པ་དང་། །འཛོམས་པར་གྱུར་ཀྱང་ཞིབ་རྒྱས་ཡི་གེས་འཇིགས། །དེ་དག་རྣམས་ལས་སྟོད་སྨད་བར་གསུམ་དུ། །ཁྱུང་རིགས་སྐྱེས་བུ་མང་པོ་རིམ་བྱོན་ལས། གྲགས་ཆེ་འགའ་ཤས་མཚན་ཙམ་འདིར་བརྗོད་ན། །ཞང་ཞུང་སྙན་བརྒྱུད་ཕྱིས་བྱོན་གྲུབ་ཐོབ་གྲས། །ལྷུན་གྲུབ་མུ་ཐུར་ཁྱུང་བྱིད་མུ་ཐུར་དང་། །དེ་མཚུངས་ཕྱི་དར་སྔ་ཕྱིའི་ལུང་གསལ་གྱི། །བྱུང་སྒོམ་ནག་འབལ་ཁྱུང་འཕགས་སེ་བོ་དང་། །ཁྱུང་པོ་རས་པ་ཁྱུང་པོ་དར་སེང་གེ། །ཁྱུང་སྒོམ་ཇོ་གཡུང་ཁྱུང་སྟོན་གཡང་ཁུད་སོགས། །སྟོད་སྨད་བར་གསུམ་སྐྱེས་བུ་དུ་མ་དང་། །དེ་རྗེས་གཤེན་སྲས་ཤར་པ་ལ་སོགས་ཀྱི། །བོན་བདག་ཁྱུང་པོ་ནང་ཆེན་གྲགས་པ་དང་། །དེ་དབོན་དཔོན་དགེ་དང་ནི་དཔོན་འུད་གཉིས། །བསོད་ནམས་རྒྱལ་མཚན་དབྲ་ཁྱུང་རིན་ཆེན་རྒྱལ། །ཁྱུང་པོ་རང་གྲོལ་བླ་མ་བྱ་བྲལ་གཞོན། །བླ་ཆུང་བློ་གྲོས་རྒྱལ་མཚན་ལ་སོགས་དང་། །དེ་རྗེས་སྤྲུལ་སྐུ་བློ་ལྡན་སྙིང་པོ་དང་། །དེ་སློབ་ཁྱུང་ཆེན་ཡོན་ཏན་རིན་ཆེན་དང་། །ནམ་མཁའ་གཡུང་དྲུང་དཔལ་འབྱོར་ལྷུན་གྲུབ་དང་། །དམ་པ་བློ་རྒྱལ་ཁྱུང་ཞིག་ཚུལ་ཁྲིམས་འོད། །ནང་སོ་གཡུང་ཡེས་ཚུལ་ཁྲིམས་གཡུང་དྲུང་དང་། །ཡི་བཞིན་རྒྱལ་ཚུལ་གཡུང་དྲུང་བསྟན་འཛིན་དང་། །གཡུང་དྲུང་རྒྱལ་མཚན་ཁྲོ་ཁྱུང་ནམ་མཁའ་དབང་། །ཁྲི་བཙུན་རྒྱལ་གཡུང་དབལ་འབར་སྟག་སླག་ཅན། །གཡུང་དྲུང་དབང་གྲགས་སྣང་གསལ་ནམ་མཁའ་རྒྱལ། །ཁྱུང་ནག་རྟོགས་ལྡན་ལ་སོགས་ད་ལྟ་ཡན། །མངའ་རིས་བོད་ཡུལ་མདོ་ཁམས་སྨད་ཡན་ཆད། །སྐྱེས་བུ་དམ་པ་མཁས་དང་གྲུབ་པའི་དབང་། །ལུང་རྟོགས་ཡོན་ཏན་གཏེར་ལྡན་རིམ་པར་བྱོན། །དེ་ལྟར་རྒྱལ་རིགས་གཤེན་དང་དཔལ་ལྡན་བྲུ། །དབྱང་ལྡན་ཞུ་གཡས་གྲུབ་ཐོབ་སྤ་ཡི་གདུང་། །མཁས་པ་རྨེ་འུ་དམ་པ་ཁྱུང་དང་དྲུག །རིག་འཛིན་གདུང་བརྒྱུད་ཆེ་དྲུག་རིམ་བྱུང་ཚུལ། །འཚམས་པར་བཤད་ཅིང་གཞན་ཡང་དམ་པའི་གདུང་། །ཅོག་ལ་མེ་ཉག་ར་ཤག་འཛི་དང་གཉལ། །མཐའ་བཞི་གུ་རིབ་ཡ་ངལ་མཚེ་ཅོ་སེ། །གྱེར་གཉོས་རྨ་དབྱིལ་ཞང་གཉའ་འ་ཞ་རྩི། །སུམ་པ་མར་པ་ཤུ་གེ་ཏྲེ་སྟོན་སོགས། །སྐུ་གཤེན་རིག་འཛིན་གོང་མའི་གདུང་རྣམས་དང་། །མདོ་ཁམས་ཞིག་པོ་དགུ་དང་འཕགས་གདུང་བཞི། །སྣང་ཞིག་ཤེར་ཞིག་སྐམ་ཞིག་སེ་ཞིག་དང་། །ལྡོང་ཞིག་འགྲུ་ཞིག་སྟག་ཞིག་གླང་ཞིག་དང་། །ནག་ཞིག་དང་དགུ་རྐྱང་འཕགས་དབྲ་འཕགས་དང་། །དོ་འཕགས་སྨོན་རྒྱལ་འཕགས་པ་ལ་སོགས་པའི། །སྒྲུབ་བརྒྱུད་གྲུབ་ཐོབ་གདུང་རིགས་དུ་མ་སྟེ། །མངའ་རིས་དབུས་གཙང་མདོ་ཁམས་ཞིང་རྣམས་སུ། །བཞུགས་པའི་གདུང་འཛིན་དམ་པའི་སྐྱེས་བུ་རྣམས། །མི་རྒྱུད་ལྷ་ལས་གྲོལ་བས་རིགས་རུས་བཟང་། །རིག་འཛིན་གདུང་ལས་ཆད་པས་རྒྱུད་ཁུངས་བཙན། བདེར་གཤེགས་བྱིན་རླབས་འགྲོ་དོན་ཐོགས་མེད་དེ། །བཀའ་ལུང་རྣམས་ནས་ལན་གཅིག་མིན་པར་བསྔགས། །དེ་ལྟར་མི་ཤེས་སྐྱེ་བོ་ཕྱོགས་ཆད་རྣམས། །དམ་པའི་གདུང་ལ་གཤེ་སྐུར་ཡ་ག་སྨྲ། །འགའ་རེ་རྣལ་འབྱོར་ཡིན་ཟེར་སྨྱོ་སྤྱོད་བྱེད། །ཁ་ཅིག་གཏེར་སྙན་བརྡོལ་ཞེས་མགོ་སྐོར་མཁས། །ལ་ལ་སྤྲུལ་པའི་སྐུ་ཞེས་རྒྱན་གོས་གཟབ། །ཕལ་ཆེར་བཙུན་པར་སྨྲ་ན་ང་རྒྱལ་ཆེ། །བརྟག་ན་རང་བའི་མཚན་མ་འགའ་མེད་ཀྱང་། །དུས་ཀྱི་གཤིས་ལ་ཀྱེ་མ་ཅི་བར་ཡོད། །འདི་ལ་དེ་ལྟའི་རྣམ་ཐར་མི་ལྡན་ཅིང་། །རང་བྱུང་ཡོན་ཏན་གྲུབ་གཉིས་གཏེར་ལ་སྤྱོད། །འབྱུང་བཞི་དབང་བསྒྱུར་མཁའ་ལ་བྱ་ལྟར་ལྡིང་། །སྲ་མཁྲེགས་བྲག་ལ་འཇིམ་བཞིན་བྱ་བ་བྱེད། །ཡི་དམ་ཞལ་གཟིགས་སྲུང་མ་བྲན་དུ་བཀོལ། །འཇའ་ལུས་ཚེ་ལ་མངའ་བསྙེམས་ཀྱང་མང་སྟེ། །སྔ་རབས་རྒྱལ་དང་གཤེན་དང་བོན་དང་གསུམ། །དང་པོ་ཆབ་སྲིད་བསྟན་པ་མཉམ་ཆགས་དགེ། །བར་དུ་མཆོད་ཡོན་ཟུང་འབྲེལ་དམ་ཚིག་བཟང་། །ཐ་མར་ཚོམས་གཅིག་དབྱིངས་གྲོལ་གཏན་ཚིགས་ཆེ། །འདི་དག་ཁས་དྲག་བཤད་མཁས་ཙམ་མིན་པར། །གངས་ཅན་གནའ་མིས་མངོན་སུམ་ཚད་གྲུབ་བོ། །

ཞེས་སངས་རྒྱས་གཡུང་དྲུང་བོན་གྱི་བསྟན་པའི་བྱུང་བ་བརྗོད་པ་ལེགས་བཤད་སྐལ་བཟང་མགྲིན་རྒྱན་ལས། སྐྱེས་བུ་དམ་པ་རྣམས་ཀྱི་གདུང་བརྒྱུད་བྱུང་ཚུལ་གང་རྟོགས་བཀོད་པའི་ལེའུ་སྟེ་སྐབས་བཅུ་བདུན་པའོ།། །།

ལེའུ་བཅོ་བརྒྱད་པ།

ལེའུ་བཅོ་བརྒྱད་པ། གསང་བ་གྲོལ་ལམ་སེམས་ཕྱོགས་བརྒྱུད་པའི་ཞང་ཞུང་སྙན་བརྒྱུད་བཀའ་སྐོར་གྱི་བླ་མ་རྣམས།

ད་ནི་གསང་བ་གྲོལ་ལམ་སེམས་ཕྱོགས་ལས། །དང་པོ་ཞང་ཞུང་སྙན་རྒྱུད་བཀའ་ཉམས་ཀྱི། །བརྒྱུད་པའི་བྱུང་ཚུལ་བླ་མའི་རྣམ་ཐར་བཅས། །མདོར་བསྡུས་ཚིགས་སུ་བཅད་དེ་བརྗོད་པ་ལ། །དང་པོ་དགོངས་རྒྱུད་སྟོན་པ་རྣམ་དགུ་ནི། །རེ་རེ་གནས་དང་སྟོན་པའི་ཚུལ་གཉིས་ཏེ། །བོན་ཉིད་ཁྱབ་གདལ་དོན་གྱི་འོག་མིན་ཞེས། །བོན་དབྱིངས་ཁྱབ་གདལ་ཆེན་པོའི་ཞིང་ཁམས་དེར། །བདག་མེད་ཀུན་ཏུ་བཟང་པོ་ཞེས་བྱ་བ། །འཁོར་འདས་གང་གིས་མཐར་མ་རེག་པའོ། །མི་གཡོ་ཁྱབ་གདལ་དོན་གྱི་འོག་མིན་ཞེས། །འོག་མིན་འདའ་བ་མེད་པའི་ཕོ་བྲང་དེར། །སྟོན་པ་གཤེན་ལྷ་འོད་དཀར་ཞེས་བྱ་བ། །ཕུན་ཚོགས་ངེས་པ་ལྔ་ཡི་བདག་ཉིད་དོ། །འཇིག་རྟེན་གཙང་མ་ལྷ་ཡི་འོག་མིན་ཞེས། །གཟུགས་ཁམས་བཅུ་བདུན་གནས་ཀྱི་ཡ་ཐའི་དབུས། །འགྲོ་བ་འདྲེན་པའི་གཤེན་རབ་ཆེན་པོ་སྟེ། །འཇིག་རྟེན་འདུལ་བའི་སྟོན་པར་སྤྲུལ་པ་འོ། །བར་ལྷ་འོད་གསལ་ལྷ་ཡུལ་འོག་མིན་ཞེས། །ཤིན་ཏུ་མཐོང་བའི་ཡུལ་དབུས་ཞིང་ཁམས་དེར། །ཐུགས་རྗེ་ཚད་མེད་འོད་ལྡན་ཞེས་བྱ་བ། །འོད་ཀྱི་མི་བོ་གཡུང་དྲུང་མཆོག་གི་སྐུའོ། །མགོན་བཙུན་ཕྱ་ཡུལ་འོག་མིན་གསེར་སྟེང་ཞེས། །གྱ་ནོམ་སྣང་བའི་ལྷ་རིགས་ཉིད་ཀྱི་དབུས། །འཕྲུལ་གཤེན་སྣང་བ་འོད་ལྡན་ཞེས་བྱ་བ། །འགྱུར་མེད་ཟེར་ལས་སྤྲུལ་པའི་གཤེན་ཉིད་དོ། །སུམ་ཅུ་རྩ་གསུམ་འོད་ཀྱི་འོད་མིན་ཞེས། །འདོད་ཁམས་སྐབས་གསུམ་ལྷ་ཡི་ཞིང་དབུས་དེར། །བདེར་གཤེགས་གསུང་སྤྲུལ་བར་ཀློང་སྟོན་པ་ཉིད། །འདབ་ཆགས་རྒྱལ་པོ་ཁུ་བྱུག་ཏུ་སྤྲུལ་པའོ། །རིན་ཆེན་གཡུ་སྟེང་ཚལ་གྱི་འོག་མིན་ཞེས། །གཡུ་ཚལ་མེ་ཏོག་སྣ་ཚོགས་འོད་གསལ་བར། །རྒྱ་མཚོ་གླིང་དགུ་འཁྱིལ་བའི་དབུར་འཁྲུངས་པ། །སྤྲུལ་པའི་ལྷ་མོ་བཟང་ཟ་རིང་བཙུན་ནོ། །གཡུ་ལུང་ཤེལ་ཕུག་གནས་ཀྱི་འོག་མིན་ཞེས། །གསེར་རི་ཤེལ་གྱི་རྩེ་མོ་དྲུག་ཡོད་པ། །མདུན་མཚོ་ཨུ་འབར་མེ་ཏོག་འཁྲུངས་གནས་སུ། །གཡུ་མདངས་ཤེལ་གཙུག་འཆི་མེད་གཙུག་ཕུད་དོ། །ལྷ་ཡུལ་འོད་གསལ་ཞིང་གི་འོག་མིན་ཞེས། །ཤོ་མ་གསེར་སྟེང་ལང་ལིང་བྱང་རྩེའི་མཁར། །ལྷ་རྒྱལ་ཡབ་ཡུམ་སྲས་གཤེན་གསང་བ་འདུས། །ཞི་ལས་ཁྲོར་སྤྲུལ་ཐེག་དགུ་ཐུགས་ལ་འདུས། །དེ་དག་བརྒྱུད་ཚུལ་སྟོན་པའི་དགོངས་པ་ནི། །བཀའ་རྒྱུད་རིན་ཆེན་རྣམ་པ་བཞི་པོ་ཉིད། །ཡེ་ཉིད་སྟོན་པ་བརྗོད་མེད་བོན་སྐུ་ཡིས། །རང་བྱུང་སྐྱེ་བ་མེད་པའི་ངང་ཉིད་ལས། །ཐུགས་རྗེའི་སྟོན་པའི་ཐུགས་ཀྱི་དཀྱིལ་དུ་བཤད། །ཡེ་ནས་བརྗོད་དུ་མེད་པའི་དོན་དུ་དགོངས། །ཐུགས་རྗེའི་སྟོན་པ་ཀུན་བཟང་གཤེན་ལྷ་ཡིས། །ཐུགས་ཉིད་གཡོ་བ་མེད་པའི་ངང་ཉིད་ལས། །སྤྲུལ་པའི་སྟོན་པའི་ཐུགས་ཀྱིདཀྱིལ་དུ་བཤད། །ཀུན་ཁྱབ་ནམ་མཁའ་ལྟ་བུའི་དོན་དུ་དགོངས། །སྤྲུལ་པའི་སྟོན་པ་གཤེན་རབ་མི་བོ་ཡིས། །ཐུགས་རྗེ་ཆེན་པོའི་བྱིན་བརླབས་ངང་ཉིད་ལས། ། ཙིར་ཡང་སྤྲུལ་སྐུའི་ཐུགས་ཀྱི་དཀྱིལ་དུ་བཤད། །མཐའ་དབུས་མེད་པར་བོན་ཉིད་སྙིང་པོ་ཅན། །མཁའ་ལ་ཉི་ཤར་ལྟ་བུའི་དོན་དུ་དགོངས། །རིག་པའི་སྟོན་པ་ཚད་མེད་འོད་ལྡན་གྱིས། །ཡེ་ཤེས་འོད་གསལ་ཆེན་པོའི་ངང་ཉིད་ལས། །འཕྲུལ་གཤེན་སྣང་ལྡན་ཐུགས་ཀྱི་དཀྱིལ་དུ་བཤད། །ཉི་མའི་འོད་ཟེར་ལྟ་བུའི་དོན་དུ་དགོངས། །ཐབས་ཆེན་སྟོན་པ་འཕྲུལ་གཤེན་སྣང་ལྡན་གྱིས། །རང་རིག་རང་ཤར་སྒྲིབ་མེད་ངང་ཉིད་ལས། །བར་ཀློང་སྟོན་པའི་ཐུགས་ཀྱི་དཀྱིལ་དུ་བཤད། །ཆུ་དང་ཆུ་ཟླ་ལྟ་བུའི་དོན་དུ་དགོངས། །བར་སྣང་ཁུ་བྱུག་སྤྲུལ་པའི་སྟོན་པ་ཡིས། །ཐབས་ཤེས་དབྱེར་མེད་རོལ་པའི་ངང་ཉིད་ལས། །གསང་བ་ཡུམ་གྱི་ཐུགས་ཀྱི་དཀྱིལ་དུ་བཤད། །སྣང་ལ་རང་བཞིན་མེད་པའི་དོན་དུ་དགོངས། །དཔྱིངས་ཀྱི་ལྷ་མོ་བཟང་ཟ་རིང་བཙུན་གྱིས། །ཐབས་དང་ཐུགས་རྗེ་རོལ་པའི་ངང་ཉིད་ལས། །མཁའ་དབྱིངས་སྟོན་པའི་ཐུགས་ཀྱི་དཀྱིལ་དུ་བཤད། །གསལ་རིག་གཉིས་སུ་མེད་པའི་དོན་དུ་དགོངས། །མཁའ་དབྱིངས་སྟོན་པ་འཆི་མེད་གཙུག་ཕུད་ཀྱིས། །རྒྱུད་ལུང་མན་ངག་ཚིག་དོན་འབྲེལ་བ་རུ། །བརྒྱུད་ཁུངས་སྟོན་པའི་ཐུགས་བྱི་དཀྱིལ་དུ་བཤད། །གསང་བའི་མན་ངག་དོན་རྣམས་འདུས་པར་དགོངས། །མན་ངག་ཀུན་འདུས་གསང་བ་འདུས་པ་ཡིས། །ཐེག་པའི་ཡང་རྩེ་རྒྱུད་ལུང་རྩ་བ་འདི། །ལྷ་ཀླུ་མི་གསུམ་སེམས་པ་རྣམས་ལ་ནི། །ཐུགས་ཀྱི་ལུང་དང་རིག་པའི་ཐབས་ཀྱི་བརྒྱུད། །

གཉིས་པ་སེམས་དཔའ་བརྡ་ཡི་བརྒྱུད་པ་ནི། །ལྷ་རབ་འོད་སྲས་ལྷ་བོན་ཡོངས་དག་ནི། །དགོངས་པ་མཁའ་ལྟར་རྣམ་དག་ཐུན་མོང་དངོས། ། མཁར་འཕུར་ལྗགས་མཆིལ་འཐོར་བས་མེ་ཏོག་འཁྲུངས། །མཆོག་དངོས་ཐབས་ཤེས་གཉིས་མེད་སངས་རྒྱས་སོ། །དེས་བརྒྱུད་བྲམ་ཟེ་ལྷ་སྦྱིན་ཉིད་ཀྱི་སྲས། །ཀླུ་བོན་བ་ནམ་དགོངས་དབྱིངས་གཡོ་བ་མེད། །ཐུན་མོང་ཀླུ་ལ་བོན་འཆད་ཆུར་མི་བྱིང་། །མཆོག་ནི་སྐུ་ལུས་འོད་འཕྲོས་སངས་རྒྱས་སོ། །དེ་བརྒྱུད་ཁྲི་ལྡེ་འོད་སྲས་མི་བོན་ནི། །ཁྲི་ལྡེ་ཟམ་བུ་དགོངས་ཉིད་སྤྲོས་དང་བྲལ། །ཐུན་མོང་ཏིང་འཛིན་མེ་ཡིས་ལོག་ལྟ་བསྲེགས། །མེ་ཏོག་ཆར་འབེབས་མཆོག་སྐུ་ཟག་མེད་སངས། །དེས་བརྒྱུད་བླ་མ་བ་ནམ་སྐྱོལ་པོ་ནི། །དགོངས་པ་མི་རྟོག་ཀློང་གནས་ཐུན་མོང་ནི། །ལྷ་ཡི་གསོལ་འདྲེན་གདུག་ཅན་དབང་དུ་སྡུད། །མཆོག་དངོས་ཡེ་ཤེས་ལྷ་དང་གཉིས་མེད་དོ། །དེས་སྲས་ཁྲི་ཤོ་རྒྱལ་བ་ལ་བརྒྱུད་དེ། །དགོངས་པ་རོལ་པའི་རྩལ་ཤར་ཐུན་མོང་དངོས། །ཏིང་འཛིན་ཟས་གསོལ་ཁམས་ཟས་མི་དགོས་གྲུབ། །མཆོག་ནི་སྣང་སྟོང་གཉིས་མེད་སངས་རྒྱས་སོ། །འདི་ཡན་སྐུ་ཚེར་ངེས་མེད་སྐྱེ་འཆི་ལ། །རང་དབང་ཐོབ་པ་རྒྱལ་བའི་རྣམ་འཕྲུལ་ལོ། །

གསུམ་པ་རིག་འཛིན་བརྡ་ཡི་བརྒྱུད་པ་ནི། །ར་སངས་བསམ་འགྲུབ་མཁའ་ལྟར་དགོངས་མི་གཡོ། །ཐུན་མོང་ཕ་བོང་རྟར་ཞོན་ཆུ་གྱེན་བསྒྱུར། །མཆོག་ནི་འོད་ཀྱི་སྐུ་རུ་སངས་རྒྱས་སོ། །དར་མ་ཤེས་རབ་དགོངས་ཀློང་གཡོ་བ་མེད། །ཐུན་མོང་ས་བདག་ཀླུ་གཉན་བྲན་དུ་འཁོལ། །སྐུ་ལུས་མ་བོར་མཆོག་སྐུར་འཇའ་ལྟར་སངས། །དར་མ་བོ་དེ་སྐུ་གསུམ་རང་ས་ཟིན། །ཐུན་མོང་གསེར་ཛོ་འཕེན་ཅིང་དུག་སྨན་བསྒྱུར། །མཆོག་དངོས་སྐུ་ལུས་འོད་ཡལ་སངས་རྒྱས་སོ། །ཞུང་ཞག་ཁྲི་འཕན་འཆོར་མེད་གཟུངས་དང་ལྡན། །ཐུན་མོང་ཏིང་འཛིན་གྱིས་འཚོ་མུར་མཛེ་གསོ། །མཆོག་སྐུ་ནམ་མཁར་འཇའ་ཡལ་ལྟར་སངས་རྒྱས། །མུ་ཡེ་ལྷ་རྒྱུང་དགོངས་པ་རྩ་བྲལ་ངང་། །ཐུན་མོང་ལྷ་སྲིན་བྲན་ཁོལ་ཐེའུ་རང་སྒྲོལ། །མཆོག་སྐུ་སར་མ་བཞག་པར་མཁའ་སྤྱོད་གཤེགས། །རྨ་གཤེན་ལེགས་བཟང་དགོངས་པ་སྐྱོན་མེད་དག། ཐུན་མོང་ཉི་ཟེར་གཟན་འགེལ་རི་སྐམ་ལས། །ཆུའདོན་མཆོག་སྐུ་ཡི་དམ་གཉིས་མེད་གྲུབ། །དེ་ཡན་འགྲོ་དོན་རྫོགས་ནས་སངས་རྒྱས་དུས། །སྐུ་ལུས་ས་ལ་མ་བོར་འོད་དུ་ཡལ། །བཞི་པ་གང་ཟག་སྙན་ཁུང་བརྒྱུད་པ་ནི། །གྱེར་གཤེན་སྟག་ལ་སྐྱེ་འཆི་གཉིས་མེད་རྟོགས། །ཐུན་མོང་སྐུ་སྤྲུལ་མང་འགྱེད་ཉི་ཟེར་ཞོན། །མཆོག་ནི་སྐྱེ་འཆི་སྤངས་བའི་རང་ས་ཟིན། །ར་སངས་གཡུང་དྲུང་དགོངས་པ་མངོན་དུ་གྱུར། །ཐུན་མོང་གཡག་རྒོད་དངོས་སུ་ཁལ་འགེལ་འདེད། །མཆོག་ནི་བོན་ཉིད་གཡོ་མེད་ངང་ལ་གནས། །ར་སངས་གཡུང་འཕན་སྒོམ་མེད་ཆེན་པོར་རྟོགས། །ཐུན་མོང་རྒྱ་མཚོ་མཐུར་འཐུམ་རི་བོ་འཕེན། །མཆོག་སྐུ་ས་ལམ་མ་བསྒྲོད་གཅིག་ཆར་གྲུབ། །དགེ་འབར་དོན་གྲུབ་འོད་གསལ་མཐའ་བྲལ་དང་། །ཐུན་མོང་མངོན་ཤེས་རྩལ་རྫོགས་ཕ་རོལ་སེམས། །ཤེས་ཤིང་མཆོག་སྐུ་སངས་རྒྱས་གཡོ་བ་མེད། །གྱེར་སྤུངས་དགེ་འཕན་དགོངས་པ་མཉམ་ཉིད་རྟོགས། །ཐུན་མོང་ལྷ་སྲིན་བྲན་ཁོལ་ཛོ་དམར་འཕེན། །མཆོག་ནི་དམིགས་མེད་ངང་དུ་སངས་རྒྱས་སོ། །དེ་སྲས་དགེ་རྒྱལ་དོན་དམ་མངོན་དུ་གྱུར། །ཐུན་མོང་ས་རྡོ་རི་བྲག་ཐོགས་ཆག་མེད། །མཆོག་སྐུ་དོན་གཉིས་མཐར་ཕྱིན་མངོན་སངས་རྒྱས། །ཞང་ཞུང་རྣམ་རྒྱལ་དགོངས་པ་མངོན་གྱུར་གཤེན། །ཐུན་མོང་རྩ་རླུང་མངའ་བསྙེམས་ཐིག་དབང་ཐོབ། །མཆོག་ནི་འཁོར་འདས་དབྱེར་མེད་རྟོགས་ཏེ་སངས། །མུ་རྒྱུང་དཀར་པོ་བཟུང་འཛིན་འཁྲུལ་པ་ཞིག །ཐུན་མོང་སྐུ་གསུང་ཐུགས་སྤྲུལ་བསམ་འདས་འགྱེད། །མཆོག་ནི་བརྗོད་མེད་ཆེན་པོར་སངས་རྒྱས་སོ། །ཧོར་ཏི་ཆེན་པོ་མཁས་ཤིང་གྲུབ་པ་བསྙེམས། །ཐུན་མོང་མི་བསྙེལགཟུངས་ལྡན་མཆོག་དངོས་གྲུབ། །སྐྱེ་འཆི་མེད་པར་རྒྱུན་ཞུགས་འགྲོ་དོན་མཛད། །དེ་ཡན་སངས་རྒྱས་འགྲོ་དོན་བྱོན་པ་སྟེ། །འདས་དུས་སྐུ་ལུས་མ་བཞག་རྫུ་འཕྲུལ་གཤེགས། །

ལྔ་པ་མཁས་པ་ལོ་པཎ་བརྒྱུད་པ་ནི། །དོན་ཀུན་གྲུབ་པ་རྩ་བྲལ་ལྟ་བ་རྟོགས། ། ར་སངས་འཕན་རྒྱལ་གསལ་སྟོང་དགོངས་མངའ་བསྙེམས། །གུ་རུབ་གསས་དགའ་རོ་སྙོམ་སྤྱོད་པ་སྐྱོང་། །ཚེ་སྤུངས་ཟླ་རྒྱལ་བོན་ཉིད་རང་ས་ཟིན། །དེ་བའི་ཆུ་ལ་བྱིང་མིན་མཁའ་ལ་འཕུར། །ཕ་བོང་རྟར་ཞོན་ཆུ་བོ་གྱེན་ལ་བཟློག །མཆོག་ནི་རྟོག་མེད་ཆེན་པོ་མངོན་དུ་གྱུར། །དེ་ཡན་གྲུབ་ཆེན་ཉི་ཤུ་རྩ་བཞི་ནི། །གོང་མས་འོག་མར་ཡི་གེ་མ་བརྟེན་པར། །ཚིག་གིས་སྙན་བརྒྱུད་ཀུན་བརྟགས་སྡིག་ཕྲའང་བྱང་། །ཤེས་རབ་བདེན་པ་མངོན་གཟིགས་འཁོར་བའི་སར། །འཕགས་ཏེ་གཡུང་དྲུང་ས་ནོན་སྐུ་ཚེ་ལོ། །ཆིག་སྟོང་དྲུག་བརྒྱར་གཤེགས་ཚུལ་ཤ་སྟག་གོ །འདི་ནས་མར་ལ་སྐུ་སྐྱེ་བཞེས་ཚུལ་དང་། །བླ་མ་བསྟེན་ཚུལ་གནས་གང་བཞུགས་ཏེ་བསྒྲུབ། །ཐུན་མོང་མཆོག་གི་དངོས་གྲུབ་བཅས་ལྔ་རེ། །བཤད་པའི་སྤྲུལ་སྐུ་ཏ་པི་ཧྲི་ཙ་ནི། །ཡབ་ཡུམ་ར་སངས་ཀླུ་རྒྱལ་ཤེས་རིག་གསལ། །གཉིས་སྲས་བླ་མ་ཟླ་བ་རྒྱལ་མཚན་ལ། །བསྟེན་ཏེ་བཀའ་རྒྱུད་ཉམས་བརྒྱུད་རྫོགས་པར་ཞུས། །སྟག་འཐབ་སེང་གེའི་བྲག་ལ་དཀའ་བ་སྤྱད། །ལོ་དགུ་མི་ཚིག་སྤངས་ཏེ་སྒྲུབ་པ་མཛད། །ཐུན་མོང་ཀུན་བསྙེམས་མཆོག་གི་དོན་གཉིས་གྲུབ། །བོན་སྐུ་གཟུགས་སྐུས་བདག་གཞན་འགྲོ་དོན་མཛད། །དེས་བརྒྱུད་གྱེར་སྤུངས་སྣང་ཞེར་ལོད་པོ་ནི། །གདུང་རུས་གུ་རུ་ཡབ་ནི་གུ་རུབ་འབུམ། །ཡུམ་ནི་མང་འོར་བཟའ་སྟེ་སྒྲིན་ནི་གཉིས། །ལས་འཁྲུངས་དགུང་ལོ་བཅུ་གསུམ་བོན་སྒོར་ཞུགས། །ཞེ་བདུན་ལོ་ལ་ཚེ་སྤུངས་ཟླ་རྒྱལ་མཇལ། །མར་མིག་གི་ནུབ་བྲག་རོང་དཀར་པོའི་སར། །ངོ་སྤྲོད་གདམས་བཏབ་གནས་ཆེན་ད་རོག་མཆོར། །དཀའ་སྤྱད་བསྒྲུབ་མཛད་ཐུན་མོང་གྲུབ་རྟགས་ནི། །གསེར་ཛོ་པུ་རུང་རྡུང་བཅས་ཀྱི་མཐུ་མངའ། །མཆོག་དངོས་ཏ་པི་ཧྲི་ཙ་ཉིད་མཇལ་ནས། །སྤྲུལ་སྐུར་མཚུངས་པའི་འགྲོ་དོན་གྲུབ་སངས་རྒྱས། །དེས་སྣོད་བརྟགས་པས་རྒྱལ་གཟིགས་ལོ་དོན་གཉིས། །དམུ་བུ་ཙོ་གེ་ལོ་གསུམ་པ་གཉིས་ལས། །རུང་བ་ཞང་ཞུང་ཁྲི་སྡེ་ནས་མ་ཪྙེད། །རྒྱལ་པོ་ཁྲི་རལ་ཅན་གྱི་བླའི་མཆོད་གནས། །ཕ་ཝ་རྒྱལ་གཟིག་གསས་ཁྱུང་དེ་ཉིད་ཀྱིས། །མ་སྨད་བོར་ཏེ་གྱེར་སྤུངས་ཆེན་པོ་བསྟེན། །གནས་མེ་ལྷ་རྒྱུང་དཀར་ནག་བྱ་བར་བསྒྲུབ། །སྐུ་ཚེ་མི་ལོ་སུམ་བརྒྱ་བདུན་ཅུ་བཞུགས། །ཐུན་མོང་སྐུ་ལ་གཟི་བྱིན་རབ་ཏུ་འབར། །གསུང་ནི་བཀའ་ནུས་ལྡན་ཅིང་ཐུགས་གསང་སྔགས། །གྲུབ་རྟགས་མངོན་གྱུར་མཆོག་ནི་ལོ་གཅིག་ནས། །སངས་རྒྱས་རེ་མེད་སེམས་ཅན་དོགས་མེད་རྟོགས། །དམུ་གཤེན་ཙོ་གེ་གདུང་ནི་གུ་རུབ་སྟེ། །ཡབ་ནི་གྱེར་རྒྱུང་ཡུམ་ནི་སྙ་མོ་ལྕམ། །བླ་མ་རྒྱལ་གཟིགས་གསས་ཁྱུང་ལོ་བཅུ་དགུར། །བསྟེན་ནས་གདམས་ངག་ནོས་ཏེ་བསྒྲུབ་པའི་ས། །ཕ་བོང་སྟག་སླག་ཅན་དུ་བཞུགས་ཏེ་བསྒོམ། །སྐུ་ཚེ་མི་ལོ་ཆིག་བརྒྱ་དོན་གཉིས་བཞུགས། །ཐུན་མོང་བླ་མ་དང་མཉམ་ཐུན་མིན་ནི། །ཟླ་བ་ལྔ་ནས་གདེང་ཐོབ་གྲུབ་པའོ། །གྱེར་གཤེན་ཙོ་ཏང་གདུང་ནི་གུ་རུབ་སྟེ། །ཡབ་ནི་སྟོན་པ་རྒྱུང་ངེ་ཡུམ་ཉིད་ནི། །རོག་ཤུད་བཟའ་སྟེ་ཨ་ལོ་སྨན་གཉིས་སྲས། །ཞེ་བདུན་ལོ་ལ་ཙོ་གེར་གདམས་ངག་ཞུས། །ཤང་གི་ཤེལ་རོང་གནས་སུ་ལོ་བརྒྱ་དང་། ། (བྱང་སྟོད་གཞུང་པ་མ་ཟན་གྱི་སར་ཡོད།) བཅུ་གསུམ་བཞུགས་བསྒྲུབ་ཐུན་མོང་གྲུབ་མངའ་བསྙེམས། །རྟོགས་པ་མངོན་གྱུར་ཟླ་བ་གཅིག་ནས་གྲོལ། །དམུ་གཤེན་ཤོ་ཁྲོམ་ཆེན་པོའང་གདུང་གུ་རུབ། །ཡབ་གཤེན་ཁྲོ་རྒྱལ་ཡུམ་ནི་ར་མོ་ལུག། དགུང་ལོ་བཞི་བཅུར་ཞེན་ལོག་འཁོར་བ་བོར། །བླ་མ་ཙོ་ཏང་མཆོག་ལ་ཞིང་ཁལ་ལྔ། །ཐོག་བཅས་ཕུལ་ནས་སྙན་རྒྱུད་གདམས་ངག་ཞུས། །གངས་ཆེན་སྟ་སྒོ་ཉི་མ་ལྷ་ལུང་གི། །གཡོན་དངོས་ཕ་བོང་ངར་བར་ལོ་བརྒྱ་དང་། །བཅུ་བདུན་བཞུགས་བསྒོམས་ཐུན་མོང་གྲུབ་རྩལ་རྫོགས། །རྟོགས་པ་གདམས་ཞུས་བཅུ་བདུན་ཞག་ཉིད་ཐོག །སྐྱེས་ཤིའི་རྩ་ཆོད་འཁོར་འདས་སེམས་སུ་གྲོལ། །དམུ་རྒྱལ་བློ་གྲོས་ཉིད་ཀྱང་གུ་རུབ་སྟེ། །ཡབ་ནི་ཙུ་གུ་བྱ་བའི་དབུལ་པོ་ཞིག །ཚེ་སྟོད་ལུག་རྫི་རྐྱང་བས་ཞེ་ལྔ་ལོར། །ཞེན་ལོག་གངས་གཉན་སྟ་སྒོར་ཤོ་ཁྲམ་མཇལ། །ཉེ་གནས་ལོ་དགུར་བས་ཏེ་གདམས་པ་ཞུས། །ཚེ་སྟོད་ད་རོག་ལྕགས་ཕུག་བྱ་བ་དང་། །ཚེ་སྨད་ཟང་ཟང་ལྷོ་བྲག་གནས་སུ་བཞུགས། །དགུང་ལོ་ཉིས་བརྒྱ་བདུན་ཅུར་འགྲོ་དོན་མཛད། །ཐུན་མོང་རྟགས་མང་རྟོགས་པ་མཆོག་ཉིད་ནི། །བསྒྲུབ་ནས་ལོ་གཉིས་ཟླ་གཅིག་གྲོལ་བ་ཐོབ། །དཔོན་ཆེན་བཙད་པོ་ཡུལ་ནི་ད་རོག་གི། །བྲག་རི་ན་ཡིན་གདུང་རུས་ཐོག་ལྷ་སྟེ། །ཡབ་ནི་སྐུ་གཤེན་ཐོག་ལྷ་རྩེ་མོ་དང་། །ཡུམ་ནི་མང་ཝེར་བཟའ་ས་རྒྱན་ཆུང་མ། །བཅུ་གཉིས་ལོ་ལོན་བླ་མ་དམུ་རྒྱལ་མཇལ། །གདམས་ངག་ཞུས་ཤིང་ཤང་གི་རི་རྒྱུད་དུ། །འགྲིམས་ཤིང་སྒོམ་སྒྲུབ་མཛད་པས་གྲུབ་པ་ཐོབ། །ཚེ་ཡི་རིག་འཛིན་བརྙེས་ཏེ་དགུང་ལོ་ནི། །ཚིག་སྟོང་དྲུག་བརྒྱར་བཞུགས་ཤིང་ཐུན་མོང་རྟགས། །ཁམས་ཟས་མི་དགོས་སྐུ་ལུས་ཁུ་བྱུག་སྤྲུལ། །སྟག་གཟིག་ལ་གཤེགས་སྲིན་པོའི་ཁ་གནོན་མཛད། །ཐུན་མིན་གདམས་ཞུས་ཞག་བདུན་རྟོགས་པ་ཤར། །གྲུབ་བརྙེས་ཐག་ཆོད་སྤྲུལ་པའི་སྐུར་མཉམ་མོ། །དེ་ཡན་ཞང་ཞུང་གྲུབ་ཐོབ་དྲུག་ཉིད་དོ། །འདི་ནས་སྟོད་བརྒྱུད་སྨད་རྒྱུད་གཉིས་ཡོད་དེ། །དང་པོ་སྟོད་རྒྱུད་དཔོན་རྒྱལ་བཙན་པོ་ལ། །གུ་གེ་བློ་ལྡན་ཤེས་རབ་ཀྱིས་ཞུས་ཏེ། །དེ་ཉིད་ཡུལ་ནི་གུ་གེ་ནང་ཁོང་བ། །རུས་པ་སྙེམ་ཡིན་ར་རྫི་ཁོ་ནར་བས། །ཉིན་ཅིག་རི་ཁར་ཁུ་བྱུག་ཅིག་འདུག་པས། །རྩར་ཕྱིན་ཚེ་ན་བླ་མ་བཙད་པོ་མཇལ། །སྙན་བརྒྱུད་དབང་ལུང་གདམས་ངག་ཡོངས་རྫོགས་ཐོབ། །བླ་མ་ལྷོ་ནུབ་སྲིན་པོའི་ཁ་ནོན་གཤེགས། །ཉིད་ཀྱིས་གུ་གེའི་ཡུལ་གྱི་དབེན་གནས་རྣམས། །ངེས་མེད་ཉམས་བླངས་མཆོག་ཏུ་གྲོལ་བ་ཐོབ། །ཐུན་མོང་གཡའ་གངས་རི་བྲག་ཐོགས་མེད་རྒྱུ། །དེ་སློབ་སྤུ་རེང་ཀུན་དགའ་རིང་མོ་སྟེ། །ཡུལ་ནི་སྤུ་ཧྲེང་སྟོད་པ་གདུང་ཏོང་པ། །བླ་མ་གུ་གེ་བློ་ལྡན་མཇལ་ནས་སུ། །བཀའ་བརྒྱུད་སྐོར་བཞིའི་གདམས་ཞུས་གངས་རི་མཚོ། །གསུམ་དང་རིན་ཁུང་ལ་སོགས་སྤུ་ཧྲེང་སྟོད། །བཞུགས་བསྒྲུབ་ཐུན་མོང་ན་སྙིལ་གངས་ཀྱི་མགུལ། །བྲག་ལ་གཟིམ་དཀྱིལ་རང་དོད་ད་ལྟའང་གསལ། །མཆོག་དངོས་ཟླ་བ་གཅིག་ནས་གདེང་ཐོབ་བོ། །དེ་སློབ་ཕྱོགས་མེད་རྣལ་འབྱོར་གསས་མཆོག་ནི། །ཡུལ་དང་ཡབ་ཡུམ་ངེས་མེད་སྤྲུལ་པའི་སྐུ། །ཀུན་དགའ་རིང་མོ་མཇལ་ཏེ་བཀའ་རྒྱུད་ཞུས། །གནས་ལ་ངེས་མེད་ཕྱོགས་མེད་རི་ཁྲོད་འགྲིམ། །གྲུབ་མཐའ་ངེས་མེད་བོན་ཆོས་གཉིས་བརྒྱུད་འཛིན། །གདམས་ཞུས་གྱ་ལྔའི་ཞག་ལ་གྲོལ་གདེངས་ཐོབ། །ཐུན་མོང་རྐང་མགྱོགས་རྫུ་འཕྲུལ་ཕྱོགས་བཅུར་གཤེགས། །མཚན་ནི་གཅིག་ལ་བ་ཡོན་ཞིག་པོའང་བརྗོད། །དེ་སློབ་ཁྱུང་བྱིད་མུ་ཐུར་ཡུལ་གྲོ་ཤོད། །གདུང་རུས་ཁྱུང་པོ་བླ་མ་གསས་མཆོག་མཇལ། །བཀའ་བརྒྱུད་རིན་ཆེན་དབང་དམ་ཡོངས་རྫོགས་ཞུས། །གནས་ལ་ངེས་མེད་ཕྱོགས་བཅུར་འགྲོ་ངོན་མཛད། །ཐུན་མོང་གྲུབ་རྟགས་མཐུ་རྩལ་བསམ་ལས་འདས། །མཆོག་ནི་ཐོས་གྲོལ་དུས་མཉམ་གདེང་ཐོབ་བོ། །དེ་སློབ་བདེ་བ་རིང་མོ་ཡུལ་གྲོ་ཤོད། །གདུང་རུས་རྩི་ལ་ཁྱུང་བྱིད་མུ་ཏུར་མཇལ། །སྙན་རྒྱུད་བཀའ་སྐོར་གདམས་པ་མ་ལུས་ནོད། །དབེན་གནས་རྣམས་སུ་ཉམས་བླངས་གྲུབ་པ་ཐོབ། །དེ་སློབ་རོང་སྒོམ་རྟོག་མེད་ཞིག་པོ་ནི། །ཡུལ་ནི་ཀློ་སྟོད་གདུང་རུས་རོང་པོ་སྟེ། །རྩི་སྟོན་བདེ་བ་རིང་མོ་མཇལ་ནས་སུ། །བཀའ་བརྒྱུད་སྐོར་བཞིའི་དབང་གདམས་རྫོགས་པར་ཞུས། །གློ་སྟོད་རོང་དུ་ཀླུ་སྲིན་འཐབ་བྲག་ཕུག་ཉི་ཟླ་མིག་གིས་མ་མཐོང་སྒོམ་སྒྲུབ་བཞུགས། །རྟོགས་ཐོབ་དུས་མཉམ་སངས་རྒྱས་སར་གཤེགས་སོ། །དེ་ཡན་སྟོད་བརྒྱུད་བླ་མ་རྣམ་དྲུག་གོ། །གཉིས་པ་སྨད་བརྒྱུད་ལྷུན་གྲུབ་མུ་ཐུར་ནི། །ཡུལ་ནི་ར་རིང་གདུང་རུས་ཁྱུང་པོ་སྟེ། །ཡབ་ནི་ཁྱུང་བྱིད་གྲུབ་པའི་རྒྱལ་པོ་དང་། །ཡུམ་ནི་གྱེར་ལོ་ས་བཟའ་སྣང་སྲིད་རྒྱན། །བླ་མ་བཙད་པོ་ཤང་གི་རིར་བཞུགས་པ། །མཇལ་ཏེ་གདམས་ཞུས་ཤངས་དང་ཡོན་པོར་བཞུགས། །ཐུན་མོང་ར་ལུག་ཉི་པང་གིས་འཚོ་བ། །འབྲི་གཡག་བྱང་སྨན་གྱིས་འཚོ་ཛོ་དམར་འཕེན། །ཐུན་མོང་རང་ལུས་ཡི་དམ་ལྷ་ཉིད་དང་། །གཉིས་མེད་རྫོགས་པའི་སྐུ་རུ་བཞུགས་པའོ། །དེ་ཡི་སློབ་མའམ་མཆེད་ཀྱང་ཡིན་པ་སྟེ། །བླ་མ་གཤེན་རྒྱལ་ལྷ་རྩེ་ཞབས་ཉིད་ནི། །ཡབ་གཤེན་འབར་བ་གླང་ནག་ཡུམ་སྔ་མོར། །གྲོང་པའི་དོ་ཙེ་མ་ཡར་མོས་མནར་ཆེས། །མཐུ་ཞུར་སོང་སྟེ་ཁྱུང་བྱིད་མུ་ཐུར་ལ། །སྔགས་རྣམས་ཞུས་རྗེས་བླ་མ་བཙད་པོའང་མཇལ། །གདམས་ངག་ཤིང་ཤངས་དང་རོང་བར་གྱི། །རི་ཁྲོད་འགྲིམ་རྗེས་གཡུང་དྲུང་ལྷ་རྩེར་བཞུགས། །ཆོས་རྙིང་ཟུར་ཆེན་དྨཀྱ་འབྱུང་གནས་ལ། །གདམས་ངག་གནང་ཞིང་དེ་ཉིད་ཤིན་ཏུ་དད། །ཐུན་མོང་གྲུབ་རྟགས་ཀོང་བཙུན་དེ་མོ་དང་། །རྒྱལ་པོ་ཏྲེ་སེ་ལག་རིང་རྣམས་ཀྱི་ལས། །མ་བསྐུལ་རང་བསྒྲུབ་དུག་ནི་ཆང་བཞིན་གསོལ། །གདོན་བགེགས་བཅོམ་ན་བཟའི་རས་མོ་ཡིས། །སྲི་འུ་གསོ་དང་སྨྱོ་སོས་བཞུགས་ཙམ་པའི། །ས་རྡོས་ཞོ་ཆང་ཉེས་བསྲུང་སད་སེར་ཁོག །སྐྱེ་གནས་མཁྱེན་ཅིང་སྐུ་ལུས་བྱ་གཅན་སྤྲུལ། །དགུང་ལོ་བརྒྱ་དང་བདུན་བཞུགས་འགྲོ་དོན་མཛད། །མཆོག་ནི་རྟོགས་ཐོབ་དུས་མཉམ་གྲོལ་བ་དང་། །འདས་དུས་རྗེ་འབྲུག་སྤྱན་དྲངས་པུར་སྦྱངས་བས། །དེ་སློབ་ལོ་ཏིང་ལྷ་སྒོམ་དཀར་པོ་སྟེ། །གདུང་རུས་འོར་ལ་ཡབ་ནི་ཨ་ཙར་དང་། །ཡུམ་ནི་ཞི་སྲས་ཡ་ཤེ་བོན་སྟོན་ལས། །སློབ་གཉེར་བས་ཏེ་གཤེན་རྒྱལ་ལྷ་རྩེའི་མཚན། །སྙན་པ་ཐོས་མཚམས་དད་མོས་སྐྱི་ཤ་ཟིང་། །མཇལ་ཕྱིན་དབང་གདམས་ཞུས་ཏེ་རི་ཁྲོད་འགྲིམ། །ཥག་ཁྱུའི་གཡའ་སྐྱའི་རི་དང་སྤ་གྲོ་ཡི། །སྟག་ཚང་སེང་གེ་ཕུག་གི་ཡང་དབེན་དང་། །དང་རྭའི་བྲག་ཕུག་གནམ་སྐས་ཅན་སོགས་ལ། །བསྒོམས་ཤིང་དགུང་ལོ་དགུ་བཅུ་གོ་བདུན་བཞུགས། །ཐུན་མོང་གནམ་ལྕགས་ཐོག་དང་སེར་བ་འབེབས། །ཆུ་ལ་བྱིང་མེད་ཚོན་རྡོས་བསྐྱེད་མི་ཚུགས། །མཆོག་ནི་པེམ་རིག་བྲལ་ནས་སངས་རྒྱས་སོ། །དེ་སློབ་ཉིད་སྲས་དངོས་གྲུབ་རྒྱལ་མཚན་ཏེ། །ཡབ་ལ་མེ་རི་ལ་སོགས་གསང་སྔགས་ཞུས། །སྐྱེ་བ་མི་ལེན་གདམས་ཞུས་མ་གནང་པས། །ཆོས་ཀྱི་རྫོགས་ཆེན་ཞུ་རུ་ཡོད་པའི་ཚེ། །བླ་མས་བསྐུལ་བོས་གདམས་ངག་མ་ལུས་གནང་། །རི་ཁྲོད་དཔེན་འགྲིམ་སྐུ་ལུས་ཅིར་ཡང་སྤྲུལ། །ས་རྡོར་ཐོགས་མེད་རྟོགས་ཤར་གདེང་ཐོབ་སྟེ། །དགུང་ལོ་བདུན་ཅུ་དོན་གསུམ་བདེ་བར་གཤེགས། །དེ་སློབ་རང་དབོན་་འོར་སྒོམ་ཀུན་འདུལ་ཏེ། །ཡབ་ནི་སྟོན་པ་རྒྱལ་བ་གསས་དང་ཡུམ། །ཁྱུང་བཟའ་བྱང་ཆུབ་སྒྲོན་གཉིས་སྲས་སུ་འཁྲུངས། །བཅུ་དགུའི་ལོ་ལ་སྙན་བརྒྱུད་གདམས་པ་གསན། །ཐུགས་ལ་ཆུབ་སྟེ་གནས་ཆེན་མ་ལུས་འགྲིམས། །མངོན་ཤེས་རྫུ་འཕྲུལ་གྲུབ་བར་རྩལ་ཀུན་རྫོགས། །རིག་པ་དབང་ཐོབ་རིག་འཛིན་ས་མཐོར་གཤེགས། །དེ་ཡན་སྨད་རྒྱུད་བོད་ཀྱི་གྲུབ་ཐོབ་རྣམ་ལྔའོ། །དེ་ནས་སྟོད་སྨད་བརྒྱུད་པ་གཉིས་འདུས་མདོ། །བླ་མ་སྤང་ལ་གནམ་གཤེན་གྱི་མཚན་མངའ། །ཡང་སྟོན་ཆེན་པོ་ཤེས་རབ་རྒྱལ་མཚན་ནི། །ཡུལ་ནི་གཙང་སྟོད་སྟག་རྩེ་བ་བ་རུ། །གདུང་རུས་ཡ་ངལ་ཡབ་ནི་གསུང་རབ་སྐྱབས། །ཡུམ་ནི་སྙི་མོ་ཆོས་དབྱིངས་གཉིས་ཀྱི་སྲས། །མེ་མོ་སྦྲུལ་ལོར་སྐུ་འཁྲུངས་ཆུང་ངུ་ནས། །ལ་སྟོད་འཁོན་སྟོན་དབང་ཕྱུག་ལ་བསྟེན་ཏེ། །གསང་སྔགས་ཕྱི་ནང་བོན་གསན་ཤེས་རྒྱུད་གྲོལ། །ཉི་ཤུ་བུ་སྟོན་རྒྱལ་ལེར་བཤད་རྒྱུད་གསན། །དེ་ནས་གཡས་རུ་གཙང་དུ་བྲུ་རྗེ་བཙུན། །རྨེ་སྟོན་ལྷ་རི་གཉིས་ལས་མདོ་སྔགས་ཀྱི། །བོན་གསན་ཐོས་བསམ་བློ་སྦྱངས་མཁས་པར་གྲགས། །རྩ་བདུན་ལོ་ལ་ལྕམ་བཞེས་སྲས་ཀྱང་འཁྲུངས། །བ་རི་ལོ་ཙ་བ་ལས་ཚད་མ་གསན། །སྒྲ་ཚད་ལ་མཁས་གཏེར་ཁ་བཅུ་གཉིས་ཀྱི། །བོན་ལ་ཐུགས་འབྱོངས་མཁས་པའི་གྲགས་སྙན་འཕེལ། །སེ་བོན་ཁྲོ་རྒྱལ་ཉིད་དང་བོན་གཏམ་གྱིས། །རྐྱེན་བས་བླ་མ་འོར་སྒོམ་ཀུན་འདུལ་མཇལ། །སྙན་བརྒྱུད་ཚར་བཞི་གསན་ཅིང་སྒོམ་བསྒྲུབ་ཚེ། །རྟོག་མེད་ཞིག་པོའི་མཚན་ཐོས་མཇལ་བཙལ་བྱོན། །སྟོད་སྨད་ཀུན་ཕེབས་མ་རྙེད་ཕྱིར་ལོག་ལམ། །གློ་བོ་སྟོད་ནས་ཆོ་ལོ་བ་ཡི་ངག །བླ་མའི་མཚན་ཐོས་དེ་བཞིན་རྩད་བཅད་དེ། །གློ་རོང་བྲག་ན་རྟོག་མེད་ཞིག་པོ་མཇལ། །གདམས་པ་ཆིག་རྫོགས་ཞུས་ཏེ་གྲུབ་པ་ཐོབ། །ཐུན་མོང་སྒྲ་ཚད་ཐ་སྙད་གནས་ཀུན་མཁས། །དོན་ལྡན་དམ་ཚིག་གཞུང་བསྲང་གནས་ལུགས་རྟོགས། །མཐུ་དབང་བསྙེམས་པས་རྫུ་འཕྲུལ་བྱིན་རླབས་ལྡན། །བསྙེན་སྒྲུབ་མཐར་ཕྱིན་ཡི་དམ་ལྷར་དབྱེར་མེད། །གཞན་སྣང་ཟིལ་ནོན་ལྷ་སྲིན་བྲན་དུ་ཁོལ། །མཆོག་ཐོབ་སེམས་དཔའ་ཆེན་པོ་ཉིད་གྱུར་པ། །གྱིམ་ཙ་རྨ་ཆུང་དངོས་སུ་བྱོན་པར་གྲགས། །གསུང་སྐྱེས་སློབ་མ་གྱེར་གཤེན་བཅུ་གསུམ་ནི། །སྟོད་ན་སྙེལ་ཁྱུང་ཏྲེ་གསུམ་དགེ་ཞིང་བཞི། །བར་ན་སྒོམ་ལུང་ར་སྟོན་ཉི་མ་དང་། །འུ་སངས་སྒོམ་པ་གཉག་སྟན་གཉིས་དང་ལྔ། །སྨད་དུ་ཡ་ངལ་ལག་དང་གཡུང་པོ་རྗེ། །བྲག་སུམ་སྒོམ་རིན་བྲུ་སྟོན་ཉི་རྒྱལ་བཞི། །མཐར་ནི་དགུང་ལོ་རེ་ལྔར་དབྱིངས་གཤེགས་སོ། །དེ་ཡིས་ལུང་སྒོམ་རྟོག་མེད་ལ་བརྒྱུད་དེ། །འདིས་ནི་ཡང་སྟོན་ཆེ་ལས་གདམས་པ་ཞུས། །བླ་མ་འཁྲུལ་མེད་ཉིད་ལས་ཉམས་བརྒྱུད་ཞུས། །གཙང་གི་རི་ཁྲོད་རྣམས་སུ་ཉམས་ལེན་མཛད། །ཕྱིན་པ་ཕྱོགས་བྲལ་གྲུབ་རྟགས་བསམ་མི་ཁྱབ། །རྟོགས་པ་མཆོག་གྱུར་བདེ་བར་གཤེགས་པ་བརྙེས། །དེ་ཡི་བླ་སློབ་གཉིས་ཀ་ཡིན་པ་སྟེ། །འཁྲུལ་མེད་ཞིག་པོ་ཡུལ་ནི་གློ་སྨད་པ། །གདུང་རུས་སྙེལ་ཡིན་ཡང་སྟོན་ཆེན་པོ་དང་། །ལུང་སྒོམ་རྟོགས་མེད་འདི་གསུམ་གདམས་པ་རྣམས། །ཕར་ཞུ་ཚུར་ཞུ་ཡིན་ཏེ་བླ་སློབ་འབྲེལ། །གློ་བོ་ཤ་རིའི་དབེན་གནས་ཉིད་དུ་པཞུགས། །འཇིག་རྟེན་འཁྲུལ་པའི་དྲི་བྲལ་སྣང་བ་ཀུན། །སྒྱུ་མར་ཤེས་ཤིང་གྲུབ་རྟགས་ཐོགས་རྡུག་མེད། །དེ་སློབ་གཉག་སྒོམ་རི་པ་ཤེས་ཚུལ་ནི། །ཡུལ་ནི་དང་རྭའི་སྤྱན་གོང་གདུང་རུས་གཉག །ལུང་སྒོམ་རྟོག་མེད་སྙེལ་སྒོམ་འཁྲུལ་མེད་ཟུང་། །བསྟེན་ནས་བཀའ་རྒྱུད་སྐོར་བཞི་མན་ངག་བཅས། །ཞུས་ཏེ་སྟ་སྒོ་དགེ་རྒན་རི་ཁྲོད་དང་། །དང་རྭའི་སྤྱན་གོང་དུ་བཞུགས་མངོན་ཤེས་མཁྱེན། །མི་མིན་རྣམས་ཀྱི་ཞབས་ཏོག་བསྒྲུབ་པ་དང་། །བློ་བདེའི་གྲུབ་ཐོབ་ཚེ་གཅིག་སངས་རྒྱས་བརྙེས། །དེ་སློབ་ཨུ་རི་བསོད་ནམས་རྒྱལ་མཚན་ནི། །ཡུལ་ནི་བེ་རི་ནང་ཁོང་གདུང་རུས་སྟོང་། །ཡབ་ནི་ཨ་རྒྱལ་ཡུམ་གྲ་ཟ་སྒྲོན་ནེ། །བཅུ་གསུམ་ལོ་ལ་ཁང་གསར་བ་དང་མཇལ། །རབ་ཏུ་བྱུང་ཞིང་དགུང་ལོ་ཉི་ཤུའི་དུས། །སློབ་དཔོན་ར་སྟོན་བོན་ཞིག་བློ་བདེ་གཉིས། །མཇལ་ཏེ་གབ་མཛོད་སོགས་ཞུས་སྦྱངས་མཐར་བཅད། །སུམ་ཅུར་དང་རྭའི་སྦྱན་གོང་ཟེ་ཕུག་ཏུ། །རི་པ་ཤེས་ཚུལ་ཉིད་མཇལ་བཀའ་རྒྱུད་ཞུས། །གདམས་པ་ཕྱག་དཔེ་དང་བཅས་གནང་མཛད་རྗེས། །བེ་རི་ཕྱོགས་བཞུགས་མཁྱེན་རབ་རྒྱ་ཆེ་བས། །ཉི་འོད་རྒྱན་དང་ཨུ་རིའི་སྟོང་ཐུན་སོགས། །མཛད་དེ་དགུང་གྲངས་བརྒྱད་ཅུ་གྱ་གཅིག་བཞུགས། །རྗེས་འཛིན་བུ་སློབ་གྲུབ་བརྙེས་མང་བྱོན་ཏེ། །མ་དང་གཡུ་རྩེ་ར་ལྕག་སྒོམ་ཆེན་དང་། །སྒྲོ་སྙ་བསོད་ཡེ་རྐང་ཚ་བཀྲས་དར་སོགས། །འགྲོ་དོན་ནུས་མང་ཐུན་མོང་གྲུབ་རྟགས་མང་། །མཆོག་ཐོབ་སྣང་སྟོང་སྦྲུལ་མདུད་ལྟ་བུར་གྲོལ། །དེ་སློབ་སྒྲོ་སྙ་བསོད་ནམས་ཡེ་ཤེས་ཏེ། །ཡུལ་ནི་དར་ལྡིང་བ་སྟེ་རུས་སྙེ་ནང་། །ཚོ་སྙ་ཡིན་ཏེ་གཤེན་སྟོན་ཡེ་བློ་ཡིས། །བེ་རིར་བརྫངས་ཏེ་ཨུ་རི་བསོད་རྒྱལ་མཇལ། །བཀའ་རྒྱུད་རིན་ཆེན་སྐོར་བཞི་ཚང་བར་ཞུས། །སླར་ཕེབས་དར་ལྡིང་དུ་བཞུགས་ཐུན་མོང་གི། །གྲུབ་རྟགས་མང་ཞིང་གནས་ལུགས་གདེང་ཐོབ་གྲོལ། །དེ་སློབ་རྒྱ་སྟོན་ཨེ་ཤེས་རིན་ཆེན་ཏེ། །ཡུལ་ནི་སྨད་ཆགས་དབལ་རོང་གི་ཀླུངས་སུ། །གདུང་རྒྱ་ཡབ་ནི་རྒྱ་བོན་ཁྲོ་བོ་སྒོམ། །ཡུམ་ནི་རྒྱལ་མོ་དཔལ་སྐྱོང་གཉིས་ཀྱི་སྲས། །གྲ་འཛིན་དགོན་པར་གླེན་སྟོན་ཡེ་སེང་ལས། །རབ་ཏུ་བྱུང་ཞིང་ལ་ཕུག་གནས་མཆོག་ཏུ། །སྤ་སྟོན་རྒྱལ་བ་ཤེས་རབ་མདུན་གསང་སྔགས། །ཞུས་ཤིང་དར་ལྡིང་གཤེན་སྟོན་ཡེ་བློ་ལས། །སྡེ་སྣོད་ཐུགས་སྦྱངས་སྒྲོ་སྙ་བསོད་ཡེས་ལས། །བཀའ་རྒྱུད་སྐོར་བཞི་ཚང་ཞུས་ཆུ་མོར་རིར། །བཞུགས་བསྒྲུབ་གཙོ་མཆོག་ཞལ་གཟིགས་མཆོག་ཐོབ་གྲོལ། །དགུང་ལོ་རེ་ལྔར་ཚེམས་དཀར་མཛེས་ལྔ་སྐྱེས། །དུས་སུ་ཁམས་ཟས་མི་དགོས་དུས་མང་བཞེས། །གངས་རི་མཚོ་གསུམ་སྟག་རི་ཁྲ་བོ་རྣམས། །བཞུགས་མཐར་གྲོ་ཤོད་དབེན་རིའི་གནས་ཤིག་ཏུ། །དགུང་ལོ་གྱ་ལྔ་ས་རྟ་ལོར་གཤེགས་སོ། །ཞལ་སློབ་བ་བཏང་མཆེད་གཉིས་མཁས་བཙུན་ཏྲེ། །སྤྱང་སྒོམ་དམ་འོད་འབྲོ་སྒོམ་བསམ་ཤེས་ལྔའོ། །དེ་སློབ་བྱ་བཏང་ཚུལ་ཁྲིམས་བཟང་པོ་དང་། །ཚུལ་ཁྲིམས་རྒྱལ་མཚན་སྐུ་མཆེད་གཉིས་ཡིན་ཏེ། །ཡུལ་ནི་སྐྱ་ (ཏྲེ་དེ་མཚོའི་ལྷོ་ཡིན་) རྒྱ་གདུང་རུས་གུ་རུབ་སྟེ། །ཡབ་ནི་གུར་བོན་བཙན་སྐྱབས་ཡུམ་ཆག་མོ། །ཆོག་གེ་གཉིས་སྲས་གཅེན་པོ་བྱ་བཏང་བས། །རྣམ་གྲོལ་ཡེ་ཤེས་རིན་ཆེན་དང་མཇལ་ཏེ། །བཀའ་རྒྱུད་སྐོར་བཞི་ཚང་ཞུས་འཁོར་བ་བོར། །བྱ་བཏང་མཛད་དེ་གངས་རི་མཚོ་གསུམ་དང་། །དབལ་རོང་རྣམས་བཞུགས་སློབ་མ་གཅུང་པོ་དང་། །གླེན་སྟོན་འུ་སྒོམ་བསོད་ནམས་རྒྱལ་མཚན་གཉིས། །ཐ་མར་སྟག་རི་རོང་ཕུག་བདེ་བར་གཤེགས། །གཅུང་པོ་ཉིད་ཀྱང་དེ་བཞིན་གྲུབ་ཐོབ་བོ། །དེ་སློབ་གླེན་སྟོན་བསོད་ནམས་རྒྱལ་མཚན་ཏེ། །ཡུལ་ནི་སྙ་ནམ་གདུང་རུས་གླེན་ཡིན་ཅིང་། །ཡབ་ནི་བླ་མ་ཚུལ་ཁྲིམས་རྒྱལ་མཚན་དང་། །ཡུམ་ནི་སྤ་ཟ་མཛེས་སེ་གཉིས་ཀྱི་སྲས། །གཤེན་སྟོན་བསོད་རྒྱལ་དཔལ་ལས་ཚུལ་ཁྲིམས་ནོད། །སྤ་སྟོན་དཔལ་ལྡན་བཟང་པོ་ཉིད་དང་ནི། །ཏྲེ་སྟོན་རྒྱལ་མཚན་དཔལ་ལས་རབ་ཏུ་བྱུང་། །བྱ་བཏང་བ་ལས་སྙན་བརྒྱུད་རྫོགས་པར་ཞུས། །སྤྱིར་ནི་སྙན་རྒྱུད་བླ་མ་བཅོ་བརྒྱད་ལ། །གུར་སྒོམ་ཚུལ་ཁྲིམས་བཟང་དང་ཚུལ་ཁྲིམས་རྒྱལ། །ཏྲེ་སྟོན་རྒྱལ་དཔལ་སྤྱང་སྒོམ་དམ་འོད་འབུམ། །འབྲོ་སྒོམ་བསམ་ཤེས་ཡང་སྟོན་ཉི་མ་རྒྱལ། །བྱ་བྲལ་གཞོན་ཚུལ་སྤྲོས་སྒོམ་འོད་ཟེར་རྒྱལ། །སྟོང་སྒོམ་བསམ་རིན་ཁམས་སྒོམ་རྒྱལ་བ་རྒྱལ། །གུར་སྒོམ་མི་འགྱུར་འུ་སྒོམ་ཡེ་ཤེས་རྒྱལ། །ཡ་ངལ་དབོན་པོ་ཁྱུང་སྒོམ་ཚུལ་ཁྲིམས་འོད། །ས་ལེ་འོད་དཀར་སྤ་སྟོན་དཔལ་ལྡན་བཟང་། །བཅས་ལ་སྙན་བརྒྱུད་སྔགས་སེམས་ཚང་རེ་ཞུས། །རྒྱལ་ཁམས་སྟོད་སྨད་ཀུན་ཏུ་བྱོན་བཞུགས་བསྒྲུབས། །དགུང་ལོ་གོ་བདུན་བཞུགས་ནས་གྲུབ་བརྙེས་གཤེགས། །དེ་ཡན་བྱང་བརྒྱུད་བླ་མ་དགུ་ཡིན་ཏེ། །དེ་ཡི་འཕྲོས་པ་ཨུ་རི་བསོད་རྒྱལ་སློབ། །རྐོང་ཚ་བཀྲ་ཤིས་དར་རྒྱས་ཞེས་པ་འམ། །མ་དྭངས་གཡུ་རྩེར་གྲགས་པ་དེ་ཡི་མཆེད། །ཅོག་སྟོན་སྨོན་ལམ་བློ་གྲོས་མཆོག་ཉིད་ཡིན། །དེ་དང་ཏྲེ་སྟོན་རྒྱལ་མཚན་དཔལ་བཟང་དང་། ལ་ཕུག་སྤ་སྟོན་ཉི་དཔལ་བཟང་པོ་དང་། །དེ་བཞིན་རྒྱ་སྒོམ་བསྟན་པ་བཟང་པོ་འང་། །བྱང་བརྒྱུད་ལུགས་ཀྱི་སྙན་རྒྱུད་བླ་མའོ། །ད་ནི་ལྷོ་བརྒྱུད་ཡང་སྟོན་ཆེན་པོ་དང་། །འོར་སྒོམ་ཀུན་འདུལ་གཉིས་ཀའི་སློབ་མ་ནི། །ཡང་སྟོན་དམ་པ་འབུམ་རྗེ་ཉིད་ཡིན་ཏེ། །འདུལ་ལུང་རྫུ་འཕྲུལ་ཡེ་ཤེས་སྤྲུལ་པ་ལ། །ལ་སྟོད་གློ་བོ་སྟོད་ཉིད་དུ། །ཡ་ངལ་གདུང་འཛིན་འབུམ་རྗེའི་མིང་། །དེ་ཡང་ང་ཡི་བྱིན་བརླབས་བུ། །ཞེས་དང་དེ་རྗེས་དྲན་པ་ནམ་མཁའ་ཡིས། །གསུངས་ལ་ཡབ་ནི་ཡང་སྟོན་ཆེན་པོ་ཉིད། །ཡུམ་ནི་གཉན་མོ་བཀྲ་ཤིས་གཉིས་ཀྱི་སྲས། །ཡབ་ཡུམ་གཉིས་ཀ་གྲུབ་བརྙེས་ཡིན་པ་སྟེ། །ཡབ་ལས་བཤད་རྒྱུད་ཡུམ་ལས་ཕྲིན་ལས་སྡེ། །རྣམས་གསན་བླ་མ་བྲུ་སྟོན་ཉི་རྒྱལ་ལས། །གབ་མཛོད་གཉིས་ཀྱིས་སྣ་དྲངས་སྔགས་སེམས་དང་། །མཚན་ཉིད་བོན་ཀུན་ཐུགས་སུ་ཆུབ་པར་སྦྱངས། །དེ་ནས་བླ་མ་འོར་སྒོམ་ཀུན་འདུལ་ལས། །སྙན་བརྒྱུད་ཁྲིད་གདམས་མེ་རིའི་དབང་ལུང་ཀུན། །ཞུས་ནས་གདམས་པའི་བདག་པོར་དབང་བསྐུར་མཛད། །རྗེ་འདི་དང་པོ་རབ་ཏུ་བྱུང་ནས་སུ། །ཚུལ་ཁྲིམས་རྣམ་དག་དྲང་སྲོང་མཛད་སྲོལ་བཟུང་། །མཁན་བུ་མང་འཕེལ་བཙུན་པའི་གོང་ཐོག་ཆོད། །བར་དུ་དབེན་པར་གསང་སྔགས་བསྙེན་སྒྲུབ་ལོ། །ཞེ་ལྔ་བཞུགས་ཤིང་བསྐྱེད་རྫོགས་མངའ་བསྙེམས་ཏེ། །ཡི་དམ་དབྱེར་མེད་བྱིན་རླབས་མཛོད་དུ་གྱུར། །ཚེ་སྨད་རྫོགས་ཆེན་ལྟ་སྤྱོད་ཤུགས་གྲོལ་ནས། །རྟོགས་ལྡན་ཆེན་པོ་དོན་གཉིས་ལྷུན་གྲུབ་པའོ། །ཞལ་སློབ་སྲས་བདུན་ལྕམ་བདུན་བྱུང་བ་ལ། །ཀླུ་བྲག་པ་དང་མཁན་པོ་ཤེ་སྟོན་དད། །བྲག་དམར་ལྷུན་རྒྱལ་ཁྱུང་སྟོན་གཡང་ཁུད་དང་། །བེ་ཀྱོར་ནམ་མཁའ་འབུམ་ལྔ་བླ་མ་ལྔ། །སྔགས་པ་གཉིས་ནི་ཤེ་བོན་ཀྱི་སྐྱེས་དང་། །གདོང་སྐྱའི་མིང་སྟོན་ཀུན་ཐུབ་གཉིས་བཅས་བདུན། །ལྕམ་མོ་ཕུག་མོ་ཇོ་ལྕམ་དབྱིངས་བསྐྱོད་དང་། །ཨ་ནེ་གར་དགའ་བདུད་རྩི་གཡུང་དྲུང་སྐྱིད། །གཉེན་མོ་ཇོ་མོ་ཞིབ་སྐྱོད་དང་བཅས་སོ། །སྐུ་ཚེའང་རིང་བཞུགས་འགྲོ་དོན་གྲུབ་སྟེ་གཤེགས། །དེ་ཡི་སློབ་མ་རང་གི་མཆེད་གཅུང་པོ། །འགྲོ་མགོན་ཀླུ་བྲག་བཀྲ་ཤིས་རྒྱལ་མཚན་ཏེ། །ཆུང་ནས་ཡིག་རྩིས་དགེ་སྤྱོད་དང་བླངས་སྦྱངས། །ཡབ་དང་རྨ་སྟོན་ལྕམ་མེ་གཉིས་ལས་སུ། །གསང་སྔགས་དབང་ཞུས་ཕྱག་ལེན་མང་དུ་བསླབ། །དབེན་ས་ཁར་བྱོན་བྲུ་སྟོན་ཉི་རྒྱལ་ལས། །ཕྱི་ནང་གསང་བའི་བོན་ལུང་ཐམས་ཅད་ཞུས། །བླ་མའི་ལྕམ་མོ་རྗེ་བཙུན་དབང་སྐྱིད་ལས། །གསང་སྔགས་ཕྱི་ནང་གསང་བའི་ཕྱག་ལེན་བསླབ། །གཅེན་པོ་འབུམ་རྗེ་འོད་ལས་རྫོགས་པ་ཆེ། །སྙན་རྒྱུད་ངོ་སྤྲད་གདམས་པ་མ་ལུས་གསན། ། དེ་སྐབས་ཡུམ་བཞེས་སྲས་ལྕམ་དྲལ་གསུམ་འཁྲུངས། །དེ་ནས་ཡུམ་འདས་སྟོད་བྱོན་སྟག་གཟིག་བསྐོར། །གཤེགས་པས་སྤུ་རེང་ཡུལ་དུ་སྨན་བ་ཡིས། །བཅག་སྟེ་ལོ་གསུམ་དེར་བཞུགས་དེ་རྗེས་སུ། །སོ་གཅིག་དགུང་ལོར་གཙང་བྱོན་སྙི་མོ་ཡི། །བཟང་རིར་བ་ཐང་སུམ་སྟོན་གཉིས་ཀྱི་དྲུང་། །རྒྱུད་སྡེར་གསན་སྦྱངས་གཤེན་སྟོན་ནམ་མཁའ་ལས། །རབ་བྱུང་སྨན་གོང་བ་ལས་དབང་བཞི་ཞུས། །དེ་ནས་ཀླུ་བྲག་ཏུ་བྱོན་གཉན་དུ་བཞུགས། །སྲིན་པོ་དམ་བཏགས་སྲིན་གྱིས་ས་ཞིང་ཕུལ། །སྲིན་པོས་དངོས་སུ་གསོལ་ཆུ་ཞིང་ཆུ་འཆུ། །སྟག་རི་རོང་དང་དྲ་བ་དམར་ནག་སྒོར། །གེ་ཤན་བན་དེ་ལྔ་བཅུ་མཐུ་ཡིས་བསྒྲལ། །གྲུབ་རྟགས་རི་བོ་མེ་རུ་འབར་བ་སོགས། །འབྱུང་བཞི་དབང་བསྡུས་ཀུན་བཟང་རྒྱལ་ས་བརྙེས། །དགུང་ལོ་དུ་མར་བསྙེན་སྒྲུབ་རྐྱང་མཛད་པས། །བསྐྱེད་རྫོགས་མངོན་གྱུར་ལྷ་དང་དབྱེར་མེད་གྱུར། །ལྟ་དགོངས་ཀློང་བརྡོལ་གདམས་ངག་མགུར་མང་གསུངས། །སྤྱོད་པ་ཤུགས་གྲོལ་སྤོང་གཉེན་གཞི་ལ་དག །སྨོན་འཇུག་ཟུང་འབྲེལ་རང་གཞན་དོན་གཉིས་གྲུབ། །ཞལ་སློབ་རྟོགས་ལྡན་དབོན་སོགས་དྲང་སྲོང་དགུ། །དཔོན་གསས་ཁྱུང་རྒོད་རྩལ་སོགས་སྔགས་པ་བཅུའོ། །དགུང་ལོ་གྱ་ལྔར་འགྲོ་དོན་གྲུབ་ནས་གཤེགས། །དེ་སློབ་རང་གི་སྣག་དབོན་རྟོགས་ལྡན་ནི། །དབོན་པོ་ཡེ་ཤེས་རྒྱལ་མཚན་ཉིད་ཡིན་ཏེ། །ཡུལ་ནི་མུས་ཀྱི་ཏ་མོར་ཡབ་འོར་བརྒྱད། །རོག་པོ་ཡུམ་ནི་ཡ་ངལ་བཟའ་ཇོ་ལྕམ། །ཡབ་ནི་ཨ་བ་ཡིན་པས་ཕ་བུ་གཉིས། །ཟག་རྐུན་ལན་འགའ་སོང་རྗེས་ཡབ་བཀྲོངས་ཤིང་། །རང་རྨས་རྒྱུ་མ་ལུག་ཀྱང་མཐར་སོས་མཚམས། །ཤ་ལན་བླངས་ཏེ་འཁོར་སྤངས་ཆོས་ལ་སོང་། །ཞང་པོ་ཀླུ་བྲག་བ་མཇལ་གདམས་ངག་ཞུས། །བསྒྲུབ་པས་གྲུབ་པ་ཐོབ་སྟེ་དབྱིངས་སུ་གཤེགས། །དེ་ཡིས་རང་གི་ཞང་བརྒྱུད་ཡ་ངལ་བ། །རྒྱལ་མཚན་རིན་ཆེན་ལ་བརྒྱུད་དེ་ཉིད་ནི། །ཡུལ་ནི་གཙང་སྟོད་སྟག་རྩེ་རྫ་རི་བ། །ཡ་ངལ་ཕུར་པ་སྐྱབས་རྒྱུད་དགུང་བརྒྱད་ནས། །དོལ་པོར་སྤྱན་དྲངས་བསམ་གཏན་གླིང་དགོན་བཏབས། །བླ་མ་རྟོགས་ལྡན་དབོན་ལས་སྙན་བརྒྱུད་ཀྱི། །གདམས་པ་བཞེས་ཏེ་གློ་བོའི་རིབ་སོགས་ལ། །བསྒོམ་བསྒྲུབ་མཆོག་ཐུན་གྲུབ་བརྙེས་རེ་གཉིས་གཤེགས། །དེ་སློབ་གཅིག་ཆོད་དད་པ་ཤེས་རབ་ནི། །ཡབ་ནི་སྲོ་བོན་ཁྲོ་བརྟན་ཡུམ་མགོན་རྒྱན། །བླ་མ་ཡ་ངལ་པ་མཇལ་སྙན་བརྒྱུད་ཞུས། །གདམས་པའི་བདག་གྱུར་གངས་རི་མཚོ་གསུམ་དང་། །བྱང་གི་གནམ་མཚོའི་དོ་དང་མངའ་རིས་ཡུལ། །སྤུ་ཧྲེང་གླེ་མི་འོམ་ལོ་སོགས་ལ་བཞུགས། །སློབ་མ་རི་པ་ཤེར་བློ་བྲུ་རྒྱལ་བ། །ཡང་སྟོན་ཉི་རྒྱལ་སྤྲོས་སྒོམ་འོད་ཟེར་རྒྱལ། །བྱ་བྲལ་གཞོན་ཚུལ་ཁམས་སྒོམ་རྒྱལ་བ་རྒྱལ། །སྟོང་སྒོམ་བསམ་རིན་གུར་སྒོམ་མི་འགྱུར་གཙུག །འུ་སྒོམ་ཡེ་རྒྱལ་མཐོ་ལ་ཤེས་རབ་དཔལ། །ཡ་རྩེ་སྦྱིན་རྒྱལ་ལ་སོགས་མང་དུ་བྱོན། །མཐར་ནི་སྐུ་ལུས་ཟག་མེད་ལུས་རྒྱ་གྲོལ། །མཆོག་ཐུན་གྲུབ་སྟེ་བདེ་ཆེན་དབྱིངས་སུ་གཤེགས། །དེ་སློབ་བྲུ་སྟོན་མཁས་བཙུན་རྒྱལ་བ་ནི། །གོང་བཤད་ལྟར་ཏེ་སྙན་བརྒྱུད་བདག་པོར་གྱུར། །དེ་ཡི་མཆེད་སློབ་གཉིས་ཀ་ཡིན་པ་སྟེ། །ལ་སྟོད་མཚན་ལྡན་རི་པ་ཤེས་བློ་ནི། །ཡུལ་ནི་དོལ་པོ་གདུང་རུས་འུ་སངས་ཏེ། །བླ་མ་གཅིག་ཆོད་དད་པ་ཤེས་རབ་དང་། །མཉམ་མེད་བྲུ་རྒྱལ་གཉིས་ལ་གཏུག་མཛད་ནས། །སྙན་བརྒྱུད་གདམས་ངག་མ་བུ་ཆ་ཚང་ཞུས། །མངའ་རིས་དབུས་གཙང་མདོ་གམ་ཚ་བ་སྒང་། །ཡན་ཀུན་འགྲིམས་བཞུགས་མཆོག་ཐུན་གྲུབ་པ་ཐོབ། །སློབ་མ་སྤ་སྟོན་ནམ་བཟང་ཉི་དཔལ་བཟང་། །རང་གྲོལ་བླ་མ་སེ་སྒོམ་བསམ་གཏན་རྒྱལ། །བྲུ་སྟོན་རྣམ་རྒྱལ་ཀ་ར་ལ་སོགས་མང་། །སྐུ་ཚེ་རིང་བཞུགས་འགྲོ་དོན་མཐར་ཕྱིན་གྱུར། །བྲུ་སྟོན་རྒྱལ་པས་ཨ་ཐོག་ཡེ་རིན་ཏེ། །ཡུལ་ནི་དབེན་ས་ཁ་པ་རུས་ཨ་ཐོག། བླ་མ་རྒྱལ་བའི་གསོལ་ཇ་བ་ཡིན་ཏེ། །བྲུ་རྗེའི་དྲུང་དུ་ཞང་ཞུང་སྙན་བརྒྱུད་ཞུས། །མཆོག་ཐུན་མངའ་བསྙེམས་ཚ་བ་སྒང་དུ་བཞུགས། །སློབ་མ་གར་ཚ་བསོད་བློས་མཇལ་བའི་དུས། །དགུང་ལོ་བརྒྱ་དང་བཅུ་སྟེ་དེ་རྗེས་བཅུ། །བརྒྱ་དང་ཉི་ཤུར་བཞུགས་ཏེ་དབྱིངས་སུ་གཤེགས། །རི་པ་ཤེར་བློས་བླ་མ་རྒྱལ་མ་ཚན་ལ། །བརྒྱུད་དེ་དེ་ཉིད་གདུང་རུས་ཁྱུང་པོ་སྟེ། །ཡབ་ནི་ཡོན་བདག་ཁྲོ་བསྲུང་ཡུམ་རྒྱ་བཟའ། །ཁྲི་སྐྱིད་གཉིས་སྲས་ཤིང་འབྲུག་ལོ་ལ་འཁྲུངས། །ལྷ་གསུམ་བ་བྲལ་སུམ་སྟོན་གྲགས་པ་བཟང་། །ཞུ་སྟོན་ཡེ་རྒྱལ་སྤ་སྟོན་དཔལ་ལྡན་བཟང་། །རྣམས་ལས་དགེ་བསྙེན་དང་ནི་རབ་བྱུང་ཞུས། །གངས་རིའི་ཁོང་སེང་དྲུང་མུ་ཧ་རའི་སློབ། །ཀྱུ་ར་འོད་ཟེར་རྒྱལ་ལས་བོན་གཅོད་ཞུས། །ལ་སྟོད་རི་པ་ཤེར་བློར་སྙན་རྒྱུད་ཞུས། །སྟོད་ཀྱི་བྱ་རི་གཙུག་ལྡན་མན་ཆད་ཀྱི། །རི་ཁྲོད་དབེན་འགྲིམས་གདུལ་བར་བོན་ཆར་ཕབས། །ཨ་ཐོག་ཡེ་རིན་དེ་ཉིད་ཀྱི་སློབ་མ། །གར་ཙ་བསོད་ནམས་བློ་གྲོས་ཉིད་ཡིན་ཏེ། །ཡུལ་ནི་མདོ་སྨད་གདུང་རུས་གར་ཙ་སྟེ། །ཡབ་ནི་ཁྲོ་ཡག་ཡུམ་ནི་ཕག་མོའི་སྲས། །དགུང་ལོ་བཅུ་གཅིག་ལོ་ལ་ལྕམ་གཅིག་བཞེས། །ཕོ་རྒོད་རྩལ་དྲག་མ་རུང་བ་འགའང་མཛད། །དེ་དུས་སྒྲུབ་པ་མཛད་པའི་བར་ཞིག་ཏུ། །གཡག་གཅིག་བརྐུས་བཤས་དེ་ནས་བླ་མ་མཇལ། །དང་པོ་ཨ་ཤག་བསོད་ནམས་རྒྱལ་མཚན་ལས། །ཨ་ཁྲིད་ཞུས་ཤིང་རྟོགས་ལྡན་རྐྱང་ཚེ་ལས། །ལྷན་སྐྱེས་ཚུལ་ཁྲིམས་འོད་ཟེར་ལས་ཤར་པའི། །དོན་དྲིལ་རག་ཤི་ཡེ་ཤེས་རྒྱལ་མཚན་ལས། །དྲུང་མུའི་བོན་གཅོད་རྣམས་ཞུས་ཉམས་བཞེས་བསྒྲུབ། །འབྲོང་ཚ་རྟོགས་ལྡན་ཚུལ་ཁྲིམས་རྒྱལ་མཚན་དང་། །རོང་པོ་གུར་སྒོམ་ཚུལ་ཁྲིམས་རྒྱལ་གཉིས་ལས། །སྙན་བརྒྱུད་མ་བུ་ཆ་ཚང་རེ་རེ་ཞུས། །མཐོ་ལ་ཤེས་དཔལ་ཡ་རྩེ་སྦྱིན་རྒྱལ་གཉིས། །ལས་གྱང་དེ་བཞིན་སྙན་རྒྱུད་ཆ་ཚང་ཞུས། །ཁྱུང་པོ་རང་གྲོལ་བླ་མ་རྒྱལ་མཚན་དང་། །སེ་སྒོམ་དབུ་རལ་བསམ་གཏན་རྒྱལ་མཚན་གཉིས། །ལས་ནི་ལག་ལེན་དམར་ཁྲིད་བཅས་པ་ཞུས། །ཁྱད་པར་ཨ་ཐོག་ཡེ་ཤེས་རིན་ཆེན་ལས། །གཅིག་བརྒྱུད་རྫོགས་ནོད་གདམས་པའི་བདག་པོར་གྱུར། །སྟོད་སྨད་ཀུན་ཏུ་བོན་གྱི་འཁོར་ལོ་བསྐོར། །ནམ་མཁའི་བྱ་ལའང་ཁྲིད་ཐེབས་སློབ་མ་ནི། སྤ་སྟོན་བསྟན་རྒྱལ་སློབ་དཔོན་ཁྲོ་བོ་རྒྱལ། །མངའ་རིས་ཚུལ་རྒྱལ་འུ་བཟང་ཚུལ་རྒྱལ་སོགས། །མང་བྱོན་དགུང་ལོ་བདུན་ཅུ་དོན་ལྔ་བཞུགས། །དེ་སློབ་སྤ་སྟོན་བསྟན་རྒྱལ་བཟང་པོ་ནི། །ཡབ་ནི་སྤ་སྟོན་ཉི་དཔལ་བཟང་པོ་དང་། །ཡུམ་ནི་དབྱིལ་ལྕམ་ནམ་མཁའ་ཁྱེའུ་འདྲེན་ལས། །སྲས་ནི་ལྕམ་དྲལ་འགའ་ཡི་ཆུང་བ་ཡིན། །གླེན་སྟོན་བསོད་ནམས་རྒྱལ་ལས་རབ་ཏུ་བྱུང་། །ཡབ་དང་རྒྱ་སྒོམ་བསྟན་པ་བཟང་གཉིས་ལས། །སྙན་བརྒྱུད་བཀའ་སྐོར་ཁྲིད་ཞུས་ཁྱད་པར་དུ། །གར་ཚ་བསོད་བློར་མེ་རི་སྙན་བརྒྱུད་སྐོར། །མ་བུ་གཅིག་བརྒྱུད་རྫོགས་པར་ཞུས་མཛད་ནས། །གདན་ས་རི་ཁུད་བདེ་སྒང་གངས་རི་མཚོ། །དབལ་རོང་རྣམས་བཞུགས་བསྟན་འགྲོའི་དོན་གྲུབ་སྟེ། །སྐྱེ་མང་མཁྱེན་ཅིང་འབྱུང་ལྔ་རང་དབང་ཐོབ། །རྒོད་དུ་སྤྲུལ་ནས་ཏི་སེར་བསྐོར་བ་བྱེད། །སློབ་མ་སློབ་དཔོན་ཁྲོ་བོ་རྒྱལ་མཚན་དང་། །མངའ་རིས་ཚུལ་རྒྱལ་ཕྱུག་ཚང་བསྟན་རྒྱལ་དང་། །སྒོ་རྟོགས་ཡེ་སེང་རྟ་གེ་ཚུལ་རྒྱལ་སོགས། །དེ་སློབ་མངའ་རིས་ཚུལ་ཁྲིམས་རྒྱལ་མཚནི། །བླ་མ་མཐའ་བཞི་ཡེ་ཤེས་རྒྱལ་མཚན་དང་། །ཁྱུང་པོ་རང་གྲོལ་སེ་སྒོམ་དབུ་རལ་བ། །གར་ཙ་བསོད་བློ་བཅས་ལ་སྙན་བརྒྱུད་ཀྱི། །གདམས་སྐོར་ཆ་ཚང་རེ་ཡི་ཁྲིད་ལུང་ནོད། །ཁྱད་པར་སྤ་སྟོན་བསྟན་རྒྱལ་བཟང་པོ་ལས། །སྙན་བརྒྱུད་སྔགས་སེམས་མ་བུ་ཆ་ཚང་ཞུས། །བསྒྲུབ་གནས་རྣམས་སུ་ཉམས་བཞེས་གྲུབ་པ་ཐོབ། །དེ་སློབ་མངའ་རིས་བསོད་ནམས་རྒྱལ་མཚན་ཏེ། །མཉམ་མེད་ཤེར་རྒྱལ་སློབ་དཔོན་ཁྲོ་བོ་རྒྱལ། །རྒྱལ་ཚབ་རིན་རྒྱལ་རྣམས་ལས་ཕྱི་ནང་གི། །གསང་སྔགས་དབང་ལུང་གདམས་པ་མ་ལུས་ཞུས། །ཁྱད་པར་མངའ་རིས་ཚུལ་ཁྲིམས་རྒྱལ་མཚན་ལས། །སྙན་བརྒྱུད་སྔགས་སེམས་མ་བུ་ཆ་ཚང་ཞུས། །གངས་དཀར་གཡུ་རྩེ་བདེ་ལྡན་གཡུང་དྲུང་གླིང་། །སོགས་སུ་བཞུགས་བསྒྲུབ་མཆོག་ཐུན་དངོས་གྲུབ་ཐོབ། །དེ་སློབ་ཁྲ་རྒན་བཀྲ་ཤིས་རྒྱལ་མཚན་ཏེ། །སྨན་མཁན་ནམ་མཁའ་ཡེ་ཤེས་ལས་རབ་བྱུང་། །གཞན་ཡང་ཞུ་སྟོན་ལྷུན་གྲུབ་རྒྱལ་མཚན་དང་། །སྔགས་སྟོན་ཡེ་རྒྱལ་གྲགས་པ་སེང་གེ་དང་། །བཟང་སྟོན་བསོད་རྒྱལ་བཅས་ལས་གསང་སྔགས་སྤྱིའི། །དབྱང་ལུང་མན་ངག་ཕྱག་ལེན་ཡོངས་རྫོགས་ཞུས། །སློབ་དཔོན་ཁྲོ་རྒྱལ་མངའ་རིས་བསོད་ནམས་རྒྱལ། །གཉིས་ལས་སྙན་བརྒྱུད་མ་བུ་ཆ་ཚང་ཞུས། །གཞན་ཡང་གསས་འཕེན་བསོད་ནམས་རྒྱལ་མཚན་དང་། །ཕྱུག་ཚང་བསྟན་རྒྱལ་མཁན་ཆེན་ནམ་ཡེ་ཤེས། །ཀོ་བོ་ཡེ་རྒྱལ་ཡེ་བློ་རྣམ་གཉིས་སོགས། །བླ་མ་མང་ལས་རྫོགས་ཆེན་ཟབ་ཁྲིད་ཞུས། །མདོ་གམ་ཁྲ་རྒན་ཉི་ཕུག་ལ་སོགས་པར། །བཞུགས་ཤིང་སྒོམ་བསྒྲུབ་སྔགས་སེམས་བསྟན་པ་སྤེལ། །སློབ་མ་ཞུ་སྟོན་རྒྱལ་མཚན་མཆོག་ལེགས་དང་། །གཡུང་དྲུང་ཁྲི་འོད་བསྟན་པ་གྲགས་དབང་སོགས། །ཤར་པ་ཚུལ་དཔལ་བྱ་བྲལ་ཤེར་འོད་དང་། །མཁས་གྲུབ་གཡུང་རིན་ཤེར་རྒྱན་རིན་བཀྲས་གསུམ། །དཔལ་འབྱོར་ལྷུན་གྲུབ་ཨ་འཚོ་ཀུན་རྒྱལ་སོགས། །འགྲོ་འདྲེན་བསྟན་འཛིན་སྐྱེས་བུ་རབ་མང་བྱོང་། །དེ་སློབ་ཁྱུང་སྒོམ་དཔལ་འབྱོར་ལྷུན་གྲུབ་སྟེ། །གདུང་ནི་ཁྱུང་པོ་ཆེར་བསྐྱེད་རིས་མེད་ཀྱི། །བླ་མ་མང་བསྟེན་གསན་བསམ་རྒྱ་ཆེར་མཛད། །མདོ་སྔགས་གཞུང་མཁས་གསང་སེམས་གྲུབ་པ་ཐོབ། །ཁྱད་པར་ཆགས་མེད་བཀྲ་ཤིས་རྒྱལ་མཚན་ལས། །ཞང་ཞུང་སྙན་བརྒྱུད་མེ་རི་བཅས་པ་ཞུས། །མཚན་ལྡན་ཡེ་རྒྱལ་དྲུང་དུ་ལྷན་སྐྱེས་དང་། །དེ་བཞིན་མཁས་གྲུབ་མང་བསྟེན་མདོ་གམ་གྱི། །འདུ་གནས་གཡུང་དྲུང་གླིང་སོགས་གནས་མཆོག་འགྲིམས། །སློབ་མ་ཞུ་བཙུན་གཡུང་དྲུང་ཁྲི་འོད་དང་། །རྟོགས་ལྡན་ཀུན་དགའ་རྒྱལ་མཚན་ལ་སོགས་མང་། །མཛད་ཕྲིན་རྒྱ་ཆེ་བསྟན་འགྲོའི་གཙུག་རྒྱན་གྱུར། །དེ་ཡི་སློབ་བམ་མཆེད་དུ་གྱུར་པ་སྟེ། །ཨ་འཚོ་རྟོགས་ལྡན་ཀུན་དགའ་རྒྱལ་མཚན་ནི། །བླ་མ་ཁྲ་རྒན་བཀྲ་ཤིས་རྒྱལ་མཚན་དང་། །དཔལ་འབྱོར་ལྷུན་གྲུབ་གཡུང་དྲུང་ཁྲི་འོད་སོགས། །མཁས་གྲུབ་མང་བསྟེན་སྙན་བརྒྱུད་བཀའ་ཉམས་དང་། །སྔགས་སེམས་བོན་སྡེ་ཀུན་ཞུས་སྒོམ་སྒྲུབ་མཛད། །མཆོག་ཐུབ་གྲུབ་བརྙེས་ཞལ་སློབ་བཞག་སྒོམ་པ། །ཚུལ་རྒྱལ་སློབ་དཔོན་བསྟན་པ་འོད་སོགས་མང་། །ཡང་གཅིག་གོང་གི་སྤ་སྟོན་བསྟན་རྒྱལ་སློབ། །ལ་ཕུག་སློབ་དཔོན་ཁྲོ་བོ་རྒྱལ་མཚན་ནི། །གདུང་རུས་སྐྱི་སྟེ་རབ་བྱུང་བསླབ་གསུམ་ལྡན། །གླེན་སྟོན་བསོད་རྒྱལ་ཉིད་ལས་སྡེ་སྣོད་གཞུང་། །ཨ་ཏོག་དཀར་པོར་ཤར་པའི་དོན་དྲིལ་དང་། །ཉི་དཔལ་བཟང་པོར་གསང་སྔགས་དབང་ལུང་ཀུན། །སྤ་མཆེད་གསུམ་ལའང་དེ་བཞིན་དབང་ཁྲིད་དང་། །རྟོགས་ལྡན་ནམ་མཁའ་བློ་ལྡན་ལ་ཡང་ཞུས། །རྒྱ་སྒོམ་བསྟན་བཟང་གར་ཚ་བསོད་བློ་དང་། །སྤ་སྟོན་བསྟན་རྒྱལ་གསུམ་ལས་སྙན་བརྒྱུད་སྐོར། །ཚང་བར་ཞུས་ཤིང་གངས་རི་མཚོ་གསུམ་དང་། །དབལ་རོང་རྣམས་སུ་བསྒོམ་བསྒྲུབ་གྲུབ་པ་ཐོབ། །དེ་སློབ་ཤར་པ་ཚུལ་ཁྲིམས་དཔལ་བཟང་ནི། །ཡུལ་ནི་ཐེབ་ཆུ་གདུང་རུས་དབྲ་རིགས་ཏེ། །སྟོད་བྱོན་ལ་ཕུག་ཁྲོ་བོ་རྒྱལ་མཚན་མཇལ། །སྙན་བརྒྱུད་ཞུས་ཤིང་སྤ་སྟོན་དཔལ་མཆོག་དང་། །དཔལ་འབར་མཆེད་ལས་བསླབ་པ་སྔགས་སེམས་ཞུས། །ཁྲ་རྒན་བཀྲ་ཤིས་རྒྱལ་ལས་རྫོགས་ཆེན་ཞུས། །གྲྭ་ས་ཡ་བཞི་གངས་རི་མཚོ་གསུམ་དང་། །ལ་ཕུག་བདེ་སྒང་རྣམས་སུ་ལོ་བཅུ་གཉིས། །ཐུགས་དམ་མཛད་གཤེགས་ལི་ཤུའི་ལུང་བསྟན་ལས། །ང་ཡི་ཕྲིན་ལས་སྤྲུལ་པ་ཨ་མདོའི་ཡུལ། །ཤར་པ་ཚུལ་ཁྲིམས་མཚན་ཡང་སྦས་མངོན་ཚུལ། །འགྲོ་འདྲེན་སྟོང་ཕྲག་གཉིས་ཀྱི་ཁ་ལོ་བསྒྱུར། །དེ་སློབ་བྱ་བྲལ་ཤེས་རབ་འོད་ཟེར་ཏེ། །འཁྲུངས་ཡུལ་ཚ་སྒང་གདུང་རུས་གོ་ལམ་བླ། །ཁྱུང་པོ་དྲང་སྲོང་ནམ་མཁའ་གཡུང་དྲུང་ལས། །ཁྲོ་བོའི་དབང་ལུང་ཁྲ་རྒན་བཀྲས་རྒྱལ་ལས། །རྫོགས་ཆེན་ཡང་རྩེ་ཤར་པ་ཚུལ་དཔལ་ལས། །སྙན་བརྒྱུད་བཀའ་སྐོར་མ་བུ་ཀུན་ཞུས་ཏེ། །ལྷོ་དགོན་ཞོ་ལང་དོར་བུའི་རི་ཁྲོད་དང་། །སྤ་གྲོའི་དབེན་གནས་རྣམས་བཞུགས་གྲུབ་པ་ཐོབ། །དེ་སློབ་རྟོགས་ལྡན་ཤེས་རབ་རྒྱ་མཚོ་སྟེ། །ཡུལ་ནི་དར་ལྡིང་གདུང་རུས་རེས་ཚང་ཡིན། །གོ་ལམ་ཤེར་འོད་མཇལ་ནས་སྙན་བརྒྱུད་ཞུས། །རྟ་ནག་དུང་ཕོར་བྲག་ལ་གྲུབ་པ་བསྙེམས། །དེ་སློབ་སྒོ་ཛུང་བློ་གྲོས་རྒྱལ་མཚན་ནི། །འཁྲུངས་ཡུལ་རྒྱལ་རོང་གདུང་རུས་སྒོ་རིགས་ཏེ། །དགུང་གྲངས་བཅོ་བརྒྱད་ལོ་ལ་སྨན་རིར་ཕེབས། །མཁན་ཆེན་ཀུན་བཟང་དྲུང་དུ་རབ་བྱུང་ནས། །སྡེ་སྣོད་ཀུན་སྦྱངས་ཐོས་བསམ་སྒྲོ་འདོགས་བཅད། །སྤྲུལ་སྐུ་རྣམ་དག་འོད་ལས་རིགས་དུས་དང་། །རག་ཤི་ཉི་མར་སྙན་བརྒྱུད་རིན་སྒྲོན་ཞུས། །སྐུ་མདུན་ཀུན་བཟང་རྒྱལ་ལས་ཨ་ཁྲིད་དང་། །དེ་བཞིན་རྣལ་འབྱོར་བླ་མ་རྒྱལ་མཚན་དང་། །རེས་ཚང་ཤེར་རྒྱམ་གཉིས་ལས་སྙན་བརྒྱུད་ཀྱི། །བཀའ་རྒྱུད་སྐོར་བཞི་ཚང་བ་རེ་ཞུས་ཤིང་། །ཉམས་རྟོགས་ཡོན་ཏན་རྩེར་ཕྱིབ་བོན་སྐུར་རྟོགས། །དགུང་ལོ་ཉེར་ལྔར་གཤེན་རྒྱལ་ལྷུན་གྲུབ་ཀྱིས། །ཁྲི་བརྟན་ནོར་རྩེའི་ཁྲིར་བསྐོས་ལོ་འགར་བཞུགས། །གསང་སེམས་བོན་འཁོར་བསྐོར་ཞིང་སློབ་མང་འཕེལ། །རིག་གནས་ཀུན་མཁས་མཛད་པའི་བསྟན་བཅོས་མང་། །གཉན་ཆེན་ཐང་ལྷ་སྟོད་ལུང་འབྲི་དགོན་སོགས། །ཞལ་སློབ་བྱ་བྲལ་བསྟན་པ་རྒྱལ་མཚན་དང་། །བོན་གྲོང་བསྟན་འོད་དཔོན་ཚང་བསྟན་འོད་དང་། །བཞག་སྒོམ་ཚུལ་རྒྱལ་དང་བཞི་ལུང་བསྟན་ལས། །མུ་ཁྲི་བཙན་དང་བི་མ་མི་སྤྲུལ་དུ། །སྒོ་རིགས་སྲས་སུ་བློ་གྲོས་རྒྱལ་མཚན་བྱུང་། །འདུལ་ཁྲིམས་གསང་སེམས་ཡོངས་འཛིན་འགྲོ་དོན་མཛད། །ཅེས་ཏེ་ཐ་མ་འབྲི་ལུང་དགོན་པར་གཤེགས། །ཡང་གཅིག་དཔོན་སློབ་གཅིག་ཆོད་དད་ཤེས་དང་། །བྲུ་སྟོན་མཉམ་མེད་རྒྱལ་བ་གཉིས་ཀྱི་སློབ། །རྟོགས་ལྡན་མཐོ་ལ་ཤེས་རབ་དཔལ་ཉིད་དང་། །དེ་སློབ་སྒོ་ཛུང་ནམ་མཁའ་འོད་ཟེར་དང་། །དེ་སློབ་རྒྱལ་རོང་གཡུང་དྲུང་ཡེ་ཤེས་ནས། །མཁས་གྲུབ་རིམ་བློ་དེ་ནས་མཉམ་མེད་ཆེ། །ཡང་གཅིག་ལ་སྟོད་རི་པ་ཤེར་བློའི་སློབ། །བྲུ་སྟོན་རྣམ་རྒྱལ་ཀ་ར་དེས་མཁས་གྲུབ། །རིན་ཆེན་བློ་གྲོས་ཤེས་རབ་རྒྱལ་མཚན་སོགས། །སྨན་རིའི་མཁན་བརྒྱུད་རིམ་བྱོན་སྤྱི་ལྟར་དང་། །ཡང་གཅིག་མཉམ་མེད་ཤེས་རབ་རྒྱལ་མཚན་གྱིས། །ཐུགས་སྲས་མངའ་རིས་བསོད་ནམས་རྒྱལ་མཚན་དང་། །ཆབ་ལ་ཁ་པ་བསོད་རྒྱལ་གཉིས་ལ་གནང་། །དེ་གཉིས་གཉིས་ཀས་ཁྲ་རྒན་བཀྲ་ཤིས་ལ། །དེ་ཡི་ཨ་མཆོག་ལྷུན་གྲུབ་རྒྱལ་མཚན་ལ། །དེ་ཡི་སྟོང་རྗེ་ཚུལ་ཁྲིམས་དབང་ལྡན་ལ། །དེ་ཡིས་སྒོ་ཛུང་བློ་གྲོས་རྒྱལ་མཚན་ལའོ། །ཡང་གཅིག་ཡང་སྟོན་བཀྲ་ཤིས་རྒྱལ་མཚན་ལ། །དཔོན་གསས་ཁྱུང་རྒོད་ཀྱིས་ཞུས་དེས་དབྱིལ་སྟོན། །ནམ་མཁའ་བསོད་ནམས་སྤ་སྟོན་རྒྱལ་ཤེས་གཉིས། །དེ་ནས་དོན་གྲུབ་འབུམ་དང་དཔལ་ལྡན་བཟང་། །གླེན་སྟོན་བསོད་རྒྱལ་སུམ་སྟོན་གྲགས་པ་བཟང་། །གླང་ཞིག་རྒྱལ་བློ་མངའ་རིས་ཚུལ་ཁྲིམས་རྒྱལ། །མངའ་རིས་བསོད་རྒྱལ་ལ་སོགས་རིམ་བརྒྱུད་དོ། །ཡང་གཅིག་དམ་པ་འབུམ་རྗེ་སྙེལ་འཁྲུལ་མེད། །ལུང་སྒོམ་རྟོགས་མེད་སྙ་སྒོམ་རི་པ་དང་། །སུམ་ལྡན་རོང་སྒོམ་ཕྱོགས་མེད་སྒོམ་དད་དང་། །རི་ཁྲོད་ཤེས་ཚུལ་ཞང་སྟོན་བསོད་རིན་དང་། །བྲུ་སྟོན་རྒྱལ་བ་ཡན་ལ་རིམ་པར་བརྒྱུད། །ཡང་གཅིག་སྒྲོ་སྙ་བསོད་ཡེས་གཤེན་ཡེ་བློ། །དེ་ཡིས་རྒྱ་སྒོམ་ཡེ་རིན་བྱ་བཏང་མཆེད། །བཅས་དང་སྙ་སྒོམ་ཡོན་རྒྱལ་གྱིས་ཀྱང་ངོ་། །དམ་པ་འབུམ་རྗེས་ཞང་ལོ་གཉན་རྗེ་དེས། །ཞང་ལོ་ཡང་རྩེ་བཀྲ་ཤིས་བྱང་ཆུབ་བོ། །ཁྱུང་རྒོད་རྩལ་ནས་གསེར་པ་རྟོགས་ལྡན་དེས། །རྟོགས་ལྡན་ཡེ་ཤེས་ཟང་ཐལ་དེ་ནས་རིམ། །དྲུང་མུ་ཧ་ར་ཅུ་ར་འོད་ཟེར་རྒྱལ། །ཁྱུང་པོ་རང་གྲོལ་རྣམས་ལ་རིམ་པར་བརྒྱུད། །རི་པ་ཤེར་བློས་སེ་སྒོམ་དབུ་རལ་དེས། །ཁྱུང་པོ་རང་གྲོལ་གར་ཚ་བསོད་བློ་དང་། །མངའ་རིས་ཚུལ་ཁྲིམས་རྒྱལ་མཚན་གསུམ་གར་གནང་། །རང་གྲོལ་བླ་མས་ཁ་ལ་ནམ་རིན་དང་། །ཀོ་བོ་ཡེ་ཤེས་རྒྱལ་མཚན་གཉིས་ལ་གནང་། །ཡང་གཅིག་ལ་སྟོད་ས་ལེ་འོད་དཀར་པོས། །གླེན་སྟོན་བསོད་རྒྱལ་སྤ་སྟོན་བསྟན་རྒྱལ་དང་། །ཀོ་བོ་ཡེ་རྒྱལ་འབྲོང་ཚ་རྟོགས་ལྡན་བཞིར། །གནང་ཞིང་ཀོ་བོས་ཨུ་རི་སེང་རྒྱམ་ལའང་། །ཞུས་ཏེ་ཀོ་བོ་མཁས་གྲུབ་རིན་བློ་གཉིས། །གསས་འཕན་བསོད་ནམས་རྒྱལ་མཚན་གྱི་བླ་མའོ། །ཡང་གཅིག་ཏྲེ་སྟོན་རྒྱལ་མཚན་དཔལ་བཟང་ལ། །མཐའ་བཞི་ཡེ་ཤེས་རྒྱལ་མཚན་གྱིས་ཞུས་ཏེ། །དེ་ལ་མངའ་རིས་ཚུལ་ཁྲིམས་རྒྱལ་མཚན་དང་། །སྨར་ཁྱུང་ཤེས་རབ་རྒྱལ་མཚན་གཉིས་ཀྱིས་ཞུས། །རྗེས་མར་གསས་ཕན་བསོད་ནམས་རྒྱལ་གྱིས་ཞུས། །ཀོ་བོ་ཡེ་རྒྱལ་མཁས་གྲུབ་ཡེ་ཤེས་རིན། །ས་གསལ་ཚུལ་འོད་པུ་རང་ཚུལ་དཔལ་རིམ། །ཡང་གཅིག་རྒྱལ་བས་ནམ་འོད་བསོད་རྒྱལ་དང་། །བསོད་བློ་གསུམ་ལ་གནང་ཞིང་བསོད་བློ་ཡིས། །ནམ་རིན་ཀ་ར་གཉིས་ལ་གནང་བའོ། །ཡང་གཅིག་རྒྱལ་བས་བཀྲ་ཤིས་རྒྱལ་མཚན་དང་། །སུམ་སྟོན་ཀུན་བཟང་བློ་གྲོས་བཟང་པོ་དང་། །སྒོ་ཛུང་ནམ་མཁའ་འོད་སོགས་བདུན་ལ་གནང་། །བྲུ་སྟོན་ནམ་རིན་ཀ་ར་རྣམ་གཉིས་ལ། །རྒྱ་རོང་གཡུང་ཡེས་ཞུས་ཤིང་རིན་བློར་བརྒྱུད། །དེ་ནས་མཉམ་མེད་ཆེ་དང་རྒྱལ་ཚབ་རྗེ། །ནམ་མཁའ་ཡེ་ཤེས་ཀུན་བཟང་རྒྱལ་མཚན་སོགས། །ཡང་གཅིག་རྒྱལ་ཚབ་རིན་ཆེན་རྒྱལ་མཚན་གྱིས། །སྨན་གོང་ཁྲི་པ་ཨ་མཆོག་ལྷུན་རྒྱལ་དང་། །སྟོང་རྗེ་ཚུལ་དབང་སྒོ་ཛུང་བློ་གྲོས་རིམ། །ཡང་གཅིག་རིན་ཆེན་རྒྱལ་མཚན་གྱིས་བོན་ནག།རིན་བློ་བྲོ་གར་དྲང་སྲོང་ཤེས་རྒྱལ་དང་། །རྣལ་འབྱོར་བླ་རྒྱལ་སྒོ་ཛུང་བློ་གྲོས་སོགས། །ཡང་གཅིག་ལ་སྟོད་ས་ལེ་འོད་དཀར་པོས། །མར་སྟོན་གྲགས་པ་རྒྱལ་མཚན་ལ་གནང་ཞིང་། །དེ་ཡིས་གཤེན་སྟོན་ཁྲི་འོད་རྒྱལ་མཚན་ལ། །ཡང་གཅིག་ཐོ་ལ་ཤེས་དཔལ་གྲགས་ཚུལ་འོད། །ཚུལ་ཁྲིམས་ཡེ་ཤེས་སྣི་སྣ་ཤེས་རབ་རྒྱལ། །ཨ་མཆོག་ལྷུན་རྒྱལ་སྟོང་རྗེ་ཚུལ་ཁྲིམས་དབང་། །སྒོ་རིགས་བློ་གྲོས་རྒྱལ་མཚན་ལ་སོགས་དང་། །ཡང་གཅིག་ཐོ་ལས་སྒོ་ཛུང་ནམ་མཁའ་འོད། །འགོ་བ་རྟོགས་ལྡན་སྣི་སྣ་ཤེས་རྒྱལ་སོགས། །ཡང་གཅིག་ཐོ་ལས་ཡ་རྩེ་སྦྱིན་རྒྱལ་དེས། །ཞུ་སྟོན་ཡེ་རྒྱལ་དེ་ཡི་རྒྱལ་རོང་བ། །གཡུང་དྲུང་ཡེ་ཤེས་དེ་ཡིས་རིན་བློ་སོགས། །ཡང་གཅིག་མཉམ་མེད་རྒྱལ་བ་སྦྱང་ཐོགས་མེད། །སྟོན་དཔལ་བ་དང་འགོ་བ་རྟོགས་ལྡན་སོགས། །ཡང་གཅིག་རྒྱལ་བ་བཀྲ་ཤིས་རིན་ཆེན་དང་། །ཁྲ་ཐུལ་བཀྲས་རྒྱལ་འགོ་བ་རྟོགས་ལྡན་ནོ། །ཡང་གཅིག་ཐོ་ལས་བསམ་གཏན་རིན་ཆེན་དེས། །ཁྱུང་སྒོམ་ཚུལ་སེང་དེ་ཡིས་འགོ་རྟོགས་སོ། །ཡང་གཅིག་ཆིག་ཆོད་དད་ཤེས་རི་ཤེར་བློ། །ཚབ་ཉག་གྲགས་ཆེན་འགོ་བ་རྟོགས་ལྡན་དང་། །ཡང་གཅིག་རི་པ་ཤེར་བློ་རང་གྲོལ་བླ། །ཨ་འཕན་བྱ་བྲལ་འགོ་བ་རྟོགས་ལྡན་ཏེ། །དེ་དག་ཕལ་ཆེར་བཀའ་རྒྱུད་སྐོར་གསུམ་དང་། །ཉམས་བརྒྱུད་ཕྱག་ཁྲིད་རྣམས་ཀྱི་བརྒྱུད་ཁའོ། །ཡང་གཅིག་ཏྲེ་སྟོན་རྒྱལ་མཚན་དཔལ་བཟང་ནས། །མཐའ་བཞི་ཡེ་རྒྱལ་འགོ་བ་རྟོགས་ལྡན་ལ། །ཡང་གཅིག་གར་ཙ་བསོད་ནམས་བློ་གྲོས་ནས། །འུ་ཚང་ཚུལ་རྒྱལ་སྣི་སྣ་ཤེས་རབ་རྒྱལ། །ཡང་གཅིག་རྒྱལ་བ་འཕགས་ཕུ་བཀྲ་ཤིས་རྒྱལ། །ཁྲ་ཐུལ་བཀྲ་ཤིས་གར་ཙ་བསོད་བློའོ། །ཡང་གཅིག་སྒྲོ་སྙ་བསོད་ཡེས་ཞང་བསོད་རིན། །མུ་ཏོ་ཡེ་རིན་རོང་པོ་ཚུལ་ཁྲིམས་རྒྱལ། །གར་ཙ་བསོད་བློ་ལ་འོ་ཡང་གཅིག་ལ། །རི་པ་ཤེར་བློས་ཚབ་ཉག་བཀྲགས་ཆེན་ལ། །དེ་ཡི་གར་ཙ་བསོད་བློ་ལ་བརྒྱུད་དོ། །ཡང་གཅིག་གཅིག་ཆོད་དད་པ་ཤེས་རབ་ནས། །མི་འགྱུར་གཙུག་ཕུད་སེ་སྒོམ་དབུ་རལ་བ། །གར་ཚ་ཉིད་དོ་ཡང་གཅིག་ཅོག་སྟོན་ནི། །སྨོན་ལམ་བློ་གྲོས་འབྲོང་ཚ་ཚུལ་ཁྲིམས་རྒྱལ། །གར་ཙ་བསོད་བློ་ཡང་གཅིག་ལྷོ་རྒྱུད་ཀྱི། །གཅིག་ཆོད་དད་ཤེས་ཁ་ལ་ནམ་མཁའ་ཡེས། །ཁ་ལ་ནམ་རིན་འུ་བཟང་རྟོགས་ལྡན་དང་། །སྣི་སྣ་ཤེས་རྒྱལ་ལ་སོགས་རིམ་པར་བརྒྱུད། །ཡང་གཅིག་ལ་སྟོད་སེལ་འོད་དཀར་པོ་ཡིས། །ཀོ་བོ་ཡེ་རྒྱལ་སྣི་སྣ་ཤེས་རབ་རྒྱལ། །བ་ཡོ་ཡེ་ཤེས་རྒྱལ་མཚན་དང་ནི་ཁྲོམ། །ཚེ་དབང་རྒྱལ་པོ་རྣལ་འབྱོར་བླ་མ་རྒྱལ། །སྒོ་ཛུང་བློ་གྲོས་རྒྱལ་མཚན་སོགས་བརྒྱུད་དོ། །ཡང་གཅིག་སློབ་དཔོན་ཁྲོ་བོ་རྒྱལ་མཚན་ནས། །དྲང་སྲོང་བསོད་རྒྱལ་གངས་ལུང་སྨོན་ལམ་སེང་། །ཡང་གཅིག་སྤ་སྟོན་བསྟན་རྒྱལ་བཟང་པོ་དང་། །ཕྱུག་ཚང་གཡུང་དྲུང་བསྟན་རྒྱལ་གཉིས་ཀ་ལ། །བ་ཡོ་ཡེ་ཤེས་རྒྱལ་མཚན་ཉིད་ཀྱིས་ཞུས། །ཡང་གཅིག་སྤ་སྟོན་བསྟན་རྒྱལ་བཟང་པོ་ལ། །སྒོ་རིགས་རྟོགས་ལྡན་ཡེ་ཤེས་སེང་གེས་ཞུས། །དེ་ལ་མདོག་ནག་གཡུང་དྲུང་བཟང་པོས་ཞུས། །དེ་ལ་པུ་རང་ཚུལ་ཁྲིམས་དཔལ་བཟང་གིས། །དེ་ཡི་བུ་ཆེན་རྣལ་འབྱོར་བླ་རྒྱལ་དང་། །སུམ་ལྡན་ཤེས་རབ་བཀྲ་ཤིས་གཉིས་ཀ་ལ། །སྒོ་ཛུང་བློ་གྲོས་རྒྱལ་མཚན་ཉིད་ཀྱིས་ཞུས། །ཡང་གཅིག་སྤ་སྟོན་བསྟན་རྒྱལ་བཟང་པོ་ནས། །རྟ་གེ་རྟོགས་ལྡན་ཚུལ་ཁྲིམས་རྒྱལ་མཚན་དང་། །དེ་ཡི་སེལ་འོད་རྒྱལ་མཚན་བཟང་པོ་ལ། །དེ་ཡིས་རྣལ་འབྱོར་བླ་མ་རྒྱལ་མཚན་དང་། །དེ་ཡི་སྒོ་ཛུང་བློ་གྲོས་རྒྱལ་མཚན་ལའོ། །ཡང་གཅིག་ཁྲ་རྒན་བཀྲ་ཤིས་རྒྱལ་མཚན་ནས། །སེལ་འོད་རྒྱལ་མཚན་བཟང་པོ་ལ་བརྒྱུད་ཅིང་། །དེ་ནས་རྣལ་འབྱོར་བླ་རྒྱལ་སྒོ་བློ་སགས། །ཡང་གཅིག་ཁྲོམ་སྟོན་ཚེ་དབང་རྒྱལ་པོ་དང་། །ས་ལེ་འོད་པ་རྒྱལ་མཚན་བཟང་པོ་དང་། །གངས་ལུང་སྨོན་ལམ་སེང་གེ་རྣམ་གསུམ་ལ། །དྲང་སྲོང་སྨོན་ལམ་འོད་ཟེར་ཉིད་ཀྱིས་ཞུས། །དེ་ནས་རྣལ་འབྱོར་བླ་མ་རྒྱལ་མཚན་དང་། །སྒོ་ཛུང་བློ་གྲོས་རྒྱལ་མཚན་ཉིད་ལ་འོ། །དེ་ཡང་སྙན་བརྒྱུད་བཀའ་ཉམས་སྤྱིའི་བརྒྱུད་པའོ། །འདི་མན་འབྲིང་པོ་སོར་བཞག་ལུགས་ལྟར་ན། །བློ་གྲོས་རྒྱལ་ནས་བསྟན་པ་འོད་ཟེར་དང་། །ཉི་མ་འོད་ཟེར་དམ་པ་བློ་གྲོས་རྒྱལ། །ཚུལ་ཁྲིམས་རྒྱལ་མཚན་བསྟན་པ་ཚུལ་ཁྲིམས་དང་། །བསོད་ནམས་དབང་གྲགས་རྣལ་འབྱོར་ནམ་ལྷུན་དང་། །རིན་ཆེན་ལྷུན་གྲུབ་གུ་རུ་རིན་རྣམ་རྒྱལ། །སྤྲུལ་སྐུ་གཡུང་དྲུང་ཕུན་ཚོགས་ལ་སོགས་དང་། །ཡང་གཅིག་སྒོ་ཛུང་བློ་གྲོས་རྒྱལ་མཚན་ནས། །བསྟན་པ་འོད་ཟེར་ཉི་མ་འོད་ཟེར་དང་། །འཁྲུལ་ཞིག་གཡུང་ཚུལ་ལྡོང་སྒོམ་བསྟན་ལྷུན་གྲུབ། །ནམ་མཁའ་ལྷུན་གྲུབ་གཡུང་དྲུང་རྣམ་དག་དང་། །རྒྱལ་བ་བློ་གྲོས་མི་འགྱུར་རྒྱལ་མཚན་སོགས། །ཉམས་བརྒྱུད་རྒྱས་པ་སྐྱ་ཏི་སྨུག་ཏི་གཉིས། །བསྟན་པ་འོད་ཟེར་ཉི་མ་འོད་ཟེར་དང་། །ཁྱུང་ཞིག་ཚུལ་འོད་ཤེལ་ཞིག་བསོད་ནམས་རྒྱལ། །རི་པ་ཚུལ་རྒྱལ་ཡང་སྟོན་རིན་ཆེན་རྒྱལ། །འོད་ཟེར་རྒྱལ་མཚན་གཙུག་ཕུད་རྒྱལ་མཚན་སོགས། །ཡང་གཅིག་མཚན་ལྡན་ཉི་མ་འོད་ཟེར་ནས། །བན་ཙ་རྒྱལ་འོད་བསྟན་པ་ལྷུན་གྲུབ་དང་། །གྲུབ་ཐོབ་བསྟན་རྒྱལ་འཁྲུལ་ཞིག་གཡུང་དྲུང་ཚུལ། །ཚེ་དབང་ལྷུན་གྲུབ་ནམ་མཁའ་ལྷུན་གྲུབ་དང་། །རྣམ་དག་ཚུལ་ཁྲིམས་ཚུལ་ཁྲིམས་གཡུང་དྲུང་སོགས། །ཉམས་བརྒྱུད་རྒྱལ་བའི་ཕྱག་ཁྲིད་ལུགས་བརྒྱུད་ཕལ། །ཉི་མ་འོད་ཟེར་ཏྲེ་སྟོན་ཕུན་ཚོགས་གྲགས། །དམ་པ་བློ་རྒྱལ་ཏྲེ་སྟོན་ཆེ་ཚུལ་ཁྲིམས། །ཏྲེ་སྟོན་ཚེ་རྒྱལ་ཏྲེ་སྟོན་སྨོན་ལམ་རྒྱལ། །ཏྲེ་སྟོན་ནམ་རྒྱས་ཡང་སྟོན་འོད་ཟེར་རྒྱལ། །ཡང་སྟོན་གཙུག་ཕུད་རྒྱལ་མཚན་ལ་སོགས་དང་། །འོད་གསལ་བདུན་སྐོར་སོགས་བརྒྱུད་ཉི་མ་འོད། །གཡུང་དྲུང་ཚུལ་ཁྲིམས་ཚུལ་ཁྲིམས་དབང་ལྡན་དང་། །བསྟན་པ་ལྷུན་གྲུབ་ནམ་མཁའ་ལྷུན་གྲུབ་དང་། །ཚུལ་ཁྲིམས་དབང་རྒྱལ་ནམ་མཁའ་དབང་གྲུབ་དང་། །གཙུག་ཕུད་དབང་རྒྱལ་བསོད་ནམས་བློ་གྲོས་དང་། །ཟླ་བ་རྒྱལ་མཚན་ཤེས་རབ་གཡུང་དྲུང་དང་། །ཉི་མ་གྲགས་པ་སོགས་ནས་རིམ་བརྒྱུད་དོ། །གོང་གི་སློབ་དཔོན་བསྟན་པ་འོད་ཟེར་ཕྱིན། །ཉམས་བརྒྱུད་སོགས་ལ་གྲགས་ཆེའི་དམ་པ་འགའི། །བྱོན་ཚུལ་རྣམ་ཐར་རྟོགས་རིགས་རྗེས་བཀོད་ཡོད། དེ་ལྟར་སེམས་ཕྱོགས་ཞུང་ཞུང་སྙན་རྒྱུད་ཀྱི། །བརྒྱུད་པའི་རྣམ་ཐར་སྟོད་དུ་འཁྲུགས་ཅན་དང་། །འཁྲུགས་མིན་གཉིས་འདུག་འདི་ནི་ཕྱི་མའི་ལུགས། །ཡོངས་གྲགས་ཡིན་ཏེ་སྔ་མ་གཞན་དུ་ཤེས། །འདིར་ན་ཡིག་ཚོགས་མང་བས་མ་བཀོད་དོ། །དེ་ལྟར་ཞང་ཞུང་སྙན་རྒྱུད་སྔགས་སེམས་སྡེ། །བརྒྱུད་པ་རིན་ཆེན་དགོངས་པ་བརྡ་སྙན་ཉམས། །མན་ངག་ཟབ་མོ་བཀའ་རྒྱུད་སྐོར་བཞིའི་བོན། །རང་གདམས་ཟབ་པའི་ཁ་པོ་ཙམ་མིན་པར། །ཉམས་མེད་མུ་ཏིག་ཕྲེང་བརྒྱུད་སྐྱེས་བུ་ཕལ། །མཆོག་ཐུན་གྲུབ་གཉེས་གཏེར་ལ་ལོངས་སྤྱད་དེ། །ཚེ་ལ་དབང་ཐོབ་སྐྱེ་འཆི་སྤང་པའི་ལམ། །འཇའ་ལུས་བདེར་གཤེགས་བརྙེས་པ་ཤ་སྟག་མོད། །དེ་ལས་འཐད་འཛིན་ཕྲུ་གུ་ཁས་དྲག་པའི། །འཁོར་གྱིས་བཏེགས་ཏེ་རྒྱལ་བའི་གཟུགས་སྐུ་ཞེས། །དབྱིབས་ལ་མཚན་ལེགས་སྒྲོགས་པའི་སྟོང་སྐད་ཀྱིས། །འཇིག་རྟེན་ཡོམ་ཟིང་བྱེད་དང་འདི་མི་མཚུངས། །འདིས་ནི་སྲིད་པའི་ཕུན་ཚོགས་རིང་བཏངས་ཏེ། །དབེན་པའི་ས་བཟུང་དུག་པོའི་གོས་ཧྲུལ་གྱོན། །འཚོ་བ་ངན་ངོན་ཆུ་གཙང་ལ་བརྟེན་ནས། །དམ་པའི་ལམ་དུ་ཡུས་མེད་ཕྱིན་པས་རེད། །དེ་ནས་རིས་སྤངས་དྲང་པོའི་བློ་སྤྱན་གྱིས། །ཞིབ་མོར་དཔྱད་ནས་ཡི་རང་གཞོལ་བར་རིགས། །

ཞེས་སངས་རྒྱས་གཡུང་དྲུང་བོན་གྱི་བསྟན་པའི་བྱུང་བ་བརྗོད་པའི་ལེགས་བཤད་སྐལ་པ་བཟང་པོའི་མགྲིན་རྒྱན་ལས། །གསང་བ་གྲོལ་ལམ་གདམས་པ་ཞང་ཞུང་སྙན་བརྒྱུད་ལུགས་ཀྱི་བླ་མ་བརྒྱུད་པའི་རྣམ་ཐར་མདོར་བསྡུས་སུ་བྲིས་པའི་ལེའུ་སྟེ་སྐབས་བཅོ་བརྒྱད་པའོ།། །།

ལེའུ་བཅུ་དགུ་པ།

ལེའུ་བཅུ་དགུ་པ། བསྒྲགས་གསུམ་དང་ཡེ་ཁྲི་སོགས་རྫོགས་ཆེན་གདམས་རིགས་བརྒྱུད་པའི་བླ་མ་རྣམས།

དེ་ནས་གསང་སེམས་རྫོགས་པ་ཆེན་པོའི་བོན། །བསྒྲགས་པ་སྐོར་གསུམ་ཡེ་ཁྲི་མཐའ་སེལ་སོགས། །བཀའ་དང་དེར་བརྟེན་གདམས་བཤད་ལུང་རིགས་བཅས། །ཞང་ཞུང་རྒྱ་གར་གཉིས་བརྒྱུད་གཏེར་ལུང་གཉིས། །དང་པོ་ཞང་ཞུང་བོན་སྐོར་བསྒྲགས་གསུམ་བརྒྱུད། །ཀུན་བཟང་གཤེན་ལྷ་ལ་སོགས་དགོངས་བརྒྱུད་ཚུལ། །སྤྱིར་བཏང་གོང་བཀོད་ནང་བརྒྱུད་སྐབས་སོགས་སུ། །གསལ་ལྟར་བྱེ་བྲག་བོན་སྡེའི་བརྒྱུད་ཚུལ་ནི། །འོག་མིན་འདའ་བ་མེད་པའི་ཞིང་ཁམས་སུ། །རང་རིག་རྒྱལ་པོ་ཀུན་བཟང་གཤེན་ལྷ་ལ། །རིགས་ལྔ་བདེར་གཤེགས་ཕྱོགས་བཅུའི་སངས་རྒྱས་འཁོར། །བླ་མེད་རྫོགས་ཆེན་ཡང་རྩེའི་བོན་འཁོར་བསྐོར། །དེ་འོག་གཤེན་ཆེན་ཚད་མེད་འོད་ལྡན་གྱིས། །བར་ལྷ་འོད་གསལ་གནས་སུ་ས་བཅུ་ཡི། །སེམས་དཔའི་འཁོར་ལ་ཐེག་ཆེན་བཀའ་འཁོར་བསྐོར། ། རྫོགས་པ་ཆེན་པོའི་མན་ངག་གསལ་བར་བསྟན། །དེ་ནས་གཡུ་ལུང་ཤེལ་བྲག་གསང་བའི་གནས། །སྤྲུལ་སྐུ་སྟོན་པ་འཆི་མེད་གཙུག་ཕུད་ཀྱིས། །རྫོགས་ཆེན་ནམ་མཁའི་སྒྲ་ཡིག་ཅན་གྱི་དོན། །ལྷ་ཀླུ་མི་གསུམ་གཤེན་ལ་གཉེར་དུ་གཏད། །ཡོངས་སུ་དག་པས་མཚལ་རི་ལྷ་མདུན་ན། །ལུང་དྲུག་རྫོགས་པ་ཆེན་པོའི་མན་ངག་རྣམས། །རྒྱལ་གཤེན་མི་ལུས་བསམ་ལེགས་ཉིད་ལ་གདམས། །ལྷ་ཡུལ་གུང་སྨད་མི་ཡུལ་སྐྱི་འཐིང་སྟོད། །རྒྱལ་གཤེན་ཉིད་ཀྱི་ཡང་དག་གནད་བཅུའི་དོན། །ཀླུ་སྒྲུབ་ཡེ་ཤེས་སྙིང་པོར་བསྟན་ཏེ་གཤེགས། །ཀླུ་བོན་རྒྱ་མཚོའི་གླིང་དུ་དགོངས་མཛད་ནས། །སྤྲུལ་པའི་རྒྱལ་པོ་འོད་ཟེར་དཔག་མེད་ལ། །སྐྱེ་མེད་རྫོགས་པ་ཆེན་པོའི་ཟབ་དོན་བོན། །མན་ངག་ལུང་འབོགས་རང་བཞིན་བདེ་བར་གཤེགས། །སྤྲུལ་པའི་རྒྱལ་པོས་སྟག་གཟིག་འོལ་གླིང་དུ། །རྫོགས་ཆེན་ཡང་རྩེའི་དོན་བསྒོམ་དག་པའི་འཁོར། །གྲངས་མེད་སངས་རྒྱས་མཛད་དེ་སྐུ་ཉིད་ནི། །སྐྱེ་འཆི་མེད་པ་ཚེ་ཡི་རིག་འཛིན་་བརྙེས་། །དེ་རྗེས་སློབ་དཔོན་མུན་པ་ཀུན་གསལ་ནི། །སློབ་དཔོན་གོང་མར་བསྒྲགས་གསུམ་མན་ངག་ནོད། །གཡུང་དྲུང་དགུ་བརྩེགས་རི་ལ་བསྒྲུབ་མཛད་པས། །ལུང་ཆེན་གཡུང་དྲུང་ཀློང་རྫོགས་ཟུང་འཇུག་གྲུབ། །དེ་སློབ་སློབ་དཔོན་འཕྲུལ་གཤེན་སྣང་ལྡན་ནི། །མན་ངག་རྫོགས་ཆེན་ཀློང་དགུའི་དངོས་གྲུབ་བསྙེམས། །ཞང་ཞུང་བྲག་དམར་རིན་ཆེན་སྤུངས་པའི་ཁྲོད། །བསྒྲུབས་པས་མཆོག་སྐུ་ཕྱག་རྒྱ་ཆེན་པོར་བཞུད། །དེ་སློབ་སློབ་དཔོན་གསང་བ་འདུས་པ་རྗེ། །ཀློང་ཆེན་དགོངས་བརྡོལ་ཞང་ཞུང་བྱེ་མ་ལ། །མི་འགྱུར་དུམ་པ་ཚལ་གྱི་སྒྲུབ་གནས་སུ། །བསྒྲུབས་པས་ཕུང་པོ་ལྷག་མེད་རྫོགས་སངས་རྒྱས། །དེ་སློབ་ཞང་ཞུང་སྟོང་རྒྱུང་མཐུ་ཆེན་ནི། །ཡར་འབྲོག་ར་དམར་རི་ཡི་གོང་དུ་སྒྲུབ། །དོན་དགུ་དཔེ་དང་སྦྱར་ཏེ་སེ་ལ་བཤད། །སེ་བོན་མཁས་པ་ཤ་རི་དབུ་ཆེན་གྱིས། །ཞང་ཞུང་ཁྱུང་ལུང་དངུལ་མཁར་ཁྲོད་དུ་བསྒྲུབ། །ཐེག་བརྒྱད་རྫོགས་ཆེན་ཀློང་གྲོལ་མན་ངག་གདམས། །མེ་ཉག་ནེ་རྒྱུང་ལྕེ་ཚ་མཁར་བུ་ཡིས། །མང་མཁར་བོན་གྱི་གནས་ཆེན་ཕུག་ཏུ་བསྒྲུབ། ། ལྟ་སྤྱོད་ཟུང་འབྲེལ་རྫོགས་ཆེན་ཀློང་ལ་བཟླས། །ལྡེ་བོན་མཁས་པ་གྱིམ་ཙ་རྨ་ཆུང་གིས། །སུམ་པ་གླང་གི་གྱིམ་ཤོད་གནས་སུ་བསྒྲུབ། །ཉིས་བརྒྱ་ལྔ་བཅུར་རིག་འཛིན་གྲལ་ལ་གནས། །དེ་ནས་མཁས་པ་ལི་ཤུ་སྟག་རིང་ནི། །དང་པོ་ཞང་ཞུང་གཉན་གྱི་རྒྱལ་ཁབ་ཏུ། །རང་བྱུང་པད་སྡོང་རྩེ་རུ་བརྫུས་སྐྱེས་འཁྲུངས། །རྒྱལ་པོ་གཉན་སྟག་སྤུངས་པ་ཡབ་ཡུམ་གྱིས། །མེ་ཏོག་གླིང་ནས་སྤྲུལ་པའི་བུ་མོ་རྙེད། །སྲས་སྐལ་དུ་བཟུང་སྟག་ཟ་ལི་ཝེར་བཏགས། །མཁྱེན་རབ་རྩལ་རྫོགས་སྐྱེས་ཐོབ་མཁའ་ལྟར་ཡངས། །སྟག་གཟིག་ཞང་ཞུང་མཁས་གྲུབ་བརྒྱ་རྩ་བསྟེན། །མདོ་སྔགས་དྲང་ངེས་བོན་སྒོ་བསམ་ཡས་གསན། །ཕྱི་ནང་གསང་བའི་གཞུང་དོན་མཐའ་དག་དགོངས། །དབྱིངས་རིག་མངོན་གྱུར་ཀློང་རྫོགས་དོན་ལ་བསྒོམ། །སྤྱི་སྤུངས་ལ་སོགས་གསས་མཁར་བོན་བསྒྲུབ་པས། །དགུང་ལོ་སུམ་བརྒྱ་དྲུག་ཅུ་བཞེས་པའི་ཚེ། །མོ་ལས་ཕོ་གྱུར་གཉན་གྱི་གདུང་འཛིན་ཅིང་། །གཉན་བོན་ལི་ཤུ་སྟག་རིང་ཞེས་སུ་གྲགས། །མི་ལོ་བརྒྱད་ཅུ་རྩ་གཉིས་རྒྱལ་སྲིད་བཟུང་། །དེ་ནས་སྟག་གཟིག་ཏུ་ཕེབས་བོན་མང་ཞུས། །ཉམས་སུ་བླངས་པས་མཆོག་ཐུན་དངོས་གྲུབ་བརྙེས། །དགུང་ལོ་བདུན་བརྒྱ་བཞེས་པའི་དུས་ཉིད་ལ། །དབལ་བོན་རོམ་པོར་དྲག་སྔགས་སྐོར་རྣམས་ཞུས། །དཀར་ནག་རྒྱ་སོགས་ལོ་པཎ་མང་པོ་ལས། །བོན་སྒོ་མང་བསྒྱུར་དུར་ཁྲོད་གནས་བརྒྱད་དུ། །མཁའ་འགྲོ་མ་རྣམས་དབང་དུ་བསྡུས་པར་མཛད། །དགུང་ལོ་སྟོང་དང་ཉིས་བརྒྱ་བཞེས་པའི་ཚེ། །ཞང་བོད་བསྟན་དང་འགྲོ་ལ་ཕན་གདགས་ཕྱིར། །གསེར་བཟང་གླང་པོའི་རྣ་བ་གང་བསྣམས་ནས། །སྟག་གཟིག་ལ་བྱོན་དེ་ཡང་བོད་ཀྱི་འགོ། །ཆུ་མགོ་མཚོ་ནག་འཁྱིལ་པར་ཀླུ་སྲིན་དམག།།སྡིག་གླང་སྟོབས་ཆེན་བརྒྱ་ཡི་ཉམས་ཚད་མནན། །རི་བོ་པད་ལྡན་བྲག་ཕུག་ནས་ཆས་ཏེ། །གས་ཀྱི་བཙན་རི་དགུ་སྒྲིལ་ནས་ལམ་ཕྱུང་། །རྒྱ་མཚོ་བདལ་འཁྱིལ་ཆེ་ལ་རླུང་ཁྲི་བཙུགས། །གེ་ཁོད་གཉན་ལུང་འག་བདུན་གྱིས་བཅད་དེ། །ཁྱབ་པས་བོན་རི་མེ་བསྲེགས་སོལ་རི་དང་། །བྱེ་མའི་རི་ལ་ཉིན་དགུ་བྱོན་པའི་རྗེས། །ཆུ་ཆེན་དགུ་བརྒལ་གངས་རིའི་རྩར་ཕྱིན་པས། །སེང་གེ་མང་པོ་བྱུང་ཡང་ཟ་མ་ནུས། །རི་གསུམ་བརྒལ་ནས་ལྷ་མིན་དམག་ཚོགས་ལ། །སྒྲིབ་ཤིང་བཙུགས་ཕེབས་ཆུ་ཆེན་སིན་དྷུའི་གླིང་། །ཆུ་སྲིན་ཟ་བྱེད་མང་ཡང་སྐྱོན་མ་བྱུང་། །བྱེ་ཐང་བྱི་རུའི་གླིང་དང་ཤིང་དག་ལས། །ནོར་བུའི་ཕྲེང་སྐྱེས་མཚོ་འགྲམ་ཉ་ཕྱིས་དང་། །མུ་ཏིག་གྲམ་འདུག་དེ་ནས་འོལ་གླིང་བྱོན། །ཤམ་པོ་ལྷ་རྩེ་ཁོ་མ་ནེའུ་ཆུང་དང་། །ཁྲི་སྨོན་རྒྱལ་བཞད་རྣམས་ལ་གསང་སྔགས་ཀྱི། །གྲུབ་ཐོབ་མང་འདུག་ལག་ནས་ཐོག་འཕེན་དང་། །ཁ་ནས་སེར་འཕྲོ་ལ་སོགས་རྫུ་འཕྲུལ་ལྡན། །དམུ་ཙོ་ཏིང་རུམ་དམུ་སླང་དོན་ལྡན་དང་། །དམུ་གཤེན་མཁའ་ལྡིང་དམུ་རྗེ་སྤྲུལ་སྐུ་རྣམས། །བསྟེན་ཏེ་བོན་སྒོ་བསམ་གྱིས་མི་ཁྱབ་ཞུས། །ཉམས་བཞེས་བསྒྲུབ་པ་ཚུལ་བཞིན་མཛད་པ་ཡིས། །མཆོག་ཐུན་གྲུབ་བརྙེས་བོན་སྡེ་ཁྲི་ཕྲག་བསྣམས། །སྟག་གཟིག་ཡུལ་ནས་རྫུ་འཕྲུལ་གྱིས་ཕེབས་ཏེ། །ཞང་བོད་གནས་སུ་ཐེག་ཆེན་བོན་འཁོར་བསྐོར། །མཁའ་འགྲོ་ཅོ་བཟའ་བོན་མོ་ཕྱག་རྒྱར་བསྟེན། །རྩ་རླུང་ཐིག་ལེར་དབང་ཐོབ་ལྷ་ཞལ་གཟིགས། །འཛམ་གླིང་ཡུལ་ཆེན་དྲུག་ཏུ་རང་རང་གི། །སྒྲ་སྐད་དུ་བསྒྱུར་བོན་གྱི་བསྟན་པ་སྤེལ། །དགུང་ལོ་ཉིས་སྟོང་སུམ་བརྒྱ་བཞེས་པའི་ཚེ། །སློབ་དཔོན་བཞི་དང་མཁས་པའི་དགོངས་པ་ལོན། །ཤེལ་གྱི་བྲག་དཀར་རྩེ་རྫོང་གནས་སུ་བཞུགས། །སྙན་བརྒྱུད་རྫོགས་ཆེན་ཡང་རྩེ་ཀློང་ཆེན་མཛད། །སློབ་མ་མཁས་པ་གྲུབ་ཆེན་བཅོ་བརྒྱད་དང་། །ཕྱག་རྒྱའི་མཁའ་འགྲོ་ཅོ་ཟ་བོན་མོ་སོགས། །གྲུབ་པ་བསྙེམས་པ་བརྒྱ་སྟོང་ཕྲག་ཏུ་བརྒལ། །ཚེ་ཡི་རིག་འཛིན་བསྐལ་སྟོང་སངས་རྒྱས་དངོས། །མི་ལོ་ཉིས་སྟོང་ལྔ་བརྒྱར་འགྲོ་དོན་མཛད། །ཟག་མེད་སྐུ་བརྙེས་སྐྱེ་འཆི་སྤངས་པའོ། །དེ་སློབ་མཁས་པ་གྲུབ་ཆེན་བཅོ་བརྒྱད་བྱུང་། །དེ་དག་མཚན་དང་གྲུབ་ཚུལ་མདོར་བསྡུས་པ། །མཁས་མཆོག་ཁྱུང་པོ་སྟག་སྒྲ་དུན་གཙུག་ནི། །སྣང་བ་དངོས་མེད་སྟོང་འབམས་ཀློང་དུ་བདེ། །འབེ་ཡི་རིག་འཛིན་ཤོ་ཁྲམ་ཆེན་པོ་ནི། །སེམས་འཛིན་བདག་མེད་ཡེ་ཤེས་ཆེན་པོར་རྟོགས། །གུ་རུབ་མཁས་པ་བཙན་དོར་མི་སད་ནི། །ཡུལ་སེམས་འགག་མེད་རོལ་པ་ཟུང་འཇུག་བདེ། །མཁས་པ་ཕུ་ལི་གྲུ་འཛིན་ཆེན་པོ་ནི། །གཟུགས་ཕུང་ལྷར་རྟོགས་ཟག་མེད་མངོན་སངས་རྒྱས། །ལྡེ་བོན་མཁས་པ་གྱིམ་ཙ་རྨ་བོ་ནི། །འདུས་བས་མ་གྲུབ་བོན་ཟད་ཡེ་ཤེས་རྟོགས། །མཁས་པ་ཆེན་པོ་སུམ་པ་མུ་ཕྱ་ནི། །འདུས་མ་བས་པའི་རིག་པ་རྣམ་གསལ་ཏེ། །རང་བཞིན་སྟོང་པ་ཟུང་འཇུག་ཕྱག་བརྒྱར་བརྙེས། །དེ་ཡན་སྟག་གཟིག་མཁས་པ་དྲུག་ཉིད་དོ། །འགར་གྱི་མཁས་པ་ཥས་པོ་དུག་འདུལ་ནི། །བྱང་སེམས་མཐའ་བྲལ་མཐའ་འདས་ཡེ་ཤེས་དང་། །ཕ་ཡི་མཁས་པ་སྟག་སྒྲ་ཀྱི་ཤིག་ནི། །སྐྱེ་འཆིའི་མཐའ་འདས་སྐྱེ་མེད་བྱང་སེམས་བརྙེས། །བ་གོར་མཁས་པ་དོད་དེ་རྒྱལ་བ་ནི། །སྤང་བླང་རྩོལ་མེད་ཡེ་བསྲུང་ལྷུན་གྱིས་གྲུབ། །མཁས་པ་ཆེན་པོ་འཇང་ཚ་འཕན་སྣང་ནི། །ཉོན་མོངས་ཚབས་ཆེན་ཀུན་བཟང་རོལ་རྩལ་ཤར། །གནུབས་ཀྱི་མཁས་པ་ཡར་གཉེན་བཙན་པོ་ནི། །སེམས་ལ་དབང་ཐོབ་ང་མེད་དོན་ལ་ཕྱིན། །དེ་རྣམས་རྒྱ་གར་མཁས་པ་ལྔ་རུ་གྲགས། །མཁས་མཆོག་ཕྱི་བོ་ག་ར་དམར་པོ་ནི། །དུག་ལྔ་སྤངས་མེད་ཡེ་ཤེས་གཉིས་མེད་རྟོགས། །མཁར་ཆེན་ལྷ་གཞེར་འཆེས་པ་མཆོག་ཉིད་ནི། །སྒྲ་ཚིག་བརྗོད་བྲལ་རྫོགས་ཆེན་དོན་ལ་བསྙེམས། །མཁས་པ་སྐུ་གཤེན་གྱིམ་དང་རྨ་བོ་ནི། །ཐིག་ལེ་ཉག་གཅིག་ངོ་བོར་བོན་ཀུན་ཆུབ། །དམུ་གཤེན་མཁས་མཆོག་དྲན་པ་ནམ་མཁའ་ནི། །བར་མེད་བློ་འདས་རྩ་བྲལ་དོན་ལ་ཕྱིབ། །དེ་བཞི་ཞང་ཞུང་མཁས་པ་བཞི་ཉིད་དོ། །མཁས་པ་ཆེན་པོ་བོན་བློན་གསས་ཆེན་ནི། །རྒྱ་ཡན་སྣང་བ་སྒོམ་པའི་གྲོགས་སུ་ཤར། །ཤུགས་འབྱུང་སྤྱོད་པ་བཀག་བསྒྲུབ་མེད་པར་བདེ། །དབལ་གྱི་མཁས་པ་ཁྲི་གཟུང་སྟོང་ལོང་ནི། །སྣང་ཡུལ་ཞེན་བསྐྱུང་ཡིད་ཀྱི་འཛིན་ཐག་ཆད། །ཡུལ་ཤེས་འབྲེལ་ཕྲལ་རིག་པའི་ངོ་བོར་ཆུབ། །འགོས་གྱི་མཁས་པ་ཁྲི་སྟོང་རྒྱལ་པོ་ནི། །ཚེ་འདིས་དགོས་མེད་ཞེན་ལོག་གྲོགས་ལ་རོལ། །ཆགས་མེད་སྦྱིན་བཏངས་མཛད་མེད་གཏེར་ལ་སྤྱོད། །སྙིང་རུས་བསྒོམ་པས་རིག་པའི་ཡེ་ཤེས་ཤར། །དེ་དག་བོད་ཀྱི་མཁས་པ་གསུམ་དུ་བཞེད། །དེ་ལྟར་མཁས་པ་གྲུབ་ཆེན་བཅོ་བརྒྱད་དེ། །དུས་གཅིག་སྙ་ཆེན་ལི་ཤུའི་འབས་ལ་གཏུགས། །བླ་མེད་རྫོགས་ཆེན་དོན་རྟོགས་གྲུབ་པ་བསྙེམས། །རང་རང་ལྟ་བའི་སྟངས་དང་སྒོམ་པའི་ཉམས། །ཞལ་གྱི་གདམས་པ་རེ་རེ་གསུངས་པ་རྣམས། །མ་འོངས་ཐར་ལམ་བགྲོད་པའི་བཙས་སུ་བཞག །གྲུབ་ཐོབ་ཆེན་མོ་ཅོ་ཟ་བོན་མོ་ནི། །ཅོ་བོན་གྱིམ་བུའི་སྲས་འཁྲུངས་ཤེས་རབ་ལྡན། །བླ་མ་སྙ་ཆེན་ཉིད་ལས་རྫོགས་ཆེན་གྱི། །སྨིན་བྱེད་དབང་དང་གྲོལ་བྱེད་མན་ངག་ཁྲིད། །རྒྱབ་རྟེན་ལུང་བཅས་བུམ་པ་གང་བྱོར་ཞུས། །བླ་མའི་ཕྱག་རྒྱར་ཉེ་ལམ་གསང་སྔགས་བོན། །ལག་ལེན་རྩ་རླུང་ཐིག་ལེའི་གནད་སྦྱོར་ནས། །རླུང་སེམས་དབུ་མར་ཚུད་པའི་ཉམས་དང་དྲོད། །རྟགས་བཅས་རྩལ་རྫོགས་ཟུང་འཇུག་བདེ་ཆེན་བརྙེས། །བླ་མ་ཡབ་ཡུམ་མཁའ་སྤྱོད་གནས་སུ་གཤེགས། །མཁས་པ་རྣམས་ནི་དགོངས་པ་དོན་ལྡན་བཞུགས། །དེ་དུས་མཁའ་ཀློང་དབྱིངས་ཀྱི་དབལ་མོ་ལ། །རྫོགས་ཆེན་མན་ངག་རྒྱས་བཏབ་བཀའ་གཉེར་གཏད། །བསྟན་པའི་རྒྱལ་པོ་དྲི་མེད་གཡུང་དྲུང་བོན། །མན་ངག་སྙིང་པོ་དགོས་འདོད་ཀུན་ཚང་འདི། །ཕྱི་རབས་དོན་དུ་རིན་ཆེན་གཏེར་དུ་སྦས། །བྱ་ར་མ་གསུམ་བཀའ་ཡི་བསྟན་པ་བསྲུངས། །སེམས་ཅན་བསོད་ནམས་སྐྱེས་བུའི་སྨོན་ལམ་གྱིས། །ཕྱིས་སུ་གཏེར་ཞལ་ཕྱེད་ཅིང་ཀུན་ཏུ་འཕེལ། །གཉིས་པ་རྒྱ་གར་ནས་བརྒྱུད་ཡེ་ཁྲི་སོགས། །བརྒྱུད་ཁུངས་དང་པོ་ཟག་མེད་ཐུགས་རྗེའི་བརྒྱུད། །གནས་དང་སྟོན་འཁོར་དུས་བཀའ་སྡུད་པོ་སྟེ། །དྲུག་དྲུག་རེ་ཡིས་བཤད་པའི་ཐོག་མ་ནི། །བོན་དབྱིངས་སྐྱེ་འགག་འདུ་མ་བས་དབྱིངས་སུ། །གཞི་ལས་མ་ཕྱེས་བོན་སྐུ་ཀུན་བཟང་གིས། །ཕྱོགས་བཅུའི་སངས་རྒྱས་བྱེ་བ་ཕྲག་ཁྲིག་ལ། །དབྱིངས་ཆེན་འགྱུར་བ་མེད་པའི་དུས་ཉིད་དུ། །སྣང་སྲིད་ཀུན་གསལ་འོད་འབྱེད་རྒྱལ་པོས་གསུངས། །སྡུད་པོ་གསང་སྔགས་ཀུན་འཆང་རྒྱལ་པོས་མཛད། །དེ་ནས་ཡེ་ཤེས་རང་གསལ་ཆེན་པོའི་གནས། །རྫོགས་སྐུ་གསང་སྔགས་ཀུན་འཆང་རྒྱལ་པོ་ཡིས། །ཡེ་གཤེན་སེམས་དཔའ་འབུམ་ཕྲག་སུམ་སྟོང་ལ། །མི་འབྱེད་རང་གསལ་ཆེན་པོའི་དུས་ཉིད་དུ། །བསྟན་པ་ཡེ་ཤེས་རྣམ་རོལ་རྒྱ་མཚོ་གསུངས། །སྡུད་པོ་བཀའ་རྟོགས་དོན་མཐོང་རྒྱལ་པོས་མཛད། །དེ་ནས་ཀུན་འདུས་གསལ་བ་འོད་གླིང་དུ། །སྤྲུལ་སྐུ་བཀའ་རྟོགས་དོན་མཐོང་རྒྱལ་པོ་ཡིས། །གཡུང་དྲུང་འོད་འགྱེད་སྤྲུལ་སྐུ་འབུམ་སྟོང་ལ། །སྣང་འོད་ཤེས་རིག་ཡོངས་སུ་གྲོལ་བའི་དུས། །བསྟན་པ་སྣང་སྲིད་སིལ་བུར་འཆད་པའི་བོན། །ཀུན་འདུས་རོལ་པའི་བྱང་མཛོད་ཆེན་མོ་གསུངས། །སྡུད་པོ་ཡེ་ཤེས་འོད་ཀྱི་བླ་མས་མཛད། །ཞང་ཞུང་བ་ར་མུ་གུང་འོད་འཚལ་དུ། །སྟོན་པ་ཡེ་ཤེས་འོད་ཀྱི་བླ་མ་ཡིས། །གཡུང་དྲུང་སེམས་དཔའ་ཁྲི་ཕྲག་འབུམ་འཁོར་ལ། །དོན་ཀུན་གསལ་ལ་ཡོངས་སུ་གྲུབ་པའི་དུས། །བསྟན་པ་དཔེའུ་རྩེ་རྣམ་པ་གསུམ་དུ་གསུངས། །སྡུད་པོ་ཀུན་གསལ་འོད་ཀྱི་ཁྱེའུས་མཛད། །ནུབ་ཕྱོགས་རབ་དགའ་བདེ་བ་ཅན་གནས་སུ། །སྟོན་པ་ཀུན་གསལ་འོད་ཀྱི་ཁྱེའུ་ཆུང་གིས། །གཡུང་དྲུང་སེམས་དཔའ་ཁྲི་ཕྲག་ལྔ་བརྒྱ་ལ། །གསལ་བྱེད་ཉི་མ་དགུ་ཤར་གྱི་དུས་ན། །བསྟན་པ་སྒོ་བཞི་མཛོད་ལྔ་རང་བརྡོལ་བཤད། །སྡུད་པོ་དག་པ་གསལ་ཤེས་གསུམ་གྱིས་མཛད། །དེ་ཡན་བདེར་གཤེགས་ཐུགས་ཀྱི་བརྒྱུད་པའོ། །དེ་ལྟར་རྫོགས་ཆེན་སེམས་ཀློང་མན་ངག་སྡེའི། །སྤྱི་རྒྱུད་ཁོངས་ནས་བྱེ་བྲག་ཡེ་ཁྲི་སོགས། །བོན་སྐུ་ཀུན་བཟང་གདལ་ཁྱབ་ནམ་མཁའི་ངང་། །རྫོགས་སྐུ་གཡུང་དྲུང་དཔའ་གསས་འོད་སྟོང་འབར། །སྤྲུལ་སྐུ་གཤེན་རབ་ཐུགས་རྗེའི་ཟེར་འབུམ་གསལ། །སྐུ་གསུམ་ཀློང་བརྒྱུད་སྤྲུལ་པའི་འཁོར་ལ་བསྟན། །བརྒྱུད་པ་དང་པོ་སྤྲུལ་པའི་ལྷ་བོན་དྲུག །ཁྱབ་པ་སྣང་ལྡན་མཆོག་གི་སྤྲུལ་སྐུར་མཉམ། །ཐང་རྗེ་འཕྲུལ་སྣང་ཁམས་གསུམ་འགྲོ་ཀུན་སྐྱོབ། །གྲུབ་ལྡན་སྒམ་པོ་ཏིང་འཛིན་སྟོབས་མཆོག་ལྡན། །ལྷའི་སྲས་གཡུང་དྲུང་བླ་མེད་གྲུབ་མཆོག་བརྙེས། །འཕྲུལ་གསལ་སྒམ་པོ་ཐུགས་རྗེས་སྲིད་གསུམ་སྐྱོབ། །ཁྲི་རྗེ་ཡོངས་རྫོགས་མི་བརྗེད་ཐུགས་མཆོག་མངའ། །དེ་ལྟའི་ལྷ་བོན་དྲུག་ནས་རྒྱ་གར་གཤེན། །བདེ་བ་སྙིང་པོ་ཐོགས་མེད་མཁའ་ལ་གཤེགས། །མ་རྡ་འབི་ཤས་ཉི་ཟླ་ཕྱག་གིས་བསྒྱུར། །གཡུང་དྲུང་གྲུབ་པ་མཁས་ལས་གཏེར་ཆེན་འགྱེད། །ཁྲོ་གསས་པད་མས་སྲིན་མོ་བྲན་དུ་བཀོལ། །བློ་རྫོགས་གཡུང་དྲུང་གཡུ་འབྲུག་རྟ་རུ་ཆིབས། །བོན་ཁྲིམས་ཡོངས་དག་མཁའ་འགྲོ་དབང་དུ་བསྡུད། །བདུད་རྩི་གྲུབ་པ་སྨན་ལྗོན་སྐུ་ལས་སྤྲུལ། །བདེ་བ་གནམ་གསས་ཕྱག་སོར་སེང་གེར་སྤྲུལ། །གསང་བ་ལྷ་སྙིང་ནོར་བུའི་སྦྱིན་ཆེན་འགྱེད། །དེ་དག་རྒྱ་གར་གཤེན་དགུ་དེ་རྗེས་སུ། །སྟག་གཟིག་གཤེན་གསུམ་བྲུ་ཤའི་གཤེན་པོ་ལྔ། །དབྱང་གྲུབ་སྨན་རྒྱལ་ལོག་ལྟའི་ཚོགས་ཀུན་བཅོམ། །གཡུང་དྲུང་རྒྱལ་པོ་གསེར་གཡུའི་ཆར་ཆེན་འབེབས། །གསས་དྲག་བདུད་རྩི་མཁའ་འགྲོས་འདུན་བྱེད་བཀུར། །གར་བ་པྲ་ཏི་རི་རབ་རྩེ་ལ་གཤེགས། །ཧོན་རིལ་པ་ཏྲིས་གཟའ་ཆེན་བརྟོད་ལ་གནོན། །པྲ་ཤོ་ཟང་ཧེ་ཀླུ་ཡི་ནོར་བུ་ལེན། །ཨ་མོ་སི་ཧས་འགྲོ་བའི་ནད་ཀུན་སེལ། །མ་ཤ་སེ་ཛ་གྲུབ་བརྒྱའི་དཔལ་ལ་དབང་། །དེ་ནས་དེ་དག་ཀུན་གྱི་ཐུགས་ཀྱི་བཅུད། །ཡོངས་རྫོགས་ནོད་པའི་བླ་ཆེན་དྲན་པ་རྗེས། །རྫོགས་ཆེན་ཁྲི་ཕྲག་རྒྱུད་སྡེའི་དགོངས་ཁྲོལ་ཅིང་། །མཁའ་ལ་ཉི་ཤར་ལྟ་བུའི་ཡེ་ཤེས་རྒྱས། །རྫོགས་པ་ཆེན་པོ་ནམ་མཁའ་འཕྲུལ་མཛོད་སོགས། །གདམས་སྐོར་མན་ངག་བསམ་མཐའ་ཡས་པ་མཛད། །སྲས་མཆོག་འགྲོ་མགོན་ཚེ་དབང་རིག་འཛིན་དང་། །བ་གོར་ལོ་ཆེན་བཻ་རོ་ཙ་ནར་གནང་། །དེ་རྗེས་བསྟན་པ་དར་ནུབ་དུས་ཀྱི་ཚེ། །ལྷ་སའི་ཡེར་རྫོང་བྲག་ལ་གཏེར་དུ་སྦས། །གཏེར་སྲུང་བསམ་ཡས་བྲག་བཙན་དམར་པོ་དང་། །ཧས་པོ་རི་ཡི་དུར་བདུད་ནག་པོ་དང་། །ལྷ་སའི་ཀླུ་མོ་དཀར་མོ་གསུམ་ལ་གཏད། །ཕྱིས་སུ་སུམ་པ་དབང་ཚུལ་སྒྲེས་ཚུལ་སེང་། །རྐྱང་བུ་དབང་ཕྱུག་གྲགས་གསུམ་གྱིས་རྙེད་དེ། །ཁུད་ཀྱི་གཉག་སྟོན་ལྷ་འབར་ཉིད་ལ་སྤྲད། ། དེ་ཡི་སྲས་པོ་གཉག་སྟོན་གཟི་བརྗིད་ཀྱིས། །ལུང་བཀྲོལ་གྱེར་ནམ་གཡུང་དྲུང་ལ་བཀའ་བབས། །དེ་ལ་ལུང་བོན་ལྷ་གཉེན་ཉིད་ཀྱིས་ཞུས། །སྙན་རྒྱུད་བསྟན་པ་ཕྱི་དར་དུས་ཀྱི་སྐབས། །ཚེ་དབང་མཆོག་གིས་ལུང་བོན་ལྷ་གཉེན་ལ། །བརྒྱུད་དེ་ལུང་ལས་ཚེ་དབང་རིག་འཛིན་སྤྲུལ། །ལུང་བོན་ལྷ་གཉེན་བྱ་བ་བྱུང་། །སྣང་བ་མ་སྒྲིབ་དག་སྣང་ཅན། །རིག་འཛིན་ཉིད་དང་མི་བཞིན་གཏམ། །ཞེས་དང་ལུང་གི་ལྷ་གཉེན་བྱ་བ་བྱུང་། །དེ་ཡིས་བསྟན་པའི་གཏེར་སྒོ་འབྱེད། །བསྟན་པ་སྣ་གཅིག་དེ་ཡིས་འཛིན། །ཞེས་ཏེ་དུ་མའི་ལུང་གིས་བསྔགས་པ་ཡི། །སྤྲུལ་སྐུ་མཆོག་དེ་ཆུ་ཕོ་འབྲུག་ལ་བལྟམས། །གཞོན་དུས་དཀའ་སྤྱད་སྒྲུབ་པ་མང་དུ་མཛད། །ལོ་གསུམ་འབྲུ་སྤངས་ལོ་གསུམ་གཉིད་སྤངས་ཤིང་། །ཉམས་ལེན་ཚེ་ན་དགུང་ལོ་སོ་གཅིག་དུས། །ཚེ་དབང་རིག་འཛིན་གྲུབ་ཐོབ་དང་མཇལ་ཏེ། །གདམས་ངག་ཞུས་པས་ང་དང་འཕྲོ་མཐུན་ཀྱང་། །ད་ལྟ་ཡུལ་ལོག་ལམ་དུ་མཁའ་འགྲོ་མཇལ། །ཡུལ་གྱི་སྦྱིན་བདག་ཇོ་རྗེར་གུས་བྱོས་ལ། །སླར་དུ་ཉང་སྟོད་རི་འགྲིམས་ཚོལ་ཅིག་གསུངས། །དེ་བཞིན་མཛད་ཅིང་ཡུལ་མིས་ལོ་གསུམ་བཤོལ། །སོ་ལྔའི་ལོ་ལ་ཉང་སྟོད་ཉང་སྨད་ཀུན། །བཙལ་མཐར་ཕོ་མ་བྱང་ངོས་སུ་ཕྱིན་པས། །ཚེ་དབང་རི་ཁྲོད་པ་དེ་ཏུག་གི་མཇལ། ། རྣལ་འབྱོར་རས་ཕམས་དམར་པོ་སྟག་ཤམ་ཅན། །འཁྲུང་བཟང་གཟི་མདངས་ཆེ་ལ་སྤྱན་རྩ་མཐོ། །དབུ་སྐྲ་སེར་ལ་སྐུ་ཤ་བུ་ཆུང་ལྟར། །གཞོན་པ་ཞིག་འདུག་ཞལ་ནས་ཁྱེད་ཀྱིས་ང་། །བཙལ་ན་ཅི་བྱེད་གསུངས་པས་ཡུས་ཀྱིས་ངུས། །དེ་ལ་ངུས་ངུས་འཁོར་བའི་སྡུག་བསྔལ་དང་། །མི་ཁོམ་གནས་བརྒྱད་སྐྱེ་རྒ་ན་འཆིའི་ཚུལ། ། ངན་སོང་སྡུག་བསྔལ་རྣམས་སོམས་ངུས་ཤིག་གསུངས། །ངུ་འཕྲོ་བཅད་ནས་ཕྱག་བཙལ་གདམས་ངག་ཞུ། །ཞུས་པས་ནོར་རྫས་བཙལ་ལུགས་མང་དུ་གསུངས། །བདག་ལ་ནོར་གྱིས་མིན་པར་ལྟ་སྒོམ་སྤྱོད། །འབྲས་བུ་བཅས་པའི་གདམས་ངག་ཞུ་ཞུས་པས། །ལྟ་རྒྱུ་སྒོམ་རྒྱུ་སྤྱོད་རྒྱུ་གྲུབ་རྒྱུ་མེད། །རང་ཡུལ་རྒྱུག་གསུངས་གདམས་ངག་མི་གནང་ན། །གར་གཤེགས་གར་བཞུགས་དྲུང་དུ་བདག་ཀྱང་འདུག།།ཞུས་པས་ཟ་རྒྱུ་མི་འདུག་པས་རྒྱུག་གསུངས། །ཟ་རྒྱུ་ཡང་འདུག་མི་འགྲོ་ལགས་ཞུས་པས། །འོ་ན་མ་འདུག་ཕྱེ་ཚོམ་དེ་ཟོ་དང་། །ནང་པར་ངས་ཅིག་སྦྱིན་གསུངས་དེ་ནུབ་དེའི། །བྲག་གྱམ་ཞིག་གི་རྒྱབ་བདུན་ཁོང་གཉིས་གཟིམས། །ནང་པར་གདམས་ངག་ཞུས་པས་སྔོན་དུས་ཤིག།།ཅེས་པའི་ཚིག་བརྟེན་དྲང་དོན་བོན་རྣམས་གསུངས། །ལྟ་རྒྱུ་ཡང་མེད་ཅེས་པའི་སྒྲར་བརྟེན་ནས། །ངེས་དོན་གསུངས་ཤིང་དགུང་ཞག་ཉེར་གཅིག་ཏུ། །དྲུང་དུ་བཞུགས་ནས་གདམས་ངག་རྣམས་ཞུས་སོ། །དེ་ལྟར་བཀྲ་ཤིས་ཕྱུག་མོའི་རི་བོ་དང་། །ཕོ་མ་སྙིང་རི་རིན་ཆེན་སྤུངས་སོགས་སུ། །མཇལ་ཏེ་གདམས་ངག་གསུངས་པའི་བོན་སྡེ་ལ། ། དྲན་པས་མཛད་པའི་དྲང་དོན་མུན་སེལ་སྒྲོན། །ངེས་དོན་རྫོགས་ཆེན་ནམ་མཁའ་འཕྲུལ་མཛོད་དང་། །ཡེ་ཁྲི་མཐའ་སེལ་མཆོང་ལུང་ཉི་ཤུ་ལྔ་། །མཁའ་འགྲོ་རིན་ཆེན་ཕྲེང་བརྒྱུད་སྐོར་རྣམས་དང་། །རྫོགས་ཆེན་སྙིང་གི་མེ་ལོང་ལ་སོགས་པ། །བོན་སྡེ་བཅུ་བཞི་བྱུང་པ་ལྷ་གཉེན་སྲས། །ལུང་སྟོན་འཁོར་ལོ་རྒྱལ་པོ་ལ་བརྒྱུད་ཅིང་། །དེ་ཡིས་ལུང་སྟོན་གཟི་བརྗིད་ལ་བརྒྱུད་དེས། །ལུང་སྟོན་དངོས་གྲུབ་རྒྱལ་མཚན་ཉིད་ལ་བརྒྱུད། །དེ་ཡིས་འགྲོ་མགོན་བློ་གྲོས་ལ་བརྒྱུད་དར། །ཡང་གཅིག་ལུང་སྟོན་དངོས་གྲུབ་རྒྱལ་མཚན་ནས། །རོང་སྟོན་ཡེ་ཤེས་འབུམ་དང་དེས་ཅོག་སྟོན། །སྨོན་ལམ་བློ་གྲོས་ཏྲེ་སྟོན་རྒྱལ་མཚན་དཔལ། །སྤ་སྟོན་ཉི་དཔལ་བཟང་སོགས་རིམ་པ་དང་།ཡང་གཅིག་འཁོར་ལོ་རྒྱལ་པོས་དབྱིལ་སྟོན་དང་། །དེ་ཡིས་འགྲོ་མགོན་བློ་གྲོས་སྤ་རྒྱལ་ཤེས། །གཉིས་བརྒྱུད་རིམ་པར་སོ་སོར་བརྒྱུད་དེ་དར། །དེ་ཡང་སྔ་མ་འགྲོ་མགོན་བློ་གྲོས་ནས། །བྲུ་སྟོན་འདུལ་བ་རྒྱལ་བ་སོགས་བྲུ་བརྒྱུད། །ཕྱི་མ་རྒྱལ་བ་ཤེས་རབ་དོན་གྲུབ་འབུམ། །དཔལ་ལྡན་བཟང་པོ་ཉི་དཔལ་བཟང་པོ་དང་། །ཟླ་རྒྱལ་བཟང་དང་སྟབས་ཆེན་བསྟན་རྒྱལ་བཟང་། །གངས་ལུང་སྨོན་སེང་རྟོགས་ལྡན་ཚུལ་ཁྲིམས་རིན། །མངའ་རིས་དྲང་སྲོང་སྨོན་ལམ་རྒྱལ་མཚན་དང་། །སྟ་གུ་ཉི་རྒྱལ་དམ་པ་བློ་གྲོས་རྒྱལ། །དེ་ནས་ཏྲེ་སྟོན་ཚེ་དབང་ཚུལ་ཁྲིམས་ནས། །མཁན་བོན་ཚུལ་རིན་ཏྲེ་སྟོན་བོན་ཉིད་རྒྱལ། །ཡང་སྟོན་རིན་རྒྱལ་ཡང་སྟོན་འོད་ཟེར་རྒྱལ། །ཡང་སྟོན་གཙུག་ཕུད་རྒྱལ་སོགས་རིམ་པར་བརྒྱུད། །ཡང་གཅིག་སྤ་སྟོན་བསྟན་རྒྱལ་བཟང་པོ་ནས། །དཔལ་མཆོག་བཟང་པོ་རྒྱལ་མཚན་རིན་ཆེན་དང་། །སྤ་སྟོན་ལྷུན་དབང་དྲན་ཆོག་བསྟན་པ་འོད། །བྱ་དུར་ཉི་མ་འོད་ནས་རིམ་བརྒྱུད་དོ། །

ད་ནི་ཕྱི་དར་བསྒྲགས་གསུམ་ཡང་རྩེའི་བརྒྱུད། །གཏེར་སྟོན་བླ་མ་དངོས་གྲུབ་གྲགས་འབར་ནི། །ལྷོ་བྲག་སྨན་ལུང་བྱེ་ཐང་གནས་བསྒྲུབ་སྟེ། །གྲུབ་པ་ཐོབ་ཚུལ་རྣམ་ཐར་གོང་དུ་གསལ། །བཀའ་བབས་བླ་མ་རྒྱ་སྟོན་ཇོ་བདེ་ནི། །དབུ་རུ་ལྷ་དམར་གསང་བའི་རི་ཁྲོད་དུ། །བསྒྲུབ་པས་རྫོགས་ཆེན་དབྱིངས་རིག་མངོན་དུ་གྱུར། །བརྗོད་བྲལ་བསམ་མཐའ་ཡས་པའི་ཀློང་དགོངས་བརྙེས། །དེ་སློབ་བླ་མ་ཞིག་པོ་སྣང་སེང་ནི། །སྙི་མོ་འཕགས་སྤུ་དཔལ་ཕུག་དབེན་ཁྲོད་དུ། །བཞུགས་ཏེ་རྫོགས་ཆེན་ཟབ་མོའི་ཀློང་མཛོད་བརྡོལ། །མཆོག་ཐུན་མངའ་བསྙེམས་བདེ་ཆེན་དབྱིངས་སུ་གཤེགས། །དེ་སློབ་བླ་མ་སྐྱོ་སྟོན་སྔགས་དཔལ་ནི། །ཉང་སྟོད་གཉན་གྱི་བྱ་ཞུའི་སྒྲུབ་གནས་སུ། །བསྒྲུབ་པས་གྲུབ་པ་གཉིས་ཀྱི་དཔལ་ཐོབ་ནས། །དབྱིངས་རིག་ཟུང་འཇུག་ཆིག་རྫོགས་ས་རུ་གྲོལ། །དེ་སློབ་བླ་མ་གཡོ་སྟོན་ལྷུན་དཔལ་ནི། །གཙང་མུས་ཏ་མོ་གེ་རོང་གསང་བའི་གནས། །བསྒོམས་ཏེ་རྩོལ་མེད་རིག་པ་མངོན་གྱུར་ཏེ། །ཡེ་རྫོགས་གདོད་མའི་ས་ལ་བདེ་བར་གནས། །དེ་སློབ་བླ་མ་སེང་གེ་འབྲུག་སྒྲ་ནི། །གཙང་སྟོད་སྨན་ལུང་བྲག་དཀར་གནས་བསྒྲུབས་ནས། །འབད་མེད་ལྷུན་གྲུབ་ཡོན་ཏན་མངོན་རྫོགས་ཏེ། །གཞི་གྲོལ་དག་མཉམ་ཀ་དག་ས་རུ་གཤེགས། །དེ་སློབ་བླ་མ་བོན་ཞིག་བློ་བདེ་ནི། །སྨན་ལུང་ཇོ་མོ་བྲག་དཀར་གནས་བཞུགས་ཤིང་། །བསྒྲུབས་པས་འཁོར་འདས་ལམ་གསུམ་མཉམ་དག་ངོས། །གཞི་མེད་ཀུན་ན་བཟང་བའི་ཀློང་དུ་ཀླས། །དེ་སློབ་བླ་མ་རྟོགས་ལྡན་གཡུང་རིན་མཆོག །སྨན་ལུང་བྲག་རྩ་དཀར་པོར་བསྒྲུབས་མཛད་ནས། །སྐྱེ་མེད་ཡེ་ཤེས་མངོན་གྱུར་རིག་པ་ཉིད། །བདེ་ཆེན་ཀུན་བཟང་དབྱིངས་སུ་རོ་གཅིག་འདྲེས། །དེ་སློབ་གུ་རུ་ཡོན་ཏན་སེང་གེ་རྗེ། །ཡང་དབེན་སྟ་སྒོ་གངས་ཀྱི་སྒྲུབ་གནས་སུ། །བཞུགས་ནས་གཉིས་མེད་ཟུང་འཇུག་དོན་རྟོགས་ནས། །སྐུ་གསུམ་ལྷུན་གྲུབ་གདོད་མའི་རྒྱལ་སར་སྙེགས། །དེ་སློབ་འགྲོ་མགོན་བློ་གྲོས་བསྟན་འཛིན་ནི། །ཉང་སྟོད་སྐྱིད་མཁར་རི་ཞིང་གནས་སུ་བཞུགས། །བྱ་རྩོལ་སྤྲོས་པ་བྲལ་བའི་དགོངས་པ་ཡིས། །མི་གཡོ་གཉུག་མ་ཆེན་པོའི་གཤིས་ལུགས་རྟོགས། །དེ་སློབ་མཁན་ཆེན་གྲགས་པ་རྒྱལ་མཚན་དང་། །སློབ་དཔོན་བསོད་ནམས་སེང་གེ་རྣམ་གཉིས་ནི། །དབེན་གནས་གང་བདེར་རྩོལ་བྲལ་ལྷུག་པའི་ངང་། །རང་བབས་མ་བཅོས་མཉམ་ཉིད་ཆེན་པོར་རྫོགས། །དེ་སློབ་མཁས་གྲུབ་རིན་ཆེན་འོད་ཟེར་ནི། །དཔལ་ལྡན་ལྷུན་གྲུབ་སྒང་གི་དགོན་པར་བསྒྲུབས། །དཀྱིལ་མཁོར་རྒྱ་མཚོའི་བདག་ཉིད་གཙོར་གྱུརཏེ། །ལྷ་སྐུཕག་རྒྱ་ཡོན་པོར་ལྷུན་གྱིས་གྲུབ། །དེ་སློབ་མཁས་བཙུན་ནམ་མཁའ་འོད་ཟེར་ནི། །མདོ་གམ་གཡུང་དྲུང་གླིང་དུ་བསྒྲུབས་པ་སྟེ། །སྔགས་སེམས་ཕུལ་ཕྱིན་ཕྱག་རྒྱའི་སྐུར་བརྙེས་ནས། །འདུ་འབྲལ་སྤངས་པའི་དབྱིངས་རིག་མངོན་པར་ཆུབ། །དེ་སློབ་རྟོགས་ལྡན་གྲགས་པ་སེང་གེ་ནི། །མདོ་ཁམས་རི་ཁྲོད་དབེན་པར་བསྒྲུབ་མཛད་ནས། །རིམ་གཉིས་ཟབ་མོའི་ལམ་མཆོག་ཉེར་བསྒྲོད་པའི། །གསང་བའི་ལྷ་མཆོད་ཉིད་དང་དབྱེར་མེད་གྱུར། །དེ་སློབ་མཉམ་མེད་བཀྲ་ཤིས་རྒྱལ་མཚན་ནི། །ཕྱོགས་མེད་འགྲོ་འདུལ་དབེན་གནས་ཉམས་དགའ་རུ། །བསྒོམ་བསྒྲུབ་ཡི་དམ་མཆོག་དང་གཉིས་མེད་པར། །དབྱིངས་ཡེ་ཟུང་འཇུག་རྫོགས་ཆེན་མངོན་དུ་གྱུར། །དེ་སློབ་མཁས་གྲུབ་རིན་ཆེན་བཀྲ་ཤིས་ནི། །དབེན་གནས་རིན་ཆེན་སྤུངས་པའི་རི་ལ་བསྒྲུབས། །སྔགས་སེམས་ཟབ་མོའི་ལམ་མཆོག་མངོན་པར་བསྒྲོད། །མན་ངག་རྫོགས་པའི་ཀློང་དུ་བདེ་བར་གཤེགས། །དེ་སློབ་སྔགས་འཆང་བསོད་ནམས་ཡེ་ཤེས་ནི། །རིས་བྲལ་དབེན་ཁྲོད་རྣམས་སུ་བསྒྲུབས་མཛད་ནས། །མཐའ་བྲལ་བདེ་ཆེན་རྟོགས་པ་མངོན་ཤར་ཏེ། །སྤྲོས་བྲལ་ཀུན་ཏུ་བཟང་པོའི་ས་མཆོག་་བརྙེས་། །དེ་སློབ་སློབ་དཔོན་བསྟན་པ་འོད་ཟེར་སོགས། །སེམས་ཕྱོགས་བརྒྱུད་ཚུལ་ཕྱོགས་འདུས་འོག་གསལ་ལྟར། །ཡང་གཅིག་གུ་རུ་ཡོན་ཏན་སེང་གེ་ལ། །ཁྱུང་པོ་རང་གྲོལ་བླ་མ་རྒྱལ་མཚན་དང་། །ཀོ་བོ་ཡེ་ཤེས་རྒྱལ་མཚན་གཉིས་ཀྱིས་ཞུས། །དེ་ལ་ཀོ་བོ་ཡེ་ཤེས་རྒྱལ་མཚན་ནི། །འཁྲུངས་ཡུལ་མདོ་ཁམས་དབུས་གཙང་དུ་བྱོན་ཏེ། །སྐྱེས་བུ་དམ་པ་དུ་མའི་འབས་བསྟེན་ཅིང་། །སྔགས་སེམས་གདམས་ནོད་དབེན་པའི་གནས་སུ་བསྒྲུབས། །སྒོམ་རྟོགས་ཕུལ་ཕྱིན་ཞང་ཞུང་སྙན་རྫོགས་ཀྱི། །གདམས་པ་འཛིན་སྐྱོང་སྐྱེས་བུའི་མཆོག་ཅིག་ཡིན། །དེ་ལ་གསས་འཕན་བསོད་ནམས་རྒྱལ་མཚན་གྱིས། །ཞུས་ཏེ་དེ་ཡང་དེ་བཞིན་ཉམས་རྟོགས་ཀྱིས། །བརྒྱན་པའི་བྱ་བྲལ་རྣལ་འབྱོར་ཆེ་གཅིག་གོ། །དེ་ལ་ཁྲ་རྒན་བཀྲ་ཤིས་རྒྱལ་གྱིས་ཞུས། །དེ་ནས་མཁས་གྲུབ་རིན་ཆེན་བཀྲ་ཤིས་དང་། །སྙེལ་ཞིག་བསོད་ཡེས་བསྟན་པ་འོད་ཟེར་སོགས། །ཡང་གཅིག་ལུང་བརྒྱུད་རང་གྲོལ་བླ་མ་དང་། །འུ་རི་སེང་གེ་རྒྱ་མཚོ་རྣམ་གཉིས་ལ། །ཀོ་བོ་ཡེ་ཤེས་རྒྱལ་མཚན་གྱིས་ཞུས་ཏེ། །དེ་ལ་གསས་འཕན་བསོད་ནམས་རྒྱལ་མཚན་དང་། །གཡུ་བ་རྟོགས་ལྡན་ཡེ་ཤེས་རིན་ཆེན་དང་། །ཀོ་བོ་ཡེ་ཤེས་བློ་གྲོས་གསུམ་གྱིས་ཞུས། །གསས་འཕན་ཉིད་ཀྱིས་བཀྲ་ཤིས་རྒྱལ་མཚན་སོགས། །ཡང་གཅིག་ཁྱུང་པོ་རང་གྲོལ་བླ་མ་ལ། །བླ་ཆུང་བློ་གྲོས་རྒྱལ་མཚན་ཉིད་ཀྱིས་ཞུས། །དེ་ལ་སྟག་ཚ་བླ་མ་རྒྱལ་མཚན་གྱིས། །དེ་ལ་ཕྱུག་ཚང་གཡུང་དྲུང་བསྟན་རྒྱལ་གྱིས། །དེ་ཡིས་ཁྲ་རྒན་བཀྲས་རྒྱལ་སོགས་རིམ་བརྒྱུད། །ཡང་གཅིག་བླ་མ་ལི་ཤུའི་གདམས་སྒྲུབ་སྐོར། །བརྒྱུད་པ་ལི་ཤུ་ཡན་ཆད་གོང་ལྟར་ལ། །ལི་ཤུ་དྲན་པ་བཻ་རོ་གསུམ་བཀའ་བགྲོས། །ཡེར་པའི་རྫོང་སྦས་བན་དེ་མི་གསུམ་གྱིས། །བཏོན་ཏེ་གཉག་སྟོན་ལྷ་འབར་ལ་སྤྲད་ཅིང་། །གཉག་སྟོན་གཟི་རྗིད་ཉིད་ཀྱིས་ལུང་བཀྲོལ་ཏེ། །གྱེར་བོན་ནམ་མཁའ་གཡུང་དྲུང་ལ་བཀའ་གནང་། །དེ་ལ་གྱེར་སྟོན་ཐོག་འབྲུག་གིས་ཞུས་ཏེ། །ཞང་སྟོན་བསོད་ནམས་རིན་ཆེན་ཉིད་ལ་གནང་། །དེ་ཡིས་ཞང་སྟོན་བསོད་ནམས་དཔལ་ལ་སྟེ། །དེ་ལ་ཞུ་སློབ་བསོད་ནམས་སེང་གེས་ཞུས། །དེ་ཡིས་སྐྱབས་སྟོན་རིན་འོད་ལ་བརྒྱུད་དེས། །དེ་ཁོང་བསྟན་རྒྱལ་རྒྱ་བོ་འོད་ཟེར་རྒྱལ། །གཡུ་བ་ཡེ་རིན་ཞུ་སྟོན་གྲགས་རྒྱལ་མཚན། །ཁྲ་རྒན་བཀྲས་རྒྱལ་ཡན་དུ་རིམ་པར་བརྒྱུད། །ཡང་གཅིག་གོང་གི་ཞང་སྟོན་རྣམ་གཉིས་ནས། །གུ་རུ་ཡོན་སེང་རང་གྲོལ་བླ་མ་རྒྱལ། །ཀོ་བོ་ཡེ་རྒྱལ་ཀོ་བོ་ཡེ་བློ་དང་། །བཀྲ་ཤིས་རྒྱལ་མཚན་ཞུ་སྐྱོང་རབ་འབམས་དང་། །ཞུ་སྟོན་ནམ་ཡེས་ཞུ་བཙུན་བསྟན་གྲགས་དབང་། །ཞུ་སྟོན་དབང་རྒྱལ་ཞུ་སྟོན་རྣམ་གྲངས་ནས། །སློབ་དཔོན་བསྟན་པ་འོད་ཟེར་ལ་བརྒྱུད་དོ། །ཡང་གཅིག་དམར་བྱང་ཆུང་བའི་རྒྱུད་ལྟར་གྱི། །བརྒྱུད་འཇུག་བླ་མ་རྒྱ་སྟོན་ཇོ་བདེ་ལ། །སྣ་སྟོན་གྱིས་ཞུས་དེ་ལ་སྒོམ་པ་ནི། །རིན་ཆེན་གཡུང་དྲུང་དེ་ཡིས་མུ་ཏོ་བ། །ཚུལ་ཁྲིམས་ཤེས་རབ་ལ་བརྒྱུད་དེ་ནས་རིམ། །ཞུ་སྒོམ་རྒྱལ་སྲས་ཡེ་བློ་བློ་བསྟན་རྒྱལ། །ཀོ་བོ་ཡེ་རྒྱལ་ཀོ་བོ་ཡེ་བློ་དང་། །ཁྲ་རྒན་བཀྲས་རྒྱལ་བསོད་ནམས་རྒྱལ་མཚན་དང་། །བསོད་ནམས་ཡེ་ཤེས་བསྟན་པ་འོད་ཟེར་སོགས། །རིམ་བརྒྱུད་འདི་ཡན་བསྒྲགས་གསུམ་ཡང་རྩེའོ། །རྫོགས་ཆེན་རིག་པ་གཅེར་མཐོང་བརྒྱུད་པ་གསུམ། །འདུས་སོ་གྲུབ་ཐོབ་བོན་ཞིག་ཁྱུང་ནག་སྟེ། །དང་པོ་ཀུན་བཟང་གཤེན་ལྷ་ཚད་མེད་འོད། །ཡུམ་སྲས་གཤེན་གསུམ་བླ་མ་ཆེ་དྲུག་དང་། །གདུང་བརྒྱུད་བཅུ་གསུམ་མཁས་པ་མི་བཞི་དང་། །བླ་ཆེན་དྲན་པ་དེ་ནས་ཚེ་དབང་སྟེ། །ཉང་རི་ཁྲོད་པ་ཆེན་པོས་སྙན་དུ་བརྒྱུད། །གཉིས་པ་མན་ངག་བྱིན་རླབས་བརྒྱུད་པ་ནི། །ཀུན་ཏུ་བཟང་པོས་མཁའ་འགྲོ་སྲིད་པའི་རྒྱལ། །སྲིད་པའི་རྒྱལ་མོས་གྲུབ་ཐོབ་མཆོག་ལ་བརྒྱུད། །གསུམ་པ་ཉེ་བརྒྱུད་ཀུན་ཏུ་བཟང་པོ་ཉིད། །ཞལ་བསྟན་བོན་ཞིག་ཁྱུང་ནག་ཉིད་ལ་གནང་། །དེ་ལྟར་བླ་མ་གཤེན་སྒོམ་ཞིག་པོའམ། །གྲུབ་ཐོབ་བོན་ཞིག་ཁྱུང་ནག་ཅེས་བྱ་དེ། །འཁྲུངས་ཡུལ་ཉང་སྟོད་ཕྱོགས་ཡིན་ཡབ་ནི་གཤེན། །གཡུང་དྲུང་འཁོར་ལོ་བྲེ་ཟ་བསོད་དགེ་ཡུམ། །གཉིས་སྲས་ཆུ་མོ་ལུག་ལོར་སྐུ་བལྟམས་ཏེ། །སྐུ་ལུས་མདོག་ནག་སྤྱན་གཉིས་ཟླུམ་ཞིང་འབུར། །མེ་སྒོམ་ཞིག་པོས་དབང་བསྐུར་སྨོན་ལམ་མཛད། །བཅུ་གསུམ་དགུང་ལོར་ཡར་འབྲོག་མེ་སྒོམ་མདུན། །ཐོས་བསམ་སྒོམ་གསུམ་བོན་ལ་སྦྱངས་མཐར་བཅད། །བཅུ་དྲུག་ལོངས་ལོར་ཞུ་སྒོམ་འཁྲུལ་ཞིག་མཇལ། །གདམས་ཟབ་ཞུས་ཤིང་ཉེར་གཅིག་ལོངས་པའི་ཐོག །ཞུ་སྒོམ་སློབ་མ་ཀུན་དགའ་ཞིག་པོ་མཇལ། །འོད་གསལ་ངོ་སྤྲོད་གདམས་པ་ལ་སོགས་ཞུས། །ཉེར་ལྔར་སྐྱིད་མཁར་སྔོ་ཕུག་ཁྲོ་བོ་བསྒྲུབ། །སྲིད་རྒྱལ་ཞལ་གཟིགས་ལུང་བསྟན་དངོས་གྲུབ་གནང་། །དེ་རྗེས་འཁོར་བར་ཞེན་ལོག་མེ་སྒོམ་ལས། །རབ་ཏུ་བྱུང་བར་བཞེད་ཀྱང་དབལ་མོ་རྣམས། །མ་དགྱེས་ཕྱིར་ན་དོན་གྱི་རབ་བྱུང་མཛད། །དེ་ནས་མེ་སྒོམ་ཆེ་གཤེགས་དབུས་སུ་བྱོན། །གཡོར་པོར་རྟོལ་དུ་ངོ་མཚར་གྲུབ་རྟགས་བསྟན། །སྐྱིད་ཤོད་ཁྲོམ་ཆེན་ཚོགས་པར་བོན་འཆད་ཚེ། །སྲིད་རྒྱལ་ལན་གཅིག་ཞལ་མཇལ་དེ་ནས་ཕར། །བྱོན་ཏེ་མ་ཇོ་མདོག་གསལ་མ་དང་འཕྲད། །བླ་མ་ལོ་རོ་ཞིག་པོའི་རྣམ་རོལ་དུ། །ངོ་འཕྲོད་སྟག་ལུང་དགོན་པ་འཁོར་བཅས་ཕུལ། །དེ་ཚེ་ཆོས་པ་རྣམས་ཀྱིས་ཕྲག་དོག་བས། །དབྱུང་བར་འདོད་ཀྱང་མ་ཐུབ་ཟས་ངན་དྲངས། །སྙུན་པའི་ཚེ་ན་མཁའ་འགྲོས་སྨན་དྲངས་དྭངས། །དེ་ནས་ལྷོར་བྱོན་གཡེ་ཡི་སྤུ་ཚལ་དུ། །ཁྲོམ་ཆེན་བོན་འཆད་ཚེ་ན་སྲིད་རྒྱལ་གྱིས། །ཞལ་གཟིགས་དངོས་གྲུབ་བརྩལ་ཏེ་དེ་ལྟར་དུ། །ངམ་ཤོད་སྐྱིད་ཤོད་གཉིས་སུ་འགྲོ་དོན་མཛད། །ཡར་བྱོན་ཉང་སྟོད་སྟག་ཚལ་སྡོང་སྔོན་དུ། །ཀུན་དགའ་ཞིག་པོར་མཆོད་ཚོགས་འབུལ་ཆེན་མཛད། །བོ་དོང་དུ་བྱོན་སྤྲུལ་སྐུ་གཤེན་སྟོན་གྱི། །སྤྱན་སྔར་གདམས་ངག་ལུང་རིག་སྲང་ལ་གཞལ། །དེ་ནས་བྱང་འབྲོག་ལ་བྱོན་རྩེ་ལྗིང་གི། །དགེ་རྒྱས་ལྷ་ཁང་ལྷ་འདྲེའི་ཆོ་འཕྲུལ་བཟློག །ས་དཀར་དགོན་པར་ནག་མོ་སྲིད་རྒྱལ་གྱི། །ཞལ་གཟིགས་དངོས་གྲུབ་རྩལ་ཏེ་གྲུབ་པར་ཐོབ། །ཕ་བོང་རྟར་ཞོན་སྒྲ་ཆེན་ནམ་མཁར་གྲགས། །དེ་ནས་གཉན་ཆེན་ཐང་ལྷས་བཀུར་ཏེ་བྱོན། །འདམ་གྱི་སྙིང་དྲུང་གང་སེར་ཆུ་རྒྱུད་དུ། །ཡེ་ཤེས་དབལ་མོས་ལུང་བསྟན་གདམས་པ་གནང་། །ཐང་ལྷའི་དབེན་གནས་ཐོག་གཅིག་བསྒྲུབ་མཛད་བཞུགས། །དེ་ནས་ལྷོ་ངོས་ཤམ་པོའི་གངས་ལ་བྱོན། །གྲུབ་ཆེན་ཐོག་འཕྲུལ་ཉིད་ཀྱི་བསྒྲུབ་གནས་བཞུགས། །སྙན་བརྒྱུད་གཅེར་མཐོང་གདམས་པ་ཡི་གེར་བཀོད། །མཐར་ནི་དགུང་ལོ་བརྒྱད་ཅུ་རྩ་གཅིག་ལོར། །སྒྲ་འོད་ཟེར་དང་བཅས་ཏེ་སྐུ་གཤེགས་སོ། །དེ་སློབ་གོ་གོལ་འཁྲུལ་ཞིག་ལྡོམ་བུ་ནི། །ཡུལ་ནི་རྨ་ཡི་ཤུ་རྒྱུད་བྱ་བ་རུ། །ཚོ་བུ་དགེ་སྐྱབས་ཞེས་པའི་སྲས་སུ་འཁྲུངས། །ལོ་དགུའི་དུས་སུ་ཉི་མ་རྒྱལ་མཚན་ལས། །ཐོས་བསམ་སྦྱངས་ཤིང་བསྙེན་སྒྲུབ་མཛད་པ་ཡིས། །ལུང་དང་རིགས་པའི་ཡོན་ཏན་ཕུལ་དུ་ཕྱིན། །ཡི་དམ་ཞལ་གཟིགས་དགུང་ལོ་སོ་གཅིག་དུས། །གཤེན་སྒོམ་མཚན་ཐོས་ཅིས་ཀྱང་དེར་བཅར་བསམ། །རྒྱ་དངུལ་བྲེ་ཆེན་བདུན་ཁྱེར་དཀའ་བ་སྤྱད། །ཉི་མ་དབུས་ཀྱི་རྒྱལ་ཁམས་སུ་སླེབས་ཏེ། །བླ་མ་ཤམ་པོའི་གངས་ལ་བཞུགས་པ་མཇལ། །ཞུལ་གདམས་སྙན་རྒྱུད་མན་ངག་མ་ལུས་གནང་། །ལོ་བདུན་ཕྱག་ཕྱིར་འབྲེངས་བསྡད་གདམས་ངག་ཞུས། །དེ་རྗེས་ཁམས་སུ་འབྱོན་ཁར་དམར་བྱང་གི། །གདམས་པ་ཡང་ཡང་ངོ་སྤྲོད་གནང་མཛད་དེ། །འཁྲུལ་ཞིག་ཁམས་བྱོན་མི་ཆོས་སློག་ཧྲུལ་བཞིན། །རྒྱབ་བསྐྱུར་རི་ཁྲོད་འགྲིམས་ཏེ་སྨིན་གྲོལ་བསྐྱངས། །དེ་སློབ་རྟོགས་ལྡན་དམ་པ་གཡུ་ཞིག་ནི། །ཡུལ་ནི་རྩེ་གངས་རིང་མོ་བྱ་བ་རུ། །ཡབ་ནི་གཡུ་ལ་མེས་པོ་མཁའ་ཡི་སྲས། །དགུང་ལོ་དགུ་དུས་ཞང་པོས་འབྲི་ཀློག་བསླབ། །བཅོ་ལྔར་ཁོ་བོར་དབང་ཆེན་ཞིབ་རྒྱས་མཁྱེན། །རྒྱུད་སྡེ་མང་གསན་བསྙེན་སྒྲུབ་མཐར་ཕྱིན་མཛད། །དགུང་ལོ་ཉེར་གཅིག་རྫོགས་ཆེན་ལུང་དྲུག་གསན། །ཉམས་བཞེས་དྲོད་རྟགས་ཉམས་རྟོགས་ལེགས་པའི་དུས། །འཁྲུལ་ཞིག་ལྡོམ་བུའི་སྙན་ཐོས་དྲུང་དུ་ཕྱིན། །གཤེན་སྒོམ་གདམས་པ་གཞན་ལ་མེད་དེ་ཞུ། །བས་པས་ཚེ་གཅིག་སངས་རྒྱས་གདམས་པ་ནི། །ཀུན་ལ་ཡོད་པ་དེ་ལས་ང་ལའང་མེད། །གསུངས་ཏེ་གདམས་པ་གནང་བཞིན་དབང་བསྐུར་མཛད། །ཡེངས་མེད་རྩེ་གཅིག་བསྒོམས་པས་གྲུབ་པ་ཐོབ། །དེ་ནས་ཧོར་དམག་བྱུང་བས་མདོ་སྟོད་བྱོན། །རྒྱལ་མོ་རོང་སྟོད་བྲག་ནག་ཏུ་བཞུགས་ཏེ། །ཐེག་ཆེན་དོན་གྱི་བཀའ་འཁོར་རྒྱ་ཆེན་བསྐོར། །ཞལ་སློབ་རྣལ་འབྱོར་རྟོགས་ལྡན་མང་དུ་ཚར། །དེ་སློབ་མཚན་ལྡན་འགྲུ་ཞིག་ཀུན་དགའ་ནི། །ཡབ་ནི་གོ་གོལ་ལྷ་བོན་བྱང་ཞེས་དང་། །ཡུམ་ནི་བེར་ཟ་ཨ་འབོལ་གཉིས་སྲས་འཁྲུངས། །ལོ་ངོ་དགུ་ནས་ཡབ་ལས་དབང་ཁྲིད་ཐོབ། །དེ་བཞིན་མཁས་གྲུབ་སྐྱེ་བུ་མང་བསྟེན་མཛད། །གདམས་པ་ཞུས་ཤིང་སྒོམ་སྒྲུབ་ཉམས་ལེན་བསྐྱངས། །རྒྱལ་མོ་རོང་བྱོན་དམ་པ་གཡུ་ཞིག་མཇལ། །དམར་བྱང་མཆོག་གི་གདམས་པ་ཞུས་ཏེ་གནང་། །ཀུན་དགའ་ཞིག་པོར་མཚན་བཏགས་ཡར་ཕེབས་ཤིང་། །རྨ་སྟོད་སྐུ་བླ་གཡུ་རྩེར་བཀའ་འཁོར་བསྐོར། །སྨིན་གྲོལ་བསྟན་པའི་ས་བོན་མཆོག་ཏུ་བཙུགས། །སྐུ་ཚེ་མཐར་ཕྱིན་བདེ་ཆེན་དབྱིངས་སུ་གཤེགས། །དེ་སློབ་ལྡོང་ཞིག་ནམ་མཁའ་རྒྱལ་མཚན་ཡིན། །བསྐྱེད་ཡུམ་ཁོ་ཟ་ཨ་བཙུན་མའི་སྲས་ཏེ། །བླ་མ་ཀུན་དགའ་ལ་སོགས་གྲུབ་ཐོབ་གྲངས། །བརྒྱ་དང་སུམ་ཅུར་གཏུགས་ཤིང་ཐུགས་བཅུད་བླངས། ། ཐོས་བསམ་སྒོམ་པའི་སྒྲོ་འདོགས་ལེགས་པར་བཅད། །མདོ་གམ་སྨད་ནས་དབུས་སུ་ཡར་བྱོན་ཏེ། །གཙང་གི་ཁ་རག་ཁྱུང་བཙུན་ལ་སོགས་པའི། །གཉན་ཁྲོད་སྟོང་རྩ་འགྲིམས་ཏེ་གྲུབ་པ་བརྙེས། །དེ་སློབ་རྟོགས་ལྡན་རི་པ་བམས་ཤེས་ནི། །ཕྱོགས་མེད་རྒྱལ་ཁམས་བདེ་བའི་དབེན་གནས་འགྲིམས། །ལྡོང་ཞིག་ནམ་མཁར་གཅེར་མཐོང་གདམས་པ་ཞུས། །ཉམས་བཞེས་བསྒྲུབས་ཏེ་གདོད་མའི་ས་མཆོག་བརྙེས། །དེ་ནས་བྱོན་ཚུལ་གོང་བཤད་ཞུ་བརྒྱུད་རིམ། །གོང་སློབ་འགྲོ་མགོན་ལྷུན་གྲུབ་འོད་ཟེར་དང་། །དེ་སློབ་རྒྱལ་སྲས་ཡེ་ཤེས་བློ་གྲོས་ཏེ། །དེ་ལ་སྤྲུལ་སྐུ་བློ་གྲོས་ཆེན་པོས་ཞུས། །དེ་ཡིས་མཚན་ལྡན་བློ་གྲོས་ནམ་མཁའ་ལ། །དེ་ལ་དབང་ལྡན་ལྷུན་གྲུབ་རྒྱལ་མཚན་གྱིས། །དེ་ཡིས་རྐྱང་ཚེ་ཤེས་རབ་རྒྱལ་མཚན་ལ། །རྐྱང་ཚེས་ཁྱུང་སྒོམ་དཔལ་འབྱོར་ལྷུན་གྲུབ་སྟེ། །དེ་ལ་ཞུ་བཙུན་གཡུང་དྲུང་ཁྲི་འོད་ཀྱིས། །དེ་ཡིས་བཞག་སྒོམ་ཚུལ་ཁྲིམས་རྒྱལ་མཚན་ལ། །དེ་ལ་སློབ་དཔོན་བསྟན་པ་འོད་ཟེར་སོགས། །ཡང་གཅིག་ཞུ་སྟོན་ལྷུན་གྲུབ་རྒྱལ་མཚན་ནས། །ཞུ་གཡས་རྒྱལ་མཚན་མཆོག་ལེགས་ཉིད་ལ་བརྒྱུད། །དེ་ལ་ཞུ་བཙུན་གཡུང་དྲུང་ཁྲི་འོད་དང་། །ཞུ་སྟོན་གྲུབ་ཐོབ་རིན་ཆེན་རྒྱལ་མཚན་དང་། །ཞུ་སྟོན་ལྷུན་གྲུབ་དབང་ལྡན་གསུམ་གྱིས་ཞུས། །གསུམ་ཀར་ཞུ་སྟོན་རྣམ་རྒྱལ་གྲགས་པས་ཞུས། །དེ་ལ་མཁས་གྲུབ་རིན་ཆེན་རྒྱལ་མཚན་དང་། །དེ་ལ་ཞུ་སྟོན་དཔལ་འབྱོར་བློ་གྲོས་ཀྱིས། །དེ་ཡིས་ལྡོང་སྒོམ་བསྟན་ལྷུན་སོགས་བརྒྱུད་དོ། །ཁྲིད་རྒྱུད་རྒྱལ་སྲས་ཡེ་ཤེས་བློ་གྲོས་ནས། །སྟག་སྟོན་ཡེ་ཤེས་རྒྱལ་མཚན་ལ་བརྒྱུད་དེ། །དེ་ཡི་ཁྲ་ཐུལ་བཀྲ་ཤིས་རྒྱལ་མཚན་ལ། །དེ་ལ་རྐྱང་ཚེ་ཤེས་རབ་རྒྱལ་མཚན་ཞུས། །དེ་ཡིས་ཟུག་སྟོན་རྒྱལ་མཚན་གཡུང་དྲུང་ལ། །དེ་ལ་ཀོ་བོ་ཡེ་ཤེས་རྒྱ་མཚོས་ཞུས། །དེ་ཡིས་བཞག་སྒོམ་ཚུལ་ཁྲིམས་རྒྱལ་མཚན་དང་། །དེ་ལ་སློབ་དཔོན་བསྟན་པ་འོད་ཟེར་རོ། །ཡང་གཅིག་དབང་ཁྲིད་སྦྲག་མའི་བརྒྱུད་རིམ་ནི། །རྐྱང་ཚེ་ཤེས་རབ་རྒྱལ་ཡན་གོང་ལྟར་ལ། །དེ་ལ་དྲང་སྲོང་ཤེས་རབ་བཟང་པོས་ཞུས། །དེ་ལ་འདྲེན་མཆོག་དཔལ་འབྱོར་ལྷུན་གྲུབ་ཀྱིས། ། དེ་ཡིས་ཨ་འཚོ་ཀུན་དགའ་རྒྱལ་མཚན་དང་། །ཞང་ཞུང་ཚུལ་ཁྲིམས་རྒྱལ་མཚན་གཉིས་ལ་གནང་། །དེ་དག་གཉིས་ཀས་བསྟན་པ་འོད་ཟེར་ལའོ། །ཡང་གཅིག་ཁྲ་ཐུལ་བཀྲ་ཤིས་རྒྱལ་མཚན་ལ། །བ་བཟི་གཡུང་དྲུང་རིན་ཆེན་གྱིས་ཞུས་ཏེ། །དེ་ལ་རྐྱང་ཚེ་ཤེས་རབ་རྒྱལ་མཚན་དང་། །སློབ་དཔོན་བསོད་ནམས་བཟང་པོ་གཉིས་ཀྱིས་ཞུས། །དེ་ནས་ཞུ་གཡས་རྒྱལ་མཚན་མཆོག་ལེགས་དང་། །རིན་ཆེན་རྒྱལ་མཚན་རྣམ་རྒྱལ་གྲགས་པ་སོགས། །ཞུ་བླ་རིམ་པར་བརྒྱུད་པ་དེའི་ལུགས་ལྟར། །ཡང་གཅིག་གོང་གི་ཁྲིད་བརྒྱུད་ནང་གསལ་གྱི། །བཞག་སྒོམ་ཚུལ་ཁྲིམས་རྒྱལ་མཚན་ཉིད་ནས་རིམ། །མངའ་རིས་དྲང་སྲོང་སྨོན་ལམ་རྒྱལ་མཚན་དང་། །རྟ་གུ་ཉི་རྒྱལ་ཉག་རོང་བློ་གྲོས་རྒྱལ། །ཏྲེ་སྟོན་ཚེ་དབང་ཚུལ་ཁྲིམས་ལ་སོགས་པའི། །ཏྲེ་སྟོན་ཡང་སྟོན་བརྒྱུད་པ་ཟུར་ལྟར་རོ། །རྫོགས་པ་ཆེན་པོའི་མན་ངག་གསེར་གདམས་ནི། །བླ་མ་ཆེན་པོ་དྲན་པ་ནམ་མཁའ་ལ། །ཀུན་ཏུ་བཟང་པོ་ཉིད་ཀྱིས་ཞལ་བསྟན་གདམས། ། མན་ངག་དམག་ཁྲིད་རིན་ཆེན་གསེང་འདྲ་བའི། །བླ་ཆེན་ཉིད་ཀྱིས་གདམས་ལུང་ཡི་གེར་བཏབས། །ཆ་རྐྱེན་གསེར་གདམས་ཉེར་གཅིག་བཅས་པ་མཛད། །སྲས་མཆོག་འགྲོ་མགོན་ཚེ་དབང་ཉིད་ལ་གནང་། །ཚེ་དབང་རྗེ་དང་ཐུགས་རྗེ་ཀུན་སྒྲོལ་གྱིས། །སྤྲུལ་སྐུ་དབང་ལྡན་གཤེན་སྲས་ཉིད་ལ་བརྒྱུད། །དེ་ཡིས་ཁྱུང་པོ་སྣང་ཆེན་གྲགས་པ་ལ། །དཀའ་བབས་བརྒྱུད་དེ་གདམས་པའི་བདག་པོར་བསྐུར། ། དེ་ལ་ཁྱུང་པོ་བསོད་ནམས་རྒྱལ་མཚན་གྱིས། །ཞུས་ཤིང་བྲུ་སྟོན་མཐའ་བྲལ་བསོད་རྒྱལ་ལ། །དེ་ཡིས་འདམ་སྟོན་ཚུལ་ཁྲིམས་འོད་ཟེར་དང་། །དེ་ཡིས་འབྲུ་སྟོན་རྣམ་རྒྱལ་ཀ་རར་བརྒྱུད། །དེ་ལ་མཁས་གྲུབ་རིན་ཆེན་བློ་གྲོས་ཞུས། །དེ་ཡིས་མཉམ་མེད་ཤེས་རབ་རྒྱལ་མཚན་ཏེ། །དེ་ལ་སློབ་དཔོན་བསོད་ནམས་ཡེ་ཤེས་ཞུས། །དེ་ཡིས་སྤྲུལ་སྐུ་རྣམ་དག་འོད་ཟེར་དང་། །དེ་ཡིས་སྒོ་ཛུང་བློ་གྲོས་རྒྱལ་མཚན་ལ། །དེ་ལ་སློབ་དཔོན་བསྟན་འོད་ཀྱིས་ཞུས་ཏེ། །དྲན་ཆོག་ཉི་མ་འོད་ཟེར་ལ་བརྒྱུད་ཅིང་། །གཡུང་དྲུང་ཚུལ་ཁྲིམས་ཚུལ་ཁྲིམས་དབང་ལྡན་སོགས། །ཡང་གཅིག་ཁྱུང་པོ་བསོད་ནམས་རྒྱལ་མཚན་གྱིས། །ཞུ་སྟོན་མཁན་ཆེན་གྲགས་པ་རྒྱལ་མཚན་ལ། །དེ་ཡིས་སློབ་དཔོན་བསོད་ནམས་སེང་གེ་ལ། །དེ་ལ་སྐྱབས་སྟོན་རིན་ཆེན་འོད་ཟེར་གྱིས། །ཞུས་ཏེ་བསོད་ནམས་བཟང་པོ་ཉིད་ལ་བརྒྱུད། །དེ་ཡིས་ཞུ་སྟོན་རྒྱལ་མཚན་མཆོག་ལེགས་ལ། །དེ་ལ་སྤྲུལ་སྐུ་རྣམ་དག་འོད་ཟེར་ཞུས། །དེ་ཡིས་སྒོ་ཛུང་བློ་གྲོས་རྒྱལ་མཚན་དང་། །དེ་ཡིས་བྱ་བྲལ་བསྟན་པ་རྒྱལ་མཚན་ལ། །དེ་ལ་སློབ་དཔོན་བསྟན་པ་འོད་ཟེར་གྱིས། །དེ་ལ་ཏྲེ་སྟོན་ཕུན་ཚོགས་གྲགས་པས་ཞུས། །དེ་ཡིས་ཁྱུང་ཞིག་ཚུལ་ཁྲིམས་འོད་ཟེར་ལ། །དེ་ཡིས་ཤེལ་ཞིག་བསོད་ནམས་རྒྱལ་མཚན་དང་། །དེ་ལ་རི་པ་ཚུལ་ཁྲིམས་རྒྱལ་མཚན་ནས། །ཡང་སྟོན་རིན་ཆེན་རྒྱལ་མཚན་སོགས་བརྒྱུད་དོ། །ཡང་གཅིག་གསེར་གདམས་ཉེར་གཅིག་བརྒྱུད་པ་སྨད། །དྲན་མཆོག་བྱ་དུར་ཉི་མ་འོད་ཟེར་ནས། །བན་ཙ་རྒྱལ་འོད་ཞུ་སྟོན་བསྟན་པ་ཚུལ། །རྨེ་འུ་ཤེས་དཔལ་རྣལ་འབྱོར་ནམ་མཁའ་ལྷུན། །རྣམ་དག་ཚུལ་ཁྲིམས་གཤེན་སྟོན་རྒྱལ་དབང་གཙུགས། །བསྟན་འཛིན་ཚེ་ལྷུན་རྒྱལ་བ་ཁྲི་བསྟན་སོགས། །དམུ་གཤེན་སྐྱིད་གཤོང་གདུང་ལ་རིམ་བརྒྱུད་དོ། །རྫོགས་པ་ཆེན་པོ་མན་ངག་གསེར་ཐུར་མ། །གཏེར་བོན་དེ་ཡི་མུ་ཏིག་ཕྲེང་བརྒྱུད་ནི། །ཀུན་ཏུ་བཟང་པོས་དྲན་པ་ནམ་མཁར་བསྟན། །བླ་ཆེན་ཉིད་ཀྱིས་བཻ་རོ་ཙ་ནར་གནང་། །བཻ་རོས་སྟག་ཚང་བྲག་ལ་གཏེར་དུ་སྦས། །སྲིད་པའི་རྒྱལ་མོས་གཏེར་སྲུང་བྱ་ར་མཛད། །ཕྱིས་སུ་བོན་ཞིག་གཡུང་དྲུང་གླིང་པ་ཡིས། །སྤ་གྲོ་སྟག་ཚང་གནས་ནས་གཏེར་བཏོན་ཏེ། །བྲུ་སྟོན་མཚུངས་མེད་བསོད་བློ་ཉིད་ལ་བབས། །དེ་ནས་བྲུ་སྟོན་མཁས་གྲུབ་ནམ་བསོད་དང་། །རྣམ་རྒྱལ་ཀ་ར་མཁས་གྲུབ་རིན་བློ་དང་། །མཉམ་མེད་ཆེན་པོ་མངའ་རིས་བསོད་རྒྱལ་སོགས། །ཡང་གཅིག་བྲུ་སྟོན་མཚུངས་མེད་བསོད་བློ་ནས། །རྒྱལ་རོང་གཡུང་རྒྱལ་རིག་པ་རང་ཤར་སོགས། །འོག་གི་ཡབ་སྲས་བཅུད་དྲིལ་བརྒྱུད་ལྟར་རོ། །རྫོགས་པ་ཆེན་པོ་ནམ་མཁའ་སྤྱི་གཅོད་ནི། །ཀུན་བཟང་གཤེན་ལྷ་ཚད་མེད་འོད་ལྡན་དང་། །འཕྲུལ་གཤེན་སྣང་ལྡན་བཟང་བཟའ་རིང་བཙུན་ཡུམ། །འཆི་མེད་གཙུག་ཕུད་གསང་བ་འདུས་པ་དང་། །སྟག་ལ་མེ་འབར་ཡོངས་སུ་དག་པ་དང་། །མི་ལུས་བསམ་ལེགས་ཡེ་ཤེས་སྙིང་པོ་དང་། །སྣང་བ་མདོག་ཅན་དྲན་པ་ནམ་མཁའ་ནས། །རིག་འཛིན་སྟང་ཆེན་དམུ་ཚ་གྱེར་མེད་ཀྱིས། །འཆི་མེད་ཡབ་སྲས་རྣམ་གསུམ་ཆིག་བསྡུས་ངོས། །མཆོག་སྤྲུལ་བློ་ལྡན་སྙིང་པོའི་སྙན་དུ་བརྒྱུད། །དེ་ཡང་སྤྲུལ་སྐུ་བློ་ལྡན་སྙིང་པོ་ནི། །མདོ་གམ་ཁྱུང་ཡུལ་སུམ་གླང་གྱིམ་ཤོད་གནས། །དབྲ་རིགས་གདུང་འཛིན་ཡབ་ཡུམ་རིགས་བཟང་ལས། །རབ་དུས་ལྕགས་ཕོ་བྱི་ལོར་ངོ་མཚར་ལྟར། །བཅས་ཏེ་སྐུ་བལྟམས་ཆུང་ནས་རྩ་གསུམ་ལྟ། །བསྟན་སྲུང་ཐམས་ཅད་ལུས་དང་གྲིབ་བཞིན་འགྲོགས། །རིག་འཛིན་མཁའ་འགྲོ་བརྡ་སྟོན་བསླབ་མཛད་པས། །མི་ཡི་སློབ་བསྟེན་འབྲི་ཀློག་སྦྱངས་མ་དགོས། །རང་བརྡོལ་མཁྱེན་ཅིང་བླ་ཆེན་ཡབ་སྲས་སོགས། །དཔའ་བོ་ཌ་ཀིས་ལུང་སྟོན་མདུན་བསུས་ཏེ། །མཁའ་སྤྱོད་ཞིང་ཀུན་ཡང་ཡང་རྒྱུན་ཕེབས་ཆོག །མཁས་གྲུབ་རིན་ཆེན་བློ་གྲོས་དང་མཇལ་ནས། །རབ་བྱུང་ཁྲིམས་བཞེས་སུམ་ལྡན་དྲང་སྲོང་མཛད། །མཚན་སྙན་དབྲ་བཙུན་ནམ་མཁའ་རིན་ཆེན་ཞེས། །མདོ་སྔགས་སེམས་གསུམ་ཀུན་ལ་མཁས་གྲུབ་བསྙེམས། །ཡང་ཟབ་ཐེག་ཆེན་བོན་གྱི་སྙན་བརྒྱུད་བརྡོལ། །མདོ་སྡེ་དྲི་མེད་གཟི་བརྗིད་ཅེས་བྱ་བ། །རྒྱལ་བའི་མཛད་རྒྱས་གླེགས་བམ་བཅུ་གཉིས་དང་། །དུས་གསུམ་མི་ནུབ་མཚན་མདོ་གླེགས་བམ་དྲུག །ལྷུན་པོ་བརྩེགས་པའི་མདོ་སྡེ་དུམ་གཉིས་དང་། །བཀྲ་ཤིས་དཔལ་འབར་ཁབ་མདོ་པུ་སྟི་གསུམ། །མ་ཏྲི་རིན་ཆེན་སྒྲོན་མ་པོད་གཅིག་དང་། །འབུམ་སྡེ་བ་ག་དབྱིངས་འབུམ་དུམ་བཅུ་གསུམ། །སྔགས་ལ་དབང་གསས་རྩོད་ཟློག་རྒྱུད་གཞུང་གི། །སྒྲུབ་པ་ཆ་ལག་བཅས་པར་པོད་ཆེན་གསུམ། །ཕུར་པ་པོད་གཅིག་སྤྱི་འདུལ་གཤེད་དམར་ནག །པོད་གཉིས་རོལ་པ་གཅིག་དང་སྟག་ལ་གཅིག།གསང་མཆོག་རིག་པ་ཁྱུ་བྱུག་སྒྲུབ་པ་དང་། །ཐབས་ཆེན་མཁའ་རྒྱུད་གཉིས་ལ་པོད་ཆེན་རེ། །དྲན་པ་དང་ནི་མཁའ་འགྲོའི་སྐོར་ལ་གཅིག །དབལ་མོ་དམ་ཅན་སྐོར་ལ་པོད་གཅིག་དང་། །སེམས་སྡེ་རྫོགས་ཆེན་ནམ་མཁའ་སྤྱི་གཅོད་དང་། །ཞིང་ཁམས་རིག་འཛིན་མཁའ་འགྲོའི་མཇལ་སྣང་སྐོར། །སྙན་དུ་བརྒྱུད་ཚུལ་གནས་བདག་བསྟན་སྲུང་དང་། །ཡུལ་ལྷ་གཉན་ཆེན་མགུལ་ལྷ་བརྟན་མ་ཡིས། །ཞུས་ལན་ཞལ་གདམས་བཅས་པའི་ཟབ་གདམས་སྐོར། །གླེགས་བམ་བཞི་བཅས་པོད་ཆེན་ལྔ་བཅུ་བཞི། །རིག་འཛིན་སྟང་ཆེན་དམུ་ཚ་གྱེར་མེད་གཙོས། །དཔའ་བོ་མཁའ་འགྲོས་སྙན་བརྒྱུད་གཏན་ཕབས་ཅིང་། །ཤར་དམར་ཕྱག་བྲིས་ཕྱི་རབས་དོན་དུ་བཀོད། །བདེ་གཤེགས་ཕོ་བྲང་ལྷ་སྐུ་གསུང་རབ་དང་། །སྐུ་གདུང་མཆོད་རྟེན་རྟེན་གསུམ་གཙུག་ལག་ཁང་། །གྲངས་མང་བཞེངས་མཛད་ཁྱད་པར་ཡེ་ཤེས་ཀྱི། །མཁའ་འགྲོའི་མི་མོར་སྤྲུལ་པའི་བསིལ་ཆབ་ཉིད། །གསེར་དུ་འགྱུར་མཛད་ཁམས་བརྒྱད་འབུམ་བྲིས་སོགས། །ངོ་མཚར་གྲུབ་རྟགས་མཐའ་ཡས་བརྗོད་མི་ལང་། །ཤེ་ལེ་རྒྱ་སྐར་བྱ་ཟེ་ཡང་རྫོང་སོགས། །གནས་ཆེན་རྣམས་སུ་ཟབ་མོའི་བསྒྲུབ་པ་མཛད། །ཡི་དམ་ཞལ་གཟིགས་ཀུན་བཟང་དགོངས་པ་བརྙེས། །བཀའ་བབས་བརྒྱུད་འཛིན་སྐྱེས་མཆོག་མང་བྱོན་ཏེ། །ཐུགས་སྲས་སྒོ་རིགས་རྒྱལ་མཚན་འོད་ཟེར་དང་། །འབེ་ཚ་གྲགས་པ་རྒྱལ་མཚན་རྣམ་གཉིས་དང་། །དེ་འབྲེལ་ཁྱུང་ཆེན་ཡོན་ཏན་རིན་ཆེན་དང་། །ཨ་བ་རྟོགས་ལྡན་ནམ་མཁའ་རིན་ཆེན་དང་། །དེ་བཞིན་རྒྱ་ར་བསམ་གཏན་རྒྱལ་མཚན་དང་། །རྒྱ་བོ་རིན་ཆེན་འོད་ཟེར་མཚན་ཅན་དང་། །གཞན་ཡང་འགྲུ་ཞིག་ནམ་མཁའ་འོད་ཟེར་དང་། །ལ་དབྱིལ་རྒྱལ་མཚན་འོད་ཟེར་ལ་སོགས་པ། །ཞལ་སློབ་ཡང་སློབ་ཉིད་དུ་གྱུར་པ་ཡི། །ལུང་ཟིན་སྐྱེས་བུ་དམ་པ་དུ་མར་བྱོན། །བསྟན་འགྲོའི་དོན་གྲུབ་དབྱིངས་སུ་གཤེགས་པའི་རྗེས། །ཐུགས་ལས་ཀུན་བཟང་ལྡིང་སྐུ་ལ་སོགས་པའི། །གདུང་རྟེན་རིང་སྲེལ་ཡིག་འབྲུ་མང་དུ་བྱོན། །གསང་མཆོག་ཐུགས་ཀྱི་སྤྲུལ་པར་ལུང་གིས་བསྔགས། །དེ་ལྟར་རྫོགས་ཆེན་ནམ་མཁའ་སྤྱི་གཅོད་འདི། །འབེ་ཚ་གྲགས་པ་ཆེན་མཚན་ལ་བཀའ་བབས། །དེ་ལ་ཁྱུང་ཆེན་ཡོན་ཏན་རིན་ཆེན་ཞུས། །དེ་ཡིས་རྒྱ་བོ་རིན་ཆེན་འོད་ཟེར་དང་། །དེ་ལ་ཀྱུ་ར་བློ་གྲོས་བཟང་པོས་ཞུས། །དེ་ཡིས་ཐར་སྐས་རིན་ཆེན་དབང་ལྡན་ལ། །དེ་ལ་གོ་ལམ་ཚུལ་ཁྲིམས་རྒྱལ་མཚན་གྱིས། །དེ་ཡིས་འགྲོ་མགོན་བསོད་ནམས་ལྷུན་གྲུབ་དང་། །དེ་ལ་ཞུ་གཡས་རྣམ་རྒྱལ་གྲགས་པས་ཞུས། །དེ་ནས་སློབ་དཔོན་བསྟན་པ་འོད་ཟེར་ལའོ། །རྫོགས་ཆེན་གསེར་གྱི་ཡང་ཞུན་ཞེས་བྱ་བ། །ཀུན་བཟང་བདེར་གཤེགས་རིགས་ལྔ་རྒྱལ་བ་གཤེན། །དེ་ཉིད་གཤེན་ལྷའི་ཚུལ་གྱིས་ཞང་ཞུང་ཕུག །ཨོ་རྒྱན་པད་མ་འབྱུང་གནས་ལ་བརྒྱུད་ཅིང་། །དེ་ལ་མཁའ་འགྲོ་ཡེ་ཤེས་མཚོ་རྒྱལ་གྱིས། །ཞུས་ཏེ་ཚེར་སྤུངས་གསང་བའི་བྲག་ལ་སྦས། །ཕྱིས་སུ་གཡུང་དྲུང་ཚེ་དབང་རྒྱལ་པོས་བཏོན། །དེ་ལ་ཤེར་ཞིག་བདེ་ཆེན་བཟང་པོས་ཞུས། །དེ་ཡིས་གུ་རུ་ཚེ་བརྟན་རྒྱལ་པོར་བརྒྱུད། །དེ་ནས་རྟོགས་ལྡན་རིན་ཆེན་དབང་ལྡན་དང་། །གོ་ལམ་ཚུལ་རྒྱལ་འགྲོ་མགོན་བསོད་ལྷུན་དང་། །བསོད་ནམས་རྒྱལ་མཚན་དབང་གི་རྒྱལ་མཚན་དང་། །ཡིད་བཞིན་རྒྱལ་བ་ཤེས་ཞིག་བསོད་ནམས་རྒྱལ། །རི་པ་ཚུལ་རྒྱལ་ཡང་སྟོན་རིན་རྒྱལ་སོགས། །སྟོད་རྒྱུད་ལུགས་དང་གཞན་ཡང་སྨད་རྒྱུད་ན། །ཡི་བཞིན་རྒྱལ་ཚུལ་སོགས་ནས་སོར་བརྒྱུད་དོ། །དེ་ལྟར་ཕྱི་དར་རྫོགས་ཆེན་སྡེ་རིགས་རྣམས། །མཐོང་ཐོས་བརྒྱུད་ཐོས་གྲགས་དང་ཁྱབ་ཆེ་བའི། །ལུགས་ལྟར་བཀོད་ཅིང་བྱེ་བྲག་ཡུལ་སོ་སོར། །བརྒྱུད་རིམ་སྣ་མང་ཀུན་བཤད་ལང་མ་ཡིན། །

ཞེས་སངས་རྒྱས་གཡུང་དྲུང་བོན་གྱི་བསྟན་པའི་བྱུང་བ་བརྗོད་པ་ལེགས་བཤད་སྐལ་པ་བཟང་པོའི་མགྲིན་རྒྱན་ལས། །བླ་མེད་རྫོགས་ཆེན་སྡེ་རིགས་བརྒྱུད་པའི་བླ་མ་རྣམས་ཀྱི་བྱོན་ཚུལ་དང་བརྒྱུད་རིམ་བཤད་པའི་ལེའུ་སྟེ་སྐབས་བཅུ་དགུ་པའོ།། །།

ལེའུ་ཉི་ཤུ་པ།

ལེའུ་ཉི་ཤུ་པ། ཨ་ཁྲིད་རྟོགས་ལྡན་ཉམས་བརྒྱུད་སོགས་དང་སེམས་ཕྱོགས་སྤྱིའི་བླ་བརྒྱུད་སྨད་ཆ།

ད་ནི་མན་ངག་ཨ་ཁྲིད་ལ་སོགས་པ། །ཉམས་བརྒྱུད་བྱེ་བྲག་རྣམས་ཀྱི་བརྒྱུད་པ་ནི། །དང་པོ་ཨ་ཁྲིད་བོན་སྐུ་ཀུན་བཟང་ནས། །བདེར་གཤེགས་ཞི་རྒྱས་དབང་དྲག་ལྷ་ཚོགས་དང་། །དགོངས་བརྒྱུད་རྣམ་ལྔ་བླ་མ་ཆེ་དྲུག་དང་། །གདུང་བརྒྱུད་བཅུ་གསུམ་མཁས་པ་མི་བཞི་དང་། །ལོ་པཎ་གཤེན་བརྒྱད་གཏེར་སྲུང་ཡེ་ཤེས་དབལ། །གཤེན་གྱེར་རྨ་དབྱིལ་བྲུ་ཞུ་སྤ་རྨེའུ་བཅས། །རྒྱལ་བ་དགོངས་བརྒྱུད་རིག་འཛིན་བརྡའ་ཡི་བརྒྱུད། །གྲུབ་ཐོབ་སྙན་ཁུང་སྒྲ་སྒྱུར་ལོ་པཎ་བརྒྱུད། །ཟབ་མོ་གཏེར་བརྒྱུད་ལྔ་ནི་གོང་བཤད་ཀྱི། །སྔགས་སེམས་བརྒྱུད་པ་བཅས་ལས་གསལ་ལྟར་རོ། །དྲུག་པ་རྟོགས་ལྡན་ཉམས་ཀྱི་བརྒྱུད་པ་ཡི། །ཐོག་དམར་རྗེ་བཙུན་དམ་པ་དགོངས་མཛད་ནི། །ལུང་བསྟན་རྐྱང་འཕགས་གནད་བྱང་དྲུག་ཅུ་པར། །ཚད་མེད་འོད་ལྡན་སྤྲུལ་པ་ལ། །རྨེ་སྟོན་དམ་པ་རི་ཁྲོད་ཅེས། །སྐུ་ལུས་ཐུང་ལ་སྤྱན་སོགས་ནས། །འབུམ་ཕྲག་ལྔ་བཅུའི་ཐར་ལམ་ཕྱེད། །ཅེས་གསུངས་གཡས་རུ་ཤངས་ཀྱི་གུར་ཞོག་ཏུ། །ཡབ་ནི་རྨེའུ་ཤཱཀྱ་བསྟན་པ་དང་། །ཡུམ་ནི་འུ་སང་རྡོ་རྗེ་མཚོ་གཉིས་ལས། །སྲས་བཞིའི་གཅེན་པོར་ས་ཕོ་སྟག་ལ་འཁྲུངས། །ཆུང་ནས་མི་དགེར་ལྡོག་ཅིང་དགེ་ལ་དད། །ཀློག་འདོན་ལ་སོགས་ཚེགས་མེད་བདེ་བླགས་ཀྱིས། །མཁྱེན་ཏེ་དགུང་ལོ་བཅུ་དྲུག་བཞེས་པའི་དུས། །ཡབ་ཀྱིས་སྲས་གཅེན་ཕྱིར་དུ་ལྕམ་བླངས་པར། །འཁོར་བར་ཞེན་ལོག་ཐབས་ཀྱིས་སྤངས་མཛད་དེ། །བཅོ་བརྒྱད་ལོ་ལ་རྨེའུ་སྟོན་ལྷ་གཉེན་ལས། །ཕྱི་ནང་རྒྱུད་སྡེའི་ཁྲིད་ལུང་དབང་རྣམས་ཞུས། །དེ་ནས་ཞུ་སྟོན་སྐྱེ་སེ་ཆེན་པོའི་དྲུང་། །སྔགས་སེམས་ཟབ་མོའི་དབང་ལུང་མན་ངག་ཞུས། །བྲུ་སྟོན་རྗེ་བཙུན་གཡུང་དྲུང་བླ་མ་ལས། །མཚན་ཉིད་མཛོད་ཀྱི་གནས་ལ་གསན་བསམ་སྦྱངས། །ཞུ་སྲས་མཁས་མཆོག་སྒྲོལ་བ་གཤེན་རྒྱལ་མདུན། །གབ་པ་ལ་སོགས་སེམས་ཕྲན་བོན་རྣམས་གསན། །བྲུ་ཞུ་གཉིས་ལ་དགེ་བསྙེན་སྡོམ་ཁྲིམས་དང་། །ཕྱི་ནང་གསང་བའི་དབང་ལུང་མན་ངག་ནོན། །སྤ་སྟོན་དཔལ་མཆོག་རྒྱལ་བའི་མདུན་བྱོན་ཏེ། །གསང་སྔགས་ཁྲོ་བོའི་དབང་ཁྲིད་ཟབ་རྒྱས་ཞུས། །དེ་དུས་བྲུ་ཞུ་རྗེ་གཉིས་བསྡེབས་མཛད་དེ། །ཉང་སྟོད་གནས་སུ་དབུ་ཚད་ཐོག་ཙམ་གསན། །དེ་ནས་དབེན་པའི་རི་ཁྲོད་དུ་ཕེབས་ཏེ། །གཡས་རུ་ཤངས་ནང་དཀར་པོའི་བྲལ་སུལ་དུ། །ཉམས་བཞེས་བསྒོམ་ཞིང་ཏྲེ་སྟོན་གོ་ཆ་དང་། །རྗེ་བཙུན་ཁྲོ་འབྲུག་གཉིས་ཀྱི་ཞལ་གདམས་སོགས། །གདམས་ངག་ཐུགས་སྦྱོངས་ཐོད་རྒལ་ཉམས་རྟོགས་ཤར། །དབུས་བྱོན་འཚོ་གཡུང་མཁན་སློབ་རྣམ་གཉིས་ལས། །རབ་བྱུང་བསྙེན་པར་རྫོགས་ཤིང་དྲང་སྲོང་ཁྲིམས། །ཉིས་བརྒྱ་ལྔ་བཅུ་མིག་ལ་རྡུལ་ལྟར་བསྲུང་། །བསླབ་ཁྲིམས་ཕྲ་མོ་ཙམ་གྱི་ཉེས་སྐྱོན་སྤངས། །དཀར་པོ་བྲག་སོགས་ཡང་དབེན་རི་ཁྲོད་དུ། །མི་ལོ་བཅུ་གཉིས་བཙུན་པའི་འཁོར་སྤངས་བསྒོམ། །འཁྲུལ་སྣང་དབྱིངས་གྲོལ་ཡེ་ཤེས་སྐུར་བརྙེས་ཤིང་། །ཐུན་མོང་གྲུབ་རྟགས་འབྱུང་གཞིར་རང་དབང་ཐོབ། །དེ་ནས་ཐེག་ཆེན་བོན་གྱི་འཆད་ཉན་མཛད། །ཟབ་དོན་རྣལ་ཕེབས་རྟོགས་ལྡན་སྒོམ་ཆེན་སྡེ། །རིམ་གཉིས་དབང་འབྱོར་སྒྲུབ་གཤེན་སྔགས་པའི་སྡེ། །བསླབ་གསུམ་དྲི་མེད་གཙང་སྤྱོད་བཙུན་པའི་སྡེ། །ཐེག་ཆེན་སར་ཞུགས་གཡུང་དྲུང་སེམས་དཔའི་སྡེ། །འཁོར་སྡེ་བའི་ལ་ཟབ་མོའི་བོན་འཆད་བཞིན། །ཤངས་ཀྱི་བྲག་དཀར་གུར་ཞོག་ན་བཀྲའི་ཕུག །ལྷ་ཕུའི་ཁོང་སྦུག་ཟར་གྱི་སྐྱ་ར་བྲག། འུ་ཡུག་ཡོན་པོ་མཚོ་སྙའི་བྲག་དཀར་པོ། །ཤངས་ཀྱི་ཕུག་ལེབ་རྣམས་སུ་འབྱོན་བཞུགས་མཛད། །བཀའ་འཁོར་བསྐོར་ཅིང་རི་སྒོམ་བསྟན་པ་བཙུགས། །ཐུགས་སྲས་བཀའ་བབས་ཆེ་བཞི་གཅུང་བརྒྱད་དང་། །ཐ་ཆུང་གཉིས་དང་ལྕམ་གཉིས་གྲུབ་ཐོབ་ནི། །ང་བརྒྱད་རི་འགྲིམ་སྒོམ་ཆེན་སུམ་བརྒྱ་སོགས། །བྱུང་ནས་སྲས་བཞི་སྒོམ་ཆེན་འབར་བ་དང་། །དམ་པ་ཕོ་སྒོམ་ལྷ་རྗེ་དྲང་སྲོང་དང་། །མེ་སྟོན་ཤེར་འོད་བཞིའོ་གཅུང་བརྒྱད་ནི། །ཡེ་ཤེས་སྙིང་པོ་ཕུ་གུ་ཇོ་ལྡན་དང་། །དམ་པ་ཕོ་བཙུན་ལང་གྲོ་ཇོ་གཤེན་དང་། །སྟག་ལོ་འདུལ་བ་རྒྱང་རོའི་སྟོན་པ་གྲུབ། །འུ་ཤངས་སྒོམ་དཀར་མཁན་པོ་ཇོ་དད་བརྒྱད། །ཐ་ཆུང་གཉིས་ནི་གནས་བརྟན་ཇོ་སོག་དང་། །མཁས་བཙུན་ཇོ་སྲས་གཉིས་སོ་ལྕམ་གཉིས་ནི། །ཇོ་མོ་རྒྱལ་མོ་དར་སྒྲོན་མཆེད་གཉིས་སོ། །གྲུབ་ཐོབ་ང་བརྒྱད་སོགས་ནི་སྨོས་མི་ལང་། །ཐ་མ་དགུང་ལོ་ལྔ་བཅུ་རྩ་དགུའི་དུས། །ཁྲོ་ཚང་བསོད་ནམས་རྒྱལ་གྱི་ཡུལ་སྲང་དུ། །ཆོས་འཁོར་སྤྱན་དྲངས་སྐབས་སུ་ལོག་སྤྱོད་པའི། །ཟས་ངན་རྐྱེན་བས་བསྙུན་པའི་ཚུལ་བསྟན་ཏེ། །རྟག་འཛིན་ཅན་རྣམས་མི་རྟག་སུན་འབྱུང་ཕྱིར། །འཁོར་ལ་ཞལ་ཏ་གནང་རྗེས་སྒྲ་འོད་བཅས། །དབྱིངས་གཤེགས་སྤུར་ལས་སྐུ་དང་ཡིག་འབྲུ་དང་། །འཕེལ་གདུང་སོགས་བྱིན་ཕྱི་རབས་རྟེན་དུ་བཞུགས། །དེ་སློབ་བུ་ཆེན་བཞི་ལས་ལྟ་བ་ཡི། །བཀའ་བབས་རྟོགས་ལྡན་སྒོམ་ཆེན་འབར་བ་ནི། །ལུང་བསྟན་དབྱིལ་གྱི་ལྡེ་མིག་འབྲིང་པོ་ལས། །གཙང་དབུས་གཉིས་ཀྱི་རུ་མཚམས་སུ། །སྒོམ་པ་འོད་ཁྱིམ་འབར་བ་ཞེས། །རི་སྒོམ་བསྟན་པ་དར་བར་བྱེད། །ཅེས་ཏེ་ཡུལ་ནི་ཉང་སྟོད་རྒྱ་མཁར་ནང་། །གདུང་རུས་བཞག་སྟེ་སྐུ་མཆེད་གསུམ་གྱི་འབྲིང་། །ཚེ་སྟོད་ཚོང་ལ་ལན་གྲངས་མང་ཕྱིན་ཅིང་། །ཡང་གཅིག་རྒྱ་ཚོང་ཕྱིན་སྐབས་སྐྱིད་མཁར་དུ། །རྗེ་བཙུན་དམ་པ་སྐྱེ་སེ་མཇལ་བྱོན་དང་། །ལྷན་གཅིག་འཛོམས་དུས་མོས་གུས་ཆེར་སྐྱེས་ཏེ། །དམ་པའི་ཞལ་འབྲེངས་ཏོག་མ་ཉང་ཆུར་བསྐྱུར། །འུ་ཡུག་ཡོན་པོར་སྒོམ་ཁྲིད་ཞུས་ཏེ་བསྐྱངས། །དེ་ནས་རིམ་པར་གདམས་ངག་ཁྲིད་བཏབ་ཏེ། །ཉམས་རྟོགས་རིམ་སྐྱེས་དད་བརྩོན་ཆེར་ལྡན་ཅིང་། །ཐུགས་དམ་ཆུ་བོའི་རྒྱུན་བཞིན་ཡེངས་པ་མེད། །རྟོགས་པ་མངོན་གྱུར་གྲུབ་པའི་ཁྱུ་མཆོག་གྱུར། །མངོན་ཤེས་རྩལ་ལྡན་ལྷ་ཀླུས་ཕྱག་སྐོར་བྱེད། །ཉམས་ཐག་འགྲོར་བརྩེ་གཙང་པ་སྙིང་རྗེ་པ། །ཞེས་གྲགས་རྟེན་ནི་དགེ་བསྙེན་སྔགས་ཚུལ་བཞུགས། །སྡོམ་པ་སུམ་ལྡན་གདན་སེར་མི་འདིང་སོགས། །རབ་བྱུང་བཀུར་ཆེ་ཇོ་མོ་གངས་དཀར་དང་། །སྙི་མོ་ཤ་སྙིའི་ཕུག་སོགས་ལ་བཞུགས་བསྒོམ། །དགུང་ལོ་ཞེ་དགུར་དམ་པའི་ཞབས་བཅག་ཅིང་། །བདུན་ཅུ་རྩ་བདུན་སྐུ་ལ་སྙུན་མེད་པར། །འོད་ཟེར་དང་བཅས་ལྷག་མེད་དབྱིངས་སུ་གཤེགས། །རྗེས་འཇུག་བུ་སློབ་རྣལ་འབྱོར་མང་བྱུང་མཆོག །གཙང་དུ་མར་སྟོན་རྒྱལ་ལེགས་ཇོ་གདུང་གཉིས། །དབུས་སུ་གནམ་མཚོ་དོ་པ་ཇོ་གཡུང་གཉིས། །ཁམས་སུ་སྙ་སྒོམ་ཕར་ཕྱིན་དབུ་བྲག་པ། །གཉིས་བཅས་དྲུག་བྱུང་རི་སྒོམ་བསྟན་པ་འཕེལ། །དམ་པའི་བུ་ཆེན་སྒོམ་པའི་བཀའ་བབས་མཆོག །མཉམ་མེད་དམ་པ་ཕོ་སྒོམ་ཉིད་ལུང་ལས། །ང་མཚོ་སྙ་བྲག་ལ་ཡོད་དུས་སུ། །ཕོ་སྒོམ་སྐྱེ་མེད་བྱ་བ་འབྱུང་། །དེ་ཡང་རིག་འཛིན་ས་ལ་གནས། །ཞེས་ཏེ་གདུང་རུས་ཕོ་ཙེ་ཆུང་ངུ་ནས། །དད་བརྩོན་ངེས་འབྱུང་མི་རྟག་སྙིང་རྗེ་ལྡན། །དམ་པ་དུ་མའི་ཞབས་བསྟེན་ཟབ་ཁྲིད་ཞུས། །ཁྱད་པར་རྗེ་བཙུན་དམ་པ་ཉིད་མཇལ་ནས། །ཐེག་ཆེན་ཉམས་ཁྲིད་གདམས་པ་ཡོངས་རྫོགས་ཞུས། །ཚེ་གཅིག་སྒྲུབ་མཉམ་རི་ཁྲོད་ཞྭ་ལྟར་གྱོན། །གྲོང་སོགས་བགྲོད་སྤངས་གཡོ་མེད་དབེན་གནས་སུ། །དཀའ་སྤྱད་དུ་མའི་སྒོ་ནས་དུས་རྟག་ཏུ། །ཡེངས་མེད་ཉམས་བླངས་རྟོགས་པ་ཀློང་དུ་གྱུར། །སྣང་བ་གང་ཤར་འཛིན་མེད་རང་སར་གྲོལ། །སེམས་ཉིད་རིག་པ་ཀུན་བཟང་མངོན་དུ་གྱུར། །ཞལ་མཇལ་འགྲོ་བ་སྨིན་གྲོལ་ས་ལ་བཀོད། །མཚན་ཙམ་ཐོས་ཚད་ངན་འགྲོའི་སྐྱེ་སྒོ་འགེགས། །ཨར་བ་ཇག་རྐུན་ཁྱི་ར་བཤན་པ་སོགས། །མ་རུང་སྐྱེ་བོ་མང་པོ་དམ་པར་བསྒྱུར། །མངོན་མཁྱེན་རྩལ་ལྡན་གཞན་གྱི་ཤེས་རྒྱུད་མཁྱེན། །ཚད་མེད་ཐུགས་རྗེས་འགྲོ་བའི་སྡུག་བསྔལ་སེལ། །བླ་མ་ཕག་རི་བ་དང་འུ་ཡུག་པ། །ལ་སོགས་ཞལ་སློབ་དམ་པ་མང་དུ་བྱུང་། །ཡང་གཅིག་དམ་པས་སྤྱོད་པའི་བཀའ་བབས་པ། །ལྷ་རྗེ་དྲང་སྲོང་ཆགས་མེད་རྣལ་འབྱོར་ཏེ། །ལུང་ལས། ར་སངས་ཁོད་རམ་སྤྲུལ་པ་ལས། །བོད་ཡུལ་གཙང་གི་ས་ཆ་རུ། །གཉལ་སྒོམ་དྲང་སྲོང་བྱ་བ་འབྱུང་། །ཞེས་ཏེ་གདུང་རུས་གཉལ་གྱི་བོན་པོ་ཡིན། །ཆུང་ནས་འཁོར་བར་ཞེན་ལྡོག་སྐྱོ་ཤས་ཆེ། །བོན་སྒོར་སྦྱངས་བརྩོན་འཕགས་ནོར་བདུན་གྱིས་ཕྱུག །ཆེར་བསྐྱེད་རྗེ་བཙུན་རི་ཁྲོད་པའི་མདུན་ནས། །སྡོམ་གསུམ་རིམ་རྫོགས་ཞུས་ཤིང་ཁྱད་པར་དུ། །ཐེག་ཆེན་ངོ་སྤྲོད་གདམས་ནོད་རྩེ་གཅིག་བསྒོམ། །ཉམས་དང་རྟོགས་པ་ཐོད་རྒལ་དུ་སྐྱེས་ཏེ། །སྣང་བ་ཟང་ཐལ་རིག་པ་འུར་དང་ལྡན། །གཟུང་འཛིན་རྒྱ་ཞིག་སྐྱེ་མེད་མངོན་དུ་གྱུར། །བརྟུལ་ཞུགས་སྤྱོད་པས་འགྲོ་བའི་ཁ་ལོ་བསྒྱུར། །ཚེ་གཅིག་སྐུ་གསུམ་སངས་རྒྱས་ཞིང་དུ་གཤེགས། །སྣང་བ་དཔེར་ཤར་ཐོལ་སྐྱེས་གསུང་མགུར་བརྡོལ། །གྲུབ་རྩལ་ཐོགས་མེད་རྫུ་འཕྲུལ་རྨད་དུ་བྱུང་། །དམ་པའི་སྐུ་མདུན་ཡུན་རིང་བསྟེན་མཛད་ཅིང་། །སློབ་ཚོགས་རྣམས་ལ་ཁྲིད་བསྐྱར་ཡང་ཡང་གདམས། །མཐར་ནི་འགགས་མེད་ཞལ་གདམས་མགུར་དང་བཅས། །ཁྱུང་ཕྲུག་རྒྱ་རལ་བཞིན་དུ་མཁའ་སྤྱོད་གཤེགས། །ཞལ་སློབ་སློབ་དཔོན་ཇོ་རྩེ་ཇོ་གདུང་སོགས། །གྲུབ་ཐོབ་འགྲོ་འདྲེན་སྐྱེས་བུ་དུ་མ་བྱོན། །དེ་བཞིན་ཞལ་སློབ་གཅུང་བརྒྱད་ཞེས་པ་ནི། །གཡས་རུ་ཤངས་ཀྱི་ལྷ་ཕུ་ཁོང་ལམ་གྱི། །རྒྱ་སྟོན་ཡེ་ཤེས་སྙིང་པོ་ཉིད་དང་གཅིག །སྟོད་ལུང་ནང་གི་སྟག་ལོ་འདུལ་བ་གཉིས། །ཤངས་ཀྱི་ཕུ་གུ་ཇོ་གདན་དེ་དང་གསུམ། །ཤངས་ནང་གྲམ་གྱི་འུ་སང་སྒོམ་དཀར་བཞི། །རྟ་ནག་སྟོད་ཀྱི་ལང་གྲོ་ཇོ་གཤེན་ལྔ་། །ལྷ་ཕུ་སྟེང་གི་མཁན་པོ་ཇོ་དད་དྲུག། ཉང་སྟོད་རྒྱང་རོའི་སྟོན་པ་གྲུབ་པ་བདུན། །རྫིང་མོ་ཆེ་ཡི་དམ་པ་ཕོ་བཙུན་བརྒྱད། །རྗེ་བཙུན་དམ་པ་རི་ཁྲོད་པ་ཡི་ཞབས། །གཙུག་ཏུ་ཡུན་རིང་བསྟེན་ཅིང་མཉེས་གསུམ་བསྒྲུབ། །མན་ངག་ཉམས་བརྒྱུད་གདམས་ནོད་ཉམས་བཞེས་ཀྱིས། །དོན་གཉིས་གྲུཔ་པའི་སྐྱེས་མཆོག་ཤ་སྟག་གོ། །དེ་བཞིན་ལྕམ་སྲིང་ཇོ་མོ་རྒྱལ་མོ་དང་། །དར་སྒྲོན་གཉིས་ནི་མཆོག་ཐུན་གྲུབ་ཐོབ་མའོ། །རི་ཁྲོད་ཆེན་པོའི་ཞལ་སློབ་ཐ་ཆུང་གཉིས། །རྫིང་མོ་ཆེ་ཡི་གནས་བརྟན་ཇོ་སོག་ནི། །དམ་པའི་ཞབས་གཏུགས་ཐེག་ཆེན་གདམས་ཟབ་ནོད། །ཉམས་རྟོགས་ཀྱིས་བརྒྱན་དྲང་སྲོང་ཆེན་པོའོ། །ཕྱི་མ་སློབ་དཔོན་མཁས་བཙུན་ཇོ་སྲས་ནི། །ལྷ་ཕུའི་སྤྲ་ལུང་དུ་བཞུགས་སྒོམ་བསྒྲུབ་ཀྱིས། །བསྟན་འགྲོའི་དོན་མཛད་གྲུབ་བརྙེས་ཕྲིན་ལས་ཆེ། །སློབ་དཔོན་སྤྲ་བ་ལུང་ཞེས་བ་བའོ། །སྒོམ་འབར་སློབ་དྲུག་མར་སྟོན་གོང་ལྟར་དང་། །གྲུབ་ཐོབ་ཇོ་གདུང་ཉིད་ནི་གཙང་གཡས་རུའི། །རྒྱུད་བྱོན་ཆུང་ནས་ངེས་འབྱུང་སྐྱོ་ཤས་ཆེ། །མི་རྟག་རྒྱུད་ཤར་མཁས་བཙུན་ཇོ་སྲས་ལ། ། བསྟེན་ནས་རབ་བྱུང་ཁྲིམས་རྫོགས་བོན་རྣམས་ཞུས། །རྩེ་ཅིག་ཉམས་བླངས་བསྒོམ་བྱུང་ཤེས་རབ་རྒྱས། །ཁྱད་པར་རྟོགས་ལྡན་གཙང་པ་སེ་བོ་དང་། །ལྷ་རྗེ་དྲང་སྲོང་ཕོ་སྒོམ་རྣམས་བསྟེན་ཅིང་། །ཐེག་ཆེན་ཉམས་བརྒྱུད་གདམས་པ་ཡོངས་རྫོགས་ཞུས། །ཡེངས་མེད་བསྒོམས་པས་གྲུབ་པའི་ས་མཐོར་གཤེགས། །དབུས་པ་ཞང་སྟོན་གཙང་པ་སེ་བོའི་མདུན། །ཉམས་བརྒྱུད་ཐེག་ཆེན་གདམས་པ་ཡོངས་རྫོགས་ཞུས། །གནམ་མཚོའི་དོ་རུ་རྩེ་གཅིག་བསྒོམ་བསྒྲུབ་པས། །སྐུ་ཐོག་དེ་ལ་ཀུན་བཟང་ས་མཆོག་བརྙེས། །ཞང་ལ་གནམ་མཚོ་དོ་པ་བྱ་བ་འབྱུང་། །ཁོད་སྤུངས་དྲན་པའི་སྤྲུལ་པ་ཡིན་ལུང་གསུངས། །གདམས་པའི་བརྒྱུད་འཛིན་ཁྱུང་སྒོམ་ཇོ་གཡུང་ནི། །ཚེ་དབང་རིག་འཛིན་ཐུགས་ཀྱི་སྤྲུལ་པ་མཆོག།།ཁྱུང་སྒོམ་ཞེས་བྱ་འགྲོ་བའི་དོན་མཛད་པ། །བོན་བསྟན་བསྲིང་སྤེལ་གཤེན་རབ་ཉིད་དང་མཉམ། །ཞེས་པ་ཡུལ་ནི་སྙི་མོ་རུ་མཚམས་ན། །གདུང་རུས་ཁྱུང་པོ་ཆུང་ནས་དད་མོས་ལྡན། །བྲིས་ཀློག་སོགས་མཁས་ཆེར་སྐྱེད་སྒོམ་འབར་མཇལ། །ཐེག་ཆེན་དམར་ཁྲིད་ཞུས་ཏེ་ཉམས་ལེན་མཛད། །མཁན་པོ་ཇོ་དད་མདུན་ནས་དྲང་སྲོང་ཁྲིམས། །ཉིས་བརྒྱ་ལྔ་བཅུ་རྫོགས་ཞུས་དེ་ལྟར་གྱི། །ལྟ་སྤྱོད་དང་འབྲེལ་སྙི་མོ་འཕགས་སྤུའི་ཕུག །ལ་སོགས་དབེན་རིར་བསྒྲུབ་བརྩོན་ཉམས་བླངས་པས། །གཟུང་འཛིན་སྣང་བར་རང་གྲོལ་བདེ་ཆེན་ཤར། །ཉམས་ནས་རྟོགས་ཡོན་ཏན་ལྷུན་རྫོགས་མངོན་མཁྱེན་བརྡོལ། །སྐུ་ལུས་རྒོད་སྤྲུལ་ནམ་མཁར་འཕུར་བ་དང་། །ས་རྡོ་རི་བྲག་འབྱུང་བཞིར་ཐོགས་ཆག་མེད། །ཚད་མེད་ཐུགས་རྗེས་ཉམས་ཐག་འགྲོ་བ་སྐྱོང་། །སློབ་མཆོག་འབྲི་ལུང་བ་ཐང་བློན་པོ་བ། །གསུམ་བྱོན་གཤེགས་ཚེ་སྐུ་ལས་འཇའ་འོད་འཕྲོས། །སྤུར་ལས་རིང་སྲེལ་མང་བྱུང་རྟེན་དུ་བཞུགས། །གཉའ་སྒོམ་ཕར་ཕྱིན་དབུ་བྲག་པ་གཉིས་ནི། །ལུང་ལས་མདོ་གམ་སྨད་ཀྱི་ས་ཆ་རུ། །གཉའ་ལ་ཕ་རོལ་ཕྱིན་པ་བྱ་བ་ཡོད། །དེས་ཀྱང་བསྟན་པའི་བརྒྱུད་པ་འཛིན་ཞེས་གསུངས། །སྐྱེས་མཆོག་འགྲོ་བའི་དོན་བྱོན་སྒོམ་འབར་ལས། །དམར་ཁྲིད་གདམས་གསན་ཁམས་ཕྱོགས་དབེན་པར་བསྒྲུབས། །ཐུགས་རྗེས་འགྲོ་འདུལ་མཐུ་རྩལ་ཉོན་མོངས་འཇོམས། །ཟག་མེད་སྐུར་བརྙེས་བདེ་ཆེན་མངོན་པར་གྲུབ། །དེ་ནས་ཞང་སྟོན་དམ་པ་འབྲི་ལུང་བ། །ཁྱུང་སྒོམ་གདམས་པའི་བདག་པོ་བརྒྱུད་འཛིན་ཏེ། །ལུང་ལས། དམུ་ཚ་གྱེར་མེད་རྣམ་སྤྲུལ་ནི། །ཞང་ལ་ཤེས་རབ་མིང་ཅན་འབྱུང་། །དེ་ཉིད་གནས་ལུགས་བདག་མེད་དང་། །ལྟ་སྒོམ་རྣམ་དག་འགྲོ་དོན་མཛད། །ཞེས་པ་ཡུལ་ནི་སྟོད་ལུང་གདུང་རུས་ཞང་། །ཆུང་ནས་འབྲི་ཀློག་མཁས་ཤིང་ཆེར་སྐྱེས་ཚེ། །གཡས་རུ་དབེན་སར་བྲུ་ཡི་རྗེ་བཙུན་སོགས། །མཁས་རྣམས་ཞལ་སྔར་འགྲིམས་ཤིང་ཐོས་བསམ་སྦྱངས། །དབུས་ཀྱི་མཁན་པོ་ཚུལ་ཁྲིམས་བླ་མ་ལས། །དག་པ་དྲང་སྲོང་ཁྲིམས་ཞུས་ཉམས་མེད་བསྲུང་། །ཚུལ་མཚན་ཚུལ་ཁྲིམས་ཤེས་རབ་ཅེས་སུ་གསོལ། །དེ་ནས་གྲུབ་ཆེན་ཁྱུང་སྒོམ་ཇོ་གཡུང་ལ། །ནམ་མཁའི་བྱ་ལ་ཁྲིད་ཐེབས་གདམས་ངག་ཟབ། །ཡོད་ཐོས་ཚེ་ན་སྙིང་དཀྱིལ་ནས་ལངས་པའི། །དད་པས་དེ་འཕྲལ་བླ་མའི་དྲུང་དུ་སྙེགས། །ཐེག་ཆེན་གདམས་ནོད་རྩེ་གཅིག་འབྲལ་མེད་བསྒོམ། །སྤྲོས་པའི་མཐའ་བྲལ་ནམ་མཁའི་རྣལ་འབྱོར་གྱུར། །སྟོད་ལུང་འབྲི་ལུང་དགོན་པའི་དབེན་ཁྲོད་བཞུགས། །ཕྱོགས་མཚམས་བུ་སློབ་མང་ཚོགས་བཀའ་འཁོར་བསྐོར། །འཆད་རྩོད་རྩོམ་པས་བསྟན་འགྲོའི་དོན་ཆེན་མཛད། །རྗེས་འཇུག་སྐྱེས་ཆེན་གྲུབ་ཐོབ་མང་བྱོན་ལས། །མཆོག་གྱུར་གཡོར་མེ་དང་ནི་སུམ་ལྷའོ། །ཁྱུང་སྒོམ་སློབ་གྱུར་བ་ཐང་བ་གོང་ལྟར། །བློན་པོ་བའམ་གཡུང་དྲུང་བླ་མ་སྟེ། །ཡོངས་གྲགས་སངས་རྒྱས་སྟོན་པར་གྲགས་པ་དེ། །འགྲོ་མགོན་མར་སྟོན་གྲུབ་ཐོབ་ཇོ་གཡུང་སོགས། །བསྟེན་ནས་དབེན་གནས་བློན་པོའི་གངས་རིར་བཞུགས། །ཐེག་ཆེན་དོན་སྒོམ་ཉམས་རྟོགས་ཡང་རྩེར་ཕྱིན། །སྐལ་ལྡན་རྣལ་འབྱོར་ཕོ་མོར་སྔགས་སེམས་ཀྱི། །བོན་འཁོར་བསྐོར་ཞིང་བསྟན་འགྲོའི་དོན་མཛད་དོ། །དེ་ཕྱིར་རྣམ་ཐར་མདོར་བསྡུས་གོང་ལྟར་ལ། །བརྒྱུད་པའི་མཚན་ཙམ་དམ་པ་ཚུལ་ཤེས་ནས། །གཡོར་པོ་མེ་དཔལ་འགྲོ་མགོན་བདུད་རྩི་རྒྱལ། །འགྲོ་མགོན་བློ་གྲོས་བྲུ་སྟོན་འདུལ་བ་དང་། །རྒྱལ་བ་གཡུང་དྲུང་རྟོགས་ལྡན་ནམ་མཁའ་འོད། །མཐའ་བྲལ་བསོད་རྒྱལ་མཚུངས་མེད་བསོད་བློ་དང་། །རྣམ་རྒྱལ་ཀ་ར་མཁས་གྲུབ་རིན་བློ་རྗེ། །མཉམ་མེད་ཆེན་པོ་རྒྱལ་ཚབ་རིན་ཆེན་རྒྱལ། །ནམ་མཁའ་ཡེ་ཤེས་ཀུན་བཟང་རྒྱལ་མཚན་དང་། །རིན་ཆེན་རྒྱལ་སོགས་སྨན་རིའི་མཁན་རིམ་དང་། །ཡང་ན་ཀུན་བཟང་རྒྱལ་མཚན་ཉིད་ཀྱིས་ནི། །སྒོ་ཛུང་བློ་གྲོས་རྒྱལ་ལ་དེ་ཉིད་ཀྱིས། །བཞག་སྒོམ་ཚུལ་ཁྲིམས་རྒྱལ་མཚན་ལ་བརྒྱུད་དེས། (དང་ར་ལྷ་ལུང་དུ་བཞུགས) །སློབ་དཔོན་བསྟན་པ་འོད་ཟེར་ལ་བརྒྱུད་དོ། །ཡང་གཅིག་མཉམ་མེད་ཤེས་རབ་རྒྱལ་མཚན་ནས། །མངའ་རིས་བསོད་རྒྱལ་ཆགས་མེད་བཀྲ་ཤིས་རྒྱལ། །བཞག་སྒོམ་ཚུལ་རྒྱལ་བསྟན་པ་འོད་ཟེར་སོགས། །ཡང་གཅིག་བྲུ་སྟོན་རྒྱལ་བ་གཡུང་དྲུང་ནས། །བོད་སྒོམ་བསོད་ནམས་གཡུང་དྲུང་ལ་རྒྱུད་ཅིང་། །དེ་ལ་འདམ་སྔོན་ཚུལ་ཁྲིམས་འོད་ཟེར་ཞུས། །དེ་ཡིས་ཨ་ཤག་བསོད་ནམས་རྒྱལ་མཚན་ལ། །དེ་ལ་གར་ཚ་བསོད་ནམས་བློ་གྲོས་ཀྱིས། །དེ་ལ་སྤ་སྟོན་བསྟན་རྒྱལ་བཟང་པོས་ཞུས། །དེ་ཡིས་སློབ་དཔོན་ཁྲོ་བོ་རྒྱལ་མཚན་ལ། །དེ་ལ་ཁྲ་རྒན་བཀྲ་ཤིས་རྒྱལ་གྱིས་ཞུས། །དེ་ཡིས་རྟོབས་ལྡན་ཚུལ་ཁྲིམས་རྒྱལ་མཚན་ལ། །དེ་ནས་སློབ་དཔོན་བསྟན་པ་འོད་ཟེར་ལའོ། །ཡང་གཅིག་ཁྲ་རྒན་བཀྲ་ཤིས་རྒྱལ་མཚན་ནས། །ཨ་འཚོ་ཀུན་རྒྱལ་སྒོ་ཛུང་བློ་གྲོས་རྒྱལ། །བཞག་སྒོམ་ཚུལ་རྒྱལ་བསྟན་པ་འོད་ཟེར་རིམ། །ཡང་གཅིག་བོད་སྒོམ་བསོད་ནམས་གཡུང་དྲུང་ནས། །མཐོ་ལ་ཤེས་དཔལ་རྒྱལ་རོང་གཡུང་དྲུང་ཡེས། །གངས་ལུང་ནམ་རྒྱན་རྟོགས་ལྡན་ཤེར་སེང་གེ། །རྟོགས་ལྡན་ཤེར་རྒྱམ་ལྡོང་ཞིག་ཚུལ་རྒྱལ་ནས། །སློབ་དཔོན་བསྟན་པ་འོད་ཟེར་ལ་བརྒྱུད་དོ། །ཤར་པའི་དོན་དྲིལ་ཟབ་མོའི་བརྒྱུད་པ་ནི། །ཀུན་ཏུ་བཟང་པོ་དྲན་པ་ནམ་མཁའ་དང་། །ཚེ་དབང་རིག་འཛིན་རིམ་བརྒྱུད་དེ་ཉིད་ཀྱིས། །གྲུབ་ཐོབ་ཤར་པ་རྣལ་འབྱོར་ལ་སྙན་བརྒྱུད། །དེ་ཡིས་ཤར་ཆུང་རིན་ཆེན་རྒྱལ་མཚན་ནས། །བསམ་གཏན་རིན་ཆེན་ཡེ་ཤེས་འོད་ཟེར་དང་། །ཀུན་དགའ་འོད་ཟེར་ནམ་མཁའ་འོད་ཟེར་དང་། །ཚུལ་ཁྲིམས་འོད་ཟེར་གར་ཚ་བསོད་བློ་དང་། །སྤ་སྟོན་བསྟན་རྒྱལ་སྤ་སྟོན་དཔལ་མཆོག་བཟང་། །རྒྱལ་མཚན་རིན་ཆེན་ལྷུན་གྲུབ་དབང་ལྡན་ནས། །སློབ་དཔོན་བསྟན་པ་འོད་ཟེར་ལ་བརྒྱུད་དོ། །ཡང་གཅིག་ཚུལ་ཁྲིམས་འོད་ནས་ཨ་ཏོག་དཀར། །སློབ་དཔོན་ཁྲོ་རྒྱལ་ཤར་པ་ཚུལ་ཁྲིམས་དཔལ། །གོ་ལམ་ཤེར་འོད་རེས་ཚང་ཤེར་རྒྱམ་དང་། །སྒོམ་ཛུང་བློ་རྒྱལ་སློབ་དཔོན་བསྟན་འོད་དོ། །ཡང་གཅིག་ཤར་པས་ཏིག་གི་རྒྱལ་མཚན་ལ། །དེ་ཡིས་མཉམ་མེད་རྒྱལ་བ་གཡུང་དྲུང་ལ། །དེ་ལ་བོད་སྒོམ་བསོད་ནམས་གཡུང་དྲུང་ཞུས། །དེ་ནས་འདམ་སྟོན་ཚུལ་ཁྲིམས་འོད་ཟེར་དང་། །གར་ཚ་བསོད་བློ་མངའ་རིས་ཚུལ་ཁྲིམས་རྒྱལ། །མངའ་རིས་བསོད་རྒྱལ་ཁྲ་རྒན་བཀྲ་ཤིས་རྒྱལ། །ཨ་འཚོ་ཀུན་རྒྱལ་སྒོ་ཛུང་བློ་གྲོས་ནས། །སློབ་དཔོན་བསྟན་པ་འོད་ཟེར་ཉིད་ལའོ། །དྲུང་མུའི་བོན་གཅོད་ཆེན་མོའི་བརྒྱུད་པ་ནི། །ཀུན་ཏུ་བཟང་ནས་རིམ་བརྒྱུད་རིག་འཛིན་ཆེ། །སྟོང་རྒྱུད་མཐུ་ཆེན་ཉིད་ཀྱིས་ཕྱི་རབས་དོན། །མཚན་ལྡན་དྲུང་མུ་ཧ་རར་སྙན་དུ་བརྒྱུད། །ཀྱུ་ར་འོད་ཟེར་རྒྱལ་མཚན་ལ་བཀའ་བབས། །དེ་ལ་རག་ཤི་ཡེ་ཤེས་རྒྱལ་མཚན་དང་། །ཁྱུང་པོ་རང་གྲོལ་བླ་མ་རྒྱལ་མཚན་དང་། །གུར་སྒོམ་སྨོན་ལམ་རྒྱལ་མཚན་གསུམ་གྱིས་ཞུས། །རྗེས་མས་འུ་བཟང་དད་པ་བཟང་པོ་ལ། །དེ་ལ་ཀོ་བོ་ཡེ་ཤེས་རྒྱལ་མཚན་གྱིས། །དེ་ཡིས་ཀོ་བོ་ཡེ་ཤེས་བློ་གྲོས་ལ། །དེ་ལ་ཆགས་མེད་བཀྲ་ཤིས་རྒྱལ་མཚན་གྱིས། །དེ་ཡིས་སྙེལ་ཞིག་བསོད་ནམས་ཡེ་ཤེས་དང་། །དེ་ནས་སྒོ་ཛུང་བློ་གྲོས་རྒྱལ་མཚན་ནས། །སློབ་དཔོན་བསྟན་པ་འོད་ཟེར་ལ་བརྒྱད་དོ། །ཡང་གཅིག་རག་ཤི་ཡེ་ཤེས་རྒྱལ་མཚན་ནས། །གར་ཚ་བསོད་བློ་སྤ་སྟོན་བསྟན་རྒྱལ་བཟང་། །ཁྲོ་བོ་རྒྱལ་མཚན་ཁྲ་རྒན་བཀྲ་ཤིས་རྒྱལ། །དཔལ་འབྱོར་ལྷུན་གྲུབ་ཨ་འཚོ་ཀུན་རྒྱལ་ནས། །བསྟན་པ་འོད་ཟེར་ཉིད་ལ་བརྒྱུད་པ་འོ། །དེ་ལྟར་དོན་དྲིལ་བོན་གཅོད་གཉིས་བརྒྱུད་པའི། །བླ་མ་བྱོན་ཚུལ་གོང་དུ་མ་གསལ་རིགས། །འཁྲུངས་ཕྱོགས་བྱོན་གནས་ཟུར་ཙམ་རྟོགས་རིགས་ནི། །དང་པོ་ཤར་པ་རྣལ་འབྱོར་ཉིད་ཀྱི་བུ། །མཆོག་གྱུར་སྨོན་རྒྱལ་དམ་པ་རང་གྲོལ་ནི། །མདོ་ཁམས་སུ་འཁྲུངས་གྲུབ་པའི་ཡོན་ཏན་བརྙེས། །སྟོད་གནས་མཇལ་ཕེབས་ཀུན་མཁྱེན་ཡེ་བློ་མཇལ། །སྤྲུལ་སྐུ་ཚེ་དབང་ཞལ་གཟིགས་སྙན་བརྒྱུད་བརྡོལ། །འགྲོ་དོན་སྨིན་གྲོལ་མཛད་ཅིང་ཁམས་སུ་བཞུགས། །དེ་སློབ་དམ་པ་རྒྱ་ཞིག་ཁམས་ཕྱོགས་འཁྲུངས། །ཟབ་ལམ་སྙན་བརྒྱུད་བོན་གྱི་རྩི་གསོལ་ནས། །འཇིག་རྟེན་སྣང་བ་སྐུ་གསུམ་ཞིང་ཤར་ཏེ། །ཕྱོགས་མེད་སྨིན་གྲོལ་སྐྱོངས་ཤིང་འགྲོ་དོན་མཛད། །དེ་དག་ཐུགས་སྲས་ཤར་པ་རྣལ་འབྱོར་ཉིད། །མདོ་ཁམས་ཤར་ཁོངས་སྐུ་འཁྲུངས་ཕྱོགས་མེད་དུ། །འགྲོ་བའི་དོན་མཛད་ཚེ་དབང་ཉིད་དང་མཇལ། །དོན་དྲིལ་མན་ངག་ཟབ་མོའི་སྙན་དུ་བརྒྱུད། །བདོག་པ་གཏན་སྤངས་བྱ་བཏང་བརྟུལ་ཞུགས་ཀྱིས། །གདུལ་བྱ་སྨིན་གྲོལ་ཐར་པའི་ལམ་དུ་བཀོད། །དེ་སློབ་ཤར་ཆུང་རིན་ཆེན་རྒྱལ་མཚན་དང་། །རྣལ་འབྱོར་ཏོག་གི་རྒྱལ་མཚན་མཆོག་ཉིད་ཀྱང་། །ཁམས་ཡུལ་འཁྲུངས་ཤིང་འགྲོ་དོན་ཕྱོགས་མེད་མཛད། །སྤྱིར་ནི་བྱ་བྲལ་རྣལ་འབྱོར་སྤྱོད་པ་ཡིན། །དེ་རྗེས་བོད་སྒོམ་བསོད་ནམས་གཡུང་དྲུང་ཞེས། །དབུས་གཙང་དུ་འཁྲུངས་མཉམ་མེད་རྒྱལ་བའི་མདུན། །ཉམས་བརྒྱུད་དམར་ཁྲིད་ཀུན་ཞུས་ཁམས་སུ་ཕེབས། །འབྲི་སྟོད་ཁུ་བྱུག་རིར་བཞུགས་གྲུབ་པ་ཐོབ། །དེ་སློབ་ཨ་ཤག་བསོད་ནམས་རྒྱལ་མཚན་ཞེས། །ཕྱོགས་མེད་རྣལ་འབྱོར་འགྲོ་བའི་དོན་མཛད་ཡིན། །དེ་མཆེད་ཁྲོ་ཆེན་ཨ་ཏོག་དཀར་པོ་ནི། །རྒྱལ་མོ་རོང་འཁྲུངས་སེམས་ཉིད་སྒྲོ་འདོགས་ཆོད། །འདིར་སྣང་བྱ་བ་བདེན་མེད་སྒྱུ་མར་རྟོགས། །ཚེ་གཅིག་ཀུན་ཏུ་བཟང་བརྙེས་རྣལ་འབྱོར་ལགས། །ཡང་གཅིག་མཚན་ལྡན་དྲུང་མུ་ཧ་ར་ནི། །མདོ་སྨད་ཞང་གི་གདུང་ལས་སྐུ་འཁྲུངས་ཤིང་། །རྟོགས་ལྡན་ཡེ་ཤེས་ཟང་ཐལ་སོགས་བསྙེན་ནས། །སྟོང་རྒྱུང་ལ་སོགས་རིག་འཛིན་མཁའ་འགྲོའི་ཚོགས། །ཞལ་མཇལ་སྙན་བརྒྱུད་བོན་གཅོད་ཟབ་མོ་སོགས། །གདམས་པ་མདོ་སྔགས་བོན་སྡེ་མང་ཕེབས་ཅིང་། །སྐལ་ལྡན་ཚོགས་རྣམས་སྨིན་གྲོལ་ལམ་དུ་བཀོད། །དེ་སློབ་ཀྱུ་ར་འོད་ཟེར་རྒྱལ་མཚན་ནི། །འབྲི་རྒྱུད་ཀྱུ་རའི་གདུང་འཁྲུངས་གདམས་གསན་ནས། །ཕྱོགས་ཕེབས་དབུས་གཙང་མངའ་རིས་སྟོད་དུ་བྱོན། །གངས་རི་མཚོ་སོགས་དབེན་རིའི་སྒྲུབ་གནས་འགྲིམས། །དེ་སློབ་གུར་སྒོམ་སྨོན་ལམ་རྒྱལ་མཚན་ནི། །མངའ་རིས་བྱང་རྒྱུད་གུ་རུབ་གདུང་ལས་འཁྲུངས། །དེ་མཆེད་རག་ཤི་ཡེ་ཤེས་རྒྱལ་མཚན་ནི། །མདོ་ཁམས་སྟོད་དུ་སྐུ་འཁྲུངས་སྟོད་བྱོན་བཞུགས། །གོང་སློབ་འུ་བཟང་དད་པ་བཟང་པོ་ཡང་། །གཡས་རུ་བྱང་རྒྱུད་ཕྱོགས་འཁྲུངས་དམ་པ་ཡིན། །དེ་ནས་ཀོ་བོ་ཡེ་ཤེས་རྒྱལ་མཚན་ནི། །གང་ལྟར་གྱིམ་ཤོད་ཕྱོགས་འཁྲུངས་སྟོད་བསྐོར་ཕེབས། དེ་བཞིན་གཞན་རྣམས་གོང་བརྒྱུད་ཅི་རིགས་ནས། །ཕྱོགས་ཙམ་ཕལ་ཆེར་བཤད་པ་ལས་ཤེས་སོ། །གཞན་ཡང་གོང་དུ་བྲུ་སྟོན་རྒྱལ་བ་དང་། །དུས་མཉམ་ཙམ་བྱོན་རི་པ་འབྲུག་གསས་ནི། །འཁྲུངས་ཡུལ་ཟླ་རྒྱུད་གདུང་རུས་སྨ་ར་སྟེ། །གྲུབ་ཐོབ་རྟོགས་ལྡན་ཕྱོགས་མེད་བསྒྲུབ་མཛད་ནས། །བོན་རི་ཆེན་པོའི་གནས་ཀྱི་སྒོ་ཕྱེས་ཏེ། །བསྐོར་བའི་ལམ་བསྟོད་དེར་བསྒྲུབས་མཁའ་སྤྱོད་གཤེགས། །སླར་ཡང་ལོ་དུས་བ་རྒོད་དུ་སྤྲུལ་ཏེ། །མཁའ་སྤྱོད་ནས་ཕེབས་གནས་མདུན་ཚོགས་འཁོར་ལ། །རོལ་ཅིང་སླར་མཁར་གཤེགས་པ་སྐྱེ་བོ་ཀུན། །ཐུན་མོང་མཇལམཆོག་ངོ་མཚར་བྱིན་རླབས་ཡོད། །དེ་རྗེས་མཉམ་མེད་རྗེ་དང་དུས་མཚུངས་ཙམ། །རྟོགས་ལྡན་ནམ་མཁའ་བློ་ལྡན་ཞེས་བྱ་བ། །སྟ་སྒོ་གངས་ཀྱི་གནས་སུ་གྲུབ་པ་ཐོབ། །བྱེ་མ་གསེར་དུ་བསྒྱུར་དང་འཚོ་བ་ཉིད། །གཞི་བདག་གིས་སྦྱོར་ལ་སོགས་ཡོན་ཏན་མཚར། །འདི་དག་གོང་བརྒྱུད་རྣམས་འབྲེལ་ཉམས་བརྒྱུད་གཏོགས། །

ད་ནི་མཁའ་འགྲོ་གསང་གཅོད་བརྒྱུད་པ་ནི། །ཀུན་ཏུ་བཟང་མོ་ཀྱེ་མ་འོད་མཚོ་དང་། །སྐལ་པ་བཟང་མོ་རིམ་བརྒྱུད་དེ་ཡིས་ནི། །བེ་རི་ཁྲོ་གཉན་རྒྱལ་མཚན་ཞེས་བྱ་བ། །རྨ་སྟོད་བྱང་འབྲོག་རྒྱུད་དུ་སྐུ་འཁྲུངས་ཤིང་། །སྐྱེ་བ་ལྔ་བརྒྱ་མ་སྒྲིབ་ས་ལེ་མཁྱེན། །སྤྲུལ་པའི་སྐུ་མཆོག་ཚད་མེད་འོད་ལྡན་དངོས། །གསང་གཅོད་ཟབ་མོ་མཁའ་འགྲོས་སྙན་དུ་བརྒྱུད། །རྨ་རྒྱུད་སྐུ་བླ་བྲག་དཀར་སྒྲུབ་གནས་སུ། །སྙན་བརྒྱུད་ཟབ་མོ་སྐལ་ལྡན་སློབ་མར་གདམས། །རྟོགས་པ་མངོན་གྱུར་བདེར་གཤེགས་སྐུ་གསུམ་བརྙེས། །དེ་སློབ་ཁྲོ་གཉན་རྒྱལ་བ་བློ་གྲོས་ནི། །མདོ་ཁམས་གླང་ཞིག་གདུང་འཁྲུངས་གསང་གཅོད་ཉིད། །ཉམས་བླངས་ཐེཔ་ཆུའི་བྲག་དཀར་བྱ་རྒོད་དུ། །གྲུབ་པ་མངོན་ཐོབ་རིག་འཛིན་ས་རུ་གཤེགས། །དེ་སློབ་ཚ་བེ་ཡེ་ཤེས་སེང་གེ་སྟེ། །འཁྲུངས་ཡུལ་ཁམས་ཕྱོགས་ཁྲོ་གཉན་ཡབ་སྲས་ཀྱི། །དགོངས་བཅུད་བོན་ཟབ་ཉམས་བཞེས་བསྒྲུབ་པ་ཡིས། །ཕྱོགས་མེད་རྒྱལ་ཁམས་འགྲིམས་ཤིང་འགྲོ་དོན་མཛད། །དེ་སློབ་གངས་ལུང་ནམ་མཁའ་རྒྱལ་མཚན་ནི། །སྣང་སྲིད་སྤྲོས་མཐའ་བྲལ་བའི་དོན་གཟིགས་ཤིང་། །སྐྱིད་ཕུག་བདེ་ཆེན་རིག་འཛིན་གསང་ཕུག་ཏུ། །གཟུང་འཛིན་རྒྱ་ཞིག་སྐུ་གཉིས་མངོན་དུ་གྱུར། །དེ་སློབ་རྟོགས་ལྡན་ཤེས་རབ་སེང་གེ་སྟེ། །དེ་ནི་གཅོད་ཡུལ་མཐར་ཕྱིན་གྲུབ་རྩལ་རྫོགས། །དབེན་ཆུང་ས་ཕུག་རི་ཡི་ཡང་རྫོང་དུ། །མཆོག་ཐུན་གྲུབ་བརྙེས་བདེ་གཤེགས་གོ་འཕང་བསྙེགས། །དེ་སློབ་གངས་ལུང་སྨོན་ལམ་སེང་གེ་ནི། །ལྟ་སྤྱོད་ཟབ་མོ་ཟུང་འབྲེལ་ཕྲིན་ལས་ཀྱིས། །སྣང་ཁམས་ལྷ་འདྲེ་མི་ཡི་འགྲོ་བ་ཀུན། །བདེ་ཆེན་སར་བཀོད་དོན་གཉིས་མཐའ་རུ་ཕྱིན། །དེ་སློབ་མཉམ་མེད་སྨོན་ལམ་འོད་ཟེར་ཏེ། །ངེས་མེད་རི་ཁྲོད་དབེན་པའི་གནས་འགྲིམས་ཤིང་། །གསང་གཅོད་ཟབ་མོས་འགྲོ་ཁམས་སྨིན་གྲོལ་མཛད། །ཟབ་གསང་ཐེག་ཆེན་བསྟན་པ་རྒྱས་པར་སྤེལ། །དེ་སློབ་ལ་སྟོད་བསོད་ནམས་ཚུལ་ཁྲིམས་ནི། །གྲུབ་ཐོབ་དོན་དགོངས་མཐའ་བྲལ་བརྟུལ་ཞུགས་ཀྱིས། །མི་མིན་ལྷ་འདྲེའི་འགྲོ་དོན་མཐར་ཕྱིན་ནས། །སྐུ་གསུམ་བདེ་བར་གཤེགས་པའི་ས་མཚོག་མནན། །དེ་སློབ་དང་རྭ་ཤེས་རབ་རིན་ཆེན་ནི། །མཁས་གྲུབ་ཆེན་པོ་འཁྲུལ་པའི་ཨ་འཐས་བཤིགས། །དང་རྭ་སྒོ་བདག་གསང་བའི་གནས་བཞུགས་བསྒྲུབས། །གནས་ལུགས་ཟབ་དོན་ཡེ་ཤེས་རྒྱལ་སར་གཤེགས། །དེ་སློབ་བ་བྲལ་བསྟན་པ་རྒྱལ་མཚན་ནི། །གནས་མཆོག་བྱི་བ་མཁར་གྱི་སྒྲུབ་གནས་སུ། །བདག་འཛིན་འཁོར་བའི་འཁྲུལ་འཁོར་ཡོངས་བཅད་དེ། །སྲིད་གསུམ་ཀུན་ཏུ་བཟང་པོའི་ཀློང་དུ་སྦྱར། །དེ་མཆེད་བཞག་སྒོམ་ཚུལ་ཁྲིམས་རྒྱལ་མཚན་ནི། །དང་རྭ་ལྷ་ལུང་གསང་བའི་གནས་མཆོག་ཏུ། །མན་ངག་ཨ་ཁྲིད་གསང་གཅོད་ཟབ་མོ་སོགས། །ཉམས་བཞེས་སྒོམ་བསྒྲུབ་སྨིན་གྲོལ་འགྲོ་དོན་མཛད། །དེ་ནས་འདྲེན་མཆོག་བསྟན་པ་འོད་ཟེར་ལ། །ཡང་གཅིག་གྲུབ་ཐོབ་བསོད་ནམས་ཚུལ་ཁྲིམས་ནས། །ལྕགས་མོ་ཚུལ་རྒྱལ་མཛད་པ་སངས་རྒྱས་རྒྱལ། །མཁས་གྲུབ་ལྷུན་འོད་ཏྲེ་སྟོན་ཕུན་ཚོགས་གྲགས། །ཏྲེ་སྟོན་བསྟན་རྒྱལ་ཚུལ་ཁྲིམས་རྒྱལ་མཚན་དང་། །མཐའ་བཞི་རྒྱལ་མཚན་ཚུལ་ཁྲིམས་སོགས་བརྒྱུད་གཅིག །ཡང་གཅིག་བླ་མ་བྱིན་རླབས་བརྒྱུད་ལྟར་ན། །བསོད་ནམས་ཚུལ་ཁྲིམས་ལྕགས་ཁྱུང་ཚུལ་ཁྲིམས་རྒྱལ། །ལྕགས་ར་བསྟན་པ་རིན་ཆེན་དེ་ནས་ནི། །ཏྲེ་སྟོན་ཚེ་དབང་ཚུལ་སོགས་བརྒྱུད་གཅིག་གོ ། དེ་ནས་རིག་འཛིན་བོན་སྐོར་རྒྱ་བོད་དྲིལ། །གསུམ་གྱི་ཉམས་ཁྲིད་བརྒྱུད་པའི་རིམ་པ་ནི། །ཚེ་དབང་རྒྱ་གར་སྙན་བརྒྱུད་ཉེར་ལྔ་ཞེས། །ཀུན་བཟང་བདེར་གཤེགས་རིགས་ལྔ་ཚེ་དབང་མཆོག །དེ་ནས་ཁྱབ་པ་སྣང་སོགས་རྫོགས་ཆེན་ལྟར། །དྲན་པས་ཞལ་བཟང་བྲག་སྦས་ཕྱིས་ཀྱི་དུས། །ཁྱུང་རྒོད་ཀྱིས་བཏོན་འགྲོ་མགོན་བློ་གྲོས་བརྒྱུད། །དེ་ནས་བྲུ་སྟོན་འདུལ་བ་རྒྱལ་བ་དང་། །དེ་ཡིས་ཨ་སྡིང་སངས་རྒྱས་རྒྱལ་མཚན་ལ། །དེ་ལ་ཞང་སྟོན་ཚུལ་ཁྲིམས་འོད་ཟེར་ཞུས། །དེ་ཡིས་ཞང་སྟོན་གྲགས་པ་རྒྱལ་མཚན་ལ། །དེ་ལ་མཐའ་བཞི་བསོད་ནམས་རྒྱལ་མཚན་གྱིས། །དེ་ཡིས་མཉམ་མེད་ཤེས་རབ་རྒྱལ་ལ་བརྒྱུད། །དེ་ནས་རྒྱལ་ཚབ་རིན་ཆེན་རྒྱལ་མཚན་སོགས། །ཡང་གཅིག་ཀུན་བཟང་རྒྱལ་ནས་བློ་གྲོས་རྒྱལ། །བསྟན་པ་རྒྱལ་མཚན་བསྟན་འོད་ཟེར་ལའོ། །སྙན་བརྒྱུད་རིན་ཆེན་སྒྲོན་གསལ་བརྒྱུད་པ་ནི། །བོན་སྐུ་ཀུན་བཟང་རྫོགས་སྐུ་གསང་བ་འདུས། །སྤྲུལ་སྐུ་ཚེ་དབང་རིག་འཛིན་མཆོག་ཉིད་ཀྱིས། །ཉང་སྟོད་ཕྱུག་མོ་དཔལ་རིའི་སྒྲུབ་གནས་སུ། །བོན་ཞིག་གཡུང་དྲུང་གླིང་པར་སྙན་གཏེར་བརྒྱུད། །དེ་ཡིས་ཤུ་ཀེ་ལེགས་པ་རྒྱལ་མཚན་ལ། །བརྒྱུད་ཅིང་དེ་ཉིད་བདེ་ཆེན་སྐུ་གསུམ་བརྙེས། །དེ་ལ་མར་སྟོན་གྲགས་པ་རྒྱལ་མཚན་ཞུས། །གཡས་རུ་མཚོ་སྙ་སྨན་གོང་གནས་སུ་བསྒྲུབས། །དེ་ཡིས་གུ་རུབ་ཡེ་ཤེས་ཚུལ་ཁྲིམས་ལ། །བརྒྱུད་དེ་གཡུ་དྲུང་ལྷ་རྩེའི་མཁར་གནས་བསྒྲུབས། །དེ་ལ་བྷ་དྲང་ཀུན་དགའ་དབང་ལྡན་ཞུས། །རྒྱ་འུ་ལུང་དུ་གྲུབ་པའི་གོ་འཕང་བརྙེས། །དེ་ཡིས་རག་ཤི་ཉི་མ་རྒྱལ་མཚན་ལ། །འདི་ཡི་ངེས་མེད་རྣལ་འབྱོར་རི་ཁྲོད་པ། །སྨན་རིའི་མཁན་ཆེན་ནམ་ཡེར་ཨ་སྙན་ཞུས། །ཁྲ་རྒན་བཀྲ་ཤིས་རྒྱལ་ལས་རྫོགས་ཆེན་ནོད། །དྲང་སྲོང་ཀུན་དགར་སྙན་རྒྱུད་རིན་སྒྲོན་ནོད། །གནས་ཆེན་བོན་རིར་བཞུགས་ནས་གྲུབ་མཆོག་བརྙེས། །དེ་ཡིས་མཁས་གྲུབ་བློ་གྲོས་རྒྱལ་མཚན་ལ། །བརྒྱུད་དེ་གཉན་ཆེན་ཐང་ལྷའི་མགུལ་དུ་བསྒྲུབས། །དེ་ཡིས་འདྲེན་མཆོག་བསྟན་པ་འོད་ཟེར་ལ། །དེ་ལ་བྱ་དུར་ཉི་འོད་ཀྱིས་ཞུས་ཏེ། །འདི་ཡན་ལུང་ཟིན་བུ་དགུ་ཞེས་གྲགས་སོ། །ཡབ་སྲས་བཅུད་དྲིལ་ཀུན་ཏུ་བཟང་པོ་དང་། །དྲན་པ་ནམ་མཁའ་ཚེ་དབང་རིག་འཛིན་དང་། །པད་མ་མཐོང་གྲོལ་བཻ་རོ་ཙ་ན་ནས། །གཏེར་སྦས་བོན་ཞིག་གཡུང་དྲུང་གླིང་པས་བཏོན། །བྲུ་སྟོན་མཚུངས་མེད་བསོད་བློ་ཉིད་ལ་བབས། །དེ་ལས་གཡུང་དྲུང་རྒྱལ་མཚན་གྱིས་ཞུས་ཏེ། །རྒྱལ་མོ་རོང་བསྒྲུབ་མཁའ་ལ་བྱ་བཞིན་འཕུར། །དེ་ཡིས་རྫི་བོ་རིག་པ་རང་ཤར་ལ། །གནམ་མཚོའི་གནས་བསྒྲུབ་ཚེ་དབང་ལྷ་ཞལ་གཟིགས། །དེ་ནས་བླ་མ་སྲས་ཆེན་སྲས་ཆུང་དང་། །དེ་ནས་རྫི་བོ་སྦྱིན་པ་རྒྱལ་མཚན་ལ། །དེ་ཡིས་རྫི་བོ་ཁྲོ་གསས་ལ་བརྒྱུད་དེས། །རྫི་བོ་ནམ་མཁའ་རྒྱལ་པོ་ལ་བརྒྱུད་ཅིང་། །དེ་ལ་འོད་སྐུ་ནམ་མཁའ་དབང་ལྡན་གྱིས། །དེ་ཡིས་སློབ་དཔོན་རིན་ཆེན་ལྷུན་གྲུབ་དང་། །མཁས་གྲུབ་བློ་གྲོས་རྒྱལ་མཚན་གཉིས་ལ་བརྒྱུད། །གཉིས་ཀས་འདྲེན་མཆོག་བསྟན་པ་འོད་ཟེར་ལའོ། །དེ་ལྟར་སྙན་རྫོགས་ཁྲིད་སོགས་གྲོལ་ལམ་གྱི། །ཉམས་བརྒྱུད་རྒྱ་མཚོ་མཐའ་དག་འདུས་པའི་བདག །འདྲེན་མཆོག་སློབ་དཔོན་བསྟན་པ་འོད་ཟེར་ནི། །འཁྲུངས་ཡུལ་འཇེད་ཀྱི་དགེ་ལྡིང་བོན་གྲོང་པ། །གདུང་རུས་འགྲུ་རིགས་བོན་གྲོང་ཆོས་མཛད་ཡབ། །ཡུམ་ནི་གེ་ཁོད་མཚོ་མོ་གཉིས་ཀྱི་སྲས། །ཆུང་ནས་འཁོར་བར་ཞེན་ལོག་དགེ་སེམས་ཆེ། །ངེས་འབྱུང་བརྩོན་སོགས་འཕགས་ནོར་བདུན་གྱིས་ཕྱུག །དམུ་རྒྱལ་གསང་བདག་རྒྱལ་བ་ལྷུན་གྲུབ་ལ། །གསང་སྔགས་བོན་ནོད་དེ་རྗེས་སྨན་རིར་བྱོན། །མཁན་ཆེན་རིན་ཆེན་རྒྱལ་མཚན་མདུན་དྲུང་དུ། །རབ་བྱུང་ཐོས་བསམ་སྦྱངས་པས་མཁས་པར་གྱུར། །ཁྲི་བརྟན་ནོར་རྩེར་མཁས་གྲུབ་བློ་རྒྱན་མདུན། །ཞང་ཞུང་སྙན་རྒྱུད་རིག་འཛིན་སྐོར་བཅས་ཞུས། །ཨ་འཚོ་ཀུན་རྒྱལ་མདུན་ནས་མེ་རི་དང་། །ལྷན་སྐྱེས་རྣམས་ཞུས་དང་རྭ་ཤེར་རྒྱན་ལས། །སྙན་རྫོགས་གཉིས་ཀྱི་ཕྱག་ལེན་མན་ངག་ཞུས། །དམུ་གཤེན་རྒྱལ་བ་ལྷུན་གྲུབ་དཔལ་བཟང་ལ། །མ་རྒྱུད་ལ་སོགས་གསང་སྔགས་དབང་བཞི་དང་། །རྟོགས་ལྡན་བཞག་སྒོམ་ཚུལ་ཁྲིམས་རྒྱལ་མཚན་མདུན། །ཨ་ཁྲིད་ཐུན་མཚམས་སྐོར་གྱི་གདམས་ཀུན་ཞུས། །སྙེལ་ཞིག་སྔགས་འཆང་བསོད་ནམས་ཡེ་ཤེས་ལས། །རྫོགས་ཆེན་སྒྲགས་གསུམ་ཡང་རྩེ་ལ་སོགས་ཞུས། །སྤ་སྟོན་ལྷུན་གྲུབ་དབང་ལྡན་ཉིད་ཀྱི་མདུན། །ཡེ་ཁྲི་མཐའ་སེལ་ནམ་མཁའ་འཕྲུལ་མཛོད་བཅས། །ཞུ་སྟོན་རྣམ་རྒྱལ་གྲགས་པར་ལི་ཤུ་ཡི། །གདམས་སྐོར་དང་ནི་ནམ་མཁའ་སྤྱི་གཅོད་ཞུས། །བྱ་བྲལ་ཆེན་མོ་བསྟན་པ་རྒྱལ་མཚན་ལས། །ཁྲོ་གཉན་གསང་གཅོད་ཁྲིད་གདམས་ཐ་དག་ཞུས། །གཞན་ཡང་བྲུ་ཞུ་སྤ་རྨེའི་གྲྭ་ས་ཡི། །བླ་མ་ཀུན་བསྟེན་གདམས་ངག་ཟབ་ཁྲིད་ཞུས། །སྒྲུབ་གནས་སྟོད་ཀྱི་བྱ་རི་གཙུག་ལྡན་དང་། །ཏི་སེ་མ་པང་སྤོས་རི་ངད་ལྡན་དང་། །ཁྱུང་ལུང་གུང་དུམ་དབལ་རོང་དང་རྭ་དང་། །སྟ་སྒོ་ཟང་ཟང་ལྷ་བྲག་བོན་རི་ཡན། །ཕེབས་བཞུགས་བསྒོམ་བསྒྲུབ་མཆོག་ཐུན་དོན་གཉིས་གྲུབ། །ཞལ་སློབ་གཤེན་སྟོན་གཙུག་ཕུད་འོད་ཟེར་དང་། །བྱ་དུར་ཉི་འོད་སྟ་གུ་ཉི་མ་རྒྱལ། །རི་དཔོན་ཚུལ་དབང་ཏྲེ་སྟོན་ཕུན་ཚོགས་གྲགས། །ལྕགས་མོ་འོད་རྒྱལ་དྲང་སྲོང་བསྟན་རྒྱལ་སོགས། །འགྲོ་དོན་ཐ་མ་དགུང་ལོ་བདུན་ཅུའི་ཐོག །བོན་རི་ལྷ་རིའི་ཡང་དབེན་གནས་སུ་གཤེགས། །དེ་སློབ་དྲན་ཆོག་ཉི་མ་འོད་ཟེར་ནི། །འཁྲུངས་ཡུལ་དགེ་ལྡིང་གནས་ནང་གདུང་རུས་འགྲུ། །ཡབ་ནི་བཀྲས་འཕེལ་ཡུམ་ནི་བུ་འདྲེན་རྒྱལ། །སྲས་བརྒྱད་ལྕམ་གསུམ་ཡོད་པའི་ཐ་གོང་ཡིན། །ཆུང་ནས་ལས་ཀྱི་འཕྲོ་སད་དད་པ་ཆེ། །འཇིག་རྟེན་བློ་ལྡོག་དབར་ཁ་ཕྱུགས་རྫི་རུ། །འབྱོན་དུས་ཞིག་ནས་རང་བབས་ཆགས་པ་དང་། །གནས་ལུགས་རང་བརྡོལ་མཁྱེན་ཅིང་དགུང་ཉེར་ལྔར། །སློབ་དཔོན་བསྟན་པ་འོད་མདུན་དྲང་སྲོང་བསྒྲུབ། །ཉི་མ་འོད་ཟེར་མཚན་གསོལ་འཕྲུལ་ངག་བོན། །ཕྱི་ནང་གསང་བའི་དབང་ལུང་མན་ངག་ཀུན། །བུམ་པ་གང་བྱོའི་ཚུལ་གནང་ཁྱད་པར་དུ། །སྙན་རྒྱུད་བཀའ་ཉམས་ཆིག་བརྒྱུད་དམར་ཁྲིད་དང་། །རྫོགས་ཆེན་སྒྲགས་གསུམ་ཡང་རྩེ་ཀློང་ཆེན་དང་། །ནམ་མཁའ་འཕྲུལ་མཛོད་དྲང་ངེས་ཡེ་ཁྲི་བཅས། །ནམ་མཁའ་སྤྱི་གཅོད་དྲི་མེད་ལྷན་སྐྱེས་དང་། །སྙན་རྒྱུད་རིན་ཆེན་གདམས་པ་སྐོར་གསུམ་དང་། །ཨ་ཁྲིད་ལ་སོགས་ཐེག་ཆེན་བོན་ཀུན་གནང་། །རྒྱུན་དུ་ཕྱག་ཕྱི་མཛད་དེ་བླ་མ་མཉེས། །དབྱང་ལུང་ནམ་ཡོད་སྦྲན་འབོད་གཞན་མཆེད་ཀུན། །ཁས་ལེན་དམ་བཅས་ནན་ཏན་དུ་མཛད་ཀྱང་། །ཁོང་ལ་ཉམས་ལེན་ནན་ཏན་གྱིས་གསུངས་མཛད། །མཆེད་གཞན་ཐེ་ཚོམ་ཉི་མ་ལ་དྲིས་གསུངས། །གཞན་ཡང་བླ་མ་མཛད་པ་ཆེ་ཆུང་དང་། །སྐུ་མདུན་ཚུལ་རྒྱན་སློབ་དཔོན་དྲུང་ཡིག་པ། །ལྕགས་མོ (ཚུལ་ཁྲིམས་རྒྱལ་མཚན།) ཆེ་ཆུང (འོད་ཟེར་རྒྱལ་མཚན།) སོགས་ལས་སྤྲོས་མཐའ་བཅད། །གནས་ཆེན་བོན་རིར་མི་ལོ་བཅུ་གཉིས་ལ། །ལྟོ་གོས་གྱོང་བསྐུར་རིག་པ་རྐྱང་དེད་བསྒོམས། །དང་རྭ་འཕྲང་ནང་ལོ་ཤས་བཞུགས་མཛད་དེ། །འཆད་ཉན་སྒོམ་སྐྲུབ་སྲོལ་བཏོད་ད་རོག་ཏུ། །སྙན་བརྒྱུད་འཆད་དེ་ནམ་ཟླ་ཐོག་གཅིག་བཞུགས། །དགུང་ལོ་རེ་གཅིག་དབེན་གནས་བྱ་དུར་ཕེབས། །གནས་བདག་གིས་བསུས་རི་ཁྲོད་དགོན་པ་བཅས། །སྒོམ་སྒྲུབ་འཆད་ཉན་སྲོལ་བཏོད་སྟོད་ཁྱུང་ལུང་། །སྨད་ནས་གླང་ཆེན་འགྱིང་རི་ཡན་ཆད་ཀྱི། །བུ་སློབ་འདུས་ཤིང་རིག་པ་བཙན་ས་ཟིན། །གནས་ལུགས་མངོན་གྱུར་མང་ནང་མཆོག་གྱུར་པ། །གཤེན་སྟོན་རྣམ་རྒྱལ་ཞུ་སྟོན་བསྟན་དབང་སོགས། །གྲྭ་སའི་དབུ་བླར་གྱུར་ཅིང་རང་ཉིད་ཀྱི། །བརྒྱུད་འཛིན་འཁྲུལ་ཞིག་གཡུང་དྲུང་ཚུལ་ཁྲིམས་དང་། །གྲུབ་ཐོབ་བསྟན་རྒྱལ་བན་ཙ་རྒྱལ་བ་འོད། །ཏྲེ་སྟོན་ཕུན་གྲགས་རི་དཔོན་ཚུལ་ཁྲིམས་དབང་། །ཏྲེ་སྟོན་ཚེ་དབང་ཚུལ་ཁྲིམས་ལ་སོགས་སོ། །གྲུབ་རྟགས་བོན་རིར་དགོངས་ཉམས་ཁྱུང་དུ་སྤྲུལ། །ཀོང་བཙུན་དེ་མོས་འབུད་ཤིང་ཕུལ་བ་དང་། །སྟ་སྒོར་བཞུགས་དུས་མཁའ་འགྲོས་འཁྲུལ་འཁོར་བསླབ། །གཡུ་བུན་གནས་སུ་ཀྱེ་མའི་ལྷ་ཞལ་གཟིགས། །བྱ་དུར་ཉིད་དུ་གནས་བདག་བྲན་དུ་ཁོལ། །ད་མི་ཚེ་དབང་གཉིས་ཀྱི་ཞལ་གཟིགས་ནས། །ལུང་བསྟན་མང་ཐོབ་ལྟ་སྒོམ་མངོན་དུ་གྱུར། །ཕ་རོལ་སེམས་མཁྱེན་མཚན་ཐོས་ཙམ་གྱིས་གཞན། །ཟིལ་ནོན་ནམ་མཁའི་བྱ་ལ་སྒོམ་ཁྲིད་ཐེབས། །མ་སྦྱངས་འཆད་རྩོད་རྩོམ་ལ་ཐོགས་རྡུག་མེད། །དགོངས་པ་རང་བྱུང་ཤར་གྲོལ་དུས་མཉམ་དུ། །སངས་རྒྱས་དགུང་ལོ་བདུན་ཅུ་རྩ་ལྔའི་ཐོག །བོན་དབྱིངས་འཇའ་ཚོན་འོད་བཅས་སྐུ་གཤེགས་སོ། །དེ་མཆེད་སྟ་གུ་ཉི་མ་རྒྱལ་མཚན་ནི། །ལུང་བསྟན་ཚེ་དབང་སྤྲུལ་པ་ཉི་མའི་མཚན། །གང་མཇལ་ཐར་ལམ་བཀོད་གསུངས་འཁྲུངས་ཡུལ་ནི། །སྟ་གུ་ཅི་བཞར་གདུང་རུས་དབྲ་ནག་སྟེ། །དགུང་ལོ་བཅུ་ནས་འབྲི་ཀློག་མཐར་ཕྱིན་མཁྱེན། །ཉེར་གཅིག་སྨན་རིར་མཁན་ཆེན་ཚུལ་རྒྱལ་ལས། །དྲང་སྲོང་ཁྲིམས་ནོད་ཚོགས་གྲལ་ཀློག་འདོན་དུས། །ཡིག་སྡེབ་བསྒྱུར་བས་ངན་འགྲོ་སྟོངས་ཐུབ་གསུངས། །གཞན་ཡང་དམུ་གཤེན་རྒྱལ་བ་ལྷུན་གྲུབ་དང་། །སྤ་སྟོན་ལྷུན་དབང་ཞུ་གཡས་རྣམ་གྲགས་དང་། །བྲུ་རྗེ་ཞབས་དྲུང་མངའ་རིས་སྨོན་ལམ་རྒྱལ (མཚན་སྨོན་ལམ་ཚུལ་ཁྲིམས) ། །སོགས་བསྟེན་བོན་ལ་ཐོས་བསམ་སྒྲོ་འདོགས་བཅད། །དབྱང་ལུང་མན་ངག་རྒྱས་གསན་གངས་རིར་བྱོན། །བོན་གྲོང་སློབ་དཔོན་བསྟན་པ་འོད་ཟེར་མཇལ། །མཚན་ཐོས་དད་འཕེལ་ཞལ་མཇལ་སྣང་བ་འགྱུར། །ཚེ་དབང་བོད་ཡུལ་མན་ངག་ཨ་ཁྲིད་བཅས། །ཁྲིད་གདམས་ལག་ལེན་དམར་ཁྲིད་བཅས་པ་ཕོག །བྱ་རི་གཙུག་གནས་བཀའ་རྒྱུད་སྐོར་བཞི་གསན། །མང་ཡུལ་རི་ཁྲོད་རྩེ་གཅིག་ཉམས་ལེན་མཛད། །སྤྱན་རས་གཟིགས་སོགས་ཞལ་མཇལ་ལུང་བསྟན་ཐོབ། །ཏི་སེར་བཞུགས་དུས་གནས་བདག་འཚོ་བ་སྦྱར། །ལ་ངག་དོ་དང་བསམ་གཏན་གླིང་བཞུགས་སྐབས། །མི་དང་མི་མིན་ཀུན་གྱིས་ཞབས་ན་བཏེགས། །ལོ་དགུར་གཉིད་སྤངས་བརྩོན་པས་ཉམས་ལེན་མཛད། །མི་མིན་ལྷ་འདྲེས་གནའ་མོའི་མར་ཕུལ་སོགས། །ཡ་མཚན་རྟགས་མང་གློ་བོའི་ཕྱོགས་བྱོན་ཏེ། །དོལ་པོ་ཤེལ་གྱི་འབྲུག་སྒྲའི་རིར་བཞུགས་ནས། །བཀའ་ཡི་འཁོར་ལོས་གདུལ་བྱ་སྨིན་གྲོལ་མཛད། །ཞལ་སློབ་དམ་པ་བློ་གྲོས་རྒྱལ་མཚན་དང་། །ཚུལ་ཁྲིམས་རྒྱལ་མཚན་ཚེ་དབང་ཚུལ་ཁྲིམས་སོགས། །བསྟན་འགྲོའི་མགོན་མཛད་སྐྱེས་བུ་མང་དུ་བྱོན། །གདུང་ལས་ཚེ་དབང་སྤྱན་རས་གཟིགས་བཅས་བྱོན། །དེ་རྗེས་གྲུབ་ཐོབ་བསྟན་པ་རྒྱལ་མཚན་ནི། །རྒྱལ་མོ་རོང་འཁྲུངས་ཆུང་ནས་ཡོན་ཏན་ལྡན། །སྐུ་བླ་ལྷ་གཉན་གཉན་ཆེན་དམུ་རྡོའི་ལྷོ། །གཡུང་དྲུང་རིང་མོའི་གནས་བཞུགས་ཆེར་བསྐྱེད་ཚེ། །དབུས་གཙང་དུ་བྱོན་སྨན་རི་སྐུ་མདུན་དང་། །བྲུ་ཞུ་སྤ་རྨེའུ་ལ་སོགས་དམ་པ་ཀུན། །བསྟེན་ནས་མདོ་སྔགས་དབང་ཁྲིད་གདམས་པ་ཞུས། །ཁྱད་པར་འགྲུ་སྒོམ་ཉི་མ་འོད་ཟེར་མདུན། །ཐེག་ཆེན་ཉམས་བརྒྱུད་ཡོངས་རྫོགས་ཟབ་བཞེས་ནས། །སྟོད་གནས་ཡོངས་སུ་མཇལ་བསྐོར་སྒྲུབ་འབྲེལ་བཞག །དེ་ནས་ལྷོ་བྲག་སྐུ་འབུམ་བོན་རི་དང་། །ཤེ་ལེ་རྒྱ་སྐར་ཁ་བ་དཀར་པོ་སོགས། །གནས་ཆེན་རྣམས་འགྲིམ་རྒྱལ་མོ་དམུ་རྡོའི་གནས། །གཡུང་དྲུང་རིང་མོར་རྩེ་གཅིག་སྒོམ་སྒྲུབ་མཛད། །ཡང་གཅིག་དམ་པ་བློ་གྲོས་རྒྱལ་མཚན་ནི། །ཡུལ་ནི་ཉག་རོང་གདུང་རུས་ཁྱུང་ནག་སྟེ། །ཆུང་ནས་དད་དང་ཤེས་རབ་ཞི་དུལ་ལྡན། །བྲིས་ཀློག་སོགས་མཁས་ཉི་ཤུར་སྨན་རིར་བྱོན། །མཁན་ཆེན་བསོད་ནམས་ཡེ་ཤེས་ལ་སོགས་པ། །བྲུ་ཞུ་སྤ་རྨེའུ་བླ་མ་རྣམས་ལ་བསྟེན། །དབྱང་ལུང་མན་ངག་ཟབ་ཁྲིད་རྒྱས་པར་གསན། །ཁྱད་པར་སྟ་གུ་ཉི་མ་རྒྱལ་མཚན་མདུན། །མན་ངག་ཁྲིད་གདམས་ཀུན་ཞུས་ཉམས་བཞེས་ཀྱི། །དབེན་པའི་གནས་འགྲིམས་བོན་རི་ཆེན་པོ་ཡི། །བསེན་མོ་འཐབ་སར་དགོན་བཏབ་དེར་བཞུགས་ནས། །གང་འདུལ་བོན་འཁོར་བསྐོར་ཞིང་གྲུབ་རྟགས་མང་། །ཞལ་སློབ་རྒྱལ་རོང་གཡུང་དྲུང་ཡེ་ཤེས་དང་། །ཞུ་སྟོན་ཉི་མ་གྲགས་པ་ལ་སོགས་མང་། །ཡང་གཅིག་དོན་ལྡན་ཚུལ་ཁྲིམས་དབང་ལྡན་ནི། །འཁྲུངས་ཡུལ་འཇེད་ཀྱི་ནང་ཁོང་རི་དཔོན་ཞེས། །རིགས་རུས་ཕུན་སུམ་ཚོགས་པར་སྐུ་འཁྲུངས་ནས། །དམ་པའི་མཛད་སྤྱོད་ཀུན་ལྡན་ཆེར་བསྐྱེད་ནས། །སློབ་དཔོན་བསྟན་པ་འོད་ཟེར་མདུན་དྲུང་ནས། །གསང་གཅོད་ལ་སོགས་མན་ངག་དམར་ཁྲིད་ཞུས། །གཞན་ཡང་འགྲུ་སྒོམ་ཉི་མ་འོད་ཟེར་སོགས། །དམ་པ་མང་བསྟེན་ཉམས་བཞེས་སྒྲུབ་པ་མཛད། །གཅོད་ཡུལ་མཐར་ཕྱིན་གཉན་ས་དུར་ཁྲོད་དུ། །བདག་འཛིན་རྩད་བཅད་འཁོར་བའི་འཕྱོང་ཐག་བཀྲལ། །དེ་མཚུངས་འཁྲུལ་ཞིག་གཡུད་དྲུང་ཚུལ་ཁྲིམས་ནི། །ཡུལ་ནི་རྒྱལ་རོང་དམུ་རྡོའི་ཤར་གྱི་ཕྱོགས། །ཉམ་ཟེ་ཞེས་པར་ཕོ་རྩེའི་གདུང་ལས་འཁྲུངས། །ཆུང་ནས་དད་དང་བརྩོན་འགྲུས་འཕགས་ནོར་ལྡན། །ཐོས་བསམ་མང་མཛད་འཇིག་རྟེན་ལ་ཞེན་ལྡོག །ཕ་ཡུལ་སྤངས་ཏེ་སྨན་རིར་བྱོན་སྒྲིགས་ཞུགས། །སྐུ་མདུན་བསོད་ཡེའི་ཞལ་སྔར་དབང་ཞུང་ནོད། །ཕྱི་ནང་བོན་ལ་སྒྲོ་འདོགས་ལེགས་པར་བཅད། །གྲྭ་སར་མདོ་སྔགས་ཕྱག་ལེན་སྦྱངས་བརྩོན་དུས། །འགྲུ་སྒོམ་ཉི་འོད་མཚན་སྙན་ཐོས་དང་མོས། །མདུན་བཅར་དང་པོ་བྱ་དུར་ན་མཇལ་དུས། །དད་པའི་སྤུ་ལོང་གཡོ་བས་སྐྱི་ཤ་ཟིང་། །སྙིང་ཁུང་མིག་ནས་བྲུལ་བའི་མོས་གུས་ཀྱིས། །ཞབས་རྡུལ་སྤྱི་བོས་མཆོད་དེ་རིང་བསྟེན་ནས། །ཐེག་ཆེན་ཡོད་རྒུའི་དབང་ཁྲིད་མན་ངག་ལུང་། །རྩ་རླུང་ཐེག་གསུམ་ཕྱག་ལེན་མ་ལུས་ཞུས། །ལྟ་སྤྱོད་ཟུང་འབྲེལ་ཉམས་ལེན་རྩེ་གཅིག་བསྒོམ། །ཉམས་མྱོང་རྒྱུད་སྐྱེས་གྲུབ་རྟགས་མངོན་དུ་གྱུར། །ཐང་མོ་ཆེ་རུ་རྟ་པ་མཉམ་རྒྱུག་བས། །རྟ་ཆད་འཁྲུལ་ཞིག་ལ་ཁར་ཐོན་ཏེ་ཕེབས། །དུས་ཤིག་འབྲུག་ལུགས་སྒྲུབ་རྟོགས་འགས་བོན་ལ། །རྩ་རླུང་ཁྲིད་མེད་བརྗོད་པ་དེ་བཟློག་ཕྱིར། །དེའི་རྟོགས་གསུམ་དང་ཁོང་བཞིར་དགུན་ནུབ་ཅིག །གཙང་པོའི་དར་ཐོག་བཞུགས་པས་རྟོགས་ལྡན་གཉིས། །བྲོས་ཤོར་གཅིག་དང་མཉམ་བཞུགས་ཐོ་རེངས་ཁར། །རྡུལ་ནག་ཟིལ་པ་ཕྲོམ་མེ་བཞུགས་པའི་སྐོར། །འཁྱགས་པ་ཁྲུ་གང་རེ་ཙམ་ཞུ་འདུག་པས། །ཁོང་གསུམ་དད་གུས་བླ་མའང་ཐུགས་མཉེས་གྱུར། །མཚན་དུ་རས་རྐྱང་བར་ཆགས་དེ་ནས་ནི། །རྫོགས་ཆེན་འོད་གསལ་བཅས་པའི་གདམས་ཟབ་ཀུན། །བུམ་པ་གང་བྱོར་གནང་སྟེ་ལྷོ་ཕྱོགས་སུ། །འབྱོན་པར་ལུང་བསྟན་གྲུབ་ཐོབ་བསྟན་རྒྱལ་དང་། །འགྲོགས་ཏེ་ལྷོ་བྲག་སྐུ་འབུམ་དུ་བྱོན་ལམ། །སྟོན་པའི་ཕྱག་ཤིང་རྡོ་སྒྲོམ་ཞིག་རྙེད་བསྣམས། །སྐུ་འབུམ་གནས་སུ་མཉམ་མེད་འདུལ་བ་ཡི། །སྐུ་གདུང་མཇལ་ཞིང་དེ་རུ་ལོ་གསུམ་བསྒྲུབ། །བོན་འཁོར་བསྐོར་མཛད་སྲིད་རྒྱལ་ལུང་བསྟན་ནས། །རྐོང་པོར་བྱོན་ཏེ་བྲོ་གར་ཞབས་རྗེས་སུ། །ལོ་གསུམ་བསྒྲུབ་མཛད་སྦྱིན་བདག་བུད་མེད་ཅིག །བྱིན་བརླབས་བུ་སྐྱེས་དུང་དཀར་རྫོང་གཞིས་ཕུལ། །དེ་རུ་དགོན་པ་བཏབ་བཞུགས་ཞབས་རྗེས་གཅིག །རྩེད་མོའི་ཚུལ་བཞག་སྐབས་ཤིག་རྐོང་སྨད་ན། །གངས་རི་ཉིལ་ཏེ་གཙང་བཀག་གྲོང་མང་བརླག །ཁོང་ལ་ཞུས་ནས་གཏོར་མདོས་རྒྱབ་མཛད་པས། །གངས་ཕུག་གཙང་པོ་ལམ་སེང་དེད་ལ་སོགས། །གཙང་པོར་མི་བྱིང་གནམ་ཆར་དབབ་བཀག་དང་། །མདུད་པས་མཚོན་བསྲུང་ལ་སོགས་གྲུབ་རྟགས་ནི། །བརྗོད་ཀྱིས་མི་ལང་སློབ་མ་བསྟན་འགྲོའི་དོན། །ནུས་པ་ལྡོང་སྒོམ་བསྟན་པ་ལྷུན་གྲུབ་དང་། །རྒྱལ་རོང་རྟོགས་ལྡན་མེ་རི་འབར་བ་དང་། །ཉག་རོང་གཡུང་དྲུང་གྲགས་པ་གསུམ་བྱུང་ངོ་། །ལྟ་སྒོམ་མངོན་གྱུར་རིག་པ་བཙན་སར་ཟིན། །སྔ་ཕྱིའི་སྐྱེ་མཁྱེན་དོན་ལྔའི་དགུང་ཐོག་གཤེགས། །ལྷ་བུ་པད་མ་འཕྲུལ་གྱི་སྐྱེ་བར་གྲགས། །དེ་རྗེས་ནང་སོ་གཡུང་དྲུང་ཡེ་ཤེས་ནི། །ཡུལ་ནི་རྒྱལ་རོང་འགྲན་རྫོང་རྒྱལ་པོའི་སྲས། །གདུང་རུས་དབྲ་དཀར་ཁྱུང་སྟེ་ཆུང་ནས་མཁས། །བླ་མ་ཤེས་རབ་དྲུང་དུ་རབ་བྱུང་བཞེས། །བཅུ་དྲུག་ལོ་ལ་གཙང་ཕེབས་སྨན་རི་རུ། །མཁན་ཆེན་བསོད་གཡུང་མདུན་དུ་དྲང་སྲོང་བསྒྲུབ། །གཞན་ཡང་ཏྲེ་སྟོན་བསོད་ནམས་འགྱུར་མེད་དང་། །བྲུ་བླ་དབང་རྒྱལ་ཞུ་སྒོམ་ཁྲི་བཙུན་དཔལ། །སྟག་བྲོ་ནམ་མཁའ་འོད་ཟེར་སོགས་བསྟེན་ནས། །ཕྱི་ནང་བོན་སྒོའི་དབང་ལུང་ཡོངས་རྫོགས་ཞུས། །ཁྱད་པར་བོན་རིར་དམ་པ་བློ་རྒྱལ་མདུན། །ཨ་སྙན་རྫོགས་གསུམ་ཐེག་ཆེན་གདམས་རྫོགས་གསན། །མདོ་དབུས་སྒྲུབ་གནས་ཀུན་ཏུ་ཉམས་ལེན་མཛད། །ཤེལ་ཞིག་གཏོ་ལུང་ཡང་དབེན་དཔལ་དགོན་བཏབས། །གྲུབ་རྟགས་རྫུ་འཕྲུལ་ཐོགས་མེད་མཁའ་སྤྱོད་ཉུལ། །བསྟན་དང་འགྲོ་བའི་དཔལ་མགོན་དམ་པ་འོ། །ཡང་གཅིག་ལྡོང་སྒོམ་བསྟན་པ་ལྷུན་གྲུབ་ནི། །འཁྲུངས་ཡུལ་ཨ་མདོ་ཟོང་ཆུང་འབྲུག་སྐྱིད་ནང་། །ཡབ་ཡུམ་ལྡང་ང་མགོ་སེར་ཇ་ཁང་བཟའ། །ཁྲོ་མོ་བཙུན་གཉིས་ལ་ནི་སྲས་བརྒྱད་ནང་། །དྲུག་པ་དགུང་སྙིང་ལུག་སྟེ་ཆུང་དུས་ནས། །ཤེས་རིག་གསལ་ལ་དད་གུས་ངེས་འབྱུང་ཆེ། །བཅུ་གཅིག་ལོ་ན་འདོན་ཆོག་ཐོགས་མེད་མཁྱེན། །ཡོན་བདག་ཁྱིམ་དུ་ཞལ་འདོན་གསུང་དུས་སུ། །ཡོན་བདག་གེ་ཁོད་ལྡང་ང་བཙུན་ཆུང་འདིའི། །སྐད་ཐོས་ཚེ་ན་རིག་འུར་སེམས་བདེ་ཟེར། །ཕྱུག་རྫིར་བྱོན་སྐབས་ཤུག་སྡོང་རྩར་བསྡད་ཚེ། །སྤྲིན་གསེབ་གཟུགས་མེད་སྒྲ་ཡི་བུ་ཆུང་ཁྱོད། །བཙུན་པ་གྱིས་ཟེར་དེ་ཐོས་ནས་བཟུང་སྟེ། །གནས་ལུགས་རང་བབས་ཆགས་ཤིང་དེ་ཕྱིན་ཆད། །ས་རྡོའི་མལ་སྒྲོམ་བཅོས་ཏེ་ཙོག་པུར་འདུག །མི་གཞན་བུ་ཆུང་འདི་ཡིས་ད་ལྟ་ནས། །གྲུབ་བརྫུ་བྱེད་ཟེར་དགུང་ལོ་བཅོ་བརྒྱད་ཐོག །ཞུ་སྟོན་དཔལ་འབྱོར་བློ་གྲོས་དང་མཇལ་ཏེ། །ཞབས་ཕྱིར་འབྲེངས་འོང་རྒྱལ་མོ་དམུ་རྡོའི་ལྷོ། །གཡུང་དྲུང་རིང་མོར་གྲུབ་ཐོབ་བསྟན་རྒྱལ་མཇལ། །རབ་བྱུང་བསྒྲུབ་མཚན་བསྟན་པ་ལྷུན་གྲུབ་ཅེས། །དེ་ནས་གཙང་བྱོན་འཇེད་གྱི་སྤང་ལུང་དུ། །རི་དཔོན་ཚུལ་ཁྲིམས་དབང་ལྡན་གྱི་མདུན་ནས། །མཁའ་འགྲོ་གསང་གཅོད་ལ་སོགས་སྔགས་མང་གསན། །དེ་ནས་གྲྭ་སའི་བླ་མ་རྣམས་ལས་ཀྱང་། །དབང་ལུང་མན་ཞུས་གངས་རི་མཚོ་གསུམ་སོགས། །སྟོད་གནས་ཀུན་མཇལ་ཕྱིར་ཕེབས་བོན་རི་རུ། །བླ་མ་འཁྲུལ་ཞིག་གཡུང་དྲུང་ཚུལ་ཁྲིམས་མཇལ། །ཡིད་ཆེས་དད་པ་ཁོང་ཤར་ཞབས་བསྙེན་ཏེ། །སྙན་རྒྱུད་རྫོགས་ཆེན་ཨ་ཁྲིད་ཉམས་བརྒྱུད་ཀུན། །དབྱང་ལུང་མན་ངག་གདམས་ཁྲིད་ཡོངས་རྫོགས་ཞུས། །ཚེ་རིང་ཕུག་ཏུ་ལོ་གསུམ་སྒྲུབ་སྒོམ་མཛད། །དེ་ནས་རྩ་རིར་ཕེབས་བསྐོར་ལྷོ་རྐོང་མཚམས། །དྲན་པ་ཡབ་སྲས་ཞལ་མཇལ་ལུང་བསྟན་བཞིན། །རས་རྐྱང་བའི་མདུན་བྱོན་ཏེ་ལོ་གཅིག་བཞུགས། །དེ་རྗེས་ཕ་ཡུལ་འགྲོ་བཞེས་གནས་བདག་གིས། །ཞུས་བསྐུལ་བོན་རིར་བཞུགས་པར་ཐག་བཅད་ནས། །སྟག་རྩེ་རི་ཁྲོད་དགོན་བཏབ་བོན་བསྟན་བཙུགས། །སྟག་རྩེའི་ནགས་ལ་མེ་ཤོར་གཟན་མཐུས་བསད། །མར་ཁུ་དོ་པའི་ཞིང་སྟེང་ཕ་བོང་ཁྱེར། །རྒྱ་བོ་གདོང་དང་དེ་བཞིན་སེ་གོ་རར། །ཞབས་རྗེས་རེ་བཞག་གྲུབ་རྟགས་བརྗོད་མི་ལང་། །སྟག་རིར་བོན་འཁོར་བསྐོར་བའི་སློབ་མང་ནང་། །གདན་འཛིན་སྐྱེས་བུ་ཚེ་དབང་ལྷུན་གྲུབ་དང་། །རྣལ་འབྱོར་ནམ་མཁའ་ལྷུན་གྲུབ་ལ་སོགས་པའི། །བསྟན་འགྲོའི་དོན་ནུས་སྐྱེས་བུ་གྲངས་མང་བྱུང་། །སྣང་བ་དབང་འདུས་གཏུམ་མོའི་མེ་ཆེན་འབར། །མི་བརྗེད་གཟུང་ལྡན་ལྷ་ཞལ་གྲངས་མང་གཟིགས། །བྱ་རོག་གཉིས་ཀྱིས་ཁྲིད་ཉན་ཞི་གནས་ཆགས། །མཆོག་ཐོབ་སྤྲུལ་སྐུ་འགྲོ་དོན་བྱོན་པ་སྟེ། །ལུང་ལས་དྲན་པའི་ཐུགས་ཀྱི་འོད་ཟེར་ལས། །སྟག་རྩེ་ལྡོམ་བུ་བྱ་བ་འབྱུང་ཞེས་གསུངས། །དགུང་ལོ་གྱ་བཞིར་འགྲོ་བའི་དོན་གྲུབ་སྟེ། །ངོ་མཚར་རྟགས་བཅས་བདེ་ཆེན་དབྱིངས་སུ་གཤེགས། །དེ་སློབ་སྟག་རྩེ་ཚེ་དབང་ལྷུན་གྲུབ་ནི། །འཁྲུངས་ཡུལ་ཨ་མདོ་ཤར་ཟོང་ཆུང་ངུ་ནས། །དགེ་མཚན་ཡོན་ཏན་ལྡན་ཅིང་དད་མོས་ཆེ། །འཇིག་རྟེན་ཞེན་ལོག་ངེས་འབྱུང་དག་སྣང་ལྡན། །རིས་མེད་སྐྱེས་བུ་མང་བསྟེན་གདམས་པ་ཞུས། །གྲྭ་སར་བྱོན་ཅིང་ཕྱི་ནང་དབང་ལུང་གསན། །དེ་ནས་རྐོང་པོར་བྱོན་ཏེ་ལྡོང་སྒོམ་མཇལ། །སྙིང་ཁོང་གཏིང་ནས་དད་པའི་མོས་གུས་ཀྱིས། །ཞབས་པད་སྤྱི་བོས་བསྙེན་ཅིང་རྒྱུན་དུ་བསྟེན། །མཉེས་པ་གསུམ་གྱི་སྲི་ཞུས་རྐྱུན་བཀུར་ཞུས། །གདམས་པ་ཁྲིད་སྙན་རྫོགས་གསུམ་གསང་གཅོད་སོགས། །ཞུས་ཏེ་ལོ་གསུམ་ཉམས་ལེན་རྐྱང་དེད་བསྒོམ། །དེ་བཞིན་ཐོས་བསམ་སྒོམ་སྒྲུབ་འཆད་ཉན་སྤེལ། །འཁོར་ལོ་གསུམ་གྱི་མཛད་ཕྲིན་བླ་མེད་བསྐྱངས། །ལྡོང་བསྒོམ་གཤེགས་རྗེས་སྟག་རྩེའི་གདན་འཛིན་མཛད། །མདོ་སྔགས་བཤད་སྒྲུབ་བསྟན་སྤེལ་བོན་འཁོར་བསྐོར། །ཞལ་སློབ་རྣལ་འབྱོར་གཡུང་དྲུང་རྣམ་རྒྱལ་སོགས། །གྲུབ་བརྙེས་སྐྱེས་བུ་དམ་པ་དུ་མ་བྱོན། །ཡང་གཅིག་རྣལ་འབྱོར་ནམ་མཁའ་ལྷུན་གྲུབ་ནི། །འཁྲུངས་ཡུལ་ཨ་མདོ་དཔལ་སྐྱེད་ཟེར་བ་རུ། །གདུང་ནི་ཁྲོམ་ཚང་ཡིན་ཏེ་ཆུང་ངུ་ནས། །འཁོར་བར་ཞེན་ལོག་ངེས་འབྱུང་སྐྱོ་ཤས་ཆེ། །འཇིག་རྟེན་རྒྱབ་བསྐྱུར་ཕྱོགས་མེད་དབེན་ཁྲོད་འགྲིམས། །དམ་པ་ཀུན་བསྟེན་མདོ་སྔགས་ཟབ་ཁྲིད་ཞུས། །རྐོང་པོར་བྱོན་སྟེ་ལྡོང་སྒོམ་ཉིད་དང་མཇལ། །ཞབས་བསྟེན་ཨ་གཉན་རྫོགས་གསུམ་ལ་སོགས་པའི། །ཐེག་ཆེན་ཡོངས་རྫོགས་ཞུས་ཏེ་ལྷ་རིའི་གནས། །ལོ་གཅིག་སྒྲུབ་མཛད་དེ་ནས་སྟོད་གནས་ཕེབས། །གངས་རི་མཚོ་གསུམ་སྤོས་རི་ངད་ལྡན་དང་། །ཁྱུང་ལུང་སྟག་རི་ཁྲ་བོ་ཨུན་རུང་བྲག།ད་རོག་མཚོ་དང་དབལ་རོང་སྟར་དྭང་སོགས། །ངེས་མེད་རི་ཁྲོད་རྣམས་སུ་ཉམས་ལེན་ལ། །དཀའ་སྤྱད་བསྒྲུབ་གཞོལ་རིག་པ་རྐྱང་དེད་བསྒོམ། །བྱང་སྟོང་ལྷགས་པར་དགུན་ཡང་རས་གོས་བསྣམས། །ཁྱད་པར་ཨུན་རུང་བྲག་ཕུག་དགུན་ཐོག་གཅིག །ཁ་བས་ལམ་བཀགས་བཞུགས་ཚེ་འཚོ་བ་གཞན། །མེད་པའི་དགོ་བའི་ཤི་ཤ་གཅིག་ལ་བརྟེན། །བསྒྲུབ་མཛད་སྒོམ་པས་ཉམས་རྟོགས་ཁོང་ནས་འབར། །དེ་བཞིན་བྱ་བཏང་ཀུན་སྤངས་ཁོ་ནར་རྒྱུ། །བྱང་རྒྱུད་སྒྲུབ་གནས་རྣམས་སུ་བར་དོའི་ཁྲིད། །ཀུན་བཟང་ཉིད་ཀྱིས་གདམས་པ་ཡི་གེར་བཀོད། །སྐལ་ལྡན་འགྲོ་ལ་ཟབ་ཁྲིད་མན་ངག་གནང་། །སླར་ཡང་དབུས་གཙང་དག་རྐོང་ལྷོ་བྲག་གནས། །ཙ་རི་སོགས་སུ་བསྒྲུབ་ཅིང་ཟབ་ཁྲིད་བསྐྱང། སྟག་རྩེར་བྱོན་ཏེ་ཚེ་དབང་ལྷུན་གྲུབ་ལས། །གསང་གཅོད་གདམས་ཞུས་ཇོ་མོ་ལྷ་རིར་བྱོན། །དེར་བཞུགས་བསྒོམ་པས་ཀུན་བཟང་དགོངས་པར་བསྙེམས། །གཞན་དོན་འཆད་ཉན་སྤེལ་གསུམ་བོན་འཁོར་བསྐོར། །ཞལ་སློབ་སྔ་ཚར་ཕྱི་ཚར་གཉིས་བྱུང་སྟེ། །སྔ་ཚར་ཏྲེ་སྟོན་ཚེ་དབང་ཚུལ་ཁྲིམས་དང་། །རིན་ཆེན་ལྷུན་གྲུབ་ཡང་སྟོན་རིན་ཆེན་རྒྱལ། །བྱ་བཏང་གཡུང་དྲུང་འོད་ཟེར་ལ་སོགས་པ། །སྟོད་ཕྱོགས་སུ་བྱུང་ཕྱི་ཚར་རྨད་བྱུང་སློབ། །མཚུངས་མེད་གྲུབ་དབང་རྣམ་དག་ཚུལ་ཁྲིམས་དང་། །ངེས་མེད་བྱ་བཏང་ཉི་མ་འོད་ཟེར་དང་། །ཆགས་མེད་རྣལ་འབྱོར་གཡུང་དྲུང་རྒྱལ་མཚན་དང་། །ཟླ་མེད་རྣམ་འདྲེན་ཚུལ་ཁྲིམས་དབང་རྒྱལ་དང་། །འཛིན་མེད་རང་གྲོལ་གཡུང་དྲུང་རྣམ་རྒྱལ་དང་། ། ཕྱོགས་མེད་འགྲོ་མགོན་གཡུང་དྲུང་གཙུག་ཕུད་དང་། །འགྲན་མེད་གྲུབ་ཆེན་གཡུང་དྲུང་རྣམ་དག་དང་། ། མཉམ་མེད་སུམ་ལྡན་རྒྱལ་བ་བློ་གྲོས་བརྒྱད། །དེ་ལྟར་དགུང་ལོ་གོ་བདུན་བཞུགས་ཏེ་གཤེགས། །དེ་སློབ་གྲུབ་དབང་རྣམ་དག་ཚུལ་ཁྲིམས་ནི། །སྟོད་བྱོན་དང་རྭ་གཡུ་བུན་གནས་སུ་བཞུགས། །སྒྲུབ་སྡེ་བཙུགས་ཤིང་འཆད་ཉན་བཀའ་འཁོར་བསྐོར། །དེ་རྗེས་ཚུལ་ཁྲིམས་ལྷུན་གྲུབ་ཚུལ་གཡུང་སོགས། །བྱ་བཏང་འདྲེན་མཆོག་ཉི་མ་འོད་ཟེར་ནི། །ངེས་མེད་རྒྱལ་ཁམས་དབེན་ཁྲོད་བོན་འཁོར་བསྐོར། །རྣལ་འབྱོར་དམ་པ་གཡུང་དྲུང་རྒྱལ་མཚན་ནི། །སྤུ་རྒྱལ་གནས་སུ་ཐེག་ཆེན་བཀའ་འཁོར་བསྐོར། །རྣམ་འདྲེན་སྐྱེས་བུ་ཚུལ་ཁྲིམས་དབང་རྒྱལ་ནི། །རྒྱལ་བསྟན་ཕུན་གླིང་བཤད་སྒྲུབ་བསྟན་པ་སྤེལ། །རང་གྲོལ་གྲུབ་དབང་གཡུང་དྲུང་རྣམ་རྒྱལ་ནི། །ཚེ་ལྷུན་རྒྱལ་ཚབ་སྟག་རྩེའི་ཁྲི་འཛིན་མཛད། །འགྲོ་མགོན་གྲུབ་མཆོག་གཡུང་དྲུང་གཙུག་ཕུད་ནི། །བོན་རིའི་དབུས་ཕུག་རྩེ་གཅིག་བསྒྲུབ་པ་མཛད། །འགྲན་བྲལ་གྲུབ་ཆེན་གཡུང་དྲུང་རྣམ་དག་ནི། །བདག་འཛིན་འཁྲུལ་རྟོག་རྩད་གཅོད་བརྟུལ་ཞུགས་ལྡན། །སྤྲོས་བྲལ་ནམ་མཁའ་ལྟ་བུའི་རྣལ་འབྱོར་སྤྱོད། །འཁོར་བའི་ཕུན་ཚོགས་དུག་སྦྲུལ་ཚང་བཞིན་མཐོང་། །དགྲ་གཉེན་ཆགས་སྡང་རྩ་བ་དྲུང་ན་ཕྱུང་། །བདེན་མེད་རེ་དོགས་མཚན་མའི་རྫུན་ཕུག་གཏིབས། །གཉིས་སྣང་ལྷ་འདྲེའི་གྲོང་ཁྱེར་ཐོག་བརྫིས་གཏོར། །རི་ཕུག་ལུང་ཕུག་གད་ཕུག་བྲག་ཕུག་འགྲིམས། །གཡའ་བྲག་རྫ་གངས་མཚོ་གླིང་ནགས་ཚལ་གནས། །གཉན་ས་དུར་ཁྲོད་ཀུན་ཏུ་བསྒྲུབས་མཛད་པས། །དོན་དགོངས་མཐའ་དང་བྲལ་བའི་རྣལ་འབྱོར་ཡིན། །ཐ་མ་བོན་རིའི་ཡང་དགོན་དབེན་གནས་བཞུགས། །མཉམ་མེད་སྤྲུལ་སྐུ་རྒྱལ་བ་བློ་གྲོས་ནི། །དབུས་གཙང་ཉང་དག་རྐོང་དང་ལྷོ་གནས་ཀུན། །སྨན་རི་དར་ལྡིང་རི་ཞིང་བཟང་པོ་རི། །ལ་ཕུག་དང་རྭ་ད་རོག་དབལ་རོང་གློ། །གངས་རི་མཚོ་གསུམ་ཁྱུང་ལུང་བྱ་རི་བཙུགས། །མཚོ་བཞིའི་གནས་དང་ཞང་ཞུང་དུམ་པ་ཚལ། །ཀུན་ཏུ་སྒྲུབ་མཛད་ཉམས་རྟོགས་མངོན་དུ་འགྱུར། །ཁྱད་པར་བློན་པོའི་གངས་ལ་ལོ་གསུམ་དུ། །ཉིན་མཚན་བར་མེད་རིག་པ་རྐྱང་དེད་བསྒོམ། །དོན་རྟོགས་སྤྲོས་མཐའ་བྲལ་བའི་དགོངས་པ་བརྙེས། །དེ་ནས་དབུས་ཕུག་གསང་བ་ཡང་རྫོང་དུ། །བཞུགས་ཤིང་བསྟན་འགྲོའི་དོན་མཛད་གྲུབ་མཐོར་གཤེགས། །དེ་སློབ་མཆོག་སྤྲུལ་མི་འགྱུར་རྒྱལ་མཚན་ནི། །སྐྱེས་ཐོབ་བློ་ཡངས་ཤེས་བྱ་ཀུན་ལ་མཁས། །ཐེག་ཆེན་གྲུབ་པའི་ཉམས་རྟོགས་མཆོག་ཏུ་ཕྱིན། །བོན་རིའི་མདུན་ཞོལ་ཤེལ་སྐུ་སྦུག་ཉིད་དུ། །རྒྱལ་རི་དགོན་གསར་བཏབ་ཅིང་སྨིན་གྲོལ་བཙུགས། །ཞལ་སློབ་བརྒྱུད་འཛིན་སྐྱེས་བུ་དུ་མ་བྱོན། །དེ་རྗེས་སྟག་རི་དབུས་ཕུག་སོགས་ཀྱི་བླ། །རིན་ཆེན་ཚུལ་ཁྲིམས་ཀུན་བཟང་ལྷུན་གྲུབ་དང་། །རྒྱལ་བ་གཙུག་ཕུད་ཚེ་དབང་མཆོག་ལེགས་དང་། །བསྟན་འཛིན་ལྷུན་དབང་ཟླ་བ་རྒྱལ་མཚན་དང་། །གཡུང་དྲུང་དབང་རྒྱལ་མཆོག་སྤྲུལ་རྒྱལ་བའི་མཚན། །ཚུལ་ཁྲིམས་བློ་གྲོས་མཐའ་ཡས་རྒྱ་མཚོ་སོགས། །མཁས་བཙུན་ཟུང་ལྡན་བསྟན་འགྲོའི་དོན་ནུས་ཤིང་། །མཆོག་ཐུན་གྲུབ་པ་བརྙེས་པ་ཤ་སྟག་གོ། །ཡང་གཅིག་ཨ་ཁྲིད་ལ་སོགས་ཁམས་བརྒྱུད་གཅིག །གོང་གི་ནང་སོ་གཡུང་ཡེའི་ཞལ་སློབ་པ། །ཤེལ་ཁོག་རྟོགས་ལྡན་གཡུང་དྲུང་རྒྱལ་མཚན་ནི། །སུམ་ལྡན་དྲང་སྲོང་རི་སྒོམ་གྲོལ་ཐོབ་ཡིན། །དེ་སློབ་དགེ་བཤེས་གཡུང་དྲུང་བསྟན་འཛིན་ནི། །གྲྭ་ས་ཀུན་འགྲིམས་མཁས་གྲུབ་ཟུང་ལྡན་ལགས། །དེ་སློབ་སྨོན་རྒྱལ་ནམ་མཁའ་ཡེ་ཤེས་ནི། །མཁས་གྲུབ་རྟོགས་ལྡན་ཟབ་གཏེར་བདག་ཉིད་དོ། །དེ་སློབ་རྫ་རྟོགས་ཡེ་ཤེས་བསྟན་འཛིན་ནི། །སུམ་ལྡན་རྣལ་འབྱོར་བླ་མ་མངོན་མཁྱེན་ལྡན། །དེ་སློབ་གྲུབ་དབང་གཡུང་དྲུང་ཕུན་ཚོགས་ནི། །ཐར་བདེ་བསམ་གཏན་རི་ཁྲོད་བསྒོམ་གྲུབ་ཐོབ། །དེ་སློབ་གཏེར་ཆེན་ཚེ་དབང་གྲགས་པ་ནས། །ཤར་རྫ་བཀྲ་ཤིས་རྒྱལ་མཚན་ལ་བརྒྱུད་དོ། །གོང་གི་ཀུན་གྲོལ་ནམ་མཁའ་ཡེ་ཤེས་ལ། །ཐུགས་སྲས་གཤེན་སྟོན་ཀུན་དགའ་ཕུན་ཚོགས་དང་། །རྫ་ཁོག་ཁྲོ་ཚང་བསྟན་འཛིན་ནོར་བུ་དང་། །རྒྱལ་རོང་ཁྲོ་ཁྱུང་ནམ་མཁའ་དབང་ལྡན་དང་། །འཛིང་ན་ལྕང་ལུང་ཚུལ་ཁྲིམས་ཕུན་ཚོགས་དང་། །རྫ་རྒྱུད་དབྲ་སྟོན་གཡུང་དྲུང་འགྱུར་མེད་དང་། །ཁྲོམ་རྫོང་རྟོགས་ལྡན་ཡེ་ཤེས་བསྟན་འཛིན་དང་། །རྒྱལ་སྲས་པད་མ་གྲུབ་པའི་རྒྱལ་པོ་སོགས། །བསྟན་འཛིན་བརྒྱད་བྱོན་དེ་དག་ཞལ་སློབ་བརྒྱུད། །ཁྲོ་སྤྲུལ་དམ་པ་བསྟན་པའི་རྒྱལ་མཚན་དང་། །རྒྱལ་སྲས་བསྟན་པ་དབང་གི་རྒྱལ་པོ་དང་། །བླ་ཁྲི་རྒྱལ་བ་གཡུང་དྲུང་བསྟན་འཛིན་དང་། །དབྲ་སྤྲུལ་བསྟན་འཛིན་དབང་གི་རྒྱལ་པོ་དང་། །ལྕང་ལུང་གཡུང་དྲུང་བསྟན་པ་རྒྱལ་མཚན་སོགས། །ཀུན་སྒྲོལ་ཉིད་ཀྱི་ཡང་སྲིད་སྐྱེ་ཕྲེང་རིམ། །གཉིས་པ་བསྟན་འཛིན་ཚུལ་ཁྲིམས་གྲགས་པ་དང་།གསུམ་པ་མི་འགྱུར་གཡུང་དྲུང་ཐོགས་མེད་རྩལ། །བཞི་པ་ཧེ་རི་གསང་སྔགས་གྲགས་པ་མཆོག །ལྔ་པ་གར་གྱི་དབང་ཕྱུག་བདུད་འདུལ་གླིང་། །དྲུག་པ་ཧུང་ཆེན་འགྲོ་འདུལ་གླིང་བཅས་བྱོན། །གསང་གཅོད་བརྒྱུད་སྨད་རྒྱལ་རི་མི་འགྱུར་ནས། །རྐྱང་སྤྲུལ་ནམ་མཁའ་རྒྱལ་མཚན་ལ་བརྒྱུད་ཅིང་། །དེ་ཡིས་ཕྱག་ལེན་གདམས་ཁྲིད་གསར་རྒྱས་མཛད། །དེ་སློབ་རྒྱལ་དབང་བསོད་ནམས་ཕུན་ཚོགས་ནི། །བཀྲ་ཤིས་འཁྱིལ་བའི་སྒོམ་གྲྭར་གྲུབ་པ་བརྙེས། །དེ་སློབ་རྟོགས་ལྡན་ཟླ་བ་རྒྱལ་མཚན་ནི། །སྟག་རྩེ་གཡུང་དྲུང་གླིང་དུ་མཆོག་ཐུན་བསྙེམས། །དེ་སློབ་སྟག་རྩེ་གཡུང་དྲུང་དབང་རྒྱལ་ནི། །མཆོག་སྤྲུལ་ཆེན་པོ་གསང་སེམས་བརྒྱུད་པའི་བདག །དེ་སློབ་དཔའ་སྒོམ་བསོད་ནམས་ཚུལ་ཁྲིམས་ནི། །དབེན་གནས་འགྲན་གྱི་རི་གོང་གྲུབ་པ་ཐོབ། །དེ་སློབ་སྒོམ་ཆེན་སྨོན་ལམ་བསྟན་པ་ནི། །གཉན་ཁྲོད་ཀུན་འགྲིམ་དང་རྭར་མཆོག་ཐུན་བརྙེས། །དེ་སློབ་རྣལ་འབྱོར་བསྟན་པ་རྒྱལ་མཚན་ནི། །ཕྱུག་ཚོ་གཡུང་དྲུང་ལྷུན་རྩེར་དོན་གཉིས་གྲུབ། །དེ་རྗེས་གཡུང་དྲུང་བསྟན་པའི་རྒྱལ་མཚན་ནི། །མཁས་དང་གྲུབ་པའི་ཡོན་ཏན་ཟུང་ལྡན་གྱིས། །དང་རྭ་ཕྱུག་དགོན་བསྟན་པ་རྒྱས་སྤེལ་མཛད། །བཤད་སྒྲུབ་སྨིན་གྲོལ་བཀའ་འཁོར་ཡོངས་སུ་བསྐོར། །གསང་གཅོད་ཟབ་མོའི་བསྟན་སྤེལ་རྒྱུན་འཛིན་ཅིང་། །རྒྱ་བལ་དུ་བྱོན་བསྟན་འགྲོའི་དོན་མཛད་བཞུགས། །

ཞེས་སངས་རྒྱས་གཡུང་དྲུང་བོན་གྱི་བསྟན་པའི་བྱུང་བ་བརྗོད་པ་ལེགས་བཤད་སྐལ་པ་བཟང་པོའི་མགྲིན་རྒྱན་ལས། མན་ངག་ཨ་ཁྲིད་སོགས་ཉམས་བརྒྱུད་ཅི་རིགས་ཀྱི་བརྒྱུད་པའི་བླ་མ་བྱོན་ཚུལལ་གྲོལ་ལམ་ཡོངས་རྫོགས་ཀྱི་བརྒྱུད་པའི་འཕྲོ་མཐུད་དེ་བཤད་པའི་ལེའུ་སྟེ་སྐབས་ཉི་ཤུ་པའོ།། །།

ལེའུ་ཉེར་གཅིག་པ།

ལེའུ་ཉེར་གཅིག་པ། བརྒྱུད་ཁོངས་དེ་དག་ཏུ་མ་གསལ་བའི་དམ་པ་འགའ་ཞིག་དང་ཁམས་ཕྱོགས་ཕྱིས་བྱོན་རིགས།

ད་ནི་གོང་གི་མདོ་སྔགས་སེམས་གསུམ་སྤྱིའི། །བརྒྱུད་ཁོངས་ལོ་རྒྱུས་མ་ཚུད་དམ་པ་རྣམས། །འཐོར་བྱུང་ཅི་རིགས་བཀོད་པའི་ཐོག་མ་རུ། །རབ་བྱུང་དང་པོའི་གོང་ཐོག་དྲུག་ཅུའི་སྟོད། །ཏྲེ་སྟོན་གོ་ཆ་བྱ་བའི་རྣལ་འབྱོར་ཆེ། །གཙང་སྟོད་དུ་བྱོན་ཕྱོགས་མེད་འགྲོ་དོན་མཛད། །དེ་སྟེ་སྒྲགས་བྱང་ལུང་བསྟན་ལས། །གཙང་ཁ་ལ་ཡི་ནང་ཉིད་དུ། །ཏྲེ་སྟོན་གོ་ཆ་བྱ་བ་འབྱུང་། །དེ་ཡང་སྦས་པའི་རྣལ་འབྱོར་བ། །ཞེས་སོགས་དུ་མའི་ལུང་ནས་བསྔགས་པའོ། །དེ་དང་དུས་མཚུངས་གྲུབ་བརྙེས་དུ་མ་བྱོན། །དེ་རྗེས་གཙང་སྟོད་ལྷོ་ཡི་ཡར་སྟེང་ན། །གྲུབ་སྨྱོན་དར་མ་སེང་གེ་བྱ་བ་བྱོན། །ཏྲེ་སྟོན་ཁྲོ་འབྲུག་དམ་པ་སོགས་དང་མཇལ། །ཕྱོགས་མེད་ཀུན་ཏུ་བོན་ཆོས་གང་བདེར་སྤྱོད། །དེ་ཡང་གོང་གི་ལུང་ཉིད་དུ། །གཙང་གི་ཡ་ཕུག་བྱ་བ་ན། །སྨྱོན་པ་དར་སེང་བྱ་བ་ཡོད། །དེ་ཡང་རིག་འཛིན་ས་ལ་གནས། །དེ་རྗེས་རབ་བྱུང་དང་པོའི་ནང་ཉིད་དུ། །གྲུབ་ཐོབ་ཉི་མ་སེང་གེ་ཞེས་བྱ་བ། །སྦས་པའི་རྣལ་འབྱོར་ཆེ་དེ་ཉང་སྟོད་བྱོན། །སྐྱེས་སེ་རྗེ་འབྲུག་སོགས་ཀྱི་ཞལ་སློབ་ཡིན། །གོང་ལུང་དྲན་པས་བྱིན་རླབས་སྲས། །ཉང་སྟོད་རྒྱང་རོའི་ནང་ཉིད་དུ། །ཞིག་པོ་ཉི་སེང་བྱ་བ་ཡོད། །དེ་ཡང་སྦས་པའི་རྣལ་འབྱོར་བ། །ཞེས་དང་ཐོག་མཚུངས་མཁའ་འགྲོ་ཉ་ཉ་ཞེས། །རྣལ་འབྱོར་ཆེ་མོ་གཡས་རུའི་འཇེད་ནང་བྱོན། །སྦས་ཚུལ་བརྒྱ་ཕྲག་ལྷག་ལོར་འགྲོ་དོན་མཛད། །ཞུ་སྒོམ་འཁྲུལ་ཞིག་གཤེན་སྒོམ་ཞིག་པོ་དང་། །གཙང་ཞིག་ལ་སོགས་དམ་པ་མངབྱིན་རླབས། །གཡས་རུ་འཇེད་ཀྱི་ནང་ཉིད་དུ། །མཁའ་འགྲོ་ཉ་ཉ་བྱ་བ་ཡོང་། །དེ་ཡིས་གྲུབ་ཐོབ་མང་བར་སྨིན། །དེ་དུས་ཡར་འབྲོག་སྟག་ལུང་ར་དམར་དུ། །མེ་ཟུག་དྲང་སྲོང་གཡུང་དྲུང་འོད་ཟེར་ཞེས། །ཡར་མེ་ཆེན་པོའི་གཅེན་དུ་འཁྲུངས་པ་སྟེ། །ཚེ་སྟོད་ལྕམ་བཞེས་མཚན་ལ་དངོས་གྲུབ་གྲགས། །ཞུ་ཆེན་ཡབ་སྲས་མདུན་དུ་སྔགས་སེམས་གསན། །དགུང་ལོ་སོ་བདུན་དུས་སུ་ལྕམ་འདས་ཏེ། །ཞིང་ཁང་དངོས་ཟོག་ཕལ་ཆེ་དགེ་རྩར་བཏང་། །དགོངས་མཛད་བྲུ་རྗེ་ཟུང་ལས་དྲང་སྲོང་བསྒྲུབས། །ཡར་འབྲོག་ར་དམར་བྲག་ལ་རྩེ་གཅིག་བསྒོམ། །སྐུ་མཆེད་གཉིས་ཀས་སྤོང་དག་ལན་གསུམ་མཛད། །མེ་སྒོམ་ཞིག་པོ་ཞེས་གྲགས་དགུང་མང་བཞུགས། །མཁས་གྲུབ་ཟུང་ལྡན་སྦས་པའི་རྣལ་འབྱོར་ཡིན། །དབྱིལ་ལྡེར་དྲན་པའི་ལུང་བསྟན་ལས། ། བདག་གི་རྣམ་སྤྲུལ་ཡར་འབྲོག་སྒང་། །ཟུག་ལ་གཡུང་དྲུང་མཚན་ཅན་འབྱུང་། །སྦས་པའི་ཚུལ་གྱིས་འགྲོ་དོན་མཛད། །དེ་རྗེས་རབ་བྱུང་གཉིས་ནང་ལ་སྟོད་དུ། །བླ་མ་ཀུན་དགའ་ཞིག་པོ་བྱ་བ་བྱོན། །མེ་སྒོམ་ཞིག་དང་ཞུ་སྒོམ་འཁྲུལ་ཞིག་ལས། །གདམས་ནོད་ཉང་སྟོད་སྟག་ཚལ་སྡོང་སྔོན་བསྒོམ། །སྐྱེ་མེད་དོན་རྟོགས་གཟུང་འཛིན་འཁྲུལ་རྒྱ་རལ། །བྱ་བཏང་རྣལ་འབྱོར་ཞིག་པོའི་སྤྱོད་པ་མཛད། །ཕག་རིའི་བྱང་བརྒྱུད་ཉང་སྟོད་སྟག་ཚལ་དང་། །ཉང་སྟོད་རྩ་ནམ་གང་རོའི་ཐལ་བ་མ། །བོ་དོང་བོན་གནས་མན་ངག་གཡུ་ཁུག་དང་། །གཡུང་དྲུང་དགེ་སྟེང་ཉང་སྟོད་ཞིང་ནམ་དང་། །ལ་སྟོད་གློ་དོལ་གནམ་ཐང་སྒང་གསེབ་དང་། །མྱི་རོའི་གཡེན་ཐང་རྒྱང་རོའི་མི་ཤ་བོ། །ལྷོ་འབྲོག་ཚ་ཐང་ཡར་འབྲོག་ར་དམར་སོགས། ། ཕྱོགས་མེད་ཀུན་བྱོན་གདམས་གནང་ཉམས་མགུར་གསུངས། ། གང་བཞུགས་ཕྱག་རྒྱ་ཅི་གསུང་གདམས་པའི་མགུར། །ཅིར་སྣང་བོན་སྐུར་རྟོགས་པའི་སྒོམ་ཆེན་ཡིན། །ཞལ་སློབ་མཆོག་རྣམས་སྟོན་པ་ལྷ་གཤེན་དང་། །དམ་པ་ཀུན་གྲགས་དམ་པ་ཕ་སྟོན་དང་། །ཉང་ཞིག་རྡོ་ཞིག་བོན་ཞིག་ཁྱུང་ནག་སོགས། །འཁྲུལ་ཞིག་རྟོགས་ལྡན་གྲངས་སུ་བགྲང་དཀའ་བྱོན། །དེ་མཚམས་ལྷོ་སྟོད་ཏྲི་ཡང་གདན་སའི་ཕྱོགས། །ཤེ་སྟོན་ཚུལ་ཁྲིམས་རྒྱལ་མཚན་ཞེས་བྱ་བྱོན། །ཡང་སྟོན་འབུམ་རྗེར་རབ་བྱུང་གབ་མཛོད་དང་། །སྔགས་ཀྱི་འགྲེལ་བཤད་ཕྱག་ལེན་རྫོགས་ཆེན་གྱི། །ངོ་སྤྲོད་བཅས་གསན་གཤེན་སྟོན་ནམ་མཁའ་ལས། །བསྙེན་པར་རྫོགས་ཤིང་འདུལ་བའི་སྐོར་རྣམས་གསན། །རྨ་སྟོན་ལྕམ་མེར་གསང་སྔགས་དབང་གདམས་ཞུས། །སུམ་བཅུའི་ལོ་ནས་ཆང་དགོང་ཡེ་མ་གསོལ། །བེན་དེས་མཐུ་བས་སྦལ་པ་བཅུ་བདུན་གྱིས། །སྐུ་ལ་གཞིབས་པར་བྱུང་ཡང་བག་མ་ཚ། །རང་ཞིར་སོང་སྟེ་བན་མི་ཉེར་ལྔ་ཤི། །གདོང་སྐྱའི་བྲག་ལ་བསྒོམ་མཛད་གྲུབ་པ་ཐོབ། །བོན་སྒོ་ཀུན་མཁྱེན་སྒོམ་རྟོགས་དོན་གཉིས་གྲུབ། །བསྟན་པའི་རྒྱལ་ཐེབས་སྐྱེས་བུ་དམ་པ་ཡིན། །སློབ་མཆོག་འུ་སངས་མཁན་པོ་དབང་གྲུབ་དང་། །ཁམས་སྟོན་སློབ་དཔོན་ཡོན་ཏན་རྒྱལ་མཚན་གཉིས། །ཡ་ངལ་བསྟན་ལ་བཤད་བརྒྱུད་དང་འདུལ་བརྒྱུད། །གཉིས་ཀར་དྲིན་ཆེ་དགུང་གྲངས་གྱ་བཞི་བཞུགས། །དེ་རྗེས་བླ་མ་ཁམས་སྒོམ་དྲང་སྲོང་ཞེས། །གྲོ་ཤོད་དུ་འཁྲུངས་ཡང་སྟོན་འབུམ་རྗེ་དང་། །ཀླུ་བྲག་པ་དང་མཁན་པོ་ཤེ་སྟོན་དང་། །བོན་ཞིག་དགའ་རྒྱལ་བཞི་བསྟེན་བསླབ་གསུམ་ལྡན། །གསང་སྔགས་བསྙེན་སྒྲུབ་ཟབ་མོར་སྐུ་ཚེ་བསྒྲིལ། །གྲུབ་པ་མཆོག་ལྡན་དགུང་གྲངས་གྱ་དྲུག་བཞུགས། །དེ་རྗེས་ཁམས་སྟོན་ཡོན་ཏན་རྒྱལ་མཚན་ཞེས། །གྲོ་ཤོད་འཁྲུངས་ཤིང་ཁམས་སྒོམ་དྲང་སྲོང་ལས། །རབ་བྱུང་ཀླུ་བྲག་པ་ལས་དྲང་སྲོང་བསྒྲུབས། །སློབ་དཔོན་ཤེ་སྟོན་ཉིད་ལས་མཛོད་ཕུག་གསན། །ཡེ་ཤེས་རྒྱལ་ལས་སྤ་ལུགས་ས་ལམ་གསན། །འགྲོ་དོན་ཆེར་མཛད་དགུང་ལོ་གྱ་བརྒྱད་བཞུགས། །དེ་རྗེས་གཙང་ཡུལ་ཤངས་ཀྱི་སྣ་དཀར་དུ། །བྲུ་ཤ་ནམ་གཡུང་ཤེ་མོ་བསོད་རྒྱན་སྲས། །བྲུ་སྟོན་ཚུལ་ཁྲིམས་རྒྱལ་མཚན་ཞེས་བྱ་བ། །རབ་བཞིའི་ས་ཕག་ལ་འཁྲུངས་དགུང་བདུན་ལོར། །ཁུ་བོ་དགེ་བཤེས་བཀྲ་ཤིས་རྒྱལ་མཚན་དྲུང་། །ཡིག་རྩིས་སོགས་བསླབ་དེ་རྗེས་བཅུ་གསུམ་ལོར། །དབེན་ཁར་འགྲོ་མགོན་བློ་གྲོས་མདུན་རབ་བྱུང་། །ས་མཛོད་གབ་གསུམ་ཕྱི་ནང་ཕྱག་ལེན་བཅས། །བཅུ་བདུན་ལོ་ཡན་མཁྱེན་མཛད་བཅོ་བརྒྱད་ལོར། །ངོ་སྤྲད་ཞུས་ཤིང་ཁྲིད་བསྐྱངས་ཞེན་འཛིན་གྲོལ། །དབེན་པའི་རིར་ཆས་སྔར་གྱིས་བསྐུལ་མའི་ཆེད། །གསང་ཕུ་ནེའུ་ཐོག་ཚད་མ་ཐུང་ཙམ་གསན། །དེ་བཞག་སློབ་དཔོན་རྒྱ་རས་ཤེར་བསོད་ལས། །རླུང་ཁྲིད་ཞུས་སྦྱངས་རྩ་རླུང་རང་བན་ཆུབ། །གདན་སར་བྱོན་ཏེ་རྩ་བརྒྱུད་བསེན་ཐུབ་དང་། །ནམ་མཁའ་འཕྲུལ་མཛོད་རྫོགས་ཆེན་ལུང་དྲུག་སོགས། །ཐུགས་ཆུབ་མཛད་དེ་གདན་སར་ཟུར་བཤད་བཟུང་། །ཚུར་གསན་ཕར་འཆད་གཉིས་ཀྱིས་མཁྱེན་རབ་རྒྱས། །མཁས་ཆེན་གྲགས་ཐོབ་དེ་དུས་འགྲོ་མགོན་རྗེ། །བླ་མ་དར་མ་རྨ་སྟོན་ཤེར་སེང་དང་། །དབྱིལ་སྟོན་དཔོན་གསས་བཞི་འཛོམས་བཞུགས་པ་ལས། །ཕྱི་ནང་དབང་ལུང་གདམས་པ་ཡོངས་རྫོགས་ཞུས། །དེ་ནས་རྟོགས་ལྡན་དབོན་པོའི་གཤེགས་ཤུལ་དུ། །ས་སྟོད་བསྟན་སྤེལ་དགུང་གྲངས་ཉེར་ལྔར་ཕེབས། །བླ་མ་ཤེ་ཡི་གཟིམ་ཆུང་དུ་ཕྱག་ཕབས། །ས་སྟོད་བྱང་འབྲོག་གློ་དོལ་སེ་རིབ་དང་། །པུ་ཧྲེང་སླེ་མི་སོགས་ཀུན་འགྲོ་དོན་མཛད། །ཏི་སྙུག་གདོང་སྐྱ་ཀླུ་བྲག་བྱི་བ་མཁར། །གནས་དགོན་རྣམས་བཞུགས་སོ་བཞིར་གཙང་དུ་བྱོན། །གདན་སར་འབུལ་ཚོགས་རྒྱས་མཛད་ཡར་སྟོད་བྱོན། །ཤུ་བེར་ལྷ་ལྡིང་ཏ་རབ་རྣམས་སུ་བསྒྲུབ། །དགུང་ལོ་བཞི་བཅུར་གངས་རི་མཚོ་སོགས་བསྐོར། །ཆེ་བཙན་སྡེ་འཁོར་ཏུལ་ཀྱུའི་བྲག་སྲིན་སོགས། །གྲོ་ཤོད་ལྷོ་རྒྱུད་གཞི་བདག་དམ་ལ་བཏགས། །སྟག་རོང་གནས་སུ་ཕུར་བསྒྲུབ་གྲུབ་རྟགས་མངོན། །དེ་ནས་གདོང་སྐྱ་སོགས་བཞུགས་བཀའ་འཁོར་བསྐོར། །རྗེ་དེ་གསང་གསུམ་དམ་པའི་ཡོན་ཏན་ལྡན། །ཡི་དམ་ཞལ་གཟིགས་ལྷ་སྲིན་བྲན་དུ་ཁོལ། །ཅིར་སྣང་ཡེ་ཤེས་ཤར་བའི་སྐྱེས་བུ་ཡིན། །ཞལ་སློབ་གཙོ་བོ་གདན་ས་སྐུ་མཆེད་གཉིས། །མཁན་པོ་བསོད་རྒྱལ་མཁན་པོ་འོད་གསལ་ཡིན། །སློབ་དཔོན་གྲགས་གཡུང་སློབ་དཔོན་བུ་ཆུང་སོགས། །ཉན་བཤད་འདུལ་འཛིན་གསང་སྔགས་སྒོམ་ཆེན་ཏེ། །འཁོར་སྡེ་བཞི་རུ་དོན་ལྡན་དགུ་བརྒྱར་ཉེ། །དེ་ལྟར་དགུང་གྲངས་རེ་བཞིར་བདེ་བར་གཤེགས། །ཡང་སྟོན་བསྟན་པའི་གཙུག་རྒྱན་དམ་པ་ལགས། །ད་ནི་ཡ་ངལ་གདུང་བྱོན་སྐྱེས་བུ་རྣམས། །དང་པོ་ཡང་སྟོན་དོལ་པོ་བའི་གདུང་བྱོན། །སྔོན་བཤད་རྒྱལ་མཚན་རིན་ཆེན་སྐུ་མཆེད་གཅུང་། །ཡང་སྟོན་བསྟན་རྒོད་བྱ་བའི་གྲུབ་ཐོབ་བྱོན། །དེ་ནི་དབྱིལ་གྱི་ལྡེ་འབྲིང་ལས། །མངའ་རིས་སྟོད་ཀྱི་ས་ཆ་ན། །ཡ་ངལ་བསྟན་རྒོད་བྱ་བ་འབྱུང་། །དེས་ཀྱང་བསྟན་པའི་རྒྱུད་འཛིན་བྱེད། །ཅེས་ཏེ་དེ་ནས་བརྒྱུད་པ་གཉིས་ཀྱི་མཚམས། །ཡང་སྟོན་དཔལ་ལྡན་བཟང་པོ་ཞེས་བྱ་བ། །རྒྱ་གཤེན་མ་ད་འབེ་ཤའི་སྤྲུལ་པ་སྟེ། །གསུང་རབ་པུ་སྟི་བརྒྱ་དང་བཅུ་གསུམ་བཞེངས། །གློ་དོལ་ཕྱོགས་སུ་བསྟན་པ་ཉིན་མོར་བས། །དེ་མཆེད་གཡུང་དྲུང་རྒྱལ་པོ་ཞེས་བྱ་ཞིག །བཅད་རྒྱར་བཞུགས་ནས་ངན་སོང་དོང་སྤྲུགས་འཛབ། །བྱེ་བ་བདུན་བསྐྱར་གྲུབ་པའི་རྟགས་མཚན་མངའ། །དེའི་དབོན་རབ་བྱུང་གཡུང་དྲུང་རྒྱལ་མཚན་དང་། །གཡུང་དྲུང་ཚུལ་ཁྲིམས་ཁུ་དབོན་བསླབ་གཙང་ལྡན། །རྗེས་དབོན་རིན་ཆེན་རྒྱལ་མཚན་མཆོག་སྤྲུལ་ཆེ། །དེ་མཆེད་བཀྲ་ཤིས་རྒྱལ་མཚན་དགེ་སློང་ཆེ། །དེའི་དབོན་དྲང་སྲོང་ཚུལ་ཁྲིམས་རྣམ་རྒྱལ་ནི། །གཤེན་ཆེན་ཚད་མེད་འོད་ལྡན་སྤྲུལ་པར་གྲགས། །དེ་མཆེད་རྗེ་བཙུན་རིན་ཆེན་རྒྱལ་མཚན་ནི། །བཀའ་བརྒྱུད་གསུང་རབ་མང་བཞེངས་བསྟན་པའི་བདག །དེ་ཡི་དབོན་པོ་སྟག་ལའི་ཐུགས་སྤྲུལ་པ། །ཡང་སྟོན་འོད་ཟེར་རྒྱལ་མཚན་ཞེས་བྱ་བ། །སྟོད་མེད་ཀུན་ཏུ་འགྲོ་དོན་རྒྱ་ཆེན་མཛད། །དགུང་ལོ་དྲུག་ཅུ་རྩ་གསུམ་བསྟན་འགྲོ་བསྐྱངས། །དེ་མཆེད་ཡང་བཙུན་གཡུང་དྲུང་རྒྱལ་མཚན་གྱིས། །ཏ་རབ་དགོན་པ་བཏབ་ཤིང་བསྟན་པ་སྤེལ། །དེ་ཡི་དབོན་པོ་གཙུག་ཕུད་རྒྱལ་མཚན་ཏེ། །འདོད་འགྱུར་སྤྲུལ་པར་གཤེན་སྟོན་གཙུག་དབང་གསུངས། །འགྲོ་དོན་རྒྱ་ཆེན་ཕྱོགས་བཅུར་བཀའ་འཁོར་བསྐོར། །བཤད་སྒྲུབ་བསྟན་སྤེལ་དགུང་ལོ་རེ་དྲུག་བཞུགས། །དེ་མཆེད་ཡང་སྟོན་མི་འགྱུར་རྒྱལ་མཚན་ནི། །ལོ་དགུ་བཅད་རྒྱར་བཞུགས་ཤིང་ཚེ་དབང་གི། །ཞལ་གཟིགས་གྲུབ་པ་ཐོབ་སྟེ་སོ་གཅིག་གཤེགས། །དེ་གཅེན་བསྟན་པ་རྒྱལ་མཚན་སོགས་ཀྱང་བྱོན། །ཡང་གཅིག་ཀླུ་བྲག་གདུང་ཐོག་བཀྲས་རྒྱལ་སྲས། །བླ་མ་སྔགས་པ་རྒྱལ་མཚན་འབུམ་གཉིས་བྱོན། །གཅེས་སྲས་སེམས་དཔའ་གསལ་ཞེས་བྱ་བ་དང་། །གཅུང་སྲས་མཁན་པོ་བསོད་ནམས་རྒྱལ་མཚན་གཉིས། །རབ་བྱུང་དྲང་སྲོང་སྐུ་མཛད་མཐའ་རུ་ཕྱིན། །དེའི་དབོན་དྲུང་པ་ཉི་མ་རྒྱལ་མཚན་དང་། །དེ་སྲས་བསྟན་པ་བསམ་འགྲུབ་ཚེ་དབང་དངོས། །དེའི་དབོན་བསྟན་པ་འོད་ཟེར་སེམས་དཔའ་ཆེ། །དེ་སྲས་ཡང་སྟོན་རིག་འཛིན་འདུས་པ་དང་། །དེའི་དབོན་གཡུང་དྲུང་རྒྱལ་མཚན་གྱི་སྲས་པོ། །རིན་ཆེན་དབང་རྒྱལ་གཙང་བཙུན་སྟོང་རྒྱུང་སྤྲུལ། །དེ་ནས་གདུང་རིམ་ཉི་མ་རྣམ་རྒྱལ་དང་། །ཚེ་དབང་བསམ་འགྲུབ་བསྟན་འཛིན་རྣམ་རྒྱལ་དང་། །ཕྲིན་ལས་ཕུན་ཚོགས་ལྷ་རྒོད་བཞི་ཡི་རྗེས། །དྲན་པའི་རྣམ་སྤྲུལ་བློ་གྲོས་རྒྱལ་མཚན་བྱོན། །གཙུག་ཕུད་རྒྱལ་ལས་རབ་བྱུང་བསྟན་འགྲོ་བསྐྱངས། །དེ་བཞིན་ཏྲེ་སྟོན་གདུང་ལས་མང་བྱོན་ནང་། །རབ་བྱུང་བཞིའི་ནང་རྒྱལ་མཚན་དཔལ་བཟང་ཞེས། །མཁས་བཙུན་ཆེ་བྱོན་བསྟན་པའི་གསལ་བྱེད་མཛད། །དེ་རྗེས་སྐྱེས་བུ་རིམ་བྱོན་རབ་དགུའི་ཐོག །ཚུན་དུ་ཏྲེ་སྟོན་བསོད་ནམས་རྒྱལ་པོ་དང་། །མཁས་གྲུབ་ཆེན་པོ་ཕུན་ཚོགས་གྲགས་པ་དང་། །པསྟན་པ་རྒྱལ་མཚན་བསོད་ནམས་འགྱུར་མེད་དང་། །ཚེ་དབང་ཚུལ་ཁྲིམས་ཚུལ་ཁྲིམས་རིན་ཆེན་དང་། །ཚེ་དབང་རྒྱལ་མཚན་སྨོན་ལམ་རྒྱལ་མཚན་དང་། །བོན་ཉིད་རྒྱལ་མཚན་ནམ་མཁའ་རྒྱལ་མཚན་བཅས། །བསླབ་གསུམ་ཚུལ་ལྡན་སྐྱེས་བུ་ཤ་སྟག་སྟེ། །རབ་ཉིའི་སྟོད་ཙམ་ཡན་དུ་བྱོན་པ་ཡིན། །ཡང་གཅིག་ཏྲེ་སྟོན་ཕུན་ཚོགས་གྲགས་པའི་རྗེས། །དོལ་པོའི་ཁྱུང་ཞིག་ཚུལ་ཁྲིམས་འོད་ཟེར་དང་། །ཤེལ་ཞིག་བསོད་ནམས་རྒྱལ་མཚན་ནགས་དགོན་པ། །རི་བ་ཚུལ་ཁྲིམས་རྒྱལ་མཚན་ཞེས་གསུམ་རིམ། །བྱོན་པ་ཏྲེ་ཡང་བརྒྱུད་ཁོངས་བླ་མ་ཡིན། །དེ་ཡན་ཡང་སྟོན་ཏྲེ་སྟོན་ཕྱོགས་གཏོགས་སོ། །གཞན་ཡང་རབ་བྱུང་དྲུག་པའི་ནང་དཀྱིལ་དུ། །འཁྲུངས་པའི་བོན་ནག་རིན་ཆེན་བློ་གྲོས་དང་། །དབྲ་བཙུན་ནམ་མཁའ་རིན་ཆེན་ཞེས་བྱ་སོགས། །མཁས་གྲུབ་ཟུང་ལྡན་རྣམ་ཐར་རྨད་བྱུང་ཡོད། །

ད་ནི་མདོ་ཁམས་སྟོད་སྨད་བྱོན་པ་ཡི། །དམ་པ་ཅི་རིགས་བརྗོད་པ་རབ་བཞིའི་ནང་། །དབྱང་ལྡན་གཤེན་སྲས་སོགས་ཀྱི་བོན་བདག་སྟེ། །ཁྱུང་པོ་སྣང་ཆེན་གྲགས་པ་ཞེས་བྱ་དང་། །དེ་ཡི་ཁུ་བོ་དཔོན་དགེ་དཔོན་འུད་དང་། །དབོན་པོ་ཤར་ཁྱུང་བསོད་ནམས་རྒྱལ་མཚན་བཅས། །བྱོན་ཏེ་མདོ་ཁམས་ཕྱོགས་སུ་བསྟན་པ་སྤེལ། །དེ་ཡང་དབྱིལ་གྱི་ལྡེ་མིག་འབྲིང་པོ་ལས། །ཁྱུང་པོ་དགེ་བའི་མཚན་ཅན་འབྱུང་། །སྟོང་རྒྱུང་མཐུ་ཆེན་སྤྲུལ་པ་ཡིན། །གཡུང་དྲུང་བོན་གྱི་བསྟན་པ་རྒྱས། །དེ་ཡི་བརྒྱུད་པ་འཛིན་པ་གཅིག །ཁྱུང་པོ་གྲགས་པའི་མཚན་ཅན་འབྱུང་། །དེས་ཀྱང་བསྟན་པ་སྤེལ་བ་བྱེད། །དེ་རྗེས་རབ་དུས་སྨད་ནས་བློ་ལྡན་རྗེའི། །དངོས་སློབ་ཡང་སློབ་བརྒྱུད་བཅས་མང་བྱོན་པའི། །ཐུགས་སྲས་སྒོ་རིགས་རྒྱལ་མཚན་འོད་ཟེར་ནི། །རྒྱལ་སྲས་མཆོག་སྤྲུལ་སྙན་བརྒྱུད་བོན་བདག་ཆེ། །ལུང་ལས་སྒོ་རིགས་རྒྱལ་བའི་མཚན་ཅན་འབྱུང་། །དེས་ཀྱང་བསྟན་པའི་སྡེ་གཅིག་འཛིན་ཅེས་དང་། །དེ་མཆེད་འབེ་ཚ་གྲགས་པ་རྒྱལ་མཚན་ཡང་། །བློ་ལྡན་ཐུགས་སྲས་བཀའ་བབས་བོན་བདག་ཆེ། །སྙན་བརྒྱུད་ཟབ་མོ་འཛིན་སྐྱོང་སྤེལ་བའི་མཆོག །རྒྱལ་བའི་སྲས་པོ་གསང་གསུམ་ཡོན་ཏན་མཛོད། །འདི་ནས་ཁྱུང་ཆེན་ཡོན་ཏན་རིན་ཆེན་ལ། །དེ་ནི་ཁྱུང་བོའི་གདུང་འཁྲུངས་སྐྱེས་བུ་ཆེ། །སྒོ་ཡི་ཨ་ཝ་ནམ་མཁའ་རིན་ཆེན་ལ། །བརྒྱུད་དེ་ལུང་མཐུན་དམ་པའི་སྐྱེས་མཆོག་གོ། །གཉིས་ཀས་རྒྱ་ར་བསམ་གཏན་རྒྱལ་མཚན་ལ། །མཆོག་དེ་མཁས་གྲུབ་ཡོན་ཏན་དུ་མས་ཕྱུག། དེ་ནས་རྒྱ་བོ་རིན་ཆེན་འོད་ཟེར་དང་། །འགྲུ་ཞིག་ནམ་མཁའ་འོད་ཟེར་གཉིས་ལ་བསྟན། །དེ་ནས་བརྒྱུད་ཚུལ་ཁག་མང་བླ་མ་ནི། །ཁ་གཅིག་ཕ་སྟོན་ནམ་མཁའ་རྒྱལ་མཚན་ནས། །ཁྲོམ་ཚང་ཚུལ་ཁྲིམས་ཡེ་ཤེས་ལ་བརྒྱུད་ཅིང་། །དེ་ཡིས་ཀུན་མཁྱེན་སྨོན་ལམ་བཀྲ་ཤིས་ཏེ། །དེ་ལ་མཁས་གྲུབ་རིན་ཆེན་རྒྱལ་མཚན་གྱིས། །དེ་ཡི་སྟག་བྲོ་ནམ་མཁའ་འོད་ཟེར་དང་། །གཡུང་དྲུང་རྒྱལ་མཚན་གཙུག་ཕུད་འོད་ཟེར་ནས། །སྟག་བྲོའི་རབས་སོགས་རྐོང་པོའི་ཕྱོགས་ལའོ། །ཁག་གཅིག་ཀྱུ་ར་བློ་གྲོས་བཟང་པོ་ཡིས། །རབ་སྒང་ཐར་སྐས་རིན་ཆེན་དབང་ལྡན་ལ། །དེ་ཡིས་སྒོ་ཛུང་ནམ་མཁའ་གཡུང་དྲུང་དང་། །དེ་ལ་ཀྱུར་པ་འོད་ཟེར་རྒྱལ་མཚན་ཞུས། །དེ་ཡིས་སུམ་སྟོན་རིན་ཆེན་རྒྱལ་མཚན་དང་། །དེ་ནས་རོང་སྟོན་ཚུལ་ཁྲིམས་འོད་ཟེར་སོགས། །གཤེན་དང་བྲུ་ཞུ་རྨེའུ་བཅས་གཙང་ཕྱོགས་དར། ཁག་གཅིག་ལ་དབྱིལ་རྒྱལ་མཚན་འོད་ཟེར་ནས། །རིམ་བཞིན་སྒྲུབ་གཤེན་གཡུང་དྲུང་བཀྲ་ཤིས་དང་། །དེ་སློབ་སྔགས་འཆང་གཡུང་དྲུང་བློ་ལྡན་རྗེ། །དེ་རྗེས་འགྲོ་མགོན་བསྟན་པ་འབྲུག་གྲགས་དང་། །དེ་སློབ་འགྲོ་མགོན་བསྟན་པ་རྒྱལ་མཚན་ཏེ། །དེ་ནས་ཡི་བཞིན་རྒྱལ་བ་ཚུལ་ཁྲིམས་སོགས། །ཁྱུང་ཡུལ་སྟོད་སྨད་མདོ་ཁམས་ཕྱོགས་སུ་དར། །དེ་ཡང་ཁྱུང་པོ་ཡི་བཞིན་རྒྱལ་བ་ནི། །རབ་དྲག་ནང་བྱོན་མཁས་གྲུབ་ཟུང་ལྡན་ཅིང་། །སྔགས་སེམས་དོན་རྟོགས་རྒྱུད་སྡེའི་དགོངས་དོན་ཁྲོལ། །དཀར་ལེགས་ཡང་དབེན་བཤད་སྒྲུབ་སྨིན་གྲོལ་སྤེལ། །ལུང་ལས་ང་ཡི་སྤྲུལ་པ་ལ། །མདོ་ཁམས་སྟོད་ཀྱི་ས་ཆ་རུ། །དབྲ་ལ་རྒྱལ་བའི་མཚན་ཅན་འབྱུང་། །དེས་ཀྱང་བསྟན་པའི་སྡེ་གཅིག་འཛིན། །དེ་སློབ་རྟོགས་ལྡན་སྨོན་ལམ་ལྷུན་གྲུབ་དང་། །བསོད་ནམས་དབང་རྒྱལ་གཡུང་དྲུང་བསྟན་འཛིན་དང་། །གསང་སྔགས་གྲགས་པ་གཡུང་དྲུང་འོད་ཟེར་དང་། །གཡུང་དྲུང་རྒྱལ་མཚན་རིན་ཆེན་འོད་ཟེར་དང་། །བསོད་ནམས་རྒྱལ་མཚན་བསྟན་འཛིན་ཚུལ་ཁྲིམས་ནས། །མེ་སྟོན་ཉི་རྒྱལ་སོགས་ལ་བརྒྱུད་པ་སྟེ། །དྲི་མེད་གཟི་བརྗིད་དཔལ་གསས་རྩོད་ཟློག་སོགས། །སྙན་བརྒྱུད་མདོ་སྔགས་བརྒྱུད་པའི་བླ་རིམ་བྱོན། །

ད་ནི་ཕྱིས་བྱུང་བོད་ཁམས་སྟོད་སྨད་དུ། །བྱོན་པའི་སྐྱེས་བུ་དམིགས་བསལ་འགའ་ཞིག་ལ། །རབ་ཉིའི་སྟོད་དུ་བོམ་འབོར་ས་ཡི་ཆར། །སྐམ་ཞིག་གདུང་འཁྲུངས་ཉི་མ་ལྷུན་གྲུབ་ཅེས། །ཉམས་རྟོགས་ཡོན་ཏན་ཁྱད་པར་ཅན་མངའ་ཞིང་། །སྣང་ཁམས་ལྷ་འདྲེ་མི་གསུམ་དབང་སྡུད་པའི། །མཆོག་ཐུན་གྲུབ་བརྙེས་བསླབ་གསུམ་ལྡན་པ་ཡི། །ཕྱོགས་མེད་རྣལ་འབྱོར་བརྟུལ་ཞུགས་ལྡན་དེ་བྱོན། །དེ་རྗེས་དེ་ཡི་བླ་རབས་གཉིས་གསུམ་མཚམས། །མཁས་ཆེན་ཉི་མའི་ཁུ་བོ་སྒོ་སྟོན་རྗེ། །གཡུང་དྲུང་ཉི་རྒྱལ་ཞེས་བྱོན་བསོད་བློ་ཡི། །སྙན་བརྒྱུད་བོན་བདག་བསྟན་པའི་གསལ་བྱེད་མཛད། །དེ་རྗེས་དེ་ཡི་སྐུ་དབོན་ཉི་མའི་མཆེད། །སྒོ་རིགས་སྔགས་འཆང་ཁྲོ་རྒྱལ་བཀྲ་ཤིས་དང་། །འདུལ་བླ་རྣམ་རྒྱལ་ཚུལ་ཁྲིམས་སྐུ་མཆེད་བྱོན། །གཉིས་ཀ་མཁས་ཤིང་གྲུབ་པ་ཐོབ་པ་ཡིན། །དེ་ནས་བླ་རབས་གཅིག་མཚམས་རབ་ཚེས་ནང་། །སྒོ་རྒྱལ་རྣལ་འབྱོར་ཉི་མ་རྒྱལ་མཚན་བྱོན། །དེ་ནི་མདོ་སྔགས་མཁས་ཤིང་གྲུབ་ཐོབ་པ། །མཁན་ཆེན་ཉི་མའི་ཡང་སྲིད་ཉིད་དུ་གསུངས། །གསན་སྦྱངས་མཐར་ཕྱིན་སྒོམ་གྲུབ་ཉམས་རྟོགས་མཐོ། ། ཁམས་སྟོད་ཧོར་ཕེབས་གདུལ་བར་བོན་འཁོར་བསྐོར། །མཚམས་ཆེན་སྨོན་རྒྱལ་ཧོར་སྤྲུལ་བསྟན་པ་རྒྱལ། །སྨོན་རྒྱལ་ནམ་དབང་སྤ་སྟོན་ཉི་འབུམ་སོགས། །སྐྱེས་བུ་དམ་པ་མང་བསྟེན་དགོངས་བཅུད་བཞེས། །ཀླུ་ཕུག་བདེ་གླིང་སྤྲུལ་ཚང་མཁན་པོ་མཛད། །བསྟན་བཞེངས་བཤད་སྒྲུབ་མཛད་པ་རྒྱ་ཆེར་བསྐྱངས། །དགོངས་གཏེར་གསང་སྔགས་དྲག་ཁྲོས་ལ་སོགས་ཕེབས། །དབུས་གཙང་གྲྭ་སར་མཇལ་བཞུགས་ཚོགས་འབུལ་ཆེ། །ཧོར་སྤྱིའི་བོན་དགོན་སོ་བརྒྱད་སྤྱི་མཁན་བཀུར། །དེ་ནས་ཀུན་སྤངས་རི་ཁྲོད་དགོན་བཏབ་བཞུགས། །དེ་རྗེས་དགོངས་ཐིམ་ཞལ་གསུངས་དང་བཅས་གཤེགས། །དེ་མཆེད་སྐུ་གཅུང་གཡུང་དྲུང་འགྱུར་མེད་ནི། །ཞུ་སྟོན་རྒྱལ་མཚན་ཉི་མའི་ཡང་སྲིད་བཞེད། །གཅེན་དང་སྨན་མཁན་ལ་སོགས་དམ་པ་ལས། །དབྱང་ལུང་ཟབ་ཞུས་སྒོམ་སྒྲུབ་ཉམས་བཞེས་མཛད། །གདན་གསུམ་རྟེན་མདུན་གསེར་རྐོང་བཞེངས་འབུལ་སོགས། །རིས་མེད་སྐྱེས་བུ་ཀུན་ལ་འབུལ་ཚོགས་ཆེ། །སྐུ་མཆེད་འདི་གཉིས་གུས་ཞབས་དགེ་སྒོ་རུ། །བཙུད་པའི་བཀའ་དྲིན་སུམ་ལྡན་བླ་མ་ཡིན། །ཡང་གཅིག་རབ་ཉིའི་སྟོད་དུ་བྱོན་པ་ཡི། །སྡེ་དགེ་ལྷ་ཏོག་ཁུལ་འཁྲུངས་རྣལ་འབྱོར་པ། །རྟོགས་ལྡན་ལྷུན་གྲུབ་དབང་ལྡན་ཞེས་པ་དེ། །ཕྱོགས་མེད་ཡུལ་བསྐྱོད་གདུལ་བའི་ཁ་ལོ་བསྒྱུར། །ཧོར་སྟོད་སོགས་སྡེར་བོན་དགོན་ནོར་བུ་གླིང་། །གསར་བཏབ་སྨིན་གྲོལ་བོན་ཆར་དབབ་པ་སོགས། །འཁོར་ལོ་གསུམ་གྱི་མཛད་པ་ཕྱག་རྗེས་ཆེ། །རྗེས་འཛིན་མཁས་དང་གྲུབ་ལྡན་རིམ་པར་བྱོན། །དེ་ནང་མཆོག་གྱུར་གྲུབ་པའི་དབང་ཕྱུག་ཆེ། །བསྟན་འཛིན་རིན་ཆེན་བདེ་ཆེན་སྙིང་པོ་ཞེས། །ཧོར་སྟོད་བྱང་འབྲོག་སོག་སྡེའི་ནང་ཁུལ་དུ། །ཁྱུང་དཀར་ཚང་ཞེས་འབེ་འུ་ལྡོང་གི་རིགས། །འཁྲུངས་ཤིང་སོག་ཏིང་བོན་དགོན་ནོར་གླིང་དུ། །སྒྲིགས་ཞུགས་རབ་བྱུང་ཆུང་ནས་ཉམས་རྟོགས་ལྡན། །དྲང་སྲོང་དཔལ་ལྡན་ཚུལ་ཁྲིམས་ལ་སོགས་པའི། །བླ་མ་རྣམས་བསྟེན་རི་ཁྲོད་མཚམས་བསྒྲུབ་མཛད། །དེ་རྗེས་ཆགས་མེད་བྱ་བཏང་རྒྱལ་ཁམས་ཉུལ། །གནས་ཆེན་བོན་རི་དབུས་གཙང་གནས་དགོན་བསྐོར། །སྨན་རིར་སྐུ་མདུན་བསོད་བློའི་ཞབས་པད་བསྟེན། །ཕྱི་ནང་གསང་བའི་མདོ་སྔགས་བོན་ཀུན་ཞུས། །གཞན་ཡང་སྣང་སྟོན་ཟླ་རྒྱན་མཁན་ཉི་མ། །དྲང་སྲོང་བསོད་ནམས་ཚུལ་ཁྲིམས་ལ་སོགས་དང་། །དམུ་གཤེན་གཡུང་དྲུང་བསྟན་པ་དབང་རྒྱལ་སོགས། །བྲུ་ཞུ་གཤེན་གསུམ་བླ་མ་ཀུན་ལ་བསྟེན། །ཐེག་ཆེན་བཀའ་ཉམས་རྫོགས་ཆེན་བོན་ཀུན་གསན། །ངེས་མེད་བྱ་བྲལ་ཚུལ་གྱིས་སྟོད་ཕྱོགས་ཕེབས། །སྤྲང་པོའི་བརྟུལ་ཞུགས་དཀའ་བ་བརྒྱ་ཕྲག་སྤྱད། །གངས་རི་མཚོ་གསུམ་ཁྱུང་ལུང་བྱ་རི་བཙུགས། །དོལ་པོ་ཤེལ་འབྲུལ་སྦས་ཡུལ་གནམ་སྒོ་ཅན། །ཡོལ་མོ་གངས་ར་ལ་ཕྱི་བལ་ཡུལ་དང་། །ཆུ་མིག་བརྒྱ་རྩ་གློ་རོང་གནས་ཡུལ་ཀུན། །འགྲིམ་ཞིང་ཉམས་ལེན་སྒོམ་སྒྲུབ་བཀའ་འཁོར་བསྐོར། །མཐའ་འཁོབ་དགེར་བཙུད་ཕྱོགས་མེད་འགྲོ་དོན་མཛད། །དགོངས་གཏེར་དམར་ཁྲིད་ཐེག་ཆེན་ཀློང་མཛོད་བརྡོལ། །བཀྲས་ལྷུན་བླ་བྲང་ལ་སོགས་གཞན་སྡེ་ཡི། །ཆེ་རྒུས་གཙུག་བཀུར་སྨན་རིར་འབུལ་ཚོགས་ཆེ། །ཞལ་སློབ་མཁས་གྲུབ་དམ་པ་དུ་མ་བྱོན། །སྙ་ཆེན་ལི་ཤུའི་སྤྲུལ་པར་ལུང་གིས་བསྔགས། །རྗེས་སུ་ཡུལ་བྱོན་སོག་དགོན་ནོར་གླིང་དུ། །བཤད་སྒྲུབ་འབུལ་ཚོགས་རྟེན་བཞེངས་ཟབ་རྒྱས་མཛད། །དེ་རྗེས་ནོར་གླིང་མཁན་པོ་རྐྱང་གདུང་བླ། །རྗེ་བཙུན་མཉམ་མེད་ཚུལ་ཁྲིམས་དབང་གྲགས་ནི། །དམ་པ་དུ་མ་ལས་གསན་དབང་ཁྲིད་ལུང་། །མན་ངག་གདམས་ཕྱུག་ཉམས་བཞེས་སྒོམ་སྒྲུབ་ཟབ། །མཁས་བཙུན་བཟང་གསུམ་མཁྱེན་བརྩེ་ནུས་སྟོབས་ལྡན། །སྐལ་ལྡན་འགྲོ་ལ་སྨིན་གྲོལ་བོན་འཁོར་བསྐོར། །དགོན་པར་གཙུག་ལག་ཁང་དང་རྟེན་གསུམ་རིགས། །ལྷུན་པོའི་གཏོས་འགྲན་རིན་ཆེན་རྒྱུས་བསྐྲུན་བཞེངས། །ཡང་གཅིག་རབ་འདོད་སྟོད་ཙམ་སྡེ་དགེ་ནས། །བྱོན་པའི་ལྷ་བླ་བསྟན་པ་ཕུན་ཚོགས་ཞེས། །རྔུ་རྫ་སྒང་སྟོད་ཧོར་རྒྱལ་ཆིང་ཧུའི་གནས། །དབེན་གནས་ནོར་བུ་ལྷ་རྩེར་སྒྲུབ་མཛད་བཞུགས། །རྗེ་ཡི་བླར་བཏེགས་གདུལ་བར་བཀའ་འཁོར་བསྐོར། །ཧོར་འབྲོག་ཁུལ་དུ་བོན་བསྟན་སྒྲོན་མེར་གྱུར། །དེ་ཡི་ཡང་སྲིད་ཧོར་སྤྱིའི་གདུང་འཁྲུངས་པ། །ཧོར་བླ་བསྟན་པ་དར་རྒྱས་ཞེས་བྱ་བ། །བསླབ་གསུམ་གྲུབ་ལྡན་རྨད་བྱུང་མཛད་སྤྱོད་བཟང་། །ཀླུ་ཕུག་བདེ་གླིང་བསྟན་དགོན་གསར་བསྐྲུན་བཏབས། །དེ་ཡི་སྤྲུལ་སྐུ་བསྟན་པ་རྒྱལ་མཚན་ཡང་། །ཧོར་རྗེའི་གདུང་འཁྲུངས་མཁས་གྲུབ་ཁྱད་པར་འཕགས། །དགོན་པར་ཚོགས་ཁང་བཀའ་བརྟེན་རྨད་བྱུང་བཞེངས། །བཤད་སྒྲུབ་སྨིན་གྲོལ་བསྟན་སྤེལ་མཛད་ཕྲིན་ཆེ། །དེ་རྗེས་མཁར་སྤྲུལ་སྐལ་བཟང་རྒྱལ་མཚན་ནི། །རྨེའུ་གཏེར་ཚེ་དབང་འགྱུར་མེད་སྲས་སུ་འཁྲུངས། །རྟེན་གསུམ་ལྷ་ཁང་གསར་བཞེངས་ཁྱད་འཕགས་སོགས། །འཁོར་ལོ་གསུམ་ལྡན་མཛད་པ་བླ་ན་མེད། །ཡང་གཅིག་རབ་ཉིའི་སྟོད་ཁོང་ཧོར་རྗེའི་གདུང་། །མུ་ཁྲིའི་རྣམ་སྤྲུལ་རྒྱལ་བ་ཚུལ་ཁྲིམས་ཞེས། །སུམ་ལྡན་རྣལ་འབྱོར་སྤྱོད་པའི་དཔོན་གསས་ཏེ། །ཁྱད་པར་གསང་སྔགས་རྒྱུད་དོན་མཁས་གྲུབ་མཆོག །ཟབ་དོན་ཡིག་ཆུང་ལེགས་ཆ་དུ་མ་མཛད། །ལུང་བཟང་ལྷ་རི་ཤེལ་བྲག་དབེན་གནས་སུ། །དགོན་པ་མཛད་དེ་རྩེ་གཅིག་སྒོམ་སྒྲུབ་བཞུགས། །དབྱང་ཆེན་སྤྱི་སྤུངས་ཡི་དམ་ལྷ་རུ་གྲུབ། །དེ་ཡི་བརྐྱུད་འཛིན་རིམ་ཆགས་ཧོར་སྨད་དུ། །བྱོན་པའི་ཁྱུང་ནག་རྗེ་བཙུན་ཤེར་བཟང་མོས། །གཡུ་ལུང་དགོན་བཏབ་མི་ཐོག་གཅིག་ཙམ་གནས། །དེ་རྗེས་ཁྱུང་ནག་རྒྱལ་བ་བསྟན་འཛིན་གྱིས། །ལུང་དཀར་དགོན་བཏབ་རྨད་བྱུང་མཛད་པ་བསྐྱངས། །དེར་བྱོན་ཏྲེ་རྟོགས་བསོད་ནམས་རྒྱལ་མཚན་ཞེས། །སྒོམ་སྒྲུབ་ཉམས་རྟོགས་མཐོ་བའི་རྟོགས་ལྡན་དང་། །ཨུ་རི་ནལ་འབྱོར་རྒྱལ་བ་ཚུལ་ཁྲིམས་ཞེས། །མཛད་རྒྱས་སྒྲུབ་བརྩོན་རྨད་བྱུང་ལྟ་སྤྱོད་ཅན། ། དགུང་ལོ་གོ་དྲུག་བཞུགས་ཏེ་ཞི་བར་གཤེགས། །ཡང་གཅིག་མདོ་སྨད་ནག་ཚང་ཞིག་པོ་ཞེས། །ལུང་ཟིན་བླ་མ་གསང་སྔགས་དོན་མཁས་པ། །ཧོར་འབྲོག་ཡུལ་ཕེབས་དེར་བཞུགས་ཞལ་སློབ་དང་། །རྐྱང་སྤྲུལ་ནམ་མཁའ་རྒྱལ་མཚན་ཧོར་བསྐྱོད་དུ། །ཡུན་རིང་བཞུགས་པའི་ཞལ་སློབ་ཏུ་གྱུར་པ། །སུམ་ཆེན་བོན་རྒན་ཞེས་པ་སྒོམ་སྒྲུབ་ཀྱིས། །གྲུབ་པ་བརྙེས་དང་དེ་མཆེད་སྐྱེ་བོ་བླ། །གཡུང་དྲུང་དར་རྒྱས་ཞེས་བྱོན་ཐུགས་རྗེ་ལྡན། །འགྲོ་དོན་ཐོགས་མེད་དེ་གཉིས་ཀྱི་ཞལ་སློབ། །ཨ་སྐྱིད་སྔགས་འཆང་བསོད་ནམས་གཡུང་དྲུང་ཞེས། །ཡབ་མེས་སྔགས་བརྒྱུདབྱིན་ལྡན་རིམ་བརྒྱུད་འཁྲུངས། །སྣང་སྟོན་ཟླ་རྒྱན་གྲུབ་དབང་བསྟན་རིན་དང་། །ཞུ་སྟོན་རྒྱལ་མཚན་ཉི་མ་སྐུ་མཆེད་བཅས། །མདུན་དྲུང་གསང་སེམས་དབང་ཁྲིད་ཟབ་རྒྱས་ཞུས། །ཡི་དམ་སྒྲུབ་བརྩོན་རིམ་གཉིས་དོན་དང་ལྡན། །གསང་སྔགས་མཐུ་ལྡན་མཆོག་ཐུན་གྲུབ་རྟགས་མངའ། །ཕུར་དགོན་འོ་གླིང་དགོན་ཕྱག་བཏབ་མཛད། །དེ་སྲས་ཨ་སྐྱིད་དཔལ་ལྡན་དཔལ་འབྱོར་སོགས། །སྔགས་འཆང་རིམ་བྱོན་བྱིན་མཐུ་ནུས་ལྡན་ཅིང་། །ཐུགས་རྗེས་གཞན་ཕན་ནུས་པ་ཤ་སྟག་ཡོད། །གོང་སྲས་སྐྱེ་བོ་བླ་མ་དར་དགའ་དང་། །ཡོན་ལྷ་དབང་རྒྱལ་དངོས་གྲུབ་ཡབ་སྲས་རིམ། །དོན་གཉིས་ནུས་པའི་བླ་མ་རིམ་བྱོན་དར། །རྒྱ་མཚམས་དྲང་སྲོང་བློ་གྲོས་ཉི་མ་ཞེས། །ཆུང་ནས་ཤ་ཆང་དགོང་སྤངས་ཉམས་རྟོགས་ལྡན། །ཚེ་དང་སྒྲུབ་སྙོམ་བསྟན་འགྲོར་ཕན་བརྩོན་པའི། །དམ་པ་དེ་ནི་ཁོ་བོའི་དགེ་རྒན་ཡིན། །དེ་དག་ཧོར་ཚོ་སྟོད་སྨད་བླ་རྣམས་སོ། །

ད་ནི་ཁྱུང་ཡུལ་མཐོང་གྲོལ་སྒྲུབ་སྡེ་ཆེ། །གྲུབ་ཆེན་ཚང་གི་བླ་བརྒྱུད་རྣམ་ཐར་ལ། །ཐོག་མར་འགྲན་བྲལ་བསོད་ནམས་རྒྱལ་མཚན་ནི། །མི་འགྱུར་རྒྱལ་སོགས་དམ་པ་དུ་མ་བསྟེན། །གྱིམ་ཤོད་དབེན་གནས་མཎྜལ་རི་ཁྲོད་བཞུགས། །གསང་སེམས་སྒོམ་སྒྲུབ་གཞན་ཕན་སྨིན་གྲོལ་བསྐྱངས། །ནམ་མཁའི་བ་དང་མི་མིན་འབྱུང་བོར་ཁྲིད། །བཏབས་ཏེ་ཐར་པའི་གླིང་དྲངས་བདེ་བར་གཤེགས། །དེ་བཞིན་རྗེ་བཙུན་ཚུལ་ཁྲིམས་དཔལ་བཟང་མོ། །ཁྱུང་ནག་གདུང་འཁྲུངས་དམ་པའི་སྐྱེས་བུ་བསྟེན། །ཟབ་དོན་ཉམས་བཞེས་བསྒྲུབས་པ་གྲུབ་བརྙེས་ཏེ། །རི་དྭགས་རྣམས་ལ་ཁྲིད་འདེབས་འོ་མ་འཇོ། །སྣང་བས་མ་སྒྲིབ་མངོན་ཤེས་གསལ་བ་དང་། །མཆོག་ཐོབ་གདོད་མའི་ས་མཆོག་མངོན་པར་བརྙེས། །དེ་རྗེས་དྲང་སྲོང་བ་ཧྲོད་རྣམ་དག་སོགས། །རི་ཁྲོད་དེར་བཞུགས་དོན་ལྡན་སྐྱེས་བུ་མང་། །དེ་སློབ་གྲུབ་ཆེན་ཉི་མ་རྒྱལ་མཚན་ནི། །འཁྲུངས་གནས་ཁྱུང་དཀར་ཚང་གི་ནོར་དབོན་སྲས། །མེ་ཉག་གདུང་འཁྲུངས་ཆུང་ནས་དད་མོས་དང་། །སྙིང་རྗེ་ཆེ་ཞིང་ཆེར་སྐྱེས་འཁོར་བའི་ལས། །ཞེས་ལོག་རྩེ་གཅིག་བོན་ལ་ཉམས་ལེན་གྱིས། །འགྲན་བྲལ་བསོད་ནམས་རྒྱལ་མཚན་ལ་སོགས་པའི། །དམ་པའི་ཞབས་གཏུགས་གདམས་ངག་ཟབ་རྒུ་ཞུས། །དེ་ནས་བཟུང་སྟེ་དབེན་པར་སྒོ་བཅད་ཀྱི། །སྒྲུབ་ལ་རྩེ་གཅིག་མཚམས་ལས་གྲོལ་མ་མྱོང་། །གཙང་དག་དྲང་སྲོང་ཐེག་ཆེན་སྔགས་སེམས་ཀྱི། །རྟོགས་ལྡན་རྣལ་འབྱོར་གྲུབ་པའི་དབང་ཕྱུག་སྟེ། །ཁམས་ཟས་མི་དགོས་ཏིང་འཛིན་ཟས་ཀྱིས་འཚོ། །ལུས་གོས་མི་དགོས་གཏུམ་མོའི་མེ་དྲོད་འབར། །བྲག་དམར་རི་འདུས་མཐོང་གྲོལ་རི་ཁྲོད་བཏབས། །དེར་བཞུགས་ཐེག་ཆེན་བོན་གྱི་བཀའ་འཁོར་བསྐོར། །གཞན་ཡང་མཁན་ཆེན་ཉི་མ་བསྟན་འཛིན་དང་། །དམུ་གཤེན་དྲང་སྲོང་གཡུང་དྲུང་བསྟན་དབང་དང་། །མཁན་ཆེན་སྐལ་བཟང་བསྟན་པའི་ཉི་མ་སོགས། །དམ་པའི་སྐྱེས་བུ་རྣམས་བཀུར་དབང་གདམས་ཞུས། །ཞལ་སློབ་སྐུ་ཚ་སྨོན་ལམ་རྒྱལ་མཚན་དང་། །སྤ་སྟོན་དྲང་སྲོང་ཉི་མ་འབུམ་གསལ་སོགས། །གྲུབ་པའི་དབང་ཕྱུག་སྐྱེས་བུ་དུ་མ་བསྐྲུན། །སྐལ་བཟང་སློབ་མ་སྟོང་ཕྲག་གྲངས་བརྒལ་བ། །སྨིན་གྲོལ་ཐར་པའི་ལམ་དུ་གེགས་མེད་བགྲོད། །བསྟན་དང་འགྲོ་བའི་དོན་ཆེན་བླ་མེད་པར། །མཐར་ཕྱིན་དགུང་ལོ་བརྒྱད་ཅུར་འོད་སྐུར་གཤེགས། །དེ་སློབ་གྲུབ་དབང་སྨོན་ལམ་རྒྱལ་མཚན་ནི། །འཁྲུངས་ཡུལ་གྱིམ་ཤོད་གདུང་ནི་ཚ་བེ་སྟེ། །ཆུང་ནས་འཁོར་བར་ཞེན་ལོག་ངེས་འབྱུང་གིས། །ཁྱིམ་སྤངས་རབ་བྱུང་མེ་སྟོན་ཉི་རྒྱལ་མདུན། །ཕྱི་ནང་གསང་བའི་དབང་ལུང་མན་ངག་ཁྲིད། །རྫོགས་པར་ཞུས་ཤིང་རྩེ་གཅིག་ཉམས་བླངས་བསྒྲུབ། །ཁྱད་པར་ཐེག་ཆེན་གཏུམ་མོ་བཅུད་ལེན་དང་། །མུན་ཁྲིད་ཁྲ་ཁྲིད་འོད་གསལ་ཐོད་རྒལ་བཅས། །ཉིན་མཚན་བར་མེད་རིག་སྟོང་རྐྱང་འདེད་བསྒོམ། །ཉམས་མྱོང་རྟོགས་པ་པར་ལྷུག་གུ་ཡངས་བརྡལ། །འཁོར་འདས་ལམ་གསུམ་མཉམ་ཉིད་གཅིག་ཏུ་རྟོགས། །དབེན་གནས་མཐོང་གྲོལ་རི་ཁྲོད་གཅིག་ཉིད་དུ། །ཚེ་གཅིག་སྒྲུབ་བཞུགས་ཐོ་ཕྱིར་ཕེབས་མ་མྱོང་། །ཁང་གཅིག་སྒོ་བཅད་མཚམས་རྒྱར་གྲོལ་མ་མྱོང་། །རྩེ་གཅིག་སྒོམ་གནས་འདུ་འཛིས་གཡེང་མ་མྱོང་། །གསུང་གཅིག་འཛབ་བཟླས་ལོང་གཏམ་སྨྲ་མ་མྱོང་། །དཀའ་སྤྱད་སྨྱུང་གནས་མི་ཟས་བཞེས་མ་མྱོང་། །གནས་ལུགས་གཉུག་མའི་གཤིས་ལས་འཕྲོ་མ་མྱོང་། །མཉམ་བཞག་རྗེས་ཐོབ་འབྲེལ་ལས་ཡེངས་མ་མྱོང་། །དབྱིངས་རིག་ཟུང་འཇུག་གཞི་ལས་གཡོ་མ་མྱོང་། །ཉོན་མོངས་དུག་ལྔའི་རྟོག་འཁྲུལ་སྨོས་ཅི་དགོས། །སྐུ་གསུམ་རྒྱལ་སར་མངོན་པར་མཛད་པ་ཡིན། །ཐེག་ཆེན་འཆད་ཉན་འགྲོ་དོན་རྒྱུན་མཛད་པས། །ཞལ་སློབ་མང་བྱོན་ཀུན་དགའ་རྒྱལ་མཚན་དང་། །གཡུང་དྲུང་ཡེ་ཤེས་བཟོད་པ་རྒྱལ་མཚན་དང་། །སྦྱིན་པ་རྒྱལ་མཚན་ཤེལ་ཞིག་གཡུང་དྲུང་རྒྱལ། །ཉི་མ་བསྟན་རྒྱལ་འགྲོ་སྒོམ་ཚུལ་དབང་དང་། །རྟོགས་ལྡན་ཐེག་མཆོག་ལ་སོགས་སྐྱེས་ཆེན་མང་། །སྐུ་ཚེ་རིང་བཞུགས་དགུང་གྲངས་དོན་བཞིའི་སྐབས། །མདོ་སྤྱིས་(བམས་པ་བསྟན་དར་)ཆབ་མདོར་ཕེབས་དགོས་བཀལ་བསྩལ་ལ། །བཅད་རྒྱར་གྲོལ་མ་མྱོང་བས་དགོངས་ཞུས་ཀྱང་། །མ་གསན་ཕོ་(ཕ་ལ་སྲས་)ཉའི་ཚོགས་ཀྱིས་ཁྲིད་རྩམ་ཚེ། །སྐུ་ལུས་འཇའ་སྤྲིན་བཞིན་གྱུར་ལག་མ་ཟིན། །སྐུ་རེག་མདུད་པ་སྟོང་ཐེབས་བར་མ་བཏུབ། །དེ་ནས་མདོ་སྤྱིས་ཡི་རང་མཐོང་གསོལ་སྩལ། །དེ་རྗེས་དགུང་ལོ་དོན་ལྔར་སྙུན་མེད་པར། །བདེ་བར་འཇའ་ཚོན་འོད་འཕྲོས་དབྱིངས་སུ་གཤེགས། །དེ་སློབ་བརྒྱུད་འཛིན་མཐོང་གྲོལ་ཁྲོད་བཞུགས་པ། །གོང་མའི་སྐུ་ཚ་ཀུན་དགའ་རྒྱལ་མཚན་ནི། །མེ་ཉག་གདུང་འཁྲུངས་ཆུང་ནས་སྡོམ་གསུམ་ལྡན། །གྲུབ་ཆེན་སྨོན་ལམ་རྒྱལ་གྱི་ཞབས་པད་ལ། །འབྲལ་མེད་རྒྱུན་བསྟེན་གདམས་རྒུ་ཡོངས་རྫོགས་ཞུས། །འཁོར་ལོ་གསུམ་གྱི་མཛད་པ་བླ་མེད་པས། །རྩེ་གཅིག་བསྒྲུབ་གཞོལ་གོང་མའི་སྲོལ་བཟང་བསྐྱངས། །སྨིན་གྲོལ་བཤད་སྒྲུབ་བཀའ་འཁོར་ཕྱོགས་བཅུར་བཙུགས། །རྟེན་གསུམ་ལྷ་ཁང་མཆོད་རྟེན་བསམ་འདས་བཞེངས། །སྨན་རི་སྐུ་མདུན་ཉག་གཏེར་གསང་གླིང་སོགས། །སྐྱེས་ཆེན་དུ་མ་གདན་ཞུས་མཐོང་གྲོལ་ཁྲོད། །བཤད་སྒྲུབ་བོན་འཁོར་མཛད་པ་རྒྱ་ཆེན་བསྐྱངས། །ཁམས་བོད་བླ་དཔོན་ཆེ་རྒུས་གཙུག་ཏུ་བཀུར། །རྗེས་འཛིན་ཚུལ་ཁྲིམས་རྒྱལ་མཚན་སོགས་མང་བྱོན། །མཚམས་ཆེན་རྟོགས་ལྡན་གཡུང་དགའ་རྒྱལ་མཚན་ནི། །གྱིམ་ཤོད་གནས་འཁྲུངས་ཆུང་ནས་འཁོར་བའི་ཞིང་། །མེ་འོབ་ལྟར་མཐོང་སྲིད་པའི་ཕུན་ཚོགས་ཀུན། །སྤངས་ཏེ་རབ་བྱུང་ཐེག་ཆེན་བོན་སྒོར་ཞུགས། །གྲུབ་མཆོག་སྨོན་ལམ་རྒྱལ་གྱི་ཞབས་བསྟེན་ནས། །ངེས་གསང་བོན་གྱི་དབང་གདམས་མ་ལུས་ཞུས། །རྩེ་གཅིག་དབེན་པའི་རི་ལ་སྒོམ་སྒྲུབ་ཀྱིས། །དྲོད་རྟགས་ཉམས་མྱོང་རླུང་སེམས་རང་དབང་ཐོབ། །ཁམས་ཟས་མི་དགོས་ཟག་མེད་བཅུད་ཀྱིས་འཚོ། །མཐའ་བྲལ་ནམ་མཁའ་ལྟ་བུའི་རྣལ་འབྱོར་བ། །ཞེ་སྟོད་གཡུང་དྲུང་དཔལ་རིར་གྲུབ་པ་བསྙེམས། །དགུང་ལོ་གྱ་ལྔར་འགྲོ་དོན་གྲུབ་སྟེ་གཤེགས། །སྐུ་གདུང་ཁྲུ་ཚད་ཙམ་ལས་མ་ལྷག་པར། །དེ་ལས་གདུང་དང་ཡིག་འབྲུ་མང་དུ་བྱོན། །སྐུ་སྔོན་བོན་རིའི་ཨ་བསེ་རྟོགས་ལྡན་ཞེས། །རྟོགས་པ་ནམ་མཁའ་མཉམ་དེའི་ཡང་སྲིད་གྲགས། །རྣལ་འབྱོར་གྲུབ་དབང་བཟོད་པ་རྒྱལ་མཚན་ནི། །འཁྲུངས་གཞིས་ལྡིང་དཔོན་ཚང་ཞེས་བྱ་བ་རུ། །དགེ་མཚན་དུ་མ་བཅས་ཏེ་སྐུ་བལྟམས་ནས། །སྲིད་པའི་ལེགས་བས་དྲི་ཟའི་གྲོང་ལྟ་བུ། །མཐོང་སྣང་འཇིག་རྟེན་བྱ་བ་ཀུན་བཏངས་ནས། །གྲུབ་པའི་ཁྱུ་མཆོག་སྨོན་ལམ་རྒྱལ་མཚན་སོགས། །རིང་མེད་སྐྱེས་མཆོག་དུ་མའི་ཞབས་བསྟེན་ཏེ། །ཐེག་ཆེན་ཡང་ཟབ་བོན་གྱི་གདམས་རྒུ་ནོད། །རྩེ་གཅིག་དོན་བསྒོམ་ཡེངས་མེད་ཉམས་སུ་བླངས། །སྤངས་རྟོགས་ཡེ་ཤེས་ཡོན་ཏན་བསམ་འདས་བརྙེས། །རླུང་སེམས་དབང་ཐོབ་གྲུབ་རྩལ་ཐོགས་ཆག་མེད། །བྲག་ལ་རྗེས་བཏོད་ཆུ་ལ་མི་བྱིང་བར། །ཟླ་བགྲོད་ས་ལ་ཉིན་རེས་སླེབས་པར་གཤེགས། །སྟོད་ཀྱི་ཨོ་རྒྱན་བྲུ་ཤ་རྒྱ་གར་ཕྱིན། །སྨད་ཀྱི་རྒྱ་ནག་འཇང་ཡུལ་མེ་ཉག་ཡན། །གངས་རི་ལ་ཕྱི་བོན་རི་རྩ་རི་དང་། །ཁ་བ་དཀར་པོ་གླང་ཆེན་འགྱིང་རི་ཡན། །རི་མཚོ་སྒྲུབ་གནས་ཀུན་བསྐོར་སྒྲུབ་ཕྱག་མཛད། །གཡུང་དྲུང་དཔལ་རིང་དགོན་པ་གསར་བསྐྲུན་གྱི། །ལྷ་ཁང་རྟེན་གསུམ་བཀའ་བརྟེན་བསམ་འདས་བཞེངས། །སྐལ་ལྡན་འགྲོ་ལ་སྨིན་གྲོལ་བོན་འཁོར་བསྐོར། །དགུང་ལོ་གོ་ལྔ་བཞུགས་ཏེ་ཞི་བར་གཤེགས། །གདུང་ཡང་ཕྱེད་དམན་ཙམ་ལས་འོད་སྐུར་སངས། །སྐུ་སྔོན་གྲུབ་དབང་བསྟན་རིན་ཉིད་ཡིན་བཞེད། །བྱ་བྲལ་སྒོམ་ཆེན་སྦྱིན་པ་རྒྱལ་མཚན་ཡང་། །ཁྱུང་དཀར་དུ་འཁྲུངས་དད་དང་ངེས་འབྱུང་ཆེ། །གཞོན་དུས་དྲང་སྲོང་སྨོན་ལམ་རྒྱལ་མཚན་ལས། །རབ་བྱུང་ཉམས་བརྒྱུད་ཟབ་རྒུའི་གདམས་པ་ནོད། །དེ་ནས་ཀུན་སྤངས་བྱ་བཏང་ཕྱོགས་མེད་རྒྱུ། །ཏི་སེ་གསང་ནས་ཁ་བ་དཀར་པོ་ཡན། །གནས་བསྐོར་ཙ་རིའི་རོང་སྐོར་ལན་གསུམ་ཕེབས། །རྒྱུན་དུ་བོན་རིའི་སྟག་ལུང་སྒྲུབ་ཕུག་བཞུགས། །ཞབས་བགྲོད་བསྐོར་བ་བརྒྱ་ཕྲག་པཅུ་གསུམ་དང་། །བརྐྱངས་ཕྱག་ལྔ་བཅུ་འཕྲད་བསྒྲིགས་བཅུ་བཅས་བཞག །བློ་སྣ་མི་དང་མ་བསྟུན་རི་དྭགས་འདྲ། །དམའ་མོའི་ས་བཟུང་ཧུལ་པོའི་གོས་གྱོན་ཅིང་། །འཚོ་བ་ངན་ངོན་སྔོ་ལྡུམ་གྱིས་ཆོག་པའི། །མིང་དོན་མ་འགལ་བྱ་བྲལ་རྣལ་འབྱོར་ཡིན། །ཆེ་དྲག་ཕལ་གྱིས་མཚན་ཙམ་ཐོས་མྱོང་མེད། །དྲག་ཞན་སུ་ཡི་ངོ་བསྲུང་མཛད་མྱོང་མེད། །ཡོན་བདག་གཅིག་ལ་དབང་བསྐུར་བྱེད་མྱོང་མེད། །སློབ་མ་གཅིག་ལ་ཆོས་ཁྲིད་འཆད་མྱོང་མེད། །ཉིན་གཅིག་མཐོན་པོའི་ཁྲི་ལ་འཛེགས་མྱོང་མེད། །ལན་གཅིག་ཆོས་ཀྱི་ཆེ་སྐད་འདོན་མྱོང་མེད། །སྦས་པའི་ལམ་ནས་དམན་པའི་བརྟུལ་ཞུགས་ཀྱིས། །བདེ་ཆེན་མཐར་པའི་གླིང་དུ་ཕྱིན་པ་རེད། །འགྲུ་སྒོམ་བྱ་བྲལ་ཚུལ་ཁྲིམས་དབང་རྒྱལ་ནི། །ཁྱུང་ཡུལ་སྟོད་ཀྱི་མཛོ་ཚང་ཞེས་པར་འཁྲུངས། །ཆུང་ནས་འཁོར་བའི་བྱ་བྱེད་སྒྱུ་མ་ལྟར། །གཟིགས་ཏེ་ཁྱིམ་མེད་རབ་བྱུང་དམ་པའི་ཞབས། །བསྙེན་ནས་ཕྱི་ནང་བོན་གྱི་དབང་ཁྲིད་ལུང་། །མན་ངག་གདམས་པ་ཟབ་རྒྱས་ཞུས་ཏེ་བསྒྲུབ། །ཁྱད་པར་གྲུབ་ཆེན་སྨོན་ལམ་རྒྱལ་མཚན་མདུན། །ངེས་གསང་གདམས་ཀུན་བུམ་པ་གང་བྱོར་ནོད། །ཕྱོགས་མེད་རྒྱལ་ཁམས་དབེན་རིར་ཉམས་བླངས་པས། །ཐུན་མོང་གྲུབ་ཐོབ་མཆོག་གི་དགོངས་གསང་བརྙེས། །ཁམས་ཟས་མི་དགོས་རླུང་སེམས་བཅུད་མྱོང་དང་། །ཟླ་རེའི་ཕྱག་ལས་ཞན་རེར་གྲུབ་མཛད་སོགས། །ཡ་མཚན་རྨད་བྱུང་མཛད་ཚུལ་ཁྱད་པར་ཆེ། །བསྟན་པའི་ཞབས་འདེགས་བོན་སྒོ་གྲངས་མང་བ། །དཔར་བརྐོས་མཛད་སོགས་རྟེན་བཞེངས་འགྲོ་དོན་དུ། །སྨིན་གྲོལ་བོན་འཁོར་བཤད་སྒྲུབ་བསྟན་པ་སྤེལ། །བླ་མེད་སྐྱེས་བུ་མཁས་གྲུབ་ཟུང་ལྡན་ལགས། །ཤེལ་ཞིག་ཁྲི་ཆེན་གཡུང་དྲུང་རྒྱལ་མཚན་ནི། །ཡུལ་ནི་ཁྱུང་གསེར་རྒོད་རྗེ་རྒྱ་ཡི་རིགས། །གར་ཤེར་གདུང་འཁྲུངས་སྐྱེས་ཐོབ་ཡེ་ཤེས་རྒྱས། །མཚམས་ཆེན་སྨོན་ལམ་རྒྱལ་སོགས་དམ་པ་རྣམས། །བསྟེན་ཏེ་གདམས་ཞུས་ཐོས་བསམ་སྒྲོ་འདོགས་བཅད། །སྒོམ་སྒྲུབ་ཟབ་མོས་མཆོག་ཐུན་དངོས་གྲུབ་བསྙེམས། །ཤ་ཆང་སྒོག་སྤངས་དགོང་དྲོ་ལྟ་ཅི་སྟེ། །འབྲུ་རིགས་མི་གསོལ་དཀར་མངར་ཙམ་གྱིས་འཚོ། །རིག་འཛིན་མཁའ་འགྲོའི་ཞལ་གཟིགས་ལུང་བསྟན་ཐོབ། །དག་སྣང་སྙན་བརྒྱུད་དགོངས་གཏེར་བོན་སྡེ་ལ། །གསང་བ་སྒོ་དགུ་གསང་འདུས་སྟོང་རྒྱུང་སྐོར། །ཕུར་པ་མཁའ་འགྱིང་བདུད་འདུལ་རྩ་གསུམ་སྒྲུབ། །མ་ཏྲི་སྨྲ་སེང་ཚེ་གཡང་ཁ་སྤྲོད་དང་། །ལམ་ལྔ་མཁའ་འགྲོ་རྒྱ་མཚོའི་སྒྲུབ་སྐོར་སོགས། །གསང་སྔགས་རྒྱུད་གཞུང་དྲང་ངེས་མགུར་འབུམ་བཅས། །གླེགས་བམ་བཅུ་གསུམ་སྐོར་གྱི་བོན་བཀའ་ཕེབས། །མདོ་སྔགས་སེམས་གསུམ་འཕྲུལ་ངག་བསྟན་པ་སྤེལ། །དཀོས་ཐག་འགྲོ་ལ་དབུགས་དབྱུང་ཟབ་དོན་བསྟན། །རྒྱལ་བའི་གསང་གསུམ་རྟེན་བཞེངས་རྒྱ་ཆེན་མཛད། །འགྲོ་དོན་མཐར་ཕྱིན་དབྱིངས་སུ་གཤེགས་ཚུལ་བསྟན། །དཀར་ལེགས་དྲང་སྲོང་ཉི་མ་བསྟན་རྒྱལ་ནི། །ཁྱུང་ཡུལ་དཀར་རུར་ཤེལ་ཞིག་གདུང་ལས་འཁྲུངས། །ཆུང་ནས་འཕགས་ནོར་བདུན་ཕྱུག་འཁོར་བ་ལ། །སྐྱོ་ཤས་ཡིད་དབྱུང་དགེ་ལ་ངེས་འབྱུང་ཆེ། །གྲུབ་ཆེན་ཚང་སོགས་དམ་པ་དུ་མ་བསྟེན། །ཐོས་བསམ་སྒོམ་གསུམ་ཉམས་ལེན་བསྒྲུབ་ལ་གཞོལ། །སྨིན་གྲོལ་གདམས་པས་གདུལ་བྱ་ཐར་པར་དྲངས། །བསྟན་པའི་བྱ་བ་རྟེན་བཞེངས་རྒྱ་ཆེན་མཛད། །དགོན་སྡེའི་ཕྱི་ནང་བཅའ་ཁྲིམས་རྣམ་དག་བསྐྱངས། །དོན་གཉིས་མཛད་རྒྱས་ངང་ནས་བདེ་བར་ག ཤེགས། །རྟོགས་ལྡན་དྲང་སྲོང་ཐེག་མཆོག་བསྟན་འཛིན་ནི། །ཁྱུང་གསེར་མངའ་ཁོངས་དཔོན་ཚང་ཞེས་པར་འཁྲུངས། །ཚེ་འདིའི་བྱ་བ་སྒྱུ་མའི་དཔེ་བཅུར་དགོངས། །མཚམས་ཆེན་ཡབ་སྲས་ཞབས་བཏུད་གདམས་ཟབ་ནོད། །ཕྱོགས་མེད་རི་འགྲིམ་བསྒྲུབ་དང་འཆད་ཉན་སྤེལ། །ལུང་རྒྱུན་ཟབ་མོས་གདུལ་བྱ་སྨིན་གྲོལ་མཛད། །རྒྱལ་བའི་རྟེན་གསུམ་ཕོ་བྲང་གཙུག་ལག་ཁང་། །བཞེངས་བཀུར་ལ་སོགས་བསྟན་འགྲོའི་དོན་མཛད་ལགས། །ཡང་གཅིག་གྲུབ་ཆེན་སྨོན་ལམ་རིན་པོ་ཆེའི། །ཞལ་སློབ་རི་སྒོམ་བཙུན་མ་མང་བྱོན་ལས། །གདའ་ཕུའི་རྗེ་བཙུན་སྨོན་ལམ་སྒྲོལ་མ་དང་། །གར་གཞུང་དགེ་བཙུན་ཚུལ་ཁྲིམས་དབང་མོ་ནི། །ཡེ་ཤེས་མཁའ་འགྲོ་མི་གཟུགས་སྤྲུལ་བྱོན་པས། །ཚེ་གཅིག་ཉམས་ལེན་དབེན་པའི་རིར་བསྒོམས་ཏེ། །ཁྱབ་གདལ་ནམ་མཁའ་ལྟ་བུའི་ལྟ་དགོངས་ལྡན། །སྒོམ་རྟོགས་ཆུ་བོ་རྒྱུན་གྱི་རྣལ་འབྱོར་མ། །མཛད་སྤྱོད་བསྟན་ལ་ཞབས་འདེགས་སྲི་ཞུ་ཡི། །དགོན་པ་ལྷ་ཁང་རྟེན་གསུམ་བཞེངས་བསྐྲུན་སོགས། །བཤད་སྒྲུབ་སྨིན་གྲོལ་བསྟན་འགྲོའི་དོན་རྒྱས་གྲུབ། །སྐུ་ཚེ་རིང་བཞུགས་མཐར་ནི་ཟག་མེད་གཤེགས། །གཞན་ཡང་ཁྱུང་དཀར་མངའ་ཁུལ་བསྟན་འཛིན་པ། །སྨོན་རྒྱལ་དྲང་སྲོང་ནམ་མཁའ་དབང་རྒྱལ་ཞེས། །མཁས་གྲུབ་ཟུང་ལྡན་སྐྱེས་བུ་བསྟན་འགྲོའི་དོན། །བཤད་སྒྲུབ་སྨིན་གྲོལ་བཀའ་འཁོར་ཕྱོགས་ཀུན་མཛད། །དེའི་དབོན་སྨོན་རྒྱལ་ནམ་མཁའ་གྲགས་པ་ནི། །མཁྱེན་རབ་རྒྱ་ཆེས་མདོ་སྔགས་རྒྱ་མཚོ་གསན། །གཞུང་ལུགས་རབ་འབམས་བསམ་པས་ཟབ་གནད་ཁྲོལ། །དེ་དོན་བསྒོམ་པས་གདམས་ངག་གནད་རྟོགས་ཏེ། །མཁས་ཤིང་གྲུབ་པའི་ཁྱུ་མཆོག་ཆེན་པོར་གྱུར། །རྟེན་གསུམ་རྒྱས་བཞེངས་འགྲོ་ལ་སྨིན་གྲོལ་བསྐྱངས། །རྟེན་ནི་དགེ་བསྙེན་སྔགས་བཙུན་ཆེན་པོ་སྟེ། །རིས་མེད་བསྟན་འཛིན་རྒྱ་མཚོའི་བསྟི་གནས་གྱུར། །མཐོང་གྲོལ་ཁྲོད་དུ་ཀུན་དགའ་རིན་པོ་ཆེའི། །ཞལ་སློབ་བླ་མ་ཚུལ་ཁྲིམས་རྒྱལ་མཚན་ནི། །རིག་པ་འུར་ལྡན་གྲུབ་ཐོབ་སྤྱོད་པ་ཡིས། །བསྟན་དང་འགྲོ་བའི་དོན་ཆེན་མཛད་པ་ཡོད། །གོང་མའི་ཞལ་སློབ་གཡུང་དྲུང་རྣམ་དག་ཅེས། །ཚེ་གཅིག་མཚམས་སྒྲུབ་མཛད་པའི་དྲང་སྲོང་དང་། །གཡུང་དྲུང་དཔལ་རིར་ལྡིང་དཔོན་མཚམས་ཆུང་སོགས། །དངོས་སློབ་ཡང་སློབ་བརྒྱུད་པར་བཅས་པ་ཡིས། ། སྟོད་སྨད་ཕྱོགས་བཅུ་ཀུན་ཏུ་ཁྱབ་པ་དང་། །མཐོང་གྲོལ་ཁྲོད་དང་གཡུང་དྲུང་དཔལ་རི་དང་། །མཎྜལ་རི་ཁྲོད་རྩེ་དྲུག་ཡང་དབེན་སོགས། །ཁྱུང་ཡུལ་སྟོད་སྨད་དབེན་དགོན་མཐའ་དག་ཏུ། །སྒོམ་ཆེན་གྲུབ་ཐོབ་ཁྱུ་ཆེན་ཚང་བརྡོལ་བ། །རྣམ་ཐར་སྨོས་ཅི་མཚན་ཙམ་བརྗོད་དཀའི་གནས། །དེ་ལྟར་གངས་རིའི་ཁྲོད་དུ་ཉམས་བརྒྱུད་ཀྱི། །ཐེག་ཆེན་བཀའ་འཁོར་བསྐོར་ལ་སྔ་ཕྱི་བར། །སློབ་བརྒྱུད་གྲུབ་ཐོབ་སྐྱེས་བུ་ཐོན་ཆེ་བ། །སྔར་དུས་རྗེ་བཙུན་དམ་པ་དགོངས་མཛད་དང་། །བར་དུ་སློབ་དཔོན་བསྟན་པ་འོད་ཟེར་དང་། །དེའི་རྗེས་གྲུབ་དབང་སྨོན་ལམ་རྒྱལ་གསུམ་ལགས། །དེ་ནས་མདོ་ཁམས་འབྲི་ཀླུང་ནུབ་ལྷོའི་རྒྱུད། །ལྷོ་གླིང་སྨར་ཁམས་སྒང་སྟོད་རབ་ཡིད་ནང་། །འཁྲུངས་པའི་བླ་ཁྲི་རྒྱལ་བ་གཡུང་དྲུང་ཞེས། །རྟོགས་པ་མཁའ་ལྟར་མཐོ་བའི་རྣལ་འབྱོར་ཆེ། །སྲིད་གསུམ་རིགས་དྲུག་ལག་མཐིལ་གཟིགས་ལྟར་གསལ། །གདུལ་བའི་འགྲོ་བ་དུང་ཕྱུར་ཐར་ལམ་དྲངས། །མདོ་སྔགས་སྒྲུབ་པའི་ལྷ་སྡེ་གསར་ཆགས་བཏབས། །བསྟན་འགྲོར་སྨིན་པའི་མཛད་རྒྱས་བཀའ་དྲིན་རྨད། །དེ་མཚུངས་སྡེ་དགེ་ཤར་རྒྱུད་འཛིང་ཁོག་ཏུ། །ལྕང་ལུང་གཡུང་དྲུང་བསྟན་རྒྱལ་ཞེས་བྱ་བ། །མཁས་བཙུན་བཟང་ལྡན་སྐྱེས་བུ་དམ་པ་སྟེ། །སྐལ་ལྡན་དུ་མ་སྨིན་གྲོལ་མཆོག་ལ་བཀོད། །བཟང་ངན་འབྲེལ་ཚད་བདེ་ཆེན་ཐར་གླིང་འདྲེན། །རང་གཞན་དམ་པ་ཀུན་གྱིས་བསྟོད་དབྱངས་སྒྲོགས། །དེ་བཞིན་རྫ་ཁོག་ཏུ་བྱོན་རིག་འཛིན་ཆེ། །དབྲ་སྤྲུལ་བསྟན་འཛིན་དབང་རྒྱལ་མཆོག་ཉིད་ནི། །རྫུ་འཕྲུལ་མངོན་མཁྱེན་ཐོགས་ཆག་མི་མངའ་ཞིང་། །དུས་གསུམ་མ་སྒྲིབ་ས་ལེར་གཟིགས་པ་ཡི། །ལུང་བསྟན་སྙིགས་འགྲོར་སྨན་མཛད་ཕྱོགས་མེད་བསྐྱོད། །བརྟུལ་ཞུགས་སྤྱོད་འཆང་གྲུབ་པའི་ས་མཐོར་གཤེགས། །དེ་འབྲེལ་ཤར་རྫའི་དབེན་གནས་སྒྲུབ་གྲྭ་རུ། །བྱོན་པའི་དམ་པ་རྣམས་ཀྱི་རྣམ་པར་ཐར། །མདོར་བསྡུས་ཕྲན་རེ་བཀོད་པའི་ཐོག་མ་རུ། །གྲུབ་དབང་འཇའ་ལུས་བཀྲ་ཤིས་རྒྱལ་མཚན་ནམ། །དྲི་མེད་སྙིང་པོ་འཇིགས་མེད་དབང་པོའི་སྡེ། །ཞེས་ཏེ་ཕྱི་ནང་གསང་བའི་མཚན་བཀོད་ཅན། །དམ་པ་མཆོག་ཏེ་རྫ་ཀླུང་ཤར་རྒྱུད་དུ། །སྐུ་འཁྲུངས་དམ་པའི་རིགས་སད་སྲིད་ཞེན་ལྡོག །ཐར་བདེ་དོན་གཉེར་འཁོར་བར་རབ་ཏུ་བྱུང་། །རྟོགས་ལྡན་བསམ་ཡེས་དབྲ་སྟོན་བསྟན་འཛིན་དབང་། །བདུད་འདུལ་གླིང་པ་ཀུན་སྒྲོལ་གསང་རྩལ་སོགས། །མཁས་གྲུབ་དུ་མའི་ཞབས་བསྟེན་དགོངས་བཅུད་བཞེས། །མདོ་སྔགས་དབང་ལུང་ཁྲིད་གདམས་མན་ངག་ཀུན། །ཐོས་བསམ་སྒྲོ་བཅད་དབེན་པའི་རི་ལ་བྱོན། །གཡུང་དྲུང་ལྷུན་པོར་བསྒྲུབ་པའི་རྒྱལ་མཚན་བཙུགས། །ཟབ་དོན་ཀུན་ལ་ཉམས་བཞེས་སྒྲུབ་སྒོམ་པས། །རྒྱུད་གཞུང་རྒྱ་མཚོའི་ཚིག་དོན་གདམས་པར་ཤར། །འཕྲུལ་ངག་རབ་འབམས་ཐེག་ཆེན་དགོངས་ཀློང་བརྡོལ། །ཕྱི་ནང་རྒྱུད་སྡེ་ཡོངས་ལ་གསལ་བྱེད་མཛད། །ཁྱབ་པར་ཟབ་རྒྱས་མཛོད་ཆེན་རྣམ་ལྔ་སོགས། །གསུང་འབུམ་བསྟན་བཅོས་གླེགས་བམ་བཅུ་གསུམ་ཕབས། །ཐེག་ཆེན་བོན་འཁོར་རྒྱ་ཆེན་ཡོངས་སུ་བསྐོར། །སྟོད་སྨད་ཀུན་ནས་བུ་སློབ་སྤྲིན་བཞིན་འདུས། །ཟབ་དོན་ཐོས་བསམ་སྒོམ་ལ་གདར་བཅད་པས། །མཁས་གྲུབ་བསྟན་འཛིན་སྐྱེས་བུ་རབ་མང་བྱུང་། །རྗེ་བཙུན་ཡབ་སྲས་སླར་ཡང་བྱོན་པ་ལྟར། །ཐེག་ཆེན་གྲོལ་གདམས་བཀའ་རྒྱུད་ཕྱོགས་བཅུར་འཕེལ། །གྲུབ་བརྙེས་སྐྱེས་བུ་བཅུ་ཕྲག་འོད་ལུས་དེངས། །གཡུང་དྲུང་བོན་བསྟན་ཉིན་མོའི་དཔལ་ལ་སྦྱོར། །སློབ་མཆོག་ཉག་གཏེར་གསང་གླིང་ཡབ་ཡུམ་དང་། །དབྲ་སྲས་ཟླ་གྲགས་རྟོགས་ལྡན་ཅོ་ལུ་དང་། །མཁས་གྲུབ་ཚུལ་བསྟན་ཁོད་སྤུངས་སྐལ་རྒྱན་སོགས། །མཁས་དང་གྲུབ་པའི་དབང་ཕྱུག་ཁྱུ་ཚང་བརྡོལ། །དངོས་སློབ་ཡང་སློབ་བརྒྱུད་པའི་སྒྲུབ་གྲྭའི་སྡེ། །སྟོད་སྨད་ཕྱོགས་བཅུ་ཀུན་འཕེལ་འགྲོ་དཔལ་བསྐྱེད། །དེ་ལྟར་བསྟན་འགྲོའི་དོན་མཛད་མཐར་ཕྱིན་ནས། །དགུང་ལོ་དོན་བརྒྱད་ས་ཕོ་སྟག་གི་ལོར། །འཁོར་སློབ་ཀུན་འཚོགས་གསང་སྔགས་མ་རྒྱུད་ཀྱི། །ཚོགས་འཁོར་རྒྱས་བསྐོར་བཀྲ་ཤིས་དགེ་སྨོན་གསུངས། །དེ་རྗེས་འཇའ་ལུས་འཕོ་ཆེན་སྐུ་རུ་གཤེགས། །དབྲ་སྲས་དྲང་སྲོང་ཟླ་བ་གྲགས་པ་ནི། །དབྲ་སྟོན་བསྟན་འཛིན་དབང་རྒྱལ་སྲས་སུ་འཁྲུངས། །ཡབ་སོགས་ཕྱོགས་མེད་བླ་མ་མང་བསྟེན་ནས། །མདོ་སྔགས་ཟབ་རྒུའི་དཔང་ཁྲིད་གདམས་པ་གསན། །ཁྱད་པར་གྲུབ་དབང་མང་ག་ཝེར་ཞིའི་མདུན། །ཐེག་ཆེན་ཉམས་ཁྲིད་བུམ་པ་གང་བྱོར་ཞུས། །རྩེ་གཅིག་ཆུ་བོའི་རྒྱུན་བཞིན་ཉམས་བླངས་པས། །གདོས་བཅས་སྐུ་གཟུགས་ཟག་མེད་འཇའ་ལུས་སངས། །ཕྱག་ཞབས་སེན་མོ་དབུ་སྐྲ་རྣམས་བཞག་པ། །རྗེས་འཇུག་དད་ལྡན་འདྲེན་པའི་རྟེན་དུ་བཞུགས། །དེ་བཞིན་རྟོགས་ལྡན་དྲང་སྲོང་ཅོ་ལུ་ནི། །མཁས་གྲུབ་ཤར་རྫ་བ་སོགས་དམ་པ་རྣམས། །བསྟེན་ནས་གདམས་ཟབ་ཡོངས་ནོད་དབེན་པའི་རིར། །རིག་པ་རྐྱང་དེད་བསྒོམས་ཤིང་ཚེ་དང་སྒྲུབ། །མཉམ་པ་སྦས་པའི་རྣལ་འབྱོར་གྲུབ་ཐོབ་ཆེ། །ཟག་ཕུང་འོད་ཡལ་འཇའ་ལུས་ཆེན་པོར་གཤེགས། །དེ་ཡང་དབུ་རལ་དང་ནི་སེན་མོ་རྣམས། །དེང་སང་དད་ལ་ཅན་ལ་རྟེན་དུ་མཇལ། །ཉག་གཏེར་ཆེན་པོ་གསང་སྔགས་གླིང་པ་ནི། །ཆུང་ནས་གྲུབ་དབང་པད་མ་བདུད་འདུལ་དང་། །ལྕང་ལུང་གཡུང་དྲུང་བསྟན་རྒྱལ་ལ་སོགས་པ། །རིས་མེད་སྐྱེས་བུ་མང་བསྟེན་གདམས་རྒུ་ནོད། །ཁྱད་པར་རྟོགས་ལྡན་དྲི་མེད་སྙིང་པོའི་མདུན། །ཉམས་བརྒྱུད་མན་ངག་བཅས་གསན་ཉམས་བཞེས་བསྒོམས། །གོང་ལྟར་ཟབ་གཏེར་རྣམས་ཕབས་དེ་ཡི་རྗེས། །ཡབ་ཡུམ་གཉིས་ཀ་རིམ་བཞིན་འོད་ལུས་གཤེགས། །གཡུང་དྲུང་ལྷུན་པོའི་གདན་སའི་རྒྱལ་ཚབ་མཆོག །རྣམ་འདྲེན་གྲུབ་དབང་བློ་གྲོས་རྒྱ་མཚོ་ནི། །ཆུང་ནས་གྲུབ་དབང་གོང་མའི་ཞབས་བསྙེན་ཏེ། །ཟབ་གདམས་མ་ལུས་བུམ་པ་གང་བྱོར་གསན། །དབེན་པའི་རི་ལ་རྩེ་གཅིག་ཉམས་ལེན་བསྐྱངས། །རྟོགས་ཐོབ་བླ་མ་ཉིད་དང་མཉམ་པར་གྲུབ། །མཁས་གྲུབ་གཉིས་ལྡན་བསྟན་འགྲོའི་དཔལ་མགོན་གྱུར། །བླ་མའི་རྒྱལ་ཚབ་སྨིན་གྲོལ་བོན་འཁོར་བསྐོར། །དབུས་གཙང་ཁམས་གསུམ་བསྟན་འགྲོའི་རྒུད་པ་བསལ། །དགུང་གྲངས་བཞིའི་བཅུའི་ནང་དུ་སྙིགས་དུས་འདིར། །བསྟན་སྤྱིར་གེགས་ཆེ་བཟློག་མེད་དུ་གཟིགས་ཏེ། །འཇའ་ལུས་ཟག་མེད་མཁའ་སྤྱོད་གནས་སུ་གཤེགས། །དེ་ལྟར་དེང་སང་རབ་བྱུང་བཅུ་དྲུག་པའི། །མེ་གླང་ནས་བཟུང་ཤིང་ལུག་ཡན་ཆད་དེ། །ལོ་གྲངས་བཅོ་བརྒྱད་ནང་ཁོངས་ཡབ་སྲས་དྲུག།རིམ་པར་འཇའ་ལུས་སྐུར་གཤེགས་འདི་དག་ནི། །སྔར་གཏམ་མ་ཡིན་དེང་མཐོང་མངོན་གྱུར་པ། །སྙིགས་མའི་དུས་འདིར་ཡ་མཚན་རྨད་བྱུང་གནས། །འདི་ཚུལ་གཟུགས་ཅན་བཞིན་དུ་གངས་རིའི་ཁྲོད། །ཡིད་ཅན་མཐོང་ཚོར་ལམ་དུ་རྒྱུ་བའི་ཚེ། །གཞན་སྡེའི་སྐྱེས་བུ་ཚོས་སྨྲ་ཁ་ཅིག་ནས། །གཞན་ལུགས་དམ་པ་རང་ཕྱོགས་ཁས་འཐེན་གྱིས། །གཞན་ལ་ཆེ་ཚུལ་བརྗོད་པར་བྲིས་པ་ནི། །གཞན་དག་མཐོང་དུས་ཁོང་ནས་གད་མོ་བྲོ། །མཁས་དབང་ཚུལ་ཁྲིམས་བསྟན་པ་རྒྱལ་མཚན་ནི། །ཨ་མདོ་རྔ་ཡུལ་དུ་བྱོན་ཐོས་བསམ་ཆེ། །ཕྱོགས་མེད་དམ་པ་མང་དང་ཤར་རྫ་བ། །བསྟེན་ནས་མཁས་གྲུབ་གོ་འཕང་མཐོན་པོར་བསྙེགས། །སྨིན་གྲོལ་བཀྲ་ཤིས་འཁྱིལ་པའི་བསྟན་བདག་མཛད། །འཁོར་ལོ་གསུམ་ལྡན་མཛད་པའི་ཕྱག་རྗེས་ཆེ། །འཆད་རྩོད་རྩོམ་པས་རྒྱལ་བསྟན་གསལ་བར་མཛད། །སྐུ་ཚེ་མཛད་པ་མཐར་ཕྱིན་གྲུབ་པའོ། །ཁོད་སྤུངས་མཁས་དབང་སྐལ་བཟང་རྒྱལ་མཚན་ནི། །ཉག་རོང་ཡུལ་འཁྲུངས་སྐྱེས་སྦྱོང་ཤེས་རབ་ཆེ། །ཤར་རྫའི་གྲུབ་དབང་ལ་སོགས་མཁན་གྲུབ་རྣམས། །བསྟེན་ནས་ཐོས་བསམ་རྒྱ་མཚོའི་ཕ་རོལ་ཕྱིན། །ཐེག་ཆེན་ཟབ་ཁྲིད་གདམས་ངག་ཡོང་རྫོགས་ནོད། །ཉམས་ལེན་སྒོམ་སྒྲུབ་མཆོག་ཐུན་དངོས་གྲུབ་བརྙེས། །ཉག་རོང་ཡེ་ཤེས་དགོན་བཞུགས་བསྟན་སྤེལ་མཛད། །མདོ་སྔགས་གསལ་བྱེད་བསྟན་བཅོས་མང་མཛད་གྲགས། །དེ་བཞིན་བྱ་བཏང་ཚེ་དབང་འགྱུར་མེད་ཅེས། །གྲུབ་ཐོབ་ཆེན་པོ་ཉག་ཤོད་དུ་འཁྲུངས་ནས། །ཟབ་གཏེར་སྙན་བརྒྱུད་གདམས་པ་མང་མངའ་ཞིང་། །མཆོག་ཐུན་གྲུབ་བརྙེས་རི་བྲག་ཟངས་ཐལ་བགྲོད། །ཆུ་མཚོར་མི་བྱིང་ས་བླར་ལྡིང་བ་སོགས། །དམ་པའི་ཡོན་ཏན་རྨད་བྱུང་ཡོད་པར་ཐོས། །གཞན་ཡང་ཨག་འདམ་རྐྱང་དབེན་མཁས་གྲུབ་པ། །བསྟན་འཛིན་རིན་ཆེན་རྣམ་རྒྱལ་མཆོག་ཉིད་དང་། །དབྲ་སྦྲུལ་སྐལ་བཟང་བསྟན་པའི་ཉི་མ་སོགས། །སྐྱེས་བུ་མང་བྱོན་འགྲོ་དོན་བླ་ན་མེད། །ནག་རུ་མཁན་པོ་ཚུལ་ཁྲིམས་ཕུན་ཚོགས་ཀྱིས། །རྩེ་དྲུག་རི་རྩེར་སྒྲུབ་གྲྭ་གསར་བཙུགས་ནས། །སློབ་མཆོག་བརྩོན་འགྲུས་སྨོན་ལམ་གཉིས་བྱུང་བའི། །དྲང་སྲོང་དམ་པ་བརྩོན་འགྲུས་རྒྱལ་མཚན་ནི། །དབུས་གཙང་སྟོད་བཅས་ཕེབས་ནས་འགྲོ་དོན་མཛད། །ཕྱོགས་སུ་སྒྲུབ་གྲྭའི་བསྟན་བཙུགས་དབེན་སར་བསྒྲུབ། །ཡང་ཞིག་ཉམས་བརྒྱུད་བསྟན་འཛིན་ལས་འཕྲོ་སད། །རྒྱ་མཚོའི་ཆུ་ལས་ཕྲིན་ལས་དབང་ཕྱུག་བལྟམས། །དྲན་ཆོག་བདུན་བསྟེན་གྲགས་སྙན་དུང་དཀར་སྒྲོག །སྨིན་གྲོལ་གཞན་ཕན་ཁུར་ཆེན་བདག་གིར་བཞེས། །རྣམ་ཀུན་རང་བདེ་གཞན་སྦྱིན་གཞན་སྡུག་བསལ། །སེམས་ཅན་དོན་ལ་དཀའ་སྤྱད་འབད་བརྩོན་ཆེ། །ཤེས་བྱ་རིག་པའི་གནས་ལ་མཁས་པར་གྱུར། །ཕྱི་ནང་གསང་བའི་དབང་དང་སྡོམ་ཁྲིམས་བཙུན། །གཞན་དོན་བཟང་པོའི་དྲི་བསུང་ཕྱོགས་བརྒྱར་ཁྱབ། །མཐའ་ཡས་བསྟན་འགྲོའི་དཔལ་དུ་བླ་ན་འཕགས། །དེ་ལྟར་གྲུབ་དབང་ཤར་རྫ་ཡབ་སྲས་ཀྱི། །སྒྲུབ་བརྒྱུད་བསྟན་པས་སྟོད་སྨད་ཀུན་ཁྱབ་བོ། །གཞན་ཡང་ཤར་ཕྱོགས་ཨ་མདོ་རྔ་པའི་ཡུལ། །དུས་ཕྱིས་རབ་ཚེས་སྟོད་སྨད་ཙམ་བྱོན་པའི། །སྣང་ཞིག་དྲང་སྲོང་ནམ་མཁའ་བློ་གྲོས་ཞེས། །མཁས་བཙུན་བཟང་ལྡན་སྐྱེས་བུ་ཆེན་པོ་བྱོན། །ཀློག་པ་ཐོས་བསམ་སྤོང་བ་བསམ་གཏན་དང་། །བྱ་བ་ལས་ཀྱི་འཁོར་ལོ་རྣམ་གསུམ་གྱི། །མཛད་པས་ཤར་ཕྱོགས་བསྟན་པའི་ཉིན་མོར་བས། །དེ་དང་དེ་འབྲེལ་སྐྱེས་བུ་དུ་མ་བྱོན། །ཡང་ཞིག་རྐྱང་འཕགས་གདུང་སོན་རབ་རྒྱལ་ནང་། །ས་འབྲུག་ལོ་ལ་མཐའ་ཡས་རྒྱ་མཚོ་འཁྲུངས། །ཆུང་ནས་འཇིག་རྟེན་བྱ་སྤྱོད་སྒྱུ་མར་གཟིགས། །བླ་མ་མང་བསྟེན་གདམས་ངག་དུ་མས་ཕྱུག།ཕྱི་ལྟར་སོ་བྱང་བསླབ་སྡོམ་ཨུ་འབར་བཞིན། །ནང་ལྟར་གསང་སྔགས་བསྐྱེད་རྫོགས་དབང་དམ་ལྡན། །གསང་བ་སྣང་བཞི་ཟད་པའི་ས་རུ་བསྐྱལ། །གནོད་པ་དང་ལེན་རྒྱལ་བའི་སྲས་སུ་གྱུར། །ཉམས་བརྒྱུད་དོན་གྱི་གདམས་པ་ཟབ་རྒུའི་མཛོད། །སྣང་སྲིད་དག་པ་རབ་འབམས་འབམས་སུ་ཀླས། །འབྲེལ་ཐོགས་སེམས་ཅན་སྨིན་གྲོལ་བཀའ་འཁོར་བསྐོར། །དོན་གཉིས་མཐར་ཕྱིན་གཞན་དོན་ལྷུན་གྲུབ་མཛད། །སྒྱུ་མའི་འཇིག་རྟེན་སྲིད་པ་ཧྲུལ་པོར་བཏང་། །ངོ་མཚར་བལྟས་བཅས་དགོངས་པ་བོན་དབྱིངས་གཟིགས། །དེ་བཞིན་གཤེན་བསྟན་གཟི་འབར་མདོ་སྨད་ཁུལ། །རེབ་གོང་བོན་བརྒྱར་བཤད་སྒྲུབ་སྨིན་གྲོལ་གླིང་། །རབ་རྒྱལ་མེ་བྱི་དགེ་བར་འགྲུ་ཞིག་གདུང་། །མཁས་གྲུབ་དགེ་ལེགས་ལྷུན་གྲུབ་རྒྱ་མཚོ་འཁྲུངས། །ཆུང་ནས་དགོངས་པའི་རྟོགས་པ་མཁའ་ལྟར་ཡངས། །ཐེག་ཆེན་རིགས་སད་བློ་གྲོས་ཉི་གཞོན་འབར། །རྐྱང་སྤྲུལ་ལུང་རྟོགས་སྐལ་བཟང་རྒྱ་མཚོ་དང་། །དེ་བཞིན་རྐྱང་སྤྲུལ་བསྟན་འཛིན་དབང་གི་རྒྱལ། །བོན་བརྒྱ་ནམ་མཁའ་རྒྱལ་མཚན་ལ་སོགས་པའི། །མཚན་ལྡན་དཔོན་གསས་དམ་པ་བཙུག་བསྟེན་ནས། །བཤད་སྒྲུབ་སྨིན་གྲོལ་གདམས་ངག་མང་དུ་ནོད། །སྐྱེས་སྦྱོང་ཤེས་རབ་གཉིས་ཀྱིས་རབ་ཕྱུག་པས། །མཁས་དང་གྲུབ་པའི་མཚན་སྙན་ཡོངས་སུ་བཞེས། །ཕྱི་ནང་གསང་གསུམ་སྡོམ་དང་དམ་ཚིག་ལྡན། །ཐུགས་རྗེ་ཆེ་ལྡན་ཐབས་ཤེས་མ་འགག་པས། །འཆད་རྩོད་རྩོམ་པའི་གཞན་ཕན་ཕྲིན་ལས་ཀྱིས། །བསྟན་འགྲོའི་དོན་དུ་མཛད་པ་བསམ་ཡས་བསྐྱངས། །རྨད་བྱུང་འཕྲིན་ལས་རབ་རྒྱས་ངང་དུ་བཞུགས། །གཞན་ཡང་ཟིང་ཆུ་རྔ་ཡུལ་ཕན་ཅི་དང་། །ཐེབ་ཆུ་ཁོད་སྤུང་རེབ་གོང་ཁྲི་ཀ་དང་། །རྒྱལ་རོང་མེ་ཉག་ཚ་རོང་མཚོ་སྔོན་བཅས། །བོན་བསྟན་འཛིན་པའི་སྐྱེས་བུ་གྲངས་འདས་བྱོན། །ངོས་བཟུང་གྲངས་སུ་བཀོད་པ་ག་ལ་དཔོག།སྟོད་ཀྱི་ཞང་ཞུང་མངའ་རིས་ལྷོ་བྱང་ཕྱིན། །སྨད་ཀྱི་རྒྱ་མཚམས་ཨ་མདོ་རྒྱ་རོང་ཡན། །བསྟན་འཛིན་སྐྱེས་བུ་ནམ་མཁའི་སྐར་ཚོགས་ལས། །རགས་ཐོར་བྱོན་ཚུལ་མདོར་བསྡུས་ས་བོན་ཙམ། །གང་རྟོགས་དད་མོས་བློ་ཡིས་ཞིབ་དཔྱད་བཀོད། །

ད་ནི་བྱེ་བྲག་རང་གི་རྩ་བའི་བླ། །གཞན་རྣམས་གོང་ཁུངས་སོ་སོར་བཀོད་དེ་འདིར། །ངོ་སྤྲོད་འདེབས་མཛད་དྲིན་ལྡན་དམ་པ་གཉིས། །བྱོན་ཚུལ་མདོ་ཙམ་བཀྲོལ་འོས་ཆེ་ན་ཡང་། །ཡི་གེས་འཇིག་ཕྱིར་མ་སྟོང་ཙམ་ཞིག་ནི། །དང་པོ་དྲང་སྲོང་གཡུང་དྲུང་རྒྱལ་མཚན་ནམ། །འཁོར་ལོའི་མགོན་པོ་འཇིགས་མེད་ནམ་མཁའ་ནི། །མདོ་སྟོད་ཧོར་འབྲོག་ཚོ་དགུའི་སྤྱི་རྒྱལ་གྱི། །ནང་བློན་ག་རྒྱ་ཚང་ཞེས་རིགས་མཐོ་བར། །ཡབ་ནི་ག་རྒྱ་བསོད་ནམས་བསྟན་དར་དང་། །ཡུམ་ནི་ཧོར་མོ་ནམ་མཚོ་ཞེས་གཉིས་ལ། །སྲས་བདུན་ལྕམ་གཅིག་བྱུང་བའི་ཆེ་འགོས་ཏེ། །རབ་ཚེས་མེ་མོ་བྱ་ཡི་ལོ་ལ་འཁྲུངས། །ཆུང་ནས་སྐྱེས་ཐོབ་ཤེས་རབ་རྩལ་ཆེ་བས། །སྦྱང་བ་ཐ་དག་ལན་རེ་ཟུང་རེས་མཁྱེན། །སྲིད་པའི་ཕུན་ཚོགས་དུག་སྤྲུལ་གཟེབ་ལྟར་བསྐྱུར། །སྒོ་སྟོན་ཉི་མ་རྒྱལ་ལས་རབ་བྱུང་སྟེ། །ཕྱི་ནང་དབང་ཁྲིད་ངོ་སྤྲོད་བཅས་པ་ཞུས། །དགེ་རྒན་རྒྱལ་བ་ཚུལ་ཁྲིམས་དང་འགྲོགས་བསྟེན། །སྤ་སྟོན་ཉི་མ་འབུམ་གསལ་མདུན་དྲུང་དུ། །མདོ་སྔགས་སེམས་གསུམ་དབང་ཁྲིད་ཅི་རིགས་ཞུས། །དགུང་ལོ་ཉེར་གསུམ་ཐོག་ནས་བྱ་བཏང་ཕེབས། །སྨན་རི་ལ་སོགས་གྲྭ་སར་འབུལ་ཚོགས་སྦྱར། །མཁན་ཆེན་ཕུན་བློའི་མདུན་ནས་དབང་གདམས་ནོད། །མཁན་སློབ་རྣམས་སོགས་བཤེས་གཉེན་མང་བསྟེན་ཅིང་། །ཁྱད་པར་དགེ་སློང་ཉི་མ་གྲགས་པའི་མདུན། །ཐེག་ཆེན་ཉམས་བརྒྱུད་མ་ལུས་རྫོགས་པར་ཞུས། །དེ་ནས་མཁར་སྣར་ལོ་གཅིག་སྒྲུབ་མཛད་དེ། །མུན་ཁྲིད་ཁྲ་ཁྲིད་འོད་གསལ་བཅུད་ལེན་བསྐྱངས། །དེ་རྗེས་ཉང་སྟོད་ཕྱུག་མོ་དཔལ་རི་དང་། །འབྲིག་མཚམས་མཐའ་དཀར་ལྷ་རི་ཉི་ཕུག་སོགས། །གཙང་དབུས་ལྷོ་འབྲུག་རྒྱ་བལ་ཟ་ཧོར་དང་། །ཁུ་ནུ་མངའ་རིས་གངས་རི་མཚོ་གསུམ་སོགས། །ཞང་ཞུང་གནས་ཆེན་དབེན་ཁྲོད་ཀུན་ཉུལ་བསྒྲུབ། །སྒོམ་རྟོགས་ནམ་མཁའ་ལྟ་བུ་མཐའ་དང་བྲལ། །མཁྱེན་རབ་ཉི་མ་བརྒྱ་པའི་གཟི་འོད་འབར། །ཕྱི་ནང་རྒྱུད་སྡེ་རིག་གཞུང་ཀུན་ལ་མཁས། །བཀའ་ཡིས་འཁོར་ལོས་མཐའ་འཁོབ་དགེ་ལ་བཙུད། །ཁྱུང་ལུང་དངུལ་མཁར་བོན་བསྟན་སྒྲུབ་སྡེ་བཏབས། །ཐུགས་དམ་ཞི་ཁྲོ་མཛད་དེ་སྒྲུབ་རྒྱུན་བཙུགས། །བཤད་སྒྲུབ་རྒྱལ་མཚན་སྒོམ་རྟོགས་གཟི་འོད་འབར། །དམ་ཅན་རྒྱ་མཚོས་གཡེལ་མེད་འཕྲིན་ལས་སྒྲུབ། །ཆོས་ཚན་མང་པོས་འགྲོ་བློར་ཚིམ་པར་མཛད། །སྨན་རྩིས་ལ་སོགས་རིག་གཞུང་བསྟན་བཅོས་བརྩམས། །བོན་གྱི་རྒྱུད་སྡེ་མང་པོར་འཕྲུལ་དཔར་དྲངས། །བསྟན་འགྲོའི་དོན་མཛད་རྒྱ་ཆེན་གྲུབ་པའི་ངང་། །དགུང་གྲངས་དྲུག་ཅུ་ཐོག་མར་མ་འོངས་ཀྱི། །འབྱུང་ཚུལ་ལུང་བསྟན་བསྩལ་ཏེ་མཁའ་སྤྱོད་གཤེགས། །གསུང་སྐྱེས་བོན་ཆོས་སློབ་མ་རབ་ཏུ་མང་། །གདུལ་བྱ་སྨིན་གྲོལ་ཕྲིན་ལས་བརྒྱུད་འཛིན་དང་། །གསང་གསུམ་བསྟན་རྒྱུན་ཞལ་ལུང་བཞིན་དུ་གྲུབ། །གཞན་ཕན་ཕྲིན་ལས་བསྟན་འགྲོའི་དཔལ་མགོན་གྱུར། །གཉིས་པ་རིགས་བརྒྱའི་ཁྱབ་བདག་རྩ་བའི་བླ། །གཤེན་སྤྲུལ་ཀུན་མཁྱེན་ཐུགས་རྗེ་ཉི་མ་ནི། །གོང་བཞིན་ཧོར་རྗེ་སྤྱི་ཁྱབ་ཆིང་ཧུའི་འབྱངས། །ཧོར་སྟོད་འབྲོག་ཤོག་ཅེས་པའི་རི་ཁུལ་དུ། །སྒོ་རྒྱལ་སྐམ་ཚང་གདུང་ལས་འཁྲུངས་པ་སྟེ། །སྐམ་བླ་ནུས་ལྡན་བསྟན་འཛིན་གཙུག་ཕུད་ལ། །སྲས་བདུན་འཁྲུངས་པའི་ཐ་ཆུང་ཉིད་ཡིན་ཏེ། །རབ་ཚེས་ལྕགས་མོ་གླང་གི་ལོ་ལ་འཁྲུངས། །གཤེན་སྟོན་བསྟན་འཛིན་བཀྲ་ཤིས་ཡང་སྲིད་ཡིན། །ཆུང་ནས་དམ་པའི་རིགས་སད་མཁྱེན་བྱིན་ལྡན། །དགུང་ལོ་བདུན་ནས་གདུལ་བར་དབབ་གདམས་གནང་། །ཁྲིད་འཆད་ལུང་སྟོན་གང་ལའང་ཐོགས་ཆག་མེད། །སྦྱང་བའི་མཁྱེན་ཡོན་མ་ལུས་གཟིགས་ཙམ་མཁྱེན། །སྤྲུལ་སྐུའི་མཚན་དེ་དོན་ལ་གནས་པར་ཡོད། །སྐུ་མཆེད་གཅེན་པོ་ཉི་མ་རྒྱལ་མཚན་མདུན། །མདོ་སྔགས་ཁྲིད་གདམས་བུམ་པ་གང་བྱོར་གསན། །སྤ་སྟོན་དྲང་སྲོང་ཉི་མ་འབུམ་གསལ་མདུན། །ཕྱི་ནང་གསང་བའི་དབང་ལུང་སྡོམ་དམ་ནོད། །མཚན་དུ་ཀུན་མཁྱེན་ཐུགས་རྗེ་ཉི་མར་བཏགས། །གཞན་ཡང་སྐུ་མདུན་ཕུན་ཚོགས་བློ་གྲོས་དང་། །དབལ་གཏེར་གསང་སྔགས་གླིང་པ་ཡབ་ཡུམ་སོགས། །བཤེས་གཉེན་དམ་པ་མང་བསྟེན་དབང་གདམས་ནོད། །བསམ་གཏན་སྨིན་གྲོལ་ཁྲོད་སོགས་དབེན་ཁྲོད་དུ། །མུན་མཚམས་བཅུད་ལེན་ལ་སོགས་བཅད་རྒྱར་བཞུགས། །སྲིད་རྩེ་ན་རག་པར་གྱི་འགྲོ་བའི་ཁམས། །མ་སྒྲིབ་གསལ་གཟིགས་ངན་འགྲོ་ཐར་གླིང་དྲངས། །རིས་མེད་གདུལ་བྱ་ཀུན་ཏུ་བཀའ་འཁོར་བསྐོར། །དགོངས་གཏེར་དག་སྣང་ས་གཏེར་བཅས་པ་ཡི། །གདམས་ངག་རྒྱ་ཆེན་མཛོད་ལ་བདག་དབང་ཐོབ། །བསྙེན་སྒྲུབ་ཚད་འཁྱོལ་ལྷ་ཞལ་གྲངས་མང་གཟིགས། །མཆོག་ཐུན་གྲུབ་པ་མངའ་སྙེམས་རྟགས་ཚད་མངོན། །སྐུ་ཡི་གཟི་བྱིན་གཞན་སྣང་དང་བ་འདྲེན། །གསུང་གི་དབྱངས་ཀྱིས་འགྲོ་བའི་མྱ་ངན་སངས། །ཐུགས་རྗེའི་ཤུགས་ཀྱིས་ངན་འགྲོའི་སྡུག་བསྔལ་བསལ། །ཡོན་ཏན་འདོད་འབྱུང་གདུལ་བའི་རེ་འདོད་སྐོང་། །ཕྲིན་ལས་སྙིགས་འགྲོའི་རྒུད་པ་གསོ་ནུས་པ། །འདི་འདྲའི་དམ་པ་སྲིད་ན་དཀོན་པ་ཙམ། །རྗེས་སུ་གཤེན་སྒར་བཀྲ་ཤིས་ལྷ་སྟེང་བཞུགས། །ཁྱུང་གསེར་མཁའ་འགྲོ་ལྕམ་བཞེས་ལྕམ་ཉིད་ཀྱང་། །གཏེར་འདོན་རྫུ་འཕྲུལ་གྲུབ་རྟགས་མངོན་མཁྱེན་ལྡན། །དེ་ལྟར་འགྲོ་བའི་དོན་མཛད་གེགས་མེད་གྲུབ། །དགུང་གྲངས་ལྔ་བཅུར་མཁའ་སྤྱོད་ཞི་བར་གཤེགས། །དེ་ལྟར་བསྟན་འཛིན་བྱོན་ཚུལ་སྤྱི་སྒོས་རྣམས། །གང་རྟོགས་འཚམ་པར་བརྗོད་པ་རེ་ཞིག་གྲུབ། །

ཅེས་སངས་རྒྱས་གཡུང་དྲུང་བོན་གྱི་བསྟན་པའི་བྱུང་བ་བརྗོད་པའི་ལེགས་བཤད་སྐལ་པ་བཟང་པོའི་མགྲིན་རྒྱན་ལས། །བརྒྱུད་གསུམ་སྤྱི་ཁོངས་མ་འདུས་པ་དམ་པའི་རིགས་འཐོར་ཅི་རིགས་བྱོན་ཚུལ་མདོ་ཙམ་རེ་བརྗོད་པའི་ལེའུ་སྟེ་སྐབས་ཉེར་གཅིག་པའོ།། །།

ལེའུ་ཉེར་གཉིས་པ།

ལེའུ་ཉེར་གཉིས་པ། ཞར་བྱུང་གཞན་སྡེ་ཕོ་ཚོད་ཅན་ཁ་ཅིག་ལ་རྩོད་སྤོང་མདོར་བསྡུས་བཤད་པ་དང་མཇུག་བསྡུ་བ།

ད་ནི་ཞར་བྱུང་གཞན་སྨྲའི་རྩོད་སྤོང་ལ། །འབྱུང་ཁུངས་ཚུལ་བཞིན་མ་བརྟགས་རང་ཚོད་ཀྱིས། །ཁུངས་མེད་སྨྲས་པའི་དཔེ་རྒྱུན་འགའ་ཞིག་ལས། །འགལ་འབྲེལ་སྣ་ཚོགས་གསལ་འདི་རྒྱུ་དང་རྐྱེན། །གང་ལས་བྱུང་དང་དེ་རྗེས་འབྲང་ཚུལ་ལོ། །དང་པོ་བོད་ཀྱི་ཡུལ་འདིར་སྔ་རབས་དུས། །གཉའ་ཁྲིའི་དུས་བཟུང་རྒྱལ་གཤེན་མཉམ་ཆགས་ལ། །རྒྱལ་ཁྲིམས་གསེར་གྱི་ཐིག་ཤིང་བརྗིད་ཅིང་ནོན། །བོན་ཁྲིམས་གཡུ་ཡི་མཆོད་རྟེན་མཛེས་ཤིང་གཉན། །འབྱངས་ཁྲིམས་སོག་མའི་ཕོན་པོ་སྐལ་མཉམ་འཆིང་། །མི་རྗེ་ལྷས་མཛད་འབྱངས་ལ་མགོན་སྐྱོབ་ཆེ། །སྐུ་སྲོག་གཤེན་འཚོས་རྒྱལ་པོ་སྐུ་ཚེ་བརྟན། །ལས་སྤྱོད་དགེ་ལ་སྤྱད་པས་ལམ་བརྒྱུད་གཙང་། །གཙང་རིགས་ལྷར་བརྟེན་མི་ལ་སྡོང་གྲོགས་ཆེ། །བློན་རྣམས་བློ་གྲོས་མཁས་པས་རྒྱལ་སྲིད་བརྟན། །རྒྱལ་པོ་བརྗིད་ཆེ་གཤེན་རྣམས་ཐུགས་རྗེ་ཆེ། །འབྱངས་རྣམས་སྐྱིད་ཆེ་སྔ་མི་ཉི་མས་སློང་། །དགོང་ཕྱུགས་མུན་པས་སྡུད་ཅིང་འབད་རྩོལ་ཉུང་། །རྫོགས་ལྡན་བསྐལ་བཞིན་གནས་པའི་དུས་སྐབས་སུ། །རྒྱ་གར་བ་རྣམས་ཕྲག་དོག་རྒྱུས་བསྐྱེད་དེ། །སྔ་ཕྱི་བར་དུ་བོད་དང་ཞུང་ཞུང་ལ། །ནང་དབྱེན་བསྐྱལ་ཚེ་བོད་རྗེ་ཁྲི་སྲོང་སོགས། །སྔོན་སྨོན་ལོག་པའི་རྒྱུ་ལ་རྐྱེན་དེ་འཕྲད། །ཡབ་མེས་སྲོལ་བཟང་སྐྱོང་ལ་མ་འཐད་པར། །གཞན་ཟེར་ཁར་འབྲངས་གསར་ངས་ཆོས་ལ་དད། །མེས་སྲོལ་བརྒྱུད་པས་སྐྱོང་བའི་ལུགས་བཟང་པོ། །འཛམ་གླིང་ཞི་བདེ་འདོད་རྣམས་གཞུང་སྲོལ་ཡང་། །བློ་ཆུང་དག་གིས་རང་ཆེ་ཞེར་བརྣག་པའི། །འབྱངས་ཀྱི་བདེ་བརླག་རྒྱལ་པོ་སྐུ་ཚེ་ཐུང་། །རྒྱལ་བརྒྱུད་བཟང་པོ་གཏོར་བརླག་གཏོང་བ་གསུམ། །དུས་གཅིག་འགྲུབ་པའི་བློ་ངན་ཤར་བའི་དུས། །རང་སྲིད་སྨད་ཅིང་གཞན་ཟེར་རྗེས་འབྲངས་ནས། །སྔ་རབས་བོད་སར་བོད་མི་མེད་པ་དང་། །རང་ལུགས་བཟང་ལ་འཚེ་བ་ཆོས་སྨྲ་སོགས། །མི་མཐུན་དམོད་ཚིག་བཏང་བའི་དང་པོ་ནི། །བོད་ཀྱི་མི་ཁུངས་ཕྱིས་བྱུང་སྤྲེའུ་དང་། །བྲག་སྲིན་མོར་འདུས་ལས་བྱུང་བུར་གྲོལ་སྐད། །འདི་ནི་ལུང་རིག་མངོན་སུམ་ཚད་མར་འགལ། །དང་པོ་བོན་ཆོས་གཉིས་ཀའི་ལུང་འགལ་ཏེ། །སྔ་མ་སྔར་བཤད་ཚེ་ལོ་ཁྲི་ཕྲག་གོང་། །བོད་མི་ཡོད་ལུགས་རིམ་བཤད་དེ་དག་ནི། །ཤེལ་བྲག་གཏེར་ལུང་བསྒྲགས་བྱང་སོགས་གསལ་དང་། །ཕྱི་མ་རླངས་རབས་པོ་ཏི་བསེ་རུ་དང་། །ཐང་ཡིག་ཕལ་སོགས་ཆོས་ལུང་དུ་མ་ལས། །ཁྲི་སྟོང་ཚེ་ལོའི་དུས་ཚིགས་བོད་ཀྱི་སར། །ཡ་བླ་གདལ་དྲུག་ལྷ་རྒྱུད་ལས་གྲོལ་བའི། །རྒྱལ་བུ་འཐིང་གེ་ལ་སོགས་ཡོད་གསུངས་ན། །བརྒྱ་དུས་བོད་མི་མེད་སྨྲ་ལུང་དང་འགལ། །གཉིས་པ་རིགས་པ་དང་ཡང་འགལ་བ་སྟེ། །སྐྱ་བསེང་བཙུན་མོའི་བུ་དྲུག་གི་ཆེ་བ། །རྣ་ཅན་གཉའ་ཁྲིར་བཤད་པ་ཆོས་འགའ་དང་། །དེ་མཐུན་བོན་གྱི་བམས་མ་ལས་ཀྱང་སྟེ། །རྣ་ཅན་འོག་མ་སྐྱ་བསེང་བུ་ལྔ་ཡིས། །ཕམས་པའི་དཔུང་ཚོགས་དུམ་ཅིག་གངས་རིའི་ཁྲོད། །བྲོས་ཏེ་ཆགས་ལས་བོད་མིར་བྱུང་ཞེས་པ། །ཆོས་འབྱུང་ཕལ་གྱི་དགོངས་དོན་མཐུན་སྨྲ་སྟེ། །སྐྱ་བསེང་བུ་ལྔའི་གཡུལ་བརྟན་འཁྲུངས་ནས་ལོ། །ཆིག་སྟོང་དགུ་བརྒྱ་རེ་གཉིས་འདས་པའི་རྗེས། །ཤཱཀ་ཐུབ་བྱོན་པ་ཆོས་ལུགས་ལས་གསལ་མོད། །ཐུབ་དབང་འདས་རྗེས་བོད་ལ་མི་མེད་ན། །གོང་གསལ་འདོད་པ་ཐམས་ཅད་རིགས་མ་ཡིན། །གསུམ་པ་མངོན་སུམ་པ་དང་འགལ་བ་ནི། །དེང་དུས་རྒྱུ་ལུགས་དུས་རབ་ཉི་ཤུའི་ནང་། །ཕྱིའི་མིས་ས་འོག་ནས་རྙེད་སྔར་ཡིག་ལས། །རྒྱུ་བོན་ཆབ་ནག་རྒྱུད་བཤད་དང་མཐུན་པའི། །ཡབ་བླ་གདལ་དྲུག་བརྒྱུད་པ་བོད་ཀྱི་ས། །མི་ཡུལ་སྐྱི་མཐིང་བྱང་ཁ་སྣང་བརྒྱད་སོགས། །གནས་པའི་མི་ནི་སྨྲ་བུ་ལྡེམ་ཤར་དང་། །ཡིད་ཀྱི་གདང་དཔྱམ་རྐྱང་རོན་རྔོག་བཀྲ་དང་། །ཁུག་རོན་རྨང་དར་འབྲོང་གཡག་སྐར་པ་རྣམས། །ལོ་རྒྱུས་བཤད་པ་ཁྲི་སྟོང་ལོ་གོང་གི། །གནས་ཚུལ་མངོན་སུམ་མཐོང་ལམ་གསལ་བཞིན་དུ། །ཕྱིས་གསར་བྱུང་ཚུལ་བཤད་པ་དངོས་འགལ་ཕྱིར། །གལ་ཏེ་བོད་མི་སྤྲེ་འུའི་རིགས་ཡིན་ན། །སྤྲེལ་འདྲའི་གདོང་དབྱིབས་བོད་མི་ལ་ཡོད་དགོས། །དེ་མེད་རྒྱ་བོད་ཧོར་གསུམ་རིགས་འདྲ་བར། །ངོ་ལེབ་སྤུ་ཉུང་ད་ལྟ་དངོས་མཐོང་དང་། །སྔོན་ལོ་སྟོང་ཕྲག་པཞི་གསུམ་བར་ཙམ་ན། །རྒྱ་གར་ལྷོ་གནས་སྤྲེ་འུའི་རིགས་ཡིན་པར། །རྒྱལ་པོ་རམ་གྱི་རྣམ་ཐར་ལས་གསལ་ཅིང་། །དེང་སང་དེ་མི་སྤྲེའུ་གདོང་དབྱིབས་ཡོད་ན། །ཉིས་སྟོང་རྗེས་སུ་སྤྲེལ་ལས་གྲོལ་བའི་བོད། །སྤྲེལ་འདྲའི་བད་དབྱིབས་མི་འབྱུང་ཅི་ཡི་ཕྱིར། །མ་ཟད་སྔོན་རབས་བོད་མི་གཉན་ཚ་སྤུན། །མིའུ་གདུང་དྲུག་རུས་ཆེན་བཅོ་བརྒྱད་སོགས། །རྒྱ་ཆེའི་བཤད་གཞུང་མཐའ་དག་ལས་འགལ་བའི། །ཁྱོད་འདོད་གཟུ་ལུམ་ཁོ་ནར་ཟད་པར་འགྱུར། །

ཡང་གཅིག་འགལ་འབྲེལ་བཤད་པ་གཉིས་པ་ནི། །སྲོང་བཙན་དུས་སུ་ཐུ་མི་སམ་བྷོ་ཊས། །ལན་ཙར་དཔེ་བླངས་བོད་ཡིག་གསར་བཟོས་ཟེར། །དེ་གོང་ཡི་གེ་མེད་ཅེས་ཁངས་ལ་བཀགས། །དེ་ནི་སྔོན་ཁུངས་ཕྱིས་འབྱུང་སྐབས་གནས་བཅས། །གཅིག་ལ་མ་དཔྱད་རང་ཆེ་ཁོ་ན་ཡི། །གཟུ་ལུམ་འདོད་སྨྲས་དྲང་གཞུང་ཁྱད་གསད་པའི། །གཏམ་དེ་ཐུ་མིའི་གསུང་ངམ་གཞན་རྗེས་སྨྲས། །གང་ཡིན་བློ་སྤྱན་ལྡན་པ་སུ་ཡིས་འདོད། །དེ་ལྟ་མ་ཡིན་ཁུངས་ལུང་ཞིབ་བཀྲལ་ན། །གནམ་རི་སྲོང་བཙན་ཡན་གྱི་རྒྱལ་རབས་ཕྲེང་། །ཆབ་སྲིད་བོན་དང་ལྡེའུ་སྒྲུང་དག་གིས། །བསྐྱངས་ཚུལ་ཆོས་ལུགས་ནས་ཀྱང་ཁས་བླངས་ན། །དང་པོ་བོན་ནི་གཉིས་ཏེ་རྒྱུ་ཡི་བོན། །མགོན་ཤེས་ལྷ་བོན་འཕྲུལ་ཤེས་ཇུ་ཐིག་བར། །ཤེས་ཅན་བཅུ་གཉིས་ལ་སོགས་བོད་ཐོག་གོང་། །དཔེ་རྒྱུན་ཆགས་པ་དེང་སང་ངོན་ལུགས་ལ། །དངོས་ཡོད་དེ་རྣམས་བོད་ཡིག་དབྱངས་གསལ་རང་། །ཁྱོད་ཀྱིས་དབྱངས་གསལ་གསར་བཟོས་དགོས་ཕན་ཅི། །འབྲས་བུའི་བོན་ནི་མདོ་སྔགས་སེམས་གསུམ་སྟེ། །གཉའ་ཁྲིའི་དུས་ནས་དར་ཚུལ་གོང་བཤད་ལྟར། །མུ་ཁྲིས་རྒྱུ་སྤུངས་བོན་ཟབ་གསང་སྦས་པའི། །གླེགས་བམ་རྫུ་འཕྲུལ་སྨན་བཞིས་བསེ་སྒྲོམ་ཉིད། །བླངས་ཏེ་མོན་བོན་ཉིད་ལ་བྱིན་པས་མཚོན། །རིམ་པར་བླ་མེད་བོན་དང་ལུང་ཆེན་སོགས། །རྒྱལ་རབས་སུམ་ཅུར་དར་བའི་བོན་སྡེ་རྣམས། །གླེགས་བམ་ཡི་གེའི་ལམ་དྲངས་ཤ་སྟག་ལ། །བལྟ་རྟོགས་བློ་མིག་རང་ཉིད་ལྡོང་བཞིན་དུ། །གཞན་ཕན་བས་ཚུལ་རྫུན་བཤད་དགོད་བྲོའི་གནས། །གཉིས་པ་ལྡེའུ་ཞེས་གཏན་ཚིག་སྒྲུང་ཞེས་པ། །སྔར་ནས་ལོ་རྒྱུས་བརྒྱུད་བཤད་ཉིད་ཡིན་ཏེ། །དེ་དཔེ་དེང་ཡོད་ཆབ་ནག་སྲིད་རྒྱུད་དང་། །གཙུག་ལག་འབུམ་རིགས་ཁྱད་པར་བོད་ཀྱི་རབས། །རྒྱལ་བུ་མཐིང་གེ་སོགས་ཀྱི་ལོ་རྒྱུས་དང་། །ཞང་རྒན་ཨུ་ནུས་བས་པའི་བསྟན་བཅོས་སོ། །སྔར་ཡིག་བཤུས་པ་རིམ་ཡོད་མ་ཐོས་པའི། །འཆལ་གཏམ་སྨྲས་འདི་བོད་མིས་བོད་ཀྱི་ཚུལ། །མ་ཤེས་བཞིན་དུ་རང་འདོད་བཤད་པ་ལ། །བློ་ལྡན་གཞན་གྱིས་ཞིབ་དཔྱད་བརྟགས་པ་ན། །རྫུན་མཚང་རིམ་རྡོལ་གཞན་དག་གད་མོ་བྲོ། །གསུམ་པ་གྲི་གུམ་དུས་སུ་བོན་སྣུབ་ཚེ། །བོན་གཤེན་རྣམས་ཀྱིས་མདོ་སྔགས་བོན་སྡེ་རྣམས། །ཀུ་ཧྲང་གསོས་མ་སོགས་ལ་ཁལ་བཀལ་ནས། །གཙང་སྟོད་ལྷོ་བྱང་ལ་ཕེབས་གཏེར་སྦས་ཚུལ། །ཁྲོ་བོ་དབང་ཆེན་གབ་པ་རྣམས་ཀྱི་ལུང་། །མདོ་སྔགས་སེམས་གཞུང་ཀུན་ལས་རིམ་གསལ་བས། ། སྲོང་བཙན་དུས་སུ་ཡིག་མེད་གསར་བཟོས་ན། །གྲི་གུམ་དུས་ན་དཔེ་ཁལ་ཅི་ཞིག་འགེལ། །མ་ཟད་དེ་དུས་གཏེར་སྦས་འགྲེལ་ཡིག་དང་། །ལེའུ་ཚིག་མཚམས་ཀྱི་གཏེར་རྟགས་རི་མོ་བཅས། །དེང་སང་དཔེ་རྒན་རྣམས་སུ་དངོས་གསལ་ཡང་། །ཆགས་སྡང་བློ་ཡིས་གཅིག་ཀྱང་མ་མཐོང་བ། །བྱང་བལྟས་ཕུག་པར་སྣང་བ་ལ་དོགས་པའི། ། འབྱུང་པོའི་མུན་གཏམ་ལམ་དུ་གཞན་འཁྲིད་ཚུལ། །འདི་ལ་འགལ་འབྲེལ་བརྒྱ་ཕྲག་བསྒྲུབ་ནུས་ཀྱང་། །གནས་སྐབས་དེ་ཙམ་ཉིད་དོ་སྤྱིར་དུ་ནི། །མ་མཐོང་ཕྱིར་ན་མེད་པར་འཛིན་པ་དང་། །མ་ཤེས་བཞིན་དུ་འོལ་ཚོད་སྨྲ་བ་དང་། །མ་བརྟགས་གཞན་ལ་ཁྱད་གསོད་བྱེད་འདི་གསུམ། །བླུན་ཚུལ་ཡིན་པ་བོན་ཆོས་ལུང་ཀུན་གྲུབ། །འདི་ཚུལ་འཐད་མིན་འཛམ་གླིང་རྒྱལ་ཁབ་སྤྱིའི། །བློ་སྤྱན་ལྡན་པས་ཕྱིས་རིམ་དཔྱོད་དང་རྟོགས། །དེ་ལ་མང་བཤད་མི་དགོས་དེ་ཡིས་གྲུབ། །འགལ་འབྲེལ་གསུམ་པ་བོན་ལུགས་མ་དག་པར། །ཁས་འཆེ་རྙིང་མའི་ནང་དང་གསར་མའི་ནང་། །འགའ་རེ་བྱུང་ལ་བརྒལ་ལན་འདྲོང་བཤད་པ། །དང་པོས་རྙིང་མས་བོན་བསྟན་སྡང་བསྣུབས་ཀྱི། །འབྲས་བུ་རང་ཐོག་མངོན་སྨིན་གོང་བཤད་ལྟར། །ཁྲི་སྲོང་ལྡེའུ་བཙན་དབུ་ཡོག་ཐེང་གསུམ་རྗེས། །ནང་མཐུས་རྐྱེན་བས་རིང་པོར་མ་བཞུགས་གྲོངས། །བོ་དྷི་ས་ཏྭ་རྟ་ཡི་ཕྲ་ཁས་བཀྲོངས། །པད་མ་བཞུགས་ཡུལ་རྒུད་པས་ལྷོ་ནུབ་བཞུད། །རྒྱལ་པོའི་སྲས་གསུམ་ཆེ་བ་མུ་ནེ་བཙན། །རྒྱལ་སར་བཏོན་ཀྱང་ལོ་གཉིས་མ་ཟིན་པར། །ཡུམ་དུག་གིས་བཀྲོངས་འབྲིང་པོ་མུ་དུག་བཙན། །འབྱངས་བུ་བསད་པས་ཡབ་ཀྱིས་གཙང་དུ་སྤྱུག །སླར་སྤྱན་དྲངས་ཏེ་ཁྲིར་བཏོན་སྲིད་བསྐྱངས་རྗེས། །བྱང་ལམ་རྟ་གྲིས་གྲོངས་ཤིང་སྲས་ཆུང་བ། །མུ་ཏིག་བཙན་པོས་རྒྱལ་སྲིད་བཟུང་བའི་མཐར། །སྣ་ནམ་ཞང་གིས་དུག་བཏང་བཀྲོངས་པ་དང་། །སྐུ་མཆེད་རྗེས་མ་དེ་གཉིས་སྲས་མང་ཡང་། །ཕལ་ཆེར་བཅོ་ལྔའི་ལོ་ཚུན་ཚེ་ཐུང་གྲོངས། །གཅུང་གཉིས་དར་མ་རལ་པ་ཅན་གཉིས་ནི། །རལ་པ་ཅན་ནི་རང་ལོ་སོ་གཉིས་ཐོག།བློན་པོས་མགུལ་དཀྱུས་བཀྲོངས་ཤིང་དར་མ་ཡང་། །ཆོས་བསྟན་བསྣུབས་རྗེས་ལྟ་རྡོར་དུག་མདས་བཀྲོངས། །དེ་རྗེས་སྲས་བུ་འོད་སྲུང་ཡུམ་བརྟན་གཉིས། །མ་མཆམས་དབུ་རུ་གཡོ་རུ་སོ་སོར་བཟུང་། །རྒྱལ་བརྒྱུད་འབྱངས་བཅས་སོར་བྱེ་ཁོང་ལོག་གིས། །ནང་འཁྲུགས་དམེ་ཤི་རྒྱུན་མ་ཆད་པ་ཡིས། །འོད་སྲུང་ཡབ་སྲས་འབྱངས་ཀྱིས་བཀྲོངས་པ་དང་། །བོད་འབྱངས་སིལ་འཐོར་ཡུམ་བརྟན་བརྒྱུད་པ་ནི། །དམངས་སུ་བབས་ཏེ་དབུས་གཡོར་ཀུན་ལ་མང་། །འོད་སྲུང་སྲས་པོ་མངའ་བདག་དཔལ་འཁོར་པཙན། །གྱེན་ལོག་འབྱངས་གྲིར་གྲོངས་ཤིང་དེའི་སྲས་པོ། །བཀྲ་ཤིས་བརྩེགས་པ་ཀྱི་ལྡེ་ཉི་མ་མགོན། །གཙང་དང་མངའ་རིས་སུ་འཁྱམས་བརྒྱུད་སོ་སོར། །གྱེས་ཏེ་བཀྲ་ཤིས་དགེ་རྟགས་ནམ་མ་བྱུང་། །དེ་ཚུལ་ཀླན་ཀ་སླར་བཤད་བྱ་དགོས་ཅི། །ཁྲི་སྲོང་ཕྱིན་ལ་བོད་བདེ་ཟད་པ་དང་། །རྒྱལ་རྒྱུད་ཐམས་ཅད་གྲི་རུ་གྲོངས་པ་ནི། །བོན་རྒྱུད་ཕར་བཞག་ཆོས་དཔེ་ཐམས་ཅད་ཀྱི། །དོན་ལས་ཤུགས་ཀྱིས་གསལ་དེ་མི་བརྗོད་པར། །རྙིང་བསྟན་འཛིན་པར་ཁས་འཆེ་སྔར་བྱུང་དང་། །དེང་ཡོད་ཁ་ཅིག་ངོ་ཚ་མི་ཤེས་བཞིན། །དཔྲལ་ཀོ་འཐུག་ཅིང་ངན་དབང་ཆེ་བའི་གཏམ། །པད་མ་ཁྲི་སྲོང་ལ་སོགས་སྔོན་བྱོན་པའི། །སྤྲུལ་པའི་ཆོས་རྒྱལ་ལོ་པཎ་ཆེ་རྣམས་ཀྱི། །རྣམ་ཐར་ཕྱག་བའི་འོས་གྱུར་དེ་ལས་གཞན། །བསྟན་པའི་གཟུགས་བརྙན་ཙམ་མེད་གདོལ་སྤྱོད་པའི། །མུན་གླིང་བོད་དུ་གནས་སྐབས་བདེ་འབྲས་ཙམ། །འཚེ་བ་ཆོས་སྨྲ་བ་ལ་གཏན་སྐྱབས་སུ། །རེ་ལྟོས་འཆའ་དགོས་སྐལ་ངན་ཉམས་ཉེས་དུས། །ཞེས་བྲིས་བོན་དང་གཤེན་ལ་སྨོད་པ་དང་། །ཞང་བོད་ཡུལ་ལྷ་གཙང་རིགས་དཀར་ཕྱོགས་ཀུན། །ནག་ཕྱོགས་འབྱུང་པོ་མ་རུང་ཉིད་དུ་སྨྲ། །དེ་ལ་དང་པོ་པད་མ་ཁྲི་སྲོང་སོགས། །རྣམ་ཐར་ཕྱག་འོས་གྱུར་མིན་ལུང་སོ་སོར། །གསལ་བཞིན་ཁ་ཅིག་རྗེས་འབྲེངས་གོང་མར་སྨོད། །ནུས་པའི་གདེང་ཚོད་རང་ལ་ཡོད་མ་ཡིན། །མ་ཟད་མཛད་པའང་མ་ངེས་སྣ་ཚོགས་ཕྱིར། །འདི་དག་འདི་མིན་ཁ་ཚོས་སུས་གཅོད་ཤེས། །ཡང་གཅིག་བསྟན་པའི་གཟུགས་བརྙན་ཙམ་མེད་པའི། །གདོལ་སྤྱོད་མུན་པའི་གླིང་ཞེས་བྲིས་འདུག་ན། །བོད་ཡུལ་མི་རྒྱུད་སྤྱན་རས་གཟིགས་སྤྲུལ་དང་། །སྒྲོལ་མའི་སྤྲུལ་འཚོས་སྲས་རྒྱུད་ཡིན་ཅེས་པའི། །ཁས་བླངས་སྔོན་དུ་སོང་ན་འདི་ཡི་སྐབས། །མུན་གླིང་གདོལ་སྤྱོད་འགྱུར་བ་ཅི་ཡི་ཕྱིར། །ཁྲི་སྲོང་ཡན་དུ་རྒྱུ་འབྲས་བོན་བསྟན་ནི། །རབ་མང་དར་བས་གོང་ནས་རྒྱལ་ཆེ་ཞིང་། །འོག་ཏུ་འབྱངས་སྐྱིད་བླ་ན་གཤེན་རྣམས་བཙུན། །བློན་པོ་བློ་ལྡན་རྒྱལ་སྲིད་རྟག་བརྟན་ཅིང་། །ཤི་བ་གནས་འདུར་མཐོ་རིས་ཐར་པར་འདྲེན། །དེ་དག་རྒྱལ་བསྟན་མིན་ཅེས་བྱུང་རྒྱལ་སྨྲས། །དེ་ཚུལ་ཕྱོགས་གཉིས་ཚད་འཛིན་འོས་གྱུར་པའི། །བདེན་ལུང་གཏན་ཚིགས་ཡོད་ན་སྨྲ་དགོས་མོད། །དེ་མེད་ཕྱིས་བྱུང་ཐང་ཡིག་བཀའ་ཆེམས་སོགས། །ཕལ་ཞིག་གཏེར་ལུང་ཡིན་ཅེས་ཕྱོགས་འཐེན་ཚིག །ཐུན་མོང་མིག་ལམ་བཤུ་ཆོག་མེད་པ་རུ། །ལྐོག་ཏུ་བརྡ་ཡིག་བཀྲལ་ཅེས་སུ་ཡིད་ཆེས། །བོན་དང་ཆོས་ཞེས་འགྲོ་སྐྱོབ་ཕན་བདེའི་ཕྱིར། །འཕྲལ་བདེ་རིང་ཙམ་སྟེར་མ་ནུས་པ་ཡི། །ཆོས་དེ་གཏན་སྐྱབས་འོས་ཞེས་ཆེ་གླེང་ན། །རྒྱལ་རབས་སོ་ལྔའི་རིང་ལ་བཀྲ་ཤིས་ཀྱིས། །འདི་ཕྱི་གཉིས་སྐྱབས་བསྟན་དེ་སྐྱབས་འགྱུར་མིན། །གྲུབ་འཛིན་བློ་ལྡན་གཞན་རྣམས་དཔྱོད་དང་གསལ། །ཡང་གཅིག་བོན་དཔེ་གང་ལས་མ་གསལ་བའི། །འཚེ་བ་ཆོས་སུ་སྨྲ་ཞེས་བཀོད་འདུག་པས། །འཚེ་ཆོས་སྨྲ་ཞེས་གང་ལ་ངོས་བཟུང་ཡིན། །ངོས་བཟུང་མེད་པའི་སྤྱི་བརྡོལ་གླེན་ཧམ་ཚིག །དེ་ལྟར་ཉིད་ན་ཆགས་སྡང་གིས་རྒྱུད་བསླད། །སྨྲ་བ་ངན་པ་རབས་ནས་རབས་འཐས་ཏེ། །ད་ལྟ་ར་རོའི་འཆོལ་གཏམ་ཉིད་དུ་ཟད། །ཡོད་ན་རྒྱུ་འབྲས་བོན་སྒོ་གང་ལ་འཛིན། །སྔ་མར་སྨྲ་ན་རྒྱུ་ཡི་བོན་བཞི་སྟེ། །དང་པོ་ཕྱ་གཤེན་ཉིད་ལའང་རྣམ་པ་བཞི། །མོ་པྲ་རྩིས་དང་གཏོ་བཅོས་དཔྱད་དང་བཞི། །མོ་ནི་རྒྱུ་རྐྱེན་ངོས་འཛིན་པྲ་ལྟས་བརྟགས། །རྩིས་ནི་རྣོ་མཐོང་ལེགས་ཉེས་མངོན་པར་གཞལ། །གཏོ་ནི་གདོད་གནོད་འཁྲུགས་བསྡུམ་འཆི་བ་བསླུ། །དཔྱད་ནི་སྨན་བཅོས་གཏར་བསྲེགས་ནད་ཀུན་བཅོམ། །གཉིས་པ་སྣང་གཤེན་གྱེར་སྒོ་བཞི་ཡི་བོན། །ཆབ་ནག་སེལ་སྒོས་བསོད་ནམས་ཚོགས་ཡར་བསྐྱེད། །ཆབ་དཀར་སྔགས་སྒོས་འདྲེ་སྲིན་བཀར་ཡས་གནོན། །འཕེན་ཡུལ་གླུད་སྒོས་ལྷ་སྲིན་མདོས་ཀྱིས་བསྒང་། །དཔོན་གསས་ཕྱ་སྒོས་མགྲོན་བཞི་མཉེས་ཚིམས་བྱེད། །གསུམ་པ་འཕྲུལ་གཤེན་བསྙེན་སྒྲུབ་ལས་སྦྱོར་གསུམ། །གཉེན་པོས་དགྲ་བགེགས་བཏུལ་བས་ལུས་སེམས་བདེ། །རྫུ་འཕྲུལ་བཅུ་གསུམ་སྟོབས་ཀྱི་བརྡ་སྤྲད་ནས། །ལུས་དགྲ་བཅོམ་ཞིང་སེམས་འབྲས་བདེ་བར་སྦེད། །བཞི་པ་སྲིད་གཤེན་ཚེ་འདས་བླ་ཡིད་སེམས། །འཐོར་བ་ཐུགས་རྗེས་བཟུང་བསྡུས་འདུར་ཏེ་འདྲེན། །བར་ས་བདེ་བ་ཡངས་པའི་གནས་སུ་བཀོད། །བདེ་ནས་བདེར་འདྲེན་བོན་ཉིད་དབྱིངས་ལ་བཟླ། །དེ་རྣམས་གང་ལ་འཚེ་བ་ཆོས་སྨྲ་འདོད། །འགྲོ་ཕན་མ་གཏོགས་འགྲོ་འཚེའི་ཆ་མེད་ཕྱིར། །འཕྲུལ་གཤེན་དགྲ་བགེགས་བསྒྲལ་ལ་འདོད་ཅེ་ན། །འདིས་ནི་ཞིང་བཅུ་ཚང་བ་ལ་བྱ་ཡི། །ཆོས་རྙིང་ལུགས་ལ་གཉག་དང་གནུབས་སོགས་ཀྱིས། །རང་འདོད་ཕྱིར་དུ་རྒོལ་བ་མཐུས་བསད་དེ། །མི་ཕྱུགས་འཁོར་བཅས་ཤུལ་མེད་བཟོས་མཛད་པ། །དེ་ལ་གཞན་འཚེ་སྨྲ་འམ་གཞན་ཕན་བརྗོད། །རང་ཚུལ་བརྗེད་ནས་གཞན་སྡང་ཕོ་ཚོད་གཏམ། །མ་བརྟགས་གཏམ་འཆལ་སྨྱོན་ཚིག་མངོན་གྲུབ་བོ། །གཉིས་པར་སྨྲ་ན་མདོ་སྔགས་གཉིས་ཀ་ཡི། །སྤྱོད་ཆར་གཞན་ཕན་ཁོ་ན་བསྒྲུབ་པ་ལས། །འཚེ་ནས་དགེ་བར་བརླམས་པའི་བོན་མེད་དོ། །སྔགས་ལ་ཤ་ཁྲག་རུས་མཆོད་སྦྱོར་སྒྲོལ་སོགས། །བོན་ཆོས་གསར་རྙིང་སྤྱི་མཐུན་ཡིན་པའི་ཕྱིར། །གང་དེ་སྐྱོན་དང་གང་དེ་ཡོན་ཏན་བརྗོད། །དེ་ཡང་རྟོགས་གྲོལ་མཐར་ཕྱིན་རེ་ཙམ་ལས། །སྒྲུབ་གཤེན་ཕལ་གྱིས་བྱུང་བའི་ཤ་ཁྲག་དང་། །སྦྱོར་སྒྲོལ་ཚབ་འབུལ་བ་ལས་དངོས་བསྟར་གྱི། །ལག་ལེན་བོན་གྱི་ལུགས་ལ་གསལ་བ་མེད། །དེས་ན་འཚེ་བ་ཆོས་སྨྲ་སུ་ལ་སྨྲ། །ཡུལ་བུ་ཆུང་འགར་གང་ཟག་མ་རྟོགས་འགས། །འཆལ་སྤྱོད་བྱེད་རེ་བོན་མིན་ཆོས་ལའང་ཡོད། །མ་ཟད་སྔ་དུས་རྒྱལ་པོ་སྐུ་ཚེ་བརྟན། །བློན་འབྱངས་བདེ་དར་བཀྲ་ཤིས་དགེ་དུས་ལ། །སྐལ་ངན་ཉམས་ཉེས་སྨྲ་བ་ཁྲི་སྲོང་ཕྱིན། །རྒྱལ་རབས་དྲུག་ཏུ་རྒྱལ་པོ་སྐུ་ཚེ་ཐུང་། །བློན་འབྱངས་སིལ་འཐོར་མི་རྣམས་ཕལ་ཆེར་དབུལ། ། ཆོས་སྔགས་འཆལ་སྤྱོད་ཡོན་བདག་མོ་བསླད་སྐབས། །སྐལ་བཟང་བསྟན་དར་ཁྱོད་ཀྱིས་སྨྲས་གྱུར་ཀྱང་། །གཞན་གྱིས་ཉམས་རྒུད་མཐོང་བས་རྒྱ་གར་ནས། །ཇོ་བོ་རྗེ་དྲངས་བསྟན་པ་རྒུད་གསོས་མོད། །དེ་དུས་རིན་བཟང་ལ་སོགས་ལོ་ཙཱ་ཕལ། །ལྷ་བླ་སྐུ་མཆེད་ལ་སོགས་བསྟན་འཛིན་རིགས། །རྔོག་ལོ་ཆེ་སོགས་རིགས་པ་སྨྲ་རྣམས་ཀྱིས། །ཆོས་ལོག་དགག་གསེབ་རྙིང་མར་གང་གསུང་དེ། །ཕྱིས་བྱོན་མཁས་པ་རིམ་པའི་སྤྱན་གསལ་ནས། །དེ་ཚུལ་བཞིན་དུ་རྗེས་ཟློས་སྨྲ་རྣམས་དང་། །འགོས་ལོ་ཆེ་དང་འབྲི་གུང་དཔལ་འཛིན་སོགས། །གང་བས་ཕན་ཚུན་བློ་ལ་ངེས་གསལ་བཞིན། །རྒོལ་ལ་བརྒལ་ལེན་སྨྲ་བ་མི་ནུས་པར། །སྔ་ཕྱི་བར་གསུམ་བོན་ལ་བསྙོན་བཙུགས་གཏམ། །བཀོད་ཆོས་སྲ་འདྲད་སྙི་ཟུག་དེ་ངོ་མཚར། །གཞན་ཡང་གནམ་གྱི་ལྷ་རབས་འཐེན་དགུའི་རྒྱུད། །གྲོལ་བའི་ཞང་བོད་ཡུལ་ལྷ་གཉེན་པོའི་རིགས། །ཝེར་མ་ཉི་ཉ་ཞང་ཞུང་ལྷ་སྡེ་བཞི། །གེ་ཁོད་གངས་ཆེན་ཏི་སེ་སྟ་སྒོ་སོགས། །ཞང་ཞུང་ལྷ་རིགས་སུམ་བརྒྱ་དྲུག་ཅུ་དང་། །ཤེལ་རྒྱུང་སྟོང་རྒྱུང་ཞང་བོད་རྒྱུང་རྒུའི་ཚོགས། །འོད་དེ་གུང་རྒྱལ་བོད་ཁམས་ལྷ་གཉན་རིགས། །གཙང་ལྷ་ཕུ་དར་ལ་སོགས་བོད་ལྷ་དགུ། །ཐང་ལྷ་ཡར་ལྷ་མགུར་ལྷ་བཅུ་གསུམ་དང་། །ཤ་སྨད་གངས་དཀར་བརྟན་མ་བཅུ་གཉིས་བཅས། །གཙང་རིགས་ཡུལ་ལྷ་དཀར་ཕྱོགས་སྲུང་མ་ཀུན། །ཁྱོད་ཀྱིས་ནགས་ཕྱོགས་འབྱུང་པོར་ཁས་བླངས་ན། །བོད་ཡུལ་གངས་རིའི་ལྗོངས་དེ་བདེ་དག་ཞིང་། །མི་འགྱུར་མ་རུང་བདུད་གླིང་དུ་འགྲུབ་མོད། །ཡང་གཅིག་ཐུའུ་བཀན་ཆོས་ཀྱི་ཉི་མ་ཡིས། །ཁོ་བོས་བོན་གཞུང་གཅིག་མཐོང་དེར་དཔྱད་ན། །ཕྱིས་ཀྱི་རྫོགས་ཆེན་ཟེར་ལུགས་དེར་འདྲ་ཞེས། །བོན་དཔེ་བཤུས་པའི་སྐྱོན་ཁུངས་མངོན་བརྡོལ་ཚེ། །གཞན་གྱི་བརྗོད་ལན་མ་ཟློག་འུ་ཐུག་གཏམ། །བོན་གྱིས་བན་ཆོས་ཕྱོགས་བསྟུན་བྲིས་པས་ཟེར། །བོན་གྱིས་བན་དང་བན་གྱིས་བོན་བཞིན་བྲིས། །གང་རྗེས་གང་བྱུང་བློ་ཡིས་དཔྱོད་པས་གསལ། །ཡང་ཅིག་སྲར་འདྲད་སྙིར་ཟུག་པ་ན་རེ། །བོན་ལ་དབུ་ཕར་འདུལ་མཛོད་སྔགས་གཞུང་དང་། །བདེ་མཆོག་འཇིགས་བྱེད་ཕུར་སོགས་ལྷ་སྒྲུབ་དང་། །གཏུམ་མོ་ཕྱག་རྫོགས་ལ་སོགས་བན་ཆོས་ལ། །ཇི་ཡོད་འདྲ་བཟོ་རེ་འདུག་དེ་སྔར་མེད། །ཕྱིས་བས་ཀུན་བཏགས་མང་ཕྱིར་དགག་མི་ལང་། །ཞེས་བྲིས་འདུག་ན་བོན་དཔེ་སྔར་ཡོད་ནི། །བོད་ཡུལ་བློ་ལྡན་སྔ་ཕྱི་ཀུན་ཤེས་ཕྱིར། །སྔོན་མེད་ཕྱིས་བས་ཡིན་ཅེས་བསྙོན་རྫུན་གཏམ། །བཤད་འདི་ཁྱེད་རང་རྙིང་ཁུངས་བླུན་ཚོགས་ལ། །ལུང་སྟོན་མངོན་ཤེས་ཡིན་ནམ་རྨི་ལམ་ཡིན། །བོན་ལུགས་ཁུངས་དག་འདུལ་སྡེ་འབུམ་སྡེ་དང་། །མདོ་སྡེ་མཛོད་སྡེ་དབུ་ཚད་སྡེ་བཅས་པའི། །མཚན་ཉིད་སྡེ་ལྔ་སྔགས་ལ་ཕྱི་ནང་གསང་། །རྣམ་དག་ཀློང་རྒྱས་བམས་རྣམ་རྒྱས་རྒྱུན་སོགས། །སྤྱི་སྤུངས་མེ་རི་ཕུར་པ་རམ་རོལ་འབུམ། །མ་རྒྱུད་ཐུགས་རྗེ་ཉི་མ་ལ་སོགས་པ། །ཚེ་ལོ་ཁྲི་སྟོང་བརྒྱ་པར་རིམ་དར་དེ། །རྒྱལ་གསུང་དཔེ་ལུང་ཀུན་ལས་གསལ་བཞིན་དུ། །ཁྱོད་ཀྱིས་བོད་ཆོས་འདྲ་བཟོར་བཤད་པ་མཚར། །དཔེར་ན་མི་ཞིག་གཟུགས་ཆེས་རང་སྙེམས་ཏེ། །ཡ་ཀིའི་རི་འདི་ང་ཡི་བོངས་ཚད་ལ། །འདྲ་བཟོས་ཟེར་ན་དེ་ལ་བདེན་འཛིན་སུ། །བདེ་མཆོག་འཇིགས་བྱེད་ཟེར་བའི་ལྷ་བོན་ལ། །ཡོད་པ་བོན་བསྟན་འཛིན་ཀུན་མ་མཐོང་ན། །ཁྱོད་ཀྱིས་འདུག་མཐོང་དེ་ཡང་ངོ་མཚར་གནས། །ཡང་གཅིག་རྙིང་ཆོས་བས་དང་བྱེད་མི་ལ། །ལམ་འགྲོ་མེད་པ་གུ་རུས་དྲག་ཤུལ་གྱིས། །བོད་ཡུལ་ལྷ་འདྲེ་དབང་མེད་སྲོག་སྙིང་བླངས། །བསྒྲལ་ཏེ་ཚར་བཅད་རྒྱལ་པོའི་བཀའ་ཁྲིམས་ཀྱིས། །བོན་བློན་མང་བསད་ཁྲིམས་སྦྱོར་བོན་སྤྱུགས་སོགས། །ཆགས་སྡང་རང་འདོད་གཏམ་མང་ཞིག་བྲིས་ནས། །ཆོས་རྙིང་ལམ་འགྲོ་མེད་པ་དེ་ལྟ་ཡི། །བོད་ཀྱི་ལྷ་འདྲེ་བོན་བློན་མཐས་བས་ཟེར། །སྔོན་ནས་དམ་བཏགས་སྲུང་མར་གྱུར་པ་ཡིས། །ཕྱིས་སུ་གནོད་འཚེ་གེགས་བྱེད་འོང་དོན་ཅི། །བོན་པོ་བོན་བློན་ཁྲིམས་སྦྱར་བདུད་གྱུར་ན། །མཁན་སློབ་ཆོས་གསུམ་ལྷ་འདྲེ་མི་གསུམ་ལ། །བཀའ་བཙན་གཏམ་དེ་འུད་དམ་གང་དུ་ཐལ། །འདི་དང་འདི་རིགས་སྔ་རྗེས་ནང་འགལ་ལ། །ཞིབ་པར་དཔྱད་ན་རྨོངས་པའི་ཆགས་སྡང་གིས། །རྫུན་ཚིག་གླེན་གཏམ་ཁོ་ན་ཟད་པའི་ཕྱིར། །ལུང་རིགས་གཏན་ཚིག་བསྒྲུབ་དགོས་འགའ་མེད་པར། །རང་ཉིད་ནང་འགལ་ཚིག་གིས་གྲུབ་པས་སོ། །གཞན་ཡང་བོན་གྱི་རྫོགས་ཆེན་སྙན་བརྒྱུད་ཀྱི། །བླ་བརྒྱུད་གྲུབ་ཆེན་སྤྱི་དང་ཁྱད་པར་དུ། །སྤྲུལ་སྐུ་ཏ་པི་ཧྲི་ཙ་པད་མའི་འཕྲུལ། །ཞེས་བཀོད་མ་ཟད་ཉེར་བྱུང་ཤར་རྫའི་ཁོག །བཀྲ་ཤིས་རྒྱལ་མཚན་ཡབ་སྲས་འཇའ་ལུས་སུ། །གཤེགས་པ་དེ་ཡང་ཆོས་རྙིང་ཕྱོགས་འཐེན་ཏེ། །ཆེ་ཆེ་བརྗིད་བརྗིད་གྲུབ་གཞན་ལ་ངོམ་པའི། །བསྙོན་ཥམ་བཀོད་ལ་ལུང་རིགས་གཏམ་ཇི་དགོས། །དེ་དག་བོན་བླ་ཡིན་ལུགས་ཀུན་ཤེས་དང་། །མདོ་ཁམས་སྐྱེ་བོ་ཡོངས་ཀྱིས་མཐོང་ཐོས་ཕྱིར། །བསྙོན་ཥམ་རྫུན་གཏམ་སུ་ལ་སྨྲ་ཚུལ་ཡིན། །འདི་ཚུལ་ཆོས་ལུགས་གྲུབ་མཐའ་མ་དགོས་པར། །འཇིག་རྟེན་ཁ་དཔེར་རྒྱུས་ཡོད་སྔོན་རྒྱུས་གཏམ། །རྒྱུས་མེད་སྔོན་ལ་སྟོང་གཏམ་ཞེས་ཟེར་ཕྱིར། །ཅུང་ཙམ་བག་ཡོད་བཞུགས་ན་མི་འཐད་དམ། །གཉིས་པ་གསར་མའི་ཕྱོགས་ནས་མཐོང་ཐོས་ནི། །དང་པོ་རྗེ་བཙུན་མི་ལའི་རྣམ་མགུར་འགར། །བོན་ལ་སྨོད་ཚིག་ཁ་ཅིག་མཐོང་ན་ཡང་། །མི་ལ་རས་པ་སྣང་སྲིད་འཁོར་འདས་ཆོས། ། དག་མཉམ་རོ་གཅིག་རྟོགས་པའི་རྣལ་འབྱོར་གྱིས། །ཕྱོགས་འཛིན་བོན་ལ་སྡང་སྨྲ་བ་དགོས་ཅི། ། ཡང་ན་རྗེས་འཇུག་ཆགས་སྡང་མཁན་འགའ་ཡིས། །རྗེ་བཙུན་གསུང་ལ་སྙད་བཏགས་བྲིས་འདྲ་སེམས། །ཏི་སེའི་སྐོར་དུ་བོན་ལ་མ་གྲགས་པའི། །ན་རོ་བོན་ཆུང་ཞེས་པའི་ལོ་རྒྱུས་གཏམ། །མོ་གཤམ་བུ་ཡི་བྱ་སྤྱོད་གླེང་བཞིན་དུ། །རྫུན་གཏམ་བཀོད་འདི་འདས་ལོ་བཞི་བརྒྱ་ཡན། །རྣམ་མགུར་རྙིང་བྲིས་རྣམས་ལ་མི་གསལ་ཞིང་། །བརྒྱ་ཕྲག་གཉིས་གསུམ་ཚུན་གྱི་དཔར་དཔེ་ལ། །གསལ་ཕྱིར་གོང་བཞིན་ཕྱིས་བས་ཡིན་ཤས་ཆེ། །འདི་དག་གཟུར་གནས་མཁས་པའི་བློས་དཔྱད་ན། །ཁུངས་མིད་རྫུན་ཕུང་ནང་འགལ་ཁོ་ན་མོད། །དེ་རྗེས་འབྲི་གུང་སྐྱོབ་པས་དགོངས་གཅིག་ཅེས། །བརྩམས་པའི་དཔེ་རུ་གསལ་ཞེས་འགའ་ཞིག་གིས། །བཀོད་དོན་རྒྱལ་གསུང་ཐེག་པ་རིམ་དགུའི་བོན། །རིམ་པར་ཞང་བོད་དར་ཚུལ་དང་འགལ་བའི། །བོད་དུ་བོན་ལུགས་སྔ་ཕྱི་བར་གསུམ་པོ། །བྱུང་ཚུལ་དང་པོ་རྡོལ་བོན་བར་འཁྱར་བོན། ། ཕྱི་མ་བསྒྱུར་བོན་གསུམ་ཞེས་མིང་གསར་བཏགས། །དང་པོ་བྱིས་པ་འདྲེས་ཁྲིད་མི་ཚུད་པའི། །མི་ཞིག་རྒྱལ་རབས་དྲུག་པའི་དུས་བྱུང་སྟེ། །ལྷ་འདྲེའི་ནུས་པ་དེ་ཡིས་ལྷ་མཆོད་དང་། །འདྲེ་ཡས་གཏོང་ཚུལ་ཤེས་རྒྱུན་རྡོལ་བོན་ཏེ། །རྒྱུ་ཡི་བོན་སྒོ་ཆབ་ནག་ཡིན་ཅེས་ཟེར། །སྔ་ཕྱི་བར་གསུམ་བོད་ལ་མ་གྲགས་ཤིང་། །བོན་ཆོས་མཁས་གྲུབ་གཅིག་གིས་མ་ཐོས་གཏམ། །འཇིག་རྟེན་ལྷ་འདྲེས་འཇིག་རྟེན་མགོན་པོ་ལ། །རྨི་ལམ་ལུང་བསྟན་ཡིན་ན་མ་གཏོགས་པར། །རྒྱུ་བོན་གཉའ་ཁྲིའི་གོང་ནས་དར་གསལ་བར། །རྒྱལ་རབས་དྲུག་དུས་གསར་བྱུང་གཏམ་འདི་ནི། །སྔོན་ཡོད་ལོ་རྒྱུས་གང་ཡང་མ་ཐོས་པའི། །རང་ཚོད་གཅིག་པུས་གཞན་ཡིད་ཆེས་རེ་བ། །རྐང་སྡུམ་ཨུ་ཚུགས་བྲག་ལ་འཛེགས་པ་འདྲ། །བར་དུ་གྲི་གུམ་གྲི་འདུར་མ་ཤེས་པས། །ཁ་ཆེ་བྲུ་ཤ་ཞང་ཞུང་བོན་པོ་གསུམ། །བོས་པའི་མཐའ་ལས་རྫུ་འཕྲུལ་མོ་དང་འདུར། །ཤེས་པ་ལས་བྱུང་དེ་དུས་དབང་ཕྱུག་པའི། །ལྟ་འཁྱར་འདྲེས་པའི་ལྟ་བ་ཞིག་བཟུང་སྟེ། །དེ་ལ་འཁྱར་བོན་ཞེས་བྱ་བྲིས་འདུག་པ། །དཔེ་ལུང་བལྟ་བའི་བློ་མིག་ལྡོང་པ་ཡིས། །ཁུངས་ཚུལ་མ་ཤེས་རྫུན་གཏམ་གུང་བསྒྲིགས་མོད། །གྲི་གུམ་གྲི་འདུར་འཕན་ཡུལ་གཡས་ཀྱི་བོན། །ལྕགས་ཀྱི་བྱ་རུ་ཅན་ཞེས་འདུར་གྱི་ཕུག།།སུམ་བརྒྱ་དྲུག་ཅུ་མཁྱེན་དེས་མཛད་པའི་ཚུལ། །རྒྱལ་རབས་བསྟན་འབྱུང་གྲི་བཤད་ཀུན་ལས་གསལ། །གནམ་གྱི་ཁྲི་བདུན་ཆབ་སྲིབ་བོན་བསྐྱངས་ཤིང་། །རྒྱུ་བོན་ཤེས་ཅན་བཅུ་གཉིས་སྔོན་དར་བཞིན། །གྲི་གུམ་རྗེས་སུ་མོ་འདུར་བྱུང་བ་དང་། །དབྱང་ཕྱུག་ལྟ་འཁྱར་བོན་ལ་འདྲེས་སྐད་དང་། །བོན་ལུགས་སྣོད་བཅུད་སྒོ་ངར་བྱུང་ཞེས་པ། །མི་མཐུན་རྫུན་གཏམ་ཁ་ཁྲལ་སུ་ལ་སྨྲ། །ཕྱི་མ་བསྒྱུར་བོན་ལ་གསུམ་དང་པོ་ནི། །ཤམ་ཐབས་སྔོན་པོས་ཆོས་ལོག་གཏེར་བཅུག་ནས། །ཁོ་རང་བཏོན་ལ་དོན་འདྲེས་པ་ཡིན་ཟེར། །དེ་ཡི་ཆོས་ལོག་ཆོས་དང་འདྲེས་དར་ལས། །བོན་དང་དོན་འདྲེས་ཁྱོད་ལ་སུས་ལུང་བསྟན། །གཉིས་པ་ཁྲི་སྲོང་དུས་སུ་བོན་པོ་རྣམས། །ཆོས་ལ་འཇུག་དགོས་བཀའ་ཁྲིམས་བས་པའི་དུས། །བོན་འགས་མ་ཉན་ཆོས་དཔེ་བོན་འགྱུར་བ། །རྒྱལ་གྱིས་ཁྲིམས་བཅད་བོན་པོ་རྣམས་སྐྲག་ནས། །བསྒྱུར་འཕྲོ་དང་བཅས་གཏེར་སྦས་ཕྱིས་བཏོན་ལ། །བོན་ཆོས་གཏེར་མ་ཡིན་ཞེས་བཀོད་འདུག་ན། །སྟོད་བསྒྱུར་སྨད་ལུས་འདི་དང་འདི་ཡིན་ཅེས། །འཛུམ་སྟོན་སྨྲ་དགོས་དེ་ཐོག་དཔྱོད་དང་གསལ། །དེ་མིན་ངན་པ་གཉའ་རེངས་ལང་ཤོར་གཏམ། །ལྐོག་ཏུ་སྨྲས་པས་སུར་གནོད་སུ་ལ་ཕན། །གསུམ་པ་རྒྱལ་པོ་གླང་དར་བསྟན་བསྣུབས་རྗེས། །གཙང་གི་ཉང་སྟོད་གཤེན་རྒུར་ཀླུ་དགའ་བས། །དར་ཡུལ་སྒྲོ་ལག་དབུས་ཀྱི་བོན་གནས་སུ། །ཡུམ་རྒྱས་ལ་སོགས་དྨཀྱ་ཐུབ་བཀའ་མང་པོ། །བོན་དཔེ་ཁམས་ཆེན་སོགས་བསྒྱུར་བརྡ་ཆད་དང་། །བརྗོད་བ་ཆོས་དང་མི་འདྲ་སྣ་ཚོགས་བས། །མཚོ་རྔ་དྲེའུ་ཆུང་བྲག་ལ་གཏེར་དུ་སྦས། །ཕྱིས་སུ་ཁོ་རང་ཐོན་པ་ལྟར་བས་བཏོན། །དེ་རྗེས་ཁྱུང་པོ་བོན་ཞིག་ལ་སོགས་པས། །དེ་འདྲ་མང་བསྒྱུར་བསྒྱུར་བོན་དེ་གསུམ་ལ། །ཆབ་དཀར་འབྲས་བུའི་བོན་ཅེས་མིང་བཏགས་སོ། །ཞེས་བྲིས་རྫིག་རྫིག་མོ་རུ་བཤད་འདུག་ན། ། གཞན་སྨོད་སྨྲ་ན་སྨྲ་ཡུལ་ཚུལ་རྟོགས་དགོས། །དེ་ཚུལ་ཅི་ཡང་མ་ཤེས་རྨོངས་པ་ཡི། །སྐྱེ་བོའི་ངག་རྒྱུན་ཐོས་ལ་ཡིད་འཆའ་བའི། །བསྟན་བཅོས་བརྩམས་དེས་རང་མཚང་རྫུན་ཚིག་བརྡོལ། །ཁྱོད་ཀྱིས་ཁྲི་སྲོང་དུས་སུ་བོན་བསྣུབས་ཏེ། །བོན་བྱེད་ཐམས་ཅད་སྐེ་བཅད་ཚར་བཅད་ནས། །བོན་ལུགས་མེད་པར་མཛད་ཅེས་ཁས་བླངས་ན། །གླང་དར་རྗེས་སུ་དབུས་ཀྱི་སྒྲོ་ལག་ཏུ། །བོན་གནས་ཡོད་ལུགས་བཤད་པ་ནང་འགལ་ལོ། །དར་མས་ཆོས་བསྟན་བསྣུབས་ཏེ་བོད་ཡུལ་དུ། །ཆོས་མེད་གསལ་ན་གཤེན་རྒུར་ཀླུ་དགའ་ཡིས། །དབུ་རུར་བོན་དུ་བསྒྱུར་བའི་ཆོས་བཀའ་དེ། །གློ་བུར་གནམ་ནས་བབ་བམ་ས་ལས་སྐྱེས། །དེ་ཡང་མ་བརྟགས་བླུན་གཏམ་ཁོ་ནར་ཟད། །ཡུམ་རྒྱས་ཁམས་ཆེན་བམ་ཚིག་གྲངས་ཙམ་ལས། །བརྗོད་དོན་ངེས་ཚིག་ལ་སོགས་མི་གཅིག་ལ། །བོན་གྱི་དཔེ་ལུང་ཁུངས་དོན་མ་མཐོང་བཞིན། །བརྡ་འཆད་བརྗོད་བྱ་འདྲ་མེན་ཙམ་བས་ཞེས། །ཕོ་ཚོད་གླེན་གཏམ་ཁ་ཁྲལ་སུ་ཡིས་བཀལ། །ངེས་པར་དཔྱད་ན་བོན་གྱི་ཤེར་ཕྱིན་བཀར། །དཔེར་བས་ཆོག་འབུམ་བས་པའི་ཁུངས་རིམ་གསལ། །མདོ་འདུས་ཀླུ་འབུམ་གཏམ་དབབ་གཟུགས་སྡེ་ལྔར། །ཚིག་དོན་འདྲ་བའི་ཕྱོགས་ཙམ་མེད་པའི་ཁར། །དེ་གཉིས་གཤེན་གྱི་གཏེར་བོན་ཀྱང་མ་ཡིན། །འདི་འདྲ་མ་ཤེས་བཞིན་དུ་འོལ་ཚོད་ཀྱིས། །རྫུན་གཏམ་སྨྲ་བ་ངན་པ་འདིའི་རྗེས་ཟློས། །སྟག་ལོ་ལ་སོགས་ཁ་ཅིག་སྨྲ་བ་ནི། །ལོང་བས་ལོང་བ་ཁྲིད་མཚུངས་ཇི་སྐད་དུ། །ཆོས་ཀྱི་མཚན་ཉིད་གང་ལ་ཡོད་མེད་དག །མི་ཤེས་མཐོང་བ་མེད་པར་རྒྱུ་བཞི་ཡིས། །རྣམ་དབྱེ་སྨྲ་བའི་ཁ་ནི་བདུད་ཀྱི་ཕྱེ། །ཆོས་ལ་བརྙས་སྨོད་ཐུབ་པའི་གཞུང་ལས་བཀག །ཅེས་པའི་ལུང་ཚིག་མངོན་པར་གྲུབ་ཕྱིར་རོ། །ལོག་སྨྲ་བཀག་ནས་རང་ལུགས་བསྒྲུབ་བཤད་ནི། །བོད་ཡུལ་བོན་དར་ཐོག་མ་སྔོན་དང་པོ། །ལྷ་སྲིན་རིམ་པས་དབང་བས་དུས་རིམ་དུ། །བླ་མཆོད་བོན་དང་མཉམ་དར་རྒྱལ་བ་གཤེན། །བོད་ཡུལ་ཞབས་ཀྱིས་བཅག་དུས་བོད་བོན་ལ། །ལྷ་གསོལ་ཡུག་ཕུད་སོགས་ཀྱི་བཀའ་ལུང་ཕོག །དེ་རྗེས་བོད་རྗེ་གཉའ་ཁྲིའི་གོང་རོལ་དུ། །རྒྱུ་བོན་ཞང་ཞུང་སོགས་ནས་རིམ་དར་ཏེ། །ཤེས་ཅན་བཅུ་གཉིས་བསྟན་པ་བོད་དུ་ཚང་། །དེ་ནས་རིམ་དར་གྲི་གུམ་བོན་སྣུབ་དུས། །རྒྱུ་བོན་ཕལ་ཆེར་མ་བསྣུབས་དེ་སྐྱོང་བའི། །གྱིམ་བུ་ཉིད་བཅས་རང་སར་བཞུགས་པའོ། །འབྲས་བུའི་བོན་ནི་གཉའ་ཁྲི་ཡབ་སྲས་དུས། །ནམ་མཁའ་སྣང་མདོག་ལ་སོགས་བོད་ཕེབས་ནས། །སྔགས་སེམས་ཐོག་དྲང་མདོ་སྔགས་རིམ་དར་ཚུལ། །གོང་དུ་བཤད་བཞིན་གྲི་གུམ་བསྟན་སྣུབ་སྐབས། །གཤེན་པོ་རྣམས་ཀྱིས་བོན་གཏེར་ཕྱོགས་ཕྱོགས་སྦས། །དེ་དུས་མཁས་པ་མི་བཞིས་འབུམ་ཁམས་བརྒྱད། །མདོ་སྡེ་རྣམ་དག་ཀུན་སྣང་མངོན་པ་མཛོད། །སྔགས་སྡེ་སྤྱི་སྤུངས་ཁྲོ་བོ་དབང་ཆེན་སྐོར། །སེམས་སྡེ་གབ་པ་དགུ་སྐོར་སེམས་ཕྲན་སོགས། །བོན་སྡེ་རབ་མང་འབྲིག་མཚམས་མཐའ་སྐོར་དུ། །གཏེར་སྦས་བཀའ་སྐྱོང་ཡེ་ཤེས་དབལ་མོས་བསྲུངས། །རྒྱལ་སྲས་སྤུ་སྡེས་བསྟན་བཙུགས་བར་དར་དུས། །བོན་སྡེ་འདི་རྣམས་གཏེར་དུ་བཞུགས་པའི་རྗེས། །བསྟན་པ་ཕྱིས་དར་དུས་སུ་སྤྲུལ་སྐུ་གཤེན། །ཉེར་གཉིས་དགུང་ཐོག་དབལ་མོའི་ལུང་བསྟན་བཞིན། །གཏེར་ནས་གདན་དྲངས་ཞུ་གཡས་ལེགས་པོ་དང་། །ཅོག་ལ་གཡུ་སྐྱིད་བྲུ་ཆེན་ནམ་གཡུང་སོགས། །བཀའ་བབས་བོན་བདག་རྣམས་ལ་རིམ་གནང་སྟེ། །བསྟན་པ་བོད་ཁམས་སྟོད་སྨད་ཉི་ལྟར་ཁྱབ། །དེ་རྣམས་ཞིབ་པར་གོང་དུ་གསལ་ཕྱིར་རོ། །སྤྱིར་དུ་སྐྱོབ་པ་འཇིག་རྟེན་མགོན་པོ་ནི། །ཁྱད་འཕགས་ཚད་མའི་སྐྱེས་བུ་དངོས་ཡིན་ཀྱང་། །རང་གཟིགས་ཆེ་བས་གཞན་ཀུན་མཐོང་ཆུང་གིས། །དུས་མཁྱེན་གཡུ་བྲག་པ་སོགས་བླ་མའི་མཆེད། །སྟག་ལུང་ཐང་པ་གླིང་རས་ལ་སོགས་པ། །རང་མཆེད་བཀའ་བརྒྱུད་ཀུན་ལའང་མ་རང་ཚིག །མང་དུ་སྣང་ན་ལུགས་གཞན་སྨོད་ཆོག་སྐྱང་། །མི་མཁྱེན་མཁྱེན་སྨྲའི་གསུང་འདི་ངོ་མཚར་ཆེ། །བར་དུ་ཀརྨ་ཆགས་མེད་ལ་སོགས་པ། །དམ་པར་ཁས་འཆེ་འགའ་ཡིས་བོན་གྱི་ཚུལ། །མ་རྟོགས་བཞིན་དུ་རྣམ་གཞག་འགའ་བཀོད་ཀྱང་། །ཕལ་ཆེར་སྔ་མའི་རྗེས་བཟློས་རང་ཡིན་ཕྱིར། །འདི་རིགས་སྒེར་དུ་དགག་སྒྲུབ་མ་དགོས་པར། །སྔ་མ་བཀག་པས་ཕྱིས་ཤུགས་འགོག་ཕྱིར་རོ། །ཕྱིས་སུ་བོད་ཆོས་ལམ་རིམ་དཔེ་ལ་ལར། །བོད་འདིར་མུ་སྟེགས་པ་ནི་དངོས་མེད་ཀྱང་། །དེང་དུས་ཆོས་པ་མཁས་པར་ཁས་འཆེས་པ། །འགའ་ཞིག་འགག་ལ་ཐུག་གམ་འཁོར་མང་སྡུད། །གཞན་གྱི་ངོ་བསྲུང་ཆེད་དུ་བོན་པོ་དང་། །ཀླ་ཀློའི་ཆོས་ལུགས་ཚུན་ན་སྙེམས་མེད་པར། །འཇུག་པ་འདི་དག་སྐྱབས་ལ་གཉིས་འཛིན་ཕྱིར། །རང་རྒྱུད་སྐྱབས་འགྲོ་བཏངས་ཏེ་ནང་གྲལ་ནས། །བུད་ཡིན་ཁ་ཅིག་བན་དགའ་བོན་དགའ་ཞེས། །ཟེར་ཡང་པན་བོན་གཉིས་ཀྱི་དབར་དག་ནི། །ལར་རྒྱ་རྩོད་པ་ལྟ་བུ་མ་ཡིན་པར། །སྔོན་བྱོན་མཁས་གསུང་ཚད་ལྡན་ལས་གསལ་ཞེས། །གོང་གསལ་འབྲི་སྐྱོབ་པས་བྲིས་རྣམས་དྲངས་ཁར། །བུ་ཆོས་ལུང་དང་མི་ལའི་གསུང་ཡིན་ཅེས། །མུ་སྟེགས་བོན་ཞེས་མང་ཞིག་བྲིས་འདུག་པས། །དེ་ཡང་བོན་པོར་སྨོད་པ་ངེས་ཡིན་མིན། །ཆ་མ་འཚལ་ཏེ་དཔེར་ན་མུ་སྟེགས་ཆོས། །ཟེར་བ་ནང་ཆོས་ལ་ངོས་མི་འཛིན་ཕྱིར། །མི་ལས་བོན་གྱི་བྱུང་ཁུངས་ལོག་ཆོས་དང་། །ཀླུ་དང་འབྱུང་པོ་སྟོབས་ལྡན་གྱིས་བས་པས། །མཐར་ཐུག་ལམ་མི་བགྲོད་ཅིང་སྨད་པའི་རིགས། །ཞེས་གསུངས་ཟེར་བས་མི་ལ་རས་པ་ནི། གོང་བཤད་ལྟར་དུ་ཀུན་སྤངས་བྱ་བྲལ་ཏེ། །ཆུང་ནས་རྙིང་ཆོས་བསླབ་ནས་གཉེན་མཐས་བརླགས། །དེས་མཐད་མར་པའི་མདུན་བཅར་གཡོག་བས་མཐར། །གདམས་ཐོབ་དབེན་རི་འགྲིམས་ནས་ཉམས་ལེན་ལ། །སྐུ་ཚེ་བསྐྱལ་བ་མ་གཏོགས་གྲུབ་མཐའི་གཞུང་། །ཉིན་གཅིག་སྦྱངས་པ་མེད་པས་གཞན་ལུགས་ཀྱི། །འབྱུང་ཁུངས་སྐྱབས་ཡུལ་འདི་ཞེས་སྨྲ་དགོས་ཅི། །མི་དགོས་དགོས་སྨྲ་མཛད་ཅེས་གོང་གསུངས་ལ། །སྙད་བཏགས་རྗེས་མས་ངན་ཁག་གོང་འགེལ་བ། །འདི་དང་འདི་འདྲར་དགག་པ་ཡང་ཅི་དགོས། །བདེན་པའང་སུས་འཛིན་ཆགས་སྡང་བློས་བས་ཕྱིར། །ཡང་གཅིག་བོན་གྱི་གཤེན་ལྷ་འོད་དཀར་ནི། །ནང་པའི་སྤྱན་རས་གཟིགས་གཅིག་ལ་སོགས་དང་། །སེམས་ཅན་ཐམས་ཅད་སངས་རྒྱས་གདུལ་བའི་ཕྱིར། །སངས་རྒྱས་བྱང་སེམས་སྤྲུལ་པ་བོན་པོ་ལའང་། །བྱོན་པས་བོན་པོའི་ཆོས་ལུགས་བྱེད་པ་ལ། །ཡོན་ཏན་མ་གཏོགས་སྐྱོན་མེད་ཟེར་ཡོད་པའི། །སྨྲ་བཞེད་བཀོད་ལ་དེ་ལྟར་སྨྲ་པ་ནི། །རང་ཉིད་ལྟ་ལོག་བག་ཆགས་ངན་པས་རྒྱུད། །བསླད་དེ་གཞན་དག་རྨོངས་བྱེད་གཏམ་ཆེན་ཏེ། །དེ་ལྟ་མ་ཡིན་སངས་རྒྱས་བྱང་སེམས་ཀྱི། །སྤྲུལ་པ་དུད་འགྲོའི་ནང་དུའང་འབྱོན་སྲིད་པས། །ཁྱི་ཕག་ལུགས་བས་ཡོན་ཏན་མ་གཏོགས་པ། །སྐྱོན་མེད་ཐལ་བར་འགྱུར་ཕྱིར་བདག་ལེགས་སུ། །འདོད་རྣམས་དེ་འདྲའི་སྐྱུགས་བྲོའི་ལུགས་ངན་པ། །ཐ་དག་འཕོངས་ཕྱིས་རྡོ་བཞིན་ཕྱིར་དོར་ནས། །ནང་པ་སངས་རྒྱས་སྐྱབས་གནས་དཀོན་མཆོག་གསུམ། །ཁོ་ནར་སྐྱབས་འཛིན་བློས་འགེལ་བྱེད་གལ་ཆེ། །ཞེས་ཏེ་ཁུངས་ལུང་ཚད་མར་མ་བལྟས་པའི། །ངན་དབང་གཉའ་གནོན་གཏམ་མང་ཆེ་ཆེ་འདྲ། །བྲིས་པར་འདུག་ཀྱང་དེ་ལ་ཚད་འཛིན་པ། །སྨྲ་ངན་གཤིས་ལ་འཇགས་པའི་བླུན་རིགས་ལས། །བློ་སྤྱན་ཡངས་ལྡན་སྐྱེས་བུས་ཚད་བཟུང་དཀའ། །གང་ལྟར་ཞེ་ན་བོད་ལུགས་ཁུངས་དག་གིས། །སྐྱབས་སུ་འཛིན་པ་ཡུལ་མཆོག་རྣམ་བཞི་ལ། ཡིད་ཀྱིས་དད་མོས་ལུས་ཀྱིས་ཕྱག་འཚལ་བཏུད། །ངག་གིས་སྐྱབས་འགྲོའི་ཚིག་བརྗོད་འདི་ལྟ་སྟེ། །ནོར་བུ་ལྟ་བུ་གཙུག་གི་རྒྱན་དུ་དཀོན། །མ་རིག་མུན་སེལ་སྣང་གསལ་སྒྲོན་མའི་མཆོ། །སྐུ་གསུམ་འབྱུང་གནས་དཔོན་གསས་བླ་མ་ལ། །གུས་པས་ཕྱག་འཚལ་དང་བས་སྐྱབས་སུ་མཆི། །ཉིན་སྐར་ལྟ་བུ་ཐུགས་རྗེའི་འབྱུང་གནས་དཀོན། །ཐར་ལམ་བདེར་འབྱེད་ས་མཁན་ལམ་གྱི་མཆོག།།འགྲོ་བ་མགོན་སྐྱབས་དུས་གསུམ་བདེར་གཤེགས་ལ། །གུས་པས་ཕྱག་འཚལ་དང་བས་སྐྱབས་སུ་མཆི། །གཞའ་ཚོན་ལྟ་བུ་སྣང་སྲིད་རྒྱན་དུ་དཀོན། །ལྐུགས་པ་ཁ་འབྱེད་གྲོལ་བ་ལྗགས་ཀྱི་མཆོག།བསྟན་པའི་རྒྱལ་མཚན་སྐུ་གདུང་གསུང་རབ་ལ། །གུས་པས་ཕྱག་འཚལ་དང་བས་སྐྱབས་སུ་མཆི། །ཨུད་འབར་ལྟ་བུ་དགེ་ལ་འདུན་སྤྱོད་དཀོན། །བློ་སྦྲམ་སྒོ་འབྱེད་འཕྲུལ་གྱི་ལྡེ་མིག་མཆོག །འགྲོ་བའི་འདྲེན་སྟོན་ཕྱོགས་བཅུའི་གཤེན་རབ་ལ། །གུས་པས་ཕྱག་འཚལ་དང་པས་སྐྱབས་སུ་མཆི། །ཞེས་པའི་སྐྱབས་འགྲོ་བཀའ་ལུང་ལས་འབྱུང་ཏེ། །ཁྲི་ཕྲག་སྟོང་ཕྲག་ལོ་རིང་བོན་པོ་རྣམས། །མདོ་སྔགས་བོན་ཀུན་སྤྱི་འཐས་ཆོག་ཚིག་ཡིན། །གཞན་ཡང་སྐྱབས་འགྲོའི་ཚིག་བཤད་ཞི་གཞུང་ལས། །གཤེན་རབ་བླ་མ་སྐུ་གསུམ་གནས་མཆོག་དཔལ། །དུས་གསུམ་བདེར་གཤེགས་འགྲོ་བ་ཡོངས་ཀྱི་མགོན། །སྐུ་གཟུགས་ཞལ་སྐྱིན་སྐུ་གདུང་གསུང་རབ་རྟེན། །ཕྱོགས་བཅུའི་གཤེན་རབ་ཐར་ལམ་སྟོན་པའི་སྒྲོན། །གནས་བཞིར་ཕྱག་འཚལ་འགྲོ་ཀུན་སྐྱབས་སུ་མཆི། །ཞེས་དང་ཡང་གཅིག་བམས་མ་ལས་གསུངས་པ། །སྐུ་ལྔ་ཡེ་ཤེས་ལྔ་ཡི་མངའ་བདག་སངས་རྒྱས་ལ་སྐྱབས་སུ་འཆིའོ། །ཚད་གསུམ་བདེན་པ་གཉིས་ཀྱི་རང་བཞིན་བོན་ལ་སྐྱབས་སུ་མཆི་འོ། །ས་གསུམ་སྤངས་རྟོགས་ལམ་གྱི་སྣ་འདྲེན་སེམས་དཔའ་ལ་སྐྱབས་སུ་མཆི་འོ། །ཞེས་ཏེ་ཕྱི་ནང་ཆོ་གའི་སྐྱབས་ཚིག་ལས། །གསལ་ལྟར་སྐྱབས་གནས་དཀོན་མཆོག་གསུམ་མམ་བཞི། །གོང་འཁོད་བསྟན་འབྱུང་རིམ་པར་བཤད་པ་བཞིན། །སངས་རྒྱས་སྟོན་པ་བྱོན་དང་མཛད་ཡོན་གླེང་། །དེས་གསུངས་འཕྲུལ་ངག་བོན་གྱི་རྣམ་དབྱེ་བཤད། །དེ་འཛིན་བླ་བརྒྱུད་རྣམ་ཐར་ཞིབ་བརྫོད་བཞིན། །བླ་མ་སྐུ་གསུམ་རྩ་གསུམ་ལྷའི་ངོ་བོ། །སངས་རྒྱས་སྤངས་རྟོགས་ཡོན་ཏན་ལྷུན་རྫོགས་ཏེ། །བོན་ནི་ཚད་གསུམ་བདེན་པ་གཉིས་རང་བཞིན། །སེམས་དཔའ་དགེ་འདུན་ས་བཅུའི་དབང་ཕྱུག་མཆོག །བདག་ཅག་བོན་ལུགས་འཛིན་ཀུན་སྐྱབས་ཡུལ་ཏེ། །མཐའ་ཡས་མཁའ་ཁྱབ་འགྲོ་བ་མ་ལུས་ཀུན། །བྱང་ཆུབ་མཆོག་གི་ལམ་དུ་སེམས་བསྐྱེད་པ། །རྒྱལ་བསྟན་ཁྲི་ཕྲག་གསུམ་གྱི་ལོར་གནས་ལ། །སྔ་ཕྱི་བར་གསུམ་སྐྱབས་སེམས་དེར་བཞེད་མོད། །སྨྲ་བ་ངན་པས་བོན་པོའི་སྐྱབས་གནས་ནི། །འཇིག་རྟེན་ལྷ་འདྲེ་ཀླུ་བཙན་སོགས་ཡིན་དང་། །ཁ་གཅིག་བོན་སྟོན་སྤངས་རྟོགས་ཡོན་ཏན་མེད། །ཆོས་ནི་གནས་སྐབས་བདེ་སྟེར་ཙམ་ཡིན་གྱི། །དགེ་འདུན་འགྲོ་འདྲེན་ལམ་བཀྲིའི་ནུས་མེད་ཅེས། །མི་ཤེས་བཞིན་དུ་ཁ་ཚོན་གཅོད་པ་འདི། །བོན་དཔེའི་ཐོག་ནས་རེ་རེར་ར་འཕྲོད་པའི། །འབེལ་གཏམ་སྨྲ་རྒྱུ་ཡོད་ན་སུ་ཡོད་སྨྲོས། །རངས་པར་འདུག་ན་ནོངས་བཤགས་ཡི་རངས་དང་། །མི་རངས་ཚེ་ན་དེ་དོན་ཁུངས་བཀྲལ་གྱི། །གཏམ་སྨྲ་པོ་ཞིག་རིམ་གྱིས་འབྱུང་ངེས་ལ། །དེ་མིན་རྨི་ལམ་རྨིས་འདྲའི་ཁུངས་མེད་གཏམ། །སྔོན་བྱུང་ཆོས་ཀྱི་བླ་རྒན་ཆེ་གེ་མོ། །འདི་དང་འདིའི་གསུངས་ཡིན་ཅེས་ཆགས་སྡང་ཚིག །ཇི་ལྟར་བཤད་ཀྱང་རང་ཆེའི་ཆོས་བརྒྱད་ལས། །གཞན་ཕན་གསུང་དུ་མཁས་པ་སུ་ཞིག་མཐོང་། ། ཡང་གཅིག་བོན་ཆོས་ལ་འཇུག་སྐྱབས་གཉིས་འཛིན། ། རང་རྒྱུད་སྐྱབས་འགྲོ་བཏངས་ཞེས་བྲིས་པ་དང་། །གཤེན་ལྷ་འོད་དཀར་སྤྱན་རས་གཟིགས་གཅིག་ཏུ། །ཁས་བླངས་གཅིག་སྐྱབས་གཅིག་མིན་རང་འཐད་སྨྲ། །སངས་རྒྱས་བྱང་སེམས་སྤྲུལ་པ་ཡོ་གཅིག་ཀྱང་། །བོན་ནང་བྱོན་པའི་ཡོན་ཏན་སྐྱབས་མིན་ཞེས། །རྒྱལ་བའི་མཛད་པས་མ་ངེས་བསམ་ཡས་ལ། །ལ་ལ་ཕྱི་ཕྱག་ལུགས་ཅེས་སྤང་བར་བཞག །ཆོས་སྒོ་མཐའ་འདས་འགྲོ་བློར་བསྟུན་བསྟན་ལ། །བདག་ཤེས་གཅིག་ལས་གཞན་མིན་རང་ཚོད་གཞལ། །རང་གི་བཞེད་པ་བདག་ལེགས་གཅིག་པུར་འདོད། །གཞན་དག་རྨོངས་བྱེད་ཆེ་མཐོའི་ཁྲི་ལ་འགྱིངས། །ཆོས་བརྒྱད་བ་དན་གཡོ་བའི་གདུགས་གཡོ་བཞིན། །དམངས་ཚོགས་མགོ་བསྐོར་ཆགས་སྡང་གཏམ་མང་སྨྲ། །རང་གིས་སྐྱབས་གནས་ཐུགས་རྗེ་སྐྱོན་ཡོན་གཉིས། །བལྟ་བཞིན་གཞན་ལ་སྐྱབས་གཉིས་འཛིན་ཞེས་སྨོད། །བདག་ཉིད་སྤྱོད་ངན་ཆོས་བརྒྱད་ཁོ་ན་ལ། །གཞན་སྲོལ་དགེ་བ་སྐྱུགས་བྲོའི་ལུགས་ཡིན་ཟེར། །འདི་དག་གཟུར་གནས་མཁས་པའི་བློས་དཔྱད་ན། །མི་དམངས་གཉའ་གནོན་འབྱོར་བསྡུའི་ཐབས་བརྒྱ་ཡིས། །ཐུགས་དམ་ལང་ཤོར་ངན་དབང་གཉའ་རེངས་གཏམ། །སླར་ཡང་རང་འདོད་ཁོ་ནའི་གཡོ་ཟོལ་གྱིས། །གཞན་ལ་བཙན་དབང་ཆེད་བསྒྲགས་མ་གཏོགས་པར། །རྒྱལ་བའི་བཀའ་ལུང་མཐན་གྲུབ་མངོན་པ་མེད། །དེ་ལྟར་ཡིན་མིན་ཕྱི་རབས་དཔྱོད་ལྡན་རྣམས། །བློ་སྤྱན་ཡངས་པོས་རྒྱང་བསྐོར་གཟིགས་དང་གསལ། །ཡང་གཅིག་རང་ལུགས་སྡོམ་རྒྱུན་བོན་ལུགས་ལ། །ཐག་བཞིན་བོན་གྱི་འདུལ་བརྒྱུད་སྔོན་ཆད་ཟེར། །འདི་དང་འདི་འདྲར་ཁུངས་ལུང་མ་དཔྱད་པར། །གཟུ་ལུམ་གཏམ་འཆལ་རང་ཆོད་ཚོད་རྩིས་ཀྱིས། །བག་མེད་གཏམ་མང་སྨྲ་བ་ངན་པའི་རིགས། །འཕོངས་ཕྱིས་རྡོ་བཞིན་དོར་ན་འདི་དོར་རིགས། །བདག་ནི་ལང་ཡོལ་བདུན་ཅུའི་བགྲང་བར་ཐལ། །མ་འོངས་ཕྱི་རབས་བློ་ལྡན་མཁས་རྣམས་ཀྱིས། །ཆོས་འབྱུང་ལྷ་ཡི་རྔ་བོ་ཆེ་ཞེས་དང་། །ལམ་རིམ་གསུང་ཁྲིད་བརྗོད་བྱང་ཞེས་སོགས་པའི། །ངོམ་མཁྱེར་རིས་བཤད་བསྟན་བཅོས་འདི་རིགས་ལ། །དག་ཐེར་དགག་སྒྲུབ་ཡང་ཡང་མ་མཛད་ན། །སྨྲ་བ་ངན་པ་གཅིག་ཐོག་གཅིག་འཐས་ཏེ། །རྫུན་གྱི་ཕུང་པོས་རྒྱལ་བསྟན་དཀྲུག་ལ་ཉེ། །སྤྱིར་ན་དགེ་རྙིང་ལུགས་སོགས་ཆོས་བསྟན་གྱི། །མཁས་གྲུབ་ཆེ་མཐོའི་ཁྲིར་འགྱིང་བླ་སྤྲུལ་རྣམས། །དེང་དུས་ཆད་ལྟའི་ལྟ་སྤྱོད་འཛིན་རྣམས་ཀྱིས། །རྒྱལ་བསྟན་འབྲས་མེད་དཀོན་མཆོག་ཡེ་མེད་དང་། །ཆོས་ལ་བདེན་མེད་རྨོངས་དད་ཅེས་བཀག་ལ། །སུན་འབྱིན་དེབ་ཆུང་གཅིག་ཙམ་རྩོམ་མི་ནུས། །སྔ་ཕྱི་བར་གསུམ་བོན་སོགས་ནང་ཁུལ་གྱི། །གྲུབ་གཞན་ལ་སྨོད་བསྟན་བཅོས་ལེའུ་ཚན་མང་། །འདི་དག་སངས་རྒྱས་བསྟན་པ་མཐར་ཐུག་པའི། །རྟགས་མངོན་སེམས་ནས་ཁས་དམན་རྒན་པའི་རིགས། །འཆི་བློ་བདེ་མིན་སེམས་ཕམས་ཆེར་ལྷག་ཀྱང་། །ཀྱེ་མ་སྙིགས་མའི་རང་མདངས་བཅོས་སུ་ཅི། །འོན་ཀྱང་བསྟན་འཛིན་མཁས་གྲུབ་གོང་མ་ཡིས། །གང་ཟག་བདག་འཛིན་གྲུབ་མཐའི་ཁ་འཛིན་གྱིས། །བཅིངས་ལ་ཁྱད་མེད་གསེར་སྒྲོག་ལྕགས་སྒྲོག་བཞིན། །གསུངས་པས་བདག་མེད་ཤེས་རབ་དངོས་གཉེན་མཆོག །བསམ་གཏན་སྒོམ་ཆེན་ཡིན་ལོང་བ་ཁ་ཅིག །ཐགས་དམ་ཆགས་སྡང་ཉོན་མོངས་རྒྱུད་དཀྲུགས་ཏེ། །ཞེན་ཆགས་ཕྱོགས་འཛིན་ལམ་གྱི་སྙིང་པོར་འདོད། །གཞིགས་པས་སྙིང་རྗེའི་ཡུལ་ལས་གཞན་དུ་ཅི། །ཅིའི་ཕྱིར་ང་ཁྱོད་རིས་སུ་གཅོད་པའི་ཚིག །གཅིག་ལན་གཉིས་སྟེར་ཕྲག་དོག་ཆགས་སྡང་གི། །མེ་ལྕེ་ནམ་མཁར་འཕྱུར་བ་གཏན་བདེའི་སྲོག །སྲེག་པར་རྩམ་པ་མཁས་པ་སྤང་བ་ཡིན། །སངས་རྒྱས་བསྟན་པའི་རྩ་ལག་ཕན་ཚུན་བར། །ཁྱད་བསད་ལོག་ལྟའི་དུག་མདའ་མི་འཕེན་པར། །ཡིད་རང་འཛུམ་ཟེར་སྤྲོ་བའི་ཐབས་མཁས་ངང་། །སོ་སོའི་རིང་ལུགས་སྤེལ་བ་དམ་པའི་ལུགས། །དེ་ལྟར་ལེགས་བཤད་ལུང་གི་ཟ་འོག་གོས། །རྣམ་དཔྱོད་གསེར་གྱི་ཡུ་བ་འདེགས་པའི་ཤུགས། །བསླབ་གསུམ་ནོར་བུའི་ཏོག་ཆེན་རབ་ཏུ་བརྗིད། །བོན་བསྟན་རྒྱལ་མཚན་སྐལ་ལྡན་དཔལ་དུ་ཤར། །ཞེས་སངས་རྒྱས་གཡུང་དྲུང་བོན་གྱི་བསྟན་པའི་བྱུང་བ་བརྗོད་པའི་ལེགས་བཤད་སྐལ་པ་བཟང་པོའི་མགྲིན་རྒྱན་ལས་ཞར་བྱུང་གཞན་སྨྲའི་དོགས་གཅོད་རྩོད་སྤོང་མདོ་ཙམ་སྨོས་པའི་ལེའུ་སྟེ་སྐབས་ཉེར་གཉིས་པས་རྫོགས་སོ། །སླར་སྨྲས་པ། རྒྱལ་བའི་གསུང་གསང་ཆུ་གཏེར་ལས་འཁྲུངས་པའི། །གཡུང་དྲུང་བོན་བསྟན་སྲིད་པ་ཉིན་བྱེད་དབང་། །འགྲོ་བའི་བསོད་ནམས་མཁའ་ལ་ཤར་བའི་ཚུལ། །བསྟན་འབྱུང་འོད་དཀར་སྣང་བ་འབུམ་ལྡན་པ། །བོན་དབྱིངས་ནམ་མཁའི་ཀློང་ཆེན་ཡངས་པ་ན། །ལྷ་གཤེན་སྲིད་པའི་ཐུགས་བསྐྱེད་རླུང་དཀྱིལ་འཁོར། །སྟོང་གསུམ་ཕྱི་སྣོད་བཀོད་པ་གཟའ་སྐར་ཕྲེང་། །མ་འདྲེས་རྣམ་པར་བཀྲ་བའི་ཞིང་ཁམས་ཤར། །འཇིག་རྟེན་སྣོད་ཡངས་དྲི་བྲལ་རྒྱ་མཚོའི་ཀློང་། །རབ་མང་སྲིད་པའི་འགྲོ་བའི་འབྱུང་བའི་བཅུད། །ལྷ་ཀླུ་མིར་བཅས་མཐོ་རིས་རིན་ཆེན་གཏེར། །ཞིང་གི་བཅུད་མཆོག་སྨིན་པའི་བསྐལ་བཟང་ལྷགས། །སྣང་སྲིད་རྒྱ་མཚོའི་གོས་ཅན་ཡངས་པའི་གཞིར། །སྣང་བའི་དངོས་པོ་གནས་དུས་ཚེ་སོགས་ཀྱི། །སྣང་ཁམས་སྐྱེ་རྒུའི་གཡོ་འཕྲུལ་བྱེ་བྲག་རྣམས། །སྣང་ཚུལསོ་སོར་བསྐལ་པའི་མཚན་མ་གྲུབ། །དེ་ལས་སྒྲོན་བསྐལ་སངས་རྒྱས་ཁྲི་བདུན་སྟོང་། །དཔལ་ལྡན་རྐང་འཐུང་དཀྲིགས་པའི་ཚལ་གསེབ་ནས། །བརྒྱ་བའི་སྟོན་མཆོག་ཡོངས་འདུས་ལྗོན་དབང་ཆེ། །འགྲོ་ཁམས་ལྷ་མིའི་བསོད་ནམས་དཔལ་དུ་རྒྱས། །དེས་གསུང་འཕྲུལ་ངག་བོན་མཆོག་ཡིད་བཞིན་ནོར། །རྒྱལ་སྲས་དེད་དཔོན་དཔུང་པས་རབ་བཏེགས་པའི། །སྐལ་བཟང་འགྲོ་བློའི་རྒྱལ་མཚན་རྩེར་མཆོད་པས། །ཕན་བདེའི་འདོད་རྒུ་སྲིད་ཁམས་ཁེངས་པར་བསྙིལ། །དེར་བརྟེན་མཁས་པའི་རྒྱན་དྲུག་བློ་མཆོག་གིས། །བླངས་ཏེ་འཛམ་གླིང་ཞིང་ཁམས་སོ་སོ་རུ། །སྦྱིན་སྤེལ་ཕན་བདེའི་སྐལ་བཟང་ཕྱོགས་བཅུ་ཀུན། །ཁྱབ་པའི་དགེ་ལེགས་འཇིག་རྟེན་ཡོངས་ལ་སྨིན། །དེ་ལས་དེ་འཕྲོས་གངས་རི་ཅན་གྱི་ལྗོངས། །ཞང་བོད་བསོད་ནམས་ལྡན་པའི་ཞིང་མཆོག་ཏུ། །བོན་བསྟན་ཉི་མ་འགྲོ་བའི་མཁར་ཤར་ནས། །རྫོགས་ལྡན་སྣང་བས་བསིལ་ལྗོངས་ཁྱབ་པར་བརྡལ། །སྐབས་སུ་ལས་དང་རྐྱེན་གྱི་རླུང་ཤུགས་ཀྱིས། །སྐལ་དམན་རྒྱལ་བློན་བློ་རྩོལ་ཤིང་རྟའི་ཁ། །ནུབ་ཏུ་དྲངས་པས་བསྟན་པའི་ཉི་མ་ནི། །ཐེངས་གཉིས་ཆུ་ལྷའི་ཕང་དུ་བཞུད་པར་གྱུར། །སླར་ཡང་བོད་ལྗོངས་བསོད་ནམས་ཞིང་ས་རུ། །སྐྱེ་འཕགས་སྐྱེས་བུའི་མྱུག་ལྗོན་རིམ་སྨིན་ཏེ། །གཤེན་བསྟན་སྙེ་མ་འབུམ་ཕྲག་གཡོ་བའི་རྩེར། །དགེ་མཚན་ལོ་ཏོག་བཟང་བཞད་འགྲོ་ཁམས་གསོས། །དེ་ལྟའི་བསྟན་མཆོག་གཡུང་དྲུང་བོན་ཉིད་ལ། །ནང་གསེས་རྣམ་པར་དབྱེ་བ་ཇི་སྙེད་དང་། །མདོ་སྔགས་ཐེག་པའི་རྣམ་གཞག་རིམ་པ་བཅས། །མཐོ་དམན་གྲུབ་མཐའི་འདོད་ཚུལ་སོ་སོར་བཞེད། །དེ་འཛིན་རྒྱལ་སྲས་རིམ་བྱོན་མུ་ཏིག་ཕྲེང་། །བརྒྱུད་གསུམ་དར་གྱི་སྲད་བུར་ལེགས་བསྟར་བ། །གདུལ་བའི་བསོད་ནམས་སྨིན་ལེགས་མགུལ་བརྒྱན་ཏེ། །འགྲོ་ཕན་སྐྱེས་བུའི་དགའ་བ་བསྐྱེད་པར་གྲུབ། །ཨེ་མ་གངས་ཅན་ཀུན་གསལ་སྒེག་མོའི་བཞིན། །གཤེན་བསྟན་ཉི་མོར་བྱེད་བའི་མིག་མཛེས་ཟུང་། །ལུང་རྟོགས་རྣམ་འཕྲུལ་འོད་རྣོན་འཁྱོག་པོ་ཡིས། །ཕན་བདེའི་ཨུད་པལ་འདབ་བརྒྱ་ཡོངས་སུ་བཞད། །རྒྱལ་རིགས་སྐྱེས་བུའི་གསང་གསུམ་འོད་དཀར་ཅན། །འཆལ་སྤྱོད་ར་རིའི་དྲི་མ་བསལ་བའི་གཟུགས། །བོད་ལྗོངས་ལྷ་ཆེན་རལ་པ་ལ་སྤུད་ཚེ། །ལུགས་གཞན་འདོད་ལྷའི་ཚོགས་རྣམས་ཡིབ་ལ་ལྟོས། །ཆུ་སྲིན་རྒྱལ་མཚན་གྱིས་བརླམས་ལོག་ལྟའི་སེམས། །འཆང་བའི་རྗེ་བློན་ཚེ་བསོད་ཞང་བོད་ལྷས། །བསྡུས་ཚེ་སྲིད་པའི་ལྷ་གཉན་གངས་རི་རྣམས། །རབ་དཀར་གདོང་པ་ཕྱིས་ཏེ་བལྟ་བ་བཞིན། །ལོག་སྨོན་མཐུས་བསྐྱེད་ཡིད་སྲུབས་སྡེ་ཚོགས་ཀྱི། །ལེགས་བས་སྣང་བ་འགོག་རྗེས་མཆོག་སྤྲུལ་རྣམས། །སྟོད་སྨད་བར་བྱོན་སྤེལ་བའི་དགེ་ལེགས་འོད། །འཛམ་གླིང་ཡངས་པའི་ས་ལ་ཀུན་ཏུ་འབར། །དེས་ན་སྔོན་ཚེ་བོད་ལྗོངས་གྱེར་བསྟན་ཉི། །བཙན་ཐབས་བསྣུབས་པའི་ལས་འབྲས་དུས་བདོ་བས། །དེང་དུས་གངས་རི་ཅན་དུ་ཆོས་དེ་བཞིན། །གྱུར་ཀྱང་རྒྱུ་འབྲས་གཤིས་ལ་ཅི་བར་ཡོད། །མངའ་དབང་སྟོབས་འབྱོར་གཏེར་ལ་ལོངས་སྤྱོད་ཀྱང་། །དག་སྣང་ལེགས་བས་བསྒྲུབ་པའི་བློ་གྲོས་མིག །ལྡོང་དག་ས་འོག་གནས་པའི་ལྟོ་འགྲོ་དང་། །མཉམ་མིན་སྲང་དུ་བཏེག་ཀྱང་ལྕི་ཡང་ཅི། །ཁུངས་ལྡན་ལོ་རྒྱུས་རིགས་ལམ་ནས་འདྲེན་པའི། །ཤེས་རབ་མཐུ་མེད་རང་ཚོད་ཀྱིས་བཤད་པ། །འགལ་འདུའི་ཁུར་གྱིས་ལྕི་བའི་གླེགས་བམ་རྣམས། །དམུས་ལོང་གཅིག་པུར་རྒྱུ་བའི་གོམ་སྟབས་བཞིན། །རྒྱུད་གཞུང་གནམ་རུར་དྲང་པོའི་རྒྱུད་དྲངས་ནས། །ལོ་རྒྱུས་སྒྲོ་འདབ་གཡོ་བའི་ལེགས་བཤད་མདའ། །ཕྱོགས་འཛིན་རྒན་པོའི་བྲང་ལ་ཕོག་སྲིད་ཀྱང་། །གཟུར་གནས་མཁས་པའི་ཚོགས་ཀྱིས་དྲང་བདེན་འཛིན། །ཚོགས་སྨོན་འཛིན་མའི་གཤེར་ལས་བློ་གྲོས་ཀྱི། །མྱུག་ལྗོན་ཡལ་འདབ་རྒྱས་པའི་ཤེས་ལྡན་དག །ཁུངས་ལྡན་ངོ་མཚར་གཏམ་གྱི་སྐྱེས་འདོད་ན། །ལེགས་བཤད་ཁུ་བྱུག་བུ་མོའི་དབྱངས་འདི་བསྟེན། །གཤེན་བསྟན་འཆི་མེད་ལམ་གྱི་ཁོར་ཡུག་ཏུ། །གཞན་བསྟུན་གོས་ཀྱིས་འཆར་ཀའི་ཟོལ་ངོམས་ནས། །ཐེག་རྒྱལ་སྔོ་བསངས་སྣང་བ་གཞུང་བསྲངས་པའི། །རབ་དཀར་ཆ་ཤས་རྫོགས་པའི་ཅོད་པཎ་གཡོ། །ལྷག་བསམ་དྲི་མེད་ཡིད་མཁར་ཆགས་པའི་དོན། །བསྟན་བཅོས་ཟླ་བ་གཞོན་ནུའི་པུསྟ་ཀས། །ཕྱོགས་ལྷུང་འདུ་འཁྲུགས་ཚ་གདུང་ནད་གཞིལ་ཏེ། །ལེགས་བཤད་བདུད་རྩིའི་ཟེག་མས་ཡོངས་སྨིན་ཤོག །ལང་ཚོ་དར་བབས་འཛམ་བུའི་འཁྲི་ཤིང་གིས། །ཉེར་མཚོན་ཡངས་པའི་ས་ཆེན་སྐྱོང་བ་ཀུན། །རྩུབ་འགྱུར་མཚོན་གྱི་རྣོ་ངར་ཕྱིར་བསྡུས་ཏེ། །དགེ་ལེགས་ཞི་བདེའི་རྫོགས་ལྡན་མགྲོན་འགུགས་ཤོག །སྲིད་གསུམ་མཁའ་ལ་བརྟེན་པའི་དངོས་པོའི་འགྲོ། །བདེ་སྐྱིད་དྲི་བཞོན་ཤུགས་ཀྱིས་རབ་བཏེགས་ཏེ། །སྡེ་བཞིའི་དཔལ་ཡོན་བླ་ནས་བླར་འཕར་བས། །ཟད་མི་ཤེས་པའི་ཕུན་ཚོགས་ལ་སྤྱོད་ཤོག །དགེ་ལེགས་དར་ཆེན་སྲིད་རྩེའི་བར་ཁོར་ཡུག །གཅིག་ཏུ་ཁྱབ་པའི་ལེགས་ལམ་འཕྲུལ་ངག་ལས། །སྟོབས་བཅུའི་རྩལ་འཆང་རང་ལུགས་གཡུང་དྲུང་བསྟན། །འགྲོ་བའི་བསོད་ནམས་ཞིང་དུ་འབར་གྱུར་ཅིག །།

ཅེས་པ་སྟོང་གསུམ་མི་མཇེད་འཇིག་རྟེན་གྱི་ཞིང་ཁམས་རྩོད་ལྡན་ཚེ་ལོ་བརྒྱ་པའི་སྟོན་མཆོག་རྒྱལ་བ་གཤེན་རབ་ཀྱི་བསྟན་པ་སངས་རྒྱས་གཡུང་དྲུང་བོན་གྱི་བསྟན་པའི་བྱུང་བ་བརྗོད་པ་འདི་དག་ནི། །སྤྱིར་སྲས་བཅས་རྒྱལ་བའི་བཀའ་ལུང་མདོ་སྔགས་རྒྱུད་གཞུང་ཀུན་ལས་སོ་སོར་ངེས་པར་གསལ་ན་ཡང་སྟབས་གཅིག་ཏུ་བལྟ་བདེ་བའི་ལེགས་བཤད་རྒྱས་ཚང་གི་བསྟན་བཅོས་དཀོན་པ་དང་། །ཁག་འགའ་རེ་ཡོད་པ་ལ་ཡང་གང་ཅིའི་ལོ་རྒྱུས་རྒྱས་ཚང་དང་གནད་ཆེའི་བརྗོད་ཚིག་གསལ་བ་ཞིག་མ་གཟིགས་པར་བརྟེན། ཆོས་ལུགས་ཀུན་ལ་གསན་གཟིགས་གནང་བའི་རྩོད་དུས་ཀྱི་ཀུན་མཁྱེན་འཇམ་དབྱངས་མཁྱེན་བརྩེའི་དབང་པོས་གསུང་འབུམ་མཐའ་ཡས་པ་མཛད་གྲས་སངས་རྒྱས་གཡུང་དྲུང་བོན་གྱི་བསྟན་པའི་བྱུང་བ་བརྗོད་པ་ལེའུ་བཀྲ་ཤིས་ཀྱི་གྲངས་ལྡན་ལ་བརྗོད་དོན་འདི་དང་འདི་ཞེས་རྩ་བའི་ཚིག་དོན་ཐོ་བྱང་དུ་བཀོད་པ་གནང་མྱོང་ཡོད། རང་ཅག་ཁྱབ་བདག་དམ་པའི་བཀའ་དགོངས་རང་ལུགས་བོན་གྱི་བསྟན་འབྱུང་ལུང་རིགས་ཀྱིས་ཕྱུག་ཅིང་ཉམས་མྱོང་ཁུངས་ལྡན་ཡོད་པ་ཞིག་ཕྱོགས་བསྡུས་ཚིག་ཉུང་དོན་རྒྱས་སུ་བཀོད་དགོས་གསུང་པ་ཞང་ཞུང་ཁྱུང་ལུང་དངུལ་མཁར་དུ་དབུ་འཛུགས་བས་ཀྱང་མཇུག་ཡོངས་སུ་མ་གྲུབ། རྗེས་སུ་རྒྱ་གར་དུ་འབྱོར་སྐབས་རང་ལུགས་སྐྱབས་གནས་གཤེན་བསྟན་གཡུང་དྲུང་གླིང་གི་མཁན་ཆེན་ཁྲི་ཐོག་བཅུ་པ་ཤེས་རབ་བསྟན་པའི་རྒྱལ་མཚན་དང་། དཔལ་ལྡན་སྨན་རིའི་མཁན་ཆེན་སྐུ་མདུན་ཤེས་རབ་བློ་གྲོས་དང་། མཁན་ཆེན་ལུང་རྟོགས་བསྟན་པའི་ཉི་མ། སྨན་སློབ་ཡོངས་འཛིན་མཁས་གྲུབ་ཆེན་པོ་སངས་རྒྱས་བསྟན་འཛིན་དང་།མཁས་གྲུབ་སློབ་དཔོན་བསྟན་འཛིན་རྣམ་དག་སོགས་མཁས་གྲུབ་དམ་པ་དུ་མའི་བཀས་འདི་ལྟར་བསྟན་འབྱུང་ཆ་ཚང་ཇི་རྒྱས་ཞིག་བྲིས་ཞེས་པའི་བསྐུལ་མ་གནང་བ་ལ་བརྟེན། གཤེན་རྒྱལ་གྱི་མཛད་མདོ་རྒྱས་འབྲིང་། སྲིད་པའི་མཛོད་ཕུག མདོ་སྔགས་ཀྱི་རྒྱུད་གཞུང་གང་རྙེད། རྩ་རྒྱུད་ཉི་སྒྲོན། བསྒྲགས་པ་གླིང་སྒྲགས། སྲིད་པ་རྒྱུད་ཀྱི་ཁ་བྱང་། དཔེ་རྙིང་ཆབ་ནག་བོན་སྒོའི་ཡིག་སྣ་ཁག་སོགས་ལོ་རྒྱུས་ཁུངས་ལྡན་རྣམས་ལ་ཞིབ་མོར་དཔྱད་ཅིང་སྔར་མཐོང་དཔེ་དོན་བློར་ངེས་ཇི་ཡོད་ཀྱིས་ཁ་བཀངས་ཏེ། སྙིགས་དུས་ཀྱི་འགྲོ་མགོན་ཁྱབ་བདག་དམ་པ་མཁས་གྲུབ་འཇིགས་མེད་ནམ་མཁའ་དང་གཤེན་སྤྲུལ་ཐུགས་རྗེ་ཉི་མ་ཟུང་གི་བཀའ་དྲིན་བླ་ན་མེད་པའི་སྨོན་གྲོལ་གྱི་ཐུགས་རྗེས་བསྐྱངས་ཤིང་། མཁས་གྲུབ་དུ་མའི་ཡོངས་འཛིན་དྲང་སྲོང་ཚུལ་ཁྲིམས་རྒྱལ་མཚན་གྱི་ཞལ་བཅུད་བདུད་རྩིའི་ཟེགས་མས་བློ་གྲོས་ཀྱི་པད་མོ་བག་ཙམ་བརླན་པས་བཅུ་ཕྲག་རིག་པའི་གནས་ལ་རྣམ་དཔྱོད་ཀྱི་འཇུག་པ་མི་དམན་པར་ཤར་བའི་མདོ་ཁམས་སྟོད་ཀྱི་སྤྲང་པོ་ལོ་རྒྱུས་སྨྲ་བ་དཔལ་ལྡན་ཚུལ་ཁྲིམས་ཞེས་པས་རྣམ་འདྲེན་བརྒྱ་བའི་སྟོན་པ་འབྱུང་ལྡན་ནམ་མིག་དམར་ཤིང་ཕོ་བྱི་བའི་ལོར་མཚན་དཔེའི་པད་མོ་བཞད་པ་ནས་བཟུང་བགྲང་བྱ་ཚིག་ཁྲི་བདུན་སྟོང་དགུ་བརྒྱ་བརྒྱད་བཅུ་འདས་པ་ཡོངས་འཛིན་ཆུ་ཕོ་བྱི་བའི་ལོར་དཀའ་ཐུབ་ཟླ་བའི་དཀར་ཕྱོགས་རྒྱལ་བ་གསུམ་པའི་ཚེས་ལ་མཇུག་ཡོངས་སུ་གྲུབ་པར་བྱས་ཏེ་རྒྱ་གར་ཧི་མ་ཅལ་གྱི་མངའ་ཁུལ་སྨན་ལྗོངས་ས་ཡི་ཐིག་ལེ་ཐོབ་རྒྱལ་གསར་པའི་བོད་ཚོགས་སུ་ལེགས་པར་བྲིས་པ་རྫོགས་སོ།། །།

དགོན་སྡེའི་ཆགས་རབས།

གཡུང་དྲུང་བོན་གྱི་བསྟན་པ་སྔ་ཕྱིའི་དུས་སུ་དགོན་སྡེའི་ཆགས་རབས་མདོར་བསྡུས།

རྨད་བྱུང་གཞན་ཕན་སྤྱོད་པའི་གཟིངས་ཆེན་པོ། །གྲངས་མེད་བསྐལ་པ་རྒྱ་མཚོར་བསྐྱོད་པ་ལས། །བྱང་ཆེན་ནོར་བུའི་གཏེར་ལ་དབང་བསྒྱུར་བ། །གཤེན་རྒྱལ་འགྲོ་བའི་བླ་མར་ཕྱག་འཚལ་ལོ། །གང་གི་བསྟན་པ་སངས་རྒྱས་གཡུང་དྲུང་བོན། །བསྟན་པའི་ལྷ་སྡེ་འཛམ་གླིང་ཞང་བོད་ལྗོངས། །སྔ་ཕྱི་བར་དུ་ཇི་ལྟར་ཆགས་དར་བའི། །གདན་རབས་ལོ་རྒྱུས་མདོར་བསྡུས་འབྲི་བར་བ། །དེ་ཡང་དང་པོ་རི་མཐོ་ས་གཙང་མ་ཞང་ཞུང་དང་། །བོད་ཀྱི་སའི་ཆ་གླང་པོའི་གཙུག་ལྟར་མཐོ་ཞིང་ཕྱོགས་ཐམས་ཅད་གངས་རིའི་ར་བས་བསྐོར་བའི་ལྗོངས་སུ་མཁས་པ་དང་། །གྲུབ་པའི་སྐྱེས་བུ་ཇི་སྙེད་ཅིག་བྱུང་བ་ལས། ཐོག་མར་བསྟན་པ་སྔ་དར་གྱི་དུས་ཀྱི་ཆེས་སྔ་དར་གྱི་སྐབས་སུ་གཡུང་དྲུང་གི་བོན་རིན་པོ་ཆེ་ལས་གཞན་པའི་ཆོས་ལུགས་མི་གཅིག་པ་མེད་པས། ཞང་བོད་ཁམས་གསུམ་དུ་རྒྱལ་གཤེན་མཆོད་ཡོན་སྡེ་གཉིས་པོ་འཕེལ་རྒྱས་ཆེ་ཞིང་བཤདསྒྲུབ་རབ་ཏུ་དར་སྟེ། དེ་ཡང་སྔར་སྟོན་པའི་སྐུས་འདུལ་བའི་དུས་བོད་དུ་བྱོན་སྐབས་བོད་དུ་ལྷ་གསོལ་དང་ཡུག་ཕུད་ཙམ་གྱི་རྒྱུ་བོན་ཕྲན་ཚེག་འགའི་ལུང་ཕོགསླད་དུ་རྒྱུ་འབྲས་ཀྱི་བོན་རྣམས་དར་བའི་བྱིན་བརླབས་ལུང་བསྟན་གནང་། །ཞང་ཞུང་དུ་འབུམ་ཆེན་སྡེ་བཞིའི་བོན་གསུངས། །དེ་རྗེས་གསུང་གི་བསྟན་པའི་ནང་ཐོག་མར་ཞང་ཞུང་དུ་འདུལ་བའི་བསྟན་པ་དར་བ་ཡིན་ཏེ། དེང་སྐབས་རབ་བྱུང་བཅུ་དྲུག་པའི་ཆུ་བྱི་འདི་ཡན་མི་ལོ་བཞི་སྟོང་དྲུག་བརྒྱ་ལྷག་གོང་དུ།སྟག་གཟིག་ནས་མཁན་པོ་རྫུ་འཕྲུལ་ཡེ་ཤེས་ཕེབས་ནས་བསྟན་པའི་དབུ་བརྙེས་ཚུལ་བསྟན་བྱུང་དུ་བཤད་པ་ལྟར་ལ། དེ་འཛིན་འདུས་པའི་སྡེ་རབ་ཏུ་མང་བར་འཕེལ་ཏེ། ཐོག་མར་སྤོས་ངད་ལྡན་པའི་ཤར་བརྒྱུད་ཏག་ལུང་ན་བ་དམར་ལྡེང་བོན་ཕུག་ཏུ་དྲུང་མུ་ཁྲི་རྩེའི་ལྷ་སྡེ་ཆེན་པོ་དེ་ནི་མཁན་ཆེན་རྫུ་འཕྲུལ་ཡེ་ཤེས་དང་། ཡེ་ཤེས་ཚུལ་ཁྲིམས་བླ་སློབ་ཀྱི་གདན་ས་ཡིན་ཅིང་མཁན་པོའི་ཞབས་རྗེས་ཀྱང་དེང་སང་དགོན་ཤུལ་གྱི་ཉེ་རིའི་བྲག་སྟེང་དུ་ཡོད། ཞང་ཞུང་པོས་རི་ངད་ལྡན་གྱི་ཤར་ཕྱོགས་ཤེལ་གྱི་བྲག་དཀར་རྩེ་རྫོང་དུ། གཡུང་དྲུང་ལྷ་རྩེའི་འདུས་སྡེ་ཆེན་པོ་དགྲ་བཅོམ་སྟོང་ཕྲག་དང་ལྡན་པ་ཞང་ཞུང་མཁན་པོ་གཡུང་དྲུང་ཚུལ་ཁྲིམས་ཀྱིས་བཏབས། དེ་བཞིན་སྤོས་རི་ངད་ལྡན་གྱི་ནུབ་ཕྱོགས་དཔལ་ཕུའི་རི་ལྡེབས་སུ། གཡུང་དྲུང་མཆོག་སྟེང་གི་དགོན་པ་གནས་བརྟན་སྟོང་དང་དྲུག་བརྒྱ་ལྡན་པ་ཞང་ཞུང་མཁན་པོ་ཁྲི་འབར་གཙུག་ཕུད་ཀྱིས་བཙུགས། ལྷོ་ཕྱོགས་ཧྲོམ་པོ་དཔལ་གྱི་རི་ལ་གཡུང་དྲུང་བརྩེགས་པའི་འདུས་སྡེ་ཆེན་པོ། དགེ་འདུན་སྟོང་ཕྲག་ལྷག་ལྡན་གཙུག་ཕུད་ཚུལ་ཁྲིམས་ཀྱིས་བཞེངས། གདན་ས་ཆེན་པོ་དེ་བཞིས་གཙོས་གཞན་ཡང་ཤར་ཕྱོགས་ཧོར་སྟོད་ཏག་ཅུང་གི་གཡས་རིའི་ལུང་པར་ལེ་ངུར་ལྷ་རྩེའི་དགོན་པ། མ་པང་མཚོ་ཤར་སེ་བ་ལུང་དགན་བཀྲ་ཤིས་རྩེ། གསེར་བྲག་བྱ་སྐྱིབས་ཅན་ན་གཡུང་དྲུང་བཀོད་པའི་ལྷ་སྡེ། དེ་བཞིན་ཁྱུང་མོ་སྦུག ཨུན་རུང་བྲག་དཀར། ལ་ངག་ནུབ་དོ། རྩེ་བརྒྱད་རི་ཕུ། གངས་རིའི་གསེར་ལུང་། སྐུ་མཆོག་གླང་ཆེན་རྫོང་།བྱེ་མ་གཡུང་དྲུང་། གངས་ལུང་ལྷ་ཕུ། ལྷོ་བྱང་ཏ་གླིང་གཉིས། ཉི་མ་དཔལ་ཕུ། ན་སྙིལ་གངས། སྟག་ལ་མཁར། མདུན་ཆུ་གླང་ཆེན་བྲག དྲི་བདའ་སྤོས་རི། བ་རི་གཙུག་ལྡན། ཁྱུང་ལུང་དངུལ་མཁར། མདའ་པ་མཁར། གུ་གེ་ཤང་རྩེ་གཞུང་། སྤུ་རང་ཀང་ཙེ་ཕུ། རུ་ཐོག་ཁྱུང་ཚང་བྲག སྐུ་ལྷ་སྟག་རི་སྦུག གེ་ཁོད་གཉིས་ལུང་གངས། བྱང་ར་བཞི། ཤར་ཤེལ་རོང་། ཡར་རྗེའི་གངས། ད་རོག་མཚོ། མེ་རྒྱུང་དཀར་ནག བློན་པོའི་གངས། སྡོང་རྒྱོང་སྨུག་མོ་རི། ཁྲི་འོད་ཟུར་ཐང་། དྭང་ར་གཡུ་མཚོ། རྣམ་རྒྱལ་ལྷ་རྩེ། ཤར་དུམ་པ་ཚལ། བྱང་རྒྱར་ཡིབ་ཚལ། ནུབ་བ་ཡུའི་ཚལ། ལྷོ་ཁྱི་ཏོར་ཚལ། དེ་ལ་སོགས་ཞང་ཞུང་ཁྲི་སྡེ་སྟོད་སྨད་ཀུན་དང་། སྟོད་ལ་སེང་སྦལ་ཏེའུ་ཕྱིན། སྨད་ནག་གཙང་གློ་དོལ་ཡན་ལྷོ་བྱང་ཀུན་ཏུ་འདུལ་བ་འཛིན་པའི་འདུས་སྡེ་ཆེ་ཕྲ་སྟོང་ཕྲག་གྲངས་ཉེ་བ། བཀའ་ལུང་ཉན་བཤད་དང་། རི་ཁྲོད་ཙོག་པུའི་སྡེ་དང་། བྲག་དཀོན་བཀའ་ཐུབ་ཀྱི་སྡེ་བཞི།ཕོ་མོས་ཕྱེ་བའི་ཡ་བརྒྱད་དུ་ཆགས་ཤིང་འཕེལ་ནས་མི་ལོ་སུམ་བརྒྱ་ཉེར་ལྔ་ཙམ་ལ་ཞང་ཞུང་དུ་བསྟན་པ་སྔོན་དུ་དར། དེ་རྗེས་བོད་དབུས་གཙང་སོགས་སུའང་རིམ་པར་འདུལ་བསྟན་དར་ཏེ། ཐོག་མར་དབུ་རུ་འདམ་ཤོད་སྣར་མོ་རུ་གཡུང་དྲུང་ཁྲི་འདུས་འོད་གླིང་ནི་ག་ཅུ་གཙུག་ཕུད་རྒྱལ་བ་བཞེངས། དེ་བཞིན་གཡས་རུ་རྟ་ནག་རྟ་འགོ་སུམ་ལག་ཏུ་ཁྲི་འདུས་གསལ་བའི་གནས་དགོན་བརྩེགས་ཤིང་བོན་འཁོར་བསྐོར། དེ་འབྲེལ་དབུས་གཙང་དུ་གནས་སྡེ་བརྒྱད་ཙམ་འཕེལ། དབུ་རུ་ཡེར་ཀླུང་ལྷ་སའི་གནས་སྡེ་ཆེན་པོ་གཡུང་དྲུང་ཁྲིམས་གནས་གསས་ཁང་ནི་ཡ་གོང་ཡེ་ཤེས་རྒྱལ་བས་བཏབས། བདུད་པིར་གདོང་ནག་པོ་ཚར་བཅད། དེ་བཞིན་ཡེར་པའི་བྲག་དགོན་དང་། གཡས་རུའི་ཟང་ཟང་གནས་དགོན་དང་། གྲམ་པ་ལྷ་རྩེའི་འདུ་གནས་སོགས་གནས་སྡེ་ཉི་ཤུ་རྩ་ལྔ་འཕེལ། རུ་ལག་གྲམ་པ་རྒྱང་གི་ཁྲི་འདུས་འོད་ཀྱི་ལྷ་ཁང་ནི་ཕམ་ཤིན་དཔལ་གྱི་དབང་ཕྱུག་གིས་བཏབས། ཉན་བཤད་བཀའ་བཞི་བོན་གྱི་བསྟན་པ་བཙུགས། དེར་བརྟེན་གཡུང་དྲུང་རོལ་པའི་གསས་ཁང་སོགས་གནས་སྡེ་སུམ་ཅུ་རྩ་བརྒྱད་འཕེལ། གཡོ་རུ་རག་ཟའི་འདུ་གནས་གཡུང་དྲུང་ཁྲི་སྐོས་རོལ་པའི་གཙུག་ལག་ཁང་ནི་ལྡེ་བཙུན་ཡེ་ཤེས་རབ་གསལ་གྱིས་བཞེངས། དེ་བཞིན་གཡས་རུའི་རྒྱུད་དུ་གནས་སྡེ་བཅུ་གཉིས་བརྩེགས། དེ་དུས་ཞང་བོད་ཡུལ་ལྗོངས་རྣམས་སུ་ཕྱིའི་ལྷ་རྟེན་གསས་ཁང་དང་མཆོད་རྟེན་གྱི་རིགས་རྣམས་གང་མོས་ཅི་རིགས་བཞེངས། ནང་གི་རྟེན་གསུམ་ནི་སྐུ་བརྙན་བྲིས་འབུར་རིགས་སྟོན་པ་སྤྲུལ་སྐུའི་རྣམ་ཅན་འཁོར་བཅས་དང་། གསུང་རབ་མདོ་འབུམ་གཟུངས་གསུམ། ཐགས་རྟེན་སྐུ་གདུང་ཆག་ཤིང་ཧོ་རུ་གཞི་སྐུར་སོགས་བསྐྲུན། རྣམ་དག་འབུམ་དང་མདོ་ཡི་སྐོར་ལ་ཀློག་འདོན་འབྲི་བ་སོགས་བྱེད། མཆོད་པ་རྣམ་པ་ལྔ་དང་སྒྲ་སྙན་རོལ་མོའི་ཚོགས་ཀྱིས་མཆོད། གོས་སྔོན་པོ་མིན་པ་མི་གྱོན་ཏེ། ཚུལ་གོས་པད་ལོ་རིས་དྲུག་ཀྱང་སྔོན་པོའི་རིགས་ལས་བསྐྲུན་པ་གྱོན། དགེ་སྤྱོད་བོན་ལ་བྱེད། ལས་སྤྱོད་ཚུལ་ལ་གནས། བར་ཆད་ས་ཚ་མཆོད་གཏོར་གྱིས་སེལ། དོན་སྤྱོད་ཕར་ཕྱིན་བཅུ་ལ་སྤྱོད། གྱེར་བོན་སྡེ་བཅུ་གཉིས་ལ་བྱེད། རྗེ་ཡི་སྐུ་འཚོ། བློན་གྱི་བུ་གསོ། དད་པ་ཅན་ཚུལ་ཁྲིམས་ལ་གཞུག ཤི་བ་སྐྱབས་བསྔོ་དང་མཆོད་སྦྱིན་གྱིས་འདྲེན་པའོ། །དེ་ལྟར་བོན་གྱིས་འདུ་གནས་སུམ་ཅུ་རྩ་བདུན་མཚན་འོག་བཀོད་ལྟར་གསལ་སོགས་དགེ་འདུན་གྱི་སྡེ་བརྒྱ་ཕྲག་གྲངས་སུ་འཕེལ། ཡ་གོང་མཁན་བརྒྱུད་ཉེར་ལྔ་དང་། ཕམ་ཤིན་བརྒྱུད་པ་སུམ་ཅུའི་བར་དུ་གནས་བརྟན་གྱི་སྡེ་བཟང་པོ་ཆགས་ཏེ་མི་ལོ་སྟོང་ཕྲག་ཉེ་བ་ཙམ་རིང་དབུས་གཙང་བྱང་གསུམ། ཉང་དག་རྐོང་གསུམ། ཀློ་མོན་ལྷོ་གསུམ་བཅས་ལ་བསྟན་པ་རྣམ་པར་དག་པ་དར། དེ་ནས་བསྟན་པ་རྒུད་ལྟས་ཤར་ཏེ་ཇོ་བཙུན་ཡེ་ཤེས་ཀྱིས། ལུང་བསྟན་བཞིན་སངས་རྒྱས་ཀྱི་སྐུ་གདུང་རྣམས་གཏེར་དུ་སྦས་པ་རིམ་གྱིས་མཛད། མུ་ཟི་གསལ་བཟང་བསྟན་པའི་ས་བོན་དུ་འགོག་པའི་ཏིང་ངེ་འཛིན་ལ་བཞུགས། ཞང་ཞུང་རྒྱལ་པོ་མུ་ལ་མུ་སང་དུས་ཞང་ཞུང་གི་འདུལ་བསྟན་ནང་འཁྲུགས་ཀྱིས་ཉམས། བོད་ཀྱི་གནས་སྡེ་རྣམས་རིམ་པར་ལོ་ལོ་བཞིན་འགྱུར་ལྡོག་སྣ་ཚོགས་བྱུང་། ཉམས་གུད་ཇེ་དམས་སུ་གྱུར་རིང་ལོ་བརྒྱ་ཕྲག་གཉིས་གསུམ་སོང་རྗེས་གནས་སྡེ་ཡང་བཅུ་དྲུག་ཙམ་ལས་སྟོངས། དེ་རྗེས་གྲི་གུམ་བཙད་པོ་གླེན་པའི་རིང་ལ་གནས་ཆེན་སྡེ་བཞི་བཤིག་གནས་ཕྲན་བཅུ་གཉིས་བསྒྱུར། རབ་བྱུང་གི་སྡེ་རྩ་ལག་དང་བཅས་པ་གཅིག་ཀྱང་མེད་པར་བས་ཏེ་བརླག་པར་གྱུར་ཏོ། །

གཉིས་པ་སྔགས་སེམས་སོགས་ནི་ཞང་ཞུང་སྒོ་པའི་ཡུལ་དུ་འདུལ་བའི་བསྟན་པ་ཐོག་མར་དར་ཏེ་ལོ་བརྒྱ་ཕྲག་དྲུག་བདུན་ཙམ་ན་སྔགས་སེམས་ཀྱི་བོན་རྣམས་དང་། མདོ་སྡེ་གཞན་དག་ཀྱང་རིམ་པར་དར། དེ་རྗེས་མི་ལོ་ལྔ་བརྒྱ་ལྷག་སོང་མཚམས་བོད་དབུས་ཕྱོགས་སུའང་སྔགས་སེམས་ཀྱི་དབུ་བརྙེས་ནས། བོད་རྒྱལ་གནམ་གྱི་ཁྲི་བདུན་རིང་མི་ལོ་དྲུག་བརྒྱ་ལྔ་བཅུའི་སྐོར་བར་གསང་སྔགས་འདུལ་བ་གཉིས་ཀ་མཉམ་དུ་ཟུང་འབྲེལ་གྱིས་དར། ཁྱད་པར་གསང་བའི་སྒྲུབ་གནས་སུམ་ཅུ་རྩ་དྲུག་གནས་ཆེན་ཉི་ཤུ་རྩ་བཞི་རྣམས་སུ་རིག་འཛིན་གྲུབ་ཆེན་དངོས་སློབ་སྒྲུབ་པའི་གཤེན་རྣམས་ཀྱིས་བསྒྲུབ་ཅིང་བསྟན་པས་བཤད་སྒྲུབ་འཕེལ། ཁྱད་པར་རྒྱལ་པོ་མུ་ཁྲི་བཙན་པོས་སྔགས་ཀྱི་སྒྲུབ་སྡེ་སུམ་ཅུ་རྩ་བདུན་བཙུགས་ཏེ། ཁྱུང་ལུང་དངུལ་མཁར། གངས་ཏི་སེ། སྤོས་རི་ངད་ལྡན། མ་པང་མཚོ་འགྲམ། བྲག་ཕུག་རོང་ཆེན་(དབལ་རོང་)། མཚལ་རི་(བྱང་འབྲོང་རྩེ་)ཟུར་གསུམ། རྒྱ་(མེ་རྒྱུང་དཀར་ནག)མཁར་བ་ཆོད། གད་ཀྱི་བྱི་བ་མཁར། ཆུ་མིག་བརྒྱ་རྩ། གངས་གཉན་སྟ་སྒོ། མུ་ལེ་ཁྱུད་མཚོ། དང་རའི་མཚོ་འགྲམ། ཁྲི་འོད་ཁྱུང་རྩེ། ཁྲི་འོད་རུ་ཐང་། མང་མཁར་ལྕགས་འཕྲང་། ར་ས་གཡུང་དྲུང་རོལ་པ།ལྕིམ་ལུང་བྲག་ཕུག འབྲིག་མཚམས་མཐའ་དཀར། ཟར་གྱི་སྐྱ་ར་བྲགརྟ་ནག་རྐྱང་ཕུག ཟང་ཟང་ལྷ་རྩེ།རྩེབ་རི་རྒོད་ཚང་བྲག ཉང་རོ་ཏ་ཤལ། ཉང་རོ་ཤམ་པོ་རྩེ། ཉང་རོ་དྲུམ་གྱི་སྟག་ཚལ། ཐང་ལྷའི་སྙིང་དྲུང་། ཡར་ལུང་ལྷ་རི་རྩེ། ཡར་ལུང་མཁར་འཕར། བསམ་ཡས་བྲག་དམར། འགྲན་གྱི་རི་གོང་། འཕན་ཡུལ་འབྲན་མོ་ཕུག གནམ་མཚོ་ཕྱུག་མོ། ཟླུམ་ཤོང་སྒང་ཚལ། རྐོང་ཡུལ་བྲེ་སྣ། རྐོང་ཡུལ་སེ་མོ་ཐང་། རྒྱའི་གོང་བུ་དམེ་རུ། གྱིམ་ཤོད་ཤེལ་ལེ་རྒྱ་སྐར་བཅས་ལ་བསྒྲུབ་པའི་སྡེ་བཙུགས། དེ་ནས་རྒྱལ་པོ་གྲི་གུམ་གྱི་ཚེ་སྟོད་དུ་རིག་འཛིན་གྲུབ་པ་བསྙེམས་ཤིང་དུས་གསུམ་མཁྱེན་པ་རྣམས་ཀྱིས་འཇིག་རྟེན་གྱི་ཁམས་སུ་འདུས་བས་བོན་རྣམས་དར་ནུབ་འཕོ་འགྱུར་དང་། སེམས་ཅན་ལས་རྐྱེན་དུས་དབང་གིས་ལེགས་ཉེས་མཐའ་གཅིག་ཏུ་གནས་པའི་ངེས་པ་མེད་ཕྱིར། དེ་བསྟུན་དམ་པའི་ཕྲིན་ལས་མ་འགགས་པའི་ཐབས་ཤེས་སྤྲོ་བསྡུའི་མཛད་པས་ཟབ་ཅིང་རྒྱ་ཆེའོ་བོན་སྡེ་ཐམས་ཅད་གཏེར་དུ་བཅུགདེ་དག་གི་ཚུལ་ཞིབ་པ་ནི་བསྟན་འབྱུང་ཟུར་དུ་གསལ། དེ་ཡན་འདུལ་བསྟན་སྔོན་དུ་དར་བས་མི་ལོ་ཆིག་སྟོང་བདུན་བརྒྱ་ལྷག་དང་། སྔགས་བསྟན་རྗེས་སུ་དར་བས་ལོ་དྲུག་བརྒྱ་ལྔ་བཅུ་རྩ་བཞི་ལ་བོན་བསྟན་དར་བའོ། །དེ་རྗེས་སུའང་བསྟན་འབྱུང་དུ་བཤད་ལྟར། གཏེར་དུ་མ་སོང་བའི་སྔགས་དང་། རྒྱུའི་བོན་རྣམས་དང་། ལི་ཤུ་དང་དྲན་པ་། སོགས་ཀྱིས་སྟག་གཟིག་དང་ཞང་ཞུང་ནས་སྤྱན་དྲངས་པའི་མདོ་སྔགས་སེམས་གསུམ་གྱི་བོན་རྣམས་རྒྱལ་སྲས་སྤུ་ལྡེ་གུང་རྒྱལ་ནས་བཟུང་ཁྲི་སྲོང་ལྡེའུ་བཙན་བར་རྒྱལ་རབས་སུམ་ཅུའི་རིང་རྒྱལ་གཤེན་བསྟན་པ་མཉམ་གནས་ཀྱི་མི་ལོ་ཆིག་སྟོང་བཞི་བརྒྱ་སོ་གཉིས་སུ་བཞུགས། དེའི་རིང་འདུལ་བའི་སྡོམ་རྒྱུན་དང་བསྟན་པའི་སྡེ་ནི་ཁྱབ་གདལ་དུ་མ་དར། འདུལ་བ་སྟོད་ལུགས་ཀྱི་སྡོམ་རྒྱུན་ཞེས་པ་དྭང་ར་ཁྲི་སྒྲས་སྟག་གཟིག་ནས་ཞུས་པ་ཞིག་བཙད་པོ་ཁྲི་རྩེ་འབུམ་གྱི་དུས་ཡར་ལུང་འཕན་ཐང་རྩེ་རུ་གནས་བརྟན་གྱི་སྡེ་ཞིག་ཆགས་པར་བཞེད་པ་ཡོད། སྔགས་སྒྲུབ་པའི་སྡེ་རྣམས་ཅི་རིགས་སུ་གནས་ཤིང་ཆགས་ནའང་རྒྱལ་པོ་ཁྲི་སྲོང་གི་དུས་གསར་བྱུང་གི་རྒྱ་ཆོས་ལ་ཐུགས་ཞེན་ཆེ་བས་ཞང་བོད་ཀྱི་བོན་སྡེ་ཕལ་ཆེར་གཏེར་དུ་སྦས། འབུམ་སྡེ་ཁ་ཅིག་དང་སྔགས་སེམས་མན་ངག་ཕོན་ཆེ་བ་ཞིག་ཆོས་སུ་མིང་ཚིག་བསྒྱུར་ཏེ་བྲིས། བོན་བསྟན་དངོས་ཀྱི་ཉི་མ་ནི་ནུབ་རིར་གཤེགས་པ་སེམས་ཅན་གྱི་ལས་རྐྱེན་བསོད་ནམས་ཕྲ་བ་དང་། འདུས་བས་གཤིས་ལུགས་གསར་པས་རྙིང་པ་ཟིལ་གྱིས་གནོན་པ་ནི་སྤྱི་ལུགས་སུ་གྱུར་ཕྱིར་ལོ་བརྒྱ་ཕྲག་གཅིག་ལྷག་ཙམ་བོད་དུ་བོན་བསྟན་བསྣུབས་པའི་ཚུལ་བས། དོན་དུ་རྒྱལ་བའི་ཕྲིན་ལས་གང་ཟག་ཕལ་གྱིས་བསྒྱུར་བསྣུབས་མེད་པར་བྱེད་ག་ལ་ནུས། རྒྱལ་པོ་སྲས་བཅས་ཀྱང་གསང་སྤྱོད་ཀྱི་བོན་སྡེ་སྣ་ཚོགས་ཡོད་པ་དང་། རྒྱལ་འབྱངས་མངའ་རིས་སུའང་རང་གནས་སུ་བོན་སྡེ་སྣ་ཚོགས་ཅི་རིགས་སྤྱོད་པ་ཡོད་ལུགས་བན་བོན་གཉིས་ཀྱི་དཔེ་ལུང་དུ་ཤེས། དེ་ལྟར་སྔོན་རབས་ཀྱི་དུས་སུ་བོན་གྱི་འདུ་གནས་སོ་བདུན། སྒྲུབ་གནས་སོ་དྲུག གནས་ཆེན་ཉེར་བཞི། སྒྲུབ་སྡེ་སོ་བདུན་བཅས་ཀྱི་མིང་གྲངས་དང་ས་ཚིགས་ནི། དང་པོ་འདུ་གནས་སོ་བདུན། དབུ་རུ་ན་བཅུ་གསུམ་ཡོད་དེ། འདམ་ཤོད་སྣར་མོ་ནི་གཉན་ཆེན་ཐང་ལྷའི་མདུན་འདམ་གཞུང་། ངན་ལམ་རལ་གསུམ་ནི་བསམ་ཡས་ནས་སྐྱིད་ཤོད་དུ་ཡོང་བའི་བར། འཕན་ཡུལ་བྲག་དཀར་ནི་དབུ་རུ་བྱང་ངོས་འཕན་པོའི་ནང་། མལ་དྲོ་ར་བ་ནི་དབུ་རུ་ཤར་ལྷོ་ཕྱོགས་མལ་དྲོའི་ས། མཆིམས་ཀྱི་བྲག་དམར་ནི་བསམ་ཡས་མཆིམས་ཕུ། ཧས་པོ་རི་ཐང་ནི་བསམ་ཡས་ཧས་པོ་རིའི་གཞུང་། ལྷ་ས་ཡེར་པ་ནི་སྐྱིད་ཆུའི་རྒྱུད་ལྷ་སའི་གཞུང་། གནམ་གྱི་རེ་གོང་ནི་དབུ་རུའི་ནང་ལྷ་ས་དང་ཆུ་ཤུལ་བར་སྐྱིད་ཆུའི་ལྷོའི་ཆུ་འགྲམ། གནམ་མཚོ་དོ་རིང་ནི་གོ་སླ། སྟོད་རོས་ལུང་གསུམ་ནི་སྟོད་ལུང་ནང་། སྐྱིད་ཤོད་ལུང་ནག་ནི་སྐྱིད་ཤོད་ལྷོ་རྒྱུད། རེ་རྐྱང་ཤ་མཐའ་ཁ། མདོག་གུང་རྒྱལ་མོ་ཁ་གཉིས་ཀྱང་དབུ་རུ་ནང་། གཡོ་རུ་ན་བདུན་ཡོད་དེ། འོལ་ཁ་ཤུག་གཅིག་ནི་འོལ་དག་མཚམས། ཉང་ལུང་ཤིང་ནག་ནི་བྲག་གསུམ་ནང་། གཡེ་ལུང་གོང་བར་ནི་ཨེ་དག་ནི་མཚམས། རྐོང་ཡུལ་བྲེ་སྣ་ནི་ཀོང་པོ་བུ་ཆུའི་གཞུང་། ཡར་ཀླུང་སོགས་ཁ་ནི་ཡར་ལུང་ལྷ་རིའི་གནས། ཟླུམ་ཤོད་ཐང་དམར་ནི་ཡར་ལུང་གཙང་པོའི་མདོ། མ་དྲོ་མཚོ་ཤོད་ནི་ལྷོ་ཁ་སྨད་མཚོ་སྣ་ཕྱོགས་ཉེ། གཡས་རུ་ལ་བརྒྱད་ཡོད་དེ། འོ་ཡུག་ས་ནག་ནི་འོ་ཡུག་སྟོད། ཤངས་ཀྱི་ཞོང་ཞོང་ནི་ཤངས་ནང་གི་གནམ་གླིང་གི་འགྲམ། བྲུད་ཀྱི་མཁར་གདོང་ནི་ཐོབ་རྒྱལ་མཁར་སྣ། རྟ་ནག་རྐྱང་ཕུ་ནི་རྟ་ནག་འཇེད་ཕྱོགས་ཕུག་བརྔས་པའི་ལུང་ཕུ། འཇེད་ཀྱི་རྒྱང་མཁར་ནི་མཐོང་སྨོན་ཕྱོགས། རྟ་ཕུ་དྲོས་ལྷས་ནི་མུས་ཀྱི་ཕུ་བྱང་འབྲོག་མཚམས། གཙང་གི་གྱེར་ཕུག་ནི་འདོག་གཞུང་གི་ཕུག ཟང་ཟང་ལྷ་བྲག་ནི་གཙང་པོའི་བྱང་རྒྱུད་ཟང་ཟང་ལྷ་གཉའ་བྲག རུ་ལག་ན་དགུ་ཡོད་དེ། ཉང་སྟོད་སྟག་ཚལ་ནི་ཉེ་རོ་ལུང་པའི་ཕུ། ཆུ་འགོ་སྟག་རིང་ནི་ཆུ་མིག་རིང་མོ་ཟེར་ཏེ་གཞིས་རྩེའི་ལྷོ། མཁར་ཆེན་བྲག་དཀར་ནི་དེ་ནས་འབྲིག་མཚམས་ཕྱོགས་འགྲོ་ལམ་ཡོད་དེ་དེང་སང་བྲག་དམར་ཟེར། མཚོ་རྔ་དྲིལ་ཆུང་ནི་འབྲིག་མཚམས་བྱང་ཁར་ཡོད། གཉེན་རྩེ་ཐང་ཤོད་ནི་དེའི་ནུབ་ཉེ་བར་དུ་བླ་མ་གཤེན་གྱི་བཞུགས་གནས། གྲམ་པ་ཁ་འུ་ནི་ས་སྐྱའི་ཡར་གྲམ་པའི་ལུང་ནང་། རག་ཟ་ཐང་ཟླུམ་ནི་གྲམ་པ་དང་མང་མཁར་གཉིས་བར་བྱེ་བྲག་ཅིག་ཡིན་ཚོད་དེ་དཔྱད། མང་མཁར་མདོ་ཕུག་ནི་གཙང་པོའི་ལྷོ་ཕྱོགས་མང་མཁར་ལུང་པའི་མདོ་ལྕགས་འཕྲང་ཕུག་མོ་ཆེ། ལྷ་ཡུལ་གུང་ཐང་ནི་མང་ཡུལ་གུང་ཐང་ཞེས་ཏེ་ལ་སྟོད་རྩེ། འདི་རྣམས་སྔར་བོན་གྱི་འདུ་གནས་ས་ཡིན་ཀྱང་ཕྱིས་སུ་ཁ་ཤས་མ་གཏོགས་པར་དམ་ཆོས་གསར་རྙིང་གི་དགོན་པའམ་ལྷ་ཁང་རེ་ཡོད།

གཉིས་པ་བསྒྲུབ་གནས་སོ་དྲུག་ནི། དང་པོ་གསང་བའི་གནས་དགུ་དང་། བླ་མ་ཆེ་དྲུག་གི་གནས་དངོས་ནི་རི་རྒྱལ་དང་རི་བདུན་སོགས་སུ་ཡིན་ཏེ། གཡུ་ལུང་ཤལ་བྲག་ནི་རྩ་གསུམ་ལྷོ་ནུབ་མཚལ་རི་ཟུར་གསུམ་གྱི་ལྷོ་ཤར་ཤེལ་བྲག་གསང་ཕུག རི་ནག་འཇོམས་པ་ནི་མཚལ་རིའི་བྱང་ནུབ་བདུད་འཇོམས་རིའི་གསང་ཕུག ཨ་སུ་ར་ནི་སེང་ལྡེང་འཛིན་རིའི་སྨད་གསང་བའི་བྲག་ཕུག སྟག་གཡག་རོལ་པ་ནི་བཤོལ་མདའ་འཛིན་དབུས་གཡའ་གངས་མཚམས་ཕུག འགྲན་གྱི་རི་གུང་ནི་མུ་ཁྱུད་འཛིན་རྩ་བྲག་དམར་འགྲན་གོང་ཕུག མུ་ཁུམ་རི་ནི་ལྟ་ན་སྡུག་ལྷོ་ཉ་མེད་འོད་མཚོའི་འགྲམ་ནམ་མཁའ་མཛོད་ཕུག སྟ་སྒོམ་མ་ཕམ་ནི་ཀུན་འདུད་འཛིན་ལྷོ་སྟ་སྒོ་གངས་ཀྱི་ཤེལ་བར་གསེར་བྲག་བྱ་སྐྱིབས་ཅན། གྲང་མའི་གླིང་ཁྲོད་ནི་གསེར་མདོག་འཛིན་སྟོད་རིན་ཆེན་གྲང་མའི་གླིང་ཕུག ལྷ་སྲིན་འཐབ་བྲག་ནི་རྟ་རྣ་འཛིན་ཁ་ལྷ་སྲིན་མཚམས་ཀྱི་དབེན་ཕུག བྲག་ཕུག་རོང་ཆེན་ནི་རྩ་གསུམ་མཚལ་རིའི་ལྷོ་ནུབ་དབལ་གྱི་བྲག་ཕུག་སྟེ་དབལ་རི་ཟུར་གསུམ་གྱི་སྨད་ནུབ། མཚལ་རི་འདུན་ས་ནི་མཚལ་རིའི་བྱང་ཤར་ལྷ་འདུན་རིའི་གསང་ཕུགརྒྱལ་མཁར་བ་ཆོད་ནི་ནུབ་ཕྱོགས་ཨོ་རྒྱན་དབུས་རིའི་རྩེར་ཤེལ་བྲག་ཕུག ཆུ་མིག་བརྒྱད་ཅུ་ནི་མུ་ཁྱུད་འཛིན་གྱི་ཕྱི་རོལ་རྒྱ་མཚོ་ཆེན་པོའི་འགྲམ་གཡུའི་ཆུ་མིག་བརྒྱད་ཅུ་རྩ་གཉིས་འགོ། རི་རྒྱལ་ལྷུན་པོ་ནི་རི་རབ་གནས་སམ་སྟག་གཟིག་འོད་ཀྱི་ལྷ་རི་སྤོ་མཐོན་རྩེ། ལྷ་རི་གྱང་ཐོ་ནི་བོན་རིའི་དབུ་རྩེའམ་བོད་ཡུལ་གཡོ་རུ་ལྷོ་ཁའི་ཡར་ལུང་བཙན་དང་ལྷ་རི་སྒོ་བཞིའི་གནས། མུ་ལེ་ཁྱུད་མཚོའི་ནི་ཞང་ཞུང་ལ་ངག་མཚོའི་དོ་ཆེན། མོན་རི་ཟུར་གསུམ་ནི་གོར་བོད་ཞང་གི་མཚམས་རི་གསུམ་འདུས་པའི་རྩེ། གངས་གཉན་ཏི་སེ་ནི་ཞང་ཞུང་གི་དཀྱིལ་ཏི་སེ་གངས་དཀར། སྤོས་རི་ངད་ལྡན་ནི་ཞང་ཞུང་དབུས་མཚོ་མ་པང་གི་ཤར་སྤོས་ངད་ལྡང་བའི་རི། དང་ར་གཡུ་བུན་ནི་ཞང་ཞུང་ཤར་བརྒྱུད་དྭང་ར་གཡུ་མཚོའི་བྱང་ཤར་གཡུ་བུན་བྲག བྲུང་གི་སྟག་ཚལ་ནི་བོད་ཡུལ་ཉང་སྟོད་ཉང་རོ་བྲུང་གི་སྟག་ཚལ་གནས། རྒྱ་སོ་དར་རྩེ་ནི་སྨད་རྒྱ་ནག་མཚམས་དར་མདོ་དང་ཉེ་བ་རྒྱའི་གོང་བུ་དམེ་རུ་ཟེར། ཡར་ལྷ་ཤམ་པོ་ནི་ཤམ་པོའི་གངས། འཕན་ཡུལ་བྲག་དཀར་ནི་གོང་གི་འདུ་གནས་ལྟར། གནམ་མཚོ་དོ་རིང་ཡང་དེ་ལྟར་རྟོགས་སླ། ལ་ཤང་རྩེ་མོ་ནི་བྱང་འགྲོག་སྒེར་རྩེའི་བྱང་རི་རྫ་ལ་ཤང་། མང་མཁར་ལྕགས་འཕྲང་ནི་གོང་གི་ལྟར་གཙང་པོའི་ལྷོ་རྒྱུད། ཟང་ཟང་ལྷ་བྲག་ཀྱང་གོང་བཤད་ལྟར་གཙང་པོའི་བྱང་རྒྱུད་འབྲོག་མ་ཡུལ་གྱི་གནས། གསང་བྲག་རྒྱ་བོ་ནི་གཙང་གཡས་རུ་ཤངས་རྒྱ་མཚོའི་ཕུག་ནང་ཡོད། རྒྱུང་སྲུབ་ཤེལ་བྲག་དེ་བཞིན་ཤངས་གཡས་ལུང་མཚོ་སྙའམ་རྒྱ་མཚོའི་ནང་བྲག་རིའི་ཁུང་ཕུག ཁྱུང་ལུང་དངུལ་མཁར་ནི་ཞང་ཞུང་ཁ་ཡུག་གི་རྩེ་ཁྱུང་ཆེན་སྤུངས་རིའི་ཞོལ། བ་རི་གཙུག་ལྡན་ནི་ཁྱུང་ལུང་གི་ཤར་དྲི་བདའ་སྤོས་རིའམ་སྤུ་ཧྲེང་སྟོད་རྨ་བྱ་ཆུ་འགོའི་རི་ལའང་ཟེར། རྒྱ་གར་བསིལ་ཚལ་ནི་རྒྱ་གར་གྱི་རྡོ་རྗེ་གདན་ཉེ། ཞང་ཞུང་དབལ་ལུང་ངམ་གཉན་ལུང་ནི་རུ་ཐོག་གི་གེ་ཁོད་གཉན་ལུང་རི་ལའང་བཞེད་དེ། གཞན་གཉན་ལུང་ཟེར་བའི་གནས་དུ་མ་ཞང་ཞུང་བྱང་རྒྱུད་ལ་ཡོད། རྨ་རི་མདོ་གམ་ནི་ཤར་རྨ་ཁོག་གམ་རྨ་སྟོད་རྩེ་བླ་ཞིག་གི་གནས། ཤེལ་ལེ་རྒྱ་སྐར་ནི་སུམ་པ་གླང་གི་གྱིམ་ཤོད་ཀྱི་གནས་རི་རྩེ་དྲུག་གོ། །

གསུམ་པ་གནས་ཆེན་ཉེར་བཞི་ནི་སྒྲུབ་གནས་སོ་དྲུག་གི་ཁོངས་སུ་འདུས། བཞི་པ་མུ་ཁྲིས་བཙུགས་པའི་བོན་གྱི་སྒྲུབ་གནས་སོ་བདུན་ཡང་བཤད་མ་ཐག་པའི་གནས་ཆེན་རྣམས་རང་ལ་བཙུགས་པ་མང་ཞིང་དེ་ལས་གཞན་པ་རྣམས་ཀྱང་ས་ཆ་ཕལ་ཆེར་ཤེས་སླ། བྲག་ཕུག་རོང་ཆེན་ནི་སྟག་རོང་གི་གནས། དེ་བཞིན་གནས་མཚུངས་མཚལ་རི་ཟུར་གསུམ་ནི་འབྲོང་རི་དམར་པོ། རྒྱ་མཁར་བ་མཆོད་ནི་མེ་རྒྱུང་དཀར་ནག ཆུ་མིག་བརྒྱ་རྩ་ནི་གློ་ཆུ་མིག དེ་རྣམས་ཞང་ཞུང་སྨད་ཀྱི་སར་ཡོད། ཁྲི་འོད་ཁྱུང་རྩེ་དང་།ཁྲི་འོད་རུ་ཐང་གཉིས་གུ་རུབ་བྱང་རྒྱུད་ཡིན། ར་ས་གཡུང་རོལ་དང་། ལྕིམ་ལུང་བྲག་གཉིས་ལྷོ་རྒྱུད་ལ་སྟོད་ཕྱོགས་ལ་ཡོད། ཟར་གྱི་སྐྱ་ར་བྲག་ནི་གཡས་རུ་ཤངས་ཀྱི་ཟར་ཕུ་ཕྱོགས། འགྲན་གྱི་རི་གོང་ནི་ཕྱིས་ཡར་གཙང་ཉིན་རྒྱུད་བྱ་དུར་དགོན་གོང་གནས་ལ་བཞེད། གཞན་གྱི་ས་རྣམས་གོང་ལྟར་གྱིས་དཔོགས་སོ། །གཞན་ཡང་ཞང་ཞུང་སྟོད་ཀྱི་ལྷ་རབས་སྡེ་བཞི། བར་གྱི་གངས་རི་མཚོ་གསུམ། སྨད་ཀྱི་རྒྱུང་རྒུའི་གནས། སྨན་བཙུན་མཆེད་དགུ། ཡར་རྗེ་ལྷ་དགུ། བློན་པོ་གོང་འོག་སོགས་ཞང་ཞུང་གི་ལྷ་གཉན་གནས་པའི་རི་བྲག་སུམ་བརྒྱ་དྲུག་ཅུ། འཁྱིལ་བའི་མཚོ་དང་འབབ་ཆུའི་གནས་བརྒྱ་དང་བརྒྱད་ཅུ། བོད་ཕྱོགས་ན་རྗེ་ཡི་མགུར་ལྷ་བཅུ་གསུམ། བོད་ཀྱི་ལྷ་དགུ། གནམ་སྨན་ཨ་ཕྱི་མཆེད་ལྔ་། སྨན་བཙུན་བརྟན་མ་བཅུ་གཉིས། རྩེ་བླ་བཅུ་གསུམ། གངས་ཆེན་བདུན་སོགས་ཞང་བོད་ཀྱི་གནས་ཆེན་ཀུན་དང་། དེ་བཞིན་དུ་མདོ་ཁམས་ཀྱི་ས་ལྷོ་བྱང་ཀུན་ལ་དགོན་པ་དང་བསྒྲུབ་གནས་དབེན་ཁང་གི་ཁྱབ་པར་ཡོད་ཀྱང་རིམ་པར་འཕོ་འགྱུར་གྱིས་ཕྱིས་དར་དུས་སུ་ཡུལ་ཕྱོགས་ཕལ་ཆེར་གྱི་གནས་རྣམས་ལ་དམ་ཆོས་གསར་རྙིང་ཅི་རིགས་ཀྱི་དགོན་གནས་རེ་ཆགས། བྱང་འབྲོག་ཤས་ཆེ་ཞིག་ནི་དགོན་ཤུལ་གྱི་ཁང་རོ་རྡོ་ཧྲུལ་མངོན་དང་མི་མངོན་ཙམ་གྱི་རྣམ་པ་ནི་འདུས་བས་ཀྱི་སྤྱི་ལུགས་སོ། །

ད་གཉིས་པ་བསྟན་པ་ཕྱི་དར་གྱི་དུས་འདིར་བོན་གནས་ཀྱི་གདན་ས་བཤད་པ་ལ། སྤྱིར་དེ་དུས་གྲུབ་མཐའི་ཆོས་ལུགས་གསར་རྙིང་མི་གཅིག་པ་མང་པོ་དར་ཏེ་དེ་དག་རང་རང་གི་རྩལ་མངོན་པར་བཏོན་པ་ཆེ་ཕྱིར་ལ་ལ་དར་ཞིང་ལ་ལ་རིམ་པར་བག་ལ་ཞ་བར་གྱུར་མོད་འོན་ཀྱང་རྒྱལ་བའི་ཐུགས་རྗེ་དང་ཕྲིན་ལས་ཀྱིས་གཤེན་བསྟན་འཛིན་པའི་གནས་སྡེ་སྔ་ཕྱིར་ཆགས་པ་དང་། གནས་པ་དང་། དར་བ་དང་། ཉམས་ཏེ་སྟོངས་པ་བཅས་གྲངས་མང་བ་སྟོད་མངའ་རིས་ནས། སྨད་རྒྱ་མཚམས་ལ་ཐུག་གི་བར་མ་ཁྱབ་པ་མེད་པ་ལྟ་བུ་ཞིག་མངོན་པས་ཐམས་ཅད་བརྗོད་དུ་མི་ཤེས་ཀྱང་། མཐོང་ཐོས་ཀྱི་ལམ་དུ་གྱུར་པ་འགའ་ཞིག་སྨོས་ན། ཐོག་མར་བོན་སྙིང་མའི་རིང་ལུགས་འཛིན་པ་བྲུ་ཞུ་གཤེན་གསུམ་དང་། སྤ་རྨེའུ་ཁྱུང་གསུམ་བཅས་གདུང་རྒྱུད་རྒྱལ་པོ་དྲུག་ཅེས་པར་གྲགས་ལས།

དང་པོ་རྒྱལ་རིགས་བྲུ་ཡི་གདན་ས་སྔ་བ་ཡུལ་ལ་སྟོད་གཙང་གི་གྲམ་པ་ག་ར་ངོ་མང་གི་བོན་གནས་ནི། (སྤྱི་ལོ་ ༩༩༠ སྐོར་) བྲུ་ཆེན་ནམ་གཡུང་གི་དུས་ན་སྔོན་དུ་ཆགས་བཞིན་ཡོད་དེ་དང་ཡན་འདས་ལོ་དགུ་བརྒྱ་དང་བརྒྱད་ཅུ་སྐོར་སོང་། རྟེན་གསུམ་ཕོ་བྲང་སོགས་ལེགས་རྒྱས་སུ་ཡོད་ཅིང་བྲུ་ཆེན་ཡབ་སྲས་སོགས་བླ་རབས་གསུམ་བཞི་ལ་སྒོམ་གྲྭ་དང་སྒྲུབ་གྲྭ་རབ་ཏུ་དར་ནའང་ཕྱིས་སུ་རིམ་པར་འཕོས་ཏེ་མེད། ཆོས་མ་བྲག་སྨུག་སྒྲུབ་གྲྭ་ནི་བྲུ་སྟོན་ཁྱུང་རྒྱལ་གྱིས་བཙུགས་ཤིང་དེ་དུས་དར་རྒྱས་གཟི་བརྗིད་ཆེ། དེ་བཞིན་དུག་གདོང་བྲག་རིང་དང་། ཤངས་རྫོང་བྲག་གཉིས་སུའང་སྒོམ་གྲྭ་རྗེ་དེ་ཉིད་ཀྱིས་བཙུགས་ཤིང་སྨིན་གྲོལ་དར། ཉ་མོ་སྨོན་དཀར་དགེ་ལྡིང་ནི་བྲུ་ཆེན་ནམ་མཁའ་གཡུང་དྲུང་སྐུ་ཚེའི་སྨད་ཀྱི་གདན་ས་སྟེ། བླ་རབས་ལྔ་དྲུག་ལ་ཉ་མོ་བོན་གནས་ཞེས་དར་རྒྱས་ཆེ་ཡང་དེང་སྐབས་ནི་བོན་ལུགས་ལོ་རིམ་དུས་མཆོད་གཏོང་བ་ཙམ་ལས་མེད། དེ་བཞིན་གཡས་རུའི་སྲིན་པོ་རི་དང་། ཤངས་སྣ་དཀར་ཕྱོགས་གཉིས་ལ་སྒྲུབ་གྲྭ་རེ་ཡོད་ཅིང་སྣ་དཀར་དུ་གདུང་བརྒྱུད་བཅས་ཕྱིས་རིང་ཙམ་བར་ཡོད། གཙོ་བོ་བྲུ་ཡི་གདན་ས་ཆེན་མོ་གཙང་གཡས་རུའི་བ་གོར་དབེན་ས་ཁ་ནི་བྲུ་རྗེ་བཙུན་གཡུང་དྲུང་བླ་མས་རབ་བྱུང་དང་པོའི་ཆུ་བྱི་ལོར་བཏབ་ཏེ་ད་ལྟའི་ཆུ་བྱི་འདི་ཡན་ལོ་དགུ་བརྒྱ་སོང་། གྲྭ་ཚང་གླིང་བཞི་གྱེས་ཤིང་མཚན་ཉིད་དང་གསང་སྔགས་ཟུང་འབྲེལ་གྱི་གཙང་གྲྭ་སུམ་སྟོང་ཉེ་བའི་གདན་ས་ཆེན་པོར་གྱུར། བརྒྱུད་པའི་བསྟན་འཛིན་ནི་ཐོག་མར་རྗེའི་དབོན་སྤྲུལ་སྐུ་ཉི་མ་རྒྱལ་མཚན་ནས། སྲས་ནམ་མཁའ་རྒྱལ་མཚན་སོགས་གདུང་རྒྱུད་རིམ་བྱོན་དང་། མཁས་གྲུབ་ཆེན་པོ་མེ་གཉོས་གཉིས། འགྲོ་མགོན་ཁུ་དབོན། བྲུ་རྗེ་སྐུ་མཆེད་ནས་རྗེ་མཉམ་མེད་ཆེན་པོ་ཡན་གདན་འཛིན་སློབ་དཔོན་མཁས་གྲུབ་སྐྱེས་བུ་ཆེན་པོ་བཅོ་བརྒྱད་ཙམ་གྱི་རིང་བཤད་སྒྲུབ་ཀྱི་མཚོ་ཆེན་པོ་བརྡོལ་ཏེ་དར་རྒྱས་སུ་གྱུར་ནའང་བར་སྐབས་ལས་རྐྱེན་དབང་གིས། འབྱུང་བའི་གཡོ་འཁྲུག་རི་བརྡོལ་ཤྭ་ཆུས་འཇིག་ཅིང་མི་གནས་པར་གྱུར་མོད། འོན་ཀྱང་དེ་མ་ཐག་ནས་རྒྱལ་བ་གཉིས་པ་ཤེས་རབ་རྒྱལ་མཚན་གྱིས་ (སྤྱི་ལོ་ ༡༤༠༦ ) རབ་བྱུང་བདུན་པའི་ཤིང་བྱ་ལོར་ཐོབ་རྒྱལ་གྱི་རི་ལ་དཔལ་གཤེན་བསྟན་བཀྲ་ཤིས་སྨན་རིའི་དགོན་སྡེ་བཏབ་ཏེ་གྲྭ་ཚང་གླིང་སྟོད།གླིང་སྨད། གླིང་སྐད། གླིང་ཟུར་བཞི་གྱེས་དང་ཁང་ཚན་གྲངས་སོགས་སྔོན་ཇི་བཞིན་པར་མདོ་སྔགས་ཀྱི་བསྟན་པ་དར། བསླབ་པ་གསུམ་ལྡན་དགེ་བཙུན་ལྔ་བརྒྱ་ལྷག་སྐོར་རེ་རྒྱུན་དུ་བཞུགས་ཤིང་། གདན་འཛིན་རྒྱལ་ཚབ་སྨྲ་བའི་དབང་ཕྱུག་རིན་ཆེན་རྒྱལ་མཚན་ནས་བཟུང་མཁན་རབས་གཉིས་སྐྱེས་གྲངས་ལྡན་རིང་བཤད་སྒྲུབ་འཁོར་ལོ་གསུམ་གྱི་མཛད་པ་གཅིག་རྗེས་གཉིས་མཐུད་ཀྱིས་དུས་འདའ་ཞིང་། ཁྱད་པར་ལོ་རིམ་བཞིན་ཟླ་བ་རེ་ལ་དུས་མཆོད་ཁྲོ་ཕུར་གྱི་དགུ་གཏོར་རེ་དང་། ཀློང་རྒྱས་བཅོ་ལྔ་མཆོད་པ་རེ། སྒྲུབ་ཁང་དུ་སྒྲུབ་མཆོད་བཅུ་གཉིས་རྒྱུན་ཆགས་གནས་པ་ནི། ཟླ་བ་དང་པོ་ནས་བཟུང་རིམ་པར་མཆུ་ཟླའི་ཚེས་བཅུ་གཉིས་ནས་བཅོ་བརྒྱད་བར་དྲན་པ་གསང་སྒྲུབ། དབོ་ཟླའི་བཅུ་གཉིས་ནས་ནག་ཟླའི་བཅོ་བརྒྱད་བར་དབལ་གསས་ཚོགས་འཁོར་གྱིས་དབུ་འཛུགས་ཉིན་རིམ་དབལ་གཞུང་དང་བསྐང་འབུམ་ཚར་རེ། ས་ཟླའི་བཅུ་གཉིས་ནས་བཅོ་བརྒྱད་བར་མུན་སེལ་སྒྲོན་མ་དང་སྨྲ་སེང་སྒྲུབ་པ། སྣྲོན་ཟླ་བོན་སྐྱོང་སྒྲུབ་པ། ཆུ་སྟོད་ཟླ་ལ་རྣམ་རྒྱལ་སྒྲུབ་པ། གྲོ་བཞིན་ཟླ་བར་རྣམ་དག་སྒྲུབ་པ་དང་། སྤྱི་རིམ་ཆེན་མོའི་རིང་དབལ་གསས་ཁྲོ་ཕུར་གསུམ་གྱི་ཚོགས་འཁོར་དང་།ཁྲུམས་ཟླར་གསང་དྲག་སྒྲུབ་པ། དབྱུག་ཟླར་ཕུར་པའི་སྒྲུབ་པ། སྨིན་ཟླར་ཆེ་དབང་གཞུང་བཞི། མགོ་ཟླར་མཁའ་ཀློང་སྒྲུབ་པ། རྒྱལ་ཟླར་ཁྲོ་བོའི་སྒྲུབ་པ། ལོ་གཉིས་གསུམ་མཚམས་ཟླ་ལྷག་ལ་ལྷ་རྒོད་སྒྲུབ་པ་བཅསཀྱི་མཛད་སྲོལ་མ་ཆག་པ། རྒྱ་རིགས་བྲུའི་ཐུན་མོང་མ་ཡིན་པའི་བཀའ་སྲུང་ནི་སྲིད་རྒྱལ་དྲེལ་ནག་ཅན། མི་བདུད་དྲ་བ་དམར་ནག རྒྱལ་བོ་ཤེལ་ཁྲབ་བཅས་ཡིན་ཅིང་སྒྲུབ་ཚོགས་ཀྱང་རྒྱུན་མ་ཆད་པར་རྒྱ་ཆེ། མཁན་པོ་རེ་ཡི་སྐུ་ཐོག་ལ་རྣམ་ཀློང་ཁྲོ་བོའི་སྒྲུབ་ཆེན་རེ་དང་གོང་མའི་གདུང་རྟེན་གསེར་གདུང་མཆོད་སྡོང་བཞེངས་སྲོལ་གཙོས་རྟེན་བཞེངས་རྒྱ་ཆེན་མཛད་རྒྱས་གོང་འཕེལ་བཞིན་དེང་སྐབས་དམངས་གཙོའི་བཅོས་བསྒྱུར་བར་མི་ལོ་ལྔ་བརྒྱ་དྲུག་ཅུ་ལ་བསྟན་པ་བཞུགས། སླར་ཡང་བསྟན་རྒྱུན་གནས་པའི་དགེ་མཚན་འབར། གདན་ས་འོག་མ་དཔལ་གཤེན་བསྟན་རྣམ་རྒྱལ་ཀུན་གྲགས་གླིང་ངམ། རབ་ལེགས་གཡུང་དྲུང་གླིང་ནི་གངས་ཅན་རྒྱལ་བའི་རྒྱལ་ཚབ་སྐྱབས་མགོན་སྣང་སྟོན་ཟླ་བ་རྒྱལ་མཚན་གྱིས་རབ་ཡིད་ཤིང་རྟ་ལོར་བཏབས། (སྤྱི་ལོ་ ༡༨༣༥ ) གྲྭ་ཚང་གཡུང་དྲུང་གླིང་། ཀུན་གསལ་གླིང་།ཀུན་ཁྱབ་གླིང་། ཀུན་གྲགས་གླིང་དང་བཞི། ཁང་ཚན་བརྒྱད། འདུས་གྲྭ་ཞལ་གྲངས་བཞི་བརྒྱ་ལྷག་ཡོད། མདོ་སྔགས་ཟུང་འབྲེལ་གྱི་བསྟན་མཛད་གོང་བཞིན་སྟེང་མཚན་ཉིད་གཞུང་ཆེན་དྲུག་གིས་བཤད་སྦྱངས་སོགས་དང་། ལོ་རེར་བཅོ་ལྔ་མཆོད་པ་དང་། དགུ་གཏོར་ཆེན་མོ་གཉིས་རེ། གཞན་སྒྲུབ་ཁང་དུ་སྒྲུབ་པ་བཅུ་གཉིས་སོགས་བཤད་སྒྲུབ་ཀྱི་བྱ་བའི་སྒྲིག་ལམ་ཐམས་ཅད་གདན་ས་གོང་ལྟར་དང་། སྒྲུབ་ཆེན་ཕུར་པ་ཡིན་ཅིང་གཞན་བླ་བྲང་གྲྭ་ཚང་གི་བསྟན་རྒྱུན་མཛད་སྒོ་ཐམས་ཅད་གཅིག་ཏུ་གནས་ཏེ་འདི་ཡན་མཁན་ཐོག་བཅུའི་རིང་མི་ལོ་ཆིག་བརྒྱ་སོ་བརྒྱད་ཙམ་སོང་། སྐྱབས་མགོན་གྱི་སྐུ་དམར་གདུང་སོགས་རྟེན་གསུམ་ཁྱད་འཕགས་རབ་མང་བཞུགས།གཡས་རུ་མཁར་སྣའི་སྒྲུབ་སྡེ་གཡུང་དྲུང་ཕུན་ཚོགས་དགོན་ནི་གནས་རྟེན་རྩ་བ་ཐོག་མར་བྲུ་རྒྱལ་བ་གཡུང་དྲུང་བཞུགས་པས་ཚུགས། སྒྲུབ་སྡེ་གྲྭ་ཚང་དར་རྒྱས་ནི་འགྲོ་མགོན་ཤེས་རབ་གཡུང་དྲུང་གིས་བཏབ་མཛད། གྲྭ་ཚང་ཉིས་བརྒྱ་སྐོར་ཡོད་ཅིང་མཛད་རྒྱུན་དང་སྒྲིག་ལམ་ཐམས་ཅད་སྨན་རི་ལྟར་རོ། གཡར་སྐྱའི་སྒྲུབ་དགོན་ནི་སྐུ་མདུན་ཕུན་ཚོགས་བློ་གྲོས་ཀྱིས་བཙུགས། འཁྲུངས་གཞིས་སྤྱན་གསལ་སྒྲུཔ་ཁང་ལྷ་མཆོད་ཀྱང་སྨན་རི་ནས་གཏོང་ཞིང་སྐྱོངས། འདིར་བྲུ་ཤའི་ཀུན་བཟང་དང་ཆག་ཤིང་གདེང་ཕུར་སོགས་རྟེན་འགངས་ཆེན་ཡོད། བྲུ་ཡི་གདན་ས་རྣམ་ཐོས་ཕོ་བྲང་ནི་དབེན་ས་ཁའི་རྗེས་ཙམ་བླ་བྲང་ཁམ་ལུང་ནས་བཞུགས་གནས་ཡར་སྤོས་པ་ཡིན་ནམ་སེམས་ཏེ་གཞི་རྐང་ལོ་བརྒྱ་ཕྲག་བཞི་ལྔའི་གོང་ཡོད་ཅིང་བྲུ་ཡི་གདུང་བརྒྱུད་བླ་རབས་རིམ་བྱོན་བཞུགས། གཞན་ཡང་ཐོབ་རྒྱལ་འོ་ཡུག་ཁུལ་དང་གཙང་པོ་གཡོན་ཕྱོགས་བཅས་ལ་སྔོན་བོན་གྱི་དགོན་ཁང་ཆུང་ངུ་དུ་མ་ཡོད་ཅིང་ཁ་ཤས་དེང་སང་ཡང་སྔགས་རྒྱུན་གཏོང་དགོས་པ་ཡོད།དེ་ཡན་རྒྱལ་རིགས་བྲུ་ཡི་ཕྲིན་ལས་སོ།

གཉིས་པ་དམུ་རིགས་གཤེན་གྱི་གདན་ས་སྔ་བ་གཡོན་རུའམ་རུ་ལག་ལྷོ་ཡི་གནས། འབྲིག་གཉན་རྩེ་གད་དམར་གྱི་ལྷ་ཁང་ནི། བསྟན་པ་ཕྱི་དར་ཐོག་གཤེན་དཔལ་མགོན་ཕྲིན་ལས་ཀྱི་སྐུ་དུས་ (སྤྱི་ལོ་ ༩༦༠ ) སུ་བཞུགས་ཏེ་འདས་ལོ་ཆིག་སྟོང་བཅུ་ལྷག་སོང་། འབྲིག་མཚམས་མང་ལ་རྩེའི་དགོན་པ་ནི་སྤྲུལ་པའི་སྐུ་མཆོག་གཤེན་ཆེན་ཀླུ་དགའི་གཏེར་གནས་ཡིན་ཏེ་དེ་དུས་གཤེན་གྱི་བོན་སྡེ་ཆགས་ཤིང་སློབ་མ་བྲུ་ཞུ་སྤ་ཅོག་འཛི་རོང་མེ་ཉག་སོགས་འདུས་སྡེར་འཆད་ཉན་བཤད་སྒྲུབ་དར་རྒྱས་སུ་གྱུར་ཏེ་ད་ལྟ་ཡན་མི་ལོ་དགུ་བརྒྱ་ལྔ་བཅུ་སྐོར་འདས། སྲས་རིན་ཆེན་རྒྱལ་མཚན་ནས་བཟུང་གདུང་རབས་བཞི་ལྔ་བར་བསྟན་སྲིད་འཕེལ་རྒྱས་སུ་གྱུར། ཕྱིས་རིམ་པར་བླ་བྲང་གཡས་རུ་ཕྱོགས་སུ་འཕོས་ཤིང་ཕྱོགས་འདིར་ཇེ་དམས་སུ་གྱུར་ནའང་དེང་སྐབས་གདོང་ནག་ཏུ་རྟེན་གསུམ་དང་སྒྲུབ་ཁང་དེའི་མཆོད་ཡོན་བཅས་མ་ཞིག་པར་ཡོད། དེའི་ཞལ་འཛིན་རི་ཞིང་ཞུ་ཚང་ནས་གནང་། མཚོ་རྔ་བྲག་གི་ཕུག་ཀེ་ཏུ་ཀར་བླ་མ་གཤེན་ཆེན་པོ་ཉིད་བཞུགས་པའི་སྒྲུབ་གནས་ཏེ་གོང་བཞིན་བླ་རབས་ཁ་ཤས་སྒྲུབ་སྡེ་ཆགས་ཤིང་དར། དེ་རྗེས་རིམ་གུད་དེང་སྐབས་ཆོས་རྙིང་འཛིན་པའི་སྔགས་སྡེ་ཞིག་ཆགས་ཏེ་མ་སྟོང་ཙམ་སྣང་། གཙང་པོ་དོང་ཁ་ཡི་བོན་གནས་ནི་གཤེན་དམ་པ་རྒྱལ་ཚབ་ཀྱིས་ཕྱག་བཏབ་བཞུགས། དེ་རྗེས་ལྷ་རྗེ་ཇོ་བཀྲ་དང་། སྲས་ནམ་མཁའ་རྒྱལ་མཚན་སོགས་ཀྱིས་རྟེན་བཞེངས་བཤད་སྒྲུབ་སྤེལ་ཏེ་དར་རྒྱས་སུ་གྱུར། ཕྱིས་བཞུགས་མཁན་ཆེར་མར་བྱུང་བའི་རིམ་གུད་དེང་སྐབས་ནི་བོན་སྡེ་མེད། འཇེད་བཟུང་འོར་གྱི་ལྷ་ཁང་ནི་གཤེན་སྟོན་ནམ་མཁས་བཞེངས་དེ་ཡུན་རིང་བར་བཞུགས་མཁན་གྱི་སྒྲུབ་སྡེ་ཡོད། སྟོད་ཚ་མོ་ཁུད་ཀྱི་གདན་ས་ནི་དང་པོ་གཤེན་དམ་པ་རྒྱལ་ཚབ་བཞུགས། དེ་རྗེས་ལྷ་རྗེ་ཇོ་འབྲུག་བཞུགས་ཤིང་གདུང་རྒྱུད་རྒྱུན་ཆགས་ཀྱིས་རྟེན་གསུམ་དང་མཆོད་གནས་ཕྱིས་ཀྱི་བར་དུ་ཡོད། གཙོ་བོ་གཤེན་གྱི་གདན་ས་ཆེན་མོ་གཙང་གཡས་རུའི་བཞད་དཔལ་ལྡན་དར་ལྡིང་གསེར་སྒོ་ཁྲ་མོའི་གཞལ་མེད་ཁང་ནི། གཤེན་ཀུན་མཁྱེན་ཡེ་ཤེས་བློ་གྲོས་ཀྱིས་སྤྱི་ལོ་ ༡༢༣༣ རབ་བཞིའི་ཆུ་སྤྲུལ་ལོར་ཕྱག་བཏབ་མཛད་ནས་ལོ་ ༧༣༤ འདས། ཕྱི་གཙུག་ལག་ཁང་གི་དབུ་རྩེ་འཁྱམས་སྟོད་སྨད་མཐོང་སྐོར་སྒོ་བཅས་ལ་ངོ་མཚར་གྱི་བཀོད་བཟོ་ཁྱད་པར་འཕགས་པ་བཅུ་གསུམ། ནང་སྐུ་གསུང་ཐུགས་རྟེན་མཆོད་ཆས་ཀ་གདུང་བཅས་ལ་མཐུ་བྱིན་གྲུབ་རྟགས་ཡ་མཚན་ཁྱད་པར་འཕགས་པ་བཅུ་གསུམ་བཅས་ཡོད་དེ། བར་དུ་ཡིད་སྲུབས་འཇུན་གར་བའི་དཔུང་དམག་གིས་བསྟན་པ་ལ་ཐོ་མཚམས་པར་བརྩམས་ཚེ་ཁྱད་འཕགས་ཀྱི་རྟགས་མཚན་དུ་མས་དགྲ་དཔུང་ཟིལ་གྱིས་མནན་ཏེ། བར་དུ་གཅོད་པ་མཐར་བསྐྲད་པའི་ལོ་རྒྱུད་རྨད་བྱུང་མང་དུ་ཡོད་ཀྱང་འདིར་བརྗོད་མི་ལང་ངོ་། དེ་ལྟར་གཤེན་ཀུན་མཁྱེན་ནས་བཟུང་ད་ལྟ་སྤྲུལ་པའི་སྐུ་གཞོན་ནུ་ཉི་ཟླ་དབང་གྲགས་ཡན་གདུང་རབས་ཉི་ཤུ་རྩ་ལྔ་སོང་ཞིང་དེ་ལ་རྣམ་འདྲེན་སྐྱེས་བུ་དམ་པ་བརྒྱ་ཕྲག་གྲངས་བྱོན། འདི་ན་གཤང་ཁྲི་ལོ་གནམ་གྲགས་སོགས་ནང་རྟེན་བྱིན་ཅན་ཤིན་ཏུ་མང་། གཤེན་གྱི་གདན་ས་རྩེ་རི་རྒྱལ་དགོན་ཁྲི་བརྟན་ནོར་བུ་རྩེ་ནི་མཚན་བརྗོད་པར་དཀའ་བའི་སྐྱེས་བུ་ཆེན་པོ་དམུ་དབང་ཉི་མ་རྒྱལ་མཚན་དགུང་ལོ་སུམ་ཅུའི་སྐོར་ཕྱག་བཏབ་བཞེངས། དེ་རྗེས་ཁྲི་འཛིན་མཁར་རབས་རབ་ཏུ་མང་བར་བྱོན་ཅིང་བསྟན་པ་བསྐྱངས་དགེ་འདུན་གྱི་སྡེ་བོད་ཁམས་གྲྭ་ཚང་ཁང་ཚན་གཉིས་དང་ལྡན་པར་བསླབ་གཙང་གྲྭ་བཞི་བརྒྱ་ནས་ཉིས་བརྒྱ་ཡན་ཡོད་ལ། མདོ་སྔགས་ཀྱི་སྒྲུབ་མཆོད་དུས་ཚོགས་སོགས་ལ་རྣམ་ཀློང་། རྣམ་རྒྱལ། ཁྲོ་བོ། མ་རྒྱུད། རོལ་པ་སོགས་དང་། བཀའ་སྲུང་བོན་སྐྱོང་སྤྱི་ལྟར་ལ་ཁྱད་པར་སྲིད་རྒྱལ་དྲེའུ་དམར་ཅན་དང་། ལྷ་བཙན་དམག་དཔོན། སྒེར་སྲུང་བཙན་རྒྱལ་ཐོག་རྒོད་འབར་བ་བཅས་ཀྱིས་བཀའ་ཉན་བྲན་ལྟར་བསྒྲུབ་པའོ། །གཞན་ཡང་དེ་དུས་བྱང་འབྲོག་ཏུ་རྩེ་ལྡེང་དགེ་རྒྱས་དང་། ས་དཀར་བོན་གནས། སྔ་ཚ་དགོན་པ། འདམ་སྙིང་དྲུང་དགོན་པ་ཡན། སྨད་ཀྱི་གནམ་མཚོ་སྐོར། བར་གྱི་སྟ་དྭང་སྐོར། སྟོད་ད་རོག་དབལ་རོང་ཕྱིན་བྱང་རྒྱུད་དང་། ལྷོ་རྒྱུད་སྟོད་སྨད་བཅས་ལ་གཤེན་བྲུ་གཉིས་ཀྱི་དགོན་ལག་དྲུག་ཅུ་སྐོར་ཡོད་པར་གྲགས་སོ། །

གསུམ་པ་དབང་ལྡན་ཞུ་ཡི་གདན་ས་སྔ་བ་རུ་ལག་ཉང་སྟོད་སྐྱིད་མཁར་བྲག་གི་སྒྲུབ་གནས་ནི་བསྟན་པ་ཕྱི་དར་གྱི་མགོ་བོར་དབང་ལྡན་ཞུ་གཡས་ལེགས་པོའི་དུས་ (སྤྱི་ལོ་ ༡༠༡༦ ) ནས་སྒྲུབ་སྡེ་ཚུགས་ཏེ་ད་ལྟའི་བར་ལོ་དགུ་བརྒྱ་ལྔ་བཅུ་ལྷག་སྐོར་སོང་། སྐྱིད་མཁར་རི་ཞིང་རྩ་ཕུ་བླ་བྲང་གི་བཤད་སྒྲུབ་སྲོལ་ཆེན་ནི་ཞུ་སྐྱེ་སེ་ཆེན་པོ་དང་། ཁྱད་པར་སྲས་སྒྲོལ་བ་གཤེན་རྒྱལ་གྱིས་ཕྱག་བཏབ་བཙུགས། ད་ལྟའི་བར་མི་ལོ་དགུ་བརྒྱ་སྐོར་འདས། ཕྱོགས་མཚམས་གྲྭ་སློབ་འདུས་ཤིང་སྔགས་སེམས་ཀྱི་བཤད་སྒྲུབ་ཤིན་ཏུ་རྒྱས་པར་དར། རྔ་སྟོང་རི་ཆིམ་པ་དང་གསས་འདའ་དུང་དབྱུག་སོགས་རྟེན་ཁྱད་འཕགས་རབ་མང་ཡོད། ཞུ་ཡི་གདན་ས་གཙོ་བོ་དབང་ལྡན་ལྷུན་སྒྲུབ་སྒང་ནི་སངས་རྒྱས་ཞུ་ཆེན་གྱིས་སྐུ་ཐོག་རབ་མེའི་སྟོད་སྐོར་བཙུགས་ཤིང་འདས་ལོ་བརྒྱད་བརྒྱ་སྐོར་སོང་། སྔར་དར་རྒྱས་ཆེ་ཞིང་ཞུ་བླ་ཁྲི་གདུང་རིམ་བྱོན་གྱིས་བསྐྱངས། ཁྱད་པར་བསྟན་ལ་བཀའ་དྲིན་ཆེ་བ་རྟོགས་ལྡན་ཤེས་རབ་འབུམ། ཤར་ཆེན་རྒྱལ་མཚན་དར། སྐྱབས་སྟོན་རིན་ཆེན་འོད་ཟེར་སོགས་ནི་དབང་ལྡན་གྱི་བསྟན་པ་ལ་བཀའ་དྲིན་ཆེ་བ་ཡིན། དེ་ལྟར་ད་ལྟའི་བར་བརྒྱུད་པའི་ཟམ་མ་ཆད་པར་བཞུགས། ཕྱིས་སུ་འདུལ་སྡེའི་བསླབ་ཁྲིམས་དང་བཤད་རྒྱུན་ཅུང་ཙམ་དམས་སོང་ཡང་ཕྱི་ནང་གི་སྒྲུབ་མཆོད་ནི་མ་ཉམས་པར་ཡོད། དེ་འབྲེལ་སྐྱིད་མཁར་བྲག་ཕུག་གཡུང་དྲུང་ཕྱུག་མོའི་སྒྲུབ་པ་སོགས་བྱིན་རླབས་ཀྱི་ཚན་ཁ་ཤིན་དུ་མཐོ་བ་ཡོད། གདན་ས་བར་མར་གྲགས་པ་སོགས་གཡུང་དྲུང་གླིང་ནི་དང་པོ་ཞུ་ཚང་གིས་བཏབ་པ་མིན་ཀྱང་བར་དུ་གདན་སར་གྱུར་ཅིང་ཞུ་བཙུན་གཡུང་དྲུང་ཁྲི་འོད་སོགས་བཞུགས། དགོན་འདི་དང་པོ་ནམ་ཆགས་མ་ཤེས་ཀྱང་རབ་བྱུང་གསུམ་པའི་ནང་དུ་ངེས་པར་ཡོད། གྲྭ་ཚང་གླིང་བཞི་དང་འདུས་གྲྭ་སྟོང་ཕྲག་གཉིས་ལྷག་འཚོགས་ཤིང་ཚོགས་དུང་ཡང་གླིང་བཞིར་བཞི་གཏོང་དགོས་པར་གྲགས། ཞུ་ཚང་དང་ཁྱུང་གི་བླ་བྲང་ཁག་གཉིས་བཞུགས་ཁར་འབྲུག་སྟག་ཚང་གི་བླ་མ་རྣམས་སོགས་གཞན་གྱི་མཁས་གྲུབ་ཀྱང་མང་དུ་བྱོན་ཏེ་རགས་རིམ་གྱི་མཚན། མཁས་བཙུན་ནམ་མཁའ་འོད་ཟེར། མངའ་རིས་བསོད་ནམས་རྒྱལ་མཚན། ཁྱུང་སྒོམ་དཔལ་འབྱོར་ལྷུན་གྲུབ། ཞུ་བཙུན་གཡུང་དྲུང་ཁྲི་འོད། ཁྱུང་སྟོན་གཡུང་དྲུང་འོད་ཟེར། ཞུ་ཁྲི་འོད་རྒྱལ་མཚན། ཁྱུང་པོ་དཔོན་དགེ། དཔོན་རིན་སོགས་བཞུགས་ཤིང་དར་རྒྱས་ཆེ་ངང་དགོང་པོ་འཇུན་གར་བའི་དཔུང་གིས་གཏོར་བཤིགས་མི་གནས་པར་བས། གདན་ས་འོག་མ་མདོ་སྨད་ཁྲ་རྒན་ཉི་ཕུག་གི་སྒྲུབ་སྡེ་ནི། ཁྲ་ཆགས་མེད་བཀྲ་ཤིས་རྒྱལ་མཚན་གྱིས་རབ་བྱུང་བདུན་བརྒྱད་མཚམས་ཕྱག་བཏབ་མཛད། དེ་རྗེས་ཞུ་བཙུན་བསྟན་པ་གྲགས་དབང་དང་། དེ་བཞིན་ཞུ་ཁྲི་ཆེན་ཚུལ་ཁྲིམས་གྲགས་པ་སོགས་རིམ་བྱོན་བཞུགས་ཤིང་བསྟན་པ་དང་ཕྲིན་ལས་རྒྱས་བཞིན་གནས་པའོ། །གཞན་ཡང་གཙང་ཕྱོགས་སུ་གཞུ་བ་མོའི་ཞུ་ཚང་། སྙེ་མོའི་ཞུ་གཡས་ཚང་། ཤངས་ལྷ་ཕུའི་ཁོང་ལམ་ཞུ་ཚང་། རྟ་ནག་ལང་གྲོའི་ཞུ་ཚང་། འཇེད་སྤང་ལུང་ཞུ་ཚང་རྣམས་ལ་སྔར་བླ་བྲང་དགོན་པ་ལྷ་ཁང་རྟེན་གསུམ་དར་རྒྱས་བྱུང་སྟེ་ཁ་ཤས་དེང་སང་ཡང་དར་རྒྱས་མ་ཉམས་པར་བཞུགས། དེ་ལྟར་དབང་ལྡན་ཞུ་ཡི་རིང་ལུགས་འཛིན་པ་ཀུན་མདོ་སྔགས་ཡི་དམ་ཕྱི་ནང་ཀུན་དང་ཁྱད་པར་བམས་རྣམ་གཉིས། ཁྲོ་དབལ་གཉིས། སྟག་ཕུར། གེ་ཁོད། སྤྱི་འདུལ། ཁྱུང་དམར་སོགས་དར་ཁྱབ་ཆེ། སྲུང་མ་དྲེལ་ནག མི་བདུད། ཨ་བསེ་གསུམ་དང་། ཞུའི་བཙན་རྒོད་བཅས་མཆོད་བསྟོད་དང་སྲུང་སྐྱོབ་གཉིས་ཀ་ཆེའོ། །

བཞི་པ་མཁས་གྲུབ་རྨེའུ་ཚང་གི་གདན་ས་སྔ་བ། གཡས་རུ་ཤངས་གུར་ཞོག་དགོན་པ་ནི་རབ་བྱུང་དང་པོའི་ནང་རྨེའུ་སྟོན་ལྷ་རི་གཉེན་པོས་བཏབ་ཏེ་ལོ་དགུ་བརྒྱ་ལྷག་སོང་། སློབ་མ་མཁས་གྲུབ་སྟོན་པ་གྲངས་ལས་འདས་པར་བྱོན་ཏེ་བཤད་སྒྲུབ་ཧ་ཅང་རྒྱས་པར་དར། སྲས་འཁོར་ལོ་རྒྱལ་པོ་དང་། གསས་མཁར་བླ་མ་སྐུ་མཆེད། རྨེའུ་ཡེ་ཤེས་རྒྱལ་མཚན་སོགས་དང་། གཞན་ཡང་རྩི་གཉལ་ཇོ་གསུམ་སོགས་སྐྱེས་བུ་གྲངས་ལས་འདས་པར་བྱོན་ཅིང་བསྟན་པ་བསྐྱངས་ཏེ་ལོ་བརྒྱ་ཕྲག་གཉིས་གསུམ་བར་མ་རྒུད་པར་གནས། དེང་སང་ནི་གུར་ཞོག་གི་རི་སྦུག་དེར་དགོན་ཤུལ་ཆེ་ཙམ་ལས་མེད་ཀྱང་དགོན་སྡེ་སྟོངས་ནས་ལོ་སུམ་བརྒྱ་སྐོར་ལས་མ་སོང་། གོང་གི་རྗེས་ཙམ་ཤངས་མཚོ་སྙའི་དཀར་པོ་བྲག་གི་དགོན་པ་དང་། འོ་ཡུག་ཡོན་པོའི་བྲག་དཀར་སྒྲུབ་སྡེ་སོགས་ནི་རྗེ་བཙུན་དམ་པ་དགོངས་མཛད་བཞུགས་ཏེ་དར། དེ་བཞིན་ཤངས་དང་འོ་ཡུག་གཙོས་སྟོད་ཟང་ཟང་། འདོག མུས། འཇེད་རྟ་ནག་བཅས་དང་། སྨད་དབུས་ཀྱི་སྟོད་ལུང་། གཞུ་སྙེ་མོ་བཅས། བྱང་གི་གནམ་མཚོ། འདམ་གཞུང་། ཏྲེ་ནག་སོགས་ཀུན་ཏུ་རྗེ་དམ་པ། བཀའ་བབས་ཀྱི་བུ་ཆེན་བཞི་སོགས་གྲུབ་པ་ཐོབ་པའི་སྲས། རྟོགས་ལྡན་སྒོམ་ཆེན་གྱི་སྡེ། རྣམ་དག་བཙུན་པའི་སྡེ། སྒྲུབ་གཤེན་སྔགས་པའི་སྡེ། རྒྱལ་སྲས་སེམས་དཔའི་སྡེ་སོགས་འདུས་ནས། འཆད་ཉན་སྒོམ་སྒྲུབ་ཀྱི་བསྟན་པའི་སྡེ་ཕྱོགས་ཕྱོགས་སུ་འཕེལ་ཏེ་རྒྱས་ཤིང་མི་རབ་ལྔ་དྲུག་བར་རི་སྒོམ་གྱི་སྒྲུབ་སྡེ་འཕེལ་ཡང་དེང་ཞག་གི་གནས་དེ་རྣམས་ལ་ཤུལ་ཙམ་མ་གཏོགས་མེད། གཙང་སྙེ་མོ་རྨེའུའི་གདན་ས་ཆེན་མོ་དཔལ་ལྡན་བཟང་པོ་རི་ནི་རབ་བྱུང་གཉིས་པའི་ནང་སྐེད་ཙམ་ན་མཁས་མཆོག་ཚུལ་ཁྲིམས་དཔལ་ཆེན་གྱིས་ཕྱག་བཏབ་འདས་ལོ་བརྒྱད་བརྒྱ་བརྒྱད་ཅུ་སྐོར་སོང་། མཁས་བཙུན་སྟོང་ཕྲག་གྲངས་འདུས་ཕར་ཕྱིན་སོགས་མཚན་ཉིད་ཀྱི་གྲྭ་ས་ཆེན་པོར་གྱུར། གསང་སྔགས་ཕྱི་ནང་གི་སྒྲུབ་མཆོད་ཀྱང་རྒྱ་ཆེ། དེ་རྗེས་གདན་ས་འཛིན་སྐྱོང་སྤ་སྟོན་འོད་གསལ་རྒྱལ་མཚན་ལ་གནང་སྟེ་བླ་མ་ཉིད་ཤངས་སྨན་གོང་དུ་ཕེབས་ཏེ་བཞུགས། སྤ་སྟོན་ཞལ་སློབ་ཞང་སྟོན་བ་ཐང་བ་དང་། ཞང་སྟོན་ཚུལ་ཁྲིམས་བློ་ལྡན། སུམ་སྟོན་ལྷ་འབུམ།སུམ་སྟོན་འདུལ་བ་བཟང་པོ། སུམ་སྟོན་བཟང་པོ་དཔལ། གཞན་ཡང་མཁས་གྲུབ་རྒྱལ་མཚན་མཆོག་ལེགས། རོང་སྟོན་ཤེས་རབ་འོད་ཟེར་སོགས་བསྟན་འཛིན་མཁས་གྲུབ་མང་དུ་བྱོན་ཏེན་བསྟན་རྒྱུད་ད་ལྟར་མ་ཉམས་པར་བཞུགས། (འདིར་རྒྱ་གར་ཤར་ལི་ནུབ་ལེའི་སངས་རྒྱས་བྱང་སེམས་སྐུ་ཆེ་ལེགས་མང་པོ་སོགས་ནང་རྟེན་རྩ་ཆེན་དུ་མ་བཞུགས།) སྙེ་མོ་འཕགས་ཕུའི་སྒྲུབ་སྡེ་ནི་དེ་རྗེས་ཙམ་ན་ཁྱུང་སྒོམ་ཇོ་གཡུང་བཞུགས་རྗེས་རྨེའུའི་གདུང་འཛིན་བླ་མ་རེ་འགའ་བཞུགས་ཏེ་རིམ་པར་བླ་བྲང་དང་སྒྲུབ་སྡེ་ཚུགས། གྲུབ་པ་བརྙེས་པའི་དམ་པ་མང་བྱུང་གིས་བར་སྐབས་བསྟན་པའང་རྒྱ་ཆེར་བྱུང་བར་མངོན། ཤངས་མཚོ་སྙ་སྨན་གོང་གི་འདུས་སྡེ་ནི། མཁས་པ་དཔལ་ཆེན་དང་འགྲོ་མགོན་མར་སྟོན་ཡབ་སྲས་བཞུགས་དུས་སུ་ཆགས།གཤེན་གསུང་ཆེན་པའང་དེར་བཞུགས་བསྟན་པ་བསྐྱངས། དེ་རྗེས་འགྲོ་མགོན་གྱི་དབོན་མར་སྟོན་རྒྱལ་བའི་མཚན་ཅན། སུམ་སྟོན་འདུལ་བ་བློ་གྲོས། མཁས་བཙུན་ཤེས་རབ་བློ་གྲོས། མར་སྟོན་གྲགས་པ་རྒྱལ་མཚན་སོགས་བྱོན་ཏེ་དར་ལྡིང་དང་བཟང་རིའི་བཞེད་རྒྱུན་འཛིན་པའི་བཤད་སྒྲུབ་ཀྱི་འདུས་སྡེ་ཆེན་པོ་ལོ་བརྒྱ་ཕྲག་མང་པོར་གནས། ཕྱིས་སུ་རིམ་རྒུད་ཀྱིས་དགོན་གནས་སྟོངས་པར་གྱུར། དེ་རྒྱུན་ཆགས་པའི་བརྒྱུདབོན་གྱི་རྟེན་གསུམ་མཆོད་ཁང་ཡོད་པའི་གྲོང་ཁྱིམ་མཚོ་སྙ་རྒྱ་མཚོ་ནང་རྣམ་གླིང་རྡོར་ཆོས་སོགས་ཤངས་ཀྱི་སྟོད་སྨད་དུ་འགའ་ཞིག་དེང་སང་ཡང་འདུག །

ལྔ་པ་གྲུབ་ཐོབ་སྤ་ཡི་གདན་ས་ཕྱི་དར་དུས་སྔ་བ་སྙེ་ནམ་དྭགས་ཀྱི་ཡང་དབེན་དང་། (འདས་ལོ་ ༩༢༢ སྐོར།) སྔར་གནས་ཞང་ཞུང་རྣམ་རྒྱལ་ལྷ་རྩེ་སོགས་ལ་གདུང་རབས་གོང་མའི་བཞུགས་གནས་སྒྲུབ་སྡེ་ཡོད་ཀྱང་ཕྱིས་དུས་ཆེ་བར་ཡོད་པ་མ་མངོན། དེ་རྗེས་སྤ་དོན་དར་མ་དང་། ཁྱུང་འབར་སྐུ་མཆེད། ཤེས་རྒྱལ་ཡོན་ཏན་སོགས་ཀྱི་གདན་གནས་སྟོད་ཕྱོགས་ལྷོ་རྒྱུད་དུ་ཡོད་ཅིང་དེ་དུས་བསྟན་རྒྱས་བྱུང་བ་མངོན་གསལ་ཡང་། ས་གནས་འདི་ཡིན་ངེས་གསལ་མ་ཤེས། དེ་རྗེས་གདན་ས་ཆེ་བ་ལ་སྟོད་ལྷོའི་ལ་ཕུག་བདེ་ཆེན་སྒང་ནི་རབ་བཞིའི་ནང་སྐོང་སྤ་སྟོན་རྒྱལ་པ་ཤེས་རབ་ཀྱི་གོང་འོག་ཅིག་དུ་ཆགས་པ་འདྲ། ཁ་ཅིག་དཔལ་ལྡན་བཟང་པོས་བཏབ་ཀྱང་ཟེར། འཆད་ཉན་སྒོམ་སྒྲུབ་ཀྱི་བཤད་སྒྲུབ་འདུས་སྡེ་དར་བར་ཚུགས། བླ་མ་སྤ་དོན་གྲུབ་འབུམ་བཟང་། དཔལ་ལྡན་བཟང་པོ། ཉི་དཔལ་བཟང་པོ་སོགས་སྤ་བླ་བཟང་པོ་བཅུ་གསུམ་བྱོན་ཅིང་བསྟན་པ་དར་རྒྱས་ཆེ། ཕྱིས་སུ་སྤ་ཡི་གདུང་རྒྱུད་ཉག་ཕྲར་སོང་རྐྱེན་བསྟན་རྒྱུན་ཀྱང་ཕྲ་བར་གྱུར་ནའང་སྒྲུབ་སྡེ་དང་རྟེན་གསུམ་རྣམས་ད་སྐབས་སུའང་གནས་བཞིན་པ་ཡིན། འདིར་སྟོང་རྒྱུང་ཕྱག་བཟོ་ཨ་བཟེའི་ཞལ་འབག་སོགས་ནང་རྟེན་རྩ་ཆེན་མང་པོ་ཡོད། འདི་ཉིད་ལྷ་སྲིན་འཐབ་པའི་གནས་ཚབ་མཁའ་འགྲོ་ཕག་གདོང་གི་གནས་ཡིན་པར་བཞེད། ཧོར་ཡུལ་ཡེ་ཐ་ནང་སྤ་དགོན་གཡུང་དྲུང་རབ་བརྟན་གླིང་ནི་སྤ་སྟོན་གཡུང་དྲུང་ནམ་བཟང་གིས་རབ་ཡིད་མེ་ལུག་ལོར་བཏབས། བསླབ་གཙང་དགེ་འདུན་བཞི་བརྒྱ་སྐོར་འཚོགས་བཞུགས་བཤད་སྒྲུབ་བསྟན་པ་རིམ་མཐུད་དར་རྒྱས་ཆེ། སྤ་བླ་རིམ་བྱོན་གྱིས་བསྐྱངས་ཤིང་ཁྱད་པར་སྤ་སྟོན་ཉི་མ་འབུམ་གསལ། གཡུང་དྲུང་བསྟན་པ་འབྲུག་གྲགས་ཁུ་དབོན་སོགས་ཀྱིས་བསྟན་སྤེལ་གཙུག་ལག་ཁང་རྟེན་གསུམ་མཆོད་རྟེན་བཀྲ་ཤིས་སྒོ་མང་གཙོས་གསེར་ཟངས་ཀྱི་རྟེན་མང་པོ་རི་བྲག་ལྟར་ཕོན་ཆེར་བཞེངས། མཚན་ཉིད་གཞུང་མང་གི་བཤད་གྲྭ་དང་། གྲུབ་དབང་ཤར་རྫ་བའི་ལུགས་ཀྱི་སྒྲུབ་གྲྭ་བཅས་བཙུགས། སྒྲུབ་ཆེན་ལོ་རིམ་དང་། དུས་འཚོགས་སྣ་མང་བཅས་དར་རྒྱས་ཤིན་ཏུ་ཆེ་བར་ཡོད། སྤ་ཚང་གི་གདུང་གཞིས་བྲིས་རྒྱང་གི་རི་ལ་པད་བྲག་རི་ཁྲོད་དུ། རྟེན་ཁང་བྱིན་ཅན་དང་མཚམས་བཞུགས་རྒྱུན་དུ་ཡོད།

དྲུག་པ་དམ་པ་ཁྱུང་གི་གདན་ས་ནི་སྟོད་སྨད་བར་གསུམ་ལ་ཤིན་ཏུ་མང་བས་ཐམས་ཅད་སྨོས་མི་ཤེས་མོད། འོན་ཏེ་བསྟན་པ་ཕྱི་དར་དུས་བར་ཁམས་ལ་ཆགས་པའི་དགོན་སྡེ་ཆེ་བ་གཅིག་ནི་གོང་སྨོས་སོག་ལྕགས་ཟམ་གཡུང་དྲུང་གླིང་ཡིན་ཏེ། གདན་ས་འདིར་ཁྱུང་པོའི་གདུང་འཁྲུངས་སྐྱེས་བུ་མཁས་གྲུབ་ཤིན་ཏུ་མང་བར་བྱོན་ཀྱང་མཚན་ཐར་ཐོར་ལས་མ་གསལ། དེ་བཞིན་གྱིམ་ཤོད་སྟོད་སྨད་དུ་སྔར་ལྷ་སྡེ་འགའ་འགའ་ཆགས་པར་མངོན་ཀྱང་དེང་སང་དེ་དག་གི་གནས་དང་ལྷ་ཁང་ངེས་པར་མ་ཤེས་ཀྱང་། དོན་དུ་ཁྱུང་དཀར་ནག་གསེར་གསུམ་གྱི་ཕོ་བྲང་ཉིད་དམ་དེ་འབྲེལ་ཉེ་བར་ཡོད་པ་མངོན་གསལ་བཞིན་ཁྱུང་དཀར་གདན་ས་བྲག་དམར་རི་འདུན། ཁྱུང་ནག་གདན་ས་རྩེ་དྲུག་རི་ཁྲོད། ཁྱུང་གསེར་གདན་ས་བྱ་ཟེ་ཡང་རྫོང་རྣམས་ནི་སྔ་དུས་གཟི་བརྗིད་དང་བྱིན་རླབས་ཆེ། བར་དུ་ཉག་ཕྲ་བ་དང་དར་བ་སྣ་ཚོགས་བྱུང་ཡང་དེང་སྐབས་ཐམས་ཅད་དར་རྒྱས་ངང་ཡིན། དེ་སྟེ་བྲག་དམར་རི་འདུན་ནམ་རྒྱབ་རི་སྣ་ནི་བར་སྐབས་གྲུབ་ཆེན་ཉི་མ་རྒྱལ་མཚན་གྱིས་མཚམས་ཁང་མ་བསྐྲུན་གོང་ས་སྟོང་ཡིན་ཅིང་། ཁོང་ནི་དང་པོ་དཀར་རུའི་ཕོ་བྲང་གི་ནང་གཉེར་མཛད། བར་མཚམས་སུ་ཐུགས་ལ་ངེས་འབྱུང་དྲག་པོ་འཁྲུངས་ནས་དཀར་རུའི་ཕོ་བྲང་གི་འོག་ཁང་དུ་མུན་མཚམས་ཡུན་རིང་བཞུགས་པ་དང་། དེ་ནས་དཀར་རུ་དཔོན་གྱིས་སྦྱིན་བདག་གནང་སྟེ་རྒྱབ་རི་སྣར་ཤིང་གི་བྱང་ང་བཟོས་ཏེ་མཚམས་ཁང་མཛད་པ་ནས་བཟུང་ད་ལྟའི་བར་ཉི་མ་རྒྱལ་མཚན། སྨོན་ལམ་རྒྱལ་མཚན། སྦྱིན་པ་རྒྱལ་མཚན། ཀུན་དགའ་རྒྱལ་མཚན།ཚུལ་ཁྲིམས་རྒྱལ་མཚན་སོགས་བླ་རབས་རིམ་བྱུང་མཐོང་གྲོལ་རི་ཁྲོད་ཅེས་སྒྲུབ་གྲྭ་ལྔ་བཅུ་ལྷག་རྒྱུན་དུ་གནས་པའི་སྨིན་གྲོལ་བྱིན་རླབས་ཚན་ཁ་ཕྱོགས་བཅུར་འཕྲོ་བའི་གཟི་བརྗིད་ཅན་འདི་བྱུང་། རྩེ་དྲུག་རི་ཁྲོད་ནི་སྔར་ནས་བཟུང་སྒྲུབ་ཕུག་རྟེན་གསུམ་མཚམས་བླ་བཅས་རྒྱུན་དུ་ཡོད་བཞིན་ཕྱིས་སངས་རྒྱས་གླིང་པའི་དུས་སྒྲུབ་སྡེ་ཆགས་ཤིང་སྤྲུལ་བླ་རིམ་བྱོན་བསྟན་པ་དར་རྒྱས་ཆེ། བྱ་ཟེ་ཡང་རྫོང་ནི་བསྒྲུབ་གནས་ཁྱད་འཕགས་སྔར་ཡིན་ལ་བར་དུ་སྤྲུལ་སྐུ་བློ་ལྡན་སྙིང་པོ་ཕེབས་ཚེ་ཡུལ་ལྷ་གཞི་བདག་ཚོགས་ཀྱིས་ཕྲིན་ལས་སྒྲུབ་ཅིང་རྫུ་འཕྲུལ་གྱིས་བརྩེགས་པའི་བྲག་རིའི་རྩེར་གཙུག་ལག་ཁང་བཀོད་མཚར་བཤད་མི་ཤེས་པ་དང་རྟེན་བྱིན་ཅན་ཤིན་ཏུ་མང་པོ་ཡོད།

དེང་གི་དགོན་སྡེ་ཆེ་བ་དཀར་རུ་སྟེང་ཆེན་དགོན་པ་ནི། དང་པོ་སྟེང་ཆེན་ཁར་སྟེང་ཆེན་དགོན་ཞེས་ཡུལ་གྱི་ཕྲུ་གུ་མང་པོས་དངུལ་དང་ཟས་སོགས་སློང་བསྡུ་བས་ཏེ་དུ་ཏྲེ་སུ་དང་། སྨོན་ལམ་བསྐང་གསོལ་སོགས་ཀྱི་ཚོགས་རྩ་བཙུགས་པ་ཇེ་རྒྱས་སུ་བྱུང་སྟེ་དགོན་པ་སྟེང་ཆེན་ཁར་གྲུབ། གཞན་ཡང་སྟེང་ཆེན་ཁའི་སར་བསྟན་རྒྱས་གླིང་ཞེས་པ་དང་། འཕར་ཆེན་ཚང་ཞེས་དགོན་ཆུང་གཉིས་བཅས་གསུམ་ཡོད་པ་ལ། སྣང་སྟོན་ཟླ་བ་རྒྱལ་མཚན་གྱི་དངོས་སློབ་སྤྱང་སྤྲུལ་ཚེ་དབང་བསྟན་རྒྱལ་ཞུ་བས་(བེ་ཧུ་ཁང་)གཟིམས་ཤག་གཡུང་དྲུང་གླིང་དུ་བསྐྲུན། ཁོང་ཉིད་དེར་བཞུགས་པའི་ཐུགས་འདུན་མཛད་ཀྱང་སྣང་སྟོན་མཆོག་གིས་རང་ཡུལ་དུ་ཕེབས་ནས་བསྟན་སྲིད་བསྐྱངས་ན་བསྟན་དོན་རླབས་ཆེན་འབྱུང་པའི་ལུང་བསྟན་དང་། རྒྱལ་ཆེན་གྲགས་སེང་གི་རྗེས་གནང་སྒེར་སྲུང་བསྩལ་ཏེ་ཕ་ཡུལ་ཕྱག་ཕེབས། གོང་སྨོས་ཀྱི་དགོན་པ་གསུམ་པོ་གཅིག་ཏུ་བསྒྲིལ་ཏེ་སྟེང་ཆེན་གྱི་ཐང་སྟོད་རྒྱབ་རི་འབག་རྒྱལ་གྱི་སྨད་ཞོལ་འབུར་སྣ་ཞེས་པར་དགོན་སྡེ་བཏབས། བསྟན་སྲིད་ཕྲིན་ལས་གྲྭ་ས་དང་བསྟུན་ཏེ་དར་རྒྱས་བྱུང་། དེའི་བསྟན་སྦྱིན་དཀར་རུ་དཔོན་ཚང་དང་། གྲྭ་རྒྱུན་ཡོང་ཁུངས་དཀར་རུའི་སྟོད་ལྡིང་ཕྱེད་བཅུའི་ནང་གསེས་དགོན་གསུམ་ལྡིང་ཞབས་ཡིན། དགོན་བདག་སྤྱང་སྤྲུལ་ཚེ་དབང་བསྟན་རྒྱལ་དང་། བདུད་འདུལ་སྤྲུལ་སྐུ་གཉིས་མཛད་དེ་ལྷ་སྡེ་ཤིན་ཏུ་དར་ཞིང་རྒྱས་ཏེ་ལོ་གྲངས་དྲུག་ཅུ་བདུན་ཅུའི་བར་བརྟན། དེ་ན་རྒྱ་དམག་ཁྱུང་ཡུལ་དུ་གནས་ཏེ་བོད་དམག་དང་འཐབ་སྐབས། རྒྱ་དམག་འགའ་ཤས་དགོན་པར་ཞུགས་པ་ལ་སྙད་བཏགས་བོད་དམག་གིས་མེར་བསྲེགས་ཏེ་དགོན་པ་རྟེན་གསུམ་བཅས་མེད་པར་བཟོས། སྟེང་ཆེན་ཡུལ་དབུས་རྟེན་བྱང་བཀྲ་མ་ཞེས་པའི་ནང་རྟེན་ཤིན་ཏུ་རྩ་ཆེན་མང་བཞུགས་ལྷ་ཁང་དེའང་བོད་དམག་གིས་མེ་རྒྱབ། དེ་རྗེས་སྤྱང་སྤྲུལ་ཚེ་དབང་བསྟན་རྒྱལ་གྱིས་ཀྱང་སྲིད་ཁྱུང་སེར་སྒར་ཁོང་འཁྲུངས་པ་སྤྱན་དྲངས་དགོན་པ་རྒྱབ་རི་འབག་རྒྱལ་མདུན་རྩར་བཏབ་ཏེ་ད་བར་དར་རྒྱས་སུ་བྱུང་། དགོན་གསུམ་གྱི་དང་པོ་ཆགས་ནས་དེང་ཡན་མི་ལོ་སུམ་བརྒྱ་ལྷག་སྐོར་ངེས་སོང་འདྲ། སྒར་ཁོང་སྤྲུལ་སྐུ་དང་བདུད་འདུལ་སྤྲུལ་སྐུ་རིམ་བྱོན་གྱིས་སྐྱོང་། གྲྭ་གཙང་སུམ་བརྒྱ་ལྔ་བཅུ་སྐོར་བཞུགས་བྲུ་ཡི་ལུགས་སྲོལ་ཕྱག་ལེན་མ་ནོར་བར་ཡོད། ཁྱུང་པོ་དཀར་ལེགས་དགོན་ནི་ནམ་ཆགས་ངེས་གསལ་མ་རྟོགས་རུང་རབ་བྱུང་བཅུ་གཅིག་པའི་སྐོར་ཡོད་ཅིང་ལོ་སུམ་བརྒྱ་བཞི་བཅུ་སྐོར་ངེས་སོང་ལ། ཁྱུང་པོ་ཡི་བཞིན་རྒྱལ་བ་སོགས་མཁས་གྲུབ་རིམ་བྱོན་གྱིས་བསྐྱངས། བར་དུ་གོང་ལྟར་བོད་དམག་གིས་མེ་ལ་བསྲེགས། དེང་ཞག་འདུས་གྲྭ་སུམ་བརྒྱ་ཉེ་བ་བཞུགས་པའི་ཁྲིམས་གཙང་དར་རྒྱས་འདི་ནི། འདི་གོང་ཤེལ་ཞིག་ཉིམ་བསྟན་རྒྱལ་སྐུ་དུས་འཕེལ་རྒྱས་བཙུགས་པའི་རྙིང་གཙང་གི་དགོན་སྡེ་ལེགས་པ་ཞིག་ཡིན། ཁྱུང་པོ་ནག་རུ་དགོན་པ་ཡང་དེ་བཞིན་དར་རྒྱས་ཆེ་ཙམ་ཡོད། ཞེ་ནང་གཡུང་དྲུང་དཔལ་རིའི་དགོན་པ་ནི་སྔོན་དུ་ཁྱུང་པོ་སྤྲུལ་སྐུ་རིམ་བྱོན་གྱི་གདན་ས་ཡིན་ཅིང་ཕྱིས་དཔལ་རིའི་མཚམས་པ་བྱ་བྲལ་གཡུང་དགའ་རིན་པོ་ཆེ་དང་། རྣལ་འབྱོར་བཟོད་པ་རིན་པོ་ཆེ་རྣམ་གཉིས་ཀྱིས་བསྐྱངས་མཛད། ཉེ་སྔོན་བཟོད་པ་རིན་པོ་ཆེས་དགོན་པ་རྟེན་དང་བརྟེན་པར་བཅས་པ་གསར་བཞེངས་བཟོ་བཀོད་མཛེས་གཙང་མཐོང་ཐོས་དང་བ་འདྲེན་པར་དར་རྒྱས་ངང་དུ་ཡོད། ཁྱུང་པོ་ཀོ་དགོན་ནི་སྔོན་ཀོ་བོ་ཡེ་ཤེས་རྒྱལ་མཚན་སོགས་ཀྱི་གདན་ས་ཡིན་མིན་གང་ལྟར་ཡང་། དགོན་རྙིང་བྱིན་ཅན་ཏེ་དེང་སྐབས་སྨོན་རྒྱལ་ནམ་མཁའ་གྲགས་པ་ཉིད་ཀྱིས་གཟིགས་སྐྱོང་དར་རྒྱས་ཆེ་བའི་ངང་ཡིན། གསེར་ཚ་བཀྲ་ཤིས་གླིང་ནི་ཆགས་སྔ་བའི་བོན་རྙིང་གི་དགོན་སྡེ་དར་རྒྱས་ཆེ་བ་ཞིག་ཡིན་སྐབས་བོད་ཀྱི་སྲིད་སྐྱོང་རྟ་ཚགས་བསྟན་པའི་མགོན་པོས་དགེ་ལུགས་པར་བསྒྱུར་ནས་དེང་སང་དགེ་དགོན་ཐབས་ཆགས་ཤིག་ཡིན། དེ་བཞིན་སྨད་ཁམས་སྡེ་དགེ། ཉག་རོང་། ཨ་མདོ། རྒྱལ་རོང་སོགས་ལ་ཁྱུང་པོའི་གདན་ས་མང་པོ་ཡོད་ཀྱང་ནམ་ཆགས་དང་འདེབས་མཛད་སོགས་མི་ཤེས་རུང་མཚན་ཐོ་ཙམ་ཞིག་འོག་རིམ་དུ་འབྱུང་ངོ་། །

ད་ནི་དེ་མིན་བོན་སྡེ་རིང་ལུགས་གསར་རྙིང་ཅི་རིགས་འདྲེས་མར་སྨོས་པའི་དང་པོ་གནས་མཆོག་གོང་པོ་བོན་རིའི་གནས་ནང་དུ། སྟག་རྩེ་གཡུང་དྲུང་གླིང་ནི་ལྡོང་སྒོམ་བསྟན་པ་ལྷུན་གྲུབ་ཀྱིས་རབ་བྱུང་བཅུ་གཅིག་གི་ཐོག་སྐོར་བཏབས། དེ་རྗེས་ཚེ་དབང་ལྷུན་གྲུབ། གཡུང་དྲུང་རྣམ་རྒྱལ། རིན་ཆེན་ཚུལ་ཁྲིམས། ཀུན་བཟང་ལྷུན་གྲུབ། རྒྱལ་བ་གཙུག་ཕུད། ཚེ་དབང་མཆོག་ལེགས། ཟླ་བ་རྒྱལ་མཚན། ལྷུན་གྲུབ་དབང་རྒྱལ། གཡུང་དྲུང་དབང་རྒྱལ་སོགས་རིམ་པར་བྱོན་ཏེ་གདན་ས་བསྐྱངས། འདུས་གྲྭ་ཉིས་བརྒྱ་ནས་དྲུག་ཅུ་སྐོར་ཡན་དུ་བྱུང་། རྙིང་ལུགས་མེ་རི་སོགས་སྒྲུབ་མཆོད་དར་རྒྱས་བྱིན་རླབས་ཆེ་བ་ཡོད། སྟག་བྲོ་གཡུང་དྲུང་དགའ་ཚལ་གླིང་ནི་དང་པོ་རྟོགས་ལྡན་འབྲུག་གསས་ཉིད་ (ཀུན་མཁྱེན་སྨོན་ལམ་བཀྲ་ཤིས་ཉིད་ཀྱང་བཞེད།) ཞབས་སྐོར་ཕེབས་སྐབས་ས་དེར་གནས་བདག་སྤྲུལ་པ་སྟག་མོ་མ་བུ་གསུམ་གྱིས་བྲོ་གར་བརྩེ་ཞིང་བསུ་བ་བས་པས་ས་མིང་སྟག་བྲོ་ས་ཞེས་སྒྲུབ་གནས་བྱིན་ཅན་རྟེན་རང་བྱོན་སོགས་བཞུགས། རྗེས་སུ་ཀུན་མཁྱེན་སྨོན་ལམ་བཀྲ་ཤིས་ཀྱིས་རབ་དགུའི་ནང་སྟོད་ཙམ་དུ་དགོན་པ་བཏབས། དེ་རྗེས་གདན་སར་སྟག་བྲོ་ནམ་མཁའ་འོད་ཟེར། གཡུང་དྲུང་རྒྱལ་མཚན། གཙུག་ཕུད་འོད་ཟེར། རིན་ཆེན་དབང་རྒྱལ་སོགས་རིམ་བྱོན་གྱིས་བསྟན་པ་བསྐྱངས། ཕྱིས་སྨན་རི་ནས་ཞལ་འཛིན་གནང་སྟེ་མཁན་པོ་གཏོང་། དགོན་ཆེན་སྲིད་རྒྱལ་ཕོ་བྲང་ནི་རྟོགས་ལྡན་རི་པ་འབྲུག་གསས་ཀྱི་སྒྲུབ་གནས་ཏེ་རབ་དུས་ནང་སྟོད་ནས་ཡོད། རི་པ་འབྲུག་གསས་ཀྱི་སྐུ་དམར་གདུང་བཞུགས་པའི་གསེར་ཟངས་མཆོད་རྟེན་དང་། དཀར་མོ་སྲིད་རྒྱལ་གྱི་སྐུ་འབག་ཁྱད་པར་ཅན་གྱི་རྟེན་ཡོད། བོན་རི་ཡང་དགོན་ནི་རག་ཤི་ཉི་མ་རྒྱལ་མཚན་དང་། དེ་རྗེས་སློབ་དཔོན་བསྟན་པ་འོད་ཟེར། འགྲུ་སྒོམ་ཉི་མ་འོད་ཟེར།ཕྱིས་གྲུབ་ཆེན་གཡུང་དྲུང་རྣམ་དག་སོགས་དམ་པ་ཁྱད་པར་ཅན་དུ་མ་བཞུགས་པའི་གནས་བྱིན་རླབས་ཅན་ཡིན། དབུས་ཕུག་གསང་བ་ཡང་རྫོང་ནི་སྔོན་དམ་པ་དུ་མ་བཞུགས་པའི་སྒྲུབ་གནས་ཕྱིས་གྲུབ་དབང་གཡུང་དྲུང་གཙུག་ཕུད། མཉམ་མེད་རྒྱལ་བ་བློ་གྲོས་སོགས་མཚམས་བླ་རིམ་བཞུགས་དེང་སྐབས་དྲང་སྲོང་ཚུལ་ཁྲིམས་བློ་གྲོས་ཉིད་བཞུགས་ཤིང་བྱིན་རླབས་ཀྱི་ཚན་ཁ་མཐོ་བའི་ངང་ལ་བཞུགས་ཡོད། བཀྲ་ཤིས་དུང་དཀར་རྫོང་སྟེང་ནི་རབ་བྱུང་བཅུ་པའི་ནང་འཁྲུལ་ཞིག་གཡུང་དྲུང་ཁྲིམས་ཉིད་བཞུགས་ཤིང་སྒྲུབ་དགོན་ཆགས། བསྟན་སྲུང་སྨུག་མོ་སྲིད་རྒྱལ་གྱི་སྐུ་སོགས་རྟེན་བྱིན་ཅན་མཆོད་ཁང་བཅས་ལ་སྒྲུབ་མཆོད་དང་བསྐང་གསོལ་མ་ཆག་པར་ཡོད། གནས་མདུན་དགོན་པ་སྟེང་ནི་རབ་དྲག་སྟོད་སྐོར་སྐུ་སྐྱེ་ཚུལ་ཁྲིམས་གཡུང་དྲུང་གིས་ཕྱག་བཏབས། རྗེས་གླིང་ཚུལ་ཁྲིམས་རྒྱལ་མཚན། ཚུལ་ཁྲིམས་གཡུང་དྲུང་སོགས་སྐྱེས་བུ་མང་བྱོན་བར་དུ་བསྟན་པ་དར་བ་བྱུང་། རྟེན་དང་ལྷ་ཁང་དུས་མཆོད་སོགས་མ་ཉམས་པར་ཡོད། བྱང་སྲིན་མོ་མཐའ་རྩའམ་བསེན་མོ་འཐབ་སའི་སྒྲུབ་སྡེ་ནི། དམ་པ་བློ་གྲོས་རྒྱལ་མཚན་བཞུགས་ཏེ་རབ་བྱུང་བཅུ་པའི་ནང་དུ་ཡོད། དེ་རྗེས་ཙམ་ན་སྤ་ཚེ་དབང་འོད་ཟེར་སོགས་སྤ་ཚང་བླ་མ་རིམ་བཞུགས་གདན་སའི་སྒྲུབ་སྡེ་ལྟ་བུ་མཛད། ཕྱིས་སུ་གཡུང་གླིང་དཔོན་སློབ་བློ་གྲོས་རྒྱ་མཚོ་ལོ་དུ་མར་བཞུགས་པ་སོགས་སྒྲུབ་གནས་ཁྱད་པར་ཅན་ཡིན། ལྷོ་ཉི་མ་སྒྲུབ་ཕུག་ནི་རྣལ་འབྱོར་ནམ་མཁའ་ལྷུན་གྲུབ་ལོ་མང་བཞུགས། དེ་སློབ་བྱ་བཏང་ཉི་མ་རྒྱལ་མཚན་ཡང་ཐོག་འགར་བཞུགས་ཏེ་བར་སྐབས་སྐྱེས་བུ་མང་ཙམ་བཞུགས། ཤར་སྟག་ལུང་སྒྲུབ་ཕུག་དང་། ནུབ་བྱ་ཁྲི་སྒྲུབ་ཕུག་གཉིས་ལ་ཡང་གྲུབ་ཐོབ་རྣལ་འབྱོར་མང་བྱོན་བཞུགས་པའི་གནས་ཡིན། ཤེལ་སྐུ་སྦུག་རྒྱལ་རི་བསམ་གཏན་གླིང་ནི་མཆོག་སྤྲུལ་མི་འགྱུར་རྒྱལ་མཚན་གྱིས་ཕྱག་བཏབ་བཞུགས། དེ་རྗེས་ཡང་སྲིད་རིམ་བྱོན་གྱིས་བསྟན་པ་བསྐྱངས་ཏེ་གསར་ལུགས་དར་ཆ་ཆེ། དེ་ནས་སྟོད་ཕྱོགས་ལྷོ་རྒྱུད་གློ་བོ་དང་དོལ་པོ་སོགས་སུ། དང་པོ་ཡང་སྟོན་གྱི་གདན་ས་བསམ་གཏན་གླིང་ནི་རབ་མེའི་ནང་སྟོད་ཡང་སྟོན་རིན་ཆེན་རྒྱལ་མཚན་གྱིས་ཕྱག་བཏབ་མཛད། ད་བར་ལོ་བརྒྱད་བརྒྱ་སྐོར་སོང་། དེ་ཡི་རིང་ལ་ཡང་སྟོན་གདུང་རྒྱུད་རིམ་པས་བསྐྱངས་ཏེ་དེང་སྐབས་ཀྱང་དར་རྒྱས་ཡོད། དེ་བཞིན་ཀླུ་བྲག་དགོན་པ་ཡ་ངལ་བཀྲ་ཤིས་རྒྱལ་མཚན་བཞུགས་སའི་གནས་ཏེ་རབ་བྱུང་གཉིས་པའི་ནང་ཡིན་གོང་མ་ལས་ལོ་ ༣༠ ཙམ་གྱིས་སྔ། བསྟན་རྒྱུན་ཉམས་མེད་དེང་སང་བཞུགས། རོང་པུས་མོ་ནི་རྟོག་མེད་ཞིག་པོའི་སྒྲུབ་གནས་ཏེ་གྲུཔ་ཐོབ་རིམ་བྱོན་རྒྱུན་མ་ཆད་པར་བཞུགས། དེ་བཞིན་བར་གླེས་དགོན། ཏ་རབ་དགོན་པ། གཞན་ཡང་ཚལ་ཁ་གདོང་སྐྱ། ཏི་སྙུག་བྱི་བ་མཁར་ཕྱིན་དགོན་པ་སྒྲུབ་གནས་མཆོད་རྟེན་སོགས་བཞུགས་པ་བྱུང་། དེ་ནས་བྱང་ཐོན་སྟོད་ཀྱི་ཏྲེ་པ་ལྷོ་མའི་དགོན་པ་ན་ཏྲེ་སྟོན་རྣམས་ཀྱི་གདན་ས་དངོས་ཡིན་མིན་གང་ལྟར་ཡང་བསྟན་རྒྱུད་དང་སྒྲུབ་སྡེ་དེང་བར་གནས་བཞིན་ཡིན། འདི་ཕྱོགས་སྨན་ལུང་བྱང་ཆུབ་རི་ཞེས་པར་དམ་པའི་སྐྱེས་བུ་འགའ་བྱོན་པའི་སྒྲུབ་གནས་བྱིན་ཅན་ཡོད། མ་གཙང་གི་བྱང་ཕྱོགས་བྱ་དུར་དགོན་པ་གོང་ནི་མཚན་ལྡན་ཉི་མ་འོད་ཟེར་དགུང་ལོ་དྲུག་ཅུའི་ཐོག་ཕེབས་ཏེ་བཞུགས།དེ་ནས་བཟུང་གྲུབ་ཐོབ་ཟམ་མ་ཆད་པ་བྱོན་ཀྱང་བར་སྐབས་མཚན་འགའ་ཞིག་མ་ཞེས། ཕྱིས་སུ་གྲུབ་མཆོག་བསྟན་པ་རྒྱལ་མཚན། ཚུལ་ཁྲིམས་གཡུང་དྲུང་། དཔལ་སྒོམ་བསོད་ནམས་ཚུལ་ཁྲིམས་སོགས་དམ་པ་མང་པོ་བྱོན་པའི་གནས་ཆེན་ཡིན་ཅིང་འགྲན་གྱི་རི་གུང་གི་གནས་ཚབ་མཁའ་འགྲོ་གསའ་གདོང་གནས་ཡིན། བྱ་དུར་དགོན་འོག་ཐེག་ཆེན་གླིང་ནི་ཨ་མདོ་བླ་མ་ཤེས་རབ་ལགས་ཀྱིས་རབ་ཡིད་ནང་སྐོར་ཞིག་བཏབ་ཏེ་སྨན་རིའི་ལུགས་སྐྱོངས་གྲྭ་བརྒྱ་སྐོར་བཞུགས་པའི་བསླབ་གཙང་སྒྲུབ་སྡེ་དར་རྒྱས་ལེགས་པ་ཞིག་ཡོད། དེ་ནས་ཡར་ཞང་ཞུང་གི་སྒྲུབ་གནས་རྣམས་སུ་བོན་གྱི་ལུགས་སྐྱོང་ཡུལ་ཁག་མང་པོ་ཡོད་ཀྱང་དགོན་སྡེ་ཆེ་བ་ཆགས་པ་བསྟན་པ་ཕྱི་དར་དུས་མ་བྱུང་འདྲ། གངས་རི་མཚོ་གསུམ་སོགས་སུ་དམ་པའི་སྐྱེས་བུ་ནི་མང་དུ་བྱོན་ནས་བཞུགས་པ་མཛད། ཕྱིས་རབ་རྒྱལ་སྟོད་དུ་ཁྱུང་ལུང་དཔལ་རྒྱས་ཐུགས་བསྟན་མདོ་སྔགས་གྲགས་རྒྱས་གླིང་ཞེས་པ་ཁྱུང་སྤྲུལ་འཇིགས་མེད་ཀྱིས་མེ་བྱི་ལོར་བཏབས། དེ་མཚུངས་བཙུན་དགོན་བཅས་གྲྭ་བཙུན་བརྒྱ་སྐོར་ཡོད་དེ་དར་རྒྱས་ཆེ།ནང་རྟེན་རྩ་ཆེ་མཁར་གདོང་རྒྱལ་སར་ལོ་རྒྱུས་ལ་གྲགས་ཆེ་བ་ཞང་ཞུང་དུ་དྲན་པ་ནམ་མཁའི་རྡོ་སྐུ་རང་བྱོན་དང་། སྐུ་གསུང་ཐུགས་རྟེན་ཧ་ཅང་རྒྱས་ཤིང་། ཐུགས་དམ་གསས་མཁར་མཆོག་ལྔ་དང་། ལྷག་པར་སྤྱི་སྤུངས་ཞི་ཁྲོ་རྒྱས་བསྒྲུབ། བཀའ་སྲུང་དམ་ཅན་རྒྱ་མཚོ་དང་། བྲག་བཙན་ཨ་བསེ་སྒེར་སྲུང་ཡིན། གཞན་ཡང་ཟབ་གཅོད་དང་། གཏེར་གསར་ཁྲོས་མ་སོགས་གཉན་ཁྲོད་རི་འགྲིམས་ཀྱི་ཟབ་ཁྲིད་རྒྱུན་སྤྱོད་དང་། སྡེ་སྣོད་གསུམ་དང་རིག་གནས་ཀྱི་བཤད་ཁྲིད། སྐྱེད་རྫོགས་སྒོམ་སྒྲུབ་ཀྱི་ཁྲིད་རྒྱུན་བཅས་སྨིན་གྲོལ་བསྟན་པའི་བརྒྱུད་འཛིན་ལ་དབང་ཞིང་མཛད་ཕྲིན་ཡོངས་གྲགས་ཀྱི་དགེ་སློང་ཉིད་བཞུགས། དེ་འབྲེལ་ཕྱིས་སུ་གངས་ཏི་སེ། མཚོ་མ་པང་། དྲི་བདའ་སྤོས་རི་སོགས་ལ་བོན་བླ་བཞུགས་པ་མང་། དེ་ནས་བྱང་རྒྱུད་མར་ནག་ཚང་ཁོང་སྟ་སྒོ་དང་རྭ་གནས་ནང་ཆགས་པ། སྟ་སྒོའི་སེ་ཞིག་དགོན་པ་ནི་རབ་བྱུང་བརྒྱད་དགུའི་ཁོང་ཙམ་ཡོད་ཟེར། བླ་བརྒྱུད་མཚན་འཕྲེང་ལུགས་བརྒྱུད་པར་གསལ། དང་ར་ཕྱུག་ཙོ་དགོན་པ་ནི་ཐོག་མར་སྣང་སྟོན་ཟླ་རྒྱན་བཀའ་སློབ་གཡོ་ལག་སྒོམ་ཆེན་ཞེས་པས་བཏབས།དེ་རྗེས་ཁྱུང་གསེར་བ་སྒོམ་ཆེན་སྨོན་ལམ་བསྟན་པ་ཞེས་གཅོད་བླ་གྲུབ་པ་ཐོབ་པའི་རྟོགས་ལྡན་ཞིག་བཞུགས་ཏེ་བསྐྱངས། དེ་རྗེས་ཁྱུང་དཀར་བ་སྐུ་ཞོག་བསྟན་པ་རྒྱལ་མཚན་ཞེས་བླ་མ་མཁྱེན་བརྩེ་ནུས་གསུམ་གྱི་ཡོན་ཏན་ཕུན་སུམ་ཚོགས་པ་ཞིག་དང་། དེའི་ཕྱག་གཉེར་རྟོགས་ལྡན་གཡུང་དྲུང་ཡེ་ཤེས་ཞེས་ལུགས་གཉིས་ཀྱི་ཡོན་ཏན་བཟང་པོས་བརྒྱན་པ་དེ་ལྷན་གྱིས་རབ་ཏུ་དར་བར་བསྐྱངས། དེ་མཚམས་ཨ་མདོ་ཤར་པ་དགེ་བཤེས་གཡུང་དྲུང་བསྟན་པའི་རྒྱལ་མཚན་གྱིས་མཁན་པོར་མཛད་དེ་ལྷ་ཁང་གསར་བཞེངས་སོགས་བསྟན་པ་གོང་འཕེལ་དར་རྒྱས་མཛད། དེ་རྗེས་མཁན་པོ་ཁྱུང་དཀར་བ་དགེ་བཤེས་བསྟན་པ་ལྷུན་གྲུབ་ཅེས་པ་བྱོན་ཏེ་ཞལ་འཛིན་དང་མཁན་པོ་གཡུང་དྲུང་གླིང་ནས་གཏོང་གནང་མཛད། དང་རྭ་འོ་བུ་དགོན་པ་ནི་ཕྱིས་གུ་རུ་རིན་ཆེན་རྣམ་རྒྱལ་ནས་བཟུང་གུ་རུ་བླ་མའི་གདུང་རྒྱུད་ཀྱིས་སྐྱོང་། སྨན་རིས་ཞལ་འཛིན་གནང་། དང་རྭ་གཡུ་བུན་སྒྲུབ་སྡེ་ནི་སྔར་ཡོད་ལ་ཕྱིས་མཚུངས་མེད་རྣམ་དགེ་ཚུལ་ཁྲིམས་རབ་ཉིའི་ནང་ཕེབས་བཞུགས་བསྟན་པ་དར། དེ་སློབ་ཚུལ་ཁྲིམས་ལྷུན་གྲུབ་སོགས་བླ་རབ་གསུམ་བཞི་བར་དར་རྒྱས་བྱུང་། ཕྱིས་ཉག་ཕྲའི་སྐབས་སྐྱིད་སུམ་བླ་བྲང་ནས་འཛིན་ཏེ་དེང་སྐབས་བླ་གྲྭ་འགའ་བཞུགས་ཡར་རྒྱས་ཡོད། གཞན་ཡང་སྔོན་དུས་རྟོགས་ལྡན་རི་པ་ཚུལ་ཤེའི་སྒྲུབ་གནས་དང་རྭའི་སྤྱན་དགོན་དང་། གུ་རུ་ཡོན་ཏན་སེང་གེ། ཁྱུང་པོ་རང་གྲོལ་བླ་མ། རྟོགས་ལྡན་ནམ་མཁའ་བློ་ལྡན་རྣམས་སྟ་སྒོའི་དབེན་གནས་རྣམས་སུ་བཞུགས་པ་དང་། དང་རྭ་ཤེས་རབ་རིན་ཆེན། བཞག་སྒོམ་ཚུལ་ཁྲིམས་རྒྱལ་མཚན། བོན་གྲོང་བསྟན་པ་འོད་ཟེར་རྣམས་རིམ་པར་དང་རྭའི་སྤྱན་གོང་། ལྷ་ལུང་། སྟ་སྒོའི་རྫུ་འཕྲུལ་ཕུག་སོགས་སུ་བཞུགས་ཤིང་སྒྲུབ་སྡེ་ཅི་རིགས་བྱུང་། སྤྱིར་གུ་རུབ་སྣང་བཞེར་ལོད་པོ་ནས་བཟུང་གནས་ཆེན་ད་རོག་དང་དང་རྭའི་ཕྱོགས་བྱང་རྒྱུད་འདིར་བསྟན་རྒྱུན་སྒྲུབ་པའི་སྡེ་རྒྱུན་མ་ཆད་པར་བཞུགས་པ་ཡིན་ཀྱང་ཞིབ་གསལ་འདི་དུས་འདི་ཞེས་མི་ཤེས། འོན་ཏེ་སྟོད་རྫ་ལ་ཤང་ཕྱིན་ནག་ཙང་གཤེན་གྱེར་ཡན་བྱང་ཕྱོགས་མི་སྡེ་འདི་རྣམས་ལོ་སུམ་བརྒྱ་སྐོར་ཡན་ལུགས་སྲོལ་བོན་པོ་འབའ་ཞིག་ཡིན། དེང་སང་ལྷོ་གྲོ་མོ་ནང་དུ་བོན་དགོན་སྤུངས་མོ་དགོན་ཞེས་དང་མི་སྡེ་བོན་པོ་ཁག་འགའ་ཡོད། ལྷོ་ལྷ་རི་ཉི་ཕུག་ཏུ་བར་སྐབས་རྣལ་འབྱོར་ནམ་མཁའ་ལྷུན་གྲུབ་བཞུགས་ནས་འཆད་ཉན་གྱི་སྒྲུབ་སྡེ་དར། ཡང་འབྲིག་ཕྱོགས་བཙུན་དགོན་བསམ་གཏན་གླིང་ཞེས་པ་རི་ཞིང་ནས་སྐྱོང་། ཕག་རི་རྫོང་རྩེ་སྲིད་རྒྱལ་སྒྲུབ་ཁང་མཆོད་སྔགས་ནི་རི་ཞིང་ནས་གཏོང་དགོས།

ད་ནི་མདོ་སྟོད་ཧོར་ཚོའི་ཁུལ་དུ་ཕྱིས་ཆགས་ཀྱི་དགོན་པ་རྫ་དམར་ཤ་རུ་དགོན་པ་ནི་ཐོག་མ་སྐམ་ཚང་བླ་རྒན་གྱིས་བཏབས།ཕྱིས་སུ་སྐམ་ཚང་འགྱུར་དགའ་རིན་པོ་ཆེས་དར་རྒྱས་མཛད། ཨ་གྲགས་རུ་སྟོད་ཁྱུང་པོ་སྣང་གསལ་དགོན་ནི་སྣང་གསལ་ནམ་མཁའ་རྒྱལ་མཚན་གྱིས་བཏབས། བསྟན་པ་དར་རྒྱས་ཆེ། ཨ་གྲགས་སྨད་རྟོགས་ལྡན་དགོན་ནི་ཆབ་མདོ་ཁྱུང་ནག་རྟོགས་ལྡན་གྱིས་བཏབས། སྐུ་ཚ་བླ་མ་ཚེ་དཔག་དབང་རྒྱལ་བཞུགས་ནས་དར་རྒྱས་ཤིན་དུ་ཆེ་བའི་ངང་། འདི་རྣམས་རབ་བྱུང་བཅོ་ལྔའི་ནང་ཆགས་ཤ་སྟག་ཡིན། ཧོར་སྟོད་སོག་སྡེའི་ཁུལ་དུ་ཏིང་རྔུ་བོན་དགོན་ནོར་བུ་གླིང་ནི་ལྷ་ཐོག་རྟོགས་ལྡན་ལྷུན་གྲུབ་དབང་ལྡན་གྱིས་རབ་བྱུང་བཅུ་གསུམ་པའི་ས་འབྲུག་ལོར་བཏབས། དེ་ནས་རིམ་པར་བསྟན་འཛིན་དྲང་སྲོང་རྣམ་གཉིས། གྲུབ་དབང་སྐུ་གོང་འོག་རྐྱང་ཚང་བླ་མ་སྐུ་མཆེད་རྣམས་བྱོན་ཅིང་བསྟན་སྲིད་ཤིན་ཏུ་རྒྱས། དེང་སྐབས་བསླབ་གཙང་གྲྭ་ལྔ་བརྒྱ་ཉེ་བ་འཚོགས་ཤིང་གཙུག་ལག་ཁང་སོགས་ཕྱི་ནང་རྟེན་བཞེངས་ཁྱད་དུ་འཕགས་པ་དང་། བཤད་སྒྲུབ་མཆོད་ཚོགས་སྒྲིགས་ལམ་བཅས་འཁོར་ལོ་གསུམ་གྱི་མཛད་བཟང་བསྟན་པའི་མིག་རྒྱན་དུ་གྱུར་པ་ཡོད། ཧོར་འབྲོག་ཤོག་ཁོངས་ཀླུ་ཕུག་དགོན་པ་གཡུང་དྲུང་བདེ་ཆེན་གླིང་ནི། དང་པོ་བླ་བྲང་མཁར་དམར་ཞེས་པ་ཧོར་སྤྱི་ཁྱབ་རྒྱལ་པོ་བེ་ཧུ་ཁྲི་རྒྱལ་རྗེ་ཆེན་དབེན་དགོན་མཛད་སར་ཕྱག་བཏབ་བཞུགས། ཧོར་རྗེ་རིམ་པའི་དབེན་གནས་མཛད་ཅིང་བླ་མ་བསྟན་པ་ཕུན་ཚོགས་དེར་བཞུགས་མཛད་ནས། རབ་ཡིད་མེ་བྱ་ལོར་མཁན་ཆེན་ཉི་མ་བསྟན་འཛིན་ཕེབས་ཏེ་འདུས་སྡེ་ཕྱག་བཏབས། དེ་ནས་རིམ་པ་མཆོག་སྤྲུལ་བསྟན་འཛིན་དབང་གྲགས། ཧོར་བླ་བསྟན་པ་དར་རྒྱས། ཧོར་བླ་སྤྲུལ་སྐུ་བསྟན་པ་རྒྱལ་མཚན། ཧོར་བླ་སངས་རྒྱས་བསྟན་འཛིན། ཧོར་བླ་སོག་རྒྱལ་བ།རྨེའུ་སྟོན་མཆོག་སྤྲུལ་སྐལ་བཟང་རྒྱལ་མཚན། ཧོར་བླ་གཡུང་དྲུང་རྒྱལ་བ་དེང་སྐབས་བཞུགས། ཁྲིམས་གཙང་བླ་གྲྭ་བཞི་བརྒྱ་ལྔ་བཅུ་ཙམ་འཚོགས་ཤིང་ལྷ་ཁང་དང་རྟེན་གསུམ་སྔོན་ཡོད་གསར་བཞེངས་བཅས་རབ་ཏུ་མང་། སྤྲུལ་སྐུ་བློ་ལྡན་ཐུགས་ཀུན་བཟང་ལྡིང་སྐུ་སོགས་རྟེན་རྩ་ཆེན་མང་པོ་ཡོད། ཧོར་སྦྲ་ཆེན་རྒྱལ་སར་ལྷ་ཁང་རྟེན་གསུམ་བྱིན་ཅན་ནི་རྒྱལ་ས་ཆགས་ནས་ཡོད་ཅིང་། ཡབ་མེས་ཁྲི་དབང་རབ་བརྟན་གྱིས་རྒྱལ་བའི་བཀའ་འགྱུར་གླེགས་བམ་སུམ་བརྒྱ་བརྒྱད་ཅུ་སྐོར་བྲིས་བཞེངས་མཛད་དེ་འདི་ཧོར་ཚོའི་ཁུལ་བཀའ་འགྱུར་བཞེངས་པའི་ཐོག་མ་ཡིན། ཨ་དཀར་ཐེག་ཆེན་གླིང་ནི་སྤྱི་ཁྱབ་རྒྱལ་པོས་བཙུགས། སྔགས་གྲྭ་བརྒྱ་སྐོར་དེང་སྐབས་བླ་མ་ཞུ་ཉི་མ་རྒྱལ་མཚན་བཞུགས། རྟེན་ཡང་རྒྱལ་འབྲུག་ལག་དང་གནམ་ལྕགས་སྡིག་པ་ར་ཙ་སོགས་ནང་རྟེན་ཁྱད་འཕགས་མང་། ཀླུ་ཕུག་ཉི་མ་ལྷ་རྩེའི་རི་ཁྲོད་བསམ་གཏན་སྨིན་གྲོལ་གླིང་ནི་སྒོ་སྟོན་ཉི་མ་རྒྱལ་མཚན་གྱིས་ཕྱག་བཏབ་བཞུགས་རྗེས་གཤེན་སྤྲུལ་ཐུགས་རྗེ་ཉི་མ་དེར་བཞུགས་བར་སྐབས་བྱིན་རླབས་ཆེ་བ་བྱུང་། གོང་དཔོན་ཚང་རྐྱང་འཐིང་གི་རི་ལ་ཤར་རྫ་བའི་རིང་ལུགས་སྒྲུབ་གྲྭ་གསར་དུ་ཧོར་རྗེ་བསོད་ནམས་རྒྱལ་མཚན་གྱིས་བཙུགས། རྟོགས་ལྡན་ལས་དབང་དང་། གསས་དབང་ཞེས་པའི་མཚམས་བླ་དགེ་སློང་གྲུབ་པ་ཐོབ་པ་གཉིས་བཞུགས། སོག་གསེར་ཐུར་དངུལ་ཐུར་ཞེས་པར་གཡུང་དྲུང་ལྷ་རྩེའི་རི་ཁྲོད་དང་། སོག་གྲུ་ཁུག་གི་རི་ལ་ཞུ་རྒྱལ་མཚན་ཉི་མའི་བཞུགས་གནས་རི་ཁྲོད་བཅས། ཧོར་བོན་ཐ་ནང་སྨན་རག་གཡུ་མཚོའི་དགོན་པ་དང་། རྒྱལ་པོ་ཤེལ་ཁུར་དབེན་ཁྲོད་གཉིས་ན་རྟེན་དང་མཚམས་གྲྭ་འགའ་རེ་ཡོད། བོན་སྟོད་གླང་མ་ལུང་ཞེས་པར་སྔོན་དགོན་སྡེ་ཧ་ཅང་ཆེ་བ་ཡོད་དེ་བར་དུ་འཇུན་གར་དམག་གིས་གཏོར། བོན་སྨད་འབྲོང་ངུ་བླ་བྲང་དུ་བན་བོན་གཉིས་ཀའི་དགོན་པ་རེ་ཡོད། གཡམ་གཞུང་གཤེན་སྒར་བཀྲ་ཤིས་ལྷ་སྟེང་ནི་སྔོན་གཤེན་སྐྱིད་གཤོང་བླ་མ་ཇོ་ཆེན་ཡབ་སྲས་ཧོར་ཕེབས་ཀྱི་བཞུགས་སྒར་བླ་བྲང་གཏན་ཆགས་སུ་སོང་། ཕྱིས་གཤེན་སྤྲུལ་ཐུགས་རྗེ་ཉི་མ་བཞུགས་ནས་རྟེན་བཞེངས་སྒྲུབ་མཆོད་བྱིན་ཅན་ཡོད། ཧོར་དྲུག་ཅུའི་དགོན་པ་ཕུར་དགོན་གཡུང་དྲུང་འོ་ཚལ་གླིང་ནི་རབ་ཡིད་ཤིང་བྱི་ལོར་ཨ་སྐྱོད་སྔགས་འཆང་བསོད་ནམས་གཡུང་དྲུང་གིས་བཏབས། སྔགས་གྲྭ་ཉིས་བརྒྱ་སྐོར་ཡོད་པའི་སྒྲུབ་སྡེ་ལྷ་ཁང་རྟེན་གསུམ་དུས་མཆོད་བཅས་ཕུན་སུམ་ཚོགས་པ་ཡོད། སྐྱེ་བོ་བླ་མ་དང་རྒྱ་མཚམས་དྲང་སྲོང་བློ་གྲོས་ཉི་མ་མཆོག་གིས་བསྐྱངས་ཏེ་དར་རྒྱས་ཆེ་ཙམ་ཡོད། ཧོར་སྨད་ཡེ་ཐ་དཔོན་ཚང་གི་ཕོ་བྲང་དུ་ཕུར་ནག་ལྷ་ཁང་སོགས་རྟེན་གསུམ་མང་བཞུགས་དང་། དགོན་པ་ནི་དང་པོ་རབ་ཉིའི་སྨད་ཙམ་དུ་ཧོར་བླ་མ་རྒྱལ་བ་ཚུལ་ཁྲིམས་ཀྱིས་ལུང་བཟང་ལྷ་རི་ཤེལ་བྲག་མགུལ་དུ་དབེན་དགོན་བཏབ་ཏེ་བཞུགས། མི་རབས་རེ་ཟུང་ལ་སྒྲུབ་སྡེ་གནས། དེའི་རྗེས་སྐྱོང་ཁྱུང་ནག་རྗེ་བཙུན་མ་ཤེས་རབ་བཟང་མོས་རབ་ཡིད་ཐོག་མ་ས་འབྲུག་ལོར་གཡུ་ལུང་དགོན་པ་བཏབས། ལོ་ལྔ་བཅུ་ཙམ་ན་འབྱུང་འཁྲུག་གིས་འཇིག དེ་རྗེས་ཁྱུང་ནག་རྒྱལ་བ་བསྟན་འཛིན་གྱི་རབ་ཚེས་ཐོག་མར་ལུང་དཀར་གཤེན་བསྟན་རིན་ཆེན་གླིང་བཏབས། དེ་ན་དབུ་རི་བླ་མ་རྒྱལ་བ་ཚུལ་ཁྲིམས། ཏྲེ་བོ་རྟོགས་ལྡན་བསོད་ནམས་རྒྱལ་མཚན། ཁྱུང་ནག་བླ་མ་བསོད་ནམས་གཡུང་དྲུང་སོགས་བཞུགས། བསྟན་རྒྱུན་དང་སྒྲུབ་མཆོད་དར་རྒྱས་ཆེ། ཕྱིས་མཚན་ཉིད་བཤད་གྲྭའང་ཚུགས། གྲྭ་ཉིས་བརྒྱ་སྐོར་བཞུགས་གྲྭ་སའི་ལུགས་སྐྱོང་དགོན་སྡེ་དར་རྒྱས་ངང་ཡོད། དེ་བཞིན་ཧོར་ཚོ་སྟོད་སྨད་ཁུལ་དུ་བཙུནམའི་དགོན་པ་ཁག་བཞི་ལྔ་ཡོད། ཡང་གནམ་མཚོ་ཁའི་ས་སྐྱ་སྡེ་རྙིང་ཁོངས་ཕུག་པ་དགོན་པའམ་ཤེལ་བྲགདགོན་གྲུབ་ཆེན་རྟོགས་ལྡན་དམར་པོ་ཞེས་པས་རབ་ཚེས་ནང་བཏབས། འདུས་གྲྭ་བརྒྱད་ཅུ་སྐོར་ཡོད། དེནས་མདོ་སྟོད་སྨད་ལྷོ་བྱང་ཀུན་དུ་དགོན་སྡེ་ཤིན་ཏུ་མང་བ་རེ་རེ་བཞིན་ནམ་ཆགས་འདེབས་མཁན་སོགསཐོས་རྟོགས་མེད་པས་མཚན་གྲངས་གང་ཐོས་ཙམ་བཀོད་ཅིང་གྲྭ་གྲངས་ཤེས་རིགས་འོག་ཏུ་ཡི་གེ་བྲིས་ཡོད།དང་པོ་བྱང་གནམ་མཚོ་ནས་མར། གསང་བ་གཡུ་རྩེ་དགོན། འཆག་གཞུང་དགོན། བར་ཐའི་སྒྲུབ་སྡེང་དམར་རྨེའུ་ཚང་བླ་བྲང་། ནག་ཤོད་བུར་རྫུམ་ཞུ་ཚང་། གསས་མདའ་བོན་དགོན། སེ་ཚ་ནང་ཞུ་ཚང་གཡང་ཤོད་དགོན། ཡུལ་ཤོག་ལྔའི་ནང་འདྲེ་རག་དགོན་པ། ཁྱུང་པོ་སྟོད་ཁུལ་དུ་སྒང་རུ་དར་རྒྱས་དགོན།སྒང་རུ་བྱང་ཐའི་དགོན། གཡམ་བྱ་ཆེན་དགོན། ཁྲོམ་ཚང་དགོན།ཕུག་དམར་དགོན། ཉིན་ཐ་རེ་ནེ་དགོན། ཝ་ལུ་དགོན། ངེས་པ་མར་སྐུ་དགོན། དེས་སྟོད་དགོན། མཛོ་རུ་ཁ་ཕུམ་དགོན། ནག་རུ་ར་ཅན་དགོན། རི་དམར་དགོན། མར་རྫོང་དགོན། དམར་རོང་དགོན། ག་ཤེལ་ཤ་འདྲ་དགོན། བཙུན་དགོན་གཅིག དཔའ་གདའ་ཞུ་ཚང་དགོན། རི་སྔོན་དགོན། སྲིབ་མོ་སྟོད་དགོན། སྨད་དགོན། སྲིབ་ཐ་ཉིན་ཤོག་དགོན། ཡ་ངའི་དགོན། དམར་དཔོན་མགོན། ག་རི་རི་ཁྲོད། ལྷ་སྐུ་འགྲིག་སྤུ་ཡི་རི་ཁྲོད། རྐྱང་གཞུང་དགོན། རྐྱང་རི་དགོན། གཡུང་དྲུང་བདེ་གླིང་། ག་རེའི་གཡུ་མཚོ་དགོན། གདའ་ཕུའི་རི་ཁྲོད། (ཧོར་ནག་ཤེས་རབ་རྒྱལ་མཚན་བཞུགས་ནས་འཇའ་ལུས་ཕེབས།) སྔོའི་རི་ཁྲོད། བདེ་ལྡན་སྒྱེའུ་ལུང་། རུ་ཐའི་དགོན་གསར། འབོ་དར་སྡེབ་དགོན། བ་ཟེ་བླ་བྲང་། བ་ཟེ་ཡང་རྫོང་། སྒར་ཁོང་བླ་བྲང་། ཕུག་ལེབ་དགོན། གཡམ་དགོན་བཀྲ་ཤིས་རབ་རྒྱས་བཅས། ཁྱུང་པོ་སྨད་ཁྱུང་གཉིས་ལ་ཕྱིན་ལ་ཐོག་མར་གོང་སྨོས་དགོན་པ་ཆེ་རིགས་རྣམས་དང་། སྡོང་རྫོང་ཞུ་ཚང་། རི་དམར་སྣ། བེ་སྒོ་དགོན། རྔ་བརྡུང་རི་ཁྲོད། ཁྱུང་ནག་བླ་བྲང་། སྒྲུབ་གྲྭ་གསར་པ། ལྷོ་རྒྱལ་བ་ཉིན་དགོན། སྲིབ་དགོན། ཝ་ཤོད་དགོན། སྒྲུབ་གྲྭ་གསར་པ། ཝ་དགེ་དགོན། མཎྜལ་རི་ཁྲོད། གཏམ་སྟོད་སྨད་དགོན་གཉིས། སྲུང་རུང་གྲོད་དགོན། རི་རོང་སྟོད་དགོན། སྨད་དགོན། ཟླ་ཤུལ་དགོན། འགྱང་མགོན། བྷ་ཧོ་བོན་དགོན། ཆབ་རྫོང་དགོན། རྫོང་ཆུང་དགོན། དེའི་མགོ་དགོན། ཁྱུང་དཀར་གདན་ས་དཀར་སྨད་བླ་བྲང་། དཀར་སྟོད་དཔོན་ཞབས་གྲྭ་ཚང་བཅས། རྒྱ་སྟོང་ལྡིང་དགུའི་ནང་གུར་ཞིའི་མཚོ་ཁོངས། རྟམ་མདའ་དགོན་དང་། སྔོ་ཕོ་དགོན་གཙོས་དགོན་ཆེ་ཆུང་གསུམ། ཁྱུང་པོ་ནས་མར་ལ་རྟ་བོན་དགོན། སྦྲུལ་ཤོག་མདོ་ཆེན་དགོན། ཁྲ་རྒན་ཉི་ཕུག ལབ་དགོན། ཤོག་ལྔ་ལམ་ལྷ་དགོན། ཁྲི་འདུ་དགོན། འབུ་ལུང་དགོན། རྨ་སྡེ་དགོན། མདོ་མདའ་དགོན། རོབ་དགོན་པ། ས་ལ་དགོན་པ། ལ་ངོས་དགོན་པ།སྤུ་ཤོད་དགོན། སྨ་རི་དགོན། ཚ་བ་དྲག་པོ་རྫོང་། ཏ་གླིང་དགོན། གུ་རམ་དགོན། ཚ་གྲ་ཡེལ་བོན་དགོན། སྒྲོ་གྲགས་བོན་དགོན་ཉི་མ་གླིང་། དེ་ནས་མར་ལ་འཇུས་ས་དམ་ཁོག་སྨད་དུ་འཇང་གི་ཡུལ་བོན་སྡེ་དང་བོན་ལུགས་བྱེད་པ་ཕྱིས་སུའང་དུ་མ་ཡོད། ཁམས་སྡེ་དགེ་ལྷོ་རྒྱུད་དུ། བླ་ཁྲི་དགོན་པ་བསམ་གཏན་སྨིན་གྲོལ་གླིང་། སྐོམ་ཚང་དགོན་པ། མོག་རོང་དགོན་པ། དཔོན་རྒན་དགོན་པ། ལྷ་བླ་དགོན་པ། རོང་རྒྱབ་དགོན་པ། ཟླ་ཀླུང་ཁོངས་བདེ་གླིང་གདན་ས་ཞལ་བཞེས་དགོན། ཐར་བདེའི་རི་ཁྲོད། སྟག་ཞིག་དགོན་པ། སྡེ་དགེ་ཤར་རྒྱུད་དུ་བླ་མ་ནམ་མཁའ་ཐོག་བཟུང་གི་གདན་ས་འཛིང་བླ་དབུ་དགོན། ལྕང་ལུང་དགོན། ཁ་རག་དགོན། རུ་དཔོན་དགོན།གཙུག་བོན་དགོན། རྫ་རྒྱུད་དུ་རྫ་ཁྲོ་ཚང་དགོན། རྫ་སྟེང་ཆེན་དགོན་པ། གསལ་སྤྲུལ་དགོན་པ། ཤར་རྫ་རི་ཁྲོད་གཡུང་དྲུང་ལྷུན་པོ། རྟོགས་ལྡན་ཅོ་ལུའི་རི་ཁྲོད། གླིང་ཚང་ཁོངས་འབུ་སྨད་དགོན། སྨོན་རྒྱལ་དགོན་པ། སྨོན་རྒྱལ་རྒྱལ་སྲས་རི་ཁྲོད། བོན་པོ་དགོན། ལྷ་ཐོག་ཕྱོགས་གླ་བྲོ་དགོན། ཡིད་ལྷང་སྟོད་ལའང་བོན་ལུགས་རུ་སྡེ་ཁག་འགའ་ཡོད། ཉག་རོང་སྟོད་དུ། རྒྱ་གཞིས་དགོན་པ་ཁྱུང་པོ་བླ་ཁག་གཉིས།གུས་རྒྱ་དགོན་པར་བྱ་བཏང་ཚེ་དབང་འགྱུར་མེད་བཞུགས། ཉག་སྐེད་དུ་ཡེ་ཤེས་དགོན་པ་བླ་མ་ཁྱུང་པོ་ཉི་མ་རྒྱལ་མཚན། མུ་ནེ་དགོན་པ་བླ་ཁག་གཉིས་ཡོད། ཉག་སྨད་དུ་ཟིལ་གནོན་དགོན་པ་བླ་ཁག་གཉིས་བཞུགས། ཝ་ཆུས་དགོན་པ། གསང་གླིང་གདན་ས་སྤྲུལ་ཁག་གཉིས་ཡོད། བཀྲ་སྐུ་ཐང་བཙུན་དགོན་གཅིག བཙུན་བརྒྱ་སྐོར། ཉག་སྐད་གནས་ཆེན་སྨོན་ལམ་ལྷ་བྲག་ཏུ་ཁྲོ་ཚང་ནོར་ཁྲུ་དགོན། གནས་ཆེན་གསང་བ་ཡང་རྫོང་དུ་སྒྲུབ་གྲྭ་ཁག་གཉིས། ཉག་སྨད་རྒྱ་མཚམས་སུ་འདྲ་བ་ལི་ཆུ་ཁར་བོན་དགོན་ཆེ་བ་གཅིག འདྲ་རྩིས་ལ་རྒྱབ་ཏུ་བོན་དགོན་གཅིག ཉག་སྨད་དུ་དགོན་པ་རི་ཁྲོད་གྲངས་མང་ཡོད་ཀྱང་མིང་མ་ཤེས། བྲག་ཡབ་ཁོག་ཏུའང་བོན་སྡེ་ཁོལ་བུ་མང་ཙམ་ཡོད། མི་ཉག་ཕྱོགས་ཉི་མ་དཔོན་ཁོངས་འདུ་ར་དགོན། དེ་བཞིན་འགའ་ཐར་དགོན། དམ་པ་རང་གྲུབ་དགོན་སོགས་དགོན་པ་ཆེ་ཆུང་བཅུ་སྐོར་ཡོད། རྟའུ་ཤེལ་ཁོག་ཏུ་གཏོ་ལུང་ཡང་དབེན་དཔལ་དགོན་སོགས། ཧོར་སེར་ཁག་ལྔའི་ཁང་གསར་ཁོངས་རྭ་དགེ་དགོན། ཧོར་སྡེ་རྭ་ཕུ་ཁོངས་སྔར་བོན་ལུགས་ཡིན་པས་བོན་ལྷ་མཆོད་པའི་སྡེ་མང་པོ་ཡོད། སྤྱིར་ལོ་སུམ་བརྒྱ་ལྷག་ཙམ་གོང་ཁམས་ཕྱོགས་ལྷོ་བྱང་ཕལ་ཆེར་བོན་ལུགས་ཡིན། བེ་རི་དོན་ཡོད་རྒྱལ་པོས་བོན་ལུགས་ཁོ་ན་སྤེལ་ཞིང་ཆོས་བཀའ་རྙིང་སོགས་ལ་བཀག་འགོག་གི་ཕྱོགས་རིས་ཀྱང་བས་ཟེར། དེ་ནས་རྒྱལ་རོང་ཕྱོགས་སུ་ཁྲོ་སྐྱབས་ཁོང་མཚོ་ཏོ་ནོར་བུ་གླིང་དགོན་ཆེན་གྲྭ་སུམ་བརྒྱ་སྐོར། འུ་ཟེ་དགོན་པ། ཁྲོ་སྐྱབས་ཕོ་བྲང་ལྷ་ཁང་། དྲུག་ཟུར་འབྲུག་མོ་རྫོང་དུ་བཀའ་བརྟེན་འགྱུར་པར་ཁང་བཞུགས། ཚེམ་མདོ་གཡུང་དྲུང་གླིང་། བྲག་སྟེང་ཁོང་དུ་ཆུ་ལུང་རྣམ་རྒྱལ་ལྷ་རྩེ། བྲག་སྟེང་དར་རྒྱས་གླིང་། བྲག་མཆོད་རྟེན་དུ་རི་ཁྲོད་གཙུག་ལག་ཁང་། རོང་མི་ཁོང་དུ་རྒྱ་མཚོ་དགོན། གཡུང་དྲུང་རིང་མོའི་རི་ཁྲོད། དགེ་བཤེས་རྩ་རུ་ཝ་ལུང་དགོན་པ། སྦ་ར་དགོན་པ། སྟག་ཟུང་དགོན་པ། བེ་རོའི་དབེན་ཁྲོད། ཡང་ཁྲོ་སྐྱབས་སུ་ཉི་ཤུ་སྤྲུལ་སྐུ། རྡེ་རྡེའུ་སྤྲུལ་སྐུ། ཕུ་དུ་སྤྲུལ་སྐུ་ཁག་གསུམ་སོ་སོར་བླ་བྲང་དགོན་པ་རེ་ཡོད། རབ་བརྟན་ངུ་གཡུང་དྲུང་ལྷ་སྟེང་ནི་ཕྱིས་སུ་དགེ་ལུགས་པར་བསྒྱུར། ལྕོག་རྩེ་རུ་པར་ཁམ་གཡུང་དྲུང་གླིང་ཡང་ཆོས་པ་རུ་བསྒྱུར། དེ་ལྟར་བོན་དགོན་ཁག་མང་པོ་ཞིག་ཕྱིས་ཆོས་ལུགས་ལ་བསྒྱུར་བ་ཡིན། ཨ་མདོ་ཕྱོགས་ཐོག་མར་ཟིང་ཆུ་ནང་དགའ་མལ་གཡུང་དྲུང་དར་རྒྱས་གླིང་གྲྭ་ཚང་སུམ་བརྒྱ་སྐོར། དེ་བཞིན་བྲག་གཡུང་དྲུང་དགོན། ཚ་ཚ་དགོན། རྐྱང་ཚང་ཕུན་ཚོགས་དར་རྒྱས་གླིང་། རྐྱང་ཚང་ནུབ་གྲོང་དགོན། རྐྱང་ཚང་ཤར་མའི་དགོན།སྣང་ཞིག་དངུལ་སྐུ་དགོན། རྒྱ་མདུད་དགོན། ཁྲི་སྨིན་འཁོར་ལོ་དགོན། སྐྱིད་འཛོམ་བདེ་ཆེན་དགོན། གདོང་སྤེལ་འཁོར་ལོ་དགོན། རིན་སྤུངས་བཀྲ་ཤིས་སྨིན་གྲོལ་གླིང་། ཙོ་ཚང་དགོན། ཟིང་ཆུ་ནག་རིང་སྒྲུབ་གྲྭ། ཆུ་སྟོད་ཨ་འབེལ་དགོན། ཧ་འཕན་འཁོར་ལོ་དགོན། དངུལ་སྐུ་ལྕགས་མདུད་དགོན། མཁའ་སྐྱོང་བྱ་འཕུར་དགོན། ཝ་དངུལ་གསེར་ལེགས་དགོན། ཚོ་ཆིས་རྐྱང་ནག་དགོན། ཉ་ཡིད་ལྕགས་མདུད་དགོན། ཤར་དུང་རི་དགོན། མཁར་ཡག་དགོན། བརྒྱ་ཞིང་བསྟན་རྒྱས་གླིང་། རྒྱལ་བཙན་གཡུང་དྲུང་གླིང་། གྲབ་དགོན་སྔགས་པ་གྲྭ་ཚང་། དབྲ་ཙའི་སྔགས་དགོན། ཙོ་ཚང་སྔགས་དགོན། རིན་སྤུངས་དགོན་གསར་བཅས། ཨ་མདོ་རྔ་བའི་ཡུལ་དུ། རྒྱ་མདུད་སྣང་ཞིག་དགོན་པ་ཕུན་ཚོགས་དར་རྒྱས་གླིང་དུ་བཤད་གྲྭ་དང་སྒྲུབ་གྲྭ་གཉིས་ལྡན་གྱི་འདུས་གྲྭ་བདུན་བརྒྱ་ལྷག་ཙམ་བཞུགས། བླ་མ་ནི་སྣང་ཞིག་སྐྱབས་མགོན་ནམ་མཁའ་བློ་གྲོས། བསྟན་པ་རབ་རྒྱས། ནང་ཆེན་སྤྲུལ་སྐུ་ཀུན་བཟང་བསྟན་འཛིན། རྒྱ་འོབ་སྐུ་ཕྲེང་རིམ་བྱོན། དགོན་གོང་མ་བྱ་འཕུར་བླ་བྲང་གི་བླ་མ་བསྟན་འཛིན་རྒྱལ་མཚན། དགོན་འོག་མའི་བླ་མ་ཤེས་རབ་བློ་ལྡན་སོགས། གཞན་ཡང་གདུང་རྒྱུད་འཛིན་པའི་བླ་མ་རིམ་བྱོན་རྣམས་ཀྱིས་དཔལ་ལྡན་སྨན་རི་བའི་རིང་ལུགས་འཛིན་སྐྱོང་སྤེལ་གསུམ་གྱིས་བསྟན་པ་བསྐྱངས། རྟོགས་ལྡན་སྨིན་གྲོལ་བཀྲ་ཤིས་འཁྱིལ་དུ་བསླབ་པ་སུམ་ལྡན་གྱི་འདུས་གྲྭ་སུམ་བརྒྱ་ལྷག་ཙམ་བཞུགས། དགོན་གཞི་འཛིན་པའི་བླ་མ་ཐོག་མར་བོན་སླེབས་རིན་པོ་ཆེ་ཞེས་པ་དང་། སྐྱབས་མགོན་བསོད་ནམས་ཕུན་ཚོགས། སྐྱབས་མཆོག་ཚུལ་ཁྲིམས་ཡེ་ཤེས།རྟོགས་ལྡན་གཡུང་དྲུང་ཚུལ་ཁྲིམས། ཡོངས་འཛིན་ཡོན་ཏན་རྒྱ་མཚོ།མཁས་ཆེན་ཚུལ་ཁྲིམས་བསྟན་པའི་རྒྱལ་མཚན། བསྟན་འཛིན་འཆི་མེད་དབང་པོ། ཚུལ་ཆེན་ཡང་སྲིད་ཐེག་མཆོག་བསྟན་པའི་ཉི་མ། འཇམ་དབྱངས་མཁྱེན་རབ་རྒྱ་མཚོ། བོན་སླེབས་ནམ་མཁའ་བསྟན་འཛིན།ཡོངས་འཛིན་བཟོད་པ་རྒྱལ་མཚན།དགེ་བཤེས་ངེས་དོན་མཐོང་བ་དོན་ཡོད་སོགས་མཁས་གྲུབ་གཉིས་ལྡན་གྱི་སྐྱེས་བུ་དུ་མས་སྒྲུབ་གྲྭའི་སྲོལ་བཙུགས་ཏེ་བཤད་སྒྲུབ་ཟུང་འབྲེལ་གྱི་སྒོ་ནས་བོན་བསྟན་དར་རྒྱས་སུ་སྤེལ་བཞིན་མཆིས། གཞན་ཡང་ཚ་ལུ་སྟག་ཚང་དགོན། གདུང་ལེགས་དགོན། སེ་ཞིག་དགོན། ལྷ་ཚང་བླ་བྲང་། སྣང་ཞིག་རྒྱ་བོ་དགོན། ཨ་མདོ་ཕན་ཆུ་ནང་། མདའ་ཆེན་དཀར་མོ་དགོན་ཞེས་རྐྱང་སྤྲུལ་ནམ་མཁའ་རྒྱལ་མཚན་གྱི་གདན་ས་ཡིན། འདུས་གྲྭ་བདུན་བརྒྱ་ལྷག་སྐོར་དར་རྒྱས་ཆེ། དཀར་མོ་རི་ཁྲོད། བསམ་འགྲུཔ་དགོན། རི་ལུང་དགོན། ཨ་སྐྱིད་རྐྱང་ཚང་དགོན། དཔལ་སྐྱིད་ཏྲེ་ཚང་དགོན། དགའ་བ་དགུ་གཞུང་དགོན། རྟག་རྐྱང་དགོན། ལྟག་ལོ་དགོན། སྟག་ར་ཆགས་རི་དགོན། རྐྱང་བཙན་ཆགས་སྣང་དགོན། ཨ་བ་ནག་ལྕོག་དགོན། ཐེབ་ཆུ་ནང་བྲག་དཀར་བྱ་རྒོད་དགོན། རྒྱ་ཉག་རབ་བརྟན་དགོན། གསེར་ཞིང་དར་རྒྱས་དགོན། མཁར་འཕུར་བཀྲ་ཤིས་དགོན། བསག་རང་དགོན། རག་སྣང་དགོན། གཙང་རག་དགོན། ལྷ་མོ་དགོན། རྨ་རྒྱུད་སྐུ་བླ་བྲག་དཀར་རི་ཁྲོད། ཁོད་པོ་ཕྱོགས་ན་གཡུང་དྲུང་དར་རྒྱས་དགོན། ར་གོར་ཐང་དགོན་ཀུན་ཁྱབ་གླིང་། ཟངས་ལྕོག་ནང་སྔགས་དགོན། ཆུ་འབྲུག་བླ་མའི་སྔགས་དགོན།རི་སྐེད་སྔགས་དགོན།འཕར་ཆེན་དགོན། བླ་བྲང་སྔགས་དགོན། དེ་ནས་མར་ལྟེ་འཕི་ཞེས།རྩི་དམར་སྡེ་ཆེན། ཆུ་དཀར་ཁོགཆུ་ནག་ཁོག དིང་ལེགས་ཁོག་ཅེས་ཡུལ་ཁམས་མང་པོར་བོན་མཐུན་སྔགས་བོན་དགེ་སྤྱོད་པ་རྒྱ་བོད་གཉིས་ཀྱི་སྐད་འབྲེལ་ཅན་མང་པོ་ཡོད། མདོ་ཁམས་སྨད་ཀྱི་བྱང་རྒྱུད་ཨ་མདོ་རེབ་གོང་ཡུལ་དུ། རྒན་གྱ་བྲག་དཀར་ཞེས་པ་མ་རྒྱུད་གསང་མཆོག་གི་གནས་ཆེན་གྱི་མདུན་ཕྱོགས། བྲག་སེང་གེ་བསྣོལ་འདྲའི་ས་འཛིན་གྱི་སྤོ་ལ། རྩེ་ཞིག་གཡུང་དྲུང་རྒྱལ་མཚན་ནམ། སྟོང་ཉིད་བྱ་འཕུར་ཞེས་གྲུབ་པའི་དབང་ཕྱུག་དམ་པ་དེ་ཉིད་ཀྱིས་ཕྱག་བཏབ་པའི་རྩེ་དབུས་གསང་སྔགས་དར་རྒྱས་གླིང་དུ། ཞིག་ཆེན་གྱི་བརྒྱུད་འཛིན་མཆོག་གྱུར་རབ་འབམས་པ་ཤེས་རབ་རྣམ་རྒྱལ་བྱོན། ཁོང་ལ་གཙང་པཎ་ཆེན་དཔལ་ལྡན་ཡེ་ཤེས་ཀྱིས། མདོ་སྨད་བྱང་ཁའི་ཕྱོགས་སུ་གཡུང་དྲུང་བོན་གྱི་བསྟན་པའི་བདག་པོ་ཁྱེད་ཀྱིས་མཛོད་ཅེས་བཀའ་ཤོག་གསེར་གྱི་ཐམ་ག་དང་བཅས་གནང་བའི་ལོ་རྒྱུས། སྦ་སེར་མཁས་ཆེན་གྱིས་གསུངས་པ་ལས་གསལ། དེའི་བརྒྱུད་འཛིན་མཁའ་འགྲོ་གསང་གཅོད་ཀྱི་རྣལ་འབྱོར་ཆེན་པོ་སྟོང་རྒྱུང་མཐུ་ཆེན་གྱི་རྣམ་པར་འཕྲུལ་བ་ཆོས་རྗེ་རྒྱལ་བ་ཚུལ་ཁྲིམས་བྱོན། ཉིད་ལ་སོག་པོའི་ཆོས་རྒྱལ་ཆིང་ཝང་བསོད་ནམས་དར་རྒྱས་ཀྱི་དབུ་བླ་བཀུར་ཏེ་ཆོས་རྗེའི་ཆོ་ལོ་ཕུལ། ཁོང་གི་སྐུ་འཕྲེང་རིམ་པར་བྱོན་པ་རྣམས་ཀྱིས། རེབ་གོང་ཁྲི་ཀ་སོགས་སུ་བསྟན་པ་ལ་འཁོར་ལོ་གསུམ་གྱེ་བྱ་བ་རྒྱ་ཆེར་མཛད། གཞན་ཡང་རྩེ་ཞིག་གཡུང་དྲུང་བསྟན་རྒྱལ་དང་། འགྱུར་མེད་ཀུན་བཟང་རྒྱ་མཚོ། ཐེག་མཆོག་གཡུང་དྲུང་བློ་གསལ། ཆོས་རྗེ་ཚུལ་ཁྲིམས་འོད་ཟེར། ཁྲི་ཆེན་གཡུང་དྲུང་རྣམ་རྒྱལ། སྤྲུལ་སྐུ་ཚུལ་ཁྲིམས་ལྷུན་གྲུབ་སོགས་སྐྱེས་བུ་དམ་པ་རིམ་བྱོན་རྣམས་ཀྱིས་སྒྲུབ་བརྒྱུད་ཀྱི་བསྟན་པ་བསྐྱངས་སོ། ཡང་རོང་ཆེན་བཞིའི་ཡ་གྱལ་ཨག་ཏ་རོང་གི་ས་ཡི་ཐིག་ལེར་རེབ་གོང་གསེར་མོ་ལྗོངས་སུ། གསང་སྔགས་ཀྱི་སྒྲུབ་སྡེ་དང་། མདོ་སྔགས་གང་རུང་གི་དགོན་སྡེ་ཆགས་ཚུལ་ནི། བོད་དུ་གླང་དར་གྱིས་བསྟན་པ་བསྣུབས་རྗེས། ཞང་ཞུང་སྒོ་བ་ཁྱུང་པོའི་ཡུལ་ནས་དབལ་རམ་འབུམ་པའི་བསྐྱེད་རྫོགས་ལ་མངའ་བརྙེས་པའི་གྲུབ་པའི་ཁྱུ་མཆོག་སྤྱི་རྟིང་འཁོར་ལོ་བསྒྱུར་བ། ངོ་མོ་ཡེ་ཤེས་མཚོ་རྒྱལ། ཁྱུང་པོ་ཁྱུང་དཀར་ཚངས་པ་གསུམ། གསེར་ལྗོངས་སྟོད་ཀྱི་ས་འབལ་ཚའི་ཉག་དམར་སྣ་ཞེས་པར་བྱོན་པ་ན། ལུང་མདོར་བཙན་གྱི་སྡོང་པོ་མཐོང་རེག་དུག་གིས་གསོད་པ་ཞིག་འདུག་པ་དེ། གྲུབ་ཆེན་རྣམ་པ་གསུམ་ནས་གཅོད་པར་ཞུ་ཞེས། གཟུགས་མེད་པའི་སྒྲས་སྐུལ་བ་མ་ལྡོག་པར། སྙིང་རྗེ་ཆེན་པོ་ཀུན་ནས་བསླང་སྟེ་དབལ་རམ་འབུམ་པའི་བསྐྱེད་རིམ་ལ་ཞུགས་ནས། ཐན་གྱི་གཏོར་མ་ཟུར་གསུམ་གཅིག་གིས་རྩད་ནས་བཅད། ཤིང་སྡོང་དུམ་བུར་བསིལ་བ་ལས་དབལ་ཕུར་བརྒྱ་ཕྲག་མང་པོར་བཞེངས། ཡུལ་ཁམས་ཀྱི་ཀླུ་བདུད་བཙན་གསུམ་དམ་ལ་བཏགས། བརྒྱུད་འཛིན་སྔགས་འཆང་ཕུར་ཐོགས་སྟོང་དང་དགུ་བརྒྱ་འབྱོན་པའི་རྟེན་འབྲེལ་བྱུང་། དེའི་བརྒྱུད་འཛིན་ལ། ཡར་ནང་བོན་སྡེ་ཁ་གསུམ་ཞེས། བོན་བརྒྱ། དམག་གསར་ལྡོང་ངེ་གསུམ་བྱུང་། མར་ནང་བོན་སྡེ་ཁ་གསུམ་ཞེས།བོན་ཚང་། བ་ལུང་། ལྷོ་པ་གསུམ་བྱུང་། གཞན་ཡང་སྤྱི་རྟིང་ཁ་གསུམ། ངོ་མོ། ཁྱུང་པོ། ལ་རྟིང་གཉིས། གླིང་བརྒྱའི་བོན་ཚང་། ཐེ་བུའི་བོན་ཚང་། ཞོ་འོང་ཉིན་ཐ། དར་གྲོང་། སྟོང་ཆེ། ཧོར་ནག གྱང་རི་སོགས་གསང་སྔགས་ཀྱི་སྒྲུབ་སྡེ་མང་དུ་བྱུང་། ཕྱིས་གྲོང་པར་གྱུར་ཡང་། སྒྲུབ་པའི་སྲོལ་མ་ཉམས་གནས་པས་རེབ་གོང་བོན་སྡེ་བཅོ་ལྔ་ལ་ལྷ་ཁང་ཆེ་མོ་རེ་རེ་ཡོད། དགོན་སྡེ་སྤྱི་རྟིང་ཀུན་ཁྱབ་གཡུང་དྲུང་གླིང་ཞེས། རྩེ་ཞིག་ཆོས་རྗེའི་གདན་སར་རྣམ་མཁྱེན་སྟོན་པའི་སྟོང་སྐུ་བཞེངས་པའི་ལྷ་ཁང་བྱིན་རླབས་འདོད་འཇོ་ཡོད། སྤྱི་ཁ་གསུམ་དུ་ལྷ་ཁང་བྱིན་ཅན་གསུམ་ཡོད། ཧོར་ནག་སྒང་དུ། མཁར་ནག་གྲུབ་ཆེན་དང་། བ་བཏང་རྒྱལ་བ་གཡུང་དྲུང་སོགས་ཀྱི་བཞུགས་གནས་ཡོད། ཕྱིས་སུ་སྔགས་འཆང་རིག་པ་འཛིན་པ་འགས་བླ་མེད་ཀྱི་བསྒྲུབ་པའི་རྒྱལ་མཚན་མཐོན་པོར་སྒྲེང་པ་རྒྱུན་མ་ཆད་པར་གནས། གྲུབ་ཐོབ་རྣམ་པ་གསུམ་གྱི་བརྒྱུད་འཛིན་ལ། བོན་བརྒྱའི་དབྱིངས་ཀློང་ལྷུན་གྲུབ་ཅེས་ཐུགས་བསྐྱེད་སྨོན་ལམ་མཁའ་ལྟར་རྒྱ་ཆེ་བའི་གྲུབ་དབང་དེ་དག་གི་གདུང་རྒྱུད་ལས། ཡར་ནང་བོན་སྡེ་ཁ་གསུམ་གྱི་བསྒྲུབ་སྡེ་ཆགས་ཤིང་། མདོ་སྔགས་ཟུང་འབྲེལ་ལྟ་སྤྱོད་རྣམ་དག་ཉམས་སུ་བཞེས་པ་ཐེག་ཆེན་གསང་བ་བདུད་འདུལ་གླིང་ཞེས་པར་སྒྲུབ་བརྒྱུད་བསྟན་པའི་སྲོལ་མ་ཉམས་པར་སྐྱོང་བའི་བསྟན་འཛིན་གྱི་སྐྱེས་བུ་རིམ་པར་བྱོན། དེ་ཡང་ལོ་རྒྱུས་སུ། སོ་ནག་བོན་པོ་གྲུབ་ཆེན་ཐོག་འཛིན་ཞེས་གྲུབ་པའི་མཚན་སྙན་ཡོངས་ལ་གྲགས་ཤིང་། གཟུགས་ཅན་གཟུགས་མེད་ཀྱི་གདུལ་བ་རྗེས་སུ་བཟུང་ནས། སྡེ་བརྒྱད་ཀྱི་ཆོ་འཕྲུལ་ཐོག་འཕངས་པ་ཕྱག་གི་བསྣམས་ནས་བསྐྱེད་རྫོགས་ཏིང་ངེ་འཛིན་གྱིས་ཐོག་ཆས་ཁྲོ་བོ་སྤྱི་འདུལ་གྱི་སྐུ་རང་བྱོན་དུ་གྲུབ་པ་ད་ལྟའང་མཇལ་ཐུབ་ཟེར། དེ་ལ་སོགས་པས་ནག་ཕྱོགས་ཀྱི་རིགས་དྲག་པའི་སྒོ་ནས་ཚར་བཅད་ནས། ལྟ་སྒོམ་སྤྱོད་གསུམ་གྱིས་བསྟན་པ་ལ་བྱ་བ་རྒྱ་ཆེར་མཛད། དེའི་བརྒྱུད་འཛིན་བོན་བརྒྱ་སྔགས་འཆང་དཔའ་མཁར་དང་། ཚེ་དབང་དངོས་བྱོན་རང་ཤར་རིག་གྲོལ། རྩེ་ཞིག་ཆོས་རྗེའི་ཡང་སྲིད་བོན་བརྒྱ་གཡུང་ཕུན་ཚོགས་མཁས་གྲུབ་འཇིགས་མེད། སྐྱེས་མཆོག་བོན་བརྒྱ་ནམ་མཁའ་རྒྱལ་མཚན་སོགས་བྱོན་ནས་གདུལ་བའི་ཞིང་ལ་དབང་ལུང་ཁྲིད་གསུམ་གྱི་བདུད་རྩིའི་ཆར་ཕབས་ནས་གཤེན་བསྟན་དར་རྒྱས་སུ་མཛད། ཁྱད་པར་རེབ་གོང་སྟོད་སྨན་རི་ཞེས་པར་བོན་བརྒྱ་བླ་རབས་རིམ་བྱོན་གྱི་གདན་ས་ཆགས། དོན་གཉིས་ལྷུན་གྲུབ་ཀྱི་ལྷ་ཁང་དུ། དུས་གསུམ་སངས་རྒྱས་ཀྱི་སྐུ་བརྙན། སྟོན་པ་སྟོང་སྐུ། ཡུམ་སྲས་གཤེན་གསུམ་དང་འཆི་མེད་རྒྱལ་བ་ཡབ་སྲས་ཀྱི་སྐུ་བརྙན། བོན་གྱི་བཀའ་འགྱུར་ཆེན་མོ། བོན་བརྒྱ་སྐུ་འཕྲེང་གི་སྐུ་གདུང་མཆོད་རྟེན། རྣམ་རྒྱལ་ཁང་བརྩེགས་མཆོད་རྟེན། ཡིག་བརྒྱ་དུང་ཕྱུར་གྱི་འཁོར་ལོ་སོགས་སྐུ་གསུང་ཐུགས་རྟེན་བསམ་ལས་འདས་པ་བཞུགས། སྨན་རི་བཤད་སྒྲུབ་སྨིན་གྲོལ་གླིང་ཞེས་པའི་དགོན་གནས་འདི་ལ། ངུར་སྨྲིག་འདུལ་བ་འཛིན་པའི་དགེ་སློང་ཚུལ་ཁྲིམས་མཐར་ཕྱིན། དྲང་སྲོང་དགེ་འདུན་བཟང་པོ། དགེ་སློང་དགེ་ལེགས་རྒྱ་མཚོ། བ་བཏང་བསྟན་འཕེལ་རབ་རྒྱས། རི་ཁྲོད་པ་ཚུལ་ཁྲིམས་མཆོག་གྲུབ་སོགས་བོན་འདུལ་བ་བཞིན་སྤྱོད་པའི་མཁས་བཙུན་རིམ་བྱོན་རྣམས་དང་། ཡང་སྔགས་འཆང་མེད་རིན་ཆེན་མཚན་ཅན་དང་། དབལ་གསས་རྣལ་འབྱོར་བ་དབྱིངས་རིག་རྣམ་གྲོལ་རིག་འཛིན་ཀུན་བཟང་ཀློང་གྲོལ་སོགས་བྱོན་ནས་གསང་སྔགས་རིག་པ་འཛིན་པའི་འདུས་སྡེ་དར་རྒྱས་སུ་གྱུར། རེབ་གོང་ཡུལ་དུ་གྲགས་ཆེ་བའི་སྒྲུབ་གནས་བརྒྱད་ཀྱི་ནང་ཚན། དྲན་པ་ནམ་མཁའི་བསྒྲུབ་གནས་ཕྱིན་ཅན་ཡོད་དེ། ཇི་སྐད་དུ། བྱང་ཕྱོགས་གོང་མོ་གུར་ཁང་ན། བོན་སྟོན་དྲན་པ་ནམ་མཁའ་གྲུབ། །ཅེས་ཀྱང་ཡོངས་ལ་གྲགས་སོ། །ཁྲི་ཀ་སྟོང་ཆེ་ཞེས་པར། འཕོ་ཆེན་གྲོང་འཇུག་ལ་དབང་བསྒྱུར་བའི་སོག་བཙུན་སྟོན་པ་ཡེ་ཤེས་རྒྱལ་མཚན་གྱིས་བཏབ་པའི་སྟོང་ཆེ་དགོན། གཡུང་དྲུང་རྣམ་པར་རྒྱལ་བའི་གླིང་དུ། སོག་བཙུན་གྱི་སྐུ་འཕྲེང་ཕྱི་མ་རྣམས་དགོས་པའི་དབང་གིས་རྒྱ་ནག་ལ་གྲོང་འཇུག་མཛད་ནས། དགོན་སྡེ་དེར་མདོ་སྔགས་ཟུང་འབྲེལ་གྱི་བསྟན་པའི་སྲོལ་མ་ཉམས་པར་བསྐྱངས། གོང་མ་ཟིན་ཏིས་བདག་རྐྱེན་གནང་སྟེ། གྲྭ་ཚང་ལྷ་ཁང་ཆེན་མོ་བྱ་འདབ་གསུམ་བརྩེགས་ཅན་གྱི་སྟེང་དུ་གཡུ་ཐོག་བཞེངས། སྦ་སེར་མཁས་པ་ཆེན་པོ་ནམ་མཁའ་དབང་ཕྱུག་དང་མཁར་ནག་གྲུབ་ཆེན་སྐུ་འཕྲེང་རིམ་པར་བྱོན་པ་རྣམས་ཀྱི་བཀའ་དྲིན་བླ་ན་མེད་པ་བསྐྱངས་བའི་ཕྱག་རྗེས་ལ། དུས་བཞིའི་སྒྲུབ་ཆེན་སོགས་ཕྱག་ལེན་དྲི་མ་མེད་པའི་སྲོལ་བཙུགས། རྣམ་རྒྱལ་ལྷ་ཁང་། སྦ་སེར་ལྷ་ཁང་།ཁྱུང་མོའི་ལྷ་ཁང་། ཁྲོ་བོའི་ལྷ་ཁང་། སྟོང་སྐུའི་ལྷ་ཁང་། སྤྱི་བའི་འདུ་ཁང་སོགས་གཙུག་ལག་ཁང་ཆེན་པོ་བཅུ་བཞི་ཡོད། བཀའ་སྲུང་དྲེལ་དམར་མས་མཛད། བསྟན་སྦྱིན་སྟོང་ཆེ་ཆན་ཧུའི་གདུང་བརྒྱུད་རིམ་བྱོན་དང་། སྟོང་ཆེ་རོང་འབྲོག་གིས་དད་གུས་བྱེད་པ་ལགས། སྔགས་ཀྱི་སྒྲུབ་སྡེ་ལ། སྟོང་ཆེ་བོན་མང་དང་།སེར་བརྒྱ་བོན་མང་ཞེས་གསང་སྔགས་ཉམས་སུ་ལེན་པའི་འདུས་སྡེ་གཉིས་སུ་གྱེས་པའི་ཕྱི་མ་ནི་སེར་བརྒྱ་ནམ་མཁའ་དབང་ལྡན་ཞེས། གཏེར་སྟོན་གྲུབ་པའི་དབང་ཕྱུག་དེ་ཉིད་ཀྱིས་བརྒྱུད་འཛིན་པ་ཡིན་ལ། ཁྱད་པར་འདུལ་འཛིན་ཆེན་པོ་ཚུལ་ཁྲིམས་མཐར་ཕྱིན་ནས་བསྟན་པ་ལ་བྱ་བྱ་རྒྱ་ཆེར་མཛད་དེ། འདུས་སྡེ་ཕུལ་བྱུང་ཞིག་མཆེད། མཚོ་སྔོན་ཁྲི་གཤོག་རྒྱལ་མོའི་ཉེ་འགྲམ་དུ། རྩེ་ཞིག་སྟོང་ཉིད་བྱ་འཕུར་གྱི་ཡང་སྲིད། སྟོང་ཆུང་ཞབས་དྲུང་བསྟན་འཛིན་གཡུང་དྲུང་གིས་བཏབ་པའི་དུང་དཀར་སྨིན་གྲོལ་གླིང་དུ། ཁོང་གི་ཐུགས་བསྐྱེད་དང་། རྐྱང་སྟོན་ལུང་རྟོགས་སྐལ་བཟང་རྒྱ་མཚོའི་ཕྲིན་ལས་ཀྱིས་འདུལ་བའི་སྡེ་རྣམ་པར་དག་པ་བྱུང་སྟེ། ཚ་ཁོའི་དགེ་བཤེས་རྣམ་གཉིས་ཀྱིས་དཔོན་སློབ་མཛད། སྣང་ཞིག་ཀུན་བཟང་རིན་པོ་ཆེའི་ཡང་སྲིད། བསྟན་འཛིན་དབང་རྒྱལ་གྱིས་བདག་གིར་མཛད་དེ་བསྟན་སྲོལ་ལེགས་པར་བསྐྱངས། སྔགས་ཀྱི་སྒྲུབ་སྡེ། སྐ་གསར་ལ་གསང་སྔགས་དར་རྒྱས་གླེང་ཞེས་པའི་སྒྲུབ་སྡེ་ཡོད། རྨ་ཀླུང་གཡས་སུ་འཁྱིལ་བའི་བྱང་ཕྱོགས་སུ། དོ་ཤུལ། ཤར་སྟེང་སོགས་ཀྱི་བོན་སྡེ་ལ། རྩེ་ཞིག་གཡུང་དྲུང་དབང་རྒྱལ་གྱིས་བདག་གིར་མཛད་པའི་འོག་སྔགས་ཀྱི་འདུས་སྡེ་མང་དུ་བཞུགས། གཞན་ཡང་སྣང་རིའི་ཞྭ་ཁྲ། སྐྱ་སེ་ཉེ་མཀོ། ཨ་ཀ་ར། སྟོང་ཆུང་། ཙོང་ཁའི་བོན་བརྒྱ། སེ་ཟ་སོགས་ལའང་བོན་གྱི་བསྒྲུབ་སྡེ་མང་དུ་ཡོད་པར་གྲགས། ཡང་ཟིང་ཆུའི་ཤར་ལ་ཏོ་པོ་རོང་། ཇ་ར་རོང་ཞེས་རོང་ཁག་གཉིས་ལ་དགོན་པ་རེ་རེ་ཡོད། དེ་ནས་མར་ལང་མངར་བོ་ངེས་སུ་ཞེས་པའི་དགོན་དུ་སྟོན་པ་རབ་བདུན་གྱི་སྐུ་དང་། ཀུན་བཟང་རྒྱལ་བ་རྒྱ་མཚོའི་སྐུ། རིགས་དྲུག་གི་འཁོར་ལོ་ཁྱད་པར་ཅན་བཅས་ཡོད། དེ་ནས་གླང་ཆེན་ཕ་མ་ཞེས་པ་རི་གསུམ་གྱི་རྩེ་ལྕགས་ཐག་གིས་སྤྲེལ་བའི་དགོན་པ་གསུམ་ལ་མགོན་པོ་རྣམ་གསུམ་གྱི་སྐུ་བརྙན་ཡོད། དེ་རྣམས་ལ་བོན་ལུགས་ཀྱི་གྲྭ་པ་རྒྱ་སྐད་མཁས་པའི་དགེ་སྦྱོར་མང་ཉུང་མ་གཏོགས་རྒྱུན་མ་ཆད་པར་ཡོད། ཡང་ཟིང་ཆུའི་སྨད་ནས་མར་ལ་དག་བྱིས་དང་། ཇོ་བྱིས་ཞེས་པའི་ཡུལ་གྲུ་ཆེ་ཆུང་གཉིས་ལ་ལེའུ་ལུག་ཅེས་པའི་རྒྱའི་རོང་ཁག་ཏུ་བོན་དགོན་ཆུང་བ་མང་བོར་དགེ་བྱེད་པ་རྒྱ་དང་འདྲེས་པ་གྲངས་མང་ཡོད། དེ་ནས་རྒྱ་ནག་གླང་ཆེན་འགྱིང་རིར་ཚེ་དབང་རིག་འཛིན་གྱི་སྒྲུབ་གནས། ཝན་ཉན་ཟི་(རྒྱ་སྐད་) དགོན་ཆེན་དུ་སྣང་སྟོན་ཟླ་བ་རྒྱལ་མཚན་གྱི་རྣམ་རོལ་མཆོག་གི་སྐུ་དམར་གདུང་དུ་བཞུགས་པ་ལ། ཕྱིས་མཁན་ཆེན་ཤེས་རབ་བློ་ལྡན་རྒྱ་ནག་ཏུ་ཕེབས་སྐབས་བདུན་ཞག་ཅིག་བཞུགས་ཤིང་སྒྲུབ་འབྲེལ་དང་གནས་འཛིན་མཛད། རྒྱ་ཡིག་བོད་ཡིག་འབྲེལ་བའི་དེབ་ཡིག་དང་། རྡོ་ལ་བརྐོས་པའི་ཡི་གེ་བཅས་ཡོད། རི་དེའི་མགོ་ལ་ཚེ་དབང་གི་ལྷ་ཁང་བརྒྱ་དང་རྩ་བརྒྱད་ཡོད། བཀའ་རྟགས་རང་བྱོན་མང་ཞིང་དེ་ན་བོད་ཀྱི་གྲྭ་པ་བརྒྱ་དང་མཐུན་པ་ཐར་ཐོར་བཞུགས། བླ་མ་ཟླ་བ་རྒྱལ་མཚན་དང་། གཡུང་དྲུང་གླིང་ཞེས་དེ་ཕྱོགས་རྒྱ་མི་རྣམས་ཀྱིས་བརྗོད་ཤེས་པ་བཅས་ཡོད། གཞན་ཡང་རྒྱ་ནག་ལྷོ་བྱང་། སོག་པོ་ཕྱི་ནང་། བྱང་མེ་ཉག ལྷ་ཏ་ཧོར། གྲུ་གུ། འ་ཞ། སྤུ་གུར། ཡུ་གུར་སོགས་སྔར་གྱི་རྒྱལ་ཁམས་ཀུན་ལ་བོན་དར་ཞིང་བོན་གྱི་ལྷ་སྡེ་གྲངས་མང་ཆགས་དར་རྒུད་སྟོངས་སྣ་ཚོགས་བྱུང་བ་རེ་རེར་སྨོས་མི་ཤེས། མདོར་ན་ཞང་བོད་མདོ་ཁམས་སོགས་འདིར་སྔོན་འདས་ལོ་བཞི་སྟོང་དྲུག་བརྒྱ་ལྷག་རིང་ལ་བོན་གྱི་བསྟན་རྒྱུན་ཕྲ་རྒྱས་སྣ་ཚོགས་ཀྱིས་གནས་པ་ཞིག་རེད། རྒྱལ་བསྟན་རྩ་སྟོངས་ཀླ་ཀློའི་ཡུལ་ལྟ་བུ་ནི་བྱུང་མ་མྱོང་བ་ཚད་མ་གསུམ་གྱིས་གྲུབ་ཡོད། སྤྱིར་ན་སྟོད་སྟག་གཟིག་བྲུ་ཤ་ཨོ་རྒྱན་ཁ་ཆེ་སོགས་དང་། སྨད་རྒྱ་ནག་སོག་པོ་ཧོར་དང་རྩ་མི་ཤིང་མི། ལྷོ་རྒྱ་གར་བལ་མོན་འཇང་མོ་མིག་དགུའི་ཡུལ་བཅས། བྱང་གེ་སར་ལེ་ཕྲོམ་ཐོ་གར་གྲུ་གུ་སོགས་འཛམ་གླིང་ཡུལ་ཆེན་ཀུན་ཏུ་བོན་གྱི་བསྟན་པ་ཕྱོགས་ཕྱོགས་དང་། ཁྱབ་བརྡལ་ཅི་རིགས་དར་ལུགས་སོ་སྐྱེས་བརྗོད་པ་ག་ལ་ནུས། ཕྱིས་ཀྱི་དེང་སྐབས་ཀྱང་གླིང་ཆེན་གླིང་ཕྲན་ཀུན་ཏུ་དངོས་དང་བརྒྱུད་པའི་སྒོ་ནས་བསྟན་པ་རིམ་པར་དར་འགྲོ་བ་ཞིབ་སྨོས་མི་རྟོགས། རེ་ཞིག་ཞང་བོད་གཉིས་འབྲེལ་གྱི་གདན་རབས་གཙོ་ཆེ་བ་རྣམས་དང་། དེ་འབྲེལ་གཞན་མཐོང་ཐོས་ཚོར་བར་སྔ་དར་དུས་ཆགས་གྲངས་ཆིག་བརྒྱ་བརྒྱད་ཅུ་ཙམ་དང་། བསྟན་པ་ཕྱི་དར་རྗེས་ཆགས་གྲངས་སུམ་བརྒྱ་དགུ་བཅུ་ཙམ་མཐོང་ཐོས་བཀོད་པ་ལས། དེང་སྐབས་ཡན་ངེས་གནས་གྲངས་སུམ་བརྒྱ་སུམ་ཅུ་ཙམ་ཡི་གེར་བཀོད་ཤེས་པར་རེ་ཞིག་དེ་ཙམ་མོ།

སླར་སྨྲས་པ། གངས་རི་ཅན་གྱི་ཡུལ་ལྗོངས་འཆི་མེད་ལམ། །གཤེན་བསྟན་ཉི་ཟླའི་འཆར་ནུབ་འགྲོས་བཞིའི་ཚུལ། །དཔེ་ལུང་བླ་མཁྱེན་ངག་ལས་ལེགས་ཉན་ཏེ། །གཞན་ལ་བཟློ་བའི་མཆུ་འདབ་ཅུང་ཙམ་བསྐྱོད། །དེ་ལྟའི་དགེ་མཚན་གྲུབ་རིགས་ན་ཆུང་མས། །བོན་སྲིད་ལྷ་སྲས་ཁྱོ་ག་ཉེར་བཀུག་ནས། །རང་དབང་ཁྱེའུ་ཚོགས་བསྐྱེད་པའི་ལེགས་བས་དེས། །ཞང་བོད་འཇིག་རྟེན་སྔར་བཞིན་བདེ་སྐྱོང་ཤོག །།

ཅེས་སངས་རྒྱས་གཡུང་དྲུང་བོན་གྱི་བསྟན་པའི་བྱུང་བ་བརྗོད་པའི་ཡན་ལག་དགོན་དེབ་ཀྱི་ལེའུ་རྫོགས་སོ།། །། སྨར་རོ། །

ཞུ་རྒྱུར། འདིའི་ནང་དགོན་མིང་ས་བོན་ཙམ་ལས་གསལ་བཤད་མེད་རིགས་རྣམས་རྒྱས་བཤད་ཟུར་རྒྱན་དུ་ཡོད་པར་མཁྱེན་དགོས་དགོངས་འཇགས་འཚལ།། །།